
• Επιτρέπεται  να  το  διανέμετε  ελεύθερα,  στην  παρούσα  του  μορφή  και 
μόνο. 

• Δεν  επιτρέπεται  να  το  τροποποιήσετε  ή να  το  αλλοιώσετε  με  οιονδή- 
ποτε  τρόπο. 

• Δεν  επιτρέπεται  να  το  χρησιμοποιήσετε  για  διαφημιστικούς  ή εμπο- 
ρικούς λόγους. 


Αυτό  το  βιβλίο  είναι  λογοτεχνικό.  Όλα  τα  ονόματα,  τα  πρόσωπα,  και  οι 
καταστάσεις  είναι  φανταστικά  ή χρησιμοποιούνται  με  φανταστικό, 
λογοτεχνικό  τρόπο.  Οποιαδήποτε  ομοιότητα  με  αληθινά  ονόματα,  πρό- 
σωπα, ή καταστάσεις  είναι  καθαρά  συμπτωματική. 

1. 


«Χρωστάμε  σ’αυτούς  τους  ανθρώπους,  Ευγένιε:  γι’αυτό  πρέπει 
να  πάμε  μαζί  τους.  Πρέπει  να  δουλέψω  στα  ορυχεία  για  κάποιο 
καιρό,  μέχρι  να  βγει  το  χρέος  και  να  μπορέσουμε  να  επιστρέ- 
φουμε πάλι  σπίτι.» 

Έτσι  του  απάντησε  ο πατέρας  του,  όταν  εκείνος  τον  ρώτησε 
γιατί  θα  έφευγαν. 

«Θα  σε  άφηνα  εδώ,  Ευγένιε,  αν  μπορούσα·  αλλά  το  ξέρεις  ότι 
δεν  μπορώ,»  είπε,  αναστενάζοντας.  «Πρέπει  να  σε  πάρω  μαζί 
μου.  Είσαι  πολύ  μικρός  για  να  μείνεις  μόνος...» 

«Θα  σου  ζητήσουν  να  δουλέψεις  κι  εσύ  γι’αυτούς,»  είπε. 
«Θα  σ’το  ζητήσουν  παρότι  εσύ  δεν  τους  χρωστάς  τίποτα.  Μη 
φοβηθείς.  Κάνε  ό,τι  σου  λένε,  και  σύντομα  όλα  θα  τελειώ- 
σουν.» 

«Δε  μπορεί  να  μας  κρατήσουν  για  πολύ,»  είπε.  «Αν  δουλέ- 
ψουμε αρκετά  κι  οι  δύο,  πρέπει  να  μας  αφήσουν  πιο  γρήγορα. 
Και  τότε  θα  γυρίσουμε  πάλι  σπίτι.» 

Ο Ευγένιος  ήταν  τώρα  στον  Σταθμό,  στο  Κέντρο  της  Μέλβε- 
ρηθ,  και  τον  είχαν  μόλις  πάρει  μακριά  από  τον  πατέρα  του. 
Μια  γυναίκα  που  φορούσε  άσπρα  ρούχα,  όπως  όλοι  οι  στρα- 
τιώτες της  Παντοκράτειρας,  τον  κρατούσε  από  το  σβέρκο.  Το 
γαντοφορεμένο  χέρι  της  τον  πονούσε.  Στη  ζώνη  της,  ο Ευγένι- 
ος έβλεπε  να  κρέμεται  ένα  ξιφίδιο  από  τη  μεριά  του,  κι  ένα  πι- 
στόλι από  την  άλλη  μεριά. 

Ο πατέρας  του  είχε,  πριν  από  λίγο,  μιλήσει  έντονα  με  τους 
στρατιώτες.  Ζητούσε  να  τον  αφήσουν  να  είναι  μαζί  με  τον  γιο 
του  στο  ταξίδι.  Εκείνοι,  όμως,  δεν  άλλαζαν  γνώμη. 

«Ο  καθένας  θα  πάει  στη  θέση  του,  κύριε,»  είχε  πει  η γυναίκα 
που  τώρα  έσφιγγε  το  σβέρκο  του  Ευγένιου.  «Δεν  είναι  χώρος 

για  παιδιά  το  βαγόνι  σας.  Εκεί  που  θα  τον  πάμε  θα  είναι  καλύ- 
τερα γι’αυτόν  δε  θα  πάθει  τίποτα.» 

Η φωνή  της,  όμως,  δεν  καθησύχαζε  καθόλου  τον  Ευγένιο. 
Ούτε  το  γαντοφορεμένο  χέρι  της  επάνω  του.  Αισθανόταν  σαν 
έντομα  να  τρέχουν  στη  ράχη  του,  και  τα  γόνατά  του  έτρεμαν. 
Ανέπνεε  πιο  γρήγορα  απ’ό,τι  συνήθως.  Ήθελε  να  φύγει  από 
εδώ.  Δεν  ήθελε  να  μπει  στο  μεγάλο  τρένο  που  ήταν  σταματη- 
μένο  στον  Σταθμό  - αυτό  το  μακρύ  φίδι  από  σίδερο  και  γυαλί, 
που  γύρω  και  μέσα  του  ο Ευγένιος  έβλεπε  κακούς  ανθρώπους 
να  τον  κοιτάζουν  με  μάτια  που  ήθελαν  να  τον  καταβροχθίσουν. 
Στρατιώτες  με  άσπρα  ρούχα  και  τουφέκια-  ταξιδιώτες  με  σά- 
κους, βαριά  πανωφόρια,  και  καπέλα-  κάποιους  με  κάπες  και 
κουκούλες,  που  δεν  μπορούσες  να  δεις  το  πρόσωπό  τους-  ά- 
ντρες και  γυναίκες  με  όπλα,  και  πρόσωπα  με  χαρακιές-  εργά- 
τες, πανύψηλους,  με  πελώρια  χέρια  και  πόδια,  άγρια  μούσια, 
και  κενά  μάτια. 

«Να  είσαι  φρόνιμος,  και  θα  σου  δώσω  σοκολάτα  μετά,»  είχε 
πει  η γυναίκα  καθώς  έπαιρνε  τον  Ευγένιο  μαζί  της.  «Εντάξει, 
μικρέ;»  Και  τότε  ήταν  που  το  χέρι  της  είχε  πιάσει  δυνατά  το 
σβέρκο  του  ενώ  βάδιζαν,  σα  να  φοβόταν  ότι  ο Ευγένιος  μπορεί 
να  της  ξέφευγε. 

Εκείνος  δεν  είχε  απαντήσει.  Δεν  την  πίστευε  ότι  θα  του  έδινε 
σοκολάτα-  και  δεν  ήθελε  τη  σοκολάτα  της:  ήθελε  να  τον  αφή- 
σουν  να  είναι  κοντά  στον  μπαμπά  του. 

Οι  σκιές  του  απογεύματος  πλήθαιναν  και  βάθαιναν  στον 
Σταθμό,  καθώς  το  τρένο  ετοιμαζόταν  να  φύγει. 

Η γυναίκα  με  τα  άσπρα  ρούχα  πήγαινε  τον  Ευγένιο  προς  ένα 
βαγόνι,  που  η ανοιχτή  πόρτα  του  του  έμοιαζε  με  κάτι  το  αφά- 
νταστα τρομαχτικό.  Μέσα  της,  μπορούσε  να  δει  ακαθόριστες 
μορφές  να  κινούνται,  κι  αισθανόταν  την  ανάγκη  του  να  φύγει 
να  μεγαλώνει  με  κάθε  βήμα  προς  αυτό  το  δαιμονικό  άνοιγμα- 

Φωνές  από  δίπλα.  Φασαρία. 

Ο Ευγένιος  είδε  κάποιους  ανθρώπους  να  παλεύουν  στις  απο- 
βάθρες του  Σταθμού.  Ανάμεσά  τους  ήταν  και  στρατιώτες  της 
Παντοκράτειρας,  με  άσπρες  στολές. 

«Τι  γίνεται  εκεί;»  φώναξε  η γυναίκα  που  τον  κρατούσε,  κι  ο 
Ευγένιος  ένιωσε  τη  λαβή  της  να  χαλαρώνει  στο  σβέρκο  του. 
«Τι  γίνεται  εκεί,  Λοχία;» 

«Κάποιος  κλέφτης  πρέπει  νάναι,  Λοχαγέ,»  απάντησε  ένας 
άντρας  που  ο Ευγένιος  δεν  μπορούσε  να  δει,  καθώς  το  σώμα 
της  γυναίκας  που  τον  κρατούσε  τού  τον  έκρυβε. 

Το  βλέμμα  του  Ευγένιου  έπεσε  πάλι  στο  θηκαρωμένο  ξιφίδιο 
στη  ζώνη  της.  Και  ο φόβος  του  τον  έκανε  να  κινηθεί. 

Άρπαξε  τη  λαβή  του  όπλου,  το  τράβηξε,  και,  γυρίζοντας  από- 
τομα, χτύπησε  το  χέρι  της  γυναίκας  το  οποίο  τον  κρατούσε. 

«Αα!»  φώναξε  εκείνη,  ξαφνιασμένα.  « Κωλόπαιδο !» 

Αλλά  ο Ευγένιος  ήδη  έτρεχε  μέσα  στον  κόσμο,  περνώντας 
ανάμεσα  από  αιφνιδιασμένους  επιβάτες,  πηδώντας  πάνω  από 
μπαγκάζια. 

«Πίάστε  τον!»  αντηχούσε  η φωνή  της  γυναίκας  πίσω  του. 
«Πιάστε  αυτό  το  αγόρι!  Αυτό  το  αγόρι!» 

Ο Ευγένιος  είδε  δύο  άντρες  με  άσπρα  να  έρχονται  προς  το 
μέρος  του.  Έτρεξε  πίσω  από  μια  μεγάλη  κολόνα  του  Σταθμού, 
κάνοντας  κύκλο.  Και  πάλι,  όμως,  αντίκρισε  έναν  απ’αυτούς  να 
τον  πλησιάζει,  σπρώχνοντας  άλλους  ανθρώπους  βίαια  για  να 
περάσει. 

Ο Ευγένιος  έπεσε,  με  φόρα,  πάνω  στα  πόδια  μιας  γυναίκας. 
Εκείνη,  ουρλιάζοντας,  σωριάστηκε  πάνω  σ’έναν  άλλο  επιβάτη. 
Βαλίτσες  και  σάκοι  πετάχτηκαν  από  δω  κι  από  κει,  καθώς  πα- 
ραδίπλα ήταν  μια  στοίβα  από  μπαγκάζια.  Το  μπουρδούκλωμα 
στάθηκε  εμπόδιο  στο  δρόμο  του  στρατιώτη. 

Ο Ευγένιος  πέρασε  από  στενά  ανοίγματα  ανάμεσα  στους  ε- 
πιβάτες, κρύβοντας  το  ξιφίδιο  της  κακιάς  γυναίκας  μέσα  στο 
πανωφόρι  του,  και  τελικά  βγήκε  απ’τον  Σταθμό,  νιώθοντας  το 

κρύο  να  μπαίνει  γρήγορα  στα  πνευμόνια  του  και  να  τον  λογχί- 
ζει σαν  μαχαίρια. 

«Έλα  πίσω,  μικρέ!»  άκουσε  κάποιον  άντρα  να  του  φωνάζει. 
«Έλα  πίσω!» 

Ο Ευγένιος,  όμως,  δεν  είχε  σταματήσει  καθόλου  να  τρέχει - 
και  τώρα,  που  βρισκόταν  στους  δρόμους  της  Μέλβερηθ,  έτρεξε 
προς  μια  τυχαία  κατεύθυνση,  αποφεύγοντας  μια  άμαξα  που 
την  τραβούσαν  δύο  άλογα  (τα  ζώα  χρεμέτισαν  ξαφνιασμένα-  ο 
αμαξάς  φώναξε:  Που  πας,  ρε  μαλακισμένο!  Θες  να  σε  σκοτώ- 
σω;), πηδώντας  πάνω  στην  οροφή  ενός  σταματημένου  τετρά- 
κυκλου  ενεργειακού  οχήματος,  πηδώντας  από  την  άλλη  μεριά 
του  οχήματος,  μπαίνοντας  σ’ένα  στενό  δρομάκι  όλο  σκουπίδια 
και  βρομόνερα... 


Όταν  σκοτείνιασε,  είχε  κουραστεί  να  τρέχει.  Τα  πόδια  του  τον 
πονούσαν,  και  αισθανόταν  την  αναπνοή  του  κομμένη.  Δεν  ή- 
ξερε πού  βρισκόταν-  δεν  είχε  ξανάρθει  σε  τούτη  τη  μεριά  της 
πόλης.  Τα  πάντα  ήταν  άγνωστα  γύρω  του.  Παράξενες  φάτσες 
τον  κοιτούσαν.  Στα  μαγαζιά  που  ήταν  ανοιχτά  φοβόταν  να 
μπει.  Τρόμαξε  όταν  μια  πελώρια  σκιά  έπεσε  πάνω  του,  και  κα- 
τέβασε το  κεφάλι,  ζαρώνοντας  σε  μια  γωνία.  Μετά,  καθώς  η 
σκιά  έφευγε,  κοίταξε  δειλά,  για  να  δει  τον  γρύπα  να  περνά 
φτερουγίζοντας  και  να  απομακρύνεται.  Ο καβαλάρης  του  δεν 
ήταν  στρατιώτης  με  άσπρα  ρούχα-  αερομεταφορέας  ήταν. 

Ο Ευγένιος  ήθελε  κάτι  να  πιει.  Διψούσε  τόσο  πολύ. 

Πλησίασε  μια  βρύση  σ’έναν  μικρό  δρόμο,  όχι  πολύ  μακριά 
από  ένα  σπίτι  που  απέξω  στέκονταν  τρεις  γυναίκες.  Φορούσαν 
ζεστά  παλτά  που  - παρατήρησε  παραξενεμένος  ο Ευγένιος  - 
τελείωναν  πολύ  πάνω  από  το  γόνατο-  και  τα  πόδια  των  γυναι- 
κών ήταν  γυμνά  μέσα  στο  κρύο,  εκτός  από  κάλτσες  και  παπού- 
τσια. Για  κάποιο  λόγο  που  δεν  μπορούσε  να  καταλάβει,  ο Ευ- 

γένιος  κοίταζε  για  κάμποση  ώρα  τα  μακριά  πόδια  τους  προτού 
σκύψει  για  να  πιει  νερό  από  τη  βρύση. 

Το  νερό  ήταν  παγωμένο  αλλά  δεν  τον  πείραζε. 

Που  είναι  ο μπαμπάς  μου;  σκέφτηκε  όταν  έσβησε  τη  δίψα 
του.  Πήραν  τον  μπαμπά  μου...  Και  κάθισε,  κουρασμένα,  πλάι 
στη  βρύση. 

Κάτω  απ’το  πανωφόρι  του,  ένιωθε  το  ξιφίδιο  της  κακιάς  γυ- 
ναίκας βαρύ  και  αιχμηρό.  Έβαλε  το  χέρι  του  στη  λαβή  του  ό- 
πλου και  την  έσφιξε.  Αν  κάποιος  ερχόταν  να  τον  πειράξει,  ο 
Ευγένιος  ήταν  έτοιμος  να  πολεμήσει! 

Οι  τρεις  γυναίκες  με  τα  γυμνά  πόδια,  έξω  από  εκείνο  το  σπίτι, 
δεν  πρέπει  να  τον  είχαν  προσέξει.  Ή,  αν  τον  είχαν  προσέξει, 
δεν  του  έδιναν  σημασία. 

Το  αγόρι  κοιτούσε  τα  πόδια  τους,  γιατί,  για  κάποιο  λόγο,  τον 
εντυπώσιαζαν. 

Παράξενες  ιδέες  ήρθαν  στο  μυαλό  του.  Αισθάνθηκε  κάτι  μέ- 
σα του  να  ξυπνά- 

Θόρυβος  από  δίπλα.  Βήματα.  Βήματα  που  αναγνώριζε. 

Ήταν  αντοίΐ 

Προτού  καν  στραφεί,  το  ήξερε.  Κι  όταν  στράφηκε,  τους  είδε. 
Στρατιώτες  με  άσπρα  ρούχα. 

Αμέσως,  πετάχτηκε  πάνω  κι  άρχισε  να  τρέχει. 

«Ε,  μικρέ!  Περίμενε!»  του  φώναξε  ένας.  «Δε  θα  σε  πειρά- 
ξουμε! Μη  φεύγεις!»  Τον  κυνηγούσαν,  συγχρόνως.  Έτρεχαν  κι 
εκείνοι. 

Ο Ευγένιος  πέρασε  ανάμεσα  από  τις  γυναίκες  με  τα  γυμνά 
πόδια. 

«Πιάστε  τον,  ρε!»  άκουσε  κάποιον  άλλο  στρατιώτη  να  φωνά- 
ζει, μάλλον  στις  γυναίκες. 

«Τι  έκανε;  Κλεφτρόνι  είναι;»  είπε  μια  απ’αυτές. 

«Πληρώνεις  αν  θες  κάτι,  ψηλέ,»  είπε  μια  άλλη,  γελώντας. 

Ο Ευγένιος  έστριψε,  κι  έστριψε  ξανά.  Δεν  ήξερε  πού  πήγαινε- 
ήξερε  μόνο  ότι  έπρεπε  να  φύγει  μακριά  τους.  Δεν  ήθελε  να  τον 

ξαναπάνε  σ’εκείνο  το  τρομαχτικό  τρένο,  ούτε  στην  κακιά  γυ- 
ναίκα με  τα  άσπρα  ρούχα  και  τα  μαύρα  γάντια.  Ήταν  όλοι  τους 
κακοί  - είχαν  κλέψει  τον  μπαμπά  του! 

Και  τους  άκουγε  να  πλησιάζουν.  Τα  πόδια  τους.  Τα  μποτοφο- 
ρεμένα  πόδια  τους  έρχονταν. 

Ο δρόμος  όπου  βρισκόταν  τώρα  ο Ευγένιος  ήταν  σκοτεινός 
και  άδειος·  μονάχα  από  μια  λάμπα  φωτιζόταν.  Από  κάπου,  α- 
πόμακρα, ακουγόταν  ένας  δυνατός  θόρυβος  - σίδερα  πάνω  σε 
σίδερα  - το  τρένο. 

Η φωνή  του  στρατιώτη  σχεδόν  χάθηκε  μέσα  σ’εκείνο  τον  σα- 
ματά: «...θα  πας;  Έλα  εδώ,  μικρέ!» 

Ένα  χέρι  άρπαξε  το  πανωφόρι  του. 

«Όχι!»  ούρλιαζε  ο Ευγένιος,  βγάζοντας  βιαστικά  το  πανω- 
φόρι- 

-σκοντάφτοντας  και  πέφτοντας. 

Χτυπώντας,  επώδυνα,  τις  παλάμες  του  και  τα  γόνατά  του. 

Από  κάπου,  απρόσμενα,  μια  σκιερή  μορφή  πετάχτηκε.  Στο 
χέρι  της  βαστούσε  ένα  σπαθί,  που  γυάλιζε  στο  φως  της  μονα- 
δικής λάμπας  καθώς  βρισκόταν  σε  κίνηση. 

Μια  κραυγή  αντήχησε.  Κάποιος  ακούστηκε  να  σωριάζεται 
στο  πλακόστρωτο.  Ο Ευγένιος  είδε  αίμα  να  τινάζεται  πλάι  του. 

«Ο  μικρός  δεν  θέλει  να  έρθει  μαζί  σας,»  είπε  μια  ξερή  αντρι- 
κή φωνή. 

«Είσαι  νεκρός  γι’ αυτό  που  μόλις  έκανες,  όποιος  κι  α-  Αα- 

αρρχ!» 

Ο Ευγένιος  άκουσε  άλλον  έναν  να  πέφτει,  και  καθώς  αναση- 
κωνόταν είδε  το  πτώμα  παραδίπλα.  Ο λαιμός  του  στρατιώτη 
ήταν  σχισμένος,  τα  άσπρα  ρούχα  του  είχαν  γεμίσει  αίμα. 

Κι  άλλη  φασαρία.  Μια  γυναικεία  κραυγή,  τώρα-  ακόμα  κά- 
ποιος έπεσε.  Ο Ευγένιος  είδε  ένα  πιστόλι  να  αναπηδά  στο  πλα- 
κόστρωτο, εκπυρσοκροτώντας. 

Στράφηκε.  Είδε  το  σπαθί  του  άντρα  να  συναντά  το  τουφέκι 
ενός  στρατιώτη,  παραμερίζοντάς  το-  οι  σφαίρες  που  έφυγαν 


ΚΡΑΣΙ  ΤΗΣ  ΣΕΡΓΗΛΗΣ  I 9 


από  την  κάννη  χτύπησαν  έναν  τοίχο,  ένα  παράθυρο  έσπασε.  Ο 
άντρας  με  το  σπαθί  γρονθοκόπησε  τον  αντίπαλό  του,  ρίχνο- 
ντάς  τον  μπρούμυτα  στο  πλακόστρωτο-  μετά,  στάθηκε  από 
πάνω  του  και  τον  κάρφωσε  στην  πλάτη,  σκοτώνοντάς  τον. 

Τράβηξε  το  ξίφος  του  έξω  από  το  πτώμα  και  στράφηκε  στον 
Ευγένιο. 


«Πώς  σε  λένε,  μικρέ;» 

Ο άντρας  ήταν  πανύψηλος  στα  μάτια  του  Ευγένιου.  Φορούσε 
κάπα,  και  κάπου  εκεί  μέσα  είχε  εξαφανιστεί  το  σπαθί  του.  Το 
πρόσωπό  του  μισοκρυβόταν  στη  σκιά  της  κουκούλας  του,  αλλά 
τα  μάτια  του  φαίνονταν  να  γυαλίζουν-  κι  απ’ό,τι  μπορούσε  να 
διακρίνει  ο Ευγένιος,  το  δέρμα  του  άντρα  δεν  πρέπει  να  ήταν 
γαλανό  σαν  το  δικό  του-  μάλλον  λευκό  δέρμα  είχε,  με  απόχρω- 
ση του  ροζ,  αν  και  τα  γένια  του  του  έδιναν  μια  σκούρα  χροιά, 
λες  και  ήταν  μαυρόδερμος. 

Μόλις  είχε  ξεπαστρέψει  τους  στρατιώτες,  είχε  πάρει  δύο  πι- 
στόλια τους  και  το  πανωφόρι  του  Ευγένιου,  και  είχε  πει  στο 
αγόρι  να  τον  ακολουθήσει,  γρήγορα.  Ο Ευγένιος  είχε  υπακού- 
σει. 

Και  τώρα,  ύστερα  από  κάμποσες  στροφές  σε  δρόμους  που  ο 
Ευγένιος  δεν  ήξερε,  είχαν  τελικά  σταματήσει  κοντά  σ’ένα  γκα- 
ράζ,  όπου  ενεργειακά  οχήματα  ήταν  σταθμευμένα. 

«Ευγένιο  με  λένε...» 

Ο άντρας  τού  έδωσε  το  πανωφόρι  του,  αλλά  όχι  και  το  ξιφί- 
διο  που  είχε  αρπάξει  από  την  κακιά  γυναίκα.  «Φόρεσέ  το.  Κά- 
νει κρύο.» 

Ο Ευγένιος  το  φόρεσε. 

«Κάτσε,  μη  στέκεσαι.»  Έδειξε  κάτι  σκαλοπάτια. 

Ο Ευγένιος  κάθισε. 

«Γιατί  σε  κυνηγούσαν  αυτοί;» 

«Με  πήραν  από  τον  μπαμπά  μου  και  τους  ξέφυγα.» 

«Πού  είναι  τώρα  ο μπαμπάς  σου;» 

«Στο  τρένο.  Τον  πήραν  μαζί  τους.» 

«Τι  ήταν;  Κρατούμενος;» 

«Τους  χρωστάμε,  μου  είπε,»  απάντησε  ο Ευγένιος.  «Πηγαί- 
ναμε στα  ορυχεία.» 

«Κατάλαβα...»  μούγκρισε  ο άντρας.  «Και  σε  πήραν  για  να  σε 
βάλουν  σ’άλλο  βαγόνι  απ’τον  πατέρα  σου;» 

Ο Ευγένιος  ένευσε. 

«Ο  πατέρας  σου,  δηλαδή,  είναι  στο  τρένο  τώρα,  ε;» 

«Ναι.» 

«Το  τρένο  έχει  φύγει,  μικρέ.  Πάνε  στα  ορυχεία,  στα  βουνά. 
Δεν  ξέρω  αν  θα  τον  ξαναδείς  τον  πατέρα  σου.  Λυπάμαι.» 

Ο Ευγένιος  άρχισε  να  κλαίει. 

«Μην  κλαις,  μικρέ.  Δεν  υπάρχει  χρόνος  για  δάκρυα.  Όχι 
σ’ετούτο  τον  κόσμο.» 

Ακούμπησε  το  χέρι  του  στον  ώμο  του  Ευγένιου,  καθώς  εκεί- 
νος συνέχιζε  να  κλαίει.  Το  άγγιγμα  του  αγνώστου  ήταν  βαρύ 
αλλά  φιλικό,  όχι  σαν  της  κακιάς  γυναίκας  με  τα  γάντια.  Το  άγ- 
γιγμά του  ήταν  ζεστό. 

«Έλα.  Θα  σε  πάω  κάπου  να  φας  και  να  ξεκουραστείς.  Δεν 
πεινάς;» 


Πεινούσε. 

Πριν  δεν  το  είχε  καταλάβει,  αλλά  πραγματικά  πεινούσε.  Ό- 
ταν ο άγνωστος  τού  έδωσε  ένα  μεγάλο  χάρτινο  κουτί  με  κρέας 
και  μακαρόνια,  ο Ευγένιος  τού  όρμησε  σαν  κάτι  γάτες  που  έ- 
βλεπε καμία  φορά  στο  δρόμο. 

Οι  δυο  τους  δεν  ήταν  έξω  τώρα.  Ο άγνωστος  τον  είχε  πάει 
σ’ένα  ξενοδοχείο  και  είχαν  κλείσει  δωμάτιο.  Ο Ευγένιος  καθό- 
ταν στο  κρεβάτι  καθώς  καταβρόχθιζε  το  φαγητό  του.  Ο άντρας 

είχε  βγάλει  την  κάπα  του  και  τώρα  φαινόταν  πως,  όντως,  είχε 
δέρμα  λευκό-ροζ,  και  τα  μαλλιά  του  ήταν  μαύρα  και  πλούσια, 
αν  και  λαδωμένα.  Η όψη  του  ήταν  άγρια,  και  τρομαχτική,  αλλά 
όταν  χαμογελούσε  έμοιαζε  φιλικός  στον  Ευγένιο,  παρά  τα  αξύ- 
ριστα μούσια  του.  Ήταν  λεπτός  και  ψηλός,  και  φαινόταν  πολύ 
δυνατός.  Στο  πάτωμα  του  μικρού  δωματίου  είχε  αφήσει  ένα 
σωρό  όπλα:  το  σπαθί  του,  θηκαρωμένο  σ’ένα  ξύλινο  θηκάρι,  τα 
πιστόλια  των  στρατιωτών,  κι  ένα  δικό  του  πιστόλι.  Το  ξιφίδιο 
της  κακιάς  γυναίκας  κρεμόταν  από  τη  ζώνη  του,  και  η λαβή  ε- 
νός άλλου  ξιφιδίου  προεξείχε  από  τη  μια  μπότα  του.  Φορούσε 
δερμάτινο,  καφέ  παντελόνι  και  μάλλινο,  επίσης  καφέ  πουκά- 
μισο. Στα  χέρια  του  κρατούσε  κι  εκείνος  ένα  χάρτινο  κουτί  και 
έτρωγε,  αμίλητα-  το  φαγητό  ήταν  ίδιο  με  του  Ευγένιου,  αλλά  ο 
άγνωστος  δεν  βιαζόταν  να  το  τελειώσει. 

Ο μικρός  τελείωσε  πρώτος. 

«Πεινάς  κι  άλλο;»  τον  ρώτησε  ο άντρας. 

Εκείνος  κούνησε  το  κεφάλι  αρνητικά. 

Ο άντρας  τού  έδωσε  ένα  αναψυκτικό  που  ήταν  πάνω  στο  κο- 
μοδίνο. 

Ο Ευγένιος  ήπιε.  «Πώς  σε  λένε;»  ρώτησε. 

«Βασνάρος,»  αποκρίθηκε  ο άντρας  μασώντας  ένα  κομμάτι 
κρέας. 

«Και  σκοτώνεις  τους  στρατιώτες  με  τα  άσπρα  ρούχα;» 

Ο Βασνάρος  χαμογέλασε.  «Όχι  πάντα.  Αλλά  ομολογώ  ότι  δε 
διστάζω.» 

«Και  δε  σ’έχουν  πιάσει;» 

«Δεν  είναι  τόσο  εύκολο  να  πιάσεις  κάποιον  που  δεν  υπάρχει, 
μικρέ.  Είμαι,  επισήμως,  νεκρός.» 

Ο Ευγένιος  συνοφρυώθηκε.  Ήπιε  μια  γουλιά  από  το  αναψυ- 
κτικό του.  Λίγο  απ’αυτό  έτρεξε  πάνω  στο  σαγόνι  του. 

Ο Βασνάρος  τού  έδωσε  μια  χαρτοπετσέτα.  «Κι  εγώ  έχω  χάσει 
τον  πατέρα  μου,  Ευγένιε.  Και  τη  μητέρα  μου.  Η δική  σου  μητέ- 
ρα πού  είναι; » 

Ο Ευγένιος,  καθώς  σκουπιζόταν,  είπε:  «Ο  μπαμπάς  μού  έχει 
πει  ότι  έφυγε  όταν  γεννήθηκα,  αλλά  με  αγαπάει  πολύ.» 

Ο Βασνάρος  τον  παρατήρησε  για  λίγο  χωρίς  να  μιλά,  και  χω- 
ρίς να  τρώει. 

«Τι;»  έκανε  ο Ευγένιος. 

«Τίποτα,»  είπε  ο Βασνάρος.  «Υπάρχει  κανένας  άλλος  που 
μπορείς  να  πας;» 

Ο Ευγένιος  κούνησε  το  κεφάλι. 

«Κανένας  θείος;  Καμία  θεία;»  ρώτησε  ο Βασνάρος. 

«Η  θεία  μου  δεν  μπορεί  να  με  κρατήσει-  δουλεύει  στο  εργο- 
στάσιο. Αν  μπορούσε  να  με  κρατήσει,  ο μπαμπάς  είπε  ότι  θα 
μ’άφηνε  σ’αυτήν  αντί  να  με  πάρει  μαζί  του  στα  ορυχεία.» 

«Κατάλαβα...»  μουρμούρισε  ο Βασνάρος.  «Και  τι  θέλεις  να 
κάνω  εγώ  μ’εσένα,  μικρέ;  Πού  θέλεις  να  σε  πάω;» 

Ο Ευγένιος  αρχικά  δεν  ήξερε  τι  ν’απαντήσει.  Δεν  υπήρχε  α- 
πάντηση. Μετά,  όμως,  είπε:  «Σπίτι;...» 

«Εκεί  που  έμενες  πριν;» 

Ο Ευγένιος  ένευσε. 

«Ξέχασέ  το.  Αυτό  θάναι  το  πρώτο  μέρος  που  θα  ψάξουν.  Κι 
επιπλέον,  αφού  ο πατέρας  σου  χρωστούσε,  μάλλον  τώρα  οι 
Παντοκρατορικοί  θα  το  εκμεταλλευτούν  το  οίκημα.» 

Ο Ευγένιος  δεν  καταλάβαινε  ακριβώς  τι  εννοούσε  ο Βασνά- 
ρος. «Θα  πάρουν  το  σπίτι  μας;»  ρώτησε  τελικά. 

«Προσωρινά,  ναι.  Μέχρι  ο πατέρας  σου  να  ξεπληρώσει  το 
χρέος,  δουλεύοντας  γι’αυτούς  στα  ορυχεία.» 

Ο Ευγένιος  έμεινε  σιωπηλός. 

«Και  μάλλον  θα  τον  τιμωρήσουν  τώρα,»  είπε  ο Βασνάρος. 

«Για  μένα;» 

Ο Βασνάρος  έσμιξε  τα  χείλη.  «Μικρέ...  τους  έκανες  πρόβλη- 
μα, δεν  το  βλέπεις;»  Άνοιξε  το  κουτάκι  με  το  άλλο  αναψυκτικό. 
«Λοιπόν,  κοίτα.  Απόψε  θα  κοιμηθούμε  εδώ.  Κι  αύριο...  θα  σε 
πάω  να  μείνεις  με  κάτι  άλλους  ανθρώπους.» 

«Τι  άλλους  ανθρώπους;» 

«Δεν  είναι  μαζί  με  τους  στρατιώτες  με  τις  άσπρες  στολές.  Θα 
σε  κρύψουν.  Θα  ξέρουν  αυτοί  τι  να  κάνουν.  Εγώ  δεν  ξέρω  τι  να 
κάνω  μ’εσένα.  Εγώ,  Ευγένιε,  δεν  έχω  σπίτι.» 

«Και  πού  μένεις;» 

«Από  δω  κι  από  κει.» 

«Και  λεφτά  πώς  βγάζεις;» 

Ο Βασνάρος  χαμογέλασε.  Ήπιε  μια  γουλιά  απ’το  αναψυκτι- 
κό. «Δεν  είσαι  τόσο  μικρός  ώστε  να  μην  ξέρεις  πώς  γυρίζουν  οι 
τροχαλίες  της  πόλης,  ε;  Πόσο  χρονώ  είσαι;» 

«Έντεκα. » 

«Πώς  λες  ότι  βγάζω  λεφτά,  λοιπόν;» 

«Είσαι  κλέφτης;» 

Ο Βασνάρος  γέλασε.  «Ναι.  Ουσιαστικά,  είμαι  κλέφτης.  Αλλά 
δεν  τα  παίρνω  από  ανθρώπους  που  δεν  έχουν.  Τα  παίρνω  από 
αυτούς  που  αξίζει  να  τους  τα  πάρω  - από  αυτούς  που  έχουν 
ξεπουληθεί  στους  στρατιώτες  με  τα  άσπρα  ρούχα.  Από  αυτούς 
που  έχουν  δώσει  την  ψυχή  τους  στην  Παντοκράτειρα.» 

Τώρα,  υπήρχε  στο  βλέμμα  του  άντρα  κάτι  που  φόβιζε  τον 
Ευγένιο.  Τα  μάτια  του  γυάλιζαν  σαν  άγριου,  θυμωμένου  σκύ- 
λου. 

Η όψη  του  Βασνάρου  μαλάκωσε,  σα  να  κατάλαβε  ότι  τρόμα- 
ζε το  αγόρι.  Ήπιε  μια  γουλιά  από  το  αναψυκτικό  του.  «Μπορεί 
νάχεις  ακούσει  για  μένα,  Ευγένιε,»  είπε.  «Στις  ειδήσεις,  ή από 
τον  πατέρα  σου.  Τα  σκυλιά  της  Παντοκράτειρας  με  ονομάζουν 
“ο  Φονιάς  της  Μέλβερηθ’,  “ο  Τρελός  Λύκος’.» 

Ο Ευγένιος,  πράγματι,  είχε  ακούσει  γι’ αυτόν.  Και  δεν  τον 
φοβόταν,  γιατί  ο πατέρας  του  του  είχε  πει:  Εμάς  δε  μας  πειρά- 
ζει αυτός.  Για  άλλους  πηγαίνει.  Ίσως  νάναι  με  την  Επανάστα- 
ση. Αλλά  μην  το  πεις  τούτο  πουθενά,  έτσι,  Ευγένιε; 

«Υπάρχουν  κι  άλλοι,  όμως,»  συνέχισε  ο Βασνάρος,  «που  με 
λένε  “ο  Αγωνιστής  των  Δρόμων’,  “ο  Εκδικητής’,  “ο  Γιος  της  Λόρ- 
κης’.  Δεν  τα  λέω  εγώ,  μικρέ-  εκείνοι  τα  λένε.  Ορισμένες  φορές 
ακούω  αυτά  που  λένε  για  μένα,  χωρίς  να  ξέρουν  ότι  είμαι  κο- 

ντά,  και  γελάω.  Γιατί  τα  περισσότερα  δεν  είναι  αλήθεια! 
Μ’έχουν  κάνει  ήρωά  τους,  οι  ανόητοι.  Αν  ένας  νεκρός  είναι  ο 
ήρωάς  τους,  έχουν  πρόβλημα,  δε  νομίζεις;»  Μειδίασε. 

«Θέλω  να  μείνω  μαζί  σου,»  είπε  αποφασιστικά  ο Ευγένιος. 

«Δε  γίνεται,  μικρέ,»  αποκρίθηκε  ο Βασνάρος.  «Θα  μου  ψο- 
φήσεις, και  δε  θέλω  να  τόχω  στη  συνείδησή  μου.  Έχω  ήδη 
πολλά  φορτωμένα  εκεί.  Θα  σε  πάω,  όμως,  σε  κάτι  άλλους  αν- 
θρώπους που  θα  δεις  ότι  είναι  καλοί  και  θα  σε  φροντίσουν.  Αν 
σε  κακομεταχειριστούν  θα  γίνει  της  Λόρκης·  σ’το  υπόσχομαι.» 


2. 


Ο μικρός  ήταν  ξαπλωμένος  στο  κρεβάτι,  τώρα,  και  κοιμόταν. 
Αλλά  ο Βασνάρος  δεν  κοιμόταν.  Ήταν  σε  επιφυλακή,  γιατί  δεν 
θεωρούσε  ετούτο  το  μέρος  απόλυτα  ασφαλές.  Αν  τα  σκυλιά  της 
Παντοκράτειρας  ήθελαν  πολύ  τον  Ευγένιο,  μπορεί  να  έψαχναν 
ολόκληρη  την  περιοχή.  Δεν  είμαστε,  άλλωστε,  καί  τόσο  μακριά 
από  τον  Σταθμό. 

Ο Βασνάρος,  όμως,  δεν  πίστευε  πραγματικά  ότι  οι  Παντο- 
κρατορικοί  θα  έκαναν  κάτι  τέτοιο.  Πολύς  χρόνος  και  πολύς 
κόπος  για  ένα  μικρό  αγόρι.  Απλά  θα  τιμωρούσαν  τον  πατέρα 
του  - βάζοντάς  τον,  μάλλον,  να  δουλέψει  στα  ορυχεία  ενέργει- 
ας για  περισσότερο  απ’ό,τι  δικαιολογούσε  το  χρέος  του 
σ’αυτούς. 

Ο μικρός  είναι  άτυχος.  Αν  είχε,  τουλάχιστον,  κάπου  αλλού  να 
πάει,  δε  θάχε  ποτέ  μπλέξει  σε  τούτη  την  κωλοϊστορία.  Αλλά, 
απ’ό,τι  είχε  καταλάβει  ο Βασνάρος,  ο Ευγένιος  μόνο  τον  πατέ- 
ρα του  είχε.  Η μάνα  του  πρέπει  να  πέθανε  στη  γέννα,  έτσι  ό- 
πως μου  τα  είπε.  Ή,  αν  δεν  πέθανε  στη  γέννα,  πέθανε  σίγουρα 
λίγο  μετά  από  τη  γέννα. 

Γάμησέ  τα... 

Η κατάσταση  του  Βασνάρου,  βέβαια,  δεν  ήταν  καλύτερη  από 
του  Ευγένιου.  Ετούτη  η γαμημένη  πόλη  ήξερε  καλά  να  κατα- 
στρέφει ανθρώπους.  Αλλά  ο Βασνάρος  είχε  την  αίσθηση  ότι  ο 
μικρός  δεν  θα  κατέληγε  σαν  εκείνον  αν  έμενε  μόνος  στους 
δρόμους  της  Μέλβερηθ.  Ή θα  τον  μάγκωναν  οι  Παντοκρατο- 
ρικοί,  ή...  ποιος  ξέρει  τι  θα  του  συνέβαινε;  Οτιδήποτε... 

Κοιτάζοντας  ανάμεσα  από  τα  μισόκλειστα  παντζούρια  του 
παραθύρου,  είδε  κάτι  που  διέλυσε  όλες  τις  σκέψεις  από  το 
μυαλό  του  και  τον  έφερε  σ’εκείνη  την  κατάσταση  πολεμικής 
εγρήγορσης  που  είχε  γίνει,  τόσα  χρόνια,  το  βασικό  του  ένστι- 
κτο. 

Πολεμιστές  της  Παντοκράτειρας  πλησίαζαν  το  ξενοδοχείο, 
ντυμένοι  με  τις  λευκές  τους  στολές  και  οπλοφορώντας.  Ανάμε- 
σά  τους  ήταν  μια  γυναίκα  που  φαινόταν  για  λοχαγός  από  τα 
αναγνωριστικά  επάνω  της.  Μέτριου  αναστήματος,  μαύρα  μαλ- 
λιά, δέρμα  κατάλευκο  σαν  χιόνι.  Πλάι  της  βάδιζε  ένας  άντρας 
που  στο  δεξί  του  χέρι  βαστούσε  ένα  κοντό  μπαστούνι  με  κάτι 
μπιχλιμπίδια  που  γυάλιζαν  επάνω  του  - κρύσταλλοι,  μικρο- 
σκοπικά  κάτοπτρα,  και  τέτοια. 

Μάγος. 

Οι  γαμημένοι  έβαλαν  μάγο  να  εντοπίσει  τον  μικρό! 

Ο Βασνάρος  στράφηκε  στον  Ευγένιο.  Τον  πλησίασε  και  τον 
κούνησε  απ’τον  ώμο.  «Μικρέ!  Ώρα  να  φύγουμε.» 

Τα  μάτια  του  άνοιξαν. 

«Οι  στρατιώτες  είναι  εδώ,»  του  είπε  ο Βασνάρος. 

Τα  μάτια  του  Ευγένιου  γούρλωσαν. 

Ο Βασνάρος  είχε  ήδη  αρχίσει  να  δένει  την  κάπα  του  και  να 
κρύβει  τα  όπλα  του  μέσα  της.  Ο μικρός  φόρεσε  τα  παπούτσια 
και  το  πανωφόρι  του. 

«Τελικά,  δεν  ήταν  πρόθυμοι  να  σ’αφήσουν  να  τους  ξεφύγεις 
τόσο  εύκολα.  Έβαλαν  μάγο  να  σε  βρει  - από  κάποια  φωτο- 
γραφία σου,  μάλλον.  Αλλά  μην  ανησυχείς:  πρέπει  μόνο 

ν’ απομακρυνθούμε.  Όσο  πιο  μακριά  είσαι,  τόσο  πιο  δύσκολο 
είναι  να  σ’εντοπίσει.» 

Ο Βασνάρος  μισάνοιξε  την  πόρτα  του  δωματίου  και  κοίταξε 
έξω,  στον  διάδρομο  του  ξενοδοχείου.  Κανένας  δε  φαινόταν 
ακόμα,  αλλά  από  τη  σκάλα  βήματα  ακούγονταν  να  έρχονται. 

Ο Βασνάρος  πήρε  τον  σάκο  του  από  κάτω,  τον  έριξε  στον 
ώμο,  και  βγήκε  απ’το  δωμάτιο.  Ο μικρός  τον  ακολούθησε, 
μοιάζοντας  τρομοκρατημένος.  Πλησίασαν  μια  πόρτα  στο  βά- 
θος του  διαδρόμου,  η οποία,  καθώς  ήξερε  ο Βασνάρος,  ήταν 
για  περιπτώσεις  ανάγκης  - όπως  φωτιά.  Αλλά  κι  ετούτη  περί- 
πτωση ανάγκης  είναι. 

Έπιασε  το  πόμολο  κι  έκανε  ν’ανοίξει.  Ήταν  κλειδωμένα. 

Γαμήσου!  Τώρα  θα  έρθουν  προετοιμασμένοι.  Τράβηξε  ένα 
πιστόλι  και  πυροβόλησε  την  παλιά  κλειδαριά,  διαλύοντάς  την. 

Τα  βήματα  στη  σκάλα  έγιναν  πιο  γρήγορα. 

Ο Βασνάρος  άνοιξε  την  πόρτα,  λέγοντας  στον  Ευγένιο: 
«Βγες!  Κατέβατη  σκάλα!» 

Εκείνος  υπάκουσε,  περνώντας  το  κατώφλι  κι  αρχίζοντας  να 
κατεβαίνει  τα  σιδερένια  σκαλοπάτια  στην  εξωτερική  μεριά  του 
ξενοδοχείου. 

Ο Βασνάρος  τράβηξε  κι  ένα  δεύτερο  πιστόλι. 

Οι  Παντοκρατορικοί  φάνηκαν  στην  άλλη  άκρη  του  διαδρό- 
μου, κι  εκείνος  άρχισε  αμέσως  να  τους  πυροβολεί.  Η λοχαγός, 
που  προπορευόταν,  κραύγασε  καθώς  τραυματίστηκε  ελαφρά 
στο  μπράτσο  - η σφαίρα  δεν  πρέπει  καν  να  μπήχτηκε  μέσα  της 
αλλά  να  πέρασε  ξυστά.  Κάποιοι  άλλοι  πυροβόλησαν  από  πίσω, 
χωρίς  νάχουν  ακόμα  ανεβεί  την  εσωτερική  σκάλα  του  ξενοδο- 
χείου- οι  σφαίρες  τους  χτύπησαν  το  ταβάνι  και  τους  τοίχους. 

Ο Βασνάρος  έριξε  μερικές  ριπές  και  μετά  βγήκε  από  την  έξο- 
δο κινδύνου. 

Συνάντησε  τον  Ευγένιο  σ’ένα  σοκάκι,  δίπλα  απ’το  ξενοδοχείο. 
«Πάμε,»  του  είπε.  «Πρέπει  να  φύγουμε.  Όσο  πιο  μακριά  γίνε- 
ται.» 

Έτρεξαν  μέσα  στους  νυχτερινούς  δρόμους  της  Μέλβερηθ, 
πηγαίνοντας  προς  μια  υπόγεια  διάβαση  στις  ράγες  του  τρένου. 
Ο μικρός  παραπατούσε  και  σκόνταφτε,  και  ο Βασνάρος  τον 
άρπαξε  από  τη  μέση  και  τον  σήκωσε,  για  να  μη  χάνουν  χρόνο. 
Δε  μπορούσαν  ν’απομακρύνονται  με  το  ρυθμό  των  ποδιών  ενός 
εντεκάχρονου  παιδιού  όταν  τα  σκυλιά  της  Παντοκράτειρας 
έρχονταν  με  το  ρυθμό  των  ποδιών  ενηλίκων. 

Πλησιάζοντας  την  υπόγεια  διάβαση,  είδε  ένα  τετράκυκλο, 
θωρακισμένο  όχημα  σταματημένο,  με  το  σύμβολο  της  Παντο- 
κράτειρας  επάνω.  Μέσα,  φαινόταν  ένας  οδηγός.  Έξω,  ήταν 
τρεις  στρατιώτες,  με  τουφέκια  στα  χέρια. 

Ο Βασνάρος  σταμάτησε  απότομα,  στις  βαθιές  σκιές  του  δρό- 
μου, πλάι  σ’έναν  δημόσιο  επικοινωνιακό  δίαυλο.  Άφησε  τον 
Ευγένιο  να  σταθεί  στα  πόδια  του,  κάνοντάς  του  νόημα  να  μεί- 
νει σιωπηλός.  Εκείνος  δεν  έβγαλε  κιχ. 

Κάποιος  το  έχει  πάρει  προσωπικά  το  ζήτημα,  σκέφτηκε  ο 
Βασνάρος  ατενίζοντας  το  σταματημένο  όχημα  και  τους  στρα- 
τιώτες. Το  ίδιο  κι  εγώ.  Τράβηξε  δύο  πιστόλια  μέσα  από  την  κά- 
πα  του.  Δε  θα  τους  άφηνε  να  του  κλέψουν  τον  μικρό. 

«Μείνε  εδώ,»  είπε  στον  Ευγένιο,  και  βγαίνοντας  από  τις 
σκιές  του  δρόμου  πυροβόλησε  τους  Παντοκρατορικούς  και  με 
τα  δύο  πιστόλια. 

Ο ένας  σκοτώθηκε,  χτυπημένος  στο  κεφάλι-  ο άλλος  έπεσε, 
τραυματισμένος  στον  ώμο  και  στον  μηρό.  Ο τρίτος  πρόλαβε  να 
υψώσει  το  τουφέκι  του  και  να  ρίξει— 

-καθώς  ο Βασνάρος  πεταγόταν  μέσα  σ’έναν  άλλο  δρόμο.  Οι 
σφαίρες  τον  ακολουθούσαν. 

Ακούμπησε  την  πλάτη  του  σ’έναν  τοίχο,  για  να  καλυφθεί  μες 
στο  σκοτάδι. 

Τώρα,  η λοχαγός,  ο μάγος,  και  Οί  άλλοι  δε  θ’αργήσονν  νάρ- 
θονν  εδώ... 

Ο στρατιώτης  ακούστηκε  να  πλησιάζει.  Με  την  άκρια  του  μα- 
τιού του,  ο Βασνάρος  μπορούσε  να  δει  τη  σκιά  του  άντρα  και 
του  τουφεκιού  του.  Δεν  ήταν  δειλός,  φαίνεται. 

Αλλά  αυτός  που  βρισκόταν  μέσα  στο  όχημα,  σίγουρα,  θα  κα- 
λούσε  ενισχύσεις  τώρα.  Όπως  πάντα  - δεν  έχουμε  χρόνο  για 
χάσιμο. 

Ο Βασνάρος  πιάστηκε  από  ένα  περβάζι  πάνω  απ’το  κεφάλι 
του  και  σκαρφάλωσε.  Άπλωσε  τα  χέρια  του,  άρπαξε  τα  κάγκε- 
λα ενός  στενού  μπαλκονιού  και  κρεμάστηκε  εκεί,  ανάποδα, 
σαν  έντομο  της  νύχτας. 

Από  κάτω  του,  είδε  τον  στρατιώτη  να  βαδίζει,  κοιτάζοντας 
ολόγυρα,  προσεχτικά,  με  το  τουφέκι  του  υψωμένο  στο  επίπεδο 
του  ώμου. 

Θάπρεπε  να  κοιτάς  κι  επάνω,  καριόλη. 

Ο Βασνάρος  άφησε  τον  εαυτό  του  να  πέσει  ενώ  συγχρόνως 
τραβούσε  το  ξιφίδιο  από  τη  μπότα  του.  Βρέθηκε  πίσω  απ’τον 
στρατιώτη  και  του  έσχισε  τον  λαιμό  πέρα  για  πέρα.  Το  τουφέκι 
του  πυροβόλησε  μια  φορά  και  μετά  σώπασε. 

Ο Βασνάρος  το  πήρε  από  κάτω  και  ζύγωσε  πάλι  το  όχημα, 
ξέροντας  ότι  τώρα  η λοχαγός  και  οι  άλλοι  δεν  μπορεί  να  ήταν 
μακριά  - και,  μάλλον,  θα  γνώριζαν  ακριβώς  πού  βρισκόταν  το 
αγόρι,  εξαιτίας  του  καταραμένου  μάγου  τους. 

Ο Βασνάρος  βγήκε  απ’το  σκοτάδι  κρατώντας  το  τουφέκι  υ- 
ψωμένο και  πυροβολώντας  το  μπροστινό  παράθυρο  του  τε- 
τράκυκλου  οχήματος.  Το  κρύσταλλο  δεν  έσπασε  αμέσως  γιατί 
ήταν  ενισχυμένο.  Ο οδηγός  φάνηκε  να  σκύβει  για  να  καλυφτεί. 

Το  τζάμι  ράγισε  και  διαλύθηκε. 

Ο στρατιώτης  τον  οποίο  ο Βασνάρος  είχε  τραυματίσει  πριν 
στον  μηρό  και  στον  ώμο  ήταν  ακόμα  κάτω,  αλλά  τώρα  είχε 
τραβήξει  ένα  πιστόλι  - και  πυροβόλησε.  Ευτυχώς,  το  σημάδι 
του,  στην  κατάστασή  του,  δεν  ήταν  καλό.  Οι  σφαίρες  του  κατέ- 

ληξαν  κάπου  αριστερά  από  τα  πόδια  του  Βασνάρου-  κι  εκείνος, 
στρέφοντας  την  κάννη  του  τουφεκιού  του,  σκότωσε  τον  στρα- 
τιώτη. 

Ο γαμη μένος  γεμιστήρας  τελείωσε. 

Ο Βασνάρος,  μ’ένα  γρύλισμα,  πέταξε  το  όπλο  παραδίπλα. 

Οι  τροχοί  του  οχήματος  άρχισαν  ξαφνικά  να  περιστρέφονται. 
Το  τετράκυκλο  ερχόταν  προς  τον  Βασνάρο,  με  φανερή  πρόθε- 
ση να  τον  πατήσει.  Ο οδηγός  φαινόταν  σκυμμένος  στο  τιμόνι, 
δύσκολος  στόχος. 

Από  το  βάθος  του  δρόμου  βήματα  ακούγονταν,  και  προειδο- 
ποιητικές ριπές  αντηχούσαν.  Η λοχαγός  και  οι  άλλοι,  δίχως 
αμφιβολία.  Ο Βασνάρος  δεν  στράφηκε  καν  να  τους  κοιτάξει- 
αντιμετώπιζε  έναν  πολύ  πιο  άμεσο  κίνδυνο  από  αυτούς. 

Πηδώντας,  βρέθηκε  πάνω  στην  οροφή  του  οχήματος,  και 
πιάστηκε  από  την  άκρη  του  σπασμένου  μπροστινού  παραθύ- 
ρου. Αισθάνθηκε  γυαλιά  να  μπήγονται  στην  παλάμη  του,  αλλά 
δεν  χαλάρωσε  καθόλου  τη  λαβή  του-  τη  δυνάμωσε,  μάλιστα, 
τρίζοντας  τα  δόντια.  Και,  με  το  άλλο  χέρι,  τράβηξε  ένα  πιστόλι 
και  πυροβόλησε  μέσα  στο  όχημα,  επανειλημμένα. 

Κι  αυτός  ο γαμημένος  γεμιστήρας  τελείωσε.  Αλλά  το  ίδιο 
πρέπει  να  τελείωσε  και  η ζωή  του  οδηγού,  γιατί  το  όχημα  έχα- 
σε την  πορεία  του  και  κοπάνησε  σ’έναν  τοίχο,  λούζοντας  τον 
Βασνάρο  με  χώματα  και  σοβάδες. 

«Παραδόσον!»  άκουσε  μια  φωνή,  την  οποία  πυροβολισμοί 
ακολούθησαν. 

Κύλησε  στο  πλάι,  για  να  βρεθεί  από  τη  μεριά  του  οχήματος 
όπου  το  ήξερε  πως  θα  ήταν  καλυμμένος.  Άνοιξε  μια  πόρτα  και 
μπήκε.  Ο οδηγός  ήταν,  πράγματι,  νεκρός  μπροστά  στο  τιμόνι. 
Οι  σφαίρες  των  Παντοκρατορικών  ακούγονταν  να  εξοστρακί- 
ζονται  πάνω  στο  θωρακισμένο  περίβλημα  του  οχήματος.  Ένα 
τζάμι  ράγισε. 

Ο Βασνάρος  τράβηξε  τον  οδηγό,  παραμερίζοντάς  τον.  Κάθισε 
στο  τιμόνι,  αντέστρεψε  τη  φορά  των  τροχών,  και  πάτησε  το 

πετάλι.  Το  όχημα  πήγε  όπισθεν.  Έστριψε.  Ο Βασνάρος  αντέ- 
στρεψε πάλι  τη  φορά  των  τροχών  και,  επιταχύνοντας,  πήγε 
προς  τους  στρατιώτες,  ενώ  ήταν  σκυμμένος  για  να  μη  χτυπηθεί 
από  τις  σφαίρες  τους. 

Κραυγές  ακούστηκαν  καθώς  αυτοί  πετάγονταν  από  δω  κι 
από  κει.  Κάποιος  ούρλιαζε,  κι  ο Βασνάρος  αισθάνθηκε  το  όχη- 
μά του  να  περνά  πάνω  από  ένα  ανθρώπινο  σώμα.  Έστριψε 
σ’έναν  δρόμο,  πηγαίνοντας  προς  τα  εκεί  όπου  είχε  αφήσει  τον 
μικρό. 

Και  είδε  Παντοκρατορικούς  σ’εκείνο  το  μέρος.  Η λοχαγός,  ο 
μάγος,  και  δύο  άλλοι  στρατιώτες. 

Πού  ήταν  ο μικρός; 

Ο Βασνάρος  επιτάχυνε. 

Η λοχαγός  τράβηξε  τον  μάγο  στο  πλάι  του  δρόμου.  Ένας 
στρατιώτης  πυροβόλησε  με  το  τουφέκι  του,  ο άλλος  έτρεξε.  Ο 
Βασνάρος  πάτησε  τον  πρώτο. 

Σταμάτησε  απότομα  πλάι  στον  θάλαμο  του  επικοινωνιακού 
διαύλου.  «Ευγένιε!»  φώναξε  ανοίγοντας  μια  πόρτα. 

Ο μικρός  βγήκε  από  τον  θάλαμο  - τελικά,  εκεί  είχε  κρυφτεί, 
όπως  το  υποψιαζόμουν  - και,  τρέχοντας,  πήδησε  μέσα  στο  ό- 
χημα. 

«Παραδόσου!»  φώναξε  η λοχαγός.  «Αυτό  το  παιδί  είναι  φυ- 
γάς!»  Και  ο Βασνάρος  άκουσε  σφαίρες  να  εξοστρακίζονται 
πάνω  στο  θωρακισμένο  όχημα.  Στράφηκε  για  να  κοιτάξει,  και 
είδε  ότι  η λοχαγός  και  ο μάγος  είχαν  σκαρφαλώσει  σε  μια  σκά- 
λα. Έξυπνοι  πούστηδες  - εκεί  δεν  μπορούσε  να  τους  χτυπήσει 
με  το  τετράκυκλο. 

Πάτησε  το  πετάλι  και  οδήγησε  το  όχημα  στην  υπόγεια  διά- 
βαση του  τρένου. 

Ο Βασνάρος  οδήγησε  το  Παντοκρατορικό  όχημα  για  κάμποση 
ώρα,  προσπαθώντας  ν’απομακρυνθεί  αρκετά  ώστε  να  μη  μπο- 
ρεί πλέον  ο μάγος  να  εντοπίσει  τον  μικρό.  Σύντομα,  όμως,  ήξε- 
ρε πως  θα  έπρεπε  να  το  αφήσει  γιατί  μ’αυτό  έδιναν  στόχο. 

Λίγο  πριν  από  το  Σταυροδρόμι  - τη  μεγάλη  διασταύρωση  στο 
Κέντρο  της  Μέλβερηθ  - σταμάτησε  και  είπε  στον  Ευγένιο  να 
βγει  από  το  όχημα.  Ο μικρός  υπάκουσε,  και  άρχισαν  πάλι  να 
βαδίζουν  μέσα  στους  νυχτερινούς  δρόμους. 

«Μας  έχασαν  τώρα;»  ρώτησε  τον  Βασνάρο. 

«Το  ελπίζω,  μικρέ.  Το  ελπίζω.» 

Από  έναν  πλευρικό  δρόμο,  ο Βασνάρος  κοίταξε  το  Σταυρο- 
δρόμι, γεμάτο  κόσμο  και  φώτα  παρά  τη  νυχτερινή  ώρα.  Ένας 
αερομεταφορέας  προσγειωνόταν  σ’έναν  πεζόδρομο,  και  ο πε- 
λάτης του  κατέβαινε  από  τη  σέλα  του  γρύπα.  Μερικοί  πλούσια 
ντυμένοι  καβαλάρηδες  περνούσαν,  πηγαίνοντας  ή φεύγοντας 
από  κάποια  διασκέδαση.  Ένα  ζευγάρι  έμπαινε  σ’ένα  τρίκυκλο 
ενεργειακό  όχημα,  κλείνοντας  το  γυάλινο  σκέπαστρο  από  πά- 
νω τους.  Ένας  άντρας  έβαζε  το  κράνος  του  και  ανέβαινε  σ’ένα 
δίκυκλο,  το  ενεργοποιούσε,  κι  έφευγε  τρέχοντας,  για  να  χαθεί 
μέσα  στους  μικρότερους  δρόμους  της  Μέλβερηθ.  Κάποιοι 
στρατιώτες  της  Παντοκράτειρας  περιφέρονταν  τριγύρω,  για 
λόγους  ασφάλειας.  Το  ψηλό  χτίριο  του  τηλεοπτικού  σταθμού 
Διέξοδος  ορθωνόταν  στην  αντικρινή  μεριά  του  Σταυροδρο- 
μιού- τα  λαξευτά  γράμματα  διέξοδος  φώτιζαν  στην  οροφή  του. 

Ο Βασνάρος  κοίταξε  προσεχτικά  τα  σημεία  που  ήξερε  πως 
βρίσκονταν  τηλεοπτική  πομποί  των  Παντοκρατορικών,  και 
κοίταξε  επίσης  και  αλλού,  μήπως  είχαν  προσθέσει  και  και- 
νούργιους τηλεοπτικούς  πομπούς.  Όταν  βεβαιώθηκε  για  τον 
δρόμο  που  έπρεπε  ν’ακολουθήσει,  είπε  στον  μικρό:  «Κράτα  το 
κεφάλι  σου  κατεβασμένο  και  να  πηγαίνεις  δίπλα  μου.»  Προ- 
χώρησε, κρύβοντας  τον  Ευγένιο  μέσα  στην  κάπα  του,  όπως 

ένα  μεγάλο  πουλί  κρύβει  κάτω  από  τη  φτερούγα  του  ένα  άλλο, 
μικρότερο,  για  να  το  προστατέψει. 

Διέσχισαν  το  Σταυροδρόμι  και  βρέθηκαν  πάλι  σε  μικρότε- 
ρους δρόμους,  πολύ  πιο  ήσυχους.  Κανένας  δεν  βάδιζε  εδώ,  μέ- 
σα στη  νύχτα. 

«Θα  σε  πάω  κάπου  όπου  το  ξέρω  πως  δε  θάρθουν,  ακόμα  κι 
αν  μας  έχουν  κάπως  εντοπίσει,»  είπε  ο Βασνάρος.  «Στο  μέρος 
αυτό  ίσως  μέχρι  και  τα  ξόρκια  του  μάγου  τους  να  μη  λειτουρ- 
γούν σωστά. 

»Μπορείς  να  βαδίσεις;  Έχουμε  ακόμα  τρία,  τέσσερα  χιλιόμε- 
τρα να  κάνουμε.» 

Ο Ευγένιος  κατένευσε  με  το  κεφάλι,  σιωπηλά. 

«Μη  φοβάσαι,  μικρέ,»  του  είπε  ο Βασνάρος  αγγίζοντας  τον 
ώμο  του.  «Δε  θα  σε  πιάσουν  όσο  είσαι  μαζί  μου.» 

Λίγο  παρακάτω  σταμάτησε  για  να  βγάλει  τα  γυαλιά  από  την 
τραυματισμένη  παλάμη  του,  να  της  ρίξει  αντισηπτικό  από  ένα 
μπουκαλάκι  που  είχε  στο  σάκο  του,  και  να  την  τυλίξει  μ’ένα 
κομμάτι  ύφασμα. 


Η Ανάποδη  Γειτονιά,  ονόμαζαν  την  περιοχή  ύστερα  από  εκείνο 
το  περίεργο  συμβάν. 

Οι  άνθρωποι  της  Παντοκράτειρας  είχαν  έρθει  και  είχαν  κάνει 
κάτι  εδώ.  Τι  ακριβώς  δεν  ήταν  βέβαιο,  αλλά  υποθέσεις  γίνο- 
νταν πολλές.  Ορισμένοι  ίσως  και  να  ήξεραν  την  αλήθεια,  μα  ο 
Βασνάρος  δεν  ήταν  ανάμεσα  σ’αυτούς.  Είχε  ακούσει  διάφορα: 
ότι  μάγοι  και  επιστήμονες  είχαν  διεξάγει  κάποιο  πείραμα  που 
είχε  αποτύχει,  με  καταστροφικές  συνέπειες·  ότι  κάπου  σε  τού- 
τη τη  μεριά  της  πόλης  υπήρχε  μια  διαστασιακή  δίοδος  η οποία 
οδηγούσε  σε  κάποια  μολυσμένη  διάσταση  που  είχε  αρχίσει  να 
διαρρέει  μέσα  στην  πραγματικότητα  της  Σεργήλης  διαφθείρο- 
ντάς  την  ότι  οι  Παντοκρατορικοί  είχαν  ψάξει  για  κάποιον  υ- 

περδιαστασιακό  στρόβιλο,  και  τον  είχαν  βρει,  γι’ αυτό  κιόλας 
το  μέρος  ήταν  τώρα  όπως  ήταν  ότι  όλα  τούτα  συνέβαιναν  ε- 
ξαιτίας  της  επιρροής  κάποιου  αρχαίου  θεού  από  τον  Ενιαίο 
Κόσμο,  τον  οποίο  οι  άνθρωποι  της  Παντοκράτειρας  είχαν  ξυ- 
πνήσει. (Αυτό  το  τελευταίο,  ο Βασνάρος  το  είχε  ακούσει  από 
άτομο  που  θεωρούσε  ψαγμένο-  γιατί  δεν  ήξερε  ο καθένας  για 
τη  θεωρία  του  Ενιαίου  Κόσμου,  φυσικά  - ότι  όλες  οι  διαστά- 
σεις του  σύμπαντος  ήταν  κάποτε  ενωμένες,  και  αυτό  το  όλο 
είχε  μετά  θρυμματιστεί.) 

«Μικρέ,  έχεις  ξανακούσει  για  την  Ανάποδη  Γειτονιά;»  ρώτη- 
σε ο Βασνάρος  τον  Ευγένιο,  καθώς  σταματούσαν  σ’έναν  δρόμο 
που  γνώριζε  ότι  βρισκόταν  στα  όρια  της  Ανάποδης  Γειτονιάς. 

«Ο  μπαμπάς  μου  έλεγε  ότι  είναι  ένα  κακό  μέρος...» 

«Ναι,  σίγουρα  είναι  ένα  κακό  μέρος.  Αλλά  τώρα  θα  μας  βοη- 
θήσει, αν  οι  στρατιώτες  με  τις  άσπρες  στολές  βρίσκονται  ακό- 
μα στο  κατόπι  μας.  Δε  θα  πάμε,  όμως,  βαθιά  στο  εσωτερικό·  θα 
περάσουμε  μόνο  από  τις  παρυφές.»  Ο Βασνάρος  έβγαλε  ένα 
κορδόνι  από  τον  σάκο  του.  Έδεσε  το  ένα  άκρο  στον  καρπό  του 
και  το  άλλο  άκρο  στον  καρπό  του  μικρού.  «Αυτό,»  είπε,  «είναι 
για  να  μη  χαθούμε,  Ευγένιε.  Γιατί  υπάρχει  κίνδυνος  εκεί 
απ’όπου  θα  περάσουμε.  Μην  προσπαθήσεις  να  απομακρυνθείς 
από  κοντά  μου,  ό,τι  κι  αν  γίνει,  εντάξει;» 

Ο Ευγένιος  κατένευσε. 

«Αυτά  που  θα  βλέπεις...  μπορείς  να  θεωρήσεις  ότι  είναι  πα- 
ραισθήσεις. Ψεύτικα  πράγματα.» 


Ο Ευγένιος  ακολουθούσε  τον  Βασνάρο  κρατώντας  και  με  τα 
δύο  χέρια  το  κορδόνι  που  εκείνος  είχε  δέσει  στον  καρπό  του. 
Είχε  ακούσει  για  την  Ανάποδη  Γειτονιά  και  παλιότερα,  όχι  μό- 
νο από  τον  πατέρα  του  αλλά  και  από  άλλα  παιδιά.  Αυτοί  που 
έμπαιναν  εδώ  δεν  ξαναγύριζαν,  έλεγαν.  Χάνονταν.  Δαίμονες 

τούς  έπαιρναν  σε  άλλες  διαστάσεις,  έξω  και  μακριά  από  τη 
Σεργήλη.  Ή μεταμορφώνονταν  οι  ίδιοι  σε  δαίμονες:  τέρατα, 
που  βάδιζαν  για  πάντα  στην  Ανάποδη  Γειτονιά,  μη  μπορώντας 
να  φύγουν. 

Καθώς  ο Ευγένιος  όμως  ακολουθούσε  τον  Βασνάρο,  δεν  έ- 
βλεπε τέρατα  γύρω  του:  μόνο  σπίτια,  ορισμένα  με  πόρτες 
κλειστές,  ορισμένα  με  πόρτες  - παραδόξως  για  την  ώρα  (λίγο 
πριν  τα  ξημερώματα)  - ανοιχτές,  ορισμένα  με  φώτα  αναμμέ- 
να, ορισμένα  με  φώτα  σβηστά. 

Από  κάπου  ένα  όχημα  ακούστηκε  να  περνά:  το  βουητό  της 
μηχανής,  ο ήχος  των  μεταλλικών  τροχών  επάνω  στο  πλακό- 
στρωτο. 

Ο Ευγένιος  είδε  τη  σκιά  του  καβαλάρη  ενός  δίκυκλου  ανάμε- 
σα από  δύο  πολυκατοικίες. 

Τα  φώτα  αναβόσβησαν  σε  ένα  οίκημα,  σαν  να  είχε  γίνει  εκεί, 
ξαφνικά,  κάποια  βλάβη  στη  ροή  της  ενέργειας.  Και  το  επόμενο 
οίκημα  στη  σειρά,  που  πριν  από  λίγο  έμοιαζε  με  εστιατόριο, 
δεν  ήταν  τώρα  τίποτα  περισσότερο  από  ένα  ερείπιο. 

Ο Ευγένιος  τρόμαξε.  Αλλά  δεν  είπε  τίποτα. 

Πέρασαν  μπροστά  από  το  ερείπιο  που  πριν  έμοιαζε  με  εστια- 
τόριο, και  πίσω  τους  ένα  γρύλισμα,  σαν  από  αγριόγατα,  αντή- 
χησε. 

Λίγο  παρακάτω,  ξαπλωμένοι  στο  δρόμο,  παρουσιάστηκαν  - 
κυριολεκτικά  παρουσιάστηκαν,  λες  και  ξεπήδησαν  μέσα  από 
τον  αέρα  - δύο  άντρες  και  μία  γυναίκα.  Γελούσαν  κι  οι  τρεις, 
και  έπιναν  ποτά  από  μπουκάλια.  Ο ένας  άντρας  δάγκωνε  μια 
από  τις  γάμπες  της  γυναίκας  οι  οποίες  ξεπρόβαλλαν  από  την 
άκρη  του  φουστανιού  της.  Ήταν  μαυρόδερμος  σαν  τον  σκοτει- 
νό ουρανό.  Εκείνη  είχε  δέρμα  πράσινο,  που  ο μπαμπάς  του 
Ευγένιου  πάντα  έλεγε  ότι  ήταν  σπάνιο.  Ο άλλος  άντρας  είχε 
δέρμα  λευκό-ροζ  και  ξυρισμένο  κεφάλι,  και  μόνο  ένα  μάτι. 

«Ελάτε,  καθίστε!»  φώναξε  η γυναίκα  στον  Βασνάρο  και  στον 
Ευγένιο.  «Γιορτάζουμε  απόψε!  Είναι  τα  γενέθλιά  μου!» 

Ο Βασνάρος  δεν  έδωσε  καμία  απάντησε·  τους  προσπέρασε. 
Ο Ευγένιος  τούς  κοίταζε  πάνω  απ’τον  ώμο  του. 

Αισθάνθηκε  ένα  απότομο  τράβηγμα  του  κορδονιού  που  έδενε 
τον  καρπό  του. 

«Βλέπε  μπροστά  σου,  μικρέ.  Μπροστά  σου!» 

Ο Ευγένιος  πήρε  το  βλέμμα  του  από  τους  τρεις  που  γελούσαν 
και  έπιναν. 

Κοίταξε  μπροστά  και,  μετά,  επάνω:  καθώς  νόμισε  πως  οι  πο- 
λυκατοικίες έγερναν.  Έγερναν  και  οι  κορυφές  τους  πήγαιναν 
να  συναντηθούν! 

«Κοίτα!»  φώναξε,  δείχνοντας  ψηλά,  φοβισμένος.  «Θα  πέ- 
σουν!» 

«Δε  θα  πέσουν,  Ευγένιε.  Σου  είπα  - μην  πιστεύεις  ό,τι  βλέ- 
πεις. Νομίζουμε  ότι  γέρνουν-  δεν  γέρνουν  πραγματικά.» 

Γγγρρρρρνννρρρρ...  Γγγρρρρρνννρρρ!  Ο ήχος  μιας  μηχανής. 
Ένα  δίκυκλο  ήρθε,  στρίβοντας  σε  μια  γωνία.  Ένας  άντρας  ή- 
ταν επάνω  του,  χοντρός  και  με  δέρμα  γαλάζιο  και  πράσινα 
μαλλιά  και  μούσια. 

Σταμάτησε  μπροστά  τους.  «Συγνώμη,  φίλε,»  είπε  στον  Βασ- 
νάρο.  «Πού  είναι  το  χτίριο  του  Ιδιόκλητον;  Γυρίζω  για  ώρες 
σήμερα  και  δε  μπορώ  να  το  βρω.» 

Ιδίόκλητος : ο ένας  από  τους  δύο  τηλεοπτικούς  σταθμούς  της 
Μέλβερηθ.  Ο Ευγένιος  τον  ήξερε. 

«Είσαι  σε  τελείως  άλλη  μεριά  της  πόλης,  αδελφέ,»  του  απά- 
ντησε ο Βασνάρος  μέσα  απ’το  σκοτάδι  της  κουκούλας  του.  «Θα 
έπρεπε  να  είσαι  βόρεια  ενώ  είσαι  νότια.» 

Ο άντρας  κούνησε  το  κεφάλι  του.  «Δεν  είναι  δυνατόν!  Τι 
είν’αυτά  που  λες;  Γιατί  να  θες  να  με  κοροϊδέψεις;  Γυρίζω  τόσες 
ώρες  εδώ,  γαμώ  τα  μυαλά  της  Λόρκης!»  φώναξε,  φανερά  τσα- 
ντισμένος. 

«Με  ρώτησες  και  σου  απάντησα.  Είσαι  νότια  ενώ  θα  έπρεπε 
να  είσαι  βόρεια.» 

«Γαμιόλη!»  Ο άντρας  κατέβηκε  από  το  δίκυκλο.  «Τι  σκατά 
έχετε  κάνει,  ρε;  Ποιοι  είστε;  Γιατί  θέλετε  και  με  μπερδεύετε 
εδώ;  Τι  είναι;  Κάποιο  γαμημένο  πείραμα ;»  Άρπαξε  τον  Βασνά- 
ρο,  και  με  τα  δύο  χέρια,  από  την  κάπα  του. 

«Στην  Ανάποδη  Γειτονιά  είσαι.  Στα  νότια  της  πόλης.  Τώρα, 
άφησε  τα  ρούχα  μου.» 

«Δεν  υπάρχει  καμία  Ανάποδη  Γειτονιά!  Για  μαλάκας  σού 
μοιάζω;»  γκάριξε  ο γαλανόδερμος  άντρας.  Ύψωσε  το  ένα  του 
χέρι  κι  έκανε  να  γρονθοκοπήσει  τον  Βασνάρο.  Εκείνος  τού  έ- 
πιασε  τη  γροθιά  με  το  ελεύθερό  του  χέρι,  και  με  το  χέρι  που 
ήταν  δεμένο  με  το  κορδόνι  - και  κατεβασμένο  για  να  μη  δυ- 
σκολεύει τον  Ευγένιο  - χτύπησε  τον  άντρα  χαμηλά,  κάτω 
απ’τη  ζώνη. 

Εκείνος  πετάχτηκε  πίσω,  διπλωμένος.  Ο Βασνάρος  τον  γρον- 
θοκόπησε  στο  κεφάλι,  σωριάζοντάς  τον. 

Ο Ευγένιος  ήταν  εντυπωσιασμένος.  «Να  πάρουμε  το  δίκυ- 
κλο;» ρώτησε. 

«Όχι,»  είπε  ο Βασνάρος.  «Το  μέρος  είναι  καταραμένο  - ό- 
πως και  ό,τι  υπάρχει  μέσα  του.» 

Συνέχισαν  να  βαδίζουν,  χωρίς  να  στρίψουν  πουθενά.  Ο Βασ- 
νάρος δε  φαινόταν  πρόθυμος  ν’αλλάξει  δρόμο.  Θα  περάσουμε 
μόνο  από  τις  παρυφές , είχε  πει  στον  Ευγένιο.  Παρυφές:  το  α- 
γόρι νόμιζε  ότι  είχε  ακούσει  αυτή  τη  λέξη  στο  σχολείο·  πρέπει 
να  σήμαινε  άκριες,  εκεί  όπου  τελειώνει  κάτι  και  αρχίζει  κάτι 
άλλο. 

Μια  γυναίκα  έγνεψε  στον  Βασνάρο  από  μια  πόρτα.  Φορούσε 
μόνο  ένα  κοντό  νυχτικό,  μισάνοιχτο  μπροστά.  Ο Ευγένιος  την 
κοίταξε  με  ενδιαφέρον.  Ο Βασνάρος  την  αγνόησε  τελείως,  και 
τράβηξε  το  κορδόνι  του  αγοριού.  «Μπροστά  σου,  μικρέ! 
Μπροστά  σου!» 

Ο δρόμος  έμοιαζε  ατελείωτος.  Ανάμεσα  από  τα  ψηλά  οικοδο- 
μήματα, ο ουρανός  είχε  αρχίσει  ν’ανοίγει.  Η αυγή  δεν  ήταν 
μακριά. 

Η πόρτα  μιας  πολυκατοικίας  ανοιγόκλεισε  από  μόνη  της,  χω- 
ρίς νάναι  κανένας  άνθρωπος  εκεί. 

Από  ένα  παράθυρο  μια  κραυγή  αντήχησε. 

Ο δρόμος  τελείωσε.  Βρέθηκαν  σ’έναν  άλλο  δρόμο,  που  στο 
βάθος  του  φαίνονταν  οι  ράγες  του  τρένου.  Καθώς  βάδιζαν,  το 
φως  ολοένα  και  δυνάμωνε  στον  ουρανό.  Το  τρένο  πέρασε  από 
μπροστά  τους,  μουγκρίζοντας. 

«Πηγαίνει  νότια,  μικρέ,  στις  ερήμους,»  είπε  ο Βασνάρος  στον 
Ευγένιο,  και  τον  οδήγησε  σ’ένα  μέρος  κοντά  στις  ράγες:  ένα 
μέρος  που  δεν  μπορούσες  να  το  δεις  από  τα  παράθυρα  του 
τρένου  αλλά  ούτε  κι  από  τον  δρόμο.  Τα  πυκνοχτισμένα  οικο- 
δομήματα σχημάτιζαν  κάτι  σαν  φυσική  σπηλιά  εδώ. 

Ο Βασνάρος  κι  ο Ευγένιος  κάθισαν  στο  έδαφος. 

«Έχεις  ξανάρθει  εδώ;»  ρώτησε  το  αγόρι. 

«Ναι.  Αυτή  η περιοχή  είναι  ακριβώς  πίσω  από  την  Ανάποδη 
Γειτονιά.  Τα  σπίτια  της  έχουν  εγκαταλειφθεί  όλα.  Κανείς  δεν 
έρχεται.  Ούτε  οι  τρελοί  δεν  πλησιάζουν.  Μην  ανησυχείς,  όμως· 
δε  θα  δούμε  πράγματα  όπως  αυτά  στην  Ανάποδη  Γειτονιά.  Το 
μέρος  δεν  είναι  μολυσμένο. 

»Θα  ξεκουραστούμε  εδώ  ώσπου  να  πέσει  η νύχτα,  και  τότε 
θα  σε  πάω  στους  ανθρώπους  που  θα  σε  πάρουν  κοντά  τους.» 

Μετά  από  λίγο,  ο Ευγένιος  είπε:  «Δε  θέλω  να  φύγω  από  σέ- 
να.» 

«Μη  λες  μαλακίες,  μικρέ.  Τι  θα  κάνεις  μαζί  μου;  Εγώ  κυνη- 
γιέμαι συνέχεια.  Τόχω  βάλει  σκοπό  να  σκοτωθώ.  Θα  δεις  που 
θα  σ’αρέσει  μ’αυτούς.  Έχεις  ακούσει  για  την  Επανάσταση;» 

Ο Ευγένιος  ένευσε  σιωπηλά. 

«Επαναστάτες  είναι.  Πολεμάνε  τους  Παντοκρατορικούς.  Ορ- 
γανωμένα, και  τέτοιες  μαλακίες.» 

«Γιατί  κι  εσύ  δεν  είσαι  μαζί  τους;» 

«Δεν  είμαι  υπέρ  του  οργανωμένου,  μικρέ,»  αποκρίθηκε  μου- 
ντά ο Βασνάρος.  «Κάνω  τη  δική  μου  αντίσταση  όπου  και  όπως 
θέλω.»  Έβγαλε  ένα  τσιγάρο  από  τον  σάκο  του  και  το  άναψε 

μ’έναν  ενεργειακό  αναπτήρα.  «Καλύτερα  θα  είσαι  μ’αυτούς,» 
είπε,  φυσώντας  καπνό  προς  το  χώμα  ανάμεσα  στις  μπότες  του. 
«Θα  σε  φροντίσουν  όπως  πρέπει.  Και  μάλλον  θα  σε  κάνουν 
σαν  τη  μούρη  τους.»  Μειδίασε.  «Θα  πολεμάς  στρατιώτες  με 
άσπρα  ρούχα,  μικρέ.» 

«Κι  ο μπαμπάς  μου;  Θα  τον  φέρουν  πίσω;» 

«Αυτό  δεν  το  ξέρω,»  αποκρίθηκε  ο Βασνάρος.  «Δεν  είναι  εύ- 
κολο να  φέρεις  κάποιον  πίσω  από  τα  ορυχεία  στα  βουνά.  Θα 
σου  πουν  εκείνοι,  όμως.» 


4· 


Ο μικρός  κοιμήθηκε  μερικές  ώρες.  Το  ίδιο  κι  ο Βασνάρος.  Τε- 
λικά, ξύπνησε  από  τη  φασαρία  που  έκανε  το  τρένο.  Κοίταξε  το 
ρολόι  του.  Πλησίαζε  μεσημέρι.  Περίμενε  να  ξυπνήσει  κι  ο Ευ- 
γένιος, και  του  είπε  ότι  θα  πήγαινε  ν’αγοράσει  φαγητό.  «Μην 
το  κουνήσεις.» 

«Θα  περάσεις  ξανά  από  εκεί;»  τον  ρώτησε  ο μικρός.  Δε  χρει- 
αζόταν να  εξηγήσει  σε  τι  αναφερόταν. 

«Υπάρχει  ένα  άνοιγμα  στα  κάγκελα  της  γραμμής  του  τρένου, 
λίγο  πιο  κάτω,»  είπε  ο Βασνάρος.  «Όχι,  λοιπόν,  δε  θα  περάσω 
από  εκεί.» 

Όταν  επέστρεψε  πάλι  κοντά  στον  Ευγένιο,  ο μικρός  ήταν  στη 
θέση  που  τον  είχε  αφήσει,  τυλιγμένος  σφιχτά  μέσα  στο  πανω- 
φόρι του  και  έχοντας  τα  πόδια  του  μαζεμένα.  Ο Βασνάρος  κά- 
θισε πλάι  του,  άνοιξε  τον  σάκο  του,  και  έβγαλε  φαγητό  και  α- 
ναψυκτικά που  είχε  αγοράσει  από  τη  Χαραυγή  - τη  συνοικία 
από  την  άλλη  μεριά  του  σιδηρόδρομου. 

«Τίποτα  συγκλονιστικό  όσο  έλειπα;»  ρώτησε  τον  μικρό. 

Ο Ευγένιος  κούνησε  το  κεφάλι. 

«Ούτε  ένα  κλεφτρόνι;  Ούτε  ένας  στρατιώτης  με  άσπρα;  Ούτε 
ένα  φάντασμα  από  την  Ανάποδη  Γειτονιά;» 

Ο Ευγένιος  συνοφρυώθηκε. 

Ο Βασνάρος  χαμογέλασε  πλατιά,  για  να  του  δείξει  ότι  αστει- 
ευόταν, και  του  έδωσε  φαγητό  και  αναψυκτικό. 

Έφαγαν  χωρίς  να  μιλούν  και,  μετά,  ο Βασνάρος  άναψε  τσι- 
γάρο, έβγαλε  ένα  κιτρινισμένο  βιβλίο  από  τον  σάκο  του,  το  ά- 
νοιξε εκεί  όπου  είχε  βάλει  τον  σελιδοδείκτη,  κι  άρχισε  να  δια- 
βάζει. ^ 

«Τι  είναι  αυτό;»  ρώτησε  ο Ευγένιος. 

«Οι  Ρημαγμένες  Πολιτείες.  Μυθιστόρημα.  Μ’αρέσει  να  δια- 
βάζω. Κακές  συνήθειες,  μικρέ.» 

Ο Ευγένιος  δεν  μίλησε. 

«Εσύ  διαβάζεις;»  τον  ρώτησε  ο Βασνάρος. 

Ο Ευγένιος  κούνησε  το  κεφάλι. 

«Ο  πατέρας  σου  διάβαζε;» 

«Όχι.» 

Ο Βασνάρος  πήρε  ένα  βιβλίο  απ’τον  σάκο  του  και  το  έδωσε 
στον  Ευγένιο.  Επάνω  στο  εξώφυλλο  έγραφε  το  τραγούδι  της 
έρημου.  «Δοκίμασε  άμα  θες.  Ώς  το  βράδυ  δεν  θα  το  κουνή- 
σουμε από  δω,  έτσι  κι  αλλιώς.» 

Ο μικρός  άνοιξε  δειλά  το  βιβλίο  και  κοίταξε  μέσα. 

Ένα  τρένο  ακούστηκε  να  περνά,  μετά  από  κάποια  ώρα. 


Όταν  νύχτωσε,  ο Βασνάρος  οδήγησε  τον  Ευγένιο  στο  άνοιγμα 
των  κάγκελων  μπροστά  από  τις  ράγες  του  τρένου.  Το  τρένο 
είχε  περάσει  πιο  πριν,  οπότε  δεν  υπήρχε  κίνδυνος  να  τους  πα- 
τήσει. Διέσχισαν  τον  σιδηρόδρομο  και  έφτασαν  στα  κάγκελα 
στην  άλλη  μεριά,  όπου  επίσης  υπήρχε  ένα  άνοιγμα  - πράγμα, 
προφανώς,  όχι  τυχαίο.  Το  μονοπάτι  αυτό  το  χρησιμοποιούσαν 

διάφοροι  υποψιασμένοι,  όπως  ήξερε  ο Βασνάρος:  άνθρωποι 
του  δρόμου,  όλοι  τους. 

Μαζί  με  τον  μικρό  βρέθηκαν  στη  Χαραυγή  και  βάδισαν  ανά- 
μεσα στις  πολυκατοικίες  της,  προτιμώντας  τους  μικρότερους 
δρόμους  από  τους  μεγαλύτερους. 

«Θα  περπατήσουμε  για  κάμποση  ώρα,»  είπε  ο Βασνάρος. 
«Δε  ρισκάρω  να  μπούμε  σε  επιβατηγό,  έτσι  όπως  σε  κυνηγάνε 
τα  σκυλιά  της  Παντοκράτειρας.  Θα  μπορούσα,  βέβαια,  να 
κλέψω  κανένα  όχημα  ή άλογο,  μα  κι  αυτό  ίσως  να  τραβήξει 
ανεπιθύμητη  προσοχή.  Καταλαβαίνεις,  ε;» 

Ο Ευγένιος  ένευσε. 

Ο μικρός  δε  μιλάει  και  πολύ,  σκέφτηκε  ο Βασνάρος.  «Σ’άρεσε 
τελικά  το  βιβλίο  που  σου  έδωσα; » 

«Καλό  ήταν.» 

«Διάβασες  εξήντα  σελίδες.  Δεν  πρέπει  να  το  βαρέθηκες.» 

«Δεν  το  βαρέθηκα.  Αλλά  γιατί  θέλουν  όλοι  αυτό  το  πετράδι 
που  το  λένε  “το  Τραγούδι  της  Ερήμου’;» 

Ο Βασνάρος  μειδίασε.  «Θα  το  μάθεις  αυτό  στο  τέλος.»  Έ- 
βγαλε το  μυθιστόρημα  από  τον  σάκο  του  και  του  το  έδωσε. 
«Πάρτο.  Δώρο  από  μένα.» 

Ο Ευγένιος  το  πήρε.  «Ευχαριστώ.»  Το  έκρυψε  μέσα  στο  πα- 
νωφόρι του. 


Η διαδρομή  δεν  ήταν  μικρή.  Κάπου  εφτά  χιλιόμετρα  μέχρι  να 
φτάσουν  στον  προορισμό  τους,  τα  υπολόγιζε  ο Βασνάρος  - και 
δε  νόμιζε  ότι  έκανε  λάθος:  ήξερε  τούτη  την  καταραμένη  πόλη 
καλύτερα  απ’τον  καθένα,  ύστερα  από  τόσα  χρόνια  στους  δρό- 
μους της. 

Ο Ευγένιος  ήταν  φανερά  εξουθενωμένος  όταν  τελικά  έφτα- 
σαν μπροστά  στα  σκαλοπάτια  του  θεάτρου.  Πάνω  από  την  εί- 
σοδο υπήρχαν  μεγάλα  γράμματα  που  έλεγαν:  ΘΕΑΤΡΟ  «ΠΕ- 

ΡΙΘΛΑΣΙΣ».  Κι  επάνω  στην  κλειστή,  τζαμένια  πόρτα  κρεμόταν 
μια  πινακίδα  που  έγραφε  κλειστόν. 

Ο Βασνάρος  ανέβηκε  τα  σκαλοπάτια  και  χτύπησε  την  πόρτα 
με  τη  γροθιά  του. 

Τελικά,  ένας  άντρας  φάνηκε  πίσω  από  το  τζάμι.  Ξεκλείδωσε 
και  άνοιξε.  Ήταν  ψηλός  και  χρυσόδερμος,  με  σγουρά,  μαύρα 
μαλλιά.  Ο Βασνάρος  τον  ήξερε.  Ονομαζόταν  Γρηγόριος  και  ή- 
ταν ιδιοκτήτης  του  θεάτρου.  Κάθε  άλλο  παρά  πλούσιος.  Αγωνι- 
ζόταν για  να  τα  βγάλει  πέρα,  κι  αυτό  ήταν  φανερό  από  το  γε- 
γονός ότι  εκείνος  και  η γυναίκα  του  έμεναν  στο  θέατρο-  δεν 
είχαν  άλλο  σπίτι. 

Επίσης,  ήταν  κι  οι  δυο  τους  σύνδεσμοι  της  Επανάστασης. 

«Στους  δρόμους  της  τελευταίας  πόλης...»  του  είπε  ο Βασνά- 
ρος. 

«...θα  στέκουμε  χωρίς  αφέντες...»  αποκρίθηκε  ο Γρηγόριος, 
όπως  όφειλε. 

«...και  ο χρυσός  άνεμος  θα  χτυπά  τα  πρόσωπά  μας,»  τελείω- 
σε τον  συνθηματικό  διάλογο  ο Βασνάρος. 

«Τι  σε  φέρνει  εδώ,  τέτοια  ώρα;»  ρώτησε  ο Γρηγόριος,  παρα- 
μερίζοντας για  να  τον  αφήσει  περάσει. 

Ο Βασνάρος  μπήκε,  και  ο Ευγένιος  τον  ακολούθησε. 

«Ποιος  είναι  ο μικρός;»  ρώτησε  αμέσως  ο Γρηγόριος,  καχύ- 
ποπτα,  καθώς  τώρα  πρέπει  να  τον  είχε  προσέξει. 

«Το  αγόρι  είναι  ο λόγος  που  είμαι  εδώ,»  απάντησε  ο Βασνά- 
ρος. «Ευγένιο  τον  λένε,  και  είναι  μπλεγμένος  με  τα  σκυλιά  της 
Παντοκράτειρας. » 

«Ελπίζω  μόνο  να  μην  τους  τράβηξες  στο  θέατρό  μου.» 

«Μη  φοβάσαι-  μας  έχουν  χάσει  εδώ  και  μια  νύχτα.» 


Η Αλκίνια,  η γυναίκα  του  Γρηγόριου,  πρόσφερε  σε  όλους  κού- 
πες με  ζεστή  σοκολάτα,  καθώς  κάθονταν  στις  θέσεις  του  άδει- 

ου  θεάτρου  και  ο Βασνάρος  τούς  διηγιόταν  τι  είχε  συμβεί  με 
τον  Ευγένιο.  Ήταν  λυγερή  και  όμορφη,  και  τα  κατσαρά,  μαύρα 
μαλλιά  της  έπεφταν  σαν  χείμαρρος  ώς  τη  μέση  της.  Το  δέρμα 
της  είχε  καφέ  χρώμα.  Ήταν  ηθοποιός,  απ’ό,τι  γνώριζε  ο Βασ- 
νάρος· και  καλή,  είχε  ακούσει,  αν  και  ο ίδιος  ποτέ  δεν  είχε  τύ- 
χει  να  τη  δει  επί  σκηνής. 

«Και  θέλεις  να  τον  κρατήσουμε  εμείς,  τώρα...»  είπε  ο Γρηγό- 
ριος,  όταν  ο Βασνάρος  τελείωσε.  Έστρεψε  τα  μάτια  του  στον 
Ευγένιο-  εκείνος  απέφυγε  το  διαπεραστικό  βλέμμα  του  θεα- 
τρώνη. 

«Δεν  έχει  πού  αλλού  να  πάει,»  αποκρίθηκε  ο Βασνάρος.  «Αν 
δεν  τον  πάρετε  εσείς,  δεν  ξέρω  τι  θα  τον  κάνω.  Σίγουρα,  δεν 
μπορώ  να  τον  κρατήσω.» 

«Ακόμα  δεν  έχεις  βάλει  μυαλό,  λοιπόν;»  του  είπε  η Αλκίνια. 
«Περιφέρεσαι  όπου  τύχει;» 

«Αυτός  είναι  ο δρόμος  μου,»  αποκρίθηκε,  κάπως  απότομα,  ο 
Βασνάρος. 

«Σου  έχουμε  ξαναπεί  ότι  η Επανάσταση  μετά  χαράς  θα  σε 
δεχόταν...» 

«Δε  χρειάζομαι  κανέναν  να  με  “δεχτεί’.  Το  πρόβλημά  μου  με 
τους  Παντοκρατορικούς  είναι  προσωπικό.» 

«Θα  σκοτωθείς,  στο  τέλος,  έτσι  όπως  ζεις— » 

«Κι  εσείς  νομίζεις  ότι  θα  ζήσετε;»  της  είπε  ο Βασνάρος. 

Η όψη  της  Αλκίνιας  στράβωσε,  δυσάρεστη  μένα. 

«Τα  έχουμε  ξανασυζητήσει  αυτά,»  είπε  ο Γρηγόριος.  «Ο 
Βασνάρος  το  ξέρει  ότι  αν  θέλει  μπορεί  να  γίνει  σύντροφός  μας. 
Αλλά  δεν  θέλει.»  Εστιασε  το  βλέμμα  του  στον  Βασνάρο.  «Ω- 
στόσο, μας  ζητά  χάρες...» 

«Αν  δε  θέλετε  να  κρατήσετε  τον  μικρό,  τότε,  εντάξει,  θα  πρέ- 
πει να  βρω  μια  άλλη  λύση.  Παρεμπιπτόντως,  η χάρη  δεν  είναι 
για  μένα  - είναι  για  το  αγόρι,  και  το  ξέρεις.  Οι  δρόμοι  αυτής 
της  κωλοπόλης  δεν  είναι  το  καλύτερο  μέρος  για  να  μεγαλώ- 
σει. » 

«Είναι  προφανές,»  είπε,  δεικτικά,  η Αλκίνια. 

«Εγώ,»  αντιγύρισε  ο Βασνάρος,  «ήμουν  πιο  μεγάλος 
απ’αυτόν  όταν  βρέθηκα  μόνος  μου.  Και  μη  μιλάς  σα  να  ξέρεις 
κάτι  για  μένα  - γιατί  δεν  ξέρεις  τίποτα.» 

Ο Γρηγόριος  αναστέναξε.  «Αρκετά,»  είπε.  «Θα  τον  κρατή- 
σουμε. Αφού  χρειάζεται  τη  βοήθεια  της  Επανάστασης,  η Επα- 
νάσταση θα  του  προσφέρει  τη  βοήθειά  της.  Δε  θα  μείνει  εδώ, 
βέβαια,  στο  θέατρο.  Θα  πρέπει  να  αποφασίσουμε  πού  θα  τον 
στείλουμε,  τελικά.  Μπορεί  και  σ’άλλη  πόλη.» 

Ο Βασνάρος  κοίταξε  τον  Ευγένιο:  ο μικρός  έμοιαζε  τρομο- 
κρατημένος απ’όλα  τούτα.  «Τι  λες;  Θα  μείνεις  μ’αυτόν  τον  ξι- 
νισμένο  τύπο;» 

Ο Ευγένιος  ρώτησε  τον  Γρηγόριο:  «Θα  πάμε  να  βρούμε  τον 
μπαμπά  μου;» 

«Δε  μπορώ  να  στο  απαντήσω  αυτό,  Ευγένιε-  δεν  εξαρτάται 
καθόλου  από  εμένα.  Το  μόνο  που  μπορώ  να  σου  υποσχεθώ  εί- 
ναι ότι  θα  κάνω  ό,τι  περνά  απ’το  χέρι  μου  για  να  σε  βοηθήσω.» 

«Κι  αυτό,»  είπε  ο Βασνάρος,  αγγίζοντας  τον  ώμο  του  μικρού, 
«δεν  το  κάνουν  όλοι  στη  Μέλβερηθ  αφιλοκερδώς.  Είμαι  βέ- 
βαιος ότι  είσαι  αρκετά  μεγάλος  για  να  το  ξέρεις.» 

Ο Ευγένιος  ένευσε.  «Ευχαριστώ,  κύριε,»  είπε  στον  Γρηγόριο. 

«Μη  λες  ανοησίες,  μικρέ,»  αποκρίθηκε  εκείνος.  «Θα  το  έκα- 
να για  οποιονδήποτε  χρειαζόταν  τη  βοήθειά  μου.  Γιατί  νομίζεις 
ότι  είμαι  συνεχώς  στα  πρόθυρα  της  χρεοκοπίας;»  Και  χαμογέ- 
λασε. 

Ο Βασνάρος  ήπιε  μια  γουλιά  απ’τη  σοκολάτα  του.  «Χαίρομαι 
που  τα  βρήκατε  μεταξύ  σας.» 

«Θα  μείνεις  για  το  βράδυ;»  τον  ρώτησε  ο Γρηγόριος. 

«Γιατί  όχι;  Δεν  έχω  πού  αλλού  να  πάω.» 

«Ακόμα,  δηλαδή,  δεν  έχεις  σταθερό  σπίτι...»  είπε  η Αλκίνια. 

«Ταξιδεύω  ελαφρά,  και  το  ταξίδι  μου  δεν  έχει  τελειώσει.» 

Τον  Ευγένιο  τον  έβαλαν  να  κοιμηθεί  σ’ένα  από  τα  καμαρίνια 
πίσω  από  τη  σκηνή,  και  τον  Βασνάρο  σ’ένα  άλλο  καμαρίνι.  Η 
Αλκίνια  τού  έφερε  μια  κουβέρτα  κι  ένα  μαξιλάρι. 

«Δεν  ξέρω  αν  έχεις  συνηθίσει  να  κοιμάσαι  με  κουβέρτες,  μα- 
ξιλάρια, κι  άλλα  τέτοια  άχρηστα  πράγματα,  αλλά  ορίστε,  εδώ 
είναι,  για  την  περίπτωση  που  θα  σου  χρειαστούν.»  Τα  άφησε 
πάνω  σε  μια  καρέκλα. 

«Τι  νομίζεις  ότι  είμαι;  Από  τα  Φέρνιλγκαν;  Όχι  πως  δεν  έχω 
κοιμηθεί,  βέβαια,  και  σε  παγκάκια,  ή σε  χειρότερα  μέρη...» 

«Γιατί  είσαι  έτσι;»  τον  ρώτησε  η Αλκίνια.  «Τι  σου  συνέβη;  Σε 
πείραξαν  ποτέ  οι  επαναστάτες;» 

«Όχι.» 

«Τότε,  ποιο  είναι  το  πρόβλημά  σου  και  δε  θες  να  μπεις  στην 
Επανάσταση;  Πολεμάμε  τον  ίδιο  εχθρό.» 

«Μ’εμένα  είναι  θέμα  προσωπικής  εκδίκησης·  δεν  τους  πολε- 
μάω επειδή  δε  γουστάρω  την  ιδεολογία  τους.» 

«Νομίζεις  ότι  για  πολλούς  από  τους  επαναστάτες  δεν  είναι 
θέμα  “προσωπικής  εκδίκησης’;» 

«Μπορεί  και  να  είναι,  αλλά  δεν  χρειάζομαι  παρέα.  Ξέρω  τι 
γίνεται  σ’αυτές  τις  περιπτώσεις.» 

Η Αλκίνια  συνοφρυώθηκε.  «Τι  γίνεται;  Βοηθάμε  μικρά  παι- 
διά που  μας  δίνουν  κάποιοι  σαν  εσένα; » 

«Σας  βρίσκουν  και  σας  σκοτώνουν,  στο  τέλος.  Και  δε 
μ’απασχολεί  να  είμαι  μαζί  σας  για  να  σας  δω  να  πεθαίνετε.» 

Η Αλκίνια  συνοφρυώθηκε,  παρατηρώντας  τον.  «Ήσουν  κά- 
ποτε με  την  Επανάσταση;» 

«Όχι,  ποτέ.» 

«Πραγματικά,  δεν  σε  καταλαβαίνω.» 

«Δε  σ’το  ζήτησα.  Ευχαριστώ,  όμως,  για  την  κουβέρτα.» 

Η Αλκίνια  έφυγε  από  το  καμαρίνι,  αφήνοντάς  τον  μόνο. 

Ο Βασνάρος  γδύθηκε,  έστρωσε  την  κουβέρτα  κάτω,  και  ξά- 
πλωσε, ανάβοντας  ένα  τσιγάρο  και  κοιτάζοντας  το  ταβάνι  που 

ήταν  γεμάτο  σκιές.  Μονάχα  μια  μικρή  λάμπα  λαδιού  ήταν  α- 
ναμμένη. 

Θυμήθηκε,  γι’ ακόμα  μια  φορά,  κάποιους  που,  προτού  καν 
αρχίσει  αυτή  η Επανάσταση,  είχαν  κάνει  τη  δική  τους  επανά- 
σταση. 

Θυμήθηκε  εκείνο  τον  εξωδιαστασιακό  δαίμονα  μέσα  στο  σπί- 
τι τους,  που  δεν  μπορεί  να  τον  είχαν  φέρει  άλλοι  από  τους 
πράκτορες  της  Παντοκράτειρας. 

Θυμήθηκε  τη  μητέρα  του  να  του  φωνάζει  να  φύγει  από  το 
δωμάτιο.  Θυμήθηκε  τον  εαυτό  του  να  τρέχει  να  ειδοποιήσει  το 
κορίτσι  που  αγαπούσε,  τον  πρώτο  του  έρωτα. 

Θυμήθηκε  φωτιά  και  δυνατά  τραντάγματα:  πόρτες  να  πέ- 
φτουν, τοίχους  να  καταρρέουν,  γυαλιά  να  σπάνε,  παντού. 

Τι  γαμημένος  εφιάλτης... 

Ένα  κακό  όνειρο  που  στοιχειώνει  την  πραγματικότητα,  για 
πάντα. 

Ο Βασνάρος  έσβησε  το  τσιγάρο  του  στον  τοίχο.  Ναι,  αυτή  η 
υπόθεση  είναι  προσωπική... 

1. 


Την  είδε  για  πρώτη  φορά  στο  Φλέγόμενο  Σκάφος,  μέσα  στον 
χαμηλό  φωτισμό,  ενώ  τα  ηχεία  έπαιζαν  Άκακους  Τρύπες,  Ωδή 
στον  Άνεμο  και  στα  Βουνά.  Χόρευε  καθώς  τον  πλησίαζε,  ακο- 
λουθώντας τον  ρυθμό,  με  τους  γοφούς  της  να  λικνίζονται  επι- 
δέξια. Ήταν  ντυμένη  μ’ένα  κοντό,  μαύρο  φόρεμα  που  τελείωνε 
πάνω  από  τα  γόνατα,  είχε  βαθύ,  τριγωνικό  ντεκολτέ,  και  στους 
ώμους  του  και  στην  πάνω  μεριά  του  στήθους  γυάλιζε  ασημένιο 
στρας.  Στον  λαιμό  της  φορούσε  ένα  στενό,  διχτυωτό  περιλαί- 
μιο από  κάποιο  είδος  γαλάζιο  γυαλί  που  στραφτάλιζε.  Οι  μπό- 
τες της  ήταν  μαύρες,  αλλά  γκρίζες  στην  κορυφή,  εκεί  όπου  α- 
ναδιπλώνονταν, λίγο  πιο  κάτω  από  το  γόνατο.  Τα  μακριά, 
μαύρα,  σγουρά  μαλλιά  της  χύνονταν  λυτά  γύρω  απ’το  κεφάλι 
της  και  ακολουθούσαν  εύρυθμα  τις  κινήσεις  του  σώματός  της. 
Το  δέρμα  της  ήταν  πορφυρό  - πράγμα  που  έδειχνε  ότι,  μάλ- 
λον, ήταν  από  άλλη  διάσταση,  γιατί  στη  Σεργήλη  ελάχιστοι 
πορφυρόδερμοι  είναι  γηγενείς. 

Ο Εφόριος  καθόταν  στο  μπαρ  και  την  κοίταζε,  έχοντας  ξεχά- 
σει  το  ποτό  στο  χέρι  του. 

«Γνωριζόμαστε  από  κάπου;»  τον  ρώτησε  εκείνη,  χαμογελώ- 
ντας. Στο  δεξί  μάγουλο,  κοντά  στην  άκρη  του  στόματός  της, 
είχε  μια  μικρή  ελιά  που  δεν  έμοιαζε  να  αφαιρεί  τίποτα  από  τη 
γοητεία  της.  Τα  βλέφαρά  της  ήταν  βαμμένα  μπλε,  και  κάτω 
από  τα  μάτια  της  υπήρχαν  μαύρες  πινελιές  που  τα  τόνιζαν.  Το 
κραγιόν  της  ήταν  μοβ·  τα  χείλη  της,  αισθησιακά  χωρίς  να  είναι 
μεγάλα. 

«Δε  νομίζω,»  αποκρίθηκε  ο Εφόριος.  «Θα  το  θυμόμουν.» 

Η γυναίκα  έτεινε  το  χέρι  της.  «Σεϊλίκρα.» 

Ο Εφόριος  αντάλλαξε  μια  χειραψία  μαζί  της,  λέγοντας:  «Ε- 
φόριος»·  κι  εκείνη,  προτού  αφήσει  το  χέρι  του,  κάθισε  πλάι 
του  στο  μπαρ,  στο  σκαμνί  που  ήταν  άδειο.  Οι  άλλοι  δημοσιο- 
γράφοι, με  τους  οποίος  ο Εφόριος  είχε  έρθει  στο  Φλέγόμενο 
Σκάφος,  δεν  ήταν  κοντά  του  τώρα:  ορισμένοι  χόρευαν,  και  δύο 
συζητούσαν  λίγο  παραδίπλα,  προσπαθώντας  ν’ακούνε  ο ένας 
τον  άλλο  μέσα  στη  δυνατή  μουσική.  Μάλλον,  δεν  ήταν  τυχαίο 
που  η Σεϊλίκρα  είχε  βρει  αυτή  ακριβώς  τη  στιγμή  για  να  τον 
πλησιάσει-  πρέπει  να  τον  είχε  προσέξει  από  πριν. 

«Μου  φέρνεις,  πάντως,  κάποιον  στο  μυαλό,»  του  είπε. 
«Πρέπει  να  σ’έχω  ξαναδεί.  Είσαι  γνωστό  πρόσωπο;  Το  ξέρω 
ότι  πολλοί  δημοσιογράφοι  συχνάζουν  εδώ.» 

«Δημοσιογράφος  είμαι,  αλλά  όχι  απ’αυτούς  που  βγαίνουν 
στις  ειδήσεις,»  αποκρίθηκε  ο Εφόριος·  και  τη  ρώτησε:  «Τι  πο- 
τό θέλεις;» 

«Τι  θα  μου  έδινες;» 

«Έναν  Πορφυρό  Άνεμο;» 

Η Σεϊλίκρα  μειδίασε.  «Εντάξει.» 

Ο Εφόριος  ζήτησε  δύο  ποτήρια  Πορφυρό  Άνεμο  από  τη  γυ- 
ναίκα πίσω  από  το  μπαρ,  και  γρήγορα  τα  είχαν  κοντά  τους,  μι- 
σογεμάτα  με  πάγο  και  με  μια  φέτα  πορτοκαλιού  στο  χείλος. 
Τσούγκρισαν  και  ήπιαν  από  μια  γουλιά. 

«Δεν  είσαι  από  την  Άκρη,  ε;»  ρώτησε  ο Εφόριος. 

Η Σεϊλίκρα  ύψωσε  ένα  λεπτό,  μαύρο  φρύδι.  «Γιατί  το  λες  αυ- 
τό;» 

«Τ’όνομά  σου,  κατ’αρχήν.  Δεν  είναι  Σεργήλιο.» 

«Η  Σεργήλη  αποτελεί  σταυροδρόμι  ανάμεσα  σε  πολλές  δια- 
στάσεις.» 

«...Και  το  δέρμα  σου.  Άίγοι  με  κόκκινο  δέρμα  είναι  ντόπιοι.» 

«Από  πού  λες  ότι  είμαι,  λοιπόν;»  τον  ρώτησε  η Σεϊλίκρα,  και 
ήπιε  ακόμα  μια  μικρή  γουλιά  από  τον  Πορφυρό  Άνεμό  της. 

Ο Εφόριος  μόρφασε,  σκεπτικά.  «Από  τη...  Φεηνάρκια,  ίσως;» 

Η Σεϊλίκρα  σούφρωσε  τα  χείλη.  «Δεν  ξέρουν  όλοι  οι  Σεργήλι- 
οι  για  τη  Φεηνάρκια.  Πρέπει  να  είσαι  καλός  στη  δουλειά  σου, 
δημοσιογράφε.  Για  ποια  εφημερίδα  δουλεύεις;» 

«Για  τον  Ακριανό.» 

«Για  τον  τηλεοπτικό  σταθμό;  Ορίστε,  λοιπόν,  γιατί  κάτι  μού 
θυμίζεις! » 

Ο Εφόριος  γέλασε.  «Δε  σου  είπα  ψέματα,  όμως.  Δεν  βγαίνω 
στις  ειδήσεις.  Είμαι  από  εκείνους  τους  τύπους  για  τους  οποίους 
ποτέ  δεν  ακούς:  αυτούς  που  ψάχνουν  και  ανακαλύπτουν  τα 
νέα.» 

«Μοιάζει  συναρπαστικό.» 

«Συνήθως,  είναι.» 

«Το  παραδέχεσαι  κι  ο ίδιος,  λοιπόν!» 

Ο Εφόριος  γέλασε  πάλι.  «Γιατί  όχι;» 

Η Σεϊλίκρα  άγγιξε  το  γόνατό  του  με  το  αριστερό  χέρι.  «Και 
είσαι  καλός  στη  δουλειά  σου;» 

«Αρκετά.»  Η αλήθεια,  όμως,  ήταν  πως  οι  άλλοι  στο ν Ακριανό 
τον  θεωρούσαν  τον  καλύτερο  δημοσιογράφο  του  σταθμού 
σ’αυτό  που  έκανε.  Λαγωνικό,  τον  έλεγαν. 

«Σα  ν’ακούω  μια  μεγάααλη  δόση  μετριοφροσύνης  στη  φωνή 
σου.» 

«Πρέπει  να  καταλαβαίνεις  εύκολα  τους  άλλους,»  είπε  ο Εφό- 
ριος. 

Η Σεϊλίκρα  ήπιε  μια  γουλιά  Πορφυρό  Άνεμο.  «Όλοι  έχουμε 
τα  προτερήματά  μας.» 

Ο Εφόριος  την  παρατήρησε:  η όψη  της  είχε  κάτι  το  αινιγμα- 
τικό και  το  ελκυστικό  συγχρόνως.  «Τελικά,  είσαι  από  τη  Φεη- 
νάρκια;  Δε  μου  είπες.» 

«Ο  καλός  δημοσιογράφος  δεν  ξεχνά  και  δεν  παραπλανιέται 
εύκολα,  βλέπω.» 

«Προσπαθώ  να  κάνω  ό,τι  καλύτερο  μπορώ.» 

Η Σεϊλίκρα,  που  ήταν  ήδη  κοντά  του,  τεντώθηκε  ελαφρώς 
προς  το  μέρος  του.  Ο Εφόριος  μπορούσε  τώρα  να  μυρίσει  τον 


ΚΩΣΤΑΣ  ΒΟΥΛΑΖΕΡΗΣ  | 42 


Πορφυρό  Άνεμο  στην  αναπνοή  της,  καθώς  και  το  λεπτό,  γλυκό 
άρωμά  της·  και  η θέση  που  είχε  πάρει  η Σεϊλίκρα  τού  έδινε  κα- 
λή θέα  μέσα  στο  ντεκολτέ  της.  Ο Εφόριος  παρατήρησε  ότι  ο 
στηθόδεσμος  της  ήταν  λεπτός,  ίσα  και  μόνο  για  να  συγκρατεί 
τα  στήθη  της,  που  ήταν,  ομολογουμένως,  πλούσια,  χωρίς  να 
είναι  μεγάλα  και  άκομψα.  Αν  ήθελε  να  φανεί  αγενής,  μπορού- 
σε να  γείρει  λίγο  ακόμα  τον  λαιμό  του  και  να  κοιτάξει  και  πα- 
ρακάτω, την  κοιλιά  της  μέσα  από  το  ντεκολτέ-  αλλά  δεν  το  έ- 
κανε. 

«Δεν  είμαι  από  τη  Φεηνάρκια,»  του  είπε  εκείνη,  ενώ  το  χέρι 
της  εξακολουθούσε  να  είναι  στο  γόνατό  του.  «Λέω  ψέματα,  ή 
όχι;» 

Ο Εφόριος  γέλασε,  ενώ  ένιωθε  το  παντελόνι  του  να  έχει  στε- 
νέψει  αξιοσημείωτα.  «Δεν  ξέρω...»  Ήπιε  μια  γουλιά  από  τον 
Πορφυρό  Άνεμό  του.  «Λες  ψέματα,  ή δε  λες;  Το  όνομά  σου, 
πάντως,  θυμίζει  Φεηνάρκιο  όνομα...» 

«Η  καταγωγή  μου  είναι,  όντως,  από  τη  Φεηνάρκια,»  παρα- 
δέχτηκε η Σεϊλίκρα.  «Αλλά  δεν  είμαι  από  εκεί.» 

«Είσαι  από  τη  Σεργήλη;»  Ο Εφόριος  πέρασε  το  χέρι  του  γύ- 
ρω από  τη  μέση  της,  για  να  δει  την  αντίδρασή  της. 

Εκείνη  χαμογέλασε  και  τεντώθηκε  ακόμα  πιο  κοντά  του,  πη- 
γαίνοντας στην  άκρη  του  σκαμνιού  της.  Τα  πόδια  της  τώρα  άγ- 
γιζαν τα  πόδια  του.  «Ναι,»  είπε. 

«Μα,  το  όνομά  σου....»  Το  χέρι  του  κινήθηκε  ελεύθερα  επά- 
νω της,  στην  πλάτη  της  και  στον  μηρό  της.  Το  δέρμα  της  ήταν 
ζεστό,  λείο,  και  μαλακό  κάτω  από  το  φόρεμά  της-  και  η περι- 
σκελίδα  της  δεν  πρέπει  να  ήταν  πιο  μεγάλη  από  τον  στηθόδε- 
σμο της,  έκρινε  ο Εφόριος  με  την  αφή. 

«Ναι,  το  όνομά  μου  είναι  Φεηνάρκιο  όνομα...»  Ήπιε  μια  γου- 
λιά από  το  ποτό  της.  Το  αριστερό  της  χέρι  έσφιξε  τον  μηρό 
του-  ο Εφόριος  αισθάνθηκε  τα  νύχια  της  να  τρίβονται  πάνω 
στο  παντελόνι  του,  να  μπήγονται  στο  δέρμα  του.  «Οι  γονείς 
μου,  βλέπεις,  δεν  είναι  από  εδώ,  από  τη  Σεργήλη.» 

«Είναι  από  τη  Φεηνάρκια;»  Το  χέρι  του  άγγιζε  τα  πλευρά  της 
πάνω  από  το  μαύρο,  λεπτό  φόρεμά  της.  Η κοιλιά  της  δεν  ήταν 
χαλαρή,  παρατήρησε.  Ήταν  σφιχτή·  γυμνασμένη. 

«Από  τη  Ρελκάμνια,»  αποκρίθηκε  η Σεϊλίκρα.  «Αλλά  η οικο- 
γένειά  μου  είχε  έρθει  εκεί,  κάποτε,  από  τη  Φεηνάρκια.» 

Η Ρελκάμνια,  όπως  όλοι  ήξεραν,  ήταν  η έδρα  της  Συμπαντι- 
κής  Παντοκρατορίας,  η οποία,  φυσικά,  είχε  απλωθεί  και  ώς 
εδώ,  στη  Σεργήλη.  Ολόκληρη  η διάσταση  ήταν  μέρος  της  επι- 
κράτειας της  Παντοκράτειρας·  μόνο  κάποιοι  επαναστάτες  υ- 
πήρχαν ακόμα  που  αντιστέκονταν. 

«Από  τη  Ρελκάμνια;  Έχεις  έρθει  από  τη  Ρελκάμνια  εδώ;» 

«Δε  μ’ακούς  πολύ  καλά,  μου  φαίνεται.  Από  τη  Σεργήλη  είμαι, 
σου  είπα.»  Και  τα  χείλη  της  άγγιξαν  τα  χείλη  του. 

Το  φιλί  τους  τον  ενθουσίασε.  Αυτή  η γυναίκα,  σκέφτηκε,  ή- 
ταν ό,τι  του  χρειαζόταν  ύστερα  από  την  καταστροφική  του 
σχέση  με  την  Ευρυδίκη.  Ό,τι  του  χρειαζόταν...  Τα  χέρια  του 
εξερευνούσαν  το  καμπυλωτό,  σφιχτό  σώμα  της,  καθώς  το  φιλί 
τους  συνεχιζόταν. 

«Νομίζω  πως  θα  ήταν  καλύτερα  να  τελειώσουμε  αυτή  την 
κουβέντα  κάπου  αλλού,»  του  ψιθύρισε  η Σεϊλίκρα  καθώς  εκεί- 
νος φιλούσε  τον  λαιμό  της.  «Στο  σπίτι  σου,  ίσως;» 

Ο Εφόριος  έκανε  πίσω  για  να  την  κοιτάξει  στα  μάτια.  Καφε- 
τιά  με  δυο  δυνατές  φωτιές  στο  βάθος  τους.  «Πάμε,»  της  είπε. 

«Θα  πάρω  το  παλτό  μου.» 

Ο Εφόριος  αισθάνθηκε  σαν  κάτι  να  ξεριζωνόταν  από  πάνω 
του,  βλέποντάς  τη  να  σηκώνεται  από  το  σκαμνί  και  να  απομα- 
κρύνεται μέσα  στον  κόσμο  του  Φλέγόμενου  Σκάφους,  πηγαί- 
νοντας προς  το  δωμάτιο  που  άφηναν  τα  ρούχα  τους  όσοι  ήθε- 
λαν. 

Ο Εφόριος  πήρε  την  καπαρντίνα  του  από  την  άκρη  του  μπαρ 
όπου  την  είχε  ακουμπήσει  και  τη  φόρεσε.  Ήπιε  μια  μεγάλη 
γουλιά  από  τον  Πορφυρό  Άνεμό  του,  και  περίμενε  τη  Σεϊλίκρα 
να  επιστρέφει. 

Εκείνη  δεν  άργησε  καθόλου,  και  πάνω  από  το  φόρεμά  της 
φορούσε  τώρα  ένα  μακρύ  πράσινο  παλτό,  μισοκουμπωμένο. 

«Μου  κρύβεις  όλες  τις  χαρές  του  σύμπαντος,»  της  είπε  ο Ε- 
φόριος. 

Εκείνη  γέλασε,  και  τον  φίλησε.  Μετά,  τον  έπιασε  από  το  χέρι 
και  βάδισαν  προς  την  έξοδο. 

Καθώς  έφευγαν,  ο Εφόριος  είδε  τον  Ιανό  να  τον  χαιρετά, 
μ’ένα  λοξό  μειδίαμα  στα  χείλη  του.  Ο Εφόριος  επέστρεψε  τον 
χαιρετισμό  του  άλλου  δημοσιογράφου  και  του  έστρεψε  την 
πλάτη . 


Τελικά,  δεν  θα  είναι  καθόλου  αγγαρεία,  σκέφτηκε  η Σεϊλίκρα, 
ευχαριστημένη  από  τη  γνωριμία.  Όχι  πως,  βέβαια,  εξαρχής 
θεωρούσε  τον  δημοσιογράφο  αντιπαθητικό.  Ποτέ,  όμως,  δεν 
μπορείς  να  ξέρεις  πώς  ακριβώς  είναι  ένας  άντρας  μέχρι  να  τον 
γνωρίσεις  από  κοντά,  έστω  και  λίγο.  Της  άρεσαν  τα  αγγίγματά 
του.  Θα  κυλιόταν  ευχάριστα  στο  κρεβάτι  του,  για  πολλές,  πολ- 
λές ώρες·  και  για  πολύ  καιρό  - όσο  χρειαζόταν,  και  παραπάνω 
ίσως. 

Βγαίνοντας  από  το  Φλέγόμενο  Σκάφος,  βρέθηκαν  στο  λιμάνι 
της  Άκρης,  μετά  από  το  οποίο  η πραγματικότητα  της  Σεργήλης 
έμοιαζε  να  σκίζεται,  και  η απεραντοσύνη  του  Πορφυρού  Κενού 
απλωνόταν:  ένας  ατελείωτος  ουρανός  βαθυκόκκινου  χρώμα- 
τος, που  τώρα  ήταν  σκούρος  καθότι  νύχτα.  Ένας  ουρανός  χω- 
ρίς γη.  Ένα  μέρος  όπου  η νόμοι  της  φύσης  ήταν  τελείως  δια- 
φορετικοί απ’ό,τι  στη  Σεργήλη.  Το  Πορφυρό  Κενό  ήταν,  ουσι- 
αστικά, άλλη  διάσταση,  και  άρχιζε  εκεί  όπου  η Σεργήλη  τελεί- 
ωνε σαν  κάτι  να  την  είχε  σπάσει  πριν  από  αμέτρητους  αιώνες. 

Ο ψυχρός  νυχτερινός  αέρας  φύσηξε  στο  πρόσωπο  της  Σεϊλί- 
κρα,  κάνοντας  λίγη  από  την  ερωτική  έξαψη  να  την  εγκαταλεί- 
ψευ  αλλά  ήταν  σίγουρη  πως  για  να  την  επαναφέρει  δε  θα 

χρειαζόταν  τίποτα  περισσότερο  από  μερικά  αγγίγματα  του 
Εφόριου  ξανά. 

«Θα  πάμε  με  τα  πόδια;»  τον  ρώτησε. 

«Φυσικά  και  όχι!»  αποκρίθηκε  εκείνος  - όπως  η Σεϊλίκρα  το 
ήξερε  πως  θα  αποκρινόταν.  «Το  όχημά  μου  είναι  λίγο  παρακά- 
τω.» Την  οδήγησε  προς  έναν  δρόμο  πλάι  στο  Φλέγόμενο  Σκά- 
φος, που  εξωτερικά,  αλλά  και  εσωτερικά,  ήταν  φτιαγμένο  έτσι 
ώστε  να  θυμίζει  πλοίο  του  Κενού. 

«Πληρώνεστε  καλά  εσείς  οι  δημοσιογράφοι,  βλέπω,»  του  εί- 
πε η Σεϊλίκρα. 

«Δεν  έχουν  όλοι  οι  δημοσιογράφοι  ενεργειακό  όχημα.» 

«Πληρώνεσαι  εσύ  καλά,  λοιπόν.» 

«Αρκετά  καλά.  Βρίσκω  ειδήσεις  που  άλλοι  δεν  τις  βρίσκουν.» 

Πλησίασαν  ένα  τετράκυκλο  όχημα  βαμμένο  γαλάζιο  με  κόκ- 
κινες αστραπές  - η τελευταία  μόδα  στην  Άκρη.  Ο Εφόριος  έ- 
βγαλε τα  κλειδιά  από  την  τσέπη  του. 

Η Σεϊλίκρα  σφύριξε  επιτηδευμένα  βλέποντάς  το.  «Δεν  πλη- 
ρώνεσαι μόνο  “αρκετά  καλά’,  μου  φαίνεται.» 

Ο Εφόριος  μειδίασε  καθώς  ξεκλείδωνε  και  της  άνοιγε  μια 
πόρτα.  «Μπες,»  είπε. 

Η Σεϊλίκρα  μπήκε  καθίζοντας  στη  θέση  του  συνοδηγού.  Ο 
Εφόριος  κάθισε  στη  θέση  του  οδηγού. 

«Είσαι  πλούσιος  άνθρωπος,  ε;»  του  είπε. 

Εκείνος  γέλασε.  «Σταμάτα  να  με  πειράζεις.  Δεν  είμαι  πλού- 
σιος. Απλώς  έχω  αρκετά  χρήματα  για  να  κινούμαι  με  άνεση.» 

Η Σεϊλίκρα  - που  ήξερε  ακριβώς  πόσα  χρήματα  είχε  ο Εφό- 
ριος - αποκρίθηκε:  «Δεν  είναι  κάτι  που  ισχύει  για  όλους  στην 
Άκρη.» 

«Το  ξέρω.» 

Ο δημοσιογράφος  ενεργοποίησε  τα  συστήματα  του  τετράκυ- 
κλου  οχήματος  και  το  έβγαλε  από  τον  πλευρικό  δρόμο,  αρχίζο- 
ντας να  οδηγεί  προς  το  σπίτι  του. 

Το  οποίο  ήταν  στο  λιμάνι,  όπως  γνώριζε  η Σεϊλίκρα,  αν  και 
όχι  κοντά  στο  Φλέγόμενο  Σκάφος.  Βρισκόταν  στην  περιοχή 
του  λιμανιού  που  ονόμαζαν  «το  Στόμιο». 

«Να  καπνίσω;»  τον  ρώτησε. 

«Εννοείται.  Ξέρεις  δημοσιογράφο  που  να  μην  καπνίζει;» 

Η Σεϊλίκρα  έβγαλε  την  ταμπακιέρα  της  από  μια  τσέπη  του 
παλτού  της  και  του  πρόσφερε  τσιγάρο. 

«Ευχαριστώ.»  Ο Εφόριος  πήρε  ένα.  «Τσιγάρα  από  τη  Σάρ- 
ντλι;»  είπε  ρίχνοντάς  του  μια  ματιά  προτού  το  βάλει  στο  στόμα 
του. 

Το  παρατήρησε.  Είναι  καλός!  σκέφτηκε  η Σεϊλίκρα,  ανάβο- 
ντας  τον  ενεργειακό  αναπτήρα  της  και  δίνοντάς  του  φωτιά. 

«Είναι  πανάκριβα  αυτά  τα  πράγματα,»  είπε  ο Εφόριος,  βγά- 
ζοντας το  τσιγάρο  από  το  στόμα  του  και  φυσώντας  καπνό  κα- 
θώς οδηγούσε.  «Και  μετά,  λες  ότι  εγώ  είμαι  πλούσιος!» 

Η Σεϊλίκρα  γέλασε.  Άναψε  ένα  τσιγάρο  για  τον  εαυτό  της. 
«Τσάμπα  μού  τα  δίνουν.» 

Κι  ο Εφόριος  γέλασε.  «Κάτι  ψέματα  απίστευτα  που  λες!» 

Η Σεϊλίκρα  χαμογελούσε  καθώς  ρουφούσε  καπνό.  Μα  δε  λέω 
ψέματα,  κούκλε  μου... 

Το  όχημα  του  Εφόριου  έτρεχε  πάνω  στην  Παραλιακή  Λεω- 
φόρο: η μηχανή  του  βούιζε,  οι  μεταλλικοί  τροχοί  του  γρύλιζαν 
πάνω  στο  οδόστρωμα. 

«Η  Χωροφυλακή  θα  μπορούσε  να  σε  σταματήσει  έτσι  όπως 
πηγαίνεις,»  τον  προειδοποίησε  η Σεϊλίκρα,  μεταξύ  αστείου  και 
σοβαρού. 

«Έχω  κάνει  και  χειρότερα  στη  ζωή  μου.» 

Το  ξέρω.  «Θέλω,  μετά,  να  μου  τα  πεις  όλα.»  Άγγιξε  το  γόνατό 
του  κι  έσυρε  το  χέρι  της  πάνω  στον  μηρό  του.  Με  την  άκριά 
του  ματιού  της,  πρόσεξε  πως  το  κούμπωμα  του  παντελονιού 
του  φούσκωσε.  Κι  η ίδια  αισθανόταν  ξαναμμένη·  δεν  έβλεπε 
την  ώρα  να  φτάσουν  στο  σπίτι  του. 

Και  φυσικά,  έτσι  όπως  έτρεχε  ο Εφόριος,  δεν  άργησαν  να 
βρεθούν  εκεί,  στο  Στόμιο.  Πλησίασαν  την  πολυκατοικία  και 
μπήκαν  στο  γκαράζ. 

«Δεν  είσαι  μακριά  από  το  λιμάνι,»  είπε  η Σεϊλίκρα  καθώς  έ- 
βγαιναν από  το  τετράκυκλο.  «Δε  φοβάσαι  τους  Ανέμους;» 

«Γι’αυτό  δεν  υπάρχει  ο Ανεμοθραύστης;»  Γλίστρησε  το  χέρι 
του  κάτω  απ’το  παλτό  της  και  αγκάλιασε  τη  μέση  της. 

«Ναι,  αλλά  συμβαίνουν  και...  περιστατικά.»  Τον  φίλησε. 

«Μπορεί  να  μου  αρέσει  ο κίνδυνος,»  ψιθύρισε  ο Εφόριος  μέ- 
σα στο  στόμα  της. 

«Ωραία...  ωραία...»  είπε  η Σεϊλίκρα  καθώς  το  φιλί  τους  τε- 
λείωνε. 

Το  γκαράζ  ήταν  ήσυχο-  κανένας  άλλος  δεν  ήταν  εδώ  τέτοια 
ώρα.  Ανέβηκαν  τη  σκάλα  που  οδηγούσε  στο  ισόγειο,  μπήκαν 
στον  ανελκυστήρα,  και  ο Εφόριος  πάτησε  το  κουμπί  πάνω- 
πάνω. 

«Στο  ρετιρέ;»  είπε  η Σεϊλίκρα,  γουρλώνοντας  θεατρικά  τα 
μάτια  της. 

«Εμείς  οι  πλούσιοι,  ξέρεις...»  Ο Εφόριος  ανασήκωσε  τους 
ώμους  χαμογελώντας.  «Παρ’όλ’αυτά,  δεν  καπνίζω  τα  τσιγάρα 
που  καπνίζεις  εσύ,»  πρόσθεσε,  πειραχτικά. 

«Θα  σου  δώσω  μερικά,  για  να  έχεις.  Θα  σου  δώσω  όσα  θέ- 
λεις. » 

Ο Εφόριος  την  λοξοκοίταξε  υπομειδιώντας. 

«Σοβαρολογώ!»  είπε  η Σεϊλίκρα.  «Αν,  φυσικά,  είσαι  καλός 
μαζί  μου...»  πρόσθεσε,  πιάνοντας  την  καπαρντίνα  του  και 
τραβώντας  τον  κοντά  της  για  να  ξανακολλήσει  τα  χείλη  της 
πάνω  στα  χείλη  του. 

Ο ανελκυστήρας  έφτασε  στον  τελευταίο  όροφο.  Βγήκαν  και 
πήγαν  στην  πόρτα  του  Εφόριου.  Εκείνος  ξεκλείδωσε  και  μπή- 
καν στο  διαμέρισμα.  Προτού  καν  ανάψουν  το  φως,  το  παλτό 
της  Σεϊλίκρα  ήταν  κάτω,  πλάι  στην  καπαρντίνα  του,  και  αγκα- 
λιάζονταν παθιασμένα. 

Η Σεϊλίκρα  δεν  ήταν  η πρώτη  φορά  που  βρισκόταν  εδώ- 
γνώριζε  το  σπίτι,  και  τράβηξε  τον  Εφόριο  προς  το  υπνοδωμά- 
τιο. Εκείνος  δεν  ρώτησε  πώς  ήξερε  να  πάει  εκεί-  εξάλλου,  το 
διαμέρισμα  δεν  ήταν  και  τόσο  μεγάλο.  Κι  επιπλέον,  μάλλον  δεν 
θα  το  σκέφτηκε  καν  να  ρωτήσει.  Η ίδια  η Σεϊλίκρα  δεν  το  σκέ- 
φτηκε  καν  προτού  τον  τραβήξει  προς  το  υπνοδωμάτιο:  ύστερα 
πέρασε  απ’το  μυαλό  της  ότι  ίσως  να  είχε  κάνει  λάθος.  Το  λά- 
θος, όμως,  ήταν,  όπως  φάνηκε,  αμελητέο. 

Ξάπλωσε  ανάσκελα  στο  κρεβάτι,  και  ύψωσε  το  ένα  πόδι  της 
στον  ώμο  του.  Ο Εφόριος  τράβηξε  την  ψηλή  μπότα  της,  βγάζο- 
ντάς  την  και  πετώντας  την  παραδίπλα.  Κράτησε  το  πόδι  της 
ανάμεσα  στα  χέρια  του  και  φίλησε  την  πατούσα.  Η Σεϊλίκρα 
πήρε  μια  απότομη  ανάσα  καθώς  ένιωθε  ένα  γαργαλιστικό  κύ- 
μα να  τη  διατρέχει  από  κάτω  μέχρι  πάνω.  Ύψωσε  το  άλλο  της 
πόδι,  και  ο Εφόριος  έβγαλε  πάλι  τη  μπότα  της  και  φίλησε  την 
κνήμη  της,  αυτή  τη  φορά,  και  την  πίσω  μεριά  του  γονάτου  της. 
Η Σεϊλίκρα  αισθανόταν  ότι  δεν  μπορούσε  να  περιμένει-  τον 
ήθελε  μέσα  της,  τώρα.  Αλλά,  συγχρόνως,  της  άρεσε  η αναμονή, 
έτσι  όπως  την  έκανε  να  νιώθει  έτοιμη  να  εκραγεί. 

Πήρε  καθιστή  θέση  στο  κρεβάτι  και,  τραβώντας  το  κοντό 
φόρεμά  της,  το  έβγαλε  πάνω  από  το  κεφάλι  της  και  τίναξε  τα 
μαλλιά  της.  Είδε  τα  μάτια  του  Εφόριου  να  εξερευνούν  το  σώμα 
της  σαν  μάτια  πεινασμένου  αγριμιού.  Φάε  με,  σκέφτηκε  ακού- 
σια η Σεϊλίκρα.  Φάε  με!  Αλλά  είπε:  «Η  σειρά  σου.» 

Κι  εκείνος  γδύθηκε  μπροστά  της,  βγάζοντας  πουκάμισο,  πα- 
πούτσια, κάλτσες,  παντελόνι-  αποκαλύπτοντας  το  χρυσόδερμο 
σώμα  του  από  πάνω  ώς  κάτω.  Σφιχτοδεμένος  αλλά  λιγνός.  Λι- 
γάκι κοκαλιάρης,  ίσως-  όμως  αυτό  δεν  ήταν  κάτι  που  την  απω- 
θούσε. 

«Κι  αυτό;»  είπε  η Σεϊλίκρα,  κοιτάζοντας  το  τελευταίο  ρούχο 
πάνω  στον  Εφόριο-  και  συγχρόνως,  φέρνοντας  τα  χέρια  της 
πίσω  απ’την  πλάτη,  έλυσε  τον  στηθόδεσμο  της,  αν  και  ήξερε 

πως  στην  πραγματικότητα  δεν  έκρυβε  τίποτα  από  το  στήθος 
της  εκτός  από  τις  ρόγες. 

Ο Έφορος  μειδίασε,  λιγάκι  ντροπαλά  ίσως.  Οι  άντρες  είναι 
πάντα  σαν  μικρά  αγοράκια,  σκέφτηκε  η Σεϊλίκρα,  και  μετά  τον 
είδε  να  βγάζει  το  εσώρουχό  του  και  να  το  αφήνει  να  πέσει 
μπροστά  στο  κρεβάτι. 

Τα  μάτια  της  πήγαν  στον  ορθωμένο  ανδρισμό  του.  «Αυτό  εί- 
ναι απαραίτητο  στη  δημοσιογραφική  έρευνα;» 

«Σε  ορισμένες  δημοσιογραφικές  έρευνες,  ναι,»  είπε  ο Εφόρι- 
ος  πλησιάζοντας. 

Η Σεϊλίκρα  ξάπλωσε  ανάσκελα,  αφήνοντάς  τον  να  σκαρφα- 
λώσει επάνω  της.  «Θα  μου  δείξεις  πώς  δουλεύει;» 

Ο Εφόριος  τράβηξε  την  περισκελίδα  της,  προσπαθώντας  να 
τη  βγάλει-  εκείνη  τον  βοήθησε. 

Και  μετά,  για  κάποια  ώρα,  έκαναν  τα  στρωσίδια  του  κρεβα- 
τιού άνω-κάτω.  Ο Εφόριος  τελείωσε  πρώτος:  η Σεϊλίκρα  τον 
αισθάνθηκε  να  πιέζεται  βαθιά  μέσα  της  και  να  την  πλημμύριζε- 
ένιωσε  το  ένα  του  χέρι  να  σφίγγει  δυνατά  τον  μηρό  της,  καθώς 
την  καβαλούσε,  και  το  άλλο  να  είναι  πιασμένο  πάνω  στον  ώμο 
της  και  στα  μαλλιά  της·  τον  άκουσε  να  μουγκρίζει  δυνατά  κο- 
ντά στ’αφτί  της  και  μετά  να  βγάζει  ένα  μακρόσυρτο  ωωωω  κα- 
θώς ολόκληρο  το  σώμα  του  έτρεμε.  Η Σεϊλίκρα  ήταν  στα  πρό- 
θυρα να  φτάσει  κι  εκείνη  στην  κορύφωσή  της,  στα  πρόθυρα, 
μερικά  σκαλιά  προς  τα  πάνω  ακόμα,  αλλά  δεν  έφτασε,  κι  αι- 
σθάνθηκε  το  χρυσόδερμο  σώμα  του  Εφόριου  να  χαλαρώνει 
επάνω  της  καθώς  η αναπνοή  του  έβγαινε  λαχανιασμένα.  Τα 
χέρια  της  χάιδεψαν  τα  κοντά,  γαλανά  μαλλιά  του,  νιώθοντας 
τα  να  γαργαλούν  τις  παλάμες  και  τις  διχάλες  ανάμεσα  στα  δά- 
χτυλά της.  Λίγο  ακόμα...  του  ψιθύρισε,  έντονα-  λίγο  ακόμα... 
Εκείνος  τη  φίλησε  δυνατά  και  είπε:  Όσο  θέλεις...  Και  συνέχισε 
να  τη  λογχίζει,  ακόμα  σκληρός  μέσα  της. 

Μετά,  γύρισε  απότομα  ανάσκελα,  παρασέρνοντάς  την  μαζί 
του,  φέρνοντάς  την  από  πάνω  του  για  να  τον  καβαλήσει.  Ναι! 

σκέφτηκε  η Σεϊλίκρα  νιώθοντας  το  σώμα  της  να  ανταποκρίνε- 
ται  με  ενθουσιασμό  στις  κινήσεις  του.  Ναι!  Έγειρε  το  κεφάλι 
της  πίσω,  κλείνοντας  τα  μάτια  και  ακούγοντας  μια  δυνατή  φω- 
νή να  βγαίνει  από  μέσα  της,  καθώς  ζωντάνευε  ολόκληρη,  τυ- 
λιγμένη σε  μια  ξαφνική  πυρκαγιά. 

«Ναι...»  είπε  ύστερα,  σκύβοντας  για  να  τον  φιλήσει,  «ναι, 
αυτό  είναι...»  Και  ξάπλωσε  πλάι  στον  Εφόριο,  με  το  κεφάλι  της 
στον  ώμο  του. 


Αρκετή  ώρα  πέρασε  προτού  μιλήσουν  ξανά. 

Μετά,  ο Εφόριος  φίλησε  το  μέτωπό  της  και  είπε:  «Οι  γονείς 
σου,  δηλαδή,  ήρθαν  από  τη  Ρελκάμνια,  όμως  εσύ  γεννήθηκες 
εδώ,  σωστά;» 

«Το  ανακάλυψ ες . » 

«Αλλά  οι  γονείς  σου  κατάγονται  από  τη  Φεηνάρκια.» 

«Η  οικογένειά  μου,  ναι,  από  εκεί  κατάγεται.  Εγώ  δεν  έχω 
πάει  ποτέ.» 

«Στην Άκρη  μεγάλωσες;» 

«Όχι.  Στην  Άντχορκ.» 

«Τόσο  βόρεια;  Και  πώς  κατέληξες  εδώ;» 

Η Σεϊλίκρα  τεντώθηκε  πάνω  στο  κρεβάτι.  Πήρε  το  κεφάλι 
της  από  τον  ώμο  του  Εφόριου  και  γύρισε  να  τον  κοιτάξει.  «Η 
δουλειά  μου  με  έφερε  εδώ.» 

«Ναι,»  είπε  εκείνος,  «κάτι  που  ήθελα  να  ρωτήσω  ούτως  ή 
άλλως:  τι  δουλειά  κάνεις.»  Αυτή  η γυναίκα  τού  έμοιαζε  πολύ 
αινιγματική.  Ορισμένες  φορές  μπορούσε  να  καταλάβει  τη  δου- 
λειά κάποιου  - ή,  τουλάχιστον,  να  κάνει  μια  πολύ  καλή  υπόθε- 
ση - από  την  εμφάνισή  του.  Για  παράδειγμα,  θα  καταλάβαινε 
ότι  η προηγούμενή  του  σχέση,  η Ευρυδίκη,  ήταν  δικηγόρος  - 
ή,  ίσως,  επιχειρηματικός  σύμβουλος  - ακόμα  κι  αν  δεν  το  γνώ- 

ριζε  από  πριν.  Για  τη  Σεϊλίκρα,  όμως,  δεν  μπορούσε  να  υποθέ- 
σει τίποτα. 

Εκείνη,  βλέποντας  την  περιέργεια  στα  μάτια  του,  χαμογέλα- 
σε. Τεντώθηκε  και  φίλησε  τα  χείλη  του.  Δεν  χαμογελούσε  πλέ- 
ον όταν  του  είπε:  «Δουλεύω  για  την  Παντοκράτειρα.»  Και  πε- 
ρίμενε  την  αντίδρασή  του. 

Ο Εφόριος  βλεφάρισε,  σαστισμένος  προς  στιγμή.  «Εννοείς... 
είσαι  στρατιωτικός;  Δε  μοιάζεις  καθόλου  για  στρατιωτικός.» 

«Επειδή  δεν  είμαι  στρατιωτικός,  ίσως,»  αποκρίθηκε  η Σεϊλί- 
κρα,  και  σκέφτηκε:  Δε  μπορεί·  θα  το  βρει  από  μόνος  του.  Αλ- 
λιώς, είμαι  τελείως  παραπληροφορημένη  γι  αυτόν. 

Ο Εφόριος  συνοφρυώθηκε,  παρατηρώντας  την.  «Είσαι  μά- 
γισσα; Ήρθες  να  δουλέψεις  στον  Πυργό  Κεντρικού  Ελέγχου, 
όπου  οι  μάγοι  διατηρούν  τον  Ανεμοθραύστη;» 

«Όχι.» 

Δε  μένουν  και  πολλά,  λοιπόν...  σκέφτηκε  ο Εφόριος.  Αλλά 
δεν  μπορεί...  «Δεν  μπορεί  να  είσαι  πράκτορας  της  Παντοκρά- 
τειρας!» 

Η Σεϊλίκρα  ύψωσε  ένα  φρύδι,  υπομειδιώντας.  «Γιατί  όχι;» 

«Είσαι,  δηλαδή,  πράκτορας;  Και  μου  το  λες  έτσι,  απλά;» 

«Τι  νομίζεις  ότι  είναι  οι  πράκτορες  της  Παντοκράτειρας;  Κά- 
τι άλλο  από  άνθρωποι;» 

«Δεν  εννοώ  αυτό...  Απλώς...  Δεν  ξέρω.  Δεν  έχω  ξανασυνα- 
ντήσει  κάποιον  από  εσάς.»  Την  κοίταξε  καχύποπτα.  «Γιατί  ήρ- 
θες σε  μένα; » 

«Είδα  έναν  συμπαθητικό  τύπο  να  κάθεται  μόνος  του  στο 
μπαρ,»  αποκρίθηκε  η Σεϊλίκρα,  «και  ήθελα  παρέα.» 

Ο Εφόριος  εξακολουθούσε  να  την  ατενίζει  καχύποπτα. 

Η Σεϊλίκρα  γέλασε.  «Τι;  Δε  με  πιστεύεις;» 

«...Σε  πιστεύω,»  είπε  εκείνος,  αν  και  λίγο  διατακτικά.  «Αλλά 
μου  φαίνεται...  παράξενο.» 

«Ποιο;  Το  ότι  είμαι  πράκτορας  της  Παντοκράτειρας;» 

«Νομίζω  πως  ναι.  Είχα  την  εντύπωση  ότι  το  κρατούσατε 
κρυφό.  Την  ιδιότητά  σας  αυτή  - το  ότι  είστε  πράκτορες.» 

«Συνήθως,  ναι,  το  κρατάμε  κρυφό.  Δεν  ξέρουν  όλοι  τι  είμα- 
στε. Δε  θα  είχε  νόημα.  Αλλά  δε  νομίζω  ότι  εσύ  θα  πείραζε  να 
ξέρεις  πως  είμαι  πράκτορας,»  είπε  η Σεϊλίκρα.  «Κι  επιπλέον, 
θέλω  να  σε  ξαναδώ,  αν  θέλεις  κι  εσύ,  και  δε  μπορώ  να  σου  λέω 
ψέματα  συνέχεια.»  Τον  φίλησε.  «Εσύ,  εξάλλου,  μου  είπες  για 
τη  δουλειά  σου...  Μη  νομίζεις  ότι  οι  δουλειές  μας  είναι  τόσο 
διαφορετικές.  Κι  οι  δύο  ανακαλύπτουμε  πράγματα  που  συμ- 
βαίνουν στην  πόλη.  Θα  μπορούσαμε  ακόμα  και 
ν’ανταλλάσσουμε  πληροφορίες...» 

«Θα  μου  έδινε  μια  πράκτορας  της  Παντοκράτειρας  πληρο- 
φορίες που  έχει  ανακαλύψει;»  είπε  ο Εφόριος,  τυλίγοντας  τα 
χέρια  του  γύρω  από  τη  μέση  της  καθώς  εκείνη  σκαρφάλωνε 
επάνω  του. 

«Μερικές  από  αυτές,  ναι,  γιατί  όχι;»  αποκρίθηκε  η Σεϊλίκρα. 

Ο Εφόριος  την  ήθελε  ξανά.  Τα  χέρια  του  διέτρεξαν  το  σώμα 
της,  από  τις  κνήμες  ώς  τα  στήθη.  Ξαφνικά,  αισθανόταν  πολύ 
τυχερός  που  είχε  γνωρίσει,  κατά  σύμπτωση  όπως  φαινόταν, 
αυτή  τη  γυναίκα.  Ήταν  ήδη  το  Λαγωνικό  τον  Ακριανού  - ο κα- 
λύτερος δημοσιογράφος  του  σταθμού  στο  να  ξετρυπώνει 
πράγματα  - και  τώρα  θα  γινόταν  ακόμα  καλύτερος. 

Το  φιλί  του  με  τη  Σεϊλίκρα  ήταν  βαθύ-  οι  γλώσσες  τους  μπλέ- 
χτηκαν. Κύλησαν  πάλι  στο  κρεβάτι  αναστατώνοντας  τα  σκε- 
πάσματα. 


Η Σεϊλίκρα  έφυγε  από  το  σπίτι  του  λίγο  πριν  από  την  αυγή, 
χωρίς  να  τον  ξυπνήσει. 

Σηκώθηκε  από  το  κρεβάτι,  ντύθηκε,  έγραψε  ένα  σημείωμα, 
και  βγήκε  από  το  διαμέρισμα  και  από  την  πολυκατοικία.  Οι 

δρόμοι  της  Άκρης  ήταν  σιωπηλοί  αυτή  την  ώρα-  άκουγε  τα  ίδια 
της  τα  βήματα  καθώς  περπατούσε. 

Στο  πρόσωπό  της  υπήρχε  ένα  αχνό  χαμόγελο.  Μου  φαίνεται 
πως  όλα  θα  πάνε  υπέροχα,  συλλογίστηκε.  Θα  μπορούσα,  μάλι- 
στα, να  του  είχα  πει  κι  ολόκληρη  την  αλήθεια ■ δε  νομίζω  να  τον 
είχε  πειράξει.  Εξάλλου,  αυτό  που  είχε  στο  μυαλό  της  δεν  ήταν 
τίποτα  λιγότερο  από  αμοιβαία  ανταλλαγή  πληροφοριών:  η Σε- 
ϊλίκρα  θα  του  έδινε  κάποιες  πληροφορίες  που  ήταν  αδύνατον 
να  ανακαλύψει  από  μόνος  του  και,  συγχρόνως,  θα  μάθαινε  ό,τι 
μάθαινε  κι  εκείνος.  Ο Εφόριος  θα  ήταν,  ουσιαστικά,  κατάσκο- 
πός της  - και  δεν  πίστευε  ότι  θα  την  απογοήτευε.  Το  γεγονός 
ότι  ήταν  και  τόσο  καλός  στα  φιλιά  και  στις  αγκαλιές  δεν  ήταν 
παρά  ένα  ακόμα  πλεονέκτημα. 

Η Σεϊλίκρα  νόμιζε  πως  ήταν  λιγάκι  ερωτευμένη  μαζί  του. 


Ο Εφόριος  είχε  ξεχάσει  να  βάλει  το  ξυπνητήρι  του  να  χτυπήσει 
όπως  συνήθως,  και  άργησε  λίγο  να  ξυπνήσει.  Προτού  καν  τα 
μάτια  του  ανοίξουν,  το  χέρι  του  έψαξε  για  τη  Σεϊλίκρα  δίπλα 
του,  στο  κρεβάτι. 

Δεν  τη  βρήκε  εκεί. 

Ανασηκώθηκε  βλεφαρίζοντας.  Φώναξε  τ’όνομά  της,  αλλά  δεν 
πήρε  καμία  απάντηση.  Δεν  ήταν  εδώ.  Είχε  φύγει;  Έτσι;  Χωρίς 
ούτε  καν  ένα  αντίο; 

Ήταν  ψέματα,  μήπως,  όλα  όσα  τού  είχε  πει;  ότι  ήταν  πρά- 
κτορας της  Παντοκράτειρας  και  τα  λοιπά;  Τα  είχε  βγάλει  απ’το 
μυαλό  της,  για  να  τον  εντυπωσιάσει; 

Μετά,  όμως,  πρόσεξε  το  σημείωμα  επάνω  στο  διπλανό  μαξι- 
λάρι. Το  σήκωσε  και  το  διάβασε. 

Έπρεπε  να  φύγω  νωρίς,  και  δεν  ήθελα  να  σε 
ξυπνήσω  αφού  εγώ  φταίω  που  σε  εξουθένωσα... 

Σ’αγαπώ!  - Θα  ξανασυναντη βούμε  σύντομα.  Μέχρι 
τότε  - φιλία,  φιλία,  φιλία!! 

...Σεϊλίκρα 


Ο Εφόριος  μειδίασε. 

Μετά  σκέφτηκε.  «Δεν  ξέρω  ούτε  καν  πού  μένεις...»  μονολό- 
γησε. Αλλά  μάλλον  οι  πράκτορες  της  Παντοκράτειρας  δεν  έλε- 
γαν εύκολα  πού  έμεναν...  σωστά; 

«Τέλος  πάντων.» 

Ο Εφόριος  σηκώθηκε  απ’το  κρεβάτι  κι  άρχισε  να  ετοιμάζεται 
για  τη  δουλειά. 


2. 


Η μέρα  του  δεν  ήταν  και  τόσο  επεισοδιακή,  και  το  μυαλό  του 
συνεχώς  πήγαινε  στη  Σεϊλίκρα.  Αναρωτιόταν  πότε  θα  την  έ- 
βλεπε ξανά.  Και  πού.  Θα  ερχόταν  στο  σπίτι  του;  Θα  τον  συνα- 
ντούσε σε  κάποιο  άλλο  μέρος;  Τον  παρακολουθούσε,  μήπως, 
ακόμα  και  τώρα;  Εξάλλου,  ήταν  πράκτορας  της  Παντοκράτει- 
ρας,  δεν  ήταν; 

Το  συνεργείο  του  Εφόριου  ερεύνησε  κάτι  ύποπτες  αποθήκες 
στις  αποβάθρες  όχι  πολύ  μακριά  από  το  Κοιμητήριο  Σκαφών. 
Υπήρχε  η υποψία  ότι  εκεί  ίσως  λαθρέμποροι  να  έφερναν  πρα- 
μάτεια από  τις  Αιωρούμενες  Νήσους  του  Πορφυρού  Κενού. 
Αλλά,  αν  συνέβαινε  όντως  αυτό,  τότε  το  συνεργείο  του  Εφόρι- 
ου δεν  ανακάλυψε  τίποτα  απολύτως.  Τα  πάντα  έμοιαζαν  νόμι- 
μα και  κανονικά.  Οι  άνθρωποι  της  περιοχής  που  ρωτήθηκαν 
είπαν  ότι  δεν  είχαν  προσέξει  κάτι  περίεργο  να  γίνεται. 

Μονάχα  ένας  Κρά’αν  - ένα  από  τα  λεγάμενα  «Μυρμήγκια 
του  Κενού»,  με  τα  τέσσερα  χέρια,  το  σκληρό  σωματικό  κέλυ- 
φος,  και  τις  κεραίες  στο  κεφάλι  - που  δούλευε  σε  κάποιο  πλοί- 

ο,  απάντησε  στους  δημοσιογράφους  ότι  κάτι  κρυφό  συνέβαινε 
σε  τούτο  το  μέρος.  «Διαλύτη  φέρνουνε,  τσκ  τσκ,  άμα  δεν  κάνω 
λάθος,  τσκ.  Τον  παίρνουν  απ’το  νησί  μας,  την  Κρά’αν’φεγκ, 
τσκ  τσκ  τσκ,  και  τον  βάζουν  χωρίς  να  πληρώσουν  φόρο,  και 
μετά  τον  πουλάνε,  τσκ,  με  λιγότερους  ήλιους.  Μ’εννοείς;»  Ο 
Κρά’αν  κούνησε  τις  κεραίες  του,  υποψιασμένα,  και  ήπιε  μια 
γουλιά  από  τον  λιθοζωμό  του  - εκείνο  το  παράξενο  ποτό  που 
φτιαχνόταν,  με  ειδική  επεξεργασία,  από  τα  πετρώματα  της 
Νήσου  Κρά’αν’φεγκ,  και  μόνο  οι  Κρά’αν  άντεχαν  να  το  πίνουν. 

«Αν  μάθεις  κάτι,»  του  είπε  ο Εφόριος,  «μπορείς  να  με  καλέ- 
σεις  στον  τηλεπικοινωνιακό  πομπό  μου.  Θα  το  εκτιμούσα.»  Και 
έδωσε  έναν  ήλιο  στον  Κρά’αν. 

«Μάστορα,»  είπε  εκείνος,  «έχεις  το  λόγο  μου,  τσκ  τσκ  τσκ\ 
Αν  μάθω  κάτι,  θάσαι  ο πρώτος  που  θα  πάω  να  βρω.» 

Ο Εφόριος  επέστρεψε,  τελικά,  στον  σταθμό  του  Ακριανού, 
για  ν’αφήσει  το  φορτηγάκι  και  τους  εξοπλισμούς  του.  Χαιρέ- 
τησε τα  μέλη  του  συνεργείου  του  και,  καθώς  το  απόγευμα  έδι- 
νε τη  θέση  του  στο  βράδυ,  πήρε  το  όχημά  του  από  το  γκαράζ 
του  σταθμού  και  πήγε  στο  σπίτι  του. 

Μπαίνοντας,  μια  γαργαλιστική  μυρωδιά  ήρθε  στα  ρουθούνια 
του.  Φαγητό  ήταν  επάνω  στο  τραπέζι  του  σαλονιού. 

Τι  συμβαίνει  εδώ; 

«Γεια.» 

Στράφηκε  αμέσως  ακούγοντας  τη  γνώριμη  φωνή,  για  να  δει 
τη  Σεϊλίκρα  να  στέκεται  στην  πόρτα  της  κουζίνας,  ακουμπώ- 
ντας  τον  ώμο  της  στην  κάσα  κι  έχοντας  τα  χέρια  σταυρωμένα 
εμπρός  της.  Δεν  ήταν  ντυμένη  όπως  χτες  βράδυ:  φορούσε  λευ- 
κό πουκάμισο,  μαύρο  δερμάτινο  γιλέκο,  και  μαύρη  μακριά 
φούστα.  Τα  μαλλιά  της  ήταν  λυτά,  πέφτοντας  στους  ώμους 
της.  Χαμογελούσε.  Και,  παίρνοντας  τον  ώμο  της  από  το  πλαί- 
σιο της  πόρτας,  βάδισε  προς  το  μέρος  του,  έπιασε  το  πρόσωπό 
του  ανάμεσα  στα  χέρια  της,  και  τον  φίλησε  δυνατά. 

«Πώς  βρέθηκες  εδώ;»  απόρησε  ο Εφόριος.  «Δε  σου  έδωσα 
κλειδί. » 

Η Σεϊλίκρα  γέλασε.  «Δε  χρειάζεται  να  μου  δώσεις  κλειδί. 
Μπορώ  να  μπω  σε  οποιοδήποτε  σπίτι  θέλω  μέσα  στην  Άκρη, 
Εφόριε.  -Αλλά  δεν  έκλεψα  τίποτα!»  πρόσθεσε  παιχνιδιάρικα. 

Φιλήθηκαν. 

«Και  η κλειδαριά  σου  δεν  έχει  ούτε  γρατσουνιά,  όπως  θα  πα- 
ρατηρήσεις,» πρόσθεσε  η Σεϊλίκρα. 

Ο Εφόριος  χαιρόταν  πού  την  έβλεπε  ξανά,  και  δεν  το  θεω- 
ρούσε σημαντικό  που  εκείνη  είχε  μπει  στο  σπίτι  του  χωρίς  να 
τον  ρωτήσει.  Άλλωστε,  αφού  ήταν  πράκτορας  της  Παντοκρά- 
τειρας,  τι  ανάγκη  είχε  να  κλέψει  από  αυτόν,  ή να  προκαλέσει 
το  οποιοδήποτε  πρόβλημα;  Επιπλέον,  μπορούσε  να  είχε  μπει 
στο  διαμέρισμά  του  χωρίς  εκείνος  να  μάθει  τίποτα,  αλλά  δεν  το 
είχε  κάνει.  Ήταν  ειλικρινής  μαζί  του. 

«Πεινάς;»  τον  ρώτησε,  δείχνοντας  τα  φαγητά  στο  τραπέζι. 

«Ομολογώ  πως  ναι.» 

Το  γεύμα  δεν  το  είχε  φτιάξει  εκείνη·  ήταν  προφανές.  Πρέπει 
να  το  είχε  παραγγείλει  από  κάποιο  εστιατόριο.  Ο Εφόριος  δεν 
μπορούσε  να  μαντέψει  από  ποιο,  όμως  όφειλε  να  παραδεχτεί 
ότι  τα  φαγητά  ήταν  γευστικότατα.  Μπορεί  να  έφταιγε  και  η 
παρουσία  της  Σεϊλίκρα  για  τούτη  την  εντύπωσή  του,  βέβαια  - 
δεν  ήταν  απόλυτα  σίγουρος. 

Καθώς  έτρωγαν  συζήτησαν  για  την  πόλη  και  τα  συμβάντα 
μέσα  σ’αυτήν  - τίποτα  το  συγκλονιστικό,  γενικά:  τα  συνηθι- 
σμένα. 

Ο Εφόριος  είπε  στη  Σεϊλίκρα  για  την  έρευνά  του  στις  αποθή- 
κες του  λιμανιού  κοντά  στο  Κοιμητήριο,  κι  εκείνη,  πίνοντας 
μια  γουλιά  από  τον  Σεργήλιο  οίνο  της,  σκέφτηκε  ευχαριστημέ- 
να: Ωραία,  δεν  μου  κρύβει  πράγματα.  Η αρχή  μας  είναι  καλή. 
Πολύ  καλή.  Γιατί  ήξερε  πως,  αν  δεν  μπορούσε  να  πάρει  πλη- 
ροφορίες από  τον  Εφόριο,  ο Ανώτερος  Ελεγκτής  της  Άκρης  θα 
την  αντικαθιστούσε.  Θα  την  πρόσταζε  να  φύγει  από  κοντά  του 

και  να  χρησιμοποιήσει  τον  χρόνο  της  πιο  εποικοδομητικά: 
πράγμα  το  οποίο  η Σεϊλίκρα  δεν  ήθελε  να  κάνει.  Της  άρεσε  ο 
Εφόριος. 

«Σκέφτηκες  ότι  αυτός  ο Κρά’αν  μπορεί  να  είναι  ο ίδιος 
μπλεγμένος  στην  παράνομη  διακίνηση  διαλύτη;»  ρώτησε  η Σε- 
ϊλίκρα. 

Ο Εφόριος  συνοφρυώθηκε.  «Αν  ήταν,  γιατί  να  μου  μιλήσει;» 

«Για  νάχει  το  πάνω  χέρι.  Να  μπορεί  να  εκβιάσει  τ’αφεντικά 
του,  πιθανώς.» 

«Δεν  έχεις  άδικο...»  παραδέχτηκε  ο Εφόριος,  συλλογισμένα. 
«Θα  μπορούσε  να  συμβαίνει...»  Και  σκέφτηκε:  Το  μυαλό  της 
λειτουργεί  με  καταπληκτικό  τρόπο!  «Ίσως  θα  πρέπει  να  τον 
ξαναεπισκεφτώ. » 

Η Σεϊλίκρα  μόρφασε.  «Δε  χρειάζεται.  Αν  κάτι  γίνεται  σ’αυτές 
τις  αποβάθρες,  θα  το  μάθω,  τώρα  που  μου  το  είπες.» 

«Ναι  αλλά  εμένα  μ’ενδιαφέρει  για  δημοσιογραφικούς  λό- 
γους...» 

Η Σεϊλίκρα  χαμογέλασε-  τεντώθηκε  και  τον  φίλησε  πάνω  από 
τα  φαγητά  και  τα  ποτήρια  με  το  κρασί.  «Και  νομίζεις  ότι  θα 
λύσω  την  υπόθεση  χωρίς  να  σε  πληροφορήσω  για  τα  πάντα;» 

«Το  υπόσχεσαι;» 

«Φυσικά.» 

Αργότερα,  ο έρωτάς  τους  ήταν  καλύτερος  από  την  προηγού- 
μενη φορά  - κι  οι  δύο  το  νόμιζαν,  καθώς  ήταν  ενθουσιασμένοι 
ο ένας  με  τον  άλλο.  Και  τώρα  η Σεϊλίκρα  δεν  έφυγε  πριν  από 
την  αυγή-  κοιμήθηκε  στην  αγκαλιά  του  Εφόριου,  μέχρι  που  το 
ξυπνητήρι  του  τους  ξύπνησε  με  τις  φωνές  του:  ςηκωι  ςηκωι  ςη- 
ΚΩ!  ΣΗΚΩ! 

«Θεοί!»  είπε  η Σεϊλίκρα,  γελώντας  καθώς  τεντωνόταν  πάνω 
στο  κρεβάτι.  «Μπορώ  να  το  πυροβολήσω;» 

Ο Εφόριος  έκλεισε  το  ρολόι  και  σηκώθηκε,  πηγαίνοντας  να 
φτιάξει  πρωινό  και  για  τους  δυο  τους. 

Την  υπόλοιπη  ημέρα  δεν  είδε  καθόλου  τη  Σεϊλίκρα.  Αφού  έφα- 
γαν το  πρωινό,  εκείνη  έφυγε  και  δεν  επέστρεψε  ούτε  το  βράδυ. 

Γιατί  ακόμα  δεν  την  έχω  ρωτήσει  που  μένει;  σκέφτηκε  ο Ε- 
φόριος,  καθώς  έπινε  ένα  ποτήρι  Σεργήλιο  κρασί,  στεκόμενος 
σ’ένα  μπαλκόνι  του  διαμερίσματος  του  και  κοιτάζοντας  την 
πόλη  από  κάτω  και,  πέρα  απ’αυτήν,  το  ατέρμονο  Πορφυρό  Κε- 
νό, που  κατάπινε  τη  γη  και  τον  ουρανό  της  Σεργήλης  μέσα 
στην  σκούρα  κόκκινη  απεραντοσύνη  του.  Ένα  πλοίο  φαινόταν 
να  έρχεται  προς  το  λιμάνι  της  Άκρης,  με  ιστία  από  πάνω  και 
από  κάτω,  όπως  είχαν  όλα  τα  σκάφη  που  αρμένιζαν  στο  Κενό. 
Δεν  ξέρω  ούτε  καν  πώς  να  την  καλέσω  στον  τηλεπικοινωνιακό 
πομπό  της! 

Εκείνη  τη  στιγμή,  άκουσε  τον  δίαυλο  του  σπιτιού  του  να  χτυ- 
πά. Έφυγε  από  το  μπαλκόνι  και  τον  άνοιξε. 

«Εφόριε!  Τι  γίνεται;»  Ο Ιανός  ήταν:  δημοσιογράφος  κι  αυ- 
τός, και  παλιός  φίλος  του. 

«Ωραία,  εσύ;» 

«Λέγαμε  να  πάμε  στο  Φλέγόμενο  Σκάφος  απόψε.  Θα  έρ- 
θεις;» 

Δεν  είχε  όρεξη.  «Εεμ...  καλύτερα  όχι  σήμερα,  Ιανέ.  Δε  μπο- 
ρώ.» 

« Έχεις  κανονίσει  κάτι  άλλο;» 

«Ναι...  ουσιαστικά,  ναι.» 

«Να  υποθέσω  ότι  έχει  σχέση  μ εκείνη  την  κατακόκκινη  κυρία 
που  γνώρισες  τις  προόιλλες; » 

Ο Εφόριος  γέλασε.  «Ναι,  θα  μπορούσες  να  το  υποθέσεις  αυ- 
τό.» 

«Συνέχεια  υπεκφυγές  και  υπεκφυγές  και  υπεκφυγές...»  είπε, 
πειρακτικά,  ο Ιανός.  « Όπως  και  νάχει,  να  περάσεις  καλά.  Κα- 
ληνύχτα. » 

«Καληνύχτα,  Ιανέ,»  αποκρίθηκε  ο Εφόριος  κι  έκλεισε  τον  δί- 
αυλο. 

Γιατί  δεν  πήγα;  αναρωτήθηκε  καθώς  βημάτιζε  μέσα  στο  δια- 
μέρισμά του.  Μάλλον,  ήλπιζε  ότι  η Σεϊλίκρα  τελικά  θα  ερχό- 
ταν... 

Άνοιξε  τον  τηλεοπτικό  δέκτη  του  και  κάθισε  στον  καναπέ. 

Η Σεϊλίκρα  δεν  ήρθε. 


Ούτε  το  πρωί  παρουσιάστηκε,  και  ο Εφόριος  το  πήρε  απόφαση 
ότι,  αν  την  έβλεπε,  θα  ήταν  το  βράδυ,  όπως  συνήθως.  Πήγε 
στον  σταθμό  και  βάλθηκε  να  μελετά  κάτι  παλιά  αρχεία,  γιατί 
αυτή  τη  στιγμή  δεν  υπή  ρχε  κάποια  συγκεκριμένη  υπόθεση  για 
να  σκαλίσει.  Την  παράνομη  διακίνηση  διαλύτη  Κενού  στις  α- 
ποβάθρες είχε  πει  να  μην  την  ερευνήσει  άλλο,  ύστερα  από  την 
κουβέντα  του  με  τη  Σεϊλίκρα. 

Το  μεσημέρι,  καθόταν  στο  γραφείο  του  με  μια  τελειωμένη 
κούπα  καφέ  από  κοντά,  διαβάζοντας  τα  φύλλα  μιας  παλιάς 
εφημερίδας,  ενώ  η οθόνη  του  τηλεπικοινωνια- 
κού/αποθηκευτικού  του  συστήματος  ήταν  ανοιχτή  παραδίπλα. 
Ξαφνικά,  ένας  ήχος  ειδοποίησης  ακούστηκε  από  εκεί.  Ο Εφό- 
ριος έβαλε  τα  γυαλιά  του  και  στράφηκε  για  να  δει  στην  οθόνη 
ότι  ένα  μήνυμα  είχε  έρθει.  Αποστολέας:  πορφυρός  άνεμος.  Πα- 
ράξενο... Ο Εφόριος  πάτησε  ανάγνωση  και  διάβασε  το  μήνυμα. 

ΕΧΩ  ΚΑΤΙ  ΠΟΥ  ΘΕΛΕΙΣ,  ΑΛΛΑ  ΘΑ  ΠΡΕΠΕΙ  ΝΑ  ΠΛΗΡΩΣΕΙΣ 
ΓΓΑΥΤΟ...  ΕΙΣΑΙ  ΑΡΚΕΤΑ  ΠΕΡΙΕΡΓΟΣ  Ή ΔΕΝ  ΕΙΣΑΙ; 

Κι  από  κάτω  παρουσιάζονταν  δύο  επιλογές:  ναι  - οχι. 

Ο Εφόριος  συνοφρυώθηκε.  Πορφυρός  Άνεμος ; Μπορεί  να 
είναι  αυτή;  Δεν  μπορούσε  να  φανταστεί  ποιος  άλλος  να  ήταν. 
Πάτησε  ναι. 

Το  μήνυμα  έσβησε.  Διαγράφηκε  τελείως  από  το  σύστημά 
του. 

«Τι  σκατά...»  μουρμούρισε  ο Εφόριος. 

Και  σε  λιγότερο  από  μισό  λεπτό  άκουσε  ένα  γέλιο  από  την  εί- 
σοδο του  γραφείου  του.  Στράφηκε  και  είδε  τη  Σεϊλίκρα  να 
μπαίνει  κλείνοντας  την  πόρτα  πίσω  της  και  κλειδώνοντάς  την. 
Τράβηξε  το  κλειδί  και  ύψωσε,  με  το  άλλο  της  χέρι,  μια  μικρή 
συσκευή  αποθήκευσης  δεδομένων. 

«Εδώ  είναι,»  του  είπε,  πλησιάζοντάς  τον.  «Το  θέλεις;» 

Ο Εφόριος  την  κοιτούσε  ξαφνιασμένος.  Τελικά,  είπε:  «Μάλι- 
στα... Έχω  κάποιες  ερωτήσεις.  Ούτε  μία  ούτε  δύο  - τρεις,  νο- 
μίζω.» 

Η Σεϊλίκρα  κάθισε  στην  άκρη  του  γραφείου  του,  βάζοντας  το 
μποτοφορεμένο  πόδι  της  πάνω  στο  γόνατό  του.  «Θα  ικανο- 
ποιήσω την  περιέργειά  σου  όσο  καλύτερα  μπορώ.» 

«Εσύ  έστειλες  αυτό  το  μήνυμα;  Κι  αν  ναι,  πώς...  πώς  το  έκα- 
νες να  εξαφανιστεί;  Δε  ρωτάω  καν  πώς  ήξερες  τον  κωδικό  του 
τηλεπικοινωνιακού  μου  συστήματος.» 

«Φυσικά  και  εγώ  το  έστειλα.»  Έβγαλε  έναν  πομπό  από  μια 
τσέπη  του  μαύρου  δερμάτινου  πανωφοριού  της.  «Μ’αυτό.  Και 
πώς  το  έκανα  να  εξαφανιστεί...  πες  ότι  αυτό  είναι  επαγγελμα- 
τικό μυστικό.» 

«Πού  βρήκες  κλειδί  για  το  γραφείο  μου;» 

«Το  έφτιαξα.  Πάρτο  αν  θέλεις.»  Το  ακούμπησε  μπροστά  του. 

«Αλλά  θα  φτιάξεις  άλλο,  βέβαια...» 

Η Σεϊλίκρα  χαμογέλασε. 

Ο Εφόριος  ρώτησε:  «Τι  μου  έχεις  φέρει;» 

«Πληροφορίες  για  την  παράνομη  διακίνηση  διαλύτη  - η ο- 
ποία, πράγματι,  συμβαίνει.  Και  θα  είσαι,  επισήμως,  ο πρώτος 
που  θα  το  ανακαλύψει.  Αλλά...»  πέρασε  τη  μικρή  συσκευή  μέ- 
σα στο  άνοιγμα  του  πουκαμίσου  της  και  στον  στηθόδεσμο  της, 
«σου  είπα  ότι  θα  πρέπει  να  πληρώσεις,  δεν  σου  είπα;»  Κατέ- 
βηκε από  το  γραφείο  και  κάθισε  στα  γόνατά  του,  φιλώντας  τον 
βαθιά. 

Όταν  τα  χείλη  τους  χώρισαν  για  λίγο,  ο Εφόριος  είπε  ξέπνοα: 
«Μπορεί  κάποιος  να  χτυπήσει  την  πόρτα  εδώ  και-» 

«Κανένας  δε  θα  χτυπήσει.  Είσαι  απασχολημένος.  Για  απόρ- 
ρητη δουλειά  της  Παντοκράτειρας. » 

«Το  έχεις  κανονίσει,  θες  να  πεις;» 

«Μου  παριστάνεις  τον  χαζό,  τώρα,  ε;»  είπε  η Σεϊλίκρα,  και 
τον  φίλησε  ξανά. 


Οι  πληροφορίες  μέσα  σ’εκείνη  την  αποθηκευτική  συσκευή  α- 
ποδείκνυαν  πράγματι  ότι  γινόταν  παράνομη  διακίνηση  διαλύ- 
τη Κενού,  και  καθοδηγούσαν  τον  Εφόριο  πού  να  πάει  και  τι  να 
κάνει  ακριβώς. 

Την  επομένη,  ο Ακριανός,  ο μοναδικός  τηλεοπτικός  σταθμός 
της  Άκρης,  παρουσίασε  την  υπόθεση  της  παράνομης  διακίνη- 
σης διαλύτη  - του  καύσιμου  που  ήταν  απαραίτητο  για  τη  γρή- 
γορη κίνηση  των  σκαφών  στο  Πορφυρό  Κενό-  γιατί  μόνο  με  τα 
ιστία  τους  δεν  πήγαιναν  μακριά-  κι  αν  οι  Άνεμοι  τύχαινε  να  εί- 
ναι δυνατοί  και  να  σπρώχνουν  με  μεγάλη  ταχύτητα  το  πλοίο, 
τότε  ήταν  μεγάλος  κι  ο κίνδυνος  για  τους  ναυτικούς.  Οι  Άνεμοι 
είχαν  οδηγήσει  πολλούς  στην  παραφροσύνη:  ακόμα  και  έμπει- 
ρους ταξιδευτές  του  Κενού. 

Ο διαλύτης  ήταν  η καλύτερη  λύση  για  την  κίνηση  των  σκα- 
φών, και  οι  δυνάμεις  της  Παντοκράτειρας,  που  είχαν  την  Άκρη 
υπό  τον  έλεγχό  τους,  ήθελαν  να  παίρνουν  χρήματα  από  όλες 
τις  πωλήσεις  αυτού  του  πολύτιμου  καύσιμου. 

Το  όνομα  του  Εφόριου  δεν  αναφέρθηκε  καθόλου  στο  ρεπορ- 
τάζ του  Ακριανού.  Ένας  άλλος  δημοσιογράφος  ήταν  που  μίλη- 
σε μέσα  από  τους  τηλεοπτικούς  δέκτες,  αναφέροντας  μόνο  ότι 
οι  ανακαλύψεις  είχαν  γίνει  από  τον  «άνθρωπό  μας».  Τον  Εφό- 
ριο δεν  τον  πείραζε  το  γεγονός  ότι  δούλευε  στα  παρασκήνια.  Η 
πληρωμή,  άλλωστε,  ήταν  καλή,  και  ποιος  ήθελε  να  γίνεται  ά- 
σκοπα στόχος;  Κανένας.  Ειδικά  σε  μια  πόλη  σαν  την  Άκρη,  που 
δεν  ήταν  και  ακίνδυνη. 

Καθώς,  το  βράδυ,  διασκέδαζε  μαζί  με  τη  Σεϊλίκρα,  σκεφτόταν 
πόσο  τυχερός  ήταν  που  την  είχε  γνωρίσει. 


3· 


Καταιγίδα  Ανέμων  είχε  έρθει  από  το  Πορφυρό  Κενό.  Ο Ανεμο- 
θραύστης  φαινόταν,  κάπου-κάπου,  να  τραντάζεται  καθώς  αό- 
ρατες δυνάμεις  τον  σφυροκοπούσαν.  Παλλόταν  σε  διάφορα 
σημεία  όπως  θα  παλλόταν  μια  κουρτίνα  από  διαφανή  ομίχλη, 
και  η βαθυκόκκινη  απεραντοσύνη  πίσω  του  έμοιαζε  σαν  να 
βρισκόταν  κάτω  από  το  νερό  μιας  λίμνης  που  ξαφνικά  ανατα- 
ράζεται. 

Η καταιγίδα  ήταν,  ομολογουμένως,  δυνατή,  αλλά  δεν  ήταν 
και  κάτι  που  οι  κάτοικοι  της  Άκρης  δεν  είχαν  συνηθίσει.  Ήξε- 
ραν ότι,  κάθε  μερικές  ημέρες,  καταιγίδες  Ανέμων  έρχονταν 
από  το  Πορφυρό  Κενό.  Γι’αυτό  κιόλας  υπήρχε  ο Ανεμοθραύ- 
στης.  Χωρίς  αυτόν,  οι  Άνεμοι  θα  εισέβαλαν  στην  πόλη  και  θα 
τρέλαιναν  τους  πάντες  εντός  της:  η Άκρη  θα  κατέληγε  όπως  η 
Αλαργινή,  μια  άλλη  πόλη  στις  ακτές  του  Πορφυρού  Κενού  η 
οποία  είχε  από  καιρό  ερημώσει  εξαιτίας  των  Ανέμων. 

Ο Εφόριος  και  η Σεϊλίκρα  δεν  είχαν,  φυσικά,  ανησυχήσει  από 
την  καταιγίδα.  Ούτε  το  είχαν  θεωρήσει  σκόπιμο  να  καθίσουν 
και  να  κοιτάζουν  προς  το  Κενό,  τις  αναταράξεις  του  Ανεμο- 
θραύστη·  δεν  αποτελούσε  και  κανένα  σπουδαίο  θέαμα 
γι’αυτούς.  Ήταν,  επομένως,  ξαπλωμένοι  στον  καναπέ  του  Ε- 
φόριου  και  έκαναν  έρωτα.  Τώρα,  ύστερα  από  τόσες  ημέρες 
που  ήταν  μαζί,  είχαν  γνωρίσει  καλύτερα  ο ένας  τον  άλλο  - ο 
Εφόριος  ήξερε  τι  διέγειρε  τη  Σεϊλίκρα,  και  η Σεϊλίκρα  ήξερε  τι 
να  κάνει  και  τι  να  πει  για  να  ξετρελάνει  τον  Εφόριο  - και  δεν 
ήταν  καθόλου  βιαστικοί-  δεν  αισθάνονταν  ότι  είχαν  να  αποδεί- 
ξουν τίποτα. 

Ο επικοινωνιακός  δίαυλος  κουδούνισε  δυνατά,  αντηχώντας 
μέσα  στο  διαμέρισμα. 

«Δε  θα  πας;»  ρώτησε  η Σεϊλίκρα,  μη  βλέποντας  τον  Εφόριο 
να  σηκώνεται  από  τον  καναπέ. 

«Δε  θάναι  τίποτα  σημαντικό.»  Η φωνή  του  με  το  ζόρι  ακού- 
στηκε καθώς  φιλούσε  τον  λαιμό  της. 

«...Μπορεί  και  νάναι,  όμως.  Πήγαινε!»  Η Σεϊλίκρα,  βάζοντας 
τα  χέρια  της  στα  πλευρά  του,  τον  έσπρωξε. 

Ο Εφόριος  την  κοίταξε  καταπρόσωπο,  αναρωτούμενος  αν 
τον  είχε  βαρεθεί.  Αλλά  εκείνη  χαμογέλασε-  «Πήγαινε,»  του 
είπε.  «Θα  περιμένω.»  Τον  φίλησε  πεταχτά  στο  σαγόνι. 

Ο Εφόριος  σηκώθηκε  και  έτρεξε  στον  δίαυλο  που  ακόμα 
κουδούνιζε.  Τον  σήκωσε  φέρνοντάς  τον  στ’αφτί  του. 

«Ναι;» 

«Εφόριε,  σε  ξύπνησα; » Ο Ιανός  ήταν. 

«Όχι·  δεν  κοιμόμουν.» 

«Ωραία.  Γιατί  γίνεται  φασαρία  στην  πόλη,  και  σκύφτηκα  ότι 
ίσως  να  σ’ ενδιαφέρει-» 

«Τι  φασαρία;» 

«Άνοιξε  τον  δέκτη  σου  και  θα  καταλάβεις.  Ένας  δημοσιο- 
γράφος μας  μόλις  έχει  πάει.  Ίσως  να  θες  κι  εσύ  να  πας-» 

«Θα  το  κοιτάξω,  Ιανέ.  Σ’ευχαριστώ.» 

« Τα  λέμε. » 

Ο Εφόριος  έκλεισε  τον  δίαυλο  και  πλησίασε  τον  τηλεοπτικό 
δέκτη  στο  σαλόνι. 

Η Σεϊλίκρα,  μισοξαπλωμένη  πάνω  στον  καναπέ,  ρώτησε:  «Τι 
είναι;» 

«Θα  δούμε.»  Ο Εφόριος  άνοιξε  τον  δέκτη.  Η οθόνη  άναψε 
δείχνοντας  φασαρία  να  γίνεται  στην  Πορφυρή  Οδό,  τον  μεγά- 
λο δρόμο  που  περνούσε  από  την  Καρδιά,  την  κεντρική  πλατεία 
της  Άκρης,  και  έφτανε  ώς  το  λιμάνι.  Κάποιοι  κακοποιοί  έσπα- 
γαν μαγαζιά,  χτυπούσαν  κόσμο,  πυροβολούσαν  τα  παράθυρα 
μιας  τράπεζας- 

«Τι!»  έκανε  η Σεϊλίκρα.  «Τι  στ’όνομα  του  Κρόνου  συμβαί- 
νει;» 

«Δεν  ξέρω  ακριβώς.  Ο Ιανός  μού  είπε  ότι  ένας  δημοσιογρά- 
φος μας  μόλις  πήγε-» 

Ξαφνικά,  κάποιος  ντυμένος  με  μαύρη  κάπα  και  κουκούλα  - 
το  πρόσωπό  του  ήταν  αόρατο  μέσα  στη  σκιά  της  - πλησίασε 
την  οθόνη  έχοντας  μια  καραμπίνα  υψωμένη. 

«Μη  ρίξεις!»  ακούστηκε  η φωνή  μιας  δημοσιογράφου  που  ο 
Εφόριος  ήξερε.  «Μη  ρίξεις!  Δημοσιογράφοι  είμαστ-!» 

Η καραμπίνα  πυροβόλησε  - η οθόνη  έδειξε  παράσιτα. 

«Χτύπησε  τον  τηλεοπτικό  πομπό,»  είπε  ο Εφόριος,  κι  άρχισε 
αμέσως  να  βάζει  τα  ρούχα  του,  βιαστικά. 

«Θα  πας  εκεί;»  τον  ρώτησε  η Σεϊλίκρα. 

«Ναι.  Θέλω  να  δω  τι  γίνεται.  Θες  νάρθεις  κι  εσύ;»  Υπέθετε 
ότι,  ως  πράκτορας  της  Παντοκράτειρας,  λογικά  κι  εκείνη  θα 
ήθελε  να  μάθει  τι  συνέβαινε. 

«Θα  έρθω,»  αποκρίθηκε  η Σεϊλίκρα,  βάζοντας  τα  ρούχα  της, 
αλλά  όχι  βιαστικά  όπως  ο Εφόριος.  «Όχι  όμως  μαζί  σου.» 

«Γιατί;»  Ο Εφόριος  ήταν  ντυμένος  και  τώρα  έδενε  τις  μπότες 
του. 

«Γιατί  έτσι.» 

«Καλά,  όπως  θέλεις-» 

«Απλά,  δεν  υπάρχει  λόγος  να  μπλέκουμε  τις  δουλειές  μας  - 
εσύ  είσαι  δημοσιογράφος,  εγώ  είμ-» 

«Εντάξει,  καταλαβαίνω.»  Ο Εφόριος  πήρε  την  καπαρντίνα 
του  και  τη  φόρεσε.  Έβαλε  τα  κλειδιά  του  σε  μια  τσέπη  του  πα- 
ντελονιού του.  Έπιασε  τον  τηλεπικοινωνιακό  πομπό  του  κι  έ- 
κανε να  τον  ανοίξει  καθώς  πλησίαζε  την  εξώπορτα  του  διαμε- 
ρίσματος. 

«Και  το  όπλο  σου,»  του  είπε  η Σεϊλίκρα,  δείχνοντας  το  τρα- 
πεζάκι όπου  εκείνος  έκρυβε  το  πιστόλι  του.  Η οπλοφορία  ήταν, 
τυπικά,  παράνομη  μέσα  στην  πόλη,  αλλά  πολλοί  δημοσιογρά- 
φοι είχαν  μικρά  όπλα  στην  κατοχή  τους,  για  λόγους  ασφάλει- 

ας·  και  η Σεϊλίκρα,  παρότι  ήταν  ένα  από  τα  δάχτυλα  του  χεριού 
του  Παντοκρατορικού  Νόμου  στην  Άκρη,  δεν  έμοιαζε  να  σκέ- 
φτεται να  τιμωρήσει  τον  Εφόριο  για  οπλοκατοχή.  «Θάναι  επι- 
κίνδυνα εκεί  πέρα,»  τόνισε. 

Ο Εφόριος  μειδίασε.  «Μ’αρέσει  όταν  ανησυχείς  για  μένα.» 
Άνοιξε  το  κάτω  συρτάρι  του  μικρού  τραπεζιού  και  πήρε  το  πι- 
στόλι από  εκεί,  κρύβοντάς  το  μέσα  στην  καπαρντίνα  του. 

Η Σεϊλίκρα  τον  ζύγωσε  γρήγορα  και  τον  φίλησε.  «Να  προσέ- 
χεις.» 

Ο Εφόριος  ένευσε  και  έφυγε  απ’το  διαμέρισμα,  ανοίγοντας 
τον  πομπό  του  και  καλώντας  τους  συνεργάτες  του,  για  να  τους 
πει  να  συναντηθούν  στην  Πορφυρή  Οδό,  εκεί  όπου  γίνονταν  οι 
φασαρίες.  Όταν  έφτασε,  μέσω  του  ανελκυστήρα,  στο  γκαράζ 
της  πολυκατοικίας,  είχε  κανονίσει  ό,τι  ήταν  να  κανονίσει.  Πή- 
ρε το  όχημά  του  και  βγήκε,  τρέχοντας  μέσα  στους  νυχτερινούς 
δρόμους  της  Άκρης. 

Κάθοδόν  είδε  και  ένα  τρίκυκλο  της  Χωροφυλακής  να  έρχε- 
ται. Το  γυάλινο  φιμέ  σκέπαστρό  του  γυάλιζε  στα  φώτα  της  πό- 
λης. Αποκλείεται  να  ήταν  παραπάνω  από  τέσσερις  - πέντε,  το 
πολύ  - χωροφύλακες  μέσα  στο  όχημα,  έκρινε  ο Εφόριος.  Και 
δε  νομίζω  τόσο  λίγοι  να  είναι  αρκετοί  για  ν’αντιμετωπίσουν  αυ- 
τό που  συμβαίνει.  Από  την  άλλη,  βέβαια,  η εικόνα  στον  τηλεο- 
πτικό δέκτη  του  δεν  ήταν  και  πολύ  καλή  - είχε  προλάβει  να  δει 
την  κατάσταση  μόνο  από  μία  οπτική  γωνία  προτού  ο κουκου- 
λοφόρος διαλύσει  τον  τηλεοπτικό  πομπό  της  συναδέλφου  του 
- οπότε  τα  πράγματα  ίσως  να  μην  ήταν  και  τόσο  άσχημα  όσο 
τού  είχε  δοθεί  η εντύπωση  πως  ήταν. 

Σταμάτησε  το  όχημά  του  σ’έναν  δρόμο  κοντά  στην  Πορφυρή 
Οδό  και  βγήκε.  Από  απόσταση,  μπορούσε  ν’ακούσει  τη  φασα- 
ρία που  έκαναν  οι  κακοποιοί:  πυροβολισμοί,  θραύση  γυαλιών, 
κραυγές... 

Ο Εφόριος  πλησίασε  την  Πορφυρή  Οδό  με  επιφύλαξη.  Το 
πρώτο  πράγμα  που  είδε  ήταν  ένα  ρημαγμένο  εστιατόριο.  Οι 

τζαμαρίες  του  ήταν  σπασμένες.  Τρεις  άντρες  και  μια  γυναίκα 
βρίσκονταν  στο  εσωτερικό-  οι  δύο  από  τους  πρώτους  βαστού- 
σαν  σπαθιά  με  αιματοβαμμένες  λεπίδες,  η γυναίκα  και  ο άλλος 
άντρας  είχαν  στα  χέρια  τους  καραμπίνες.  Οι  πελάτες  του  εστι- 
ατορίου ή είχαν  πέσει  στο  πάτωμα,  προσπαθώντας  να  κρυ- 
φτούν πίσω  από  αναποδογυρισμένα  τραπέζια  και  καρέκλες,  ή 
έτρεχαν  για  να  φύγουν.  Έναν  από  τους  τελευταίους  η γυναίκα 
τον  πυροβόλησε  στο  πόδι,  σωριάζοντάς  τον  μπρούμυτα.  Ένας 
από  τους  άντρες  με  τα  ξίφη  πήγε  από  πάνω  του,  τον  άρπαξε 
από  τα  μαλλιά,  και,  με  μερικές  σπαθιές  στο  λαιμό,  του  έκοψε 
το  κεφάλι,  το  οποίο  σήκωσε  ψηλά,  ουρλιάζοντας,  και  μετά  το 
πέταξε  στην  άλλη  άκρη  του  δρόμου. 

Το  φρικαλέο,  αιματοβαμμένο  πράγμα  κύλησε  και  κατέληξε 
κοντά  στα  πόδια  του  Εφόριου,  εκεί  όπου  αυτός  ήταν  κρυμμέ- 
νος, πίσω  από  μια  γωνία. 

Θεοί!  Τι  είναι  αυτοί;  Από  που  ήρθαν;  Από  τα  Φέρνιλγκαν; 

Φορούσαν  όλοι  τους  κουκούλες-  δεν  μπορούσε  να  διακρίνει 
τίποτα  από  τα  πρόσωπά  τους. 

Και  καταστροφές  δεν  γίνονταν  μόνο  στο  εστιατόριο,  φυσικά. 
Σ’ολόκληρη  εκείνη  την  περιοχή  της  Πορφυρής  Οδού  περιφέ- 
ρονταν κακοποιοί.  Ένας  απ’αυτούς  χτυπούσε  ένα  σταματημέ- 
νο  τετράκυκλο  όχημα  με  το  τσεκούρι  του,  διαλύοντας  τζάμια 
και  μηχανές.  Ένας  άλλος  έβγαλε  την  ενεργειακή  φιάλη  από 
ένα  δίκυκλο,  την  πέταξε  παραδίπλα,  και  την  πυροβόλησε  με  το 
πιστόλι  του,  κάνοντάς  την  να  ανατιναχτεί  προκαλώντας  ζημιές 
σ’ένα  κοντινό  οικοδόμημα. 

Πού  είναι  η Κλαρίσσα;  αναρωτήθηκε  ο Εφόριος,  ανησυχώ- 
ντας για  τη  δημοσιογράφο  του  Ακριανού  που  είχε  έρθει  εδώ 
πριν  από  εκείνον  και  που  οι  κακοποιοί  είχαν  διαλύσει  τον  τη- 
λεοπτικό πομπό  της. 

Μερικοί  χωροφύλακες  είχαν  συγκεντρωθεί  σε  μια  μεριά,  πυ- 
ροβολώντας τους  εγκληματίες  καλυμμένοι  πίσω  από  το  όχημά 
τους.  Εκείνοι  ανταπέδιδαν  τα  πυρά,  και  κάποιος  πέταξε  μια 

ενεργειακή  φιάλη  προς  τους  χωροφύλακες·  μια  από  τις  ριπές 
των  χωροφυλάκων  κατά  λάθος  τη  χτύπησε,  διαλύοντάς  την  και 
προκαλώντας  έκρηξη.  Οι  χωροφύλακες  σωριάστηκαν  πίσω 
από  το  όχημά  τους. 

Τώρα,  όμως,  είχαν  έρθει  κι  αυτοί  με  το  τρίκυκλο  που  ο Εφό- 
ριος  είχε  δει  πιο  πριν.  Υψώνοντας  τουφέκια  πυροβολούσαν 
αλύπητα-  δύο  από  τους  κακοποιούς  σκοτώθηκαν. 

Το  δυνατό  κρώξιμο  ενός  γρύπα  ακούστηκε  από  ψηλά,  και 
υψώνοντας  το  βλέμμα  του  ο Εφόριος  είδε  έναν  γρυποκαβαλά- 
ρη  να  περνά  πάνω  από  την  Πορφυρή  Οδό,  πυροβολώντας  τους 
εγκληματίες  αλλά  καταφέρνοντας  μόνο  να  κάνει  μερικούς  από 
αυτούς  να  υποχωρήσουν  μέσα  στο  ρημαγμένο  εστιατόριο. 

«Βοήθεια!»  αντήχησε  μια  γυναικεία  κραυγή  από  εκεί  μέσα. 
« Βοηθήστε  μας!» 

«Κανένας  δεν  μπορεί  να  σας  βοηθήσει!  ΚΑΝΕΝΑΣ!»  κραύ- 
γασε ένας  από  τους  κακοποιούς,  πυροβολώντας.  Και  ακολού- 
θησαν κι  άλλα  λόγια  που,  όμως,  ο Εφόριος  δεν  μπορούσε 
ν’ακούσει  λόγω  της  απόστασης  και  του  σαματά. 

Κοιτάζοντας  απ’τη  μια  κι  απ’την  άλλη  μεριά  της  Πορφυρής 
Οδού,  περίμενε  μέχρι  να  έρθει  η κατάλληλη  στιγμή  - μέχρι  η 
περιοχή  μπροστά  του  να  είναι  σχετικά  ασφαλής  - και,  όταν 
αυτή  η στιγμή  ήρθε,  έτρεξε,  περνώντας  απέναντι  και  φτάνο- 
ντας σ’έναν  κάθετο  δρόμο,  κοντά  στο  ρημαγμένο  εστιατόριο. 
Από  την  καπαρντίνα  του,  τράβηξε  το  πιστόλι  του  για  παν  ενδε- 
χόμενο. 

Αλλά,  προτού  προλάβει  να  κάνει  τίποτα,  ο πομπός  του  κου- 
δούνισε. Τον  άνοιξε. 

« Πού  είσαι,  Εψόριε;»  Ήταν  ένας  από  τους  ανθρώπους  του 
συνεργείου  του. 

Ο Εφόριος  τού  απάντησε  αλλά,  επίσης,  είπε:  «Μην  πλησιά- 
σετε. Άμα  σας  δουν  να  έρχεστε,  θα  σας  χτυπήσουν.  Μείνετε 
εκεί  πού  είστε.» 

Έκλεισε  τον  πομπό  του,  τον  ρύθμισε  στο  αθόρυβο,  και  τον 
έκρυψε  μέσα  στην  καπαρντίνα  του.  Ύστερα,  κοίταξε  από  ένα 
πλαϊνό  παράθυρο  του  εστιατορίου,  το  οποίο,  παραδόξως,  δεν 
ήταν  τελείως  διαλυμένο:  μονάχα  δύο  τρύπες  υπήρχαν  επάνω 
του.  Μέσα,  εξακολουθούσε  να  γίνεται  μακελειό,  και  τώρα  δεν 
βρίσκονταν  εκεί  μόνο  τέσσερις  κακοποιοί,  αλλά  έξι,  γιατί  έρ- 
χονταν στο  εστιατόριο  για  να  καλυφθούν  από  τα  πυρά  της  Χω- 
ροφυλακής. 

Τι  θέλουν;  απόρησε  ο Εφόριος.  Δεν  μπορώ  να  καταλάβω. 
Απλά  αποφάσισαν  να  κατεβούν  στην  Πορφυρή  Οδό  και  να  ρη- 
μάξουν τα  πάντα;  Γιατί;  Για  ληστές  δεν  του  έμοιαζαν,  πάντως· 
δεν  έβλεπε  ν’αρπάζουν  χρήματα  από  τους  πελάτες  του  εστια- 
τορίου. Ούτε  πρέπει  να  είχαν  αρπάξει  από  πουθενά  αλλού-  κα- 
νένας δεν  κρατούσε  τσάντα  ή σάκο  που  να  υποδήλωνε  κάτι  τέ- 
τοιο. 

Ο Εφόριος  περίμενε,  παρατηρώντας.  Έβγαλε  μια  μικρή  φω- 
τογραφική μηχανή  από  την  καπαρντίνα  του  και  τράβηξε,  προ- 
σεχτικά, μερικές  φωτογραφίες,  καθώς  οι  κακοποιοί  συνέχιζαν 
να  κάνουν  καταστροφές  μέσα  στο  εστιατόριο.  Μία  απ’αυτούς 
- η γυναίκα  με  την  καραμπίνα,  που  είχε  δει  και  στην  αρχή  - 
πυροβολούσε  όλα  τα  έπιπλα,  τα  πιατικά,  και  τη  διακόσμηση 
του  χώρου:  θραύσματα  πετάγονταν  παντού,  από  ξύλο  και  γυα- 
λί- οι  λάμπες  έσβηναν  η μία  κατόπιν  της  άλλης.  «Σας  παρακα- 
λώ, σταματήστε!  Σταματήστε!  Θα  σας  πληρώσω!»  φώναξε  έ- 
νας άντρας  που  πρέπει  να  ήταν  ο ιδιοκτήτης  του  εστιατορίου- 
και  ένας  από  τους  κακοποιούς  τον  γρονθοκόπησε  καταπρόσω- 
πο, γεμίζοντας  την  όψη  του  με  αίματα  και  σωριάζοντάς  τον  στο 
πάτωμα.  Μετά,  αυτός  κι  άλλος  ένας  άρχισαν  να  του  γδέρνουν 
το  πρόσωπο  ενώ  ο ιδιοκτήτης  του  εστιατορίου  ούρλιαζε.  Πα- 
ραδίπλα, κάποιος  άλλος  έριξε  μια  σερβιτόρα  ανάσκελα  επάνω 
σ’ένα  τραπέζι,  κι  αφού  τη  χαστούκισε  κάμποσες  φορές,  μελα- 
νιάζοντας και  ματώνοντάς  την,  έσκισε  τα  ρούχα  της  κι  άρχισε 
να  τη  βιάζει. 

Κάνουν  καταστροφές  χωρίς  προφανή  αιτία,  σκέφτηκε  ο Ε- 
φόριος,  απορημένος.  Σα  να  είναι  για  λόγους  εκδίκησης.  Αλλά 
εκδίκηση  ενάντια  σε  ποιον;  Έχουν  ρημάξει  ολόκληρο  το  δρό- 
μο! Μήπως  ήταν  αποστάτες;  Μήπως  υπηρετούσαν  αυτόν  τον 
Πρίγκιπα  Ανδρόνικο,  τον  πρώην  σύζυγο  της  Παντοκράτειρας, 
ο οποίος  την  είχε  προδώσει  και  προσπαθούσε  να  γκρεμίσει  ο- 
λόκληρη τη  Συμπαντική  Παντοκρατορία; 

Δύο  ακόμα  κακοποιοί  μπήκαν,  βιαστικά,  στο  εστιατόριο.  Ο 
ένας  ήταν  γυναίκα,  και  ήταν  τραυματισμένη·  κούτσαινε. 

Η Χωροφυλακή  μαζευόταν  στην  είσοδο  του  εστιατορίου,  που 
τα  περισσότερα  φώτα  του  ήταν  διαλυμένα  τώρα,  και  ο Εφόρι- 
ος  με  το  ζόρι  μπορούσε  να  βλέπει  μέσα.  Ο φωτισμός  ήταν  α- 
σθενικός και  τρεμόπαιζε. 

«ΒΓΕΙΤΕ  ΕΞΩ,  ΧΩΡΙΣ  ΟΠΛΑ  ΚΑΙ  ΜΕ  ΤΑ  ΧΕΡΙΑ  ΣΑΣ  ΨΗ- 
ΛΑ,» είπε  κάποιος  με  τηλεβόα. 

Καμία  απάντηση  δεν  ήρθε  από  τους  κακοποιούς. 

« ΕΠΑΝΑΛΑΜΒΑΝΩ : ΒΓΕΙΤΕ  ΕΞΩ,  ΧΩΡΙΣ-» 

Οι  κακοποιοί  είχαν  κόψει  το  κεφάλι  του  ιδιοκτήτη  του  μαγα- 
ζιού, και  το  τίναξαν  έξω  από  τη  μπροστινή  τζαμαρία.  Μερικοί 
απ’αυτούς  γέλασαν.  Κάποιοι  πυροβόλησαν  προς  τη  μεριά  των 
χωροφυλάκων:  οι  οποίοι  τώρα  ήταν  πολλοί,  μπορούσε  να  δει  ο 
Εφόριος·  είχαν  έρθει  ενισχύσεις. 

« ΑΦΗΣΤΕ  ΤΟΥΣ  ΚΡΑΤΟΥΜΕΝΟΥΣ  ΝΑ  ΒΓΟΥΝ  ΑΣΦΑ- 
ΛΕΙΣ!» είπε  ο άντρας  με  τον  τηλεβόα,  μετά  από  μερικές  στιγ- 
μές σοκαρισμένης  σιγής. 

Οι  κακοποιοί  δεν  απάντησαν.  Πυροβόλησαν  μόνο,  και  κά- 
ποιος πέταξε  μια  βόμβα  στους  χωροφύλακες. 

«Έφοδος!»  άκουσε  ο Εφόριος,  αμέσως  μετά,  κάποιον  από 
τους  αρχηγούς  των  χωροφυλάκων  να  φωνάζει.  « Έφοδος!» 

Ο δημοσιογράφος  άρχισε  να  τραβά  φωτογραφίες  καθώς  η 
Χωροφυλακή  προσπαθούσε  να  εισβάλει  στο  κατεστραμμένο 
εστιατόριο,  περνώντας  μέσα  από  σπασμένες  τζαμαρίες  και  μι- 
κρές φωτιές. 

Και  τότε,  συνέβη  κάτι  που  ο Εφόριος  δεν  περίμενε  - και  ούτε 
κανένας  άλλος,  κατά  πάσα  πιθανότητα. 

Ένας  από  τους  κακοποιούς  έβγαλε  μια  κραυγή  μέσα  από  την 
κουκούλα  του  που  έμοιαζε  σαν  να  είχε  έρθει  από  κάποια  βαθιά 
άβυσσο,  και  από  τη  μεριά  του  ένας  δυνατός  αέρας  φάνηκε  να 
φεύγει,  λες  κι  έβγαινε  από  το  στόμα  του. 

Ένας  Άνεμος! 

Οι  χωροφύλακες  ούρλιαζαν.  Ορισμένοι  σκόνταψαν  και  έπε- 
σαν ανάμεσα  στα  γυαλιά,  στα  σπασμένα  έπιπλα,  στα  πτώματα, 
και  στους  κάλυκες.  Ορισμένοι  πέταξαν  τα  όπλα  τους  προσπα- 
θώντας να  φύγουν.  Ένας  γύρισε  και,  αλλόφρων,  κοπάνησε  τον 
διπλανό  του  στο  κεφάλι,  με  το  τουφέκι  του.  Ένας  άλλος  δι- 
πλώθηκε κραυγάζοντας,  βγάζοντας  το  κράνος  του  και  γδέρνο- 
ντας το  κεφάλι  του. 

Ένας  Άνεμος. 

Ο άντρας  αυτός  ήταν  Ανεμοσκόπος.  Είχε  καταπιεί  έναν  Άνε- 
μο του  Πορφυρού  Κενού  και  τώρα  τον  είχε  εξαπολύσει  από 
μέσα  του.  Ο Εφόριος  είχε  ακούσει  ότι  μπορούσε  να  γίνει  αυτό, 
αλλά  νόμιζε  ότι  ίσως  να  μην  ήταν  και  τίποτα  περισσότερο  από 
ένας  μύθος.  Εξάλλου,  δεν  ήταν  πολλές  οι  φορές  που  είχε  κατα- 
φέρει να  ασχοληθεί  με  Ανεμοσκόπους  - αυτούς  τους  μυστη- 
ριώδεις, επικίνδυνους  ανθρώπους  οι  οποίοι  είχαν  κάποια  ανε- 
ξήγητη σχέση  με  τους  Ανέμους. 

Η Χωροφυλακή  είχε  αιφνιδιαστεί  τελείως.  Η έφοδός  τους  εί- 
χε διαλυθεί.  Ελάχιστοι  από  αυτούς  φαινόταν  να  είναι  σε  κατά- 
σταση να  πολεμήσουν  οι  υπόλοιποι  ήταν,  το  λιγότερο,  τρα- 
νταγμένοι. Και  οι  κακοποιοί  τούς  πυροβόλησαν  με  μανία,  ενώ 
κάποιοι  ζύγωναν  κιόλας,  χτυπώντας  με  σπαθιά.  Ένας,  κραυγά- 
ζοντας εκστατικά,  έκοψε  με  μερικές  σπαθιές  το  κεφάλι  μιας 
χωροφύλακα  και  το  πέταξε,  με  δύναμη,  πάνω  σ’έναν  άλλο  χω- 
ροφύλακα που  ούρλιαζε  διπλωμένος  στο  πάτωμα. 

Ο Εφόριος,  όμως,  μπορούσε  τώρα  ν’ακούσει  κι  άλλα  οχήματα 
της  Χωροφυλακής  να  συγκεντρώνονται  στην  Πορφυρή  Οδό, 

και  είδε  χωροφύλακες  να  έρχονται  στο  εστιατόριο,  πάνοπλοι 
και  πυροβολώντας.  Ένας  από  τους  κακοποιούς  τινάχτηκε  πί- 
σω, από  τις  σφαίρες  που  γέμισαν  το  σώμα  του,  και  έπεσε  νε- 
κρός. 

Οι  υπόλοιποι  έτρεξαν  να  φύγουν  όσο  είχαν  ακόμα  καιρό. 

Ένας  απ’αυτούς  ήρθε  προς  το  μισοσπασμένο  παράθυρο 
απ’όπου  κοίταζε  ο Εφόριος. 

Ο δημοσιογράφος  έκανε  στο  πλάι  για  να  τον  αποφύγει.  Ο 
κουκουλοφόρος  πήδησε,  σπάζοντας  γυαλιά  και  περνώντας. 
Στράφηκε  και  είδε  τον  Εφόριο.  Ο Εφόριος,  που  στο  ένα  χέρι 
κρατούσε  τώρα  τη  φωτογραφική  του  μηχανή,  έβγαλε  το  πιστό- 
λι από  την  καπαρντίνα  του.  Ο κακοποιός  τον  γρονθοκόπησε 
στο  πλάι  του  κεφαλιού,  κάνοντάς  τον  να  παραπατήσει  και  να 
πέσει.  Κι  αμέσως  έφυγε,  τρέχοντας. 

Ο Εφόριος  - ζαλισμένος  από  το  χτύπημα,  αλλά  όχι  πολύ  - 
σηκώθηκε  πάλι  όρθιος.  Το  πιστόλι  δεν  είχε  πέσει  από  το  χέρι 
του,  ούτε  η φωτογραφική  μηχανή  του-  τα  είχε  κρατήσει  γερά 
για  να  μην  τα  χάσει  μες  στο  σκοτάδι. 

Κινήθηκε,  γρήγορα,  προς  την  πίσω  μεριά  του  εστιατορίου  - 
προς  τα  εκεί  όπου  είχε  τρέξει  και  ο κακοποιός,  καθώς  και  άλλοι 
κακοποιοί  που  είχε  προλάβει  να  δει  από  το  παράθυρο. 

Κανένας  χωροφύλακας  δεν  βρισκόταν  εδώ,  στις  πυκνές  σκιές 
του  δρόμου  πίσω  από  το  εστιατόριο,  παρατήρησε:  είχαν  συ- 
γκεντρώσει όλη  τους  τη  δύναμη  στην  Πορφυρή  Οδό  και,  εξαι- 
τίας  αυτού,  τώρα  οι  κακοποιοί  θα  τους  ξέφευγαν. 

Ο Εφόριος  ατένισε  μια  φιγούρα  να  τρέχει  μες  στα  σκοτάδια. 
Την  ακολούθησε  δίχως  να  διστάσει.  Δεν  ήταν  η πρώτη  φορά 
που  έκανε  παράτολμα  πράγματα  στην  καριέρα  του  ως  Λαγω- 
νικό του  Ακριανού.  Πολλοί,  μάλιστα,  είχαν  αστειευτεί  ότι  το 
επώνυμό  του  - Εύτολμος  - έμοιαζε  με  παρωνύμιο  στην  περί- 
πτωσή του.  Ο Εφόριος  γελούσε  και  τους  έλεγε:  Η μοίρα...  Η 
μοίρα... 

Ο κουκουλοφόρος  κακοποιός,  στην  αρχή,  έτρεχε  σαν  να  τον 
κυνηγούσε  η ίδια  η Λόρκη  εξοργισμένη  που  την  είχε  απατήσευ 
ο Εφόριος,  σε  μερικές  στιγμές,  παραλίγο  να  τον  χάσει.  Μετά, 
όμως,  εκείνος  άρχισε  να  πηγαίνει  πιο  σιγά:  δεν  έτρεχε  πια-  α- 
πλώς περπατούσε  γρήγορα.  Πρέπει  να  ήταν  λαχανιασμένος. 
Λογικό,  άλλωστε-  κι  ο Εφόριος  ήταν  λαχανιασμένος. 

Διασχίζοντας  κάμποσα  χιλιόμετρα,  πλησίασαν,  μέσα  στη  βα- 
θιά νύχτα,  τη  δυτική  άκρη  της  πόλης,  εκεί  όπου  οι  δρόμοι  και 
τα  οικοδομήματα  τελείωναν.  Εκεί  όπου  ορθώνονταν  οι  πυργί- 
σκοι ελέγχου  των  Παντοκρατορικών,  σχίζοντας  τα  σκοτάδια  με 
τους  προβολείς  τους.  Δεν  επιτρεπόταν  ο καθένας  να  μπαίνει 
και  να  βγαίνει  από  όποιο  σημείο  της  Άκρης  ήθελε.  Αν  τον  έ- 
πιαναν τον  σταματούσαν  για  ανάκριση  και,  φυσικά,  τον  έψα- 
χναν, μήπως  βρουν  όπλα  ή τίποτε  άλλο  παράνομο  επάνω  του. 

Ο κακοποιός,  όμως,  φαινόταν  να  γνωρίζει  κάποιο...  μονοπά- 
τι. Ο Εφόριος  τον  είδε  να  πηγαίνει  κοντά  σε  μια  πολυκατοικία, 
να  μπαίνει  σε  μια  πλευρική  πόρτα  της,  και  μετά  να  βγαίνει  από 
την  άλλη  μεριά  και  να  χάνεται  μέσα  σε  μια  σκοτεινή  περιοχή 
όπου  τα  φώτα  των  πυργίσκων  ελέγχου  δεν  έφταναν  καθώς  έ- 
καναν τους  κύκλους  τους. 

Ο Εφόριος  έτρεξε  πίσω  από  τον  κακοποιό.  Άνοιξε  κι  εκείνος 
την  πλευρική  πόρτα  της  πολυκατοικίας  και  βρέθηκε  σε  μια  πι- 
λοτή όπου  μερικά  οχήματα  ήταν  σταθμευμένα.  Ο χώρος  δεν 
ήταν  ανοιχτός  αλλά  χτισμένος.  Μια  μεγάλη,  διπλή  θύρα  υπήρ- 
χε στη  μια  μεριά  - τη  μεριά  που  οδηγούσε  στο  εσωτερικό  της 
πόλης  - μάλλον  για  να  βγαίνουν  τα  οχήματα.  Στην  αντικρινή 
πλευρά  ήταν  μια  άλλη  θύρα,  καγκελωτή  και  τώρα  μισάνοιχτη. 
Από  εκεί  είχε  βγει  ο κακοποιός. 

Ο Εφόριος  τον  ακολούθησε,  γλιστρώντας  κι  εκείνος  έξω  από 
την  πολυκατοικία  και  μπαίνοντας  στην  κατασκότεινη  περιοχή 
στα  όρια  της  Άκρης.  Τα  φώτα  των  πυργίσκων  ελέγχου,  πράγ- 
ματι, δεν  έφταναν  εδώ,  όπως  είχε  αρχικά  παρατηρήσει,  και  ο 
Εφόριος  δεν  μπορούσε  να  δει  πού  ήταν  ο κακοποιός·  πήγε  ό- 

μως  ευθεία  μπροστά,  δυτικά,  υποθέτοντας  ότι  ο άνθρωπος  που 
παρακολουθούσε  θα  ήθελε  να  απομακρυνθεί  από  την  πόλη. 

Οι  Άνεμοι  χτύπησαν  τον  Εφόριο  αμέσως  μόλις  βγήκε  από  την 
ακτίνα  επίδρασης  του  Ανεμοθραύστη.  Τους  αισθάνθηκε  να 
τραβούν  την  κάπα  του  και  τα  μαλλιά  του  σα  να  είχαν  χέρια,  και 
το  μυαλό  του  γέμισε  από  παράξενες  σκέψεις  και  από  αμφιβο- 
λίες. 

...Τι  κρύβεται  στο  σκοτάδι;  Τι  μπορεί  να  κρύβεται  στο  σκο- 
τάδι; 

Σιγά  μην  τον  φτάσεις!  Λες  να  μην  ξέρει  τι  κάνει; 

Άσε  που  θα  σ’έχει  καταλάβει!  Περιμένει  να  σε  σκοτώσει,  ξέ- 
ρεις... να  σε  σκοτώσει  μόλις  πας  εκεί  που  θέλει  να  πας! 

Ο Εφόριος  αγνόησε  τους  Ανέμους,  συνεχίζοντας  αποφασι- 
στικά την  πορεία  του-  και,  καθώς  απομακρυνόταν  από  την  Ά- 
κρη και  έμπαινε  σ’ένα  μέρος  όλο  βράχους  και  δέντρα,  είδε  πάλι 
τον  κακοποιό  στις  ακτίνες  του  φεγγαρόφωτου.  Ο άντρας  προ- 
χωρούσε ακάθεκτος,  χωρίς  να  τρέχει.  Οι  Άνεμοι  δεν  έμοιαζε  να 
τον  επηρεάζουν.  Ήταν,  μήπως,  ο Ανεμοσκόπος  που  είχε  εξα- 
πολύσει εκείνο  τον  Άνεμο  εναντίον  των  χωροφυλάκων; 

Αυτός  είναι! 

Και  το  ξέρει  ότι  τον  ακολουθείς. 

Θα  γυρίσει  και  θα  διαλύσει  το  μυαλό  σου! 

Σκασμός!  γρύλισε  εσωτερικά  ο Εφόριος.  ΣΚΑΣΜΟΣ! 

Δε  μπορείς  να  σωπάσεις  την  αλήθεια. 

Γύρνα  πίσω.  Φύγε. 

Αλλά  πού  να  πας;  Τώρα  είσαι  καταδικασμένος  - επίτηδες  σε 
οδήγησε  εδώ! 

Ο Εφόριος  αισθανόταν  το  μυαλό  του  να  παραδέρνει  μέσα  σε 
μια  ανελέητη  καταιγίδα,  αλλά,  τρίζοντας  τα  δόντια  του,  συνέ- 
χισε. Ήθελε  οπωσδήποτε  να  μάθει  πού  θα  πήγαινε  αυτός  ο ά- 
ντρας, είτε  ήταν  ο Ανεμοσκόπος  είτε  κάποιος  από  τους  άλλους. 

Κι  έτσι,  παρά  τους  ισχυρούς  Ανέμους  που  τον  χτυπούσαν, 
απειλώντας  να  τον  οδηγήσουν  πέρα  από  τα  όρια  της  τρέλας,  ο 

Εφόριος  ακολούθησε  τον  κουκουλοφόρο  μέσα  από  τα  δέντρα 
και  τις  πέτρες  για  ώρα  πολλή. 

Ενώ  ασώματες  φωνές  τον  στοίχειωναν- 

Πολύ  αργά  για  σένα  πια...  Πολύ  αργά... 

Οι  αποφάσεις  σου  ποτέ  δεν  ήταν  και  τόσο  σωστές·  απλά  τυ- 
χερός ήσουν. 

Κι  ορισμένες  φορές,  η τύχη  σου  ήταν...  φανταστική.  Πλάσμα 
της  φαντασίας  σου ! 

Νομίζεις  ότι  η πράκτορας  θα  κοιμάται  μαζί  σου  για  πάντα; 
Θα  φύγει. 

Αν  δε  σε  σκοτώσει  πρώτα... 

Μια  βραδιά  δεν  θα  τη  δεις  καθόλου·  κι  άλλη  μία·  κι  άλλη  μία· 
μέχρι  που  θα  καταλάβεις  ότι  δεν  θα  την  ξαναδείς  ΠΟΤΕ! 

Αεν  ήθελε  να  έρθει  μαζί  σου  στην  Πορφυρή  Οδό-  δεν  την  εν- 
διαφέρεις. Σε  χρησιμοποιεί. 

Όταν  - ΑΝ  - γυρίσεις  ζωντανός  στην  Άκρη,  θ’ακούσει  με  εν- 
διαφέρον ό,τι  έχεις  να  της  πεις  γι’αυτόν  τον  κουκουλοφόρο  - 
αδιαφορώντας  που  κινδύνεψες  να  σκοτωθείς. 

Ο κακοποιός  σού  έχει  στήσει  παγίδα.  Γιατί  νομίζεις  ότι  πρό- 
χωμά τόση  ώρα;  Πού  πάει  πια;  Πού; 

Ο Εφόριος  ένιωθε  το  νου  του  θολωμένο.  Κάθε  εμβόλιμη  σκέ- 
ψη των  Ανέμων  τον  λόγχιζε  σαν  σπαθιά  από  καλοακονισμένο 
ξίφος.  Είχε  αρχίσει  πλέον  να  μπερδεύει  τις  σκέψεις  του  - τις 
πραγματικές  του  σκέψεις  - με  τις  δικές  τους,  τις  σκέψεις  που 
ήθελαν  να  φυτέψουν  μέσα  του- 

Δικές  σου  σκέψεις  είναι! 

Τι  σκέφτεσαι  που  δεν  το  ξέρεις  ήδη; 

Και  ποιοι  είναι  αυτοί  οι  «Άνεμοι»; 

ΟΧΙ!  ΣΤΑΜΑΤΗΣΤΕ! 

Ο Εφόριος  παραπάτησε.  Πιάστηκε  από  τον  στραβό  κορμό 
ενός  δέντρου.  Είχε  δαγκώσει  τα  χείλη  του,  γευόταν  αίμα.  Τα 
μάτια  του  παρέμεναν  καρφωμένα  στη  σκιερή  φιγούρα  που 
προχωρούσε  αντίκρυ  του  χωρίς  να  φαίνεται  να  επηρεάζεται 

από  τους  Ανέμους.  Είχε  απομακρυνθεί  ακόμα  περισσότερο 
τώρα-  ο Εφόριος  με  το  ζόρι  την  έβλεπε  - κι  αισθανόταν  το  κε- 
φάλι του  να  πονά  από  την  προσπάθεια. 

Έπρεπε  να  μείνει  συγκεντρωμένος  στον  εαυτό  του  και  στην 
αποστολή  του.  Αν  άφηνε  τους  Ανέμους  να  αντικαταστήσουν 
τις  πραγματικές  του  σκέψεις,  θα  τρελαινόταν  το  ήξερε  πως  θα 
τρελαινόταν. 

Ή,  μήπως,  είσαι  ήδη  τρελός; 

Θα  μπορούσες  να  περιπλανιέσαι  για  πάντα  σ’αυτή  την  ερημιά 
χωρίς  να  το  ξέρεις... 

Η Άκρη...  μια  ανάμνηση,  ή μια  φαντασίωση; 

Νομίζεις  ότι  η Σε'ίλίκρα  μπορεί  να  σε  βοηθήσει  τώρα;  -Δεν 
ήρθε  καν  μαζί  σου  πριν,  όταν  μπορούσε  να  είχε  έρθει! 

Ο Εφόριος  σκόνταψε  καθώς  έκανε  να  κατεβεί  μια  μικρή  πλα- 
γιά. Γλίστρησε  πάνω  στα  χώματα  και  στις  πέτρες,  και  κατέληξε 
στα  γόνατα  και  στις  παλάμες.  Φοβήθηκε  ότι  τώρα  ίσως  ο κα- 
κοποιός να  τον  άκουγε,  να  καταλάβαινε  ότι  ο δημοσιογράφος 
τον  ακολουθούσε. 

Την  έκανες  τη  βλακεία  σου. 

Θα  γυρίσει  και  θα  σε  ΑΠΟΚΕΦΑΛΙΣΕΙ  κι  εσένα  σαν  τους  άλ- 
λους! 

Τα  μάτια  του,  όμως,  όταν  τα  σήκωσε  από  τη  γη,  του  είπαν  ότι 
οι  Άνεμοι  προσπαθούσαν,  γι’ακόμα  μια  φορά,  να  τον  γεμίσουν 
αμφιβολίες.  Η σκιερή  φιγούρα  ήταν  μακριά,  πολύ  μακριά...  και 
πήγαινε  σ’ένα  μέρος  που...  ο Εφόριος  δεν  ήταν  σίγουρος  αλλά 
νόμιζε  ότι  ήταν  κάποιου  είδους  οικοδόμημα,  φωτισμένο  μονά- 
χα από  το  φεγγαρόφωτο  της  Σεργήλης  και  από  την  απαλή 
πορφυρή  ακτινοβολία  του  Κενού. 

Σηκώθηκε  όρθιος,  με  κόπο,  και  προχώρησε. 

Πήγαινε  εκεί...  ναι,  πήγαινε...  και  θα  σε  πιάσουν  και  θα  σε 
βασανίζουν  μέσα  σε  σκοτεινά  πέτρινα  δωμάτια... 

Να  δούμε  μετά  αν  η πράκτορας  θα  θέλει  να  φιλιέται  με  την 
χαρακωμένη  μούρη  σου... 

Η σκιερή  φιγούρα  ανέβηκε  κάτι  σκαλοπάτια  - πρέπει  να  υ- 
πήρχαν σκαλοπάτια  εκεί,  αν  και  δεν  διακρίνονταν  μες  στο 
σκοτάδι  - και  χάθηκε  μπαίνοντας  σε  κάποια  είσοδο. 

Ερείπιο.  Ένα  ερείπιο... 

Το  ερείπιο  που  θα  μείνει  από  το  σώμα  σου  μετά  από  τα  βα- 
σανιστήρια! 

Ο Εφόριος  αισθανόταν  να  τρέμει  - και  δεν  ήξερε  αν  ήταν 
από  φόβο  ή από  κούραση.  Οι  Άνεμοι  είχαν  συγχύσει  το  μυαλό 
του.  Είχε,  όμως,  αρκετή  σύνεση  για  να  σκεφτεί  ότι  δεν  μπο- 
ρούσε να  πάει  στο  ερειπωμένο  οικοδόμημα  τώρα.  Καλύτερα  να 
επέστρεφε  στην  Άκρη. 

Γύρισε  και  άρχισε  να  τρέχει,  νιώθοντας  κυνηγημένος  από  ό- 
λους τους  Ανέμους  του  Κενού,  και  από  το  ίδιο  του  το  μυαλό. 


Όταν  έφτασε  στα  όρια  της  Άκρης,  είχε  αρχίσει,  επηρεασμένος 
από  τους  Ανέμους,  να  νομίζει  ότι  βρισκόταν  μέσα  σε  όνειρο. 
Δεν  ήξερε  πόσες  φορές  είχε  σκοντάψει  ώσπου  να  φτάσει  εδώ- 
τα  γόνατά  του  ήταν  ματωμένα,  το  αισθανόταν  οι  παλάμες  του 
ήταν  ματωμένες,  τις  έβλεπε.  Υποψιαζόταν  ότι  ίσως  ο κουκου- 
λοφόρος που  είχε  ακολουθήσει  - ο Ανεμοσκόπος,  τον  είχαν 
πείσει  η Άνεμοι  - να  του  είχε  στήσει  παγίδα  και  να  τον  είχε 
κάνει  να  νομίζει  ότι  δεν  ονειρευόταν  ενώ  στην  πραγματικότη- 
τα ονειρευόταν,  κοιμισμένος  στο  κρεβάτι  του...  και  η Σεϊλίκρα 
είχε  ξυπνήσει  και,  τραβώντας  ένα  ξιφίδιο  από  τα  ρούχα  της, 
ετοιμαζόταν  να  τον  σκοτώσει  - έπρεπε,  λοιπόν,  να  ξυπνήσει  κι 
εκείνος,  γρήγορα! 

Τα  φώτα  της  πόλης,  και  οι  προβολείς  των  πυργίσκων  ελέγ- 
χου, τον  έκαναν  να  συνέλθει  κάπως.  Δεν  είναι  όνειρο!  Έχω, 
πράγματι,  βγει  από  την  Άκρη!  Έχω  ακολονθήσ-! 

Όχι!  όχι!  δεν  θυμάσαι  καλά! 

Ονειρεύεσαι. 

Και  πρέπει  να  ξυπνήσεις,  ανόητε!  Να  ξυπνήσεις  προτού  γίνει 
το  κακό! 

Το  κακό! 

Το  κακό! 

Ο Εφόριος  έτρεξε  προς  τους  πυργίσκους  ελέγχου. 

«Σταμάτα!»  του  φώναξαν  οι  φρουροί.  «Σταμάτα!»  Μερικές 
προειδοποιητικές  ριπές  έπεσαν,  τις  οποίες  εκείνος  αγνόησε, 
και  μόνο  όταν  βρέθηκε  πίσω  από  τον  Ανεμοθραύστη,  με  τους 
Ανέμους  να  έχουν  σωπάσει  μέσα  στο  μυαλό  του,  γονάτισε  και 
ύψωσε  τα  χέρια  του  για  να  δείξει  ότι  δεν  κουβαλούσε  όπλα. 

Χωροφύλακες  συγκεντρώθηκαν  εμπρός  του,  σημαδεύοντάς 
τον  με  τουφέκια  και  πιστόλια. 

«...Δημοσιογράφος  είμαι,»  έκανε  ξέπνοα  ο Εφόριος.  «Δημο- 
σιογράφος... και  δεν  ονειρεύομαι...  είμαι  εδώ.  Δημοσιογράφος 
είμαι-  έχω  ταυτότητα.» 

«Για  να  δούμε  την  ταυτότητά  σου,»  είπε  ένας  χωροφύλακας. 

Ο Εφόριος  έψαξε  μέσα  στην  καπαρντίνα  του.  Βρήκε  τη  δη- 
μοσιογραφική του  ταυτότητα  και  την  πρότεινε,  με  το  χέρι  του 
να  τρέμει.  Ο χωροφύλακας  την  πήρε  και  την  κοίταξε.  «Ψάξτε 
τον,»  είπε  στους  άλλους. 

Δύο  - ένας  άντρας  και  μια  γυναίκα  - τον  πλησίασαν,  τον  σή- 
κωσαν όρθιο,  και  άρχισαν  να  τον  ψάχνουν  από  πάνω  ώς  κάτω. 
Καθώς  του  έπαιρναν  τη  φωτογραφική  μηχανή  και  το  πιστόλι 
του,  ο τηλεπικοινωνιακός  πομπός  του  δονήθηκε  έντονα. 

Ο Εφόριος  έβαλε  το  χέρι  στην  τσέπη  του- 

«Τι  κάνεις  εκεί;» 

«Ο  πομπός  μου.»  Τον  έβγαλε  και  τους  τον  έδειξε.  «Κάποιος 
με  καλεί.  Πρέπει  ν’απαντήσω.» 

Ο χωροφύλακας  ένευσε. 

Ο Εφόριος  άνοιξε  τον  πομπό.  «Ναι;» 

«Πού  είσαι,  Εφόριε ;»  Η φωνή  της  Σεϊλίκρα.  «Σε  καλούσα  και 
δεν  μπορούσα  να  πιάσω  τον  πομπό  σου.» 

«Έξω  απ’την  πόλη...» 


ΚΩΣΤΑΣ  ΒΟΥΛΑΖΕΡΗΣ  | 78 


«Έξω  απτήν  πόλη!;  Μ’αντή  την  καταιγίδα;  Τρελάθηκες; 
Που  ακριβώς  είσαι  τώρα;» 

Ο Εφόριος  τής  είπε. 

«Μην  πας  πουθενά.  Έρχομαι  αμέσως.  Πες  στους  φρουρούς 
ότι  θα  έρθω  και  το  θέμα  θα  ξεκαθαριστεί,»  είπε  η Σεϊλίκρα,  και 
ο Εφόριος  άκουσε  τον  πομπό  της  να  κλείνει. 

«Τα  όπλα  απαγορεύονται,  κύριε  Εύτολμε,»  είπε  ο χωροφύ- 
λακας. «Αγνοείτε  τον  νόμο;» 

«Δεν  τον  αγνοώ...  κάποιες  φορές,  η δουλειά  μου  είναι...  δύ- 
σκολη...» 

«Αναρωτιέμαι  ποιες  είναι  οι...  δυσκολίες  σας,  κύριε  Εύτολμε. 
Τι  κάνατε  έξω  από  την  πόλη,  μέσα  στους  Ανέμους;» 

«Σας  παρακαλώ...»  είπε  ο Εφόριος  νιώθοντας  το  στόμα  του 
ξερό.  «Θα  έρθει  μια  κυρία  τώρα,  θα  σας  εξηγήσει...» 

«Ποια  κυρία;» 

«Θα  δείτε...  Περιμένετε  λίγο.» 

Οι  χωροφύλακες  περίμεναν,  και  η Σεϊλίκρα  δεν  άργησε  να 
έρθει  ξεπροβάλλοντας  από  τους  σκοτεινούς  δρόμους  της  Ά- 
κρης. Μέσα  από  το  δερμάτινο  πανωφόρι  της  έβγαλε  την  ταυ- 
τότητά της  και  τους  την  έδειξε:  την  ταυτότητα  που  την  ανα- 
γνώριζε ως  πράκτορα  της  Παντοκράτειρας. 

«Το  ζήτημα  αφορά  άμεσα  τη  Συμπαντική  Παντοκρατορία,» 
τους  είπε.  «Ο  κύριος  Εύτολμος  θα  έρθει  μαζί  μου-  και  ποτέ  δεν 
τον  είδατε  εδώ.  Κατανοητό;» 

«Μάλιστα,  Εξοχότατη,»  αποκρίθηκε  ο χωροφύλακας.  «Όπως 
προστάξετε.» 

«Δώστε  στον  κύριο  Εύτολμο  τα  πράγματά  του.» 

Του  τα  έδωσαν,  κι  εκείνος  ακολούθησε  τη  Σεϊλίκρα  μέσα 
στην  πόλη,  νιώθοντας  τα  πόδια  του  να  τρέμουν  από  κούραση 
και  ταραχή.  Το  κεφάλι  του  εξακολουθούσε  να  βουίζει  και  να 
πονά  από  τις  φωνές  των  Ανέμων. 

«Τι  έκανες  εκεί  έξω;»  τον  ρώτησε  η πράκτορας  ενώ  βάδιζαν. 

«...Ακολουθούσα  έναν  απ’αυτούς.» 

«Ποιους;» 

«Τους  κακοποιούς...» 

«Που  επιτέθηκαν  στην  Πορφυρή  Οδό;» 

«Ναι.  Ένας...»  ξεροκατάπιε  (ήθελε  απελπισμένα  κάτι  να  πι- 
ει!), «ήταν  Ανεμοσκόπος...» 

«Το  έμαθα.  Εξαπέλυσε  έναν  Άνεμο  εναντίον  των  χωροφυλά- 
κων. Δεν  έπρεπε  να  τους  είχες  ακολουθήσει,  Εφόριε!» 

«...Είδα  πού  πήγε-»  Διπλώθηκε,  βήχοντας  σπασμωδικά. 

Η Σεϊλίκρα  σταμάτησε  να  βαδίζει,  περιμένοντάς  τον  να  συ- 
νέλθει.  «Εντάξει,»  είπε.  «Θα  συζητήσουμε  μετά.  Έλα  από  δω.» 

Ο Εφόριος  την  ακολούθησε  παραπατώντας.  Έφτασαν  κοντά 
σ’ένα  τρίκυκλο  όχημα.  «Δικό  σου  είναι;»  τη  ρώτησε-  η φωνή 
του  ακούστηκε  σαν  κακόφωνο  κρώξιμο  στ’αφτιά  του. 

«Ναι.»  Η Σεϊλίκρα  άνοιξε  το  γυάλινο  σκέπαστρο.  «Μπες.» 

Ο Εφόριος  ξάπλωσε  στο  μακρόστενο  πίσω  κάθισμα.  Η Σεϊλί- 
κρα  κάθισε  μπροστά,  στη  θέση  του  οδηγού.  Έκλεισε  το  σκέπα- 
στρο και  ενεργοποίησε  τα  συστήματα  του  οχήματος. 


Ο Εφόριος,  ντυμένος  με  μια  ελαφριά  ρόμπα  και  καθισμένος 
στον  καναπέ  του  διαμερίσματος  του,  ήπιε  μια  γουλιά  από  το 
ποτήρι  με  τον  Κρύο  Ουρανό  που  του  έδωσε  η Σεϊλίκρα. 

«Αισθάνεσαι  καλύτερα;»  τον  ρώτησε  η πράκτορας,  καθίζο- 
ντας δίπλα  του. 

«...Ναι,»  παραδέχτηκε  εκείνος,  κάνοντας  πίσω  και  ξεφυσώ- 
ντας.  «Ναι...  Ωωω,  θεοί\  Οι  Άνεμοι  παραλίγο  να  με  τρελάνουν. 
Το  κεφάλι  μου  πονά...» 

«Δεν  έπρεπε  ποτέ  να  είχες  βγει  εκεί  έξω.» 

«Αν  δεν  τον  ακολουθούσα  γρήγορα,  θα  τον  έχανα,»  είπε  ο 
Εφόριος  κλείνοντας  τα  μάτια.  «Είδα  πού  πήγε,  Σεϊλίκρα...» 

«Πού;» 

«Σ’ένα  ερείπιο  έξω  απ’την  πόλη.  Στα  δυτικά.» 

«Πόσο  μακριά;» 

«Δεν  ξέρω  ακριβώς.  Πρέπει...  να  βάδιζα  για  κάμποση  ώρα.» 
Άνοιξε  πάλι  τα  μάτια.  Κάθισε  όρθια,  ήπιε  μια  γουλιά  Κρύο  Ου- 
ρανό. «Τρία  χιλιόμετρα;...  Πέντε;...  Παραπάνω,  δε  νομίζω.» 

«Ούτε  κι  εγώ,  αλλιώς  αποκλείεται  να  είχες  πάει  και  να  είχες 
γυρίσει  τόσο  γρήγορα.» 

«Πόση  ώρα  έλειπα;» 

«Είναι  περασμένα  μεσάνυχτα,  Εφόριε.» 

«Μου  φάνηκε  πιο  λίγο.  Πολύ  πιο  λίγο...»  Ήπιε  Κρύο  Ουρανό, 
δροσίζοντας  γι’ακόμα  μια  φορά  το  στόμα  και  τον  λαιμό  του.  Το 
κεφάλι  του  είχε  αρχίσει  να  ξεθολώνει. 

«Φτηνά  τη  γλίτωσες,»  του  είπε  η Σεϊλίκρα.  «Μπορεί  ακόμα 
και  να  σ’έβλεπε  και  να  σε  σκότωνε.»  Σηκώθηκε  από  τον  κανα- 
πέ και  βημάτισε  μέσα  στο  σαλόνι,  σκεπτική. 

Ο Εφόριος  έπινε  Κρύο  Ουρανό,  σιωπηλά. 

Η Σεϊλίκρα  τού  είπε,  παύοντας  να  βηματίζει:  «Θα  πάω  σ’αυτό 
το  ερείπιο,  να  δω  τι  είναι.» 

«Μες  στην  καταιγίδα;» 

Η Σεϊλίκρα  γέλασε.  «Άκου  ποιος  μιλάει!  Δε  θα  πάω  έτσι,  Ε- 
φόριε. Θα  φοράω  προστατευτικό  κράνος.» 

«Θα  έρθω  μαζί  σου.» 

«Ούτε  που  να  το  σκέφτεσαι.» 

«Μ’ενδιαφέρει  κι  εμένα  αυτό  το  ερείπιο!»  διαμαρτυρήθηκε  ο 
Εφόριος.  Τελείωσε  τον  Κρύο  Ουρανό  και  άφησε  το  ποτήρι  στο 
τραπεζάκι  μπροστά  του.  Σηκώθηκε  όρθιος. 

«Μη  μπλέκεσαι  στα  πόδια  μου,»  του  είπε  η Σεϊλίκρα. 

«Δε  μπλέκομαι  στα  πόδια  σου.  Εγώ  βρήκα  το  ερείπιο!  Αν  δεν 
ήμουν  εγώ,  δε  θα  ήξερες  ποτέ  γι’ αυτό!» 

«Νομίζεις  ότι  είσαι  σε  κατάσταση  να  έρθεις;»  φώναξε  η Σεϊ- 
λίκρα  δείχνοντάς  τον.  «Δες  τον  εαυτό  σου  στον  καθρέφτη!  Οι 
Άνεμοι  σ’έχουν  κάνει  χάλια.» 

«Δεν  ήταν  κι  η χειρότερη  καταιγίδα  που  έχει  χτυπήσει  την 
Άκρη!  Και  δεν  είμαι  τόσο  χάλια.  Έχω  ξανακούσει  τις  φωνές 

των  Ανέμων  και  παλιότερα.  Εγώ  βρήκα  το  ερείπιο,  Σεϊλίκρα  - 
και  θα  έρθω  μαζί  σου!  Δε  μπορείς  να  μου  δώσεις  ένα  κράνος  κι 
εμένα; » 

Η Σεϊλίκρα  τον  ατένισε  θυμωμένα  για  λίγο.  Έπειτα,  αναστέ- 
ναξε ηχηρά.  «Εντάξει,»  είπε.  «Ντύσου-  μην  καθυστερείς.» 

Ο Εφόριος  πήγε  στο  δωμάτιό  του  κι  άρχισε  να  ντύνεται. 

Η Σεϊλίκρα,  εν  τω  μεταξύ,  άνοιξε  τον  πομπό  της,  για  να  ζητή- 
σει να  της  φέρουν  δύο  κράνη  προστασίας  από  τους  Ανέμους 
και  κάποια  μικρά  όπλα. 


4· 


Οι  φρουροί  στους  πυργίσκους  ελέγχου  δεν  τους  έφεραν  καμία 
αντίσταση  όταν  είδαν  την  ταυτότητα  της  Σεϊλίκρα.  Οι  πράκτο- 
ρες της  Παντοκράτειρας  ήταν  υπεράνω  του  νόμου:  απλοί 
φρουροί,  στρατιώτες,  και  χωροφύλακες  δεν  μπορούσαν  να 
τους  σταματήσουν. 

Έτσι,  φορώντας  τα  ειδικά  κράνη  που  τους  προστάτευαν  από 
την  επιρροή  των  Ανέμων,  ο Εφόριος  και  Σεϊλίκρα  πέρασαν  τα 
όρια  της  Άκρης  και  βγήκαν  στις  ερημιές  δυτικά  της,  βαδίζο- 
ντας ανάμεσα  σε  βράχους  και  δέντρα,  με  τα  πιστόλια  τους  στα 
χέρια. 

«Θυμάσαι  καλά  τον  δρόμο;»  ρώτησε  η Σεϊλίκρα,  μιλώντας 
δυνατά  για  ν’ακούγεται  πάνω  από  τον  θόρυβο  της  καταιγίδας. 
Οι  Άνεμοι  του  Κενού  εξακολουθούσαν,  φυσικά,  να  φυσάνε  και 
να  σφυρίζουν,  όπως  κάθε  άλλος  αέρας-  τα  κράνη  προστάτευαν 
τον  Εφόριο  και  τη  Σεϊλίκρα  μόνο  από  την  επίδραση  που  είχαν 
οι  Άνεμοι  στο  μυαλό  τους,  όχι  στο  σώμα  τους.  Δεν  άκουγαν 
φωνές  μέσα  στο  κεφάλι  τους  να  προσπαθούν  να  τους  βάλουν 
ζιζάνια  και  να  τους  τρελάνουν. 


ΚΩΣΤΑΣ  ΒΟΥΛΑΖΕΡΗΣ  | 82 


«Περίπου,»  αποκρίθηκε  ο Εφόριος.  «Ήμουν...  αποπροσανα- 
τολισμένος.» 

Φαντάζομαι,  σκέφτηκε  η Σεϊλίκρα.  Τυχερός  ήσουν  που  επέ- 
στρεψες. Και  τώρα  δεν  έπρεπε  να  είσαι  μαζί  μου,  αλλά  τέλος 
πάντων...  Επιπλέον,  ο Εφόριος  μπορεί  να  της  φαινόταν  τελικά 
πιο  χρήσιμος  απ’ό,τι  εκείνη  νόμιζε.  Ίσως  να  μην  ήταν  και  τόσο 
εύκολο  να  φτάσει  σ’αυτό  το  ερείπιο  χωρίς  τη  βοήθειά  του. 

Καθώς  διέσχιζαν  τη  δενδρώδη,  άγρια  περιοχή  προσέχοντας 
να  μη  γλιστρήσουν  στα  σκαμπανεβάσματα  του  εδάφους,  και 
καθώς  σε  κάποια  στιγμή  βρίσκονταν  σ’ένα  ύψωμα,  είδαν  στα 
νότια  κάτι  να  περνά  εκεί  όπου  τελείωνε  η Σεργήλη  και  άρχιζε  η 
απεραντοσύνη  του  Πορφυρού  Κενού.  Ένα  σμήνος  από  κατά- 
μαυρα  πουλιά  που  φτερούγιζαν  ξέφρενα  μέσα  στους  θυελλώ- 
δεις Ανέμους. 

«Νυχτερίδες  του  Κενού,»  είπε  η Σεϊλίκρα  στον  Εφόριο. 

Εκείνος  ένευσε.  Τις  είχε  ξαναδεί  και  παλιότερα.  Δεν  είχε  α- 
κούσει ποτέ  να  έρχονται  στη  Σεργήλη,  και  έλεγαν  ότι  ήταν,  γε- 
νικά, ακίνδυνες. 

Το  σμήνος  πέρασε  κοντά  από  τα  όρια  των  δύο  διαστάσεων 
και,  μετά,  χάθηκε  πάλι  στα  βάθη  του  Πορφυρού  Κενού. 

Έπειτα  από  λίγο  βάδισμα,  η Σεϊλίκρα  ρώτησε:  «Νομίζεις  πως 
είμαστε  μακριά  ακόμα;»  Δεν  έβλεπε  κανένα  ερείπιο  πουθενά 
αντίκρυ  τους.  Ήταν,  βέβαια,  και  νύχτα-  μονάχα  το  ασθενικό 
κόκκινο  φως  του  Κενού  και  το  ασημόχρωμο  φως  του  φεγγα- 
ριού της  Σεργήλης  υπήρχαν  για  να  τους  βοηθούν. 

Ο Εφόριος  κοίταξε  την  περιοχή  μπροστά  τους  και  γύρω  τους. 
«Δεν  ξέρω...»  παραδέχτηκε.  «Δεν  ξέρω.» 

Η Σεϊλίκρα  αναστέναξε  - ένας  αδύναμος  ήχος  που  χάθηκε 
μέσα  στην  καταιγίδα  των  Ανέμων.  «Έχουμε  ήδη  κάνει  τρία  χι- 
λιόμετρα, όπως  το  υπολογίζω.» 

Ο Εφόριος  ανασήκωσε  τους  ώμους.  «Πρέπει  να  είναι  πιο  μα- 
κριά.» 

Προχώρησαν  και,  καθώς  προχωρούσαν,  η καταιγίδα  άρχισε 
να  κοπάζει.  Οι  Άνεμοι  φυσούσαν  τώρα  με  λιγότερη  δύναμη· 
σύντομα  θα  διαλύονταν.  Από  μακριά,  από  το  Πορφυρό  Κενό,  η 
Σεϊλίκρα  διέκρινε  μια  άκατο  να  έρχεται  προς  τη  Σεργήλη,  με  τα 
ιστία  της  φουσκωμένα  από  πάνω  και  από  κάτω  της.  Δεν  έδωσε 
περισσότερη  σημασία,  γιατί  έπρεπε  να  προσέχει  πού  πατούσε 
εδώ  πέρα,  όπου  το  έδαφος  ήταν  κάθε  άλλο  παρά  ομαλό. 

«Πρέπει  να  είμαστε  κοντά...»  μουρμούρισε  σε  κάποια  στιγμή 
ο Εφόριος. 

Η Σεϊλίκρα  τον  άκουσε  και  τα  μάτια  της  έψαξαν  για  το  ερει- 
πωμένο οικοδόμημα  που  της  είχε  αναφέρει.  Δεν  το  είδε  πουθε- 
νά. 

Ο Εφόριος  σκαρφάλωσε  σε  μια  πλαγιά,  πιάνοντας  προεξέχο- 
ντες  βράχους.  Τα  χέρια  του  τον  πονούσαν,  καθώς  οι  πληγές 
εκεί  δεν  είχαν,  φυσικά,  ακόμα  επουλωθεί  παρότι  τους  είχε  βά- 
λει αντισηπτικό  στο  διαμέρισμά  του,  και  τα  γάντια  που  φορού- 
σε δεν  αισθανόταν  πως  προστάτευαν  και  πολύ  τις  ταλαιπωρη- 
μένες παλάμες  του. 

Η Σεϊλίκρα  τον  ακολούθησε,  και  σύντομα  έφτασαν  στην  κο- 
ρυφή της  πλαγιάς  και  ατένισαν  ένα  οικοδόμημα  αντίκρυ  τους. 

«Αυτό  είναι,»  είπε  ο Εφόριος,  ξέπνοα.  «Εκεί  πήγε  ο κουκου- 
λοφόρος.» 

Το  οικοδόμημα  ήταν,  αναμφίβολα,  ερειπωμένο,  αλλά  το  γε- 
νικότερο σχήμα  του  δεν  θύμιζε  στη  Σεϊλίκρα  τίποτα  το  συγκε- 
κριμένο. Δεν  της  έμοιαζε  με  παλιά  πολυκατοικία,  ούτε  με  οχυ- 
ρό, ούτε  με...  Θα  μπορούσε  να  ήταν  ναός;  Κάποιος  αρχαίος 
ναός;  Δεν  αποκλείεται. 

Όπλισε  το  πιστόλι  της.  «Προχωράμε  προσεχτικά,»  είπε.  «Να 
έρχεσαι  πίσω  μου.» 

Ο Εφόριος  ένευσε.  Όπλισε  κι  εκείνος  το  πιστόλι  του  και  την 
ακολούθησε. 

Κατέβηκαν  την  πλαγιά  και  πλησίασαν,  σκυμμένοι  και  με  με- 
γάλη επιφύλαξη,  το  ερείπιο.  Καθώς  πήγαιναν  κοντά  του,  το 

διέκριναν  καλύτερα  στο  φεγγαρόφωτο.  Είδαν  χοντρούς  αρχαί- 
ους κίονες,  σπασμένοι  οι  περισσότεροι  απ’αυτούς·  πλατιά  σκα- 
λοπάτια που  οδηγούσαν  σε  μια  αψιδωτή  είσοδο-  τοξωτά  πα- 
ράθυρα, ψηλά  πάνω  από  την  είσοδο-  το  άγαλμα  κάποιου  θηρί- 
ου - λύκου  ή αιλουροειδούς  - με  φτερά,  μισοδιαλυμένο. 

«Ναός,»  ψιθύρισε  η Σεϊλίκρα.  «Σίγουρα.  Τι  λες  κι  εσύ;» 

«Ναι,  μάλλον.  Αλλά  δε  μπορώ  να  καταλάβω  σε  ποιον  θεό  εί- 
ναι αφιερωμένος. » 

«Ούτ’εγώ.» 

Έφτασαν  στη  βάση  του  οικοδομήματος,  χωρίς  κανένας  να 
τους  εμποδίσει  και  χωρίς  να  ζυγώσουν  τη  σκάλα.  Η Σεϊλίκρα, 
υψώνοντας  το  βλέμμα  της,  παρατήρησε  ερευνητικά  την  πρό- 
σοψη του  ερειπίου,  και  είδε  ότι  δεξιά  κι  αριστερά  της  κεντρι- 
κής εισόδου  υπήρχαν  δύο  άλλες  σκάλες  που  ανέβαιναν  στρι- 
φτά και  κατέληγαν  σε  ανοίγματα. 

«Τα  βλέπεις  αυτά;»  είπε  στον  Εφόριο,  δείχνοντας. 

Εκείνος  ένευσε. 

«Από  πού  μπήκε  ο άνθρωπος  που  ακολούθησες;» 

«Από  την  κεντρική  είσοδο,  νομίζω.» 

«Εμείς,  λοιπόν,  θα  πάμε  από  τα  δεξιά.» 

«Γιατί  όχι  από  τ’αριστερά;» 

«Κανένας  συγκεκριμένος  λόγος.»  Η Σεϊλίκρα,  περνώντας  το 
πιστόλι  στο  θηκάρι  στη  ζώνη  της,  άρχισε  να  σκαρφαλώνει  τα 
βράχια  στο  πλάι  του  ναού. 

Ο Εφόριος  την  ακολούθησε.  «Θα  ήταν  ευκολότερο  αν  χρησι- 
μοποιούσαμε τη  σκάλα...»  μούγκρισε,  νιώθοντας  σαν  καρφιά 
να  περνούσαν  μέσα  στις  τραυματισμένες  παλάμες  του. 

«Και  θα  ήμασταν  επίσης  ευκολότερος  στόχος.  Καλύτερα  να 
μην  ξέρει  κανένας  ότι  ερχόμαστε.» 

Σκαρφαλώνοντας  πέρασαν,  τελικά,  κάτω  από  τα  πόδια  του 
τετράποδου  αγάλματος  και  έφτασαν  σε  επίπεδο  έδαφος.  Ο 
Εφόριος  έβγαλε  τα  γάντια  του  για  να  πάρουν  τα  χέρια  του  αέ- 
ρα, και  είδε  ότι  οι  παλάμες  του  αιμορραγούσαν  πάλι.  «Σκα- 

τά...»  μούγκρισε,  φυσώντας  τις  πληγές  πάνω  στο  χρυσό  δέρμα 
του. 

«Είσαι  εντάξει;»  τον  ρώτησε  η Σεϊλίκρα  ενώ,  συγχρόνως,  πα- 
ρατηρούσε την  είσοδο,  να  δει  μήπως  κανένας  ξεπρόβαλε  από 
το  σκοτάδι  της,  ή μήπως  κανένας  περίμενε  κρυμμένος  εκεί  μέ- 
σα, παραφυλώντας.  Τίποτα  από  τα  δύο,  όμως,  δεν  φαινόταν  να 
ισχύει. 

Ο Εφόριος  ένευσε.  «Ναι.»  Και  φόρεσε  πάλι  τα  γάντια  του. 

«Έλα.»  Η Σεϊλίκρα  πήγε  προς  τη  σκάλα  στα  δεξιά  της  εισό- 
δου, η οποία  ήταν  σαφώς  μικρότερη  από  την  πλατιά  σκάλα 
που  οδηγούσε  στην  είσοδο,  και  πιο  επικίνδυνη  επίσης  - πολλά 
σκαλιά  της  έμοιαζαν  τελείως  διαλυμένα.  «Να  προσέχεις  πού 
πατάς,»  είπε  στον  Εφόριο,  κι  ανέβηκε  πρώτη,  παίρνοντας  έναν 
φακό  μέσα  από  την  κάπα  της  αλλά  χωρίς  να  τον  ανάψει  ακό- 
μα. 

Σκαρφάλωσαν  μέχρι  το  τελευταίο  αρχαίο  σκαλοπάτι  και  πέ- 
ρασαν την  παλιά,  αψιδωτή  πόρτα,  για  να  βρεθούν  σε  ένα  μι- 
κρό σκοτεινό  πέρασμα,  το  οποίο  διέσχισαν  γρήγορα  και  έφτα- 
σαν σ’έναν  εξώστη  με  καμάρες  στ’αριστερά  τους.  Από  εκεί  ερ- 
χόταν φως.  Τεχνητό,  από  ενεργειακές  λάμπες. 

Η Σεϊλίκρα  και  ο Εφόριος  πλησίασαν  για  να  κοιτάξουν,  και 
από  κάτω  τους  είδαν  μια  μεγάλη  αίθουσα  με  παλιές  κολόνες. 
Στο  κέντρο  του  δωματίου,  ανάμεσα  στις  κολόνες,  κρεμόταν 
ένα  γιγαντιαίο  σώμα.  Ήταν  ανθρωπόμορφο  αλλά  τρεις  φορές 
ψηλότερο  από  έναν  άνθρωπο.  Τα  χέρια  του  ήταν  υψωμένα  και 
ανοιχτά-  αλυσίδες  ξεκινούσαν  από  τους  καρπούς  του  και  κατέ- 
ληγαν στους  τοίχους,  στο  χείλος  των  εξωστών  δεξιά  κι  αριστε- 
ρά: κι  αυτές  οι  αλυσίδες  έμοιαζαν  να  είναι  το  μοναδικό  πράγμα 
που  κρατούσε  το  πλάσμα  όρθιο,  γιατί,  κατά  τα  άλλα,  φαινόταν 
νεκρό.  Το  δέρμα  του  θύμιζε  παλιά  περγαμηνή,  κιτρινισμένο 
και  ξεφλουδισμένο  καθώς  ήταν.  Τα  μάτια  του  ήταν  κλειστά  και 
το  στόμα  του  μισάνοιχτα.  Από  τα  χείλη  του  προεξείχαν  αιχμη- 
ροί κυνόδοντες.  Στο  κεφάλι  δεν  είχε  μαλλιά,  ούτε  αφτιά.  Εκεί 

όπου  θα  έπρεπε  να  ήταν  τα  αφτιά  του,  δύο  κυρτά  κέρατα  φύ- 
τρωναν, πηγαίνοντας  προς  την  πλάτη  του.  Τα  δάχτυλα  των  χε- 
ριών του  κατέληγαν  σε  μακριά  νύχια  - μισοσπασμένα  τα  πιο 
πολλά  από  αυτά  - τα  οποία,  όμως,  δεν  θύμιζαν  νύχια  ανθρώ- 
πων αλλά,  περισσότερο,  κόκαλα  - κόκαλα  παρόμοια  με  τα  κέ- 
ρατα στο  κεφάλι  του.  Στα  πόδια  του  επίσης  υπήρχαν  νύχια,  όχι 
μόνο  μπροστά  μα  και  στη  φτέρνα.  Ανάμεσα  στους  μηρούς  του 
ήταν  ένας  παράξενος  σχηματισμός,  σαν  το  δέρμα  εκεί  να  ανα- 
διπλωνόταν, αλλά  ευδιάκριτα  γεννητικά  όργανα  δεν  φαίνο- 
νταν. 

Η Σεϊλίκρα  μέτρησε  τα  δάχτυλά  των  χεριών  του  και  τα  βρήκε 
εφτά  στο  καθένα.  Μέτρησε  τα  δάχτυλα  των  ποδιών  του  και  τα 
βρήκε  πέντε  στο  καθένα,  αγνοώντας  πάντα  το  νύχι  στη  φτέρ- 
να. 

Ο Εφόριος  είχε  ήδη  βγάλει  τη  φωτογραφική  μηχανή  του  και 
τραβούσε  φωτογραφίες  χωρίς  φλας,  γιατί  στην  αίθουσα  από 
κάτω  τους  υπήρχαν  δύο  δυνατές  ενεργειακές  λάμπες  κρεμα- 
σμένες σε  δύο  αντικριστούς  κίονες.  Το  μέρος,  προφανώς,  δεν 
ήταν  εγκαταλειμμένο. 

Η Σεϊλίκρα  έκανε  μερικά  βήματα,  απομακρυνόμενη  από  τον 
Εφόριο,  για  να  κοιτάξει  τον  γίγαντα  και  από  πίσω.  Στην  πλάτη 
του,  είδε,  υπήρχε  κάτι  σαν  πτερύγιο.  Ξεπρόβαλλε  ανάμεσα 
από  τις  ωμοπλάτες  του  και  τελείωνε  λίγο  πριν  από  το  πέρας 
της  ράχης  του.  Οι  γλουτοί  του  φαίνονταν  κανονικοί,  όπως  ενός 
ανθρώπου. 

Τί  πλάσμα  είναι  αυτό;  αναρωτήθηκε  η Σεϊλίκρα.  Καί  γιατί  το 
έχουν  εδώ; 

Παρατήρησε  τις  σκιές  της  αίθουσας  κάτω  από  τον  αντικρινό 
εξώστη,  και  τότε  μόνο  πρόσεξε  ότι  εκεί  βρίσκονταν  τέσσερις 
άνθρωποι,  καθισμένοι  σε  σκαμνιά,  γύρω  από  ένα  κοντό  τραπέ- 
ζι, επάνω  στο  οποίο  ήταν  μια  καράφα  και  μερικά  ποτήρια. 
Φαινόταν  να  μιλάνε  χαμηλόφωνα  αναμεταξύ  τους  και  να  πί- 

νουν.  Η Σεϊλίκρα  δεν  μπορούσε  να  διακρίνει  τίποτ’άλλο 
γι’αυτούς. 

Πλησίασε  αμέσως  τον  Εφόριο  και  τον  τράβηξε  πίσω,  καθώς 
εκείνος  έγερνε  από  την  άκρη  του  εξώστη  για  να  τραβήξει  μια 
ακόμα  φωτογραφία  τον  γίγαντα. 

«Τι  είναι;»  τη  ρώτησε  ο δημοσιογράφος. 

«Δεν  είμαστε  μόνοι,»  είπε  η Σεϊλίκρα.  «Αρκετές  φωτογραφί- 
ες έβγαλες.» 

Ο Εφόριος  συνοφρυώθηκε,  δυσάρεστη  μένα. 

Η Σεϊλίκρα  έβαλε  το  δάχτυλό  της  μπροστά  στα  χείλη  της,  κά- 
νοντάς  του  νόημα  να  μείνει  σιωπηλός.  Τον  οδήγησε  εκεί  όπου 
στεκόταν  πριν  και  του  έδειξε  τους  τέσσερις  κάτω  από  τον  αντι- 
κρινό εξώστη . 

Ο Εφόριος  ένευσε.  «Και  τι  θα  κάνουμε  τώρα;»  ψιθύρισε. 

«Περίμενε,  να  δούμε  τι  ακριβώς  γίνεται  εδώ.»  Η φωνή  της 
ήταν  επίσης  ψιθυριστή. 

«Τι  πλάσμα  είν’αυτό;  Ξέρεις;» 

«Όχι.» 

Και  δεν  μίλησαν  άλλο,  περιμένοντας,  κρυμμένοι  πίσω  από  τις 
καμάρες  του  εξώστη . 

Οι  τέσσερις  σκιερές  μορφές  δεν  έμοιαζε  να  έχουν  καταλάβει 
τίποτα:  συνέχιζαν  να  κάθονται  γύρω  από  το  χαμηλό  τραπεζάκι 
και  να  αργοπίνουν,  ανταλλάσσοντας  κάπου-κάπου  μερικές 
κουβέντες. 

Ο κρεμασμένος  γίγαντας,  φυσικά,  δεν  σάλεψε  καθόλου. 

Ναι,  είναι  νεκρός,  σκέφτηκε  η Σεϊλίκρα.  Σίγουρα.  Εκτός  των 
άλλων,  δεν  έβλεπε  καθόλου  να  κινείται  το  στήθος  του-  δεν  α- 
νέπνεε. 

Τελικά,  βήματα  ακούστηκαν  να  έρχονται  από  την  κεντρική 
είσοδο  του  ναού.  Οι  τέσσερις  που  κάθονταν  κάτω  από  τον  α- 
ντικρινό εξώστη  σηκώθηκαν  και  πήγαν  εκεί  όπου  η Σεϊλίκρα 
και  ο Εφόριος  μπορούσαν  άνετα  να  τους  δουν,  ανάμεσα  στις 
ενεργειακές  λάμπες. 

Η πράκτορας  αναγνώρισε  αμέσως  έναν  από  αυτούς. 

Ο Ηρακλής’σαρ!  Ένας  μάγος  του  τάγματος  των  Ερευνητών 
πράκτορας  της  Παντοκράτειρας,  όπως  κι  εκείνη.  Ψηλός,  γαλα- 
νόδερμος,  με  μαύρα,  μακριά  μαλλιά.  Φορούσε  τώρα  μια  γκρίζα 
κάπα  πάνω  από  τα  ρούχα  του,  με  την  κουκούλα  ριγμένη  στους 
ώμους. 

Τι  κάνει  αυτός  εδώ;  Ο Εφόριος  είπε  ότι  ο κακοποιός  ήρθε  σε 
τούτο  το  ερείπιο.  Δεν  καταλαβαίνω... 

Τους  άλλους  τρεις  - δύο  άντρες  και  μία  γυναίκα  - η Σεϊλίκρα 
δεν  τους  αναγνώριζε.  Η γυναίκα  φορούσε  γκρίζα  κάπα,  όπως  ο 
Ηρακλής’σαρ·  το  δέρμα  της  ήταν  λευκό  με  απόχρωση  του  ροζ 
και  τα  μαλλιά  της  μαύρα  και  κοντοκουρεμένα-  μέτριου  ανα- 
στήματος: έφτανε  ώς  τον  ώμο  του  Ηρακλή.  Η στάση  της  ή- 
ταν... επαγγελματική·  η Σεϊλίκρα  υποπτευόταν  ότι  ίσως  να  ή- 
ταν πράκτορας  της  Παντοκράτειρας  κι  αυτή. 

Ο ένας  από  τους  δύο  άλλους  άντρες  ήταν  ντυμένος  με  κοντή 
μαύρη  κάπα,  είχε  λευκό- ροζ  δέρμα,  μαύρα  σγουρά  μακριά 
μαλλιά,  και  αξύριστα  γένια.  Ο δεύτερος  είχε  δέρμα  κατάλευκο, 
μαλλιά  κατάξανθα  και  μακριά,  και  γένι  στο  σαγόνι.  Τα  ρούχα 
και  των  δυο  τους  φαίνονταν  τριμμένα  και  παλιά  - κάτι  που  δεν 
ίσχυε  για  τα  ρούχα  της  γυναίκας  και  του  Ηρακλή. 

Η Σεϊλίκρα  πήρε  το  βλέμμα  της  απ’αυτούς  και  το  έστρεψε 
προς  την  είσοδο,  απ’όπου  έρχονταν  τα  βήματα,  και  ένας  ά- 
ντρας - άγνωστος  για  εκείνη  - τα  ακολούθησε.  Τα  μαλλιά  του 
ήταν  γκρίζα,  το  ίδιο  και  τα  μούσια  του,  και  το  δέρμα  του  ήταν 
κατάμαυρο  σαν  μελάνι.  Φορούσε  χιτώνα,  μπότες,  και  μια  κάπα 
από  πάνω.  Τα  μάτια  του...  ήταν  κατακόκκινα.  Πορφυρά.  Όπως 
το  πορφυρό  χρώμα  του  Κενού. 

Ανεμοσκόπος,  σκέφτηκε  η Σεϊλίκρα.  Κι  όταν  τα  μάτια  ενός 
Ανεμοσκόπου  είναι  έτσι,  κάτι  θα  συμβεί... 

Ο Ηρακλής’σαρ  και  οι  άλλοι  έμοιαζαν  να  περιμένουν  τον  γη- 
ραιό Ανεμοσκόπο. 

«Είσαι  έτοιμος;»  ρώτησε  ο μάγος. 

Ο Ανεμοσκόπος  αποκρίθηκε:  «Οι  Άνεμοι  ήταν  δυνατοί.»  Και 
φώναξε  ξαφνικά:  «Κάντε  πέρα  τώρα!»  σαν  να  μην  του  απέμε- 
νε καθόλου  υπομονή. 

Ο Ηρακλής  και  οι  άλλοι  παραμέρισαν,  και  ο Ανεμοσκόπος, 
κάνοντας  μερικά  βήματα,  στάθηκε  μπροστά  στον  κρεμασμένο 
γίγαντα. 

Και  φνσηξε,  ανοίγοντας  διάπλατα  το  στόμα  του. 

Άνεμοι  βγήκαν  από  μέσα  του,  ο ένας  κατόπιν  του  άλλου,  γε- 
μίζοντας τον  αρχαίο  ναό  με  ουρλιαχτά,  κάνοντας  τις  πέτρες  να 
τρίξουν,  αντηχώντας  παντού,  αλλά  πηγαίνοντας  προς  ένα  πολύ 
συγκεκριμένο  σημείο:  στο  στέρνο  του  κρεμασμένου  γίγαντα, 
λίγο  πιο  κάτω  απ’τον  λαιμό  του.  Σαν  λόγχη  διαπέρασαν  το  κι- 
τρινισμένο,  ξεφλουδισμένο  δέρμα,  και  το  σώμα  τραντάχτηκε. 
Τα  βλέφαρά  του  κινήθηκαν.  Τα  μάτια  του  άνοιξαν  - πορφυρά 
όπως  το  πορφυρό  χρώμα  του  Κενού. 

Ζωντάνεψε!  σκέφτηκε  η Σεϊλίκρα,  νιώθοντας  ένα  ρίγος  να  τη 
διατρέχει. 

Το  στόμα  του  γίγαντα  ανοιγόκλεισε.  Μια  άγρια  κραυγή  βγή- 
κε από  τον  λαιμό  του.  Οι  αλυσίδες  κροτάλισαν  έντονα  καθώς 
τα  χέρια  του  συσπάστηκαν. 

Ο Ανεμοσκόπος,  έχοντας  εξαπολύσει  όλους  τους  Ανέμους 
από  μέσα  του,  έκανε  μερικά  βήματα  όπισθεν,  ατενίζοντας  τον 
γίγαντα  με  δέος. 

Το  πανύψηλο  πλάσμα  έβγαλε  ακόμα  μια  κραυγή.  Τα  πορφυ- 
ρά του  μάτια  γυάλισαν  σαν  φωτιές  να  είχαν  ανάψει  εντός 
τους...  και  μετά  έσβησαν,  όπως  ένα  τεχνητό  φως  που  τελειώνει 
η ενέργεια  που  το  συντηρεί.  Τα  βλέφαρα  έκλεισαν.  Το  σώμα 
ολόκληρο  παρέλυσε. 

«Τα  Γένια  του  Κρόνου!...»  καταράστηκε  ο Ηρακλής’σαρ. 

Ο Ανεμοσκόπος  στηρίχτηκε  σε  μια  κολόνα,  κουρασμένα. 

«Δεν  ήταν,  πάλι,  οι  Άνεμοι  αρκετά  δυνατοί;»  τον  ρώτησε  ο 
Ηρακλής. 

«Μάλλον,»  αποκρίθηκε  εκείνος,  με  τη  φωνή  του  ξερή.  «Κι- 
νήθηκε, όμως,  αυτή  τη  φορά!  Κινήθηκε!»  Τα  μάτια  του  τώρα 
δεν  ήταν  κατακόκκινα  όπως  πριν.  Ήταν  κανονικά-  ανθρώπινα. 

«Το  γεγονός  ότι  κινήθηκε  δεν  σημαίνει  τίποτα,»  είπε  ο Ηρα- 
κλής. «Πρέπει  να  παραμείνει  ζωντανός.» 

«Μπορείς  να  τον  ζωντανέψεις  εσύ;»  αντιγύρισε  απότομα  ο 
Ανεμοσκόπος. 

«Αν  μπορούσα  να  τον  ζωντανέψω  εγώ,  τότε  δεν  θα  σε  είχα 
εδώ,  έτσι  δεν  είναι;» 

Ο Ανεμοσκόπος  δεν  είπε  τίποτα.  Οι  δύο  άντρες  που  ήταν  ά- 
γνωστοι στη  Σεϊλίκρα  τον  πλησίασαν,  ο ένας  για  να  τον  υπο- 
βαστάξει κι  ο άλλος  για  να  του  δώσει  μια  κούπα  με  κάποιο  πο- 
τό. Ο Ανεμοσκόπος  ήπιε. 

«Θα  τα  ξαναπούμε,»  είπε  ο Ηρακλής’σαρ,  «για  να  επαναλά- 
βουμε το  πείραμα  όποτε  νομίζεις.»  Και,  στρεφόμενος,  βάδισε 
προς  την  έξοδο  του  ναού.  Η γυναίκα  τον  ακολούθησε  - ναι, 
σίγουρα  ήταν  πράκτορας,  κατέληξε  η Σεϊλίκρα. 

Ο Εφόριος  έκανε  να  σηκώσει  τη  μηχανή  του  για  να  τραβήξει 
φωτογραφίες,  προτού  ο μάγος  φύγει  απ’τον  ναό.  Η Σεϊλίκρα, 
όμως,  του  κατέβασε  το  χέρι  αμέσως.  «Όχι!»  του  ψιθύρισε. 
«Τον  ξέρω  αυτόν.» 

Ο Εφόριος  συνοφρυώθηκε.  «Τον  ξέρεις;» 

Η Σεϊλίκρα  έβαλε  το  δάχτυλό  της  μπροστά  στα  χείλη  της. 

Κάτω,  στη  μεγάλη  αίθουσα,  οι  δύο  άντρες  και  ο Ανεμοσκόπος 
βάδισαν  προς  τα  σκαμνιά  και  το  χαμηλό  τραπέζι. 

«Καλύτερα  να  πηγαίνουμε  σε  λίγο,»  ψιθύρισε  η Σεϊλίκρα 
στον  Εφόριο.  Ήθελε  να  δώσει  προβάδισμα  στον  Ηρακλή’σαρ 
και  στην  άλλη  πράκτορα,  για  να  μην  τύχει  να  συναντηθούν 
στον  δρόμο. 

Κατά  την  επιστροφή  τους  προς  την  Άκρη,  η Σεϊλίκρα  δεν  θέλη- 
σε να  εξηγήσει  τίποτα,  παρότι  η περιέργεια  έτρωγε  τον  Εφόρι- 
ο,  και  απορούσε  πώς  η πράκτορας  ήταν  δυνατόν  να  γνώριζε 
εκείνο  τον  γαλανόδερμο,  μαυρομάλλη  τύπο  μέσα  στο  ερείπιο. 

Η θύελλα  των  Ανέμων  είχε  πλέον  τελειώσει  όταν,  έχοντας 
βγάλει  τα  κράνη  τους,  έφτασαν  στο  διαμέρισμα  του  Εφόριου, 
καμία  ώρα  πριν  από  τα  ξημερώματα. 

«Θα  μου  πεις,  λοιπόν,  ποιος  ήταν  αυτός;»  ρώτησε  ο δημοσιο- 
γράφος. 

Τι  να  σου  πω;  σκέφτηκε  η Σεϊλίκρα.  Το  πράγμα  πρέπει  νάναι 
πιο  μπλεγμένο  από, τι  φανταζόμουν.  «Ένας  πράκτορας  είναι.» 

«Πράκτορας;  Δικός  σας;  Σαν  εσένα;» 

Η Σεϊλίκρα  κούνησε  το  κεφάλι.  «Όχι  ακριβώς  σαν  εμένα.  Εί- 
ναι ειδικός  πράκτορας,  με  το  βαθμό  του  Ελεγκτή.  Είναι,  βασι- 
κά, ένα  σκαλοπάτι  πάνω  από  εμένα,  θα  μπορούσες  να  πεις.» 

«Και  τι  έκανε  εκεί  μέσα;  Εκεί  ήταν  που  είδα  να  πηγαίνει  ο 
κακοποιός,  Σεϊλίκρα! » 

«Δεν  έχω  ιδέα,»  αποκρίθηκε  εκείνη. 

Ο Εφόριος  την  κοίταξε  συλλογισμένα. 

«Μη  με  κοιτάς  έτσι!  Δε  σου  λέω  ψέματα.  Κι  ακόμα  κι  αν  σου 
έλεγα,  θα  ήταν  για  το  καλό  σου.  Αλλά  - δεν  σου  λέω.  Όχι  στη 
συγκεκριμένη  περίπτωση.» 

«Εντάξει,»  είπε  ο Εφόριος,  «σε  πιστεύω.»  Είχαν  βγάλει  τις 
κάπες  τους,  και  τώρα  έβγαζε  τα  γάντια  του  και  κοίταζε  τις 
πληγές  στις  παλάμες  του. 

Η Σεϊλίκρα  κάθισε  σε  μια  καρέκλα  και  τράβηξε  τον  τηλεπι- 
κοινωνιακό της  πομπό  από  μια  τσέπη.  «Πήγαινε  να  πλυθείς,» 
είπε  στον  Εφόριο.  «Να  βάλεις  αντισηπτικό  στα  χέρια  σου,  και 
να  κάνεις  ένα  μπάνιο.» 

«Θέλεις  να  μιλήσεις  μόνη  σου  σε  κάποιον;»  ρώτησε  εκείνος 
κοιτάζοντας  τον  πομπό  στο  χέρι  της. 

Ο άνθρωπος  είναι  πιο  πονηρός  από, τι  είναι  καλό  για  τον  εαυ- 
τό τον!  «Ναι,  θέλω  να  μιλήσω  σε  κάποιον.» 

«Εντάξει,»  είπε  ο Εφόριος.  «Ούτως  ή άλλως,  χρειάζομαι 
πραγματικά  ένα  μπάνιο.»  Και  πήγε  στο  λουτρό. 

Η Σεϊλίκρα  άκουσε,  σύντομα,  το  νερό  να  τρέχει  πίσω  από  την 
πόρτα.  Πάτησε  ένα  κουμπί  στον  πομπό  της  και  τον  έφερε 
στ’αφτί. 

Ο Ανώτερος  Ελεγκτής  της  Άκρης  δεν  άργησε  να  απαντήσει. 
«Μάλιστα; » 

«Εξοχότατε.  Με  συγχωρείτε  που  σας  ανησυχώ  τέτοια  ώρα.» 

«Δεν  υπάρχει  πρόβλημα.» 

«Πρέπει  να  σας  μιλήσω  για  κάτι  που  υπέπεσε  στην  αντίληψή 
μου  και  δεν  ξέρω  πώς  ακριβώς  να  το  αξιολογήσω...» 

«Σε  ακούω,  Σεϊλίκρα .» 

Η Σεϊλίκρα  τού  είπε  για  όλη  την  υπόθεση,  από  τότε  που  ο 
Εφόριος  ακολούθησε  τον  κακοποιό  στο  ερείπιο  ώς  τώρα. 

«Ο  Ηρακλής’σαρ  διεξάγει  κάποια  πειράματα  σ’ εκείνο  το  μέ- 
ρος,»  είπε  ο Ανώτερος  Ελεγκτής. 

«Γίνεται  αυτό  εν  γνώσει  σας,  δηλαδή,  Εξοχότατε;» 

«Ασφαλώς.  Και  είναι  απόρρητο·  ελάχιστα  άτομα  ξέρουν 
γι’ αυτό.» 

«Μα,  Εξοχότατε...  με  συγχωρείτε,  αλλά...  ποια  σχέση  είναι 
δυνατόν  να  έχουμε  εμείς  με  τους  κακοποιούς  που  έκαναν  τις 
ζημιές  στην  Πορφυρή  Οδό;» 

«Καμία,  ουσιαστικά.  Αυτοί  που  επιτέθηκαν  στην  Πορφυρή 
Οδό  είναι  ακόλουθοι  ενός  Ανεμοσκόπον  που  ονομάζεται  Αλκί- 
νοος. Τον  έχουμε  υπό  παρακολούθηση  διότι,  όπως  γνωρίζεις,  οι 
Ανεμοσκόποι  θεωρούνται  ειδικές  περιπτώσεις  που  έχουν  ενδι- 
αφέρον. Μέχρι  στιγμής,  ο Αλκίνοος  δεν  είχε  ξανακάνει  κάτι 
παρόμοιο  με  τις  αποψινές  ζημιές.  Αυτή  τη  φορά,  όπως  πριν 
από  λίγο  έμαθα,  πίστευε  ότι  προκαλώντας  καταστροφές  μέσα 
στην  Ακρη  θα  ισχυροποιούσε  τους  Ανέμους  της  θύελλας  τόσο 
ώστε  να  σπάσουν  τον  Ανεμοθραύστη  και  να  εισβάλουν . » 

«Μπορεί,  πράγματι,  να  γίνει  αυτό;» 

« Λεν  είμαι  βέβαιος.  Εκείνος,  πάντως,  και  οι  ακόλουθοί  τον  το 
πίστευαν.  Όπως  είδαμε  όλοι,  ασφαλώς,  τίποτα  δεν  συνέβη·  ο 
Ανεμοθραύστης  δεν  έσπασε.  Πιθανώς  η άμεση  επέμβαση  της 
Χωροφυλακής  να  συνέβαλε  σ’αντό,  πιθανώς  όχι.  Τέλος  πά- 
ντων δεν  έχει  σημασία. 

»0  Ανεμοσκόπος  που  είδες  στον  ερειπωμένο  ναό  - αρχαίος 
ναός  τον  Κάρτωλακ  είναι,  παρεμπιπτόντως,  από  τον  καιρό  που 
ο Κάρτωλακ  λατρευόταν  ακόμα  σ’ετούτα  τα  μέρη  - αυτός  ο 
Ανεμοσκόπος  ονομάζεται  Μερίκιος,  και  είναι  ηλικιωμένος,  ό- 
πως θα  είδες,  και  πολύ  έμπειρος  και  ισχυρός  με  τους  Ανέμους. 
Συνεργαζόμαστε  μαζί  τον  κατά  καιρούς.  Στη  συγκεκριμένη  πε- 
ρίπτωση, μας  λέει  ότι  μπορεί  να  ξαναδώσει  ζωή  στο  σώμα  εκεί- 
νον τον  γίγαντα  - ένα  σώμα  το  οποίο  βρέθηκε  σε  μια  από  τις 
Αιωρούμενες  Νήσους  και  εικάζουμε  ότι  ήρθε  από  κάποιο  από- 
μακρο μέρος  του  Πορφυρού  Κενού. 

»0  Μερίκιος  έχει  κάποιους  ακόλουθους,  που  τον  λατρεύουν 
και  τον  υπηρετούν.  Ορισμένοι  από  αυτούς  τους  ακόλουθους 
συναναστρέφονται,  επίσης,  και  τους  ακόλουθους  του  Αλκίνο- 
ον. Θεωρούν  και  τους  δύο  Ανεμοσκόπους  ιερούς.  Εκείνος  που  ο 
Εφόριος  παρακολούθησε  ήταν  απλά  ένας  απ  αυτούς,  ο οποίος 
θεώρησε,  μάλλον,  ότι  θα  ήταν  πιο  ασφαλής  από  τη  Χωροφυ- 
λακή αν  έβγαινε  απ’την  πόλη  και  πήγαινε  στον  αρχαίο  ναό.» 

«Μάλιστα...»  είπε  η Σεϊλίκρα.  «Δηλαδή,  δε  χρειάζεται  να  κά- 
νουμε τίποτα...» 

«Αντιθέτως,»  αποκρίθηκε  ο Ανώτερος  Ελεγκτής,  «κάτι 
χρειάζεται  να  κάνουμε.  Ή,  μάλλον,  να  κάνεις  εσύ.» 

«Εξοχότατε;» 

« Όπως  σου  είπα,  τα  πειράματα  στον  αρχαίο  ναό  είναι  απόρ- 
ρητα. Αυτό  σημαίνει  πως  ούτε  εσύ  δεν  θα  έπρεπε  να  γνωρίζεις 
τίποτα  γι’αυτά.  Αλλά  το  ξέρω  ότι  είσαι  πιστή  στην  Παντοκρά- 
τειρα,  Σεϊλίκρα,  και  στην  περίπτωσή  σου  δεν  υφίσταται  θέμα. 
Στην  περίπτωση  του  δημοσιογράφου,  όμως...  Δεν  είμαι  καθό- 

λον  βέβαιος  γι  αυτόν.  Καί  δεν  θέλω  τίποτα  να  διαρρεύσει. 
Πρέπει,  επομένως,  να  τον  σκοτώσεις.» 

Η Σεϊλίκρα  αισθάνθηκε  να  μουδιάζει  από  πάνω  ώς  κάτω,  κι 
ένα  ψύχος  να  διατρέχει  τη  ράχη  της.  «Εξοχότατε...;  Να...  να 
τον  σκοτώσω ;» 

«Υπάρχει  κάποιο  πρόβλημα;» 

Η Σεϊλίκρα  ξεροκατάπιε.  «Μα,  Εξοχότατε,  δεν  νομίζω  πως... 
Μπορώ  να  σας  διαβεβαιώσω  ότι  δεν  θα  διαρρεύσει  τίποτα-» 

«Δεν  θα  το  ρισκάρω  χωρίς  λόγο.  Ο δημοσιογράφος  πρέπει  να 
πεθάνει.  Απόψε.»  Η φωνή  του  Ανώτερου  Ελεγκτή  ακουγόταν 
ήρεμη,  διαδικαστική. 

«Ο  Εφόριος  είναι  αρκετά  χρήσιμος,  Εξοχότατε.  Είναι  από 
τους  καλύτερους-» 

«Αν  δεν  μπορείς  να  το  κάνεις  εσύ,  θα  στε'ιλω  κάποιον  άλλο  να 
το  κάνει,  Σεϊλίκρα.  Σε  ρωτάω:  πιστεύεις  ότι  έχεις  πρόβλημα 
μ αυτήν  την  αποστολή;» 

Η Σεϊλίκρα  πήρε  μια  βαθιά  ανάσα.  «Όχι.  Όχι,  Εξοχότατε.» 

«Ωραία.  Περιμένω,  λοιπόν,  σύντομα  το  ζήτημα  να  έχει  τε- 
λειώσει.» 

Η επικοινωνία  τους  διακόπηκε. 

Η Σεϊλίκρα  ακούμπησε  τον  τηλεπικοινωνιακό  πομπό  στο 
τραπέζι  πλάι  της.  Το  χέρι  της  έτρεμε. 

Θεοί!  Τι  θα  κάνω;...  Το  μυαλό  της  επαναστατούσε  στη  σκέψη 
να  σκοτώσει  τον  Εφόριο.  Ήταν  ερωτευμένη  μαζί  του.  Από  ε- 
κείνη την  πρώτη  νύχτα  που  είχαν  γνωριστεί,  ήταν  ερωτευμένη 
μαζί  του.  Δεν  μπορούσε  να  τον  σκοτώσει. 

Τι  θα  συμβεί,  όμως,  αν  δεν  τον  σκοτώσω;  Θα  στείλουν  άλλον 
να  το  κάνει.  Ο Εφόριος  δεν  μπορεί  να  τους  ξεφύγει. 

Και  τι  θα  γίνει  και  μ εμένα;  Θα  με  σκοτώσουν  κι  εμένα  αν 
παρακούσω  τις  εντολές  του  Ανώτερου  Ελεγκτή.  Ή,  αν  δε  με 
σκοτώσουν,  ποιος  ξέρει  τι  άλλο-; 

Ο Εφόριος  επέστρεψε  στο  σαλόνι,  ντυμένος  με  μια  ρόμπα.  Τα 
γαλανά  του  μαλλιά  ήταν  νωπά.  «Δε  σ’ακούω  να  μιλάς.  Τελείω- 
σες, έτσι;» 

Η Σεϊλίκρα  ένευσε.  «Ναι,»  ψιθύρισε,  κοιτάζοντας  τον  πομπό 
επάνω  στο  τραπέζι. 

«Τι  είναι;  Έγινε  κάτι;  Είσαι  καλά;»  Ο Εφόριος  την  πλησίασε, 
αγγίζοντας  τον  ώμο  της. 

Η Σεϊλίκρα  ξεροκατάπιε.  Κατάρες...!  Πώς  θα  τον  σκοτώσω; 
Αισθάνθηκε  ένα  δάκρυ  να  κυλά  στο  μάγουλό  της. 

«Τι  είναι,  Σεϊλίκρα;» 

Εκείνη,  απότομα,  σηκώθηκε  από  την  καρέκλα  και,  στρέφο- 
ντάς  του  την  πλάτη,  βάδισε  μέσα  στο  σαλόνι.  Αισθανόταν  το 
πιστόλι  στον  γοφό  της  πολύ  βαρύ,  ξαφνικά.  «Αυτό  που  εί- 
δες...» του  είπε.  «Στο  ερείπιο  μέσα...  Αυτό  ήταν...»  Γύρισε  να 
τον  ατενίσει.  «Ήταν  απόρρητο,  Εφόριε.  Ήταν  κάτι  που  δεν 
έπρεπε  να  είχες  δει.» 

Ο Εφόριος  συνοφρυώθηκε.  «Απόρρητο;  Ποιοι...;» 

«Εμείς.  Οι  πράκτορες  της  Παντοκράτειρας.  Εγώ  δεν  ήξερα 
τίποτα  για  τη  συγκεκριμένη  υπόθεση.  Εγώ...»  Δεν  έπρεπε  ποτέ 
να  τον  είχα  αφήσει  να  έρθει  μαζί  μου!  Αισθανόταν  δάκρυα  να 
γλιστράνε  από  τις  άκριες  των  ματιών  της.  «Εφόριε.  Μου  ζήτη- 
σαν να  σε  σκοτώσω.» 

Για  μια  στιγμή,  εκείνος  δεν  φάνηκε  να  κατάλαβε  τι  του  είπε. 
Βλεφάρισε  απορημένα.  Ύστερα,  έκανε  ένα  βήμα  όπισθεν. 
«Τι...»  ψέλλισε.  «Γιατί;» 

«Σου  είπα  - ήταν  απόρρητο.  Του  εξήγησα,  βέβαια,  ότι  δε  θα 
έλεγες  τίποτα  σε  κανέν-» 

«Σεϊλίκρα,  πραγματικά,  δεν  θα  πω  τίποτα!»  Ο Εφόριος  έ- 
μοιαζε τώρα  τρομοκρατημένος.  Το  χρυσό  δέρμα  του  είχε  πάρει 
μια  πιο  ανοιχτή  χροιά.  «Σ’το  υπόσχομαι.  Είναι  σαν  - σαν  να 
μην  το  είδα  ποτέ!» 

«Του  το  είπα,  αλλά  δεν  θέλησε  να  με  ακούσει-» 


ΚΩΣΤΑΣ  ΒΟΥΛΑΖΕΡΗΣ  | 96 


«Ποιος;»  φώναξε  ξαφνικά  ο Εφόριος.  «Ποιος  είναι  αυτός; 
Σεϊλίκρα-»  Έκανε  να  την  πλησιάσει  βαδίζοντας  προς  το  μέρος 
της· 

Εκείνη  τράβηξε  το  πιστόλι  απ’τον  γοφό  της,  σημαδεύοντας 
τον. 

Ο Εφόριος  έμεινε  στη  θέση  του,  ακίνητος. 

Η Σεϊλίκρα  έβλεπε  τη  μορφή  του  θολή  πίσω  από  τα  δάκρυά 
της.  «Σ’αγαπώ,»  του  είπε.  «Δεν  είναι  δική  μου  απόφαση.  Αν 
δεν  το  κάνω  εγώ,  θα  στείλουν  άλλον...» 

Ο Εφόριος  γονάτισε.  «Σεϊλίκρα,  σε  ικετεύω.  Σε  παρακαλώ  - 
μην  το  κάνεις  αυτό!  Υπόσχομαι  τίποτα  να  μη  διαρρεύσει  από 
εμένα.  Είναι  σα  να  μην  πήγα  εκεί  ποτέ!  Σα  να  μην  πήγα  καν 
στην  Πορφυρή  Οδό,  σαν-!» 

«Αρκετά!»  φώναξε  η Σεϊλίκρα  κλαίγοντας.  «Αρκετά...»  ψι- 
θύρισε. «Σταμάτα...»  Το  χέρι  της  ήταν  σταθερό  καθώς  τον  ση- 
μάδευε. Σήκωσε  την  ασφάλεια  του  όπλου.  Έσφιξε  τη  σκανδά- 
λη. 

«Σεϊλίκρα...  σε  παρακαλώ...»  Ο Εφόριος  κατέβασε  το  βλέμμα 
του,  κοιτάζοντας  το  πάτωμα.  Δάκρυα  γυάλιζαν  τώρα  και  στα 
δικά  του  μάτια.  Το  σώμα  του  έτρεμε  κάτω  από  τη  ρόμπα  του. 

Ένιωθε  έναν  βαθύ  φόβο  να  έχει  φυτρώσει  εντός  του.  Ποτέ 
άλλοτε  στη  ζωή  του  δε  θυμόταν  να  είχε  φοβηθεί  τόσο  πολύ, 
παρότι  αρκετές  φορές  είχε  κάνει  πράγματα  παράτολμα,  επι- 
κίνδυνα, σχεδόν  αυτοκτονικά.  Τώρα,  όμως,  ήξερε  ότι  η Σεϊλί- 
κρα,  είτε  τον  αγαπούσε  είτε  όχι,  ήταν  πράκτορας  της  Παντο- 
κράτειρας,  κι  έπρεπε  να  υπακούσει  στις  διαταγές  της. 

Και  κάποτε  είχα  πιστέψει  ότι  ήμουν  τυχερός  που  τη  γνώρι- 
σα... 

«Σε  παρακαλώ,  μην  το  κάνεις  αυτό...»  είπε,  αν  και  ήξερε  πως 
τα  λόγια  του  δεν  θα  έφερναν  κανένα  αποτέλεσμα.  Κανένα  α- 
πολύτως αποτέλεσμα. 

Ο Εφόριος  αισθανόταν  ότι  τόσο  καιρό  ερωτοτροπούσε  με  ένα 
όπλο  που  ήταν  επικίνδυνο  να  εκπυρσοκροτήσει... 

...και  τώρα  θα  εκπυρσοκροτούσε.  Δίνοντας  τέλος  στην  ύπαρ- 
ξή  του.  ^ 

Ο Εφόριος  περίμενε  ν’ακούσει  τον  κρότο  του  πιστολιού.  Πε- 
ρίμενε  να  νιώσει...  να  νιώσει  πώς  ήταν  να  σε  χτυπά  μια  σφαίρα 
στο  κεφάλι...  πώς  ήταν  αυτές  οι  λίγες  στιγμές  προτού  πεθάνεις. 
Θα  προλάβαινε,  άραγε,  να  περάσει  καμία  σκέψη  απ’το  μυαλό 
του;  Θα  καταλάβαινε  τίποτα;  Ή,  απλά,  όλα  θα  σκοτείνιαζαν, 
απρόσμενα  και  τελειωτικά; 

Τα  βήματα  των  μποτοφορεμένων  ποδιών  της  Σεϊλίκρα  ακού- 
στηκαν δυνατά  επάνω  στο  ξύλινο  πάτωμα. 

Ο Εφόριος  βλεφάρισε.  Είδε  τις  μπότες  της  να  πηγαίνουν  στον 
καναπέ.  Ύψωσε  το  βλέμμα  του.  Η Σεϊλίκρα  καθόταν,  με  το  ό- 
πλο της  κατεβασμένο  ανάμεσα  στα  γόνατά  της.  Το  κεφάλι  της 
ήταν  επίσης  κατεβασμένο  καθώς  έκλαιγε.  Τα  δάκρυά  της  γυά- 
λιζαν επάνω  στο  πορφυρόδερμο  πρόσωπό  της. 

Ο Εφόριος  σηκώθηκε  από  κάτω.  Την  πλησίασε,  επιφυλακτι- 
κά- κάθισε  πλάι  της.  Αγκάλιασε  τους  ώμους  της.  Φίλησε  το  μά- 
γουλό της,  σφίγγοντάς  την  κοντά  του. 

«Δε  μπορώ  να  σε  σκοτώσω,»  του  είπε  εκείνη.  «Δε  μπορώ...» 
Ξεροκατάπιε.  Σκούπισε  τα  δάκρυά  της  με  την  ανάστροφη  του 
χεριού  της.  «Άκου.  Υπάρχει  μία  λύση  και  μόνο  αν  θέλεις  να 
μείνεις  ζωντανός.  Αν  είσαι  τυχερός.  Άκουσέ  με.»  Στράφηκε  να 
τον  ατενίσει  καταπρόσωπο. 

Ο Εφόριος  ένευσε,  αμίλητα. 

«Θα  με  πυροβολήσεις.»  Η Σεϊλίκρα  πίεσε  το  πιστόλι  της  μέσα 
στα  χέρια  του. 

«Σεϊλίκρα-!» 

«Στο  πόδι.  Θα  πω  ότι  κατάφερες  να  μου  πάρεις  το  όπλο  και 
να  με  χτυπήσεις,  όταν  με  ρωτήσουν.  Θα  με  πυροβολήσεις,  Ε- 
φόριε,  και  θα  φύγεις.  Θα  πας  μακριά  από  την  Άκρη.  Όσο  πιο 
μακριά  μπορείς.  Έξω  απ’τη  Σεργήλη,  καλύτερα.  Πήγαινε  στα 
Φέρνιλγκαν,  βόρεια,  και  μπες  στη  διαστασιακή  δίοδο  που  οδη- 
γεί στη  Σάρντλι. » 

«Δεν  ξέρω  κανέναν  στη  Σάρντλι...»  Η φωνή  του  έτρεμε. 

Η Σεϊλίκρα  έσφιξε  μέσα  στη  γροθιά  της  το  πέτο  της  ρόμπας 
του.  «Πρέπει  να  φύγεις'.  Με  καταλαβαίνεις;  Αλλιώς,  θα  σε 
βρουν  και  θα  σε  σκοτώσουν.» 

Εκείνος  ένευσε,  μην  ξέροντας  τι  άλλο  να  κάνει. 

«Πήγαινε  τώρα  και  ετοιμάσου.  Γρήγορα!  Πήγαινε!»  του  είπε 
η Σεϊλίκρα. 

Ο Εφόριος  σηκώθηκε  από  τον  καναπέ  και  πήγε  στο  υπνοδω- 
μάτιό του. 

Η Σεϊλίκρα  τον  περίμενε  στο  σαλόνι,  καθισμένη  στον  καναπέ, 
με  το  πιστόλι  της  ακουμπισμένο  στο  τραπεζάκι  μπροστά  της. 

Ο Εφόριος  επέστρεψε,  ντυμένος  για  ταξίδι  και  μ’έναν  μικρό 
σάκο  στον  ώμο. 

«Είσαι  έτοιμος;»  τον  ρώτησε  η Σεϊλίκρα,  καθώς  σηκωνόταν 
όρθια  παίρνοντας  το  όπλο  από  το  τραπεζάκι. 

«Ναι.»  Η φωνή  του  ήταν  ξερή,  φοβισμένη.  «Σεϊλίκρα,»  είπε. 
«Σ’ευχαριστώ.»  Την  πλησίασε,  κάνοντας  να  τη  φιλήσει. 

Εκείνη  τον  απομάκρυνε.  «Δεν  έχουμε  χρόνο.  Πρέπει  να  φύ- 
γεις.» Του  έδωσε  το  πιστόλι.  «Πυροβόλησέ  με.»  Έκανε  κά- 
μποσα  βήματα  όπισθεν.  «Εδώ.»  Έδειξε  τον  αριστερό  της  μηρό, 
αρκετά  πάνω  από  το  γόνατο. 

Ο Εφόριος  σημάδεψε.  «Δεν  είμαι  και  τόσο  έμπειρος  στο... 
στο  να...» 

«Τελείωνε!»  είπε  η Σεϊλίκρα.  «Είναι  πολύ  κοντινή  βολή.  Δε 
μπορεί  ν’αστοχήσεις.» 

Ο Εφόριος  τράβηξε  τη  σκανδάλη. 

Η Σεϊλίκρα,  με  μια  κραυγή,  σωριάστηκε  στο  πάτωμα,  κρατώ- 
ντας τον  αριστερό  της  μηρό.  Αίμα  μούσκεψε  το  παντελόνι  της, 
γλιστρώντας  ανάμεσα  από  τα  δάχτυλά  της. 

«Σεϊλίκρα-»  Ο Εφόριος  γονάτισε  πλάι  της. 

«Πήγαινε,  ανόητε!»  γρύλισε  εκείνη  τρίζοντας  τα  δόντια. 
«Πάρε  τ’όπλο  και  φύγε!  Φύγε!» 

Ο Εφόριος  σηκώθηκε  κι  έτρεξε,  βγαίνοντας  από  το  διαμέρι- 
σμά του.  Αφήνοντάς  την  μόνη. 

«Σκατά...»  μούγκρισε  η Σεϊλίκρα  μετά  από  λίγο,  καθώς  σερ- 
νόταν πάνω  στο  πάτωμα  προσπαθώντας  να  πλησιάσει  τον  κα- 
ναπέ, για  να  πιαστεί  και  να  σηκωθεί.  Πίσω  της  άφηνε  ένα  μο- 
νοπάτι αίματος. 

Όταν  ήταν  επάνω  στον  καναπέ,  έσκισε  το  παντελόνι  της 
μ’ένα  ξιφίδιο  και  κοίταξε  το  τραύμα.  Το  πασπάτεψε.  Η κατα- 
ραμένη σφαίρα  φαινόταν  να  έχει  πάει  βαθιά.  Γαμώτο...! 

Η εξώπορτα  του  διαμερίσματος  άνοιξε. 

Γύρισε,  ο ηλίθιος!  Η Σεϊλίκρα  έστρεψε  το  βλέμμα  της- 

-και  κοκάλωσε. 

Είδε  έναν  ψηλό  άντρα  με  μαύρη  καπαρντίνα,  λευκό-ροζ  δέρ- 
μα, και  γκρίζα  μαλλιά  που  ήταν  τελείως  λευκά  στους  κροτά- 
φους. Ο Ανώτερος  Ελεγκτής! 

Δύο  άλλοι  άντρες  ήρθαν  πίσω  του  - πράκτορες·  η Σεϊλίκρα 
τούς  γνώριζε  - κρατώντας  πιστόλια  κι  έχοντας  τον  Εφόριο  α- 
νάμεσά  τους.  Και  μετά  απ’αυτούς  παρουσιάστηκε  μια  γυναίκα 
με  κατάλευκο  δέρμα  και  μακριά  κόκκινα  μαλλιά.  Κι  αυτήν  τη 
γνώριζε  η Σεϊλίκρα:  μια  μάγισσα  του  τάγματος  των  Τεχνομα- 
θών.  Σερφάντια’μορ  ονομαζόταν. 

«Η  προδοσία  πάντοτε  αποκαλύπτεται,  Σεϊλίκρα,»  είπε  ο Α- 
νώτερος Ελεγκτής,  βηματίζοντας  μέσα  στο  σαλόνι. 

«Εξοχότατε,  δεν...» 

«Δε  χρειάζεται  να  μου  εξηγήσεις  τίποτα.  Τα  άκουσα  όλα.  Η 
Σερφάντια,  βλέπεις,  γνωρίζει  ένα  πολύ  χρήσιμο  ξόρκι.  Ξόρκι 
Ελέγχου  Επικοινωνιακών  Διαύλων,  το  λένε-  ίσως  να  το  έχεις 
υπόψη  σου.» 

Θεοί...  Η Σεϊλίκρα  κατάλαβε  τι  είχαν  κάνει.  Ο Ανώτερος  Ελε- 
γκτής είχε  θεωρήσει  ύποπτη  την  απάντησή  της  και  είχε  βάλει 
τη  μάγισσα  να  μετατρέψει,  με  τη  μαγεία  της,  όλους  τους  επι- 
κοινωνιακούς  διαύλους  μέσα  στο  σπίτι  του  Εφόριου  σε  κο- 
ριούς. Άκονγαν  αυτά  που  λέγαμε...  Ξέρουν. 

Η Σεϊλίκρα  κοίταξε  τον  Εφόριο.  Εκείνος  απέφυγε  το  βλέμμα 
της.  Ήταν  τρομοκρατημένος. 

Προσπάθησα!  σκέφτηκε  η Σεϊλίκρα.  Προσπάθησα  να  σε  βο- 
ηθήσω! 

«Εξοχότατε,»  είπε  στον  Ανώτερο  Ελεγκτή,  «δεν  ήθελα  να 
σας  προδώσω...  Είμαι  πιστή  στην  Παντοκράτειρα  - το  ξέρετε. 
Αλλά  ο Εφόριος-» 

«Σου  είπα  να  το  αναλάβει  κάποιος  άλλος,  αν  δεν  μπορούσες 
να  τον  σκοτώσεις...» 

«Μα,  δεν  θα  έλεγε  τίποτα.  Θα  κρατούσε  το  μυστικό.  Θα  κρα- 
τήσει το  μυστικό,  Εξοχότατε.  Δε  χρειάζεται  να  πεθάνει.» 

Ο Ανώτερος  Ελεγκτής  στράφηκε  στον  δημοσιογράφο,  καθώς 
ξαφνική  σιγή  έπεφτε  στο  σαλόνι. 

Ο Εφόριος  τον  ατένισε.  Είπε,  όσο  πιο  σταθερά  μπορούσε: 
«Σας  λέει  αλήθεια,  όποιος  κι  αν  είστε,  κύριε.  Δεν  υπάρχει  πε- 
ρίπτωση να  διαρ ρεύσει  τίποτα  από  εμένα.  Είναι  σα  να  μην  πή- 
γα ποτέ  εκεί.  Και  δεν  έχω  καμία  σχέση  με  αποστάτες  και  άλ- 
λους παρανόμους  - σας  διαβεβαιώνω.» 

Ο Ανώτερος  Ελεγκτής  γέλασε.  «Το  ξέρω  πως  δεν  έχεις  σχέση 
με  αποστάτες  και  άλλους  παρανόμους.  Μπορεί,  όμως,  αυτοί  να 
έχουν,  κάποια  στιγμή  στο  μέλλον,  σχέση  μ εσένα-» 

«Αποκλείεται! » 

«Μη  μου  λες  εμένα  “αποκλείεται5.»  Η φωνή  του  Ανώτερου 
Ελεγκτή  ήταν  νηφάλια.  «Έχω  δει  πιστούς  ανθρώπους  να  γίνο- 
νται προδότες  μέσα  σε  μια  βραδιά.»  Έριξε  ένα  λοξό  βλέμμα 
στη  Σεϊλίκρα.  «Έχω  δει  πιστούς  ανθρώπους  να  προδίδουν  τη 
Συμπαντική  Παντοκρατορία  για  λόγους...  ανούσιους.  Ή επειδή 
δεν  μπορούν  ν’αντέξουν  στην  οποιαδήποτε  πίεση,  σωματική  ή 
ψυχολογική.  Νομίζεις  ότι  θα  μπορούσες  ν’αντέξεις  σε  βασανι- 
στήρια, σε  περίπτωση  που,  για  παράδειγμα,  αποστάτες  σε  αιχ- 
μαλώτιζαν και  σε  ρωτούσαν  για  εμάς;» 

«Σας  υπόσχομαι,  δε  θα  σας  πρόδιδα!» 

«Έας  υπόσχομαι’...  Λόγια.»  Ο Ανώτερος  Ελεγκτής  τον  πλη- 
σίασε. Και,  στο  βλεφάρισμα  του  ματιού,  τράβηξε  ένα  ξιφίδιο 
μέσα  απ’την  καπαρντίνα  του  και  χτύπησε  τον  Εφόριο  κατα- 
πρόσωπο. 

Εκείνος  κραύγασε,  κι  ένας  απ’τους  πράκτορες  τον  συγκρά- 
τησε  για  να  μην  πέσει.  Τώρα,  μια  μεγάλη  χαρακιά  υπήρχε  στο 
πρόσωπό  του,  από  επάνω  δεξιά  ώς  κάτω  αριστερά-  αίμα  γυάλι- 
ζε πάνω  στο  χρυσό  δέρμα  του,  μαζί  με  ιδρώτα  και  δάκρυα. 

«Πόσα  τέτοια  χτυπήματα  νομίζεις  ότι  θα  μπορούσες 
ν’αντέξεις  προτού  αποκαλύψεις  τα  πάντα;»  ρώτησε  ο Ανώτε- 
ρος Ελεγκτής,  σκουπίζοντας  το  ξιφίδιό  του  μ’ένα  μαντήλι. 

«Εξοχότατε,  μην-!»  άρχισε  η Σεϊλίκρα. 

«Σιωπή!»  είπε  ο Ανώτερος  Ελεγκτής  στρεφόμενος  προς 
στιγμή  να  την  κοιτάξει.  Μετά,  γύρισε  το  βλέμμα  του  πάλι  στον 
Εφόριο.  «Δεν  είναι  τυχαίο  που  δεν  ξέρει  ο καθένας  τι  κάνουμε, 
κύριε  Εύτολμε.  Υπάρχουν  εχθροί  που  υπονομεύουν  την  Πα- 
ντοκράτειρα.  Εχθροί  τόσο  διαβολικοί  και  διεστραμμένοι  που 
δεν  μπορείς  να  φανταστείς.  Οφείλουμε  να  διαφυλάττουμε  ό,τι 
έχουμε,  για  να  μην  τα  καταπιεί  όλα  το  χάος  και  η αναρχία.» 

«Μπορώ  να  δουλέψω  για  σας...»  ψέλλισε  ο Εφόριος. 

«Αυτό  δεν  είναι  κάτι  που  θα  το  αποφασίσεις  εσύ.»  Ο Ανώτε- 
ρος Ελεγκτής  θηκάρωσε  το  ξιφίδιό  του,  και  τράβηξε  ένα  πι- 
στόλι. Το  όπλισε. 

Ο Εφόριος  προσπάθησε  να  φύγει,  αλλά  οι  δύο  πράκτορες 
που  τον  φυλούσαν  τον  εμπόδισαν.  Ένας  απ’αυτούς  τον  χτύπη- 
σε στο  κεφάλι,  με  τη  λαβή  του  πιστολιού  του,  ρίχνοντάς  τον 
στα  γόνατα. 

Ο Ανώτερος  Ελεγκτής  τον  σημάδεψε- 

(«Εξοχότατε,  περιμένετε!»  φώναξε  η Σεϊλίκρα) 

-και  πάτησε  τη  σκανδάλη. 

Το  άψυχο  σώμα  του  Εφόριου  έπεσε  στο  πάτωμα,  γεμίζοντάς 
το  με  περισσότερο  αίμα. 

Η Σεϊλίκρα  έκλαιγε  και  έσφιγγε  τις  γροθιές  της.  «Γιατί;»  φώ- 
ναζε. «Γιατί!» 

«Θα  έπρεπε  να  καταλαβαίνεις,»  της  είπε  ο Ανώτερος  Ελε- 
γκτής. «Το  γεγονός  ότι  δεν  καταλαβαίνεις  σημαίνει  ότι  δεν  έ- 
πρεπε ποτέ  να  είσαι  στο  πλευρό  μας.  Δεν  ανεχόμαστε  φίδια, 
που  μπορεί  να  γυρίσουν  και  να  μας  δαγκώσουν.»  Ύψωσε  το 
πιστόλι  του,  σημαδεύοντάς  την.  «Στη  Φεηνάρκια,  απ’όπου  κα- 
τάγεσαι, τα  φίδια  μπορεί  να  είναι  αποδεκτά.  Αλλά  όχι  στη  Σερ- 
γήλη.» 

Και  πυροβόλησε. 

Πρόλογος:  Πρόβλημα  στο  Ορυχείο 


Στα  βορειοδυτικά,  η Σεργήλη  φτάνει  σε  ένα  τέλος.  Τα  βουνά, 
οι  λόφοι,  οι  πεδιάδες,  οι  ακτές,  η θάλασσα,  ο ουρανός:  τα  πά- 
ντα γέρνουν,  μ’έναν  δύσκολο  να  καθοριστεί  τρόπο,  προς  μια 
πελώρια,  μαύρη  σφαίρα  που  φαίνεται  σαν  από  το  βάθος  μιας 
σήραγγας·  και,  καθώς  γέρνουν  προς  τα  εκεί,  μετατρέπονται 
όλα  σε  μια  επίπεδη  κρυσταλλική  μάζα.  Τα  βουνά  και  οι  λόφοι 
ισοπεδώνονται-  η θάλασσα  γίνεται  ένα  με  τις  ακτές,  νερό  δεν 
υπάρχει-  ο ουρανός  μοιάζει  με  αντανάκλαση  της  γης  και  η γη 
με  αντανάκλαση  του  ουρανού,  ο ήλιος  και  το  φεγγάρι  έχουν 
εξαφανιστεί.  Μεγάλοι  κρυστάλλινοι  όγκοι  προεξέχουν  σε  διά- 
φορα σημεία  ετούτου  του  αφύσικου  τόπου,  οι  οποίοι  βγαίνουν 
μέσα  από  το  έδαφος,  ή κρέμονται  από  τον  ουρανό  σαν  παγω- 
μένα δάκρυα  - πράγματα  ή κομμάτια  γης  που  δεν  έχουν  ακό- 
μα απορροφηθεί,  εικάζουν  ορισμένοι  επιστήμονες. 

Κανένας  άνθρωπος  μέσα  από  τη  γνωστή  Ιστορία  της  Σεργή- 
λης  δεν  έχει  ποτέ  κατορθώσει  να  φτάσει  στην  πελώρια  μαύρη 
σφαίρα  στο  βάθος  της  τρομερής  πεδιάδας.  Ό,τι  μπαίνει  στο 
Κρυσταλλικό  Πεδίο  (όπως  το  ονομάζουν)  καταστρέφεται.  Πα- 
νίσχυρες ελκτικές  δυνάμεις  το  τραβούν  και  το  κολλάνε  κάτω, 
προτού  άλλες  δυνάμεις  αρχίσουν  να  το  κρυσταλλοποιούν,  να 
το  αφομοιώνουν,  να  το  κάνουν  ένα  με  την  πεδιάδα,  αγνώριστο. 
Οι  άνθρωποι  πέφτουν  μπρούμυτα  ή ανάσκελα,  ανήμποροι  να 
σηκωθούν,  προτού  χάσουν  τις  αισθήσεις  τους  και  τη  ζωή  τους· 
τα  οχήματα  διαλύονται,  καθώς  οι  τροχοί  τους  σπάνε,  τα  πατώ- 
ματά  τους  κολλάνε  στο  έδαφος,  τα  τοιχώματά  τους  τραβιόνται 
προς  τα  κάτω,  τα  τζάμια  τους  θρυμματίζονται,  οι  οροφές  τους 

καταλήγουν  στη  γη·  τα  αεροσκάφη  πέφτουν  αμέσως,  για  να 
καρφωθούν  βαθιά  στο  κρυσταλλικό  έδαφος  και  να  γίνουν,  στο 
τέλος,  ένα  μ’αυτό. 

Αρκετά  μακριά  από  το  Κρυσταλλικό  Πεδίο  ώστε  να  μην  κιν- 
δυνεύει, αλλά  όχι  τόσο  μακριά  ώστε  το  Κρυσταλλικό  Πεδίο  να 
μην  είναι  ορατό  από  εκεί,  βρίσκεται  ένα  ορυχείο  ενέργειας  που 
εκμεταλλεύονται  οι  δυνάμεις  της  Συμπαντικής  Παντοκράτει- 
ρας.  Το  ορυχείο  έχει  αποδειχτεί  πολύ  αποδοτικό:  οι  πέτρες  στα 
βάθη  του  αιμορραγούν  ενεργειακά  υγρά  σε  μεγάλες  ποσότη- 
τες. Δεκάδες  εργάτες  δουλεύουν  εδώ,  όπως  επίσης  και  αρκετοί 
μάγοι  του  τάγματος  των  Γαιοδιφών,  οι  οποίοι  είναι  απαραίτη- 
τοι για  τον  εντοπισμό,  αλλά  και  για  την  επεξεργασία,  του  «αί- 
ματος των  βράχων».  Διότι  το  υγρό  που  βγαίνει  από  το  ορυχείο 
δεν  μπορεί,  κατευθείαν,  να  εμφιαλωθεί  και  να  χρησιμοποιηθεί 
για  την  κίνηση  οχημάτων  ή για  οτιδήποτε  άλλο.  Είναι  εξαιρετι- 
κά ασταθές,  και  ασύμβατο  με  τις  ρυθμίσεις  των  περισσότερων 
συστημάτων.  Οι  Γαιοδίφες  βάζουν  το  αίμα  των  βράχων  σε  ει- 
δικά μηχανήματα  και  το  μετατρέπουν,  με  τη  βοήθεια  άλλων 
υγρών  και  αερίων,  αλλά  και  ξορκιών  και  μαγγανειών.  Μετά 
από  αυτή  τη  διαδικασία,  το  κλείνουν  σε  ενεργειακές  φιάλες 
διαφόρων  μεγεθών,  η μεγαλύτερη  ποσότητα  των  οποίων  πη- 
γαίνει ανατολικά,  στη  Νέσριβεκ,  όπου  πόλεμος  γίνεται  ύστερα 
από  τον  ξεσηκωμό  μεγάλου  μέρους  του  πληθυσμού  της  περιο- 
χής· 

Έξω  από  το  ορυχείο,  ένας  πρόχειρος  οικισμός  είναι  οικοδο- 
μή μένος,  για  να  μπορούν  να  μένουν  οι  εργαζόμενοι  αλλά  και  η 
διοίκηση  και  οι  φρουροί.  Μέχρι  στιγμής  δεν  έχουν  αντιμετω- 
πίσει καμία  απειλή  από  την  Επανάσταση,  μάλλον  - υποθέτουν 
- επειδή  βρίσκονται  μακριά  από  τον  πόλεμο:  κάπου  πεντακό- 
σια χιλιόμετρα  απόσταση  από  την  πόλη  της  Νέσριβεκ. 

Από  τα  βάθη  του  ορυχείου  ακούγονται  διαρκώς  μηχανήματα 
να  δουλεύουν  και  εργαλεία  να  χτυπάνε  τις  πέτρες.  Ορισμένες 
φορές,  αντηχούν  και  εκρήξεις  καθώς  επικίνδυνα  αέρια  εξαπο- 

λύονται  από  το  υπέδαφος  της  Σεργήλης.  Ωστόσο,  αυτές  οι  πε- 
ριπτώσεις είναι  περιορισμένες,  γιατί  οι  Γαιοδίφες  ελέγχουν, 
όσο  καλύτερα  μπορούν,  την  περιοχή  με  τη  μαγεία  τους  προτού 
στείλουν  εργάτες  να  ανοίξουν  σήραγγες  ή να  κάνουν  τομές 
στους  βράχους. 

Αλλά  οι  μάγοι  δεν  είναι  παντογνώστες  ούτε  παντοδύναμοι,  κι 
έτσι,  παρά  τα  ξόρκια,  τις  μαγγανείες,  και  τα  μηχανήματά  τους, 
κάπου-κάπου  κάνουν  λάθη.  Όπως  τώρα. 

Το  τρυπάνι,  το  οποίο  χειρίζονται  τρεις  εργάτες,  καταφέρνει 
να  σπάσει,  τελικά,  έναν  λιθικό  σχηματισμό  που  είχε  αποδειχτεί 
ανθεκτικότερος  από  άλλους.  Μια  μεγάλη  ρωγμή  δημιουργεί- 
ται:  κι  αμέσως,  μ’έναν  δυνατό  συριστικό  ήχο,  ένα  γκρίζο,  ημι- 
διαφανές αέριο  εκτοξεύεται.  Οι  εργάτες  πανικό  βάλλονται, 
κουνώντας  τα  χέρια  τους  και  κλείνοντας  τις  μύτες,  τα  μάτια, 
και  τα  στόματά  τους.  Ο μάγος  που  είχε  ελέγξει  την  περιοχή 
προσπαθεί  επίσης  να  φύγει,  γιατί  φοβάται  ότι  ίσως  να  πρόκει- 
ται για  κάτι  το  δηλητηριώδες. 

Μετά  από  λίγο,  κι  ενώ  σε  κανέναν  δεν  έχει  συμβεί  τίποτα  κα- 
κό ακόμα,  συγκεντρώνονται  κοντά  στη  ρωγμή  μερικοί  εργάτες, 
δύο  μάγοι,  και  τέσσερις  στρατιώτες.  Όλοι  τους  φοράνε  μάσκες 
και  ειδικές  στολές  με  γάντια.  Το  αέριο,  όμως,  έχει  εξαφανιστεί. 
Οι  Γαιοδίφες  κάνουν  κάποιες  μετρήσεις  και  κρίνουν  ότι  το  μέ- 
ρος πρέπει,  λογικά,  να  είναι  ασφαλές.  Φέρνουν  και  τον  μονα- 
δικό μάγο  Ερευνητή  του  οικισμού  για  να  ελέγξει,  και  φτάνει  κι 
εκείνος  στο  ίδιο  συμπέρασμα. 

Οι  εργασίες  συνεχίζονται  κανονικά  στο  ορυχείο. 

Την  επομένη,  ένας  εργάτης  εξαφανίζεται  μύστη ριωδώς.  Κα- 
νείς δεν  καταφέρνει  να  τον  βρει.  Δεν  είναι,  όμως,  η μοναδική 
φορά  που  κάτι  τέτοιο  έχει  συμβεί,  επειδή  στο  ορυχείο  υπάρ- 
χουν ανοίγματα  και  τρύπες  όπου  αν  κάποιος  πέσει  χάνεται  για 
πάντα  σε  υπόγειες  αβύσσους  και  χαράδρες. 

Τις  μέρες  που  ακολουθούν,  κι  άλλες  εξαφανίσεις  γίνονται. 
Εργάτες  κυρίως,  αλλά  κι  ένας  στρατιώτης.  Και  ένας  μάγος 

Γαιοδίφης.  Το  πράγμα  κρίνεται  ανησυχητικό,  και  έρευνες  ξε- 
κινούν. Οι  μάγοι  και  οι  στρατιωτικοί  φοβούνται  ότι  ίσως  κά- 
ποιο επικίνδυνο  πλάσμα  να  έχει  εισβάλλει  στις  σήραγγες. 

Ένας  από  τους  εργάτες,  παρότι  ταλαιπωρείται  όπως  τους 
υπόλοιπους  (χάλια  φαγητό-  μισθός  της  πείνας-  ύπνος  μαζί  με 
άλλους  πέντε-  ελάχιστες  έξοδοι-  δουλειά  απ’την  αυγή  μέχρι  τη 
δύση  του  ήλιου,  με  λίγα  διαλείμματα),  δεν  είναι  σαν  τους  υπό- 
λοιπους. Είναι,  στην  πραγματικότητα,  κατάσκοπος  της  Επα- 
νάστασης- και,  όταν  ακούει  για  τις  εξαφανίσεις,  ξέρει  ότι  έχει, 
επιτέλους,  μια  πληροφορία  να  μεταφέρει.  Ναι,  επιτέλους:  γιατί 
δεν  είναι  και  πολλά  αυτά  που  συμβαίνουν  σε  τούτο  το  μέρος.  Η 
ζωή  είναι  βαρετή:  ο κατάσκοπος  είχε  αρχίσει  να  φοβάται  ότι 
δεν  είναι  και  κανένας  σπουδαίος  κατάσκοπος,  τελικά,  αλλά 
μονάχα  άλλος  ένας  τύπος  που  δουλεύει  πολύ  και  τρώει  λίγο. 
Τώρα,  όμως,  έχει  κάτι  να  δώσει  στην  Επανάσταση! 

Μια  πληροφορία. 

Και,  συγχρόνως,  ένα  χτύπημα  εναντίον  των  αφεντάδων  που 
τον  καταδυναστεύουν! 

Η γυναίκα  του  - που  είναι  αγρότισσα  - έρχεται,  καβαλώντας 
το  μοναδικό  τους  άλογο,  να  τον  επισκεφτεί  την  ημέρα  που  ο 
εργάτης  δέχεται  επισκεπτήριο.  Βαδίζουν  λίγο  πιο  έξω  από  τον 
οικισμό  του  ορυχείου,  σ’ένα  μέρος  όπου  έχει  κάμποσο  χορτάρι 
και  δέντρα,  και  τα  έντομα  ζουζουνίζουν  μέσα  στο  καλοκαιριά- 
τικο μεσημέρι.  Ο εργάτης  λέει  στη  γυναίκα  του  για  τις  παράξε- 
νες εξαφανίσεις  στο  ορυχείο,  και  της  ζητά  να  μεταφέρει  την 
πληροφορία  στον  σύνδεσμό  τους.  Εκείνη  υπόσχεται  πως  θα  το 
κάνει-  εξάλλου,  οι  επαναστάτες  πληρώνουν  γι’αυτές  τις  πλη- 
ροφορίες, και  η αγρότισσα  δεν  έχει  χρήματα  για  πέταμα. 

Όταν  το  επισκεπτήριο  τελειώνει,  δίνει  ένα  τελευταίο  φιλί 
στον  άντρα  της,  καβαλά  το  άλογό  της,  και  φεύγει.  Το  επόμενο 
πρωί,  είναι  στο  χωριό  και  στο  αγρόκτημά  της,  και,  όπως  ο ά- 
ντρας της,  συνεχίζει  κι  αυτή  τη  δουλειά  της:  η οποία  δεν  την 
απασχολεί  λιγότερο  απ’ό,τι  απασχολεί  εκείνον  η δική  του  δου- 

λειά.  Δουλεύει  απτό  ξημέρωμα  ώς  το  σούρουπο  μέσα  στο  α- 
γρόκτημα, και  οι  Παντοκρατορικοί  ( την  κατάρα  της  Λόρκης  να 
έχουν!)  αγοράζουν  τα  προϊόντα  της  σε  εξευτελιστικές  τιμές  - 
όσα,  δηλαδή,  δεν  παίρνουν  τσάμπα  ως  «φόρο».  Χρειάζονται 
τρόφιμα  για  τον  στρατό  τους  στην  περιοχή  της  Νέσριβεκ,  και 
δεν  το  κρύβουν.  Ευτυχώς,  στο  χωριό  της  αγρότισσας,  αλλά  και 
στα  τριγυρινά  χωριά,  ο πόλεμος  δεν  έχει  ακόμα  εξαπλωθεί-  κι 
η αγρότισσα  φοβάται  πως  αν  εξαπλωθεί  ώς  εδώ  όλοι  θα  υπο- 
φέρουν. Μπορεί  οι  επαναστάτες  να  προσπαθούν  να  διώξουν 
τους  στρατιώτες  της  Παντοκράτειρας  και  να  ελευθερώσουν  τη 
Σεργήλη,  μα...  άνθρωποι  θα  πεθάνουν,  άνθρωποι  θα  μισερω- 
θούν,  και  σπίτια  και  χωράφια  θα  καούν,  είτε  το  θέλουν  είτε  ό- 
Χΐ· 

Ο σύνδεσμός  της  δεν  αργεί  να  έρθει.  Είναι  ένας  άντρας  που 
περιφέρεται  με  δίκυκλο  στα  χωριά,  κι  έρχεται  κυρίως  τις  νύ- 
χτες. Δηλώνει  τεχνικός  στο  επάγγελμα:  επισκέπτεται  τούτα  τα 
μέρη  για  να  φτιάχνει  τα  μηχανήματα  των  χωρικών  που  έχουν 
χαλάσει,  λέει.  Αλλά  η αληθινή  του  δουλειά  είναι  για  την  Επα- 
νάσταση. Έχει  πράσινο  δέρμα,  σκούρα  πράσινα  μαλλιά,  και 
ωραία  σφιχτοδεμένα  χέρια  και  στήθος.  Η αγρότισσα  τον  βρί- 
σκει ελκυστικό,  αλλά  διώχνει  αυτές  τις  σκέψεις  απ’ το  νου  της, 
γιατί  πιστεύει  κρυφά  στην  Αρτάλη  - παρότι  οι  Παντοκρατορι- 
κοί  έχουν  απαγορεύσει  τη  θρησκεία  της  στη  Σεργήλη  - και  το 
ξέρει  ότι  η Αρτάλη  δεν  θα  ενέκρινε  τέτοιες  σκέψεις. 

Συναντά  τον  σύνδεσμο  μέσα  στη  νύχτα,  και  του  λέει  για  τις 
εξαφανίσεις  στο  ορυχείο.  Του  τα  λέει  όλα  ακριβώς  όπως  της  τα 
είπε  ο άντρας  της.  Ο επαναστάτης  την  ευχαριστεί  και  της  δίνει 
τρεις  ήλιους  - τρεις  ολόκληρους  ήλιους!  - για  την  πληροφορία. 
Η αγρότισσα  είναι  ευχαριστημένη. 

Ο επαναστάτης  παίρνει  το  δίκυκλό  του  και  φεύγει,  τρέχο- 
ντας.  Διασχίζει  περιοχές  που  ξέρει  ότι  δεν  θα  συναντήσει  τις 
δυνάμεις  της  Παντοκράτειρας  και  φτάνει  σε  μια  βάση  της  Ε- 
πανάστασης όχι  πολύ  μακριά  από  τη  Νέσριβεκ. 

Η πληροφορία  για  τις  εξαφανίσεις  στο  ορυχείο  μεταφέρεται, 
από  εκεί,  στην  Πρόμαχο  Χασρίνα,  κι  εκείνη  κρίνει  πως  ίσως  οι 
επαναστάτες  να  μπορούν  να  εκμεταλλευτούν  την  κατάσταση. 
Αλλά,  πρώτα,  πρέπει  να  ζητήσουν  κάποια  βοήθεια  έξω  από  τη 
Σεργήλη  - κι  εύχεται  αυτή  η βοήθεια  να  έρθει. 

Ένα  ειδικό  αεροσκάφος  πετά  στους  ουρανούς  και,  περνώ- 
ντας από  ένα  σημείο  μετάβασης,  μπαίνει  στον  Αιθέρα.  Από  τον 
Αιθέρα  φτάνει  τελικά  στην  Απολλώνια,  και  ο Ανδρόνικος,  ο 
Πρίγκιπας  της  Επανάστασης,  μαθαίνει  για  τις  εξαφανίσεις  στο 
ορυχείο  και  για  το  σχέδιο  της  Προμάχου  της  Νέσριβεκ... 


ΐ:  Ένας  Καινούργιος  Πρίγκιπας  Δέχεται  Επι- 
σκέψεις 

Η Φενίλδα’σαρ  δεν  άντεχε  τη  μετάβαση.  Είχε  αποσυρθεί  στην 
καμπίνα  της  μόλις  ο πιλότος  ανακοίνωσε  ότι  πλησίαζαν  το  ση- 
μείο μετάβασης·  και  τώρα,  καθώς  έβγαιναν  από  τον  Αιθέρα 
και  περνούσαν  στους  ουρανούς  της  Σεργήλη ς,  ήταν  μισοξα- 
πλωμένη  στο  στενό  κρεβάτι  και  κρατούσε  το  κεφάλι  της  ανά- 
μεσα στα  χέρια,  γρυλίζοντας  και  τρίζοντας  τα  δόντια  της. 

Νόμιζε  ότι  το  μυαλό  της  θα  κοβόταν  στα  δύο  από  τα  τρα- 
ντάγματα γύρω  της.  Ο πόνος  ήταν  αφόρητος.  Όμως  η Φενίλδα 
ήξερε  ότι  θα  περνούσε...  φτάνει  να  έπαιρνε  πάλι  το  φάρμακό 
της,  όπως  κάθε  άλλη  φορά.  Τα  μάτια  της  ήταν  δακρυσμένα 
καθώς  άπλωνε  το  ένα  της  χέρι  στον  σάκο  της,  δίπλα  στο  κρε- 
βάτι, και  τραβούσε  από  μέσα  ένα  κυλινδρικό  μεταλλικό  κουτί. 
Το  κράτησε  σταθερά  - και  με  τα  δύο  χέρια  τώρα  - και  το  άνοι- 
ξε. Από  το  εσωτερικό  του  πήρε  ένα  τυλιγμένο  χαρτάκι.  Έκανε 
τα  μακριά  μαύρα  μαλλιά  της  πίσω,  απομακρύνοντάς  τα  από  το 
γαλανόδερμο  μέτωπό  της  και  πιάνοντάς  τα  πίσω  από  τ’αφτιά 
της.  Ξετύλιξε  το  κυλινδρικά  τυλιγμένο  χαρτάκι.  Μέσα  του  ήταν 

κρυμμένη  μια  γυαλιστερή  γκρίζα  ουσία.  Η Φενίλδα  πήρε  μια 
βαθιά  ανάσα  και  την  πίεσε  στο  μέτωπό  της.  Το  δέρμα  της  την 
απορρόφησε,  κι  αυτή  εξαφανίστηκε  σαν  ποτέ  να  μην  ήταν  ε- 
πάνω στο  χαρτάκι.  Η Φενίλδα  αισθάνθηκε  μια  παγωνιά  να  α- 
γκαλιάζει επώδυνα  το  κεφάλι  της,  η οποία,  όμως,  σύντομα  έ- 
δωσε τη  θέση  της  σε  μια  γλυκιά  θερμότητα...  Ο πονοκέφαλος 
πέρασε.  Διαλύθηκε  όπως  μια  παλιά,  δυσάρεστη  ανάμνηση. 

Η Φενίλδα  πήρε  ακόμα  μια  βαθιά  ανάσα.  Έκλεισε  το  μεταλ- 
λικό κουτί,  το  έβαλε  στον  σάκο  της,  και  σηκώθηκε  από  το  κρε- 
βάτι. Έστρωσε  το  φόρεμά  της·  έριξε  μια  γρήγορη  ματιά  στον 
καθρέφτη,  φτιάχνοντας  τα  μαλλιά  της·  και  βγήκε  απ’την  κα- 
μπίνα, για  να  βαδίσει  προσεχτικά  μέσα  στο  μεγάλο  αεροπλάνο. 

Στο  σαλόνι  συνάντησε  την  Αλιζέτ,  η οποία  καθόταν  σ’ένα  από 
τα  τραπεζάκια,  πλάι  σ’ένα  παράθυρο.  Η πλάτη  της  ήταν  ακου- 
μπισμένη αναπαυτικά  στην  καρέκλα-  το  ένα  της  πόδι  ήταν  ση- 
κωμένο, και  η φτέρνα  πατούσε  στην  άκρη  του  καθίσματος·  ο 
δεξής  της  αγκώνας  ήταν  επάνω  στο  υψωμένο  γόνατό  της.  Φο- 
ρούσε φαρδύ,  γκρίζο  παντελόνι,  και  πράσινη,  αμάνικη  μπλού- 
ζα που  άφηνε  τα  μυώδη  χέρια  της  εκτεθειμένα.  Τα  πόδια  της 
ήταν  γυμνά.  Το  λευκό-ροζ  δέρμα  της  έκανε  χρυσαφιές  ανταύ- 
γειες στο  απογευματινό  φως  της  Σεργήλης  που  γλιστρούσε  από 
το  παράθυρο  του  αεροσκάφους.  Τα  μαλλιά  της  ήταν  λεία,  γυα- 
λιστερά, μαύρα,  και  μακριά-  αλλά  όχι  τόσο  μακριά  όσο  της  Φε- 
νίλδα, που  έφταναν  ώς  τη  μέση  της.  Στο  τραπέζι  μπροστά  στην 
Αλιζέτ  ήταν  ένα  μισοτελειωμένο  ποτήρι  πορτοκαλάδα  και  ένα 
διαφανές  μπολ  με  τηγανητές  πατάτες. 

Δε  φαίνεται  να  την  έχει  επηρεάσει  καθόλου  η μετάβαση, 
σκέφτηκε  η Φενίλδα,  γνωρίζοντας  ότι  τους  περισσότερους  αν- 
θρώπους τους  επηρέαζε  πιο  πολύ  ή πιο  λίγο.  Μάλλον,  εξαιτίας 
της  εκπαίδευσής  της...  Η Αλιζέτ  ήταν  Μαύρη  Δράκαινα:  από 
τις  ελάχιστες  που  είχαν  απομείνει  στις  υπηρεσίες  της  Παντο- 
κράτειρας.  Από  τις  ελάχιστες  που  εκείνη  ακόμα  θεωρούσε 
χρήσιμες.  Η Φενίλδα,  που  ήταν  προσωπική  φίλη  της  Παντο- 

κράτειρας,  την  είχε  ακούσει  να  τις  αποκαλεί  ανίκανες  σκύλες, 
προτού  τις  τιμωρήσει  σβήνοντας  τη  μνήμη  τους,  βάζοντάς  τους 
ψεύτικες  μνήμες,  και  ρίχνοντάς  τες  σε  μια  κινητή  φυλακή.  Και 
μετά,  όταν  ο Πρίγκιπας  Ανδρόνικος  τις  είχε  ελευθερώσει  από 
εκεί,  προδίδοντας  την  Παντοκράτειρα  και  ξεκινώντας  την  Ε- 
πανάσταση, η Φενίλδα  την  είχε  ακούσει  να  τις  αποκαλεί  έκφυ- 
λες, διεφθαρμένες  προδότριες. 

Η Αλιζέτ,  όμως,  δεν  ήταν  μία  από  αυτές  τις  «έκφυλες,  διεφ- 
θαρμένες προδότριες»  προφανώς.  Η Παντοκράτειρα  είχε  πει, 
κάποια  στιγμή,  στις  φίλες  της:  Ευτυχώς,  ο κόπος  μου  να  τις 
εκπαιδεύσω  δεν  πήγε  τελείως  χαμένος!  Ορισμένες  είναι  ακόμα 
καλές  και  αξιόπιστες. 

Η μία  από  αυτές  τις  καλές  και  αξιόπιστες  Μαύρες  Δράκαινες, 
η Ζαφείρια,  είχε  χαθεί  κάπου  στο  Πορφυρό  Κενό  - και  μάλλον 
ήταν  νεκρή.  Τώρα,  απέμεναν  δύο.  Η Φενίλδα  δεν  γνώριζε  κα- 
μία τους·  αυτή  ήταν  η πρώτη  της  συναναστροφή  με  την  Αλιζέτ, 
και  η πρώτη  φορά  που  είχε  ακούσει  το  όνομά  της.  Αλιζέτ  Τάν- 
ρεχ,  την  έλεγαν,  και  καταγόταν  από  τη  Βίηλ.  Πολλοί,  όμως,  την 
αποκαλούσαν  Σκοτεινή  Βασίλισσα,  ή Βασίλισσα.  Η Φενίλδα 
δεν  ήξερε  πώς  ακριβώς  είχε  αποκτήσει  αυτό  το  παρωνύμιο, 
αλλά  μπορούσε  να  υποθέσει  ότι  οφειλόταν  στις  ικανότητές  της 
ως  Μαύρη  Δράκαινα. 

Η Αλιζέτ  έστρεψε  τώρα  το  κεφάλι,  για  να  ατενίσει  τη  Φενίλ- 
δα’σαρ,  καθώς  εκείνη  βάδιζε  μέσα  στο  σαλόνι  του  αεροσκά- 
φους, πλησιάζοντάς  την.  Τα  μάτια  της  είχαν  ένα  γκρίζο  μεταλ- 
λικό χρώμα  που  έφερνε  στο  μυαλό  ακονισμένες  λεπίδες. 

«Τι  γίνεται,  μάγισσα;»  είπε-  η φωνή  της  ήταν,  όπως  συνή- 
θως, κοφτή  και  επίπεδη. 

«Ζαλίστηκα  λιγάκι,»  αποκρίθηκε  η Φενίλδα,  «αλλά  μου  πέ- 
ρασε.» Καθίζοντας  αντίκρυ  της  Αλιζέτ,  αναρωτήθηκε  για  μια 
φευγαλέα  στιγμή  αν  η Μαύρη  Δράκαινα  γνώριζε  για  την...  ι- 
διότυπη ασθένειά  της. 

Αν  όμως  εκείνη  γνώριζε,  δεν  είπε  τίποτα  γι’ αυτό.  Έστρεψε 
πάλι  το  βλέμμα  της  στο  παράθυρο,  βιγλίζοντας  τα  εδάφη  της 
Σεργήλης  από  κάτω  τους,  τα  οποία  έμοιαζαν  με  ανάγλυφο 
χάρτη. 

«Φτάνουμε  σε  λίγο,»  είπε  η Φενίλδα.  «Δε  θα  ντυθείς  για  να 
συναντήσουμε  τον  Πρίγκιπα;»  Μαύρη  Δράκαινα  ή μη,  δε  μπο- 
ρεί να  σκόπευε  να  συναντήσει  τον  καινούργιο  σύζυγο  της  Πα- 
ντοκράτειρας  ντυμένη  έτσι,  σα  να  πήγαινε  να  κάνει  γυμναστι- 
κή. 

«Μη  φοβάσαι,»  αποκρίθηκε  η Αλιζέτ,  «θα  ντυθώ.»  Και  ήπιε 
μια  μικρή  γουλιά  από  την  πορτοκαλάδα  της. 

Ένας  σερβιτόρος  πλησίασε,  τότε,  για  να  ρωτήσει  τη  Φενίλ- 
δα’σαρ  αν  η κυρία  θα  ήθελε  κάτι.  Εκείνη  ζήτησε  ένα  ποτήρι 
Κρύο  Ουρανό  και,  σε  λίγο,  το  είχε  μπροστά  της. 

Το  αεροπλάνο,  περνώντας  πάνω  από  πεδιάδες  και  μικρές  πό- 
λεις, έφτασε  στην  Άντχορκ,  που  ορισμένοι  (και  κυρίως  οι  κά- 
τοικοί της)  την  αποκαλούσαν  το  Κόσμημα  της  Σεργήλης.  Ήταν 
μια  μεγαλούπολη  που  απλωνόταν  αστραφτερή  ανατολικά  και 
δυτικά  του  ποταμού  Σέρντιληθ.  Οι  ψηλοί  ουρανοξύστες  της 
έμοιαζαν  να  προσπαθούν  να  σκίσουν  τα  σύννεφα  και  να  φτά- 
σουν τον  ήλιο. 

Στη  Φενίλδα,  όμως,  καθώς  κοίταζε  από  το  παράθυρο,  η Ά- 
ντχορκ δεν  φαινόταν  και  τόσο  σπουδαία.  Η μάγισσα,  άλλωστε, 
είχε  μεγαλώσει  στη  Ρελκάμνια,  όπου  ολόκληρη  η διάσταση  ή- 
ταν μια  ατελείωτη  πόλη.  Μετά  από  αυτό,  ποια  πόλη  μπορούσε 
ποτέ  να  της  φανεί  μεγάλη  και  εντυπωσιακή;  Στις  άλλες  δια- 
στάσεις, όλες  τους  της  έμοιαζαν  με  χωριουδάκια. 

Το  αεροσκάφος  προσγειώθηκε  στον  Παντοκρατορικό  Αερο- 
λιμένα της  Άντχορκ  - που  ήταν  άλλος  από  τον  Γενικό  Αερολι- 
μένα. Ο Παντοκρατορικός  Αερολιμένας  ήταν  μικρότερος  και 
χρησιμοποιείτο  αποκλειστικά  και  μόνο  από  όσους  υπηρετού- 
σαν άμεσα  την  Παντοκράτειρα  - στρατιωτικούς,  πράκτορες, 
μάγους,  επιστήμονες. 

Η Αλιζέτ  σηκώθηκε  από  τη  θέση  της  όταν  οι  ρόδες  του  μεγά- 
λου αεροπλάνου  είχαν  πατήσει  στον  αεροδιάδρομο,  και  έφυγε 
από  το  σαλόνι  χωρίς  να  πει  τίποτα  στη  Φενίλδα.  Η μάγισσα 
υπέθεσε  ότι,  λογικά,  πήγαινε  να  ντυθεί. 

Όταν  ξανασυνάντησε  τη  Μαύρη  Δράκαινα,  κοντά  στην  έξοδο 
του  αεροσκάφους,  εκείνη  φορούσε  μια  μαύρη  δερμάτινη  στο- 
λή, είχε  στον  ώμο  της  περασμένο  ένα  τουφέκι,  και  στη  ζώνη 
της  θηκαρωμένο  ένα  ξιφίδιο.  Τα  μαλλιά  της  ήταν  συγκρατημέ- 
να πίσω  με  μια  λευκή  κοκάλινη  χτένα. 

«Μετά  από  σένα,  μάγισσα,»  είπε. 

Η Φενίλδα  βγήκε  πρώτη  από  το  αεροπλάνο,  κατεβαίνοντας 
τη  σκάλα  μπροστά  στην  έξοδό  του.  Ο γλυκός  απογευματινός 
αέρας  - ήταν  καλοκαίρι  στη  Σεργήλη  - έκανε  το  μενεξεδί  φό- 
ρεμά της  να  αναδεύεται  επάνω  στο  γαλανό  δέρμα  της,  και  η 
Φενίλδα  τον  αισθανόταν  να  γλιστρά  μέσα  από  τα  ανοίγματα 
του  υφάσματος.  Βάδιζε  προσεχτικά  επάνω  στα  σκαλοπάτια, 
καθώς  τα  τακούνια  της  μπορούσαν  να  αποδειχτούν  επικίνδυνα 
και  το  ήξερε. 

Η Αλιζέτ  την  ακολούθησε  σιωπηλά. 

Στον  αεροδιάδρομο  τις  περίμενε  μια  μικρή  συνοδεία  από 
στρατιωτικούς,  μπροστά  από  τους  οποίους  στεκόταν  ένας  ά- 
ντρας ο οποίος  φανερά  δεν  ήταν  στρατιωτικός.  Είχε  δέρμα 
λευκό  με  απόχρωση  του  ροζ,  και  το  κεφάλι  του  ήταν  ξυρισμέ- 
νο, όπως  και  το  πρόσωπό  του.  Φορούσε  λευκό  πουκάμισο, 
γυαλιστερό  μαύρο  κοστούμι,  και  πορφυρό  μανδύα  που  πιανό- 
ταν με  δύο  χρυσές  αγκράφες  στους  ώμους  του  σακακιού  του.  Η 
Φενίλδα  αμέσως  τον  αναγνώρισε:  Ήταν  ο Καρνάδης  Ηχόχρω- 
μος,  ο νέος  σύζυγος  της  Παντοκράτειρας  και,  επομένως,  Πρί- 
γκιπας πλέον. 

«Υψηλότατε,»  είπε  η μάγισσα,  κάνοντάς  μια  μικρή  υπόκλιση, 
καθώς  πλησίαζαν  ο ένας  τον  άλλο. 

«Θα  είσαι  η Φενίλδα’σαρ,  υποθέτω...»  είπε  ο Καρνάδης,  χα- 
μογελώντας. 

«Μάλιστα,  η ίδια,»  αποκρίθηκε  η Φενίλδα,  επιστρέφοντας  το 
χαμόγελο. 

Καθώς  αντάλλασσαν  μια  χειραψία,  ο Καρνάδης  σήκωσε  το 
χέρι  της  και  το  φίλησε.  «Γοητευμένος.»  Τα  μάτια  του  την  κο- 
λάκευαν - κάτι  που  για  τη  Φενίλδα  δεν  ήταν  πρωτόγνωρο.  Οι 
περισσότεροι  άντρες  μ’αυτό  τον  τρόπο  την  κοιτούσαν.  Σε  ορι- 
σμένες περιπτώσεις  - όπως  στην  περίπτωση  του  Πρίγκιπα, 
τώρα  - αυτό  δεν  την  πείραζε  καθόλου.  Σε  άλλες,  ήταν  ενοχλη- 
τικό. Όμως  δεν  ήταν  κάτι  που  η Φενίλδα  μπορούσε  ν’αλλάξει, 
ακόμα  κι  αν  ήθελε.  Το  σώμα  της  ήταν,  αντικειμενικά,  ελκυστι- 
κό. 

«Με  κολακεύετε,  Πρίγκιπά  μου,»  αποκρίθηκε,  νιώθοντας  το 
χρώμα  στα  μάγουλά  της  να  σκουραίνει  λίγο. 

«Καθόλου,»  είπε  ο Καρνάδης·  «την  αλήθεια  λέω.»  Και  στρά- 
φηκε στην  Αλιζέτ.  «Κι  εσύ  πρέπει  να  είσαι  η Μαύρη  Δράκαι- 
να...» 

«Στις  υπηρεσίες  σας,  Υψηλότατε,»  είπε,  διαδικαστικά,  η Αλι- 
ζέτ καθώς  έσφιγγε  το  χέρι  του. 

«Ελάτε  μαζί  μου,  κυρίες,»  είπε  ο Πρίγκιπας  Καρνάδης,  και 
ξεκίνησε  να  βαδίζει  επάνω  στον  αεροδιάδρομο  μαζί  με  τη  συ- 
νοδεία του. 

Η Φενίλδα’σαρ  και  η Αλιζέτ  τον  ακολούθησαν. 


Επιβιβάστηκαν  στο  μεγάλο  όχημα  του  Πρίγκιπα  και,  διασχίζο- 
ντας τους  δρόμους  στις  παρυφές  της  Άντχορκ,  έφτασαν  σε  μια 
έπαυλη.  Η καγκελωτή  πύλη  άνοιξε  για  να  τους  υποδεχτεί,  και  ο 
οδηγός  του  οχήματος  το  οδήγησε  σ’ένα  μονοπάτι  ανάμεσα  σε 
ψηλή  βλάστηση  και,  τελικά,  το  σταμάτησε  σε  μια  αυλή  μπρο- 
στά στη  διπλή,  ξύλινη  πόρτα  μιας  πολυτελούς  οικίας. 

Η πόρτα  ήταν  ανοιχτή,  και  υπηρέτες  φαίνονταν  να  τους  πε- 
ριμένουν. 

Η Αλιζέτ  είχε  ακούσει  ότι  ο καινούργιος  σύζυγος  της  Παντο- 
κράτειρας  ήταν  επιστήμονας,  ασχολούμενος  με  τη  βιολογία  και 
τις  μορφές  ενέργειας·  όμως,  απ’αυτά  που  έβλεπε  τώρα,  της  δι- 
νόταν η εντύπωση  πως  ο Καρνάδης  δεν  ήταν  παρά  ένας  επι- 
δειξιομανής  νεόπλουτος,  επιστήμονας  ή μη.  Η Παντοκράτειρα 
είχε  πει  ότι  ο Πρίγκιπας  θα  συνόδευε  την  Αλιζέτ  και  τη  Φενίλ- 
δα’σαρ  στην  αποστολή  τους·  η Μαύρη  Δράκαινα  αναρωτιόταν 
τώρα  αν  θα  ήταν  πραγματικά  χρήσιμος  ή,  απλώς,  βάρος. 

Καθώς  ένας  από  τους  φρουρούς  άνοιξε  την  πόρτα  δίπλα  της, 
η Αλιζέτ  βγήκε  από  το  όχημα,  και  άκουσε  πίσω  της  και  τη  μά- 
γισσα να  βγαίνει.  Ο Καρνάδης,  που  καθόταν  στη  μπροστινή 
μεριά  του  μακρόστενου  οχήματος,  ήταν  ήδη  έξω,  και  είπε:  «Ε- 
λάτε. Τα  δωμάτιά  σας  σας  περιμένουν.» 

Η Φενίλδα  έμοιαζε  έτοιμη  ν’αποκριθεί  κάτι  χαριτωμένο  (ό- 
πως Ευχαριστούμε,  Πρίγκιπά  μου,  πιθανώς),  αλλά  η Αλιζέτ  την 
πρόλαβε  λέγοντας:  «Η  αποστολή  μας  απαιτεί  να  ξεκινήσουμε 
το  συντομότερο  δυνατό,  Υψηλότατε.» 

«Ασφαλώς,»  είπε  εκείνος,  μοιάζοντας  λιγάκι  ξαφνιασμένος 
από  την  απόκριση  της  Σκοτεινής  Βασίλισσας.  «Απλώς  σκέφτη- 
κα  ότι  μάλλον  θα  επιθυμούσατε  να  ξεκουραστείτε  ή να  φρε- 
σκαριστείτε  προτού  συζητήσουμε.  Γιατί  είναι  κάποια  πράγμα- 
τα που  πρέπει  να  πούμε,  νομίζω,  πριν  φύγουμε  από  την  Ά- 
ντχορκ.» 

«Πράγματι,»  συμφώνησε  η Αλιζέτ,  που  κι  εκείνη  ήθελε  ο- 
πωσδήποτε να  μιλήσει  μαζί  του,  γιατί  δεν  ήταν  βέβαιη  τι  ακρι- 
βώς ήξερε  ο Πρίγκιπας,  ούτε  σε  τι  βαθμό  ήταν  πρόθυμος  να 
βοηθήσει.  Η Παντοκράτειρα  είχε  πει  μονάχα  πως  θα  τους 
πρόσφερε  ό,τι  βοήθεια  μπορούσε  - κι  αυτό  δεν  ήταν  πολύ  δι- 
ευκρινιστικό από  μόνο  του. 

«Θα  συναντηθούμε  σε  λίγο,  τότε,»  είπε  ο Καρνάδης. 

Η Φενίλδα’σαρ  και  η Αλιζέτ  ακολούθησαν  δύο  υπηρέτριες 
μέσα  στην  πολυτελή  οικία.  Μπήκαν  σ’έναν  ανελκυστήρα  και 
έφτασαν  στον  δεύτερο  όροφο.  Βγήκαν,  βάδισαν  σ’έναν  διά- 

δρομο  στρωμένο  με  μαλακό  χαλί,  και  έφτασαν  μπροστά  σε  δύο 
αντικριστές  πόρτες. 

«Τα  δωμάτια  είναι  ίδια,  κυρίες  μου,»  είπε  η μία  υπηρέτρια. 
«Μπορείτε  να  επιλέξετε  όποιο  επιθυμείτε.  Το  ένα  κοιτάζει  α- 
νατολικά, το  άλλο  δυτικά.»  Έδειξε  καθώς  μιλούσε. 

Η Φενίλδα  κοίταξε  ερωτηματικά  την  Αλιζέτ. 

«Διάλεξε  όποιο  θέλεις,»  της  είπε  εκείνη,  αδιάφορα. 

«Δεν  έχω  κάποια  ιδιαίτερη  προτίμηση...» 

Η μάγισσα  είναι  βαρετή  και  αναποφάσιστη,  σκέφτηκε  η Αλι- 
ζέτ. «Θα  πάρω  το  ανατολικό,»  είπε-  και  προτού  πάει  προς  τα 
εκεί,  η μία  από  τις  υπηρέτριες  άνοιξε  την  πόρτα.  «Ευχαριστώ,» 
της  είπε  η Σκοτεινή  Βασίλισσα,  μπαίνοντας  στο  δωμάτιο  και 
κρεμώντας  το  τουφέκι  της  σε  μια  καρέκλα. 

Ο χώρος  ήταν  όμορφα  διακοσμημένος  μ’ένα  πέτρινο  τζάκι 
(σβηστό,  ασφαλώς,  μέσα  στο  καλοκαίρι),  πορφυρές  δαντελω- 
τές κουρτίνες  στη  μπαλκονόπορτα,  ημιδιάφανες  λευκές  κουρ- 
τίνες στο  κρεβάτι,  και  έναν  μεγάλο  πίνακα  με  τουλίπες.  Στη 
γωνία  ήταν  ένας  καθρέφτης,  ένα  σκαμνί,  κι  ένα  ξύλινο  τραπε- 
ζάκι με  είδη  καλλωπισμού. 

«Αν  η κυρία  θελήσει  κάτι,  μπορεί  πάντα  να  μας  ειδοποιήσει, 
οποιαδήποτε  ώρα  κι  αν  είναι,»  είπε  η υπηρέτρια,  δείχνοντας 
ευγενικά  τον  επικοινωνιακό  δίαυλο  που  κρεμόταν  όχι  πολύ 
μακριά  από  την  πόρτα. 

«Ναι,»  αποκρίθηκε  η Αλιζέτ.  «Μπορείς  να  πηγαίνεις.» 

«Ο  Υψηλότατος  θα  σας  ειδοποιήσει  μόλις  είναι  έτοιμος  να 
σας  δεχτεί,»  είπε  η υπηρέτρια,  και  έφυγε  κλείνοντας  την  πόρ- 
τα πίσω  της. 

Η Αλιζέτ  έλυσε  τη  ζώνη  της  - όπου  ήταν  θηκαρωμένο  το  ξι- 
φίδιό  της  - και  την  κρέμασε  στην  καρέκλα  όπου  είχε  κρεμάσει 
και  το  τουφέκι  της.  Καθώς  περίμενε  να  της  φέρουν  τα  πράγμα- 
τά της  από  το  όχημα,  έβγαλε  τις  μπότες  της,  κατέβασε  το  μα- 
κρύ φερμουάρ  της  μελανής  στολής  της,  και  την  έβγαλε  σπρώ- 
χνοντάς  την  προς  τα  κάτω.  Ντυμένη  με  μια  αμάνικη,  κοντή 

μπλούζα  και  με  την  περισκελίδα  της,  έπιασε  τη  στολή  από  το 
πάτωμα  και  την  κρέμασε  σε  μια  κρεμάστρα. 

Πλησίασε  τις  κουρτίνες  της  μπαλκονόπορτας  και  τις  τράβη- 
ξε, αφήνοντας  το  απογευματινό  φως  να  πλημμυρίσει  το  δωμά- 
τιο. Η θέα  δεν  ήταν  καθόλου  άσχημη  από  εδώ:  πόλη  και  ύπαι- 
θρος, συγχρόνως·  δέντρα  και  λόφοι,  κι  από  πίσω  ψηλά  οικοδο- 
μήματα και  ουρανοξύστες.  Τζάμια  και  μέταλλα  αντανακλού- 
σαν τον  ήλιο  που  έγερνε  προς  τη  δύση  - τον  οποίο  η Αλιζέτ  δεν 
μπορούσε  να  δει  από  το  ανατολικό  της  δωμάτιο. 

Τα  πράγματά  της  σύντομα  ήρθαν.  Ένας  φρουρός  χτύπησε 
την  πόρτα  και  ρώτησε  αν  μπορούσε  να  περάσει  για  να 
τ’αφήσει.  «Πέρνα,»  του  είπε  η Σκοτεινή  Βασίλισσα.  Εκείνος 
άνοιξε,  απόθεσε  τις  δύο  βαλίτσες  στο  πάτωμα,  και  έφυγε. 

Η Αλιζέτ  βγήκε  στο  μπαλκόνι  και  κάθισε  στην  κουπαστή, 
νιώθοντας  τον  δροσερό  αέρα  που  ερχόταν  από  τον  ποταμό 
Σέρντιληθ  να  τη  χαϊδεύει  νωχελικά.  Το  τοπίο  φέρνει  υπνηλία, 
σκέφτηκε. 

Η πόρτα  της  χτύπησε.  «Η  Φενίλδα  είμαι!»  ακούστηκε  μια 
φωνή  από  έξω. 

Η Αλιζέτ  σηκώθηκε  απ’την  κουπαστή  του  μπαλκονιού  και, 
μπαίνοντας  στο  δωμάτιο,  φώναξε:  «Έλα.  Ανοιχτά  είναι.» 

Η πόρτα  άνοιξε  και  η μάγισσα  μπήκε,  ντυμένη  όπως  και  πριν, 
με  το  μενεξεδί,  πτυχωτό  φόρεμά  της  και  τα  ψηλοτάκουνα  σαν- 
δάλια της,  λες  και  θα  πήγαινε  σε  χορό.  Μέσα  στο  ντεκολτέ  της, 
ανάμεσα  στα  στήθη  της,  ένα  αργυρό  περιδέραιο  γυάλιζε,  από 
το  οποίο  κρεμόταν  ένας  πορφυρός  λίθος  που  θύμιζε  μάτι. 

Η Φενίλδα  μειδίασε  παρατηρώντας  την  Αλιζέτ.  «Βλέπω,  βο- 
λεύτηκες...» 

Εκείνη  ανασήκωσε  τους  ώμους.  «Γιατί  όχι;  Καλύτερο  απ’το 
να  φοράς  τακούνια  κι  αυτό  το  φόρεμα  όσο  περιμένεις  τον  Πρί- 
γκιπα να  σε  καλέσει.» 

Η Φενίλδα  συνοφρυώθηκε.  «Δεν  έχεις  άδικο  σ’αυτό,  ξέ- 
ρεις...» 

«Το  ξέρω.»  Η Αλιζέτ  κάθισε  στην  καρέκλα  απ’όπου  κρέμο- 
νταν το  τουφέκι  και  η ζώνη  της. 

Η Φενίλδα  βάδισε  προς  την  ανοιχτή  μπαλκονόπορτα,  για  να 
κοιτάξει  έξω.  «Η  θέα  είναι  καλύτερη  από  δω...»  παρατήρησε. 
«Από  τη  δική  μου  μεριά,  όλος  ο ήλιος  έρχεται  καταπάνω  σου. 
Σε  τυφλώνει.»  Ατένισε  την  Αλιζέτ  πάνω  απ’τον  ώμο  της,  υπο- 
μειδιώντας.  «Γι’αυτό  διάλεξες  τ’ανατολικό  δωμάτιο,  ε;» 

«Τυχαία  το  διάλεξα,»  αποκρίθηκε  εκείνη. 

Η Φενίλδα  δεν  έμοιαζε  σίγουρη  ότι  της  έλεγε  αλήθεια.  «Τέ- 
λος πάντων,»  είπε.  «Προτού  πάμε  να  μιλήσουμε  με  τον  Πρί- 
γκιπα... και  να  φάμε  μαζί  του,  υποθέτω,  γιατί  η ώρα  είναι  κα- 
τάλληλη... προτού  τον  συναντήσουμε,  ήθελα  να  σου  πω  να... 
ξέρεις,  είναι  ένας  από  τους  συζύγους  της  Παντοκράτειρας:  δεν 
μπορείς  να  του  μιλάς  όπως  του  μίλησες  πριν,  έξω  απ’την  οικία. 
Αφού  θα  συνεργαστούμε,  είναι  προτιμότερο  να  τα  έχουμε  κα- 
λά μεταξύ  μας.» 

Μα  τα  Μυαλά  του  Σκοτοδαίμονος,  η μάγισσα  είναι,  τελικά, 
όντως  πολύ  βαρετή!  Και  νομίζει  ότι  ξέρει  κάτι  που  εγώ  δεν  ξέ- 
ρω. «Δε  χρειάζομαι  μαθήματα  καλής  συμπεριφοράς,  Φενίλ- 
δα.» 

«Δεν  ήθελα  να  υπονοήσω  ότι  χρειάζεσαι.  Απλώς...»  μόρφασε, 
«μην  είσαι  τόσο  απότομη  μαζί  του.  Ο άνθρωπος  ήταν  αρκετά 
ευγενικός  ώστε  να  μας  φιλοξενήσει-  δεν  ήταν  ανάγκη  να  του 
πεις  ότι  βιαζό-» 

«Η  Παντοκράτειρα  μάς  έστειλε-  δε  θα  μας  φιλοξενούσε;» 

«Αν,  πάντως,  τώρα  μας  προτείνει  να  δειπνήσουμε  μαζί  του, 
μην  του  πεις  ότι  μπορούσαμε  να  πάμε  να  φάμε  και  σε  εστιατό- 
ριο, εντάξει;» 

Η Αλιζέτ  γέλασε.  «Μη  φοβάσαι.  Πεθαίνω  της  πείνας,  εξάλ- 
λου.» 

Η Φενίλδα  φάνηκε  να  χαλαρώνει. 

«Κάθισε,»  της  είπε  η Αλιζέτ. 

Η Φενίλδα  κάθισε  στην  άκρη  του  κρεβατιού.  Έβγαλε  ένα 
τσιγάρο  από  την  ταμπακιέρα  στη  ζώνη  της  και  το  άναψε.  «Θέ- 
λεις;» ρώτησε  τη  Μαύρη  Δράκαινα. 

«Δεν  καπνίζω,»  αποκρίθηκε  εκείνη. 

«Όπως  αγαπάς.» 

Μετά  από  λίγο  χτύπησε  ο επικοινωνιακός  δίαυλος.  Η Αλιζέτ 
σηκώθηκε  και  τον  άνοιξε. 

«Μάλιστα;» 

«Ο  Υψηλότατος  είναι  έτοιμος  να  σας  δεχτεί  στο  ισόγειο,  κυ- 
ρία Τάνρεχ.  Είναι  και  η όιλλη  κυρία  μαζί  σας;  Γιατί,  παρότι 
την-» 

«Μαζί  μου  είναι.  Σε  λίγο  θα  είμαστε  κάτω.» 

«Μόιλιστα.  Με  την  ησυχία  σας,  μου  είπε  ο Υψηλότατος.» 

Η Αλιζέτ  έκλεισε  τον  δίαυλο.  «Ο  Πρίγκιπας  μάς  καλεί.  Είσαι 
έτοιμη;» 

«Ναι.»  Η Φενίλδα  σηκώθηκε  απ’το  κρεβάτι,  κι  έσβησε  το 
σχεδόν  τελειωμένο  τσιγάρο  της  σ’ένα  τασάκι  στο  κομοδίνο. 

Η Αλιζέτ  άνοιξε  μια  βαλίτσα  και  πήρε  ένα  έξωμο,  μαύρο  φό- 
ρεμα από  μέσα  το  οποίο  έφτανε  ώς  τα  γόνατα.  Έβγαλε  τη 
μπλούζα  της  και  τον  στηθόδεσμο  της  (ενώ  η Φενίλδα,  αμέσως, 
στρεφόταν  ευγενικά  από  την  άλλη)  και  το  φόρεσε,  σηκώνο- 
ντας το  μικρό  φερμουάρ  στην  πλάτη  του.  Πήρε  ένα  ζευγάρι 
παπούτσια  από  τη  βαλίτσα  της  και  τα  φόρεσε  κι  αυτά,  χωρίς 
να  καθίσει. 

«Πάμε,»  είπε,  δένοντας  ένα  μικρό,  θηκαρωμένο  πιστόλι  στον 
μηρό  της,  κάτω  από  το  μαύρο  φόρεμα. 

«Νομίζεις  ότι  αυτό  πραγματικά  θα  σου  χρειαστεί;»  μόρφασε 
η Φενίλδα. 

«Ποτέ  δεν  ξέρεις.» 

Με  τρομάζει,  πανάθεμά  την,  σκέφτηκε  η Φενίλδα,  καθώς  οι 
δυο  τους  έπαιρναν  τον  ανελκυστήρα  της  οικίας  και  η Αλιζέτ 
πατούσε  το  κουμπί  για  το  ισόγειο. 

Όταν  βγήκαν,  συνάντησαν  έναν  μεσήλικα  υπηρέτη  ο οποίος 
τις  προέτρεψε  ευγενικά  να  τον  ακολουθήσουν  κι  έριξε  ένα  κο- 
λακευτικό βλέμμα  στη  Φενίλδα,  από  πάνω  ώς  κάτω:  μια  ενέρ- 
γεια που,  με  τον  τρόπο  που  έγινε,  εκείνη  τη  θεώρησε  λιγάκι 
χυδαία.  Δεν  ήρθα  εδώ  για  να  με  κοιτάς  εσύ  έτσι  όπως  με  κοι- 
τάς! Γυναίκα  δεν  έχεις; 

Ο υπηρέτης  τις  οδήγησε  σε  μια  πολυτελή  αίθουσα,  στο  κέ- 
ντρο της  οποίας  υπήρχε  ένα  μεγάλο  τραπέζι  στρωμένο  με  φα- 
γητά. Ο Καρνάδης  στεκόταν  και  τις  περίμενε,  ντυμένος  τώρα 
με  κατάλευκο  κοστούμι,  κι  έχοντας  μια  χρυσή  καρφίτσα  στο 
πέτο. 

«Σκέφτηκα  ότι,  μάλλον,  θα  πεινούσατε,»  είπε. 

«Και  είχατε  δίκιο,  Πρίγκιπά  μου,»  αποκρίθηκε  η Φενίλδα. 
«Λιμοκτονούμε,  για  την  ακρίβεια.» 

«Ελπίζω  τα  φαγητά  να  επαρκέσουν-» 

«Και  με  το  παραπάνω.» 

«Και  παρακαλώ  να  μου  μιλάτε  στον  ενικό,»  τις  προέτρεψε  ο 
Καρνάδης.  «Δεν  έχω  ακόμα  συνηθίσει  τόσο  πολύ  να  είμαι  Πρί- 
γκιπας της  Παντοκρατορίας.» 

Η Φενίλδα  χαμογέλασε. 

Η Αλιζέτ  τη  μιμήθηκε,  αν  και  το  χαμόγελό  της  δεν  έμοιαζε 
και  τόσο  αληθινό. 

Κάθισαν  στο  τραπέζι,  όχι  πολύ  μακριά  ο ένας  από  τον  άλλο, 
και  ένας  υπηρέτης  έβαλε  φαγητό  στα  πιάτα  τους  και  ποτό  στις 
κούπες  τους  - τον  καλύτερο  Σεργήλιο  οίνο:  και  η Σεργήλη  ή- 
ταν μια  διάσταση  περιώνυμη  για  το  κρασί  της. 

Ο Καρνάδης  έκανε  νόημα  στον  υπηρέτη  να  φύγει,  κι  εκείνος 
αποχώρησε  από  την  αίθουσα,  κλείνοντας  την  πόρτα  κι  αφήνο- 
ντάς  τους  μόνους. 

Για  λίγο,  έφαγαν  χωρίς  να  μιλούν.  Μετά,  ο Καρνάδης,  κόβο- 
ντας ένα  κομμάτι  από  το  φιλέτο  του,  ρώτησε:  «Λοιπόν.  Τι  σας 
έχει  πει  η σύζυγός  μου  για  την  υπόθεση;» 

«Ότι  κάποιες  μυστηριώδεις  εξαφανίσεις  γίνονται  σ’ένα  ορυ- 
χείο ενέργειας,»  αποκρίθηκε  η Φενίλδα,  αφού  σκούπισε  τα 
βαμμένα  χείλη  της  με  μια  πετσέτα,  «το  οποίο  βρίσκεται  κοντά 
στο  Κρυσταλλικό  Πεδίο  - ένα  τέλος  της  διάστασης.» 

«Ακριβώς,»  είπε  ο Καρνάδης.  «Γι’ αυτό  κιόλας  το  ζήτημα  εί- 
ναι ανησυχητικό.  Οτιδήποτε  μπορεί  να  συμβαίνει  σ’ένα  τέτοιο 
μέρος.  Η Σεργήλη  είναι...  ασταθής  εκεί.» 

«Πράγμα  που  ισχύει  για  όλες  τις  διαστάσεις  στα  σημεία  όπου 
τελειώνουν...» 

Ο Καρνάδης  ένευσε.  «Επομένως,  ζήτησα  να  μου  φέρουν  έναν 
μάγο  του  τάγματος  των  Ερευνητών,  που  είναι  ειδικοί  σ’αυτά  τα 
θέματα...  και  ήρθες,  Φενίλδα’σαρ.  Και  είσαι  καλά  πληροφορη- 
μένη,  απ’ό,τι  βλέπω.» 

Η Αλιζέτ  ρώτησε:  «Δεν  υπάρχει  κανένα  στοιχείο  για  το  τι  α- 
κριβώς συμβαίνει  στο  ορυχείο;» 

«Μέχρι  στιγμής,  τίποτα  συγκεκριμένο.  Έχουν  εξαφανιστεί 
εργάτες,  κυρίως.  Αλλά  και  ορισμένοι  φρουροί,  και  ένας  μάγος 
του  τάγματος  των  Γαιοδιφών  - απ’αυτούς  που  εργάζονται  εκεί 
για  τη  μετατροπή  της  ενέργειας.» 

«Αυτό  δεν  το  γνωρίζαμε,  Πρίγκιπά  μου,»  παραδέχτηκε  η Φε- 
νίλδα. «Νομίζαμε  ότι  εξαφανίζονταν  μόνο  εργάτες.» 

«Χάνονται  χωρίς  ν’αφήσουν  κανένα  απολύτως  σημάδι;»  ρώ- 
τησε η Αλιζέτ. 

Ο Καρνάδης  ένευσε.  «Ναι.  Ή,  τουλάχιστον,  έτσι  μου  έχουν 
πει.  Δεν  έχω  - ακόμα  - πάει  εκεί  να  ερευνήσω  ο ίδιος.» 

«Και  είσαι  βέβαιος  ότι  πρόκειται  για  κάποιο...  φαινόμενο  που 
τους  εξαφανίζει;»  ρώτησε  η Φενίλδα.  «Κάτι  σχετιζόμενο  με  το 
κοντινό  πέρας  της  διάστασης;» 

«Καθόλου  βέβαιος  δεν  είμαι,»  αποκρίθηκε  ο Καρνάδης,  πί- 
νοντας μια  γουλιά  κρασί.  «Μπορεί  να  πρόκειται  και  για  κάποιο 
πλάσμα,  ευφυές  ή θη  ριώδες. » 

«Αν  κάποιο  θηρίο  τούς  σκότωνε,  το  λιγότερο  που  θα  έμενε 
πίσω  θα  ήταν  αίμα,  Υψηλότατε,»  είπε  η Αλιζέτ. 

«Δεν  σκοτώνουν  όλα  τα  πλάσματα  σ’αυτό  το  σόμπαν  αφήνο- 
ντας αίμα  πίσω  τους,  Μαύρη  Δράκαινα.» 

«Τα  περισσότερα  που  ξέρω  εγώ  αυτό  κάνουν.» 

«Η  συγκεκριμένη  περιοχή,  όμως,  είναι  ιδιαίτερη  περίπτω- 
ση.» 

«Πιστεύεις,  δηλαδή,»  τον  ρώτησε  η Αλιζέτ  (ακολουθώντας, 
προφανώς,  το  αίτημά  του  να  του  μιλάνε  στον  ενικό),  «ότι  κά- 
ποιο πλάσμα  μπορεί  να  ήρθε  από  το  τέλος  της  Σεργήλης;» 

«Τίποτα  δεν  μπορεί  να  έρθει  από  εκεί,»  είπε  με  βεβαιότητα  ο 
Καρνάδης.  «Ό,τι  πλησιάσει  το  Κρυσταλλικό  Πεδίο  μετατρέπε- 
ται  σε...  Προσελκύεται  από  πανίσχυρες  δυνάμεις  και  γίνεται 
μέρος  μιας  ασυνήθιστης  κρυσταλλικής  μάζας.»  Κοίταξε  τη  Φε- 
νίλδα,  ερωτηματικά. 

Εκείνη  ένευσε.  «Το  γνωρίζω.  Προτού  έρθουμε,  μελέτησα  κά- 
ποια πράγματα  για  το  συγκεκριμένο  τέλος  της  Σεργήλης.» 

Η Αλιζέτ  ρώτησε:  «Πού  έγιναν  οι  εξαφανίσεις;  Στο  εσωτερι- 
κό του  ορυχείου,  ή στον  οικισμό  έξω  από  αυτό;» 

«Και  μέσα  και  έξω,»  της  απάντησε  ο Καρνάδης. 

«Και  δεν  είδε  κανένας  τίποτα;  Πώς  είναι  δυνατόν;» 

«Αυτό  είναι  και  το  περίεργο  της  υπόθεσης.  Έχω  αναφορές 
που  λένε  ότι,  σε  κάποιες  περιπτώσεις,  για  παράδειγμα,  πέντε 
εργάτες  έπεσαν  για  ύπνο  στον  ίδιο  χώρο  και,  το  πρωί,  ξύπνη- 
σαν μόνο  τέσσερις.  Κανένας  δεν  είδε,  ούτε  άκουσε,  τον  πέμπτο 
να  φεύγει.  Ούτε  αυτός  άφησε  ίχνη  πίσω  του.» 

Η Αλιζέτ  ήταν  συνοφρυωμένη.  «Και  στις  περιπτώσεις  που 
κάποιος  εξαφανίστηκε  μέσα  στο  ορυχείο;» 

«Το  ίδιο,»  αποκρίθηκε  ο Καρνάδης.  «Κανένας  δεν  είδε  ή ά- 
κουσε τίποτα.  Ούτε  ίχνη  έμειναν.  Ο Γαιοδίφης,  για  παράδειγ- 

μα,  είχε  μόλις  ανιχνεύσει  μια  σήραγγα  με  τη  μαγεία  του  και 
οπισθοχωρούσε  για  να  περάσουν  οι  εργάτες.  Οι  δύο  στρατιώ- 
τες που  ήταν  κοντά  πήραν  για  μια  στιγμή  τα  μάτια  τους  από 
πάνω  του  και,  μετά,  κανένας  τους  δεν  τον  ξαναείδε.  Οι  στρα- 
τιώτες είπαν  ότι,  αρχικά,  νόμισαν  πως  ο μάγος  είχε  φύγει  βια- 
στικά για  να  πάει  σε  κάποιο  άλλο  μέρος  του  ορυχείου.» 

«Επομένως,»  είπε  η Αλιζέτ,  «έχουμε  να  κάνουμε  με  κάτι  που 
είναι  σιωπηλό,  δεν  φαίνεται,  και  δεν  αφήνει  καθόλου  ίχνη.» 

«Αν  πρόκειται  για  κάποιο  πλάσμα,  πάντα,»  τόνισε  η Φενίλ- 
δα. 

Η Αλιζέτ  ρώτησε  τον  Καρνάδη:  «Πότε  ξεκινάμε  για  το  ορυ- 
χείο;» 

«Αύριο  το  πρωί.» 


2:  Μετάβαση  και  Προσγείωση 

Η αργυρογάλανη  απεραντοσύνη  του  Αιθέρα  απλωνόταν  γύρω 
τους,  καθώς  το  αεροσκάφος  τους  πετούσε  με  προορισμό  τη 
Σεργήλη. 

Η Ιωάννα  καθόταν  πλάι  στον  Προαιρέσιο,  ο οποίος  πιλόταρε 
μοιάζοντας  το  ίδιο  άνετος  όπως  αν  περπατούσε.  Το  βλέμμα  της 
πήγε,  για  λίγο,  σ’έναν  περίεργο  σχηματισμό  από  νεφελώματα 
που  φαίνονταν  έξω  από  το  παράθυρο.  Προς  στιγμή  φοβήθηκε 
ότι  ίσως  να  επρόκειτο  για  κάτι  ζωντανό  - και  εχθρικό  - καθώς 
υπήρχαν  τέτοιου  είδους  οντότητες  στον  Αιθέρα.  Αλλά  μετά  χα- 
λάρωσε. Δεν  ήταν  τίποτα  περισσότερο  από  σύννεφα,  όπως 
φαινόταν. 

Έστρεψε  το  βλέμμα  της  στην  κονσόλα  μπροστά  σ’εκείνη  και 
τον  Προαιρέσιο,  και  στην  οθόνη  του  αιθερικού  χάρτη  είδε  ότι 
δεν  βρίσκονταν  πλέον  μακριά  από  το  σημείο  μετάβασης  για  τη 
Σεργήλη.  Κι  ευτυχώς,  μέχρι  τώρα,  δεν  είχαν  συναντήσει  Πα- 

ντοκρατορικά  αεροσκάφη.  Ο Αιθήρ  δεν  ήταν  μια  διάσταση  που 
εύκολα  ελεγχόταν,  ακόμα  κι  από  την  Παντοκράτειρα.  Τα  πά- 
ντα εδώ  ήταν...  ρευστά-  ή,  μάλλον,  αέρια.  Κυματισμοί,  ρεύμα- 
τα, νεφελώματα,  και  ένας  ατέρμονος  αργυρογάλανος  ουρανός. 
Τι  να  ελέγξεις;  Πού  να  βάλεις  σύνορα  και  όρια; 

Περιπολίες,  ωστόσο,  γίνονταν,  και  η Ιωάννα,  από  την  εμπει- 
ρία της,  υποψιαζόταν  ότι  καθώς  ζύγωναν  το  σημείο  μετάβασης 
για  Σεργήλη  θα  εντόπιζαν  στους  ανιχνευτές  τους  Παντοκρατο- 
ρικά  αεροσκάφη. 

Κοιτάζοντας  τον  Γεράρδο  και  τη  Μάρθα  πάνω  απ’τον  ώμο 
της,  τους  είπε:  «Να  είστε  έτοιμοι  για  πιθανή  σύγκρουση.» 

Εκείνοι  κάθονταν  σ’ένα  μικρό  τραπεζάκι,  καρφωμένο  στο 
πάτωμα  του  αεροπλάνου,  και  έπαιζαν  χαρτιά.  Η Μάρθα  ρώτη- 
σε: «Μας  εντόπισαν,  οιγαμημένοι;» 

«Κανένας  δε  μας  έχει  εντοπίσει  ακόμα,»  είπε  η Ιωάννα,  «ού- 
τε εμείς  έχουμε  εντοπίσει  κανέναν,  αλλά  σύντομα  ίσως  βρούμε 
Παντοκρατορικούς  στο  δρόμο  μας.» 

«Καλώς,»  αποκρίθηκε  ο Γεράρδος,  αφήνοντας  ένα  χαρτί  α- 
νάμεσα σ’εκείνον  και  τη  Μάρθα.  «Ειδοποιήστε  μας  μόλις  δείτε 
κάτι,  και  θα  πάμε  να  προσδεθούμε.» 

«Ο  Σέλιρ  πού  είναι;»  ρώτησε  η Ιωάννα. 

«Πίσω.  Στο  χώρο  αποθήκευσης.  Αλλά  δε  νομίζω  ότι  χρειάζε- 
ται ν’ανησυχείς  γι’αυτόν.» 

«Γιατί;» 

«Γιατί  είναι  ο Σέλιρ’χοκ-  τι  άλλο  λόγο  θέλεις;» 

Η Μάρθα  είπε,  προτού  μιλήσει  η Ιωάννα:  «Τον  έχετε  δαιμο- 
νοποιήσει  τον  μάγο,  μερικοί-μερικοί.» 

«Τον  εκτιμούμε,  ίσως,  θα  έπρεπε  να-» 

ιον  ιον  ιον  ιον  ιου  ιον 

«Τι  μαλακία  είν’αυτή;»  μούγκρισε  η Μάρθα. 

Η Ιωάννα  έστρεψε  αμέσως  το  βλέμμα  της  στο  παράθυρο, 
κοιτάζοντας  τον  Αιθέρα,  ενώ  ο Προαιρέσιος  έλεγε:  «Οι  φίλοι 

μας  μας  βρήκαν,  κι  εμείς  βρήκαμε  αυτούς.  Προσδεθείτε  - τώ- 
ρα!» 

Η Μάρθα  και  ο Γεράρδος  σηκώθηκαν  από  το  τραπέζι  και  κά- 
θισαν στις  θέσεις  τους,  περνώντας  τις  ζώνες  γύρω  τους. 

Ο ΓΙροαιρέσιος  πάτησε  ένα  πλήκτρο  εμπρός  του,  για  να  ε- 
νεργοποιήσει το  μεγάφωνο,  και  η φωνή  του  αντήχησε  μέσα 
στο  αεροσκάφος:  «Σέλφ’χοκ,  πιάσου  από  κάπου.  Έχουμε  πα- 
ρέα. » 

Και  μετά,  έκανε  το  αεροπλάνο  να  βουτήξει,  απότομα. 

«Γαμώ  την  ανωμαλία  σου,  πιλότε!»  γρύλισε  η Μάρθα.  «Πριν 
από  λίγο  έτρωγα!» 

«Ας  πρόσεχες,»  είπε  ο Προαιρέσιος. 

Η Ιωάννα  είδε  στην  οθόνη  των  ανιχνευτών  τους  δύο  αερο- 
σκάφη να  τους  πλησιάζουν  κι  αμέσως  μετά,  τα  είδε  και  έξω 
απ’το  παράθυρο.  Πατώντας  ένα  κουμπί,  ενεργοποίησε  τα  ο- 
πλικά συστήματα  του  αεροπλάνου. 

«Μια  τηλεπικοινωνιακή  συχνότητα  έρχεται,»  είπε  ο Προαι- 
ρέσιος, και  της  έδωσε  πρόσβαση. 

Από  τα  ηχεία  του  συστήματος  ακούστηκε  μια  αντρική  φωνή 
μέσα  από  έντονα  παράσιτα:  «Ακολουθήστε  μας  για  έλεγχο,  στο 
όνομα  της  Συμπαντικής  Παντοκράτεφας. » 

«Δε  νομίζω  ότι  απαιτείται  απάντηση,»  είπε  η Ιωάννα. 

«Ούτε  κι  εγώ,»  συμφώνησε  ο Προαιρέσιος,  κάνοντας  επιδέ- 
ξιες μανούβρες  μέσα  στα  νεφελώματα  του  Αιθέρα. 

«Μπορούμε  να  τους  χάσουμε;»  ρώτησε  η Ιωάννα. 

«Θα  δείξει.» 

Στην  οθόνη  των  ανιχνευτών  φάνηκαν  τρία  ακόμα  αεροσκάφη 
να  έρχονται.  Τι  σκατά  γίνεται;  απόρησε  η Ιωάννα.  Έχουν  αυ- 
ξήσει τις  περιπολίες  τους; 

Ο Προαιρέσιος  επιτάχυνε  κι  έκανε  ακόμα  κάποιες  επιδέξιες 
μανούβρες. 

Η Ιωάννα  είδε  τα  αεροσκάφη  να  εξαφανίζονται  από  την  οθό- 
νη των  ανιχνευτών.  Όλα,  εκτός  από  ένα.  «Αυτός  είναι  επίμο- 

νος...»  Έριξε  μια  ματιά  στον  αιθερικό  χάρτη.  «Έχουμε  προ- 
σπεράσειτο  σημείο  μετάβασης,  Προαιρέσιε.» 

«Το  ξέρω.  Έκανα  κύκλο  για  να  τους  ξεφύγω,»  αποκρίθηκε 
εκείνος,  κι  έβαλε  το  αεροσκάφος  να  σκαρφαλώσει  απότομα. 

«Ο  Παντοκρατορικός  ακόμα  πίσω  μας  είναι,»  είπε  η Ιωάννα. 

«Θα  πρέπει  να  κάνουμε  κάτι  δραστικό,  λοιπόν.»  Ο Προαιρέ- 
σιος  πήρε  ύψος  και,  συγχρόνως,  έστριψε  γυρίζοντας  το  αερο- 
πλάνο τους  ανάποδα. 

«Όταν  βγούμε  από  δω  μέσα,  θα  σου  ρίξω  κλοτσιές,  πιλότε!» 
ακούστηκε  η Μάρθα  να  λέει  από  πίσω. 

«Γιατί  την  πήραμε  αυτή  την  τρελή  μαζί  μας,  Μαύρη  Δράκαι- 
να, μπορείς  να  μου  πεις;»  μούγκρισε  ο Προαιρέσιος. 

Η Ιωάννα  είχε  το  βλέμμα  της  εστιασμένο  στο  στόχαστρο  και 
δεν  του  απάντησε.  Καθώς  ζύγωναν  το  Παντοκρατορικό  αερο- 
σκάφος, πάτησε  τη  σκανδάλη  εξαπολύοντας  μια  ρουκέτα  - 

-την  ίδια  στιγμή  που  κι  ο εχθρός  τους  το  ίδιο  έκανε. 

Ο Προαιρέσιος  έστριψε  αμέσως. 

Η ρουκέτα  πέρασε  από  δίπλα  τους. 

Η δική  τους  ρουκέτα  χτύπησε  το  Παντοκρατορικό  αεροπλά- 
νο στη  μέση  προς  τα  πίσω.  Η Ιωάννα  το  είδε  να  χάνεται  από 
την  οθόνη  των  ανιχνευτών  τους  καθώς  παρασυρόταν  από  τα 
αιθερικά  ρεύματα,  ανήμπορο  να  αντισταθεί. 

«Παρά  τρίχα  να  μας  πάρει  το  αριστερό  φτερό,  ο καταραμέ- 
νος,» είπε  ο Προαιρέσιος,  ενώ  κατεύθυνε,  ολοταχώς,  το  αερο- 
πλάνο τους  προς  το  σημείο  μετάβασης  για  Σεργήλη. 

Ανοίγοντας  τον  εσωτερικό  δίαυλο  είπε,  μέσα  από  το  μεγά- 
φωνο: «Πάμε  για  σημείο  μετάβασης!» 

Η Ιωάννα  κοιτούσε  την  οθόνη  των  ανιχνευτών,  μήπως  κανέ- 
να άλλο  μαχητικό  των  Παντοκρατορικών  παρουσιαστεί,  αλλά 
δεν  είδε  τίποτα-  πρέπει,  όντως,  να  τους  είχαν  μπερδέψει. 

Ο Προαιρέσιος  οδήγησε  το  αεροπλάνο  μέσα  στο  σημείο  με- 
τάβασης, και  οι  επαναστάτες  αισθάνθηκαν  την  πραγματικότη- 
τα γύρω  τους  να  ταλαντεύεται,  και  να  τραντάζεται.  Αλλόκοτοι 


ΚΩΣΤΑΣ  ΒΟΥΛΑΖΕΡΗΣ  | 128 


τριγμοί  αντήχησαν,  και  η Ιωάννα  είχε  την  αίσθηση  ότι,  ξαφνι- 
κά, δεν  είχε  από  πού  να  κρατηθεί  παρότι  ήταν  δεμένη  στο  κά- 
θισμά της. 

Η αργυρογάλανη  απεραντοσύνη  διαλύθηκε  γύρω  τους,  και  το 
αεροπλάνο  βγήκε  σ’έναν  καινούργιο  ουρανό,  πάνω  από  λευκά 
σύννεφα. 

Ο χάρτης  στην  οθόνη  είχε  αυτομάτως  αλλάξει,  σύμφωνα  με 
τις  ρυθμίσεις  του  συστήματος  τους.  Δεν  έδειχνε  πλέον  τον  αι- 
θέρα αλλά  τη  Σεργήλη. 

Η οθόνη  των  ανιχνευτών  γέμισε  με  κόκκινες  κουκίδες  - αε- 
ροσκάφη. Και  η Ιωάννα  είδε  από  το  παράθυρο  Παντοκρατορι- 
κά  μαχητικά  να  ζυγώνουν. 

Ο Προαιρέσιος  βούτηξε,  αμέσως,  περνώντας  ανάμεσά  τους, 
ενώ  οι  Παντοκρατορικοί  έστελναν  ένα  μήνυμα:  «Ακολουθήστε 
μας  για  να  γίνει  έλεγχος,  στο  όνομα  της  Σνμπαντικής  Παντο- 
κράτειρας!»  έλεγε  μια  γυναικεία  φωνή. 

Οι  επαναστάτες,  φυσικά,  δεν  σταμάτησαν.  Υπήρχαν  άνθρω- 
ποι μέσα  σ’αυτό  το  αεροπλάνο  που  ήταν  καταζητούμενοι  από 
τους  Παντοκρατορικούς·  και  η πιο  καταζητούμενη  απ’όλους 
ήταν  η Ιωάννα,  μια  από  τις  Μαύρες  Δράκαινες  που  παλιότερα 
υπηρετούσαν  την  Παντοκράτειρα  και,  μετά,  όταν  εκείνη  τις 
είχε  άσκοπα  τιμωρήσει,  είχαν  συμμαχήσει  με  τον  Πρίγκιπα 
Ανδρόνικο  και  είχαν  ξεκινήσει  την  Επανάσταση. 

Τα  μαχητικά  ακολούθησαν  το  αεροσκάφος  του  Προαιρέσιου, 
πυροβολώντας.  Η Ιωάννα,  χρησιμοποιώντας  τα  συστήματα 
εμπρός  της,  έστρεψε  τα  δικά  της  πυροβόλα  προς  τα  πίσω  και 
επιτέθηκε  κι  εκείνη  στους  Παντοκρατορικούς.  Ένας  απ’αυτούς 
χτυπήθηκε  στο  φτερό. 

Κάποια  από  τα  εχθρικά  πυρά  πέτυχαν  το  αεροπλάνο  του 
Προαιρέσιου  αλλά  δεν  προκάλεσαν  σοβαρή  ζημιά,  και,  μετά 
από  μερικές  μανούβρες  στους  ουρανούς  της  Σεργήλης,  οι  επα- 
ναστάτες κατάφεραν  να  απομακρυνθούν  από  τους  Παντοκρα- 
τορικούς  και  να  πετάξουν  προς  τα  βορειοδυτικά. 

Ο Σέλιρ’χοκ  ήρθε  από  την  πίσω  μεριά  του  αεροσκάφους.  «Η 
ιδέα  μου  είναι  ή έχουν  αυξήσει  τις  περιπολίες  τους  στα  σημεία 
μετάβασης;»  ρώτησε,  στηριζόμενος  στο  ψηλό  ραβδί  του  που 
ήταν,  κατά  το  ένα  τρίτο,  γεμάτο  με  μικροσκοπικά  κάτοπτρα, 
κρυστάλλους,  και  κυκλώματα. 

«Πρέπει  να  τις  έχουν  αυξήσει,  εξαιτίας  του  πολέμου,»  απο- 
κρίθηκε  η Ιωάννα.  «Φοβούνται,  και  προσπαθούν  να  κόψουν 
τους  ανεφοδιασμούς  που  στέλνει  ο Ανδρόνικος  στους  επανα- 
στάτες της  Νέσριβεκ.» 

«Έχουμε  πολλές  ώρες  πτήσης  ακόμα;»  ρώτησε  η Μάρθα, 
καθώς  έλυνε  τη  ζώνη  του  καθίσματος  της  και  σηκωνόταν. 

«Καμία  ώρα  μόνο,»  αποκρίθηκε  ο Προαιρέσιος. 


Η Ιωάννα  αισθανόταν  άβολα  όταν  βρισκόταν  μόνη  μαζί  με  τον 
Ανδρόνικο,  τώρα  που  εκείνος  δεν  ήταν  πια  Πρίγκιπας  της  Α- 
πολλώνιας αλλά  Βασιληάς,  και  παντρεμένος  με  την  Αντίκλει- 
α’χοκ  - την  καινούργια  Βασίλισσα  της  Απολλώνιας.  Αισθανό- 
ταν ότι,  κανονικά,  δεν  θα  έπρεπε  να  είχε  καμία  θέση  κοντά 
του.  Δεν  ήθελε  να  προκαλέσει  προβλήματα  ανάμεσα  σ’εκείνον 
και  την  Αντίκλεια. 

Αυτή,  όμως , δεν  είναι  παρά  μία  τυπική  συνάντηση,  είπε  στον 
εαυτό  της,  η οποία  αφορά  την  Επανάσταση,  όχι  εμένα  κι  εκεί- 
νον. Και,  ανταποκρινόμενη  στο  κάλεσμά  του,  τον  συνάντησε 
σε  μια  από  τις  αίθουσες  του  βασιλικού  παλατιού  της  Απολλώ- 
νιας, χωρίς  να  είναι  κανένας  άλλος  παρών. 

Ο Ανδρόνικος  τής  πρόσφερε  μια  κούπα  κρασί,  κι  εκείνη  ήπιε. 

«Τι  κάνεις,  Ιωάννα;»  Είχαν  κάμποσο  καιρό  να  συναντηθούν. 

«Καλά.» 

Ο Ανδρόνικος  ήπιε  μια  γουλιά  από  τη  δική  του  κούπα.  «Θέλω 
να  σου  μιλήσω  για  μια  πληροφορία  που  έλαβα.»  Βάδισε  προς 
τον  καναπέ,  καθίζοντας. 

Η Ιωάννα  τον  ακολούθησε  και  κάθισε  κι  εκείνη,  σιωπηλά. 

Ο Ανδρόνικος  τράβηξε  έναν  διπλωμένο  χάρτη  από  τη  ζώνη 
του  και  τον  ξεδίπλωσε  ανάμεσά  τους,  επάνω  στον  καναπέ. 
Ήταν  ο χάρτης  της  Σεργήλης,  παρατήρησε  αμέσως  η Ιωάννα. 
«Εδώ,»  ο Ανδρόνικος  έδειξε,  «είναι  ένα  τέλος  της  Σεργήλης. 
Το  ονομάζουν  Αο  Κρυσταλλικό  Πεδίο’,  και  είναι  πολύ  επικίν- 
δυνο. Οτιδήποτε  πλησιάζει  προσελκύεται  στο  έδαφος  από  ι- 
σχυρές δυνάμεις  και  κρυσταλλοποιείται,  πεθαίνει.»  Πήρε  με- 
ρικές φωτογραφίες  από  μια  εσωτερική  τσέπη  της  διπλωμένης 
τουνίκας  του  και  της  έδωσε  στην  Ιωάννα. 

Εκείνη  τις  κοίταξε,  τη  μία  κατόπιν  της  άλλης.  «Μάλιστα,»  εί- 
πε. «Και  τι  είν’αυτή  η μαύρη  σφαίρα  που  φαίνεται  στο  βάθος;» 

«Κανείς  δεν  ξέρει.  Είναι  το  σημείο  προς  το  οποίο  όλα  γέρ- 
νουν σ’εκείνο  το  μέρος  της  Σεργήλης.  Ίσως  να  μην  είναι  παρά 
μια  ψευδαίσθηση. 

»Εδώ,»  ο Ανδρόνικος  έδειξε  τώρα  ένα  άλλο  σημείο  στον  χάρ- 
τη, «βρίσκεται  ένα  ορυχείο  ενέργειας  το  οποίο  εκμεταλλεύο- 
νται οι  άνθρωποι  της  παλιάς  μου  συζύγου  - και,  υποθέτω,  τους 
φαίνεται  αρκετά  χρήσιμο  τώρα  με  τον  πόλεμο  στη  Νέσριβεκ. 
Η Πρόμαχος  Χασρίνα,  όμως,  μου  έστειλε  ένα  μήνυμα  ότι  κάτι 
το...  ασυνήθιστο  συμβαίνει  τελευταία  στο  ορυχείο.  Περίεργες 
εξαφανίσεις  γίνονται.  Εργάτες,  φρουροί,  ακόμα  κι  ένας  μάγος 
Γαιοδίφης  έχουν  εξαφανιστεί  μύστη  ριωδώς.  Η Χασρίνα  πι- 
στεύει ότι  αυτή  ίσως  να  είναι  μια  ευκαιρία  να  καταλάβουμε  το 
ορυχείο  και  να  το  χρησιμοποιήσουμε  προς  όφελος  μας.  Δε 
μπορεί,  όμως,  να  το  κάνει  μόνη  της,  και  ζητά  τη  βοήθειά  μου. 

»Συμφωνώ  με  τη  συλλογιστική  της,  αλλά  δεν  μπορώ  τώρα  να 
της  στείλω  στρατό,  Ιωάννα.  Μπορώ,  όμως,  να  στείλω  κάποιους 
επιλεγμένους  ανθρώπους  για  να  δουν  τι  ακριβώς  συμβαίνει 
στο  ορυχείο  και  πώς  μπορούμε  να  χρησιμοποιήσουμε  την  ανα- 
στάτωση εκεί  για  να  διώξουμε  τους  Παντοκρατορικούς  και  να 
καταλάβουμε  το  μέρος.» 

Η Ιωάννα  είχε  τελειώσει  τη  μισή  κούπα  με  το  κρασί  καθώς 
τον  άκουγε  και  είχε  ανάψει  τσιγάρο.  «Θέλεις,  επομένως,  να 
πάω  στη  Σεργήλη;» 

«Ναι.» 

Η Ιωάννα  ανασήκωσε  τους  ώμους.  «Δεν  έχω  καμία  διαφωνί- 
α.» 

« Ούτε  καμία  ε ρώτη  ση ; » 

«Νομίζω  πως  μου  είπες  όσα  ξέρεις...» 

«Έχεις  δίκιο:  δεν  ξέρω  άλλα.» 

«Ποιοι  θα  έρθουν  μαζί  μου;»  Η Ιωάννα  έσβησε  το  τσιγάρο 
της  σ’ένα  τασάκι  ακουμπισμένο  στην  πλάτη  του  καναπέ. 

«Ο  Προαιρέσιος,  για  να  πιλοτάρει  το  αεροσκάφος  που  θα 
σας  πάει  στη  Σεργήλη·  ο Ανδροκλής’μορ,  επειδή  θα  πάτε  μέσω 
Αιθέρα  και  κάποιος  θα  πρέπει  να  ελέγχει  την  ενεργειακή  ροή 
του  αεροσκάφους,  αλλά  κι  επειδή  ίσως  γενικά  να  φανεί  χρήσι- 
μος στην  αποστολή  σας  ένας  Τεχνομαθής  μάγος·  ο Γεράρδος 
και  η Μάρθα-» 

«Η  Μάρθα;  Αυτή  που  έβγαλα  από  τις  φυλακές  της  Αταρδίας, 
στην  Υπερυδάτια; » 

«Η  ίδια.» 

«Η  Μάρθα  είναι  δύτρια,  Ανδρόνικε,  και  δε  θα  πάμε  σε  θά- 
λασσα ή ποταμό,  αν  δεν  κάνω  λάθος.» 

«Επίσης,  όμως,  είναι  πολύ  σκληραγωγημένη.  Έχει  οδηγήσει 
ένα  σωρό  αποστολές  μέσα  στους  πάγους  της  Ταρασμάλθης, 
συμπεριλαμβανομένης  της  αποστολής  για  την  εύρεση  της  Αρ- 
ταλδάφρα,  όπου  είχε  πάλι  ταξιδέψει  μαζί  με  τον  Γεράρδο  και 
τον  Προαιρέσιο.  Νομίζω  πως  θα  σας  φανεί  χρήσιμη.» 

«Μάλλον  έχεις  δίκιο,»  παραδέχτηκε  η Ιωάννα,  τώρα  που  το 
σκεφτόταν  καλύτερα.  «Θα  έρθει  κανένας  άλλος;» 

«Ο  Σέλιρ’χοκ.  Τον  θεωρώ  πολύ  ικανό,  όπως  ξέρεις.  Αν  συμ- 
βαίνει κάτι  το  μυστηριώδες  στο  ορυχείο,  είμαι  βέβαιος  πως  εί- 
ναι το  κατάλληλο  άτομο  για  να  το  ανακαλύψει  και  να  σκεφτεί 
πώς  μπορούμε  να  το  χρησιμοποιήσουμε  υπέρ  μας.» 

Η Ιωάννα  ένευσε.  «Πράγματι.»  Είχε  κι  η ίδια  πολλές  φορές 
δουλέψει  με  τον  μάγο,  και  εμπιστευόταν  πολύ  τις  ικανότητές 
του. 

«Επίσης,»  πρόσθεσε  ο Ανδρόνικος,  «ίσως  η Χασρίνα  να  θέλει 
να  στείλει  και  κάποιους  άλλους  μαζί  σας.  Θα  πρέπει  να  τα  πεί- 
τε μ’εκείνη,  όταν  φτάσετε  στη  Σεργήλη.» 

Η Ιωάννα  ένευσε.  «Εντάξει.»  Έκανε  ν’ανάψει  τσιγάρο,  αλλά 
ο Ανδρόνικος  το  πήρε  από  το  χέρι  της. 

«Αρκετά. » 

Η Ιωάννα  μειδίασε.  «Μόνο  ένα  κάπνισα.» 

«Έχεις  καπνίσει  πολλά  στη  ζωή  σου.  Παραπάνω  από  πολλά.» 
Ο Ανδρόνικος  έβαλε  το  τσιγάρο  στο  στόμα  του. 

Η Ιωάννα,  πατώντας  τον  ενεργειακό  αναπτήρα  της,  του  το 
άναψε.  «Προσπαθώ  να  το  ελαττώσω,»  είπε. 

«Θα  το  πιστέψω  αυτό  όταν  το  δω.» 

Προτού  η Ιωάννα  φύγει  από  την  αίθουσα,  ο Ανδρόνικος  τη 
φίλησε-  κι  εκείνη  τύλιξε  τα  χέρια  της  γύρω  του  και  τον  ξαναφί- 
λησε- αλλά  μετά,  καθώς  βάδιζε  μέσα  στους  διαδρόμους  του 
παλατιού,  καταράστηκε  και  τον  εαυτό  της  και  τον  Ανδρόνικο, 
επειδή  ήξερε  πως  η κατάσταση  είχε  πια  αλλάξει  και  ποτέ  δεν 
θα  μπορούσε  να  είναι  όπως  παλιά... 


Το  αεροπλάνο  δεν  θα  προσγειωνόταν  στην  ίδια  τη  Νέσριβεκ, 
καθώς  η περιοχή  ήταν  επικίνδυνη  - ανταρτοπόλεμος  γινόταν 
μέσα  στους  δρόμους,  παρότι  ορισμένα  σημεία  της  πόλης  ήταν 
ακόμα  κατοικημένα  και  θεωρούνταν  ουδέτερες  ζώνες.  Θα 
προσγειωνόταν  βορειοδυτικά  της  Νέσριβεκ,  κοντά  σε  μια  μι- 
κρή βάση  της  Επανάστασης. 

Και  τώρα,  καθώς  πλησίαζαν  εκεί,  η Ιωάννα  έβγαλε  ένα  τσι- 
γάρο από  την  ταμπακιέρα  της  κι  έκανε  να  το  ανάψει.  Άλλαξε 
γνώμη  και  το  έβαλε  πάλι  μέσα. 

«Καπνίζεις  λιγότερο,  ή μου  φαίνεται;»  ρώτησε  ο Προαιρέσι- 
ος. 

«Σου  φαίνεται.» 

Ο Προαιρέσιος  μειδίασε,  χωρίς  να  πει  τίποτα. 

Το  αεροσκάφος  τους  έφτασε  στην  περιοχή  της  βάσης,  η ο- 
ποία ήταν  σημειωμένη  με  μια  κόκκινη  κουκίδα  στον  χάρτη  της 
οθόνης  μπροστά  στην  Ιωάννα  και  τον  Προαιρέσιο. 

Ο πιλότος  είπε  μέσω  του  μεγαφώνου:  «Ετοιμαστείτε  για 
προσγείωση.» 

Η Ιωάννα  έριξε  μια  ματιά  πίσω.  Η Μάρθα  και  ο Γεράρδος 
ήταν  ξαπλωμένοι  στους  υπνόσακους  τους.  Ο Σέλιρ’χοκ  καθό- 
ταν στο  δάπεδο,  οκλαδόν,  και,  έχοντας  το  ραβδί  του  ακουμπι- 
σμένο στα  γόνατό  του,  διαλογιζόταν,  με  τα  μάτια  κλειστά  και 
με  μια  ήρεμη  όψη  στο  μαυρόδερμο  πρόσωπό  του. 

Ο Προαιρέσιος  γύρισε  κάθετα  τους  προωθητήρες  του  αερο- 
πλάνου κι  άρχισαν  να  κατεβαίνουν,  καίγοντας  το  κίτρινο  κα- 
λοκαιρινό χόρτο  από  κάτω  τους. 

Η Ιωάννα  σηκώθηκε  από  τη  θέση  της,  πήρε  το  τουφέκι  της 
στο  χέρι,  και  ανοίγοντας  πρώτη  την  πόρτα  στο  πλάι  του  αερο- 
σκάφους κοίταξε  έξω.  Κανένας  δεν  φαινόταν  στη  μικρή  πεδιά- 
δα, η οποία  ανατολικά  κατέληγε  σε  δάσος  και  νότια  σε  δασω- 
μένους λόφους. 

«Ασφαλές  μοιάζει  το  μέρος,»  είπε  η Μαύρη  Δράκαινα  στους 
συντρόφους  της,  και  βγήκε. 

Μετά  από  λίγο  ήταν  όλοι  έξω,  συμπεριλαμβανομένου  του 
Ανδροκλή,  ο οποίος  είχε  έρθει  από  το  ενεργειακό  κέντρο  του 
σκάφους,  κουρασμένος  ύστερα  από  τόσες  ώρες  χρήσης  της 
Μαγγανείας  Κινήσεως.  Ο Τεχνομαθής  μάγος  ήταν,  γενικά,  κο- 
καλιάρης,  αλλά  όταν  κουραζόταν  έμοιαζε  πραγματικά  με  σκε- 
λετό που  βαδίζει,  νόμιζε  η Ιωάννα.  Το  χρυσάφι  δέρμα  του  μετά 
βίας  έκρυβε  τα  κόκαλά  του. 

«Ζέστη...»  παρατήρησε  η Μάρθα,  κάνοντας  πίσω  τα  καστα- 
νά της  μαλλιά. 

«Καμία  σχέση  με  την  Ταρασμάλθη,  ε;»  της  είπε  ο Γεράρδος, 
υπομειδιώντας  και  βγάζοντας  το  πανωφόρι  του.  Από  μέσα  φο- 
ρούσε μια  γκρίζα  αμάνικη  μπλούζα. 

«Στην  Ταρασμάλθη  τώρα  θα  είχε  παγώσει  ο κώλος  μας,  άμα 
είχαμε  βγει  έτσι.» 

«Νομίζω  ότι  θα  είχαν,  μάλλον,  παγώσει  περισσότερα  πράγ- 
ματα από  τον  κώλο  μας,»  είπε  ο ΓΙροαιρέσιος,  που  έμοιαζε  να 
θυμάται  πολύ  καλά  πώς  ήταν  σ’εκείνη  την  παγερή  διάσταση 
όταν  είχε  ταξιδέψει  εκεί  μαζί  με  τον  Γεράρδο,  τη  Μάρθα,  και 
τον  Σέλιρ’χοκ. 

Η Ιωάννα,  προσωπικά,  δεν  είχε  ποτέ  πάει  στην  Ταρασμάλθη, 
αλλά  υπέθετε  ότι  το  κλίμα  δεν  θα  ήταν  και  πολύ  ευχάριστο, 
ακόμα  κι  αν  είχες  την  εκπαίδευση  Μαύρης  Δράκαινας. 

«Προς  τα  πού  είναι  αυτή  η βάση;»  τη  ρώτησε  η Μάρθα.  «Δε 
βλέπω  τίποτα.» 

«Αν  έβλεπες,  θα  ήταν  ανησυχητικό  για  τους  επαναστάτες  της 
Χασρίνας,»  αποκρίθηκε  η Ιωάννα.  Και  προς  όλους:  «Ελάτε 
μαζί  μου.» 

«Να  μην  πάρουμε  τα  οχήματα  απ’το  αεροπλάνο;»  ρώτησε  ο 
Ανδροκλής. 

«Δε  χρειάζεται-  δεν  είναι  μακριά.» 

Οι  επαναστάτες  ακολούθησαν  τη  Μαύρη  Δράκαινα  μέσα  στο 
ψηλό,  ξερό,  κίτρινο  χόρτο.  Πλησίασαν  τους  δενδρώδεις  λό- 
φους, ανέβηκαν  στην  πλαγιά  ενός  από  αυτούς,  και  βρέθηκαν 
κάτω  από  την  ευχάριστη  σκιά  των  δέντρων. 

«Έχεις  ξανάρθει  εδώ;»  ρώτησε  η Μάρθα  τον  Γεράρδο,  ο ο- 
ποίος είχε  περάσει  κάμποσα  χρόνια  στη  Σεργήλη. 

«Όχι.  Είναι  πολύ  μακριά  από  εκεί  που  ήμουν  εγώ.  Η Άκρη 
βρίσκεται  στα  νότια,  επάνω  στο  όριο  όπου  η διάσταση  τελειώ- 
νει και  ξεκινά  το  Πορφυρό  Κενό.» 

Η Ιωάννα  οδήγησε  τους  συντρόφους  της  σ’ένα  κοίλωμα  ανά- 
μεσα στους  λόφους  και  βρέθηκαν  μπροστά  στο  στόμιο  μιας 
σπηλιάς.  Η Μαύρη  Δράκαινα  πλησίασε  πρώτη  εκεί- 

-και  είδε  αμέσως  δύο  τουφέκια  να  τη  σημαδεύουν.  Το  ένα  το 
κρατούσε  ένας  γαλανόδερμος,  κοκκινομάλλης  άντρας.  Το  άλ- 
λο, ένας  άντρας  με  δέρμα  λευκό-ροζ,  όπως  το  δικό  της·  τα  μαλ- 
λιά του,  όμως,  δεν  ήταν  ξανθά  σαν  της  Ιωάννας,  αλλά  μαύρα 
και  κοντοκουρεμένα. 

«Το  λευκό  παλάτι  ήταν  κάποτε  ο τόπος  μου,»  είπε,  συνθημα- 
τικά, η Μαύρη  Δράκαινα. 

«Αλλά  τώρα  οι  αίθουσές  του  δεν  είναι  πια  δικές  μου,»  απά- 
ντησε ο γαλανόδερμος  επαναστάτης,  όπως  όφειλε. 

«Ο  Πρίγκιπας  μάς  έχει  στείλει.  Η Πρόμαχος  Χασρίνα  μάς 
περιμένει.» 

Ο γαλανόδερμος,  όμως,  δεν  έμοιαζε  πρόθυμος  να  τους  εμπι- 
στευτεί ακόμα.  Είπε  την  αρχή  ενός  άλλου  συνθήματος:  «Ο  Πα- 
λιός Ήλιος  μάς  οδηγεί.» 

«Τα  σύννεφα  κι  οι  κακές  θολούρες  δεν  μας  πτοούν,»  του  α- 
πάντησε η Ιωάννα.  Επρόκειτο  για  ένα  σύνθημα  των  επαναστα- 
τών της  Σεργήλης,  όπως  ήξερε. 

Ο άντρας  έγνεψε,  μοιάζοντας  ικανοποιημένος  τώρα.  «Περά- 
στε,» είπε. 


Τους  οδήγησαν  σε  μια  υπόγεια  αίθουσα,  όπου  ήταν  κι  άλλοι 
επαναστάτες,  καθισμένοι  σε  σκαμνιά,  σε  καρέκλες,  ή στο  πά- 
τωμα, επάνω  σε  δέρματα.  Δύο  λυόμενα  τραπέζια  από  σίδερο 
και  ξύλο  ήταν  στημένα  στο  κέντρο  του  δωματίου  - που  περισ- 
σότερο με  σπηλιά  έμοιαζε. 

Η Ιωάννα  σύστησε  τον  εαυτό  της  και  τους  συντρόφους  της 
στον  αρχηγό  του  μέρους:  έναν  άντρα  που  ονομαζόταν  Αριστώ- 
νυμος  και  είχε  δέρμα  κατάλευκο  και  μακριά  μαύρα  μαλλιά. 
Του  εξήγησε  γιατί  βρίσκονταν  εδώ,  και  του  είπε  ότι  είχαν  το 
σκάφος  τους  προσγειωμένο  λίγο  παραπέρα. 

«Το  είδαν  οι  παρατηρητές  μας,»  αποκρίθηκε  ο Αριστώνυμος. 
«Θα  ειδοποιήσουμε  την  Πρόμαχο  για  τον  ερχομό  σας.  Θέλετε 
να  μεταφέρουμε  σ’εκείνη  κάποιο  συγκεκριμένο  μήνυμα;» 

«Δε  νομίζω  ότι  είναι  απαραίτητο.  Πείτε  της  αυτά  που  σου  εί- 
πα.» 

Ο Αριστώνυμος  ένευσε,  και  πρόσταζε  έναν  από  τους  επανα- 
στάτες του  να  πάει  στην  Πρόμαχο,  στη  Νέσριβεκ. 

«Καθίστε,»  πρότεινε  μετά  στην  Ιωάννα  και  τους  συντρόφους 
της· 

«Καλύτερα  να  μην  αφήσουμε  μόνο  του  το  αεροσκάφος,»  είπε 
ο Προαιρέσιος. 

«Μην  ανησυχείς,  δεν  γίνονται  συγκρούσεις  σε  τούτο  το  μέ- 
ρος. Κι  αν  κάποιος  πλησιάσει,  θα  τον  δούμε.» 

«Παρ’όλ’αυτά,  καλύτερα  κάποιος  να  είναι  εκεί,»  επέμεινε  ο 
Προαιρέσιος.  «Έχουμε  φέρει  οχήματα,  εξοπλισμούς...» 

Η Ιωάννα  ένευσε.  «Θα  πας  εσύ;» 

«Ναι.» 

«Ποιος  θα  πάει  μαζί  του;»  ρώτησε  η Ιωάννα  τους  άλλους. 

«Εγώ,»  είπε  ο Ανδροκλή ς’μορ. 

«Καλώς,»  είπε  η Ιωάννα.  «Θα  επικοινωνούμε  μέσω  πομπού 
αν  χρειαστεί.» 


Αφού  έφαγαν  και  ήπιαν  μαζί  με  τους  επαναστάτες  της  μικρής 
βάσης,  και  κάθισαν  λίγη  ώρα  για  να  ξεκουραστούν,  η Μάρθα 
βαρέθηκε  και  βγήκε  από  τις  υπόγειες  σπηλιές.  Σκαρφάλωσε 
στην  πλαγιά  ενός  λόφου  και  βάδισε  μέσα  στην  καλοκαιρινή 
βλάστηση.  Ήταν  απόγευμα  τώρα,  και  ο ήλιος  δεν  ήταν  τόσο 
δυνατός  όσο  πριν. 

Πίσω  της,  δεν  άργησε  ν’ακούσει  έναν  θόρυβο  - κάποιος  είχε 
πατήσει  στο  ξερό  χορτάρι. 

Στράφηκε,  με  το  χέρι  της  στο  πιστόλι  στη  ζώνη  της. 

Αλλά  ήταν  μονάχα  ο Γεράρδος.  Την  είχε  δει  να  βγαίνει  από 
τη  σπηλιά,  είχε  κάνει  νόημα  στην  Ιωάννα  και  στον  Σέλιρ’χοκ, 
και  την  είχε  ακολουθήσει. 

«Τι  είναι;»  τον  ρώτησε  η Μάρθα,  χαλαρώνοντας. 

«Τίποτα  ιδιαίτερο,»  αποκρίθηκε  εκείνος,  βαδίζοντας  για  να 
σταθεί  κοντά  της. 

«Δεν  πάω  στο  αεροπλάνο,  αν  αναρωτιέσαι.» 

«Το  φαντάστηκα.» 

«Το  υπόγειο  περιβάλλον  δεν  το  γουστάρω.  Μ’αρέσει  καλύτε- 
ρα εδώ.»  Η Μάρθα  έκανε  μερικά  βήματα  ακόμα  και  κάθισε 
στο  έδαφος  - το  ξερό  χορτάρι  ακούστηκε  να  σπάει  από  κάτω 
της  - στην  άκρη  του  λόφου,  ατενίζοντας  τον  ορίζοντα. 

Ο Γεράρδος  κάθισε  πλάι  της.  «Ναι,  κι  εμένα,»  παραδέχτηκε. 

Από  κάπου  μακριά  φαινόταν  μαύρος  καπνός.  Ο πόλεμος  μέ- 
σα και  γύρω  από  τη  Νέσριβεκ.  Ετούτη  η περιοχή,  κοντά  στους 
δασώδεις  λόφους,  έμοιαζε  με  μικρό,  απομονωμένο  παράδεισο, 
έτσι  ήσυχη  όπως  ήταν,  σκέφτηκε  ο Γεράρδος.  Και  η ησυχία  της 
μάλλον  οφειλόταν  στο  γεγονός  ότι  δεν  υπήρχε  ούτε  ένα  χωριό 
εδώ  γύρω.  Ούτε  καν  ένας  οικισμός.  Ο Γεράρδος  δεν  μπορούσε 
πουθενά  να  δει  σπίτια. 

«Δεν  έχετε,  πάντως,  καμία  σπουδαία  οικειότητα  εσύ  κι  η Ι- 
ωάννα,» είπε  στη  Μάρθα. 

Η Μάρθα  συνοφρυώθηκε  στρεφόμενη  να  τον  κοιτάξει.  «Για- 
τί να  έχουμε;» 

«Μου  είχες  πει  κάποτε  ότι  σ’έβγαλε  από  τη  φυλακή,  στην  Υ- 
περυδάτια...» 

«Ναι,  ’ντάξευ  αλλά  δεν  είχε  έρθει  αρχικά  για  μένα.  Για  μια 
άλλη  είχε  έρθει,  η οποία  πέθανε,  κι  εγώ  απλά...  έτυχε  να  βρεθώ 
μαζί  της.  Ήμουνα  κωλόφαρδη,  εννοείται.  Μπορεί  νάχα  σαπί- 
σει εκεί  μέσα...  αν  είχα  προλάβει  και  κάτι  δεν  με  είχε  καθαρί- 
σει. 

»Τέλος  πάντων  από  τότε,  μη  νομίζεις  ότι  την  έχω  ξαναδεί 
κιόλας  την  Ιωάννα.  Αυτή  κάνει  παρέα  με  σημαντικά  πρόσωπα, 
όπως  τον  Πρίγκιπα  και  κάτι  Προμάχους.» 

Ο Γεράρδος  μειδίασε. 

«Είπα  κάτι  αστείο;» 

«Το  αστείο  κρύβεται  σε  διάφορα  φαινομενικά  σοβαρά  πράγ- 
ματα.» 

Η Μάρθα  τεντώθηκε  και  τον  φίλησε,  γρήγορα  και  δυνατά, 
στα  χείλη.  «Όλο  μυστήρια  μ’εσένα...» 

«Τι  μυστήρια;» 

«Ακόμα  δε  μου  έχεις  πει  τι  ήταν  εκείνο  που  σ’έκανε  να  παρα- 
τήσεις τους  ιερείς  της  Χάρνταβελ  και  νάρθεις  εδώ,  στη  Σεργή- 
λη.» 

«Δε  θεωρούσα  πλέον  ότι  ανήκα  ανάμεσά  τους,»  αποκρίθηκε 
ο Γεράρδος,  στρέφοντας  πάλι  το  βλέμμα  του  πέρα,  στο  κίτρινο 
χορτάρι. 

«Αυτό  δε  μου  λέει  τίποτα.  Κάτι  κρύβεις.» 

Ο Γεράρδος  δεν  αποκρίθηκε.  Ορισμένα  πράγματα  είναι  δύ- 
σκολο να  ειπωθούν,  σκέφτηκε.  Κι  όταν  ειπωθούν  είναι  άχρη- 
στα, ούτως  ή άλλως. 

Η Μάρθα  ξάπλωσε  στο  χορτάρι  και  άναψε  ένα  τσιγάρο. 

Μετά  από  λίγο,  ο Γεράρδος  είπε:  «Κάποιοι  έρχονται  - και  δε 
νομίζω  ότι  είναι  εχθροί.» 

Η Μάρθα,  έχοντας  τελειώσει  το  τσιγάρο  της,  πήρε  καθιστή 
θέση,  για  να  δει  ένα  τετράκυκλο  όχημα  να  πλησιάζει  γυαλίζο- 
ντας στον  απογευματινό  ήλιο.  Στην  πίσω  μεριά  είχε  καρότσα, 
σκεπασμένη  με  μαύρη  υφασμάτινη  οροφή.  «Επαναστάτες;» 

Ο Γεράρδος  πρόσεξε  ότι  μερικά  κομμάτια  από  το  χορτάρι 
ήταν  πιασμένα  στα  καστανά  της  μαλλιά,  και  τα  τίναξε.  «Μάλ- 
λον. Πάμε  να  ειδοποιήσουμε  τους  άλλους.» 

Η Ιωάννα  και  οι  σύντροφοί  της  συνάντησαν  τους  απεσταλμέ- 
νους της  Προμάχου  της  Νέσριβεκ  μπροστά  στο  προσγειωμένο 
αεροπλάνο. 

Από  το  τετράκυκλο  όχημα  βγήκαν  τέσσερις  άντρες  και  δύο 
γυναίκες.  Τη  μία  από  τις  γυναίκες  η Ιωάννα  τη  γνώριζε.  Ήταν 
γαλανόδερμη  και  είχε  ξανθά,  μακριά  μαλλιά  δεμένα  κοτσίδα. 
Φορούσε  ψηλές,  μαύρες  μπότες  και  μια  μακριά  τουνίκα  που 
τελείωνε  στα  γόνατα  και  είχε  κοντά  μανίκια.  Στη  ζώνη  της  ή- 
ταν θηκαρωμένα  ένα  πιστόλι  κι  ένα  ξιφίδιο.  Ονομαζόταν  Θάρ- 
φι’ταρ,  και  ήταν  μάγισσα  του  τάγματος  των  Δρακαινών  - ένα 
μαγικό  τάγμα  που,  επισήμως,  δεν  υπήρχε  πλέον.  Αυτές  οι  μά- 
γισσες ήταν  εκπαιδευμένες  ειδικά  για  να  βοηθούν  τις  Μαύρες 
Δράκαινες  στις  αποστολές  τους,  τότε  που  υπηρετούσαν  την 
Παντοκράτειρα.  Τώρα,  ήταν  συνασπισμένες  με  την  Επανά- 
σταση και  τον  Πρίγκιπα  Ανδρόνικο  (τον  οποίο  όλοι  οι  επανα- 
στάτες αποκαλούσαν  Πρίγκιπα  παρότι  ήταν  πλέον,  ουσιαστι- 
κά, Βασιληάς  της  Απολλώνιας). 

«Θάρφι,»  είπε  η Ιωάννα,  κλίνοντας  το  κεφάλι  προς  τη  μεριά 
της  μάγισσας. 

Η Θάρφι’ταρ  χαμογέλασε.  «Τι  γίνεται,  Ιωάννα;»  ρώτησε, 
πλησιάζοντας  για  να  σφίξει  το  χέρι  της  Μαύρης  Δράκαινας. 
«Έχω  να  σε  δω  σχεδόν  από  τότε  που  η Παντοκράτειρα  μάς  εί- 
χε όλες  φυλακισμένες  στην  ίδια  φυλακή.» 

Η Ιωάννα  τής  επέστρεψε  το  χαμόγελο,  και  σύστησε  τους  συ- 
ντρόφους της.  «Μας  ζήτησε  η Πρόμαχος  να  έρθουμε,  και  ήρ- 
θαμε,» πρόσθεσε. 

«Και  φέρατε  κι  ολόκληρο  εργαλείο  μαζί  σας...»  παρατήρησε 
η Θάρφι  κοιτάζοντας  το  αεροσκάφος  τους. 

«Υπάρχουν  και  τρία  οχήματα  μέσα,»  είπε  ο Γεράρδος. 

«Τι  οχήματα;» 

«Ένα  τρίκυκλο  με  τρεις  θέσεις  για  επιβάτες,  και  δύο  δίκυκλα. 
Όλα  τους  φτιαγμένα  για  δύσβατα  εδάφη.» 

«Ωραία,»  είπε  η Θάρφι.  «Πιθανώς  να  χρειαστούν.» 

«Θα  έρθετε  μαζί  μας  στο  ορυχείο;»  ρώτησε  η Ιωάννα,  κοιτά- 
ζοντας εκείνη  και  τους  άλλους  επαναστάτες. 

«Εγώ  θα  έρθω,  και  τρεις  ακόμα.  Ο Σερφάντης,  ο Αλκίνοος,  κι 
ο Νάρφλης.»  Τους  έδειξε  καθώς  μιλούσε.  Ο Σερφάντης  ήταν 
ένας  ψηλός,  μυώδης  άντρας  με  κατάμαυρο  δέρμα  και  μια 
πλούσια  χαίτη  από  πορφυρά  μαλλιά,  η οποία  έμοιαζε  με  φωτιά 
επάνω  του.  Από  τη  μέση  και  πάνω  ήταν  γυμνός,  εκτός  από  με- 
ρικά λουριά  που  συγκρατούσαν  εξοπλισμούς.  Ο Αλκίνοος,  πα- 
ρότι  μέτριου  αναστήματος,  έμοιαζε  μικροσκοπικός  πλάι  στον 
Σερφάντη.  Είχε  δέρμα  λευκό  με  απόχρωση  του  ροζ,  και  κοντο- 
κουρεμένα καστανά  μαλλιά  και  μούσια.  Από  την  πλάτη  του 
κρεμόταν  ένας  πολεμικός  πέλεκυς·  ήταν  ο μόνος  ανάμεσα 
στους  συντρόφους  του  που  είχε  τέτοιο  όπλο.  Ο Νάρφλης  ήταν 
γαλανόδερμος  και  μαυρομάλλης,  μονόφθαλμος  με  μια  άσχημη 
ουλή  στο  πρόσωπό  του.  Μια  μαύρη  καλύπτρα  έκρυβε  το  βγαλ- 
μένο  του  μάτι,  κι  επάνω  της  ήταν  κεντημένο,  με  λευκή  κλωστή, 
ένα  κρανίο.  Φορούσε  γιλέκο  μ’ένα  σωρό  θήκες  και  τσέπες  για 
διάφορα  εργαλεία  και  όπλα. 

«Μάλιστα...»  μουρμούρισε  η Ιωάννα,  κοιτάζοντάς  τους  τον 
έναν  μετά  τον  άλλο.  «Αν  πάντως  η Πρόμαχος  σκέφτεται  να  ε- 
πιτεθούμε στο  ορυχείο,  καλύτερα  να  στείλει  περισσότερο 
στρατό, » είπε  στη  Θάρφι. 

«Ας  δούμε  πρώτα  πώς  έχει  η κατάσταση  εκεί,»  πρότεινε  η 
μάγισσα. 

«Καλώς,»  συμφώνησε  η Ιωάννα.  «Προτείνεις  να  πάμε  με  το 
αεροσκάφος;»  ρώτησε  δείχνοντάς  το  με  τον  αντίχειρά  της. 

«Δε  βλέπω  κανέναν  λόγο  να  πάμε  από  ξηράς.  Οι  Παντοκρα- 
τορικοί  δεν  περιπολούν  τους  ουρανούς  από  εκείνη  τη  μεριά. 
Είναι  κυρίως  επικεντρωμένοι  στις  περιοχές  γύρω  από  τη  Νέσ- 
ριβεκ.» 

«Εντάξει,»  είπε  η Ιωάννα.  «Ο  Ανδροκλής,  όμως,  είναι  κου- 
ρασμένος από  την  πτήση,  άρα  θα-» 

«Μην  ανησυχείς·  θα  κάνω  εγώ  τη  Μαγγανεία  Κινήσεως,» 
δήλωσε  η Θάρφι’ταρ. 

Η Ιωάννα  ένευσε,  κι  άρχισαν  να  επιβιβάζονται  στο  αερο- 
σκάφος. 


3:  Μια  Πρώτη  Έρευνα 

Οι  υπηρέτες  ξύπνησαν  τον  Πρίγκιπα  Καρνάδη  με  την  αυγή, 
όπως  εκείνος  τούς  είχε  προστάξει.  Ο επικοινωνιακός  δίαυλος 
στο  μεγάλο  του  υπνοδωμάτιο  κουδούνιζε  μέχρι  που  ο Καρνά- 
δης  σηκώθηκε  από  το  κρεβάτι  και  πάτησε  το  κουμπί  απόρρι- 
ψης κλήσης. 

Από  τα  μισάνοιχτα  παντζούρια  γλιστρούσε  στο  δωμάτιο  το 
πρώτο  φως  του  ήλιου  της  Σεργήλης.  Επάνω  στο  κρεβάτι,  η 
Χρυσόχαρη  τέντωσε  το  μακρύ  γαλανό  σώμα  της  μουγκρίζο- 
ντας παραπονιάρικα.  «Θα  φύγεις  τόσο  νωρίς;»  ρώτησε,  κάνο- 
ντας πίσω  τα  βαμμένα  ξανθά  μαλλιά  της. 

Είχε  έρθει  χτες  βράδυ,  ενώ  ο Καρνάδης  έπαιρνε  δείπνο  μαζί 
με  τη  Φενίλδα’σαρ  και  την  Αλιζέτ,  και  τον  περίμενε  στα  διαμε- 
ρίσματά  του.  Η Χρυσόχαρη  γνώριζε  ότι  θα  έρχονταν  απεσταλ- 
μένοι της  Παντοκράτειρας,  και  ότι  εκείνος  θα  έπρεπε  να  τους 
υποδεχτεί:  και  δεν  του  είχε  κάνει  κανένα  παράπονο  γι’αυτό. 

«Καλύτερα  πιο  νωρίς  παρά  πιο  αργά,»  αποκρίθηκε  ο Καρνά- 
δης τώρα.  «Επιπλέον,  αυτή  η Μαύρη  Δράκαινα  μού  φαίνεται 
να  βιάζεται-» 

Η Χρυσόχαρη  γέλασε. 

Ο Καρνάδης  συνοφρυώθηκε. 

«Είσαι  ένας  από  τους  συζύγους  της  Παντοκράτειρας  τώρα!» 
του  είπε  η Χρυσόχαρη,  καθώς  ανασηκωνόταν  πάνω  στο  κρε- 
βάτι. «Τι  σε  νοιάζει  αν  αυτή  βιάζεται ;» 

«Την  έστειλε  η Παντοκράτειρα-  δεν  είναι  κάποια  τυχαία 
στρατιωτικός.  Και  ίσως  να  έχει  δίκιο  που  βιάζεται.  Μπορεί  όσο 
καθυστερούσε  η κατάσταση  στο  ορυχείο  να  χειροτερεύει.  Δεν 
έχω  την  παραμικρή  ιδέα  με  τι  έχουμε  να  κάνουμε.» 

Η Χρυσόχαρη  ξάπλωσε  πάλι,  χωρίς  ν’αποκριθεί. 

Ο Καρνάδης  μπήκε  στο  μπάνιο  για  να  πλυθεί  και  να  ετοιμα- 
στεί. Ήταν  βέβαιος  πως  η Χρυσόχαρη  τον  καταλάβαινε  παρότι 
του  έκανε  νάζια.  Τα  νάζια  ήταν  το  συνήθειό  της,  ο χαρακτήρας 
της·  ίσως  να  νόμιζε,  μάλιστα,  ότι  την  έκαναν  πιο  ερωτική.  Αλλά 
δεν  ήταν  ανόητη,  ούτε  παιδαριώδης.  Η Χρυσόχαρη  τον  είχε 
παροτρύνει  αμέσως  να  παντρευτεί  την  Παντοκράτειρα  όταν  ο 
Καρνάδης  είχε,  έστω  και  για  λίγο,  διστάσει. 

Παλιότερα,  ποτέ  δε  θα  το  φανταζόταν  ότι  θα  συνέβαινε  κάτι 
τέτοιο  στη  ζωή  του. 

Μπορεί  να  έφταιγε  το  ότι  ήταν  καλός  επιστήμονας  και  είχε 
βοηθήσει  αρκετά  τους  Παντοκρατορικούς.  Αλλά  πιθανότατα 
έφταιγε  το  ότι  είχε,  τελευταία,  μπλεχτεί  με  την  πολιτική  στην 
Άντχορκ,  που  ήταν,  ίσως,  η σημαντικότερη  πόλη  της  Σεργήλης. 
Είχε  μπλεχτεί  με  την  πολιτική  και  ήταν,  συγχρόνως,  και  καλός 
επιστήμονας,  ειδικευμένος  στη  βιολογία  και  στην  ενεργειακή 
έρευνα.  Αυτά  τα  δύο  του  προσόντα  πρέπει  να  είχαν  τραβήξει 
το  βλέμμα  της  Παντοκράτειρας  επάνω  του,  υπέθετε.  Δεν  είχε, 
μέχρι  στιγμής,  κάποιον  σύζυγο  από  τη  Σεργήλη,  και  μάλλον 
αναζητούσε  έναν:  κι  ανάμεσα  σ’όλους  τους  μάγους,  τους  πολι- 
τικούς, τους  στρατιωτικούς,  τους  εμπόρους,  και  τους  επιστή- 
μονες της  διάστασης,  είχε  επιλέξει  τον  Καρνάδη  Ηχόχρωμο. 

Ο καινούργιος  Πρίγκιπας  αισθανόταν  σαν  ημίθεος. 

Δεν  είχε  αργήσει,  φυσικά,  να  αποδεχτεί  το  αίτημα  της  Πα- 
ντοκράτειρας.  Ακόμα  κι  αν  η Χρυσόχαρη  - που  ήταν  ερωμένη 
του  εδώ  και  έξι  χρόνια  - του  έλεγε  όχι,  εκείνος  θα  την  αγνοού- 
σε στο  τέλος·  θα  τη  χώριζε  και  θα  παντρευόταν  την  Παντοκρά- 
τειρα.  Αλλά  η Χρυσόχαρη  δεν  είχε  πει  όχι.  Του  είχε  πει,  όταν  ο 
Καρνάδης,  σαστισμένος,  δίστασε  για  λίγο:  Μην  είσαι  χαζός! 

Φυσικά  και  θα  δεχτείς!  Γνώριζε,  βέβαια,  ότι  η Παντοκράτειρα 
είχε  ένα  σωρό  συζύγους  από  όλο  το  σόμπαν,  και  σίγουρα  δεν 
είχε  πρόβλημα  αν  αυτοί  οι  σύζυγοι  είχαν,  συγχρόνως,  κι  άλλες 
ερωμένες.  Ακόμα  και  η Παντοκράτειρα  δεν  μπορούσε  συνέ- 
χεια να  βρίσκεται  μαζί  με  όλους,  παρά  τους  μύθους  που  κυ- 
κλοφορούσαν γι’ αυτήν. 

Ο Καρνάδης,  συγκεκριμένα,  μία  φορά  μόνο  είχε  βρεθεί  στο 
κρεβάτι  με  την  καινούργια  του  σύζυγο:  όταν  έγινε  η τελετή  του 
γάμου  τους.  Μετά,  εκείνη  έφυγε  από  τη  Σεργήλη,  κι  από  τότε  - 
εδώ  και  μερικούς  μήνες  - δεν  την  είχε  ξαναδεί. 

Προτού  τη  συναντήσει,  είχε  ακούσει  ένα  σωρό  φήμες 
γι’αυτήν,  και  κυρίως  ότι  άλλαζε  την  εμφάνισή  της  κάθε  τόσο: 
πράγμα  το  οποίο  πρέπει  να  ήταν  αληθές,  διότι  είχε  δει  φωτο- 
γραφίες όπου  το  δέρμα  της  ήταν  κατάμαυρο  σαν  σκιά  και  τα 
μαλλιά  της  ασημένια,  αλλά  και  φωτογραφίες  όπου  το  δέρμα 
της  ήταν  λευκό  όπως  το  δικό  του  και  τα  μαλλιά  της  καστανά,  ή 
το  δέρμα  της  πράσινο  και  τα  μαλλιά  της  μαύρα.  Ακόμα  και  το 
χρώμα  των  ματιών  της  άλλαζε. 

Τα  μαλλιά,  ασφαλώς,  θα  μπορούσε  να  τα  βάφει.  Και  το  χρώ- 
μα των  ματιών  θα  μπορούσε  να  το  αλλάζει  με  φακούς  επαφής. 
Αλλά  τι  έκανε  με  το  δέρμα  της;  Το  έβαφε  κι  αυτό  κάθε  τόσο;  Ο 
Καρνάδης  είχε  ακούσει  πως  η Παντοκράτειρα  δεν  χρησιμο- 
ποιούσε καμία  βαφή,  πουθενά-  με  κάποιον  άλλο  τρόπο  τροπο- 
ποιούσε τη  μορφή  της.  Και  κανένας  δεν  ήξερε  ποια  ήταν  τα 
πραγματικά  της  χρώματα. 

Επιπλέον,  πολλοί  έλεγαν  ότι  πρέπει  να  ήταν  πάνω  από  σαρά- 
ντα χρονών,  όμως  σε  καμία  φωτογραφία  - ακόμα  και  στις  πιο 
πρόσφατες  - δεν  έμοιαζε  για  πάνω  από  είκοσι-πέντε. 

Ο Καρνάδης  διαπίστωσε,  όταν  τη  γνώρισε,  πως  αυτό  ήταν 
αλήθεια.  Πράγματι,  δεν  φαινόταν  για  πάνω  από  είκοσι-πέντε. 
Και  όταν  άγγιξε  το  κατάλευκο  δέρμα  της  και  τα  κατακόκκινα 
μαλλιά  της  βεβαιώθηκε  ότι  δεν  υπήρχε  καμία  βαφή  επάνω  της. 
Κάποια  στιγμή,  τη  ρώτησε  πώς  άλλαζε  την  εμφάνισή  της  και 

ποια  ήταν  η πραγματική  της  εμφάνιση.  Αλλά  εκείνη  γέλασε 
μονάχα  και  του  είπε  Αυτό  είναι  μυστικό! 

Η εμπειρία  του  μαζί  της  ήταν  τελείως  διαφορετική  από  ό,τι 
με  οποιαδήποτε  άλλη  γυναίκα.  Η Παντοκράτειρα  δεν  ήταν  α- 
κριβώς καλύτερη·  ήταν...  περίεργη.  Σα  να  μην  ήταν  αληθινή. 
Του  έφερνε  στο  μυαλό  εκείνες  τις  γυναίκες  που  συναντούσες 
σε  ορισμένα  μυθιστορήματα  ή ταινίες,  οι  οποίες  δεν  έμοιαζαν 
με  τις  πραγματικές  γυναίκες  που  συναναστρεφόσουν  στη  ζωή 
σου. 

Προτού  φύγει  από  τη  Σεργήλη,  μετά  τον  γάμο  τους,  είχε  αλ- 
λάξει πάλι  την  εμφάνισή  της.  Είχε  κάνει  το  δέρμα  της  λευκό 
όπως  το  δικό  του,  και  τα  μαλλιά  της  μαύρα  και  γυαλιστερά.  Ο 
Καρνάδης  δεν  κατάλαβε  πώς  έγινε  η αλλαγή:  η Παντοκράτει- 
ρα  απλώς  πήγε  σ’ένα  δωμάτιο  «για  να  ετοιμαστεί»,  όπως  είπε, 
και  όταν  βγήκε  από  εκεί  έμοιαζε  με  διαφορετική  γυναίκα.  Μό- 
νο στο  ανάστημα  ήταν  ίδια,  και  στους  τρόπους. 

Ο Καρνάδης  αναρωτιόταν  πώς  θα  ήταν  όταν  την  ξανάβλεπε. 
Αλλά,  αντί  γι’αυτήν,  τώρα  έβλεπε  δύο  απεσταλμένες  της. 

Και  η Φενίλδα’σαρ  ήταν  εντυπωσιακή  γυναίκα,  όφειλε  να 
παραδεχτεί.  Το  σώμα  της,  σίγουρα,  θα  έκανε  οποιονδήποτε 
άντρα  να  την  επιθυμεί. 

Ο Καρνάδης  βγήκε  από  το  μπάνιο  και  ντύθηκε  για  την  έρευ- 
να στο  ορυχείο,  φορώντας  μπεζ  παντελόνι,  καφετιές  μπότες  με 
λουριά,  και  λευκό  πουκάμισο  με  γυρισμένα  μανίκια.  Στη  ζώνη 
του  κρέμασε  ένα  θηκαρωμένο  πιστόλι,  και  στη  μια  μπότα  θη- 
κάρωσε ένα  ξιφίδιο.  Δεν  πίστευε  ότι  τα  όπλα  θα  του  χρειάζο- 
νταν, αλλά  καλό  ήταν  να  φυλάγεται  - ειδικά  σε  μέρη  επικίνδυ- 
να όπως  αυτά  κοντά  στο  Κρυσταλλικό  Πεδίο,  όπου  η Σεργήλη 
τελείωνε. 

«Να  προσέχεις,»  του  είπε  η Χρυσόχαρη,  ακόμα  ξαπλωμένη 
στο  κρεβάτι. 

Ο Καρνάδης  τη  φίλησε  και  μετά  έφυγε. 

Το  αεροπλάνο  τούς  περίμενε  στον  Παντοκρατορικό  Αερολιμέ- 
να της  Άντχορκ.  Ο Πρίγκιπας  Καρνάδης,  η Αλιζέτ,  και  η Φενίλ- 
δα’σαρ  βγήκαν  από  το  όχημα  που  τους  είχε  μεταφέρει  ώς  εδώ, 
διέσχισαν,  με  τη  συνοδία  φρουρών,  τον  αεροδιάδρομο,  και  ε- 
πιβιβάστηκαν. 

Στο  εσωτερικό  του  αεροσκάφους  υπήρχαν,  εκτός  από  τους 
δύο  πιλότους  και  τους  δύο  αεροσυνοδούς,  και  κάμποσοι  στρα- 
τιώτες ντυμένοι  με  τη  συνηθισμένη  λευκή  στολή  του  Στρατού 
της  Παντοκράτειρας. 

Η Αλιζέτ  ρώτησε  τον  Καρνάδη  πόσοι  ήταν  ακριβώς. 

«Δώδεκα,»  αποκρίθηκε  εκείνος.  «Εύχομαι  να  μη  χρειαστού- 
με περισσότερους.  Κι  επιπλέον,  υπάρχει  αρκετός  στρατός  και 
στο  ορυχείο.» 

Ο Πρίγκιπας,  η Μαύρη  Δράκαινα,  και  η μάγισσα  κάθισαν 
στις  θέσεις  τους,  μ’ένα  τραπέζι  ανάμεσά  τους. 

Το  αεροπλάνο  απογειώθηκε  χωρίς  να  τρέξει  στον  αεροδιά- 
δρομο- οι  προωθητήρες  του  ήταν  περιστρεφόμενοι.  Ήταν 
φτιαγμένο  για  να  προσγειώνεται  σε  μη  ομαλά  εδάφη. 

Η Φενίλδα  ρώτησε  τον  Καρνάδη:  «Ρυθμίζει  μάγος  την  ενερ- 
γειακή ροή  του  σκάφους,  Πρίγκιπά  μου;» 

«Όχι.  Δεν  είναι  τόσο  μεγάλο  ώστε  να  το  έχει  ανάγκη,  και  εί- 
ναι εξαιρετικά  καλοφτιαγμένο.  Για  την  ακρίβεια,  το  μέγεθος 
του  είναι  στα  όρια  για  να  μη  χρειάζεται  Μαγγανεία  Κινήσε- 
ως.» 

«Δεν  έχει  δυνατότητα  αιθερικού  ταξιδιού,  όμως...» 

«Ασφαλώς  και  όχι.» 

Το  αεροπλάνο  πήρε  βορειοδυτική  κατεύθυνση. 

Ένας  αεροσυνοδός  ήρθε  κοντά  στον  Πρίγκιπα  και  τις  δύο 
απεσταλμένες  της  Παντοκράτειρας  ρωτώντας  αν  ήθελαν  κάτι 
να  φάνε  ή να  πιουν.  Κανένας  δεν  παράγγειλε  τίποτα  και  ο αε- 
ροσυνοδός απομακρύνθηκε. 

Το  αεροσκάφος  πέρασε  πάνω  από  ένα  κομμάτι  της  ακτο- 
γραμμής της  Σεργήλης·  πάνω  από  τα  εύφορα  εδάφη  της  Νέσ- 
ριβεκ  όπου  τα  σημάδια  του  πολέμου  ήταν  προφανή  (φωτιά  και 
καπνός  σε  κάποια  μέρη,  συντρίμμια  οχημάτων,  σκαφών,  και 
οικοδομημάτων,  καμένη  γη  και  δέντρα)·  πάνω  από  την  ίδια 
την  πόλη  της  Νέσριβεκ  (μεγάλη  σαν  την  Άντχορκ  αλλά  φανερά 
ταλαιπωρημένη  από  τον  πόλεμο  - «Παλιά  την  έλεγαν  “Νέσρι- 
βεκ η Όμορφη’,»  είπε  ο Καρνάδης  στις  δύο  γυναίκες·  «τώρα 
έχω  ακούσει  να  την  αποκαλούν  “Νέσριβεκ  η Άσχημη’.  Και  όλα 
τούτα,  δουλειά  των  καταραμένων  αποστατών  και  του  Αρχι- 
προδότη...»)·  πάνω  από  περιοχές  όπου  οι  πόλεις  ήταν  μικρότε- 
ρες και  τα  σημάδια  του  πολέμου  λιγότερα-  πάνω  από  αγρο- 
κτήματα και  βοσκότοπους·  κοντά  στα  όρη  Ρίναλγκην,  όπου  εί- 
δαν, από  απόσταση,  άγριους  γρύπες  να  φτερουγίζουν  και  μια 
αρχαία  ερειπωμένη  πόλη... 

...και,  μετά  από  συνολικά  δύο  ώρες  πτήσης  περίπου,  έφτασαν 
εκεί  απ’όπου  μπορούσαν  ν’ατενίσουν  το  Κρυσταλλικό  Πεδίο. 

Η Φενίλδα  - περίεργη  πάντα,  καθότι  Ερευνήτρια  - είχε  ση- 
κωθεί από  τη  θέση  της,  είχε  φορέσει  τα  μεγάλα  στρογγυλά  γυ- 
αλιά της  (πριν,  δεν  τα  φορούσε  για  να  είναι  πιο  εμφανίσιμη 
μπροστά  στον  Πρίγκιπα,  αλλά  τώρα  ήθελε  να  βλέπει  καλά), 
και  κοίταζε  από  ένα  απ’τα  μπροστινά  παράθυρα  του  αεροπλά- 
νου. Το  Κρυσταλλικό  Πεδίο  ήταν  όπως  στις  φωτογραφίες  που 
είχε  δει-  αλλά  στην  πραγματικότητα  προκαλούσε  ακόμα  πε- 
ρισσότερο δέος.  Η διάσταση  της  Σεργήλης  έμοιαζε  να  γέρνει 
προς  τα  εκεί,  προς  αυτή  την  αλλόκοτη  μαύρη  σφαίρα  στο  βά- 
θος: κάτι  που  ήταν  σαν  αντι-ήλιος:  κάτι  που  κανένας,  ποτέ,  δεν 
είχε  κατορθώσει  να  φτάσει.  Ο ουρανός  και  η γη  ήταν  από  κρύ- 
σταλλο, και  δεν  ήξερες  πού  άρχιζε  το  ένα  και  πού  τελείωνε  το 
άλλο-  ούτε  καν  τι  ήταν  γη  και  τι  ουρανός  μπορούσες  εύκολα  να 
διακρίνεις.  Πελώρια  κρυσταλλικά  τμήματα  προεξείχαν  από 
πάνω  και  από  κάτω,  σαν  σταλαγμίτες  και  σταλακτίτες  σε  σπή- 
λαιο. 

Η Φενίλδα  αισθανόταν  συναρπασμένη. 

Και  ο πονοκέφαλός  της  επέστρεψε. 

Ο τρισκατάρατος,  δαιμονικός  πονοκέφαλος! 

Τα  ξημερώματα,  καθώς  σηκωνόταν  από  το  κρεβάτι  της  ύστε- 
ρα από  ειδοποίηση  των  υπηρετών  της  έπαυλης  του  Πρίγκιπα,  ο 
πονοκέφαλος  την  είχε  λογχίσει  κάνοντάς  την  να  παραπατήσει 
μέσα  στο  δωμάτιό  της.  Η Φενίλδα  είχε  βάλει  την  αλοιφή  στο 
μέτωπό  της  και  ο πόνος  είχε  υποχωρήσει,  όπως  πάντα. 

Συνήθως  δεν  την  έπιανε  παραπάνω  από  μία  φορά  την  ημέ- 
ρα... εκτός,  ορισμένες  φορές,  αν  πιεζόταν  πολύ...  ή αν  ενθου- 
σιαζόταν πολύ... 

Κατάρες!  σκέφτηκε  τώρα,  μορφάζοντας  ακούσια.  Έφυγε  από 
τη  μπροστινή  μεριά  του  αεροσκάφους  και,  περνώντας  δίπλα 
από  τον  Καρνάδη  και  την  Αλιζέτ  χωρίς  να  τους  μιλήσει,  πήγε 
στην  τουαλέτα.  Κλείδωσε  την  πόρτα  πίσω  της,  έβγαλε  από  την 
τσάντα  της  το  φάρμακο,  και  το  έβαλε  στο  μέτωπό  της. 

Ο πονοκέφαλος,  μετά  από  λίγο,  πέρασε. 

Αυτή  η αλοιφή  ήταν  το  μόνο  πράγμα  που  μπορούσε  να  τον 
κάνει  να  υποχωρήσει.  Η Φενίλδα  το  ήξερε,  γιατί  είχε  δοκιμάσει 
πολλά  άλλα  φάρμακα  και  κανένα  δεν  λειτουργούσε. 

Μόνο  η αλοιφή  που  της  έδιναν  εκείνοι...  Εκείνοι,  που  επίσης 
έφταιγαν  για  τον  πονοκέφαλό  της. 

Όταν  βγήκε  από  την  τουαλέτα,  το  αεροπλάνο  είχε  αρχίσει  να 
κατεβαίνει. 


Προσγειώθηκαν  στην  άκρη  του  οικισμού  έξω  από  το  ορυχείο. 

Ο οικισμός  απαρτιζόταν  από  κάποια  οικοδομήματα  για  τους 
εργάτες,  κάποια  για  τους  φρουρούς  και  τους  μάγους,  και  ένα 
για  τη  διοίκηση  του  ορυχείου-  μια  γενική  αποθήκη  και  μια  α- 
ποθήκη για  ενεργειακές  φιάλες-  ένα  χτίριο  που  στο  εσωτερικό 
του  φαίνονταν  μηχανήματα,  προφανώς  για  τη  μετατροπή  του 

αίματος  των  βράχων  σε  εύχρηστη  ενέργεια-  έναν  στάβλο  με 
κάμποσα  άλογα,  έναν  χώρο  στάθμευσης  οχημάτων  όπου  ήταν 
σταματημένα  δύο  οχήματα  (ένα  φορτηγό  και  ένα  ανοιχτό  τε- 
τράκυκλο),  και  μια  φωλιά  για  έναν  εκπαιδευμένο  γρύπα.  Στο 
κέντρο  του  οικισμού  βρισκόταν  η σημαία  της  Παντοκράτειρας, 
αλλά  δεν  κυμάτιζε  παρά  ελάχιστα  τώρα,  καθώς,  μέσα  στο  κα- 
λοκαίρι, ο βουνίσιος  αέρας  ήταν  λίγος  και  αδύναμος. 

Κάποιοι  στρατιώτες  και  μάγοι  πλησίασαν  τον  Καρνάδη,  την 
Αλιζέτ,  και  τη  Φενίλδα’σαρ  καθώς  έβγαιναν  από  το  αεροσκά- 
φος μαζί  με  τη  συνοδία  τους.  Πρώτος  ανάμεσα  στους  στρατιώ- 
τες βάδιζε  ένας  άντρας  με  δέρμα  κατάλευκο  και  μαλλιά  καστα- 
νά. Ήταν  γεροδεμένος  και  εύσωμος,  και  φορούσε  δερμάτινο 
γιλέκο,  παντελόνι,  και  μπότες.  Επάνω  στα  ρούχα  του  ήταν 
καρφιτσωμένα  αναγνωριστικά  που  φανέρωναν  ότι  είχε  τον 
βαθμό  λοχαγού  στον  Παντοκρατορικό  Στρατό.  Πλάι  του  ερχό- 
ταν μια  γυναίκα  με  δέρμα  λευκό-ροζ  και  κοντοκουρεμένα  μαύ- 
ρα μαλλιά.  Φορούσε  στρατιωτική  στολή,  μισάνοιχτη  μπροστά 
και  με  τα  μανίκια  σηκωμένα.  Φαινόταν  για  λοχίας. 

«Υψηλότατε!»  είπε  ο λοχαγός,  κάνοντας  μια  επίσημη  υπό- 
κλιση μπροστά  στον  Καρνάδη.  «Καλωσορίσατε.»  Σύστησε  τον 
εαυτό  του  ως  Λοχαγό  Βατράνο  Γαλανόχειλο,  Επόπτη  του  Ορυ- 
χείου, και  τη  γυναίκα  πλάι  του  ως  Λοχία  Θεώνη  Ναρέδιφ,  βοη- 
θό του. 

Ο Καρνάδης  τού  σύστησε  την  Αλιζέτ  και  τη  Φενίλδα’σαρ,  και 
του  είπε:  «Πάμε  κάπου  όπου  έχει  σκιά  να  συζητήσουμε  για  το 
πρόβλημα,  Λοχαγέ.» 

«Βεβαίως,  Υψηλότατε.» 

Ο Γαλανόχειλος  και  η βοηθός  του  τους  οδήγησαν  στο  χτίριο 
της  διοίκησης  και  σ’ένα  δωμάτιο  υποδοχής  που  πρέπει  να  ήταν 
στολισμένο  ειδικά  για  την  επίσκεψή  τους.  Στο  τραπέζι  υπήρ- 
χαν τυλιγμένα  χαρτιά  καθώς  και  ένα  μηχανικό  σύστημα  με 
κονσόλα  και  οθόνη. 

Ο λοχαγός  τούς  είπε  να  καθίσουν  και  όλοι  κάθισαν.  «Θα  θέ- 
λατε κάτι  να  πιείτε;»  τους  ρώτησε. 

«Ναι,  αν  έχεις  την  καλοσύνη,  Λοχαγέ,»  αποκρίθηκε  ο Καρ- 
νάδης.  «Ένα  ποτήρι  Κρύο  Ουρανό.» 

«Μια  λεμονάδα,»  ζήτησε  η Φενίλδα. 

Ο Γαλανόχειλος  - που  την  γλυκοκοιτούσε,  όπως  είχε  παρα- 
τηρήσει χωρίς  καμία  δυσκολία  η μάγισσα  - αποκρίθηκε  κο- 
μπιάζοντας: «Φοβάμαι  ότι  δεν  έχουμε  λεμονάδα.  Υπάρχει  πορ- 
τοκαλάδα, όμως.» 

«Είναι  παγωμένη;» 

«Βεβαίως.» 

«Πορτοκαλάδα,  τότε.» 

Η Αλιζέτ  είπε:  «Ένα  ποτήρι  νερό.» 

Ο Γαλανόχειλος  έκανε  νόημα,  με  το  σαγόνι,  στη  Θεώνη  να 
φέρει  τα  ποτά.  Εκείνη  σηκώθηκε  απ’την  καρέκλα  της  και  πήγε 
σ’ένα  διπλανό  δωμάτιο,  επιστρέφοντας  σε  λίγο  μαζί  μ’έναν  δί- 
σκο. 

«Ευχαριστούμε,  Λοχαγέ,»  είπε  ο Καρνάδης,  πίνοντας  μια 
γουλιά  απ’τον  Κρύο  Ουρανό  του. 

«Ευχαρίστησή  μου,  Υψηλότατε,»  αποκρίθηκε  ο Γαλανόχει- 
λος·  και  στρεφόμενος  στη  λοχία:  «Μια  μπίρα  για  μένα,  Θεώ- 
νη,» είπε,  με  τρόπο  που  έμοιαζε  να  υπονοεί  ότι  εκείνη  έπρεπε 
να  το  είχε  σκεφτεί  και  ήδη  να  είχε  φέρει  τη  μπίρα. 

Η Θεώνη,  χωρίς  να  μιλήσει,  πήγε  αμέσως  στο  άλλο  δωμάτιο 
και  επέστρεψε  με  ένα  κουτάκι  για  τον  λοχαγό.  Εκείνος  το  ά- 
νοιξε και  ήπιε  μια  μεγάλη  γουλιά  μπίρα.  Το  βλέμμα  του  πήγε 
φευγαλέα  - αλλά,  σίγουρα,  όχι  τυχαία  - στο  στήθος  της  Φε- 
νίλδα, καθώς  άφηνε  το  κουτάκι  πάνω  στο  τραπέζι. 

«Πρίγκιπά  μου,»  είπε,  «από  πού  θα  θέλατε  να  ξεκινήσουμε;» 

«Από  την  αρχή,  Λοχαγέ.» 

«Μάλιστα...  Βεβαίως.»  Ο Γαλανόχειλος  καθάρισε  το  λαιμό 
του.  «Κάποιοι  εργάτες  εξαφανίζονται,  όπως  και  φρουροί.  Και 
ένας  Γαιοδίφης  έχει  εξαφανιστεί,  επίσης.  Μέχρι  σήμερα...»  έ- 

πιασε  ένα  κομμάτι  χαρτί  και  το  κοίταξε,  «έντεκα  εργάτες  έ- 
χουν χαθεί,  πέντε  φρουροί,  και  ο μάγος  που  σας  είπα.» 

«Έχουν  αφήσει  κανένα  ίχνος;»  ρώτησε  η Αλιζέτ. 

Ο Γαλανόχειλος  φάνηκε  να  ξαφνιάζεται  από  την  ξαφνική 
ερώτηση  της  Μαύρης  Δράκαινας.  «Όχι,»  αποκρίθηκε.  «Τίπο- 
τα.» 

«Το  μήνυμα  που  στείλατε,  Λοχαγέ,  έγραφε  πως  οι  εξαφανί- 
σεις έχουν  γίνει  και  μέσα  και  έξω  από  το  ορυχείο,»  είπε  ο Καρ- 
νάδης. 

«Μάλιστα.» 

«Και  κανένας,  ποτέ,  δεν  έχει  παρατηρήσει  κάτι...» 

«Ακριβώς,  Υψηλότατε.  Είναι  μυστήριο.  Σα  να  γίνονται  κα- 
πνός.» 

Η Αλιζέτ  είπε:  «Στο  έδαφος  δεν  έχουν  μείνει  ποτέ  πατημα- 
σιές;» 

«Όχι.  Δηλαδή,  μέχρις  ενός  σημείου...  Μέχρι  που  δούλευαν 
κανονικά.  Μετά  - τίποτα. » 

«Σαν  κάτι  να  τους...  άρπαξε,  ας  πούμε;» 

«Τι,  όμως;  Ούτε  ίχνη  ότι  κάτι  πλησίασε  βρήκαμε.  Και  δε  θα 
μπορούσε  να  ήρθε  από  τον  ουρανό.  Μέσα  σε  κλειστούς  χώρους 
εξαφανίστηκαν. » 

«Από  τη  γη,  τότε;»  είπε  η Αλιζέτ. 

«Να  έσκαψε,  εννοείτε;» 

«Ναι.» 

«Δεν  βρήκαμε  τρύπες  στη  γη.  Και  οι  Γαιοδίφες,  νομίζω,  αυτό 
θα  το  εντόπιζαν  αμέσως...» 

Η Φενίλδα  ρώτησε:  «Υπάρχει  κανένας  μάγος  του  τάγματος 
των  Ερευνητών  εδώ;» 

«Μάλιστα,  κυρία,  έχουμε  έναν.» 

«Τι  σας  είπε;» 

«Ότι  δεν  υπάρχει  κάτι  για  να  ερευνήσει.»  Ο Γαλανόχειλος 
ανασήκωσε  τους  ώμους  του.  Έμοιαζε  αμήχανος  καθώς  μιλούσε 
στη  Φενίλδα. 

«Κι  αυτές  είναι  οι  μόνες  πληροφορίες  που  μπορείς  να  μας 
δώσεις...»  είπε  ο Καρνάδης,  δείχνοντας  δυσάρεστη  μένος. 

«Υψηλότατε,»  αποκρίθηκε  ο λοχαγός,  «δεν  συνέβη  κάτι  άλλο 
από  τότε  που  έστειλα  το  μήνυμα...  Εκτός  από  την  εξαφάνιση 
τριών  εργατών  ακόμα.» 

Ο Καρνάδης  στράφηκε  στη  Φενίλδα. 

«Δε  βγαίνει  κανένα  συμπέρασμα,»  του  είπε  εκείνη.  «Θα 
πρέπει  να  ερευνήσουμε  διεξοδικά  το  ορυχείο  και  τη  γύρω  πε- 
ριοχή.» 

Η Αλιζέτ  ρώτησε  τον  Βατράνο  Γαλανόχειλο:  «Χάρτες  υπάρ- 
χουν;» 

«Βεβαίως,»  αποκρίθηκε  ο λοχαγός,  και  ξεδίπλωσε  μερικά  δι- 
πλωμένα χαρτιά  επάνω  στο  τραπέζι,  έτσι  που  το  ένα  σκέπαζε 
το  άλλο. 

Ο Πρίγκιπας,  η μάγισσα,  και  η Μαύρη  Δράκαινα  κοίταξαν 
τους  χάρτες  έναν-έναν. 

«Απεικονίζουν  μόνο  τις  σήραγγες  του  ορυχείου,»  είπε  η Αλι- 
ζέτ στον  Επόπτη.  «Δεν  έχεις  χάρτες  της  γύρω  περιοχής;» 

Ο Γαλανόχειλος  μόρφασε.  «Δεν  υπάρχει  τίποτα  εκεί  εκτός 
από  βράχια  και  δέντρα.  Βουνά  είναι...» 

«Κανένας,  δηλαδή,  δεν  έχει  ερευνήσει  το  μέρος...»  είπε  η Α- 
λιζέτ. 

«Δεν  υπήρξε  ποτέ  λόγος  γι’αυτό.  Επιπλέον,  ο κίνδυνος  πρέ- 
πει να  προέρχεται  από  το  ορυχείο,  νομίζω-» 

«Το  αποκλείεις  να  είναι  κάποιο  πλάσμα  που  έρχεται  από  τα 
βουνά;» 

«Πλάσμα;...  Μα,  τι  πλάσμα  θα...;  Δεν  αφήνει  ούτε  ίχνη,  ού- 
τε...» 

Η Φενίλδα  είπε:  «Μπορεί  να  είναι  άυλο.» 

«Δεν  ξέρω,»  παραδέχτηκε  ο Γαλανόχειλος  κουνώντας  το  κε- 
φάλι του. 

Η Φενίλδα  είπε  στον  Καρνάδη:  «Νομίζω  ότι  έχουμε  πολλή 
δουλειά  μπροστά  μας,  Πρίγκιπά  μου.» 

«Έτσι  φαίνεται,  Φενίλδα’σαρ.» 


Ο Επόπτης  του  Ορυχείου  τούς  παραχώρησε  το  οίκημα  διοίκη- 
σης, και  ο ίδιος  κι  η βοηθός  του  πήγαν  στο  οίκημα  που  χρησι- 
μοποιούσαν οι  φρουροί.  Ορισμένοι  απ’αυτούς  έστησαν  σκηνές 
απέξω,  προσωρινά. 

«Από  πού  πιστεύετε  ότι  οφείλουμε  να  ξεκινήσουμε;»  ρώτησε 
ο Καρνάδης,  αφού  είχαν  δει  όλα  τα  δωμάτια  του  όχι  και  τόσο 
μεγάλου  οικήματος  και  είχαν  επιστρέφει  στο  δωμάτιο  με  το 
τραπέζι  και  το  μηχανικό  σύστημα. 

«Θα  ήθελα  να  μιλήσω  με  τον  Ερευνητή  τους,  πρώτα,»  είπε  η 
Φενίλδα. 

«Καλώς.» 

«Εγώ  θα  κατοπτεύσω  τη  γύρω  περιοχή,»  δήλωσε  η Αλιζέτ, 
κοιτάζοντας  έξω  από  ένα  παράθυρο.  «Θέλω  να  βεβαιωθώ  ότι 
τίποτα  δεν  έρχεται  από  εκεί,  προτού  επικεντρωθούμε  στο  ορυ- 
χείο.» 

«Θα  με  χρειαστείς,»  της  είπε  η Φενίλδα,  «αν  πρόκειται  για 
κάποια  άυλη  οντότητα.» 

«Γι’αρχή,  απλά  θα  ρίξω  μια  ματιά.  Θα  κάνω  κι  έναν  πρόχειρο 
χάρτη.  Και  μετά  ξαναπηγαίνουμε  μαζί.» 

Η Φενίλδα  δεν  διαφώνησε.  «Όπως  νομίζεις.» 

Η Αλιζέτ  έφυγε  από  το  οίκημα  χωρίς  να  ζητήσει  την  άδεια 
του  Καρνάδη. 

Εκείνος  δεν  φάνηκε  να  έδωσε  σημασία  σ’αυτό·  κοίταζε  τις 
θέσεις  που  ήταν  σημειωμένες  επάνω  στους  χάρτες  του  ορυχεί- 
ου: τα  μέρη  όπου  είχαν  χαθεί  εργάτες,  φρουροί,  και  ο μάγος. 

«Πηγαίνω,  Πρίγκιπά  μου,»  είπε  η Φενίλδα. 

Ο Καρνάδης  ένευσε.  «Εντάξει.» 

Η μάγισσα  βγήκε  από  το  οίκημα  και  ρώτησε  έναν  φρουρό 
πού  ήταν  ο μάγος  Ερευνητής  του  οικισμού.  Εκείνος  τής  έδειξε 

μια  πόρτα  στο  πλάι  του  οικοδομήματος  διαμονής  των  στρατιω- 
τών. 

«Ευχαριστώ,»  του  είπε  η Φενίλδα  και  βάδισε  προς  τα  εκεί. 
Ήταν  μεσημέρι  πια  και  ο ήλιος  καυτός.  Ευτυχώς  το  αεράκι  των 
βουνών  έσπαγε  λίγο  τη  ζέστη,  μα  η μάγισσα  εξακολουθούσε  να 
αισθάνεται  ιδρωμένη  κάτω  από  τη  μπλούζα  της.  Και  δεν  της 
άρεσε  το  ότι  έπρεπε  να  φορά  μπότες  - τη  ζέσταιναν  - αλλά  σε 
τούτα  τα  δύσβατα  μέρη  θα  είχε  άλλα  προβλήματα  με  πιο  ελα- 
φρά υποδήματα. 

Πλησίασε  την  πόρτα  στο  πλάι  του  οικήματος  των  φρουρών 
και  χτύπησε  το  κουδούνι.  Ένας  άντρας  άνοιξε,  μεσήλικας,  με 
δέρμα  λευκό-ροζ,  και  μαύρα  μαλλιά  που  σχημάτιζαν  καράφλα. 
Επάνω  στην  απεριποίητη  ενδυμασία  του  υπήρχε  μια  καρφίτσα 
που  τον  αναγνώριζε  ως  μάγο  του  τάγματος  των  Ερευνητών. 

Τα  μάτια  του  στένεψαν  βλέποντας  τη  Φενίλδα.  Τουλάχιστον, 
όμως,  δεν  την  κοίταξε  από  πάνω  ώς  κάτω,  παρατήρησε  εκείνη. 

«Χαίρετε,»  του  είπε.  «Ονομάζομαι  Φενίλδα’σαρ.  Ήρθα  με 
τον  Πρίγκιπα.» 

«Α,  μάλιστα!»  έκανε  αμέσως  ο μάγος.  «Είστε  συνάδελφος... 
Λέγομαι  Αλλάνδρης’σαρ.»  Της  έδωσε  το  χέρι  του. 

Η Φενίλδα  το  έσφιξε.  «Χαίρω  πολύ,  Αλλάνδρη.  Μπορούμε  να 
μιλάμε  στον  ενικό,  ελπίζω.» 

«Εννοείται.»  Χαμογέλασε. 

«Να  περάσω;» 

«Ασφαλώς.»  Ο Αλλάνδρης  παραμέρισε,  κι  εκείνη  μπήκε 
σ’ένα  δωμάτιο  που  από  την  πόρτα  ώς  τη  μέση  ήταν  γραφείο, 
και  από  τη  μέση  και  μετά  ήταν  υπνοδωμάτιο.  Το  κρεβάτι  ήταν 
άστρωτο  και  άνω-κάτω.  Ρούχα  ήταν  πεταμένα  στο  πάτωμα, 
κοντά  του.  Ο Αλλάνδρης  έκλεισε  γρήγορα  την  πόρτα  και,  κά- 
νοντας μερικά  βιαστικά  βήματα,  τράβηξε  την  κουρτίνα  που 
χώριζε  το  διαμέρισμά  του,  κρύβοντας  το  κρεβάτι. 

«Με  συγχωρείς  γι’ αυτό,»  είπε. 

«Δεν  υπάρχει  πρόβλημα,»  χαμογέλασε  η Φενίλδα. 

«Να  κεράσω  κάτι;  Καφέ,  ίσως;  Κρύο  Ουρανό;» 

«Όχι,  όχι-  μόλις  πριν  από  λίγο  έπινα,  με  τον  Επόπτη  και  τη 
βοηθό  του.» 

«Μάλιστα.  Τι  θα  μπορούσα,  τότε,  να  κάνω  για  σένα,  Φενίλ- 
δα;» 

«Θέλω  να  μιλήσουμε  για  την  υπόθεση  των  εξαφανίσεων.»  Η 
Φενίλδα  έβγαλε  τα  μεγάλα  στρογγυλά  γυαλιά  της. 

«Την  υπόθεση  των  εξαφανίσεων,  ναι...»  Ο Αλλάνδρης  κάθισε 
πίσω  από  το  γραφείο  του,  που  ήταν  γεμάτο  με  βιβλία,  χαρτιά, 
μικροαντικείμενα,  και  συσκευές.  «Κάθισε,  αν  θέλεις.  Αν  και 
δεν  έχω  να  σου  πω  πολλά.  Τίποτα,  βασικά.» 

Η Φενίλδα  κάθισε  στην  καρέκλα  αντίκρυ  του.  «Υποπτεύομαι 
ότι  ίσως  να  πρόκειται  για  κάποια  άυλη  οντότητα...» 

«Χμμ...  Δεν  το  αποκλείω,  Φενίλδα.  Αλλά  δεν  έχω  εντοπίσει 
κάτι.» 

«Τι  ξόρκια  δοκίμασες;» 

«Ξόρκι  Ενεργειακής  Ανιχνεύσεως.  Αλλά  δε  μου  έδειξε  τίποτα 
το  ασυνήθιστο.  Μόνο  τη  δύναμη  του  Κρυσταλλικού  Πεδίου  ε- 
ντοπίζω, η οποία  κάνει  και  παρεμβολές  κάπου-κάπου.  Παρότι 
απέχουμε  αρκετά  από  αυτό,  μπορείς  να  το  αισθανθείς  με  το 
Ξόρκι  Ενεργειακής  Ανιχνεύσεως,  Φενίλδα.  Και  είναι  πολύ  εν- 
διαφέρον, πρέπει  να  σου  πω.  Δυστυχώς,  δεν  μπορώ  να  το  ε- 
ρευνήσω περισσότερο  - κι  αυτός  ήταν,  βασικά,  ο λόγος  που 
δήλωσα  ότι  ήθελα  να  έρθω  εδώ.  Δεν  ήθελα,  φυσικά,  να  έρθω 
για  το  ορυχείο.»  Ρουθούνισε.  «Όμως,  χωρίς  κατάλληλους  εξο- 
πλισμούς και  μερικούς  άλλους  μάγους  ακόμα,  τι  έρευνα  του 
Κρυσταλλικού  Πεδίου  να  κάνω;  Και  δε  μου  στέλνουν  τίποτα. 
Όποτε  το  ζητάω  με  αγνοούν.» 

«Είναι  κρίμα,  πράγματι,»  παραδέχτηκε  η Φενίλδα,  καταλα- 
βαίνοντάς  τον,  ως  Ερευνήτρια  κι  εκείνη.  «Αλλά  - για  την  υπό- 
θεση των  εξαφανίσεων  - δεν  δοκίμασες  κανένα  άλλο  ξόρκι; 
Όπως  Ξόρκι  Πνευματικής  Ανιχνεύσεως,  για  παράδειγμα;» 

«Δεν  το  έχω  μάθει  αυτό  το  ξόρκι,  δυστυχώς,»  παραδέχτηκε  ο 
Αλλάνδρης,  και  της  πρόσφερε  τσιγάρο.  Η Φενίλδα  το  δέχτηκε, 
κι  εκείνος  τής  το  άναψε.  Ύστερα,  άναψε  κι  ένα  για  τον  εαυτό 
του.  «Επομένως,  το  μόνο  που  μπορούσα  να  κάνω  ήταν  το  Ξόρ- 
κι Ενεργειακής  Ανιχνεύσεως.  Αλλά  δε  μου  έδειξε  τίποτα.  Ανα- 
μενόμενο, ασφαλώς.  Τι  να  μου  δείξει;  Δεν  είχα  ιδέα  πού  να  το 
επικεντρώσω.  Οι  εξαφανίσεις  γίνονται  μια  εδώ  μια  εκεί.  Θα 
κάνω  αίτηση  να  φύγω  από  τούτο  το  μέρος,  Φενίλδα.  Το  έχω 
σιχαθεί  πια.» 

Ο άνθρωπος  βαριέται  που  ζει,  σκέφτηκε  η Φενίλδα-  είναι 
προφανές.  Όχι  πως  τον  αδικώ,  δηλαδή...  Φύσηξε  καπνό  απ’την 
άκρια  του  στόματός  της.  «Θα  με  βοηθήσεις  να  ανακαλύψω  τι 
συμβαίνει;»  τον  ρώτησε  ευθέως. 

«Θα  κάνω  ό,τι  μπορώ.  Έχεις  κάποιο  σχέδιο;» 

«Όχι  ακόμα,  αλλά  σύντομα  ελπίζω  να  έχω.  Έχεις  παρατηρή- 
σει τίποτα  άλλο  ασυνήθιστο  στην  περιοχή;  - εκτός  από  τις  ε- 
ξαφανίσεις.» 

Ο Αλλάνδρης  φάνηκε  σκεπτικός  για  λίγο,  σα  να  σκάλιζε  τη 
μνήμη  του.  Τελικά  είπε:  «Όχι,  δε  νομίζω...  Κυρίως,  το  Κρυ- 
σταλλικό Πεδίο  μ’ενδιαφέρει  εμένα.  Πιο  πολύ  ασχολούμαι 
μ’αυτό  παρά  με  το  ορυχείο.» 

«Και  έχεις  προσέξει  κάτι  ασυνήθιστο  στο  Κρυσταλλικό  Πεδί- 
ο;» 

«Ολόκληρο  το  Κρυσταλλικό  Πεδίο  είναι  ασυνήθιστο,  Φενίλ- 
δα. Είναι  σαν  μια  απότομη  κατηφόρα  μέσα  στην  πραγματικό- 
τητα της  Σεργήλης.  Σαν  μια  ρουφήχτρα.  Ό,τι  πλησιάζει  το  α- 
πορροφά. Και  όσο  πιο  κοντά  πηγαίνεις,  χρησιμοποιώντας  το 
Ξόρκι  Ενεργειακής  Ανιχνεύσεως,  αισθάνεσαι  αυτή  τη  δύναμη 
ολοένα  και  πιο  μεγάλη.  Ακόμα  και  μερικά  βήματα  αν  κάνεις,  η 
διαφορά  είναι  τρομερή!» 

Δε  με  βοηθά  και  πολύ  η κουβέντα  μας,  Λλλάνδρη...  «Μάλι- 
στα,» είπε  η Φενίλδα,  ρουφώντας  καπνό  απ’το  τσιγάρο  της  και 

φυσώντας  τον  αργά.  Σηκώθηκε  απ’ την  καρέκλα.  «Θα  τα  ξανα- 
πούμε.» 

Ο Αλλάνδρης  σηκώθηκε  επίσης.  «Θα  σε  βοηθήσω  όσο  περισ- 
σότερο μπορώ,»  υποσχέθηκε. 

Το  εύχομαι. 


Η Αλιζέτ  κατοπτέυσε  τη  γύρω  περιοχή,  έκανε  έναν  πρόχειρο 
χάρτη,  και  επέστρεψε  στο  οίκημα  διοίκησης  ενώ  η ζέστη  του 
μεσημεριού  ήταν  δυνατή  και  την  έκαιγε  μέσα  στη  μαύρη  στολή 
της· 

Ο Πρίγκιπας  και  η μάγισσα  ήταν  ήδη  μέσα,  και  έτρωγαν.  Η 
Φενίλδα  γελούσε  με  κάτι  που  της  είχε  πει  ο Καρνάδης. 

«Αλιζέτ,»  είπε  τώρα  ο τελευταίος,  στρέφοντας  το  βλέμμα  του 
στη  Σκοτεινή  Βασίλισσα.  «Βρήκες  τίποτα;» 

«Τίποτα  αξιοσημείωτο,  Πρίγκιπά  μου.»  Η Αλιζέτ  άφησε  τον 
χάρτη  της  επάνω  στους  υπόλοιπους  χάρτες. 

«Υπάρχει  φαγητό,»  της  είπε  ο Καρνάδης  δείχνοντας. 

Εκείνη  άφησε  τα  όπλα  της  παραδίπλα  και  κάθισε,  αρχίζοντας 
να  τρώει.  Το  γεύμα  δεν  ήταν  τόσο  χάλια  όσο  θα  περίμενε  κα- 
νείς σ’ένα  τέτοιο  μέρος.  Μάλλον,  είχαν  κάνει  ιδιαίτερη  μαγει- 
ρική για  τον  Πρίγκιπα. 

Καθώς  έτρωγαν,  ο Καρνάδης  είπε:  «Θέλω  να  κοιτάξετε  κι  ε- 
σείς τα  σημεία  των  εξαφανίσεων,  να  μου  πείτε  τι  συμπέρασμα 
βγάζετε.  Μετά  το  φαγητό,  φυσικά.» 

Και  όταν  έφαγαν  παραμέρισαν  τα  πιάτα  και  τα  ποτήρια  κι 
άνοιξαν  πάλι  τους  χάρτες.  Η Αλιζέτ  και  η Φενίλδα  κοίταξαν  τις 
σημειωμένες  θέσεις  μέσα  στις  σήραγγες. 

«Δεν  παρατηρώ  τίποτα,»  είπε  η Αλιζέτ.  «Είναι  διάσπαρτα. 
Ορισμένα  στο  ένα  επίπεδο  του  ορυχείου,  ορισμένα  στο  άλλο.» 

«Πράγμα  που  ενισχύει  τις  πιθανότητες  να  έχουμε  να  κάνου- 
με με  κάποια  άυλη  πνευματική  οντότητα,»  τόνισε  η Φενίλδα. 

Ο Καρνάδης  ένευσε.  «Κι  εγώ  το  ίδιο  σκέφτηκα.  Για  να  μπο- 
ρεί κάτι  να  κινείται  τόσο  εύκολα  σ’όλα  τα  επίπεδα  του  ορυχεί- 
ου αλλά  και  στον  οικισμό  έξω  απ’αυτό,  πρέπει  να  είναι  όχι  μό- 
νο ευκίνητο  μα  και  αόρατο.»  Και  ρώτησε:  «Γνωρίζεις  τη  Μαγ- 
γανεία Πνευματικής  Διαισθήσεως,  Φενίλδα;» 

«Ναι.» 

«Τότε,  πρέπει  οπωσδήποτε  να  την  υφάνεις  προτού  κοιμη- 
θούμε.» 

«Ναι,»  συμφώνησε  η Φενίλδα.  «Αλλά  αυτοί  που  εξαφανίστη- 
καν δεν  κοιμόνταν,  Πρίγκιπά  μου.  Όχι  όλες  τις  φορές...» 

«Ναι,  σωστά...»  παραδέχτηκε  ο Καρνάδης  κοιτάζοντας  σκε- 
πτικά τους  χάρτες  επάνω  στο  τραπέζι.  Πήρε  το  βλέμμα  του 
από  εκεί  και  το  έστρεψε  ξανά  στη  Φενίλδα.  «Ύφανε  τη  μαγγα- 
νεία τώρα,  λοιπόν,  παρότι  δεν  κοιμόμαστε.» 

Η Φενίλδα  κατένευσε.  Βηματίζοντας  αργά  μέσα  στο  δωμάτιο, 
υποτονθόρυσε  σειρές  από  απόκρυφες  λέξεις  ενώ  έκανε  παρά- 
ξενες κινήσεις  με  τα  χέρια  της  και  τα  δάχτυλά  της.  Τα  φρύδια 
της  ήταν  σμιγμένα,  και  τα  χείλη  της  φανερά  πιεσμένα. 

Μετά  από  λίγο  είπε:  «Ολόκληρο  το  οίκημα  είναι  τώρα  προ- 
στατευμένο.  Αν  κάποια  πνευματική  οντότητα  επιχειρήσει  να 
εισβάλει,  θα  την  αντιληφτώ.» 

«Καλώς,»  αποκρίθηκε  ο Καρνάδης.  «Αισθάνομαι  πιο  ασφα- 
λής τώρα.» 

«Εγώ  όχι,»  είπε  η Αλιζέτ. 

Την  κοίταξαν  συγχρόνως. 

Η Σκοτεινή  Βασίλισσα  ανασήκωσε  τους  ώμους.  «Δεν  ξέρουμε 
ότι  σίγουρα  είναι  πνευματική  οντότητα.  Μπορεί  νάναι  οτιδή- 
ποτε άλλο.» 

«Τέλος  πάντων,»  είπε  ο Καρνάδης·  «αυτό  είναι  το  καλύτερο 
που  μπορούμε  για  την  ώρα  να  κάνουμε,  νομίζω. 

»Τώρα  θα  ξεκουραστούμε,  και  μετά  θ’ακολουθήσουμε  το 
σχέδιο  της  Φενίλδα.» 

Η Αλιζέτ  στράφηκε  στη  μάγισσα.  «Έχεις  σχέδιο;» 

«Θα  πάω  μέσα  στο  ορυχείο,»  αποκρίθηκε  εκείνη,  «να  ανι- 
χνεύσω  τις  σήραγγες  με  τη  μαγεία  μου.» 

«Νόμιζα  ότι  πρώτα  θα  ανιχνεύαμε  τη  γύρω  περιοχή.» 

Η Φενίλδα  συνοφρυώθηκε,  σκεπτικά.  «Πιστεύεις  ότι  αξίζει 
τον  κόπο;» 

«Φυσικά,»  είπε  η Αλιζέτ.  «Δεν  μπορείς  να  ξέρεις  πως  ό,τι  κι 
αν  είναι  αυτό  που  έρχεται,  έρχεται  από  το  ορυχείο.» 

Ο Καρνάδης  συμφώνησε  με  τη  Σκοτεινή  Βασίλισσα,  έτσι  το 
σχέδιο  άλλαξε. 


4:  Σύνδεσμοι  της  Επανάστασης 

Το  αεροπλάνο  των  επαναστατών  τούς  πήγε  βορειοδυτικά, 
προς  το  Κρυσταλλικό  Πεδίο  και  το  ορυχείο  ενέργειας  των  Πα- 
ντοκρατορικών. Από  κάτω  τους  είδαν  να  περνάνε  πεδιάδες  και 
δάση,  δρόμοι  και  χωριά  και  κωμοπόλεις,  αγροί,  αμπελώνες,  και 
βοσκότοποι.  Σ’ετούτα  τα  μέρη  δεν  είχε  ακόμα  εξαπλωθεί  ο πό- 
λεμος, και  οι  επαναστάτες  ήλπιζαν  ότι  δεν  θα  εξαπλωνόταν  πο- 
τέ- ήλπιζαν  ότι  θα  νικούσαν  τις  δυνάμεις  της  Παντοκράτειρας 
στη  Νέσριβεκ  και  γύρω  από  αυτήν,  και  θα  τις  έδιωχναν  για 
πάντα  από  εκείνους  τους  τόπους. 

Η Θάρφι’ταρ  - που  βρισκόταν  στο  ενεργειακό  κέντρο  του 
σκάφους  χρησιμοποιώντας  τη  Μαγγανεία  Κινήσεως  και  ελέγ- 
χοντας τη  ροή  της  ενέργειας  - μίλησε  μέσω  του  διαύλου  και  η 
φωνή  της  ακούστηκε  στο  πιλοτήριο:  « Ιωάννα , είσαι  εκεί;» 

«Ναι,»  αποκρίθηκε  η Μαύρη  Δράκαινα. 

«Υπάρχει  ένας  σύνδεσμός  μας  (/ετούτες  τις  περιοχές  ο οποίος 
μεταφέρει  μηνύματα  με  το  δίκνκλό  τον.  Ίσως  θα  ήταν  συνετό 
να  τον  μιλήσουμε  προτού  πάμε  στο  ορυχείο.» 

«Δε  σκόπευα  να  πάμε  κατευθείαν  στο  ορυχείο,»  είπε  η Ιωάν- 
να. «Θα  προσγειώσουμε  το  αεροσκάφος  σε  ασφαλή  απόσταση 
και  θα  πλησιάσουμε  με  τα  οχήματα  ή με  τα  πόδια.» 

«Συμφωνείς  να  μιλήσουμε  με  τον  σύνδεσμό  μας,  δηλαδή;» 

«Ναι.  Δε  θέλω  να  βιαστούμε.  Και  όσο  πιο  πολλές  πληροφορί- 
ες έχουμε  τόσο  το  καλύτερο.» 

Ο Προαιρέσιος,  κοιτάζοντας  τον  χάρτη  στην  οθόνη  της  κον- 
σόλας του  και  ακολουθώντας  τις  οδηγίες  που  του  μεταβίβαζε  η 
Θάρφι’ταρ  μέσω  του  διαύλου,  προσγείωσε  τελικά  το  αεροπλά- 
νο τους  πίσω  από  έναν  λόφο. 

Ένα  χωριό  ήταν  λίγο  παραπέρα,  και  η μάγισσα  είχε  πει  ότι 
εκεί  κοντά  έμενε  ο σύνδεσμός  τους,  σε  μια  καλύβα  στο  δάσος. 

Οι  πόρτες  του  αεροπλάνου  άνοιξαν  και  οι  επαναστάτες  βγή- 
καν. Το  τοπίο  ήταν  λουσμένο  στο  απογευματινό  φως. 

Η Ιωάννα  ρώτησε  τη  Θάρφι:  «Είσαι  σίγουρη  ότι  θα  είναι  στο 
σπίτι  του;» 

«Όχι,»  αποκρίθηκε  εκείνη. 

«Αν  λείπει,  πόσο  καιρό  μπορεί  να  κάνει  μέχρι  να  επιστρέ- 
φει;» 

«Κοίτα.  Στη  Νέσριβεκ  δεν  έχει  πάει,  γιατί  από  εκεί  ήρθα-  αν 
μας  είχε  επισκεφτεί  θα  το  ήξερα.  Επομένως,  αν  λείπει,  κάπου 
εδώ  γύρω  θα  βρίσκεται.  Κι  απ’όσο  γνωρίζω,  προτιμά  να  γυρίζει 
σπίτι  του  τα  βράδια.» 

«Καλώς,»  είπε  η Ιωάννα.  «Πάμε  να  τον  βρούμε.  Όχι  όλοι, 
βέβαια,»  πρόσθεσε.  «Δεν  έχει  νόημα.»  Ζήτησε  από  τον  Γεράρ- 
δο  και  τη  Μάρθα  να  έρθουν  μαζί  μ’εκείνη  και  τη  Θάρφι’ταρ.  Ο 
Σέλιρ’χοκ  προθυμοποιήθηκε  επίσης  να  έρθει.  «Εντάξει,  αν  θέ- 
λεις, » του  είπε  η Ιωάννα. 

Η Θάρφι  είπε  στους  δικούς  της  επαναστάτες  να  μείνουν  πί- 
σω, και  να  έχουν  τα  μάτια  τους  ανοιχτά.  Μετά,  ρώτησε  την  Ι- 
ωάννα: «Θα  πάρουμε  τα  οχήματα;» 

«Είναι  μακριά;» 

«Καμία  δεκαριά  χιλιόμετρα.» 

«Θα  τα  πάρουμε.» 

Η Ιωάννα  μπήκε  στο  τρίκυκλο,  με  τη  Θάρφι’ταρ  και  τον  Σέ- 
λιρ’χοκ  καθισμένους  πίσω  της.  Ο Γεράρδος  και  η Μάρθα  πή- 
ραν από  ένα  δίκυκλο  ο καθένας.  Και  δεν  έμεινε  κανένα  όχημα 
μέσα  στο  αεροσκάφος. 

«Μην  αργήσετε,»  τους  είπε  ο Προαιρέσιος.  «Αν  δεν  τον 
βρείτε  εκεί,  καλύτερα  να  γυρίσετε  πίσω.» 

«Θα  δούμε,»  αποκρίθηκε  η Ιωάννα.  «Αν  τον  περιμένουμε,  θα 
σας  ενημερώσουμε.»  Και  έκλεισε  το  γυάλινο  σκέπαστρο  του 
τρίκυκλού  της,  ενεργοποιώντας  τα  συστήματά  του  και  ξεκινώ- 
ντας. Οι  τροχοί  του  ήταν  χοντροί,  ειδικοί  για  δύσβατα  εδάφη, 
και  δεν  είχαν  κανένα  πρόβλημα  σε  τούτους  τους  πεδινούς  τό- 
πους παρότι  δεν  υπήρχε  δρόμος. 

Ο Γεράρδος  και  η Μάρθα  ακολούθησαν  τη  Μαύρη  Δράκαινα. 
Τα  δίκυκλά  τους  είχαν  διπλούς  τροχούς  και  μπροστά  και  πίσω- 
ήταν  εξίσου  δυνατά  με  το  τρίκυκλο. 

Η Θάρφι’ταρ  έδινε  οδηγίες  στην  Ιωάννα  και,  αφού  πέρασαν 
δίπλα  από  τις  παρυφές  ενός  μεγάλου  δάσους,  μπήκαν  σ’ένα 
μονοπάτι  που  οδηγούσε  μέσα  σ’αυτό,  ανάμεσα  στα  δέντρα.  Τα 
οχήματά  τους  μόλις  και  μετά  βίας  χωρούσαν,  και  συνεχώς  έ- 
πρεπε να  περνάνε  από  λακκούβες  και  προεξέχουσες  ρίζες.  Ο- 
ρισμένα κλαδιά  έμοιαζαν  επίτηδες  να  προσπαθούν  να  βγάλουν 
τα  μάτια  της  Μάρθας  και  του  Γεράρδου. 

«Γάμησέ  τα  είναι  το  μέρος...!»  μούγκρισε  εκείνη,  σε  κάποια 
στιγμή.  «Γι’αυτό  το  λέω  ότι  ποτέ  δεν  είναι  να  πηγαίνεις  με  α- 
νοιχτό όχημα  μέσα  σε  δάση.» 

«Έχουμε  δει  και  χειρότερα,  κι  οι  δυο  μας,»  της  είπε  ο Γεράρ- 
δ°ς· 

«Μη  μου  αρχίζεις  τις  συγκρίσεις  τώρα!»  αποκρίθηκε  η Μάρ- 
θα, αλλά  χαμογελούσε. 

Ο Γεράρδος  γέλασε.  Ο τρόπος  της,  είχε  ανακαλύψει  από  τότε 
που  τη  γνώρισε  καλύτερα,  τον  έκανε  να  ξεχνά  το  σκοτεινό  πα- 
ρελθόν του  και  να  νιώθει  πιο  ανέμελος:  κι  αυτό  τού  άρεσε. 

Ήταν  κάτι  που  του  χρειαζόταν.  Η Μάρθα,  βέβαια,  δεν  είχε  πε- 
ράσει από  λιγότερες  δυσκολίες  σε  σύγκριση  μ’εκείνον  - έναν 
καιρό  ήταν  στις  φυλακές  της  Αταρδίας,  και  ένα  σωρό  άλλες 
φορές  είχε  κινδυνέψει  να  σκοτωθεί,  ή ήταν  άφραγκη.  Ωστόσο, 
πέραν  του  ότι  ήταν  φανερά  αθυρόστομη,  είχε  έναν  αυθόρμητο, 
απότομο  τρόπο  που  τη  διέκρινε-  όταν  κάτι  την  ενοχλούσε  ή την 
προβλημάτιζε,  αντιδρούσε  άμεσα:  απερίσκεπτα,  πολλές  φορές. 
Ενώ  ο Γεράρδος,  αντιθέτως,  παρότι  αισιόδοξου  χαρακτήρα, 
μελαγχολούσε  ευκολότερα  και  προτιμούσε  να  μη  μιλά  για  όσα 
τον  προβλημάτιζαν  εκτός  αν  επρόκειτο  για  άμεσα  εμπόδια  που 
είχε  να  αντιμετωπίσει.  Έτσι,  λοιπόν,  νόμιζε  ότι  η Μάρθα  τον 
συμπλήρωνε,  δίνοντάς  του  κάτι  που  του  έλειπε,  γεμίζοντας  μια 
κενή  θέση  σ’ένα  ψηφιδωτό-  ή ίσως  ελαφραίνοντας  μια  θέση 
που  ήταν  παραγεμισμένη. 

Το  μονοπάτι  τούς  οδήγησε  σε  μια  καλύβα  μέσα  στα  δάση, 
πλάι  στην  οποία  ήταν  ένα  μικρό  ξύλινο  γκαράζ.  Το  εσωτερικό 
του  ήταν  σκοτεινό,  και,  καθώς  σταμάτησαν  τα  σχήματά  τους 
μπροστά  στο  οίκημα,  μια  φωνή  ήρθε  από  εκεί  μέσα,  αντρική 
και  κοφτή : 

«Ποιοι  είστε;» 

Η Ιωάννα  άνοιξε  το  σκέπαστρο  του  δίκυκλού  της  και  η Θάρ- 
φι’ταρ  πήδησε  έξω.  Το  γαλανό  δέρμα  της  έμοιαζε  σχεδόν  μαύ- 
ρο μέσα  στις  πυκνές  σκιές  του  απογευματινού  δάσους.  «Εγώ 
είμαι,  Αρτέμιε.  Η Θάρφι’ταρ.  Και  οι  άλλοι  είναι  δικοί  μας  άν- 
θρωποι.» 

Ο Αρτέμιος  είπε,  από  το  σκοτάδι:  «Ο  Παλιός  Ήλιος  μάς  οδη- 
γεί! » 

«Τα  σύννεφα  κι  οι  κακές  θολούρες  δεν  μας  πτοούν,»  αποκρί- 
θηκε  η Θάρφι’ταρ. 

Μια  λάμπα  λαδιού  άναψε  τότε  μέσα  στο  γκαράζ,  και  ένας  ά- 
ντρας βγήκε,  κρατώντας  κατεβασμένη  μια  καραμπίνα.  Ήταν 
πρασινόδερμος  (σπάνιος  δερματικός  χρωματισμός)  και  είχε 
σκούρα  πράσινα  μαλλιά  που  έφταναν  ώς  την  πλάτη  του.  Το 

πρόσωπό  του  ήταν  φρεσκοξυρισμένο.  Φορούσε  μαύρο,  δερμά- 
τινο γιλέκο  και  καφετί,  υφασμάτινο  παντελόνι.  Ήταν  ξυπόλυ- 
τος. Επάνω  στα  χέρια  του  σκληροί  (αλλά  όχι  μεγάλοι)  μύες  δι- 
αγράφονταν οι  φλέβες  του  ήταν  ευδιάκριτες  σαν  τεντωμένα 
σχοινιά.  Στ’αριστερό  χέρι,  από  τον  πήχη  ώς  το  μπράτσο,  είχε 
μια  μακριά  ουλή  που  φαινόταν  σκούρα  επάνω  στο  πράσινο 
δέρμα  του.  Φορούσε  πέτσινα  περικάρπια,  κι  επάνω  στο  αρι- 
στερό ήταν  θηκαρωμένο  ένα  στιλέτο. 

«Καλησπέρα,»  χαιρέτησε.  «Και  συγνώμη  γι’ αυτή  την  υποδο- 
χή. Ακόυσα  νάρχονται  μηχανές  και  δεν  ήξερα  ποιος  μπορεί  να 
ήταν.  Οι  ντόπιοι  δεν  πολυχρησιμοποιούν  ενεργειακά  οχήματα 
παρά  μόνο  για  το  θέρισμα,  ή για  να  μεταφέρουν  πράγματα 
στις  πόλεις. » 

«Δεν  υπάρχει  πρόβλημα,»  του  είπε  η Θάρφι’ταρ  νεύοντας. 
Τον  πλησίασε  κι  αντάλλαξε  μια  χειραψία  μαζί  του,  ενώ  οι  υπό- 
λοιποι κατέβαιναν  από  τα  σχήματά  τους.  Η μάγισσα  τούς  σύ- 
στησε. 

Ο Αρτέμιος  μειδίασε.  «Μεγάλη  παρέα,»  παρατήρησε.  «Δεν 
ξέρω  αν  έχω  χώρο  για  να  σας  βολέψω  όλους.» 

«Δεν  πειράζει,»  του  είπε  η Ιωάννα.  «Μερικά  πράγματα  θέ- 
λουμε να  σε  ρωτήσουμε  μόνο.» 

«Εντάξει.  Καθίστε  όπου  βολεύεστε,  εδώ,  στην  αυλή.»  Ο Αρ- 
τέμιος έδειξε  τα  κομμένα  ξύλα,  που  πρέπει  να  τα  μάζευε  για  το 
χειμώνα,  για  το  τζάκι. 

Οι  επαναστάτες  κάθισαν  επάνω  τους.  Η Ιωάννα  άναψε  τσι- 
γάρο. Ο Γεράρδος  άνοιξε  το  παγούρι  του  και  ήπιε  μια  γουλιά 
νερό.  Ο Σέλιρ’χοκ  μουρμούρισε  μερικά  παράξενα  λόγια. 

Ο Αρτέμιος  συνοφρυώθηκε  κοιτάζοντάς  τον.  «Συμβαίνει  κά- 
τι;» ρώτησε  τη  Θάρφι’ταρ. 

«Δε  νομίζω,»  είπε  εκείνη. 

«Μην  ανησυχείς,  φίλε  μου.  Απλώς  έψαχνα  για  νοητική  δρα- 
στηριότητα στο  δάσος  γύρω  μας,»  εξήγησε  ο Σέλιρ’χοκ  στον 

Αρτέμιο.  «Αν  κάτι  που  σκέφτεται  είναι  κοντά  μας.  Κάποιος  κα- 
τάσκοπος, πιθανώς.» 

«Και;»  ρώτησε  εκείνος. 

«Το  μέρος  φαίνεται  έρημο.» 

«Κανένας  δεν  πλησιάζει  εδώ-  μην  ανησυχείς,»  του  είπε  ο Αρ- 
τέμιος. «Τι  θέλετε,  λοιπόν,  να  με  ρωτήσετε;» 

«Για  το  ορυχείο  έχουμε  έρθει,»  τον  πληροφόρησε  η Ιωάννα. 
«Εκεί  όπου  γίνονται  οι  εξαφανίσεις.»  Και  τού  ζήτησε  να  τους 
πει  ό,τι  ήξερε  για  την  υπόθεση. 

Ο Αρτέμιος  αποκρίθηκε  ότι  δεν  ήξερε  τίποτα  το  σπουδαίο. 
Κάποιοι  εργάτες  είχαν  χαθεί,  τελείως  ξαφνικά  και  χωρίς 
ν’αφήσουν  σημάδια,  όπως  επίσης  και  κάποιοι  φρουροί,  κι  ένας 
από  τους  Γαιοδίφες  που  δούλευαν  στο  ορυχείο.  «Αλλά  εγώ  δεν 
έχω  δει  τίποτα  ο ίδιος·  μου  τα  έχουν  πει  κι  εμένα.  Οι  φήμες  έ- 
χουν διαρρεύσει  γενικά.  Αλλά  πρώτη  φορά  τα  πληροφορήθηκα 
από  μια  αγρότισσα  που  ο άντρας  της  είναι  εργάτης  στο  ορυ- 
χείο και  κατασκοπεύει  για  εμάς.» 

«Πώς  τη  λένε  αυτή  την  αγρότισσα,  και  πού  μπορούμε  να  τη 
βρούμε;»  ρώτησε  η Ιωάννα.  «Και  πώς  λένε  τον  άντρα  της;» 

«Χαρίκλεια  τη  λένε-  κι  εκείνον  τον  λένε  Γεράσιμο,»  αποκρί- 
θηκε ο Αρτέμιος·  και  τους  είπε  σε  ποιο  χωριό  μπορούσαν  να  τη 
βρουν,  αν  ήθελαν  να  της  μιλήσουν.  «Χρησιμοποιεί  το  σύνθημα 
με  τους  αγρούς.» 

«Δεν  το  ξέρουμε,»  είπε  η Ιωάννα. 

«Το  ξέρω,»  είπε  η Θάρφι.  Και  προς  τον  Αρτέμιο:  «Στους 
χρυσούς  αργούς  τις  μέρες...» 

«...Στους  σκοτεινούς  λόφους  τις  νύχτες...»  αποκρίθηκε  εκεί- 
νος. 

Και  η μάγισσα  συνέχισε:  «...Περιμένοντας  το  κάλεσμα  της 
φωτιάς.» 

«Ναι,  αυτό  είναι,»  ένευσε  ο Αρτέμιος. 

«Καλώς,»  είπε  η Ιωάννα  καθώς  σηκωνόταν  όρθια.  «Πάμε  να 
επισκεφτούμε,  λοιπόν,  αυτή  τη  Χαρίκλεια.» 

Το  πελέκι  του  Αλκίνοου  έσχισε  τον  αέρα,  καθώς  ο Προαιρέσιος 
πεταγόταν  στο  πλάι  κι  απέκρουε  μια  σπαθιά  του  μονόφθαλμου 
Νάρφλη.  Οι  λεπίδες  τους  μπλέχτηκαν  και,  με  μια  απότομη  κί- 
νηση, ο Προαιρέσιος  αφόπλισε  τον  αντίπαλό  του,  ο οποίος  ο- 
πισθοχώρησε βγαίνοντας  από  τη  μάχη.  Ο Αλκίνοος  ξαναεπιτέ- 
θηκε  με  το  τσεκούρι  του,  προσπαθώντας  να  πετάξει  το  σπαθί 
από  τα  χέρια  του  Προαιρέσιου  με  ωμή  δύναμη  και  ορμή.  Εκεί- 
νος απέκρουσε  με  τέτοιο  τρόπο  που  δεν  είχε  σημασία  όση  δύ- 
ναμη κι  αν  είχε  βάλει  ο αντίμαχός  του,  ουσιαστικά  παραμερί- 
ζοντας τη  βαριά  λεπίδα  του  τσεκουριού.  Ο Αλκίνοος  έχασε 
προς  στιγμή  την  ισορροπία  του  και,  με  μια  γρήγορη  τρικλοπο- 
διά, ο Προαιρέσιος  τον  σώριασε  στο  ξερό  χορτάρι.  Στάθηκε 
από  πάνω  του,  δείχνοντάς  τον  με  το  σπαθί  του. 

Ο Αλκίνοος  γέλασε  δυνατά.  «Παλιοτόμαρο  της  Λόρκης!  Έ- 
χουνε δίκιο,  λοιπόν...  έχουνε  δίκιο...» 

Ο Προαιρέσιος,  μειδιώντας,  θηκάρωσε  το  σπαθί  του  και  έ- 
δωσε το  χέρι  του  στον  Αλκίνοο,  βοηθώντας  τον  να  σηκωθεί. 

«Έχουνε  δίκιο  γι’ αυτά  που  λένε  για  σας  τους  Απολλώνιους,» 
συνέχισε  εκείνος.  «Είστε  δαίμονες  με  σπαθιά!» 

«Δεν  ισχύει  για  όλους  τους  Απολλώνιους,  φίλε  μου,»  αποκρί- 
θηκε  ο Προαιρέσιος.  «Αλλά,  ομολογουμένως,  ισχύει  για  αρκε- 
τούς από  εμάς.  Και,  βέβαια,  όλοι  οι  αριστοκράτες  είναι  εκπαι- 
δευμένοι ξιφομάχοι.  Τούτο  δω  το  ξίφος»  - τράβηξε  πάλι  το 
σπαθί  του,  αφήνοντας  τη  μακριά,  καλοσφυρηλατημένη  λεπίδα 
να  γυαλίσει  στο  τελευταίο  φως  της  ημέρας  - «είναι  οικογενει- 
ακό κειμήλιο,  ξέρεις.  Εξαιρετικό  όπλο.  Δεν  είναι  τυχαία  φτιαγ- 
μένο. Ο Οίκος  μου,  όμως,  δε  φημίζεται  τόσο  για  τους  ξιφομά- 
χους του  όσο,  κυρίως,  για  τους  πιλότους  του-» 

«Μην  τον  ακούτε  που  σας  παραμυθιάζει, » παρενέβη  ο Αν- 
δροκλής’μορ,  που  καθόταν  εκεί  κοντά,  κάτω  από  τη  μεγάλη 

σκιά  του  προσγειωμένου  αεροπλάνου,  καπνίζοντας  ένα  τσιγά- 
ρο. 

«Μη  λέμε  ανοησίες  τώρα!»  έκανε  ο Προαιρέσιος.  «Δεν  τους 
λέω  ψέματα! » 

«Την  ικανότητά  σου  με  το  σπαθί  δεν  την  αμφισβητούμε,  πά- 
ντως,» δήλωσε  ο Νάρφλης,  μειδιώντας  και  κάνοντας  την  ά- 
σχημη ουλή  στο  πρόσωπό  του  να  φαίνεται  ακόμα  πιο  άσχημη. 

«Οι  άλλοι  έρχονται,»  φώναξε  ο Σερφάντης,  που  ήταν  σκαρ- 
φαλωμένος στην  πλαγιά  του  λόφου  και  η μορφή  του  έμοιαζε  με 
βασάλτινο  άγαλμα  μέσα  στο  σούρουπο. 

«Δεν  αργήσανε,  τελικά,»  παρατήρησε  ο Προαιρέσιος,  και 
θηκάρωσε  το  σπαθί  του. 

Τα  οχήματα  έστριψαν  πίσω  από  τον  λόφο  και  σταμάτησαν 
κοντά  τους.  Οι  αναβάτες  κατέβηκαν. 

«Τι  έγινε;»  ρώτησε  ο Προαιρέσιος. 

Η Ιωάννα  τού  είπε.  Και  μετά,  ρώτησε  τη  Θάρφι:  «Πού  είναι 
το  χωριό  της  Χαρίκλειας;  Είναι  κοντά  κι  αυτό; » 

Η μάγισσα  έβγαλε  έναν  χάρτη  και  της  έδειξε.  «Κάπου  εβδο- 
μήντα χιλιόμετρα  απόσταση.  Και  καλύτερα  να  μην  πάμε  με  το 
αεροπλάνο.  Μπορεί  οι  Παντοκρατορικοί  νάχουν  περιπολίες 
σ’αυτά  τα  μέρη,  ή μπορεί  απλά  κάποιος  να  τύχει  να  μας  δει-» 

«Θα  πετάξω  πάνω  από  τα  σύννεφα,»  τη  διέκοψε  ο Προαιρέ- 
σιος. «Αν  ξέρεις  κάποιο  ασφαλές  μέρος  για  να  προσγειωθούμε, 
δεν  θα  παρουσιαστεί  πρόβλημα.» 

Η Θάρφι’ταρ  φάνηκε  να  το  σκέφτεται. 

«Υπάρχει  ένα  ασφαλές  μέρος,  Θάρφι,»  της  είπε  ο Αλκίνοος. 
«Ένα  φαράγγι  στους  πρόποδες  των  Ρίναλγκην.  Είναι  αρκετά 
μεγάλο  για  να  προσγειωθούμε,  και  κανείς  δε  θα  μας  πάρει 
πρέφα  εκεί  κάτω.» 

«Η  περιοχή  είναι  έρημη,  υποθέτω...» 

Ο Αλκίνοος  κατένευσε. 

Η Ιωάννα  τον  ρώτησε:  «Είσαι  από  αυτά  τα  μέρη;» 

«Ναι.» 

«Και  πώς  βρέθηκες  να  πολεμάς  στη  Νέσριβεκ;» 

«Είμαστε  μισθοφόροι,  οικογενειακούς,  από  παλιά, » αποκρί- 
θηκε  ο Αλκίνοος  με  κάποια  περηφάνια.  Και  προς  τον  Προαιρέ- 
σιο:  «Βλέπεις,  όπως  η δική  σου  οικογένεια  βγάζει  πιλότους,  η 
δική  μου  βγάζει  μισθοφόρους.»  Στράφηκε  στην  Ιωάννα  ξανά. 
«Κι  αφού  πολεμάμε  που  πολεμάμε,  σκέφτηκα  γιατί  να  πολε- 
μάω γι’αυτούς  που  ήρθαν  από  έξω  απ’τη  Σεργήλη  για  να  την 
κατακτήσουν  αντί  να  πολεμάω  γι’αυτούς  που  θέλουν  να  την 
απελευθερώσουν. » 

«Λογικό,»  σχολίασε  ο Προαιρέσιος. 

«Τέλος  πάντων,»  είπε  η Ιωάννα  στον  Αλκίνοο.  «Αφού  ξέρεις 
πού  είναι  το  φαράγγι,  θα  μας  πας.» 

Σύντομα,  βρίσκονταν  στον  αέρα  και  πάνω  από  τα  σύννεφα. 
Ο Προαιρέσιος  ήταν  στο  πιλοτήριο  (είχε  αρνηθεί  την  πρόταση 
της  Ιωάννας  να  τον  αντικαταστήσει  για  να  ξεκουραστεί)  και  η 
Θάρφι’ταρ  στο  ενεργειακό  κέντρο.  Ο Αλκίνοος  καθόταν  δίπλα 
στον  πιλότο  για  να  κοιτάζει  τον  χάρτη  στην  οθόνη  της  κονσό- 
λας. 

«Ορισμένα  πράγματα  λείπουν  από  εδώ,  το  ξέρεις;»  ρώτησε 
τον  Προαιρέσιο. 

«Πρώτη  φορά  το  ακούω,  αλλά  δεν  αμφέβαλλα  ότι  κάτι  θα 
έλειπε.» 

Η απόσταση  δεν  ήταν  μακρινή  για  το  δυνατό  και  ευέλικτο 
αεροσκάφος  των  επαναστατών.  Μετά  από  λίγο  βρίσκονταν 
πάνω  από  την  περιοχή  όπου  ήταν,  σύμφωνα  με  τα  λεγόμενα 
του  Αλκίνοου,  το  φαράγγι. 

«Πρέπει  να  κατεβείς  τώρα,  όμως,»  είπε  στον  Προαιρέσιο, 
«για  να  δούμε  και  με  τα  μάτια  μας.» 

Ο Απολλώνιος  καταλάβαινε  ότι  ο άλλος  επαναστάτης  είχε  δί- 
κιο. Έχασε  ύψος,  περνώντας  μέσα  από  τα  σύννεφα,  και  ατένι- 
σαν από  κάτω  τους  τους  πρόποδες  των  ψηλών  Ρίναλγκην. 

Μια  μεγάλη,  σκοτεινή  μορφή  φάνηκε  να  έρχεται  καταπάνω 
τους.  Πελώριες  φτερούγες.  Σώμα  αιλουροειδούς.  Κεφάλι  αε- 
τού. 

Ένας  άγριος  γρύπας. 

«Τι  σκατά  κάνει!»  φώναξε  ο Προαιρέσιος,  γυρίζοντας  από- 
τομα το  πηδάλιο  για  ν’αποφύγει  το  θηρίο. 

Ο γρύπας  πρέπει  επίσης  να  ήθελε  να  τους  αποφύγει  - μάλ- 
λον ήταν  το  ίδιο  ξαφνιασμένος  μ’αυτούς  - κι  έτσι  δεν  έγινε  σύ- 
γκρουση. 

Ο Προαιρέσιος  κατέβασε  κι  άλλο  το  αεροσκάφος  (οι  περι- 
στρεφόμενοι προωθητήρες  του  βοηθούσαν  πολύ  στην  ομαλή 
κάθοδο)  και  άναψε  τους  δυνατούς  προβολείς,  φωτίζοντας  το 
σκοτεινό  τοπίο  από  κάτω.  Δεν  δυσκολεύτηκε  να  εντοπίσει  το 
φαράγγι.  «Μάλιστα,»  είπε  στον  Αλκίνοο,  χωρίς  να  στραφεί  να 
τον  κοιτάξει.  «Είχες  δίκιο  τελικά.» 

Και  προσγείωσε  το  αεροσκάφος  στον  πυθμένα  της  απότομης 
χαράδρας,  διαλύοντας  μερικά  χαμόδεντρα  από  κάτω  του. 

«Υπάρχει  τρόπος  να  βγεις  από  δω  μέσα  χωρίς  να  χρειαστεί 
να  σκαρφαλώσεις;»  ρώτησε  η Ιωάννα  τον  Αλκίνοο,  καθώς  ε- 
κείνος κι  ο Προαιρέσιος  σηκώνονταν  από  τις  θέσεις  τους  στο 
πιλοτήριο. 

«Υπάρχει.  Ένα  μονοπάτι.  Λιγάκι  άτσαλο,  βέβαιο.» 

«Τα  σχήματά  μας  μπορούν  να  το  ανεβούν;» 

«Κανονικά,  οχήματα  δεν  το  ανεβαίνουν.  Αλλά  τα  δικά  σας, 
έτσι  όπως  τα  είδα...  έχουνε  γερούς  τροχούς.» 

Η Ιωάννα  είπε:  «Αν  υπάρχει  χώρος  για  να  περάσουν,  κι  αν  η 
κλίση  δεν  είναι  κάθετη,  θ’ανεβούν.» 

«Πρέπει  να  χωράνε,  λογικά,»  αποκρίθηκε  ο Αλκίνοος.  «Ε- 
κτός από  το  τρίκυκλο,  ίσως.» 

Η Ιωάννα  ρώτησε  τη  Θάρφι,  που  είχε  μόλις  έρθει  από  το  ε- 
νεργειακό κέντρο  του  σκάφους:  «Πόσο  μακριά  είναι  τώρα  το 
χωριό  της  Χαρίκλειας;» 

«Καμία  εικοσαριά  χιλιόμετρα.» 

«Θα  πάρουμε  τα  δίκυκλα  και  θα  πάμε,  λοιπόν.  Γεράρδε, 
Μάρθα:  θάρθετε  μαζί  μου;» 

«Με  τόσες  δουλειές  που  έχουμε  να  κάνουμε;  Είσαι  σοβαρή;» 
αποκρίθηκε  η Μάρθα. 

«Σέλιρ;»  ρώτησε  η Ιωάννα  τον  Σέλιρ’χοκ. 

Εκείνος  έγνεψε  καταφατικά. 

Η πίσω  πόρτα  του  αεροπλάνου  άνοιξε  σχηματίζοντας  ράμπα. 
Η Μαύρη  Δράκαινα  και  ο μάγος  ανέβηκαν  στο  ένα  δίκυκλο,  ο 
Γεράρδος  και  η Μάρθα  ανέβηκαν  στο  άλλο. 

«Πού  είναι  το  μονοπάτι;»  ρώτησε  η Ιωάννα  τον  Αλκίνοο. 
Εκείνος  έδειξε  μέσα  στο  σκοτάδι.  «Προς  τα  κει.» 

«Θα  το  βρούμε  εύκολα,  υποθέτω,»  είπε  η Ιωάννα,  και  ενερ- 
γοποίησε τη  μηχανή  του  δίκυκλού  της. 


Το  χωριό  ήταν  ήσυχο  μέσα  στη  νύχτα.  Οι  κάτοικοι  ήταν  μαζε- 
μένοι στα  σπίτια  τους·  φως  ερχόταν  από  τα  παράθυρα.  Ζώα 
κοιμόνταν  στις  μάντρες. 

Η Ιωάννα  και  οι  σύντροφοί  της,  έχοντας  αφήσει  τα  δίκυκλά 
τους  λίγο  παραπέρα,  πλησίασαν  την  κατοικημένη  περιοχή  και 
πήγαν  προς  το  αγρόκτημα  που,  σύμφωνα  με  τις  οδηγίες  τους, 
πρέπει  να  ήταν  αυτό  που  ανήκε  στη  Χαρίκλεια.  Μπήκαν  σ’ένα 
μισοθερισμένο  χωράφι,  που  τα  σπαρτά  του  ασήμιζαν  στο  φεγ- 
γαρόφωτο, και  βάδισαν  προς  την  αγροικία,  όπου  φως  φαινό- 
ταν. 

Δύο  σκυλιά  άρχισαν  να  γαβγίζουν  σαν  δαιμονισμένα. 

Η Μάρθα  έπιασε  ένα  ξύλο  από  κάτω,  μοιάζοντας  έτοιμη  να 
το  χρησιμοποιήσει. 

«Περίμενε,»  της  είπε  η Ιωάννα. 

Η πόρτα  της  αγροικίας  άνοιξε  και  μια  γυναίκα  βγήκε.  «Ποιος 
είναι;»  φώναξε.  Στο  δεξί  χέρι  κρατούσε  κάποιο  όπλο  - καρα- 
μπίνα,  μάλλον  - κατεβασμένο. 

«Ερχόμαστε  φιλικά,»  της  είπε  η Ιωάννα.  «Στους  χρυσούς 
αγρούς  τις  μέρες...» 

«Ελάτε  πιο  κοντά!» 

Η Ιωάννα,  ο Γεράρδος,  η Μάρθα,  και  ο Σέλιρ’χοκ  πλησίασαν 
την  αγροικία,  και  είδαν  ότι  η γυναίκα  που  στεκόταν  στο  κατώ- 
φλι ήταν  μελαχρινή  και  είχε  δέρμα  λευκό-ροζ.  Φορούσε  ένα 
μακρύ,  μπλε  φόρεμα  και  ήταν  ξυπόλυτη. 

«Είσαι  η Χαρίκλεια;»  τη  ρώτησε  η Ιωάννα. 

Εκείνη  ένευσε.  «Ναι.» 

«Στους  χρυσούς  αγρούς  τις  μέρες...» 

«...Στους  σκοτεινούς  λόφους  τις  νύχτες...» 

«...Περιμένοντας  το  κάλεσμα  της  φωτιάς,»  τελείωσε  η Ιωάν- 
να τον  συνθηματικό  διάλογο. 

«Ποιος  σας  έστειλε  εδώ;» 

«Ο  Αρτέμιος.  Μας  είπε  για  τον  άντρα  σου,  τον  Γεράσιμο. 
Πηγαίνουμε  να  δούμε  τι  γίνεται  στο  ορυχείο,  και  θέλουμε  να 
μάθουμε  όσο  το  δυνατόν  περισσότερα.» 

Η Χαρίκλεια  ανασήκωσε  τους  ώμους,  μοιάζοντας  συγχρόνως 
να  τους  κοιτάζει  με  κάποια  επιφύλαξη.  «Δε  σας  είπε  ο Αρτέμι- 

°ς;» 

«Γνωρίζουμε  μόνο  ότι  χάθηκαν  κάποιοι  εργάτες,  φρουροί,  κι 
ένας  μάγος,  χωρίς  ν’αφήσουν  κανένα  ίχνος.» 

«Αυτά  μού  είπε  κι  εμένα  ο Γεράσιμος.  Δεν  ξέρω  τίποτ’άλλο. 
Έχω  ακούσει,  πάντως,  να  λένε  ότι  κάτι  πολύ  κακό  συμβαίνει 
στο  ορυχείο.» 

«Ποιοι  το  λένε;» 

«Όλοι.  Οι  εργάτες  το  λένε  στους  συγγενείς  τους  κι  αυτοί  το 
λένε  από  δω  κι  από  κει,  στα  χωριά.  Φοβούνται  ότι  ίσως 
τ’ορυχείο  νάναι  στοιχειωμένο  από  δαίμονες  της  Λόρκης,  ή από 
κάτι  που  ήρθε  απ’το  Κρυσταλλικό  Πεδίο.» 

«Μάλιστα,»  είπε  η Ιωάννα,  παρατηρώντας  ότι  δε  θα  μάθαι- 
ναν και  πολλά  από  τη  Χαρίκλεια.  «Σ’ευχαριστούμε.  Δε  θα  σε 
ενοχλήσουμε  άλλο.» 

Εκείνη  τούς  κοίταξε  σαν  να  περίμενε  κάτι  απ’αυτούς. 

Να  την  πληρώσουμε;...  αναρωτήθηκε  η Ιωάννα.  Δεν  έβγαλε, 
όμως,  χρήματα  για  να  της  δώσει.  Την  καληνύχτισε  και  στρά- 
φηκε, αρχίζοντας  να  βαδίζει  προς  τα  εκεί  όπου  είχαν  αφήσει 
τα  σχήματά  τους.  Οι  σύντροφοί  της  την  ακολούθησαν. 


Έξω  απ’το  αεροπλάνο,  ο Προαιρέσιος  κι  οι  υπόλοιποι  είχαν 
ανάψει  μια  φωτιά  και  κάθονταν  γύρω  της,  τρώγοντας. 

Η Ιωάννα,  ο Σέλιρ’χοκ,  ο Γεράρδος,  και  η Μάρθα  σταμάτη- 
σαν τα  δίκυκλα  κοντά  τους  και  κατέβηκαν.  Τους  είπαν  ότι  η 
Χαρίκλεια  δεν  είχε  καμία  επιπλέον  πληροφορία  να  δώσει. 

«Θα  πάμε  τώρα  στο  ορυχείο,  λοιπόν;»  ρώτησε  ο Προαιρέσι- 
ος. 

Η Ιωάννα  δεν  απάντησε-  έμοιαζε  σκεπτική,  καθώς  είχε  καθί- 
σει πάνω  σ’έναν  βράχο  και  ανάψει  ένα  τσιγάρο. 

«Καλύτερα  να  πάμε  τη  νύχτα  παρά  την  ημέρα,»  τόνισε  η 
Μάρθα.  «Θα  προσγειώσουμε  το  αεροπλάνο  χωρίς  κίνδυνο  να 
μας  δουν.» 

«Έχει  δίκιο,»  είπε  ο Προαιρέσιος  στην  Ιωάννα,  δείχνοντας 
τη  Μάρθα  με  τον  αντίχειρά  του. 

«Συμφωνείτε  να  πάμε  απόψε;»  Η Μαύρη  Δράκαινα  τούς  κοί- 
ταξε όλους  πάνω  από  τις  φλόγες  της  φωτιάς,  τον  έναν  μετά  τον 
άλλο.  Κανένας  δεν  διαφώνησε.  «Ας  ξεκινήσουμε,  λοιπόν.»  Ση- 
κώθηκε απ’την  πέτρα  όπου  είχε  καθίσει,  πετώντας  το  τσιγάρο 
της  στο  έδαφος  και  πατώντας  το. 

Ο Σερφάντης  και  ο Νάρφλης  έσβησαν  τη  φωτιά,  κι  ύστερα 
όλοι  επιβιβάστηκαν  στο  αεροσκάφος.  Η Θάρφι’ταρ  πήγε  στο 
ενεργειακό  κέντρο  και  ύφανε  τη  Μαγγανεία  Κινήσεως.  Η Ι- 
ωάννα κάθισε  στη  θέση  του  πιλότου,  λέγοντας  στον  Προαιρέ- 
σιο  ότι  ήταν  νύχτα  και  κάποτε  έπρεπε  κι  αυτός  να  ξεκουραστεί. 

Ως  Μαύρη  Δράκαινα,  γνώριζε,  φυσικά,  να  οδηγεί  κάθε  είδους 
όχημα  και  σκάφος. 

Απογειώθηκαν  και  ταξίδεψαν  προς  τα  δυτικά,  πετώντας  ψη- 
λά αλλά  όχι  και  πάνω  από  τα  σύννεφα.  Το  τοπίο  από  κάτω  τους 
ήταν  σκοτεινό  και  ορεινό.  Η Ιωάννα  παρατηρούσε  τον  χάρτη 
στην  οθόνη  της  και  έβλεπε  πού  βρίσκονταν  σε  σχέση  με  το  ο- 
ρυχείο. Δεν  έπρεπε  να  πλησιάσουν  πολύ-  έπρεπε  να  βρουν  μέ- 
ρος για  να  προσγειωθούν  σε  απόσταση  ασφαλείας. 

«Για  φώναξε  τον  φίλο  σου  τον  Αλκίνοο,»  είπε  στον  Προαιρέ- 
σιο,  που  καθόταν  δίπλα  της. 

Εκείνος  τον  φώναξε  και  ο Αλκίνοος  ήρθε.  Η Ιωάννα  τον  ρώ- 
τησε μήπως  γνώριζε  κανένα  καλό  μέρος  σε  τούτη  την  περιοχή 
για  να  προσγειωθούν,  αλλά  εκείνος  αποκρίθηκε  ότι  δεν  ήξερε. 
Θα  πρέπει,  επομένως,  να  ψάξουμε,  σκέφτηκε  η Μαύρη  Δρά- 
καινα. Κι  αυτό  δεν  της  άρεσε,  γιατί  σήμαινε  πως  θα  χρειαζόταν 
τους  προβολείς  του  αεροσκάφους,  και  οι  προβολείς  φαίνονταν 
μες  στη  νύχτα.  Το  μόνο  καλό  ήταν  πως  το  τοπίο  ήταν  ορεινό, 
και  ποιος  θα  τριγύριζε  στα  βουνά  αυτή  την  ώρα; 


5:  Νυχτερινές  Παρουσίες 

Έφυγαν  από  τον  οικισμό  του  ορυχείου,  για  να  ερευνήσουν  την 
τριγυρινή  περιοχή,  όταν  το  απόγευμα  είχε  έρθει  και  ο ήλιος 
είχε  πέσει  λίγο.  Η ομάδα  της  Αλιζέτ  περιλάμβανε  τον  Πρίγκιπα 
Καρνάδη,  τη  Φενίλδα’σαρ,  και  έξι  στρατιώτες  από  αυτούς  που 
είχαν  έρθει  μαζί  τους  από  την  Άντχορκ.  Ο Λοχαγός  Γαλανόχει- 
λος  είχε  προθυμοποιηθεί  να  τους  δώσει  και  δικούς  του  στρα- 
τιώτες, αλλά  ο Καρνάδης  τού  είχε  πει:  «Τι  να  τους  κάνουμε, 
Λοχαγέ;  Αν  θέλαμε,  έχουμε  κι  άλλους  να  πάρουμε  μαζί  μας. 
Κράτησε  τους  ανθρώπους  σου  εδώ,  να  φρουρούν  το  ορυχείο 

και  τον  οικισμό,  και  νάχουν  τα  μάτια  τους  δέκα-τέσσερα  για 
ό,τι  κι  αν  είναι  αυτό  που  συμβαίνει.» 

«Ασφαλώς,  Υψηλότατε,»  είχε  αποκριθεί  ο Επόπτης. 

Η Αλιζέτ  προπορευόταν  καθώς  βάδιζαν  μέσα  στο  ορεινό  το- 
πίο, έχοντας  τον  πρόχειρο  χάρτη  της  ως  οδηγό.  Το  έδαφος  ή- 
ταν κάθε  άλλο  παρά  ομαλό-  έκανε  συνεχώς  σκαμπανεβάσμα- 
τα, και  πολλές  φορές  έπρεπε  ή να  σκαρφαλώσουν  πλαγιές  ή να 
κατεβαίνουν  κατηφόρες  με  μεγάλη  προσοχή.  Ωστόσο,  η Σκο- 
τεινή Βασίλισσα  δεν  τους  οδηγούσε  σε  σημεία  όπου  η κλίση 
ήταν  κάθετη-  δεν  χρειάζονταν  σχοινιά  και  γάντζους  για  ανά- 
βαση και  κατάβαση:  απλώς,  έπρεπε  να  πιάνονται  κάπου- 
κάπου  από  προεξέχοντες  βράχους  ή από  κορμούς  ή κλαδιά. 

«Φενίλδα,»  ρώτησε  τη  μάγισσα,  χωρίς  να  την  κοιτάξει,  κα- 
θώς εκείνη  ερχόταν  πίσω  της,  «κάνεις  τίποτα;» 

«Τι  εννοείς;» 

«Χρησιμοποιείς  τη  μαγεία  σου  για  εντοπισμό;» 

«Πρέπει  να  πάμε  πιο  αργά  για  να  το  κάνω  αυτό.» 

«Θα  πάμε  πιο  αργά,  τότε,»  δήλωσε  η Σκοτεινή  Βασίλισσα 
σταματώντας  και  γνέφοντας  και  στους  άλλους  να  σταματή- 
σουν. 

Η Φενίλδα’σαρ  πήρε  μερικές  ανάσες  και  μετά,  κλείνοντας  τα 
μάτια  της  πίσω  απ’τα  μεγάλα  στρογγυλά  γυαλιά  της,  άρθρωσε 
σειρές  από  παράξενα  λόγια.  Τα  βλέφαρά  της  άνοιξαν  και  πάλι, 
και  τώρα  υπήρχε  κάτι  στην  όψη  της  που  μαρτυρούσε  ότι  οι  αι- 
σθήσεις της  ήταν  εστιασμένες  μ’έναν  τρόπο  που  δεν  μπορού- 
σαν ποτέ  να  είναι  εστιασμένες  οι  αισθήσεις  ενός  ανθρώπου 
που  δεν  ήταν  μάγος. 

«Ας  συνεχίσουμε,»  είπε,  μετά  από  λίγο,  στην  Αλιζέτ.  «Αλλά 
πιο  αργά. » 

Η Σκοτεινή  Βασίλισσα  δεν  έφερε  αντίρρηση.  Γνώριζε  ότι  η 
μάγισσα  μπορούσε  να  δει  πράγματα  τα  οποία  ήταν  αόρατα  για 
εκείνη  και  για  όλους  τους  υπόλοιπους  της  ομάδας  της. 

Συνέχισαν,  έτσι,  να  βαδίζουν  στο  ορεινό  τοπίο  ενώ  ο ήλιος 
βυθιζόταν  ολοένα  και  περισσότερο  πίσω  από  τις  δυτικές  βου- 
νοκορφές. Το  φως  λιγόστευε,  οι  σκιές  πύκνωναν  και  μάκραι- 
ναν, τα  σκοτεινά  σημεία  πλήθαιναν  γύρω  από  την  ερευνητική 
ομάδα.  Απόμακρα,  κραυγές  αντηχούσαν:  η φωνή  κανενός  ά- 
γριου γρύπα,  το  αλύχτημα  κανενός  λύκου.  Οι  στρατιώτες  είχαν 
τα  τουφέκια  τους  έτοιμα,  μήπως  παρουσιαζόταν  κίνδυνος. 

Η Φενίλδα  ήταν  επικεντρωμένη  στη  μαγεία  της  και  μόνο, 
χρησιμοποιώντας  εναλλάξ  ένα  Ξόρκι  Πνευματικής  Ανιχνεύσε- 
ως  κι  ένα  Ξόρκι  Ενεργειακής  Ανιχνεύσεως.  Ο Αλλάνδρης’σαρ 
είχε  δίκιο,  διαπίστωσε:  η δύναμη  του  Κρυσταλλικού  Πεδίου 
ήταν  αισθητή  ώς  εδώ,  σαν  ένα  κύμα  ενέργειας  που  ερχόταν 
από  τα  δυτικά.  Μπορούσε  να  σε  αποπροσανατολίσει  όταν 
χρησιμοποιούσες  το  Ξόρκι  Ενεργειακής  Ανιχνεύσεως.  Με  το 
Ξόρκι  Πνευματικής  Ανιχνεύσεως,  βέβαια,  δεν  υπήρχε  τέτοιο 
πρόβλημα:  δεν  εντόπιζε  ενέργεια,  μόνο  πνευματικές  μορφές. 
Και  η Φενίλδα  διαισθάνθηκε  κάποιες  ανάμεσα  στα  δέντρα,  αλ- 
λά ήταν  φευγαλέες  και  όχι  άξιες  ενδιαφέροντος:  ακίνδυνα 
πνεύματα  που  μορφοποιούνται,  για  διάφορους  λόγους,  στα 
ερημικά  μέρη.  Ένας  λιγότερο  έμπειρος  μάγος  μπορεί,  εύκολα, 
να  τα  είχε  παραβλέψει  κιόλας. 

Η Αλιζέτ  παρατηρούσε  για  πιο  χειροπιαστά  σημάδια  απ’ό,τι 
η μάγισσα.  Έχοντας  ανάψει  έναν  φακό,  φώτιζε  το  έδαφος  ψά- 
χνοντας για  ίχνη . Κοιτούσε  τις  φυλλωσιές  και  τα  κλαδιά  και  το 
χορτάρι,  για  να  δει  μήπως  υπήρχαν  σπασίματα  πουθενά  τα 
οποία  υποδήλωναν  το  πέρασμα  κάποιου.  Δεν  έβρισκε  τίποτα, 
όμως·  ο Γαλανόχειλος  δεν  έλεγε  ψέματα  όταν  είπε  ότι  κανείς 
δεν  ερχόταν  εδώ  επειδή  η περιοχή  δεν  παρουσίαζε  ενδιαφέ- 
ρον. Η Αλιζέτ  μονάχα  τα  σημάδια  ζώων  εντόπισε. 

Ο ήλιος  κρύφτηκε,  τελικά,  πίσω  από  τη  δύση,  και  το  σκοτάδι 
απλώθηκε  στα  βουνά.  Το  φεγγάρι  ήταν  μισογεμάτο  στον  ου- 
ρανό. Τα  σύννεφα  δεν  το  έκρυβαν,  και  γενικά  ήταν  λίγα  και 

αραιά-  τα  αστέρια  φαίνονταν  πεντακάθαρα,  σαν  μικροί  λίθοι 
επάνω  σε  μαύρο  βελούδο. 

Ο Πρίγκιπας  Καρνάδης  στάθηκε  προς  στιγμή,  ακουμπώντας 
στο  μακρύ  ραβδί  του,  για  να  πάρει  μερικές  ανάσες.  Μου  χρειά- 
ζεται λίγη  άσκηση,  συλλογίστηκε,  επικριτικός  με  τον  εαυτό 
του.  Η καθιστική  ζωή  μ έχει  καταστρέφει.  Τρίβοντας  τον  αυχέ- 
να του,  για  να  ξεπιαστεί,  κοίταξε  συγχρόνως  προς  τα  πάνω, 
στον  ουρανό. 

Και  είδε,  απόμακρα,  ένα  φως. 

«Κάτι  είναι  εκεί!»  είπε  δείχνοντας. 

Η Αλιζέτ  πήρε  το  βλέμμα  της  από  το  έδαφος  κι  από  τα  δέ- 
ντρα. Η Φενίλδα  διέκοψε  τα  ξόρκια  της,  γυρίζοντας  απότομα, 
ακρνιδιασμένη . 

«Εκεί,»  επανέλαβε  ο Καρνάδης,  συνεχίζοντας  να  δείχνει. 

Η Αλιζέτ  το  είδε.  «Προβολέας...»  είπε.  «Αεροσκάφος.»  Ύ- 
ψωσε τα  κιάλια  της  και  κοίταξε,  προσπαθώντας  να  το  διακρί- 
νει. Η νύχτα,  όμως,  δεν  τη  βοηθούσε.  Και  ούτε  το  αεροσκάφος 
είχε  πολλά  φώτα  επάνω  του-  εκτός  από  τον  προβολέα  - ο ο- 
ποίος φαινόταν  να  ψάχνει  κάτι  στο  έδαφος  - ήταν  τελείως 
σκοτεινό. 

Και  μετά  από  λίγο  προσγειώθηκε  κάπου,  σε  κάμποση  από- 
σταση από  εδώ.  Η Αλιζέτ  την  υπολόγιζε  τουλάχιστον  δέκα  χι- 
λιόμετρα. 

«Τι  ήταν  αυτό;»  ρώτησε  η Φενίλδα. 

«Αεροπλάνο,»  είπε  η Αλιζέτ,  έχοντας  κατεβάσει  τα  κιάλια 
της- 

«Δικό  μας;» 

«Μόνο  αν  ο Λοχαγός  Γαλανόχειλος  περιμένει  κάποιον,  ή αν 
έχει  σταλεί  κάποια  εξερευνητική  αποστολή  σε  τούτα  τα  μέρη 
χωρίς  να  το  γνωρίζουμε.» 

«Δε  νομίζω  πως  ισχύει  ούτε  το  ένα  ούτε  το  άλλο,  Αλιζέτ,»  εί- 
πε ο Καρνάδης. 

Η Μαύρη  Δράκαινα  ένευσε.  «Ούτε  κι  εγώ,  Πρίγκιπά  μου.» 

«Μπορούμε  να  πάμε  να  το  ερευνήσουμε;» 

«Είναι  πολύ  μακριά  για  να  πάμε  με  τα  πόδια.  Προτείνω  να 
επιστρέφουμε  τώρα  στον  οικισμό.» 

Ο Καρνάδης  ένευσε.  «Καλώς.» 

Η Αλιζέτ  τούς  οδήγησε  προς  το  ορυχείο,  αλλά  από  διαφορε- 
τική μεριά,  και  η Φενίλδα’σαρ  χρησιμοποιούσε  πάλι  τα  ξόρκια 
της  μήπως  εντοπίσει  κάτι.  Τίποτα,  όμως,  δεν  βρήκε... 

...παρά  μόνο  όταν  ήταν  κοντά  στον  οικισμό. 

Τότε,  καθώς  πλησίαζαν  και  είχε  το  νου  της  συντονισμένο  στο 
Ξόρκι  Πνευματικής  Ανιχνεύσεως,  αισθάνθηκε  κάτι  αρκετά  έ- 
ντονο. Μια  πνευματική  παρουσία  που  δεν  ήταν  αμελητέα  όπως 
αυτές  της  ερημιάς.  Ούτε  φευγαλέα  ήταν.  Αντιθέτως,  της  έδινε 
την  εντύπωση  πως  ήταν  πολύ  επίμονη,  όπως  ένα  θηρίο  απο- 
φασισμένο να  προστατέψει  την  περιοχή  του. 

Αλλά  δεν  διαισθάνθηκε  μόνο  η Φενίλδα  την  πνευματική  ο- 
ντότητα- η πνευματική  οντότητα,  επίσης,  διαισθάνθηκε  τη  Φε- 
νίλδα. 

Η μάγισσα  νόμισε  ότι  την  είδε,  νοητικά,  να  στρέφει  ένα  ά- 
γριο βλέμμα  προς  το  μέρος  της- 

-και  μετά  ν’απομακρύνεται,  γρήγορα,  σαν  να  ήθελε  να  κρυ- 
φτεί. 

Γλίστρησε  έξω  από  τις  αισθήσεις  της  Φενίλδα  προτού  εκείνη 
προλάβει  ν’αντιδράσει.  Πήγε  προς... 

(η  μάγισσα  έστρεψε  το  βλέμμα  της,  κοιτάζοντας  με  τα  μάτια 
της  τον  υλικό  κόσμο) 

...το  ορυχείο; 

Ή,  μήπως,  βρισκόταν  ήδη  μέσα  στο  ορυχείο  και  απλώς  πήγε 
βαθύτερα  στις  σήραγγες  του; 

Η Φενίλδα  αποφάσισε  να  μην  πει  τίποτα  ακόμα  στον  Καρνά- 
δη  και  στην  Αλιζέτ. 

Ζύγωσαν  τον  οικισμό  και  μπήκαν. 

Ο Επόπτης,  η βοηθός  του,  και  δύο  Γαιοδίφες  αμέσως  ήρθαν 
κοντά  τους,  προτού  καν  οι  στρατιώτες  του  Καρνάδη  απομα- 

κρυνθούν  από  εκείνον  και  πάνε  προς  το  προσγειωμένο  αερο- 
σκάφος όπου  διέμεναν. 

«Υψηλότατε,»  είπε  ο Γαλανόχειλος.  «Είχαμε  ακόμα  μια  εξα- 
φάνιση. Μέσα  στο  ορυχείο.» 

«Εργάτης;»  ρώτησε  ο Καρνάδης. 

«Ναι.» 

«Οδήγησέ  μας  στη  σήραγγα  όπου  χάθηκε,  Λοχαγέ.  Τώρα.» 

Ο Γαλανόχειλος  υπάκουσε:  εκείνος,  η βοηθός  του,  και  οι  δύο 
Γαιοδίφες  πήγαν  τον  Πρίγκιπα,  την  Αλιζέτ,  τη  Φενίλδα,  και 
τους  στρατιώτες  τους  στο  εσωτερικό  του  ορυχείου  και  στο  δεύ- 
τερο επίπεδο  κάτω  από  τη  γη.  Η Λοχίας  Ναρέδκρ  και  ένας  μά- 
γος κρατούσαν  ενεργειακές  λάμπες,  και  η Αλιζέτ  είχε  επίσης 
αναμμένο  τον  φακό  της. 

Η Φενίλδα  υποτονθόρυζε  τα  λόγια  του  Ξορκιού  Πνευματικής 
Ανιχνεύσεως,  προσπαθώντας  να  εστιάσει  το  μυαλό  της  όσο  το 
δυνατόν  περισσότερο-  μα  δεν  κατάφερε  να  ξαναβρεί  εκείνη 
την  παρουσία  που  είχε  εντοπίσει  καθώς  έρχονταν  στον  οικι- 
σμό. Πού  είχε  πάει;  Είχε  υποχωρήσει  βαθιά  κάτω  από  το  έδα- 
φος; Και  ευθυνόταν  αυτή  για  την  εξαφάνιση  του  εργάτη,  ή ή- 
ταν κάτι  άλλο; 

«Εδώ,»  είπε  ο Επόπτης,  τελικά.  «Εδώ  μού  είπαν  ότι  χάθηκε.» 

Ο Καρνάδης  έριξε  μια  ματιά  στο  μέρος.  Ξύλινες  κολόνες 
στήριζαν  τη  σήραγγα  γύρω  τους-  ράγες  υπήρχαν  στο  έδαφος 
για  να  κυλούν  επάνω  τους  μικρά  βαγόνια-  ένα  μηχάνημα  με 
σωλήνα,  μεγάλο  δοχείο,  και  τροχούς  ήταν  παραδίπλα.  Ο χώρος 
μύριζε  άσχημα,  όπως  μυρίζουν  τα  ενεργειακά  υγρά  κι  ακόμα 
χειρότερα.  Η οσμή  του  αίματος  των  βράχων.  Επάνω  σ’ένα  από 
τα  τοιχώματα  υπήρχε  μια  μεγάλη  μεταλλική  βαλβίδα,  προφα- 
νώς για  να  εμποδίζει  τη  διαρροή. 

«Τι  ώρα  έγινε  η εξαφάνιση,  Λοχαγέ;» 

«Κανείς  δεν  είναι  σίγουρος  ακριβώς,  Υψηλότατε.  Λίγο  προ- 
τού τους  μαζέψουμε  για  το  βράδυ  πρέπει  να  ήταν,  πάντως.  Οι 
άλλοι  εργάτες  τον  έψαχναν  για  να  βοηθήσει  στο  σπρώξιμο  των 

βαγονιών,  και  δεν  τον  έβρισκαν.  Φώναξαν  τ’όνομά  του  αλλά 
δεν  απαντούσε.» 

«Οι  τριγυρινές  σήραγγες  ερευνήθηκαν;» 

«Βεβαίως.» 

Ο Καρνάδης  κοίταξε  ερωτηματικά  τη  Φενίλδα. 

«Δεν  βρίσκω  κάτι,»  δήλωσε  εκείνη. 

Η Αλιζέτ  φώτιζε  το  πάτωμα  και  τα  τοιχώματα,  κοιτάζοντας 
προσεχτικά. 

Ο Καρνάδης  στράφηκε  στους  δύο  Γαιοδίφες.  «Τι  νομίζετε 
εσείς;» 

«Εδώ  και  καιρό,  Πρίγκιπά  μου,  δεν  βρίσκουμε  καμία  λύση 
στο  πρόβλημα,»  αποκρίθηκε  ο ένας,  φανερά  φοβισμένος. 

«Τα  κέρατα  του  Κάρτωλακ...!»  καταράστηκε  ο Καρνάδης 
κοιτάζοντας  γύρω.  Μετά  είπε:  «Πάμε  πάνω.» 

Ανέβηκαν  στον  οικισμό,  και  ο Πρίγκιπας,  η Αλιζέτ,  και  η Φε- 
νίλδα’σαρ  πήγαν  στο  οίκημα  που  τους  είχε  παραχωρήσει  ο Λο- 
χαγός Γαλανόχειλος. 

«Η  κατάσταση  θα  ξεφύγει  από  τον  έλεγχο  πολύ  σύντομα,  αν 
δεν  βρεθεί  μια  λύση,»  είπε  ο Καρνάδης,  βγάζοντας  το  πανω- 
φόρι του  και  κρεμώντας  το  σε  μια  καρέκλα.  «Αυτοί  που  βρί- 
σκονται εδώ  θα  θέλουν  να  φύγουν.  Και  όχι  μόνο  οι  εργάτες  - 
αυτούς  θα  μπορούσε  κανείς,  με  φοβέρες,  να  τους  κρατήσει  - 
αλλά  και  οι  στρατιωτικοί,  και  οι  μάγοι. » 

Η Φενίλδα  αποφάσισε  πως  τώρα  ήταν  η σωστή  ώρα  για  να 
τους  μιλήσει  γι’αυτό  που  είχε  εντοπίσει:  και  το  έκανε. 

«Γιατί  δεν  το  είπες  πιο  πριν;»  ρώτησε  ο Καρνάδης. 

«Τι  νόημα  θα  είχε;  Δεν  μπορούσα  να  ξαναβρώ  την  πνευματι- 
κή οντότητα,  εξάλλου.» 

«Πιστεύεις  ότι  αυτή  ευθύνεται  για  την  εξαφάνιση;» 

«Δεν  ξέρω.  Ίσως.» 

Ο Πρίγκιπας  έβαλε  ένα  ποτήρι  κρασί  για  τον  εαυτό  του  και, 
καθίζοντας,  ήπιε. 

«Η  παρουσία  του  αεροπλάνου  είναι  επίσης  ανησυχητική,» 
του  θύμισε  η Αλιζέτ. 

«Να  στείλουμε  το  δικό  μας  αεροπλάνο  να  ανιχνεύσει;»  είπε  ο 
Καρνάδης. 

«Καλύτερα  το  πρωί  να  ερευνήσουμε.  Για  τώρα,  θα  πρότεινα 
να  βάλουμε  και  δικούς  μας  φρουρούς  γύρω  από  τον  οικισμό, 
εκτός  από  τους  φρουρούς  που  βάζει  ο Επόπτης.» 

Ο Καρνάδης  κατένευσε  συμφωνώντας.  Και  άνοιξε  τον  τηλε- 
πικοινωνιακό πομπό  του,  για  να  προστάξει  τους  στρατιώτες 
του  να  φρουρούν  το  μέρος. 

Αφού  ο Πρίγκιπας  έκλεισε  τον  πομπό,  η Φενίλδα’σαρ  είπε  ότι 
θα  πήγαινε  για  ύπνο  γιατί  ήταν  πολύ  κουρασμένη  ύστερα  από 
τόσο  εντατική  χρήση  της  μαγείας  της. 

«Και  η Μαγγανεία  Πνευματικής  Διαισθήσεως;»  ρώτησε  ο 
Καρνάδης. 

«Δε  μπορώ  να  υφάνω  μαγγανεία  τώρα,  Πρίγκιπά  μου,»  απο- 
κρίθηκε  εκείνη.  «Δε  θα  πιάσει.  Θα  είναι  σαν  τοίχος  με  ρωγ- 
μές.» 

«Εντάξει,»  είπε  ο Καρνάδης  ανάβοντας  ένα  τσιγάρο.  «Ελπί- 
ζω, τίποτα  δε  θα  γίνει  μέσα  σε  μια  βραδιά.  Πήγαινε  να  ξεκου- 
ραστείς.» 

Η Φενίλδα’σαρ  αποσύρθηκε  στο  δωμάτιό  της. 

Η Αλιζέτ  κοίταξε  έξω  από  ένα  παράθυρο,  τον  οικισμό,  την  εί- 
σοδο του  ορυχείου,  τα  βουνά...  Προτιμούσε  όταν  είχε  κάτι  χει- 
ροπιαστό να  αντιμετωπίσει-  αυτή  η ιστορία  την  έκανε  να  αι- 
σθάνεται ότι  πάλευε  με  τον  αέρα  - πράγμα  που  δεν  της  άρεσε. 


6:  Απαγωγές 

Ο Τάλρικ’φεν  καταγόταν  από  τη  διάσταση  Σάρντλι,  αλλά  ήταν 
χρόνια  που  είχε  έρθει  στη  Σεργήλη  υπηρετώντας  τη  Συμπαντι- 

κή  Παντοκράτειρα  ως  μάγος  του  τάγματος  των  Γαιοδιφών. 
Τον  τελευταίο  καιρό  εργαζόταν  στα  ορυχεία  ενέργειας  που 
βρίσκονταν  κοντά  στο  Κρυσταλλικό  Πεδίο. 

Χτες  βράδυ,  ακόμα  ένας  εργάτης  είχε  εξαφανιστεί  μέσα  στις 
σήραγγες.  Ο Τάλρικ  και  ο Χρίστος’φεν  (ένας  συνάδελφός  του, 
καταγόμενος  από  τη  Σεργήλη)  είχαν  ερευνήσει  τη  σήραγγα  με 
τη  μαγεία  τους  χωρίς  να  βρουν  τίποτα.  Μετά,  οι  απεσταλμένοι 
της  Παντοκράτειρας  είχαν  επιστρέφει  - ο Πρίγκιπας  σύζυγός 
της,  η Μαύρη  Δράκαινα,  και  η μάγισσα  Φενίλδα’σαρ  - και  ο 
Επόπτης  τούς  είχε  οδηγήσει  μέσα  στο  ορυχείο  για  να  τους  δεί- 
ξει το  σημείο  της  εξαφάνισης.  Ο Τάλρικ’φεν  και  ο Χρίστος’φεν 
είχαν  ακολουθήσει.  Και,  ενώ  τελικά  βρίσκονταν  εκεί  όπου  χά- 
θηκε ο εργάτης,  ο Τάλρικ  ακούμπησε  για  λίγο  στον  τοίχο  επει- 
δή ήταν  κουρασμένος.  Έβαλε  την  παλάμη  του  πάνω  στις  πέ- 
τρες... 

...και  αισθάνθηκε  κάτι  να  γαργαλά  το  δέρμα  του,  βαθιά. 

Πήρε  αμέσως  το  χέρι  του  από  εκεί  και  κοίταξε  το  τοίχωμα. 
Αλλά  δεν  υπή  ρχε  τίποτα. 

Έξυσε  την  παλάμη  του  παραξενεμένος.  Άρθρωσε  ένα  Ξόρκι 
Λιθικής  Αναλύσεως,  αγγίζοντας  πάλι,  προσεχτικά,  τον  τοίχο. 
Και,  όπως  το  περίμενε,  τίποτα  το  ασυνήθιστο  δεν  υπήρχε  εκεί. 

«Είναι  κάτι;»  τον  ρώτησε  ο Χρίστος,  ψιθυριστά. 

Ο Τάλρικ  κούνησε  το  κεφάλι  αρνητικά.  «Τίποτα.» 

Αργότερα,  ενώ  κοιμόταν,  μόνος  μέσα  στο  μικρό  του  δωμάτιο, 
επάνω  στο  στενό  του  κρεβάτι,  το  σώμα  του  φάνηκε  να  χάνει 
την  υλική  του  υπόσταση  και  να  βυθίζεται  προς  τα  κάτω,  στη 
γη· 

Ο Τάλρικ’φεν,  εν  τω  μεταξύ,  ονειρευόταν,  και  συνέχισε  να 
ονειρεύεται-  συναντώντας,  μέσα  στα  όνειρά  του,  τον  Καμάνι- 
ο’φεν,  τον  μοναδικό  μάγο  που  είχε  μέχρι  στιγμής  εξαφανιστεί. 

—Τι  κάνεις  εδώ; 

—Εδώ  είναι  η θέση  μου,  και  τώρα  και  η δική  σου. 

—Δεν  καταλαβαίνω... 

—Θα  καταλάβεις. 

Τι  παράξενο  όνειρο  που  είναι  αυτό... 


Ο άντρας  είχε  γεμίσει  τη  μεγάλη  ξύλινη  γαβάθα  του  γρύπα  με 
φαγητό,  κι  εκείνος,  έχοντας  το  κεφάλι  σκυμμένο,  τσιμπολο- 
γούσε  το  πρωινό  του  με  το  μεγάλο  του  ράμφος,  σκίζοντας  σάρ- 
κες. Κάπου-κάπου  ανοιγόκλεινε  τα  φτερά  του,  σαν  για  να  ξε- 
πιαστεί, ενώ  ο άντρας  έτριβε  το  τρίχωμα  της  ράχης  του  με  μια 
μεγάλη  βούρτσα. 

Ο γρύπας  την  αντιλήφτηκε  να  πλησιάζει  και,  υψώνοντας  το 
κεφάλι  από  την  τροφή  του,  την  ατένισε.  Ο άντρας  δεν  την  είχε 
ακούσει. 

«Καλημέρα,»  χαιρέτησε  η Σκοτεινή  Βασίλισσα. 

Ο άντρας  γύρισε,  ξαφνιασμένος,  για  να  δει  τη  Μαύρη  Δρά- 
καινα ντυμένη  με  τη  μελανή  της  στολή  και  με  το  τουφέκι  της 
στον  ώμο.  «Καλημέρα,»  είπε.  «Μπορώ  να  βοηθήσω;» 

«Ναι.  Σέλωσέ  μου  τον  γρύπα.» 

«Θέλεις  να...  να  τον  πάρεις  και  να  πας  κάπου;» 

«Υπάρχει  κάποια  άλλη  δουλειά  γι’ αυτόν  τώρα;» 

«Όχι,»  αποκρίθηκε  ο άντρας.  «Μπορείς  μόνο  να  περιμένεις 
λίγο,  να  τελειώσει  το  φαγητό  του;» 

Η Αλιζέτ  περίμενε,  ενώ  ο γρύπας  έτρωγε  και  ο άντρας  τον 
βούρτσιζε.  Ήταν  ψηλόλιγνος,  και  είχε  δέρμα  κατάμαυρο  και 
μαλλιά  γαλανά  και  δεμένα  κοτσίδα.  Δε  φορούσε  στολή  του 
Στρατού  της  Παντοκράτειρας·  πρέπει  να  ήταν  μονάχα  εκπαι- 
δευτής γρυπών,  ή απλώς  να  ήξερε  πώς  να  τους  περιποιείται. 

Το  θηρίο  τελείωσε  γρήγορα  το  φαγητό  του,  και  ο μαυρόδερ- 
μος  άντρας  το  σέλωσε  και  το  χαλίνωσε  χωρίς  εκείνο  να  δια- 
μαρτυρηθεί.  «Ξέρεις  πώς  να  το  καβαλάς,  έτσι;»  ρώτησε  τη 
Σκοτεινή  Βασίλισσα. 

Η Αλιζέτ  πιάστηκε  από  τη  σέλα  και,  με  μια  άνετη,  ευέλικτη 
κίνηση,  ανέβηκε  στη  ράχη  του  γρύπα.  «Έχω  μια  κάποια  γνώ- 
ση,» αποκρίθηκε. 

Ο άντρας  χαμογέλασε.  «Ωραία.» 

Η Αλιζέτ  χτύπησε  με  το  χέρι  της,  ελαφρά,  τον  γρύπα  στο  πλάι 
του  λαιμού.  Εκείνος  άνοιξε  τις  μεγάλες  φτερούγες  του,  τις  ανε- 
βοκατέβασε δυνατά,  έτρεξε  μερικά  μέτρα,  και  υψώθηκε  στον 
ουρανό  πάνω  από  τον  οικισμό  του  ορυχείου.  Η Αλιζέτ  αισθα- 
νόταν τον  αέρα  να  τραβά  τα  μαλλιά  της,  που  ήταν  συγκρατη- 
μένα με  μια  κοκάλινη  χτένα  ώστε  να  μην  πέφτουν  στο  πρόσω- 
πό της. 

Χάιδεψε  το  τριχωτό  κεφάλι  του  γρύπα  με  το  ένα  χέρι  ενώ  με 
το  άλλο  κρατούσε  τα  ηνία.  «Πάμε  τώρα  να  δούμε  πού  είναι 
προσγειωμένο  εκείνο  το  αεροσκάφος,  αγόρι  μου,»  είπε,  στρέ- 
φοντας το  ιπτάμενο  θηρίο  προς  την  κατεύθυνση  όπου  θυμόταν 
πως  είχε  δει  το  αεροπλάνο  να  προσγειώνεται.  «Αρσενικός,  δεν 
είσαι;»  Ποτέ  δεν  ήταν  σίγουρη  για  τους  γρύπες  με  την  πρώτη 
ματιά.  Έπρεπε  να  ψάξει  για  τα  σημάδια,  και  τώρα  δεν  ήταν  η 
ώρα  για  να  το  κάνει  αυτό  ενώ  πετούσε. 


Οι  επαναστάτες  είχαν  περάσει  τη  νύχτα  μέσα  στο  αεροπλάνο 
τους,  εκεί  όπου  η Ιωάννα  το  είχε  προσγειώσει,  πίσω  από  μια 
πλαγιά  που  πίστευε  ότι  θα  τους  έκρυβε  καλά  από  τυχόν  κατα- 
σκόπους. Ο Σέλιρ’χοκ  είχε  υφάνει  μια  Μαγγανεία  Υλικής  Διαι- 
σθήσεως  στην  περιοχή,  ώστε  να  ειδοποιηθεί  για  κάποιον  που 
πιθανώς  να  πλησίαζε.  Συγχρόνως,  βέβαια,  οι  υπόλοιποι  φυ- 
λούσαν σκοπιές,  για  να  είναι  σίγουροι  για  την  ασφάλειά  τους. 
Δεν  ήταν  συνετό  να  υποτιμάς  τους  Παντοκρατορικούς. 

Κανείς,  όμως,  δεν  πλησίασε  μέσα  στη  νύχτα-  και  τώρα,  κα- 
θώς ο ήλιος  ξεπρόβαλλε  πίσω  από  τις  ανατολικές  βουνοκορ- 

φές,  έτσι  κι  οι  επαναστάτες  ξεπρέβαλαν  από  το  εσωτερικό  του 
αεροσκάφους  τους. 

«Τα  οχήματα  φαίνεται  να  είναι  άχρηστα  για  την  ώρα, » είπε  ο 
Γεράρδος,  κοιτάζοντας  το  ορεινό  τοπίο  προς  τα  δυτικά,  όπου, 
κάπου  πίσω  από  τις  πλαγιές  και  τις  χαράδρες,  βρισκόταν  το 
ορυχείο  ενέργειας.  «Τουλάχιστον,  μέχρι  να  εντοπίσουμε  κά- 
ποιο δρόμο  που  να  είναι  σχετικά  βατός.» 

Η Ιωάννα  κατένευσε.  «Ναι.  Προς  το  παρόν  θα  πάμε  με  τα 
πόδια.  Για  κατόπτευση  της  περιοχής.  Ο Προαιρέσιος  κι  ο Αν- 
δροκλής θα  μείνουν  εδώ,  για  να  φυλάνε  το  σκάφος.  Οι  υπόλοι- 
ποι θα  χωριστούμε  σε  τρεις  ομάδες,  και  θα  επικοινωνούμε  με 
τηλεπικοινωνιακούς  πομπούς.  Στην  πρώτη  ομάδα  θα  είμαστε 
εγώ  κι  η Θάρφι’ταρ.  Ομάδα  δεύτερη:  Γεράρδος,  Μάρθα,  Σερ- 
φάντης.  Ομάδα  τρίτη:  Σέλιρ’χοκ,  Αλκίνοος,  Νάρφλης.» 

Κανένας  δεν  διαφώνησε.  Έχοντας  μαζί  τους  τα  όπλα  τους  και 
τους  εξοπλισμούς  τους,  ξεκίνησαν  προς  τα  δυτικά. 


Ακόμα  ένας  μάγος  εξαφανίστηκε  - και,  μάλιστα,  ενώ  κοιμό- 
ταν. Τελευταία  φορά  τον  είχαν  δει  να  μπαίνει  στο  δωμάτιό  του, 
και  κανένας  δεν  τον  είχε  δει  να  βγαίνει:  κανένας  από  τους 
φρουρούς  που  φυλούσαν  σκοπιά  τη  νύχτα,  ούτε  κανένας  άλ- 
λος, τυχαίος. 

Το  νέο  μαθεύτηκε  λίγο  αφότου  η Αλιζέτ  είχε  φύγει  με  τον 
γρύπα  για  να  ερευνήσει  στα  βουνά,  και  ο Καρνάδης  ανησύχη- 
σε όταν  ο Επόπτης  τού  το  είπε. 

Τι  είν’αντά,  γαμώ  τα  πόδια  της  Λόρκης!  σκέφτηκε,  θυμωμέ- 
να. Έτσι  όπως  μου  τα  λένε,  μπορούσαμε  να  είχαμε  εξαφανιστεί 
κι  εμείς  στον  ύπνο  μας!  Και  δεν  ήρθα  εδώ  για  να  «εξαφανι- 
στώ» - ό,τι  κι  αν  σημαίνει  αυτό. 

«Μάγισσα,»  είπε  στη  Φενίλδα  μόλις  ο Γαλανόχειλος  έφυγε 
από  το  οίκημα,  «τελικά  έπρεπε  οπωσδήποτε  να  είχες  κάνει  τη 
Μαγγανεία  Πνευματικής  Διαισθήσεως.» 

«Είσαι  σίγουρος  ότι  κάτι  πνευματικό  ήρθε  και  τον  άρπαξε;» 
Η Φενίλδα’σαρ  δεν  ήταν  ακόμα  ντυμένη  για  δουλειά.  Έχοντας 
μια  ρόμπα  τυλιγμένη  γύρω  της,  καθόταν  στο  τραπέζι,  με  μια 
κούπα  φρεσκοψημένο  καφέ  μπροστά  της  και  τα  πόδια  της 
σταυρωμένα  στο  γόνατο.  Φορούσε  ένα  ζευγάρι  άνετα  σανδά- 
λια, και  τα  μακριά,  μαύρα  μαλλιά  της  ήταν  πρόχειρα  χτενισμέ- 
να και  ριγμένα  πάνω  απ’τον  ώμο  της,  έτσι  που  έφταναν  ώς  την 
κοιλιά  της.  Τα  μεγάλα  στρογγυλά  γυαλιά  της  γυάλιζαν  στο 
πρωινό  φως  που  έμπαινε  από  το  παράθυρο. 

Ο Καρνάδης  νόμιζε  ότι  της  χαλούσαν  τη  γενικά  καταπληκτι- 
κή της  εμφάνιση,  και  απορούσε  γιατί,  τουλάχιστον,  δεν  φο- 
ρούσε ένα  πιο  κομψό  ζευγάρι-  αλλά,  φυσικά,  δεν  είπε  τίποτα. 
Βρίσκονταν  εδώ  για  δουλειά,  κι  εξάλλου  δεν  ήξερε  τη  Φενίλδα 
τόσο  καλά  ακόμα... 

«Τι  εννοείς;»  τη  ρώτησε. 

«Πρίγκιπά  μου,  είσαι  επιστήμονας.  Τι  σου  λέει  η επιστήμη 
σου;  Μπορεί  μια  πνευματική  οντότητα  να  απαγάγει  κάποιον 
μέσα  από  το  δωμάτιό  του;» 

Ο Καρνάδης  συνοφρυώθηκε.  «Έχεις  δίκιο,»  είπε.  «Κανονικά, 
δεν  πρέπει  να  μπορεί.  Εκτός  αν  έχουμε  να  κάνουμε  με  κάτι 
το...  ασυνήθιστο.  Βέβαια,»  πρόσθεσε  αμέσως,  «αν  κάτι  είχε 
έρθει  στο  δωμάτιό  του  και  τον  είχε  αρπάξει...  από  πού  τον  έ- 
βγαλε; Λογικά,  θα  τον  είχαν  δει  οι  φρουροί.  Ακόμα  κι  αν  ήταν 
αόρατο  αυτό  που  τον  κουβαλούσε,  θα  είχαν  δει  ή τον  ίδιο  το 
μάγο  να  “πετάει’  ή την  πόρτα  ν’ανοίγει  “από  μόνη  της’.» 

«Πράγματι,»  συμφώνησε  η Φενίλδα,  και  ήπιε  μια  γουλιά 
απ’τον  καφέ  της. 

«Τι  συνέβη,  λοιπόν;» 

Η Φενίλδα  ανασήκωσε  τους  ώμους,  και  σκέφτηκε:  Που  να 
ξέρω  εγώ;  Σύμφωνα  μ ο, τι  είπε  ο Επόπτης,  ο Γαιοδίφης  μπορεί 

μόνο  να  έγινε  καπνός!  Ή,  μάλλον,  ούτε  καν  καπνός  - ο καπνός 
φαίνεται.  Αέρας  σκέτος  μπορεί  μόνο  να  έγινε. 

Ο Καρνάδης  αναστέναξε,  μοιάζοντας  τσαντισμένος  με  τη  σι- 
ωπή της  μάγισσας,  και  άναψε  τσιγάρο  ενώ  βημάτιζε  μέσα  στο 
δωμάτιο.  «Χτες,  δε  μου  έλεγες  ότι  υποψιάζεσαι  κάποια  πνευ- 
ματική, άυλη  οντότητα;  Σήμερα  μού  το  αλλάζεις;  Τι  συμβαίνει 
τελικά;  Δεν  έχεις  βγάλει  κανένα  συμπέρασμα;  Ούτε  κατά  προ- 
σέγγιση; Πώς  θα  βρούμε  τη  λύση  έτσι;» 

Φοβάται , συλλογίστηκε  η Φενίλδα.  Φοβάται  ότι  μπορεί  κι  ε- 
μείς να  εξαφανιστούμε.  Κανονικά,  θα  έπρεπε  κι  εγώ  να  φοβά- 
μαι... Αλλά  είχε  ζήσει,  μέχρι  στιγμής,  κάμποσες  καταστάσεις 
που  είχαν  κάνει  τον  φόβο  να  ζαρώσει  κάπου  βαθιά  μέσα  της. 

«Θα  πάω  στο  ορυχείο  πάλι,  για  να  ερευνήσω,»  είπε  στον 
Καρνάδη. 

«Για  ποιο  λόγο;  Ο μάγος  δεν  χάθηκε  μέσα  στις  σήραγγες.» 

«Δεν  έχει  σημασία.  Η πνευματική  οντότητα  που  διαισθάνθη- 
κα  χτες,  καθώς  ερχόμασταν  στον  οικισμό,  ήταν  από  το  ορυχεί- 
ο.» 

«Ναι  αλλά  τώρα  μου  είπες  ότι  ίσως  να  μην  είναι  κάποια 
πνευματική  οντότητα  που  τους  εξαφανίζει  - πράγμα  λογικό, 
όντως.  Αυτό  που  εντόπισες  χτες  ίσως  να  ήταν  κάτι  άσχετο  με 
την  υπόθεσή  μας.  Κάποιο...  πνεύμα  της  γης  που  δεν  το  ενδια- 
φέρουμε.» 

«Δε  νομίζω  ότι  μιλάμε  για  τέτοια  περίπτωση,  Πρίγκιπά  μου. 
Το  αισθάνθηκα  να  με  κοιτάζει  με  θυμό  όταν  κατάλαβε  πως  το 
είχα  δει,  και  μετά  έφυγε  γρήγορα-  μου  κρύφτηκε.» 

Ο Καρνάδης  δεν  μίλησε-  μονάχα  καταράστηκε  μέσα  στο 
μυαλό  του.  Δεν  είχε  να  προτείνει  κάτι  καλύτερο  από  τη  μάγισ- 
σα. Δεν  είχε  κατά  νου  καμία  μέθοδο  για  να  εντοπίσουν  τον  χα- 
μένο Γαιοδίφη  - και  τώρα  είχε  τύχει  να  λείπει  κι  η Αλιζέτ... 

Η Φενίλδα’σαρ,  πίνοντας  μια  τελευταία  γουλιά  από  τον  καφέ 
της,  σηκώθηκε  και  πήγε  στο  δωμάτιό  της  για  να  ετοιμαστεί.  Τα 
μαλλιά  της  τα  χτένισε  άλλη  μια  φορά,  αλλά  πρόχειρα-  δεν  είχε 

περισσότερο  χρόνο.  Τα  έδεσε  κότσο  και  φόρεσε  τα  ρούχα  που 
φορούσε  και  χτες.  Παντελόνι,  μπλούζα,  μπότες.  Στη  μέση  της 
θηκάρωσε  ένα  πιστόλι. 

«Θα  έρθεις  μαζί  μου;»  ρώτησε  τον  Πρίγκιπα,  συναντώντας 
τον  πάλι  στο  δωμάτιο  με  το  τραπέζι. 

Εκείνος  ένευσε,  και  την  ακολούθησε  έξω  από  το  οίκημα  διοί- 
κησης και  προς  την  είσοδο  του  ορυχείου,  όπου  οι  εργάτες  είχαν 
από  τώρα  πιάσει  δουλειά,  όπως  επίσης  και  οι  τρεις  μάγοι  που 
απέμεναν. 


Ο Γεράρδος  τράβηξε  δύο  φορές  το  σχοινί  για  να  βεβαιωθεί  ότι 
ο γάντζος  είχε  πιαστεί  καλά-  και,  όταν  βεβαιώθηκε,  σκαρφά- 
λωσε πρώτος  επάνω  στην  απότομη  πλαγιά.  Η Μάρθα  τον  ακο- 
λούθησε, και  μετά  ο Σερφάντης. 

Όταν  ήταν  στην  κορυφή,  μαζί  με  τον  Γεράρδο,  η Μάρθα  κοί- 
ταξε από  κάτω  τους,  και  είπε,  δείχνοντας:  «Να  εκεί,  αυτό  μπο- 
ρεί ν’αποτελέσει  βατό  μονοπάτι  για  τα  σχήματά  μας,  νομίζω. 
Είναι  αρκετά  γερά  για  να  το  αντέξουν.» 

«Συμφωνώ,»  δήλωσε  ο Σερφάντης. 

Ο Γεράρδος,  όμως,  δεν  κοίταζε  κάτω.  Είχε  προσέξει  κάτι 
στον  ουρανό  και  είχε  στρέψει  το  βλέμμα  του  προς  τα  εκεί. 

Ένας  γρύπας.  Αλλά  δεν  ήταν  άγριος·  πρέπει  να  είχε  καβαλά- 
ρη, όπως  αυτούς  στην  Άκρη. 

Ο Γεράρδος  σήκωσε  αμέσως  τα  κιάλια  του  για  να  δει  καλύτε- 
ρα, προτού  ο γρύπας  χαθεί  από  το  πεδίο  όρασής  του.  Και  δια- 
πίστωσε ότι  είχε  δίκιο.  Επάνω  στο  φτερωτό  θηρίο  καθόταν 
κάποιος.  Γυναίκα  πρέπει  να  ήταν,  με  μαύρα  μαλλιά  και  μαύρα 
ρούχα. 

Που  πηγαίνει;  Ο Γεράρδος  κατέβασε  τα  κιάλια  του  για  να  δει 
τη  γενική  κατεύθυνση  της  γρυποκαβαλάρισσας. 

«Τι  κάνεις  εσύ;»  άκουσε  τη  Μάρθα  να  τον  ρωτά.  «Αεροβα- 
τείς;» 

Σκατά!  σκύφτηκε  ο Γεράρδος  καταλαβαίνοντας.  Πάραυτα, 
άνοιξε  τον  τηλεπικοινωνιακό  πομπό  του  καλώντας  τη  Μαύρη 
Δράκαινα. 

«Ιωάννα,  μ’ακούς;» 

«Ναι.  Τί  συμβαίνει;» 

«Κοίτα  προς  τ’ανατολικά.  Βορειοανατολικά.  Είναι  ένας  γρυ- 
ποκαβαλάρης.» 

(Ακούγοντάς  τον  να  το  λέει  αυτό,  η Μάρθα  και  ο Σερφάντης 
γύρισαν  επίσης  να  κοιτάξουν.) 

«Ναι,  κάτι  φαίνεται  εκεί,»  είπε  η Ιωάννα  μέσα  απ’τον  πομπό. 
«Ναι,  έχεις  δίκιο.  Είναι  ένας  γρύπας με  κάποιον  επάνω.» 

«Κατευθύνεται  προς  το  αεροπλάνο  μας.» 

«Σωστά.  Πάω  πιο  κοντά  για  να  ειδοποιήσω  τον  Προαιρέσιο. 
Εσείς  μην  κινηθείτε  άλλο  - πες  το  και  στην  τρίτη  ομάδα.» 


Η Ιωάννα  και  η Θάρφι’ταρ  έτρεξαν,  πηδώντας  σαν  λέαινες  πά- 
νω στα  βράχια  των  βουνών,  και  μετά  από  λίγο  σταμάτησαν. 

«Εδώ  πρέπει  να  είμαστε,»  είπε  η πρώτη,  ανοίγοντας  τον  πο- 
μπό της  και  καλώντας  τον  Προαιρέσιο. 

Το  σήμα  έφτασε. 

«Ναι;»  ακούστηκε  η φωνή  του  Απολλώνιου. 

«Ένας  γρυποκαβαλάρης  έρχεται  προς  το  μέρος  σας.  Μάλλον, 
ανιχνευτής  των  Παντοκρατορικών.  Ξεκινήστε  το  αεροσκάφος 
και  φύγετε.  Προσγειώστε  το  κάπου  μακριά,  και  συναντήστε 
μας  - μαζί  με  τα  οχήματα  - δέκα  χιλιόμετρα  βορειοανατολικά 
του  ορυχείου.» 

«Καλώς.  Φεύγουμε  αμέσως.» 

Η Αλιζέτ  δεν  έβρισκε  τίποτα  ενδιαφέρον  κοιτάζοντας  τις  πλα- 
γιές και  τους  κρημνούς.  Πουθενά  δεν  μπορούσε  να  διακρίνει 
το  προσγειωμένο  αεροσκάφος.  Κι  αν  είχε  προσγειωθεί  εδώ, 
σίγουρα  θα  το  έβλεπε.  Δεν  μπορεί  να  της  ξέφευγε-  ήταν  μεγά- 
λο. 

Μήπως  είχε  φύγει  μέσα  στη  νύχτα;  Κι  αν  ναι,  γιατί  είχε  έρθει 
εξαρχής;  Τι  ήθελε  εδώ;  Ποιος  ο λόγος  της  μικρής  του  στάσης; 
Επισκευές,  ίσως; 

Οι  σκέψεις,  όμως,  αυτές  διαλύθηκαν  απ’το  μυαλό  της  καθώς, 
πίσω  από  μια  πλαγιά,  νόμισε  πως  είδε  το  ηλιακό  φως  να  αντα- 
νακλάται με  τρόπο  που  της  θύμιζε  μέταλλο. 

Η Σκοτεινή  Βασίλισσα  οδήγησε  τον  γρύπα  έτσι  ώστε  να  απο- 
κτήσει καλή  οπτική  γωνία,  ενώ  συγχρόνως  σκεφτόταν:  Αν  το 
αεροπλάνο  είναι  προσγειωμένο  εκεί,  τότε  αυτός  που  το  προσ- 
γείωσε, πρώτον,  ήθελε  να  το  κρύψει  και,  δεύτερον,  δεν  είναι 
καθόλου  άσχετος  σε  θέματα  ανίχνευσης. 

Καθώς  ο γρύπας  της  έφτανε  στη  σωστή  μεριά  για  να  μπορεί 
η Αλιζέτ  να  κοιτάξει  άνετα  τι  βρισκόταν  πίσω  από  την  πλαγιά, 
διαπίστωσε  ότι  δεν  χρειαζόταν  να  είχε  αλλάξει  καθόλου  πορεί- 
α. Το  αεροσκάφος,  έχοντας  τους  προωθητήρες  του  γυρισμέ- 
νους κάθετα,  υψωνόταν.  Και  ήταν,  πράγματι,  μεγάλο,  όπως 
είχε  εκείνη  εξαρχής  υποθέσει. 

Επάνω  του  δεν  υπήρχε  κανένα  σήμα,  παρατήρησε.  Ούτε  το 
σύμβολο  της  Παντοκράτειρας,  ούτε  το  σύμβολο  κάποιας  αερο- 
πορικής εταιρείας. 

Αποστάτες.  Δεν  ήταν  βέβαιο,  αλλά  ήταν  πολύ  πιθανό. 

Η Σκοτεινή  Βασίλισσα  είδε  το  αεροπλάνο  να  φτάνει  ψηλά 
πάνω  από  τα  βουνά  και  μετά  να  στρέφει  τους  προωθητήρες 
του  οριζόντια  και  να  πετά  προς  τα  βόρεια. 

Γνώριζε  ότι  δεν  είχε  καμία  πιθανότητα  να  το  ακολουθήσει 
επάνω  στον  γρύπα  της,  καθώς  σίγουρα  η ταχύτητα  του  αερο- 

σκάφους  ήταν  τουλάχιστον  δέκα  φόρες  περισσότερη  από  του 
φτερωτού  της  θηρίου. 

Το  αεροπλάνο  έφυγε , σκέφτηκε  η Αλιζέτ,  αλλά  δεν  μπορεί  να 
ήρθε  άσκοπα  εδώ.  Ίσως  να  άφησε  κάτι  πίσω  τον. 

Προσγείωσε  τον  γρύπα  της  εκεί  όπου,  πριν  από  λίγο,  ήταν 
προσγειωμένο  το  άγνωστο  αεροσκάφος.  Πήδησε  από  τη  σέλα 
και  οι  μπότες  της  πάτησαν  στο  πετρώδες  έδαφος. 

Μετά  από  μια  γρήγορη  ματιά,  διαπίστωσε  ότι  κάποιοι  είχαν 
κατευθυνθεί  δυτικά. 

Η Αλιζέτ  καβάλησε  πάλι  τον  γρύπα  της  και  πέταξε,  βγάζο- 
ντας το  τουφέκι  της  από  τον  ώμο  και  παίρνοντάς  το  στο  χέρι. 


Η Φενίλδα’σαρ  βάδιζε  μέσα  στις  σήραγγες  του  ορυχείου  υπο- 
τονθορύζοντας  το  Ξόρκι  Πνευματικής  Ανιχνεύσεως  και  έχο- 
ντας τις  μαγικά  διευρυμένες  αισθήσεις  της  απλωμένες  ολόγυ- 
ρα. Οι  εργάτες  δούλευαν  - οι  αξίνες  τους  ακούγονταν  να  χτυ- 
πάνε τους  βράχους,  τα  βαγόνια  που  έσπρωχναν  ακούγονταν 
να  κυλάνε  πάνω  στις  ράγες  - αλλά  η μάγισσα  δεν  τους  έδινε 
σημασία,  εστιασμένη  στη  δική  της  δουλειά.  Τους  αντιλαμβανό- 
ταν σαν  μέσα  σε  όνειρο,  πίσω  από  ομίχλη.  Τον  δε  Πρίγκιπα 
Καρνάδη  τον  είχε  ξεχάσει  τελείως,  καθώς  εκείνος  βάδιζε  πλάι 
της,  σιωπηλός. 

Που  είσαι;...  Πού  μου  κρύβεσαι;... 

Η Φενίλδα  δεν  μπορούσε  να  εντοπίσει  την  πνευματική  πα- 
ρουσία που  είχε  εντοπίσει  χτες  βράδυ,  και  πιεζόταν,  προσπα- 
θούσε να  απλώσει  τις  αισθήσεις  της  ολοένα  και  περισσότερο  - 
και  να  τις  οξύνει  ολοένα  και  περισσότερο:  γιατί  υπήρχε  πάντα 
η πιθανότητα  ότι  η πνευματική  παρουσία  δεν  είχε  απομακρυν- 
θεί, απλά  είχε  κάνει  τον  εαυτό  της  πιο  δύσκολο  να  παρατηρη- 
θεί, ρίχνοντας  τη  συχνότητά  της.  Η Φενίλδα  είχε  διαβάσει  ότι 

υπήρχαν  πνεύματα  που  μπορούσαν  να  το  καταφέρουν  αυτό 
σχετικά  εύκολα,  ειδικά  όταν  αισθάνονταν  πως  κινδύνευαν. 

Οι  προσπάθειες  της,  όμως,  δεν  έμοιαζε  ν’αποδίδουν,  κι  αυτό 
τη  θύμωνε,  και  την  έκανε  να  προσπαθεί  περισσότερο- 

Ο πονοκέφαλός  της  επέστρεψε,  ξαφνικά.  Μια  παγερή  λόγχη 
διαπέρασε  το  κεφάλι  της  από  το  μέτωπο  ώς  τον  αυχένα.  Η Φε- 
νίλδα,  βγάζοντας  μια  φωνή,  παραπάτησε,  και  το  δεξί  της  χέρι 
ακούμπησε  σ’ένα  απ’τα  τοιχώματα  του  ορυχείου- 

Κάτι  έρχεται! 

Το  Ξόρκι  Πνευματικής  Ανιχνεύσεως  δεν  είχε  ακόμα  διαλυθεί - 
ο νους  της  ήταν  πολύ  βαθιά  συντονισμένος  σ’αυτό  για  να  δια- 
λυθεί αμέσως  μόλις  την  έπιασε  ο πονοκέφαλος-  κι  έτσι,  η Φε- 
νίλδα  αισθάνθηκε  κάποια  παρουσία  να  την  πλησιάζει,  γρήγο- 
ρα. 

Μέσα  από  τις  πέτρες. 

Προς  την  παλάμη  της  που  ακουμπούσε  το  τοίχωμα. 

Και  κατάλαβε,  στιγμιαία,  δύο  πράγματα:  οι  προθέσεις  της 
παρουσίας  δεν  ήταν  φιλικές-  αυτή  ήταν  μια  μορφή  επίθεσης. 

Η Φενίλδα  πήρε  αμέσως  το  χέρι  της  από  τις  πέτρες,  σα  να  εί- 
χε καεί  ακουμπώντας  εκεί.  Παραπάτησε  αλλά  δεν  έπεσε-  ο 
Πρίγκιπας  Καρνάδης  την  κρατούσε  από  τη  μέση,  διαπίστωσε. 

Η πνευματική  οντότητα  υποχώρησε,  πηγαίνοντας  πάλι  βαθιά 
μέσα  στις  πέτρες.  Και  το  ξόρκι  της  Φενίλδα  διαλύθηκε  καθώς 
εκείνη  δεν  μπορούσε  να  το  διατηρεί  μέσα  από  την  καταιγίδα 
του  πονοκεφάλου  της. 

Η φωνή  του  Καρνάδη  ήρθε  στ’αφτιά  της  σαν  από  μακριά: 
«...καλά;  Μ’ακούς,  Φενίλδα;» 

«Ναι.»  Η μάγισσα,  τρίζοντας  τα  δόντια  από  τον  πόνο,  παρα- 
μέρισε τον  Πρίγκιπα  πιέζοντας  τον  ώμο  του.  «Μια  στιγμή  μό- 
νο... Ένας  πονοκέφαλος...»  Έκανε  μερικά  βήματα  μέσα  στο 
σκοτάδι. 

Πολύ  σκοτεινή  δεν  ήταν  αυτή  η σήραγγα; 

Και  γύρω  της  δεν  έβλεπε  εργάτες. 

Πού  είχαν  φτάσει,  εκείνη  κι  ο Καρνάδης,  όσο  είχε  το  μυαλό 
της  επικεντρωμένο  στο  Ξόρκι  Πνευματικής  Ανιχνεύσεως; 

Η Φενίλδα  έβγαλε  από  τη  μπλούζα  της  ένα  τυλιγμένο  χαρτά- 
κι, το  ξετύλιξε,  και  πίεσε  την  αλοιφή  μέσα  του  επάνω  στο  μέ- 
τωπό της.  Ο πονοκέφαλος,  σταδιακά,  υποχώρησε. 

«Τι  συνέβη;»  τη  ρώτησε  ο Καρνάδης,  βλέποντάς  τη  να  έχει 
συνέλθει  κάπως.  «Σου  επιτέθηκε  κάτι;» 

«Περίπου...  Προσπάθησε  να  μου  επιτεθεί.  Όταν  άγγιξα  αυτό 
το  τοίχωμα.»  Η μάγισσα  έδειξε.  «Αλλά  ο πονοκέφαλος  δεν  ή- 
ταν απ’αυτό.» 

«Τι  εννοείς;» 

«Ο  πονοκέφαλος  ήταν  άλλο  πράγμα.  Ήταν  από...  από  τη  μα- 
γεία μου.  Κάτι,  όμως,  προσπάθησε  να  έρθει  μέσα  από  τις  πέ- 
τρες και  να  φτάσει  στην  παλάμη  μου  που  ακουμπούσε  το  τοί- 
χωμα- Μη!»  φώναξε  βλέποντας  τον  Καρνάδη  να  κάνει 
ν’αγγίξει  κι  εκείνος  το  τοίχωμα. 

Ο Πρίγκιπας  απομάκρυνε  το  χέρι  του.  Συνοφρυώθηκε.  «Πι- 
στεύεις ότι  έτσι  εξαφανίζονται;...  Ακουμπώντας  τις  πέτρες;» 
Ακουγόταν  δύσπιστος. 

«Δεν  ξέρω.  Αλλά  νομίζω  ότι,  αν  δεν  έπαιρνα  το  χέρι  μου  αμέ- 
σως από  εκεί,  κάτι  πολύ  άσχημο  ίσως  να  γινόταν.» 

«Και  τώρα;»  ρώτησε  ο Καρνάδης. 

Η Φενίλδα  δεν  απάντησε.  «Πού  είμαστε;»  είπε,  γιατί  γύρω 
τους  δεν  υπήρχαν  ούτε  εργάτες  ούτε  φώτα-  τη  μοναδική  ενερ- 
γειακή λάμπα  την  κρατούσε  ο Πρίγκιπας. 

«Στο  τρίτο  επίπεδο  του  ορυχείου,  Φενίλδα.  Το  πιο  βαθύ.» 

Η μάγισσα  άρθρωσε  τα  λόγια  για  το  Ξόρκι  Πνευματικής  Ανι- 
χνεύσεως.  Δεν  βρήκε  πουθενά  την  πνευματική  οντότητα.  Είπε: 
«Πάμε  πάνω,  Πρίγκιπά  μου.  Πρέπει  να  σκεφτώ.» 

Η Σκοτεινή  Βασίλισσα  είδε  τρεις  ανθρώπους  να  κατεβαίνουν 
μια  πλαγιά,  και  ήξερε  ότι,  όταν  έφταναν  κάτω,  πιθανώς  να 
τους  έχανε  από  τα  μάτια  της.  Προσγείωσε  τον  γρύπα  της  σε 
μια  άλλη  πλαγιά,  πολύ  πιο  ψηλά,  ανάμεσα  σε  αειθαλή  δέντρα. 
Έφερε  τα  κιάλια  της  στα  μάτια  και  κοίταξε  τους  τρεις  οδοιπό- 
ρους - που  δεν  μπορεί  να  ήταν  απλοί  ταξιδιώτες,  γιατί  κανείς 
δεν  ταξίδευε  σε  τούτα  τα  απόμακρα,  επικίνδυνα  μέρη  της  Σερ- 
γήλης.  Ουσιαστικά,  βρίσκονταν  κοντά  στο  τέλος  του  κόσμου, 
σ’ένα  πέρας  της  διάστασης. 

Η Αλιζέτ  είδε  τώρα  πιο  καλά  τους  τρεις  ανθρώπους.  Ο ένας 
ήταν  ψηλός  και  εύσωμος,  με  κατάμαυρο  δέρμα  και  μακριά, 
πορφυρά  μαλλιά.  Από  τη  μέση  και  πάνω  ήταν  γυμνός,  εκτός 
από  κάτι  λουριά  που  δένονταν  γύρω  του  για  να  συγκρατούν 
εξοπλισμούς.  Ο άλλος  είχε  δέρμα  λευκό  με  απόχρωση  του  ροζ 
και  μαύρα  κοντά  μαλλιά.  Δεν  ήταν  μικροκαμωμένος  αλλά  ούτε 
και  τόσο  ψηλός  ή σωματώδης  όσο  ο πρώτος.  Ο τρίτος  οδοιπό- 
ρος ήταν  γυναίκα-  είχε  δέρμα  λευκό  όπως  του  δεύτερου  άντρα 
και  μαλλιά  καστανά. 

Όλοι  τους  ήταν  οπλισμένοι.  Η Αλιζέτ  μπορούσε  να  δει  πιστό- 
λια και  τουφέκια  επάνω  τους. 

Αποστάτες,  κατά  πάσα  πιθανότητα.  Αλλά  μόνο  ένας  τρόπος 
υπάρχει  για  να  βεβαιωθώ. 

Η Αλιζέτ  χάιδεψε  το  κεφάλι  του  γρύπα  της.  «Τώρα  θα  δούμε 
πόσο  καλά  εκπαιδευμένος  είσαι,  αγόρι  μου.» 

Το  θηρίο  φτεροκόπησε  και  υψώθηκε  στον  ουρανό,  με  τον 
πρωινό  ήλιο  πίσω  του. 


Καθώς  κατέβαιναν  την  πλαγιά  - που  δεν  ήταν  και  πολύ  από- 
τομη αλλά  έπρεπε  να  προσέχεις  πού  πατάς  - ο Σερφάντης, 
απροειδοποίητα,  γύρισε  το  κεφάλι  πίσω,  σαν  να  είχε  ακούσει 
κάτι  που  τον  είχε  ανησυχήσει. 


ΚΩΣΤΑΣ  ΒΟΥΛΑΖΕΡΗΣ  | 192 


«Γεράρδε!»  φώναξε  ενώ  προσπαθούσε  να  βγάλει  το  τουφέκι 
απ’τον  ώμο  του. 

Ο Γεράρδος  στράφηκε  και  είδε  έναν  γρύπα  να  έρχεται  κατα- 
πάνω τους.  Τον  ίδιο  γρύπα  με  πριν.  Στη  ράχη  του  ήταν  μια  γυ- 
ναίκα με  μαύρα  ρούχα  και  μαύρα  μαλλιά-  στο  δεξί  της  χέρι  βα- 
στούσε  τουφέκι,  κι  έριξε  μερικές  ριπές.  Ο Γεράρδος  άκουσε 
σφαίρες  να  πέφτουν  κοντά  του. 

Αλλά  ο γρύπας  δεν  ερχόταν  γι’ αυτόν. 

«Μάρθα!» 

Εκείνη  είχε,  φυσικά,  γυρίσει.  Τράβηξε  το  πιστόλι  απ’τον  γο- 
φό της  κι  έκανε  να  πυροβολήσει  το  θηρίο,  αλλά  ήταν  ήδη  πολύ 
αργά.  Ο γρύπας  βρισκόταν  από  πάνω  της-  τα  νυχάτα  πόδια  του 
την  άρπαξαν  από  τη  μέση  κι  από  τα  γόνατα,  και  τη  σήκωσαν 
από  το  έδαφος. 

«Μάρθα!»  κραύγασε  ο Γεράρδος,  υψώνοντας  το  τουφέκι  του 
καθώς  η γρυποκαβαλάρισσα  απομακρυνόταν.  Σημάδεψε,  όμως 
δεν  πυροβόλησε,  γιατί  φοβήθηκε  πως  όποιον  κι  αν  σκότωνε  η 
Μάρθα  μάλλον  θα  σκοτωνόταν  επίσης... 


« Πάρε  τα  κωλοννχία  σου  από  πάνω  μου,  γαμημένο  κωλοπού- 
λί!»  φώναζε  η Μάρθα,  νιώθοντας  τα  νυχάτα  πόδια  του  γρύπα 
να  σχίζουν  τα  ρούχα  της  και  να  την  τραυματίζουν  στους  μη- 
ρούς, στην  πλάτη,  και  στα  πλευρά. 

Το  χέρι  της  που  κρατούσε  το  πιστόλι  στράφηκε  προς  την  κα- 
βαλάρισσα  του  θηρίου. 

Η Σκοτεινή  Βασίλισσα,  όμως,  ήδη  σημάδευε  την  αιχμάλωτή 
της  με  το  τουφέκι  της.  «Μην  είσαι  ανόητη,»  της  είπε.  «Ακόμα 
κι  αν  καταφέρεις  να  με  σκοτώσεις,  θα  πεθάνουμε  κι  οι  δύο.» 
Αν  και  δεν  το  θεωρούσε  πιθανό  η καστανομάλλα  γυναίκα  - 
Μάρθα,  δεν  την  είχε  αποκαλέσει  ο άλλος;  - να  σημάδευε  σω- 
στά, έτσι  όπως  κρεμόταν  από  τα  νυχάτα  πόδια  του  γρύπα. 


ΚΡΑΣΙ  ΤΗΣ  ΣΕΡΓΗΛΗΣ  | 193 


«Μπορεί  να  μη  με  νοιάζει!»  φώναξε  η Μάρθα.  «Άσε  με  κάτω 
αλλιώς  θα  σου  τινάξω  τα  μυαλά  στον  αέρα!  Ή μάλλον,»  έ- 
στρεψε το  πιστόλι  της  προς  το  κεφάλι  του  γρύπα,  «θα  τινάξω 
τα  μυαλά  αυτού  του  κωλοπουλιού  στον  αέρα!» 

Η Αλιζέτ  πάτησε  τη  σκανδάλη  του  τουφεκιού  της. 

Η σφαίρα  χτύπησε  το  πιστόλι  της  Μάρθας  κάνοντάς  το  να  τι- 
ναχτεί από  το  χέρι  της. 

«Γαμιόλα...!»  αναφώνησε  η Μάρθα,  ξαφνιασμένη,  μη  μπο- 
ρώντας να  πιστέψει  ότι  η μαυρομάλλα  γυναίκα  από  πάνω  της 
ήταν  δυνατόν  να  έχει  τόσο  καλό  σημάδι  έτσι  όπως  πετούσαν. 

«Μην  κάνεις  άλλες  χαζές  κινήσεις,  τώρα,»  της  είπε  η Αλιζέτ 
σημαδεύοντάς  την  με  το  τουφέκι  της.  «Σε  λίγο  προσγειωνόμα- 
στε.» 


7:  II  Αιχμάλωτη  στο  Αεροπλάνο 

Ο Γεράρδος  τούς  κάλεσε  μέσω  του  τηλεπικοινωνιακού  πομπού 
του,  και  οι  υπόλοιποι  επαναστάτες  συνάντησαν  αυτόν  και  τον 
Σερφάντη  σε  μια  πλαγιά  γεμάτη  δέντρα. 

«Πήρε  τη  Μάρθα!  Αυτή  η γυναίκα  επάνω  στον  γρύπα.  Έφερε 
το  θηρίο  προς  τα  κάτω,  ερχόμενη  από  πίσω  μας,  και  το  έβαλε 
να  την  αρπάξει  με  τα  νύχια  του!» 

Η Ιωάννα  καταράστηκε.  «Αυτό  περιπλέκει  τα  πράγματα...» 

«Στον  οικισμό  πρέπει  να  την  πηγαίνει,»  είπε  ο Σερφάντης. 
«Προς  τα  κει  κατευθύνθηκε.  Μάλλον  για  πληροφορίες  τη  θέ- 
λει- δε  νομίζω  να  τη  σκοτώσουν.» 

«Η  Μάρθα  δε  θα  μας  προδώσει,»  είπε  ο Γεράρδος.  «Όχι 
στην  αρχή,  τουλάχιστον,»  πρόσθεσε,  γιατί  πολύ  φοβόταν  ότι 
θα  τη  βασάνιζαν.  «Πρέπει  να  την  πάρουμε  απ’τα  χέρια  τους  - 
γρήγορα.» 

Η Ιωάννα  ένευσε.  «Δε  φαίνεται  νάχουμε  άλλη  επιλογή.  Αλλά, 
τώρα  που  ξέρουν  ότι  είμαστε  κοντά  τους,  θα  χρειαστεί  να  φα- 
νούμε πιο  προσεχτικοί.» 

Ο Νάρφλης  ρώτησε:  «Νομίζεις  ότι  μας  έχει  δει  όλους;  Όχι 
μόνο  το  Γεράρδο,  το  Σερφάντη,  και  τη  Μάρθα;» 

«Δεν  είμαι  βέβαιη.  Μπορεί  και  να  έχει  δει  μόνο  αυτούς.  Αλλά 
ακόμα  κι  έτσι  θα  υποπτεύεται  ότι  υπάρχουν  περισσότεροι.» 

«Παράξενο,  όμως,  δεν  είναι  που  ξαφνικά  μια  γρυποκαβαλά- 
ρισσα  ήρθε  να  ερευνήσει  από  εδώ;»  έθεσε  το  ερώτημα  ο Αλκί- 
νοος. «Πώς  είναι  δυνατόν  να  υποπτεύονταν  ότι  κάτι  συμβαί- 
νει; Ήξεραν  ότι  θα  ερχόμαστε;» 

«Έχεις  δίκιο,»  συμφώνησε  ο Γεράρδος.  «Είναι  όντως  παρά- 
ξενο.» 

«Πρέπει  να  είδαν  το  σκάφος  μας  να  προσγειώνεται,»  είπε  η 
Θάρφι’ταρ. 

«Χτες;  Μες  στη  νύχτα;» 

«Δεν  υπάρχει  άλλη  εξήγηση,  Γεράρδε.» 

Η Ιωάννα  είπε:  «Ήταν,  όμως,  δύσκολο  να  μας  δουν,  Θάρφι. 
Εκεί  όπου  προσγειωθήκαμε  δεν  φαινόμασταν  από  τον  οικισμό 
τους  - είμαι  σίγουρη.» 

«Ίσως,  αλλά  τι  άλλη  εξήγηση  υπάρχει;»  επανέλαβε  η μάγισ- 
σα. «Δε  μπορεί  η εμφάνιση  της  γρυποκαβαλάρισσας  να  ήταν 
τυχαία.» 

Η Ιωάννα  έσμιξε  τα  χείλη,  συλλογισμένη. 

Ο Γεράρδος  ήταν  ανήσυχος.  Φοβόταν  για  τη  Μάρθα.  Παρότι 
γνώριζε  ότι  ήταν  σκληρή,  γνώριζε  επίσης  ότι  οι  Παντοκρατορι- 
κοί  ήταν  απάνθρωποι  όταν  ήθελαν  να  πάρουν  πληροφορίες. 
«Θα  ξεκινήσουμε,  λοιπόν;  Ό,τι  κι  αν  έγινε  - όπως  κι  αν  μας 
αντιλήφτηκαν  - δεν  έχει  σημασία  τώρα.» 

«Μπορεί  και  να  έχει,»  είπε  η Ιωάννα.  «Αλλά,  πράγματι,  κα- 
λύτερα να  ξεκινήσουμε.» 

Κι  άρχισαν  πάλι  να  βαδίζουν  μέσα  στο  ορεινό  τοπίο,  πλησιά- 
ζοντας τον  οικισμό  με  επιφύλαξη. 

Ο Σέλιρ’χοκ,  σιωπηλός  ώς  τώρα,  είπε:  «Όταν  είμαστε  κοντά, 
θα  την  εντοπίσω,  και  θα  σας  πω  ακριβώς  πού  την  έχουν.» 

Η Ιωάννα  ένευσε.  «Ωραία.  Αυτό  θα  βοηθήσει.»  Γιατί,  σίγου- 
ρα, δε  θα  είχαν  τη  Μάρθα  σε  κοινή  θέα. 

«Ιωάννα,»  ρώτησε  τότε  η Θάρφι’ταρ,  «αυτή  η γυναίκα  επά- 
νω στον  γρύπα,  σου  θύμισε  κάποια; » Οι  δυο  τους  την  είχαν  ξα- 
ναδεί  με  τα  κιάλια  τους  καθώς  η γρυποκαβαλάρισσα  έφευγε, 
με  τον  γρύπα  της  να  κρατά  τη  Μάρθα  στα  νύχια  του. 

«Σου  θύμισε  εσένα,  Θάρφι;» 

«Μπορεί...»  Δεν  ήθελε  να  πει  τίποτα  ακόμα. 

Τα  μαλλιά  της  Έχιδνας!  σκέφτηκε  η Ιωάννα.  Την  ίδια  γυναί- 
κα έχουμε  στο  μυαλό  μας.  Αλλά...  είναι  δυνατόν  να  είναι  αυτή; 
Τι  κάνει  εδώ;  Θα  την  έστελνε  η Παντοκράτειρα  σ’ένα  μοναχικό 
ορυχείο  στην  άκρη  της  Σεργήλης; 

Αλλά  μετά  συλλογίστηκε:  Ίσως.  Ίσως  και  να  την  έστελνε.  Ε- 
ξαιτίας  των  εξαφανίσεων. 

...Δε  μ αρέσει  αυτό. 


Τα  νύχια  του  γρύπα  άνοιξαν  αφήνοντάς  την  να  πέσει  στο  χώμα 
ανάμεσα  στα  χτίρια  του  οικισμού.  Η Μάρθα  κύλησε  και  σηκώ- 
θηκε όρθια,  νιώθοντας  τις  μακριές  χαρακιές  επάνω  στο  σώμα 
της  να  την  τραβάνε.  Το  τουφέκι  κρεμόταν  ακόμα  απ’τον  ώμο 
της,  κι  έκανε  να  το  πάρει  στα  χέρια. 

Αλλά  η γρυποκαβαλάρισσα,  που  εξακολουθούσε  να  τη  σημα- 
δεύει με  το  δικό  της  τουφέκι,  της  είπε:  «Αστό  κάτω.  Τώρα.» 

Η Μάρθα  την  αγριοκοίταξε,  ενώ  στρατιώτες  της  Παντοκρά- 
τειρας  συγκεντρώνονταν  γύρω  τους.  Ήταν  προφανές  ότι  δεν 
είχε  νόημα  να  αντισταθεί.  Άφησε  το  τουφέκι  της  στη  γη. 

Η μαυρομάλλα  γυναίκα  πήδησε  από  τη  ράχη  του  γρύπα. 
«Ψάξτε  την!»  πρόσταξε  τους  στρατιώτες.  «Βεβαιωθείτε  ότι 

δεν  κρύβει  κανένα  άλλο  όπλο  επάνω  της,  και  πάρτε  της  όλα  τα 
πράγματα.» 

Ένας  άντρας  και  μια  γυναίκα  πλησίασαν  τη  Μάρθα.  Πρώτα 
άρπαξαν  τον  σάκο  της,  και  μετά  την  πασπάτεψαν  από  πάνω  ώς 
κάτω,  παίρνοντας  ένα  ξιφίδιο  που  είχε  στη  μπότα  της. 

«Τι  σκατά  θέλετε  από  μένα;»  ρώτησε  η Μάρθα  τη  γυναίκα 
που  την  είχε  απαγάγει. 

«Τι  έκανες  εκεί  έξω,  μαζί  με  τους  άλλους  δύο;» 

«Ορειβάτες  είμαστε.  Τι  σε  νοιάζει  εσένα;» 

Η μαυρομάλλα  γυναίκα  γέλασε.  «Κουβαλάτε  πολλά  όπλα  για 
ορειβάτες,  πάντως...» 

Ένας  άντρας  την  πλησίασε,  τότε,  καθώς  και  μια  άλλη  γυναί- 
κα. Ο πρώτος  ήταν  ξυρισμένος  στο  κεφάλι  και  είχε  δέρμα  λευ- 
κό-ροζ.  Η δεύτερη  ήταν  γαλανόδερμη,  είχε  μαύρα  μαλλιά  δε- 
μένα κότσο,  και  φορούσε  μεγάλα  στρογγυλά  γυαλιά. 

Και  η Μάρθα  την  ήξερε. 

Η Φενίλδα’σαρ!  Η μάγισσα. 

Την  είχε  συναντήσει  στην  παγωμένη  Ταρασμάλθη,  όταν  η 
Μάρθα,  ο Γεράρδος,  ο Προαιρέσιος,  και  ο Σέλιρ’χοκ  είχαν  πάει 
εκεί  για  να  αναζητήσουν  τη  μυθική  πόλη  Αρταλδάφρα.  Η Φε- 
νίλδα’σαρ ταξίδευε  στην  Ταρασμάλθη  για  τον  ίδιο  λόγο  - μαζί 
με  άλλους  Παντοκρατορικούς,  φυσικά. 

Η Φενίλδα  κοίταξε  τώρα  τη  Μάρθα,  κι  από  τα  μάτια  της  φά- 
νηκε ότι  κι  εκείνη  την  αναγνώρισε.  Στράφηκε  στον  ξυρισμένο 
άντρα  και  είπε  κάτι  που  η Μάρθα  δεν  άκουσε.  Εκείνος  συνο- 
φρυώθηκε. 

Σκατά ! σκέφτηκε  η Μάρθα.  Τώρα  δεν  μπορώ  να  τους  κοροϊ- 
δέψω. Θα  τους  πει  η μαλακισμένη  ότι  είμαι  με  την  Επανάστα- 
ση. 

Η Φενίλδα  στράφηκε  ξανά  να  την  ατενίσει.  «Τι  κάνεις  εδώ, 
Μάρθα; » 

«Είχα  πάει  μια  βόλτα  στα  βουνά.  Εσύ;  Είσαι  εδώ  για  να  σκά- 
ψεις στο  ορυχείο;» 

Η μαυρομάλλα  γυναίκα  που  την  είχε  απαγάγει  ρώτησε: 
«Πόσοι  ακόμα  είναι  μαζί  σου;» 

«Αυτοί  που  είδες.» 

«Λες  ψέματα.  Δε  θα  ερχόταν  ένα  τόσο  μεγάλο  αεροπλάνο 
μόνο  για  να  φέρει  εσάς  τους  τρεις.» 

Η Μάρθα  δεν  μίλησε. 

Ο ξυρισμένος  άντρας  ρώτησε  τη  μαυρομάλλα  γυναίκα: 
«Βρήκες  το  αεροπλάνο,  δηλαδή;» 

«Ναι,  αλλά  εκείνη  την  ώρα  απογειωνόταν,  και  έφυγε  με  βό- 
ρεια κατεύθυνση . » 

Ο ξυρισμένος  άντρας  πρόσταξε  τους  στρατιώτες:  «Πηγαίνετέ 
την  μέσα  στο  αεροσκάφος.  Δέστε  την  και  φροντίστε  να  μη  σας 
ξεφύγει.  Είναι  αποστάτρια,  και  πολύ  επικίνδυνη.» 

Είμαι  πολύ  επικίνδυνη;  Τι  λέει  αυτός  ο μαλάκας!  Οι  στρατιώ- 
τες έπιασαν  τα  χέρια  της  Μάρθας  και  τα  έδεσαν,  με  χειροπέ- 
δες, πίσω  απ’την  πλάτη  της.  «Μην  τον  πιστεύετε,»  τους  είπε- 
«θέλει  να  δει  αν  θα  ψαρώσετε.»  Την  αγνόησαν,  και  άρχισαν  να 
την  πηγαίνουν  προς  το  αεροσκάφος,  που  ήταν  περίπου  τόσο 
μεγάλο  όσο  αυτό  του  Προαιρέσιου. 


«Ακόμα  ένας  μάγος  εξαφανίστηκε,»  είπε  ο Καρνάδης  στην  Α- 
λιζέτ,  όταν  οι  στρατιώτες  τους  είχαν  βάλει  τη  Μάρθα  στο  αε- 
ροπλάνο. «Μας  το  ανέφεραν  λίγο  αφότου  έφυγες.» 

«Πώς  εξαφανίστηκε;»  ρώτησε  η Μαύρη  Δράκαινα. 

«Στο  δωμάτιό  του  ήταν.  Κανένας  δεν  είδε  τίποτα.  Τα  συνηθι- 
σμένα.» Ο Πρίγκιπας  έμοιαζε  ανήσυχος.  «Η  Φενίλδα,  όμως, 
πήγε  να  κάνει  μια  έρευνα  στο  ορυχείο,  κι  εγώ  πήγα  μαζί  της, 
και  βρήκαμε...  κάτι.» 

Η Αλιζέτ  συνοφρυώθηκε. 

Η Φενίλδα  τής  είπε  για  την  πνευματική  παρουσία  στους  βρά- 
χους: για  την  οντότητα  που  είχε  προσπαθήσει  να  της  επιτεθεί 
όταν  εκείνη  άγγιξε  το  τοίχωμα  της  σήραγγας. 

«Ο  μάγος,  όμως,  ήταν  στο  δωμάτιό  του  και  εξαφανίστηκε, 
Φενίλδα. » 

«Το  ξέρω,  αλλά...  ίσως  αυτό  να  μην  έχει...  άμεση  επίδραση.» 
Η μάγισσα  έδειχνε  προβληματισμένη.  «Είναι  παράξενο.» 

Ο Λοχαγός  Γαλανόχειλος  πλησίασε.  «Πρίγκιπά  μου,»  ρώτη- 
σε, «τι  συμβαίνει;  Μου  είπαν  ότι  φέρατε  μια  αιχμάλωτο.» 

«Μια  αποστάτρια,  Λοχαγέ.  Την  έχω  στο  αεροσκάφος  μου. 
Πιθανώς,  όμως,  να  είναι  κι  άλλοι  κοντά  στον  οικισμό  σου.  Να 
έχεις  το  νου  σου.» 

Ο Γαλανόχειλος  συνοφρυώθηκε.  «Γιατί;  Θέλω  να  πω,  τι  κά- 
νουν εδώ;  Θα  μας  επιτεθούν,» 

«Δεν  ξέρω  αν  είναι  αρκετοί  για  να  μας  επιτεθούν...»  Ο Καρ- 
νάδης  στράφηκε  να  κοιτάξει  την  Αλιζέτ. 

Εκείνη  είπε:  «Ούτε  εγώ  ξέρω,  Πρίγκιπά  μου.  Μπορεί  και  να 
είναι.» 

Η Φενίλδα  είπε  τότε,  απρόσμενα,  στον  Επόπτη:  «Μπορεί 
κάποιος  να  φωνάξει  τον  Αλλάνδρη’σαρ;» 

«Ναι,  ασφαλώς,»  αποκρίθηκε  εκείνος,  και  πρόσταξε  έναν 
στρατιώτη  να  ειδοποιήσει  τον  μάγο.  Ρώτησε  τη  Φενίλδα:  «Υ- 
πάρχει κάποιος  λόγος  που  τον  θέλετε;» 

«Ναι.  Πρέπει  να  τον  ρωτήσω  κάτι.» 

Ο Γαλανόχειλος  ένευσε,  και  τα  μάτια  του  την  εξερεύνησαν 
για  μια  στιγμή,  από  πάνω  ώς  κάτω,  προτού  στραφούν  στον 
Καρνάδη.  «Υψηλότατε,  θα  επιθυμούσατε  κάτι  άλλο  από  εμέ- 
να;» 

«Όχι,»  αποκρίθηκε  εκείνος.  «Μπορείς  να  πηγαίνεις.» 

Ο Γαλανόχειλος  έκανε  μια  σύντομη  υπόκλιση  και  αποχώρη- 
σε, αρχίζοντας  να  φωνάζει  διαταγές  στους  στρατιώτες  του  να 
βάλουν  περισσότερες  φρουρές  γύρω  από  τον  οικισμό  επειδή 
επικίνδυνοι  αποστάτες  περιφέρονταν  στην  περιοχή. 

«Αλιζέτ,»  είπε  ο Καρνάδης  στη  Σκοτεινή  Βασίλισσα,  «θέλω 
να  ξαναερευνήσεις,  να  δεις  πόσοι  ακριβώς  είναι  γύρω  μας.  Και 
να  προσέχεις.  Μπορεί  να  σου  ρίξουν,  τώρα  που  ξέρουν  ότι  πε- 
τάς  από  πάνω  τους. » 

«Μην  ανησυχείτε  για  μένα,  Πρίγκιπά  μου,»  αποκρίθηκε  η 
Μαύρη  Δράκαινα,  και  ανέβηκε  ξανά  στη  σέλα  του  γρύπα. 

Ο Αλλάνδρης’σαρ  ήρθε,  τότε,  κοντά  τους  και  χαιρέτησε  τον 
Πρίγκιπα  με  μια  επίσημη  υπόκλιση.  «Υψηλότατε.»  Μετά,  κοί- 
ταξε τη  Φενίλδα’σαρ.  «Φενίλδα...  Μου  είπαν  ότι  με  ζήτησες.» 

Εκείνη  ένευσε,  ενώ  η Αλιζέτ  έβαζε  τον  γρύπα  της  να  βαδίσει 
για  να  απομακρυνθεί.  «Ανακάλυψα  κάτι  ασυνήθιστο  στο  ορυ- 
χείο. Κάτι  που  δεν  είμαι  βέβαιη  αν  έχεις  συναντήσει  κι  εσύ. 
Υποθέτω  πως  μάλλον  όχι,  αφού  δεν  γνωρίζεις  το  Ξόρκι  Πνευ- 
ματικής Ανιχνεύσεως.» 

Το  ενδιαφέρον  του  Αλλάνδρη  έμοιαζε  αμέσως  να  έχει  κεντρι- 
στεί. «Τι  βρήκες;» 

Ο γρύπας  της  Αλιζέτ  φτερούγισε  και  υψώθηκε  πάνω  απ’τον 
οικισμό. 

«Μια  πνευματική  οντότητα,»  αποκρίθηκε  η Φενίλδα  στον 
Αλλάνδρη.  «Αλλά  δεν  είναι  μόνο  αυτό.»  Και  του  μίλησε  για  την 
παράξενη  επίθεση  που  αισθάνθηκε  να  έρχεται  προς  το  μέρος 
της  όταν  άγγιξε  το  τοίχωμα  του  ορυχείου.  «Το  έχεις  υπόψη 
σου;» 

Ο μάγος  κούνησε  το  κεφάλι.  «Όχι.  Πρώτη  φορά  το  ακούω. 
Πιστεύεις  ότι  μπορεί  να  έχει  σχέση  με  τις  εξαφανίσεις;» 

«Δεν  είμαι  βέβαιη,  αλλά  νομίζω  πως  είναι  κάτι  που  οφείλου- 
με να  ερευνήσουμε  περισσότερο.» 

«Σίγουρα,»  συμφώνησε  ο Αλλάνδρης. 

«Και  πώς  ακριβώς  θα  γίνει  αυτό;»  ρώτησε  ο Καρνάδης,  έχο- 
ντας τα  χέρια  του  σταυρωμένα  εμπρός  του. 

Ο μάγος  και  η μάγισσα  στράφηκαν  να  τον  κοιτάξουν.  Οι  εκ- 
φράσεις στα  πρόσωπά  τους  μαρτυρούσαν  ότι  κανένας  τους  δεν 
είχε  άμεση  απάντηση  να  του  δώσει. 

Ωραία...  σκέφτηκε  ο καινούργιος  Πρίγκιπας,  ειρωνικά.  «Έτσι 
όπως  το  περιγράφεις,  Φενίλδα,  νομίζω  πως  ο μόνος  τρόπος  για 
να  μάθουμε  ακριβώς  τι  συμβαίνει  είναι  κάποιος  να  δεχτεί  την 
επίθεση  από  τις  πέτρες  - δηλαδή,  να  μην  πάρει  το  χέρι  του 
από  το  τοίχωμα.» 

«Αυτό,  όμως,  θα  είναι  επικίνδυνο,  Πρίγκιπά  μου,»  αποκρί- 
θηκεη  μάγισσα.  «Πολύ  επικίνδυνο.» 

«Δεν  το  προτείνεις,  επομένως...» 

«Φυσικά  και  όχι.  Θα  το  πρότεινες  εσύ;» 

Ο Καρνάδης  κούνησε  το  κεφάλι.  «Έχεις  δίκιο,»  είπε.  Και  ρώ- 
τησε: «Ο  μάγος  που  εξαφανίστηκε  στο  δωμάτιό  του  είχε  αγγί- 
ξει κάποιο  από  τα  τοιχώματα  της  σήραγγας;  Μπορούμε  κάπως 
να  το  μάθουμε;» 

Ο Αλλάνδρης’σαρ  ανασήκωσε  τους  ώμους.  «Αν  ρωτήσουμε 
αυτούς  που  ήταν  κοντά  του  εκείνη  την  ώρα,  Πρίγκιπά  μου...» 

Η Φενίλδα  είπε  στον  Καρνάδη:  «Νομίζεις,  όμως,  ότι  όλοι  που 
τυχαίνει  να  αγγίξουν  τα  τοιχώματα  του  ορυχείου  δέχονται  επί- 
θεση και  μετά  εξαφανίζονται;» 

«Από  κάπου  πρέπει  να  ξεκινήσουμε,  μάγισσα!»  έκανε,  κάπως 
απότομα,  ο Καρνάδης.  Και  προς  τον  Αλλάνδρη:  «Πήγαινε  να 
μάθεις  ποιος  ήταν  κοντά  στον  εξαφανισμένο  μάγο  και  φέρτον 
εδώ.» 

«Μάλιστα,  Πρίγκιπά  μου.»  Ο Αλλάνδρης  υποκλίθηκε  γρήγο- 
ρα και  απομακρύνθηκε. 

«Συγνώμη  κιόλας,  Πρίγκιπά  μου,»  είπε  η Φενίλδα,  «αλλά  ο 
Αλλάνδρης’σαρ  είναι  μάγος  Ερευνητής·  μην  του  φέρεσαι  σαν 
να  είναι  κάποιος  απλός  στρατιώτης.» 

Ο Καρνάδης  αναποδογύρισε  τα  μάτια.  Μάγοι...!  «Θα  το  έχω 
υπόψη  μου,  Φενίλδα.» 

Μετά  από  λίγο,  ο Αλλάνδρης’σαρ  επέστρεψε  μαζί  μ’έναν  από 
τους  Γαιοδίφες  ο οποίος  συστήθηκε  ως  Χρίστος’φεν.  Η Φενίλ- 
δα τού  εξήγησε  πώς  είχε  η κατάσταση  και  τον  ρώτησε  αν  είχε 
δει  τον  εξαφανισμένο  μάγο  - τον  Τάλρικ’φεν  - ν’αγγίζει  κά- 

ποιο  από  τα  τοιχώματα  της  σήραγγας  του  ορυχείου  χτες  βρά- 
δυ. 

Ο Χρίστος  συνοφρυώθηκε  προσπαθώντας  να  θυμηθεί.  Τελι- 
κά, είπε:  «Ναι,  νομίζω  πως  είχε  αγγίξει  το  τοίχωμα...  Αλλά  πώς 
μπορεί  αυτό  να  ευθύνεται  για  την  εξαφάνισή  του;» 

«Δεν  ξέρω  ακόμα.  Εσείς,  οι  Γαιοδίφες,  δεν  το  έχετε  ξανασυ- 
ναντήσει;» 

Ο Χρίστος  κούνησε  το  κεφάλι.  «Όχι,»  είπε.  «Αλλά,  βέβαια, 
εμείς  δεν  χρησιμοποιούμε  συνήθως  Ξόρκια  Πνευματικής  Ανι- 
χνεύσεως.  Κυρίως,  ερευνούμε  τις  ιδιότητες  των  πετρωμάτων 
και  ψάχνουμε  για  πηγές  ενέργειες.  Ξέρεις,  σίγουρα...» 

Η Φενίλδα  ένευσε.  «Ναι.  Δεν  υπάρχει,  όμως,  κάποιος  ανάμε- 
σά  σας  που  να  μπορεί  να  χρησιμοποιήσει  το  Ξόρκι  Πνευματι- 
κής Ανιχνεύσεως;  Ίσως  να  το  κάνει  πολύ  πιο  αποτελεσματικά 
από  εμένα,  αφού  αυτή  η οντότητα  που  συνάντησα  νομίζω  ότι 
σχετίζεται  άμεσα  με  τις  πέτρες.» 

«Θα  ρωτήσω,»  αποκρίθηκε  ο Χρίστος  δείχνοντας  σκεπτικός. 
«Υπάρχει  περίπτωση  ένας  από  εμάς  να  το  ξέρει.  Αν  και,  βέβαι- 
α, είναι  ένα  ξόρκι  που  περισσότερο  χρησιμοποιούν  οι  Διαλογι- 
στές  και  οι  Δεσμοφύλακες.  Απορώ  που  κι  εσύ  το  γνωρίζεις,  για 
να  είμαι  ειλικρινής.» 

«Προσπαθώ  να  διευρύνω  τις  γνώσεις  μου,»  είπε  η Φενίλδα. 
«Ρώτησε  τους  συναδέλφους  σου,  εντάξει;» 

«Φυσικά,»  αποκρίθηκε  ο Χρίστος’φεν,  και  απομακρύνθηκε, 
μαζί  με  τον  Αλλάνδρη’σαρ. 


Καθώς  πλησίαζαν  τον  οικισμό,  ο Γεράρδος  θυμόταν  μια  γυναί- 
κα που  είχε  πεθάνει  στα  χέρια  του.  Από  δικό  του  φταίξιμο.  Με- 
λισσάνθη...  Στη  Χάρνταβελ,  πριν  από  τόσα  χρόνια-  όταν  ο Γε- 
ράρδος ήταν  ακόμα  ανάμεσα  στους  ιερείς  αυτής  της  διάστα- 
σης. 

Ο θάνατός  της  ήταν  ο λόγος  που  είχε  φύγει  από  εκεί. 

Μετά,  από  το  μυαλό  του  πέρασε  μια  άλλη  γυναίκα  που  είχε 
πεθάνει  στα  χέρια  του.  Στο  Πορφυρό  Κενό,  όταν  ήταν  καπετά- 
νιος εκεί,  υπηρετώντας  την  Επανάσταση.  Θεώνη  την  έλεγαν, 
και  ήταν  ιέρεια  της  Αρτάλης.  Ο Γεράρδος  δεν  ήταν  ερωτευμέ- 
νος μαζί  της  όπως  με  τη  Μελισσάνθη,  ούτε  ήταν  δικό  του  το 
φταίξιμο  που  είχε  σκοτωθεί.  Μα  ο θάνατός  της  είχε  λογχίσει 
την  ψυχή  του.  Τον  είχε  σημαδέψει. 

Και  τώρα,  φοβόταν  ότι  ίσως  να  πέθαινε  και  η Μάρθα. 

Σα  να  είμαι  καταραμένος.  Όσες  γυναίκες  μπλέκουν  μαζί  μου 
καταλήγουν  νεκρές... 

«Ο  γρύπας,  πάλι!»  άκουσε  τον  Σερφάντη  να  λέει  από  δίπλα 
του. 

Ο Γεράρδος  στράφηκε  κοιτάζοντας  στον  ουρανό. 

«Καλυφθείτε!»  είπε  η Ιωάννα,  και  όλοι  οι  επαναστάτες  ξά- 
πλωσαν μέσα  στα  ξερά  καλοκαιρινά  χόρτα. 

Βρίσκονταν  πια  αρκετά  κοντά  στον  οικισμό  του  ορυχείου  για 
να  μπορούν  να  τον  δουν  αντίκρυ  τους.  Αποκλείεται  να  απείχε 
περισσότερο  από  τρία  χιλιόμετρα. 

Την  Ιωάννα,  όμως,  δεν  την  ενδιέφερε  να  κοιτάζει  τώρα  προς 
τα  εκεί.  Έφερε  τα  κιάλια  της  στα  μάτια  και  ατένισε  τον  γρύπα. 
Επάνω  στη  ράχη  του  διέκρινε  μια  ανθρώπινη  φιγούρα.  Μια 
γυναίκα.  Μαύρα  μαλλιά.  Δέρμα  λευκό  όπως  το  δικό  της.  Μαύ- 
ρη στολή. 

Αυτή  πρέπει  να  είναι,  η τρισκατάρατη.  Η Σκοτεινή  Βασίλισ- 
σα. Η Αλιζέτ. 

Ήταν,  ίσως,  η καλύτερη  Μαύρη  Δράκαινα.  Η πιο  επικίνδυνη 
απ’όλες  τους.  Η Ιωάννα  δεν  ήθελε  να  βρεθεί  αντιμέτωπη  μαζί 
της  - ειδικά  τώρα  που  είχε  να  σώσει  μια  αιχμάλωτη  από  τα  χέ- 
ρια των  Παντοκρατορικών. 

«Αυτή  είναι,  Θάρφι,»  είπε  κατεβάζοντας  τα  κιάλια. 

«Την  ξέρετε;»  ρώτησε  ο Γεράρδος. 

«Ναι,»  απάντησε  η Ιωάννα.  «Μαύρη  Δράκαινα  είναι.  Από  τις 
λίγες  που  ακόμα  υπηρετούν  την  Παντοκράτειρα.  Κι  απ’ό,τι 
φαίνεται,  μας  ψάχνει.  Θα  πηγαίνουμε  μόνο  από  εκεί  όπου  έχει 
βλάστηση  - και  πάντοτε  σκυφτοί.»  Τους  κοίταξε  όλους. 
«Μ’ακούσατε;»  Εκείνοι  ένευσαν.  «Ωραία,»  είπε  η Ιωάννα, 
βλέποντας  τον  γρύπα  να  περνά  και  να  φεύγει.  «Προχωράμε.» 
Πήρε  το  τουφέκι  της  στο  χέρι,  καθώς  σηκωνόταν  από  το  χορ- 
τάρι, και  βάδισε  πρώτη.  Αν  η Αλιζέτ  έμπαινε  μέσα  στην  εμβέ- 
λεια του  όπλου  τους,  σκόπευε  αμέσως  να  την  πυροβολήσει. 


Οι  στρατιώτες  έβαλαν  τη  Μάρθα  να  καθίσει  στο  πάτωμα,  στην 
πίσω  μεριά  του  αεροπλάνου,  και  έδεσαν  τα  χέρια  της  σ’ένα  σί- 
δερο για  να  μη  μπορεί  να  σηκωθεί.  Μετά,  έβγαλαν  τις  μπότες 
της  και  της  έδεσαν  και  τα  πόδια  στον  αστράγαλο. 

«Τι  μαλακίες  είν’αυτές!»  γρύλισε  εκείνη.  «Πού  θα  πάω;  Με 
βλέπετε  να  μπορώ  να  πάω  πουθενά;» 

«Αυτές  είναι  οι  διαταγές  μας,»  της  απάντησε  ένας  στρατιώ- 
της, και  εκείνος  κι  οι  άλλοι  δύο  που  την  είχαν  τραβήξει  ώς  εδώ 
έφυγαν,  αφήνοντας  μια  πολεμίστρια  να  τη  φυλά. 

Η γυναίκα  στεκόταν  αντίκρυ  της,  με  τα  χέρια  σταυρωμένα 
στο  στήθος,  και  τον  ώμο  της  ακουμπισμένο  στο  τοίχωμα  του 
αεροσκάφους.  Στην  πλάτη  της  κρεμόταν  ένα  τουφέκι,  στη  μέ- 
ση της  ένα  πιστόλι.  Από  μια  της  μπότα  προεξείχε  ένα  ξιφίδιο. 

«Δε  φοβάσαι  μη  σου  ξεφύγω;»  της  είπε  η Μάρθα. 

Εκείνη  δε  μίλησε. 

Η Μάρθα  αναστέναξε.  «Υπάρχει  ένα  γαμημένο  τσιγάρο,  του- 
λάχιστον;» 

«Και  να  σου  δώσω  τσιγάρο,  πώς  θα  καπνίσεις;» 

«Αν  σου  πω  να  μου  λύσεις  τα  χέρια,  δε  θα  πιάσει,  ε; » 

«Μάλλον  όχι.» 

«Βάλτο  μου  στο  στόμα  και  θα  το  καπνίσω.  Έλα.» 

Η πολεμίστρια  την  κοίταξε  με  επιφύλαξη.  «Όχι,»  είπε  τελικά. 

Μαλακισμένη...  σκέφτηκεη  Μάρθα. 

Μετά  από  λίγο,  η Φενίλδα’σαρ  και  ο καραφλός  άντρας  ήρθαν 
να  την  επισκεφτούν. 

«Πες  τους  ότι  δεν  είμαι  επικίνδυνη,  μάγισσα,»  ζήτησε  η 
Μάρθα.  «Ούτ’  ένα  τσιγάρο  δε  μου  δίνουν,  οι  γαμημένοι.» 

«Αποστάτρια  είσαι,»  της  είπε  η Φενίλδα,  «άρα  είσαι  επικίν- 
δυνη.» 

«Γιατί  βρίσκεστε  εδώ,  εσύ  κι  οι  σύντροφοί  σου;»  ρώτησε  ο 
καραφλός  τη  Μάρθα. 

«Να  πας  να  γαμηθείς,  φαλακράκια!» 

Η πολεμίστρια  την  πλησίασε  αμέσως  και,  σκύβοντας,  τη 
γρονθοκόπησε  στο  αριστερό  μάγουλο.  Η Μάρθα  έφτυσε  αίμα 
στο  πάτωμα. 

«Δεν  κάνει  να  μιλάς  έτσι  στον  Πρίγκιπα,  Μάρθα,»  είπε  η Φε- 
νίλδα. 

«Ποιον  γαμημένο  Πρίγκιπα;  Πρίγκιπας  είναι  αυτός  ο γλό- 
μπος;» 

«Ο  καινούργιος  σύζυγος  της  Παντοκράτειρας.  Καρνάδης 
Ηχόχρωμος.»  ^ 

«Χαίρω  πολύ,»  μούγκρισε  η Μάρθα.  «Αφού  είναι  καινούρ- 
γιος σύζυγός  της,  δεν  πάει  τώρα  κανένα  γαμήλιο  ταξίδι,  να  μας 
αφήσ-;»  Η πολεμίστρια  την  ξαναγρονθοκόπησε  στο  μάγουλο, 
κι  εκείνη  είδε  χρώματα  να  χορεύουν  μπροστά  της. 

Ο Καρνάδης  ρώτησε  τη  Φενίλδα:  «Όταν  την  είχες  συναντή- 
σει παλιότερα,  έτσι  ήταν;  Τόσο...  αντιδραστική;» 

«Φοβάμαι  πως  ναι,  Πρίγκιπά  μου.» 

«Να  φάτε  σκατά,  πούστηδες!»  φώναξε  η Μάρθα,  εξαγριωμέ- 
νη, παλεύοντας  με  τα  δεσμά  της  σαν  παγιδευμένο  θηρίο.  «Λύ- 
στε με,  γαμώ  το  κεφάλι  σας! » 

Η πολεμίστρια  έβγαλε  το  τουφέκι  της  από  τον  ώμο  και  το 
ύψωσε  για  να  χτυπήσει  τη  Μάρθα  με  την  πίσω  μεριά-  αλλά  ο 

Καρνάδης  την  πρόλαβε.  «Αρκετά!»  της  είπε.  «Κάνε  πίσω.»  Η 
πολεμίστρια  υπάκουσε,  κρεμώντας  πάλι  το  όπλο  της  στον  ώμο. 

«Καλοσύνη  σου,  Υψηλότατε...»  μούγκρισε  η Μάρθα  προς  τη 
μεριά  του  Καρνάδη,  αγριοκοιτάζοντάς  τον  σαν  να  ήθελε  να 
μπήξει  τα  δόντια  της  στον  λαιμό  του. 

«Δεν  έχω  λόγο  να  σε  κρατάω  εδώ,»  της  είπε  ο Καρνάδης. 
«Ούτε  να  σε  έχω  δεμένη.  Ούτε  να  σε  βασανίζω.  Το  μόνο  που 
θέλω  είναι  να  μου  πεις  τι  ήρθατε  να  κάνετε,  και  πόσοι  άλλοι 
είναι  μαζί  σου.  Το  ξέρω  ήδη  ότι  είστε  αποστάτες.» 

«Δύο  ακόμα  είναι  μαζί  μου.  Εκείνοι  που  είδε  η γρυποκαβα- 
λάρισσά  σου.  Και  κάναμε  μια  βόλτα  στα  βουνά.  Είναι  παράνο- 

μ°;» 

«Η  οπλοφορία,  κατά  πρώτον,  ναι,  είναι  παράνομη  στη  Σερ- 
γήλη,»  αποκρίθηκε  ο Καρνάδης.  «Κι  απ’ό,τι  είδα,  εσύ  κουβα- 
λούσες ένα  σωρό  όπλα...  Αλλά  κι  οι  δυο  μας  ξέρουμε  πως  μου 
λες  ψέματα.  Επομένως,  γιατί  δεν  αρχίζεις  να  μου  λες  την  αλή- 
θεια; Θα  είναι...  λιγότερο  δυσάρεστο  και  για  μένα  και  για  σέ- 
να.» 

«Σου  είπα  ό,τι  είχα  να  σου  πω.  Μπορείς  τώρα  να  πας  το  γα- 
μήλιο ταξίδι  σου.» 

Η πολεμίστρια  έκανε  πάλι  να  πλησιάσει,  αλλά  ο Καρνάδης, 
υψώνοντας  το  χέρι  του,  της  έγνεψε  να  μείνει  πίσω. 

Η Μάρθα,  πασπατεύοντας  το  εσωτερικό  του  χτυπημένου  της 
μάγουλου  με  τη  γλώσσα  της,  ρώτησε:  «Την  πληρώνετε  αυτήν 
επιπλέον  όσο  πιο  πολύ  δέρνει;» 

«Συνήθως  όχι,»  αποκρίθηκε  ο Καρνάδης,  σοβαρά.  «Όμως 
ίσως  και  να  την  πληρώσω  επιπλέον  αν  καταφέρει  να  σε  κάνει 
να  μιλήσεις.» 

«Μη  βάζεις  στοίχημα,  Πρίγκιπα.» 

«Πολλοί  τα  έχουν  πει  αυτά.  Δεν  είναι  ευχάριστα  τα  βασανι- 
στήρια, σε  διαβεβαιώνω.» 

«Σώπα...» 

Η Φενίλδα  τη  ρώτησε:  «Γιατί  δεν  του  λες  ό,τι  θέλει  να  μά- 
θει;» 

«Δε  σου  μιλάω,  μάγισσα.  Περάσαμε  από  μια  ολόκληρη  Τα- 
ρασμάλθη  μαζί  και  τώρα  θες  να  με  καθαρίσεις.» 

Ο Καρνάδης  έκανε  νόημα  στη  Φενίλδα  να  έρθει  μαζί  του,  και 
οι  δυο  τους  έφυγαν  από  την  πίσω  μεριά  του  αεροσκάφους. 

Η Μάρθα  κοίταξε  την  πολεμίστρια.  «Τι  θα  γίνει  μ’εκείνο  το 
τσιγάρο;» 


Οι  επαναστάτες  σταμάτησαν  σε  μια  πλαγιά  όπου  η κάλυψη 
ήταν  αρκετή.  Από  κάτω  τους  έβλεπαν  τον  οικισμό  και  την  εί- 
σοδο του  ορυχείου.  Ο γρύπας  δεν  φαινόταν  να  έχει  επιστρέφει. 

Η Αλίζέτ  ακόμα  μας  ψάχνει,  σκέφτηκε  η Ιωάννα,  κοιτάζο- 
ντας με  τα  κιάλια  της  τα  οικήματα  και  το  προσγειωμένο  αερο- 
πλάνο. «Ένα  σωρό  φρουρούς  έχουν  βάλει  γύρω  τους,»  είπε. 
Κατέβασε  τα  κιάλια.  «Για  να  είναι  αεροπλάνο  εδώ,  σημαίνει 
ότι  η Παντοκράτειρα  έστειλε  επιπλέον  ανθρώπους  για  κάποιον 
λόγο.  Και  πάω  στοίχημα  πως  αυτός  ο λόγος  είναι  οι  μυστηριώ- 
δεις εξαφανίσεις.» 

Η Θάρφι’ταρ  ένευσε.  «Ναι,  κατά  πάσα  πιθανότητα.» 

«Εκτός  αν  ήξεραν  ότι  θα  ερχόμασταν  εμείς,»  τόνισε  ο Νάρ- 
φλης' 

«Δε  μπορεί  να  το  ήξεραν  αυτό,»  είπε  η Θάρφι’ταρ. 

«Ούτε  κι  εγώ  νομίζω  ότι  το  ήξεραν,»  συμφώνησε  η Ιωάννα. 
«Αλλιώς,  η Αλιζέτ  δε  θα  είχε  απαγάγει  τη  Μάρθα-  θα  σας  είχε 
πυροβολήσει.  Και  δε  θα  ήταν  μόνη  της-  θα  είχε  κι  άλλους  μαζί 
της.» 

Στράφηκε  στον  Σέλιρ’χοκ.  «Σέλιρ,  μπορείς  να  δεις  πού  κρα- 
τάνε  τη  Μάρθα;» 

Ο μάγος  έκλεισε  τα  μάτια  και  υποτονθόρυσε  απόκρυφα  λό- 
για. Μετά,  κοίταξε  τα  μικροσκοπικά  κάτοπτρα  επάνω  στο  ρα- 

βδί  του,  όπου  φαινόταν  μια  κόκκινη  κουκίδα.  «Στο  αεροπλάνο 
πρέπει  να  την  έχουν,»  είπε. 

«Αυτό  είχα  φανταστεί  κι  εγώ,»  αποκρίθηκε  η Ιωάννα,  έχο- 
ντας πάλι  τα  κιάλια  της  στα  μάτια  και  παρακολουθώντας  τον 
οικισμό. 

«Φαίνεται,  πάντως,  να  το  φρουρούν  καλά,»  παρατήρησε  ο 
Γεράρδος. 

«Ναι,»  συμφώνησε  η Μαύρη  Δράκαινα.  «Θα  πρέπει  να  πε- 
ριμένουμε να  πέσει  η νύχτα.  Δεν  υπάρχει  άλλος  τρόπος.» 

«Κι  εν  τω  μεταξύ  τι  θα  κάνουμε;»  ρώτησε  ο Αλκίνοος. 

«Θα  πάμε,  ορισμένοι  από  εμάς,  να  συναντήσουμε  τον  Προ- 
αιρέσιο  και  τον  Ανδροκλή,  δέκα  χιλιόμετρα  βορειοανατολικά 
από  εδώ. » 


Καθώς  έβγαιναν  από  το  αεροπλάνο,  ο Καρνάδης  είπε  σ’έναν 
απ’τους  στρατιώτες  του:  «Φροντίστε  να  σας  μιλήσει.  Δεν  έ- 
χουμε χρόνο  για  χάσιμο.  Μπορεί  όλα  τούτα  τα  βουνά  νάναι 
γεμάτα  αποστάτες  - κι  όσο  πιο  πολλά  μάθουμε  γι’ αυτούς  τόσο 
το  καλύτερο.» 

«Μάλιστα,  Υψηλότατε,»  αποκρίθηκε  ο άντρας  κλίνοντας  το 
κεφάλι. 

«Τι  θα  κάνουμε,  Φενίλδα;»  ρώτησε  ο Καρνάδης  τη  μάγισσα, 
καθώς  απομακρύνονταν  από  το  αεροσκάφος.  «Δε  φτάνει  που 
η υπόθεση  με  τις  εξαφανίσεις  είναι  έκρυθμη,  τώρα  έχουμε  και 
καταραμένους  αποστάτες  στην  πλάτη  μας!» 

«Αν  κρύβονται  κάπου  στα  βουνά,  η Αλιζέτ  θα  τους  βρει,  Πρί- 
γκιπά  μου,»  αποκρίθηκε  η Φενίλδα,  αν  και  δεν  αισθανόταν  τό- 
σο σίγουρη  γι’ αυτό. 

«Γιατί  νομίζεις  ότι  είναι  εδώ;  Λόγω  των  εξαφανίσεων;» 

«Μπορεί.  Μπορεί  και  όχι.  Αλλά,  ναι,  είναι  πιθανό.  Ίσως  να 
σχεδιάζουν  να  καταλάβουν  το  ορυχείο  όσο  οι  φύλακες  του  εί- 
ναι αποπροσανατολισμένοι  από  τις  εξαφανίσεις.» 

«Κι  εγώ  το  ίδιο  σκέφτομαι,»  παραδέχτηκε  ο Καρνάδης. 

«Θα  ήταν  ίσως  καλό  να  ζητήσουμε  ενισχύσεις,  Πρίγκιπά  μου. 
Στρατό.» 

«Ο  περισσότερος  στρατός  μας  είναι  απασχολημένος  στη 
Νέσριβεκ  και  στα  περίχωρά  της.  Δεν  ξέρω  αν  μπορούμε  να  τον 
πάρουμε  από  κει  και  να  τον  φέρουμε  εδώ.  Κάποιες  θέσεις  θα 
μείνουν  ευάλωτες.  Δεν  είναι  κάτι  που  μπορώ  ν’αποφασίσω  χω- 
ρίς να  συμβουλευτώ  τους  στρατηγούς  μου.  Και  τώρα,  δυστυ- 
χώς, δε  νομίζω  ότι  υπάρχει  χρόνος  γι’αυτό. 

» Καλύτερα  να  ειδοποιήσουμε  τον  Επόπτη  για  την  ανακάλυ- 
ψή σου.» 

«Τι  να  του  πούμε;» 

«Να  μην  αγγίζει  κανένας  τα  τοιχώματα  του  ορυχείου,  ασφα- 
λώς. Δεν  είναι  δύσκολο  να  το  κάνουν.» 


8:  Η Ρωγμή 

Η τύπισσα  δεν  της  έδωσε  τσιγάρο  τελικά-  και  σύντομα  δύο  άλ- 
λοι στρατιώτες  - ένας  πορφυρόδερμος  κι  ένας  με  δέρμα  λευ- 
κό-ροζ  - ήρθαν  και  της  έκαναν  νόημα  να  φύγει.  Εκείνη  απο- 
χώρησε χωρίς  να  μιλήσει. 

«Είσαι  έτοιμη  να  πεις  στον  Πρίγκιπα  αυτά  που  σου  ζήτησε;» 
ρώτησε  ο λευκόδερμος  στρατιώτης  τη  Μάρθα,  που  ήταν  δεμέ- 
νη χειροπόδαρα  και  δεν  πονούσε  μόνο  από  τις  γροθιές  της  Πα- 
ντοκρατορικής  πολεμίστριας  αλλά  κι  από  τις  χαρακιές  που  εί- 
χαν κάνει  τα  νύχια  του  γρύπα  στην  πλάτη,  στα  πλευρά,  και 
στους  μηρούς  της. 

«Του  είπα  ό,τι  ξέρω,»  απάντησε  η Μάρθα.  «Δε  με  λύνετε  λι- 
γάκι τώρα  γιατί  έχω  αρχίσει  να  πιάνομ-;  Ογκχ...!»  βόγκησε 
καθώς  ο πορφυρόδερμος  την  κλότσησε  στην  κοιλιά  κάνοντάς 
τη  να  διπλωθεί. 

Ο άλλος  πάτησε  το  γυμνό  δεξί  πόδι  της,  συνθλίβοντάς  το  κά- 
τω από  τη  μπότα  του.  Η Μάρθα  ούρλιαξε,  βρίζοντάς  τους  με 
ό,τι  βρισιές  ήξερε.  Αισθάνθηκε  τα  κόκαλα  των  δαχτύλων  του 
ποδιού  της  να  τρίβονται  το  ένα  πάνω  στο  άλλο. 

Ο πορφυρόδερμος  στρατιώτης  άρπαξε  βίαια  τα  ρούχα  της 
και  τα  τράβηξε,  σχίζοντάς  τα  από  τη  μια  μεριά.  Έβαλε  το  χέρι 
του  σε  μια  τσέπη  της  στολής  του,  έπιασε  κάποια  σκόνη,  και  την 
πέταξε  πάνω  στα  τραύματα  που  είχαν  κάνει  τα  νύχια  του  γρύ- 
πα  στο  δέρμα  της. 

Η Μάρθα  ούρλιαξε  κι  άρχισε  να  χτυπιέται. 

Αλάτι ! συνειδητοποίησε.  Ο γαμημένος  πούστης  είχε  ρίξει  α- 
λάτι στις  πληγές  της! 

Ο λευκόδερμος  στρατιώτης  την  έπιασε  από  τα  μαλλιά.  «Θα 
μιλάς  μόνο  όταν  έχεις  κάτι  να  πεις!»  γκάριξε  επιτηδευμένα- 
και  κόλλησε  μια  αυτοκόλλητη  ταινία  στο  στόμα  της. 


Ο γρύπας  προσγειώθηκε  κοντά  στη  φωλιά  του,  και  η Αλιζέτ 
πήδησε  από  τη  ράχη  του. 

«Είναι  όλος  δικός  σου,»  είπε  στον  μαυρόδερμο,  γαλανομάλλη 
άντρα  που  φρόντιζε  το  θηρίο  και  που  τώρα,  έχοντας  δει  τη 
Σκοτεινή  Βασίλισσα  να  ζυγώνει,  είχε  έρθει  στη  φωλιά  τρέχο- 
ντας. 

Η Αλιζέτ  πήγε  στο  οίκημα  διοίκησης  και  άνοιξε  την  πόρτα, 
μπαίνοντας.  Μέσα,  είδε  τον  Πρίγκιπα  Καρνάδη,  τη  Φενίλ- 
δα’σαρ,  τρεις  άλλους  άντρες,  και  μία  γυναίκα.  Ο ένας  από  τους 
άντρες  ήταν  ο Αλλάνδρης’σαρ,  ο μάγος  Ερευνητής  του  ορυχεί- 
ου- οι  άλλοι  δύο  ήταν  Γαιοδίφες.  Το  ίδιο  και  η γυναίκα. 

«Αλιζέτ,»  είπε  ο Καρνάδης  στρεφόμενος  να  την  κοιτάξει  κα- 
θώς η συζήτησή  τους  σταματούσε,  «τους  βρήκες;» 

Η Σκοτεινή  Βασίλισσα  έβαλε  ένα  ποτήρι  νερό  για  τον  εαυτό 
της  και  ήπιε.  «Όχι,  Πρίγκιπά  μου.  Πρέπει  να  έχουν  κρυφτεί, 
τώρα  που  το  ξέρουν  ότι  τους  ψάχνουμε.  Η αιχμάλωτη,  όμως, 
μπορεί  ίσως  να  μας  δώσει  περισσότερες  πληροφορίες 
γι’αυτούς.» 

«Δεν  έχει  μιλήσει  ακόμα,»  είπε  ο Καρνάδης.  «Οι  στρατιώτες 
μου,  βέβαια,  την  ανακρίνουν.» 

Η Αλιζέτ  ένευσε  και  ήπιε  άλλη  μια  γουλιά  νερό. 

«Λοιπόν,»  είπε  η Φενίλδα  στον  έναν  από  τους  Γαιοδίφες. 
«Θα  συναντηθούμε  το  απόγευμα  και  θα  πάμε  να  ερευνήσουμε. 
Καλώς;» 

Εκείνος  κατένευσε. 

«Αν  χρειαστείς  τη  βοήθειά  μου  για  να  θυμηθείς  κάποια 
πράγματα,  μη  διστάσεις  να  με  φωνάξεις,»  του  είπε  η Φενίλδα. 

«Εντάξει,»  συμφώνησε  εκείνος.  Και  μετά  έφυγε  από  το  οίκη- 
μα, μαζί  με  τους  συναδέλφους  του  και  τον  Αλλάνδρη’σαρ. 

«Τι  συμβαίνει  μ’αυτούς;»  ρώτησε  η Αλιζέτ. 

«Ένας  τους  γνωρίζει  το  Ξόρκι  Πνευματικής  Ανιχνεύσεως  και, 
επειδή  οι  Γαιοδίφες  έχουν  μεγαλύτερη  σχέση  με  τη  γη  και  τα 
πετρώματα,  θα  με  βοηθήσει  να  εντοπίσω  την  πνευματική  ο- 
ντότητα μέσα  στο  ορυχείο,»  απάντησε  η Φενίλδα.  «Θέλει,  ό- 
μως, να  ξαναθυμηθεί  κάποια  πράγματα  για  το  ξόρκι,  γιατί  έχει 
χρόνια  να  το  χρησιμοποιήσει.  Δεν  του  χρειάζεται  στη  δουλειά 
του.» 

«Και  είσαι  σίγουρη  ότι  με  τη  βοήθειά  του  θα  καταφέρεις  να 
βρεις  από  πού  έρχεται  η οντότητα;» 

«Το  ελπίζω.» 

«Καλή  τύχη.»  Η Αλιζέτ  τελείωσε  το  νερό  της  και  άφησε  το 
ποτήρι  επάνω  στο  τραπέζι. 

Ο Προαιρέσιος  στεκόταν  επάνω  σ’έναν  βράχο  και  κοίταζε  με 
τα  κιάλια  του. 

«Τους  βλέπεις  να  έρχονται;»  τον  ρώτησε  ο Ανδροκλής,  που 
στεκόταν  κοντά  στα  τρία  σταματημένα  οχήματά  τους,  τα  οποία 
είχαν  σκεπάσει  με  καφετί  καμβά  ώστε  να  μην  μπορεί  κάποιος 
να  τα  δει  εύκολα  από  απόσταση.  Το  τοπίο  γύρω  τους  ήταν  πε- 
τρώδες αλλά  όχι  χωρίς  καθόλου  βλάστηση.  Βρίσκονταν  στους 
πρόποδες  των  βουνών. 

Ο Προαιρέσιος  κατέβηκε  από  τον  βράχο.  «Όχι,»  απάντησε, 
«δεν  τους  βλέπω.» 

«Είναι  μεσημέρι  πια,»  είπε  ο Ανδροκλής,  και  κάθισε  σε  μια 
πέτρα  κάτω  από  ένα  δέντρο. 

Ο Προαιρέσιος  άνοιξε  το  παγούρι  του  και  ήπιε.  «Δε  νομίζω 
κάτι  να  τους  συνέβη.  Μη  φοβάσαι.» 

«Οι  Παντοκρατορικοί  μπορεί  να  κινήθηκαν  εναντίον  τους,» 
είπε  ο Ανδροκλής.  «Μπορεί  να  απλώθηκαν  στην  περιοχή  γύρω 
από  τον  οικισμό  του  ορυχείου  για  να  τους  βρουν.» 

«Τόσο  το  χειρότερο  γι’ αυτούς.» 

«Ποιους;» 

«Τους  Παντοκρατορικούς.» 

«Σοβαρέψου...» 

«Δύο  Μαύρες  Δράκαινες  είναι  εκεί,  μάγε!» 

«Η  Θάρφι’ταρ  δεν  είναι  Μαύρη  Δράκαινα  ακριβώς.  Είναι 
μάγισσα  που  βοηθούσε  τις  Μαύρες  Δράκαινες.» 

«Αλλά  είναι,  επίσης,  καλύτερα  εκπαιδευμένη  από  τους  πε- 
ρισσότερους πολεμιστές  που  μπορείς  να  συναντήσεις.»  Ο 
Προαιρέσιος  κούνησε  το  κεφάλι  του.  «Εγώ  δεν  ανησυχώ  κα- 
θόλου.» Τράβηξε  το  σπαθί  του  κι  άρχισε  να  πολεμά  με  αόρα- 
τους αντιπάλους. 

«Τι  κάνεις;»  ρώτησε  ο Ανδροκλής,  ανάβοντας  ένα  τσιγάρο. 

«Κρατιέμαι  σε  φόρμα.  Καλύτερο  απ’το  να  κάθομαι,  να  κα- 
πνίζω, και  να  ανησυχώ,»  αποκρίθηκε  ο Προαιρέσιος  ενώ  η λε- 

πίδα  του  ξίφους  του  ήταν  μια  γυαλιστερή  θολούρα  ολόγυρά 
του.  Ένα  χαμηλό  κλαδί  κόπηκε.  Δύο  χαρακιές  - μια  οριζόντια 
και  μια  κάθετη  - διαγράφηκαν  πάνω  σ’έναν  κορμό.  Σπίθες  πε- 
τάχτηκαν  από  έναν  βράχο. 

Ο Ανδροκλής  τελείωσε  το  τσιγάρο  του  κι  έβγαλε  κάτι  να  φά- 
ει. 

Ο Προαιρέσιος,  έχοντας  τώρα  γδυθεί  από  τη  μέση  κι  επάνω, 
συνέχιζε  να  σκοτώνει  αόρατους  εχθρούς. 

Η ώρα  περνούσε.  Ο Ανδροκλής  τελείωσε  το  φαγητό  του  και 
αποφάσισε  να  ρίξει  μια  ματιά  με  τα  κιάλια.  Τα  πήρε  από  εκεί 
όπου  τα  είχε  αφήσει  ο Προαιρέσιος  κι  έκανε  ν’ανεβεί  στον  ψη- 
λό βράχο- 

Ένας  αναπάντεχος  μεταλλικός  ήχος  ακούστηκε. 

Ο Ανδροκλής  στράφηκε,  για  να  δει  το  ξιφίδιο  της  Θάρφι’ταρ 
να  είναι  διασταυρωμένο  με  το  ξίφος  του  πιλότου. 

«Να  παίξουμε  μαζί;»  ρώτησε  η μάγισσα,  υπομειδιώντας. 

«Αργήσατε,»  είπε  ο Προαιρέσιος,  τραβώντας  το  σπαθί  του 
πίσω. 

Ο Νάρφλης  και  ο Αλκίνοος  πλησίασαν,  ερχόμενοι  πίσω  από 
τη  Θάρφι’ταρ  και  βγαίνοντας  από  τη  χαμηλή  βλάστηση. 

«Έχουμε  πρόβλημα,»  είπε  η μάγισσα.  «Απήγαγαν  τη  Μάρ- 
θα.» 

«Τι;»  έκανε  ο Προαιρέσιος.  «Πώς;» 

«Η  γρυποκαβαλάρισσα  που  έψαχνε  για  το  αεροπλάνο  μας 
την  άρπαξε  και  την  πήγε  στον  οικισμό  έξω  απ’το  ορυχείο.  Ο 
Σέλιρ’χοκ  την  εντόπισε,  όμως.  Την  έχουν  μέσα  στο  αεροπλάνο 
τους. » 

«Έχουν  κι  αυτοί  αεροπλάνο;»  είπε  ο Ανδροκλής  πλησιάζο- 
ντας. 

Η Θάρφι  θηκάρωσε  το  ξιφίδιο  της  στη  μέση.  «Ναι.  Κι  αυτό 
σημαίνει  ότι  έχουν  σταλεί  άνθρωποι  για  να  ερευνήσουν  την 
υπόθεση  των  εξαφανίσεων.  Επίσης,  σημαίνει  ότι  θα  έχουμε 
περισσότερους  εχθρούς  να  αντιμετωπίσουμε. 

»Και  κάτι  ακόμα:  η γρυποκαβαλάρισσα  που  άρπαξε  τη  Μάρ- 
θα δε  μας  είναι  άγνωστη.» 

«Τι  πάει  να  πει  αυτό;»  ρώτησε  ο ΓΙροαιρέσιος. 

«Τη  λένε  Αλιζέτ,  και  έχει  το  παρωνύμιο  Σκοτεινή  Βασίλισσα. 
Είναι  Μαύρη  Δράκαινα.» 

«Μαύρη  Δράκαινα;  Μα-» 

«Δεν  έχουμε  συμμαχήσει  όλες  με  τον  Πρίγκιπα  Ανδρόνικο, 
Προαιρέσιε.  Κάποιες  λίγες  εξακολουθούν  να  είναι  με  την  Πα- 
ντοκράτειρα.  Και  η Αλιζέτ  είναι  η καλύτερη  Μαύρη  Δράκαινα 
που  ξέρω.» 

«Η  χειρότερη,  θες  να  πεις...» 

«Αναφερόμουν  στις  ικανότητές  της,  όχι  στα  πιστεύω  της.» 

Ο Ανδροκλής  ρώτησε:  «Τι  θα  γίνει  τώρα;» 

«Η  Ιωάννα  σχεδιάζει  να  πάρει  τη  Μάρθα  από  τα  χέρια  των 
Παντοκρατορικών,»  αποκρίθηκε  η Θάρφι. 

«Δε  με  εκπλήσσει.» 

«Τα  οχήματα  θα  τα  πάρουμε  μαζί  ή θα  τ’αφήσουμε  εδώ;» 
ρώτησε  ο Προαιρέσιος. 

«Θα  τα  πάρουμε  μαζί,»  είπε  η Θάρφι,  «και  θα  τα  κρύψουμε 
σε  ασφαλή  απόσταση  από  τον  οικισμό.» 

«Είσαι  σίγουρη  ότι  μπορούν  να  φτάσουν  ώς  εκεί;»  Ο Ανδρο- 
κλής κοίταξε  προς  τα  βουνά,  ανάμεσα  από  τη  βλάστηση. 

«Υπάρχουν  μονοπάτια.  Είδα  μερικά  καθώς  ερχόμασταν.» 

Ο Προαιρέσιος  είπε:  «Η  Ιωάννα  πότε  σκοπεύει  να  ελευθε- 
ρώσει τη  Μάρθα;  Τη  νύχτα;» 

«Ναι.» 


Ο μάγος  ονομαζόταν  Νιρμόδος’φεν  και,  όταν  ήρθε  το  απόγευ- 
μα, είπε  στη  Φενίλδα  ότι  ήταν  έτοιμος  να  δοκιμάσουν  να  βρουν 
την  πνευματική  οντότητα.  Μαζί  με  τον  Καρνάδη,  την  Αλιζέτ, 
και  τον  Λοχαγό  Βατράνο  Γαλανόχειλο  μπήκαν  στο  ορυχείο, 

όπου  οι  εργάτες  εξακολουθούσαν  να  δουλεύουν,  και  η μάγισσα 
άρθρωσε  πρώτη  τα  λόγια  για  το  Ξόρκι  Πνευματικής  Ανιχνεύ- 
σεως. 

Οι  αισθήσεις  της  διευρύνθηκαν,  αναζητώντας·  και  πλάι  της 
μπορούσε  ν’ακούσει  και  τον  Νιρμόδο  να  μουρμουρίζει  τα  λόγια 
για  το  ίδιο  ξόρκι.  Η Φενίλδα  πέρασε  δίπλα  από  δύο  εργάτες 
που  έσπρωχναν  ένα  βαγόνι  γεμάτο  δοχεία  και,  τεντώνοντας  το 
χέρι  της,  άγγιξε,  με  επιφύλαξη,  το  δεξί  τοίχωμα  της  σήραγγας. 
Την  προηγούμενη  φορά  είχε  αισθανθεί  την  οντότητα  να  έρχε- 
ται ακριβώς  εκείνη  τη  στιγμή  που  η παλάμη  της  ακουμπούσε 
στις  πέτρες.  Τώρα,  όμως,  τίποτα  δεν  την  πλησίασε. 

Η Φενίλδα  πήρε  το  χέρι  της  από  εκεί  και  συνέχισε  να  βαδίζει. 

«Βρήκες  κάτι;»  τη  ρώτησε  ο Νιρμόδος. 

«Όχι  ακόμα.» 

«Ούτε  εγώ.» 

«Πρέπει  ν’ακουμπήσεις  τα  τοιχώματα.» 

Λίγο  παρακάτω,  ο Γαιοδίφης  το  επιχείρησε:  Ύστερα  από  μια 
στροφή,  το  χέρι  του  άγγιξε  τις  πέτρες  πλάι  του.  «Δεν  έρχεται 
τίποτα,  Φενίλδα,»  είπε. 

Η Φενίλδα  άγγιξε  την  άλλη  μεριά  της  σήραγγας.  Τίποτα,  και 
πάλι. 

«Γιατί;»  ρώτησε  ο Νιρμόδος’φεν. 

«Δεν  ξέρω.  Ίσως  να  ασχολείται  με  κάτι  άλλο,  ή ίσως  να  μην 
έχουμε  τραβήξει  την  προσοχή  του  ακόμα.» 

Προχώρησαν  περισσότερο  μέσα  στο  ορυχείο.  Από  κάπου  ένα 
τρυπάνι  ακουγόταν  να  δουλεύει,  βουίζοντας  και  μουγκρίζοντας 
καθώς  χτυπούσε  τις  πέτρες. 

Η Φενίλδα  και  ο Νιρμόδος  άγγιζαν  τα  τοιχώματα  των  σηράγ- 
γων χωρίς  να  αισθάνονται  καμία  πνευματική  οντότητα  να  τους 
πλησιάζει,  και  η μάγισσα  άρχισε  να  αμφιβάλλει  για  το  σχέδιό 
της.  Μήπως  ήταν  τυχαίο  αυτό  που  είχε  συμβεί  την  προηγούμε- 
νη φορά; 

Δρασκέλισαν  έναν  μεγάλο  σωλήνα  ο οποίος  τραβούσε  αίμα 
των  βράχων  από  το  πέρας  μιας  σήραγγας  και  το  αποθήκευε 
σ’ένα  δοχείο  στην  πίσω  μεριά  ενός  μηχανήματος  με  τροχούς. 

Η Φενίλδα  άγγιξε  πάλι  τις  πέτρες  μετά  από  μια  γωνία- 

-και  τότε,  το  αίσθάνθηκε.  Κάτι  ερχόταν! 

«Εδώ  είναι!»  είπε.  «Το  νιώθεις;» 

«Ναι,»  αποκρίθηκε  ο Νιρμόδος. 

Η οντότητα  πλησίαζε  μέσα  από  τη  γη. 

Η Φενίλδα  πήρε  το  χέρι  της  από  το  τοίχωμα  προτού  φτάσει 
στην  παλάμη  της.  Αίσθάνθηκε  την  οντότητα  να  φεύγει, 
ν’  απο  μακρύνεται. 

«Ακολούθησέ  την!»  είπε  στον  Νιρμόδο,  ελπίζοντας  ότι  αυτός, 
καθότι  Γαιοδίφης,  θα  τα  κατάφερνε  καλύτερα  από  εκείνη. 

Η Φενίλδα  αίσθάνθηκε  την  οντότητα  να  βουλιάζει  μέσα  στις 
πέτρες,  να  πηγαίνει  ολοένα  και  πιο  μακριά,  ολοένα  και  πιο  μα- 
κριά, όπως  ένα  ψάρι  του  βυθού  που  ξέρει  ότι  έχει  χάσει  το  θή- 
ραμά του  και  τώρα  το  μόνο  που  του  μένει  είναι  να  επιστρέφει 
στη  φωλιά  του,  σε  κάποια  υποθαλάσσια  άβυσσο. 

Η Φενίλδα,  τελικά,  έχασε  την  οντότητα.  Στράφηκε  να  κοιτά- 
ξει τον  Νιρμόδο’φεν,  και  τον  είδε  συνοφρυωμένο.  Ο μάγος  α- 
κόμα την  ακολουθούσε!  Είχα  δίκιο:  ένας  Γαιοδίφης  μπορεί  να 
το  κάνει  αυτό  καλύτερα  από  μένα.  Έχουν  περισσότερη  εξοι- 
κείωση με  τη  γη  και  τα  πετρώματα. 

Ο Νιρμόδος  άρχισε  ξαφνικά  να  βαδίζει  γρήγορα.  Η Φενίλδα 
τον  ακολούθησε.  Ο Καρνάδης,  η Αλιζέτ,  και  ο Επόπτης  του 
Ορυχείου  ακολούθησαν  τη  μάγισσα. 

Ο αέρας  ήταν  λίγος  εδώ  πέρα,  κάτω  από  τη  γη,  και  η Φενίλδα 
δυσκολευόταν  ν’αναπνέει.  Δεν  άργησε  να  λαχανιάσει. 

«Δαίμονες  της  Λόρκης!»  γρύλισε  αναπάντεχα  ο Νιρμόδος, 
όταν  βρίσκονταν  στο  δεύτερο  επίπεδο  του  ορυχείου. 

«Τι  είναι;»  ρώτησε  η Φενίλδα. 

«Το  έχασα,  το...  Πήγε...  από  κει.»  Έδειξε  μια  στροφή.  «Και 
χάθηκε  - παράξενα.  Γλίστρησε  μέσα  σε...  δεν  ξέρω  τι,  αλλά 
δεν  ήταν  κάποιο  πέτρωμα.  Δεν  ξέρω  τι  ήταν.» 

«Πάμε  να  δούμε,»  είπε  η Φενίλδα,  και  βάδισαν  προς  τη 
στροφή. 

Η Αλιζέτ  και  ο Καρνάδης  τράβηξαν  τα  πιστόλια  τους.  Ο Λο- 
χαγός Γαλανόχειλος,  βλέποντάς  τους  να  οπλίζονται,  τράβηξε  κι 
εκείνος  το  δικό  του  πιστόλι. 

Έφτασαν  σε  μια  σήραγγα  που  ήταν  σκοτεινή.  Κανένας  εργά- 
της δεν  δούλευε  εδώ.  Η Αλιζέτ  φώτισε  μέσα  με  τον  φακό  της, 
διαλύοντας  το  σκοτάδι.  Μια  μεγάλη  ρωγμή  υπήρχε  στον  τοίχο 
στο  βάθος. 

«Τι  είναι  εδώ;»  ρώτησε  η Φενίλδα. 

Ο Νιρμόδος’φεν  συνοφρυώθηκε.  «Εδώ  είναι  το  μέρος  που, 
πριν  από  κάποιο  καιρό,  είχε  ξεφύγει  εκείνο  το  αέριο...» 

«Τι  αέριο;» 

«Δεν  ξέρουμε.  Προσπαθούσαμε  να  σπάσουμε  αυτόν  τον  λιθι- 
κό  σχηματισμό»  - πλησίασε  το  πέρας  της  σήραγγας,  δείχνο- 
ντας - «αλλά  αποδεικνυόταν  εξαιρετικά  ανθεκτικός.  Ασυνήθι- 
στα ανθεκτικός,  βασικά.  Φέραμε  τρυπάνι  και  τον  τρυπανίσαμε, 
και...  έγινε  αυτή  η ρωγμή  που  βλέπεις:  από  την  οποία  βγήκε 
ένα  γκρίζο  αέριο.  Οι  εργάτες  φοβήθηκαν  δικαιολογημένα  και 
έφυγαν.  Επιστρέψαμε  φορώντας  μάσκες,  αλλά  το  αέριο  είχε 
διαλυθεί.  Κάναμε  κάποιες  μετρήσεις  και  βρήκαμε  την  περιοχή 
ασφαλή.  Το  ίδιο  είπε  κι  ο Αλλάνδρης’σαρ:  ότι  δεν  υπήρχε  κίν- 
δυνος. Κι  από  το  αέριο  δε  φάνηκε  να  είχε  αρρωστήσει  κανέ- 
νας...» 

«Η  οντότητα,  τώρα,  πού  πήγε;»  ρώτησε  η Φενίλδα.  «Στη 
ρωγμή;» 

Η Νιρμόδος  ένευσε.  «Ναι,  το  μάντεψες.» 

Η Φενίλδα  πλησίασε  τη  ρωγμή,  την  κοίταξε.  Έκανε  ένα  Ξόρ- 
κι Ενεργειακής  Ανιχνεύσεως.  Δεν  εντόπισε  καμία  μορφή  ενέρ- 
γειας. Παράξενο. 

«Μέσα  στη  ρωγμή  φαίνεται  να  υπάρχουν  κανονικές  πέτρες, 
Νιρμόδε...» 

«Ναι,  έτσι  φαίνεται.  Αλλά  υπάρχει  και  κάτι  άλλο.  Αυτό  που 
αισθάνθηκα....  Εκεί  μέσα  γλίστρησε  η πνευματική  οντότητα  - 
και  δεν  ήταν  πέτρα.  Είμαι  βέβαιος.» 

Μια  υποψία  πέρασε  από  το  νου  της  Φενίλδα.  Μπορεί  να  έ- 
χουμε να  κάνουμε  με  τέτοιο  πράγμα;  Έπρεπε  να  το  διαπιστώ- 
σει. 

Υψώνοντας  τα  χέρια  της,  χρησιμοποίησε  ένα  Ξόρκι  Εντοπι- 
σμού Διαστασιακής  Αλλοιώσεως,  και  αμέσως  διαπίστωσε  ότι, 
ναι,  είχε  όντως  δίκιο:  υπήρχε  κάποια  διαστασιακή  αλλοίωση 
σ’εκείνο  το  σημείο.  Χωρικής  φύσης,  όχι  χρονικής.  Η διάσταση 
της  Σεργήλης  αναδιπλωνόταν  πίσω  από  αυτή  τη  ρωγμή. 

Η Φενίλδα’σαρ  στράφηκε  στον  Καρνάδη.  «Πρίγκιπά  μου,» 
είπε,  «νομίζω  πως  έχω  αρχίσει  να  καταλαβαίνω  τι  συμβαίνει.» 

«Διαφώτισέ  μας,  τότε.» 

«Οι  εργάτες  τρυπάνισαν  αυτόν  εδώ  τον  λιθικό  σχηματισμό» 
- τον  έδειξε  πίσω  της,  με  τον  αντίχειρά  της  - «και  πρέπει  να... 
ανησύχησαν  κάτι.  Την  πνευματική  οντότητα  που  διαισθανό- 
μαστε, ίσως.  Πίσω  από  αυτή  τη  ρωγμή  που  έκαναν,  πάντως, 
υπάρχει  μια  αλλοίωση  της  Σεργήλης.  Ο χώρος  δεν  είναι  όπως 
τον  ξέρουμε.  Κι  εκεί  κρύφτηκε  η οντότητα  την  οποία  ο Νιρμό- 
δος  κατόρθωσε  ν’ακολουθήσει  μέσα  από  τη  γη.» 

«Και  το  αέριο;»  ρώτησε  ο Γαλανόχειλος  προτού  μιλήσει  ο 
Καρνάδης  (ο  οποίος  έδειχνε  σκεπτικός,  ούτως  ή άλλως).  «Το 
αέριο  που  βγήκε  όταν  τρυπανίσαμε  τον  τοίχο;» 

«Δεν  ξέρω  τι  μπορεί  να  ήταν  το  αέριο.» 

«Ούτε  κανένας  άλλος  γνωρίζει,»  είπε  ο Επόπτης.  «Δε  θα 
μπορούσε,  όμως,  αυτό  να  ήταν  η πνευματική  οντότητα;» 

«Αν  ήταν  η πνευματική  οντότητα,  τότε  γιατί  δεν  εμφανίζεται 
και  τώρα  ως  καπνός;»  έθεσε  το  ερώτημα  η Φενίλδα. 

«Και  δεν  είναι  αυτό  το  μόνο  παράξενο,»  είπε  ο Καρνάδης. 
«Όσα  μάς  λες  δεν  εξηγούν  τις  εξαφανίσεις,  Φενίλδα.  Δεν  ξέ- 

ρεις  τι  θα  γινόταν  αν  η οντότητα  ερχόταν  σε  επαφή  μαζί  σου 
όσο  είχες  το  χέρι  σου  ακουμπισμένο  στο  τοίχωμα.» 

«Δεν  είπα  ότι  έχω  ακόμα  όλες  τις  απαντήσεις.» 

«Τι  προτείνεις  να  γίνει,  λοιπόν;» 

«Πρέπει  να  μελετήσω  τη  διαστασιακή  αλλοίωση.  Αλλά  δεν 
μπορώ  να  το  κάνω  τώρα,  ύστερα  από  τόση  χρήση  της  μαγείας 
μου.  Καλύτερα  αύριο.» 

«Μέχρι  αύριο,  ίσως  να  έχουμε  κι  άλλες  εξαφανίσεις.» 

«Αν  κανένας  δεν  έχει  αγγίξει  τα  τοιχώματα  του  ορυχείου, 
όπως  τους  ζητήσαμε,  τότε  θέλω  να  πιστεύω  ότι  δεν  θα  έχουμε 
άλλες  εξαφανίσεις,  Πρίγκιπά  μου,»  αποκρίθηκε  η Φενίλδα. 

Ο Καρνάδης  κοίταξε  την  Αλιζέτ,  ερωτηματικά. 

«Δεν  έχω  γνώση  του  αντικειμένου,  Υψηλότατε,»  δήλωσε  ε- 
κείνη, ουδέτερα. 

Η Φενίλδα  ρώτησε  τότε  τον  Καρνάδη,  επειδή  γνώριζε  ότι  ή- 
ταν επιστήμονας  και  ασχολιόταν  με  τη  βιολογία:  «Μπορείς  να 
μου  απαντήσεις  σε  κάτι,  Πρίγκιπά  μου;  Είναι  δυνατόν  κάποι- 
ο... μικρόβιο  να  μεταφερθεί  πνευματικά  στο  ανθρώπινο  σώ- 
μα;» 

«Αμφιλεγόμενο  θέμα,»  αποκρίθηκε  ο Καρνάδης.  «Ορισμένοι 
ισχυρίζονται  πως  ναι,  ορισμένοι  πως  όχι.  Πρόκειται  για  το  πα- 
λιό ερώτημα  αν  μπορεί  μια  ψυχική  ασθένεια  να  επηρεάσει  το 
σώμα.  Προσωπικά,  νομίζω  ότι  μπορεί  να  συμβεί.  Αν  μη  τι  άλλο, 
ως  αυθυποβολή.  Η πνευματική  ασθένεια  σε  βάζει  να  πείσεις 
τον  εαυτό  σου  ότι  το  σώμα  σου  είναι  άρρωστο. 

»Θες  να  μου  πεις  τώρα,  δηλαδή,  ότι  η οντότητα  που  έχεις  ε- 
ντοπίσει μεταφέρει  κάποιο  πνευματικό  μικρόβιο  μέσα  από  τις 
πέτρες;» 

«Δεν  θα  το  απέκλεια.» 

«Μα  οι  άνθρωποι  εξαφανίζονται,  Φενίλδα-  δεν  αρρωσταί- 
νουν.» 

«Αποκλείεται  μια  ασθένεια  να  κάνει  το  σώμα  να  αποσυντίθε- 
ται;» 

«Σίγουρα,  όχι  τόσο  γρήγορα!» 

«Γιατί  όχι;»  διαφώνησε  η Φενίλδα,  πλησιάζοντάς  τον  για  να 
σταθεί  εμπρός  του. 

Ο Καρνάδης  συνοφρυώθηκε  παρατηρώντας  τα  μάτια  της  πί- 
σω από  τα  μεγάλα  στρογγυλά  γυαλιά  της.  «Δεν  υπάρχει  κανέ- 
νας ουσιαστικός  λόγος,»  παραδέχτηκε.  «Όμως...  Δεν  είναι, 
όμως,  συνηθισμένο.  Και  μην  ξεχνάς  ότι,  στην  περίπτωσή  μας, 
δεν  μένει  πίσω  κανένα  σημάδι.  Ούτε  καν  στάχτη.» 

«Το  σώμα  εξαερώνεται,»  είπε  η Φενίλδα. 

«Αδύνατον! » 

«Το  ανθρώπινο  σώμα  περισσότερο  από  νερό  αποτελείται-» 

«Το  ξέρω,  Φενίλδα·  αλλά  ο ρυθμός  εξαέρωσης  είναι...  υπερ- 
βολικός.» 

«Υπάρχει  ένα  ξόρκι,»  του  είπε  η Φενίλδα’σαρ.  «Το  Ξόρκι  Τα- 
χείας Εξαερώσεως.  Εξαερώνει  πολύ  γρήγορα  μια  μικρή  ποσό- 
τητα υγρού-» 

«Θες  να  μου  πεις  ότι  αυτό  το  ξόρκι-;» 

«Το  φέρνω  ως  παράδειγμα,  απλά.  Για  να  σου  αποδείξω  ότι 
μπορεί  να  γίνει. » 

«Πιστεύεις,  επομένως,»  είπε  ο Καρνάδης,  «ότι  έχουμε  να  κά- 
νουμε με  κάποια  πνευματική  ασθένεια  που  εξαερώνει  το  σώ- 
μα. Και  πιστεύεις  ότι  αυτή  την  ασθένεια  τη  μεταδίδει  μέσα  από 
τις  πέτρες  η οντότητα  που  εντόπισες  και  που  κρύβεται  εκεί, 
στη  διαστασιακή  αλλοίωση.»  Έδειξε  τη  ρωγμή. 

«Ναι.  Ή,  τουλάχιστον,  έτσι  υποθέτω.  Πρέπει  να  πειραματι- 
στούμε για  να  διαπιστώσουμε  αν  όντως  ισχύει  αυτό.» 

«Καλώς,»  αποκρίθηκε  ο Καρνάδης.  «Θα  δούμε.»  Φαινόταν 
δύσπιστος,  αν  κι  έμοιαζε  να  παραδέχεται  ότι  υπήρχε  κάποια 
λογική  στο  συλλογισμό  της  Φενίλδα. 

Βγαίνοντας  από  το  ορυχείο,  η Φενίλδα  αισθάνθηκε  το  απογευ- 
ματινό αεράκι  πολύ  ευχάριστο  επάνω  στο  πρόσωπό  της.  Έ- 
βγαλε τα  γυαλιά  της  και  σκούπισε,  με  τον  πήχη  της,  τον  ιδρώτα 
από  το  μέτωπο  της.  Βλεφάρισε  μερικές  φορές  στο  κοκκινωπό 
φως. 

Ο Νιρμόδος’φεν  και  ο Λοχαγός  Γαλανόχειλος  απομακρύνθη- 
καν από  τον  Πρίγκιπα  Καρνάδη,  την  Αλιζέτ,  και  τη  Φενίλ- 
δα’σαρ  καθώς  αυτοί  πήγαιναν  προς  το  οίκημα  διοίκησης. 

Ένας  στρατιώτης  πλησίασε  τον  Πρίγκιπα  λίγο  προτού  φτά- 
σουν στην  πόρτα,  κι  έκανε  μια  σύντομη  υπόκλιση.  «Υψηλότα- 
τε. Ακόμα  δε  μας  έχει  πει  τίποτα.» 

«Τελικά,»  παρατήρησε  ο Καρνάδης,  «δεν  ήταν  όλο  λόγια. 
Ελαττώστε  τα  βασανιστήρια,  αλλά  το  βράδυ  μην  την  αφήσετε 
καθόλου  να  κοιμηθεί.» 

«Μάλιστα,  Υψηλότατε,»  αποκρίθηκε  ο στρατιώτης  και  έφυ- 
γε. 

«Η  φίλη  σου  μοιάζει  αντοχής,»  είπε  ο Καρνάδης  στη  Φενίλ- 
δα. 

«Σ’το  είπα  ότι  θ’αποδεικνυόταν  δύσκολη.» 

«Τι  αποστολή  ήταν  αυτή  στην  Ταρασμάλθη,  όπου  τη  γνώρι- 
σες;» 

«Αυτό,  δυστυχώς,  δεν  μπορώ  να  σ’το  αποκαλύψω.» 

Ο Καρνάδης  ύψωσε  ένα  φρύδι.  «Είμαι  σύζυγος  της  Παντο- 
κράτειρας,  Φενίλδα...» 

«Δεν  το  ξεχνάω,  Πρίγκιπά  μου.  Ωστόσο,  πρόκειται  για  κάτι 
απόρρητο  - ακόμα  κι  αν  είσαι  σύζυγος  της  Παντοκράτειρας.» 

«Παράξενο...»  είπε  ο Καρνάδης.  «Είσαι,  γενικά,  παράξενη 
γυναίκα,  Φενίλδα’σαρ.» 

«Ελπίζω  αυτό  να  είναι  κομπλιμέντο,  Υψηλότατε.» 

Ο Καρνάδης  μειδίασε.  «Κι  εγώ  το  ίδιο  ελπίζω.» 

Μπήκαν  στο  οίκημα  διοίκησης,  και  η Αλιζέτ  είπε:  «Πρίγκιπά 
μου,  οι  επαναστάτες  ίσως  να  προσπαθήσουν  να  σώσουν  τη 
Μάρθα.» 

«Νομίζεις  ότι  έχουν  τόσες  πολλές  δυνάμεις  ώστε  να  επιτε- 
θούν ανοιχτά  στο  ορυχείο;  Πετώντας  τόση  ώρα,  δεν  είδες  κα- 
νόναν.» 

«Επειδή  κρύφτηκαν.  Αυτό  δε  σημαίνει  ότι  είναι  λίγοι.  Επι- 
πλέον, ακόμα  και  λίγοι  να  είναι,  ίσως  καταφέρουν  να  εισβά- 
λουν και  να  πάρουν  τη  Μάρθα.» 

«Φρόντισε  να  το  αποτρέψεις,»  αποκρίθηκε  ο Καρνάδης,  κα- 
θίζοντας σε  μια  από  τις  καρέκλες  του  τραπεζιού. 

«Ακριβώς  αυτό  περίμενα  να  πεις,  Πρίγκιπά  μου.» 


9:  Νυχτερινή  Επίθεση 

Ο Γεράσιμος  είχε  μάθει  για  την  αιχμάλωτη  των  Παντοκρατο- 
ρικών. Δεν  είχε  δει  ο ίδιος  τον  γρύπα  να  τη  φέρνει  αλλά  το  είχε 
ακούσει  από  τους  άλλους  εργάτες.  Όλοι  το  συζητούσαν  και 
αναρωτιόνταν  τι  μπορεί  να  σήμαινε.  Ποια  μπορεί  να  ήταν  αυ- 
τή η γυναίκα;  Γιατί  την  είχαν  αιχμαλωτίσει; 

Ο Γεράσιμος  δεν  αμφέβαλλε  ότι  η αιχμάλωτη  ήταν  με  την 
Επανάσταση.  Οι  Παντοκρατορικοί  πρέπει  να  την  είχαν  πιάσει 
να  κατασκοπεύει  τον  οικισμό.  Κι  αφού  μία  επαναστάτρια  βρι- 
σκόταν εδώ,  τούτο  ίσως  να  σήμαινε  ότι  κι  άλλοι  επαναστάτες 
βρίσκονταν  εδώ.  Ίσως  να  σήμαινε  ότι  σχέδιαζαν  να  πάρουν  το 
ορυχείο  από  τους  στρατιώτες  της  Παντοκράτειρας. 

Και  ίσως  να  ήρθαν  επειδή  εγώ  έδωσα  την  πληροφορία  ότι 
κάτι  παράξενο  συμβαίνει. 

Ο Γεράσιμος  αισθανόταν  ότι  είχε  κάνει  κάτι  σημαντικό.  Σύ- 
ντομα μπορεί  όλοι  τους  να  ήταν  ελεύθεροι  από  τους  Παντο- 
κρατορικούς  και  να  δούλευαν  με  μισθούς  ανθρώπινους,  με  κά- 
μποσες  εξόδους,  και  με  συνθήκες  που  δεν  ήταν  για  ζώα. 

Οι  επαναστάτες  αποκλείεται  να  έστειλαν  εδώ  μία  μόνο  ανι- 
χνεύτρια.  Θα  είναι  ολόκληρος  στρατός  στα  βουνά.  Μα  τη  Με- 
γόιλη  Αρτόιλη,  θα  έρθουν  και  θα  μας  ελευθερώσουν! 

Αυτά  σκεφτόταν  ο Γεράσιμος  καθώς  η ημέρα  τελείωνε  και, 
μαζί  με  άλλους  τέσσερις  εργάτες,  πήγαινε  προς  το  οίκημα  δια- 
μονής του.  Κοιτάζοντας  τριγύρω,  έβλεπε  περισσότερους  φρου- 
ρούς να  φυλάνε  τον  οικισμό  απ’ό,τι  συνήθως.  Σα  να  περιμέ- 
νουν επίθεση.  Οι  επαναστάτες  πρέπει  να  είναι  κοντά!  Φοβού- 
νται! 

Ο Γεράσιμος,  όμως,  έμεινε  σιωπηλός·  δεν  έδειξε  τον  ενθου- 
σιασμό του  στους  υπόλοιπους  εργάτες,  γιατί,  φυσικά,  δεν  ήθε- 
λε να  τους  κινήσει  υποψίες  για  το  άτομό  του.  Κανένας  δεν  έ- 
πρεπε να  ξέρει  ότι  ήταν  κατάσκοπος  για  την  Επανάσταση  - 
ακόμα  και  τώρα,  που  η απελευθέρωση  έμοιαζε  τόσο  κοντά. 

«Κάτι  δεν  πάει  καλά,  ρε,»  του  είπε  ο Βατράνος,  ένας  από 
τους  συγκάτοικούς  του,  καθώς  πλησίαζαν  το  οίκημά  τους. 

«Τι;» 

«Δε  βλέπεις  πόσους  φρουρούς  έχουν;» 

«Ναι,  είναι  πολλοί...» 

«Γι’αυτή  τη  γυναίκα  τούς  έχουν  βάλει,»  είπε  ο Αύγουστος, 
ένας  άλλος  συγκάτοικος  του  Γεράσιμου.  «Φοβούνται  μην  τους 
φύγει,  ή μην  έρθουν  να  την  πάρουν.  Πολλοί  λένε  ότι  είναι  επα- 
ναστάτρια.» 

«Θάχουμε  μπελάδες,  γαμώτο...»  μουρμούρισε  ο Φοίβος,  που 
πάντα  ήταν  φοβητσιάρης.  Συνήθως  έλεγε  Καλύτερα  να  τρώμε 
κι  ας  είναι  λίγο , παρά  να  μας  φάνε  ζωντανούς. 

Ο Γεράσιμος,  φυσικά,  δεν  συμφωνούσε.  Με  τέτοια  μυαλά 
πάντα  θα  είμαστε  κάτω  από  το  τακούνι  της  Παντοκράτειρας! 
σκεφτόταν.  Πρέπει  να  κάνουμε  κάτι!  Ευτυχώς  και  η γυναίκα 
του,  η Χαρίκλεια,  ήταν  της  ίδιας  νοοτροπίας,  έτσι  μπορούσε  να 
μεταφέρει  πληροφορίες  μέσω  αυτής. 

Η Χαρίκλεια...  Καθώς  ο Γεράσιμος  έμπαινε  στην  τρώγλη  που 
οι  Παντοκρατορικοί  αποκαλούσαν  οίκημα  διαμονής  εργαζομέ- 

νων,  σκεφτόταν  πόσο  θα  ήθελε  τώρα  να  ήταν  κοντά  στη  γυ- 
ναίκα του.  Θα  ξάπλωνε  πλάι  της  και  θα  την  αγκάλιζε  και  θα  τη 
φιλούσε  στα  χείλη  και  στον  ώμο,  και  παρότι  ήταν  τόσο  εξουθε- 
νωμένος από  όλη  την  ημέρα  που  σίγουρα  δεν  θα  μπορούσε  να 
κάνει  τίποτα  περισσότερο  μαζί  της,  θα  ακουμπούσε  το  κεφάλι 
του  πάνω  στο  μαλακό  στήθος  της  και  θα  κοιμόταν,  βαθιά  και 
γαλήνια. 

Δυστυχώς,  τώρα  κάθισε  πάνω  στο  σκληρό  χαμηλό  κρεβάτι 
του  οικήματος  διαμονής,  και  κοίταξε  το  μπολ  με  το  φαγητό  που 
ήταν  ακουμπισμένο  παραδίπλα  και  την  κούπα  με  το  νερό.  Ά- 
νοστο φαγητό,  της  πείνας.  Νερό  που  το  μόνο  καλό  του  ήταν 
πως  δεν  ήταν  βρόμικο,  αλλά  έβρισκες  και  χώμα  μέσα. 

Παρ’όλ’αυτά,  ο Γεράσιμος  έφαγε  και  ήπιε.  Ήταν  πολύ  πεινα- 
σμένος  και  διψασμένος  για  να  κάνει  αλλιώς.  Μετά,  γδύθηκε 
και  ξάπλωσε  ανάσκελα  στο  κρεβάτι  του,  κοιτάζοντας  το  ταβάνι 
και  ελπίζοντας  οι  επαναστάτες  να  μην  καθυστερήσουν  πολύ  να 
έρθουν. 

«Θες  τσιγάρο;»  τον  ρώτησε  ο Βατράνος,  από  δίπλα.  «Μου  τα 
έφεραν  στο  τελευταίο  επισκεπτήριο  που  είχα.» 

«Ευχαριστώ,  ρε  φίλε.»  Ο Γεράσιμος  πήρε  ένα  τσιγάρο  και  το 
άναψε.  Φύσηξε  καπνό  προς  το  ταβάνι. 

«Νομίζεις  ότι  θα  γίνει  καμία  περίεργη  ιστορία  με  τη  γυναίκα 
που  αιχμαλώτισαν;» 

«Δεν  ξέρω,  αλλά  το  ελπίζω.» 

«Ναι,  το  ίδιο  κι  εγώ.  Μερικά  προβλήματα  για  τα  βρομόσκυλα 
της  Παντοκράτειρας.  Εμείς  τι  άλλο  να  πάθουμε,  ούτως  ή άλ- 
λως;» 

«Σωστή  σκέψη.» 

Μέσα  στο  οίκημα  διαμονής,  που  δεν  ήταν  παρά  ένα  δωμάτιο, 
το  μόνο  φως  ερχόταν  από  μια  λάμπα  λαδιού  κρεμασμένη  στο 
χαμηλό  ταβάνι,  και  οι  σκιές  παντού  γύρω  ήταν  πυκνές.  Ορι- 
σμένοι από  τους  εξουθενωμένους  εργάτες  είχαν  ήδη  αρχίσει  να 
ροχαλίζουν. 

«Τον  έχουν  γεμίσει  τον  τόπο  με  φρουρούς,»  είχε  παρατηρήσει 
η Ιωάννα,  καθώς  σουρούπωνε.  «Το  περιμένουν  ότι  θα  επιχει- 
ρήσουμε διάσωση.» 

«Ναι,»  είχε  συμφωνήσει  η Θάρφι,  και  ο Γεράρδος  είχε  πει: 
«Δεν  μπορούμε  να  το  αναβάλουμε.  Μέχρι  αύριο  ίσως  να  την 
έχουν  σκοτώσει! » 

«Δε  θα  το  αναβάλουμε,»  τον  είχε  διαβεβαιώσει  η Ιωάννα. 

Και  τώρα,  καθώς  η νύχτα  έπεφτε,  δεν  μιλούσαν  πια.  Έβαζαν 
το  σχέδιό  τους  σε  δράση. 


Ο Νάρφλης  σκαρφάλωσε  στην  πλαγιά  δυτικά  του  οικισμού, 
νότια  της  εισόδου  του  ορυχείου.  Βρήκε  ένα  καλό  μέρος  για  να 
σταθεί,  άναψε  ένα  μικρό  μαγκάλι  σ’ένα  καλυμμένο  σημείο,  και 
άφησε  τη  φαρέτρα  του  δίπλα  από  το  μαγκάλι,  όρθια.  Έβγαλε 
το  τόξο  του  από  τον  ώμο  και  έλεγξε,  για  μια  τελευταία  φορά, 
τη  χορδή.  Τράβηξε  ένα  βέλος  από  τη  φαρέτρα,  το  άναψε,  το 
πέρασε  στο  τόξο,  και  σημάδεψε... 

Ο στάβλος  του  οικισμού  ήταν  ακριβώς  από  κάτω  του,  και,  λό- 
γω καλοκαιριού,  ήταν  ξεσκέπαστος.  Τα  άλογα  φαίνονταν  να 
κοιμούνται.  Τρεις  φρουροί  ήταν  εκεί  κοντά,  ένας  στην  ανατο- 
λική μεριά  του  στάβλου,  ένας  στη  νότια,  κι  ένας  στη  δυτική. 

Ο Νάρφλης  εκτόξευσε  το  πρώτο  φλέγόμενο  βέλος  επάνω  στα 
άχυρα-  και  συνέχισε  να  εκτοξεύει  φλέγόμενα  βέλη,  το  ένα  κα- 
τόπιν του  άλλου,  γρήγορα. 

Τα  άλογα  αμέσως  αφήνιασαν. 

Ο φρουρός  στη  δυτική  μεριά,  όταν  έκανε  να  υψώσει  το  του- 
φέκι του  προς  τη  βραχώδη  πλαγιά,  δέχτηκε  ένα  βέλος  στο  αρι- 
στερό μάτι  και  σωριάστηκε  νεκρός. 

Ο Αλκίνοος,  όπως  ο Νάρφλης,  σκαρφάλωσε  στην  πλαγιά  δυτι- 
κά του  οικισμού,  αλλά  βόρεια  της  εισόδου  του  ορυχείου.  Από 
κάτω  του  ήταν  η φωλιά  του  γρύπα. 

Ο Αλκίνοος  άναψε  μαγκάλι  σ’ένα  καλυμμένο  σημείο  και  ξεκί- 
νησε κι  εκείνος  να  ρίχνει  φλέγόμενα  βέλη,  μόλις  είδε  τον  Νάρ- 
φλη  να  κάνει  το  ίδιο  μέσα  στη  νύχτα.  Ο γρύπας  τρόμαξε  από 
τη  φωτιά.  Κρώζοντας  δυνατά,  χτύπησε  τις  φτερούγες  του.  Στον 
λαιμό  του  ήταν  περασμένο  ένα  περιλαίμιο,  κι  από  το  περιλαί- 
μιο ξεκινούσε  μια  αλυσίδα  που  κατέληγε  σ’έναν  πάσαλο  καρ- 
φωμένο στη  γη.  Ο πάσσαλος  αυτός  τώρα  έσπασε  καθώς  ο γρύ- 
πας χτυπιόταν,  και  το  θηρίο  έφυγε  από  τη  φωλιά  του.  Οι  δύο 
φρουροί  που  επιχείρησαν  να  το  συγκρατήσουν  κατέληξαν  ο 
ένας  αναίσθητος  στο  χώμα  κι  ο άλλος  νεκρός,  με  το  λαιμό  του 
σπασμένο. 


Βρισκόμενοι  ανατολικά  του  οικισμού  και  βόρεια,  αντίκρυ  στα 
περισσότερα  οικήματα  διαμονής  των  εργατών,  ο Σέλιρ’χοκ  και 
ο Ανδροκλής’μορ  είδαν  τα  φλέγόμενα  βέλη  να  πέφτουν,  και 
ήξεραν  ότι  η ώρα  είχε  έρθει. 

Ύψωσαν  τα  τουφέκια  μακρινής  εμβέλειας  που  είχαν  κοντά 
τους  και,  σημαδεύοντας  μέσα  από  τα  μεγεθυντικά  στόχαστρα 
(τα  οποία  η Θάρφι’ταρ  είχε  ενισχύσει  επιπλέον  με  Ξόρκια  Ο- 
πτικής Ενισχύσεως),  άρχισαν  να  χτυπούν  τους  φρουρούς  που 
φυλούσαν  την  περίμετρο  του  οικισμού. 

Ο Προαιρέσιος  ήταν  σκαρφαλωμένος  στην  πλαγιά  δυτικά  του 
οικισμού,  βορειότερα  από  τον  Νάρφλη  αλλά  νότια  από  την  εί- 
σοδο του  ορυχείου,  την  οποία  μπορούσε  να  δει  ότι  φυλούσαν 
δύο  φρουροί.  Ακριβώς  βόρεια  της  εισόδου  ήξερε  ότι  ήταν 
σκαρφαλωμένος  ο Σερφάντης,  λίγο  πιο  νότια  από  τον  Αλκίνοο, 
ασφαλώς,  ο οποίος  έριχνε  τώρα  φλέγόμενα  βέλη  στη  φωλιά 
του  γρύπα. 

Κάτω  από  τον  Προαιρέσιο  βρισκόταν  ένα  χτίριο  που  δεν 
μπορεί  να  ήταν  παρά  η αποθήκη  ενέργειας,  όπως  είχαν  συμ- 
φωνήσει όλοι  οι  επαναστάτες.  Ήταν  πίσω  από  ένα  οίκημα  με 
μηχανήματα  τα  οποία  χρησίμευαν  για  τη  μετατροπή  του  αίμα- 
τος των  βράχων  σε  εύχρηστη  ενέργεια. 

Ο Προαιρέσιος  είδε  τους  φρουρούς  του  οικισμού  να  στρέφο- 
νται οι  μισοί  νότια,  προς  τον  φλέγόμενο  στάβλο,  και  οι  άλλοι 
μισοί  βόρεια,  προς  τη  φλέγόμενη  φωλιά  του  γρύπα. 

Σύγχυση  και  αποπροσανατολισμός. 

Ο Προαιρέσιος  κατέβηκε  την  πλαγιά  μέσα  στο  σκοτάδι,  δί- 
χως κανένας  να  τον  προσέξει,  καθώς  όλοι  αλλού  είχαν  στραμ- 
μένα τα  μάτια  τους. 

Ο Σερφάντης,  βόρεια  της  εισόδου  του  ορυχείου,  σίγουρα  θα 
έκανε  το  ίδιο  πράγμα  τώρα. 

Ο Προαιρέσιος  τράβηξε  το  σπαθί  του  και,  καθώς  πεταγόταν 
δίπλα  σ’έναν  αναστατωμένο  φρουρό,  του  έσχισε  τον  λαιμό.  Με 
το  αριστερό  χέρι  τράβηξε  το  πιστόλι  του  και,  ζυγώνοντας  την 
είσοδο  του  ορυχείου,  πυροβόλησε  τον  έναν  φρουρό  εκεί. 

Ο άλλος  φρουρός  ύψωσε  αμέσως  το  τουφέκι  του- 

-και  έριξε  στον  αέρα,  καθώς  μια  γιγαντόσωμη,  κατάμαυρη 
μορφή  παρουσιάστηκε  πίσω  του,  τυλίγοντας  μια  αλυσίδα  στον 
λαιμό  του  και  τραβώντας  τον  πίσω. 

Ο Σερφάντης,  αφήνοντας  τον  φρουρό  να  σωριαστεί  στα  πό- 
δια του,  έκανε  νόημα  στον  Προαιρέσιο  να  πάνε  προς  το  χτίριο 
με  τους  μηχανισμούς  μετατροπής  ενέργειας.  Ο Απολλώνιος  έ- 
νευσε,  και  ο Σερφάντης  έβγαλε  μια  βόμβα  από  μια  θήκη  των 

λουριών  που  διασταυρώνονταν  επάνω  στο  μαυρόδερμο  στήθος 
του. 


Μόλις  τα  φλέγόμενα  βέλη  άρχισαν  να  πέφτουν,  η Θάρφι’ταρ 
ζύγωσε  το  αεροπλάνο  των  Παντοκρατορικών  από  τα  νοτιοδυ- 
τικά, ο Γεράρδος  από  τα  νότια,  και  η Ιωάννα  από  τα  ανατολι- 
κά. Γύρω  του  στέκονταν  πέντε  φρουροί,  αλλά  τώρα,  με  τις  φω- 
τιές και  τις  φωνές,  είχαν  φανερά  αποπροσανατολιστεί.  Κοίτα- 
ζαν προς  τα  εκεί  όπου  γινόταν  η φασαρία,  απομακρύνονταν 
από  τις  θέσεις  τους. 

Αυτό  ήταν,  σκέφτηκε  η Ιωάννα  καθώς  ένας  τής  γύριζε  την 
πλάτη.  Τον  άρπαξε  από  τα  μαλλιά  και  του  έσχισε  τον  λαιμό  με 
το  ξιφίδιό  της.  Μετά,  εκτόξευσε  αμέσως  το  ξιφίδιο  καταπάνω 
σ’έναν  άλλο,  παραδίπλα,  ο οποίος  είχε  δει  ότι  κάτι  συνέβη.  Η 
λεπίδα  στροβιλίστηκε  και  καρφώθηκε  στο  στήθος  του-  ο ά- 
ντρας κατέρρευσε. 

Η Ιωάννα  τράβηξε  δύο  πιστόλια  από  τη  ζώνη  της. 

Ακούσε  τον  Γεράρδο  να  πυροβολεί-  είδε  τη  λάμψη  του  δικού 
του  πιστολιού  μες  στο  σκοτάδι.  Τον  πυροβολισμό  ακολούθησε 
μια  κραυγή  πόνου. 

Κι  άλλοι  πυροβολισμοί:  αυτοί  από  τη  μεριά  της  Θάρφι’ταρ. 

Δεν  φυλούσαν,  όμως,  μόνο  πέντε  Παντοκρατορικοί  το  αερο- 
πλάνο. Φωνές  ακούστηκαν  από  το  εσωτερικό  του. 

Η Ιωάννα  πυροβόλησε  τον  πρώτο  που  έκανε  να  βγει  από  την 
ανοιχτή  πόρτα  του  σκάφους. 

Ο Γεράρδος  πυροβόλησε  ένα  παράθυρο  του  αεροπλάνου  μέ- 
χρι που  το  τζάμι  έσπασε,  κι  αμέσως  μετά  πέταξε  μέσα  μια  χει- 
ροβομβίδα. 

Η Θάρφι’ταρ  ήρθε  κοντά  στην  Ιωάννα.  «Όπως  παλιά,  ε;»  της 
είπε,  και  πήγαν  προς  την  πόρτα,  ακολουθούμενες  από  τον  Γε- 
ράρδο. Κι  οι  τρεις  τους  πυροβολούσαν  ασταμάτητα,  για  να  κά- 

νουν  τους  Παντοκρατορικούς  να  μη  μπορούν  να  ξεμυτίσουν 
από  την  κάλυψή  τους. 

Ο Γεράρδος  πέταξε  μέσα  στην  πόρτα  μια  ακόμα  χειροβομβί- 
δα, και  μια  δυνατή  έκρηξη  ακολούθησε.  Δεν  ανησυχούσε  μή- 
πως χτυπήσει  τη  Μάρθα-  μετά  από  το  τελευταίο  ανιχνευτικό 
ξόρκι  του  Σέλιρ’χοκ,  ήξεραν  ότι  την  είχαν  στην  πίσω  μεριά  του 
αεροπλάνου. 


Οι  Παντοκρατορικοί  δεν  την  άφηναν  να  κοιμηθεί,  οι  γαμημέ- 
νοι  πούστηδες!  Είχαν  έναν  κουβά  και  την  έλουζαν  με  νερό  ό- 
ποτε  έκανε  να  την  πάρει  ο ύπνος-  ή της  έριχναν  αλάτι  επάνω 
στις  πληγές  της,  κάνοντάς  τη  να  χτυπιέται,  καθώς  ήταν  δεμένη 
χειροπόδαρα,  και  να  ουρλιάζει  πίσω  από  το  φίμωτρό  της.  Σε 
κάποια  στιγμή  νόμιζε  ότι  είχε  βγάλει  τον  ώμο  της. 

Δεν  της  έδιναν  πια  καμία  ευκαιρία  να  μιλήσει.  Δεν  της  έλυ- 
ναν καθόλου  το  στόμα,  γιατί,  ώς  τώρα,  όποτε  το  έκαναν  αυτό 
εκείνη  πάντοτε  τους  έβριζε.  Μάλλον,  περίμεναν  να  έρθει  το 
πρωί  για  να  τη  ρωτήσουν  αν  είχε  αλλάξει  γνώμη  και  ήθελε  να 
μιλήσει  στον  γαμημένο  Πρίγκιπά  τους. 

Τώρα,  όμως,  φασαρία  ακούστηκε  μες  στη  νύχτα.  Πυροβολι- 
σμοί. Κραυγές. 

Η Μάρθα  γέλασε  πίσω  από  το  φίμωτρό  της.  Πάρτε  τα,  πον- 
στηδες!  ΠΑΡΤΕ  ΤΑ!  ήθελε  να  τους  φωνάξει. 

Ένα  παράθυρο  έσπασε,  μια  έκρηξη  έγινε  τραντάζοντας  το 
σκάφος. 

Οι  δύο  καριόληδες  που  τη  βασάνιζαν  (δεν  ήταν  οι  ίδιοι  με 
πριν-  είχαν  αλλάξει  βάρδια)  έπεσαν  στο  πάτωμα  τραβώντας  τα 
πιστόλια  τους. 

Η Μάρθα  άρχισε  να  τραβά  το  σίδερο  όπου  ήταν  δεμένα  τα 
χέρια  της. 

«Μην  κουνιέσαι  εσύ!»  της  είπε  ο ένας  βασανιστής  της. 

Εκείνη  τον  αγνόησε. 

«Μην  κουνιέσαι!» 

Ακόμα  μια  έκρηξη.  Ουρλιαχτά.  Πυροβολισμοί. 

«Ελάτε  μπροστά!»  γκάριξε  κάποιος,  και  οι  δύο  βασανιστές 
της  σηκώθηκαν  και  έφυγαν. 


Ο Γεράσιμος  πετάχτηκε  πάνω  αμέσως  μόλις  οι  πρώτες  φωνές 
και  οι  πρώτοι  πυροβολισμοί  ακούστηκαν  γιατί,  σε  αντίθεση  με 
τους  άλλους  εργάτες,  το  περίμενε  ότι  θα  συνέβαινε  αυτό  - το 
περίμενε! 

«Τι  γίνεται,  ρε  σεις;»  έκανε  ο Αύγουστος,  αγουροξυπνημέ- 
νος. 

Ο Γεράσιμος  πήγε  στην  πόρτα  του  οικήματος  τους,  ξυπόλυ- 
τος και  ντυμένος  μόνο  με  την  περισκελίδα  του.  Απέξω  είδε  δύο 
νεκρούς  φρουρούς,  κι  έναν  άλλο  να  πυροβολεί  προς 
τ’ανατολικά,  πέρα  από  το  μονοπάτι,  προς  τα  σκοτεινά  βράχια 
και  τα  δέντρα. 

«Τι  κάνεις  εσύ;»  φώναξε  μια  φρουρός  στον  Γεράσιμο.  «Μέ- 
σα! Μπες  μέσα!»  Και  πλησίασε  γρήγορα,  κρατώντας  το  του- 
φέκι της  εμπρός  της  και  επιχειρώντας  να  τον  σπρώξει  όπισθεν 
με  την  πίσω  μεριά  του  όπλου. 

«Δε  μπαίνουμε  μέσα!»  γρύλισε  ο Γεράσιμος.  «Είμαστε  ελεύ- 
θεροι! Ελεύθεροί!»  Κι  έπιασε  το  όπλο,  προσπαθώντας  να  το 
πάρει  από  τα  χέρια  της. 

«Βρομόσκυλο!  Μπες  μέσα!»  Η πολεμίστρια  τον  κλότσησε, 
δυνατά,  βρίσκοντάς  τον  στον  μηρό. 

Εκείνος  έφτασε  τη  σκανδάλη  του  τουφεκιού  και  την  πάτησε. 
Το  όπλο  πυροβόλησε,  πετυχαίνοντας  τη  γυναίκα  στην  κοιλιά 
και  τινάζοντάς  την  πίσω,  με  τη  λευκή  της  στολή  γεμάτη  αίμα- 
τα. 


ΚΩΣΤΑΣ  ΒΟΥΛΑΖΕΡΗΣ  | 230 


Ο Γεράσιμος,  κρατώντας  το  τουφέκι,  στράφηκε  στους  τέσσε- 
ρις εργάτες  που  μοιράζονταν  την  ίδια  τρώγλη  μ’εκείνον.  «Εί- 
μαστε ελεύθεροι!»  τους  φώναξε.  «Ήρθαν  για  εμάς!  Είμαστε 
ελεύθεροί!» 

«Τι  - τι  λέτε,  ρε  παιδιά;  Τι...;»  ψέλλισε  ο Φοίβος. 

Οι  άλλοι,  όμως,  ακολούθησαν  τον  Γεράσιμο  έξω  απ’το  οίκη- 
μα, γιατί  η γενναία  του  κίνηση  τούς  είχε  εμπνεύσει,  κι  επιπλέ- 
ον ήταν  φανερό  πως  κάποιοι  επιτίθονταν  στους  Παντοκρατο- 
ρικούς.  Οι  εργάτες  ένιωθαν  ξαφνικά  μια  καινούργια  δύναμη  να 
φορτίζει  τα  σώματά  τους  παρά  την  εξάντληση  της  ημέρας. 


Ο Καρνάδης,  έχοντας  ξυπνήσει  από  τον  σαματά,  κοίταξε  έξω 
απ’το  παράθυρο  του  δωματίου  του. 

«Κατάρες!»  φώναξε.  «Μας  επιτίθενται  από  παντού!» 

Έβαλε  γρήγορα  το  παντελόνι  του  και  τις  μπότες  του.  Όπλισε 
το  πιστόλι  του  και  κατέβηκε  στο  ισόγειο  του  οικήματος  διοίκη- 
σης, όπου  συνάντησε  τη  Φενίλδα’σαρ,  η οποία  έμοιαζε  επίσης 
να  έχει  μόλις  ξυπνήσει  και  κρατούσε  κι  εκείνη  ένα  πιστόλι. 

«Η  καταραμένη  Μαύρη  Δράκαινα!»  γρύλισε  ο Καρνάδης. 
«Είπε  ότι  δεν  μπορεί  να  ήταν  πολλοί  - και  τώρα  δεχόμαστε  ε- 
πίθεση από  παντού!» 

«Ίσως  να  είναι  αντιπερισπασμός,  Πρίγκιπά  μου,»  είπε  η Φε- 
νίλδα. 

Μια  δυνατή  έκρηξη  αντήχησε. 

«Τι  στ’αφτιά  της  Λόρκης!»  Ο Καρνάδης  κοίταξε  από  ένα  πα- 
ράθυρο. Η έκρηξη  δεν  είχε  γίνει  και  πολύ  μακριά.  Έβλεπε  τις 
φλόγες.  Το  οίκημα  με  τα  μηχανήματα  είχε  χτυπηθεί. 

«Τι  σκατά  κάνουν  οι  φρουροί  αυτού  του  ηλίθιου  του  Επόπτη! 
Πώς  τους  άφησαν  να  φτάσουν  ώς  εδώ!» 

Ο Νάρφλης  και  ο Αλκίνοος,  έχοντας  τελειώσει  τη  δουλειά  τους 
με  τα  φλέγόμενα  βέλη,  κατέβηκαν  κι  εκείνοι  την  πλαγιά  - ο 
ένας  από  τα  νότια  κι  ο άλλος  από  τα  βόρεια  - για  να  πολεμή- 
σουν τους  Παντοκρατορικούς  μέσα  στο  χάος  που  είχε  μετα- 
τραπεί ο οικισμός. 


Η Αλιζέτ  περίμενε  τους  επαναστάτες  μέσα  στο  αεροπλάνο, 
γιατί  ήταν  βέβαιη  πως,  ό,τι  άλλο  κι  αν  έκαναν,  εκεί  θα  έρχο- 
νταν στο  τέλος.  Δε  θ’άφηναν  τη  Μάρθα  στα  χέρια  των  Παντο- 
κρατορικών. 

Και  τώρα,  οι  επαναστάτες  επιτίθονταν.  Δύο  χειροβομβίδες 
είχαν  ήδη  πέσει  μέσα  στο  σκάφος,  και  αρκετοί  στρατιώτες  του 
Πρίγκιπα  ήταν  νεκροί.  Από  τους  δώδεκα  η Αλιζέτ  νόμιζε  ότι 
ίσως  να  είχαν  σκοτωθεί  οι  περισσότεροι,  και  καταράστηκε. 

Η ίδια  είχε  καλυφτεί  στη  μέση  του  αεροπλάνου  και  περίμενε. 
Μπροστά  της  έβλεπε  συντρίμμια  και  κουφάρια.  Τώρα,  τέσσε- 
ρις στρατιώτες  πυροβολούσαν  μόνο,  προσπαθώντας 
ν’αποτρέψουν  τους  επαναστάτες  απ’το  να  εισβάλουν- 
Μια  εκτυφλωτική  λάμψη - 
Καπνός- 
Ουρλιαχτά- 

Η Αλιζέτ  βλεφάρισε,  γρήγορα,  για  να  ανακτήσει  την  όρασή 
της.  Στην  αρχή  ήταν  μπερδεμένη·  μετά,  όμως,  κατάλαβε  τι  είχε 
συμβεί.  Ξόρκι  Καπνογόνον  Θραύσεως  Πυρών.  Ένα  ξόρκι  που 
χρησιμοποιούσαν  οι  μάγισσες  του  τάγματος  των  Δρακαινών. 
Θρυμμάτιζε  μια  σφαίρα  που  είχε  μόλις  βληθεί,  χτυπώντας  ό- 
λους όσους  βρίσκονταν  γύρω  σαν  να  ήταν  χειροβομβίδα,  ενώ 
συγχρόνως  δημιουργούσε  μια  δυνατή  λάμψη  και  καπνό. 

Παλιά,  όταν  υπηρετούσαν  ακόμα  την  Παντοκράτειρα,  οι 
Μαύρες  Δράκαινες  βοηθιούνταν  από  αυτό  το  ξόρκι  στις  εφό- 
δους τους,  όπως  θυμόταν  πολύ  καλά  η Αλιζέτ. 

Έχουμε,  λοιπόν,  μια  από  τις  προδότριες  εδώ. 

Η Σκοτεινή  Βασίλισσα  πήγε  στην  πίσω  μεριά  του  αεροσκά- 
φους, γρήγορα,  προτού  εισβάλουν  οι  επαναστάτες. 

Η Μάρθα  ήταν  ακόμα  δεμένη,  παρότι  χτυπιόταν  μανιασμέ- 
να, προσπαθώντας  να  λυθεί. 

Η Αλιζέτ,  αγνοώντας  την,  πιάστηκε  από  την  άκρια  της  ορο- 
φής και  τράβηξε  το  σώμα  της  επάνω,  σε  μια  προεξοχή.  Πήρε 
το  πιστόλι  της  στο  χέρι,  και  αφουγκράστηκε. 


Η Ιωάννα,  ο Γεράρδος,  και  η Θάρφι’ταρ  μπήκαν  στο  αεροπλά- 
νο, με  τα  όπλα  τους  υψωμένα,  κοιτάζοντας  προς  κάθε  μεριά 
για  πιθανούς  αντιπάλους.  Το  μόνο  που  αντίκρισαν,  όμως,  ήταν 
συντρίμμια  και  πτώματα. 

«Το  ξόρκι  σου  δούλεψε  καλά,  μάγισσα,»  είπε  ο Γεράρδος. 

«Αυτό  το  ξόρκι  πάντα  δουλεύει  καλά,  όπως  θα  μπορεί  να  σε 
διαβεβαιώσει  κι  η Ιωάννα,»  αποκρίθηκε  η Θάρφι. 

«Μάρθα!»  φώναξε  ο Γεράρδος.  «Μ’ακούς;» 

Καμία  απάντηση  δεν  ήρθε,  πέρα  από  ένα  σκούξιμο  από  το 
βάθος  του  αεροσκάφους,  προς  την  πίσω  μεριά. 

«Αυτή  είναι,»  είπε  η Ιωάννα.  «Την  έχουν  φιμωμένη. 

»Μη  βιάζεστε,  όμως,»  πρόσθεσε  χαμηλόφωνα.  «Μπορεί  να 
μας  έχουν  στήσει  παγίδα  εκεί  πίσω.  Μην  ξεχνάτε  - η Αλιζέτ 
είναι  εδώ.» 

«Αν  ήταν  μέσα  στο  αεροπλάνο,  δε  θάχε  παρουσιαστεί  ώς  τώ- 
ρα;» είπε  ο Γεράρδος. 

«Δεν  την  ξέρεις  όπως  την  ξέρουμε  εμείς,»  τόνισε  η Ιωάννα,  κι 
έκανε  νόημα,  με  το  σαγόνι,  να  προχωρήσουν. 

Προχώρησαν,  έχοντας  τα  πιστόλια  τους  υψωμένα,  περιμένο- 
ντας  επίθεση  από  παντού. 

Και  η Σκοτεινή  Βασίλισσα,  γαντζωμένη  στην  οροφή  της  πίσω 
μεριάς  του  αεροσκάφους,  άκουσε  τα  βήματά  τους  να  έρχονται. 
Κινούνται  με  προσοχή,  παρατήρησε.  Υποπτεύονται  παγίδα.  Αν 
έχουν  μια  Δράκαινα  μαζί  τους,  μπορεί  να  με  είδε  επάνω  στον 
γρύπα'  κι  αν  με  είδε,  τότε  ξέρει  ότι  πρέπει  να  φοβάται.  Κάθε 
μυς  στο  σώμα  της  Αλιζέτ  ήταν  έτοιμος  να  κινηθεί.  Το  χέρι  της 
έσφιγγε  τη  λαβή  του  πιστολιού  της,  και  το  δάχτυλό  της  ήταν 
στη  σκανδάλη. 

Ο Γεράρδος  ατένισε  τη  Μάρθα  καθώς  ζύγωναν  την  πίσω  με- 
ριά του  αεροσκάφους.  Τα  ρούχα  της  ήταν  σχισμένα,  το  πρό- 
σωπό της  μελανιασμένο.  Ήταν  βρεγμένη  από  πάνω  ώς  κάτω, 
ξυπόλυτη,  και  δεμένη  χειροπόδαρα. 

Μόλις  τους  αντίκρισε  άρχισε  να  σκούζει  και  να  κοιτάζει  ψη- 
λά, προς  το  ταβάνι. 

Τι  κάνει;  απόρησε  ο Γεράρδος. 

Η Ιωάννα  και  η Θάρφι’ταρ,  όμως,  κατάλαβαν  και  σταμάτη- 
σαν να  βαδίζουν,  ένα  βήμα  προτού  μπουν  στο  πίσω  τμήμα  του 
αεροσκάφους.  Ο Γεράρδος  σταμάτησε  μαζί  τους. 

Πυροβολισμοί  ήρθαν  από  πάνω. 

Οι  επαναστάτες  πετάχτηκαν  πίσω  και  δεν  χτυπήθηκαν. 

Η Αλιζέτ,  που  ήξερε  ότι  την  είχαν  καταλάβει  από  τη  στιγμή 
που  τους  άκουσε  να  σταματάνε  να  βαδίζουν,  καταράστηκε  από 
μέσα  της.  Έπρεπε  να  είχα  αναισθητοποιήσει  τη  Μάρθα! 

Αλλά  δεν  πειράζει ■ μπορεί  να  μου  φανεί  χρήσιμη  ακόμα  κι 
έτσι... 

Η Σκοτεινή  Βασίλισσα  πυροβολώντας  άδειασε  το  πιστόλι  της, 
θέλοντάς  να  τους  κάνει  ν’απομακρυνθούν  όσο  το  δυνατόν  πε- 
ρισσότερο. Μόλις  ο γεμιστήρας  τελείωσε,  τινάχτηκε  από  τη 
θέση  της  στο  ταβάνι  και  βρέθηκε  πίσω  από  τη  Μάρθα.  Στο  χέ- 
ρι της  ήταν  τώρα  ένα  ξιφίδιο,  και  το  ξιφίδιο  ήταν  στο  λαιμό  της 
αιχμάλωτης. 

Η Ιωάννα  σημάδεψε  την  Αλιζέτ,  το  ίδιο  κι  η Θάρφι’ταρ,  κι  ο 
Γεράρδος. 

«Δύο  προδότριες,  λοιπόν!»  παρατήρησε  η Σκοτεινή  Βασίλισ- 
σα. «Και  μάλιστα,  η ίδια  η Ιωάννα  που  κοιμάται  με  τον  Αρχι- 
προδότη!» 

«Κατέβασε  το  όπλο  σου,  Αλιζέτ,»  είπε  η Ιωάννα.  «Δε  μπορείς 
να  μας  νικήσεις  και  τους  τρεις.» 

«Μπορώ,  όμως,  να  της  ανοίξω  το  λαιμό  από  το  ένα  αφτί  ώς 
το  άλλο  - και  το  ξέρεις  ότι  δεν  μπλοφάρω.» 

«Τι  θέλεις;  Να  παραδοθούμε;» 

Η Αλιζέτ  είχε  ήδη  αρχίσει  να  τραβά  ένα  πιστόλι  πίσω  από  την 
πλάτη  της.  «Όχι.  Να  πεθάνετε!»  Έφερε  το  πιστόλι  μπροστά, 
πυροβολώντας. 

Η ριπή  χτύπησε  τη  Θάρφι’ταρ.  Η Ιωάννα  πετάχτηκε  στο  πλά- 
ι, από  τη  μια  μεριά  της  θύρας  που  οδηγούσε  στο  οπίσθιο  τμήμα 
του  αεροσκάφους.  Ο Γεράρδος  πετάχτηκε  από  την  άλλη  μεριά 
- και  τράβηξε  τη  Θάρφι  μαζί  του,  από  τη  ζώνη,  ενώ  εκείνη  πα- 
ραπατούσε και  αίμα  είχε  βάψει  τη  μακριά  τουνίκα  της. 

Η Αλιζέτ  συνέχισε  να  πυροβολεί,  αλλά  τώρα  οι  σφαίρες  της 
έβρισκαν  τον  αέρα,  τα  τοιχώματα  του  αεροσκάφους,  και  τα 
καθίσματα. 


Ο Σέλιρ’χοκ  πυροβολούσε  τους  φρουρούς,  στοχεύοντάς  τους 
με  το  μαγικά  ενισχυμένο  στόχαστρο  του  μακρινής  εμβέλειας 
τουφεκιού  του-  και  καθώς  άλλαζε  στόχους  είδε  ότι  κάποιοι  ερ- 
γάτες είχαν  βγει  από  το  οίκημά  τους.  Ο ένας,  που  πήγαινε 
πρώτος,  κρατούσε  τουφέκι,  και  μαζί  του  ήταν  άλλοι  τρεις  - έ- 
νας απ’αυτούς  κρατούσε  πιστόλι,  ένας  άλλος  ξιφίδιο.  Χωρίς  να 
διστάσουν  επιτέθηκαν  στους  Παντοκρατορικούς,  και  οι  φωνές 
τους  έβγαλαν  κι  άλλους  εργάτες  από  τα  οικήματά  τους. 

«Νομίζω  πως  μόλις  ξεσηκώσαμε  τους  εργάτες,  Σέλιρ,»  είπε  ο 
Ανδροκλής. 

«Μάλλον  δεν  τους  άρεσαν  οι  όροι  διαμονής  εδώ,»  αποκρίθη- 
κε  ο Σέλιρ’χοκ. 

Ο Ανδροκλής  γέλασε  και,  αφού  άλλαξε  γεμιστήρα  στο  του- 
φέκι του,  πυροβόλησε  γι’ ακόμα  μια  φορά.  «Αν  η τύχη  μάς  ευ- 
νοήσει, το  ορυχείο  θα  γίνει  δικό  μας  απόψε.» 

«Μη  βιάζεσαι  να  μιλήσεις·  δεν  είναι  ποτέ  συνετό.» 

«Εσείς  οι  Διαλογιστές  είστε  πάντα  τόσο  μετρημένοι.» 

«Συνήθως,  θέλεις  να  πεις.  Υπάρχουν  και  εξαιρέσεις.»  Ο Σέ- 
λιρ’χοκ στόχευσε  έναν  στρατιώτη  της  Παντοκράτειρας  και, 
πατώντας  τη  σκανδάλη  του  τουφεκιού  του,  τον  σώριασε. 

Συγχρόνως,  ένα  σωρό  εργάτες  έβγαιναν  από  τα  οικήματά 
τους,  φωνάζοντας  και  χτυπώντας  τους  δυνάστες  τους,  νομίζο- 
ντας μάλλον  ότι  κάποια  μεγάλη  στρατιωτική  βοήθεια  είχε  έρ- 
θει. 

Ελπίζω  να  μην  απογοητευτούν  από  τη  μικρή  μας  ομάδα, 
σκέφτηκε  ο Σέλιρ’χοκ. 


Ο Νάρφλης  κλότσησε  τη  σημαία  της  Παντοκράτειρας  που  ή- 
ταν στο  κέντρο  του  οικισμού,  σωριάζοντάς  την  στο  χώμα.  Ο 
Σερφάντης  την  έπιασε  με  το  ένα  χέρι  και  την  κοπάνησε  στο 
κεφάλι  ενός  Παντοκρατορικού,  ρίχνοντάς  τον  αναίσθητο.  Πα- 
ραδίπλα, ο Αλκίνοος  πυροβολούσε  ασταμάτητα  με  το  τουφέκι 
του,  ενώ  ο Προαιρέσιος  όσους  δεν  έφτανε  να  σπαθίσει  τούς 
χτυπούσε  με  το  πιστόλι  του. 

«Από  δω!»  φώναξε.  «Εδώ  είναι  το  διοικητήριό  τους!»  Το  οί- 
κημα που  έδειχνε  με  το  σπαθί  του  ήταν  μεγαλύτερο  από  τα  υ- 
πόλοιπα- δεν  ήταν  μόνο  ισόγειο,  είχε  και  όροφο,  και  η πινακί- 
δα πάνω  από  την  είσοδό  του  έγραφε  διοικηςις  ορυχείου. 

Ο Νάρφλης,  ο Σερφάντης,  και  ο Αλκίνοος  ακολούθησαν  τον 
Απολλώνιο,  πυροβολώντας  ολόγυρα  σαν  τρελοί,  ενώ  έβλεπαν 
πως  και  οι  εργάτες  είχαν  ξεσηκωθεί  και  προκαλούσαν  πρόβλη- 
μα στους  Παντοκρατορικούς. 

«Της  Λόρκης  το  σπίτι  έχει  γίνει  το  μέρος!»  φώναξε  ο Νάρ- 
φλης, γελώντας.  Το  μοναδικό  του  μάτι  γυάλιζε  άγρια.  Το  του- 
φέκι του  πυροβολούσε  όποιον  λευκοντυμένο  έβλεπε. 

Καθώς  όμως  οι  επαναστάτες  ζύγωναν  το  διοικητήριο  των 
Παντοκρατορικών,  στρατιώτες  μαζεύτηκαν  γύρω  τους.  Πρέπει 
να  φρουρούσαν  το  μέρος,  να  περίμεναν  μήπως  κανείς  πλησιά- 
σει. Κι  ανάμεσά  τους  ήταν  ένας  άντρας  με  καστανά  μαλλιά  και 
κατάλευκο  δέρμα  ο οποίος  είχε  επάνω  του  τα  αναγνωριστικά 
λοχαγού. 

«Πετάξτε  τα  όπλα  σας!»  γκάριξε.  «Πετάξτε  τα  όπλα  σας!» 

Η πόρτα  του  διοικητηρίου  άνοιξε  και  ένας  άλλος  άντρας  πα- 
ρουσιάστηκε στο  κατώφλι,  με  δέρμα  λευκό-ροζ  και  ξυρισμένο 
κεφάλι.  Κρατούσε  τουφέκι  στα  χέρια.  Πίσω  του  ήταν  μια  γυ- 
ναίκα η οποία  σημάδευε  πάνω  απ’τον  ώμο  του,  με  πιστόλι. 
Ήταν  γαλανόδερμη  και  φορούσε  μεγάλα  στρογγυλά  γυαλιά. 

Ο Προαιρέσιος  νόμιζε  ότι  την  αναγνώριζε.  Φενίλδασαρ;... 

«Παραδοθείτε!»  φώναξε  ο καραφλός  άντρας.  «Τώρα!» 

Ο Νάρφλης  κοίταξε  τον  Προαιρέσιο.  «Σκατά...»  μούγκρισε 
κάτω  απ’την  ανάσα  του.  «Τη  γαμήσαμε,  ξιφομάχε.  Μας  έχουν 
κυκλωμένους.» 

«Καλύτερα  νεκροί  παρά  στα  κωλόχερά  τους!»  γρύλισε  ο Αλ- 
κίνοος, αλλά  ο Σερφάντης  τού  κατέβασε  το  τουφέκι  προτού 
κάνει  καμία  βλακεία  και  πυροβολήσει. 


«Θάρφι...»  είπε  ο Γεράρδος,  έχοντας  στα  χέρια  του  την  αιμό- 
φυρτη  μάγισσα- 

Και  θυμάται  τη  Θεώνη,  στο  Πορφυρό  Κενό,  κι  αυτή  αιμόφυρ- 
τη  στα  χέρια  του- 

Και  θυμάται  τη  Μελισσάνθ η,  στη  Χάρνταβελ,  κι  αυτή  αιμό- 
φυρτη  στα  χέρια  του- 

«... Άφησε  με  κάτω,  Γεράρδε...»  έκανε  με  δυσκολία  η Θάρ- 
φι’ταρ.  «Κάτω...  Σε  εμποδίζω...» 

«Δε  θα  σ’αφήσω  να  πεθάνεις-» 

«Πρέπει  να  βοηθήσεις  τη  Μάρθα!...  Γι’ αυτήν...  ήρθαμε...»  Η 
Θάρφι  πιεζόταν  φανερά  καθώς  μιλούσε.  Το  τραύμα  πρέπει  να 
ήταν  κάπου  στην  κοιλιά  της.  Ολόκληρο  το  μπροστινό  μέρος  της 
τουνίκας  της  είχε  μουλιάσει. 

«Αλιζέτ!»  φώναξε  η Ιωάννα,  και  ακουγόταν  εξαγριωμένη. 
«Παραδώσου!  Αν  σκοτώσεις  τη  Μάρθα,  μα  τα  δόντια  της  Έ- 
χιδνας,  θα  σε  σκοτώσω,  τ’ορκίζομαι!» 

Η Σκοτεινή  Βασίλισσα  ακούστηκε  να  γελά.  «Δε  μπορείς  να 
με  σκοτώσεις,  Ιωάννα.  Εγώ  θα  σκοτώσω  εσένα,  μόλις  βγεις 
από  εκεί  που  έχεις  τρυπώσει,  λαγόκαρδη  προδότρια!» 

Και  μετά,  κραύγασε,  ξαφνιασμένη. 


Η Μάρθα,  κινώντας  απότομα  το  κεφάλι,  χτύπησε  την  Αλιζέτ 
στο  σαγόνι,  καθώς  εκείνη  ήταν  γονατισμένη  πίσω  της. 

Και  τότε  η Ιωάννα  όρμησε  στο  οπίσθιο  τμήμα  του  αεροσκά- 
φους, τρέχοντας  καταπάνω  στη  Σκοτεινή  Βασίλισσα  και  κλο- 
τσώντας. 

Το  πιστόλι  έφυγε  από  το  χέρι  της  Αλιζέτ,  τινάχτηκε  πέρα,  και 
η Ιωάννα  έστρεψε  το  δικό  της  πιστόλι  προς  το  κεφάλι  της  α- 
ντιπάλου της  για  να  πατήσει  τη  σκανδάλη  και  να  την  αποτε- 
λειώσει- 

Αλλά  η Σκοτεινή  Βασίλισσα,  με  τρόπο  απίστευτο,  είχε  εκμε- 
ταλλευτεί την  ώθηση  προς  τα  πίσω  που  της  είχε  δώσει  το  χτύ- 
πημα της  Μάρθας,  είχε,  εσκεμμένα,  πέσει  ανάσκελα,  και  υψώ- 

νοντας  το  πόδι  της  χτύπησε  την  Ιωάννα  ανάμεσα  στους  μη- 
ρούς, κάνοντάς  την  να  πεταχτεί  πίσω  και  κάνοντας  τη  σφαίρα 
της  να  αστοχήσει. 

Η Ιωάννα  σωριάστηκε,  νιώθοντας  τον  έντονο  πόνο  να  έχει 
πιάσει  σαν  μέγγενη  τα  εντόσθιά  της. 

Η Αλιζέτ  τινάχτηκε  όρθια,  με  αίμα  στα  χείλη  της.  Πάτησε  το 
χέρι  της  Ιωάννας  που  κρατούσε  το  πιστόλι,  και  ύψωσε  το  ξκρί- 
διό  της  για  να  την  καρφώσει  στο  λαιμό. 

Με  τις  άκριες  των  ματιών  της,  όμως,  είδε  κάποιον  να  έρχεται 
- και  ήξερε  ότι  θα  ήταν  οπλισμένος  με  πυροβόλο  ενώ  εκείνη 
τώρα  δεν  ήταν.  Έτσι,  χωρίς  να  καρφώσει  την  Ιωάννα,  τινάχτη- 
κε και  πάτησε  το  κουμπί  που  άνοιγε  αυτόματα  την  πίσω  πόρτα 
του  αεροσκάφους. 

Ο Γεράρδος  πυροβόλησε  την  Αλιζέτ  αλλά  αστόχησε  καθώς 
εκείνη  γλιστρούσε  μέσα  από  τη  μισάνοιχτη  πόρτα  και  έφευγε. 


Απρόσμενα,  οι  στρατιώτες  της  Παντοκράτειρας  δέχτηκαν  επί- 
θεση από  τα  νώτα. 

Από  τους  εργάτες. 

«Το  μουνί  της  Λόρκης!»  γρύλισε  ο Λοχαγός  Γαλανόχειλος  και 
στράφηκε,  πυροβολώντας  έναν  εργάτη  στο  κεφάλι  και  τινάζο- 
ντάς  του  τα  μυαλά  στον  αέρα. 

Η περικύκλωση,  όμως,  είχε  χαλάσει.  Δεν  είχαν  πλέον  το  πλε- 
ονέκτημα. Και  οι  επαναστάτες  τούς  χτύπησαν,  πυροβολώντας 
ολόγυρα. 

Ο Προαιρέσιος  πυροβόλησε  τον  καραφλό  άντρα  στο  πόδι, 
κάνοντάς  τον  να  κραυγάσει  και  να  πέσει  προς  τα  πίσω,  επάνω 
στη  Φενίλδα  η οποία  τον  έπιασε  στα  χέρια  της. 

«Στο  οίκημα!»  είπε  ο Προαιρέσιος  στους  συντρόφους  του. 
«Στο  οίκημα!»  Κι  έτρεξε  προς  τα  εκεί,  γιατί  ήξερε  πως  όποιος 

κι  αν  ήταν  αυτός  ο καραφλός  σίγουρα  ήταν  κάποιο  σημαντικό 
πρόσωπο,  αλλιώς  δε  θα  βρισκόταν  μέσα  στο  διοικητήριο. 

Ο Νάρφλης,  ο Σερφάντης,  και  ο Αλκίνοος  ακολούθησαν  τον 
Απολλώνιο  όσο  οι  Παντοκρατορικοί  ήταν  ακόμα  σαστισμένοι 
από  την  αιφνίδια  επίθεση  των  εργατών,  οι  οποίοι  τους  χτυ- 
πούσαν με  όπλα  που  είχαν  αρπάξει  από  άλλους  στρατιώτες. 

Η Φενίλδα’σαρ  προσπάθησε  να  κλείσει,  αλλά  ο Προαιρέσιος 
κλότσησε  την  πόρτα  ανοίγοντάς  την  διάπλατα  και  πετώντας 
κάτω  τη  μάγισσα  και  τον  καραφλό  άντρα  που,  καθότι  τώρα 
τραυματισμένος  στο  πόδι,  δεν  στεκόταν  καλά. 

Οι  επαναστάτες  μπήκαν  στο  οίκημα  διοίκησης  και  έκλεισαν 
πίσω  τους,  κλειδώνοντας. 

«Αν  κάνετε  πως  κινήστε,  πεθαίνετε,»  είπε  ο Προαιρέσιος  στη 
μάγισσα  και  στον  άντρα,  σημαδεύοντάς  τους  με  το  πιστόλι  του 
ενώ  στο  άλλο  χέρι  βαστούσε  το  σπαθί  του,  αιματοβαμμένο  ώς 
τη  λαβή. 

«Προαίρέσίε;»  Φαίνεται  πως  τώρα  και  η Φενίλδα  τον  είχε 
αναγνωρίσει. 

«Ο  κόσμος  είναι  μικρός,  Φενίλδα’σαρ...» 


ίο:  Η Σκοτεινή  Βασίλισσα 

Ο Γεράρδος  τράβηξε  το  φίμωτρο  από  το  στόμα  της  Μάρθας, 
ξεκολλώντας  το  απότομα.  Εκείνη  τσύριξε.  «Γαμώ  τον  κώλο  της 
Έχιδνας!»  έβρισκε.  «Λύσε  με!  Λύσε  με!» 

Ο Γεράρδος  τράβηξε  το  ξιφίδιό  του  ενώ,  συγχρόνως,  έριχνε 
ένα  βλέμμα  στην  Ιωάννα  για  να  δει  πώς  ήταν.  Η Μαύρη  Δρά- 
καινα είχε  σηκωθεί  στο  ένα  γόνατο,  και  το  ένα  της  χέρι  κρα- 
τούσε σφιχτά  το  πιστόλι  της.  Τα  μάτια  της  ήταν  στραμμένα 
στην  ανοιχτή  πόρτα  απ’την  οποία  είχε  φύγει  η Αλιζέτ. 

«Είσαι  καλά;»  τη  ρώτησε  ο Γεράρδος  καθώς  έκοβε  το  σχοινί 
που  έδενε  τους  αστραγάλους  της  Μάρθας.  «Δες  πώς  είναι  η 
Θάρφι.  Είναι  άσχημα  χτυπημένη.» 

Η Ιωάννα  ένευσε  και  σηκώθηκε-  πήγε  προς  το  κεντρικό  τμή- 
μα του  αεροσκάφους,  παραπατώντας  λίγο. 

Ο Γεράρδος  κοίταξε  τα  δεσμά  στους  καρπούς  της  Μάρθας: 
δεν  ήταν  σχοινιά-  ήταν  σιδερένιες  χειροπέδες.  Καταράστηκε. 
«Θα  πυροβολήσω  την  αλυσίδα,»  είπε.  «Τέντωσε  τα  χέρια 
σου.» 

Η Μάρθα  τα  τέντωσε.  Ο Γεράρδος  πυροβόλησε  την  αλυσίδα 
των  χειροπεδών  με  το  πιστόλι  του,  και  οι  καρποί  της  Μάρθας 
ελευθερώθηκαν.  Σηκώθηκε  όρθια,  μουγκρίζοντας  και  βρίζο- 
ντας θεούς  και  μάνες. 

Ο Γεράρδος  την  αγκάλιασε. 

Ο Μάρθα  γέλασε.  «Όλο  γλύκες  είσαι.» 

«Φοβήθηκα  ότι  θα  πέθαινες  κι  εσύ,»  της  είπε  καθώς  χάιδευε 
τα  μαλλιά  της. 

«Ποιος  άλλος  πέθανε;» 

«Πολλοί  έχουν  πεθάνει.  Πολλούς  έχω  δει  να  πεθαίνουν,»  εί- 
πε ο Γεράρδος  αφήνοντάς  την  από  την  αγκαλιά  του  και  κοιτά- 
ζοντας το  μελανιασμένο  πρόσωπό  της.  Φίλησε  τα  χείλη  της, 
γρήγορα.  «Πάμε  στη  Θάρφι’ταρ,»  πρότεινε  μετά. 

Η Μάρθα  ένευσε  και,  παίρνοντας  το  πιστόλι  της  Αλιζέτ,  που 
ήταν  πεσμένο  στο  πάτωμα,  τον  ακολούθησε  προς  το  κεντρικό 
τμήμα  του  αεροπλάνου. 

Η Θάρφι’ταρ  ήταν  μισοξαπλωμένη  στο  κάθισμα  όπου  την  εί- 
χε αφήσει  ο Γεράρδος  προτού  έρθει  να  βοηθήσει  την  Ιωάννα. 
Η τουνίκα  της  τώρα  ήταν  ανοιχτή,  και  η Μαύρη  Δράκαινα 
στεκόταν  από  πάνω  της,  κοιτάζοντας  το  τραύμα  στην  κοιλιά 
της  μάγισσας.  Το  γαλανό  χρώμα  στο  πρόσωπό  της  Θάρφι’ταρ 
ήταν  αδυνατισμένο. 

«...Ιωάννα...»  έλεγε.  «Άφησέ  με...  Μην  είσαι  ανόητη...  Δε 
θυμάσαι...  τι  μας  έλεγαν...  στην  εκπαίδευση-» 

«Δεν  είμαστε  με  την  Παντοκράτειρα  πια!»  τη  διέκοψε  η Ι- 
ωάννα. «Οι  επαναστάτες  δεν  εγκαταλείπουν  ο ένας  τον  άλλο.» 

«Ιωάν-» 

«Σκασμός!»  Η Ιωάννα  στράφηκε  να  κοιτάξει  πίσω.  «Γεράρ- 
δε,  βοήθησέ  με  να  τη  σηκώσουμε.» 

«Θα  τη  σηκώσω  εγώ.»  Ο Γεράρδος  θηκάρωσε  το  πιστόλι  του, 
πλησίασε  τη  Θάρφι’ταρ,  και  της  είπε  να  τυλίξει  τα  χέρια  της 
γύρω  απ’τον  λαιμό  του.  Ύστερα,  τη  σήκωσε,  με  το  ένα  απ’τα 
δικά  του  χέρια  κάτω  από  την  πλάτη  της  και  το  άλλο  κάτω  από 
τα  γόνατά  της. 

«Δε  μπορείς  να  βγάλεις  τη  σφαίρα;»  ρώτησε  την  Ιωάννα. 

Εκείνη  κούνησε  το  κεφάλι.  «Αδύνατον.  Θέλει  εγχείρηση.» 

«Πάμε  να  φύγουμε  από  δω,»  είπε  η Μάρθα,  σκύβοντας  και 
παίρνοντας  το  τουφέκι  ενός  νεκρού  στρατιώτη  της  Παντοκρά- 
τειρας.  «Γιατί  μπορεί  αυτή  η καριόλα  να  επιστρέφει.»  Πήρε 
ένα  ξκρίδιο  και  το  πέρασε  στη  ζώνη  της.  Πήρε  ένα  ακόμα  πι- 
στόλι. Παραπατούσε  ύστερα  από  τόσες  ώρες  που  ήταν  δεμένη, 
αλλά  δε  φαινόταν  πρόθυμη  ν’αφήσει  τον  εαυτό  της  να  πέσει. 

«Ναι,»  ένευσε  η Ιωάννα.  «Πάμε.» 


«Άφησέ  το  - τώρα!»  φώναξε  ο Προαιρέσιος,  βλέποντας  τον 
καραφλό  άντρα  να  κάνει  να  τραβήξει  ένα  πιστόλι.  «Στο  πάτω- 
μα!» Το  σπαθί  του  πήγε  στον  λαιμό  του  αγνώστου.  Εκείνος 
άφησε  το  όπλο  του  κάτω,  και  ο Αλκίνοος  αμέσως  το  πήρε. 

«Δεν  ξέρεις  ποιος  είμαι,  αποστάτη!»  είπε  ο καραφλός  ά- 
ντρας, που  ήταν  ακόμα  ξαπλωμένος  στο  δάπεδο  καθώς,  με  το 
τραυματισμένο  πόδι  του,  δεν  μπορούσε  να  σηκωθεί.  «Έχεις 
μπλέξει  πολύ  άσχημα!» 

«Να  του  παίξω  μερικές  κλοτσιές,  ξιφομάχε,  να  τον  ηρεμή- 
σω;» πρότεινε  ο Νάρφλης,  μοιάζοντας  παραπάνω  από  πρόθυ- 
μος να  κάνει  τα  λόγια  πράξη. 

«Δε  χρειάζεται,»  αποκρίθηκε  ο Προαιρέσιος.  Και  στράφηκε 
στη  γαλανόδερμη  μάγισσα,  η οποία,  έχοντας  ήδη  αφήσει  το 
πιστόλι  της  στο  πάτωμα,  είχε  σηκωθεί  όρθια  και  κρατούσε  τα 
χέρια  της  υψωμένα.  «Τι  κάνεις  εδώ,  Φενίλδα’σαρ;  Δουλεύεις 
στο  ορυχείο;» 

«Φυσικά  και  όχι,»  αποκρίθηκε  εκείνη.  «Είχα  έρθει  για  μια 
ειδική  αποστολή.  Το  ίδιο  κι  ο άνθρωπος  που  μόλις  πυροβόλη- 
σες. Και  έχει  δίκιο  που  σου  λέει  ότι  έχεις  μπλέξει  άσχημα.  Δεν 
είναι  ο καθένας·  είναι  σύζυγος  της  Παντοκράτειρας!» 

«Σύζυγος  της  Παντοκράτειρας;»  Ο Προαιρέσιος  τον  ατένισε 
καθώς  εκείνος  κρατούσε  τον  τραυματισμένο  μηρό  του  και  κοί- 
ταζε τους  επαναστάτες  με  δολοφονικά  μάτια.  «Δεν  τον  θυμά- 
μαι- και  νόμιζα  ότι  τους  ήξερα  όλους  στην  εμφάνιση.» 

«Είναι  καινούργιος,»  είπε  η Φενίλδα. 

«Δεν  είναι  καλές  οι  μπλόφες  σου,  μάγισσα-» 

«Δε  μπλοφάρω!  Καρνάδης  Ηχόχρωμος  ονομάζεται,  και  είναι 
πράγματι  σύζυγος  της  Παντοκράτειρας.  Η Μεγαλειοτάτη  τον 
παντρεύτηκε  πριν  από  λίγο  καιρό.» 

«Τέλος  πάντων.  Το  ίδιο  μού  κάνει.  Αν  ήταν  έξυπνος  θα  είχε 
συμμαχήσει  με  τον  Πρίγκιπα  Ανδρόνικο-» 

Ο Καρνάδης  γέλασε.  «Ο  Αρχιπροδότης  σύντομα  θα  ηττηθεί! 
Αυτό  που  συμβαίνει  - αυτό  που  αποκαλείτε  Επανάσταση  - δεν 
είναι  παρά  μια  μικρή  φασαρία  για  τη  Συμπαντική  Παντοκρα- 
τορία-  Αγκχ!»  έκανε  καθώς  ο Νάρφλης  τον  κλότσησε  στα 
πλευρά. 

«Πολλά  λες,»  μούγκρισε  ο μονόφθαλμος  επαναστάτης,  «κι 
αρχίζεις  να  με  τσαντίζεις.» 

Ο Σερφάντης,  που  κοίταζε  έξω  απ’το  παράθυρο,  είπε:  «Οι 
εργάτες  τούς  έχουν  πατήσει  κάτω,  ξιφομάχε.  Οι  φρουροί  υπο- 
χωρούν σ’ένα  χτίριο,  και  δεν  είναι  και  πολλοί  πια.» 

«Ο  θυμός  και  η απόγνωση  είναι  τα  καλύτερα  όπλα  των  κατα- 
πιεσμένων, Σερφάντη,»  είπε  ο Προαιρέσιος.  Και  προς  τον 

Νάρφλη:  «Δεν  δένουμε  τον...  Υψηλότατο  από  εδώ,  να  τον  έ- 
χουμε για  παν  ενδεχόμενο;» 

Ο μονόφθαλμος  ένευσε  και,  παρά  τις  διαμαρτυρίες  του  Καρ- 
νάδη  - «Νομίζεις  ότι  αυτό  θα  ξεχαστεί;  Νομίζεις  ότι  δε  θα  θυ- 
μόμαστε τις  φάτσες  σας;»  - τον  έδεσε  χειροπόδαρα. 

«Μάγισσα,»  είπε  ο Προαιρέσιος  στη  Φενίλδα.  «Κάθισε  στην 
καρέκλα.»  Έδειξε  μια  καρέκλα  με  το  σπαθί  του. 

Η Φενίλδα  αναστέναξε.  «Εντάξει.»  Κάθισε. 

Ο Προαιρέσιος  έκανε  νόημα  στον  Αλκίνοο,  κι  εκείνος  έδεσε 
τα  χέρια  της  πίσω  απ’την  πλάτη  της. 

Απέξω  πυροβολισμοί  και  φωνές  αντηχούσαν  ακόμα,  αλλά  πιο 
αδύναμα  τώρα. 

«Τι  σκοπεύεις  να  κάνεις,  Προαιρέσιε;»  ρώτησε  η Φενίλδα. 
«Γιατί  είσαι  εδώ;  Ήρθατε  να  καταλάβετε  το  ορυχείο;» 

«Ουσιαστικά,  ναι.» 

«Ατυχήσατε:  κάτι  πολύ  άσχημο  συμβαίνει  εδώ.  Αυτός  είναι  κι 
ο λόγος  που  επισκέφτηκα  το  μέρος  μαζί  με  τον  Πρίγκιπα.» 

«Το  ξέρουμε  ότι  κάτι  άσχημο  συμβαίνει,  μάγισσα-» 

«Άνθρωποι  εξαφανίζονται!  Τι  να  κάνετε  ένα  ορυχείο  όπου- 
;» 

«Σκεφτήκαμε  ότι  θα  ήταν  έτσι  πιο  εύκολο  να  σας  διώξουμε.» 

«Μπορεί  στο  τέλος  να  φεύγαμε  από  μόνοι  μας,»  είπε  η Φε- 
νίλδα. 

«Γιατί  κάνετε  τόση  φασαρία,  τότε;» 

Η Φενίλδα  αναστέναξε.  «Θα  με  λύσεις;  Υπόσχομαι  ότι  δε  θα 
κάνω  τίποτα  - με  ξέρεις  από  την  Ταρασμάλθη,  δε  με  ξέρεις, 
Προαιρέσιε;» 

Ο Προαιρέσιος  γέλασε.  «Προσπαθείς  να  με  ξεγελάσεις  με 
τόσο  ξεδιάντροπο  τρόπο,  μάγισσα;  Με  προσβάλλεις.  Αν  και,  το 
παραδέχομαι,  ένα  μέρος  του  εαυτού  μου  θέλει  να  ξεγελαστεί... 
Στην  Ταρασμάλθη,  με  τόσα  ρούχα  επάνω  μας,  έμοιαζες...  αρ- 
κετά διαφορετική.»  Η Φενίλδα  ήταν,  ομολογουμένως,  πανέ- 

μορφή,  καθώς  την  κοίταζε  δεμένη  στην  καρέκλα,  ντυμένη 
πρόχειρα. 

Η μάγισσα  χαμογέλασε  και,  συγχρόνως,  το  γαλανό  χρώμα 
στα  μάγουλά  της  σκούρυνε  λίγο.  «Πιστεύεις  ότι  θα  προσπαθή- 
σω να  σας  επιτεθώ  αν  με  λύ— ; » 

Η πόρτα  χτύπησε.  Άπαντες  στράφηκαν. 

«Δεν  υπάρχει  ανησυχία,»  είπε  ο Σερφάντης.  «Εργάτες  εί- 
ναι. » 

«Είσαι  σίγουρος;»  ρώτησε  ο Προαιρέσιος. 

«Τους  είδα  να  έρχονται,  ρε  ξιφομάχε.»  Πήγε  προς  την  πόρτα. 

Ο Προαιρέσιος,  ο Αλκίνοος,  και  ο Νάρφλης  ύψωσαν  τα  του- 
φέκια τους,  πανέτοιμοι. 

Ο Σερφάντης  άνοιξε,  παραμερίζοντας  αμέσως. 

Ο άντρας  που  παρουσιάστηκε  στο  κατώφλι  - ένας  τύπος  με 
καφέ  δέρμα  και  μαύρα,  κοντοκουρεμένα  μαλλιά  - σήκωσε  τα 
χέρια  του  - στο  ένα  απ’τα  οποία  κρατούσε  πιστόλι  και  στο  άλ- 
λο τουφέκι.  «Ήρεμα.  Είμαι  φίλος,»  είπε  χαμογελώντας.  «Με 
λένε  Γεράσιμο.  Μπορεί  να  μ’έχετε  ακούσει.» 

«Γεράσιμος;»  είπε  ο Προαιρέσιος.  «Η  γυναίκα  σου  είναι  η 
Χαρίκλεια; » 

«Ναι.» 

«Μπες  μέσα.  Μόνο  εσύ-  κανένας  άλλος.» 

Ο Γεράσιμος  έκανε  νόημα  στους  συντρόφους  του  να  μείνουν 
έξω  και  μπήκε  στο  οίκημα  διοίκησης. 

«Αποφασίσατε  να  εξεγερθείτε,  βλέπω,»  είπε  ο Προαιρέσιος. 

«Η  ευκαιρία  φάνηκε  καλή.  Δεν  ήρθατε  να  μας  ελευθερώσε- 
τε;» Ο Γεράσιμος  συνοφρυώθηκε. 

«Αυτή  τη  στιγμή,  όχι.  Αλλά  αυτός  ήταν  ο τελικός  σκοπός.» 

«Γιατί  ήρθατε,  τότε;» 

«Για  να  πάρουμε  μια  αιχμάλωτη  από  τα  χέρια  τους-» 

«Αυτήν  στο  αεροπλάνο;» 

«Ναι.» 

«Είστε  μακριά  από  το  αεροπλάνο,  πάντως,»  παρατήρησε  ο 
Γεράσιμος. 

«Κάνουμε  αντιπερισπασμό,»  του  είπε  ο Προαιρέσιος.  «Οι 
σύντροφοί  μας  έχουν  αναλάβει  να  ελευθερώσουν  τη  Μάρθα.» 

«Είναι  κι  άλλοι  εδώ,  δηλαδή!»  συμπέρανε,  ενθουσιασμένα,  ο 
Γεράσιμος.  «Δεν  έχουν  ελπίδα,  τότε,  τα  Παντοκρατορικά  βρο- 
μόσκυλα!» 

Ο Σερφάντης  είπε:  «Οι  περισσότεροι  έχουν  οχυρωθεί 
σ’εκείνο  κει  το  οίκημα  στα  βόρεια,  ε;»  Έδειξε,  από  το  παράθυ- 
ρο. 

«Στο  βορειότερο  οίκημα  διαμονής  φρουρών,  ναι.  Ο Επόπτης, 
όμως,  δεν  πρόλαβε  να  τους  ακολουθήσει-  τον  καθαρίσαμε.  Αλ- 
λά η βοηθός  του  είναι  εκεί.  Επίσης,  δύο  μάγοι  παραδόθηκαν 
και  τους  έχουμε  δέσει.» 

«Θα  το  μετανιώσετε  όλοι,  όταν  έρθει  στρατός  εδώ  πέρα!» 
φώναξε  ο Καρνάδης.  «Θα  φυλακιστείτε  ισόβια!»  Ο Νάρφλης 
τον  γρονθοκόπησε  καταπρόσωπο-  το  κεφάλι  του  γύρισε  στο 
πλάι  καθώς  αίμα  τιναζόταν  από  τη  μύτη  του. 

Ένας  πυροβολισμός. 

Ο Νάρφλης  τινάχτηκε  πίσω,  πέφτοντας. 

Ο Προαιρέσιος  στράφηκε,  ξαφνιασμένος. 

Μια  γυναίκα  στεκόταν  στη  σκάλα  που  ερχόταν  από  τον  όρο- 
φο του  οικήματος:  μαυρομάλλα  και  μαυροντυμένη,  με  δύο  πι- 
στόλια στα  χέρια.  Απίστευτα  αθόρυβη  - κανείς  δεν  την  είχε 
ακούσει  να  κατεβαίνει  - και  γρήγορη. 

Πυροβόλησε  ξανά  και  ξανά  και  ξανά- 

Το  δωμάτιο  είχε,  ξαφνικά,  γεμίσει  σφαίρες  που  έπεφταν  σαν 
βροχή. 

Ο Προαιρέσιος  έπεσε  στο  ένα  γόνατο  για  να  καλυφτεί. 

Ο Αλκίνοος,  κραυγάζοντας,  σωριάστηκε-  το  ίδιο  και  ο Σερ- 
φάντης- το  ίδιο  και  ο Γεράσιμος. 

Φωτιές  τον  Μαύρου  Νάρζονλ!  σκέφτηκε  ο Προαιρέσιος,  κα- 
θώς η γυναίκα  αυτή  τού  έφερνε  στο  νου  μονάχα  ένα  είδος  αν- 
θρώπου - Μαύρη  Δράκαινα. 

Χωρίς  καθυστέρηση,  άρπαξε  το  ξυρισμένο  κεφάλι  του  Καρ- 
νάδη  με  το  ένα  χέρι  ενώ  με  το  άλλο  έβαζε  την  αιχμή  του  σπα- 
θιού του  στον  λαιμό  του  Πρίγκιπα. 

«Αρκετά!»  φώναξε.  «Αλλιώς  τον  σκοτώνω!» 

Η γυναίκα  ατένισε  τον  Προαιρέσιο  με  στενεμένα  μάτια,  κα- 
θώς εκείνος  ήταν  καλυμμένος  πίσω  από  τον  Καρνάδη.  Έμοιαζε 
να  υπολογίζει  αν  μπορούσε  να  τον  πετύχει  χωρίς  να  χτυπήσει 
τον  Πρίγκιπα. 

Ο Σερφάντης,  τότε,  σηκώθηκε  από  το  πάτωμα,  μουγκρίζο- 
ντας και  με  το  τουφέκι  του  στα  χέρια.  Ο Νάρφλης,  επίσης, 
φαινόταν  να  κουνιέται. 

Η γυναίκα  στράφηκε  και  έτρεξε,  ανεβαίνοντας  τη  σκάλα.  Τα 
πυρά  του  Σερφάντη  την  κυνήγησαν,  διαλύοντας  ξύλινα  σκαλο- 
πάτια. 

«Είστε  καλά;»  ρώτησε  ο Προαιρέσιος. 

«Θα  τη  γδάρω  ζωντανή,  τη  γαμημένη!»  γρύλισε  ο Νάρφλης, 
που  έμοιαζε  να  έχει  τραυματιστεί  στον  ώμο. 

Ο Σερφάντης  είχε  χτυπηθεί  στον  μηρό  αλλά  μπορούσε  να 
στέκεται  - πράγμα  όχι  και  τόσο  παράξενο,  σκέφτηκε  ο Προαι- 
ρέσιος, αν  αναλογιζόσουν  για  μια  στιγμή  τη  διάπλασή  του. 

Ο Αλκίνοος  ήταν  στο  πάτωμα  βογκώντας,  το  ίδιο  κι  ο Γερά- 
σιμος· αλλά  ο πρώτος  φαινόταν  να  είναι  χειρότερα  τραυματι- 
σμένος: η σφαίρα  τον  είχε  βρει  στο  στήθος.  Ο εργάτης  είχε 
χτυπηθεί  στον  ώμο. 

«Πρέπει  να  ήταν  επάνω  τόση  ώρα  και  να  μην  είχε  κατεβεί,» 
μούγκρισε  ο Σερφάντης.  «Θα  πάω  να  την  κατεβάσω  τώρα  - 
νεκρή.» 

«Όχι!»  τον  πρόλαβε  ο Προαιρέσιος,  καθώς  σηκωνόταν  όρθι- 
ος, παίρνοντας  το  σπαθί  του  απ’τον  λαιμό  του  Πρίγκιπα.  «77ε- 
ρίμενε.  Δεν  την  είδες  πώς  επιτέθηκε;» 

Ο Καρνάδης  γέλασε.  «Η  Αλιζέτ  δεν  ήταν  επάνω.  Τώρα  ήρθε. 
Και  θα  ξανάρθει  - μέχρι  που  να  σας  σκοτώσει  όλους!» 

Ο Νάρφλης  έκανε  να  στραφεί  και  να  τον  χτυπήσει,  αλλά  ο 
Προαιρέσιος  τού  έγνεψε  να  μείνει  στη  θέση  του.  Αλιζέτ,  σκέ- 
φτηκε.  Η Ιωάννα  μάς  είπε  γι’αντήν.  «Η  Μαύρη  Δράκαινα...» 
μουρμούρισε. 

Και  γονάτισε  δίπλα  στον  Αλκίνοο. 

«Ξιφομάχε!»  έκρωξε  εκείνος  φτύνοντας  αίμα.  «Δε  θα...  μο- 
νομαχήσω ξανά  μαζί  σου...» 

Ο Προαιρέσιος  τού  έσφιξε  το  χέρι,  γιατί  έβλεπε  πως,  όντως, 
ήταν  ετοιμοθάνατος.  «Χάρηκα  που  σε  γνώρισα,  Αλκίνοε.» 

«Όχι!»  φώναξε  ο Νάρφλης  καθώς  κι  εκείνος  πλησίαζε  τον 
Αλκίνοο.  «Δε  θα  μας  πεθάνεις  έτσι,  παλιοτόμαρο,  της  Λόρκης 
γέννημα!» 

Αλλά  ο Αλκίνοος  ήταν  ήδη  νεκρός. 

«Γαμώ  τη  μάνα  και  τον  πατέρα  αυτής  της  σκρόφας!»  γρύλισε 
ο Νάρφλης,  και  το  μοναδικό  του  μάτι  στράφηκε,  κοκκινισμένο, 
προς  τη  σκάλα. 

Ο Γεράσιμος  προσπαθούσε  να  σηκωθεί  όρθιος,  πιάνοντας 
τον  τοίχο. 

«Κάθισε,»  του  είπε  ο Προαιρέσιος.  «Κάθισε.»  Και  τον  βοή- 
θησε να  πάει  σε  μια  καρέκλα  και  να  καθίσει. 

Πυροβολισμοί  ακούστηκαν  απέξω,  και  κραυγές. 

«Αυτή  είναι!»  φώναξε  ο Σερφάντης  κοιτάζοντας  απ’το  παρά- 
θυρο. «Πυροβολεί  τους  εργάτες!  Έχει  σκαρφαλώσει-  Πηδά 
απ’τη  μια  οροφή  στην  άλλη!» 

«Πουτάνα,  της  Λόρκης  γέννημα...»  καταράστηκε  ο Νάρφλης 
κάτω  απ’την  ανάσα  του. 


Η Ιωάννα  δεν  άργησε  να  καταλάβει  τι  γινόταν:  Οι  εργάτες  εί- 
χαν βρει  την  ευκαιρία  να  εξεγερθούν  εναντίον  των  Παντοκρα- 

χορικών.  Οι  άσχημες  συνθήκες  εργασίας,  σε  συνδυασμό  με  τον 
φόβο  των  παράξενων  εξαφανίσεων,  τους  είχαν  κάνει  να  ξεση- 
κωθούν, ακούγοντας  και  βλέποντας  την  επίθεση  των  επανα- 
στατών στον  οικισμό. 

«Πού  πηγαίνουμε;»  ρώτησε  ο Γεράρδος,  που  κρατούσε  τη 
Θάρφι’ταρ  στα  χέρια,  καθώς  είχαν  βγει  από  το  αεροπλάνο  και 
βρίσκονταν  κάποιες  δεκάδες  μέτρα  ανατολικά  του  φλέγόμενου 
στάβλου  (τα  άλογα,  αφηνιασμένα,  είχαν  σκορπίσει  παντού, 
μέσα  και  έξω  από  τον  οικισμό)  και  νοτιοανατολικά  του  χώρου 
στάθμευσης  οχημάτων  (όπου  ήταν  σταματημένα  δύο  οχήματα: 
ένα  ανοιχτό  τετράκυκλο  κι  ένα  φορτηγό  με  επίσης  τέσσερις 
τροχούς). 

Οι  συγκρούσεις  φαινόταν  να  γίνονται  στη  βόρεια  μεριά  του 
οικισμού.  Από  εκεί  ακούγονταν  οι  πυροβολισμοί  και  οι  φωνές. 

«Εσύ  κι  η Μάρθα  θα  πάτε  τη  Θάρφι  στα  οχήματά  μας,»  είπε 
η Ιωάννα  στον  Γεράρδο. 

«Κι  εσύ;» 

«Μισό  λεπτό.»  Η Μαύρη  Δράκαινα  άνοιξε  τον  πομπό  της  και 
κάλεσε  τον  Προαιρέσιο. 

«Έχουμε μπελάδες,»  της  είπε  η φωνή  του. 

«Πού  είστε;» 

«Στο  διοικητήριο  των  Παντοκρατορικών.  Έχω  να  σου  πω  ένα 
καλό  κι  ένα  κακό.  Έχουμε  πιάσει  δύο  αιχμαλώτους:  μια  μάγισ- 
σα κι  έναν  καινούργιο  σύζυγο  της  Παντοκράτειρας  - κάποιον 
Καρνάδη  Ηχόχρωμο.  Αλλά  ο Αλκίνοος  είναι  νεκρός.  Τον  σκό- 
τωσε αυτή  η Μαύρη  Δράκαινα  που  μας  είπατε  εσύ  κι  η Θάρφι 
- η Αλιζέτ.  Οι  περισσότεροι  Παντοκρατορικοί  έχουν  ταμπου- 
ρωθεί  σ’ένα  οίκημα  στα  βόρεια-» 

«Μείνετε  εκεί.  Έρχομαι.»  Η Ιωάννα  έκλεισε  τον  πομπό.  Και 
προς  τον  Γεράρδο:  «Πηγαίνετε  στα  οχήματα.» 

«Δεν  είμαι  γιατρός,  Ιωάννα-» 

«Δεν  υπάρχει  καλύτερη  λύση  τώρα.  Πηγαίνετε!»  είπε  η Ι- 
ωάννα, κι  έτρεξε  προς  τα  βόρεια. 

Ο Σέλιρ’χοκ  είδε  μια  φιγούρα  να  είναι  επάνω  στις  οροφές  των 
οικημάτων,  πηδώντας  από  τη  μια  στην  άλλη  και  πυροβολώντας 
τους  εργάτες  που  βρίσκονταν  από  κάτω. 

Τη  σημάδεψε  με  το  μαγικά  ενισχυμένο  στόχαστρο  του  του- 
φεκιού του. 

Γυναίκα  πρέπει  να  ήταν,  διέκρινε. 

Αυτή  η Μαύρη  Δράκαινα;  Η Αλιζέτ; 

Την  πυροβόλησε,  και  την  είδε  να  πέφτει. 


Η Αλιζέτ  αισθάνθηκε  κάτι  να  τη  χτυπά  δυνατά  στον  αριστερό 
γοφό,  σπρώχνοντάς  την.  Παραπάτησε  και  έφυγε  από  την  άκρη 
της  οροφής  όπου  βρισκόταν.  Αφήνοντας  αμέσως  το  ένα  πιστό- 
λι της,  άπλωσε  το  χέρι  της  και  πιάστηκε. 

Γνώριζε  τι  είχε  συμβεί.  Κάποιος  ακροβολισμένος  την  είχε  πυ- 
ροβολήσει. Κάποιος  απτούς  καταραμένους  επαναστάτες.  Πό- 
σοι ήταν  μαζεμένοι  εδώ  πέρα; 

Η Αλιζέτ  πήδησε  κάτω,  ανάμεσα  σε  δύο  μικρά  οικήματα  των 
εργατών.  Ο πόνος  τη  διαπέρασε,  παραλύοντας  όλη  την  αρι- 
στερή της  πλευρά. 

Είδε  έναν  εργάτη  να  έρχεται,  βαστώντας  τουφέκι  και  φωνά- 
ζοντας:  «Εδώ  είναι,  ρε!  Εδώ!» 

Η Αλιζέτ  τον  πυροβόλησε  στο  κεφάλι  προτού  προλάβει  να 
υψώσει  το  τουφέκι  του.  Τελείως  καθυστερημένοι  ήταν  γυρό- 
φερναν  με  τα  όπλα  τους  κατεβασμένα,  σα  να  ήταν  ρόπαλα  κι 
όχι  πυροβόλα. 

Η Σκοτεινή  Βασίλισσα  γλίστρησε  μέσα  στις  σκιές  της  νύχτας, 
κουτσαίνοντας.  Είχε  αποτύχει  να  σώσει  τον  Πρίγκιπα,  κι  αυτό 
την  ενοχλούσε  περισσότερο  από  τη  σφαίρα  στον  γοφό  της· 

όμως  έπρεπε  να  επιβιώσει  αν  ήθελε  να  ξαναεπιχειρήσει  διά- 
σωση. Και,  για  να  επιβιώσει,  το  καλύτερο  που  είχε  να  κάνει 
ήταν  να  πάει  στα  οχήματα,  να  πάρει  ένα,  και  να  φύγει  από  τον 
οικισμό.  Γιατί,  φυσικά,  δεν  είχε  πιθανότητες  να  διώξει  τους 
επαναστάτες  μόνη  της,  έτσι  όπως  είχαν  έρθει  τα  πράγματα. 
Δεν  ήξερε  καν  πόσοι  ήταν! 


Καθώς  κατευθυνόταν  προς  τα  βόρεια,  η Ιωάννα  είδε  μια  σκιε- 
ρή μορφή  να  μπαίνει  κουτσαίνοντας  στον  χώρο  στάθμευσης 
οχημάτων  και  να  πλησιάζει  το  ανοιχτό  τετράκυκλο.  Το  φως  της 
νύχτας  δεν  βοηθούσε  καθόλου,  αλλά  η Ιωάννα  νόμιζε  ότι  αυτή 
ήταν  - η Αλιζέτ! 

Στράφηκε  και,  υψώνοντας  το  τουφέκι  της,  την  πυροβόλησε. 
Οι  σφαίρες,  όμως,  χτύπησαν  μόνο  το  φορτηγό  καθώς  η Σκοτει- 
νή Βασίλισσα  περνούσε  πίσω  από  την  καρότσα  του. 

«Αλιζέτ!»  φώναξε  η Ιωάννα,  περιμένοντάς  την  να  παρουσια- 
στεί. Ποιος  είχε  καταφέρει,  άραγε,  να  την  τραυματίσει;  Ο 
Προαιρέσιος;  Είναι  καλύτερος  από, τι  φαίνεται  ο πιλότος; 

Η Σκοτεινή  Βασίλισσα  βγήκε  από  την  κάλυψη  του  φορτηγού 
και  έτρεξε  προς  το  ανοιχτό  όχημα. 

Η Ιωάννα  πυροβόλησε. 

Να  πάρει!  αυτές  οι  σκιές  τής  έπαιζαν  παιχνίδια,  παρακωλύο- 
ντας το  σημάδι  της. 

Η Αλιζέτ  πήδησε  και  βρέθηκε  μέσα  στο  όχημα.  Το  ενεργο- 
ποίησε. Οι  προβολείς  του  άναψαν.  Οι  τροχοί  του  άρχισαν  να 
περιστρέφονται. 

Η Ιωάννα  συνέχιζε  να  πυροβολεί,  καθώς  η Σκοτεινή  Βασί- 
λισσα ήταν  σκυμμένη  πίσω  απ’το  τιμόνι,  σπάζοντας  τζάμια  και 
κάνοντας  τρύπες  στα  σίδερα  του  οχήματος. 

Το  τετράκυκλο  έτρεξε  καταπάνω  στην  Ιωάννα.  Εκείνη  πετά- 
χτηκε  στο  πλάι,  κάνοντας  τούμπα  στο  χώμα. 


ΚΡΑΣΙ  ΤΗΣ  ΣΕΡΓΗΛΗΣ  | 251 


Η Αλιζέτ  πέρασε,  φωνάζοντας:  «Θα  σε  ξαναδώ,  Ιωάννα!  Θα 
σε  ξαναδώ!» 

Το  τετράκυκλο  ακολούθησε  το  μονοπάτι  που  οδηγούσε  μα- 
κριά από  τον  οικισμό,  σηκώνοντας  σκόνη  πίσω  του. 

Η Ιωάννα,  αν  ήθελε,  μπορούσε  να  πάρει  το  φορτηγό  και  να 
ακολουθήσει  το  όχημα  της  Αλιζέτ,  αλλά  τώρα  δεν  ήταν  ώρα  για 
καταδίωξη.  Οι  άλλοι  ίσως  να  τη  χρειάζονταν. 

Καθώς  πήγαινε  βόρεια,  κάλεσε  με  τον  πομπό  της  τον  Σέ- 
λιρ’χοκ  και  τον  Ανδροκλή’μορ,  για  να  τους  πει  να  έρθουν  κι  ε- 
κείνοι. 


«Τι  ακριβώς  ήρθατε  να  κάνετε  εδώ,  Φενίλδα;»  ρώτησε  ο Προ- 
αιρέσιος,  όταν  οι  πυροβολισμοί  έξω  απ’το  οίκημα  έπαψαν  πάλι 
- η Αλιζέτ  πρέπει  να  είχε  υποχωρήσει.  «Σκοπεύατε  να  βρείτε 
τι  προκαλεί  τις  εξαφανίσεις;» 

«Ιδιοφυία  είσαι-» 

«Ο  μπαμπάς  μου  πάντα  μου  το  έλεγε:  αν  δε  γίνεις  πιλότος,  θα 
γίνεις  επιστήμονας.» 

«Θα  με  λύσεις  τώρα;  Δεν  είμαι  επικίνδυνη  σαν  την  Αλιζέτ,  το 
ξέρεις!» 

Ο Νάρφλης  ρώτησε:  «Γιατί  δεν  την  καθαρίζουμε,  ξιφομάχε; 
Αφού  έχουμε  τον  Πρίγκιπα.  Είναι  αρκετός  για  διαπραγματεύ- 
σεις, αν  χρειαστεί.» 

«Τι  λέει  αυτός  ο τρελός;»  φώναξε  η Φενίλδα.  «Λύσε  με,  Προ- 
αιρέσιε  - για  όνομα  των  θεών!» 

«Σκασμός  κι  οι  δυο  σας,»  είπε  ο Προαιρέσιος.  «Όταν  έρθει  η 
Ιωάννα,  μόνο  τότε  μπορεί  να  σε  λύσω,  μάγισσα.» 

«Ποια  Ιωάννα;» 

Ο Προαιρέσιος  αγνόησε  την  ερώτησή  της.  «Είπες  ότι  ήρθατε 
για  να  ανακαλύψετε  τι  συμβαίνει.  Τι  έχετε  βρει  ώς  τώρα;» 

«Αν  δε  με  λύσεις,  δεν  σου  λέω  τίποτα.» 

Ο Νάρφλης  πρότεινε:  «Να  την  πλακώσω  στις  φάπες,  ξιφο- 
μάχε; » Το  τραύμα  στον  ώμο  του  έμοιαζε  να  τον  έχει  τσαντίσει 
πιο  πολύ  απ’ό,τι  ήταν  ήδη  τσαντισμένος. 

Η εξώπορτα  χτύπησε. 

«Ποιος  είναι;»  φώναξε  ο Προαιρέσιος. 

«Εγώ!»  Η φωνή  της  Ιωάννας. 

Ο Προαιρέσιος  πήγε  και  άνοιξε.  Η Μαύρη  Δράκαινα  μπήκε, 
κοιτάζοντας  γύρω.  «Παραλίγο  να  σας  σκοτώσει  όλους,»  παρα- 
τήρησε. 

«Η  αλήθεια  είναι  πως  αν  ήταν  λιγάκι  πιο  τυχερή  θα  μας  είχε 
σκοτώσει,»  παραδέχτηκε  ο Προαιρέσιος,  κλείνοντας  την  πόρ- 
τα. 

«Τέλος  πάντων.  Δεν  είναι  πια  εδώ-  πήρε  ένα  απ’τα  οχήματα 
του  οικισμού  κι  έφυγε.  Την  είδα.  Προσπάθησα  να  τη  σταματή- 
σω αλλά  δεν  τα  κατάφερα. 

»Αλήθεια,  ποιος  από  σας  την  τραυμάτισε;» 

«Ούτε  να  κουνηθούμε  δεν  προλάβαμε,»  μούγκρισε  ο Νάρ- 
φλης. «Κι  αμέσως  μετά  έτρεξε  πάνω,  η καταραμένη  σκρόφα.» 

«Δηλαδή,  δεν  την  τραυματίσατε  εσείς;»  απόρησε  η Ιωάννα. 

«Κάποιος  απ’τους  δικούς  μου  πρέπει  να  τη  χτύπησε,»  είπε  ο 
Γεράσιμος,  και  γέλασε,  προτού  μουγκρίσει  από  τον  πόνο  στον 
ώμο  του. 

«Ποιος  είσαι  συ;» 

«Ο  Γεράσιμος  είναι,»  της  είπε  ο Προαιρέσιος.  «Ο  άντρας  της 
Χαρίκλειας.» 

«Μάλιστα...  Και  ο Πρίγκιπας  είναι  αυτός,  υποθέτω...»  Κοίτα- 
ξε τον  Καρνάδη. 

Ο Προαιρέσιος  ένευσε. 

Η πόρτα  χτύπησε  πάλι. 

«Ο  Σέλιρ  θα  είναι,»  είπε  η Ιωάννα. 

Ο Προαιρέσιος  άνοιξε,  και  ο Σέλιρ’χοκ  κι  ο Ανδροκλής’μορ 
μπήκαν. 

«Τι  γίνεται  εδώ  πέρα;»  ρώτησε  ο τελευταίος.  «Τόσο  άσχημα 
μπλέξατε; » 

«Θα  μπορούσε  να  ήταν  και  χειρότερα,»  είπε  ο Προαιρέσιος. 
Και  προς  την  Ιωάννα:  «Τι  έγινε  με  τη  Μάρθα;  Πού  είναι  ο Γε- 
ράρδος;  Η Θάρφι’ταρ;» 

Η Ιωάννα  τού  διηγήθηκε,  εν  συντομία,  τι  είχε  συμβεί. 

«Αυτή  η καταραμένη  σκρόφα  της  Λόρκης!»  φώναξε  ο Νάρ- 
φλης.  «Αν  η Θάρφι  είναι  νεκρή,  θα  τη  βρω  εγώ  ο ίδιος  και  θα 
τη  γδάρω  ζωντανή ! » 

«Μη  βάζεις  στοίχημα,»  του  είπε  η Ιωάννα,  μουντά:  πράγμα 
που  τον  έκανε  να  την  αγριοκοιτάξει. 

«Θα  με  λύσετε  τώρα,  Προαιρέσιε,  να  μιλήσουμε  σαν  άνθρω- 
ποι;» ρώτησε  η Φενίλδα’σαρ. 

Η Ιωάννα  στράφηκε  στον  Προαιρέσιο.  «Τη  γνωρίζεις;» 


ιΐ:  Μετά  την  Εξέγερση 

Ο Προαιρέσιος  τούς  είπε  ότι  είχε  γνωρίσει  τη  Φενίλδα’σαρ 
στην  Ταρασμάλθη,  όταν  εκείνος,  ο Σέλιρ’χοκ,  ο Γεράρδος,  και 
η Μάρθα  είχαν  πάει,  κατόπιν  διαταγής  του  Πρίγκιπα  Ανδρόνι- 
κου, να  βρουν  τη  μυθική  πόλη  Αρταλδάφρα. 

Έπειτα,  ο Σέλιρ’χοκ  στράφηκε  στην  Παντοκρατορική  μάγισ- 
σα και  ρώτησε:  «Τι  συμβαίνει  σ’αυτό  το  ορυχείο;  Γνωρίζεις; 
Γιατί  εξαφανίζονται  άνθρωποι;» 

«Θα  μπορούσα  να  το  απαντήσω  αυτό...  αν  με  λύσετε,»  απο- 
κρίθηκε  η Φενίλδα. 

«Λύσε  την,»  είπε  η Ιωάννα  στον  Προαιρέσιο-  αλλά  προτού  ο 
Απολλώνιος  προλάβει  να  κινηθεί,  η Μαύρη  Δράκαινα  αισθάν- 
θηκε  τον  τηλεπικοινωνιακό  πομπό  της  να  δονείται.  Τον  άνοιξε 
φέρνοντάς  τον  στ’αφτί  της.  «Ναι.» 

«Ιωάννα,»  της  είπε  ο Γεράρδος,  μέσα  από  λίγα  παράσιτα, 
«είμαστε  στα  οχήματα...  αλλά  η Θάρφι...  Δεν  ξέρω  τι  μπορώ  να 
κάνω...  Δε  μπορώ  να  σταματήσω  την  αιμορραγία.  Πρέπει  να 
ατελείς  κάποιον  εδώ  - κάποιον  που  να  ξέρει  - τώρα.» 

«Εντάξει,»  αποκρίθηκε  η Ιωάννα,  νιώθοντας  ένα  ψύχος  να 
διατρέχει  τη  ράχη  της.  «Εντάξει.»  Και  έκλεισε  τον  πομπό.  Ρώ- 
τησε τους  άλλους  ποιος  νόμιζε  ότι  θα  μπορούσε  να  βοηθήσει  τη 
Θάρφι’ταρ.  «Μάλλον  χρειάζεται  εγχείρηση,»  εξήγησε. 

«Δεν  έχουμε  μαζί  μας  κανέναν  γιατρό,  Ιωάννα,»  είπε  ο Προ- 
αιρέσιος.  «Καλύτερα  να  την  πάμε  στη  Νέσριβεκ,  με  το  αερο- 
πλάνο που  έχουν  εδώ  οι  Παντοκρατορικοί.» 

«Έχεις  δίκιο,»  αποκρίθηκε  αμέσως  η Μαύρη  Δράκαινα,  απο- 
ρώντας πώς  δεν  το  είχε  σκεφτεί  τόση  ώρα.  Η μάχη  μου  είχε 
πάρει  το  μυαλό  - και  τώρα,  η Θάρφι  ίσως  να  πληρώσει  για  την 
απερισκεψία  μου.  Δε  θέλω  να  δω  ακόμα  μία  από  εμάς  να  πε- 
θαίνει! Άνοιξε  τον  πομπό  της  και  είπε  στον  Γεράρδο: 
«Μ’ακούς,  Γεράρδε;  Βάλτην  στο  τρίκυκλο  και  φέρτην  στο  αε- 
ροπλάνο των  Παντοκρατορικών.  Ο Προαιρέσιος  θα  την  πετά- 
ξει  ώς  τη  Νέσριβεκ.» 

«Τη  φέρνω.» 

Η επικοινωνία  τους  τερματίστηκε,  και  η Ιωάννα  είπε  στον 
Προαιρέσιο:  «Πάμε.»  Προς  τους  υπόλοιπους:  «Μείνετε  εδώ, 
να  φυλάτε  τη  μάγισσα  και  τον  Πρίγκιπα.» 


Στον  οικισμό  οι  συμπλοκές  είχαν  τελειώσει.  Κανείς  δεν  πυρο- 
βολούσε τώρα.  Κουφάρια  κείτονταν  ανάμεσα  στα  οικήματα, 
καθώς  και  θραύσματα  και  κομμάτια  κάθε  είδους  - γυαλιά,  ξύ- 
λα, πέτρες.  Οι  φωτιές  στον  στάβλο  και  στη  φωλιά  του  γρύπα 
είχαν  εξαπλωθεί  και  οι  εργάτες  προσπαθούσαν  τώρα  να  τις 
περιορίσουν,  ρίχνοντας  νερό  με  κουβάδες  και  με  σωλήνες.  Ο 
γρύπας  και  τα  άλογα  είχαν  φύγει.  Οι  λιγοστοί  στρατιώτες  της 

Παντοκράτειρας  που  είχαν  απομείνει  είχαν  ταμπουρωθεί  μέσα 
στο  βορειότερο  από  τα  οικήματά  τους,  και  δεν  φαίνονταν  πρό- 
θυμοι να  βγουν  για  να  συνεχίσουν  τον  αγώνα.  Μάλλον,  ήλπι- 
ζαν  ότι  θα  έρχονταν  ενισχύσεις  για  να  τους  βοηθήσουν. 

Και  η Ιωάννα  πολύ  φοβόταν  ότι  ίσως  όντως  να  έρχονταν,  τώ- 
ρα που  η Αλιζέτ  είχε  φύγει.  Αναμφίβολα,  η Σκοτεινή  Βασίλισσα 
θα  ειδοποιούσε  τους  άλλους  Παντοκρατορικούς  για  την  κατά- 
σταση στο  ορυχείο,  και  θα  τους  έλεγε  ότι  ο καινούργιος  Πρί- 
γκιπας ήταν  αιχμάλωτος  μαζί  με  τη  Φενίλδα’σαρ. 

Η Πρόμαχος  Χασρίνα  πρέπει  να  στείλει  πολεμιστές  εδώ, 
γρήγορα,  αν  θέλει  να  κρατήσει  το  μέρος.  Το  είπε  στον  Προαι- 
ρέσιο,  καθώς  οι  δυο  τους  διέσχιζαν  τον  οικισμό  πηγαίνοντας 
προς  το  προσγειωμένο  αεροπλάνο.  Εκείνος  συμφώνησε. 

«Να  της  το  τονίσεις  ιδιαίτερα,»  είπε  η Ιωάννα.  «Να  της  εξη- 
γήσεις ότι  εμείς  δεν  είμαστε  αρκετοί  για  να  κρατήσουμε  το  ο- 
ρυχείο - ούτε  ο Ανδρόνικος  μπορεί  να  κάνει  κάτι.» 

Ο Προαιρέσιος  ένευσε.  «Εντάξει.» 

Φτάνοντας  στο  αεροπλάνο  είδαν  ότι  ο Γεράρδος  τούς  περί- 
μενε  απέξω,  πλάι  στο  τρίκυκλο.  «Η  Μάρθα  είναι  μέσα,»  τους 
είπε,  «μαζί  με  τη  Θάρφι’ταρ.  Ιωάννα...  δεν  ξέρω  αν  θα  ζήσει.» 

«Δεν  είμαστε  θεοί,»  αποκρίθηκε  η Μαύρη  Δράκαινα,  προ- 
σπαθώντας να  μην  ακουστεί  αβέβαιη  ή φοβισμένη,  «είμαστε 
άνθρωποι,  δεν  μπορούμε  να  ξέρουμε  ποιος  θα  ζήσει  και  ποιος 
θα  πεθάνει.  Αλλά  κάνουμε  ό,τι  είναι  μέσα  στις  δυνάμεις  μας,» 
τόνισε  αγγίζοντας  τον  ώμο  του. 

Ο Προαιρέσιος  ανέβηκε  στο  αεροσκάφος. 

Η Μάρθα  φάνηκε  στην  πόρτα.  «Θα  πάω  μαζί,»  δήλωσε. 

Η Ιωάννα  ένευσε.  «Εντάξει.» 

Ο Γεράρδος  δεν  είπε  τίποτα-  μάλλον  το  είχαν  ήδη  συζητήσει. 

Η Μάρθα  τού  έστειλε  ένα  φιλί  με  το  χέρι  και  έκλεισε  την 
πόρτα  του  αεροπλάνου. 

Η Ιωάννα  κι  ο Γεράρδος  μπήκαν  στο  τρίκυκλο  και  απομα- 
κρύνθηκαν από  το  σκάφος,  καθώς  ο Προαιρέσιος  ενεργοποι- 

θύσε  τα  συστήματά  του  και  έκανε  τους  γυρισμένους  κάθετα 
προωθητήρες  να  εκτοξεύσουν  φωτιά. 

Το  αεροπλάνο  υψώθηκε  πάνω  από  τον  οικισμό  του  ορυχείου 
ενέργειας  και  πέταξε  προς  τα  ανατολικά. 


Επιστρέφοντας  στο  οίκημα  διοίκησης  μαζί  με  τον  Γεράρδο,  η 
Ιωάννα  είδε  ότι  οι  άλλοι  είχαν  λύσει  τη  Φενίλδα’σαρ  κι  εκείνη 
καθόταν  και  κάπνιζε  στην  καρέκλα  όπου  πριν  από  λίγο  ήταν 
δεμένη.  Ο Σέλιρ’χοκ  φρόντιζε  τώρα  το  τραύμα  στον  ώμο  του 
Γεράσιμου,  επιδένοντάς  το·  τη  σφαίρα  την  είχε  βγάλει  από  μέ- 
σα του  και  ήταν  ακουμπισμένη  στην  άκρη  του  τραπεζιού,  γε- 
μάτη αίμα. 

«Λοιπόν,  Φενίλδα,»  είπε  ο μαυρόδερμος  μάγος  καθώς  τελεί- 
ωνε με  την  πληγή  του  εργάτη,  «τι  έχεις  βρει  για  την  υπόθεση 
του  ορυχείου;» 

«Τίποτα,  βασικά,»  αποκρίθηκε  εκείνη.  «Κάτι,  σίγουρα,  συμ- 
βαίνει μέσα  στις  σήραγγες.  Αλλά  δεν  ξέρω  τι.» 

Ο Σέλιρ’χοκ,  που  ήταν  γονατισμένος  στο  ένα  γόνατο,  σηκώ- 
θηκε όρθιος.  «Δεν  έχεις  ανακαλύψει  απολύτως  τίποτα,  δηλα- 
δή, σχετικά  με  τις  εξαφανίσεις;» 

«Ναι.»  Η Φενίλδα,  έχοντας  τελειώσει  το  τσιγάρο  της,  το  έ- 
σβησε. «Και  καλύτερα  να  περιποιηθείς  τον  Πρίγκιπα  τώρα.» 

Ο Σέλιρ’χοκ  αγνόησε  την  προτροπή  της,  ενώ  ο Γεράρδος  πή- 
γαινε να  κοιτάξει  το  τραύμα  του  Νάρφλη. 

«Μας  είπαν  να  μην  αγγίζουμε  τα  τοιχώματα  του  ορυχείου.» 
Η φωνή  του  Γεράσιμου  τούς  έκανε  όλους  να  στραφούν  και  να 
τον  κοιτάξουν. 

«Ποιοι  σάς  το  είπαν;»  τον  ρώτησε  η Ιωάννα. 

«Ο  Επόπτης,»  αποκρίθηκε  ο Γεράσιμος.  «Για  να  είμαστε  πιο 
ασφαλείς.» 

«Σας  εξήγησε  γιατί  θα  είστε  πιο  ασφαλείς  μην  αγγίζοντας  τα 
τοιχώματα;»  θέλησε  να  μάθει  ο Σέλιρ’χοκ. 

«Όχι  ακριβώς,  αλλά  άφησε  να  εννοηθεί  ότι  είχε  σχέση  με  τις 
παράξενες  εξαφανίσεις.» 

Ο Σέλιρ’χοκ  ατένισε  τη  Φενίλδα’σαρ.  «Δεν  έχεις  ανακαλύψει 
τίποτα,  λοιπόν...» 

Η μάγισσα  έβγαλε  τα  μεγάλα  γυαλιά  της.  «Ελάχιστα  πράγ- 
ματα, τέλος  πάντων.» 

«Πες  μας,»  την  προέτρεψε  ο Σέλιρ’χοκ,  «και  θα  το  σκεφτού- 
με  να  φροντίσουμε  τον  Πρίγκιπα.» 

Η Φενίλδα  κοίταξε  τον  Καρνάδη,  ο οποίος  δεν  έμοιαζε  να 
βρίσκεται  σε  καλή  κατάσταση  καθώς  ήταν  καθισμένος  στο  πά- 
τωμα και  είχε  την  πλάτη  του  ακουμπισμένη  στον  τοίχο.  Το 
πρόσωπό  του  γυάλιζε  από  τον  ιδρώτα,  και  φαινόταν 
ν’αναπνέει  με  κάποια  δυσκολία.  Μάλλον  δεν  είχε  ξανατραυμα- 
τιστεί  από  σφαίρα  στη  ζωή  του.  Καί  ίσως  να  πάθει  μόλυνση,  αν 
δεν  τον  περιποιηθονν  έγκαιρα,  σκέφτηκε  η Φενίλδα,  που  δεν 
ήθελε  να  πεθάνει  ένας  σύζυγος  της  Παντοκράτειρας  κοντά  της. 

«Εντάξει,»  είπε.  «Αλλά  θα  τον  φροντίσετε.» 

«Το  υπόσχομαι,»  αποκρίθηκε  ο Σέλιρ’χοκ,  κι  έκανε  νόημα 
στην  Ιωάννα.  Εκείνη  πήγε  να  γονατίσει  δίπλα  στον  Καρνάδη. 
Έσκισε,  με  το  ξιφίδιό  της,  το  ένα  μπατζάκι  του  παντελονιού 
του  και  κοίταξε  το  τραύμα  στον  μηρό  του,  ψηλαφώντας  το  ενώ 
εκείνος  έτριζε  τα  δόντια. 

Η Φενίλδα’σαρ  είπε  στον  Σέλιρ’χοκ  τις  ανακαλύψεις  της  σχε- 
τικά με  την  πνευματική  οντότητα  στο  ορυχείο  και  τη  διαστασι- 
ακή  αλλοίωση  στο  πέρας  εκείνης  της  σήραγγας.  Εν  τω  μεταξύ, 
η Ιωάννα  είχε  δώσει  στον  Καρνάδη  ένα  χοντρό  ύφασμα  να  δα- 
γκώσει καθώς  έβγαζε  τη  σφαίρα  από  μέσα  του.  Ο Πρίγκιπας 
γρύλιζε  σαν  θηρίο  όσο  η Μαύρη  Δράκαινα  έκανε  ήρεμα  τη 
δουλειά  της.  Τελειώνοντας,  η Ιωάννα  έριξε  αντισηπτικό  στην 
πληγή  του  και  την  έδεσε.  Ο Καρνάδης,  ώς  τότε,  είχε  λιποθυμή- 

σει,  κι  εκείνη  δεν  το  θεώρησε  σκόπιμο  να  τον  συνεφέρευ  καλύ- 
τερα να  κοιμάται,  σκέφτηκε. 

Ο Σέλιρ’χοκ  είχε  καθίσει  αντίκρυ  στη  Φενίλδα’σαρ,  καθώς 
την  άκουγε  να  του  μιλά  για  τις  ανακαλύψεις  της,  και  κρατούσε 
το  μακρύ  του  ραβδί  όρθιο  πλάι  του-  τα  κρύσταλλα  και  τα  μι- 
κροσκοπικά  κάτοπτρα  γυάλιζαν  στο  τεχνητό  φως  του  δωματί- 
ου. «Καταλαβαίνει  το  ανθρώπινο  άγγιγμα  αυτή  η οντότητα;» 
ρώτησε  τελικά. 

«Μάλλον,»  αποκρίθηκε  η μάγισσα.  «Κάτι  πρέπει  να  καταλα- 
βαίνει, αλλιώς  δε  θα  ερχόταν.» 

Ο Σέλιρ’χοκ  συνοφρυώθηκε,  σκεπτικά.  «Θερμότητα  δεν  νο- 
μίζω να  αισθάνεται.  Οι  πνευματικές  οντότητες  σπάνια  αισθά- 
νονται θερμότητα.  Τι  πιστεύεις  εσύ  ότι  αισθάνεται,  Φενίλδα;» 

«Δεν  είμαι  βέβαιη.  Αλλά  τώρα  έχω  έναν  Διαλογιστή  μπροστά 
μου,  ο οποίος  ίσως  να  μπορεί  να  κάνει  περισσότερα  από  εμένα 
για  να  βρει,  ή και  να  παγιδεύσει,  αυτή  την  οντότητα.»  Η Φε- 
νίλδα άναψε  άλλο  ένα  τσιγάρο. 

«Μην  είσαι  τόσο  σίγουρη,»  της  είπε  ο Σέλιρ’χοκ.  «Οι  πνευ- 
ματικές οντότητες,  πάντως,  πολλές  φορές  αισθάνονται  τη 
σκέψη.» 

«Τη  σκέψη...» 

«Ναι,  έτσι  σε  εντοπίζουν.  Από  τη  νοητική  σου  δραστηριότη- 
τα.» 

«Και  θα  χρειαζόταν  ν’ακουμπήσεις  τα  τοιχώματα  για  να  γίνει 
αυτό;»  απόρησε  η Φενίλδα. 

«Αν  η οντότητα  κατοικεί  μέσα  στις  πέτρες,  ναι.  Εντοπίζει  τη 
σκέψη  σου  με  το  πού  αγγίζεις  το  τοίχωμα  του  ορυχείου.» 

Η Φενίλδα  ρούφηξε  καπνό  και  τον  έβγαλε  απ’την  άκρη  του 
στόματός  της.  «Δεν  έρχεται  πάντα,  όμως,  όταν  αγγίζεις  το  τοί- 
χωμα.» 

«Ο  λύκος  δεν  έρχεται  πάντα  όταν  μυρίσει  τροφή.» 

«Σωστά.» 

«Μπορείς  να  κάνεις  κάτι  για  τη  διαστασιακή  αλλοίωση;»  τη 
ρώτησε  ο Σέλιρ’χοκ. 

«Δεν  ξέρω.  Πρέπει  να  τη  μελετήσω  πρώτα.» 

«Εκεί,  όμως,  πιστεύεις  ότι  είναι  το  σπίτι  της  οντότητας,  έ- 
τσι; » 

«Ναι,  αυτό  είναι  το  πιθανότερο.» 

Καθώς  μιλούσαν,  ο Γεράρδος  είχε  βγάλει  τη  σφαίρα  από  τον 
ώμο  του  Νάρφλη  και  από  τον  μηρό  του  Σερφάντη  και  είχε  δέ- 
σει τα  τραύματά  τους.  Σκουπίζοντας  τώρα  τα  αιματοβαμμένα 
χέρια  του  μ’ένα  πανί,  είπε  στον  Σέλιρ:  «Η  λύση  του  προβλήμα- 
τος μού  φαίνεται  απλή,  μάγε.  Ας  μην  αγγίζει  κανένας  τα  τοι- 
χώματα του  ορυχείου.» 

«Δεν  ξέρεις,  όμως,  τι  μπορεί  να  συμβεί  όσο  μια  τέτοια  οντό- 
τητα υπάρχει  εκεί  μέσα.  Οι  προθέσεις  της,  φανερά,  δεν  είναι 
φιλικές.» 

«Θα  τη  σκοτώσεις,  επομένως;» 

«Δε  γνωρίζω  αν  μπορώ  να  τη  ' σκοτώσω  ’ ακριβώς.  Δε  γνωρίζω 
καν  αν  γίνεται  να  πεθάνει.  Θα  μπορούσα  να  χρησιμοποιήσω 
ένα  Ξόρκι  Πνευματικής  Εκδιώξεως,  αλλά  φοβάμαι  ότι  έτσι  δε 
θα  καταφέρω  να  τη  διώξω,  επειδή  δεν  είναι  δυνατόν  να  διώξεις 
κάτι  από  το  φυσικό  του  σπίτι.  Ή,  τουλάχιστον,  είναι  υπερβολι- 
κά δύσκολο. 

»Οι  Γαιοδίφες  τι  έχουν  γίνει;»  ρώτησε,  και  κοίταξε  τον  Γερά- 
σιμο. «Τους  σκοτώσατε;» 

«Δύο  παραδόθηκαν,»  εξήγησε  εκείνος,  που  έπινε  ένα  ποτήρι 
από  το  κρασί  που  είχε  βρει  στο  δωμάτιο,  και  έμοιαζε  πολύ  ικα- 
νοποιημένος με  τον  εαυτό  του  και  με  την  όλη  εξέγερση  στο  ο- 
ρυχείο. «Τους  έχουμε  αιχμαλωτίσει.» 

«Ωραία,»  είπε  ο Σέλιρ’χοκ.  «Πες  στους  συντρόφους  σου  να 
μην  τους  πειράξουν.  Πήγαινε.» 

Ο Γεράσιμος  ένευσε  και  έφυγε  από  το  οίκημα,  αφήνοντας  το 
ποτήρι  του  και  παίρνοντας  μαζί  του  το  μπουκάλι  με  το  κρασί. 

«Οι  εναπομείναντες  Γαιοδίφες  ήταν  τρεις,  σωστά;»  ρώτησε  ο 
Σέλιρ’χοκ  τη  Φενίλδα’σαρ·  εκείνη  ένευσε.  «Και  ένας  ακόμα  ο 
Αλλάνδρης’σαρ...  Επομένως,  έχουμε  δύο  αιχμαλώτους  και  δύο 
αγνοούμενους.» 

«Οι  τελευταίοι  ίσως  να  είναι  μαζί  με  τους  στρατιώτες  που  έ- 
χουν οχυρωθεί,»  υπέθεσε  η Ιωάννα.  «Νομίζεις  ότι  θα  τους 
χρειαστείς;» 

«Δεν  είμαι  βέβαιος  ακόμα,»  αποκρίθηκε  ο μάγος.  «Ίσως.  Το 
ερώτημα  είναι  αν  θα  δεχτούν  να  δουλέψουν  για  εμάς.» 

«Θα  δεχτούν,»  μούγκρισε  ο Νάρφλης,  «αλλιώς  θα  τους  γδά- 
ρω. Ο Αλκίνοος  δε  σκοτώθηκε  άδικα!» 

«Δεν  είχαν  αυτοί  καμία  σχέση  με  τον  θάνατό  του,»  του  είπε  ο 
Γεράρδος,  και  ο Νάρφλης  τον  αγριοκοίταξε  με  το  μοναδικό  του 
μάτι. 

«Όπως  και  νάχει,»  είπε  η Ιωάννα,  «πρέπει  να  τους  ξετρυπώ- 
σουμε.» 


«Θέλουμε  να  σας  μιλήσουμε!»  φώναξε  η Ιωάννα,  καλυμμένη 
πίσω  από  ένα  πρόχειρο  πρόχωμα  που  είχαν  φτιάξει  οι  εργάτες 
αντίκρυ  στο  τελευταίο  οχυρό  των  στρατιωτών  της  Παντοκρά- 
τειρας.  Μαζί  της  ήταν  ο Γεράσιμος,  ο Γεράρδος,  και  ο Ανδρο- 
κλής’μ°ρ· 

Μια  γυναικεία  μορφή  φάνηκε  σ’ένα  παράθυρο,  σκοτεινή  μέ- 
σα στη  νύχτα,  καθώς  ασθενικό  φως  υπήρχε  πίσω  της.  «Ποια 
είσαι;»  φώναξε. 

«Τι  σημασία  έχει  τ’όνομά  μου;  Είμαι  με  την  Επανάσταση.  Ο 
Επόπτης  σας,  ο Λοχαγός  Γαλανόχειλος,  είναι  νεκρός.  Ο Πρί- 
γκιπας Καρνάδης  είναι  αιχμάλωτός  μας.  Το  ίδιο  και  η Φενίλ- 
δα’σαρ και  δύο  από  τους  Γαιοδίφες  σας.  Σας  δίνουμε  την  ευ- 
καιρία να  παραδοθείτε  χωρίς  να  σας  πειράξουμε.  Αν  αρνηθεί- 
τε,  θα  πρέπει  να  σας  χτυπήσουμε.» 

Η σκοτεινή  φιγούρα  έφυγε  απ’το  παράθυρο. 

«Θα  περιμένω  την  απάντησή  σου!»  της  φώναξε  η Ιωάννα. 
«Αλλά  όχι  για  πολύ! » 

«Τι  κάνουμε  τώρα;»  ρώτησε  ο Γεράσιμος,  όταν  κανένας  Πα- 
ντοκρατορικός  δεν  μίλησε. 

«Υπομονή,»  αποκρίθηκε  η Ιωάννα.  «Δε  νομίζω  να  αντιστα- 
θούν.  Σίγουρα,  είναι  πολύ  τρομαγμένοι  απ’ό,τι  συνέβη.» 

Μετά  από  λίγη  ώρα,  η γυναίκα  ξαναπαρουσιάστηκε  στο  πα- 
ράθυρο και  φώναξε:  «Τι  θα  μας  συμβεί  αν  παραδοθούμε;  Θα 
μας  επιτραπεί  να  φύγουμε;» 

Η Ιωάννα,  αντί  ν’απαντήσει,  ρώτησε:  «Οι  μάγοι  είναι  μαζί 

σας;>>. 

Καμία  απόκριση  από  τη  γυναίκα  στο  παράθυρο. 

«Οι  μάγοι  είναι  μαζί  σας;»  επανέλαβε  η Ιωάννα. 

«Ναι.  Ο Ερευνητής  και  ένας  Γαιοδίφης.» 

«Τους  μάγους  θέλουμε  μόνο.  Οι  άλλοι  μπορείτε  να  φύγετε  - 
δεδομένου  ότι  θα  μας  παραδώσετε  τα  όπλα  σας.» 

Η γυναίκα  απομακρύνθηκε  πάλι  από  το  παράθυρο. 

«Δε  νομίζω  να  το  δεχτούν,»  είπε  ο Γεράσιμος. 

«Τι  άλλη  επιλογή  έχουν,  φίλε  μου;»  του  είπε  ο Γεράρδος.  «Το 
ξέρουν  ότι  είναι  παγιδευμένοι  εκεί  μέσα-  και  το  ξέρουν  ότι, 
μάλλον,  δεν  θα  προλάβουν  να  έρθουν  ενισχύσεις  για  να  τους 
σώσουν.» 

Η γυναίκα,  αυτή  τη  φορά,  παρουσιάστηκε  πιο  γρήγορα  στο 
παράθυρο.  «Εντάξει,»  φώναξε.  «Δεχόμαστε.» 

«Καλώς,»  της  είπε  η Ιωάννα.  «Θα  βγείτε  από  το  οίκημα  ο έ- 
νας κατόπιν  του  άλλου.  Χωρίς  όπλα.  Οι  μάγοι  θα  βγουν  τελευ- 
ταίοι.» 

Οι  Παντοκρατορικοί  υπάκουσαν,  ενώ,  κατόπιν  καλέσματος 
του  Γεράσιμου  (ένα  δυνατό  σφύριγμα  κι  ένα  κούνημα  του  χε- 
ριού), οι  οπλισμένοι  εργάτες  ήρθαν  έξω  από  το  οίκημα  και  τους 
σημάδευαν.  Αρχηγός  των  στρατιωτών  ήταν,  όπως  όλοι  είχαν 
υποψιαστεί,  η βοηθός  του  Επόπτη,  η Λοχίας  Θεώνη  Ναρέδιφ. 

«Φύγετε,»  της  είπε  η Ιωάννα,  συναντώντας  την  πρόσωπο  με 
πρόσωπο.  «Χωρίς  φασαρίες.» 

«Πρέπει  να  πάρουμε  τουλάχιστον  κάποια  τρόφιμα  μαζί 
μ(χς...» 

Η Ιωάννα  πρόσταζε  να  τους  φέρουν  τρόφιμα,  και  οι  εργάτες 
υπάκουσαν.  Στη  Θεώνη  είπε:  «Θα  φύγετε  από  δω  και  θα  πάτε 
όσο  πιο  μακριά  μπορείτε.  Αν  σας  δούμε  να  επιστρέφετε,  θα 
σας  πυροβολήσουμε.» 

«Εντάξει,»  αποκρίθηκε  η λοχίας,  βάζοντας  έναν  σάκο  με 
τρόφιμα  στον  ώμο  της. 


«Οι  μάγοι  είναι  αιχμάλωτοί  μας,»  είπε  η Ιωάννα  στον  Σέ- 
λιρ’χοκ,  έχοντας  επιστρέφει  στο  οίκημα  διοίκησης.  «Όλοι 
τους. » 

«Ωραία,»  αποκρίθηκε  εκείνος,  συλλογισμένα. 

«Σκοπεύεις  να  κάνεις  κάτι  τώρα; » 

«Θα  προτιμούσα  να  έρθει  το  πρωί,  που  θα  είμαι  ξεκούρα- 
στος.  Ό,τι  κι  αν  είναι  αυτή  η πνευματική  οντότητα  στο  ορυχεί- 
ο, καλύτερα  να  την  αντιμετωπίσω  με  καθαρό  μυαλό.» 

Η Ιωάννα  δεν  διαφώνησε.  Σ’αυτά  τα  θέματα,  ο Σέλιρ’χοκ  δεν 
υπήρχε  αμφιβολία  ότι  ήταν  καλύτερος  από  εκείνη. 

«Τους  μάγους  τούς  έχουμε  βάλει  όλους  σ’ένα  από  τα  οικήμα- 
τα όπου  μέναμε  εμείς,»  είπε  ο Γεράσιμος. 

«Είναι  δεμένοι;»  ρώτησε  η Ιωάννα. 

«Ναι.» 

«Και  φιμωμένοι;» 

Ο Γεράσιμος  κατένευσε.  «Δε  μπορούν  να  κάνουν  τίποτα  για 
να  ξεφύγουν.» 

«Λύστε  τους  για  λίγο,  δώστε  τους  κάτι  να  φάνε  και  να  πιουν 
- ενώ  τους  φρουρείτε,  ασφαλώς  - και  μετά  τους  ξαναδένετε.» 

Ο Γεράσιμος  ένευσε  πάλι,  και  έφυγε  απ’το  οίκημα  διοίκησης. 

«Μ’αυτήν  τι  θα  γίνει;»  ρώτησε  ο Νάρφλης  δείχνοντας  τη  Φε- 
νίλδα’σαρ  με  το  σαγόνι  του.  «Δε  θα  τη  δέσουμε;» 

«Δεν  υπάρχει  λόγος!»  έκανε  αμέσως  η Φενίλδα.  «Δε  μπορώ 
να  ξεφύγω!» 

«Θα  πρέπει  να  σε  δέσουμε,  όμως,»  της  είπε  η Ιωάννα. 

«Ρώτα  τον  Σέλιρ’χοκ,  αν  δε  με  πιστεύεις·  θα  σου  πει  ότι  δεν 
έχω  τρόπο  να  σας  φύγω! » 

«Δε  μπορούμε  να  το  ρισκάρουμε,»  επέμεινε  η Ιωάννα,  και 
δεν  έμοιαζε  πρόθυμη  ν’ αλλάξει  γνώμη. 


Της  πρότειναν  να  τη  δέσουν  πάνω  σ’ένα  κρεβάτι,  αν  ήθελε  να 
κοιμηθεί,  αλλά  εκείνη  είπε  καλύτερα  στην  καρέκλα-  έτσι,  την 
έδεσαν  στην  καρέκλα,  με  τα  χέρια  της  πίσω  από  την  πλάτη.  Το 
στόμα  της  το  έκλεισαν  μ’ένα  δερμάτινο  φίμωτρο.  Τα  πόδια  της 
τα  άφησαν  ελεύθερα. 

Η Φενίλδα  δεν  μπορούσε  να  κοιμηθεί  έτσι.  Αισθανόταν  σαν 
κάτι  να  την  έπνιγε.  Κι  ευτυχώς  που  ο πονοκέφαλός  της,  τουλά- 
χιστον, δεν  την  είχε  πιάσει  πάλι... 

Αποκλείεται  να  προλάβουν  να  έρθουν  να  μας  σώσουν,  σκε- 
φτόταν καθώς  η νύχτα  κυλούσε.  Κι  ακόμα  κι  αν  έρθουν  κάποι- 
οι, είναι  πιο  πιθανό  ότι  οι  επαναστάτες  θα  μας  σκοτώσουν.  Ή, 
μέιλλον,  τον  Καρνάδη  δε  θα  τον  σκοτώσουν.  (Τον  κοίταξε  εκεί 
όπου  βρισκόταν,  στη  γωνία  του  δωματίου,  κοιμισμένος,  με  τα 
χέρια  του  δεμένα  πίσω  απ’την  πλάτη·  δεν  είχε  συνέλθει  από 
τότε  που  είχε  λιποθυμήσει.)  Θα  τον  κρατήσουν  για  να  μπορούν 
να  διαπραγματευτούν.  Μ’εμένα,  όμως,  δεν  ισχύει  το  ίδιο.  Αν 
θεωρήσουν  ότι  τους  είμαι  άχρηστη,  την  έχω  άσχημα.  Καλύτερα 
να  μη  στείλουν  κανέναν  για  να  μας  σώσει.  Οι  επαναστάτες  ί- 
σως έτσι  να  μας  αφήσουν  να  φύγουμε,  όπως  άφησαν  και  τους 
έιλλους.  Την  Αλιζέτ,  όμως,  τη  φοβάμαι.  Η Αλιζέτ  θα  θέλει  να 
επιστρέφει  για  να  τους  χτυπήσει,  και  ίσως  να  μας  βύιλει  σε 

μπελάδες.  Μακάρι  να  μας  αφήσουν  να  φύγουμε  προτού  η Αλί- 
ζέτ  επιστρέφει... 

Το  δωμάτιο  δεν  ήταν  άδειο  εκτός  από  εκείνη  και  τον  κοιμι- 
σμένο Πρίγκιπα.  Κάθε  τόσο  κάποιος  ήταν  εδώ  και  φρουρούσε. 
Στην  αρχή  ήταν  ο Γεράρδος,  και  τώρα  είχε  έρθει  ο Νάρφλης.  Η 
Φενίλδα  τον  φοβόταν  αυτόν  τον  μονόφθαλμο  τύπο  με  την  ά- 
σχημη ουλή  στο  πρόσωπο  και  την  καλύπτρα  στο  βγαλμένο  μά- 
τι, επάνω  στην  οποία  ήταν  ραμμένο,  με  λευκή  κλωστή,  ένα 
κρανίο.  Το  βλέμμα  του  τη  διαπερνούσε  σαν  μαχαίρι,  και  μέσα 
στο  μοναδικό  μάτι  του  η Φενίλδα  μπορούσε  να  διακρίνει,  ανά- 
μικτα, μίσος  και  επιθυμία.  Τη  μισούσε  επειδή  ήταν  Παντοκρα- 
τορική  και,  συγχρόνως,  την  επιθυμούσε  επειδή  του  άρεσε  η 
μορφή  της.  Η ματιά  του  πήγαινε  στο  στήθος  της  και  στους  μη- 
ρούς της  και  στα  πόδια  της,  και  ξανά  στο  στήθος...  Και,  καθώς 
την  κοίταζε,  ο Νάρφλης  έπαιζε  μ’ένα  ξιφίδιο  στα  χέρια  του. 

Η Φενίλδα  προτιμούσε  να  μην  τον  βλέπει-  ατένισε  το  τραπέ- 
ζι, το  παράθυρο... 

«Κρίμα  που  δεν  είσαι  μαζί  μας,  μάγισσα,»  τον  άκουσε  να  της 
λέει  σε  κάποια  στιγμή.  Και,  με  τις  άκριες  των  ματιών  της,  τον 
είδε  να  σηκώνεται  και  να  την  πλησιάζει.  «Θα  τα  πηγαίναμε 
καλά,  ίσως.» 

Η Φενίλδα  στράφηκε  για  να  τον  κοιτάξει  τώρα  στα  ίσια. 

Το  πρόσωπό  της  πρέπει  να  φανέρωνε  απέχθεια,  γιατί  ο 
Νάρφλης  είπε:  «Νομίζεις  ότι  είσαι  καλύτερη  από  μένα,  ε,  μά- 
γισσα; Επειδή  κάνεις  παρέα  με  καριόληδες  σαν  αυτόν!»  Έδει- 
ξε τον  κοιμισμένο  Καρνάδη.  Ρουθούνισε.  «Δεν  έχεις  γνωρίσει 
πραγματικούς  άντρες,  μάλλον.»  Το  χέρι  του  έσφιξε  το  εσωτε- 
ρικό του  μηρού  της. 

Η Φενίλδα  μούγκρισε  πίσω  από  το  φίμωτρό  της,  προσπάθησε 
να  κουνηθεί,  να  φύγει  απ’την  καρέκλα. 

«Θες  να  σηκωθείς;  Θα  σε  σηκώσω  εγώ!»  Ο Νάρφλης,  παρότι 
τραυματισμένος  στον  ώμο,  ήταν  δυνατός-  την  έπιασε  κάτω 
από  τις  μασκάλες  και  την  τράβηξε,  περνώντας  τα  δεμένα  χέρια 

της  πάνω  από  την  πλάτη  της  καρέκλας,  σηκώνοντάς  την  στην 
αγκαλιά  του,  και  ρίχνοντάς  την  στο  τραπέζι,  ανάσκελα.  Η Φε- 
νίλδα αισθάνθηκε  τα  δεμένα  χέρια  της  να  συνθλίβονται  κάτω 
από  την  πλάτη  της,  και  τσύριξε  πίσω  από  το  φίμωτρό  της. 

Ο πονοκέφαλός  της  επέστρεψε,  λογχίζοντάς  την.  Όχι!  Όχι! 

Ο Νάρφλης  έπιασε  τα  γόνατά  της,  ενώ  εκείνη  χτυπιόταν  ξέ- 
φρενα και  έσκουζε.  Ο πόνος  τη  διαπερνούσε  από  το  μέτωπο  ώς 
τον  αυχένα,  κι  από  τον  έναν  κρόταφο  ώς  τον  άλλο.  Πρέπει  να 
πάρω  το  φάρμακο ! Το  φάρμακο!  Αλλά  δεν  μπορούσε  να  μιλή- 
σει για  να  το  φωνάξει  στον  ηλίθιο  επαναστάτη. 

Ο Νάρφλης  είχε,  τώρα,  ξεκουμπώσει  το  παντελόνι  της  και 
προσπαθούσε  να  το  τραβήξει.  «Κάτσε  ήσυχα,  μην  κάνεις  φα- 
σαρία. Θα  στραμπουλίξεις  τίποτα!» 

Η Φενίλδα,  καθώς  χτυπιόταν,  πέταξε  στο  πάτωμα  την  κονσό- 
λα του  μηχανικού  συστήματος  που  ήταν  πάνω  στο  τραπέζι. 

Ο Νάρφλης  τράβηξε  το  παντελόνι  της  ώς  τα  γόνατα,  κι  έ- 
σκυψε για  να  δαγκώσει  τον  μηρό  της. 

Φύγε  από  πάνω  μου!  Φύγε  από  πάνω  μου,  βρομιάρη! 

«Νάρφλη!» 

Ο Νάρφλης  πετάχτηκε  όρθιος. 

«Τι  νομίζεις  ότι  κάνεις  εκεί;»  Η Ιωάννα  τον  άρπαξε  από  το 
πέτο,  σπρώχνοντάς  τον. 

«Τι  - τι  πρόβλημα  έχεις  εσύ,  Μαύρη  Δράκαινα;  -Είναι  Πα- 
ντοκρατορική!» 

«Και  λοιπόν;» 

Η Φενίλδα,  εν  τω  μεταξύ,  αισθανόταν  τον  πόνο  στο  κεφάλι 
της  να  προσπαθεί  να  διαλύσει  το  κρανίο  της,  να  λιώσει  το  μυα- 
λό της.  Νόμιζε  ότι  της  είχαν  περάσει  καλώδια  και  τη  χτυπού- 
σαν με  ενεργειακά  ρεύματα.  Έσκουζε  και  έκλαιγε. 

Η Ιωάννα  τής  έβγαλε  το  φίμωτρο.  «Είσαι  καλά;» 

«...Το  φάρμακό  μου...»  έκανε  η Φενίλδα.  «Το  φάρμακό  μου... 
Στο  σάκο  μου...» 

Η Ιωάννα  στράφηκε  απότομα  στον  Νάρφλη.  «Τι  της  έκανες, 
ρε  ηλίθιε; » 

«Τίποτα!  Δεν  της  έκανα  τίποτα!  Είναι  τρελή!  Είναι-» 

Η Ιωάννα  τον  γρονθοκόπησε  καταπρόσωπο,  κάνοντάς  τον  να 
παραπατήσει.  Ύστερα,  βοήθησε  τη  Φενίλδα  να  καθίσει  στην 
άκρη  του  τραπεζιού  και  της  έλυσε  τα  χέρια. 

«...Το  φάρμακό  μου...  Σε  παρακαλώ,  φέρε  μου  το  φάρμα- 
κο...» 

«Πού  είναι;  Πού  το  έχεις;» 

«Στο  σάκο  μου.  Στο  δωμάτιό  μου.  Επάνω.» 

Η Ιωάννα  είπε  στον  Νάρφλη:  «Μην  τολμήσεις  να  κάνεις  τί- 
ποτ’άλλο,»  και  έτρεξε  στον  όροφο  του  οικήματος. 

Μέχρι  να  κατεβεί  πάλι,  οι  υπόλοιποι  είχαν  ξυπνήσει  και  είχαν 
κατεβεί  πρώτοι.  Ο Γεράρδος  τσακωνόταν  με  τον  Νάρφλη,  έ- 
ντονα. Η Φενίλδα  δεν  καταλάβαινε  τι  έλεγαν  κρατούσε  το  κε- 
φάλι της  ανάμεσα  στα  χέρια  της,  με  τη  ράχη  λυγισμένη.  Νόμιζε 
ότι  ολόκληρος  ο κόσμος  θα  κομματιαζόταν. 

«Φενίλδα.»  Αισθάνθηκε  το  χέρι  της  Ιωάννας  στους  ώμους 
της.  «Σου  έφερα  τον  σάκο  σου.»  Τον  ακούμπησε  στα  γόνατά 
της· 

Η μάγισσα  έψαξε  μέσα  του,  βρήκε  το  φάρμακό  της,  ξετύλιξε 
το  χαρτάκι,  και  πίεσε  τη  γκρίζα  αλοιφή  στο  μέτωπό  της.  Ο πο- 
νοκέφαλος υποχώρησε,  σαν  ένα  πολύ  δυνατό  ψύχος  που  ένα 
θερμό,  γλυκό  κύμα  το  απομακρύνει. 

Η Φενίλδα  σκούπισε  τα  δάκρυα  της  με  τα  δάχτυλά  της. 
«Σ’ευχαριστώ,»  ψιθύρισε.  «Σ’ευχαριστώ.» 

Η Ιωάννα  στράφηκε  στον  Νάρφλη.  «Σου  είπε  κανένας  να 
πειράξεις  την  κρατούμενη;»  φώναξε,  εξοργισμένη. 

«Δεν  την  πείραξα! » 

Η Ιωάννα  ήταν  έτοιμη  να  τον  γρονθοκοπήσει  ξανά,  αλλά  συ- 
γκρατήθηκε. «Δε  θα  κάνεις  άλλη  φορά  του  κεφαλιού  σου,»  του 
είπε.  «Συνεννοηθήκαμε;  Είμαστε  επαναστάτες,  όχι  κακοποι- 
οί!» 

Ο Νάρφλης  δεν  μίλησε. 

«Αλλάζουμε  βάρδια,»  είπε  η Ιωάννα.  «Πηγαίνεις  να  κοιμη- 
θείς, εγώ  παίρνω  τη  θέση  σου,  και  το  θέμα  θεωρείται  πως  λή- 
γει εδώ.» 


12:  Η Φωλιά 

Το  πρωί  είχε  έρθει  αλλά  ο Προαιρέσιος  και  η Μάρθα  δεν  είχαν 
επιστρέφει  ακόμα. 

Η Ιωάννα,  βγαίνοντας  από  το  οίκημα  διοίκησης  και  κοιτάζο- 
ντας προς  τ’ανατολικά,  δεν  μπορούσε  να  δει  κανένα  αεροσκά- 
φος να  πλησιάζει.  Και  γνώριζε  ότι,  μέσα  στη  νύχτα,  ο πιλότος 
προλάβαινε  πετώντας  να  πάει  και  να  γυρίσει  από  τη  Νέσριβεκ. 
Τι  πρόβλημα  είχε  παρουσιαστεί;  Του  είχαν  επιτεθεί  οι  Παντο- 
κρατορικοί  προτού  φτάσει;  Ή,  μήπως,  αργούσε  επειδή  περίμε- 
νε  τους  πολεμιστές  της  Χασρίνας  να  ετοιμαστούν  για  να  έρ- 
θουν μαζί  του; 

Η Ιωάννα  ήλπιζε  να  ήταν  το  τελευταίο.  Και  ήλπιζε  οι  προε- 
τοιμασίες αυτές  να  μην  κρατούσαν  πολύ,  γιατί  ίσως  οι  Παντο- 
κρατορικοί  να  έστελναν  γρήγορα  στρατό  εδώ.  Η Ιωάννα,  βέ- 
βαια, γνώριζε  ότι  θα  δυσκολεύονταν  να  αποδεσμεύσουν  δυνά- 
μεις από  την  περιοχή  της  Νέσριβεκ,  και  ίσως  τελικά  να  απο- 
φάσιζαν να  εγκαταλείψουν  το  ορυχείο  στα  χέρια  της  Επανά- 
στασης (άλλωστε,  δεν  ήταν  το  μοναδικό  ορυχείο  ενέργειας  που 
είχαν  οι  Παντοκρατορικοί  στη  Σεργήλη  ή γενικά  στο  Γνωστό 
Σάμπαν),  αλλά  δεν  ήταν  κανείς  να  το  ριψοκινδυνεύει.  Οι  επα- 
ναστάτες δεν  μπορούσαν  ν’αφήσουν  τις  καινούργιες  τους  κα- 
τακτήσεις αφύλακτες. 

Στράφηκε  στον  Σέλιρ’χοκ,  τη  Φενίλδα’σαρ,  τον  Γεράρδο,  και 
τον  Σερφάντη,  που  είχαν  βγει  από  το  οίκημα  μαζί  της,  για  να 
πάνε  στο  ορυχείο. 

«Χρειάζεσαι  τους  Γαιοδίφες,  μάγε;»  ρώτησε  η Ιωάννα. 

«Όχι,»  αποκρίθηκε  ο Σέλιρ’χοκ.  «Όχι  ακόμα.  Θέλω  πρώτα  να 
δω  με  τι  έχουμε  να  κάνουμε.» 

«Πάμε,  λοιπόν,»  είπε  η Ιωάννα. 

Και  βάδισαν  ανάμεσα  στα  χτίρια  του  οικισμού,  πλησιάζοντας 
την  είσοδο  του  ορυχείου. 

«Αυτό,»  είπε  ο Γεράρδος,  δείχνοντας  το  οίκημα  με  τα  μηχα- 
νήματα το  οποίο  είχε  υποστεί  έκρηξη,  «δεν  έπρεπε  να  το  είχα- 
τε κάνει.  Οι  μηχανές  χρειάζονται  για  τη  μετατροπή  της  ενέρ- 
γειας - και  θα  χρειαστούν  και  σ’εμάς,  τώρα  που  έχουμε  το  ο- 
ρυχείο.» 

«Έχεις  δίκιο,»  συμφώνησε  ο Σερφάντης·  «αλλά  εκείνη  τη 
στιγμή,  που  νομίζαμε  ακόμα  ότι  κάναμε  αντιπερισπασμό  κι  όχι 
εξέγερση,  μας  φάνηκε  καλή  ιδέα.» 

Έφτασαν  μπροστά  στην  είσοδο  του  ορυχείου,  όπου  κανένας 
δεν  δούλευε  τώρα-  οι  εργάτες  ήταν  σκορπισμένοι  στον  οικισμό, 
έχοντας  τα  όπλα  των  Παντοκρατορικών  και  φυλώντας  σκο- 
πιές. Μερικοί  απ’αυτούς  είχαν  συγκεντρώσει  τους  νεκρούς  ε- 
χθρούς στη  βόρεια  άκρη  και  τους  έκαιγαν.  Τους  δικούς  τους 
νεκρούς  τούς  είχαν  συγκεντρώσει  αλλού  για  να  τους  κάψουν, 
στα  ανατολικά.  Οι  επαναστάτες  είχαν  τυλίξει  τον  νεκρό  Αλκί- 
νοο σε  υφάσματα  και  δεν  τον  είχαν  κάψει  ακόμα.  Ορισμένοι 
είχαν  πει  ότι  καλύτερα  να  τον  είχαν  στείλει  με  τον  Προαιρέσιο, 
στο  αεροπλάνο,  αλλά  τότε,  μέσα  στη  φασαρία,  η Ιωάννα  δεν  το 
είχε  σκεφτεί,  και  τώρα  δεν  μπορούσε  να  το  διορθώσει. 

Περνώντας  την  είσοδο  του  ορυχείου,  η Μαύρη  Δράκαινα 
τράβηξε  ένα  πιστόλι  από  τη  ζώνη  της  και  το  όπλισε. 

Ο Γεράρδος  τη  μιμήθηκε.  «Πιστεύεις  ότι  μπορεί  να  υπάρχει 
κίνδυνος;» 

«Ποτέ  δεν  ξέρεις.  Ίσως  κάποιοι  Παντοκρατορικοί  να  είναι 
ακόμα  κρυμμένοι  εδώ  μέσα.» 

«Δεν  το  νομίζω,  Ιωάννα,  αλλά,  όπως  είπες  κι  εσύ,  ποτέ  δεν 
ξέρεις...» 

Ο Σέλιρ’χοκ  κοίταξε  τη  Φενίλδα,  η οποία  βάδιζε  πλάι  του  κα- 
θώς διέσχιζαν  την  πρώτη  σήραγγα  του  ορυχείου:  «Από  πού 
προτείνεις  να  ξεκινήσω;» 

«Δε  νομίζω  ότι  έχει  σημασία,»  αποκρίθηκε  εκείνη. 

«Πιο  κοντά  στο  σπίτι  της  πνευματικής  οντότητας  δεν  θα  ή- 
ταν καλύτερα;» 

«Μπορεί.» 

«Οδήγησέ  μας  εκεί.  Θυμάσαι  πού  είναι;» 

Η Φενίλδα  ένευσε.  «Στο  δεύτερο  επίπεδο  του  ορυχείου.» 

Ακολουθώντας  τις  στενές,  στριφτές  σήραγγες,  και  νιώθοντας 
τον  αέρα  να  λιγοστεύει,  καταδύθηκαν  μέσα  στη  γη.  Γύρω  τους 
οι  πέτρες  έμοιαζε  να  τους  πιέζουν  με  την  παρουσία  τους,  να 
θέλουν  να  τους  θάψουν,  σαν  να  ήταν  ζωντανός  οργανισμός. 

Η Ιωάννα  αφουγκραζόταν  μήπως  ακούσει  κανέναν  ανησυχη- 
τικό θόρυβο,  όπως  βήματα  ή ομιλίες.  Όμως  δεν  άκουσε  τίποτα. 
Ο Γεράρδος  πρέπει  να  είχε  δίκιο:  κανένας  δεν  κρυβόταν  εδώ 
πέρα. 

Η Φενίλδα’σαρ  τούς  οδήγησε,  τελικά,  σ’ένα  αδιέξοδο  πέρα- 
σμα, στο  βάθος  του  οποίου  υπήρχε  μια  ρωγμή.  «Από  εδώ  βγή- 
κε εκείνο  το  μυστηριώδες  αέριο,»  είπε.  Και  ρώτησε  τον  Σέ- 
λιρ’χοκ: «Πιστεύεις  ότι  το  αέριο  μπορεί  να  είχε  κάποια  σχέση 
με  την  πνευματική  οντότητα  που  αντιμετωπίζουμε;» 

«Δεν  είμαι  βέβαιος.  Το  έχει  ξαναδεί  κανένας  από  τότε;» 

«Απ’όσο  ξέρω,  όχι.» 

«Επομένως,  η οντότητα  δεν  έχει  τη  μορφή  αυτού  του  αερί- 
ου...» 

Η Φενίλδα  ένευσε.  «Έτσι  νομίζω  κι  εγώ.  Επιπλέον,  κινείται 
μέσα  στους  βράχους.  Θα  μπορούσε  να  το  κάνει  αυτό  αν  ήταν 
αέριο;» 

Ο Σέλιρ  δεν  απάντησε.  Αρθρώνοντας  ένα  Ξόρκι  Πνευματικής 
Ανιχνεύσεως,  τέντωσε  το  χέρι  του  προς  το  πέτρινο  τοίχωμα 
στ’αριστερά  τους.  Οι  αισθήσεις  του  δεν  εντόπιζαν  καμία  πνευ- 
ματική οντότητα  κοντά  του.  Δεν  έκανε  τον  κόπο  να  τις  απλώ- 

σει  περισσότερο-  θα  περίμενε  τον  κυνηγό  να  έρθει  σ’εκείνον: 
και  τότε,  ο Σέλιρ’χοκ  θα  γινόταν  ο κυνηγός. 

«Μπορεί  ν’αργήσω  λίγο,»  είπε  στους  συντρόφους  του.  «Μην 
ανησυχήσετε  παρά  μόνο  αν  περάσει  πολλή  ώρα.» 

«Τι  σημαίνει  £πολλή  ώρα’;»  θέλησε  να  μάθει  η Ιωάννα. 

«Τρία  τέταρτα,  τουλάχιστον,»  απάντησε  ο Σέλιρ,  κι  έφερε  τη 
μαύρη  παλάμη  του  σε  επαφή  με  τις  πέτρες  του  τοιχώματος  της 
σήραγγας. 

Έκλεισε  τα  μάτια  και  περίμενε,  βάζοντας  το  μυαλό  του  σε 
κατάσταση  έντονης  νοητικής  δραστηριότητας  - κάτι  πολύ  εύ- 
κολο για  έναν  Διαλογιστή.  Αν  η οντότητα  εντόπιζε  τη  σκέψη, 
τότε  σίγουρα  δε  θ’αργούσε  να  έρθει. 

Και  πράγματι,  δεν  άργησε.  Ο Σέλιρ  την  αισθάνθηκε  να  τον 
πλησιάζει  μέσα  από  τις  πέτρες,  όπως  κάτι  που  ξεπροβάλλει  μέ- 
σα από  τον  βυθό  κάποιας  θάλασσας.  Πήγαινε  προς  την  παλά- 
μη του,  για  να  έρθει  σε  επαφή  μαζί  του.  Ο Σέλιρ  την  άφησε  να 
φτάσει  αρκετά  κοντά,  ήρεμος  αλλά,  συγχρόνως,  σε  έντονη  νο- 
ητική  δραστηριότητα- 

-και  μετά,  έριξε  το  μυαλό  του  σε  κατάσταση  μη -σκέψης.  Όλη 
η νοητική  δραστηριότητα  σταμάτησε. 

Αισθήσεις  μόνο.  Παντού. 

Άμεση  γνώση,  χωρίς  το  φίλτρο  της  λογικής. 

Η πνευματική  οντότητα  δείχνει  σαστισμένη.  Το  θήραμά  της 
έχει  εξαφανιστεί.  Στρέφεται  και  φεύγει.  Ο Σέλιρ  την  ακολου- 
θεί, νοητικά,  μέσα  στην  πέτρινη  θάλασσα,  κολυμπώντας  πίσω 
της,  αόρατος  γι’ αυτήν.  Μετά  από  λίγο  αντικρίζει,  με  τις  πνευ- 
ματικές αισθήσεις  του,  κάτι  ν’αλλάζει  εμπρός  του.  Η λιθική  θά- 
λασσα περιστρέφεται  δημιουργώντας  μια  δίνη  με  μυριάδες 
στροβιλιζόμενες  σήραγγες.  Η οντότητα  βυθίζεται  εκεί  μέσα, 
και  ο Σέλιρ  την  ακολουθεί,  νιώθοντας  τη  νόησή  του  να  κινδυ- 
νεύει από  τη  χωρική  αλλαγή  γύρω  του.  Κάτι  το  τελείως  ανέ- 
γνωρο  τον  περιβάλλει. 

Η πνευματική  οντότητα  δεν  είναι  μόνη  της.  Κι  άλλες  είναι 
εδώ.  Καμία  τους  δεν  βλέπει  τον  Σέλιρ.  Οι  οντότητες  περιστρέ- 
φονται και  περιστρέφονται,  ανήσυχα.  Είναι  σαν  να  επικοινω- 
νούν αναμεταξύ  τους. 

Και  δεν  είναι  τελείως  άγνωστες  στον  Σέλιρ·  αλλά  δεν  μπορεί 
να  κάνει  λογικούς  συνειρμούς  όσο  βρίσκεται  σε  κατάσταση  μη- 
σκέψης. 

Ακολουθεί  τις  στροβιλιζόμενες  σήραγγες  της  δίνης  προς  τα 
πίσω... 

...μέχρι  που  βγαίνει  από  εκεί... 

...κολυμπά  μέσα  στη  λιθική  θάλασσα... 

...και- 

Τα  μάτια  του  άνοιξαν. 

Πήρε  το  χέρι  του  από  το  τοίχωμα  της  σήραγγας. 

«Πόση  ώρα  έλειπα;» 

«Δέκα  λεπτά  περίπου,»  του  απάντησε  η Ιωάννα.  «Βρήκες  τί- 
ποτα; » 

«Ακολούθησα  την  οντότητα  μέχρι  την  αλλοίωση,  και  μέσα 
στη  ν αλλοίωση  - » 

«Μέσα  στην  αλλοίωση;»  έκανε  η Φενίλδα. 

Ο Σέλιρ  ένευσε.  «Πνευματικά,  ασφαλώς.» 

«Δεν  είναι  αυτό  επικίνδυνο;» 

«Είναι.  Δε  μπορούσα  να  μείνω  για  πολύ-  θα  χανόμουν  για 
πάντα  εκεί  μέσα.  Η οντότητα,  πάντως,  δεν  είναι  μία  μόνο,  Φε- 
νίλδα· είναι  πολλές.  Και...»  Τώρα  που  σκεφτόταν  κανονικά  πά- 
λι, συνειδητοποίησε  τι  ήταν  αυτό  που  αναγνώριζε.  «Και  είναι 
άνθρωποι,  ξέρεις.  Είναι  ανθρώπινες  νοημοσύνες,  ανθρώπινες 
συνειδήσεις.» 

Η Φενίλδα  συνοφρυώθηκε  πίσω  από  τα  μεγάλα  γυαλιά  της. 
«Πώς  είναι  δυνατόν  να  είναι  άνθρωποι;» 

«Μου  είπες  ότι,  μέχρι  στιγμής,  έχουν  εξαφανιστεί  δύο  μάγοι. 
Και  πόσοι  άλλοι  έχουν  εξαφανιστεί; » 

Η Φενίλδα  κατάλαβε  πού  το  πήγαινε  ο Σέλιρ’χοκ.  «Υποπτεύ- 
εσαι ότι  αυτοί  που  χάνονται  πηγαίνουν  εκεί  μέσα;»  Έδειξε  τη 
ρωγμή  στο  βάθος  του  περάσματος.  «Μέσα  στη  διαστασιακή 
αλλοίωση;  Πνευματικά;» 

Ο Σέλιρ  ένευσε.  «Ναι.  Πόσοι  έχουν  χαθεί  συνολικά,  Φενίλδα 
- μαζί  με  τους  μάγους; » 

Η μάγισσα  σκέφτηκε  για  μια  στιγμή  και  είπε:  «Δώδεκα,  νομί- 

ζω·»  ^ 

«Δώδεκα  παρουσίες  είδα  κι  εγώ  εκεί  μέσα.» 

«Μα...  αν  είναι  αυτοί,  τότε...  από  πού  ξεκίνησε  το  πράγμα;» 

«Από  εκείνο  το  αέριο,  υποθέτω,»  αποκρίθηκε  ο Σέλιρ’χοκ. 
«Πάω  στοίχημα  πως  ο πρώτος  εργάτης  που  εξαφανίστηκε  ή- 
ταν ένας  από  αυτούς  που  εισέπνευσαν  το  αέριο  όταν  δημιουρ- 
γήθηκεη  ρωγμή.» 

«Και  πώς  ακριβώς  εξαφανίστηκε;  Πιστεύεις  κι  εσύ  ότι  το 
σώμα  του  εξαερώθηκε;  Πιστεύεις  ότι  πρόκειται  για  κάποιον 
πνευματικό  ιό  που  επηρεάζει  και  το  σώμα;» 

«Ναι.  Συμφωνούμε  σ’αυτό.  Δεν  υπάρχει  άλλη  εξήγηση,»  είπε 
ο Σέλιρ’χοκ.  Και  συνέχισε:  «Όταν  ήμασταν  στην  Ταρασμάλθη, 
έκανες  ένα  ξόρκι  που...  δεν  έχω  ξαναδεί  ποτέ  στη  ζωή  μου.  Δεν 
έχω  καν  ακούσει  γι’αυτό...» 

Ναι,  σκέφτηκε  η Φενίλδα,  πώς  να  το  έχεις  ακούσει;  Δεν  υ- 
πάρχει. Η ίδια  το  αποκαλούσε  το  Ανώνυμο  Ξόρκι,  και  δεν  το 
είχε  μάθει  όπως  όλοι  οι  μάγοι  μαθαίνουν  τα  ξόρκια  τους,  ύστε- 
ρα από  μελέτη  και  εκπαίδευση.  Εκείνοι  - οι  Υπερασπιστές  της 
Παντοκράτειρας,  οι  μυστηριώδεις  οντότητες  που  συνόδευαν 
την  Παντοκράτειρα  παντού  - το  είχαν  φυτέψει  μέσα  στο  μυα- 
λό της.  Κι  εξαιτίας  αυτού  ήταν  που  η Φενίλδα  είχε  τους  φρι- 
κτούς  πονοκεφάλους  της.  Θα  προτιμούσε  ποτέ  να  μην  της  εί- 
χαν δώσει  τη  γνώση  του  καταραμένου  ξορκιού.  Άλλωστε,  ήταν 
κάτι  που  καλύτερα  κανείς  να  μην  είχε.  Ένα  όπλο  που  τρυπούσε 
διαστάσεις.  Έσχιζε  τα  ίδια  τα  τοιχώματά  της  πραγματικότη- 
τας. 

Η Φενίλδα’σαρ  κούνησε  το  κεφάλι.  «Δε...  δε  θα  μας  βοηθήσει 
αυτό,  Σέλιρ.» 

«Στην  Ταρασμάλθη  μάς  βοήθησε  για  να  φτάσουμε  στον  προ- 
ορισμό μας.  Αν  δεν  το  είχες  κάνει,  δε  θα  είχαμε  φτάσει  ποτέ-» 

«Δεν  είναι  η ίδια  περίπτωση!»  τον  διέκοψε  η Φενίλδα.  «Εδώ 
μιλάμε  για  μια  διαστασιακή  αλλοίωση,  όχι  για  την  είσοδο  μιας 
ενδοδιάστασης.  Είσαι  Διαλογιστής,  Σέλιρ’χοκ,  και  ξέρεις  πώς 
να  αντιμετωπίζεις  αυτές  τις  πνευματικές  οντότητες  καλύτερα 
από  εμένα,  αλλά  μη  μου  λες  πώς  να  κάνω  τη  δουλειά  μου!» 

«Καλώς,»  αποκρίθηκε  ο Σέλιρ’χοκ.  «Μια  πρόταση  έκανα,  τί- 
ποτα περισσότερο.  Εσύ  τι  έχεις  να  προτείνεις;» 

«Πρέπει  να  μελετήσω  την  αλλοίωση,  αλλιώς  δεν  μπορώ  να 
προτείνω  τίποτα.» 

«Θα  τη  μελετήσεις,  λοιπόν;» 

Η Φενίλδα  κοίταξε  μια  αυτόν,  μια  την  Ιωάννα,  μια  τον  Γε- 
ράρδο  και  τον  Σερφάντη.  «Μάλλον  δεν  θα  με  αφήσετε  να  φύ- 
γω αν  δεν  το  κάνω...»  είπε. 

«Αν  το  κάνεις,  όμως,  και  βρούμε  τη  λύση  που  θέλουμε,  δεν 
θα  έχουμε  πια  λόγο  να  σε  κρατάμε  εδώ,»  της  είπε  η Ιωάννα. 

Η Φενίλδα  ατένισε  τη  ρωγμή.  «Εντάξει,»  είπε.  «Ούτως  ή άλ- 
λως, μου  έχει  κινήσει  την  περιέργεια.»  Και,  όπως  όλοι  γνώρι- 
ζαν, οι  Ερευνητές  ήθελαν  πάντα  να  ερευνούν  ό,τι  τους  κινούσε 
την  περιέργεια.  «Αλλά  να  ξέρετε  ότι  δεν  θα  γίνει  αμέσως.  Θα 
χρειαστώ  κάποιες  ώρες  προτού  βγάλω  συμπέρασμα.» 

«Ασφαλώς,»  είπε  ο Σέλιρ’χοκ. 

Η Φενίλδα’σαρ  πλησίασε  τη  ρωγμή,  στάθηκε  εμπρός  της,  και 
άρθρωσε  τα  λόγια  για  μια  Μαγγανεία  Αναλύσεως  Διαστασια- 
κής  Αλλοιώσεως. 


Πλησίαζε  μεσημέρι  και  η Φενίλδα’σαρ  ακόμα  μελετούσε  τη  δι- 
αστασιακή  αλλοίωση·  στεκόταν  εκεί,  στο  τέλος  της  σήραγγας, 

με  τα  μάτια  μισόκλειστα  και  μουρμουρίζοντας  λόγια  κάπου - 
κάπου,  σαν  να  είχε  υπνωτίσει  τον  εαυτό  της. 

Η Ιωάννα,  που  δεν  ήξερε  από  μαγεία,  αναρωτιόταν  αν  η μά- 
γισσα τούς  κοροΐδευε  προσπαθώντας  να  κερδίσει  χρόνο.  Αν 
όμως  γινόταν  αυτό,  ο Σέλιρ’χοκ  δεν  θα  το  είχε  καταλάβει; 

Βήματα  ακούστηκαν  από  πίσω  τους,  και  η Ιωάννα  στράφηκε 
για  να  δει  κάποιον  να  έρχεται  κρατώντας  λάμπα  λαδιού.  Ήταν 
ο Γεράσιμος. 

«Συμβαίνει  κάτι;»  τον  ρώτησε. 

«Ο  Προαιρέσιος  επέστρεψε,»  της  απάντησε  εκείνος,  «κι  έ- 
φερε μαζί  του  ενισχύσεις.» 

Η Ιωάννα  είπε  στον  Γεράρδο  και  στον  Σερφάντη:  «Πηγαίνω 
επάνω.  Εσείς  μείνετε  εδώ  για  κάθε  ενδεχόμενο-» 

«Θα  έρθω  κι  εγώ,»  δήλωσε  ο Γεράρδος,  που  ήθελε  να  μάθει 
τι  είχε  γίνει  με  τη  Θάρφι’ταρ,  και  ήθελε  επίσης  να  δει  τη  Μάρ- 
θα, η οποία  μάλλον  θα  είχε  επιστρέφει  μαζί  με  τον  Προαιρέσι- 
ο. 

«Εντάξει,»  συμφώνησε  η Ιωάννα-  και  προς  τον  Γεράσιμο: 
«Θα  μείνεις  εσύ  εδώ;» 

«Αν  θέλεις...» 

Η Ιωάννα  και  ο Γεράρδος  ανέβηκαν  ώς  την  είσοδο  του  ορυ- 
χείου και  βγήκαν.  Το  καλοκαιρινό  φως  τούς  φάνηκε  πολύ  δυ- 
νατό, ύστερα  από  τόση  ώρα  στο  σκοτάδι-  έπρεπε  να  έχουν  τα 
μάτια  τους  μισόκλειστα  στην  αρχή.  Δε  δυσκολεύτηκαν,  όμως, 
να  διακρίνουν  το  μεγάλο  αεροπλάνο  που  είχε  προσγειωθεί  στα 
νότια  του  οικισμού,  και  αμέσως  το  πλησίασαν. 

Ο Προαιρέσιος  τούς  περίμενε  απέξω,  μαζί  με  τη  Μάρθα  και 
κάμποσους  πολεμιστές  της  Επανάστασης. 

«Η  Πρόμαχος  μάς  έστειλε  ενισχύσεις,»  είπε  στην  Ιωάννα. 

Η Μαύρη  Δράκαινα  ένευσε,  και  κοίταξε  τους  συγκεντρωμέ- 
νους επαναστάτες.  Πρέπει  να  ήταν  λίγο  λιγότεροι  από  τριάντα. 
Δεν  αναγνώριζε  κανέναν  τους-  ντόπιοι  όλοι,  μάλλον. 

«Η  Θάρφι;»  ρώτησε  τον  Προαιρέσιο.  «Είναι  καλά;» 

Ο Απολλώνιος  έσμιξε  τα  χείλη  κι  απέφυγε  το  βλέμμα  της  Ι- 
ωάννας. «Η  Θάρφι,  δυστυχώς...  Δεν  την  προλάβαιναν,  Ιωάν- 
να.» 

Η Μαύρη  Δράκαινα  καταράστηκε  στο  όνομα  της  Έχιδνας. 

«Είναι  νεκρή,»  είπε  ο Προαιρέσιος.  «Λυπάμαι.  Πήγα  το  αε- 
ροπλάνο στη  Νέσριβεκ  όσο  πιο  γρήγορα  μπορούσα.» 

«Δε  φταις  εσύ,»  του  είπε  η Ιωάννα,  «το  ξέρω.  Και...»  η όψη 
της  αγρίεψε,  «θα  ξανασυναντηθούμε  με  την  Αλιζέτ-  είμαι  σί- 
γουρη.» Αισθάνθηκε  τα  νύχια  της  να  μπήγονται  επώδυνα  στην 
παλάμη  της,  και  χαλάρωσε  τη  γροθιά  της  που  είχε  ακούσια 
σφιχτεί.  Καθάρισε  το  λαιμό  της.  «Με  τους  Παντοκρατορικούς 
τι  γίνεται;  Είδες  στρατό  τους  να  έρχεται  προς  τα  εδώ;» 

Ο Προαιρέσιος  κούνησε  το  κεφάλι.  «Όχι.» 

Η Ιωάννα  κοίταξε  πάλι  τους  πολεμιστές  της  Επανάστασης. 
«Αυτούς  έστειλε  μόνο  η Πρόμαχος;» 

«Ναι,  κι  ένα  ενεργειακό  κανόνι,  το  οποίο  είναι  μέσα  ακόμα.» 
Έδειξε  με  τον  αντίχειρά  του  το  αεροσκάφος. 

«Μάλιστα,»  είπε  η Ιωάννα,  γνωρίζοντας  ότι  τα  ενεργειακά 
κανόνια  δεν  ήταν  όπλα  που  έβρισκες  παντού-  κατασκευάζο- 
νταν δύσκολα  και  απαιτούσαν  μάγο  για  να  χρησιμοποιηθούν. 
«Ελπίζω  αυτά  να  είναι  αρκετά  για  να  κρατήσει  η Επανάσταση 
το  ορυχείο  όταν  θα  έχουμε  φύγει.  Σίγουρα,  πάντως,  το  κανόνι 
δεν  θα  έχει  έλλειψη  ενέργειας  εδώ  πέρα.  Τεχνομαθή  μάγο  έχει 
στείλει  η Πρόμαχος,  σωστά;» 

Ο Προαιρέσιος  ένευσε.  «Εννοείται.» 

«Ωραία,  τότε.  Στήστε  το  κανόνι  κι  αρχίστε  να  βάζετε  σε  μια 
τάξη  τον  οικισμό.  Το  ορυχείο  ανήκει  στην  Επανάσταση,  τώ- 
ρα.» 


Η Φενίλδα  διέκοψε  τη  Μαγγανεία  Αναλύσεως  Διαστασιακής 
Αλλοιώσεως  και  στράφηκε  στον  Σέλιρ’χοκ  και  τους  άλλους. 

«Πού  πήγαν  η Ιωάννα  και  ο Γεράρδος;»  ρώτησε,  παρατηρώ- 
ντας ότι  έλειπαν  και  ότι  ο Γεράσιμος  (ο  εργάτης  που  πρέπει 
από  παλιά  να  δούλευε  για  την  Επανάσταση)  είχε  έρθει. 

«Βγήκαν  απ’το  ορυχείο,»  απάντησε  ο Σέλιρ’χοκ.  «Εσύ  τι 
βρήκες;» 

«Η  αλλοίωση  είναι  χωρική,  όπως  είχα  εξαρχής  καταλάβει, 
και  δεν  είναι  μεγάλη.  Είναι  ένα  με  τις  πέτρες  και  με  το  χώμα. 
Δεν  ξέρω  πώς  δημιουργήθηκε.  Πρέπει  να  επηρεάζει  μια  περιο- 
χή ακτίνας  περίπου  δύο  μέτρων,  όπως  το  υπολογίζω.  Η διά- 
σταση αναδιπλώνεται  σ’εκείνο  το  σημείο,  κάνει  ένα  πολλαπλό 
κοίλωμα,  κι  εκεί  μέσα  κρύβονται  οι  πνευματικές  οντότητες.» 

«Μπορείς  να  διαλύσεις  αυτό  το  κοίλωμα;»  ρώτησε  ο Σέ- 
λιρ’χοκ. 

«Δεν  είναι  εύκολο  να  διαλύσεις  μια  διαστασιακή  αλλοίωση. 
Μόνο  αν  τη  χτυπήσουμε  με  μεγάλη  ποσότητα  ενέργειας,  ίσως 
- κι  αυτό  επειδή  είναι  μικρή.» 

«Ενδιαφέρον,»  είπε  ο Σέλιρ.  «Κι  αν  οι  οντότητες  είναι  μέσα, 
μάλλον  θα  καταστραφούν,  δε  συμφωνείς;» 

«Ναι,  μάλλον.  Εκτός  αν  προλάβουν  να  φύγουν.  Πρέπει  να 
μπορούν  να  επιβιώσουν  κι  έξω  από  την  αλλοίωση,  μέσα  στις 
πέτρες.» 

Ο Σέλιρ  ένευσε.  «Σωστά.  Γι’αυτό  πρέπει  να  βεβαιωθούμε  ότι 
όλες  είναι  εκεί  προτού  χτυπήσουμε  το  μέρος  με  ενέργεια.  Πά- 
ντως, δε  νομίζω  ότι  φεύγουν  απ’τη  φωλιά  τους  παρά  μόνο  για 
να  κυνηγήσουν.  Όταν  μπήκα  στην  αλλοίωση  ήταν  όλες  εκεί.» 

«Ναι,  μάλλον  έτσι  είναι,»  συμφώνησε  η Φενίλδα.  «Καταλα- 
βαίνεις, όμως,  ότι  θα  είναι  πολύ  επικίνδυνο  να  χτυπήσουμε  την 
αλλοίωση  με  ενέργεια  εδώ  κάτω...  Η σήραγγα  θα  καταρ ρεύ- 
σει. » 

«Δε  μπορούμε  να  εστιάσουμε  την  ενέργεια  επάνω  στην  αλ- 
λοίωση και  μόνο;» 

«Αδύνατον,»  είπε  η Φενίλδα.  «Είναι  μέσα  στην  ίδια  τη  γη, 
πίσω  από  τις  πέτρες.»  Ύστερα  φάνηκε  να  το  ξανασκέφτεται. 
«Εκτός  αν  κάποιος  από  τους  Γαιοδίφες  έχει  καμία  ιδέα.» 

«Πάμε  επάνω,»  πρότεινε  ο Σέλιρ. 

Κανένας  δεν  διαφώνησε. 

Καθώς  ανέβαιναν,  η Φενίλδα  είπε:  «Αναρωτιέμαι,  όμως,  ποι- 
ος είναι  ο σκοπός  τους,  Σέλιρ:  γιατί  θέλουν  να  κάνουν  τους  αν- 
θρώπους να  εξαφανίζονται.» 

«Μην  ξεχνάς  ότι  κι  αυτοί  άνθρωποι  ήταν  προτού  εξαφανι- 
στούν.» 

«Ακριβώς.  Επομένως...  γιατί;» 

«Οι  περισσότεροι  οργανισμοί  στο  σύμπαν  προσπαθούν  να 
εξαπλώνουν  το  είδος  τους,  Φενίλδα,»  είπε  ο Σέλιρ’χοκ. 

«Μα  δε  μιλάμε  για  είδος.  Είναι  είδος  αυτές  οι  οντότητες;» 

«Είναι  συνειδήσεις,  αποκομμένες  από  τα  σώματά  τους,  αλ- 
λοιωμένες από  κάποια  εξωτερική  δύναμη.  Ουσιαστικά,  έχουμε 
να  κάνουμε  με  μια  μόλυνση,  νομίζω.  Εκείνος  ο πρώτος  εργάτης 
μολύνθηκε  από  το  αέριο-  το  σώμα  του  εξαερώθηκε  και  το 
πνεύμα  του  πήγε  στις  πέτρες  του  ορυχείου-  και  ήθελε  μετά  να 
εξαπλώσει  το  είδος  του.  Ήρθε  σε  επαφή  με  άλλον  έναν  και  τον 
μόλυνε-  αυτός  εξαφανίστηκε  όπως  τον  προηγούμενο,  και  το 
πνεύμα  του  πήγε  επίσης  στις  πέτρες  του  ορυχείου-  και  τώρα  οι 
δυο  τους  βάλθηκαν  να  εξαπλώσουν  ακόμα  περισσότερο  το  εί- 
δος τους.  Και  πάει  λέγοντας.» 

«Σα  να  μην  έχουν  νοημοσύνη,  ουσιαστικά.» 

«Σχετικό  είναι  αυτό,»  είπε  ο Σέλιρ’χοκ.  «Κι  οι  άνθρωποι  το 
ίδιο  κάνουν.  Υπάρχουν  και  εξαπλώνουν  το  είδος  τους.  Έχουν 
κανέναν  συγκεκριμένο  λόγο;  Όχι-  απλά  το  κάνουν.  Είναι  ο φυ- 
σικός τους  κύκλος.» 

Η Φενίλδα’σαρ  είχε  τότε  μια  παράξενη  αίσθηση,  ότι  όλοι 
τους  ήταν  μέρος  μιας  αρρώστιας  που  ταλαιπωρούσε  το  σύμπαν 
εδώ  και  εκατομμύρια  χρόνια...  Ρίγησε.  «Ευτυχώς  που  κάποιος 

δεν  θέλει  να  εξαφανίσει  κι  εμάς,  όπως  εμείς  θέλουμε  να  εξα- 
φανίσουμε τα  πνεύματα  του  ορυχείου,»  είπε. 

«Μην  είσαι  τόσο  σίγουρη  γι’ αυτό.» 


Όταν  συνάντησαν  την  Ιωάννα  και  τους  άλλους  επαναστάτες, 
τους  εξήγησαν  τι  συνέβαινε  με  τις  πνευματικές  οντότητες  και 
τους  είπαν  το  μοναδικό  σχέδιο  που  είχαν  στο  μυαλό  τους:  να 
χτυπήσουν,  δηλαδή,  τη  διαστασιακή  αλλοίωση  με  αρκετή  ε- 
νέργεια ώστε  να  διαλυθεί,  μαζί  με  τις  οντότητες  εντός  της. 

«Καλό  θα  ήταν,  όμως,  να  ρωτήσουμε  και  τους  άλλους  μάγους 
προτού  ενεργήσουμε,»  πρόσθεσε  ο Σέλιρ’χοκ. 

Και  η Ιωάννα  πρόσταξε  τον  Γεράσιμο  να  τους  φέρουν  εδώ, 
στο  οίκημα  διοίκησης,  όπου  ήταν  όλοι  τους  συγκεντρωμένοι. 

Μετά  από  λίγο  ο Αλλάνδρης’σαρ,  ο Χρίστος’φεν,  ο Νιρμό- 
δος’φεν,  και  η Νιρίφα’φεν  ήταν  μαζί  τους.  Ανεξαιρέτως,  φαί- 
νονταν θυμωμένοι  που  τους  είχαν  δεμένους  και  φιμωμένους 
τόσες  ώρες.  Οι  όψεις  τους  ήταν  άγριες  και  τα  ρούχα  τους  βρό- 
μικα και  τσαλακωμένα. 

«Μας  συγχωρείτε  που  έπρεπε  να  σας  κρατήσουμε  δεμέ- 
νους,» τους  είπε  ο Σέλιρ’χοκ,  «αλλά,  δυστυχώς,  δεν  γινόταν 
αλλιώς.» 

«Αποφασίσατε  τώρα  να  μας  καθαρίσετε  και  να  τελειώνετε 
μαζί  μας;»  έκανε  απότομα  ο Νιρμόδος. 

«Καθόλου,»  αποκρίθηκε  ο Σέλιρ.  «Το  αντίθετο,  μάλιστα.  Θα 
σας  αφήσουμε  να  φύγετε,  αν  μας  βοηθήσετε  σ’ένα  πράγμα  που 
κι  εσάς,  λογικά,  πρέπει  να  σας  ενδιαφέρει.» 

«Ας  το  ακούσουμε,»  είπε  ο Νιρμόδος,  και  οι  άλλοι  τρεις  μά- 
γοι ένευσαν,  αμίλητα. 

Ο Σέλιρ’χοκ  τούς  εξήγησε  πώς  είχε  η κατάσταση  με  τις  πνευ- 
ματικές οντότητες  και  τη  διαστασιακή  αλλοίωση,  και  τους  ρώ- 
τησε ποια  ήταν  η γνώμη  τους.  «Κατ’αρχήν,  μπορούμε  να  κα- 

τευθύνουμε,  κάπως,  την  ενέργεια  στην  αλλοίωση  και  μόνο, 
χωρίς  να  χτυπηθεί  η σήραγγα  και  να  καταρρεύσει;» 

Ο Νιρμόδος  κούνησε  το  κεφάλι.  «Δε  νομίζω  ότι  αυτό  είναι 
εφικτό.  Εκτός  αν  σκάψουμε  και  φτάσουμε  ακριβώς  στο  σημείο 
όπου  είναι  η αλλοίωση...  αλλά,  και  πάλι,  η ενέργεια  θα  χτυπή- 
σει και  τη  σήραγγα-  δεν  μπορεί  να  αποφευχθεί.» 

«Επιπλέον,»  τόνισε  η Νιρίφα,  «δεν  θα  πρότεινα  να  σκάψου- 
με άλλο  σ’εκείνη  τη  σήραγγα,  Νιρμόδε.  Την  προηγούμενη  φο- 
ρά βγήκε  εκείνο  το  αέριο:  και  κανείς  δεν  μπορεί  να  μας  εγγυη- 
θεί  ότι  κι  αυτή  τη  φορά  δεν  θα  συμβεί  ξανά  το  ίδιο.» 

«Κι  αν  το  αέριο  είναι  που  μόλυνε  τον  πρώτο  εργάτη....»  είπε 
ο Αλλάνδρης’σαρ.  «Ναι,  η Νιρίφα  έχει  δίκιο.  Καλύτερα  να  μη 
σκάψουμε.  Είναι  επικίνδυνο.» 

«Επομένως,  απλά  θα  χτυπήσουμε  το  τέλος  του  περάσματος 
με  ενέργεια;»  είπε  ο Σέλιρ’χοκ. 

«Είναι  το  ασφαλέστερο,  νομίζω,»  αποκρίθηκε  ο Αλλάν- 
δρης’σαρ, και  οι  τρεις  Γαιοδίφες  συμφώνησαν. 

«Καλώς,»  είπε  ο Σέλιρ’χοκ.  «Ας  αρχίσουμε  να  ετοιμαζόμα- 
στε, λοιπόν.» 


13:  Χτύπημα  στην  Πηγή  τον  Προβλήματος 

Τα  περισσότερα  μηχανήματα  μέσα  στο  οίκημα  ήταν  μισοκατε- 
στραμμένα.  Η Ιωάννα,  ο Ανδροκλής’μορ,  και  ο Νιρμόδος’φεν 
βάδιζαν  ανάμεσα  στα  συντρίμμια.  Στάχτες  και  θραύσματα  έ- 
τριζαν κάτω  από  τα  μποτοφορεμένα  πόδια  τους. 

«Πού  είναι;»  ρώτησε  η Μαύρη  Δράκαινα  τον  Γαιοδίφη. 

«Από  δω.»  Ο μάγος  έδειξε. 

Πήγαν  σ’ένα  πλευρικό  δωματιάκι  και  είδαν  μέσα  μια  συ- 
σκευή με  μουσούδα  και  καλώδια,  φανερά  ταλαιπωρημένη  από 
την  έκρηξη  που  είχε  γίνει  εδώ  αλλά  όχι  κατεστραμμένη.  Ένα 

ενεργειακό  τρυπάνι,  ή,  όπως  αλλιώς  το  έλεγαν,  ενεργειακό  κα- 
νόνι μικρής  εμβέλειας.  Δεν  χρειαζόταν  Τεχνομαθή  μάγο  για  να 
λειτουργήσει,  καθώς  το  μόνο  που  έκανε  ήταν  να  παίρνει  ενέρ- 
γεια από  ενεργειακές  φιάλες  και  να  την  εκτοξεύει  όπως  ήταν, 
ακατέργαστη,  ασχημάτιστη,  και  σε  μικρή  απόσταση  εμπρός 
του.  Το  χρησιμοποιούσαν,  κυρίως,  για  δουλειές  που  είχαν  να 
κάνουν  με  σκάψιμο. 

«Πώς  σου  φαίνεται;»  ρώτησε  η Ιωάννα  τον  Ανδροκλή. 

Εκείνος  ζύγωσε  τη  συσκευή,  την  άγγιξε  με  το  ένα  χέρι,  και 
υποτονθόρυσε  τα  λόγια  για  κάποιο  ξόρκι.  «Δεν  λειτουργεί,» 
είπε  μετά.  «Υπάρχει  κάποιο  πρόβλημα  στην  επικοινωνία  των 
συστημάτων  της.  Θα  πρέπει  να  την  επιδιορθώσουμε.» 

«Γίνεται  να  επιδιορθωθεί  δηλαδή,  έτσι;» 

«Φυσικά  και  γίνεται.  Ώς  το  απόγευμα  θα  είναι  έτοιμη.» 

Η Ιωάννα  ένευσε.  «Ωραία.» 

«Θα  με  βοηθήσεις;»  ρώτησε  ο Ανδροκλής  τον  Νιρμόδο. 

«Δε  φαίνεται  να  έχω  κάτι  καλύτερο  να  κάνω.» 

Η Ιωάννα  άφησε  τους  δύο  μάγους  στη  δουλειά  τους,  φεύγο- 
ντας από  το  οίκημα  με  τα  μηχανήματα  του  ορυχείου  και  πη- 
γαίνοντας στο  οίκημα  διοίκησης,  όπου  βρίσκονταν  οι  υπόλοι- 
ποι επαναστάτες  που  είχαν  έρθει  μαζί  της  σε  τούτη  την  απο- 
στολή. Εκτός  από  τη  Θάρψί’ταρ...  σκέφτηκε,  θλιμμένα.  Καί  τον 
Αλκίνοο,  βέβαια...  Αλλά  τον  Αλκίνοο  δεν  τον  ήξερε  τόσο  καλά 
και,  παρότι  ο θάνατός  του  τη  λυπούσε,  δεν  τη  στενοχωρούσε 
όπως  ο θάνατος  της  Θάρφι’ταρ.  Θα  πεθάνονμε  όλες  πολεμώ- 
ντας για  την  Επανάσταση;  αναρωτήθηκε,  καθώς  θυμόταν  τη 
Νίκη,  μια  άλλη  Μαύρη  Δράκαινα,  να  πεθαίνει  στην  Αρβήντλια, 
πριν  από  όχι  και  τόσο  πολύ  καιρό. 

«Θα  φας  κάτι,  Ιωάννα;»  τη  ρώτησε  ο Γεράρδος,  που  εκείνος 
κι  η Μάρθα  έτρωγαν  καθισμένοι  στο  τραπέζι. 

«Ναι,»  αποκρίθηκε  εκείνη,  κουρασμένα,  και  κάθισε  κοντά 
τους.  Το  ξέραμε  ότι  θα  πεθάνονμε  πολεμώντας  από  τότε  που 
μπήκαμε  στο  Στρατό  της  Παντοκράτειρας...  Μετά,  όμως,  με 

την  Επανάσταση,  κάτι  άλλαξε.  Τι,  άραγε;  Είδαμε  τον  κόσμο 
διαφορετικά;  Ή,  μήπως,  μόνο  εγώ  τον  έχω  δει  διαφορετικά; 

Ο Ανδρόνικος  ορισμένες  φορές  την  πείραζε,  παλιότερα:  της 
έλεγε  ότι  η Παντοκράτειρα  είχε  προσπαθήσει  να  τις  κάνει  μη- 
χανές, μόνο  για  να  πολεμούν.  Και,  αν  και  η Ιωάννα  τσαντιζό- 
ταν απ’αυτή  τη  σκέψη,  ήξερε  ότι  ήταν  αλήθεια,  εν  μέρει  του- 
λάχιστον. Η Παντοκράτειρα,  πράγματι,  είχε  προσπαθήσει  να 
τις  μετατρέψει  σε  μηχανές  του  πολέμου  και  του  θανάτου...  και 
πάλι,  δεν  ήταν  ικανοποιημένη  μαζί  τους,  γι’ αυτό  είχε  αποφα- 
σίσει να  τις  τιμωρήσει,  και  γι’ αυτό  εκείνες  είχαν  συμμαχήσει 
με  τον  Ανδρόνικο.  Η εκπαίδευσή  τους,  όμως,  ο προγραμματι- 
σμός τους,  δεν  είχε  διαλυθεί  με  το  που  μπήκαν  στην  Επανά- 
σταση. Και  η Ιωάννα  δεν  νόμιζε  πως  ούτε  ο Ανδρόνικος  θα  το 
ήθελε  αυτό-  θα  τον  ήμασταν  άχρηστες  αν  δεν  μπορούσε  να  μας 
χρησιμοποιήσει  εναντίον  της  Παντοκράτειρας.  Ωστόσο,  η Ι- 
ωάννα είχε  την  αίσθηση  ότι  τα  πράγματα  ήταν  πιο...  φυσιολο- 
γικά με  την  Επανάσταση.  Πιο  ανθρώπινα,  ίσως.  Και  ο προ- 
γραμματισμός είχε  αρχίσει  να  σπάει,  να  θρυμματίζεται,  να  κά- 
νει ρωγμές.  Δε  νόμιζε  πλέον  ότι  η ζωή  της  ήταν  μόνο  για  να 
πολεμά. 

Και  ο θάνατος  των  άλλων  Μαύρων  Δρακαινών  τη  στενοχω- 
ρούσε βαθιά.  Βαθύτερα  ίσως  από  το  θάνατο  άλλων  επαναστα- 
τών. Γιατί,  άραγε;  Ήλπιζε  ότι  κι  εκείνες  θ’άρχιζαν  - ή ότι  είχαν 
ήδη  αρχίσει  - να  βλέπουν  τη  ζωή  διαφορετικά;  Ότι  ο προ- 
γραμματισμός τους  έκανε  ρωγμές;  και  ότι,  επομένως,  τους  άξι- 
ζε μια  δεύτερη  ευκαιρία; 

«Σκεπτική  σε  βλέπω,»  της  είπε  η Μάρθα. 

Η Ιωάννα,  που  έτρωγε  αργά,  στράφηκε  να  την  κοιτάξει. 
«Κουρασμένη  είμαι,  απλώς.» 

Η Μάρθα  μειδίασε.  «Νόμιζα  ότι  οι  Μαύρες  Δράκαινες  δεν 
κουράζονται.» 

Ναι,  σκέφτηκε  η Ιωάννα,  αυτές  τις  μαλακίες  νομίζουν  όλοι. 
Δεν  αποκρίθηκε.  Ήπιε  μια  γουλιά  από  τη  μπίρα  της.  «Εσύ  εί- 
σαι καλά;»  ρώτησε  τη  Μάρθα. 

«Ναι,  γιατί;» 

«Επειδή  σε  βασάνισαν,  κι  επειδή  ακόμα  έχεις  μελανιές  στο 
πρόσωπό  σου.» 

«Σωστά.  Καλά  είμαι,  όμως.  Δεν  είναι  η πρώτη  φορά  που  μου 
συμβαίνει.  Συνήθως  τσαντίζω  όσους  μού  κάνουν  ερωτήσεις 
που  δεν  θέλω  να  απαντήσω.» 

«Αναρωτιέμαι  γιατί,»  είπε  ειρωνικά  η Ιωάννα. 

«Φάε  σκατά,»  της  είπε  η Μάρθα. 

«Ευχαριστώ...» 


Το  απόγευμα,  το  ενεργειακό  τρυπάνι  ήταν  έτοιμο.  Ο Σέλιρ’χοκ, 
η Φενίλδα’σαρ,  και  ο Νιρμόδος’φεν  μπήκαν  στο  ορυχείο  και 
χρησιμοποίησαν  το  Ξόρκι  Πνευματικής  Ανιχνεύσεως  για  να 
εντοπίσουν  αν  καμία  από  τις  οντότητες  περιφερόταν  εκεί  μέ- 
σα. 

«Πρέπει  να  είναι  στη  φωλιά  τους,»  είπε  τελικά  ο Σέλιρ’χοκ, 
και  οι  επαναστάτες  μετέφεραν  το  ενεργειακό  τρυπάνι  στο  δεύ- 
τερο επίπεδο  του  ορυχείου  και  στη  σήραγγα  όπου  βρισκόταν  η 
διαστασιακή  αλλοίωση. 

«Θα  χρειαστεί  να  χρησιμοποιήσουμε  μεγάλη  ποσότητα  ενέρ- 
γειας, για  να  βεβαιωθούμε  ότι  η αλλοίωση  όντως  θα  κατα- 
στραφεί μαζί  μ’όλες  τις  οντότητες,»  είπε  η Φενίλδα,  και  ο Αλ- 
λάνδρης’σαρ  συμφώνησε. 

«Πόσες  φιάλες;»  ρώτησε  ο Ανδροκλής. 

«Δέκα,  θα  έλεγα,  για  να  είμαστε  ασφαλείς.» 

«Ασφαλείς;  Με  την  εκτίναξη  τέτοιας  ποσότητας  ενέργειας,  η 
συσκευή  θα  καταστραφεί  και  θα  γκρεμίσει  και  ό,τι  είναι  γύρω 
της.» 

«Το  φοβόμουν  ότι  θα  το  έλεγες  αυτό,»  είπε  η Φενίλδα  στον 
Τεχνομαθή,  «αλλά  δε  νομίζω  πως  γίνεται  αλλιώς.»  Και  ο Αλ- 
λάνδρης,  γι’ ακόμα  μια  φορά,  συμφώνησε  μαζί  της. 

«Εντάξει,»  αποκρίθηκε  ο Ανδροκλής.  «Το  μόνο,  επομένως, 
που  μπορώ  να  κάνω  εγώ  είναι  να  χρησιμοποιήσω  ένα  Ξόρκι 
Ενεργειακού  Ελέγχου  για  να  μην  ξεφύγει  το  πράγμα  τελείως 
από  τον  έλεγχό  μας.» 

Η Φενίλδα  κατένευσε.  «Καλή  σκέψη.» 

«Επίσης,»  πρόσθεσε  ο Ανδροκλής,  «δεν  θα  είμαστε  μέσα 
σ’ετούτο  το  πέρασμα.  Θα  ενεργοποιήσουμε  το  τρυπάνι  εξ  απο- 
στάσεως. » 

«Γίνεται;» 

«Θα  προσαρμόσω  έναν  τηλεπικοινωνιακό  δέκτη  επάνω  του, 
και  θα  γίνει. » 

Κανείς  δεν  αμφέβαλλε  ότι  ο Τεχνομαθής  μπορούσε  να  το  κά- 
νει. Έτσι,  καθώς  ο Ανδροκλής  σκάλιζε  γι’ακόμα  μια  φορά  το 
ενεργειακό  τρυπάνι,  οι  εργάτες  του  ορυχείου  έφερναν  φιάλες 
από  την  αποθήκη  ενέργειας  και  τις  έστηναν  σ’ένα  άλλο  πέρα- 
σμα. Οι  επαναστάτες  τις  συνέδεσαν  με  το  τρυπάνι  μέσω  μα- 
κριών καλωδίων  ειδικών  γι’αυτό  το  σκοπό.  Όταν  ο Ανδροκλής 
τελείωσε  τη  δουλειά  του,  έβαλαν  το  τρυπάνι  ακριβώς  στο  ση- 
μείο που  το  ήθελαν  και  απομακρύνθηκαν. 

«Να  είστε  έτοιμοι  να  τρέξετε  αν  κάτι  δεν  πάει  καλά,»  τους 
είπε  ο Τεχνομαθής,  έχοντας  στα  χέρια  του  έναν  τηλεπικοινω- 
νιακό πομπό  ρυθμισμένο  στη  συχνότητα  του  δέκτη  που  είχε 
προσαρμόσει  στο  ενεργειακό  τρυπάνι.  «Γιατί,  αλλιώς,  μπορεί 
να  θαφτούμε  όλοι  εδώ  κάτω.» 

Οι  επαναστάτες  που  ήταν  γύρω  του  ένευσαν,  και  η Ιωάννα 
πρόσταξε  τους  εργάτες  να  φύγουν  από  τώρα,  καθώς  επίσης  και 
τον  Σερφάντη.  Εκείνος  την  κοίταξε  απορημένα,  αλλά  η Μαύρη 
Δράκαινα  τού  είπε:  «Το  πόδι  σου  είναι  τραυματισμένο-  νομί- 
ζεις ότι  θα  μπορέσεις  να  τρέξεις  αν  χρειαστεί;»  Ο Σερφάντης 

δεν  έφερε  αντίρρηση-  μη  θέλοντας  να  τους  προκαλέσει  πρό- 
βλημα σε  περίπτωση  κινδύνου,  έφυγε  μαζί  με  τους  εργάτες. 

Ο Ανδροκλής  έδωσε  τον  τηλεπικοινωνιακό  πομπό  στον  Σέ- 
λιρ’χοκ,  και  ο ίδιος  άρθρωσε  τα  λόγια  για  ένα  Ξόρκι  Ενεργεια- 
κού Ελέγχου,  εστιάζοντας  την  επίδρασή  του  στο  τρυπάνι  πα- 
ρότι  βρισκόταν  σ’αρκετή  απόσταση  από  αυτόν. 

Ο Σέλιρ’χοκ,  χρησιμοποιώντας  τον  πομπό,  ρύθμισε  τη  συ- 
σκευή έτσι  ώστε  να  τραβήξει  όλη  την  ενέργεια  από  τις  φιάλες, 
κι  ύστερα  ρώτησε  τους  υπόλοιπους:  «Έτοιμοι;» 

Εκείνοι  έδωσαν  θετική  απάντηση. 

Ο Σέλιρ’χοκ  πάτησε  το  κουμπί  της  ενεργοποίησης. 

Ένας  θόρυβος  σαν  πανίσχυρος  άνεμος  αντήχησε  μέσα  στις 
σήραγγες  του  ορυχείου,  και  μετά,  μια  ακόμα  δυνατότερη  έκρη- 
ξη. Τα  πάντα  γύρω  τους  τραντάχτηκαν.  Πέτρες  και  χώματα 
έπεσαν.  Οι  επαναστάτες  σήκωσαν  τα  χέρια  τους  πάνω  απ’τα 
κεφάλια  τους  για  να  προστατευτούν.  Θολούρα  σκέπασε  τον 
χώρο,  κρύβοντας  το  φως  από  τις  ενεργειακές  λάμπες  και  σβή- 
νοντας κάποιες  λάμπες  λαδιού. 

Ευτυχώς,  ο σεισμός  δεν  κράτησε  για  παραπάνω  από  μερικά 
δευτερόλεπτα-  τη  στιγμή  που  ο Γεράρδος  ήταν  έτοιμος  να  φω- 
νάξει Τρέξτε!  όσο  πιο  δυνατά  μπορούσε,  τα  τραντάγματα  στα- 
μάτησαν, και  μια  σχεδόν  αφύσικη  ησυχία  απλώθηκε. 

Η θολούρα  εξακολουθούσε  να  υφίσταται,  παρακωλύοντας 
την  όρασή  τους.  Μονάχα  τα  φώτα  τους  φαίνονταν  καθαρά-  οι 
μορφές  τους  ήταν  σαν  σκιές. 

Ο Σέλιρ’χοκ  και  η Φενίλδα’σαρ  είχαν  την  ίδια  σκέψη:  έκαναν 
ένα  Ξόρκι  Πνευματικής  Ανιχνεύσεως. 

«Δεν  βρίσκω  τίποτα,»  είπε,  μετά  από  λίγο,  η μάγισσα.  «Εσύ, 
Σέλιρ;» 

«Ούτε  κι  εγώ.  Πρέπει  να  έχουν  διαλυθεί.  Πάμε  να  δούμε  τι 
γίνεται  με  την  αλλοίωση.» 

Πλησίασαν  τη  σήραγγα  όπου  είχαν  στήσει  το  ενεργειακό 
τρυπάνι,  και  ανακάλυψαν  ότι  είχε  καταρρεύσει  ολόκληρη,  γε- 

μίζοντας  με  πέτρες  και  θάβοντας  μέσα  της  το  κανόνι  μικρής 
εμβέλειας. 

«Μπορείς;»  ρώτησε  ο Σέλιρ’χοκ  τη  Φενίλδα. 

Εκείνη  ένευσε.  «Αν  υπάρχει  θα  την  εντοπίσω.»  Και  χρησιμο- 
ποίησε το  Ξόρκι  Εντοπισμού  Διαστασιακής  Αλλοιώσεως  ενώ 
όλοι  ήταν  σιωπηλοί  και  οι  αναπνοές  τους  ακούγονταν  δυνατές 
μέσα  στη  σήραγγα.  Κάπου-κάπου,  κάποιος  έβηχε  από  το  χώμα 
που  πλανιόταν  στον  υπόγειο  αέρα. 

«Δεν  υπάρχει,»  είπε  η Φενίλδα.  «Τη  διαλύσαμε.» 

Ο Σέλιρ’χοκ,  αρθρώνοντας  τότε  τα  λόγια  για  ένα  Ξόρκι 
Πνευματικής  Ανιχνεύσεως,  άγγιξε  ένα  από  τα  τοιχώματα  της 
σήραγγας  και  περίμενε. 

Περίμενε. 

«Τίποτα  δεν  έρχεται,»  παρατήρησε.  «Τελειώσαμε  μαζί  τους, 
νομίζω.» 


Η Φενίλδα’σαρ,  μόλις  βγήκαν  από  το  ορυχείο,  θέλησε  να  μάθει 
πότε  θα  τους  άφηναν  να  φύγουν.  Το  ίδιο  κι  οι  Γαιοδίφες. 

«Μη  βιάζεστε,»  αποκρίθηκε  η Ιωάννα.  «Θα  δείτε  που  θα  έρ- 
θουν για  σας.  Ή,  τουλάχιστον,  για  τον  Πρίγκιπά  σας.» 

«Κι  αν  δεν  έρθουν,  θα  μας  κρατήσετε  αιχμαλώτους;»  έκανε  η 
Νιρίφα’φεν  η φωνή  της  χρωματιζόταν  από  θυμό  και  απόγνω- 
ση συγχρόνως. 

Η Ιωάννα  δεν  της  απάντησε. 

«Σας  βοηθήσαμε  να-»  άρχισε  ο Νιρμόδος. 

«Συνεχίστε  έτσι,»  τον  διέκοψε  η Ιωάννα,  «και  θα  προστάζω 
να  σας  δέσουν  όλους  πάλι  και  να  σας  φιμώσουν! » 

Αυτό  τούς  σώπασε,  καθώς  κατευθύνονταν  προς  το  οίκημα 
διοίκησης  μέσα  στο  φως  του  απογεύματος.  Ο ήλιος  έγερνε  πί- 
σω από  τα  δυτικά  βουνά,  πλημμυρίζοντας  τους  ορεινούς  τό- 
πους με  κοκκινωπές  ανταύγειες  και  μακριές  σκιές. 

Η Ιωάννα  αποδείχτηκε  σωστή  σ’αυτό  που  είχε  πει  στους  μά- 
γους. Η εμπειρία  της  με  τους  ανθρώπους  της  Παντοκράτειρας 
δεν  την  είχε  γελάσει.  Λίγο  προτού  βραδιάσει  για  τα  καλά  και 
το  φως  του  ήλιου  της  Σεργήλης  χαθεί  τελείως,  ένας  από  τους 
παρατηρητές  των  επαναστατών  επικοινώνησε  μέσω  πομπού 
λέγοντας  ότι  κάποιοι  πλησίαζαν  τον  οικισμό  με  οχήματα.  Δύο 
άρματα  μάχης  με  κανόνια  και  ερπύστριες,  και  ένα  τετράκυκλο 
με  μεγάλους  τροχούς  και  σκεπαστή  καρότσα. 

Οι  επαναστάτες  έδεσαν  τους  Γαιοδίφες,  τη  Φενίλδα,  και  τον 
Αλλάνδρη  (παρά  τις  έντονες  διαμαρτυρίες  τους  και  τις  υπο- 
σχέσεις τους  ότι  δεν  θα  επιχειρούσαν  καμία  ύπουλη  επίθεση) 
και  βγήκαν  από  το  οίκημα  διοίκησης  με  τα  όπλα  τους  στα  χέ- 
ρια. 

«Το  ενεργειακό  κανόνι  είναι  έτοιμο;»  ρώτησε  ο Γεράρδος 
έναν  από  τους  πολεμιστές  που  είχε  στείλει  εδώ  η Πρόμαχος 
Χασρίνα. 

«Φυσικά,»  αποκρίθηκε  εκείνος,  και  έδειξε.  Ο Τεχνομαθής 
μάγος  από  τη  Νέσριβεκ  στεκόταν  ανάμεσα  στους  δέκτες  του 
κανονιού,  χρησιμοποιώντας  τη  Μαγγανεία  Οπλικής  Φορτίσεως 
και  ελέγχοντας  την  ενεργειακή  ροή.  Το  ίδιο  το  κανόνι  ήταν  ε- 
πάνω σε  μια  χοντρή  μεταλλική  κολόνα-  μια  σκάλα  οδηγούσε 
σ’αυτό:  και  μια  επαναστάτρια  έτρεχε  τώρα  για  να  σκαρφαλώ- 
σει εκεί. 

Οι  υπόλοιποι  επαναστάτες  έπαιρναν  θέσεις  μάχης  μέσα  στον 
οικισμό,  επάνω  στις  οροφές  των  οικημάτων  και  ανάμεσα 
σ’αυτά,  βαστώντας  τουφέκια  και  έχοντας  στήσει  πολυβόλα  σε 
τρίποδα.  Ένας  όλμος  ήταν  πίσω  από  ένα  οίκημα  για  τους  ερ- 
γάτες, στοχεύοντας  προς  το  μονοπάτι  που  οδηγούσε  στον  οικι- 
σμό. 

Οι  εργάτες  είχαν  οδηγηθεί  στο  μέρος  όπου  παλιά  - προτού 
καεί  - ήταν  ο στάβλος,  παρά  τις  αντιρρήσεις  τους  ότι  μπορού- 
σαν κι  εκείνοι  να  βοηθήσουν,  ότι  ήξεραν  να  χειρίζονται  όπλα. 
Οι  επαναστάτες  ήθελαν  να  τους  κρατήσουν  ασφαλείς. 

«Ο  καθένας  στη  δουλειά  του!»  φώναζε  τώρα  ένας  απ’αυτούς 
σ’έναν  εργάτη.  «Πήγαινε  στη  θέση  σου!» 

Η Ιωάννα  σκαρφάλωσε  πάνω  σ’ένα  απ’τα  οικήματα  και  έφε- 
ρε τα  κιάλια  της  στα  μάτια,  κοιτάζοντας  το  ορεινό  τοπίο  μέσα 
στο  μειούμενο  φως  της  ημέρας.  Δεν  άργησε  να  δει  τα  οχήματα 
να  ξεπροβάλλουν  ανάμεσα  από  τα  ψηλά  αειθαλή  δέντρα  και 
να  έρχονται  προς  τον  οικισμό,  ακολουθώντας  το  μονοπάτι  και 
σηκώνοντας  χώμα  γύρω  τους.  Δεν  έτρεχαν  πήγαιναν  σταθερά. 
Και  δεν  ήρθαν  τόσο  κοντά  ώστε  να  κινδυνεύουν  από  τα  περισ- 
σότερα όπλα.  Σταμάτησαν  σε  απόσταση  τουλάχιστον  εκατό- 
πενήντα  μέτρων. 

Η Ιωάννα  είδε,  με  τα  κιάλια  της,  έναν  άντρα  να  σηκώνεται 
όρθιος  στη  μπροστινή  μεριά  του  τετράκυκλου  οχήματος,  η ο- 
ποία ήταν  ξεσκέπαστη.  Ήταν  ψηλός  και  είχε  δέρμα  κατάλευκο 
και  μαλλιά  μαύρα.  Δεν  φορούσε  στρατιωτική  στολή,  ούτε  είχε 
επάνω  του  κανένα  αναγνωριστικό,  μα  δεν  υπήρχε  αμφιβολία 
ότι  κατείχε  μια  κάποια  θέση  μέσα  στην  ιεραρχία  των  Παντο- 
κρατορικών· φαινόταν  από  τον  τρόπο  που  στεκόταν  ανάμεσα 
στους  υπόλοιπους  που  ήταν  καθισμένοι  δεξιά  κι  αριστερά  του. 

Φέρνοντας  έναν  τηλεβόα  στο  στόμα  του,  είπε:  «ΓΝΩΡΙΖΟΥ- 
ΜΕ ΠΩΣ  ΕΧΕΤΕ  ΣΤΑ  ΧΕΡΙΑ  ΣΑΣ  ΤΟΝ  ΠΡΙΓΚΙΠΑ  ΚΑΡΝΑΔΗ 
ΗΧΟΧΡΩΜΟ.  ΕΠΙΘΥΜΟΥΜΕ  ΝΑ  ΤΟΝ  ΑΝΤΑΛΛΑΞΟΥΜΕ, 
ΣΤΟ  ΟΝΟΜΑ  ΤΗΣ  ΣΥΜΠΑΝΤΙΚΗΣ  ΠΑΝΤΟΚΡΑΤΕΙΡΑΣ, 
ΠΟΥ  ΕΙΝΑΙ  ΣΥΖΥΓΟΣ  ΤΟΥ.»  Η φωνή  του  έφτασε  άνετα 
στ’αφτιά  όλων  όσων  βρίσκονταν  στον  οικισμό. 

Η Ιωάννα  κατέβασε  τα  κιάλια  της  και  κοίταξε  τον  Γεράρδο 
και  τον  Προαιρέσιο  που  στέκονταν  κάτω  από  το  οίκημα  όπου 
ήταν  σκαρφαλωμένη.  «Να  του  μιλήσω  εγώ,  ή προτιμά  να  του 
μιλήσει  κάποιος  από  εσάς;» 

«Νομίζω  ότι  είναι  προφανές  τι  θα  του  πούμε,»  αποκρίθηκε  ο 
Προαιρέσιος.  «Θα  τον  ρωτήσουμε  τι  προσφέρει  για  να  του 
δώσουμε  τον  Πρίγκιπα.» 

«Το  ορυχείο,  ίσως;»  είπε  η Μάρθα,  που  στεκόταν  πίσω  από 
εκείνον  και  τον  Γεράρδο. 

«Μην  είσαι  ανόητη,»  της  αποκρίθηκε  ο ΓΙροαιρέσιος  γυρίζο- 
ντας να  την  κοιτάξει.  «Μπορεί  να  μας  πει  εντάξει  και,  μετά,  να 
έρθουν  να  επιτεθούν  εδώ.» 

Η Μάρθα  τον  αγριοκοίταξε,  αλλά  η Ιωάννα  είπε:  «Έχεις  δί- 
κιο. Δε  μπορούμε  να  βασιστούμε  στο  λόγο  του,  όποιος  κι  αν 
είναι-» 

«ΒΡΙΣΚΟΜΑΣΤΕ  ΕΔΩ  ΜΟΝΟ  ΓΙΑ  ΤΟΝ  ΠΡΙΓΚΙΠΑ  ΚΑΡ- 
ΝΑΔΗ  ΗΧΟΧΡΩΜΟ,»  αντήχησε  πάλι  η φωνή  του  Παντοκρα- 
τορικού.  «ΔΕΝ  ΘΑ  ΕΠΙΤΕΘΟΥΜΕ.  ΠΕΙΤΕ  ΜΑΣ  ΤΙ  ΖΗΤΑΤΕ 
ΓΙΑ  ΤΗΝ  ΑΠΕΛΕΥΘΕΡΩΣΗ  ΤΟΥ. » 

«Το  καλύτερο  που  μπορούμε  να  κάνουμε,»  είπε  ο Γεράρδος, 
«είναι  να  ζητήσουμε  όπλα  για  τους  επαναστάτες  της  Νέσρι- 
βεκ.» 

Η Ιωάννα,  πηδώντας  από  την  οροφή  του  χαμηλού  οικήματος, 
ένευσε.  «Ναι.  Ακούγεται  λογικό.  Και  μόλις  η Πρόμαχος  έχει  τα 
όπλα  θα  απελευθερώσει  τον  Πρίγκιπα.» 

«Συμφωνώ,»  δήλωσε  ο Προαιρέσιος. 

«Τι  λες  εσύ,  Σέλιρ;»  ρώτησε  ο Γεράρδος  τον  μαυρόδερμο  μά- 
Υ°· 

«Δεν  μπορώ  να  σκεφτώ  κάτι  καλύτερο.» 

«Εντάξει,»  είπε  ο Προαιρέσιος.  «Ποιο  ποσό  θα  τους  φανεί, 
όμως,  λογικό;  Γιατί  αν  ζητήσουμε  κάποιο  τρελό  ποσό  δεν  νομί- 
ζω να  το  δεχτούν.» 

Ο Γεράρδος,  που  είχε  περάσει  πολλά  χρόνια  στη  Σεργήλη  και 
γνώριζε  καλύτερα  την  οικονομία  της,  είπε:  «Ένα  εκατομμύριο 
ήλιους  σε  όπλα,  άρματα  μάχης,  και  εξοπλισμούς.» 

«Αν  δεν  κάνω  λάθος,»  είπε  ο Προαιρέσιος,  «ένα  εκατομμύ- 
ριο ήλιοι  είναι  πολλά  λεφτά.» 

«Είναι  όμως,  νομίζω,  ό,τι  πρέπει  για  τα  λύτρα  ενός  Πρίγκιπα 
συζύγου  της  Παντοκράτειρας.» 

Ο Προαιρέσιος  κοίταξε  την  Ιωάννα. 

«Ας  το  δοκιμάσουμε,»  είπε  εκείνη.  «Θα  μου  φέρει  κάποιος 
έναν  τηλεβόα;» 

Ο Γεράρδος  ζήτησε  να  της  φέρουν  έναν  και,  σε  λίγο,  η Ιωάν- 
να τον  είχε  στα  χέρια  της  και  σκαρφάλωσε  πάλι  στην  οροφή 
του  χαμηλού  οικήματος. 

«Ο  ΚΑΡΝΑΔΗΣ  ΗΧΟΧΡΩΜΟΣ  ΕΙΝΑΙ  ΑΙΧΜΑΛΩΤΟΣ 
ΜΑΣ,»  δήλωσε.  «ΟΠΩΣ  ΕΠΙΣΗΣ  ΚΑΙ  Η ΦΕΝΙΛΔΑ’ΣΑΡ,  ΚΑΙ 
ΟΙ  ΜΑΓΟΙ  ΑΛΛΑΝΔΡΗΣ’ΣΑΡ,  ΝΙΡΜΟΔΟΣ’ΦΕΝ,  ΝΙΡΙ- 
ΦΑ’ΦΕΝ,  ΚΑΙ  ΧΡΙΣΤΟΣ’ΦΕΝ.  ΓΙΑ  ΤΗΝ  ΑΠΕΛΕΥΘΕΡΩΣΗ 
ΤΟΥΣ  ΖΗΤΑΜΕ  ΕΝΑ  ΕΚΑΤΟΜΜΥΡΙΟ  ΣΕΡΓΗΛΙΟΥΣ  ΗΛΙ- 
ΟΥΣ ΣΕ  ΟΠΛΑ,  ΑΡΜΑΤΑ  ΜΑΧΗΣ,  ΚΑΙ  ΕΞΟΠΛΙΣΜΟΥΣ,  ΤΑ 
ΟΠΟΙΑ  ΘΑ  ΠΑΡΑΔΩΘΟΥΝ  ΣΤΟΥΣ  ΕΠΑΝΑΣΤΑΤΕΣ  ΤΗΣ 
ΝΕΣΡΙΒΕΚ.» 

Ο Παντοκρατορικός  δεν  αποκρίθηκε  αμέσως·  η Ιωάννα, 
χρησιμοποιώντας  τα  κιάλια  της,  τον  είδε  να  μιλά  μ’αυτούς  που 
ήταν  καθισμένοι  κοντά  του.  Μετά,  πήρε  ξανά  τον  τηλεβόα  του 
και  είπε:  «ΘΑ  ΕΧΕΤΕ  ΤΗΝ  ΑΠΑΝΤΗΣΗ  ΜΑΣ  ΤΟ  ΠΡΩΙ.» 

Και  τα  οχήματα  έφυγαν  από  τον  καταυλισμό. 

Η Ιωάννα  πήδησε  από  την  οροφή  του  οικήματος.  «Πρέπει  να 
έχουν  κάποιο  αεροσκάφος  στους  πρόποδες  των  βουνών.» 

«Γιατί  το  λες  αυτό;»  ρώτησε  η Μάρθα. 

«Γιατί,  μάλλον,  σκοπεύουν  να  το  πάρουν  και  να  πάνε  να  ρω- 
τήσουν τους  ανώτερούς  τους  στη  Νέσριβεκ  προτού  μας  απα- 
ντήσουν.» 

«Και  νομίζεις  ότι  πρέπει  εμείς  να  κάνουμε  κάτι  γι’ αυτό;» 

«Απολύτως  τίποτα,  Μάρθα.  Τα  πράγματα  εξελίσσονται  όπως 
θέλουμε.» 

14:  Λύτρα  για  τους  Αιχμαλώτους 

Η Ιωάννα  ξύπνησε  και  ανασηκώθηκε  πάνω  στο  στρώμα  της, 
ακουμπώντας  τα  χέρια  της  στα  γόνατα.  Παραδίπλα,  στο  ίδιο 
δωμάτιο  μ’εκείνη,  ήταν  ξαπλωμένοι  ο Σέλιρ’χοκ  και  ο Προαι- 
ρέσιος.  Κι  οι  δύο  φαινόταν  να  κοιμούνται. 

Από  το  μισάνοιχτο  παράθυρο  έμπαινε  το  φως  της  αυγής. 

Η Ιωάννα  αφουγκράστηκε  για  λίγο.  Ησυχία.  Οι  παρατηρητές 
του  οικισμού  δεν  πρέπει  να  είχαν  δει  ακόμα  κανέναν  να  πλη- 
σιάζει για  να  δώσει  απάντηση  σχετικά  με  την  απελευθέρωση 
του  Πρίγκιπα  και  των  άλλων  αιχμαλώτων. 

Η Ιωάννα  σηκώθηκε  από  το  στρώμα,  φόρεσε  το  παντελόνι 
της  κι  ένα  γιλέκο,  και  ξυπόλυτη  κατέβηκε  στο  ισόγειο  του  οι- 
κήματος διοίκησης.  Ο Γεράρδος  ήταν  εδώ,  φυλώντας  σκοπιά. 
Η Φενίλδα  κοιμόταν  στο  πάτωμα,  λυτή.  Ο Πρίγκιπας  Καρνά- 
δης  ήταν  ξύπνιος  και  καθόταν  στο  τραπέζι,  πίνοντας  καφέ.  Τον 
είχαν  λύσει  κι  αυτόν,  με  την  προϋπόθεση,  βέβαια,  ότι  κάποιος 
θα  ήταν  πάντα  κοντά  του  για  να  τον  φρουρεί. 

«Ιωάννα,»  είπε  ο Γεράρδος,  σε  χαιρετισμό. 

Εκείνη  ένευσε  προς  το  μέρος  του  και  κάθισε  στο  τραπέζι,  α- 
ντίκρυ στον  Καρνάδη. 

«Θέλεις  καφέ;»  τη  ρώτησε  ο Γεράρδος. 

«Ναι.» 

Πήγε  να  της  φτιάξει. 

Ο Καρνάδης  άναψε  ένα  τσιγάρο,  παρατηρώντας  την. 

«Με  ξέρεις;»  τον  ρώτησε  η Ιωάννα,  γιατί  νόμιζε  ότι  την  ανα- 
γνώριζε, από  τη  γυαλάδα  στα  μάτια  του. 

Εκείνος  κατένευσε.  «Σ’έχω  δει.  Σε  φωτογραφίες.  Είσαι  Μαύ- 
ρη Δράκαινα.» 

«Εγώ  δε  σ’έχω  ξαναδεί  ποτέ,»  του  είπε  η Ιωάννα.  «Δεν  πρέ- 
πει νάσαι  καιρό  παντρεμένος  με  την  Παντοκράτειρα.» 

«Μερικούς  μήνες.» 

«Το  φαντάστηκα.  Από  ποια  περιοχή  της  Σεργήλης  είσαι;» 

«Από  την  Άντχορκ.» 

«Και  γιατί  διάλεξε  εσένα;»  τον  ρώτησε  η Ιωάννα.  Ο Γεράρ- 
δος  πλησίασε  φέρνοντας  τον  καφέ  της,  κι  εκείνη,  παίρνοντάς 
τον  στο  χέρι,  ήπιε  μια  γουλιά. 

Ο Καρνάδης  ανασήκωσε  τους  ώμους  μορφάζοντας.  «Δεν  έχω 
ιδέα. » 

«Δε  μπορεί-  κάποια  ιδέα  θα  έχεις...» 

«Είμαι  επιστήμονας,»  είπε  εκείνος.  «Έχω  μπλέξει  και  λίγο  με 
την  πολιτική.  Αυτά-  τίποτα  πιο  σπουδαίο.» 

«Τι  επιστήμονας;»  θέλησε  να  μάθει  η Ιωάννα,  ανάβοντας 
ένα  τσιγάρο. 

«Βιολογία,  και  ενεργειακά  θέματα.» 

«Μάλιστα.  Και  ήρθες  εδώ  για  τις  εξαφανίσεις,  έτσι;» 

«Ναι,»  είπε  ο Καρνάδης  πίνοντας  καφέ. 

«Ας  ελπίσουμε  πως  ο στρατός  θα  πληρώσει  για  σένα,  γιατί 
αλλιώς  δεν  έχουμε  τι  να  σε  κάνουμε.  Θα  πρέπει  να  σε  πάμε 
στην  Απολλώνια,  κι  ο Πρίγκιπας  Ανδρόνικος  θ’αποφασίσει  για 
τη  μοίρα  σου.» 

Τα  μάτια  του  Καρνάδη  στένεψαν.  Αναμφίβολα,  ήξερε  για  τον 
Ανδρόνικο,  τον  σύζυγο  της  Παντοκράτειρας  που  την  είχε  προ- 
δώσει  και  είχε  ξεκινήσει  την  Επανάσταση.  Τον  Αρχιπροδότη, 
όπως  τον  αποκαλούσαν  οι  Παντοκρατορικοί. 

Η Ιωάννα  δεν  είπε  τίποτα. 

Η Φενίλδα  κινήθηκε  πάνω  στο  στρώμα  της.  Ανασηκώθηκε 
και  έτριψε  τα  μάτια  της.  Η κουβέντα  τους  πρέπει  να  την  είχε 
ξυπνήσει.  «Τι  ώρα  είναι;»  ρώτησε. 

«Ξημερώματα,»  της  είπε  ο Γεράρδος. 

«Γιατί  κάνετε  τόση  φασαρία,  τότε;»  είπε  η Φενίλδα  και  ξά- 
πλωσε πάλι,  γυρίζοντας  πλευρό. 

Η Ιωάννα  έσβησε  το  τσιγάρο  της  μέσα  στο  τασάκι.  Τι  νομί- 
ζεις ότι  είναι  εδώ;  σκέφτηκε,  αν  και  κάπως  διασκεδασμένη. 
Ξενοδοχείο; 

Καμία  ώρα  πριν  από  το  μεσημέρι,  οι  παρατηρητές  ειδοποίησαν 
ότι  οχήματα  έρχονταν.  Δύο  άρματα  μάχης  κι  ένα  τετράκυκλο 
με  καρότσα,  όπως  την  προηγούμενη  φορά. 

Οι  επαναστάτες  πήραν  θέσεις  μάχης,  παρότι  κανένας  δεν  νό- 
μιζε ότι  θα  δέχονταν  επίθεση.  Η Ιωάννα,  σκαρφαλωμένη  στην 
οροφή  ενός  οικήματος,  κοίταζε  με  τα  κιάλια  της,  και  είδε  τον 
ίδιο  άντρα  με  χτες  βράδυ  να  σηκώνεται  όρθιος  μέσα  στο  τε- 
τράκυκλο όχημα  και  να  μιλά  χρησιμοποιώντας  τηλεβόα. 

«ΔΕΧΟΜΑΣΤΕ  ΤΗΝ  ΠΡΟΣΦΟΡΑ  ΣΑΣ  ΓΙΑ  ΤΗΝ  ΑΠΕΛΕΥ- 
ΘΕΡΩΣΗ ΤΟΥ  ΠΡΙΓΚΙΠΑ  ΚΑΡΝΑΔΗ  ΚΑΙ  ΤΩΝ  ΜΑΓΩΝ.  ΘΕ- 
ΛΟΥΜΕ ΝΑ  ΜΑΘΟΥΜΕ  ΠΟΥ  ΘΑ  ΓΙΝΕΙ  Η ΑΝΤΑΛΛΑΓΗ.» 

«ΣΤΗ  ΝΕΣΡΙΒΕΚ,»  του  απάντησε  η Ιωάννα.  «ΘΑ  ΣΑΣ  ΕΙ- 
ΔΟΠΟΙΗΣΕΙ Η ΠΡΟΜΑΧΟΣ  ΧΑΣΡΙΝΑ.  ΕΚΕΙ  ΘΑ  ΤΗΣ  ΠΑ- 
ΡΑΔΩΣΕΤΕ ΤΑ  ΟΠΛΑ  ΚΑΙ  ΕΚΕΙ  ΕΚΕΙΝΗ  ΘΑ  ΣΑΣ  ΠΑΡΑΔΩ- 
ΣΕΙ  ΤΟΝ  ΠΡΙΓΚΙΠΑ  ΚΑΙ  ΤΟΥΣ  ΜΑΓΟΥΣ.» 

«ΣΕ  ΠΟΣΕΣ  ΗΜΕΡΕΣ;» 

«ΘΑ  ΛΑΒΕΤΕ  ΣΥΝΤΟΜΑ  ΕΙΔΟΠΟΙΗΣΗ  ΣΤΗ  ΝΕΣΡΙΒΕΚ. 
ΝΑ  ΕΧΕΤΕ  ΕΤΟΙΜΑ  ΤΑ  ΟΠΛΑ,  ΤΑ  ΑΡΜΑΤΑ  ΜΑΧΗΣ,  ΚΑΙ 
ΤΟΥΣ  ΕΞΟΠΛΙΣΜΟΥΣ.» 

Οι  Παντοκρατορικοί,  μετά  απ’αυτό,  έστρεψαν  τα  σχήματά 
τους  και,  ακολουθώντας  το  ορεινό  μονοπάτι,  έφυγαν. 

Η Ιωάννα  κατέβηκε  από  την  οροφή  του  οικήματος. 

«Αυτό  ήταν,  λοιπόν,»  είπε  ο Γεράρδος.  «Πετάμε  τώρα  για 
Νέσριβεκ;» 

«Ναι.» 

«Έχουμε  δύο  αεροπλάνα,»  της  θύμισε  ο Γεράρδος.  «Ένα  αυ- 
τό που  βρίσκεται  εδώ,  στον  οικισμό,  κι  ένα  το  δικό  μας,  που  ο 
Προαιρέσιος  έχει  προσγειώσει  βόρεια  των  βουνών.» 

«Θα  πάρουμε  του  Προαιρέσιου-  το  άλλο  θα  το  αφήσουμε 
στους  φρουρούς  του  ορυχείου.» 

Η Ιωάννα  και  οι  σύντροφοί  της  αποχαιρέτησαν  τους  πολεμι- 
στές που  θα  έμεναν  εδώ,  καθώς  και  τον  Γεράσιμο.  Τους  ευχή- 
θηκαν καλή  τύχη,  και  είπαν  στους  εργάτες  πως,  τώρα  που  η 
Επανάσταση  είχε  το  ορυχείο  στην  κατοχή  της,  οι  μισθοί  τους 
θα  αυξάνονταν  και  οι  συνθήκες  εργασίας  θα  βελτιώνονταν. 
Εκείνοι  έμοιαζαν  ευχαριστημένοι. 

Το  σώμα  του  Αλκίνοου  οι  επαναστάτες  το  είχαν  κάψει  χτες 
βράδυ,  αφού  είχαν  φύγει  οι  Παντοκρατορικοί,  και  τώρα  οι 
στάχτες  του  ήταν  κλεισμένες  σ’ένα  δοχείο,  το  οποίο  πήραν  μαζί 
τους  για  να  το  παραδώσουν  στην  Πρόμαχο  Χασρίνα  της  Νέσ- 
ριβεκ.  Τη  Φενίλδα’σαρ,  τον  Πρίγκιπα  Καρνάδη,  τον  Αλλάν- 
δρη’σαρ,  και  τους  Γαιοδίφες  τούς  έβαλαν  στο  φορτηγό  όχημα 
του  οικισμού.  Θα  το  οδηγούσε  ένας  από  τους  πολεμιστές  της 
Προμάχου,  ώστε  ύστερα  να  το  φέρει  πίσω  πάλι.  Η Ιωάννα,  ο 
Σέλιρ’χοκ,  και  ο Προαιρέσιος  επιβιβάστηκαν  στο  τρίκυκλό 
τους·  η Μάρθα  και  ο Γεράρδος  καβάλησαν  το  ένα  δίκυκλο,  και 
ο Ανδροκλής’μορ  καβάλησε  το  άλλο.  Ο Σερφάντης  και  ο Νάρ- 
φλης  - έχοντας  τις  στάχτες  του  Αλκίνοου  μαζί  τους  - μπήκαν 
στο  φορτηγό  με  τους  αιχμαλώτους. 

Εγκατέλειψαν,  έτσι,  τον  οικισμό  του  ορυχείου  ενέργειας  και, 
ακολουθώντας  το  μονοπάτι,  έφτασαν  στους  πρόποδες  των 
βουνών  και  συνέχισαν  βόρεια.  Στο  δρόμο,  η Ιωάννα  παρατη- 
ρούσε τις  περιοχές  γύρω  τους,  φοβούμενη  ότι  ίσως  να  δέχο- 
νταν επίθεση  από  την  Αλιζέτ·  επειδή  ήξερε  ότι  η Σκοτεινή  Βα- 
σίλισσα θα  ήθελε  σίγουρα  να  τους  εκδικηθεί.  Δεν  θα  μπορούσε 
να  ανεχθεί  την  αποτυχία  της  να  προστατεύσει  τον  Πρίγκιπα 
και  να  σκοτώσει  την  Ιωάννα  και  τους  άλλους  επαναστάτες. 

Παρ’όλ’αυτά,  δεν  έπεσαν  σε  καμία  ενέδρα  μέχρι  να  φτάσουν 
στο  μέρος  όπου  ο Προαιρέσιος  είχε  προσγειώσει  το  αεροπλάνο 
τους.  Και  η Ιωάννα  σκέφτηκε  ότι  ίσως  η Αλιζέτ,  τελικά,  να  μην 
μπορούσε  να  δράσει  εναντίον  τους:  ίσως  το  τραύμα  στον  γοφό 
της  να  μην  την  άφηνε,  καθώς  αναμφίβολα  θα  χρειαζόταν  κά- 
μποσες  μέρες  για  να  επουλωθεί. 

Οι  επαναστάτες  έβαλαν  το  τρίκυκλο  και  τα  δίκυκλα  στο  αε- 
ροσκάφος και,  μετά,  οδήγησαν  εκεί  και  τους  αιχμαλώτους, 
φροντίζοντας  να  τους  έχουν  δεμένα  τα  χέρια  και  φιμωμένο  το 
στόμα,  επειδή  δεν  ήθελαν  οι  μάγοι  να  κάνουν  κανένα  ξόρκι 
που  μπορεί  να  τους  προκαλούσε  προβλήματα.  Μόνο  το  στόμα 
του  Καρνάδη  είχαν  λυτό,  αλλά  ο Πρίγκιπας,  ούτως  ή άλλως, 
δεν  φαινόταν  να  έχει  όρεξη  για  κουβέντα. 

Το  φορτηγό  του  ορυχείου  γύρισε  και  έφυγε.  Ο Προαιρέσιος 
κάθισε  στο  πιλοτήριο  του  αεροπλάνου,  και  η Ιωάννα  κάθισε 
δίπλα  του.  Ο Ανδροκλής  πήγε  στο  ενεργειακό  κέντρο  του  σκά- 
φους για  να  υφάνει  τη  Μαγγανεία  Κινήσεως.  Τα  συστήματα 
ενεργοποιήθηκαν.  Οι  προωθητήρες,  ήδη  γυρισμένοι  κάθετα, 
πέταξαν  φωτιά  και  καπνό,  υψώνοντας  το  αεροπλάνο  στους 
ουρανούς  της  Σεργήλης. 

Ο Προαιρέσιος  έθεσε  κατεύθυνση  νοτιοανατολική,  και  ταξί- 
δεψαν. 


Συνάντησαν  την  Πρόμαχο  Χασρίνα  το  πρωί  της  επόμενης  ημέ- 
ρας, κοντά  σ’ένα  χωριό  κι  ένα  δάσος,  στα  βορειοδυτικά  της 
Νέσριβεκ.  Η Πρόμαχος  ήρθε  να  τους  βρει  μέσα  σ’ένα  μεγάλο 
τρίκυκλο  όχημα  που  οι  δύο  μπροστινοί  του  τροχοί  ήταν  οδο- 
ντωτοί και  πολύ  ψηλότεροι  από  τον  πισινό.  Άνοιξε  την  πλαϊνή 
πόρτα  του  και  πήδησε  έξω.  Ήταν  ντυμένη  με  γκρίζο  πουκάμι- 
σο με  γυρισμένα  μανίκια,  μπεζ  παντελόνι,  καφετιές  μπότες, 
και  μαύρα  γάντια  με  κομμένα  δάχτυλα.  Από  το  λαιμό  της  κρε- 
μόταν μια  αργυρή  αλυσίδα.  Τα  μαύρα  μαλλιά  της  ήταν  δεμένα 
κοτσίδα.  Το  δέρμα  της  ήταν  λευκό  με  απόχρωση  του  ροζ.  Το 
μόνο  φανερό  όπλο  που  έφερε  ήταν  ένα  πιστόλι  που  κρεμόταν 
θηκαρωμένο  από  τη  ζώνη  της. 

Αντάλλαξε  μια  χειραψία  με  την  Ιωάννα,  και  ευχαρίστησε  ε- 
κείνη, τους  συντρόφους  της,  και  τον  Πρίγκιπα  Ανδρόνικο  για 
την  υπηρεσία  που  είχαν  προσφέρει  στη  Νέσριβεκ. 

«Ο  Πρίγκιπας  νομίζω  ότι  θα  απαντούσε  σ’αυτό  πως  ήταν  ευ- 
χαρίστησή του,»  αποκρίθηκε  η Ιωάννα,  «επομένως  κι  εγώ  το 
ίδιο  θα  απαντήσω.» 

«Πού  έχετε  τους  αιχμαλώτους;»  ρώτησε  η Χασρίνα,  ενώ,  εν 
τω  μεταξύ,  κι  άλλοι  επαναστάτες  έβγαιναν  από  το  μεγάλο  τρί- 
κυκλο  όχημά  της. 

«Στο  αεροπλάνο,  για  λόγους  ασφάλειας,»  είπε  η Ιωάννα.  «Ο 
Σερφάντης,  ο Προαιρέσιος,  και  ο Ανδροκλής  τούς  φρουρούν-» 
Και  τότε,  σταμάτησε  απότομα  να  μιλά,  γιατί  ανάμεσα  στους 
επαναστάτες  της  Προμάχου  είδε... 

Είναι  ζωντανή; 

Η Θάρφι’ταρ  στηριζόταν  σ’ένα  μπαστούνι  για  να  στέκεται 
όρθια.  Το  γαλανό  δέρμα  της  ήταν  αδυνατισμένο,  η όψη  της 
κουρασμένη,  αλλά... 

Είναι  ζωντανή! 

«Θάρφι!  Ο Προαιρέσιος  μού  είπε  ότι  ήσουν  νεκρή!» 

Η μάγισσα  βάδισε,  αργά,  προς  την  Ιωάννα.  Χαμογέλασε  με 
κάποια  δυσκολία.  «Έτσι  νόμιζε.  Χαίρομαι  που  σε  ξαναβλέπω, 
Ιωάννα.»  Της  έδωσε  το  ελεύθερο  χέρι  της  κι  εκείνη  το  έσφιξε, 
γελώντας. 

«Κι  εγώ.  Τι  ακριβώς  έγινε;» 

Προτού  μιλήσει  η Θάρφι’ταρ,  η Χασρίνα  είπε:  «Στην  αρχή, 
όταν  την  έφεραν  στη  Νέσριβεκ,  οι  γιατροί  μου  νόμιζαν  ότι  ή- 
ταν νεκρή.  Δεν  έβρισκαν  σφυγμό,  και  τότε  ο Προαιρέσιος  έφυ- 
γε για  να  πάει  στο  αεροσκάφος  του  και  να  περιμένει  να  έρθουν 
οι  πολεμιστές  που  θα  του  έστελνα-  γι’αυτό  δεν  ήξερε  τι  συνέβη 
μετά.  Ένας  από  τους  Βιοσκόπους  μας  έλεγξε  τη  Θάρφι  με  τη 
μαγεία  του  και  δήλωσε  πως  ήταν  ζωντανή-  μπορούσε  ακόμα  να 
αισθανθεί  ζωτική  ενέργεια  εντός  της,  είπε.  Επομένως,  οι  για- 
τροί την  εγχείρησαν  για  να  βγάλουν  τη  σφαίρα  και  να  κλεί- 

σουν  την  πληγή.  Και,  όπως  βλέπεις,  είναι  ζωντανή  αν  και  λίγο 
στραπατσαρισμένη . Θα  ήταν  μεγάλη  απώλεια  για  εμάς,  αν  τη 
χάναμε,»  είπε  η Χασρίνα,  σφίγγοντας  τον  ώμο  της  Θάρφι’ταρ. 
«Από  τότε  που  ο Πρίγκιπας  την  έστειλε  εδώ,  τα  πράγματα  πά- 
νε πολύ  καλύτερα  για  εμάς,  στη  Νέσριβεκ.  Και  δεν  είναι  μόνο 
ότι  η Θάρφι  μάς  έχει  φέρει  γούρι.»  Μειδίασε. 

«Τι  να  πω;»  είπε  η μάγισσα  στην  Ιωάννα.  «Με  κολακεύουν 
ασταμάτητα  εδώ  πέρα.» 

Η Χασρίνα  γέλασε. 

«Σκότωσες  την  Αλιζέτ;»  ρώτησε  η Θάρφι’ταρ. 

«Δυστυχώς  ξέφυγε,»  αποκρίθηκε  η Ιωάννα,  και  της  διηγήθη- 
κε  τι  είχε  συμβεί. 

«Το  φανταζόμουν  ότι  κάπως  έτσι  θα  γινόταν,»  είπε  η Θάρφι. 
«Είναι  δύσκολη  στο  σκότωμα  αυτή.» 

«Θα  την  ξαναδούμε,  όμως·  είμαι  σίγουρη.  Και  θάχουμε  κι  άλ- 
λη ευκαιρία  να  προσπαθήσουμε,»  αποκρίθηκε  η Ιωάννα. 

«Ούτε  εσύ  το  βάζεις  εύκολα  κάτω.» 

Η Χασρίνα  ρώτησε:  «Θα  πάμε  εμείς  να  πάρουμε  τους  αιχμα- 
λώτους ή θα  μας  τους  φέρετε  εδώ;» 

«Το  αεροπλάνο  δεν  είναι  προσγειωμένο  μακριά,»  είπε  η Ι- 
ωάννα. «Θα  σας  οδηγήσουμε  εκεί.» 

Η Πρόμαχος  της  Νέσριβεκ  ένευσε,  και  τους  έκανε  νόημα 
ν’ανεβούν  στο  όχημά  της. 

Όταν  ήταν  μέσα  και  είχαν  ξεκινήσει  να  κινούνται,  η Ιωάννα 
ρώτησε:  «Θα  φροντίσετε  εσείς  για  την  ανταλλαγή;» 

«Ναι,»  αποκρίθηκε  η Χασρίνα.  «Μπορείτε  να  επιστρέφετε 
στην  Απολλώνια  όποτε  θέλετε.  Η δουλειά  σας  εδώ  τελείωσε, 
και  έχετε  την  ευγνωμοσύνη  μου  για  όλα.» 


Μετά  την  ανταλλαγή  - που  έγινε  ένα  απόγευμα,  λίγο  πιο  έξω 
από  την  πόλη  της  Νέσριβεκ  - ο Πρίγκιπας  Καρνάδης  και  η 

Φενίλδα’σαρ  πήγαν  στην  Άντχορκ  μέσω  αεροπλάνου,  παίρνο- 
ντας και  τους  μάγους  του  ορυχείου  μαζί  τους.  Προσγειώθηκαν 
στον  Παντοκρατορικό  Αερολιμένα,  και  εκεί,  εκτός  από  άλλους 
στρατιωτικούς  και  πράκτορες  της  Παντοκράτειρας,  βρήκαν 
την  Αλιζέτ  να  τους  περιμένει.  Η Σκοτεινή  Βασίλισσα  ήταν  ντυ- 
μένη με  τη  μαύρη  στολή  της  και  είχε  το  τουφέκι  της  στον  ώμο 
και  το  ξιφίδιό  της  κρεμασμένο  από  τη  ζώνη  της  - τα  αναγνω- 
ριστικά όπλα  των  Μαύρων  Δρακαινών  - κρατούσε  όμως  ένα 
ραβδί  για  να  στηρίζεται,  εβένινο,  με  αργυρά  κομμάτια  στη  λα- 
βή, στο  κάτω  πέρας,  και  στη  μέση. 

«Το  ακούσαμε  ότι  τραυματίστηκες,»  της  είπε  ο Καρνάδης, 
που  κι  εκείνος  σε  μπαστούνι  στηριζόταν  λόγω  του  τραύματος 
στο  πόδι  του.  «Είσαι  καλά;» 

«Θα  συνέλθω,»  αποκρίθηκε  η Αλιζέτ.  «Σας  απογοήτευσα, 
Πρίγκιπά  μου.  Με  συγχωρείτε.» 

«Νομίζω  πως  έκανες  ό,τι  καλύτερο  μπορούσες,»  είπε  ο Καρ- 
νάδης. «Δεν  ήταν  δυνατόν  να  τους  αντιμετωπίσεις  όλους  μόνη 
σου.»  Μειδίασε.  «Οι  αποστάτες  πανικοβλήθηκαν  με  την  εμφά- 
νισή σου.  Λίγο  έλειψε  να  μην  αφήσεις  κανέναν  ζωντανό  εκεί 
μέσα,  στο  οίκημα  διοίκησης.» 

«Παρ’όλ’αυτά  δεν  κατόρθωσα  να  σας  ελευθερώσω,  Υψηλό- 
τατε, και  θα  δεχτώ  αδιαμαρτύρητα  όποια  τιμωρία  κι  αν  έχετε 
στο  νου  σας  για  εμένα.» 

«Ποια  τιμωρία;  Τι  ανοησίες  είν’αυτές;» 

«Αν  δεν  με  τιμωρήσετε  εσείς,  είμαι  βέβαιη  ότι  η Μεγαλειοτά- 
τη  θα  το  κάνει  επειδή  απέτυχα  να  σας  προστατέψω  από  τους 
εχθρούς  της.» 

Ο Καρνάδης  αναστέναξε.  «Ας  μη  στεκόμαστε  άλλο,»  πρότει- 
νε.  «Πάμε  στην  έπαυλή  μου,  και  θα  το  συζητήσουμε  εκεί.» 

Καθώς  διέσχιζαν  τον  αεροδιάδρομο  με  τη  συνοδία  φρουρών, 
ο Πρίγκιπας  είπε  στην  Αλιζέτ:  «Θα  γράψω  μια  επιστολή  στη 
σύζυγό  μου,  εξηγώντας  της  πως  οι  υπηρεσίες  σου  ήταν  άψογες 

και  πως  δεν  χρειάζεται  να  σου  επιβληθεί  καμία  τιμωρία  απο- 
λύτως.» 

Η Αλιζέτ  δεν  είπε  τίποτα,  αλλά  φαινόταν  πολύ  δυσάρεστη  μέ- 
νη. 

Τι  θέλει;  απόρησε  η Φενίλδα  παρατηρώντας  την.  Δεν  κατα- 
λαβαίνω! Θέλει  ο Πρίγκιπας  να  την  τιμωρήσει;  Μετά,  το  ξανα- 
σκέφτηκε.  Ναι,  μέιλλον  αυτό  θέλει,  γιατί  ξέρει  πως  η Παντο- 
κράτειρα  δεν  πρόκειται  ν’ακούσει  τον  σύζυγό  της · θα  κάνει  ό,τι 
εκείνη  νομίζει. 

Η Φενίλδα  καθάρισε  τον  λαιμό  της.  «Πρίγκιπά  μου,  θα  μπο- 
ρούσα να  προτείνω  κάτι;»  είπε,  καθώς  έφταναν  κοντά  στο 
σταθμευμένο  όχημα  που  τους  περίμενε. 

«Ασφαλώς,  Φενίλδα.» 

«Νομίζω  πως  θα  μπορούσες  να  τιμωρήσεις  την  Αλιζέτ  απλά 
και  μόνο  για  τα  μάτια  της  Μεγαλειοτάτης.  Μια  σχετικά  ελα- 
φριά τιμωρία...  κι  αν  θέλεις  δηλώνεις  ότι  ήταν  κάτι  άλλο,  πολύ 
χειρότερο.» 

Ο Καρνάδης  συνοφρυώθηκε.  «Προτείνεις,  δηλαδή,  να  πω 
ψέματα  στην  Παντοκράτειρα; » 

«Όχι  ακριβώς  ψέματα,»  είπε  η Φενίλδα  καθώς  σταματούσαν 
πλάι  στο  όχημα.  «Η  Παντοκράτειρα,  Πρίγκιπά  μου...  τη  γνωρί- 
ζω αρκετό  καιρό-  είμαι  προσωπική  της  φίλη,  θα  μπορούσες  να 
πεις...  Η Παντοκράτειρα  υπερβάλλει  ορισμένες  φορές-  και  εί- 
ναι, πράγματι,  πολύ  πιθανό  να  τιμωρήσει  την  Αλιζέτ  παρά  την 
προτροπή  σου  να  μην  το  κάνει.  Επομένως,  αν  της  πεις  πως  την 
τιμώρησες,  τότε  αυτό  πιθανώς  να  αποφευχθεί.» 

Ο Καρνάδης  φάνηκε  να  καταλαβαίνει  τη  συλλογιστική  της. 
Μειδίασε  λοξά.  «Φενίλδα,»  είπε,  «έχεις  διπλωματικό  μυαλό.» 

«Η  πρώτη  φορά  που  το  ακούω  αυτό,  Πρίγκιπά  μου.» 

Ο Καρνάδης  γέλασε.  «Ελάτε!»  είπε.  «Πάμε.  Αρκετά  ταλαι- 
πωρηθήκαμε όλοι  μας,  νομίζω.» 

1. 


Όταν  ο στρατός  της  Παντοκράτειρας  ήρθε  στη  Σεργήλη  μέσα 
από  τις  διαστασιακές  διόδους,  δεν  άργησε,  με  τη  δύναμή  του 
και  την  οπλική  του  υπεροχή,  να  υποτάξει  ολόκληρη  τη  διάστα- 
ση, που  πολλοί  την  αποκαλούν  σταυροδρόμι  ανάμεσα  στις  άλ- 
λες διαστάσεις  του  Γνωστού  Σύμπαντος.  Τον  πρώτο  καιρό,  οι 
Παντοκρατορικοί  συνυπήρχαν  με  τις  ιέρειες  της  Αρτάλης,  που 
η θρησκεία  της  ήταν  τότε  η πιο  εξαπλωμένη  στη  Σεργήλη.  Με- 
τά από  κάποια  χρόνια,  όμως,  ήρθαν  σε  ρήξη  μαζί  τους,  γιατί  οι 
ιέρειες  άρχισαν  τελικά  να  τους  αντιτίθενται  σε  αρκετά  ζητήμα- 
τα, θεωρώντας  ότι  εξακολουθούσαν  να  ασκούν  επιρροή  στη 
διάσταση  ισάξια  τουλάχιστον  με  την  επιρροή  των  πρακτόρων 
της  Παντοκράτειρας. 

Αυτό  οδήγησε  στους  διωγμούς  των  ιερειών  της  Αρτάλης.  Οι 
Παντοκρατορικοί  διέλυσαν  τους  ναούς  τους  από  τη  μια  άκρη 
της  Σεργήλης  ώς  την  άλλη:  τους  ισοπέδωσαν,  ή έδιωξαν  τους 
πάντες  από  εκεί,  αφήνοντάς  τους  να  ερημώσουν.  Τις  ίδιες  τις 
ιέρειες  τις  κυνήγησαν,  κι  όποτε  τις  έπιαναν  τις  έκαιγαν,  ή τις 
σκότωναν,  ή τις  φυλάκιζαν,  αυθαίρετα,  κατά  περίσταση  και 
ανάλογα  με  το  πώς  έκριναν  οι  πράκτορες  που  έλεγχαν  την  κά- 
θε περιοχή  της  Σεργήλης.  Η θρησκεία  της  Αρτάλης  απαγορεύ- 
τηκε σ’ολόκληρη  τη  διάσταση.  Έγινε  παράνομη.  Δεν  επιτρεπό- 
ταν κανένας  να  ξεστομίζει  το  όνομα  της  θεάς,  δεν  επιτρεπόταν 
κανένας  να  κάνει  τελετές  της,  και  δεν  επιτρεπόταν  κανένας  να 
κρύβει  ιέρειές  της  που  είχαν  κατορθώσει  να  ξεφύγουν. 

Επίσημη  θρησκεία  της  Σεργήλης  ήταν  τώρα  η θρησκεία  του 
Κρόνου,  κατόπιν  Παντοκρατορικής  διαταγής.  Αλλά  ο Κρόνος 
δεν  ήταν  Σεργήλιος  θεός·  ήταν  θεός  της  Ρελκάμνια,  της  διά- 


ΚΩΣΤΑΣ  ΒΟΥΛΑΖΕΡΗΣ  | 302 


στάσης  από  την  οποία  καταγόταν  η Παντοκράτειρα.  Οι  γηγε- 
νείς της  Σεργήλης  δεν  τον  ήξεραν,  και  δεν  ήξεραν  πώς  να  τον 
λατρεύουν.  Αισθάνονταν  ότι  τους  είχαν  κλέψει  τη  θρησκεία 
τους. 

Παρ’όλους  τους  διωγμούς,  όμως,  η λατρεία  της  Αρτάλης  δεν 
είχε  πεθάνει  τελείως.  Η φλόγα  της  είχε  χάσει  τη  δύναμή  της, 
είχε  γίνει  ασθενική,  μα  δεν  είχε  σβήσει.  Ακόμα  υπήρχαν  παλιές 
ιέρειές  της,  κρυμμένες  εκεί  όπου  οι  πράκτορες  της  Παντοκρά- 
τειρας  δεν  μπορούσαν  εύκολα  να  τις  βρουν  και  ακόμα  ορισμέ- 
νες γυναίκες  χρίζονταν  ιέρειες  για  να  υπηρετήσουν  την  Αρτά- 
λη.  Το  ιερατείο  δεν  είχε  λιμνάσει,  μα,  δίχως  αμφιβολία,  ήταν 
ένα  ποτάμι  που  είχε  χάσει  την  ορμή  του. 

Η θρησκεία  της  Αρτάλης  εξακολουθούσε  να  είναι  ζωντανή. 
Αλλά  υπόγεια. 

Στη  Μέλβερηθ,  την  πόλη  όπου  τέσσερις  μεγάλες  σιδηροδρο- 
μικές γραμμές  συναντιόνταν,  ένας  ναός  της  Αρτάλης  βρισκό- 
ταν στην  Παραγκούπολη : μια  περιοχή  στο  βορειοανατολικό 
άκρο  της  Μέλβερηθ  η οποία  είχε  δημιουργηθεί,  κυρίως,  από 
τους  πρόσφυγες  που  έρχονταν  εδώ  κατά  την  περίοδο  που  τα 
στρατεύματα  της  Παντοκράτειρας  όργωναν  τη  Σεργήλη  υπο- 
τάσσοντας τη  μια  πόλη  κατόπιν  της  άλλης  και  προκαλώντας 
καταστροφές  στην  ύπαιθρο.  Οι  πρόσφυγες  που  είχαν  τρέξει 
στη  Μέλβερηθ  για  να  βρουν  καταφύγιο  έμεναν  σε  σκηνές  και 
παράγκες  στο  μέρος  που,  σύντομα,  ονομάστηκε  Παραγκούπο- 
λη.  Τώρα  πλέον,  αυτή  η περιοχή  δεν  ήταν  μια  μικρή  πόλη  από 
σκηνές  και  παράγκες,  αλλά  εξακολουθούσαν  να  υπάρχουν  και 
κάμποσα  παραπήγματα  ανάμεσα  στα  υπόλοιπα  οικοδομή  ματά 
της,  τα  οποία  ήταν  χτισμένα  ακανόνιστα,  από  δω  κι  από  κει, 
και  πολλές  φορές  το  ένα  πάνω  στο  άλλο,  χωρίς  καμία  σκέψη 
για  τη  ρυμοτομία,  φτιάχνοντας  στριφτούς  λαβυρίνθους  και  α- 
διέξοδα με  τους  δρόμους  που  ανοίγονταν  ανάμεσά  τους. 

Η Παραγκούπολη  θεωρείτο  μια  από  τις  χειρότερες  συνοικίες 
της  Μέλβερηθ:  ένα  μέρος  όπου  κατοικούσαν  όσοι  δεν  μπορού- 
σαν να  μείνουν  κάπου  καλύτερα. 

Στο  κέντρο  περίπου  της  Παραγκούπολης  - αν  θα  μπορούσε 
κανείς  ποτέ  να  ισχυριστεί  με  σοβαρότητα  ότι  η Παραγκούπο- 
λη, όντως,  είχε  κέντρο  - βρισκόταν  ο ναός  της  Αρτάλης.  Ένας 
χώρος  υπόγειος,  παρότι  η Αρτάλη  ήταν  θεότητα  του  ήλιου  και 
του  φωτός.  Ένα  μέρος  όπου  έφτανες  κατεβαίνοντας  πέτρινα 
σκαλοπάτια,  και  όπου  δεν  υπήρχαν  παράθυρα,  παρά  μόνο  φω- 
ταγωγοί για  να  φέρνουν  το  φως  της  ημέρας  ή το  φεγγαρόφωτο 
της  νύχτας. 

Ο ναός  ήταν  κρυφός.  Δεν  γνώριζαν  πολλοί  για  την  ύπαρξη 
του,  διότι  πάντα  υπήρχε  ο φόβος  των  πρακτόρων  της  Παντο- 
κράτειρας. 

Η ιέρεια  που  κατοικούσε  εδώ  - μια  γυναίκα  που  πλησίαζε  τα 
σαράντα  - καθόταν  τώρα  σ’ένα  σκαμνί  και  ήταν  θλιμμένη.  Δεν 
είχε  ούτε  καν  τελέσει  την  πρωινή  τελετή  όπως  όφειλε  κάθε  η- 
μέρα. Είχε  χάσει  κάτι  πάρα  μα  πάρα  πολύ  σημαντικό... 


2. 


Είχε  ξυπνήσει  πάλι  από  τον  Εφιάλτη,  και  ήταν  αυγή. 

Καθώς  συνειδητοποιούσε  ότι  το  οίκημα  γύρω  του  δεν  τρα- 
νταζόταν, ότι  οι  πόρτες  του  δεν  έπεφταν,  ότι  οι  τοίχοι  του  δεν 
γκρεμίζονταν  καθώς  συνειδητοποιούσε  ότι  ο εξωδιαστασιακός 
δαίμονας  δεν  ήταν  πια  εδώ  και  δεν  θα  σκότωνε  ξανά  τους  αν- 
θρώπους που  αγαπούσε,  σηκώθηκε  από  το  στενό  κρεβάτι  του 
μικρού  ξενοδοχείου  και,  πατώντας  ξυπόλυτος  στο  σκονισμένο 
πάτωμα,  πήγε  να  ρίξει  νερό  στο  πρόσωπό  του. 

Ναι,  αυτό  τού  έκανε  καλό. 

Ο Εφιάλτης  είχε  διωχτεί-  δεν  θα  τον  ξαναενοχλούσε...  μέχρι 
την  επόμενη  νύχτα,  ίσως,  ή τη  μεθεπόμενη. 

Ντύθηκε.  Έκρυψε  τα  όπλα  του  κάτω  από  την  κόπα  του  και 
μέσα  στα  ρούχα  του.  Κοιτάζοντας  στο  εσωτερικό  του  σάκου 
του  διαπίστωσε  ότι  χρειαζόταν  γεμιστήρες  για  το  πιστόλι  του. 
Μονάχα  ένας  τού  είχε  απομείνει. 

Βγήκε  απ’το  δωμάτιο  και,  βαδίζοντας  επάνω  σε  σανίδια  που 
έτριζαν  κάτω  από  τις  μπότες  του,  πήγε  στο  χώρο  υποδοχής  του 
ξενοδοχείου:  ένα  στενόχωρο  δωμάτιο  μ’έναν  πάγκο  όπου  τώρα 
δεν  ήταν  κανένας.  Τα  ροχαλητά  του  ιδιοκτήτη  ακούγονταν  από 
μια  πλευρική  πόρτα. 

Ο Βασνάρος  είχε  ήδη  πληρώσει  για  τη  νύχτα  που  είχε  περά- 
σει εδώ,  αλλά  έβγαλε  ακόμα  ένα  δεκακτίνιο  και  το  ακούμπησε 
πάνω  στον  μικρό  πάγκο.  Ο άνθρωπος  δεν  έχει  πώς  να  ζήσεί, 
σκέφτηκε-  σίγουρα  δε  θα  του  περισσέψει. 

Το  ξενοδοχείο  ήταν  στο  Γλίστρημα,  εξάλλου:  όχι  κι  από  τις 
καλύτερες  συνοικίες  της  Μέλβερηθ. 


Περνώντας  από  μια  υπόγεια  διάβαση,  βγήκε  στην  άλλη  μεριά 
των  βόρειων  γραμμών  του  τρένου  και  κατέληξε  στους  Συλλέ- 
κτες - μια  συνοικία  λιγάκι  καλύτερη  από  το  Γλίστρημα.  Αγό- 
ρασε από  ένα  περίπτερο  τη  Δίεπαφή,  την  Πολίτική  Συνείδηση, 
και  την  Άτρομο  Πολιτεία,  για  να  διαβάσει  τα  ψέματα  που  έ- 
γραφαν οι  δημοσιογράφοι  κατόπιν  εντολής  των  πρακτόρων 
της  Παντοκράτειρας.  Ελάχιστα  πράγματα  γράφονταν  με  αντι- 
κειμενισμό,  όπως  είχε  διαπιστώσει  ο ίδιος  πολλές  φορές. 

Ακόμα  και  για  εκείνον  έλεγαν  ψέματα,  οι  πούστηδες.  ο «τρε- 
λός ΛΥΚΟΣ»  ΛΗΣΤΕΥΕΙ  ΚΑΙ  ΚΑΚΟΠΟΙΕΙ  ΓΡΙΑ  ΚΟΝΤΑ  ΣΤΟ  «ΣΤΑΥΡΟΔΡΟΜΙ» , 
είχε  κάποτε  διαβάσει  σε  μια  επικεφαλίδα  της  Ατρομου  Πολι- 
τείας. Δεν  είχε  σημασία,  όμως,  τι  έλεγαν  αυτοί-  οι  απλοί  άν- 
θρωποι ήξεραν  από  ποιους  λήστευε  ο Τρελός  Λύκος,  ο Γιος  της 

Λόρκης·  δεν  πίστευαν  τούτες  τις  σαχλαμάρες.  Αυτά  ήταν  μόνο 
για  τα  μάτια  όσων  ήδη  τα  πίστευαν  και  ήθελαν  να  δουν  γραμ- 
μένες στο  χαρτί  τις  μαλακίες  που  είχαν  μέσα  στο  κεφάλι  τους 
για  να  αισθανθούν  καλά  με  τον  σάπιο  εαυτό  τους. 

Ο Βασνάρος  πέρασε  κάθετα  μια  λεωφόρο  και  μπήκε  σ’ένα 
δρομάκι  πίσω  από  ένα  γκαράζ  για  κάρα  και  ενεργειακά  οχή- 
ματα. Πλησίασε  ένα  από  τα  μέρη  που  ονόμαζε  γραμματοκιβώ- 
τιά του.  Το  συγκεκριμένο  ήταν  μια  τρύπα  πίσω  από  έναν 
σκουπιδοτενεκέ.  Ο Βασνάρος  παραμέρισε  τον  μεταλλικό  κάδο 
(πάντοτε  γεμάτος  με  σκουπίδια-  δε  θυμόταν  ποτέ  να  μην  τον 
έχει  δει  να  ξεχειλίζει),  έβαλε  το  χέρι  του  μέσα  στη  μικρή  θυρί- 
δα του  τοίχου  - ένα  σημείο  όπου  έλειπαν  μερικά  τούβλα,  ουσι- 
αστικά - και,  έκπληκτος  γιατί  δεν  το  περίμενε,  έπιασε  κάτι.  Το 
τράβηξε  έξω  και  το  κοίταξε. 

Μια  λευκή  πέτρα.  Κι  επάνω  της,  ένα  χάραγμα: 


Για  φαντάσον...  σκέφτηκε.  Τι  να  θέλει; 

Καμία  αγγαρεία  θα  ήταν,  σίγουρα.  Μειδίασε  και  έκρυψε  τη 
λευκή  πέτρα  σε  μια  τσέπη  του  παντελονιού  του.  Τράβηξε  πάλι 
τον  κάδο  μπροστά  στο  γραμματοκιβώτιό  του,  και  έφυγε  από  το 
βρόμικο  δρομάκι. 

3· 


Η θρησκεία  της  Λόρκης  δεν  κινδύνεψε  όπως  αυτή  της  Αρτάλης 
όταν  οι  δυνάμεις  της  Παντοκράτειρας  έθεσαν  τη  Σεργήλη  υπό 
τον  έλεγχό  τους,  κι  αυτό  επειδή  η θρησκεία  της  Λόρκης  ήταν 
ανέκαθεν  υπόγεια.  Οι  ιερείς  και  οι  ιέρειές  της  (η  Λόρκη  δεχό- 
ταν ιερωμένους  και  των  δύο  φύλων)  δεν  ευελπιστούσαν  ποτέ 
να  ελέγχουν  τη  διάσταση,  έτσι  δεν  κυνηγιούνται  τώρα  από 
τους  πράκτορες  της  Παντοκράτειρας  παρά  μόνο  όταν  τυχαίνει 
να  προκαλέσουν  προβλήματα,  σποραδικά. 

Η Λόρκη  δεν  έχει  μεγάλους  ναούς  στις  πόλεις  της  Σεργήλης. 
Οι  ναοί  της,  όπου  κι  αν  βρίσκονται,  δεν  είναι  συνήθως  τίποτα 
περισσότερο  από  βωμοί  σε  υπόγεια,  ή στις  εξοχές,  στο  πλάι 
δρόμων,  σε  σταυροδρόμια,  σε  ξέφωτα  δασών,  σε  σπηλιές  μέσα 
στους  βράχους.  Η Λόρκη  είναι  θεότητα  της  απάτης,  της  τύχης, 
της  ζαβολιάς,  και  της  απατεωνιάς·  μια  θεότητα  μικρότερη  από 
την  Αρτάλη·  αλλά  ξέρει  να  κρύβεται  πολύ  καλύτερα  από  τη  με- 
γαλύτερη αδελφή  της. 

Καθώς  οι  ιέρειες  της  Αρτάλης  διώκονται  από  τους  Παντο- 
κρατορικούς,  οι  ιερείς  και  οι  ιέρειες  της  Λόρκης  απλά  παρακο- 
λουθούν - και  κάπου-κάπου  βοηθούν  και  μερικές  από  αυτές 
να  ξεφύγουν,  οδηγώντας  τες  σε  μονοπάτια  που  εκείνες  δεν 
γνωρίζουν.  Αρκετές  θα  χρωστούν  τη  ζωή  τους  στους  πιστούς 
της  Λόρκης,  αν  και  σπάνια  θα  το  παραδέχονται. 

Σε  μια  από  τις  εξοχές  κοντά  στη  Χαρπόβη,  στις  παρυφές  σχε- 
δόν των  μεγάλων  δασών  Φέρνιλγκαν,  όχι  και  πολύ  μακριά  από 
τις  όχθες  του  ποταμού  Τούμβρηθ,  ένας  παλιός  ιερέας  της  Λόρ- 
κης κάθεται  πλάι  σ’έναν  βωμό,  περιμένοντας  μέσα  στη  νύχτα. 
Στα  χέρια  του  κρατά  έναν  τουρτούκη:  ένα  πουλί  των  Φέρνιλ- 
γκαν  το  οποίο  έχει  μαύρα,  ψαλιδωτά  φτερά,  μακρύ  ράμφος, 
και  μικρό  κεφάλι-  και  το  σώμα  του  ποτέ,  σε  καμία  ηλικία,  δεν 
γίνεται  μεγαλύτερο  από  μια  μεγάλη,  ανοιχτή  αντρική  παλάμη. 

Το  όνομά  του  - τουρτούκης  - το  έχει  πάρει  από  τη  φωνή  που 
βγάζει  μες  στα  δάση,  η οποία  μοιάζει  με  τονρτούκ,  τονρτονκ! 

Ο γέρο-ιερέας  χαϊδεύει  το  πουλί  ανάμεσα  στα  χέρια  του  και, 
πού  και  πού,  το  ταΐζει  ρόγες  σταφυλιού,  που  του  αρέσουν. 
Κόκκινου  σταφυλιού,  όπως  πρέπει. 

Μια  φιγούρα  φαίνεται  να  πλησιάζει  μες  στη  νύχτα,  τυλιγμένη 
σε  κάπα.  Ο γέρο-ιερέας  ξέρει  ποιος  είναι,  και  περιμένει  ατά- 
ραχος. Σε  λίγο,  ο νεαρός  άντρας  βρίσκεται  κοντά  στον  πέτρινο, 
λαξευτό  βωμό  και  βγάζει  την  κουκούλα  του,  ρίχνοντάς  την 
στους  ώμους.  Είναι  ψηλός,  μακροπρόσωπος,  και  γαλανόδερ- 
μος,  με  μακριά,  σγουρά  μαύρα  μαλλιά. 

«Ιερότατε,»  λέει  κλίνοντας  ευλαβικά  το  κεφάλι. 

Ο γέρο-ιερέας  τον  κοιτάζει  διαπεραστικά  κάτω  από  τα  πυκνά 
φρύδια  του.  «Είσαι,  λοιπόν,  έτοιμος,  Αργύριε;» 

«Μάλιστα,  Ιερότατε.» 

«Έλεγες  τις  προσευχές  που  σου  ζήτησα,  επί  δώδεκα  ημέρες  - 
μία  προτού  ξεμυτίσει  ο ήλιος,  μία  το  μεσημέρι  σ’ένα  σκιερό  μέ- 
ρος, και  δύο  όταν  το  φεγγάρι  έχει  μεσουρανήσει;» 

«Μάλιστα,  Ιερότατε.» 

«Και  έκανες  τις  πέντε  ιερές  πράξεις;» 

«Μάλιστα,  Ιερότατε.» 

«Πες  μου,  λοιπόν!  Μη  με  κοιτάς  έτσι.  Έκλεψες  από  έναν  τυ- 
χαίο περαστικό  τα  χρήματά  του,  χωρίς  να  σε  καταλάβει,  και  τα 
ξόδεψες  για  τη  διασκέδασή  σου;  Πού,  πώς,  και  πότε!»  Ο ιερέ- 
ας δίνει  ακόμα  μια  κατακόκκινη  ρώγα  σταφυλιού  στον  τουρ- 
τούκη,  καθώς  εκείνος  έχει  αρχίσει  να  διαμαρτύρεται  μέσα  στα 
χέρια  του,  φωνάζοντας  τονρτονκ  - τονρτονκ!  τονρτονκ; 

«Στον  Μεγάλο  Δρόμο  της  Χαρπόβης,  Ιερότατε.  Πήρα  την 
τσάντα  μιας  γυναίκας  που  την  είχε  αφήσει  πλάι  της  ενώ  κοίτα- 
ζε την  πραμάτεια  στον  πάγκο  ενός  πλανόδιου  εμπόρου.  Ξόδε- 
ψα τα  χρήματα  - δεν  ήταν  πολλά  - σε  κρασί,  μια  γυναίκα,  κι 
ετούτο  δω  το  μαχαίρι.»  Ο Αργύριος  τραβά  ένα  μαχαίρι  από  τη 
μπότα  του. 

Ο γέρο-ιερέας  γνέψει.  «Ωραία.  Βοήθησες  έναν  τυχαίο  άν- 
θρωπο να  γλιτώσει  από  κίνδυνο;» 

«Μάλιστα,  Ιερότατε.  Είδα,  έξω  από  τη  Χαρπόβη,  τρεις  στρα- 
τιώτες της  Παντοκράτειρας  να  κυνηγούν  έναν  άντρα.  Φορώ- 
ντας την  κουκούλα  της  κάπας  μου,  τους  επιτέθηκα  από  πίσω, 
χτυπώντας  τους  στα  πόδια  μ’ένα  μακρύ  ραβδί.  Βοήθησα  τον 
άντρα  να  τους  ξεφύγει,  κι  εκείνος  μού  είπε  ότι  τον  κυνηγούσαν 
επειδή  είχε,  με  τη  σειρά  του,  βοηθήσει  δύο  ιέρειες  της  Αρτάλης 
να  γλιτώσουν  από  τα  χέρια  των  Παντοκρατορικών.» 

Ο γέρο-ιερέας  γνέψει  πάλι.  «Βλέπεις,  λοιπόν;  Ήταν  η θεά 
μας  που  σ’οδήγησε  να  βοηθήσεις  αυτόν  τον  άνθρωπο  που  είχε 
βοηθήσει  κάποιους  άλλους  - δεν  έχει  σημασία  αν  ήταν  ιέρειες 
της  Αρτάλης  ή μη.» 

«Καταλαβαίνω,  Ιερότατε.» 

«Μπήκες  σ’ένα  άγνωστο  σπίτι  τα  μεσάνυχτα  και,  χωρίς  να 
κλέψεις  ή να  πειράξεις  τίποτα,  άφησες  ένα  παράξενο  μπιχλι- 
μπίδι στο  τραπέζι  της  κουζίνας;» 

«Μάλιστα,  Ιερότατε,»  αποκρίνεται  ο Αργύριος,  ενώ  τα  μάτια 
του  τουρτούκη  τον  ατενίζουν  διαπεραστικά.  «Σκαρφάλωσα 
στον  δεύτερο  όροφο  μιας  πολυκατοικίας,  διέρρηξα  το  παράθυ- 
ρο, μπήκα  σ’ένα  διαμέρισμα,  και  άφησα  στο  τραπέζι  ένα  βάζο 
με  ψαλίδια.» 

«Βάδισες,  προς  τυχαία  κατεύθυνση,  τόσα  χιλιόμετρα  όσα  σού 
έδειξε  το  άθροισμα  πέντε  ζαριών  με  οκτώ  πλευρές;» 

«Μάλιστα,  Ιερότατε.  Τα  χιλιόμετρα  ήταν  είκοσι-εφτά. » 

«Πώς  αποφάσισες  προς  τα  πού  να  βαδίσεις;» 

«Στριφογύρισα  ένα  ξυλαράκι  πάνω  στο  χώμα,  Ιερότατε.  Μου 
έδειξε  βορειοδυτικά,  και  πήγα  προς  τα  εκεί,  μετρώντας  τα  χι- 
λιόμετρα όσο  καλύτερα  μπορούσα.  Όταν  νύχτωσε  τα  είχα  βα- 
δίσει, και  ξεκουράστηκα  στην  ύπαιθρο  προτού  επιστρέφω.» 

«Συνάντησες  τίποτα  αξιοσημείωτο  στο  ταξίδι  σου,  Αργύριε;» 
ρωτά  ο γέρο-ιερέας,  ταΐζοντας  τον  τουρτούκη  μια  ρώγα  στα- 
φυλιού. 

«Δε  νομίζω,  Ιερότατε.» 

Ο γέρο-ιερέας  τον  ατενίζει  ερευνητικά,  σαν  να  υποπτεύεται 
ότι  μπορεί  να  του  λέει  ψέματα.  Μετά,  ρωτά:  «Άνοιξες  ένα  τυ- 
χαίο έντυπο  και  κυνήγησες,  για  πέντε  ώρες  τουλάχιστον,  το 
πρώτο  ζώο  που  είδες  στις  σελίδες  του;» 

«Μάλιστα,  Ιερότατε.  Άνοιξα  ένα  περιοδικό  και,  ξεφυλλίζο- 
ντάς  το,  είδα  μια  γάτα.  Κυνήγησα  την  πρώτη  γάτα  που  συνά- 
ντησα στη  Χαρπόβη.» 

«Την  έπιασες;» 

«Δυστυχώς  όχι,  Ιερότατε.  Μετά  από  πέντε  ώρες,  αναγκάστη- 
κα να  τα  παρατήσω-  το  γατί  ήταν  άγριο  και  πηδούσε  από  δώμα 
σε  δώμα.» 

«Ωραία,»  λέει  ο γέρο-ιερέας,  και  σηκώνεται  όρθιος  με  τον 
τουρτούκη  ακόμα  στα  χέρια  του.  «Έκανες,  πράγματι,  αυτά 
που  σου  ζητήθηκαν.»  Πηγαίνει  πίσω  από  τον  βωμό  και  αφήνει 
το  πουλί  επάνω.  Εκείνο  δεν  κάνει  καμία  κίνηση  για  να  φύγει- 
τινάζει  μόνο  λιγάκι  τα  φτερά  του.  «Ας  μάθουμε  τι  λέει  η θεά, 
τώρα.»  Ο ιερέας  πιάνει  ξαφνικά  τον  τουρτούκη  με  το  ένα  χέρι 
και  τον  κρατά  σταθερά,  πιέζοντάς  τον  πάνω  στην  πέτρα  του 
βωμού.  Το  πτηνό  φωνάζει  τονρτούκ  τουρτούκ!  τουρτουκ!  Ο γέ- 
ρο-ιερέας  τραβά  ένα  κυρτό  μαχαίρι. 

Του  σχίζει  το  λαιμό.  Το  αίμα  του  ποτίζει  τον  βωμό. 

Του  σχίζει  την  κοιλιά.  Τα  εντόσθιά  του  διαγράφουν  σχήματα 
πάνω  στον  βωμό... 


4· 


Στο  δρόμο  μου  είναι,  ούτως  ή άλλως... 

Διέσχισε  περπατώντας  τον  Συλλέκτη,  πέρασε  από  την  Κερ- 
κοφόρου (αποφεύγοντας  ένα  δίκυκλο  όχημα  κι  ένα  τετράκυ- 
κλο  με  φιμέ  τζάμια,  που  οι  οδηγοί  τους  τα  έτρεχαν  σαν  παλα- 

βοί,  πρωί-πρωί),  και  βρέθηκε  στους  δρόμους  του  Σιδεράδικου, 
το  οποίο  ήταν  μια  εργατική  συνοικία.  Τριγύρω  υπήρχαν  μαγα- 
ζιά που  πουλούσαν  παλιά  σιδερικά  και  κομμάτια  από  μηχανή- 
ματα- γκαράζ  με  εγκαταλειμμένα  οχήματα  που  είχαν  γεμίσει 
σκουριά  και  μούσκλια-  σιδηρουργεία  απ’όπου  έντονη  θερμό- 
τητα ερχόταν  και  από  το  εσωτερικό  τους  εργαλεία  ακούγονταν 
να  χτυπούν-  χυτήρια  όπου  μέταλλα  έλιωναν  τσυρίζοντας.  Από 
ψηλές  καμινάδες  πυκνοί  καπνοί  έβγαιναν.  Το  μέρος  ήταν  κάθε 
άλλο  παρά  καθαρό:  οι  πέτρες  των  οικοδομημάτων  του  ήταν 
όλες  μαυρισμένες-  παντού,  σκόνη  στάχτες  χώμα  αέρια...  Πολ- 
λοί που  δούλευαν  ή κατοικούσαν  εδώ  πέθαιναν  τελικά  από  αυ- 
τό το  υπέροχο  περιβάλλον. 

Ο Βασνάρος  πήγε  σ’ένα  παλιό  σιδεράδικο  και,  στεκόμενος 
στο  κατώφλι,  χτύπησε  την  ήδη  ανοιχτή  πόρτα.  Ο άντρας  που 
ήταν  μέσα,  φτιάχνοντας  κάτι  σαβούρες  πάνω  στα  ράφια, 
στράφηκε  να  τον  αντικρίσει.  Ήταν  μέτριου  αναστήματος  και 
χρυσόδερμος.  Τα  περισσότερα  μαλλιά  τού  είχαν  πέσει,  αλλά  το 
μούσι  του  ήταν  πλούσιο  και  γκρίζο.  Το  δεξί  του  πόδι  ήταν  μη- 
χανικό από  το  γόνατο  και  κάτω-  το  κανονικό  το  είχε  χάσει 
σ’ένα  εργατικό  ατύχημα,  πριν  από  χρόνια.  Το  μηχανικό  πόδι 
τον  βοηθούσε  να  περπατά  καλύτερα  από  ένα  άλλο,  απλό  ψεύ- 
τικο πόδι,  αλλά  δεν  ήταν  και  σαν  πραγματικό,  βέβαια. 

Τα  μάτια  του  άντρα  στένεψαν,  παρατηρώντας  τον  επισκέπτη 
στο  κατώφλι  του  μαγαζιού  του. 

«Καλή μέρα.  Ποιος  είσαι;» 

Ο Βασνάρος  μπήκε  βγάζοντας  την  κουκούλα  της  κάπας  του. 
«Τι  γίνεται,  Αρτέμιε;»  είπε  χωρίς  κανέναν  ιδιαίτερο  ενθουσια- 
σμό. 

«Εδώ,  μάστορα,  τα  ίδια.»  Ο Αρτέμιος  στράφηκε  πάλι  στα 
ράφια  του,  σπρώχνοντας  κάτι  πράγματα  (που  διαμαρτύρονταν 
τρίζοντας  και  κουδουνίζοντας)  για  να  πάνε  στο  βάθος.  Μετά, 
κοίταξε  τον  Βασνάρο.  «Ακόμα  ζωντανός  ο Γιος  της  Λόρκης, 
λοιπόν.  Πώς  να  σ’εξυπηρετήσω;» 

«Κουτάκια  θέλω,  σαν  κι  αυτό.»  Ο Βασνάρος  έβγαλε  από  τον 
σάκο  του  τον  μοναδικό  γεμιστήρα  που  του  είχε  απομείνει. 

Ο Αρτέμιος  ένευσε  χωρίς  να  τον  πολυκοιτάξευ  δεν  ήταν  η 
πρώτη  φορά  που  ο Αγωνιστής  των  Δρόμων  ερχόταν  εδώ  για  να 
εξοπλιστεί.  Ο Αρτέμιος,  εκτός  από  άλλα  πράγματα,  πουλούσε 
και  όπλα  - χωρίς,  εννοείται,  να  το  ξέρουν  και  πολλοί.  Μόνο  αν 
ήσουν  από  τους  τακτικούς  πελάτες  του  το  ήξερες·  γιατί  αν  το 
μυριζόταν  η Χωροφυλακή  θα  τον  βουτούσαν  και  θα  του  έκλει- 
ναν το  κατάστημα,  και  ποιος  ξέρει  τι  άλλο  μπορεί  να  του  έκα- 
ναν - ίσως  να  τον  κλείδωναν  σε  καμία  φυλακή,  ίσως  να  τον 
πήγαιναν  στα  ορυχεία. 

Ο Αρτέμιος  βάδισε  προς  την  πίσω  μεριά  του  μαγαζιού  του,  η 
οποία  ήταν  γεμάτη  κουτιά,  κιβώτια,  παλιά  μηχανήματα,  και 
άλλα  πράγματα,  το  ένα  στοιβαγμένο  πάνω  στο  άλλο.  Το  μηχα- 
νικό πόδι  του  ακουγόταν  να  δουλεύει  καθώς  περπατούσε-  οι 
τροχαλίες  του  ήθελαν,  αναμφίβολα,  λάδωμα. 

Ο Βασνάρος,  βάζοντας  πάλι  τον  γεμιστήρα  στον  σάκο  του, 
περίμενε.  Ο Αρτέμιος  χάθηκε  για  λίγο  από  τα  μάτια  του  και  με- 
τά επέστρεψε  έχοντας  κάτι  τυλιγμένο  σε  πανί.  Ακούμπησε  το 
κάτι  επάνω  στον  πάγκο  της  δουλειάς  του  και  το  ξετύλιξε.  Τέσ- 
σερις γεμιστήρες  φανερώθηκαν. 

Ο Βασνάρος  τούς  έπιασε,  κοιτάζοντάς  τους  έναν-έναν. 

«Είσαι  ’ντάξει;»  τον  ρώτησε  ο Αρτέμιος.  «Αν  θες  κι  άλλους, 
δεν  έχω  άλλους  τώρα.  Όχι  του  τύπου  που  μου  ζητάς.» 

«Καλοί  είν’αυτοί.»  Ο Βασνάρος  έβγαλε  πέντε  ήλιους  από  μια 
τσέπη  του  και  τους  άφησε  πάνω  στον  πάγκο  του  Αρτέμιου. 

«Κάτσε  να  σου  βρω  ρέστα.» 

«Μου  χρωστάς  πολύ  περισσότερα,»  του  είπε  ο Βασνάρος, 
θυμίζοντάς  του  τη  φορά  που  του  είχε  δώσει  λεφτά  για  να  πλη- 
ρώσει κάτι  χρωστούμενα  σε  προμηθευτές  τα  οποία  τους  είχε 
καθυστερήσει  για  καιρό  και  ήταν  θυμωμένοι  μαζί  του.  «Δε 
θ’αρχίσουμε  τώρα  το  μέτρημα.» 

Ο Αρτέμιος  μειδίασε  μέσα  από  τα  μούσια  του.  «Είσαι  πολύ 
εντάξει  άνθρωπος,  πάντως,»  είπε  ανάβοντας  ένα  τσιγάρο. 

Ο Βασνάρος  έβαλε  τους  γεμιστήρες  στο  σάκο  του. 

«Έχει  πέσει  στα  χέρια  μου  και  κάτι  άλλο  που  ίσως  να 
σ’ενδιαφέρει,»  του  είπε  ο Αρτέμιος.  «Κάτσε  να  δεις...»  Και, 
στρεφόμενος,  ζύγωσε  κάτι  κουτιά.  Έσκυψε  και  άνοιξε  το  ένα. 

Ο Βασνάρος  περίμενε,  και  βρήκε  - γι’ακόμα  μια  φορά  από 
τότε  που  είχε  πάρει  τη  λευκή  πέτρα  από  το  γραμματοκιβώτιό 
του  - την  ευκαιρία  ν’αναρωτηθεί  τι  μπορεί  να  ήθελε  η ιέρεια. 
Ήταν,  άραγε,  κάτι  σημαντικό; 

Ο Αρτέμιος  επέστρεψε,  αποθέτοντας  στον  πάγκο  ανάμεσά 
τους  ένα  μεταλλικό  αντικείμενο  με  έξι  πλευρές,  το  οποίο  δεν 
φαινόταν  να  έχει  καλή  και  ανάποδη,  και  όπως  κι  αν  το  ακου- 
μπούσες  ποτέ  δεν  πατούσε  επάνω  σε  μια  από  τις  κυρτές  πλευ- 
ρές του  αλλά  πάντοτε  επάνω  σε  τέσσερις  αιχμηρές  γωνίες. 
Σ’όλη  του  την  επιφάνεια  είχε  λαξεύματα  και  καλώδια. 

«Τι  είν’αυτό;»  ρώτησε  ο Βασνάρος. 

Ο Αρτέμιος  πήρε  μια  τζούρα  απ’το  τσιγάρο  του  και  έριξε 
στάχτη  στο  τασάκι  παραδίπλα.  «Ήρθε  ένας  περίεργος  τύπος 
ένα  βράδυ  και  μου  τ’άφησε  μαζί  με  κάτι  άλλα  πράματα.  Μισό- 
τρελος  ήταν,  άμα  θες  τη  γνώμη  μου.  Έλεγε  ότι  είναι  ταξιδευτής 
και  ότι  είχε  έρθει  από  τα  νότια  της  Σεργήλης,  από  τις  ακτές  του 
Πορφυρού  Κενού  και  την  Άκρη.  Ακόμα  κι  απ’τα  ερείπια  της 
Αλαργινής  είχε  περάσει,  είπε  - δεν  τον  πολυπίστεψα  σ’αυτό  το 
τελευταίο.  Τέλος  πάντων,  εκτός  των  άλλων,  μου  άφησε  εδώ  κι 
ετούτο  το  πράμα.  Μου  είπε  ότι  έχει  μέσα  φυλακισμένους  δυο 
Ανέμους  του  Κενού,  κι  άμα  πατήσεις  τούτο  δω  το  κουμπί»  - το 
έδειξε,  στη  μεριά  του  εξάπλευρου  που  τώρα  βρισκόταν  επάνω 
- «τους  ελευθερώνει  για  λίγο,  κι  όσοι  είναι  γύρω  τούς  ακούνε. 
Και  ξέρεις  τι  είναι  οι  Άνεμοι  του  Κενού,  έτσι;  Ξέρεις  τι  λένε 
γι’αυτούς.» 

«Πολύ  επικίνδυνοι,»  είπε  ο Βασνάρος,  που,  πράγματι,  ήξερε, 
αν  και  ο ίδιος  ποτέ  δεν  είχε  ταξιδέψει  στο  Πορφυρό  Κενό. 

«Δεν  τόχω  δοκιμάσει  το  μαραφέτι,  βέβαια,»  συνέχισε  ο Αρ- 
τέμιος· «δεν  ξέρω  άμα  λειτουργεί  ή άμα  είναι  σαβούρα-  και  δε 
θέλω  να  μάθω,  γιατί  δε  θέλω  να  μου  γίνει  καμία  καταστροφή 
εδώ  μέσα.  Τέλος  πάντων,  άμα  θες  το  τσιμπάς  δωρεάν  προτιμώ 
να  μην  τόχω  στο  μαγαζί.  Το  νιώθω  σα  νάναι  βόμβα  φτιαγμένη 
από  ασταθή  ύλη,  άμα  καταλαβαίνεις  τι  θέλω  να  πω,  ε;» 

«Ναι...»  είπε  ο Βασνάρος,  σκεπτικά,  παίρνοντας  το  εξάπλευ- 
ρο  στα  χέρια  του.  Ήταν  πιο  ελαφρύ  απ’ό,τι  φαινόταν,  και  δεν 
ήταν  μεγαλύτερο  από  το  κεφάλι  μιας  κούκλας  απ’αυτές  που 
βάζουν  στις  βιτ ρίνες  στα  καταστήματα  ρούχων. 

«Ο  τύπος  μού  είπε  ότι  τόχουν  φτιάξει  Ανεμοσκόποι  - αυτοί 
που  ακούνε  τους  Ανέμους  και  δεν  τρελαίνονται.»  Ο Αρτέμιος 
φύσηξε  καπνό  προς  το  πλάι.  «Κάτσε  να  δεις  πώς  το  είπε  ότι  το 
λένε...»  Έτριψε  το  λιγότριχο  κεφάλι  του.  «Ανεμοεξάεδρο.  Ναι, 
έτσι:  Ανεμοεξάεδρο.» 

«Θα  το  πάρω,»  είπε  ο Βασνάρος.  «Έχεις  ένα  πανί,  να  το  τυ- 
λίξω;» 

«Ναι,  αμέ.»  Ο Αρτέμιος  έσβησε  το  τσιγάρο  του  μέσα  στο  τα- 
σάκι, άνοιξε  ένα  συρτάρι,  σκάλισε  κάτι  πράγματα  στο  εσωτε- 
ρικό του,  και  τράβηξε  ένα  αρκετά  μεγάλο  κομμάτι  ύφασμα.  Το 
έδωσε  στον  Βασνάρο,  κι  εκείνος  τύλιξε  μέσα  το  Ανεμοεξάεδρο 
και  το  έβαλε  στον  σάκο  του. 

«Να  προσέχεις  μ’αυτό,  έτσι;»  του  είπε  ο Αρτέμιος. 

«Μη  φοβάσαι,  μάστορα-  ο Γιος  της  Λόρκης  δεν  κινδυνεύει 
απ’τους  Ανέμους  του  Κενού,»  αποκρίθηκε  ο Βασνάρος,  κρεμώ- 
ντας καλά  τον  σάκο  του  στον  ώμο  και  στρεφόμενος  προς  την 
έξοδο  του  μαγαζιού. 

Ο Αρτέμιος  γέλασε  πίσω  του.  «Παλιομπαγάσα...» 

Ο γέρο-ιερέας  σκαλίζει  τα  εντόσθια  πάνω  στον  βωμό,  με  το 
κυρτό  ιεροτελεστικό  μαχαίρι  του.  Τα  μάτια  του  είναι  συλλογι- 
σμένα και,  συγχρόνως,  εκστατικά,  σαν  μια  αόρατη  υπεράν- 
θρωπη δύναμη  να  τον  έχει  καταλάβει. 

Ο Αργύριος  περιμένει  την  απόφαση  της  θεάς.  Την  τελική  δο- 
κιμασία στην  οποία  θα  πρέπει  να  υποβληθεί  προτού  γίνει  ένας 
από  τους  ιερωμένους  της,  ελπίζοντας  κάποτε  να  φτάσει  σε  σο- 
φία τον  γέρο-ιερέα  που  στέκεται  τώρα  αντίκρυ  του. 

Το  κυρτό  μαχαίρι  παύει  να  σκαλίζει  τα  εντόσθια  του  νεκρού 
τουρτούκη. 

Ο γέρο-ιερέας  γελά  και  τα  μούσια  του  τραντάζονται.  Τα  αρ- 
χαία μάτια  του  γυαλίζουν.  «Μεγάλη  δοκιμασία  έχει  η θεά  για 
σένα,  Αργύριε!»  λέει.  «Θα  το  απολαύσεις,  παιδί  μου.» 

Υπάρχει,  όμως,  κάτι  στην  όψη  του  γέροντα  που  τρομάζει. 

«Ιερότατε...»  λέει  ο Αργύριος,  περιμένοντάς  τον  να  συνεχί- 
σει. Ένα  ψυχρό  αεράκι  έχει  αρχίσει  να  φυσά  μέσα  στη  νύχτα, 
ερχόμενο  από  τα  βόρεια,  φέρνοντας  μυρωδιές  από  τα  μεγάλα 
δάση  Φέρνιλγκαν. 

«Το  περιδέραιο  μιας  ιέρειας  της  Αρτάλης  πρέπει  να  κλέ- 
ψεις,» δηλώνει  ο γέρο-ιερέας. 

Ο Αργύριος  ξέρει  ότι  αυτό  δεν  θα  είναι  εύκολο.  Οι  ιέρειες  της 
Αρτάλης  δεν  αποχωρίζονται  ποτέ  τα  περιδέραιά  τους·  ούτε  καν 
στον  ύπνο  τους.  Τώρα  όμως  που  οι  άνθρωποι  της  Παντοκρά- 
τειρας  τις  κυνηγάνε,  τώρα  ίσως  να  παρουσιαστεί  κάποια  ευ- 
καιρία... 

«Όχι  μιας  οποιοασδήποτε  ιέρειας,  ωστόσο,»  συνεχίζει  ο γέ- 
ρο-ιερέας.  «Η  θεά  ζητά  να  κλέψεις  το  περιδέραιο  της  ιέρειας 
που  θα  βρεις  μέσα  στο  Στόμα  του  Δάσους.» 

Τα  μάτια  του  Αργύριου  γουρλώνουν.  «Στο  Στόμα  του  Δά- 
σους;...» Γνωρίζει  για  το  μεγάλο  σπήλαιο  που  βρίσκεται  στα 
νότια  των  Φέρνιλγκαν,  βορειοανατολικά  της  Χαρπόβης.  Είναι 

ένα  μέρος  τρομερού  κινδύνου  και  πάμπολλων  μύθων  και  θρύ- 
λων. Ο Αργύριος  το  έχει  επισκεφτεί  και  παλιότερα,  αλλά  δεν 
έχει  μπει.  «Μα...  οι  ιέρειες  της  Αρτάλης  δεν  συχνάζουν  εκεί, 
Ιερότατε.» 

«Αμφισβητείς  τον  λόγο  της  θεάς,  παιδί  μου;»  λέει,  ήπια,  ο 
γέρο-ιερέας. 

Ο Αργύριος  αποφεύγει  το  βλέμμα  του.  «Φυσικά  και  όχι,  Ιερό- 
τατε.» 

«Τότε,  θα  πας  στο  Στόμα  του  Δάσους  και  θα  ψάξεις  μέσα  του 
να  βρεις  την  ιέρεια  της  οποίας  το  περιδέραιο  πρέπει  να  κλέ- 
ψεις.» Καθώς  μιλά,  ο γέρο-ιερέας  ανάβει  ένα  μαγκάλι  δίπλα 
στον  βωμό. 

Κάποια  νεκρή  θα  είναι,  σκέφτεται  ο Αργύριος.  Κάποιο  σκέ- 
λεθρο θα  βρω  εκεί  μέσα,  στα  σκοτάδια  του  Στόματος  του  Δά- 
σους. Το  σκέλεθρο  μιας  παλιάς  ιέρειας,  με  το  περιδέραιό  της 
ακόμα  περασμένο  στον  λαιμό  της.  Ναι,  σίγουρα  αυτό  είναι.  Η 
θεά  θέλει  να  δοκιμάσει  το  θάρρος  μου. 

Η φωτιά  του  μαγκαλιού  φουντώνει.  Ο γέρο-ιερέας  παίρνει  τα 
απομεινάρια  του  θυσιασμένου  τουρτούκη  και  τα  πετά  στις 
φλόγες.  Συρίγματα  αντηχούν,  και  η οσμή  της  καμένης  σάρκας 
έρχεται  στα  ρουθούνια  του  Αργύριου. 

«Ξεκινώ,  Ιερότατε.» 

«Θα  περιμένω  την  επιστροφή  σου.  Έχεις  την  ευλογία  μου,» 
λέει  ο γέρο-ιερέας,  καθώς  σκουπίζει  τα  αιματοβαμμένα  χέρια 
του  μ’ένα  παλιό  πανί. 


6. 


Αφήνοντας  πίσω  του  το  Σιδεράδικο,  μπήκε  στον  λαβύρινθο  της 
Παραγκούπολης.  Έναν  λαβύρινθο  ο οποίος  δεν  τον  μπέρδευε 
και  τόσο-  τον  ήξερε  αρκετά  καλά.  Ίσως  καλύτερα  από  τους  κα- 

τοίκους  της  περιοχής.  Πολλές  φορές  είχε  τρέξει  εδώ  για  να  ξε- 
φύγει  από  Παντοκρατορικούς  που  τον  καταδίωκαν.  Οι  άνθρω- 
ποι της  Παντοκράτειρας  δεν  τα  πήγαιναν  καλά  με  την  Παρα- 
γκούπολη,  είχε  διαπιστώσει.  Το  ίδιο  το  περιβάλλον  ήταν  ε- 
χθρικό προς  αυτούς.  Και  ήταν  ν’απορεί  κανείς;  Φυσικά  και  όχι. 
Η Παραγκούπολη  είχε  δημιουργηθεί  από  ανθρώπους  που  εί- 
χαν έρθει  εδώ  ως  πρόσφυγες  επειδή  οι  Π αντοκρ ατομικοί  τούς 
είχαν  διώξει  από  τα  σπίτια  τους,  είτε  με  τον  τρόπο  τους  είτε 
καταστρέφοντας  τα  χωριά  και  τις  πόλεις  όπου  έμεναν. 

Η Παραγκούπολη  μισούσε  τους  υπηρέτες  της  Παντοκράτει- 
ρας.  Το  μίσος  της  το  άκουγες  επάνω  στο  πλακόστρωτο  των 
στριφτών  δρόμων  της,  το  έβλεπες  να  σε  κοιτάζει  από  τα  παρά- 
θυρα των  κακοφτιαγμένων  σπιτιών  της,  το  διάβαζες  στις  ρωγ- 
μές και  στα  χαράγματα  των  τοίχων  της,  το  διέκρινες  στο  γυά- 
λισμα των  βρόμικων  τζαμιών  της. 

Ο Βασνάρος  πέρασε  δίπλα  από  ένα  σχολείο  που  στεγαζόταν 
σ’ένα  ερείπιο,  τετραώροφο  και  χωρίς  την  παραμικρή  αυλή. 
Καταδύθηκε  ακόμα  πιο  βαθιά  μέσα  στον  λαβύρινθο  της  Παρα- 
γκούπολης,  οδεύοντας  προς  το  κέντρο  της,  προς  την  καρδιά 
της.  Στο  δρόμο  του  έριξε  ένα  πεντακτίνιο  σε  μια  ζητιάνα,  η ο- 
ποία τον  ατένισε  με  μάτια  ευλαβικά. 

Ο Βασνάρος  σκέφτηκε  ότι  τα  λεφτά  του  του  τελείωναν.  Στην 
πραγματικότητα,  δεν  είχε  και  τόσα  περισσότερα  απ’αυτή  τη 
ζητιάνα-  κρατούσε  μόνο  όσα  μπορούσε  να  κουβαλά  επάνω  του. 
Η διαφορά  ήταν  ότι  εκείνος  είχε  τη  δυνατότητα  να  αποκτήσει 
κι  άλλα,  κλέβοντας  από  όσους  πίστευε  ότι  έπρεπε  να  κλέψει. 
Δεν  τον  ενδιέφερε  πόσο  θα  ζούσε  - και  πιθανώς  η ζωή  του  να 
ήταν,  όντως,  μικρή  - αρκεί  όσο  ζούσε  να  πολεμούσε  τους  αν- 
θρώπους της  Παντοκράτειρας,  που  είχαν  καταστρέφει  ό,τι  α- 
γαπούσε και  είχαν  σκλαβώσει  τη  διάστασή  του,  πνίγοντάς  την 
με  τους  γαμημένους  στρατούς  τους  και  τα  σκοτεινά  τους  ψέ- 
ματα. 

Κανονικά,  θα  έπρεπε  να  ήταν  με  την  Επανάσταση  που  ο Πρί- 
γκιπας Ανδρόνικος,  ένας  πρώην  σύζυγος  της  Παντοκράτειρας, 
είχε  ξεκινήσει.  Οι  επαναστάτες  - με  τους  οποίους  είχε,  κατά 
περίσταση,  συνεργαστεί  - του  το  είχαν  ζητήσει.  Διάφοροι  άλ- 
λοι γνωστοί  του  του  είχαν  πει:  Γιατί  δεν  πας  μαζί  με  την  Επα- 
νάσταση; Θα  έχεις  τόση  υποστήριξη,  καί  τόσα  μέρη  για  να 
κοιμάσαι  ήσυχος. 

Αλλά  ο Βασνάρος  ήξερε  ότι  αυτός  ο πόλεμος  ήταν,  κατά  βά- 
θος, προσωπικός.  Εκείνος  εναντίον  των  σκυλιών  της  Παντο- 
κράτειρας. 

Και  δεν  συμπαθούσε,  γενικά,  τις  οργανώσεις.  Είχε  δει  και 
παλιότερα  τι  συνέβαινε  με  τις  οργανώσεις,  προτού  αυτός  ο 
Πρίγκιπας  Ανδρόνικος  κάνει  την  Επανάστασή  του... 

Αν  και,  βέβαια,  όφειλε  να  ομολογήσει  ότι  η Επανάσταση  του 
Πρίγκιπα  ήταν  η πιο  επιτυχημένη  μέχρι  στιγμής.  Μπορεί  στο 
τέλος  να  έριχνε  και  την  Παντοκράτειρα  από  τον  γαμημένο 
θρόνο  της. 

Θα  δείξει... 

Αλλά  για  τον  Βασνάρο  τίποτα  δεν  άλλαζε. 

Ο λαβύρινθος  της  Παραγκούπολης  τον  οδήγησε  σ’έναν  χω- 
ματόδρομο ανάμεσα  σε  δύο  πολυκατοικίες  που  η μία  έμοιαζε 
να  γέρνει  προς  την  άλλη.  Δεξιά  κι  αριστερά  υπήρχαν  πόρτες, 
ορισμένες  ξεχαρβαλωμένες. 

Μόλις  ο Βασνάρος  μπήκε  στο  στενορύμι,  άκουσε  βήματα  πί- 
σω του  και,  γυρίζοντας,  είδε  έναν  τύπο  να  τον  ζυγώνει,  με  τσε- 
κούρι στο  χέρι.  Ήταν  πρασινόδερμος  και  είχε  μαλλιά  μακριά, 
μαύρα,  και  άλουστα.  Το  ένα  του  μάτι  ήταν  κατάλευκο,  κατε- 
στραμμένο από  κάποια  αρρώστια  που  το  έκανε  συνεχώς  να 
δακρύζει-  γύρω  του  υπήρχε  πηγμένο  υγρό. 

«Τα  λ’φτά  σου,  φ’λαράκο!»  είπε  ο επίδοξος  ληστής.  «Τα 
λ’φτά  σου!»  Μιλώντας  ακουγόταν  σαν  να  έγλειφε  κάποιο  κό- 
καλο. 

Ο Βασνάρος  έβγαλε  ένα  δεκακτίνιο  και  το  ύψωσε  εμπρός 
του.  «Δεν  έχω  άλλα,  φίλε  μου.  Αυτό  είναι.»  Το  πέταξε  στα  πό- 
δια του  άντρα. 

Εκείνος  τον  ατένισε  παραξενεμένος  με  το  μοναδικό  του  μάτι. 
Σίγουρα  περίμενε  κάποια  αντίσταση,  ή,  αν  όχι  αντίσταση,  τότε 
κάποιον  φόβο.  Σκύβοντας  γρήγορα,  άρπαξε  το  νόμισμα  από 
κάτω.  Το  δάγκωσε  για  να  βεβαιωθεί  ότι  ήταν  αληθινό. 

Ο Βασνάρος,  έχοντας  γυρίσει,  βάδιζε  στο  εσωτερικό  του  σο- 
κακιού, πατώντας  σε  χώμα  και  σκόρπια  χαλίκια. 

«Τα  λ’φτά  σου,  φ’λαράκο,  όλα!»  άκουσε  τον  άντρα  να  φωνά- 
ζει πίσω  του. 

Ο Βασνάρος  στράφηκε  πάλι  να  τον  ατενίσει.  «Δεν  έχω  άλ- 
λα.» 

«ΑΑΑαααααα!»  Ο άντρας,  υψώνοντας  το  τσεκούρι  του,  του 
όρμησε  τρέχοντας. 

Το  σπαθί  του  Βασνάρου  βγήκε  μέσα  απ’την  κάπα  του  σαν 
νάχε  δική  του  βούληση.  Η λεπίδα  έκοψε  το  ψηλό  μανίκι  του 
τσεκουριού,  πετώντας  την  κεφαλή  του  στο  πλάι. 

Ο μονόφθαλμος  άντρας  παραπάτησε,  ξαφνιασμένος.  «Ε;...» 

Ο Βασνάρος  τον  γρονθοκόπησε  καταπρόσωπο,  σωριάζοντάς 
τον  στο  χώμα,  αναίσθητο,  με  αίματα  στο  πρόσωπό  του. 

Θηκάρωσε  το  σπαθί  του  και  βάδισε  προς  μια  από  τις  πόρτες. 
Την  άνοιξε  και  κατέβηκε  τα  πέτρινα  σκαλοπάτια  χωρίς  βιασύ- 
νη. Από  το  βάθος  ερχόταν  μια  ευχάριστη  μυρωδιά.  Αρωματικά 
χόρτα. 

Ο Βασνάρος  έφτασε  σ’ένα  υπόγειο  δωμάτιο,  όπου  φως  ερχό- 
ταν μόνο  από  κάτι  στενούς  φωταγωγούς  και  από  μια  μικρή 
φωτιά  σ’ένα  γωνιακό  τζάκι.  Εκεί  καίγονταν  και  τα  αρωματικά 
χόρτα.  Παραδίπλα,  σ’ένα  σκαμνί,  καθόταν  μια  γυναίκα.  Το 
δέρμα  της  ήταν  κατάλευκο,  σαν  κιμωλία,  τα  μαλλιά  της  κατά- 
μαυρα  και  μακριά.  Φορούσε  ένα  γαλανό  φόρεμα  και  σανδάλια. 
Στον  αριστερό  της  πήχη  τυλιγόταν  σπειροειδώς  ένα  λουρί  που 
ο Βασνάρος  ήξερε  ότι  είχε  επάνω  του  προσευχές. 

«Επιτέλους  ήρθες!»  είπε  η ιέρεια,  απεγνωσμένα,  και  σηκώ- 
θηκε απ’το  σκαμνί  της. 

Ο Βασνάρος  βάδισε  μέσα  στο  δωμάτιο  που  εκείνη  αποκα- 
λούσε  πρόναο,  αφού  όλο  αυτό  το  υπόγειο  ήταν  τώρα  ναός  της 
Αρτάλης.  «Τι  έγινε;  Κάτι  συμβαίνει;»  Έβγαλε  την  κουκούλα 
του,  ρίχνοντάς  την  στους  ώμους,  καθώς  πήγαινε  να  σταθεί  ε- 
μπρός της. 

«Δες!»  Η Αριστέα  άνοιξε  απότομα  τα  επάνω  μπροστινά  κου- 
μπιά του  φορέματος  της,  δείχνοντάς  του  το  στήθος  της. 

«Νομίζω  ότι  έχεις  και  καλύτερους  τρόπους  για  να  με  σαγη- 
νέψεις,»  είπε  ο Βασνάρος. 

«Δεν  καταλαβαίνεις;»  έκανε,  εκνευρισμένα,  η Αριστέα.  «Δε 
βλέπεις;» 

«Δε  φοράς  το  περιδέραιό  σου,»  παρατήρησε  ο Βασνάρος, 
υποθέτοντας  ότι  αυτό  ήταν  που  έπρεπε  να  δει. 

Η όψη  της  φανέρωνε  απόγνωση.  «Μου  το  έκλεψαν...» 


7· 


Παίρνει  το  άλογό  του,  τον  Ανεμοπόδη,  και  ξεκινώντας  με  την 
αυγή  ταξιδεύει  βορειοανατολικά  της  Χαρπόβης.  Στο  τέλος  της 
ημέρας  φτάνει  στους  μεγάλους  δασότοπους  Φέρνιλγκαν,  και, 
ανάβοντας  φωτιά,  κοιμάται  κάτω  από  το  πυκνό  σκοτάδι  των 
παρυφών  τους,  ακούγοντας  τα  αλυχτήματα  λύκων  από  μακριά, 
καθώς  και  τις  κραυγές  πτηνών. 

Το  πρωί,  όταν  ο ήλιος  ξεπροβάλλει  από  την  ανατολή,  ο Αργύ- 
ριος  σηκώνεται,  καβαλά  πάλι  τον  Ανεμοπόδη,  και  μπαίνει  στα 
Φέρνιλγκαν.  Μέχρι  το  μεσημέρι,  ακούει  από  κάπου  ένα  τονρ- 
τονκ!  τονρτονκ!  που  του  δίνει  την  αίσθηση  ότι  ο νεκρός  τουρ- 
τούκης,  το  πουλί  που  ο γέρο-ιερέας  σκότωσε  στον  βωμό  της 
Λόρκης,  τον  ακολουθεί  σε  τούτο  το  ιερό  ταξίδι. 

Για  πέντε  ημέρες  ο Αργύριος  ταξιδεύει  μέσα  στα  Φέρνιλγκαν, 
γιατί  τα  δάση  είναι  πυκνά,  δύσβατα,  και  επικίνδυνα,  και  το  κα- 
λύτερο που  μπορεί  να  κάνει  κανείς  είναι  να  οδηγεί  το  άλογό 
του  με  σύνεση  και  όχι  απερίσκεπτα.  Η φωνή  του  τουρτούκη 
ακούγεται  συχνά-πυκνά.  Μπορεί,  πράγματι,  το  πνεύμα  εκεί- 
νου του  πουλιού  να  τον  ακολουθεί;  Ή,  μήπως,  είναι  συμπτώ- 
σεις; 

Όχυ  ο τονρτονκης  είναι  σημάδι  της  θεάς,  επειδή  πορεύομαι 
στον  δρόμο  που  η Λόρκη  έχει  χαράξει  για  μένα. 

Το  απόγευμα  της  πέμπτης  ημέρας,  καθώς  οι  σκιές  έχουν  βα- 
θύνει, ο Αργύριος  ξεπεζεύει  και  δένει  τον  Ανεμοπόδη  σ’ένα  δέ- 
ντρο. Αντίκρυ  του  βλέπει  το  Στόμα  του  Δάσους:  την  είσοδο  του 
μεγάλου  σπηλαίου,  η οποία  μοιάζει  όντως  με  στόμα  ορθάνοι- 
χτο, έτοιμο  να  καταπιεί  όποιον  ανόητο  βαδίσει  μέσα  του. 

Αλλά  εγώ  ακολουθώ  το  δρόμο  της  Λόρκης.  Εκείνη  είναι  που 
μ έστειλε  εδώ,  κι  εκείνη  θα  είναι  η Ιερά  Οδηγός  μου. 

Ο Αργύριος  παίρνει  τα  λιγοστά  πράγματά  του  από  τη  σέλα 
του  Ανεμοπόδη  και  ζυγώνει  το  σπήλαιο.  Στέκεται  εμπρός  του 
και  το  ατενίζει  για  λίγο,  όπως  θ’ατένιζε  έναν  αντίπαλο  προτού 
χιμήσει  να  τον  αντιμετωπίσει. 

Βγάζει  μια  ενεργειακή  λάμπα  - που  του  έχει  κοστίσει  κάμπο- 
σο λεφτά  - και,  πατώντας  τον  διακόπτη  της,  την  ανάβει.  Το 
λευκό  φως  της  διώχνει  το  σκοτάδι  στην  αρχή  της  σπηλιάς,  και 
ο Αργύριος  μπαίνει  στο  Στόμα  του  Δάσους.  Με  το  άλλο  του  χέ- 
ρι τραβά  το  πιστόλι  από  την  πίσω  μεριά  του  παντελονιού  του  - 
ένα  όπλο  που  βούτηξε  κάποτε,  σε  μια  ταβέρνα,  από  μια  πολε- 
μίστρια  της  Παντοκράτειρας  πολύ  μεθυσμένη  για  να  προλάβει 
ν’αντιδράσει. 

Ο Αργύριος  βαδίζει,  με  επιφύλαξη,  μέσα  στο  μεγάλο  σπήλαιο, 
καταδύεται  κάτω  από  την  επιφάνεια  του  εδάφους,  και  πίσω 
του,  καθώς  προχωρά,  η κουρτίνα  του  σκοταδιού  κλείνει.  Γύρω 
του  σταλακτίτες  κατέρχονται  από  την  οροφή,  και  σταλαγμίτες 
ξεφυτρώνουν  από  τη  γη,  μεγάλοι  βράχοι  προσπαθούν  να  του 

σταθούν  εμπόδιο,  και  στο  έδαφος  λάκκοι  καιροφυλαχτούν  για 
να  τον  γελάσουν  και  να  τον  κάνουν  να  σπάσει  τα  πόδια  του. 
Απόμακρα  σουρσίματα  αντηχούν,  καθώς  και  θόρυβοι  που 
μπορεί  να  μην  είναι  τίποτα  περισσότερο  από  τη  φωνή  του  ανέ- 
μου που  διασχίζει  υπόγεια  περάσματα...  ή φωνές  δαιμόνων  του 
σκότους. 

Επάνω  σε  πέτρες  και  τοιχώματα,  αντικρίζει  χαράγματα  που 
δεν  αναγνωρίζει  ούτε  καταλαβαίνει.  Παράξενα  σύμβολα  και 
σχήματα.  Και  τι  είν’αυτό;  Χάρτης;  Κάποιος  προσπαθούσε  να 
χαρτογραφήσει  το  μέρος  επάνω  σε  τούτη  την  πέτρα;  Κι  αυτό; 
είναι  ζωγραφική  αυτό;  Προαιώνια;  Πανάρχαια; 

Κάπου,  όμως,  βλέπει  και  γραφές  που  μπορεί  να  διαβάσει,  ε- 
κτός από  εκεί  που  είναι  μισοσβησμένες: 

ΚΑΡΤΏΛΑΚ  αρχοντα  μας  των  δασών  μεγάλο  θηρίο  - 
ζητάμε  την  αρωγή  σου 

εβδομήντα  μένουν  καί χρόνιες  μοιάζουν  να  εί- 
ναι   πέντε 

ο Μικρός  Κιρικας  -> 

ΚΑΛΛΗ  ΚΡΗΨΩΝΑ 

Το  μόνο  που  για  τον  Αργύριο  βγάζει  νόημα  είναι  το  όνομα 
Κάρτωλακ,  το  όνομα  του  άγριου  θεού  των  Φέρνιλγκαν.  Αλλά, 
αν  τούτο  το  μέρος  ανήκει  στον  Κάρτωλακ,  τότε  γιατί  η Λόρκη 
τον  έστειλε  εδώ;  Η θεά  ξέρει  πού  με  οδηγεί. 

Πού  είναι , όμως,  αυτό  το  σκέλεθρο  της  ιέρειας; 

Ο Αργύριος  περιπλανιέται  μέσα  στον  σκοτεινό  λαβύρινθο 
των  σπηλαίων,  νιώθοντας  τον  αέρα  να  λιγοστεύει  γύρω  του.  Η 
αναπνοή  του  δυναμώνει,  καθώς  τα  πνευμόνια  του  προσπαθούν 
να  αρπάξουν  ό,τι  υπάρχει.  Νομίζει  ότι  ακούει  την  καρδιά  του 
να  χτυπά  δυνατά. 

Ευτυχώς  που  η μπαταρία  της  λάμπας  του  είναι  καλή,  και  δε 
μοιάζει  να  κινδυνεύει  να  τελειώσει  από  τώρα. 

Τελικά,  συναντά  έναν  νεκρό.  Τη  βρήκα! 

Αλλά  διαπιστώνει  ότι  δεν  είναι  η ιέρεια  που  αναζητά.  Το  σκέ- 
λεθρο δεν  έχει  επάνω  του  το  περιδέραιο  των  ιερειών  της  Αρτά- 
λης.  Είναι  πανάρχαιο,  και  όταν  ο Αργύριος  το  σκουντά  με  το 
πόδι  του,  κόκαλα  διαλύονται. 

Η θεά  παίζει  μαζί  μου... 

Συνεχίζει  την  εξερεύνησή  του,  προσπαθώντας  να  αγνοήσει 
τους  ύποπτους  θορύβους  που  αντηχούν  από  τα  βάθη,  ενώ  συγ- 
χρόνως παραμένει  σε  εγρήγορση  για  να  μην  τον  πιάσει  κανέ- 
νας κίνδυνος  απροετοίμαστο. 

Σε  μια  σπηλιά,  νυχτερίδες  σκορπίζονται  μόλις  τις  χτυπά  το 
δυνατό  φως  της  ενεργειακής  λάμπας  του.  Ο Αργύριος  σκύβει 
για  ν’αποφύγει  τα  φτεροκοπή ματά  τους.  Μοιάζουν  επικίνδυ- 
νες. Αλλά  δεν  τον  πειράζουν  τελικά-  απλά  φεύγουν. 

Μετά  από  ώρα  - δεν  ξέρει  πόση  ακριβώς,  δεν  βγάζει  το  ρολόι 
από  την  τσέπη  του  για  να  το  κοιτάξει  - στ’αφτιά  του  φτάνουν 
κάτι  παράξενοι  ήχοι.  Του  θυμίζουν  τους  ήχους  πόλης.  Τους  ή- 
χους που  ακούς,  κανονικά,  στη  Χαρπόβη.  Αλλά  δεν  είναι  δυνα- 
τόν τέτοια  πράγματα  ν’ακούγονται  εδώ,  μέσα  στο  Στόμα  του 
Δάσους,  κάτω  από  τη  γη... 

Έχω  αρχίσει  να  τρελαίνομαι; 

Ή,  μήπως,  δεν  είμαι  μόνος  σε  τούτο  το  μέρος ; Είναι  κάτι... 
άλλο...  εδώ,  μαζί  μου; 

Ο Αργύριος  αισθάνεται  ένα  ψύχος  να  τον  διαπερνά:  ένα  ψύ- 
χος που  δεν  έχει  καμία  σχέση  με  την  υγρασία  του  σπηλαίου  ή 
με  την  παγωνιά  που  πάντα  συναντά  κανείς  κάτω  από  το  έδα- 
φος. 

Ξεροκαταπίνει.  Βγάζει,  για  πρώτη  φορά  εδώ  και  τόση  ώρα, 
το  φλασκί  του  και  πίνει  μια  γουλιά  νερωμένο  κρασί,  για  να  α- 
τσαλώσει τα  νεύρα  του. 

Η θεά  με  οδηγεί.  Ακολουθώ  τον  δρόμο  της  Λόρκης.  Η Λόρκη 
είναι  στο  πλευρό  μου. 

Βαστώντας  την  ενεργειακή  λάμπα  του  ψηλά  και  εμπρός  του, 
ο Αργύριος  βαδίζει  διώχνοντας  τα  σκοτάδια...  πλησιάζοντας 

την  πηγή  των  παράξενων  ήχων,  που  του  θυμίζουν  τους  θορύ- 
βους πόλης... 

Κοιτάζει  μέσα  από  ένα  άνοιγμα,  και  τα  μάτια  του  γουρλώ- 
νουν. 

Βλέπει  ένα  στενορύμι  να  σχηματίζεται  ανάμεσα  σε  παράγκες 
και  πολυκατοικίες.  Είναι  μεσημέρι,  και  ακούει  κόσμο  από  κά- 
ποιον δρόμο  που  δεν  μπορεί  να  δει. 

Πώς  είναι  δυνατόν  να  βρίσκομαι  εδώ;  Ταξίδεψα  τόσες  πολ- 
λές ώρες  κάτω  από  τη  γη  που  έφτασα  στη  Χαρπόβη;  Αποκλεί- 
εται! Θα  χρειαζόμουν  μέρες  μέχρι  να  φτάσω  εκεί! 

Ο Αργύριος,  πεπεισμένος  ότι  μόνο  η Λόρκη  μπορεί  να  τον  έ- 
χει οδηγήσει  σε  τούτο  μέρος,  βγαίνει  από  το  άνοιγμα  και  κάνει 
μερικά  βήματα  μες  στο  σοκάκι.  Δεν  του  μοιάζει  για  όνειρο. 
Όλα  τούτα  πρέπει  να  είναι  πραγματικά  - και  για  μια  στιγμή 
αναρωτιέται  τι  είναι,  αλήθεια,  η πραγματικότητα. 

Κοιτάζει  πίσω  του,  και  δε  βλέπει  σπηλιά  αλλά  μια  πόρτα  που 
οδηγεί  (μάλλον)  σε  κάποιο  υπόγειο.  Πολύ  περίεργο... 

Προχωρά,  για  λίγο,  μέσα  σε  μικρούς  δρόμους.  Βλέπει  και  τον 
μεγαλύτερο  δρόμο  (όχι  πολύ  μεγαλύτερο  αλλά  πιο  μεγάλο  από 
τους  άλλους)  απ’όπου  ακούγεται  η φασαρία.  Υπάρχουν  κατα- 
στήματα εδώ  - δευτέρας  κατηγορίας,  σίγουρα  - και  κάμποσος 
κόσμος.  Βλέπει  ένα  κάρο  που  το  τραβά  μουλάρι-  βλέπει  μερι- 
κούς ανθρώπους  επάνω  σε  άλογα-  διακρίνει  και  δύο  άντρες 
που  καβαλούν  δίκυκλα  ενεργειακά  οχήματα.  Η συνοικία  φαί- 
νεται φτωχική. 

Πού  είμαι; 

Δεν  είναι  αυτή  η Χαρπόβη.  Αποκλείεται  να  υπάρχει  τέτοιο 
μέρος  στη  Χαρπόβη  και  να  μην  το  έχει  ποτέ  δει. 

Αλλά  δεν  είναι  μόνο  τούτο  που  τον  προβληματίζει.  Η όλη  α- 
τμόσφαιρα, η όλη...  κατάσταση  - δεν  ξέρει  πώς  ακριβώς  να  το 
προσδιορίσει  - όλο  αυτό  το  σκηνικό,  τέλος  πάντων,  του  δίνει 
την  αίσθηση  ότι  είναι  από  μια  άλλη  εποχή.  Χρόνια  πριν,  ή χρό- 
νια μετά. 

Πώς  είναι  δυνατόν;...  Αποκλείεται. 

Ο Αργύριος  δεν  βγαίνει  στον  μεγαλύτερο  δρόμο-  και,  καθώς 
του  γυρίζει  την  πλάτη,  ακούει  πίσω  από  μια  στροφή:  τουρτούκ ! 
τουρτούκ! 

Ξαφνιάζεται.  Τουρτούκης  εδώ;  Μέσα  σε  πόλη;  Σπάνιο.  Πολύ 
σπάνιο.  Σημάδι,  αναμφίβολα,  της  Λόρκης. 

Βαδίζει  βιαστικά,  στρίβοντας  τη  γωνία.  Βλέπει  ένα  αγόρι  - 
γύρω  στα  δεκατρία,  δεκατέσσερα  - να  είναι  γονατισμένο  και 
να  δίνει  σταφύλι  σ’έναν  τουρτούκη.  Κόκκινο  σταφύλι. 

ΗΛόρκη  μ’έφερε  εδώ! 

Ο Αργύριος  πλησιάζει.  «Μικρέ!»  λέει,  και  το  αγόρι  γυρίζει 
και  τον  κοιτάζει,  ξαφνιασμένο.  «Θέλω  να  δω...»  χαμηλώνει, 
ενστικτωδώς,  τη  φωνή  του,  «μια  ιέρεια  της  Αρτάλης.  Είμαι  ε- 
τοιμοθάνατος, μικρέ.  Θέλω  να  μ’ευλογήσει  προτού  έρθει  ο Νε- 
κροφύλακας να  με  βρει.» 

Το  αγόρι  σηκώνεται  όρθιο  κουνώντας  το  κεφάλι.  «Δεν  ξέρω, 
κύριε...» 

«Μη  μου  λες  ψέματα,  μικρέ!  Ζήτα  από  την  ιέρεια  να  έρθει  να 
μ’ευλογήσει!  Παρακάλεσέ  την!» 

Το  αγόρι  αρχίζει  να  τρέχει.  Ο τουρτούκης  φτερουγίζει  και  πε- 
τά  ανάμεσα  στις  πολυκατοικίες. 

«Θα  περιμένω!»  φωνάζει  ο Αργύριος.  «Θα  την  περιμένω  ε- 
δώ!» 


8. 


Ήταν  μεσημέρι  και  είχα  καθίσει  να  φάω,  έχοντας  ανοιχτό  τον 
ραδιοφωνικό  δέκτη  μου  και  ακούγοντας  τα  νέα.  Ο ήχος  ήταν 
χάλια  εδώ  κάτω,  όπως  συνήθως. 

Δεν  είχα  ακόμα  βάλει  την  πρώτη  μπουκιά  στο  στόμα  μου  ό- 
ταν αντιλήφτηκα  κάποιον  να  κατεβαίνει  στον  πρόναο.  Τον  ά- 

κουσα  προτού  καν  χτυπήσει  το  καμπανάκι  για  να  με  ειδοποιή- 
σει- τ’αφτιά  μου  έχουν  πια  γίνει  σαν  του  λαγού.  Για  καλό  και 
για  κακό  πήρα  στο  χέρι  το  πιστόλι  που  μου  έχεις  δώσει,  το  ό- 
πλισα, και  πλησίασα. 

Δεν  περίμενα  κίνδυνο,  και  πράγματι  δεν  παρουσιάστηκε  κίν- 
δυνος. Ο Ευκάρπιος  ήταν,  κι  έμοιαζε  λιγάκι  τρομαγμένος-  ή 
μάλλον,  ανήσυχος. 

«Τι  συμβαίνει;»  τον  ρώτησα.  «Είσαι καλά;» 

Το  αγόρι  μού  έγνεψε  καταφατικά.  «Μάλιστα,  Σεβασμιότα- 
τη,»  είπε.  «Δε  με  πείραξε.  Αλλά  ζητάει  εσάς.  Ήρθε  κοντά  μου 
και  μου  είπε  ότι  ζητά  μια  ιέρεια  της  Αρτάλης  να  τον  ευλογήσει 
γιατί  πεθαίνει. » 

Συνοφρυώθηκα.  «Ποιος;»  Όπως  ξέρεις,  δεν  είναι  πολλοί  που 
γνωρίζουν  ότι  ο Ευκάρπιος  δουλεύει  για  μένα-  και  η αλήθεια 
είναι  πως  φοβήθηκε  ότι  ίσως  να  πέθαινε  κάποιος  γνωστός  μου. 

«Ένας  γέρος,»  μου  είπε  το  αγόρι.  «Δεν  τον  έχω  ξαναδεί.  Γα- 
λανό δέρμα  έχει,  και  φορά  κουκούλα  στο  κεφάλι.» 

«Του  είπες  ότι  με  ξέρεις;» 

«Όχι,  Σεβασμιότατη!» 

«Τότε,  πώς  ήξερε  για  μένα;» 

Ο Ευκάρπιος  απλά  κούνησε  το  κεφάλι,  μοιάζοντας  το  ίδιο 
παραξενεμένος  όπως  εγώ. 

«Πού  είναι  τώρα;» 

Ο Ευκάρπιος  μού  είπε  ότι  με  περίμενε  στον  δρόμο  όπου  συ- 
ναντήθηκαν. 

Το  περιστατικό  με  παραξένεψε  πολύ,  όπως  θα  καταλαβαί- 
νεις, και  υποψιάστηκα  ότι  ίσως  να  ήταν  κάποιο  κόλπο  των 
πρακτόρων  της  Παντοκράτειρας:  κάποιο  κόλπο  για  να  με  πα- 
γιδέψουν.  Μετά,  όμως,  το  σκέφτηκα  λογικά:  Αν  αυτοί  ήξεραν 
ότι  ο Ευκάρπιος  με  ξέρει,  τότε  απλά  θα  άρπαζαν  τον  μικρό  και 
θα  τον  ανάγκαζαν  να  τους  οδηγήσει  στο  ναό  μου-  ή θα  τον  πα- 
ρακολουθούσαν μέχρι  να  τους  φέρει  εδώ  χωρίς  ο ίδιος  να  κα- 
ταλάβει τίποτα.  Σίγουρα,  πάντως,  δεν  θα  του  έλεγαν  να  με  ει- 

δοποιήσει  επειδή,  δήθεν,  ένας  γέρος  είναι  ετοιμοθάνατος.  Κάτι 
τέτοιο  μονάχα  θα  με  προϊδέαζε  για  την  παγίδα,  και  μπορεί  εγώ 
να  έφευγα  για  να  πάω  να  κρυφτώ  σ’άλλο  μέρος  της  πόλης. 

Ναι,  εντάξει,  το  ξέρω,  ίσως  να  είχαν  σκεφτεί  πως  θα  σκεφτό- 
μουν έτσι  και  θα  κατέληγα  ότι  δεν  μπορεί  να  ήταν  Παντοκρα- 
τορικοί  ενώ,  στην  πραγματικότητα,  ήταν...  Αλλά,  και  πάλι,  θα 
έκαναν  πολύ  φασαρία  για  το  τίποτα  - γι’αυτό  μη  μου  πεις  ότι 
ήμουν  παράλογα  απρόσεκτη  που  αποφάσισα  να  πάω  να  βρω 
αυτόν  τον  γαλανόδερμο  γέρο.  Είμαι  ιέρεια  της  Αρτάλης  και 
όταν  κάποιος  χρειάζεται  την  ευλογία  μου  οφείλω  να  του  την 
προσφέρω. 

Δεν  πήγα,  όμως,  και  τελείως  αφύλαχτη.  Φόρεσα  τη  λευκή  μου 
μάσκα,  εκείνη  που  κρύβει  το  πάνω  μέρος  του  προσώπου  και  τα 
μάγουλά  μου,  και  έχει  έναν  χρυσό  ήλιο  κεντημένο  στο  μέτωπο. 
Έβαλα  την  κάπα  μου  και  σήκωσα  την  κουκούλα  στο  κεφάλι. 
Πήρα  και  το  πιστόλι  σου  μαζί,  φυσικά. 

Στον  Ευκάρπιο  είπα  να  μη  με  ακολουθήσει.  Αν  ήταν  τελικά 
παγίδα,  δεν  ήθελα  ο μικρός  να  μπλέξει. 

Βαδίζοντας  έφτασα  στο  σοκάκι  που  ο Ευκάρπιος  είχε  συνα- 
ντήσει τον  μυστηριώδη  γέρο  (δεν  είναι  και  πολύ  μακριά  από 
τον  ναό  μου).  Κανείς  δεν  ήταν  εκεί,  παρά  μονάχα  μια  φιγούρα 
καθισμένη  κάτω  από  κάτι  σιδερένια  σκαλοπάτια,  σε  μια  γωνία. 
Την  πλησίασα,  γιατί  δεν  μπορεί  να  ήταν  άλλος  εκτός  από  τον 
άνθρωπο  που  με  περίμενε. 

Φορούσε  κουκούλα  όπως  εμένα,  και  στην  αρχή  δεν  μπορού- 
σα να  δω  το  πρόσωπό  του.  Αλλά,  μετά,  στράφηκε  στο  μέρος 
μου.  Ήταν  πράγματι  γαλανόδερμος,  διαπίστωσα.  Όμως  δεν 
ήμουν  σίγουρη  αν  θα  έπρεπε  να  τον  αποκαλέσω  γέρο.  Στην 
όψη  του  υπήρχε  κάτι  το...  ακαθόριστο...  σαν  ο άνθρωπος  να 
μην  είχε  ηλικία,  σαν  αυτή  η έννοια  να  μην  είχε  νόημα  γι’ αυτόν 
ή σαν  το  πρόσωπό  του  να  ήταν  κρυμμένο  πίσω  από  κάποια  μύ- 
στη ριακή  ομίχλη  του  μυαλού. 

Πρέπει  κι  αυτός  να  είδε  την  όψη  μου  - τη  μάσκα  που  φορού- 
σα - γιατί  τα  μάτια  του  στένεψαν  και  σηκώθηκε  όρθιος.  «Εσύ 
είσαι;»  με  ρώτησε.  «Η  ιέρεια;» 

«Δε  μου  φαίνεσαι  ετοιμοθάνατος,»  παρατήρησα.  Δεν  έμοια- 
ζε τραυματισμένος  (οι  κινήσεις  του  ήταν  άνετες),  και  ούτε  το 
πρόσωπό  του  μου  θύμιζε  πρόσωπο  αρρώστου. 

«Απόδειξέ  το!»  μου  είπε  αμέσως,  έντονα.  «Δείξε  το  περιδέ- 
ραιό σου!» 

Αμφισβητούσε  ότι  ήμουν  ιέρεια  της  Αρτάλης,  κι  εγώ  - τι  α- 
νόητη που  είμαι,  Βασνάρε!  τι  ανόητη!  - το  θεώρησα  καλό  να 
του  το  αποδείξω.  Ανοίγοντας  μερικά  κουμπιά  του  φορέματος 
μου,  έβγαλα  έξω  το  περιδέραιο  - κι  εκείνος  το  άρπαξε,  το  τρά- 
βηξε βίαια,  σπάζοντάς  το  (να,  δες,  με  τραυμάτισε  εδώ,  πίσω 
απ’το  λαιμό),  κι  έφυγε  τρέχοντας,  ο λεχρίτης! 

Ασφαλώς,  τον  κυνήγησα  μέσα  στα  δρομάκια-  και  σε  κάποι- 
ους τυχαίους  ανθρώπους  φώναξα  Σταματήστε  τον!  είναι  κλέ- 
φτης! μα  κανένας  δε  με  βοήθησε,  που  να  έχουν  την  κατάρα 
μου!  Ήμουν  έτοιμη  να  τραβήξω  το  πιστόλι  μου  και  να  του  ρίξω 
στα  πόδια  (δε  θα  σκότωνα  άνθρωπο  - ακόμα  κι  αυτόν  τον  λε- 
χρίτη), όταν  πήδησε  μέσα  σε  μια  πόρτα  κι  εξαφανίστηκε. 

Στην  αρχή,  σκέφτηκα  Τώρα  δε  μου  γλιτώνεις!  γιατί  πού  θα 
πήγαινε  εκεί  μέσα;  Αλλά,  μπαίνοντας  στο  οίκημα,  που  είναι 
εγκαταλειμμένο,  δεν  τον  είδα  πουθενά.  Και  δεν  μπορεί  να 
κρύφτηκε-  γύρισα  το  μέρος  ανάποδα  και  δεν  τον  βρήκα!  Ο κα- 
ταραμένος εξαφανίστηκε!  Κι  έχει  τώρα  το  περιδέραιό  μου! 
Έχω  χάσει  το  περιδέραιό  μου!  Πρέπει  να  με  βοηθήσεις  να  το 
βρω!  Πρέπει  να  με  βοηθήσεις!  Είναι  πολύτιμο  για  μένα! 

«Εντάξει,  ηρέμησε,»  είπε  ο Βασνάρος,  ξεγαντζώνοντας  τα  χέ- 
ρια της  από  πάνω  μου.  «Θα  το  βρούμε  αν  μπορεί  να  βρεθεί.» 

«Πρέπει  οπωσδήποτε  να  βρεθεί!»  είπε  η Αριστέα,  που  δά- 
κρυα γυάλιζαν  στις  άκριες  των  ματιών  της.  «Είναι  το  περιδέ- 
ραιό μου,  Βασνάρε!  Το  ιερατικό  μου  περιδέραιο!  Ποτέ  δεν  το 
βγάζω-  το  ξέρεις  ότι  ποτέ  δεν  το  βγάζω.» 

«Πριν  από  πόσο  καιρό  έγινε  η ιστορία  που  μου  περιέγρα- 
ψες;» 

«Χτες,  και  έστειλα  αμέσως  τον  Ευκάρπιο  να  σου  αφήσει  το 
μήνυμά  μου.  Γιατί  άργησες  τόσο  να  έρθεις;» 

«Δεν  είμαι  συνέχεια  πάνω  απ’τα  γραμματοκιβώτιά  μου,»  της 
είπε  ο Βασνάρος.  «Ο  κλέφτης,  πάντως,  δε  νομίζω  ότι  θα  μπο- 
ρέσει εύκολα  να  πουλήσει  το  περιδέραιό  σου.  Θα  πρέπει  νάναι 
προσεκτικός·  αν  το  δουν  τα  σκυλιά  της  Παντοκράτειρας,  θα 
τον  βουτήξουν  για  ανάκριση.  Απορώ,  όμως,  πώς  ήξερε  για  σέ- 
να- γιατί  είναι  φανερό  ότι  ήρθε  επίτηδες  να  σε  βρει-» 

«Θα  καθόμαστε  να  μιλάμε  κι  άλλο;»  τον  διέκοψε  η Αριστέα. 
«Δεν  έχεις  κανένα  σχέδιο  για  να  τον  πιάσεις;» 

«Το  σπίτι  όπου  μπήκε  όταν  τον  κυνηγούσες  έχει  καμία  κατα- 
πακτή;» τη  ρώτησε  ο Βασνάρος. 

Η Αριστέα  συνοφρυώθηκε.  «Δε...  δεν  είδα  καμία.  Και  θα  την 
έβλεπα,  δε  θα  την  έβλεπα;» 

«Πάμε  να  κοιτάξουμε,»  είπε  ο Βασνάρος.  «Ο  τύπος  αποκλεί- 
εται να  εξαφανίστηκε.  Κάπου  θα  τρύπωσε.» 

«Πάω  να  πάρω  την  κάπα  μου.»  Η Αριστέα  έτρεξε  στο  εσωτε- 
ρικό του  ναού  κι  επέστρεψε  πολύ  γρήγορα,  φορώντας  την  κά- 
πα της  κι  έχοντας  στα  χέρια  της  το  πιστόλι  που  κάποτε  της  είχε 
χαρίσει  ο Βασνάρος. 

«Φεύγουμε;»  τη  ρώτησε  εκείνος. 

«Εννοείται.» 

Ανέβηκαν  την  πέτρινη  σκάλα,  βγαίνοντας  από  τον  υπόγειο 
ναό  της  Αρτάλης. 


ΙΟ. 


Μετά  από  την  πόρτα  ήταν  πάλι  το  σκοτεινό  σπήλαιο,  και  το 
διέσχισε  προς  τη  μεριά  απ’την  οποία  είχε  έρθει-  τουλάχιστον, 
έτσι  ήλπιζε  καθώς  βάδιζε  μέσα  στο  σκοτάδι,  με  μοναδικό  του 
οδηγό  τη  Λόρκη. 

Τώρα,  επιστρέφει  στα  περίχωρα  της  Χαρπόβης,  έχοντας  βγει 
από  το  Στόμα  του  Δάσους  και  έχοντας  διασχίσει  τα  Φέρνιλ- 
γκαν  προς  τα  νότια  καβάλα  στον  Ανεμοπόδη.  Ένας  σιγανός 
άνεμος  φυσά,  σφυρίζοντας  στ’αφτιά  του.  Και  ο Αργύριος  ακό- 
μα αισθάνεται  περίεργα.  Αισθάνεται  σαν  κάτι  από  εκείνη  την 
αλλόκοτη  πόλη  να  έχει  μείνει  μαζί  του,  αλλάζοντάς  τον  για  πά- 
ντα. 

Τι,  όμως;  Δεν  μπορεί  να  το  προσδιορίσει.  Νιώθει  σαν  η διά- 
σταση της  Σεργήλης  να  μην  είναι  καλά  στερεωμένη  γύρω  του, 
ή σαν  εκείνος  να  μην  είναι  καλά  στερεωμένος  στο  κέντρο  της  - 
τι  παράξενη  αίσθηση! 

Σαν  όνειρο... 

Αλλά  δεν  είναι  όνειρο.  Το  ξέρει  πως  δεν  είναι  όνειρο. 

Ο ήλιος  γέρνει  προς  τη  δύση,  γεμίζοντας  την  ύπαιθρο  με 
σκιές.  Ο Αργύριος  ξεπεζεύει,  παίρνει  τον  Ανεμοπόδη  από  τα 
γκέμια,  και  προχωρά  πάνω  στο  χαμηλό  χορτάρι,  περνά  πλάι 
από  ένα  σύδεντρο,  και  ατενίζει  τον  βωμό  της  Λόρκης.  Ένα  μα- 
γκάλι είναι  αναμμένο  εκεί  δίπλα,  και  ο γέρο-ιερέας  κάθεται 
σ’έναν  βράχο  καπνίζοντας  την  πίπα  του. 

Ο Αργύριος  δένει  τον  Ανεμοπόδη  σ’ένα  χαμόδεντρο  και  ζυ- 
γώνει τον  ιερέα.  Βγάζει  από  τον  σάκο  του  το  περιδέραιο  της 
ιέρειας  της  Αρτάλης  και  το  κρατά  εμπρός  του.  «Το  έφερα.» 

Ο γέρο-ιερέας  σβήνει,  ήρεμα,  το  τσιμπούκι  του.  Σηκώνεται 
όρθιος.  «Είσαι  δικός  της,  τώρα,»  λέει.  «Σε  περιμέναμε.»  Βγά- 
ζει μια  τράπουλα  και  τραβά  ένα  χαρτί.  Το  κρατά,  με  το  ένα  χέ- 
ρι, έτσι  ώστε  να  μπορεί  να  το  δει  ο Αργύριος.  Επάνω  του  είναι 
ζωγραφισμένος  ένας  γαλανόδερμος  άντρας  με  μακριά  μαύρα 
μαλλιά  ο οποίος  φορά  κάπα.  Με  το  δεξί  χέρι  κρατά  υψωμένο 
ένα  περιδέραιο. 

Στο  κάτω  μέρος  του  τραπουλόχαρτου  γράφει:  μπαλαντερ  της 
λορκης. 

Για  μια  στιγμή,  ο Αργύριος  αισθάνεται  την  αναπνοή  του  να 
κόβεται.  Κάνει  δυο  βήματα  όπισθεν.  Η εικόνα  στο  χαρτί  τού 
θυμίζει  τον  εαυτό  του.  Νομίζει  πως  είναι  ο εαυτός  του.  Αλλά 
αυτό  δεν  μπορεί  να  συμβαίνει!  Είναι  αδύνατον! 

«Τι  είν’αυτό!»  φωνάζει. 

Ο γέρο-ιερέας  γελά.  «Δεν  έχεις  ξαναδεί  τον  Μπαλαντέρ  της 
Λόρκης;»  ^ 

«Δεν  υπάρχει  τέτοιο  φύλλο!» 

«Δεν  υπάρχει  ο Μπαλαντέρ  της  Λόρκης;» 

«...Υπάρχει,»  λέει  ο Αργύριος,  αποπροσανατολισμένος.  «Αλ- 
λά δεν...  δεν  είναι  αυτό  που  μου  δείχνεις!» 

«Και  πώς  είναι;  Το  θυμάσαι  αλλιώς;» 

Ο Αργύριος  συνοφρυώνεται.  Δεν  μπορεί  να  θυμηθεί.  Δεν 
μπορεί  να  θυμηθεί  τον  Μπαλαντέρ  της  Λόρκης  αλλιώς.  Εξοργί- 
ζεται. «Κάτι  έχεις  κάνει,  γέρο!»  φωνάζει.  «Κάποιο  κόλπο!» 
(Δεν  περνά  απ’το  μυαλό  του  να  αποκαλέσει  τον  ιερέα  Ιερότα- 
τε, όπως  παλιά.) 

Ο γέρο-ιερέας  γελά  ξανά.  «Τίποτα  δεν  έχω  κάνει.  Και  ο 
Μπαλαντέρ  ήταν  πάντα  ο ίδιος-» 

«Θα  το  είχα  προσέξει!  Τον  έχω  ξαναδεί!» 

Ο γέρος  κρύβει  τον  Μπαλαντέρ  μέσα  στα  υπόλοιπα  φύλλα. 
«Αν  νομίζεις  ότι  σου  λέω  ψέματα,  πήγαινε  και  ζήτα  από  άλλον 
την  Τράπουλα  της  Πανούργου  Κυράς,  κι  όταν  δεις  τον  Μπαλα- 
ντέρ της  Λόρκης  έλα  να  ξαναμιλήσουμε.» 

Ο Αργύριος  φεύγει  τρέχοντας. 

11. 


Η Αριστέα  τον  οδήγησε  σε  μια  εγκαταλειμμένη  παράγκα.  Στο 
πάτωμα  απλώνονταν  χώματα,  ξύλα,  και  πέτρες.  Τα  παράθυρα 
ήταν  σφραγισμένα  με  ξύλινες  τάβλες·  μοναδική  είσοδος  ήταν  η 
πόρτα  απ’την  οποία  είχαν  μόλις  μπει. 

Ο Βασνάρος,  κλοτσώντας  τις  σαβούρες,  έψαξε  για  καμία  κα- 
ταπακτή στο  δάπεδο.  Πουθενά  δεν  υπήρχε  κάποιος  χαλκάς  ή 
άλλο  χερούλι.  «Σίγουρα  μπήκε  εδώ;» 

«Ναι  - ξέρω  τι  βλέπω!» 

«Δεν  είπα  ότι  δεν  ξέρεις,»  αποκρίθηκε  ο Βασνάρος,  σκύβο- 
ντας και  κοιτάζοντας  το  παλιό,  σαπισμένο  ξύλινο  πάτωμα  προ- 
σεχτικά, μήπως  διακρίνει  τις  άκριες  κάποιας  κρυφής  καταπα- 
κτής. Δε  φαίνεται  να  υπάρχει  κάτι... 

Μια  άλλη  σκέψη  πέρασε,  τότε,  απ’το  νου  του  και  ύψωσε  α- 
μέσως το  κεφάλι.  Στην  οροφή,  όμως,  δεν  είδε  κανένα  αρκετά 
μεγάλο  άνοιγμα  για  να  μπορεί  να  χωρέσει  άνθρωπος.  Αν  δεν 
έφυγε  από  πάνω,  πρέπει  να  έφυγε  από  κάτω,  σκέφτηκε  ο Βασ- 
νάρος, στρέφοντας  πάλι  το  βλέμμα  του  στο  πάτωμα.  Δεν  υ- 
πάρχει όιλλος  δρόμος. 

Βήματα  στο  κατώφλι. 

Ο Βασνάρος  στράφηκε. 

Μια  γριά  στεκόταν  εκεί,  καμπουριαστή  και  κρατώντας  μα- 
γκούρα. Το  δέρμα  της  ήταν  λευκό  με  απόχρωση  του  ροζ,  όπως 
το  δικό  του,  και  τα  μαλλιά  της  μακριά  και  άσπρα,  αραιά. 

«Μια  γυναίκα  που  ζητά  κάτι  που  έχει  χάσει...»  μουρμούρισε, 
αρκετά  δυνατά  για  να  ακουστεί. 

Η Αριστέα  συνοφρυώθηκε.  «Τι  είπες;» 

«Εσύ  είσαι  η γυναίκα  που  ζητά  κάτι  που  έχει  χάσει;» 

«Τι  θες  να  πεις;  Ξέρεις  γιατί  είμαι  εδώ;» 

«Ζητάς,  λοιπόν,  κάτι  που  έχεις  χάσει.» 

«Ποιος  σ’έστειλε  εδώ;»  ρώτησε  η Αριστέα. 

«Η  Μεγάλη  Κυρά,»  απάντησε  η γριά.  «Η  Λόρκη.  Το  είδα  στα 
χαρτιά,  ότι  θα  ερχόσουν  εσύ  που  ζητάς  κάτι.» 

«Μάντισσα  της  Λόρκης...»  Τα  χείλη  της  Αριστέας  στράβωσαν 
καθώς  άρθρωνε  τις  λέξεις.  Δεν  είχε  και  μεγάλη  συμπάθεια  για 
τους  υπηρέτες  της  Λόρκης,  όπως  ήξερε  ο Βασνάρος·  και,  μάλι- 
στα, πολλές  φορές  τού  είχε  πει  να  ζητήσει  να  μην  τον  αποκα- 
λούν  Γιο  της  Λόρκης.  Είναι  βρισιά,  να  σε  λένε  έτσι!  Αλλά  εκεί- 
νος πάντα  γελούσε.  Ας  με  λένε  όπως  θέλουν!  Εξάλλου  δεν  μπο- 
ρώ να  τους  εμποδίσω. 

Τώρα,  ο Βασνάρος  είπε  στη  μάντισσα:  «Ξέρεις  πού  είναι  αυ- 
τό που  ζητάμε;» 

«Ναι,»  αποκρίθηκε  εκείνη.  «Για  να  σας  οδηγήσω  ήρθα.» 

«Αφιλοκερδώς;»  είπε  η Αριστέα,  ειρωνικά  και  χωρίς  να  κρύ- 
βει τη  δυσπιστία  της. 

Η γριά  την  αγριοκοίταξε.  «Η  Μεγάλη  Πανούργα  Κυρά  μού 
το  ζήτησε!  Είναι  δική  της  υπόθεση.» 

Δική  της  υπόθεση;  απόρησε  ο Βασνάρος.  Τι  σκατά  έχει  συμ- 
βεί μαντό  το  περιδέραιο;  «Ποιος  το  έκλεψε;» 

«Ποιος  έκλεψε  ποιο;»  ρώτησε  η γριά- μάντισσα. 

Δεν  ξέρει  ότι  είναι  ιερατικό  περιδέραιο  της  Αρτόιλης...  «Το 
προσωπικό  αντικείμενο  της  φίλης  μου.  Ποιος  το  έκλεψε;» 

«Η  Λόρκη  μ’έστειλε  να  σας  οδηγήσω  σ’αυτό  - τίποτ’άλλο  δε 
μου  αποκάλυψε. » 

Η Αριστέα  την  ατένισε  με  καχυποψία  στα  μάτια. 

«Ελάτε  μαζί  μου,»  τους  είπε  η γριά,  στρέφοντάς  τους  την 
πλάτη  και  βαδίζοντας. 

Η Αριστέα  κοίταξε  τότε  τον  Βασνάρο,  ερωτηματικά.  Εκείνος 
δεν  είπε  τίποτα-  απλά  ακολούθησε  τη  μάντισσα  της  Λόρκης.  Η 
υπόθεση  ήταν  έτσι  κι  αλλιώς  παράξενη-  αυτό  που  συνέβαινε 
τώρα  δεν  ήταν  πιο  αλλόκοτο  από  τον  τρόπο  με  τον  οποίο  είχε 
κλαπεί  το  περιδέραιο  της  Αριστέας. 

«Την  εμπιστεύεσαι;»  άκουσε  την  ιέρεια  να  του  ψιθυρίζει. 

«Τι  άλλη  επιλογή  έχουμε;  Δε  νομίζω  ότι  υπάρχει  καταπακτή 
μες  στο  σπίτι.» 


12. 


Ο Αργύριος,  κρατώντας  το  ιερατικό  περιδέραιο  κρυμμένο,  πη- 
γαίνει στη  Χαρπόβη  και  ζητά  από  γνωστούς  κι  αγνώστους  να 
δει  τις  τράπουλές  τους.  Τις  Τράπουλες  της  Πανούργου  Κυράς, 
γιατί  υπάρχουν  πολλά  είδη  τραπουλών  παρότι  χρησιμοποιού- 
νται, συνήθως,  για  τα  ίδια  παιχνίδια.  Στο  σπίτι  του  κοιτάζει  και 
τη  δική  του  Τράπουλα  της  Πανούργου  Κυράς. 

Σε  όλες,  ο Μπαλαντέρ  της  Λόρκης  είναι  ο εαυτός  του. 

Πώς  είναι  δυνατόν,  όμως,  τόσο  καιρό  να  μην  το  έχει  προσέ- 
ξει; Πώς  είναι  δυνατόν; 

Καθώς  περιδιαβαίνει  την  πόλη  και  καθώς  μπερδεμένες  σκέ- 
ψεις παραδέρνουν  μέσα  στο  μυαλό  του,  έχει  συγχρόνως  αυτή 
την  αίσθηση  ότι  ζει  ένα  όνειρο  που  δεν  είναι  όνειρο  - την  αί- 
σθηση που  του  έχει  μείνει  από  την  επίσκεψη  σ’εκείνη  την  αλ- 
λόχρονη  πόλη. 

Την  επομένη,  πάει  να  συναντήσει  τον  γέρο-ιερέα  στην  καλύ- 
βα του  βόρεια  του  βωμού.  Τον  βρίσκει  να  ψήνει  ψάρια  πασπα- 
λισμένα με  κάποιο  χόρτο  που  έχει  πικάντικη  μυρωδιά. 

«Λοιπόν;»  ρωτά  ο γέρος.  «Είδες;» 

Ο Αργύριος  γνέψει  καταφατικά.  «Είδα.  Αλλά  δεν  καταλαβαί- 
νω. Όχι  απόλυτα.  Η Λόρκη...  το  ήξερε  ότι  είμαι  ο Μπαλαντέρ; 
Αν  ναι,  ποιος  ο λόγος  για  όλες  εκείνες  τις  δοκιμασίες;» 

«Ποιος  ο λόγος  για  οτιδήποτε,  παιδί  μου;»  αποκρίνεται  ο γέ- 
ρο-ιερέας  καθώς  γυρίζει  τα  ψάρια  πάνω  από  την  ψηστιέρα. 
«Προτού  περάσεις  από  τις  δοκιμασίες,  θα  πίστευες  ότι  είσαι  ο 
Μπαλαντέρ  της  Λόρκης,  ακόμα  κι  αν  σ’το  έλεγα  εγώ  ο ίδιος;» 

Ο Αργύριος  συνοφρυώνεται.  Ο γέρος  έχει  δίκιο,  σκέφτεται. 
Δε  θα  τον  πίστευα. 

«Πεινάς;»  ρωτά  ο ιερέας. 

Ο Αργύριος  γνέφει. 

«Ωραία.  Δε  μπορώ  να  τα  φάω  όλα  αυτά  τα  ψάρια  μόνος  μου, 
και  είναι  κρίμα  να  πάνε  χαμένα. » 

Μετά  από  λίγο,  καθώς  τρώνε,  ο Αργύριος  ρωτά:  «Και  το  πε- 
ριδέραιο; Τι  πρέπει  τώρα  να  κάνω  με  το  περιδέραιο;» 

«Εσύ  θα  το  αποφασίσεις  αυτό,»  αποκρίνεται  ο γέρο-ιερέας. 
«Εγώ  πια  δεν  έχω  τη  σοφία  να  σε  συμβουλεύω-  εσύ  έχεις  με- 
γαλύτερη σοφία  από  μένα.» 

Αυτό  είναι  ένα  από  τα  παράξενα  αστεία  του; 


13· 


Η γριά  τούς  οδηγούσε  για  κάμποση  ώρα  μέσα  στα  λαβυρινθώ- 
δη δρομάκια  της  Παραγκούπολης,  και  ο Βασνάρος,  παρότι  είχε 
προτείνει  στην  Αριστέα  να  εμπιστευτούν  τη  μάντισσα  της 
Λόρκης,  ήταν  ωστόσο  επιφυλακτικός.  Φοβόταν  πως  ίσως  η 
γριά  να  τους  πήγαινε  κάπου  για  να  τους  ληστέψουν,  και  είχε  το 
χέρι  του  κοντά  στη  λαβή  του  πιστολιού  του,  κάτω  από  την  κά- 
πα  του. 

Η Αριστέα  έμοιαζε  το  ίδιο  επιφυλακτική  μ’εκείνον,  αν  όχι  πε- 
ρισσότερο. «Από  πότε  η Λόρκη  βοηθά  τις  ιέρειες  της  Αρτά- 
λης;»  είπε,  σε  κάποια  στιγμή,  στον  Βασνάρο,  αδιαφορώντας 
αν  η γριά-μάντισσα  μπορούσε  να  την  ακούσει  ή όχι.  «Δεν  είναι 
λογικό.» 

«Σσς,»  της  έκανε  εκείνος.  «Μάλλον  δεν  ξέρει  ότι  είσαι  ιέρεια. 
Δεν  έχει  καμία  ιδέα  για  σένα. » 

«Ακόμα  κι  έτσι,  είναι  παράξενο  που  με  βοηθά.  Και  παράξενο 
που  λέει  ότι  την  έστειλε  η Λόρκη.  Ποτέ  στη  ζωή  μου  δεν  έχω 

προσευχηθεί  στη  Λόρκη,  ούτε  της  έχω  ζητήσει  τίποτα,  ούτε  την 
έχω  υπηρετήσει  με  κανέναν  τρόπο!»  Το  είπε  σαν  να  ήθελε  να 
αποφύγει  κάποια  παρεξήγηση,  σαν  να  νόμιζε  πως  ο Βασνάρος 
θ’αποκτούσε  ξαφνικά  πολύ  άσχημη  γνώμη  για  εκείνη  αν  ανα- 
κάλυπτε ότι  η Αριστέα,  κάπως,  σχετιζόταν  με  τη  Λόρκη. 

Μετά  από  κάμποση  ώρα  δρόμο,  έφτασαν  στη  βορειοανατο- 
λική μεριά  της  Παραγκούπολης,  όχι  και  τόσο  μακριά  από  τη 
Χωματερή.  Μια  υποψία  της  βρόμας  των  σκουπιδιών  ερχόταν 
ώς  εδώ. 

Η γριά-μάντισσα  σταμάτησε,  τελικά,  αντίκρυ  σ’ένα  παλιό  οι- 
κοδόμημα καμωμένο  από  γκρίζα  πέτρα.  Δεν  έμοιαζε  με  σπίτι, 
και  ο Βασνάρος  ήξερε  πως  δεν  ήταν.  Παλιά,  οι  Παντοκρατορι- 
κοί  χρησιμοποιούσαν  τούτο  το  μέρος  ως  ανακριτή ριο.  Γίνονταν 
βασανιστήρια  εδώ  μέσα.  Αλλά  όχι  πια.  Το  είχαν  εγκαταλείψει, 
και  μια  συμμορία  το  είχε  καταλάβει  και  το  είχε  κάνει  άντρο 
της.  Οι  Λογχοφόροι. 

Η γριά  δεν  τόλμησε  να  πλησιάσει  την  είσοδο  του  οικήματος. 
Όταν  βρίσκονταν  σε  κάποια  απόσταση  απ’αυτό,  ατενίζοντάς 
το  στο  πέρας  ενός  μικρού  δρόμου,  ύψωσε  το  χέρι  της  κι  έδειξε. 
«Εκεί  μέσα  θα  βρεις  αυτό  που  ψάχνεις,»  δήλωσε,  και  στράφη- 
κε να  κοιτάξει  την  Αριστέα.  «Στα  υπόγεια  κάτω  απ’τα  υπόγει- 
α.» 

Η ιέρεια  την  ατένισε  με  έκδηλη  δυσπιστία. 

«Η  Μεγάλη  Κυρά  μού  το  αποκάλυψε!»  είπε  έντονα  η γριά. 
«Τίποτ’άλλο  δεν  ξέρω.  Κάνεις  τώρα  ό,τι  θέλεις.»  Γυρίζοντας, 
βάδισε  προς  τ’αριστερά,  στηριζόμενη  στη  μαγκούρα  της. 

«Περίμενε!»  της  είπε  η Αριστέα.  «Πώς  θα  μπούμε  εκεί  μέσα; 
Το  μέρος  είναι  επικίνδυνο!» 

Η μάντισσα  δεν  στράφηκε  για  να  την  ξανακοιτάξει-  συνέχισε 
να  βαδίζει.  «Σου  είπα  - τίποτ’άλλο  δεν  ξέρω.» 

Η Αριστέα  είπε  στον  Βασνάρο:  «Παγίδα  είναι.» 

«Γνώριζε,  όμως,  πολλά  για  την  περίπτωσή  σου.  Αν  ήθελε  να 
βρει  κάποιο  τυχαίο  θύμα,  δε  θα  ερχόταν  σ’εμάς  όπως  ήρθε.» 

Η Αριστέα  μόρφασε.  Το  ήξερε  πως  ο Βασνάρος  είχε  δίκιο. 
Υπήρχε  κάτι  το...  μυστηριώδες  επάνω  στη  γριά:  κάτι  που  μαρ- 
τυρούσε ότι,  όντως,  κάποια  αόρατη  δύναμη  την  είχε  στείλει.  Η 
Λόρκη... 

«Πώς  θα  μπούμε  εκεί  μέσα;  Είναι  το  άντρο  των  Λογχοφό- 
ρων.» 

«Το  ξέρω,»  ένευσε  ο Βασνάρος.  «Νομίζεις  ότι  είναι  η πρώτη 
φορά  που  το  βλέπω;» 

«Τους  έχεις  ξανασυναντήσει;» 

«Δεν  είχα  την  ευκαιρία.  Ασχολούμαι  με  πιο  σοβαρούς  κλέ- 
φτες απ’αυτούς.»  Οι  Λογχοφόροι  ήταν  μια  συμμορία  που  πε- 
ριφερόταν  μόνο  στην  Παραγκούπολη  · δεν  έφευγε  από  δω.  Τα 
μέλη  της  λήστευαν,  κυρίως,  κανέναν  περαστικό  και  ζητούσαν 
φόρο  από  ορισμένα  σπίτια  για  να  μην  τα  διαλύσουν.  Οι  πρά- 
κτορες της  Παντοκράτειρας  ποτέ  δεν  τους  είχαν  δώσει  σημα- 
σία, απ’ό,τι  ήξερε  ο Βασνάρος·  μάλλον,  τους  θεωρούσαν  τελεί- 
ως ασήμαντους:  και  μάλλον  είχαν  δίκιο. 

«Αυτό  σημαίνει  ότι  θάναι  εύκολο  να  μπούμε  εκεί  μέσα  και  να 
πάρουμε  το  περιδέραιό  μου;»  ρώτησε  η Αριστέα. 

«Δεν  το  νομίζω,»  είπε  ο Βασνάρος.  «Αλλά  ας  δοκιμάσουμε 
πρώτα  να  φανούμε  ευγενικοί.» 

Προχώρησε  προς  το  γκριζόπετρο,  ισόγειο  οικοδόμημα, 
μπροστά  από  την  ανοιχτή  πόρτα  του  οποίου  δύο  άντρες  κάθο- 
νταν σ’ένα  πέτρινο  πεζούλι.  Ο ένας  κρατούσε  ένα  ξύλινο  δόρυ, 
με  τη  σιδερένια  αιχμή  του  να  δείχνει  τον  ουρανό  και  τον  πάτο 
του  ν’ακουμπά  στο  ραγισμένο  λιθόστρωτο.  Το  δόρυ  του  άλλου 
ήταν  παραδίπλα,  στηριγμένο  στον  τοίχο.  Ο πρώτος  φρουρός 
είχε  δέρμα  κατάμαυρο  και  ξυρισμένο  κεφάλι  και  πρόσωπο- 
γκρίζα  κουρέλια  τον  έντυναν.  Ο δεύτερος  φρουρός  είχε  δέρμα 
λευκό-ροζ,  βρόμικα  ξανθά  μαλλιά,  και  φορούσε  παντελόνι  και 
μακρύ  πανωφόρι  από  καφέ  πετσί. 

«Γεια,»  χαιρέτησε  ο Βασνάρος,  καθώς  οι  δύο  άντρες  σηκώ- 
νονταν όρθιοι  με  τα  δόρατά  τους  στα  χέρια.  Από  τη  ζώνη  του 

μαυρόδερμου  κρεμόταν  ένα  μεγάλο  πιστόλι-  ο άλλος  δεν  φαι- 
νόταν να  έχει  πυροβόλο  όπλο,  εκτός  αν  το  έκρυβε  μέσα  στο 
πανωφόρι  του. 

«Τι  θέλεις;»  ρώτησε  ο τελευταίος. 

«Ένα  περιδέραιο  απ’όπου  κρέμεται  ένα  αργυρό  σύμβολο: 
ένας  ήλιος  με  οκτώ  τεθλασμένες  ακτίνες,  τον  οποίο  κρατούν 
ανάμεσά  τους  δύο  χέρια.» 

Τα  μάτια  του  ξανθού  στένεψαν.  «Το  σύμβολο  της  Αρτάλης. 
Δεν  έχουμε  τέτοια  πράματα  εδώ.» 

Φοβάται  ότι  είμαι  πράκτορας  της  Παντοκράτειρας.  «Δε  θα 
πάθετε  κανένα  κακό.  Θα  σας  πληρώσω,  μάλιστα.  Έναν  ήλιο.» 

«Δεν  το  έχουμε,  λέμε!»  μούγκρισε  ο μαυρόδερμος.  «Δίνε 
του!»  Έστρεψε  την  αιχμή  του  δόρατός  του  προς  τον  Βασνάρο. 

Εκείνος  την  παραμέρισε  με  το  χέρι  του,  ήπια.  «Ήρεμα,  α- 
δελφέ. Μια  προσφορά  κάνω.  Ίσως  θα  θέλατε  να  το  αναφέρετε 
στο  αφεντικό  σας.» 

«Καλά,  θα  δούμε.»  Ο ξανθός  πλησίασε  την  είσοδο  του  οική- 
ματος και,  βάζοντας  δυο  δάχτυλα  στο  στόμα  του,  σφύριξε. 

Μια  γυναίκα  βγήκε,  κοντή  και  γαλανόδερμη,  με  ανακατεμέ- 
να ξανθά  μαλλιά.  «Τι  είναι;» 

«Ο  φίλος,»  έδειξε  με  τον  αντίχειρα  του  τον  Βασνάρο,  «έχει 
μια  προσφορά,  λέει,  να  κάνει.» 

Η γυναίκα  περίμενε. 

Ο Βασνάρος  τής  είπε  τι  ήθελε.  «Το  ξέρω  πως  έχετε  ένα  τέτοιο 
αντικείμενο,»  πρόσθεσε. 

Η γυναίκα  μπήκε  πάλι  στο  άντρο  των  Λογχοφόρων  και,  μετά 
από  λίγο,  επέστρεψε.  «Δεν  υπάρχει  τέτοιο  πράμα,»  δήλωσε. 
«Φύγετε  από  δω,  κι  οι  δυο  σας.» 

Η όψη  της  Αριστέας  αγρίεψε,  αλλά  ο Βασνάρος  άγγιξε  το 
μπράτσο  της  κι  άρχισε  ν’απομακρύνεται  από  το  γκριζόπτερο 
οίκημα.  Η ιέρεια  τον  ακολούθησε  χωρίς  να  κάνει  φασαρία. 

Όταν  είχαν  πάει  αρκετά  μακριά  και  στρίψει  τη  γωνία,  ώστε 
να  μην  τους  βλέπουν  οι  Λογχοφόροι,  ρώτησε  τον  Βασνάρο: 
«Νομίζεις  ότι  λένε  αλήθεια;» 

«Δεν  ξέρω.  Αλλά,  αφού  η γριά  είπε  ότι  εκεί  θα  το  βρούμε,  τό- 
τε μάλλον  κάπου  εκεί  μέσα  είναι.» 

«Αποκλείεται  να  μας  αφήσουν  να  μπούμε  και  να  κοιτάξου- 
με,» είπε  η Αριστέα. 

«Ναι,  όντως.  Δε  μου  λες  - το  θέλεις  πολύ  αυτό  το  περιδέραι- 
ο;» 

«Φυσικά  και  το  θέλω!  Δεν  είναι  ένα  οποιοδήποτε  περιδέραιο 
- μην  κάνεις  πως  δεν  κατ-» 

«Αρκετά.»  Ο Βασνάρος  έβαλε  το  δάχτυλό  του  επάνω  στα  χεί- 
λη της. 


14. 


Ο Αργύριος  ξέρει  πως  το  ιερατικό  περιδέραιο  τού  είναι  άχρη- 
στο. Δεν  το  θέλει,  αλλά  δεν  μπορεί  και  να  το  πουλήσει.  Αν  το 
βγάλει  ανοιχτά  στην  αγορά,  οι  πράκτορες  της  Παντοκράτειρας 
θ’αρχίσουν  να  του  κάνουν  ερωτήσεις  για  το  πού  το  βρήκε,  και 
θα  το  κατασχέσουν  φυσικά.  Αν  προσπαθήσει  να  το  πουλήσει 
κρυφά-  δεν  έχει  νόημα  να  το  επιχειρήσει  αυτό:  Κανένας  δεν 
θέλει  να  έχει  μαζί  του  ένα  μαραφέτι  που  πιθανώς  να  τον  βάλει 
σε  μπελάδες  με  την  Παντοκράτειρα. 

Να  το  επιστρέφω  εκεί  που  το  βρήκα , περνώντας  πάλι  μέσα 
από  το  Στόμα  τον  Δάσους,  αποκλείεται... 

Όμως  - κι  αυτή  η σκέψη  έρχεται  ξαφνικά  στο  μυαλό  του  - 
ίσως  μπορώ  να  το  αφήσω  να  επιστρέφει  από  μόνο  του. 

Και  ξέρει  - κάτι  μέσα  του  του  το  επιβεβαιώνει  - ότι  έχει  βρει 
τη  σωστή  λύση . 

Το  πρώτο  πράγμα  που  οφείλει  να  κάνει  είναι  να  εντοπίσει 
μία  από  τις  ιέρειες  της  Αρτάλης:  πράγμα  που  δεν  θα  είναι  εύ- 
κολο, έτσι  όπως  κρύβονται  τώρα  με  τους  διωγμούς.  Αλλά  πρέ- 
πει να  προσπαθήσει,  ελπίζοντας  ότι  η Λόρκη,  γι’ ακόμα  μια  φο- 
ρά, θα  τον  καθοδηγήσει...  ή,  μάλλον,  ξέροντας  ότι  η Λόρκη  θα 
τον  καθοδηγήσει.  Είναι,  άλλωστε,  ο Μπαλαντέρ  της,  και  αι- 
σθάνεται σαν  τον  Μπαλαντέρ  της.  Η διάσταση  της  Σεργήλης... 
έχει,  κατά  κάποιον  μυστηριώδη  τρόπο,  αλλάξει  γύρω  του-  ή 
ίσως  εκείνος  να  έχει  αλλάξει,  σε  κάποιο  βαθύ,  πρωταρχικό  ε- 
πίπεδο της  ύπαρξής  του.  Σε  κάποιο  επίπεδο  που  τον  δένει  με 
τη  Σεργήλη. 

Ο Μπαλαντέρ  της  Λόρκης  αναζητά  τις  ιέρειες  της  Αρτάλης... 

...και  μετά  από  μέρες,  οδηγείται,  μέσα  από  εξωφρενικές  συ- 
μπτώσεις, κοντά  στα  μέλη  μιας  τοπικής  επανάστασης,  βόρεια 
και  δυτικά  της  Χαρπόβης,  στις  νότιες  όχθες  του  ποταμού 
Τούμβρηθ.  Συναντά  τους  επαναστάτες  για  να  τους  προειδο- 
ποιήσει ότι  οι  πράκτορες  της  Παντοκράτειρας  βρίσκονται  στο 
κατόπι  τους  και  πρέπει  να  φύγουν  γρήγορα,  προτού  είναι  αρ- 
γά. Εκείνοι  τον  υποπτεύονται  ότι  ο ίδιος  είναι  πράκτορας  της 
Παντοκράτειρας  και  τον  φυλακίζουν.  Ο Αργύριος  δεν  τους 
φέρνει  αντίσταση,  ξέροντας  ήδη  ότι  είναι  καταδικασμένοι,  ότι 
η επανάστασή  τους  θα  διαλυθεί  όπως  και  τόσες  άλλες  μικροε- 
παναστάσεις  που  έχουν  γίνει  στη  Σεργήλη  πριν  από  τη  δική 
τους. 

Αναρωτιέται  αν  ποτέ  θα  γίνει  κάποια  επανάσταση  που  μπο- 
ρεί πραγματικά  να  απειλήσει  την  Παντοκράτειρα...  Αν  είναι  να 
γίνει,  πάντως,  θα  πρέπει  να  γίνει  εκ  των  έσω:  από  δικούς  της 
ανθρώπους,  νομίζει  ο Αργύριος. 

Οι  Παντοκρατορικοί  βρίσκουν  το  άντρο  των  επαναστατών 
και  έρχονται  για  να  τους  πολεμήσουν.  Μέσα  στον  χαλασμό,  ο 
Αργύριος  καταφέρνει  να  ξεφύγει  μαζί  με  μια  κοπέλα  κι  ένα  μι- 
κρό αγόρι.  Τους  πηγαίνει  σ’ένα  χωριό  νοτιοανατολικά  της  Α- 
γκένροβ  και  τους  αφήνει  σε  μια  οικογένεια  αγροτών.  Ρωτά 

τους  αγρότες  μήπως  ξέρουν  για  τίποτα  ιέρειες  της  Αρτάλης 
εδώ  κοντά.  Δείχνει  το  περιδέραιο  και  λέει:  Έχω  κάτι  να  τους 
δώσω,  από  μία  δική  τους  που  πέθανε  από  τα  όπλα  των  πολεμι- 
στών της  Παντοκράτεφας. 

Οι  αγρότες  τού  απαντούν  ότι  έχουν  ακούσει  πως  κάποιες  ιέ- 
ρειες της  Αρτάλης  κρύβονται  σ’ένα  αρχαίο  ερείπιο 
στ’ανατολικά  από  εδώ.  Πόσο  μακριά;  ρωτά  ο Αργύριος.  Πού 
είναι  αυτό  το  ερείπιο;  Μα  οι  αγρότες  δεν  ξέρουν  να  του  πουν. 
Έτσι,  ταξιδεύει  πάλι  με  οδηγό  τη  Λόρκη... 

...κι  αισθάνεται  τη  διάσταση  της  Σεργήλης  να  περιστρέφεται 
γύρω  του  σαν  ρουλέτα,  να  κυλά  σαν  ζάρι,  να  ανακατεύεται  σαν 
τράπουλα  με  χαρτιά. 

Στο  δρόμο  του  συναντά  ένα  κατεστραμμένο  χωριό,  από  τον 
καιρό  που  οι  στρατοί  της  Παντοκράτειρας  αλώνιζαν  τα  εδάφη 
της  Σεργήλης.  Κανένας  από  τους  παλιούς  του  κατοίκους  δεν 
έχει  επιστρέφει  για  να  το  ανοικοδομήσει.  Το  έχουν  εγκαταλεί- 
ψει  στον  άνεμο.  Ο Αργύριος  κοιμάται  μέσα  στα  ερείπια  για  να 
καλυφτεί  από  τη  βροχή.  Το  πρωί,  καβαλά  πάλι  τον  Ανεμοπόδη 
και  συνεχίζει  την  αναζήτησή  του. 

Βρίσκει  ένα  παλιό  ερειπωμένο  οχυρό  πάνω  σ’έναν  λόφο  και 
ψάχνει  για  σημάδια  ανθρώπων,  να  δει  αν  το  μέρος  κατοικείται 
ή όχι.  Ελπίζει  να  συναντήσει  εδώ  τις  ιέρειες  της  Αρτάλης,  αλλά 
συμπεραίνει  ότι  το  οχυρό  είναι  εγκαταλειμμένο.  Μάλλον  οι 
αγρότες  έκαναν  λάθος·  δεν  ήταν  καλά  πληροφορημένοι. 

Σε  μια  κωμόπολη,  γνωρίζει  μια  ιέρεια  της  Λόρκη ς,  η οποία 
του  λέει  πως  είχε  ονειρευτεί  τον  ερχομό  του:  έναν  ιερό  άντρα 
της  Μεγάλης  Κυράς  που  αναζητά  τις  ιέρειες  της  Αρτάλης.  Τον 
φιλοξενεί  στο  σπίτι  της,  μέσα  στην  κωμόπολη,  και  το  βράδυ 
κάνουν  έρωτα  επάνω  στον  βωμό  της  Λόρκης  μέχρι  που  κοι- 
μούνται από  εξουθένωση.  Ο Αργύριος  ονειρεύεται  έναν  κατη- 
φορικό δρόμο  που  οδηγεί  σ’ένα  παλιό  οίκημα  που  του  θυμίζει 
φυλακή. 

Το  λέει  στην  ιέρεια,  κι  εκείνη  συμφωνεί  ότι,  αναμφίβολα,  εί- 
ναι ένα  σημάδι  από  τη  θεά  για  να  συνεχίσει  την  αναζήτησή 
του. 

Ο Αργύριος  φεύγει  από  τη  μικρή  πόλη  και,  ταξιδεύοντας  και 
ρωτώντας  για  την  παλιά  φυλακή,  καταλήγει  σε  μια  άλλη  πόλη 
στους  πρόποδες  της  Ραχοκοκαλιάς.  Η πόλη  αυτή  τού  φαίνεται 
πολύ  πιο  αρχαία  από  την  προηγούμενη·  τα  χτίριά  της  φέρνουν 
στο  μυαλό  του  αλλοτινές  εποχές,  και  υπάρχει  κάτι  το  ονειρικό 
στην  όλη  της  εμφάνιση.  Ο Αργύριος  αισθάνεται  τις  τρίχες  του 
να  σηκώνονται,  γιατί  νομίζει  ότι  μια  παρόμοια  αίσθηση  είχε 
και  όταν  βγήκε  από  το  Στόμα  του  Δάσους  και  βρέθηκε  σ’εκείνη 
την  παράξενη,  αλλόχρονη  πόλη. 

Ακόμα  ένα  σημάδι; 

Δεν  αργεί  να  βρει  την  ερειπωμένη  φυλακή,  ακριβώς  όπως 
την  είχε  δει  στο  όνειρό  του.  Ρωτώντας  τους  ντόπιους  μαθαίνει 
πως  δεν  χρησιμοποιείται  πλέον.  Δεν  έχουμε  και  πολλούς  κακο- 
ποιούς εδώ  πια,  δόξα  στους  θεούς!  του  λέει  ο ταβερνιάρης.  Εί- 
μαστε ήσυχοι.  Ούτ’  οι  στρατιώτες  της  Παντοκράτεφας  δεν  πα- 
τούνε. Τι  νάρθουν  να  κάμνουν; 

Το  τέλειο  μέρος  για  να  κρυφτούν  ιέρειες  της  Αρτάλης,  λοι- 
πόν... 

Ο Αργύριος,  όταν  νυχτώνει,  πηγαίνει  στην  παλιά  φυλακή  και 
περνά  τη  γκρεμισμένη  πόρτα  της,  με  το  πιστόλι  του  στο  χέρι 
και  τ’αφτιά  του  τεντωμένα.  Αισθάνεται  τη  Σεργήλη  να  ανακα- 
τεύεται γύρω  του,  σαν  τράπουλα. 

Φωτίζοντας  με  τον  φακό  του,  ψάχνει  μέχρι  που,  πρώτα,  βρί- 
σκει μια  σκάλα  που  κατεβαίνει  και,  μετά,  μια  κλειστή  πόρτα. 
Αν  κάποιος  μένει  εδώ,  θα  βρίσκεται  είτε  στο  ένα  μέρος  είτε  στο 
άλλο. 

Ο Αργύριος  ζυγώνει,  τελικά,  την  πόρτα.  «Μ’ακούει  κανείς;» 
ρωτά,  μιλώντας  δυνατά  αλλά  χωρίς  να  φωνάζει,  για  να  μην  τον 
ακούσει  κανένας  έξω  απ’το  ερείπιο.  «Δεν  είμαι  εχθρός.  Νομίζω 

πως  φέρνω  κάτι  που  θέλετε.  Ένα  περιδέραιο.  Θρησκευτικής 
σημασίας.  Μ’ακούτε;» 

Η πόρτα  δεν  αργεί  ν’ανοίξει.  Μια  χαραμάδα  μόνο,  τίποτα 
περισσότερο.  Δύο  γυναικεία  μάτια  φαίνονται,  κι  από  κάτω 
τους  η κάννη  ενός  πιστολιού.  «Ποιος  είσαι;» 

«Τ’όνομά  μου  είναι  Αργύριος.  Δεν  είμαι  εχθρός.»  Θηκαρώνει 
το  δικό  του  πιστόλι  και  τραβά  από  το  εσωτερικό  της  κάπας  του 
το  περιδέραιο,  αφήνοντας  το  ασημένιο  σύμβολο  να  κρεμαστεί 
μπροστά  του,  φωτισμένο  από  το  τεχνητό  φως  του  φακού  του. 
«Σας  φέρνω  αυτό.» 

«Γιατί;» 

«Την  Αρτάλη  δεν  υπηρετείτε;  Είσαι  μόνο  εσύ  εδώ,  ή είναι  κι 
άλλες;» 

«Μπες  μέσα,»  λέει  η γυναίκα,  ανοίγοντας  την  πόρτα  και  πα- 
ραμερίζοντας γρήγορα.  «Χωρίς  να  τραβήξεις  το  όπλο  σου.» 

Ο Αργύριος  μπαίνει  σ’ένα  δωμάτιο  με  ξύλινο  τραπέζι,  μερικές 
καρέκλες,  κι  ένα  τζάκι.  Τρεις  γυναίκες  είναι  εδώ.  Αυτή  που  του 
άνοιξε  - μελαχρινή,  με  δέρμα  λευκό-ροζ  - ακόμα  βαστά  το  πι- 
στόλι της  και  τον  σημαδεύει,  καθώς  κλείνει  την  πόρτα  πίσω 
του.  Μία  από  τις  άλλες  στέκεται  παραδίπλα,  μ’ένα  σπαθί  στο 
χέρι-  είναι  ξανθιά,  με  δέρμα  κατάλευκο  και  μαλλιά  μακριά  ώς 
τη  μέση.  Η τρίτη  γυναίκα  στέκεται  κοντά  στη  φωτιά  του  τζα- 
κιού, και  δείχνει  φοβισμένη  αλλά  αποφασισμένη  να  πολεμήσει 
αν  χρειαστεί.  Δεν  κρατά  όπλο.  Τα  μαλλιά  της  είναι  μαύρα  και 
το  δέρμα  της  λευκό  όπως  της  πρώτης. 

«Πού  το  βρήκες  αυτό;»  ρωτά  η ξανθιά  με  το  σπαθί,  που 
μοιάζει  πιο  άγρια  απ’ όλες,  σαν  να  έχει  δει  στη  ζωή  της  πράγ- 
ματα που  την  έχουν  αλλάξει  για  πάντα. 

«Επάνω  σε  μια  νεκρή  ιέρεια,»  απαντά  ο Αργύριος,  και  τείνει 
το  ιερατικό  περιδέραιο  προς  το  μέρος  της. 

«Τ’όνομά  της;» 

«Δεν  το  ξέρω.  Πολεμιστές  της  Παντοκράτειρας  την  πυροβό- 
λησαν, και  πέθανε  στα  χέρια  μου.  Μου  ζήτησε  να  πάω  το  περι- 
δέραιό της  σε  κάποια  άλλη  ιέρεια.» 

Οι  τρεις  γυναίκες  τον  κοιτάζουν  παραξενεμένες,  έκπληκτες. 

«Τι  συμβαίνει;»  τις  ρωτά.  «Δε  με  πιστεύετε;» 

«Δεν  είναι  αυτό,»  του  λέει  η μελαχρινή,  κατεβάζοντας  το  πι- 
στόλι της.  «Απλά  είναι  ότι...»  Το  ελεύθερό  της  χέρι  αγγίζει  το 
στήθος  της.  «Όταν  με  κυνήγησαν,  έχασα  το  ιερατικό  μου  περι- 
δέραιο. Και  προσευχόμουν  να  το  βρω,  ή τουλάχιστον  να  βρω 
ένα  άλλο...  Η Μεγάλη  Αρτάλη  σ’έστειλε  σ’εμάς,  Αργύριε.» 

Δεν  είναι  η Αρτάλη  που  μ έστειλε,  ιέρεια,  σκέφτεται  ο Μπα- 
λαντέρ  της  Λόρκης·  αλλά,  χαμογελώντας,  της  δίνει  το  περιδέ- 
ραιο που  κρατά.  «Ορίστε,  λοιπόν,  είναι  δικό  σου.  Σα  να  ήταν 
δικό  σου  εξαρχής.» 


15· 


«Καλύτερα  να  περιμένουμε  να  σκοτεινιάσει,»  πρότεινε  ο Βασ- 
νάρος,  και  η Αριστέα  δεν  έφερε  αντίρρηση,  αλλά  τον  ρώτησε  τι 
είχε  στο  μυαλό  του.  Εκείνος  τής  είπε:  «Θα  δεις.  Πάμε  να  βρού- 
με κάποιο  μέρος  να  καθίσουμε  ώς  τότε.» 

Έψαξαν  στους  γύρω  δρόμους  μέχρι  που  βρήκαν  μια  ταβέρνα. 
Τα  σανίδια  του  πατώματος  της  ήταν  ξεχαρβαλωμένα  και  νόμι- 
ζες ότι  ανασάλευαν  σαν  ζωντανά  καθώς  βάδιζες  επάνω  τους. 
Από  το  ηχοσύστημα  του  ταβερνιάρη  ακουγόταν  - μαζί  με  πολ- 
λά κρονκ  κρακ  χρονκ,  γιατί  τα  ηχεία  δεν  ήταν  και  τα  καλύτερα 
- Ο Καημός  του  Τελευταίου  Φύλακα,  Νυκτόβιοι  Εργατοπατέ- 
ρες. Η μουσική  δεν  ενθουσίαζε  ούτε  την  Αριστέα  ούτε  τον 
Βασνάρο,  αλλά  δεν  υπήρχε  κανένα  καλύτερο  μέρος  εδώ  κοντά 
για  να  καθίσουν.  Έπιασαν  ένα  γωνιακό  τραπέζι  στο  βάθος  και 
παράγγειλαν  φαγητό  και  φτηνή  μπίρα. 

«Πώς  σκέφτεσαι  να  μπούμε  στο  άντρο  τους;»  ρώτησε, 
γι’ακόμα  μια  φορά,  η ιέρεια,  προτού  το  φαγητό  έρθει. 

«Γιατί  θες  τόσο  να  μάθεις;»  είπε  ο Βασνάρος. 

«Η  υπόθεση  αφορά  το  περιδέραιό  μου!» 

«Θα  δεις  τι  θα  γίνει.  Ούτε  κι  εγώ  δεν  ξέρω  ακριβώς.» 

Η Αριστέα,  καθώς  κάθονταν  ο ένας  δίπλα  στον  άλλο,  ακού- 
μπησε  τότε  το  χέρι  της  στο  γόνατό  του  και  τον  φίλησε.  Ο Βασ- 
νάρος, πιάνοντας  το  πλάι  του  λαιμού  της,  κράτησε  το  κεφάλι 
της  κοντά  του  καθώς  το  φιλί  τους  βάθαινε.  Τα  χείλη  τους  χώ- 
ρισαν όταν  ο σερβιτόρος  πλησίασε  για  ν’αφήσει  στο  τραπέζι 
τους  τα  πιάτα  με  το  φαγητό  και  τις  μπίρες. 

«Θα  μου  πεις,  τώρα;»  ρώτησε  η Αριστέα.  «Θέλω  να  ξέρω, 
προτού  κάνεις  κάτι  που  μπορεί  να  μας  σκοτώσει  και  τους  δύο.» 

«Εμείς  αποκλείεται  να  σκοτωθούμε,»  είπε  ο Βασνάρος,  και 
ήπιε  μια  γουλιά  μπίρα  χωρίς  να  προσθέσει  τίποτ’άλλο. 

«Είσαι  ξεροκέφαλος!  Γιατί  δε  μου  λες;» 

«Θα  τους  τρομάξω  και  θα  φύγουν.» 

«Θα  τους  τρομάξεις  και  θα  φύγουν...»  Η Αριστέα  γέλασε. 
Άρχισε  να  τρώει.  Δεν  τον  πίστευε,  φυσικά.  Σιγά  μην  έφευγαν 
οι  Λογχοφόροι  έτσι  εύκολα  από  το  άντρο  τους.  Μπορεί  να  μην 
ήταν  από  τις  χειρότερες  συμμορίες  της  πόλης,  μα  σίγουρα  δεν 
ήταν  και  δυο-τρεις  αλήτες  που  μπορούσες  να  τους  τρίξεις  τα 
δόντια  και  να  την  κοπανήσουν.  Η Αριστέα  είχε  ακούσει  ένα 
σωρό  ανατριχιαστικές  ιστορίες  γι’αυτούς  τους  παλιανθρώπους. 

Ο Βασνάρος  δεν  της  απάντησε  τίποτα,  ούτε  φάνηκε  να  ενο- 
χλείται από  το  γέλιο  της. 

Τέλος  πάντων,  σκέφτηκε  εκείνη.  Είναι  πρόθυμος  να  με  βοη- 
θήσει, κι  αυτό  είναι  αρκετό. 

Πεινούσαν  κι  οι  δύο,  έτσι  δεν  άργησαν  να  τελειώσουν  το  φα- 
γητό τους  (το  οποίο  δεν  ήταν  πολύ:  τα  πιάτα  της  ταβέρνας  ή- 
ταν - εσκεμμένα,  αναμφίβολα  - μικρά)  ούτε  να  στραγγίσουν 
τη  μπίρα  από  τα  ποτήρια  τους.  Ο Βασνάρος  κοίταξε  τα  χρήμα- 
τά του,  όταν  ο ταβερνιάρης  άρχισε  να  τους  ρίχνει  λοξές  ματιές 

μοιάζοντας  ν’αναρωτιέται  πότε  θα  τον  πλήρωναν.  Η Αριστέα, 
βλέποντας  τα  λιγοστά  νομίσματα  που  είχε  ο Βασνάρος  και  ξέ- 
ροντας πως  πάντα  κρατούσε  μόνο  όσα  μπορούσε  να  κουβαλή- 
σει, προθυμοποιήθηκε  να  πληρώσει  εκείνη.  «Εξάλλου,»  του 
είπε,  «σου  χρωστάω.  Κι  ύστερα  από  σήμερα,  θα  σου  χρωστάω 
ακόμα  περισσότερο.»  Εκείνος  δεν  διαφώνησε.  Η ιέρεια  σηκώ- 
θηκε, πλήρωσε  τον  ταβερνιάρη,  και  μετά  επέστρεψε  στο  τρα- 
πέζι, καθίζοντας  στα  γόνατα  του  Βασνάρου. 

«Μου  έχεις  λείψει,»  του  ψιθύρισε  καθώς  φιλιόνταν. 

«Θα  πρέπει  να  έρχομαι  να  παίρνω  τις  ευλογίες  σου  πιο  συ- 
χνά,» αποκρίθηκε  εκείνος,  και  η Αριστέα  γέλασε.  Το  ένα  του 
χέρι  ήταν  στην  πλάτη  της,  το  άλλο  κάτω  από  το  φόρεμά  της, 
χαϊδεύοντας  τον  μηρό  της. 

Μετά  από  λίγο,  φασαρία  ξεκίνησε  μέσα  στην  ταβέρνα.  Ένας 
μεθύστακας  κι  ένας  άλλος  τύπος  που  δεν  πρέπει  να  ήταν  μεθυ- 
σμένος είχαν  πιαστεί  στα  χέρια.  Τρεις  άντρες  και  μια  γυναίκα 
προσπαθούσαν  να  τους  χωρίσουν  και  να  τους  βγάλουν  έξω: 
καρέκλες  ανατρέπονταν,  ποτήρια  και  πιάτα  έσπαγαν,  ένα 
τραπέζι  αναποδογύρισε.  Ο Βασνάρος  και  η Αριστέα  δεν  έδω- 
σαν σημασία,  καθώς  ήταν  ακόμα  απασχολημένοι  ο ένας  με  τον 
άλλο.  Ο θόρυβος  ερχόταν  σαν  κάτι  το  απόμακρο  στ’αφτία 
τους,  και  κανένας  δεν  πλησίασε  για  να  τους  ενοχλήσει,  εκεί 
στο  βάθος  όπου  κάθονταν.  Τελικά,  όταν  οι  φωνές  καταλάγια- 
σαν - ο μεθύστακας  είχε  διωχτεί  κακήν-κακώς  από  το  μαγαζί 
- η Αριστέα  είπε:  «Έπρεπε  να  είχαμε  πάει  σε  ξενοδοχείο,  όχι 
σ’ετούτο  τον  στάβλο.»  Ήταν  ξαναμμένη,  τόσο  που  τα  ρούχα 
της  την  ενοχλούσαν. 

«Δεν  είδα  κανένα  ξενοδοχείο  εδώ  γύρω,  και  τώρα  καλύτερα 
να  μη  φύγουμε  απ’αυτή  την  περιοχή,»  αποκρίθηκε  ο Βασνά- 
ρος. «Υπάρχει  όμως  κι  άλλη  λύση,»  πρόσθεσε,  με  μια  πονηρή 
γυαλάδα  στα  μάτια  του. 

Βγήκαν  απ’την  ταβέρνα  - αποφεύγοντας  τα  σπασίδια  που  ο 
ταβερνιάρης  κι  οι  άλλοι  προσπαθούσαν,  με  σκούπες,  να  μαζέ- 

ψουν  από  το  πάτωμα  - και  βάδισαν  μες  στα  στριφτά  δρομάκι- 
α, όπου  ησυχία  απλωνόταν  παντού  καθώς  ήταν  τέσσερις  η ώρα 
το  μεσημέρι  και  οι  περισσότεροι  κάτοικοι  της  Παραγκούπολης 
ροχάλιζαν  στα  σπίτια  τους. 

«Πού  πάμε;»  ρώτησε  η Αριστέα,  βλέποντας  πως  ο Βασνάρος 
κοίταζε  επάνω,  τις  οροφές. 

«Εδώ,»  της  είπε,  τραβώντας  την  μαζί  του  καθώς  τα  δάχτυλά 
τους  ήταν  πλεγμένα. 

Σταμάτησαν  κοντά  σ’ένα  χτίριο  που  έγερνε  στο  πλάι  μιας  πο- 
λυκατοικίας σαν  να  ήταν  κουρασμένο.  Για  ραφείο  φαινόταν, 
κλειστό  τώρα.  «Επάνω,»  είπε  ο Βασνάρος. 

«Στην  οροφή;» 

«Φοβάσαι  να  σκαρφαλώσεις;» 

«Όχι.» 

«Ωραία,  τότε.» 

Ο Βασνάρος  τη  βοήθησε,  για  ν’ανεβεί  πρώτη.  Το  δώμα  δεν 
ήταν  ψηλό,  και  η Αριστέα  εύκολα  βρέθηκε  πάνω.  Δύο  γάτες, 
που  κάθονταν  τεμπέλικα  εκεί,  έγιναν  καπνός  βλέποντας  την. 

Ο Βασνάρος,  μ’ένα  πήδημα,  πιάστηκε  απ’την  άκρη  της  ορο- 
φής, ανέβηκε,  και  άρπαξε  την  Αριστέα  στην  αγκαλιά  του. 


Μετά  από  κάποια  ώρα,  η Αριστέα  στηριζόμενη  στους  αγκώνες 
της  είπε:  «Δεν  είναι  τόσο  άσχημα  όσο  φανταζόμουν,  να  ξα- 
πλώνεις πάνω  σε  στέγη.  Και  ούτε  η θέα  είναι  άσχημη,  αν  σκε- 
φτείς  ότι  βρισκόμαστε  στην  Παραγκούπολη.» 

«Δεν  είσαι  ξαπλωμένη  στη  στέγη,»  παρατήρησε  ο Βασνάρος, 
«είσαι  ξαπλωμένη  επάνω  μου-  και  η θέα  σού  φαίνεται  καλή 
επειδή  μένεις  σε  υπόγειο.» 

«Παλιάνθρωπε...»  είπε  η Αριστέα,  και  τον  φίλησε  γι’ακόμα 
μια  φορά. 

Όταν  σκοτείνιασε  και  το  ραφείο  από  κάτω  τους  είχε  ανοίξει 
(χωρίς  ο ιδιοκτήτης  να  έχει  καταλάβει  ότι  είχε  δύο  εραστές 
στην  οροφή  του  - η μια  εκ  των  οποίων,  μάλιστα,  ιέρεια  της 
Αρτάλης  και  ο άλλος  ο ίδιος  ο Τρελός  Λύκος),  κατέβηκαν  από 
το  δώμα  και  βάδισαν  προς  το  άντρο  των  Λογχοφόρων. 

«Μου  έκανες  πλάκα  πριν,  που  έλεγες  ότι  θα  τους  τρομάξεις 
και  θα  φύγουν,  έτσι;»  είπε  η Αριστέα  καθώς  πλησίαζαν  το  μέ- 
ρος όπου  προσευχόταν  να  ξαναβρεί  το  περιδέραιό  της. 

«Οι  ιέρειες  της  Αρτάλης,  λοιπόν,  δεν  ξέρουν  από  αστεία,» 
αποκρίθηκε  ο Βασνάρος. 

Η Αριστέα  συνοφρυώθηκε.  «Τι  πάει  να  πει  αυτό;» 

Εκείνος  δεν  της  απάντησε.  Την  οδήγησε  σ’έναν  δρόμο  πα- 
ράλληλο (ή,  μάλλον,  σχεδόν  παράλληλο,  έτσι  στριφτοί  όπως 
ήταν  όλοι  οι  δρόμοι  στην  Παραγκούπολη)  σ’αυτόν  όπου  βρι- 
σκόταν το  άντρο  των  Λογχοφόρων. 

«Θα  σκαρφαλώσουμε  ξανά,»  της  είπε,  σταματώντας  στην  πί- 
σω μεριά  ενός  σπιτιού. 

«Γιατί;» 

«Επειδή  θα  τρομάξουμε  κι  εμείς  αν  δεν  είμαστε  κάπου  σχετι- 
κά μακριά.»  Ο Βασνάρος  πήδησε,  άρπαξε  την  άκρη  του  δώμα- 
τος, κι  ανέβηκε,  προτού  η ιέρεια  προλάβει  να  πει  τίποτα. 

«Ε!»  του  φώναξε  από  κάτω. 

«Πήδα.»  Ο Βασνάρος  άπλωσε  το  χέρι  του  προς  το  μέρος  της. 

Η Αριστέα  πήδησε  κι  έπιασε  τον  καρπό  του,  και  εκείνος  εύ- 
κολα την  τράβηξε  επάνω. 

Ο Βασνάρος  στράφηκε  τώρα  στην  άλλη  μεριά  του  δώματος, 
και  πέρα  απ’αυτό  αντίκρισε  το  άντρο  των  Λογχοφόρων.  Ωραία, 
σκέφτηκε.  Η θέα  είναι  καλή,  καί  δεν  είμαστε  πολύ  μακριά.  Ελ- 
πίζω μόνο  η ικανότητά  μου  να  εκτοξεύω  πράγματα  εύστοχα  να 
μη  βρει  τώρα  την  ώρα  να  με  πουλήσει. 

Πλησιάζοντας,  σκυφτός,  την  άκρη  του  δώματος,  και  κάνο- 
ντας νόημα  στην  Αριστέα  να  μείνει  πίσω,  έβγαλε  τον  σάκο  του 

από  τον  ώμο,  τον  άφησε  εμπρός  του,  και  τον  άνοιξε.  Από  μέσα 
πήρε  το  Ανεμοεξάεδρο  που  του  είχε  δώσει  ο Αρτέμιος. 

Τώρα,  θα  μάθουμε  αν  λειτουργείς... 

Το  κράτησε  με  το  ένα  χέρι,  το  δεξί,  σαν  μπάλα  που  ετοιμαζό- 
ταν να  την  εκτοξεύσει. 

«Τι  ειν’αυτό;»  άκουσε  την  Αριστερά  να  λέει  πίσω  του.  «Βόμ- 
βα;» 

Ο Βασνάρος  πάτησε  το  κουμπί  του  Ανεμοεξάεδρου  - κι  αμέ- 
σως, το  εκτόξευσε  προς  το  άντρο  των  Λογχοφόρων.  Η είσοδος 
του  γκριζόπετρου  οικοδομήματος  ήταν  ανοιχτή,  και  η μεταλλι- 
κή συσκευή  μπήκε  μέσα,  ξαφνιάζοντας  τους  δύο  φρουρούς  που 
ήταν  απέξω,  ο ένας  καθισμένος  στην  πέτρινη  πεζούλα,  ο άλλος 
όρθιος. 

Το  βουητό  δυνατού  αέρα  ακούστηκε,  και  ουρλιαχτά.  Τα  ουρ- 
λιαχτά των  ανθρώπων  της  συμμορίας.  Ο Βασνάρος  είδε  τους 
δύο  φρουρούς  να  παραπατούν,  κατατρομαγμένοι.  Ο ένας  άρ- 
χισε να  τραβά  τα  μαλλιά  του-  ο άλλος  έτρεξε  να  φύγει  όσο  πιο 
μακριά  μπορούσε,  φωνάζοντας  δαίμονες!  δαίμονες! 

«Τι  τους  έκανες;»  Η Αριστέα  είχε  έρθει  πλάι  στον  Βασνάρο, 
στην  άκρη  του  δώματος,  σκυφτή  κι  εκείνη. 

Ο Βασνάρος  άκουσε  μερικούς  ψιθύρους  να  έρχονται  μαζί  με 
τον  αέρα:  ψιθύρους  που  τον  κακολογούσαν,  τον  έβριζαν,  τον 
υποτιμούσαν  αλλά  ήταν  απόμακροι,  κι  επομένως  δεν  μπορού- 
σαν να  τον  επηρεάσουν.  Δεν  ήθελε  να  φανταστεί  τι  θα  γινόταν 
μέσα  στο  άντρο  των  Λογχοφόρων.  Οι  φουκαράδες  θα  τρελαί- 
νονταν... 

Τα  μάτια  της  Αριστέας  γούρλωσαν,  καθώς  κι  εκείνη  μπορού- 
σε ν’ακούσει  τους  απόμακρους  ψιθύρους  που  έφερνε  ο μυστη- 
ριώδης άνεμος.  «Μεγάλη  Αρτάλη!»  ψιθύρισε  έντονα.  «Τι...  τι 
έκανες,  Βασνάρε;» 

«Άνεμοι  του  Κενού,»  εξήγησε  εκείνος.  «Δύο  απ’αυτούς. 
Κλεισμένοι  μες  στο  μαραφέτι  που  πέταξα.» 

Η Αριστέα  είχε,  φυσικά,  ακούσει  για  τους  Ανέμους  που  φυ- 
σούσαν στο  Πορφυρό  Κενό,  τους  Ανέμους  που  μπορούσαν  να 
σε  τρελάνουν.  «Έχεις  πάει  στο  Πορφυρό  Κενό;»  έκανε,  απο- 
ρημένη. 

«Ένας  φίλος  μού  έδωσε  τη  συσκευή,  κι  αυτού  ένας  άλλος  τού 
την  έδωσε,  ένας  άγνωστος  ταξιδευτής.» 

Οι  Λογχοφόροι  έβγαιναν  τώρα  από  τον  άντρο  τους,  ουρλιά- 
ζοντας περίτρομοι,  χοροπηδώντας  σαν  τρελαμένοι,  τραβώντας 
τα  μαλλιά  τους,  σχίζοντας  τα  ρούχα  τους,  πυροβολώντας  τυ- 
χαία από  δω  κι  από  κει  - μια  σφαίρα  χτύπησε  έναν  στο  πόδι,  κι 
αυτός  σωριάστηκε  και,  κοπανώντας  το  κεφάλι  του  εσκεμμένα 
και  επανειλημμένα  στο  πλακόστρωτο,  έχασε  τις  αισθήσεις  του. 

«Μεγάλη  Αρτάλη...!»  ψιθύρισε  πάλι  η Αριστέα. 


ι6. 


Όχι  πολύ  καιρό  αφού  παίρνουν  το  ιερατικό  περιδέραιο  από 
τον  Μπαλαντέρ  της  Λόρκης,  οι  ιέρειες  της  Αρτάλης  αναγκάζο- 
νται να  εγκαταλείψουν  την  κρυψώνα  τους  στην  παλιά  φυλακή 
της  ήσυχης  πόλης·  διότι  οι  πράκτορες  της  Παντοκράτειρας 
αποφασίζουν  να  ερευνήσουν  την  περιοχή,  και  καθώς  το  μέρος 
είναι  μικρό,  εύκολα  μπορεί  κανείς  να  ψάξει  κάθε  γωνιά  του. 

Η μία  από  τις  τρεις  ιέρειες  σκοτώνεται  - αυτοθυσιάζεται  - 
προκειμένου  οι  άλλες  δύο  να  ξεφύγουν  και  να  αναζητήσουν 
καταφύγιο  αλλού  στη  Σεργήλη. 

Τα  ταξίδια  τους  τις  οδηγούν  στη  Μέλβερηθ,  και  όταν  βρίσκο- 
νται εκεί  η μία  απ’αυτές  - η ιέρεια  που  είχε  πάρει  το  περιδέ- 
ραιο από  τον  Μπαλαντέρ  της  Λόρκης  - αιχμαλωτίζεται  από 
τους  πράκτορες  της  Παντοκράτειρας,  οι  οποίοι  την  πηγαίνουν 
σ’ένα  ανακριτή  ριο  και  τη  βασανίζουν,  προσπαθώντας  να  την 
κάνουν  να  τους  αποκαλύψει  πού  κρύβονται  άλλες  ιερωμένες 

της  Αρτάλης.  Εκείνη  δεν  τους  λέει  τίποτα  μέχρι  που  πεθαίνει  - 
όχι  από  τα  βασανιστήριά  τους  αλλά  από  κάτι  άλλο:  έναν  θάνα- 
το πολύ  πιο  τρομαχτικό  μα  και  πολύ  πιο  γρήγορο. 

Οι  Παντοκρατορικοί,  από  λάθος,  ελευθέρωσαν  κάτι  άσχημο 
μέσα  στο  ανακριτή  ριο,  και  τώρα  πρέπει  αμέσως  να  εγκαταλεί- 
ψουν  το  οίκημα.  Δεν  έχουν  καν  χρόνο  να  πάρουν  τους  αιχμα- 
λώτους από  εκεί  αν  θέλουν  να  γλιτώσουν  τις  ζωές  τους... 


17· 


Ο δρόμος  άδειασε  από  Λογχοφόρους·  μονάχα  ένας  ήταν  δι- 
πλωμένος μπροστά  στην  είσοδο  του  άντρου  τους  και  έσκουζε 
σαν  δαρμένος  σκύλος. 

Επίσης,  οι  Άνεμοι  δεν  ακούγονταν  πια  να  φυσούν. 

«Κατεβαίνουμε,»  είπε  ο Βασνάρος,  και  πήδησε  από  το  δώμα 
πηγαίνοντας  προς  το  άντρο  των  Λογχοφόρων. 

Η Αριστέα  δίστασε  για  μια  στιγμή  - τα  ύψη  την  τρόμαζαν  - 
αλλά  μετά  γονάτισε,  έβγαλε  τα  πόδια  της  από  την  άκρη  του 
δώματος,  και  πήδησε  κι  εκείνη. 

Εν  τω  μεταξύ,  ο Βασνάρος  είχε  πάει,  με  γρήγορα  βήματα,  κο- 
ντά στον  διπλωμένο  Λογχοφόρο,  τον  είχε  κλοτσήσει  στο  κεφά- 
λι, και  τον  είχε  ρίξει  αναίσθητο.  Τραβώντας  το  πιστόλι  του  και 
το  σπαθί  του,  μπήκε  στο  άντρο. 

Η Αριστέα  τον  ακολούθησε  έχοντας  κι  εκείνη  το  πιστόλι  της 
στο  χέρι. 

Στο  εσωτερικό  του  άντρου,  τα  πάντα  ήταν  άνω-κάτω  ύστερα 
από  τη  φυγή  των  Λογχοφόρων.  Αναποδογυρισμένες  καρέκλες, 
σπασίδια  στο  πάτωμα,  πεσμένα  όπλα,  σκορπισμένα  τραπουλό- 
χαρτα, μερικά  πεταμένα  νομίσματα- 

Ένας  άντρας  που  βρισκόταν  ακόμα  εδώ  ξεπρόβαλε  από  μια 
πόρτα  και,  ουρλιάζοντας  σαν  θηρίο,  έκανε  να  πυροβολήσει  τον 

Βασνάρο  με  την  καραμπίνα  του.  Αλλά  εκείνος  έριξε  πρώτος, 
τινάζοντάς  του  τα  μυαλά  έξω  απ’το  κεφάλι.  (Η  Αριστέα  γύρισε 
από  την  άλλη,  θέλοντας  ν’αποφύγει  το  θέαμα.) 

Ο Βασνάρος  πλησίασε,  μετά,  το  Ανεμοεξάεδρο,  το  οποίο  ή- 
ταν στο  πάτωμα  και  δεν  έμοιαζε  σπασμένο.  Το  σήκωσε  από 
κάτω  και  το  έδωσε  στην  Αριστέα. 

«Τι  να  το  κάνω;»  ρώτησε  εκείνη,  νιώθοντας  άσχημα  μ’αυτό 
το  πράγμα  στην  αγκαλιά  της.  «Μπορεί  να  χρησιμοποιηθεί  και 
δεύτερη  φορά;» 

«Δεν  μου  είπε  πως  είναι  μίας  χρήσης.  Οι  Άνεμοι  εξακολου- 
θούν νάναι  φυλακισμένοι  μέσα  του.» 

«Τόχεις  ξαναχρησιμοποιήσει  και  παλιότερα;» 

«Όχι.» 

Ο Βασνάρος  προχώρησε  μέσα  στο  άντρο,  που  ήταν  σχετικά 
μικρό,  αν  και  θα  το  αποκαλούσε  κανείς  τουλάχιστον  μέτριο 
στην  Παραγκούπολη.  Η Αριστέα  βάδισε  πίσω  του,  έχοντας  το 
Ανεμοεξάεδρο  κάτω  από  την  αριστερή  μασκάλη  και  το  πιστόλι 
της  στο  δεξί  χέρι. 

Σε  μια  γωνία,  είδαν  μια  γυναίκα  να  είναι  διπλωμένη,  κλαίγο- 
ντας  γοερά.  Ο Βασνάρος  την  πλησίασε  γρήγορα  και  την  κοπά- 
νησε στο  κεφάλι  με  το  πλατύ  μέρος  του  ξίφους  του,  σωριάζο- 
ντάς  την  αναίσθητη,  με  αίμα  στα  μαλλιά  της. 

«Θα  πρέπει  να  ψάξουμε  όλο  το  άντρο,  τώρα;»  είπε  η Αριστέ- 
α,  κοιτάζοντας  ολόγυρα,  αναζητώντας  το  περιδέραιό  της. 

«Η  γριά  είπε  στο  υπόγειο  κάτω  απ’το  υπόγειο-  κι  από  κει  έχει 
μια  σκάλα.»  Ο Βασνάρος  έδειξε  με  το  σπαθί  του. 

Πλησίασαν  τη  σκάλα.  Κάτω,  φαινόταν  σκοτάδι.  Ο Βασνάρος 
κοίταξε  δεξιά  κι  αριστερά,  μήπως  υπήρχε  κανένας  διακόπτης 
για  ν’ανάψει  φως.  Τίποτα,  όμως.  Θηκάρωσε  το  σπαθί  του,  έ- 
βγαλε τον  φακό  από  τον  σάκο  του,  κι  άρχισε  να  κατεβαίνει, 
φωτίζοντας. 

Το  υπόγειο  όπου  βρέθηκαν  εκείνος  κι  η Αριστέα  ήταν  περί- 
που τόσο  μεγάλο  όσο  και  το  οίκημα  από  πάνω  του,  και  γεμάτο 

κιβώτια,  βαρέλια,  κι  ένα  σωρό  σαβούρες.  Μύριζε  τρόφιμα,  πο- 
τά, λάδι,  ενεργειακά  υγρά,  σάπιο  ξύλο,  σκουριασμένα  μέταλ- 
λα... 

«Μια  καταπακτή,»  είπε  ο Βασνάρος,  σταματώντας  μπροστά 
σε  μια  σιδερένια  καταπακτή  στο  πέτρινο  πάτωμα.  Ένα  λουκέ- 
το  την  έκλεινε,  και  στην  επιφάνειά  της  υπήρχαν  παράξενα  χα- 
ράγματα που  μονάχα  μαγεία  μπορούσαν  να  φέρουν  στο  μυαλό 
του  Βασνάρου.  «Το  υπόγειο  κάτω  απ’το  υπόγειο.» 

Η Αριστέα  έκανε  να  σημαδέψει  το  λουκέτο  με  το  πιστόλι  της, 
αλλά  ο Βασνάρος  τής  είπε:  «Μη  χαλάς  σφαίρες.  Θα  βρούμε  το 
κλειδί. » 

«Πώς;» 

Ανέβηκαν  τη  σκάλα,  και  ο Βασνάρος  πλησίασε  τη  γυναίκα 
που  είχε  αναισθητοποιήσει  με  το  σπαθί  του.  Της  έριξε  νερό  στη 
μούρη  για  να  συνέλθει.  Εκείνη  τρόμαξε  βλέποντάς  τον  από  πά- 
νω της·  τα  μάτια  της  διαστάλθηκαν.  Το  χέρι  της  πήγε  προς  τη 
ζώνη  της,  όπου  κρεμόταν  ένα  ξιφίδιο. 

Ο Βασνάρος  τής  πάτησε  τον  καρπό  κι  εκείνη  ούρλιαξε.  «Το 
κλειδί  θέλω,»  της  είπε.  «Για  την  καταπακτή  στο  υπόγειο.» 

«Τρελός  είσαι!»  φώναξε  εκείνη.  «Δεν  ξέρεις  τι  είναι  κει  κά- 
τω!» 

«Τι  είναι;» 

«Ένας  δαίμονας.  Το  υπόγειο  είναι  στοιχειωμένο!» 

«Άσε  τις  μαλακίες,»  είπε  ο Βασνάρος,  σημαδεύοντάς  την  με 
το  πιστόλι  του. 

«Δεν  είναι  μαλακίες  - είναι  στοιχειωμένο,  σου  λέω! 
Τ’αφεντικό  πετά  κει  κάτω  όσους  τον  τσαντίζουν.  Τους  τρώει 
όλους  ένας  δαίμονας!» 

Ο Βασνάρος  τη  χτύπησε  στο  πλάι  του  κεφαλιού  με  τη  λαβή 
του  πιστολιού  του,  κι  εκείνη  έχασε  ξανά  τις  αισθήσεις  της. 

«Δαίμονας;»  είπε  η Αριστέα  συνοφρυωμένη,  όταν  ο Βασνά- 
ρος στράφηκε  να  την  κοιτάξει. 

«Θα  το  διασταυρώσουμε,»  μούγκρισε  εκείνος. 

Πήγε  στην  είσοδο  του  άντρου,  όπου  ο άντρας  που  είχε  κλο- 
τσήσει ήταν  ακόμα  πεσμένος  και  ακίνητος.  Τον  άρπαξε  από  τη 
μπλούζα  και  τον  τράβηξε  μέσα.  Του  πέταξε  νερό  στη  μούρη 
από  μια  καράφα  που  βρήκε  εκεί  κοντά.  Τον  σκούντησε,  δυνα- 
τά. Εκείνος  συνήλθε,  μουρμουρίζοντας,  μοιάζοντας  να  παρα- 
ληρεί. 

Ο Βασνάρος  τον  έπιασε,  με  τα  δύο  χέρια,  απ’το  πέτο  και  τον 
κόλλησε  στον  τοίχο.  «Το  κλειδί  για  το  λουκέτο  της  καταπακτής 
στο  υπόγειο.  Πού  είναι;» 

«Το...  το  κλειδί...  ποιο;» 

«Το  κλειδί  της  καταπακτής  στο  υπόγειο!»  φώναξε  ο Βασνά- 
ρος μες  στη  μούρη  του.  «Πού  είναι;  Λέγε  αν  θες  το  τομάρι 
σου!» 

«Δε...  Ποιος  είσαι;» 

Ο Βασνάρος  τον  κοπάνησε  στον  τοίχο,  βίαια.  «Το  κλειδί!  Η 
υπομονή  μου  έχει  όρια!» 

«Είν’ο  δαίμονας  κει  κάτω,  ρε...  ο δαίμονας-» 

«Και  το  κλειδί;  Πού  είναι  το  γαμημένο  κλειδί;» 

«Τ’αφεντικό  τόχει...  μόνο  τ’αφεντικό...  Τι,  τι  θες  να  κάνεις 
εκεί;  Είν’ο  δαίμονας  εκεί!  Ποιος  είσαι;» 

Ο Βασνάρος  τον  γρονθοκόπησε  καταπρόσωπο,  σωριάζοντάς 
τον  αναίσθητο. 

«Μάλλον,  θα  πρέπει  να  το  πυροβολήσουμε  τελικά,»  είπε 
στην  Αριστέα.  «Αν  δεν  μπορεί  να  το  σπάσει  το  σπαθί  μου.» 

Κατέβηκαν  ξανά  στο  υπόγειο.  Ο Βασνάρος  τράβηξε  το  σπαθί 
του  και  χτύπησε  το  λουκέτο,  πολλές  φορές,  μέχρι  που  αυτό  δι- 
αλύθηκε. 

«Η  κατασκευή  του  ήταν  καλή,»  παρατήρησε,  κοιτάζοντας 
την  κόψη  του  ξίφους  του  κι  αγγίζοντάς  την.  Είχε  στομώσει. 
«Πρέπει,  όντως,  να  είναι  κάτι  εκεί  κάτω,  Αριστέα.» 

Η ιέρεια,  αν  κι  έμοιαζε  λιγάκι  διατακτική,  είπε  ανασηκώνο- 
ντας  τους  ώμους:  «Θα  το  σκοτώσουμε.  Έχουμε  πιστόλια  μαζί 
μας.» 

«Ελπίζω  ν’αποδειχτούν  αρκετά.»  Ο Βασνάρος  θηκάρωσε  το 
σπαθί  του  και  τράβηξε  το  πιστόλι  του.  Άφησε  τον  φακό  του 
κάτω,  άνοιξε  την  καταπακτή,  και  τον  ξανασήκωσε  για  να  φω- 
τίσει μέσα. 

Μια  παλιά  πέτρινη  σκάλα. 

Άρχισε  να  κατεβαίνει  πρώτος,  και  η Αριστέα  τον  ακολούθη- 
σε. 

Από  τα  σκοτάδια  στο  βάθος  ακούστηκε  κάτι  που  έμοιαζε  με 
σύριγμα,  βρυχηθμό,  και  φύσημα  του  ανέμου,  συγχρόνως. 

Η ιέρεια  ξεροκατάπιε  άθελά  της.  Ο Βασνάρος  έσφιξε  τη  λαβή 
του  πιστολιού  στο  χέρι  του,  νιώθοντας  τις  τρίχες  του  να  ορθώ- 
νονται. 

Ο ήχος  αυτός...  του  είχε  φέρει  μια  ανάμνηση  πολύ,  πολύ  δυ- 
σάρεστη... 

Η σκάλα  τελείωνε  σ’έναν  στενό  πέτρινο  διάδρομο.  Ο Βασνά- 
ρος στάθηκε  και  αφουγκράστηκε,  ενώ  συγχρόνως  φώτιζε 
μπροστά.  Κανένας  θόρυβος  δεν  ακούστηκε  τώρα,  και  το  φως 
του  φακού,  διώχνοντας  το  σκοτάδι,  του  αποκάλυψε  μια  σιδε- 
ρένια πόρτα  στ’αριστερά:  ανοιχτή.  Παρακάτω,  κάτι  γυάλιζε. 
Παλιό  σίδερο; 

Ο Βασνάρος  προχώρησε  έχοντας  το  πιστόλι  του  υψωμένο, 
και  είπε  στην  Αριστέα  χωρίς  να  στραφεί  να  την  κοιτάξει: 
«Κράτα  καλά  το  Ανεμοεξάεδρο  - μη  σου  πέσει,»  ενώ  από  μέσα 
του  καταριόταν  που  δεν  το  είχε  βάλει  στο  σάκο  του. 

Το  φως  του  αποκάλυψε  τώρα  κελιά  στη  δεξιά  μεριά  του  πέ- 
τρινου περάσματος.  Κελιά  με  μεγάλες  καγκελωτές  πόρτες.  Ο 
Βασνάρος  είδε  έναν  ανθρώπινο  σκελετό  μέσα  στο  πρώτο 
απ’αυτά.  Παρακάτω  δεν  μπορούσε  να  διακρίνει. 

Πού  είναι  αυτό  το  θηρίο  που  ονομάζουν  «δαίμονα»;  Πού 
κρύβεται; 

Οι  αισθήσεις  του  ήταν  τσιτωμένες·  το  περίμενε  να  πεταχτεί 
από  στιγμή  σε  στιγμή. 

Φώτισε  αριστερά,  μέσα  στην  ανοιχτή  σιδερένια  πόρτα.  Είδε 
ένα  δωμάτιο  που  κάποτε  πρέπει  να  ήταν  για  τους  δεσμοφύλα- 
κες. Τ’απομεινάρια  ενός  τραπεζιού  υπήρχαν  εδώ,  καθώς  και 
καθισμάτων.  Διάφορες  σαβούρες  ήταν  στο  πάτωμα. 

Μια  πλευρά  του  δωματίου  ήταν  ακόμα  κρυμμένη  στο  σκοτά- 
δι. Ο Βασνάρος  έκανε  ένα  βήμα,  και  έστρεψε  το  φακό  του  έτσι 
ώστε  να  τη  φωτίσει- 

Τα  μάτια  του  γούρλωσαν,  ενώ  το  σύριγ- 
μα/βρυχηθμός/φύσημα-ανέμου  αντηχούσε  ξανά. 

Είδε  μια  μάζα  από  διαφανή  ύλη,  μέσα  στην  οποία  πάλλονταν 
σάρκες  και  αίμα.  Κομμάτια  από  χέρια,  δάχτυλα,  πόδια,  κομμέ- 
να έντερα,  σπασμένοι  εγκέφαλοι,  πνεύμονες,  κρέας.  Ήταν  σαν 
κάποιος  να  τα  είχε  ρίξει  σε  μια  διαφανή  σακούλα.  Μόνο  που  η 
συγκεκριμένη  σακούλα  ήταν  ζωντανή,  και  κουνιόταν  με  δική 
της,  δαιμονική  βούληση.  Τα  μάτια  της  ήταν  ανομοιόχρωμα,  το 
ένα  κατάμαυρο  χωρίς  κόρη,  το  άλλο  κατακόκκινο  με  κόρη  κα- 
τάλευκη.  Το  στόμα  του  τέρατος  ήταν  πελώριο  και  γεμάτο  δό- 
ντια που  άστραφταν  σαν  να  ήταν  από  ατσάλι.  Πόδια  δεν  είχε- 
τα  μέλη  που  το  μετακινούσαν  θα  μπορούσαν  να  ονομαστούν, 
καλύτερα,  ψενδοπόδια  ή κοντά  πλοκάμια,  και  ήταν  παραπάνω 
από  έξι. 

Ο Βασνάρος  αμέσως  αναγνώρισε  τον  δαίμονα  του  Εφιάλτη 
του. 

Αμέσως  αναγνώρισε  το  φρικτό  πλάσμα  που,  όταν  ήταν  νεα- 
ρός, είχαν  στείλει  οι  Παντοκρατορικοί  για  να  σκοτώσει  εκείνον 
και  την  οικογένειά  του,  επειδή  ο πατέρας  του  ήταν  μπλεγμένος 
σε  μια  από  τις  πολλές  μικροεπαναστάσεις  που  είχαν  γίνει  πολύ 
προτού  ο Πρίγκιπας  Ανδρόνικος  της  Απολλώνιας  κάνει  την 
Επανάσταση  η οποία  τώρα  αντιμαχόταν  τη  Συμπαντική  Πα- 
ντοκρατορία. 

Βγάζοντας  μια  θηριώδη  κραυγή,  ο Βασνάρος  πάτησε  τη 
σκανδάλη  του  πιστολιού  του,  επανειλημμένα,  γεμίζοντας  τον 
εξωδιαστασιακό  δαίμονα  αντίκρυ  του  με  σφαίρες. 

Το  τέρας  βρυχήθηκε/σύριξε,  και  τα  ατσάλινα  δόντια  του 
κροτάλισε.  Οι  σφαίρες  απλά  απορροφιόνταν  από  το  σακοειδές 
σώμα  του  και  χάνονταν  μέσα  στις  σάρκες,  στα  ζωτικά  όργανα, 
και  στα  αίματα  - τα  απομεινάρια  προηγούμενων  θυμάτων  του. 

Η Αριστέα,  που  τώρα  μόλις  αντίκρισε  τον  δαίμονα  πάνω 
απ’τον  ώμο  του  Βασνάρου,  ούρλιαζε  και  πισωπάτησε-  η πλάτη 
της  χτύπησε  στον  τοίχο  του  πέτρινου  διαδρόμου. 

Κλικ-κλικ-κλικ- 

Οι  σφαίρες  του  πιστολιού  του  Βασνάρου  είχαν  τελειώσει.  Πέ- 
ταξε  το  πυροβόλο  όπλο  στο  πάτωμα  και  τράβηξε  το  σπαθί  του, 
καθώς  ο δαίμονας  ερχόταν  καταπάνω  του. 

«Όχι!»  ούρλιαζε  συγχρόνως  η Αριστέα.  «Πάμε  να  φύγουμε  - 
να  φύγουμε  - να  φύγουμε!»  Είχε  πανικοβληθεί  από  την  απο- 
τρόπαια όψη  του  τέρατος. 

Ο Βασνάρος  σπάθισε  κραυγάζοντας  άναρθρα  και  χτυπώντας 
τον  δαίμονα  καταπρόσωπο.  Εκείνος  έκοψε  την  πορεία  του, 
καθώς  πρέπει  να  αισθάνθηκε  το  χτύπημα  παρότι  δεν  φάνηκε 
να  τραυματίζεται  πραγματικά  από  αυτό.  Ο Βασνάρος  ένιωσε 
αντίσταση,  σαν  η λεπίδα  του  να  είχε  περάσει  μέσα  από  παχύ- 
ρευστη  μάζα. 

Η Αριστέα  προσπάθησε  να  διώξει  τον  τρόμο  που  την  είχε  κα- 
ταλάβει, λέγοντας  από  μέσα  της:  Στο  Φως  της  Μεγάλης  Θεάς 
πορεύομαι  - Το  Φως  της  Αρτάλης  το  κακό  αποδιώχνει  - Το 
Φως  της  Αρτάλης  μαγκαλιάζει,  κι  η δύναμή  τον  μου  προσψέ- 
ρεται. 

Ο δαίμονας  ήταν  τώρα  στο  κατώφλι  της  σιδερένιας  πόρτας, 
και  ο Βασνάρος  τον  σπάθιζε  προσπαθώντας  να  τον  απομακρύ- 
νει.  Αλλά  το  εξωδιαστασιακό  θηρίο  ήταν  πολύ  δυνατό  για  να 
κρατηθεί  πίσω-  ο Βασνάρος  δεν  είχε  άλλη  επιλογή  απ’το  να 
υποχωρήσει. 

«Αριστέα!»  φώναξε.  «Ενεργοποίησε  το  Ανεμοεξάεδρο,  ρίξτο 
κάτω,  και  τρέξε  στη  σκάλα!» 

Η ιέρεια  της  Αρτάλης  υπάκουσε.  Αφήνοντας  το  πιστόλι  της 
να  πέσει  (πολύ  πανικόβλητη  για  να  το  θηκαρώσει),  πάτησε  το 
κουμπί  επάνω  στην  παράξενη  συσκευή  και  την  έριξε  στο  πά- 
τωμα- ύστερα,  στράφηκε  και  έτρεξε. 

Ο Βασνάρος  την  ακολούθησε  ενώ  ο δαίμονας  γρύλιζε  πίσω 
του. 

Τα  ουρλιαχτά  των  Ανέμων  γέμισαν  το  υπόγειο. 

Σε  φτάνει,  έρχεται  για  σένα!  άκουσε  ο Βασνάρος  μέσα  στο 
μυαλό  του. 

Είναι  το  τέλος  σου! 

Ο Εφιέιλτης  σου  ζωντάνεψε  και  ήρθε  για  σένα! 

Ή μέιλλον,  εσύ  πήγες  και  τον  βρήκες  - χα-χα-χα-χα-χα-χα- 
Χα ■' 

Ο Βασνάρος  αγνοούσε  τις  φωνές  - ήξερε  ότι  ήταν  οι  Άνεμοι 
του  Κενού,  που  τρέλαιναν  τους  ανθρώπους  - καθώς  ανέβαινε 
τη  σκάλα  πίσω  από  την  ιέρεια  της  Αρτάλης. 

Η Αριστέα,  μέσα  στο  δικό  της  μυαλό,  άκουγε  άλλα  λόγια: 

Έχεις  αποτύχει  - εσύ  και  η θεά  σου. 

Δεν  έχεις  πουθενά  να  κρυφτείς. 

Κανένα  σπίτι  για  σένα. 

Για  πάντα  στους  δρόμους. 

Και  τώρα  πεθαίνεις  μαζί  μ έναν  αλήτη.  Έναν  τρελό. 

Από  ένα  τέρας. 

Ίσως  και  να  σου  αξίζει,  ε;  Τι  καλό  έχεις  κάνει  στη  ζωή  σου; 
Πολέμησες  τους  εχθρούς  σου;  Όχι.  Κρύφτηκες,  δειλή  σκύλα! 
Κρύφτηκες! 

Η Αριστέα,  καθώς  έφτανε  επάνω,  στο  πρώτο  υπόγειο  του  οι- 
κήματος, ούρλιαζε.  Κρατούσε  το  κεφάλι  της  ανάμεσα  στα  χέ- 
ρια της,  προσπαθώντας  να  βουλώσει  τ’αφτιά  της.  Αλλά  οι  Άνε- 
μοι ήταν  ήδη  μέσα  της,  και  γελούσαν,  γελούσαν,  γελούσαν  - 
τη  χλεύαζαν. 

Ο Βασνάρος,  αφήνοντας  την  πέτρινη  σκάλα  πίσω  του,  γύρισε 
να  κοιτάξει  τον  δαίμονα.  Και  τον  είδε  να  έρχεται  στο  κατόπι 

του,  ν’ανεβαίνει  τα  σκαλοπάτια.  Αλλά  αργά.  Δυσκολευόταν.  Το 
δέρμα  του  - αυτό  το  διαφανές  πράγμα  που  κρατούσε  μέσα  του 
τόσο  αποκρουστικό  περιεχόμενο  - παλλόταν,  βίαια.  Οι  μασέ- 
λες του  τέρατος  ανοιγόκλειναν  σπασμωδικά,  το  ίδιο  και  τα  α- 
νομοιόχρωμα  μάτια  του. 

Η Αριστέα  έπεσε  πάνω  σ’ένα  βαρέλι,  κλαίγοντας  και  ουρλιά- 
ζοντας. «Σταματήστε!  Σταματήστε ! Σταματήστε!» 

Ο Βασνάρος,  παλεύοντας  κι  ο ίδιος  με  τις  φωνές  μέσα  στο 
μυαλό  του,  φώναξε:  «ΑΡΙΣΤΕΑ!  Δε  σου  λένε  αλήθεια,  Αριστέα! 
Δεν  είναι  πραγματικοί!  Είναι  Άνεμοι  - Άνεμοί  τον  Κενού!» 

Ο δαίμονας  προσπαθούσε  να  σκαρφαλώσει  τα  πέτρινα  σκα- 
λοπάτια ενώ,  συγχρόνως,  χτυπιόταν  φαινόταν  κι  εκείνος  να 
παλεύει  με  τους  Ανέμους  που  σφύριζαν  παντού  στο  υπόγειο. 

Ο Βασνάρος  ζύγωσε  την  Αριστέα,  πιάνοντας  την  από  τον  ώμο 
και  τραβώντας  την  για  να  σηκωθεί  από  το  βαρέλι. 

Εκείνη  προσπαθούσε  να  διώξει  τις  φωνές  των  Ανέμων  με  την 
προσευχή  στην  Αρτάλη:  Στο  Φως  της  Μεγάλης  Θεάς  πορεύο- 
μαι - Το  Φως  της  Αρτάλης  το  κακό  αποδιώχνει  - Το  Φως  της 
Αρτάλης  μαγκαλιάζει,  κι  η δύναμή  τον  μον  προσφέρεται.  Τα 
λόγια  τούτα  έσχισαν  σαν  ρομφαίες  τα  κακόβουλα  λόγια  των 
Ανέμων,  και  η ιέρεια  αισθάνθηκε  τη  θεά  ν’αρχίζει  να  την  προ- 
φυλάσσει,  σαν  μια  αόρατη  νοητική  ασπίδα  να  είχε  δημιουργη- 
θεί  γύρω  της. 

Ο Βασνάρος  είδε  ότι  η Αριστέα  ήταν  τώρα  λίγο  καλύτερα- 
φαινόταν  από  τα  μάτια  της.  «Το  πιστόλι  σου,»  της  είπε.  «Το 
πιστόλι  σου!» 

«...Δεν  το  έχω.» 

«Τι!» 

«Μου  έπεσε...» 

«Γαμώ  τα  κέρατα  του  Κάρτωλακ!»  καταράστηκε  ο Βασνά- 
ρος, στρεφόμενος  να  κοιτάξει  τον  δαίμονα,  με  το  σπαθί  του 
στο  χέρι. 

Θα  πεθάνετε  τώρα,  του  έλεγαν  οι  Άνεμοι.  Και  εσύ  και  η πόρ- 
νη ιέρεια. 

Θα  σας  βάλει  μέσα  τον  ο δαίμονας! 

Τα  εντόσθιά  σας  θα  είναι  σαν  των  άλλων  που  βλέπεις.  Το  αί- 
μα σας  θα  είναι  εκεί,  μέσα  σε  μια  γνέιλα! 

Χα-χα-χα-χα-χα-χα ! 

Δε  χρειαζόταν  οι  πράκτορες  της  Παντοκράτειρας  να  έρθουν 
να  σε  σκοτώσουν,  Τρελέ  Λύκε  - ΣΚΟΤΩΣΕΣ  ΤΟΝ  ΕΑΥΤΟ 
ΣΟΥ,  ΗΛΙΘΙΕ! 

Ο Βασνάρος,  αν  κι  αισθανόταν  να  βρίσκεται  στα  όριά  του, 
αγνοούσε  τους  Ανέμους.  Ήξερε  πως  ήταν  ο μόνος  τρόπος  για 
να  τους  αντιμετωπίσεις:  έτσι  είχε  ακούσει.  Αν  τους  έδινες  την 
παραμικρή  σημασία,  σε  κατέστρεφαν.  Έτρωγαν  την  ψυχή  σου. 

Ο δαίμονας  πλησίαζε,  βρισκόταν  στα  τελευταία  σκαλοπάτια, 
όταν- 

-ένα  σημείο  του  σώματός  του,  αριστερά  του  κεφαλιού  (αν 
είχε  κεφάλι),  έσπασε. 

Αίματα  τινάχτηκαν,  μαζί  με  κρέατα  και  ζωτικά  όργανα. 

Σαν  να  είχε  γίνει  μια  τρύπα  σ’ένα  σακούλι. 

Μια  αποπνιχτική  αποφορά  απλώθηκε  παντού. 

Ο δαίμονας  ούρλιαζε,  και  το  ουρλιαχτό  του  ήταν  ισχυρότερο 
από  τις  φωνές  των  Ανέμων  του  Κενού.  Πονούσε. 

Ο Βασνάρος,  αφήνοντας  τον  φακό  του  κάτω,  κράτησε  το 
σπαθί  του  με  τα  δύο  χέρια.  Το  ύψωσε,  και  αισθάνθηκε 

( μπροστά  στα  πνευματικά  τον  μάτια,  παραδόξως,  ένα  τρα- 
πουλόχαρτο) 

ότι  τώρα  - τώρα  - έπρεπε  να  χτυπήσει 

(ένας  γαλανόδερμος  άντρας  που  κρατά  υψωμένο,  με  το  ένα 
χέρι,  ένα  περιδέραιο) 

ακριβώς  εκεί  όπου  είχε  γίνει  η τρύπα.  Για  να  αποτελειώσει 
τον  δαίμονα. 

Ο Βασνάρος  όρμησε 

(ο  Μπαλαντέρ  της  Λόρκης) 

κατεβάζοντας  το  ξίφος  του  αριστερά  του  κεφαλιού  του  τέρα- 
τος. Αισθάνεται  τη  λεπίδα  να  βρίσκει  αντίσταση.  Αισθάνεται 
την  αντίσταση  να  υποχωρεί.  Νομίζει  ότι  ακούει  κάτι  να  σκίζε- 
ται, σαν  ύφασμα. 

Αίματα,  σάρκες,  όργανα  τινάζονται. 

Τα  ανομοιόχρωμα,  εφιαλτικά  μάτια  του  δαίμονα  βουλιάζουν, 
σβήνουν,  χάνονται.  Τα  σαγόνια  του  κλείνουν  για  πάντα. 

Ο Βασνάρος 

(το  τραπουλόχαρτο  περιστρέφεται,  εξαφανίζεται) 

οπισθοχώρησε  μερικά  βήματα,  καθώς  ο δαίμονας  έλιωνε  α- 
φήνοντας πίσω  του  τα  κομμάτια  των  θυμάτων  του  και  μια  πα- 
χύρρευστη, βλεννώδη  διαφανή  ουσία. 

Οι  Άνεμοι  είχαν  μόλις  πάψει  να  φυσάνε  και  να  ουρλιάζουν, 
παρατήρησε  ο Βασνάρος,  και  πήρε  μερικές  βαθιές  ανάσες  πα- 
ρά την  κακοσμία  που  είχε  γεμίσει  τον  χώρο. 

«Είναι...»  είπε  η Αριστέα  πίσω  του.  «Είναι  νεκρό;» 

Ο Βασνάρος  γύρισε  να  την  κοιτάξει.  «Ναι.» 


ι8. 


Ο Αργύριος,  όταν  επιστρέφει  στη  Χαρπόβη,  βλέπει  ένα  παρά- 
ξενο, αλλά  πολύ  ζωντανό,  όνειρο. 

Στο  όνειρό  του,  ένα  τέρας  σκαρφαλώνει  μια  κατηφορική 
σκάλα,  πλησιάζοντάς  τον  απειλητικά.  Έχει  μάτια  ανομοιόχρω- 
μα - το  ένα  μελανό  χωρίς  κόρη,  το  άλλο  κόκκινο  με  κόρη  ά- 
σπρη - μεγάλο  στόμα,  και  σώμα  διαφανές  που  μέσα  του  φαί- 
νονται σάρκες,  αίματα,  και  ζωτικά  όργανα. 

Ουρλιαχτά  ακούγονται  από  γύρω,  και  η βοή  δυνατών  ανέ- 
μων. 

Το  σώμα  του  τέρατος  σπάει  σ’ένα  σημείο-  μερικά  από  τα  α- 
ποκρουστικά  περιεχόμενά  του  τινάζονται. 

Ο Μπαλαντέρ  ξέρει  τι  να  κάνει,  η Λόρκη  τον  καθοδηγεί:  υ- 
ψώνει το  σπαθί  του  με  τα  δύο  χέρια  και  χτυπά  το  τέρας.  Το 
σκίσει  στα  δύο,  κι  αυτό  πεθαίνει,  διαλύεται... 

Ξυπνώντας,  ο Αργύριος  απορεί  πώς  είδε  στον  ύπνο  του  ένα 
τέτοιο  πράγμα. 


19. 


«Μας  είπε  ψέματα,»  είπε  η Αριστέα.  «Μας  έστειλε  εδώ  για  να 
πεθάνουμε...»  Πιάνοντας  την  κοιλιά  της,  έγειρε  στο  πλάι  και 
ξέρασε.  Δεν  μπορούσε  άλλο  ν’αντέξει  τη  δυσωδία. 

«Η  γριά;  Δεν  το  ξέρεις  ότι  μας  είπε  ψέματα,  Αριστέα.  Μπορεί 
νάναι  όντως  κάτω  το  περιδέραιό  σου.» 

Η ιέρεια  γύρισε  ν’ατενίσει  τον  Βασνάρο,  πιτσιλισμένος  κα- 
θώς ήταν  από  τα  αίματα.  Είχε  βγάλει  ένα  μαντήλι  και  σκούπιζε 
τη  λεπίδα  του  ξίφους  του. 

«Νομίζεις  ότι  θα  το  βρω,  δηλαδή;» 

«Το  θεωρώ  πιθανό,»  της  είπε.  «Πάμε.»  Και,  παίρνοντας  τον 
φακό  του  από  κάτω,  βάδισε  προς  τα  σκαλοπάτια.  Άρχισε  να  τα 
κατεβαίνει. 

Η Αριστέα  τον  ακολούθησε,  νιώθοντας  το  αίμα  και  τα  παρά- 
ξενα, βλεννώδη  υγρά  του  τέρατος  να  γλιστράνε  μέσα  στα  σαν- 
δάλια της  και  να  βρέχουν  τα  πόδια  της.  Μόρφασε,  αηδιασμέ- 
νη. 

Όταν  έφτασαν  κάτω,  πήρε  το  πιστόλι  της  από  το  πάτωμα,  και 
κοίταξε  το  Ανεμοεξάεδρο  με  επιφύλαξη.  «Τι  έγιναν  οι  Άνεμοι;» 
ρώτησε  τον  Βασνάρο. 

«Υποθέτω  πως  τους  παίρνει  μέσα  πάλι.  Δεν  τους  ελευθερώ- 
νει, απλά  τους  ξαμολάει  για  λίγο.»  Της  έδωσε  τον  φακό  του, 
σήκωσε  το  Ανεμοεξάεδρο  από  κάτω,  και  το  έβαλε  στον  σάκο 

του.  Μετά,  πήρε  το  πιστόλι  του  από  το  πάτωμα,  έβγαλε  τον  ά- 
δειο γεμιστήρα,  κι  έβαλε  έναν  καινούργιο. 

«Νομίζεις  ότι  ίσως...  ίσως  νάναι  και  τίποτ’άλλο  εδώ;»  ρώτησε 
η Αριστέα. 

«Δεν  ξέρω.  Αλλά  καλύτερα  να  είμαστε  οπλισμένοι,  τι  λες;» 

Προχώρησαν  στον  στενό  πέτρινο  διάδρομο,  φωτίζοντας  τα 
κελιά  στα  δεξιά  τους.  Δεν  ήταν  δύσκολο  να  διακρίνουν  τι  ήταν 
μέσα,  αφού  όλες  οι  πόρτες  ήταν  καγκελωτές  και  ή ανοιχτές  ή 
μισάνοιχτες.  Είδαν  σκελετούς  ανθρώπων,  ακόμα  δεμένους  με 
αλυσίδες  στους  τοίχους,  ή πεσμένους  στο  πάτωμα.  Τα  ρούχα 
τους  ήταν  επάνω  τους,  αν  και  κουρελιασμένα. 

«Τι  ήταν  αυτό  το  πλάσμα  που  σκότωσες;»  ρώτησε  η Αριστέα. 
«Αυτό  τους  είχε  φάει; » 

«Ναι,»  απάντησε  ο Βασνάρος.  «Το  έχω  ξανασυναντήσει. 
Τώρα  δεν  ήταν  τόσο  ισχυρό  όσο  τότε.  Δεν  ήταν  ολόκληρο  το 
σώμα  του  γεμάτο  με  θύματα.» 

«Τι  θες  να  πεις,  το  έχεις  ξανασυναντήσει;» 

Ο Βασνάρος  σταμάτησε  να  βαδίζει,  καθώς  έφτασαν  στο  τέ- 
λος του  διαδρόμου,  και  στράφηκε  να  την  ατενίσει.  «Αυτός  ο 
δαίμονας  σκότωσε  την  οικογένειά  μου.» 

Η Αριστέα  ανοιγόκλεισε  το  στόμα  άναρθρα  για  μια  στιγμή. 
Μετά  είπε:  «Δε  μπορεί  να  ήταν  ο ίδιος...» 

«Δεν  ξέρω,  αλλά  κι  εκείνος  είχε  τα  ίδια  ανομοιόχρωμα  μάτι- 
α.» Το  πρόσωπο  του  Βασνάρου  ήταν  ανέκφραστο  μες  στο  μι- 
σοσκόταδο, τα  μάτια  του  όμως  γυάλιζαν  από  οργή. 

Η Αριστέα  κοίταξε  τα  κελιά,  και  τα  σκέλεθρα  μέσα  τους. 
«Τι...  τι  συνέβη,  δηλαδή,  εδώ;  Ο δαίμονας  ξέφυγε  από  τους 
Παντοκρατορικούς; » 

Ο Βασνάρος  ένευσε.  «Γι’αυτό,  μάλλον,  εγκατέλειψαν  το  ανα- 
κριτή ριο.  Το  τέρας  έφυγε  από  τον  έλεγχό  τους.» 

«Δε  μπορεί  να  ήταν  από  τη  Σεργήλη  αυτό  το  πλάσμα...» 

«Ναι,  εξωδιαστασιακό  πρέπει  να  ήταν.  Δεν  ξέρω  από  πού, 
όμως.  Μπορεί  από  κάποια  διάσταση  όπως  το  Σύμπλεγμα  ή τη 

Διάσταση  του  Φωτός...  ή από  κάποιο  μέρος  που  δεν  το  έχουμε 
ακούσει  ποτέ.  Καταβροχθίζει  ό,τι  έμβιο  συναντήσει,  Αριστέα, 
και  όσο  πιο  γεμάτο  είναι  το  διαφανές  σώμα  του  τόσο  πιο  ισχυ- 
ρό είναι. » 

«Δεν...  καταναλώνονται  αυτά  που  τρώει;» 

«Φυσικά.  Αλλά  με  αργό  ρυθμό.  Δεν  είναι  όπως  άλλα  πλάσμα- 
τα. Δε  νομίζω  καν  ότι  χέζει. 

»Δες  τώρα  στα  κελιά.  Ψάξε  για  το  περιδέραιό  σου.» 

Η Αριστέα  φώτισε  τους  νεκρούς:  δεν  πρόσεξε  τίποτα  να  γυα- 
λίζει επάνω  τους. 

«Αποκλείεται  να  μην  είναι  εδώ,»  είπε  ο Βασνάρος,  και  μπαί- 
νοντας σ’ένα  κελί  έσκισε  τα  ρούχα  ενός  σκέλεθρου.  Μετά,  πή- 
γε σ’ένα  άλλο  κελί  κι  έσχισε  τα  ρούχα  ενός  άλλου  σκέλεθρου. 
Κάτω  από  τα  ρούχα  του  τέταρτου  (και  προτελευταίου)  νεκρού 
που  έσχισε  ο Βασνάρος  αποκαλύφτηκε  ένα  περιδέραιο. 

«Αυτό  είναι!»  είπε  η Αριστέα.  «Ένα  ιερατικό  περιδέραιο!» 
Ζύγωσε,  και  το  έβγαλε  από  το  λαιμό  της  νεκρής  - η οποία  δεν 
μπορεί  παρά  να  ήταν  ιέρεια  της  Αρτάλης. 

Η Αριστέα  το  κράτησε  εμπρός  της,  στο  φως  του  φακού,  και 
συνοφρυώθηκε  παραξενεμένη.  «Μοιάζει  με  το  δικό  μου,»  πα- 
ρατήρησε. 

«Δε  μοιάζουν  όλα  μεταξύ  τους;» 

«Ναι,  αλλά...  Όχι,  αυτό  είναι  το  δικό  μου,  Βασνάρε!»  Η Αρι- 
στέα  ήταν  έκπληκτη.  Τον  ατένισε  καταπρόσωπο.  «Πώς  είναι 
δυνατόν;  Ο τύπος  που  μου  το  έκλεψε  το  έφερε  εδώ;  Γιατί;» 

«Δεν  ξέρω.  Ίσως  απλά  να  μοιάζουν  πάρα,  πάρα  πολύ.» 

Η Αριστέα  κούνησε  το  κεφάλι.  «Είναι  το  ίδιο,  σου  λέω!» 

«Τέλος  πάντων.  Ας  φεύγουμε.  Οι  Λογχοφόροι  θα  επιστρέ- 
φουν αργά  ή γρήγορα.» 

Η Αριστέα  ένευσε,  κλείνοντας  το  περιδέραιο  μέσα  στη  γρο- 
θιά της.  «Ναι.» 

Ανεβαίνοντας  στο  ισόγειο  του  οικήματος,  βγήκαν  από  την  εί- 
σοδό του  και  είδαν  ότι  ήδη  πέντε  Λογχοφόροι  ήταν  μαζεμένοι 
εκεί  έξω.  Όλοι  τους  ήταν  φανερά  ζαλισμένοι,  και  τα  μάτια  τους 
έμοιαζαν  να  αλληθωρίζουν,  μα  σίγουρα  θα  μπορούσαν  να  πο- 
λεμήσουν αν  χρειαζόταν.  Δύο  απ’αυτούς  κρατούσαν  δόρατα- 
μια  άλλη  κρατούσε  πιστόλι-  οι  δύο  τελευταίοι  ήταν  άοπλοι  ε- 
κτός από  ξιφίδια  στις  ζώνες  τους. 

«Ε!»  είπε  ένας  απτούς  τελευταίους,  κοιτάζοντας  τον  Βασνά- 
ρο  και  την  Αριστέα.  «Τι  είστε  σεις;» 

«Περαστικοί,»  του  απάντησε  ο Βασνάρος,  και  ύψωσε  αμέ- 
σως το  πιστόλι  του  σημαδεύοντάς  τον. 

«Ήρθατε  να  μας  ληστέψετε!»  γρύλισε  η γυναίκα,  και  ύψωσε 
το  δικό  της  πιστόλι. 

«Το  μόνο  που  κάναμε  ήταν  να  σκοτώσουμε  τον  δαίμονα  που 
έχετε  στο  υπόγειο,»  απάντησε  ο Βασνάρος,  εξακολουθώντας 
να  τους  σημαδεύει-  και  η Αριστέα  είχε  τώρα  επίσης  υψωμένο 
το  πιστόλι  της  καθώς  στεκόταν  πίσω  του. 

«Σκοτώσατε  τον  δαίμονα;»  έκανε,  ξαφνιασμένος,  ο ένας 
απ’τους  δύο  που  βαστούσαν  δόρατα. 

«Μας  δουλεύει,  ρε!»  του  είπε  ο άλλος. 

«Πηγαίντε  να  κοιτάξετε  άμα  θέτε!»  γρύλισε  ο Βασνάρος.  «Το 
τέρας  είναι  ψόφιο.  Τώρα,  κάντε  πέρα  προτού  σας  ανοίξω  τρύ- 
πες!» 

Οι  Λογχοφόροι  παραμέρισαν.  Ύστερα  απ’ό,τι  τους  είχε  συμ- 
βεί, δεν  πρέπει  να  ήθελαν  άλλους  μπελάδες. 

«Τι  ’ταν  αυτές  οι  φωνές;  Ξέρεις;»  ρώτησε  εκείνος  που  είχε 
μιλήσει  πρώτος. 

«Δαίμονες,»  του  είπε  ο Βασνάρος,  «που  είχαν  έρθει  για  τον 
δαίμονα  στο  υπόγειο.  Μη  φοβάσαι,  όμως,  τους  έδιωξα.» 

«Τους  έδιωξες;  Τι  σκατάς  είσαι;  - μάγος;» 

Ο Βασνάρος  δεν  αποκρίθηκε  καθώς  περνούσε  ανάμεσά  τους, 
ακολουθούμενος  από  την  Αριστέα. 

«Μια  στιγμή!»  είπε  ο ένας  απ’αυτούς  με  τα  δόρατα.  «Νομίζω 
πως  έχω  ξαναδεί  τη  φάτσα  σου.  Ο Εκδικητής  δεν  είσαι;  Ο Α- 
γωνιστής των  Δρόμων,  ο Γιος  της  Λόρκης!» 

«Τι  λε,  ρε;»  του  είπε  ο άλλος  με  το  δόρυ. 

«Ναι,  αυτός  είναι!»  έκανε  η γυναίκα  με  το  πιστόλι.  «Ο  Γιος 
της  Λόρκης!» 

Ο Βασνάρος  τούς  αγνόησε  καθώς  προχωρούσε,  έχοντάς  τους 
γυρισμένη  την  πλάτη. 

«Ελπίζω  να  έχουν  καλή  γνώμη  για  σένα,»  του  ψιθύρισε  η Α- 
ριστέα,  κοιτάζοντάς  τους  πάνω  απ’τον  ώμο  της·  φοβούμενη  ότι 
αυτή  η τύπισσα  με  το  πιστόλι  μπορεί  ν’αποφάσιζε  τελικά  να 
πυροβολήσει. 

«Αν  δεν  έχουν,  θα  μ’αναγκάσουν  να  τους  τη  βελτιώσω,»  μού- 
γκρισε ο Βασνάρος. 

Κανένας,  όμως,  δεν  τους  επιτέθηκε  καθώς  απομακρύνονταν 
από  το  άντρο  των  Λογχοφόρων. 


20. 


Μέσα  στον  υπόγειο  ναό  της  Αρτάλης,  η Αριστέα  κοίταζε  το  ιε- 
ρατικό περιδέραιο  στο  φως  μιας  ενεργειακής  λάμπας. 

«Το  ίδιο  μού  φαίνεται.  Με  τη  διαφορά  ότι...  είναι  σα  νάχει 
παλιώσει  λίγο.» 

«Λεν  είναι  το  ίδιο,  λοιπόν!»  είπε  ο Βασνάρος,  που  καθόταν 
σε  μια  καρέκλα,  παραδίπλα,  με  τα  πόδια  του  πάνω  σ’ένα  σκα- 
μνί και  καπνίζοντας  πούρο.  Οι  μπότες,  η κάπα,  τα  όπλα,  και  τα 
πράγματά  του  ήταν  αφημένα  στη  γωνία  του  δωματίου  - το 
οποίο  η Αριστέα  ήθελε  να  ονομάζει  σηκό  του  ναού  της.  Στο  δε- 
ξί  του  χέρι  κρατούσε  ένα  μυθιστόρημα:  Ο Κοντός  καί  η Πύρινη 
Πεταλούδα,  του  Κρεμτέλβιου  Πολύγωνου.  Πάντα  είχε  μερικά 

μυθιστορήματα  μαζί  του-  ήταν  εθισμένος  στη  λογοτεχνία  όπως 
άλλοι  ήταν  εθισμένοι  στα  ναρκωτικά. 

«Το  ίδιο  είναι!»  επέμεινε  η Αριστέα,  παίρνοντας  τα  μάτια  της 
από  το  περιδέραιο  και  γυρίζοντας  για  να  τον  κοιτάξει.  «Το  ξέ- 
ρω ότι  ακούγεται  τρελό,  αλλά...  είναι...  είναι  το  ίδιο,  για  όνομα 
της  Αρτάλης!» 

«Πολύ  παράξενο,  τότε,»  είπε  ο Βασνάρος.  Και  γέλασε. 

«Τι  ήταν  τόσο  αστείο;»  απόρησε  η Αριστέα,  καθώς  κάθιζε 
επάνω  στην  άκρη  του  τραπεζιού,  περνώντας  το  περιδέραιο  γύ- 
ρω από  τον  λαιμό  της. 

«Διαβάζω  Κρεμτέλβιο  Πολύγωνο,  τώρα.» 

«Και  λοιπόν;» 

«Δε  διάβασες  το  βιβλίο  του  που  σου  έδωσα;  Κοντόφτερα  Γε- 
ράκια, Λοξο  μύτες  Γρυπές;» 

«Προσπάθησα  αλλά  δεν  κατάφερα  να  περάσω  τις  είκοσι  σε- 
λίδες. Τι  σχέση  έχει  αυτό;» 

«Ο  Πολύγωνος  γράφει  τις  πιο  παράξενες,  σουρεαλιστικές  ι- 
στορίες που  έχω  διαβάσει,»  είπε  ο Βασνάρος.  «Είμαι  σίγουρος 
ότι  θα  γελούσε  σαν  πούστης  μ’αυτό  που  ζήσαμε  σήμερα.  Ίσως 
να  το  έβαζε  και  σε  κάποιο  μυθιστόρημά  του.» 

Η Αριστέα  κούνησε  το  κεφάλι,  υπομειδιώντας.  «Μάλλον 
πρέπει  να  ξαναβρώ  εκείνο  το  μυθιστόρημα.» 

«Τι  θες  να  πεις,  να  το  ξαναβρείς;  Το  έχεις  χάσει;» 

Η Αριστέα  μόρφασε  σκεπτικά.  «Εεεμ,  δε  θυμάμαι  ακριβώς 
πού  είναι,  αυτή  τη  στιγμή.» 

«Δε  σ’το  έδωσα  για  να  το  χάσεις!» 

«Θα  το  βρω,  μην  ανησυχείς.  Κάπου  εδώ  μέσα  θα  είναι.» 

Ο Βασνάρος  πήρε  μια  ρουφηξιά  από  το  πούρο  του  κι  έβγαλε 
τον  καπνό  απ’τα  ρουθούνια,  σαν  θυμωμένο  μυθικό  θηρίο  που 
φυσούσε  φωτιά.  «Γαμώ  τα  πόδια  της  Λόρκης,  γαμώ...»  μού- 
γκρισε. 

«Μη  βλασφημάς  μέσα  στον  ναό  μου!»  τον  προειδοποίησε  η 
Αριστέα. 

21. 


Ο Μπαλαντέρ  της  Λόρκης  αισθάνεται  ότι  η διάσταση  της  Σερ- 
γήλης  βρίσκεται  προς  στιγμή  σε  καλή  θέση,  και  χαμογελά. 

Το  ανακάτεμα  της  τράπουλας  δεν  αργεί,  όμως,  να  ξαναρχί- 
σει... 

Κεφάλαιο  Πρώτο 
Το  Φ άγω  μα 


Η βάρκα  έσχιζε  γρήγορα  τα  νερά  του  ποταμού  Τάρνοφ,  σηκώ- 
νοντας αφρό  πίσω  της.  Η μηχανή  της  βούιζε  μέσα  στις  σκιές 
του  απογεύματος,  που  πύκνωναν  ολοένα  και  περισσότερο  με 
κάθε  λεπτό  που  περνούσε.  Η βόρεια  όχθη  του  ποταμού  ήταν 
γεμάτη  από  τη  βλάστηση  των  Φέρνιλγκαν:  ψηλά  αιωνόβια  δέ- 
ντρα, φυλλωσιές  που  σε  σημεία  ήταν  αδιαπέραστες,  κορμοί 
χοντροί  σαν  σπίτια.  Η νότια  όχθη  ήταν  μακριά  και  δεν  φαινό- 
ταν μέσα  στην  αραιή  ομίχλη. 

Βατράχια  ακούγονταν  να  κοάζουν,  και  μερικές  γρήγορες 
σκιές  πηδούσαν,  κάπου-κάπου,  από  νούφαρο  σε  νούφαρο.  Τα 
δύο  αδέλφια,  ο Κίριθος  και  ο Βατράνος,  δεν  βρίσκονταν  πια 
μακριά  από  τον  προορισμός  τους.  Κάπου  εδώ  ήταν  το  Τέναγος 
της  Κακιάς  Στροφής,  όπως  τ’αποκαλούσαν  οι  γηγενείς  των 
Φέρνιλγκαν. 

Ο Κίριθος  ήταν  καθισμένος  στην  πρύμνη  της  βάρκας,  κοντά 
στη  μηχανή,  έχοντας  το  ένα  χέρι  στο  δοιάκι  και  το  βλέμμα  του 
στα  νερά  του  ποταμού  και  στη  βόρεια  όχθη.  Είχε  δέρμα  κατά- 
λευκο  σαν  το  χιόνι,  και  μακριά  ξανθά  μαλλιά  και  πυκνό  μούσι. 
Τα  μάτια  του  γυάλιζαν  γαλανά  μέσα  απ’την  κουκούλα  της  κά- 
πας  του.  Από  τη  ζώνη  του  κρέμονταν  ένα  πιστόλι  κι  ένα  ξκρίδι- 
ο,  και  παραδίπλα  ήταν  ακουμπισμένο  ένα  τουφέκι.  Και  εκείνος 
και  ο αδελφός  του  είχαν  έρθει  οπλισμένοι.  Δεν  περίμεναν  κα- 
νέναν  συγκεκριμένο  κίνδυνο,  αλλά  στα  μεγάλα  δάση  Φέρνιλ- 
γκαν  ο κίνδυνος  καιροφυλαχτεί,  έτσι  κι  αλλιώς,  παντού. 

Ο Βατράνος  καθόταν  στην  πλώρη  της  βάρκας.  Ήταν  ντυμέ- 
νος παρόμοια  με  τον  αδελφό  του,  και  στην  εμφάνιση  τού  έ- 
μοιαζε. Είχε  κι  αυτός  κατάλευκο  δέρμα  και  τα  μαλλιά  του  ήταν 
μακριά  και  καστανόξανθα.  Αν  είχε  και  μούσι,  ίσως  κάποιος, 

μέσα  στο  σκοτάδι,  να  μπορούσε  να  τον  μπερδέψει  με  τον  Κίρι- 
θο.  Ωστόσο,  δεν  ήταν  δίδυμοι-  ο Βατράνος  ήταν  τρία  χρόνια 
μικρότερος  από  τον  αδελφό  του.  Στη  ζώνη  του  ήταν  θηκαρω- 
μένο ένα  σπαθί,  κι  από  τον  ώμο  του  κρεμόταν  μια  καραμπίνα. 

«Εγώ  σ’το  ξαναλέω  ότι  άδικα  ερχόμαστε,»  είπε  ο Κίριθος, 
σχίζοντας  τη  σιγαλιά  του  ποταμού.  «Ακόμα  κι  αν  ήταν  αληθινή 
η ιστορία  του  γερό-Λεωνίδα,  μπορεί  κάποιος  άλλος  να  μας  έχει 
προλάβει.» 

«Μπορεί,»  αποκρίθηκε  ο Βατράνος  χωρίς  να  στραφεί  να  τον 
κοιτάξει,  «μα  δεν  το  ξέρουμε  πως  είναι  έτσι.  Κι  άμα  η Λόρκη 
μάς  γλυκοκοιτάξει,  θα  πλουτίσουμε.» 

Ο Κίριθος  ρουθούνισε.  «Εμείς  οι  δυο;  Τι  να  τον  κάνουμε  το 
θησαυρό  εμείς,  εδώ  που  είμαστε;  Λες  να  χτίσουμε  κάνα  κά- 
στρο και  να  μείνουμε  εκεί,  παρατώντας  τους  υπόλοιπους;» 

Ο Βατράνος  μειδίασε  κοιτάζοντας  τον  Κίριθο  πάνω  από  τον 
ώμο  του.  «Το  χρήμα  δε  θα  πάει  χαμένο:  θα  βοηθήσει  την  Επα- 
νάσταση.» 

«Αν  υποθέσουμε  ότι  υπάρχει...»  μουρμούρισε  ο Κίριθος  κάτω 
απ’την  ανάσα  του. 

«Τον  έχεις  για  παλαβό  το  γέρο-Λεωνίδα,  ε;» 

«Δεν  ξέρω  αν  είναι  παλαβός,  αλλά  σίγουρα  είναι  όλο  παρα- 
μύθια.» 

«Γνωρίζει  πολλά,  όμως-  αλλιώς  τι  να  τον  κάνει  η Επανάστα- 
ση; Σου  λέω,  μπορεί  και  νάπε  αλήθεια,  και  τότε  θα  βρούμε  κα- 
λό πράμα  εδώ.»  Ο Βατράνος  έστρεψε  πάλι  το  βλέμμα  του 
μπροστά,  και  είδε  το  παρακλάδι  του  μεγάλου  ποταμού  το  ο- 
ποίο οδηγούσε  στον  βάλτο.  Γι’αυτό  κιόλας  τον  ονόμαζαν  Τένα- 
γος της  Κακιάς  Στροφής:  γιατί  πολλοί  είχαν  κατά  λάθος  στρί- 
ψει εδώ  και  τα  σκάφη  τους  είχαν  κολλήσει  μες  στα  λιμνάζοντα 
νερά.  Σε  κάποιους,  μάλιστα,  είχαν  επιτεθεί  και  θηρία. 

Τα  βατράχια  κόαζαν  δυνατότερα  τώρα,  γύρω  από  τα  δύο  α- 
δέλφια, και  ο Κίριθος  οδήγησε  τη  βάρκα  προς  ένα  σημείο  της 

όχθης  που  φαινόταν  ασφαλές,  ενώ  ο Βατράνος  άναβε  τον 
μπροστινό  προβολέα. 

Κάποιο  ζώο  έτρεξε,  ξαφνιασμένο,  μέσα  στο  πυκνό  δάσος. 


Χιλιάδες  χρόνια  προτού  έρθουν  οι  δυνάμεις  της  Παντοκράτει- 
ρας  στη  Σεργήλη-  προτού  καν  η διάστασή  μας  είναι  όπως  τώρα 
την  ξέρουμε · όταν  τα  δέντρα  του  Μεγάλου  Δάσους  ήταν  ακόμα 
νέα  και  μικρά,  και  όταν  τα  ζώα  και  οι  άνθρωποι  μιλούσαν  την 
ίδια  γλώσσα·  όταν  υπήρχαν  μέρη  πραγματικά  πολιτισμένα,  όχι 
απλώς  πόλεις  με  ψηλές  πολυκατοικίες:  τότε,  αυτήν  την  παλιά, 
παλιά,  εποχή,  ήρθε  από  τον  ποταμό  Τάρνοφ  ο Ασημόχρυσος 
Γίγαντας. 

Επάνω  στη  βάρκα  του  στεκόταν  και  κωπηλατούσε  μένα  με- 
γάλο κουπί.  Ο ποταμός  Τάρνοφ,  εκείνη  την  εποχή,  εκπήγαζε 
μέσα  από  ένα  πανύψηλο  σιδερένιο  βουνό  που  τρυπούσε  τους 
ουρανούς  και  συναντούσε  διαστάσεις  τώρα  λησμονημένες. 
Από  μια  απ’αυτές  τις  διαστάσεις  ήταν  που  είχε  έρθει  κι  ο Αση- 
μόχρυσος Γίγαντας. 

Κωπηλατώντας  με  το  μεγάλο  κουπί  του,  έπλεε  πάνω  στον  πο- 
ταμό, που  στις  όχθες  του  ορθώνονταν  πόλεις  αφάνταστου  με- 
γαλείου, γεμάτες  ψηλούς,  αστραφτερούς  πύργους,  απόρθητα 
τείχη,  κανόνια  που  εκτόξευαν  το  φως  του  ήλιου,  παζάρια  όπου 
έβρισκες  ό,τι  ποθούσες,  όχι  μόνο  από  τη  Σεργήλη  μα  κι  από 
τόσες  άλλες  διαστάσεις.  Αμέτρητοι  έμποροι  έρχονταν  εδώ,  στις 
όχθες  του  ποταμού  Τάρνοφ,  τότε.  Ήταν  τόσο  πολύ  γνωστός. 

Ο Ασημόχρυσος  Γίγαντας  κωπηλατούσε  πάνω  στη  βάρκα  του 
και  κοίταζε  δεξιά  κι  αριστερά,  τις  όχθες,  έχοντας  ένα  ειρωνικό, 
έλεγαν,  χαμόγελο  στα  χείλη  του,  σαν  να  είχε  δει  πόλεις  ακόμα 
πιο  μεγαλειώδεις  και  τρομερές. 

Σε  μια  από  αυτές  σταμάτησε  και  μίλησε  με  τους  κατοίκους. 
Τ’όνομά  της  δεν  το  ξέρω  γιατί  έχει  πια  ξεχαστευ  νομίζω,  όμως, 

ότι  ήταν  περίπου  εκεί  όπου  τώρα  είναι  το  Τέναγος  της  Κακιάς 
Στροφής.  Κι  επίσης , όταν  σας  λέγω  για  τον  Ασημόχρνσο  Γίγα- 
ντα, μη  σας  μπαίνει  η ιδέα  πως  ήταν  τόσο  ψηλός  όσο  τα  δέντρα 
των  Φέρνιλγκαν,  ούτε  όσο  τα  τείχη  εκείνων  των  πανάρχαιων 
θαυμαστών  πόλεων.  Ήταν  απλώς,  ας  πούμε,  δυο  φορές  όσο 
εσύ  εκεί  που  είσαι  ψηλός.  Μη  ρωτάς  πώς  το  ξέρω.  Δεν  έχουν 
ξεχαστεί  τα  πάντα  από  εκείνη  την  αρχαία  εποχή·  οι  άνθρωποι 
πεθαίνουν,  οι  θαυμαστές  πόλεις  γκρεμίζονται,  τα  νεαρά  δέντρα 
γερνούν,  αλλά  τα  λόγια  μένουν:  πηγαίνουν  από  τον  έναν  στον 
άλλο,  στον  έιλλο,  στον  έιλλο,  και  ου  το  καθ’εξής. 

Ο Ασημόχρυσος  Γίγαντας  μίλησε,  λοιπόν,  με  τους  κατοίκους 
της  πόλης  και  τους  ζήτησε  καταφύγιο.  Τους  ζήτησε  να  μείνει 
μαζί  τους,  ειρηνικά,  μέχρι  που  θα  ερχόταν  ο καιρός  για  να  ξα- 
ναφύγει,  πηγαίνοντας  ίσως  σε  κάποια  άλλη  από  τις  πόλεις  στις 
όχθες  του  ποταμού  Τάρνοφ,  ή επιστρέφοντας  στο  σιδερένιο 
βουνό  απ’όπου  έβγαινε  ο ποταμός.  Οι  κάτοικοι  της  πόλης  δεν 
έφεραν  αντίρρηση.  Τον  δέχτηκαν.  Ορισμένοι  επειδή  ήταν  φι- 
λόξενου ορισμένοι  επειδή  θαύμαζαν  την  εντυπωσιακή  του  ό- 
ψη· ορισμένοι  επειδή  σκέφτονταν  ότι  μπορεί  η παρουσία  του 
να  ωφελούσε  την  πόλη  τους,  ή τους  ίδιους,  με  κάποιον  τρόπο... 


«Πρόσεχε.  Πρόσεχε,»  είπε  ο Βατράνος.  «Έχει  βράχια.» 

«Τα  βλέπω,»  αποκρίθηκε  ο Κίριθος,  οδηγώντας  τη  βάρκα 
τους  με  μειωμένη  ταχύτητα  ανάμεσα  στα  νούφαρα.  Βατράχια 
πετάγονταν  δεξιά  κι  αριστερά  - μικρές,  φευγαλέας  σκιές  στο 
σούρουπο  - κοάζοντας  τρομαγμένα. 

Το  σκάφος  πέρασε  δίπλα  από  τα  βράχια-  ένα  αδύναμο 
χρρρρρ  ακούστηκε,  καθώς  το  πλάι  του  τρίφτηκε  λιγάκι  επάνω 
τους  χωρίς  να  πάθει  ζημιά.  Και  τώρα,  τα  δύο  αδέλφια  βρίσκο- 
νταν στην  όχθη.  Ο Βατράνος  πήδησε  πρώτος  έξω  από  τη  βάρ- 

κα,  τραβώντας  το  σπαθί  του  και  κοιτάζοντας  ολόγυρα.  Τίποτα 
δε  σάλεψε  στις  σκιές  των  δασών. 

Ο Κίριθος  έσβησε  τη  μηχανή  της  βάρκας  και  την  κλείδωσε. 
Άναψε  μια  ενεργειακή  λάμπα  και  έκλεισε  τον  προβολέα  του 
σκάφους.  Πήρε  το  τουφέκι  του  στον  ώμο,  καθώς  κι  έναν  σάκο 
με  άλλα  πράγματα,  και  βγήκε. 

«Λοιπόν,  αδελφάκι,»  είπε,  «αν  δεν  κάνω  λάθος  από  κει  είναι 
το  έλος.»  Έδειξε  προς  τα  δεξιά  τους,  όπου  το  έδαφος  ήταν  φα- 
νερά ποτισμένο  με  νερό. 

Ο Κίριθος  και  ο Βατράνος  βάδισαν,  και  σύντομα  τα  μποτο- 
φορεμένα  πόδια  τους  δεν  πατούσαν  μόνο  επάνω  σε  μουλια- 
σμένη γη  αλλά  πλατσούριζαν  μέσα  σε  στάσιμα  νερά,  γεμάτα 
λάσπη,  νούφαρα,  και  άλλα  χαμηλά  ελοχαρή  φυτά.  Γύρω  τους 
και  από  πάνω  τους  ορθώνονταν  δέντρα  με  κορμούς  γερτούς 
και  ζαρωμένους,  αλλά  ψηλά  και  με  μακριά  κλωνάρια  που  έπε- 
φταν μέσα  στα  νερά  του  βάλτου  ή σχημάτιζαν  πλέγματα,  χο- 
ντρά και  πυκνά  σαν  δίχτυα.  Η ομίχλη  εδώ  ήταν  πιο  πολλή 
απ’ό,τι  στον  ποταμό.  Έφτανε  ώς  τη  μέση  του  Κίριθου  και  του 
Βατράνου,  και  η διαπεραστική  υγρασία  του  τόπου  τούς  τρυ- 
πούσε  ώς  το  κόκαλο. 

κρι!  κρι!  κρι!  κρι!  έκανε  ένα  νυχτοπούλι,  φτεροκοπώντας, 
καθώς  περνούσε  από  πάνω  τους,  πηγαίνοντας  από  ένα  δέντρο 
σ’ένα  άλλο.  Τα  μάτια  του  γυάλιζαν  μέσα  στο  σκοτάδι. 

Ο Βατράνος  προπορευόταν  για  να  κόβει,  με  το  σπαθί  του, 
κλαδιά  που  βρίσκονταν  στον  δρόμο  τους,  και  ο Κίριθος  ήταν 
ένα  βήμα  πιο  πίσω  απ’τον  αδελφό  του,  έχοντας  την  ενεργειακή 
του  λάμπα  υψωμένη  για  να  βλέπουν  πού  πήγαιναν.  Έτσι,  ο 
Βατράνος  ήταν  που  το  αντίκρισε  πρώτος. 

«Στάσου,»  είπε.  «Δες.»  Κι  έδειξε  με  το  λεπίδι  του. 

Εκεί,  επάνω  στον  ρυτιδωμένο,  χοντρό  κορμό  ενός  δέντρου, 
υπήρχε  ένα  χάραγμα  που  δεν  μπορεί  να  το  είχε  κάνει  η φύση 
αλλά  πρέπει  να  είχε  γίνει  με  πέτρα  ή κάποιο  κοπτικό  εργαλείο. 

«Ο  γέρος  δεν  είχε  πει  τίποτα  γι’αυτό,»  παρατήρησε  ο Κίρι- 
θ°ς· 

«Ναι.  Δε  φαίνεται,  πάντως,  νάναι  παλιό.»  Ο Βατράνος  το 
πλησίασε.  Άπλωσε  το  αριστερό  του  χέρι  και  το  άγγιξε  πάνω 
στον  τραχύ  κορμό,  προτού  ο Κίριθος  προλάβει  να  του  φωνάξει 
«Μη!» 

«Τι  κάνεις  έτσι,  αδελφέ;»  είπε  ο Βατράνος.  «Είναι  μόνο  ένα 
χάραγμα-  δε  θα  με  φάει.  Και,  όπως  είχα  υποθέσει,  πράγματι 
δεν  είναι  παλιό.» 

«Πρέπει  νάναι  σύμβολο  του  Κάρτωλακ,»  είπε  ο Κίριθος. 

«Δεν  τόχω  ξαναδεί.» 

«Ούτε  κι  εγώ.  Αλλά  το  ξέρεις  πως  υπάρχουν  διάφορες  εκ- 
φάνσεις του  Άρχοντα  των  Δασών  - κι  ακόμα  κι  ο Μεγάλος  Αύ- 
κος  παραδέχεται  ότι  δεν  τις  γνωρίζει  όλες.  Κάποια  άγρια  φυλή 
θα  το  χάραξε  τούτο-» 

«Εδώ  πέρα,  μες  στο  Τέναγος  της  Κακιάς  Στροφής;» 

«-ή  κάποιος  σαμάνος.  Δεν  έχει  σημασία.  Πάμε  στη  δουλειά 
μας.» 

Ο Βατράνος  ένευσε,  και  είπε:  «Βγάλε  την  πυξίδα,  γιατί  αλ- 
λιώς μας  βλέπω  να  χανόμαστε.» 


Ο Ασημόχρνσος  Γίγαντας  έμεινε  αρκετό  καιρό  με  τους  κατοί- 
κους της  πόλης,  και  τους  έλεγε  εκπληκτικές  ιστορίες  από  άλλες 

διαστάσεις,  τους  βοηθούσε  στις  δουλειές  τους,  τους  συμβού- 
λευε σε  φιλοσοφικά  και  τεχνικά  θέματα,  γιατί  διέθετε  πολλές 
γνώσεις  και  μεγύιλη  ευφυΐα.  Οι  κάτοικοι  της  πόλης  χαίρονταν 
που  τον  είχαν  κοντά  τους,  και  οι  κάτοικοι  των  άλλων  πόλεων 
που  βρίσκονταν  στις  όχθες  του  Τάρνοφ  ζήλευαν.  Ορισμένοι  τα- 
ξίδευαν απλά  και  μόνο  για  να  δουν  τον  Γίγαντα,  να  μάθουν  αν 
ήταν  αληθινός. 

Τη  βάρκα  του,  ο Ασημόχρυσος  Γίγαντας  την  είχε  δεμένη  σε 
μια  από  τις  αποβάθρες  της  πόλης,  με  μια  μεγύιλη,  χοντρή  αλυ- 
σίδα. Και  δεν  ήταν  κανένα  συνηθισμένο  σκάφος.  Δεν  έμοιαζε 
με  τις  άλλες  βάρκες  που  έβρισκε  κανείς  εκείνη  την  εποχή  στον 
ποταμό.  Ήταν  υπέροχη  και  εξωτική,  και  η καμπίνα  της  ήταν 
πάντοτε  κλειδωμένη  και  τα  φινιστρίνια  της  σφραγισμένα.  Ο 
Γίγαντας  έμπαινε,  κάπου-κάπου,  εκεί  κι  όταν  έβγαινε  είχε  μαζί 
του  ό,τι  χρειαζόταν  στις  δουλειές  του  με  τους  κατοίκους  της 
πόλης:  μηχανήματα  και  συσκευές  που  κανείς  δεν  είχε  δει  που- 
θενά αλλού.  Τον  ρώτησαν,  φυσικά,  από  ποια  διάσταση  ερχό- 
ταν, από  πού  τα  είχε  φέρει  όλ’αυτά,  αλλά  εκείνος  αρνιόταν 
ν’απαντήσει,  λέγοντας  μονάχα  «Είμαι  από  έναν  μακρινό,  μα- 
κρινό τόπο  που  δεν  θα  έχετε  ακούσει »·  και  η όψη  του  ήταν  πά- 
ντοτε θλιμμένη  όταν  το  έλεγε  αυτό:  έτσι  πολλοί  υπέθεσαν  ότι 
μύιλλον  δεν  μπορούσε  να  επιστρέφει  στον  τόπο  του,  γι’αυτό 
βρισκόταν  εδώ.  Ήταν  φυγάς.  Ο ίδιος,  όμως,  ποτέ  δεν  το  επιβε- 
βαίωσε τούτο,  και  κανείς  δεν  είχε  τα  κότσια  να  τον  ρωτήσει 
ευθέως. 

Οι  μέρες  περνούσαν,  οι  μήνες  περνούσαν,  και  ο Ασημόχρυ- 
σος Γίγαντας  έμενε  μαζί  με  τους  κατοίκους  της  πόλης,  ειρηνι- 
κά. Στην  αρχή,  του  είχαν  στήσει  μια  σκηνή  στο  Μεγύιλο  Ήαζά- 
ρι,  και  εκεί  κοιμόταν.  Μετά,  όμως,  φέρνοντας  εξωτικά  και  πα- 
ράξενα υλικά  από  την  καμπίνα  της  βάρκας  του,  έφτιαξε  δια 
νυκτός  ένα  ολόκληρο  σπίτι  στο  μέρος  όπου  πριν  βρισκόταν  η 
σκηνή,  και  είπε  ότι  μπορούσε  να  το  διαλύσει  επίσης  γρήγορα 
και  να  το  εξαφανίσει,  αν  ήθελε. 

Τώρα,  γι’αντό  που  θα  σας  πω  υπάρχει  αμφιβολία.  Ορισμένοι 
λέγουν  ότι  το  έκαναν  οι  κάτοικοι  της  πόλης  όπου  έμενε  ο Γίγα- 
ντας, ορισμένοι  ότι  το  έκαναν  οι  κάτοικοι  κάποιας  όιλλης  πό- 
λης. Δυο  κλέφτες,  πάντως,  προσπάθησαν  να  ανοίξουν  την  κα- 
μπίνα της  βάρκας  του  Γίγαντα  και  να  κλέψουν  τα  θαυμαστά 
πράγματα  που  είχε  μέσα.  Αλλά  η πόρτα  δεν  άνοιγε  με  κανέναν 
τρόπο,  και  ο Ασημόχρυσος  Γίγαντας  εμφανίστηκε  ξαφνικά  πί- 
σω τους,  και  οι  κλέφτες  βούτηξαν  στον  ποταμό  κι  έφυγαν  κο- 
λυμπώντας. Εκείνος  δεν  έκανε  καμία  κίνηση  να  τους  κυνηγή- 
σει. Και  το  παράξενο  ήταν  ότι,  εκείνη  την  ώρα,  κανένας  δεν 
τον  είχε  δει  να  βγαίνει  από  το  σπίτι  του  και  να  πηγαίνει  προς  το 
λιμάνι.  Ήταν  σαν  να  είχε  εξαφανιστεί  από  το  ένα  μέρος  και  να 
είχε  εμφανιστεί  στο  όιλλο! 


Ο Κίριθος  και  ο Βατράνος  προσανατολίστηκαν  προς  τα  βορει- 
οανατολικά χρησιμοποιώντας  την  ενεργειακή  πυξίδα  τους,  και 
συνέχισαν  να  αναζητούν  το  σημάδι  που  περίμεναν  να  βρουν  αν 
όσα  είχε  πει  ο γέρο-Λεωνίδας  περιείχαν  μια  δόση  αλήθειας. 

Το  νερό  του  βάλτου  σε  ορισμένα  σημεία  γινόταν  πολύ  βαθύ 
και  επικίνδυνο-  έφτανε  πάνω  από  τα  γόνατά  τους·  και  τότε,  τα 
δύο  αδέλφια  ήξεραν  ότι  το  συνετότερο  ήταν  να  στρίψουν,  να 
διαγράψουν  κύκλο,  ώστε  να  αποφύγουν  αυτή  την  περιοχή  και 
να  βαδίσουν  εκεί  όπου  το  νερό  δεν  ξεπερνούσε  τα  γόνατά  τους. 
Επίσης,  όφειλαν  να  προσέχουν  για  ρουφήχτρες.  Ο Βατράνος 
είχε  κόψει  ένα  μακρύ,  γερό  κλωνάρι  και  σκάλιζε  μ’αυτό  τον 
πυθμένα  μπροστά  τους,  για  να  διαπιστώνει  αν  ήταν  σταθερός 
ή αν  θα  πατούσαν  και  θα  τους  τραβούσε  κάτω. 

«Δεν  το  βλέπω  πουθενά,  γαμώ  τα  μυαλά  του  γέρου...!»  μού- 
γκρισε μετά  από  κάποια  ώρα  ο Κίριθος,  αγανακτισμένος  από 
το  ταξίδι  μέσα  στον  βούρκο.  «Δεν  υπάρχει.  Στο  είχα  πει,  αλλά 

εσύ  ήθελες,  σώνει  και  καλά,  νάρθουμε  να  το  βρούμε!  Ο άν- 
θρωπος απ’το  κεφάλι  του  τα  βγάζει,  γαμώ  το  μυαλό  του!» 

«Σιγά,  αδελφέ-  μη  βιάζεσαι  να  μιλήσεις,»  είπε  ο Βατράνος. 

«Ελπίζεις  ακόμα  ότι  θα  το  βρούμε;» 

«Ναι.» 

«Είσαι  τρελός  κι  εσύ!» 

Τελικά,  όμως,  καθώς  είχε  πέσει  η βαθιά  νύχτα  και  τα  δύο  α- 
δέλφια ακόμα  πλατσούριζαν  μέσα  στο  επικίνδυνο  τέναγος, 
αποφεύγοντας  με  εμπειρία  τις  παγίδες  του,  κάτι  ψηλό  και 
μαύρο  φάνηκε  στο  πέρας  της  ακτίνας  του  φωτός  της  ενεργεια- 
κής λάμπας  τους.  Κάτι  που  δεν  ήταν  κορμός  δέντρου.  Ζούσαν 
κι  οι  δυο  τους  από  μικροί  στα  Φέρνιλγκαν  και  ήξεραν  πώς  ήταν 
οι  κορμοί  των  δέντρων,  ακόμα  και  μες  στη  νύχτα.  Όχι,  αυτός 
δεν  ήταν  κορμός.  Ήταν  πέτρα. 

«Χα-χα-χα!»  γέλασε  ο Βατράνος.  «Το  βρήκαμε,  ρε!  Ορίστε! 
Υπάρχει!» 

«Τώρα,  εσύ  μη  βιάζεσαι  να  μιλήσεις,»  αποκρίθηκε  ο Κίριθος. 
«Πάμε  πιο  κοντά  να  δούμε.» 

Βάδισαν  προς  την  ψηλή  πέτρινη  στήλη  που  ορθωνόταν  μέσα 
από  το  έλος,  κι  αμέσως  διαπίστωσαν  ότι  δεν  μπορούσαν  να 
πλησιάσουν.  Τα  στάσιμα  νερά  βάθαιναν  επικίνδυνα  προς  εκεί- 
νη τη  μεριά.  Πολύ  επικίνδυνα. 

«Σκατά...!»  μούγκρισε  ο Βατράνος.  «Πρέπει  να  φτιάξουμε 
σχεδία.  Φέρε  τα  τσεκούρια.» 

Ο Κίριθος  έβγαλε  τον  σάκο  απ’τον  ώμο  του. 


Ο Ασημόχρνσος  Γίγαντας  είχε  τρομερές  και  μυστηριώδεις  δυ- 
νάμεις: όλοι  το  λέγανε.  Μερικοί,  μάλιστα,  έφταναν  στο  σημείο 
να  υπονοούν  ότι  ήταν  θεός.  Ο ίδιος  γέλασε  όταν  άκουσε  κάτι 
τέτοιο.  Δεν  είμαι  θεός,  είπε,  ούτε  κατά  διάνοια.  Έχετε  μεγάλη 
φαντασία  σε  τούτους  τους  τόπους! 

Τα  χρόνια  πέρασαν  έτσι,  ώσπου  πόλεμος  αρχίνησε  ανάμεσα 
στις  πόλεις  του  ποταμού ■ και  η πόλη  που  είχε  φιλοξενήσει  τον 
Ασημόχρυσο  Γίγαντα  ζήτησε  τη  βοήθεια  του.  «Αν  μας  βοηθή- 
σεις εσύ,  κανέναν  δεν  έχουμε  να  φοβηθούμε!»  Μα  εκείνος  α- 
ποκρίθηκε  πως  τώρα  είχε  έρθει  η ώρα  να  φύγει.  Πράγμα  που 
τους  θύμωσε.  «Τώρα;  Ύστερα  από  τόσο  καιρό  που  σε  φιλοξε- 
νούμε; Τώρα  θες  να  φύγεις,  που  σε  χρειαζόμαστε; » Πολλοί  τον 
αποκύιλεσαν  δειλό,  είπαν  ότι  έφευγε  επειδή  φοβόταν  για  τη 
ζωή  του.  «Δε  φοβάμαι  για  τη  ζωή  μου,»  τους  είπε  ο Γίγαντας. 
«Ήρθε,  όμως,  ο καιρός  να  ταξιδέψω.  Ούτε  εγώ  δεν  το  ήξερα. 
Ξυπνώντας  σήμερα  το  πρωί,  το  είδα.  Αλλά,  προτού  φύγω,  θα 
σας  αφήσω  ένα  δώρο  για  τη  φιλοξενία  που  μου  δείξατε.»  Και 
έβγαλε  έναν  παράξενο  μηχανισμό  από  το  σπίτι  του  και  τον  ά- 
φησε μπροστά  στους  άρχοντες  της  πόλης.  Επίσης,  τους  έδωσε 
ένα  βιβλίο  και  τους  είπε:  «Εδώ  είναι  γραμμένος  ένας  κώδικας. 
Όταν  επιθυμείτε  κάτι,  θα  το  γράφετε  σ’αυτόν  τον  κώδικα,  επά- 
νω σε  μια  χάρτινη  ταινία.  Μετά,  θα  περνάνε  την  ταινία  σε  τού- 
το εδώ  το  σημείο  του  μηχανήματος.  Θα  κλείνετε  τα  μάτια  σας, 
θα  λέτε  τρεις  φορές  Ιρφας  Νούρφας  Ντόρφας’,  και  το  μηχά- 
νημα θα  φροντίζει  η επιθυμία  σας  να  γίνει  αληθινή.» 

Μη  γελάτε,  είναι  πραγματική  ιστορία!  Επειδή  είναι  πολύ  πα- 
λιά - πανάρχαιη  - σας  φαίνεται  παράξενη.  Ακούστε  τι  έγινε 
μετά ! 

Ο Ασημόχρυσος  Γίγαντας  μάζεψε  το  σπίτι  του  μέσα  στη  γρο- 
θιά του,  σαν  να  ήταν  καμωμένο  από  λάστιχο,  μπήκε  στη  βάρκα 
του,  και  έφυγε  από  το  λιμάνι  της  πόλης.  Ενώ  ο πόλεμος  στις 
όχθες  θέριευε  γύρω  του,  εκείνος,  σαν  να  ήθελε  να  αποφύγει 
την  οποιαδήποτε  εμπλοκή  στις  διαμάχες,  έπλευσε  γρήγορα  σαν 
τον  άνεμο  προς  τ’ανατολικά,  μέχρι  που  έφτασε  στο  σιδερένιο 
βουνό  και  χάθηκε  κόιπου  στις  πηγές  του  ποταμού,  ταξιδεύο- 
ντας πιθανώς  σ’όιλλη  διάσταση  - σε  ποια  δεν  ξέρω  - ούτε  και 
κανένας  όιλλος  γνωρίζει,  ό,τι  κι  αν  σας  πευ  γιατί  τον  Ασημό- 
χρυσο Γίγαντα  δεν  τον  ξαναείδαμε... 

Ο Κίριθος  και  ο Βατράνος  πήγαν  εκεί  όπου  ήταν  κάμποσα  δέ- 
ντρα μαζεμένα  το  ένα  κοντά  στο  άλλο  και,  χρησιμοποιώντας  τα 
τσεκούρια  τους,  έκοψαν  τρία  απ’αυτά,  τα  έδεσαν  μεταξύ  τους 
με  χοντρό  σχοινί,  και  έφτιαξαν  μια  πρόχειρη  σχεδία  η οποία 
ήταν  καλή  μόνο  για  μικρές  αποστάσεις  μέσα  σε  βάλτο-  σε  ο- 
ποιοδήποτε  γρήγορο  ρεύμα  θα  γινόταν  κομμάτια:  κι  οι  δυο 
τους  το  ήξεραν. 

Για  τώρα,  όμως,  ήταν  ό,τι  τους  χρειαζόταν. 

Ανέβηκαν  επάνω  της  και  ο Βατράνος  έκανε  κουπί  μ’ένα  με- 
γάλο κλαδί  γεμάτο  πλατιά  φύλλα,  ώσπου  έφτασαν  κοντά  στην 
ψηλή  πέτρα  που  ξεπρόβαλλε  μέσα  από  τον  βούρκο.  Ήταν  ορ- 
θογώνια περίπου,  γερτή,  και  γκρίζα.  Καταφανώς  παμπάλαια. 
Δεν  έμοιαζε  με  φυσική  πέτρα  αλλά  με  κατεργασμένη:  το  τε- 
λευταίο απομεινάρι  κάποιου  αρχέγονου  τείχους  ή οικοδομήμα- 
τος. 

«Αυτό  είναι!»  σύριξε,  ενθουσιασμένα,  ο Βατράνος  μέσα 
απ’τα  δόντια  του.  «Το  βρήκαμε!» 

«Ο  γέρος  είπε  για  ένα  σημάδι  πάνω  στην  πέτρα.  Πήγαινέ  μας 
στο  πλάι,  να  δούμε,  γιατί  από  δω  εγώ  δε  βλέπω  κανένα  σημά- 
δι.» 

Ο Βατράνος  κωπηλάτησε,  οδηγώντας  τους  - μετά  δυσκολίας, 
λόγω  της  πρόχειρης  κατασκευής  της  σχεδίας  - εκεί  όπου  μπο- 
ρούσαν να  κοιτάξουν  μια  άλλη  μεριά  της  γερτής  πέτρινης  στή- 
λης. Και  τώρα,  το  είδαν:  δύο  γραμμές  που  σχημάτιζαν  ανάποδο 
τρίγωνο,  και  μια  οριζόντια  γραμμή  κάτω  από  τη  μύτη  του  τρι- 
γώνου. 

«Ναι!»  αναφώνησε  ο Βατράνος.  «Γαμώ  τα  γένια  σου,  Κίριθε, 
εδώ  είναι! » 

«Εδώ  είναι  το  σημάδι,  όχι  κι  ο θησαυρός.» 

«Θα  τον  βρούμε  κι  αυτόν,  και  τότε  θα  δω  τι  θα  λες.»  Ο Βα- 
τράνος  γέλασε.  «Ο  Μεγάλος  Λύκος  θα  μας  κάνει  θεούς!» 

Ο Κίριθος  δεν  αποκρίθηκε,  διατηρώντας  τις  αμφιβολίες  του 
για  όλη  τούτη  την  επιχείρηση.  Κατά  πρώτον,  δεν  το  θεωρούσε 
καθόλου  συνετό  που  είχαν  φύγει  από  το  άντρο  χωρίς  να  πουν 
τίποτα  σε  κανέναν  για  το  πού  πήγαιναν.  Αλλά  ο Βατράνος  επέ- 
μενε. Οι  περισσότεροί  είναι  αντιρρησίες  σαν  εσένα,  του  είχε 
πει,  καί  θα  μας  πουν  να  μην  ψάξουμε  για  το  θησαυρό,  θεωρώ- 
ντας τα  λόγια  του  γέρου  παραμύθια.  Καί  μπορεί  κί  ο Μεγάλος 
Λύκος  να  το  απαγορεύσει·  κι  άμα  το  απαγορεύσει  ο Μεγύιλος 
Λύκος,  την  κάτσαμε:  δε  θα  πάμε  πουθενά  - ενώ,  άμα  του  φέ- 
ρουμε ολόκληρο  θησαυρό,  πίστεψέ  με,  δεν  θα  έχει  πρόβλημα! 

Ο Κίριθος  είχε  αφήσει  τον  εαυτό  του  να  παρασυρθεί 
γι’ακόμα  μια  φορά  από  τον  μικρό  αδελφό  του  - μια  συνήθεια 
που  πραγματικά  έπρεπε  να  κόψει  κάποτε. 

Ευτυχώς,  σκέφτηκε  τώρα,  δεν  έχουμε  μπλέξει  ακόμα,  τουλά- 
χιστον. 

«Τι  κάθεσαι  και  κοιτάς;»  είπε  ο Βατράνος.  «Ώρα  να  βουτή- 
ξουμε.» 

«Κάποιος  πρέπει  να  μείνει  επάνω,  στη  σχεδία.» 

«Όπως  πάντα,  εγώ  θα  κάνω  την  αγγαρεία,  ε;»  μειδίασε  ο 
Βατράνος,  φανερά  ευδιάθετος.  «Λοιπόν,»  είπε,  πιάνοντας  τον 
σάκο  που  ήταν  ανάμεσά  τους,  «θα  το  δεχτώ  και  πάλι,  μιας  και 
είσαι  ο μεγάλος  αδελφός.»  Έβγαλε  τα  σύνεργα  κατάδυσης,  το 
ένα  μετά  το  άλλο. 

Ο Κίριθος  τον  έβλεπε  ενθουσιασμένο,  κι  αυτό,  για  κάποιον 
διαισθητικό  λόγο,  τον  ανησυχούσε. 


Ο πόλεμος  ρήμαξε  τις  πόλεις  του  ποταμού.  Τα  όπλα  που  είχαν 
όλες  τους  ήταν  τρομερά,  και  η μία  έκανε  κομμάτια  τα  τείχη  και 
τα  οικοδομήματα  της  άλλης.  Τα  πλοία  τους  έπλεαν  πάνω  στα 

νερά  του  Τάρνοφ  εκτοξεύοντας  καταστροφικά  βλήματα.  Τα 
αεροσκάφη  τους  πετούσαν  στους  ουρανούς  βομβαρδίζοντας 
ανελέητα. 

Καί  κανείς  δεν  μπορούσε  να  συμφωνήσει  γιατί  ακριβώς  αυ- 
τός ο πόλεμος  - ο Μεγάλος  Πόλεμος  του  Ποταμού  - είχε  αρχι- 
νήσει.  Ο ένας  έλεγε  το  ένα,  ο όιλλος  έλεγε  το  άλλο.  «Αυτοί  επι- 
τέθηκαν σ’ εμάς» ' «Είχαν  διαπράξει  το  τάδε  έγκλημα  εναντίον 
μας  πριν  από  τόσα  χρόνια»·  «Τούτα  τα  εδάφη  ήταν,  παλιά,  δι- 
κά μας»·  «Ο  παππούς  μου  είχε  σκοτωθεί  από  τον  παππού 
του»·  και  τα  λοιπά  και  τα  λοιπά. 

Τι  έγινε  με  το  μηχάνημα  του  Ασημόχρυσου  Γίγαντα,  ρωτάτε, 
ε;  Το  χρησιμοποίησαν,  πώς  δεν  το  χρησιμοποίησαν  και  κάπο- 
τε τους  έδινε  ακριβώς  εκείνο  που  ήθελαν,  κάποτε  τους  έδινε 
κάτι  παραπλήσιο  ή και  τελείως  άχρηστο,  κάποτε  τους  έδινε 
κάτι  που  δεν  ήθελαν  καθόλου,  κάτι  καταστροφικό.  Και  γιατί  να 
συμβαίνουν  όλ’αυτά  τα...  ατυχήματα;  αναρωτιόνταν.  Γιατί  να 
μην  τους  δίνει  πάντα  ακριβώς  εκείνο  που  ήθελαν;  Ποιο  ήταν 
το  πρόβλημα;  Οι  περισσότεροι  υπέθεταν  πως  αυτοί  που  χρησι- 
μοποιούσαν τη  μηχανή  - οι  άρχοντες  της  πόλης,  δηλαδή  - δεν 
διάβαζαν  καλά  τον  κώδικα  στο  βιβλίο.  Έκαναν  λάθη.  Ήταν 
ανόητοι. 

Και,  μέσα  στον  πανικό  του  πολέμου,  τρεις  κλέφτες  γλίστρη- 
σαν στο  εσωτερικό  του  παλατιού  της  πόλης  και  κατόρθωσαν 
ν’αρπάξουν  το  θαυμαστό  μηχάνημα  και  το  βιβλίο  με  τον  κώδι- 
κα, παρά  τη  φρούρηση  και  τους  μηχανισμούς  ασφαλείας  που 
είχαν  βάλει  γύρω  τους  οι  άρχοντες.  Οι  κλέφτες  είπαν,  τότε, 
σ’έναν  άλλο  άρχοντα  μιας  άλλ ης  πόλης  ότι  είχαν  το  θαυμα- 
τουργό μηχάνημα  στην  κατοχή  τους,  για  να  δουν  τι  προσφορά 
θα  τους  έκανε  γι’αυτό.  Εκείνος  τούς  αιχμαλώτισε  και  τους  βα- 
σάνισε μέχρι  που  του  αποκάλυφαν  πού  το  είχαν  κρύψει.  Πήρε 
το  μηχάνημα  στην  κατοχή  του  και  το  χρησιμοποίησε  - και  τα 
αποτελέσματα  ήταν  τα  ίδια.  Τη  μια  γινόταν  αυτό  που  ήθελε, 

την  άλλη  όχι.  Ο κώδικας  πρέπει  να  έφταιγε,  ο κώδικας  στο  βι- 
βλίο! 

Ο πόλεμος  βέβαια  συνεχιζόταν  και,  ενώ  οι  θαυμαστές  πόλεις 
σμπαραλιάζονταν,  το  μηχάνημα  όιλλαζε  χέρια.  Από  άρχοντα  σε 
στρατηλάτη,  σε  άρχοντα,  σε  ληστή,  σε  ιερέα,  σε  μάγο,  σε  στρα- 
τηλάτη... Κανένας  δεν  ξέρει  πόσοι  το  πήραν  στην  κατοχή  τους. 
Το  βέβαιο,  όμως,  είναι  ότι  μετά  από  πολλά  χρόνια,  όταν  οι  πε- 
ρισσότερες από  εκείνες  τις  εκπληκτικές  πόλεις  δεν  ήταν  παρά 
ερείπια,  το  είχε  στην  κατοχή  της  μια  πειρατίνα  που  τριγύριζε 
στα  νερά  του  ποταμού  Τάρνοφ.  Αλλά  δεν  είχε  και  το  βιβλίο  με 
τον  κωδικό,  έτσι  το  μηχάνημα  από  μόνο  του  της  ήταν  άχρηστο 
τελείως. 

Για  καιρό  αναζητούσε  το  βιβλίο,  μα  ποτέ  δεν  το  βρήκε.  Και 
τελικά  συνάντησε  τρεις  μυστηριώδεις  ταξιδευτές  που  είχαν  έρ- 
θει από  άλλες  διαστάσεις  πέρα  από  το  σιδερένιο  βουνό  που 
ακόμα  υπήρχε  στην  ανατολή  εκείνη  την  εποχή.  Οι  τρεις  ταξι- 
διώτες - που  όλοι  τους  φορούσαν  ασημόχρυσες  μάσκες  - της 
είπαν  ότι  ήθελαν  το  μηχάνημα,  και  ήταν  πρόθυμοι  να  της  δώ- 
σουν ολόκληρο  θησαυρό  γι’αυτό.  Η πειρατίνα  τούς  ρώτησε 
πώς  σκόπευαν  να  χρησιμοποιήσουν  το  μηχάνημα  αφού  δεν 
υπήρχε  το  βιβλίο  με  τον  κώδικα  για  το  οποίο  μιλούσαν  οι  θρύ- 
λοι. Εκείνοι  αποκρίθηκαν  ότι  αυτό  ήταν  δική  τους  δουλειά · δε- 
χόταν την  προσφορά  τους  ή όχι;  Η πειρατίνα  δέχτηκε:  τους 
έδωσε  το  μηχάνημα  και  της  έδωσαν  τον  μεγαλύτερο  θησαυρό 
που  είχε  δει  ποτέ  της. 

Με  τέτοιο  θησαυρό  στην  κατοχή  της,  όμως,  οι  ύιλλοι  πειρατές 
του  ποταμού  - και  όχι  μόνο  οι  πειρατές  - θα  την  κυνηγούσαν 
μέρα-νύχτα.  Έτσι,  αποφάσισε  να  τον  θάψει  σ’ένα  μέρος  όπου 
κανείς  δεν  θα  τον  έβρισκε:  στο  μέρος  όπου,  πριν  από  τόσους 
αιώνες,  ορθωνόταν  η πόλη  που  είχε  φιλοξενήσει  τον  Ασημό- 
χρυσο  Γίγαντα:  μια  περιοχή  που  τώρα  όλοι  τη  θεωρούσαν 
στοιχειωμένη. 

Κι  ακόμα  εκεί  είναι  ο θησαυρός  της,  μες  στο  Τέναγος  της  Κα- 
κίας Στροφής.  Μου  το  είπε  ένας  παλιός  ναυτικός,  στα  βαθιά 
γεράματά  του,  προτού  πεθάνει.  Εκεί  που  μια  πέτρινη  στήλη 
βγαίνει  μέσα  από  τον  βούρκο  - μια  στήλη  που  μοιάζει  με  τμή- 
μα πεσμένου  προαιώνιου  τείχους  - εκεί  πρέπει  να  βουτήξεις 
για  να  βρεις  τον  θησαυρό.  Επάνω  στην  παλιά  αυτή  πέτρα  υ- 
πάρχει ένα  σύμβολο  σαν  αυτό  που  θα  σας  χαράξω  εδώ,  στο 
τραπέζι-  Ήρεμα,  ρε  ταβερνιάρη,  δε  σου  χαλάμε  το  ξύλο,  να 
πούμε! 


Ο Βατράνος  έβγαλε  τα  ρούχα  του,  φόρεσε  τη  δερμάτινη  στολή 
κατάδυσης,  φορτώθηκε  μια  φιάλη  με  αέρα,  έβαλε  στο  στόμα 
του  τη  μάσκα  με  τον  αναπνευστήρα,  πήρε  ένα  ξιφίδιο  κι  έναν 
αδιάβροχο  φακό,  και  βούτηξε  από  την  πρόχειρη  σχεδία. 

Τα  νερά  ήταν  πιο  σκοτεινά  και  μαύρα  απ’ό,τι  περίμενε.  Νόμι- 
ζε ότι  καταδυόταν  μέσα  σε  μια  λίμνη  από  μαύρο,  πηχτό  μελάνι. 
Και  γύρω  του  σκοτεινές  μορφές  περνούσαν:  μακριά  φίδια  και 
ερπετά,  ψάρια  των  βάλτων,  έντομα  που  κολυμπούσαν.  Αν  δεν 
είχε  συνηθίσει  να  ζει  στα  Φέρνιλγκαν,  θα  είχε  φύγει  περίτρο- 
μος, ουρλιάζοντας  και  νομίζοντας  για  μέρες  ότι  αυτά  τα  ελεει- 
νά πράγματα  σκαρφάλωναν  επάνω  του. 

Η φύση  των  μεγάλων  δασότοπων,  όμως,  δεν  τάραζε  την  ψυ- 
χή του  Βατράνου,  που  ζούσε  εδώ  από  μικρός.  Εκείνο  που,  μετά 
από  λίγο,  τον  εξέπληξε  ήταν  το  βάθος  όπου  έφτανε  αυτή  η αρ- 
χέγονη  πέτρινη  στήλη.  Κατέβαινε  και  κατέβαινε  και  κατέβαι- 
νε, και  δεν  έφτανε  στο  τέλος  της.  Ο βάλτος  ήταν  πολύ  βαθύς 
εδώ,  και  η πέτρα  πήγαινε  μέχρι  κάτω.  Επάνω  της  ζώα  είχαν 
κάνει  τις  φωλιές  τους,  μπορούσε  να  δει  ο Βατράνος  στο  φως 
του  φακού  του.  Αλλά  ο θησαυρός  αποκλείεται  να  ήταν  μέσα  σε 
κάποια  χαραμάδα  της  πέτρας·  πρέπει  να  βρισκόταν  θαμμένος 
στον  πυθμένα,  εκεί  όπου  η πέτρα  τελείωνε. 

Απρόσμενα,  αισθάνθηκε  μια  ταραχή  στο  νερό.  Σαν  ένα  δυνα- 
τό ρεύμα  από  τα  δεξιά. 

Πώς  ήταν  δυνατόν;  Τα  νερά  του  βάλτου  ήταν  στάσιμα·  δεν 
υπήρχαν  ρεύματα  σε  τούτο  το  μέρος. 

Μονάχα  μία  εξήγηση  υπήρχε.  Κάτι  κινήθηκε.  Κάτι  είναι  μαζί 
μου  εδώ  κάτω.  Κάτι  μεγάλο.  Η σκέψη  αυτή  έφερε  τον  Βατράνο 
σε  πολεμική  εγρήγορση.  Ύψωσε  το  ξιφίδιό  του  και  κοίταξε  ο- 
λόγυρα, φωτίζοντας  με  τον  φακό  του,  έτοιμος  να  πολεμήσει 
σαν  θηρίο  ή να  υποχωρήσει  κολυμπώντας  γρήγορα  προς  τα 
πάνω. 

Για  μερικές  στιγμές  δεν  μπορούσε  να  διακρίνει  το  παραμικρό 
μέσα  στη  μαυρίλα  του  νερού.  Μετά,  ήρθε  πάλι  εκείνο  το  ρεύ- 
μα, πιο  δυνατό  από  πριν. 

Τι  είναι  εκεί,  μα  τα  κέρατα  τον  Κάρτωλακ; 

Ο Βατράνος  φώτισε,  χτυπώντας,  συγχρόνως,  τα  πόδια  του 
για  να  κολυμπήσει  προς  τη  μεριά  του  πλάσματος.  Το  ξιφίδιό 
του  ήταν  υψωμένο  πάνω  απ’τον  ώμο  του,  ώστε  να  το  κατεβά- 
σει και  να  καρφώσει  το  ζώο  αν  αποδεικνυόταν  εχθρικό. 

Η μαυρίλα  του  ελώδους  νερού  ήταν  πυκνή,  αλλά  μέσα  της  ο 
Βατράνος  διέκρινε  μια  άλλη  μαυρίλα.  Μια  γιγάντια  σκιά.  Δύο 
μάτια  - πελώρια  μάτια!  - γυάλιζαν.  Φωσφόριζαν  με  τρόπο  μύ- 
στη ριακό  εδώ  κάτω. 

Θεοί!  Πόσο  μεγάλο  είναι! 

Ο Βατράνος,  αμέσως,  κολύμπησε  προς  τα  πάνω  χτυπώντας 
τα  πόδια  του. 

Και  αισθανόταν  το  ισχυρό  υδάτινο  ρεύμα  να  τον  ακολουθεί. 


Ο Κίριθος,  που  καθόταν  πάνω  στην  πρόχειρη  σχεδία,  ένιωσε 
δυνατή  αναταραχή  στο  νερό  από  κάτω  του. 

«Τι  είν’αυτό;»  μονολόγησε  σαστισμένος.  Κανονικά,  δε  θά- 
πρεπε  να  συμβαίνει:  σε  βάλτο  βρισκόταν. 

Κάτι  κινείται  εκεί  κάτω  - κάτι  μεγάλο. 

Ο Κίριθος  πετάχτηκε  όρθιος,  στρέφοντας  την  ενεργειακή  λά- 
μπα του  προς  το  νερό,  προσπαθώντας  - και  βρίσκοντάς  το  α- 
δύνατο - να  κοιτάξει  μέσα  στα  καταμέλανα  βάθη.  «Βατράνε!» 
φώναξε.  «Βατράνε!»  αν  και  ήξερε  ότι  ο αδελφός  του  δεν  θα 
μπορούσε  να  τον  ακούσει. 

Τι  είναι  εκεί  κάτω  μαζί  σου,  Βατράνε;  Δε  μπορεί  εσύ  να  τα- 
ράζεις έτσι  τα  νερά! 

Ο Κίριθος  ήταν  έτοιμος  ν’αφήσει  τη  λάμπα  του  στο  πλάι  και 
να  βουτήξει  κι  εκείνος  στον  βάλτο,  να  βοηθήσει  τον  αδελφό 
του  αν  χρειαζόταν  βοήθεια-  τότε,  όμως,  το  κεφάλι  του  Βατρά- 
νου  πρόβαλε  στην  επιφάνεια.  Έβγαλε  αμέσως  τη  μάσκα  του 
και  τον  αναπνευστήρα  και  έκρωξε  βιαστικά:  «Κίριθε  πρέπει- 
να-φύγουμε!» 

Πίσω  του,  το  νερό  αναπήδησε.  Και  σηκώθηκε. 

Μια  πελώρια,  σκοτεινή  μορφή  βγήκε  από  τον  βάλτο,  γα- 
ντζωμένη πάνω  στην  αρχέγονη  πέτρινη  στήλη.  Τα  χέρια  της 
ήταν  σαν  κορμοί  χοντρών  δέντρων,  γεμάτα  μύες  και  τρίχες  που 
θύμιζαν  χόρτο.  Τα  δάχτυλα  των  γιγάντιων  χεριών  ήταν  τρία, 
με  νύχια  στο  πέρας,  κι  ανάμεσά  τους  υπήρχαν  μεμβράνες. 
Στους  ώμους  το  θηρίο  είχε  πτερύγια  όπως  αυτά  των  ψαριών. 
Το  κεφάλι  του  θα  μπορούσε  να  θεωρηθεί  ότι  θύμιζε  κεφάλι 
ανθρώπου  - πολύ  γενικά.  Αλλά  ήταν  τεράστιο.  Και  είχε  κέρατα 
δεξιά  κι  αριστερά,  τέσσερα  κέρατα,  τα  οποία  διακλαδίζονταν 
σαν  του  ελαφιού.  Τα  μάτια  του  φωσφόριζαν  μ’ένα  φως  που  έ- 
μοιαζε να  προέρχεται  από  βαθιά  μέσα  του.  Από  το  σαγόνι  του, 
πυκνά  γένια  κρέμονταν.  Και  το  στόμα  του,  καθώς  άνοιγε,  θύμι- 
ζε σπήλαιο. 

«Βατράνε!»  ούρλιαξε  ο Κίριθος,  αλλά  ο Βατράνος  είχε  ήδη 
αρχίσει  να  κολυμπά  προς  τη  σχεδία  σαν  μανιακός. 

Το  τέρας  χτύπησε,  δυνατά,  το  χέρι  του  στο  νερό,  και  το  νερό 
τινάχτηκε.  Τινάζοντας  μαζί  και  την  πρόχειρη  σχεδία. 

Ο Κίριθος  έπεσε  μέσα  στο  έλος.  Η ενεργειακή  του  λάμπα  έ- 
σβησε. «ΒΑΤΡΑΝΕ!»  κραύγασε,  φτύνοντας  βρόμικο  νερό.  Και 
μετά  είδε  τον  αδελφό  του  πέρα,  σ’αρκετή  απόσταση  απ’αυτόν: 
Κρατούσε  τον  αδιάβροχο  φακό  του  και  κολυμπούσε  γρήγορα, 
κάνοντας  τα  στάσιμα  νερά  του  βούρκου  ν’αφρίζουν  γύρω  του. 

Το  τέρας,  όμως,  δεν  είχε  ξεχάσει  τα  δύο  αδέλφια.  Αφήνοντας 
την  πέτρινη  στήλη,  έπεσε  στον  βάλτο.  Τα  νερά  τραντάχτηκαν 
χειρότερα  από  πριν.  Ο Κίριθος  παρασύρθηκε,  χωρίς  να  μπορεί 
να  σταματήσει  τον  εαυτό  του-  κοπάνησε,  τελικά,  πάνω  σ’ένα 
δέντρο,  αισθάνθηκε  τα  κλαδιά  του  να  τον  παγιδεύουν  σαν  χέ- 
ρια στοιχειών  του  δάσους,  να  τρυπούν  τα  ρούχα  του  και  να 
γδέρνουν  τη  σάρκα  του  με  αγκάθια. 

«...Βατράνε!»  φώναξε,  ξέπνοα,  ψάχνοντας  ακόμα  για  τον  α- 
δελφό του. 

Τον  βρήκε  εύκολα,  καθώς  εκείνος  ακόμα  κρατούσε  τον  φακό 
του  μέσα  στο  νυχτερινό  έλος:  Ένα  απ’τα  πελώρια  χέρια  του 
ανθρωποειδούς,  γιγαντιαίου  θηρίου  είχε  παγιδεύσει  τον  Βα- 
τράνο,  κι  αυτός  κρεμόταν  εκεί,  πάνω  από  τα  νερά  του  βάλτου, 
και  κραύγαζε  άναρθρα.  Τα  μάτια  του  τέρατος  τον  ατένισαν  ε- 
πίμονα για  μια  στιγμή,  κι  έμοιαζαν  να  γελάνε,  σαν  να  διασκέ- 
δαζε. 

Το  στόμα  του  άνοιξε,  τότε-  κι  έδωσε  στον  Κίριθο  την  εντύπω- 
ση ότι  ήταν  μια  τρύπα  απύθμενη,  που  δεν  τελείωνε  ποτέ  - κάτι 
το  τελείως  αφύσικο. 

Ο Βατράνος  ούρλιαξε  καθώς  το  τέρας  τον  πετούσε  μέσα  στο 
στόμα  του. 

Ο Κίριθος  είδε,  με  γουρλωμένα  μάτια,  τον  αδελφό  του  να  χά- 
νεται εκεί,  να  εξαφανίζεται.  «ΟΧΙ!»  ούρλιαξε.  «Όχι!»  Τα  σα- 
γόνια του  τέρατος  έκλεισαν,  και  ο Κίριθος  δεν  το  είδε  να  μασά, 
δεν  είδε  αίμα  να  τρέχει  από  τα  χείλη  του.  Τι  σκατά  είχε  συμβεί; 
Είχε  καταπιεί  τον  Βατράνο  μονοκόμματα;  Δεν  ήταν  και  τόσο 
μεγάλο,  για  να  μη  χρειάζεται  να  τον  μασήσει!  Ήταν,  υπολόγιζε 

ο Κίριθος,  τρεις  φορές  όσο  ένας  άνθρωπος,  ίσως.  Τι  έγινε;  Πού 
πήγε  ο Βατράνος; 

Δεν  φώναξε  το  όνομά  του,  όμως·  έμεινε  σιωπηλός.  Φοβούμε- 
νος ότι,  έχοντας  καταπιεί  τον  αδελφό  του,  μπορεί  τώρα  το  γι- 
γάντιο  κερασφόρο  πλάσμα  να  στρεφόταν  σ’εκείνον.  Αλλά  το 
τέρας  δεν  γύρισε  καθόλου  να  τον  κοιτάξει.  Βούτηξε  μέσα  στον 
βούρκο  και,  μετά  από  μερικές  στιγμές,  ο Κίριθος  το  είδε  να 
βγαίνει  σ’ένα  μέρος  όπου  το  νερό  δεν  ήταν  βαθύ  για  εκείνο: 
του  έφτανε  μονάχα  ώς  τη  μέση.  Το  σκοτάδι  της  νύχτας,  όμως, 
και  η πυκνή  ελοχαρής  βλάστηση  δεν  άργησαν  να  κρύψουν  τον 
γίγαντα  από  τα  μάτια  του  Κίριθου. 

Κι  εκείνος  ήξερε  μόνο  ότι,  απρόσμενα  και  αναίτια,  είχε  χάσει 
τον  αδελφό  του. 

Τι  ανόητος  που  είμαι!  Δεν  έπρεπε  ποτέ  να  τον  είχα  ακούσει! 

Κεφάλαιο  Δεύτερο 
Δαίμονες  καί  Θηρία 


«Δε  μπορούσα  να  το  πιστέψω:  ήταν  σα  να  εξαφανίστηκε  εκεί 
μέσα,»  είπε  ο Κίριθος,  κοιτάζοντάς  τους  όλους  να  τον  κοιτά- 
ζουν αμίλητοι,  με  εκφράσεις  στα  πρόσωπά  τους  που  ξεκινού- 
σαν από  απλώς  έκπληκτες  και  έφταναν  να  είναι  εξοργισμένες. 

Είχε  επιστρέφει  στο  άντρο  των  επαναστατών,  και  τώρα  ήταν 
καμία  ώρα  πριν  από  την  αυγή.  Τους  είχε  ξυπνήσει  όλους  με  τις 
φωνές  του,  λέγοντας  ότι  έπρεπε  να  τους  μιλήσει  αμέσως,  και 
κυρίως  στον  Πρόμαχο,  τον  Καμίρνο’χοκ,  τον  Μεγάλο  Λύκο. 
Τελικά,  είχαν  συγκεντρωθεί  στην  τραπεζαρία  για  να  τον  ακού- 
σουν, και  ο Κίριθος  τούς  είχε  πει  όσα  είχαν  συμβεί. 

Ο Καμίρνος’χοκ  τον  ατένισε  αυστηρά  τώρα.  Τα  μάτια  του, 
παρότι  πάντοτε  είχαν  έναν  γαλήνιο  πυρήνα  βαθιά  εντός  τους, 
μπορούσαν  να  κοιτάξουν  κάποιον  με  τρόπο  που  ήταν  τρομα- 
χτικός. «Πήγατε  να  κυνηγήσετε  έναν  θησαυρό,  σ’ένα  επικίν- 
δυνο μέρος  των  δασότοπων,  χωρίς  να  μου  πείτε  απολύτως  τί- 
ποτα...» 

«Το  ξέρω,  Μεγάλε  Λύκε,»  αποκρίθηκε  ο Κίριθος.  «Ήταν  λά- 
θος μας.  Δικό  μου  λάθος.  Δεν  έπρεπε  να  είχα  αφήσει  τον  Βα- 
τράνο  να  με  παρασύρει,  και  έπρεπε  να  τον  είχα  κρατήσει  κι 
αυτόν  εδώ.»  Παραδίπλα,  με  τις  άκριες  των  ματιών  του,  μπο- 
ρούσε να  δει  τη  Λίσβη,  τη  γυναίκα  του  αδελφού  του,  να  κάθε- 
ται σ’ένα  πέτρινο  πεζούλι,  με  όψη  απεγνωσμένη  και  θλιμμένη 
συγχρόνως.  Δάκρυα  γυάλιζαν  στα  βιολετιά  μάτια  της. 

«Ναι,»  αποκρίθηκε  ο Καμίρνος’χοκ  στον  Κίριθο,  «αυτό  έ- 
πρεπε να  είχες  κάνει.  Αλλά...  ό,τι  έγινε  έγινε.  Τελείωσε  τώρα- 
δε  μπορείς  να  γυρίσεις  τον  χρόνο  πίσω.»  Κάνοντας  μερικά  βή- 
ματα, κάθισε  στην  ψηλή  πολυθρόνα  στην  κορυφή  του  τραπε- 
ζιού. 

Οι  υπόλοιποι  επαναστάτες  - που  άλλοι  στέκονταν,  άλλοι  κά- 
θονταν μέσα  στην  πέτρινη  αίθουσα  - είχαν  αρχίσει  να  μουρ- 
μουρίζουν αναμεταξύ  τους,  τώρα  που  είχε  περάσει  το  πρώτο 
ξάφνιασμα. 

Ο Τζακ  ο Ανοιχτομάτης  - ο ένας  από  τους  δύο  καλύτερους 
κυνηγούς  του  άντρου  - είπε  στον  Κίριθο:  «Όταν  διαπιστώσα- 
με ότι  λείπατε,  έψαξα  για  εσάς.  Μετά  ο Νάρφλης  μού  είπε  ότι 
είχατε  πάρει  μια  βάρκα  χωρίς  να  του  πείτε  γιατί.  Υπέθεσα  ότι 
δε  χρειαζόταν  ν’ανησυχήσουμε.» 

«Πραγματικά  νομίζατε  ότι  ο γέρο-Λεωνίδας  έλεγε  αλήθεια;» 
απόρησε  ο Καρβέτλος,  ο Αρχιμηχανικός  του  άντρου.  «Ο  άν- 
θρωπος παραμύθια  λέει  από  τότε  που  τον  θυμάμαι!» 

«Δε  μπορώ  να  καταλάβω,  όμως,  πώς  είναι  δυνατόν  εκείνο  το 
πλάσμα  - ό,τι  κι  αν  ήταν  - να  κατάπιε  έτσι  τον  Βατράνο,»  είπε 
ο Αβάς,  που  η ειδικότητά  του  ήταν  ιχνηλάτης.  «Είσαι  σίγουρος 
γι’ αυτό  που  λες;» 

«Ναι,»  αποκρίθηκε  έντονα  ο Κίριθος.  «Τον  έκανε  μιαχαψιά! 
Ουσιαστικά  εξαφανίστηκε  μες  στο  στόμα  του,  σαν...  σαν  να 
μην  ήταν  στόμα!» 

Η Βιρίκα,  έχοντας  μόλις  βάλει  μια  κούπα  κρασί  για  τον  εαυτό 
της,  ρώτησε:  «Το  έχει  ξαναδεί  κανένας  αυτό  το  θηρίο;  Εμένα 
δε  μου  θυμίζει  τίποτα.  Ούτε  έχω  ξανακούσει  γι’αυτό.» 

Οι  επαναστάτες  έμειναν  σιωπηλοί-  κανείς  δε  φαινόταν  να 
μπορεί  να  δώσει  απάντηση. 

«Αποκλείεται  να  ήταν  κάποιο  συνηθισμένο  θηρίο,»  είπε,  τε- 
λικά, ο Κίριθος. 

«Δεν  είναι,  πάντως,  κάτι  που  έχω  ποτέ  σκοτώσει,»  δήλωσε  ο 
Τζακ  ο Ανοιχτομάτης. 

Και  η Μοίρα  η Γοργοπόδαρη  - η δεύτερη  καλύτερη  κυνηγός 
του  άντρου  - κατένευσε.  «Ούτε  εγώ.  Κι  έχω  σκοτώσει  σχεδόν 
τα  πάντα  που  κυκλοφορούν  στα  Φέρνιλγκαν  - τουλάχιστον 
ένα  από  κάθε  είδος.  Έχω  σκοτώσει  και  θηρία  που  το  λέω  και  δε 
με  πιστεύουν.» 

Η φωνή  του  Καμίρνου  τούς  σώπασε  όλους:  «Ο  Κίριθος  έχει 
δίκιο:  δεν  ήταν  συνηθισμένο  θηρίο  αυτό.  Δεν  ήταν  καν  “θηρίο  ’ 
όπως  το  εννοούμε.» 

Ο Τζακ  συνοφρυώθηκε.  «Τι  σημαίνει  τούτο,  Πρόμαχε;  Το  ξέ- 
ρεις;» 

Ο Καμίρνος  σηκώθηκε  από  την  πολυθρόνα  του.  «Δεν  το  έχω 
δει  με  τα  μάτια  μου,  αλλά  υπάρχει  ζωγραφισμένο  σε  κάποια 
βιβλία. 

»Περιμένετε  και  θα  σας  το  δείξω,»  είπε,  και  έφυγε  από  την 
αίθουσα,  ακολουθώντας  έναν  διάδρομο  μέσα  στις  σπηλιές  ο 
οποίος  οδηγούσε  στα  δωμάτιά  του. 

«Δε  μ’αρέσει  τούτο...»  μούγκρισε  ο Νάρφλης. 

«Το  έχεις  ξαναδεί  κι  εσύ,  Οξιά;»  ρώτησε  ο Κίριθος,  στρεφό- 
μενος στη  γυναίκα  του  Καμίρνου’χοκ,  η οποία  καθόταν  σ’ένα 
σκαμνί  της  αίθουσας  με  τα  μακριά  της  πόδια  σταυρωμένα  στο 
γόνατο,  καπνίζοντας  ένα  τσιγάρο  και  ατενίζοντάς  τους  παρα- 
τηρητικά με  τα  μυστηριώδη  μαύρα  μάτια  της.  Ήταν  ιέρεια  της 
Λόρκης,  και  όλοι  τη  θεωρούσαν  παράξενη·  ίσως  πιο  παράξενη 
κι  από  τον  ίδιο  τον  Μεγάλο  Λύκο,  που  ήταν  Αρχιερέας  του 
Κάρτωλακ  και  μάγος  του  τάγματος  των  Διαλογιστών. 

Η Οξιά,  τώρα,  κούνησε  μονάχα  το  κεφάλι  της,  τραντάζοντας 
τα  σγουρά,  μακριά,  μαύρα  μαλλιά  της,  και  είπε:  «Όχι.» 

«Τι  σημασία  έχει  τι  είναι  αυτό  το  τέρας;»  είπε  ξαφνικά  η Λί- 
σβη,  σκουπίζοντας  με  τα  δάχτυλα  τα  δάκρυα  από  το  κατάμαυ- 
ρο  πρόσωπό  της.  «Δεν  πρόκειται  έτσι  να  επιστρέφει  ο Βατρά- 
νος!» 

Αυτό  τούς  σώπασε  όλους. 

Όμως  όχι  για  πολύ.  Παρά  τις  φήμες  που  κυκλοφορούσαν  για 
τους  Μασκοφόρους,  τους  επαναστάτες  των  Φέρνιλγκαν,  δεν 
ήταν  λιγομίλητοι  αλλά  πολυλογάδες,  αρκεί  να  αισθάνονταν 
πως  βρίσκονταν  σε  ασφαλές  περιβάλλον  και  ανάμεσα  σε  φί- 
λους, χωρίς  πιθανοί  εχθροί  να  παραμονεύουν  κάπου  κοντά. 

Ο Τζακ  είπε:  «Δεν  είναι,  όμως,  λογικό  που  δεν  τον  μάσησε. 
Αν  ήταν  στο  μέγεθος  που  είπε  ο Κίριθος,  δε  θα  μπορούσε  κα- 
νονικά να  τον  καταπιεί  μονοκόμματα-  δε  θα  χωρούσε  στο  λαι- 
μό του.» 

Η Μοίρα  ρώτησε  τον  Κίριθο:  «Τρεις  φορές  όσο  ένας  άνθρω- 
πος;» 

Εκείνος  ένευσε.  «Ναι.  Δεν  υπάρχει  αμφιβολία.  Δεν  ήταν  πιο 
μεγάλο.» 

«Κι  ο λαιμός  του;»  είπε  ο Τζακ.  «Κανονικός  για  ένα  τέτοιο 
πλάσμα;  Δηλαδή,  μικρότερος  απ’το  κεφάλι  του;» 

«Εννοείται.  Είναι  δυνατόν  να  είναι  ο λαιμός  μεγαλύτερος 
από  το  κεφάλι;  Νόμιζα  ότι  οι  κυνηγοί  κάτι  ξέρουν  απ’αυτά.» 

Μερικοί  γέλασαν  άθελά  τους. 

«Υπάρχουν  πλάσματα,»  είπε,  κάπως  πειραγμένα,  ο Τζακ, 
«που  ο λαιμός  τους  είναι  σχεδόν  όσο  και  το  κεφάλι  τους.  Ή 
που  δεν  φαίνεται  νάχουν  καθόλου  λαιμό.» 

Ο Καμίρνος  επέστρεψε  κάνοντας  ελάχιστο  θόρυβο,  καθώς 
ήταν  ξυπόλυτος.  Δεν  φορούσε  υποδήματα  όταν  είχε  πρωτοέρ- 
θει  στη  μεγάλη  αίθουσα,  και  δεν  είχε  κάνει  τον  κόπο  να  φορέ- 
σει ούτε  τώρα.  Το  σώμα  του  έντυνε  ένας  ελαφρύς  μαύρος  χι- 
τώνας, και  κάτω  απ’τη  μασκάλη  του  κρατούσε  ένα  μεγάλο, 
δερματόδετο  βιβλίο.  Τα  μακριά,  μαύρα  μαλλιά  του  χύνονταν 
στους  ώμους  του,  και  το  μυτερό  γένι  στο  σαγόνι  του  έδινε  την 
εντύπωση  ότι  το  πρόσωπό  του  ήταν  αιχμηρό  σαν  λεπίδα.  Το 
δέρμα  του  ήταν  λευκό  με  απόχρωση  του  ροζ,  αλλά  η χαμηλά 
φωτισμένη  αίθουσα  το  έκανε  να  μοιάζει  σχεδόν  μαύρο. 

Ο Μεγάλος  Λύκος  στάθηκε  αντίκρυ  στους  υπόλοιπους  επα- 
ναστάτες, άνοιξε  το  βιβλίο  εκεί  όπου  είχε  βάλει  τον  πάνινο  σε- 
λιδοδείκτη, και  τους  έδειξε  μια  παλιά  έγχρωμη  εικόνα.  «Αυτό 
ήταν,  Κίριθε;» 

«Μα  τους  θεούς!  ακριβώς  αυτό,  Πρόμαχε.  Ακριβώς  αυτό,» 
αποκρίθηκε  εκείνος. 

Ο Καμίρνος  άφησε  το  βιβλίο  επάνω  στο  τραπέζι,  έτσι  ώστε  η 
εικόνα  να  εξακολουθεί  να  είναι  στραμμένη  προς  τους  άλλους. 
«Δεν  είναι  φυσιολογικό  θηρίο.  Είναι  ένας  δαίμονας  του  Κάρ- 
τωλακ.  Βαλκράθμω,  τον  λένε,  και  υπάρχουν  πολλοί  μύθοι 
γι’αυτόν. 

»Συνήθως,  όμως,  δεν  έρχεται  απρόσκλητος.  Είδατε  τίποτα... 
που  σας  παραξένεψε  όσο  πηγαίνατε  προς  το  σημείο  όπου  υπο- 
τίθεται πως  ήταν  θαμμένος  ο θησαυρός;» 

Ο Κίριθος  συνοφρυώθηκε  καθώς  η ανάμνηση  εκείνου  του 
συμβόλου  επάνω  στον  κορμό  του  δέντρου  ερχόταν  στο  μυαλό 
του.  «Ναι,  Πρόμαχε.  Είδαμε  κάτι,  αλλά...  Επάνω  σ’ένα  δέντρο, 
ήταν  ένα  χάραγμα.»  Κοίταξε  γύρω,  τους  άλλους.  «Υπάρχει 
χαρτί  και  μελάνι;» 

«Περίμενε,»  του  είπε  ο Τρύπας,  που  ήταν  Αρχειοφύλακας 
του  άντρου  κι  επίσης  κατέγραφε  την  ιστορία  του.  Βγήκε  από 
την  αίθουσα  τρέχοντας  και,  μετά  από  λίγο,  επέστρεψε  έχοντας 
μαζί  του  μερικές  κόλλες  χαρτί  κι  έναν  στιλογράφο. 

Ο Κίριθος  ζωγράφισε,  όσο  καλύτερα  το  θυμόταν,  το  σύμβολο 
που  είχαν  δει  εκείνος  κι  ο αδελφός  του  επάνω  στο  δέντρο  του 
βάλτου. 

Ο Καμίρνος  το  ατένισε  για  μια  στιγμή  αμίλητα-  μετά,  γύρισε 
μερικές  σελίδες  του  βιβλίου,  ψάχνοντας.  «Κατάρες!»  μούγκρι- 
σε. «Είναι  για  την  επίκληση  του  Βαλκράθμω.» 

Τα  μάτια  του  Κίριθου  γούρλωσαν  καθώς  νόμιζε  πως  είχε  μό- 
λις συνειδητοποιήσει  κάτι  πολύ  σημαντικό.  «Μεγάλε  Λύκε,  ο 
αδελφός  μου  το  άγγιξεί» 

«Είναι,  λοιπόν,  πολύ  πιθανό  εκείνος  να  κάλεσε  τον  δαίμονα,» 
είπε  ο Καμίρνος. 

«Μα...  μα  μονάχα  το  χέρι  του  έβαλε  επάνω  για  μια  στιγμή  - 
τίποτα  περισσότερο.» 

«Ορισμένες  φορές,  δεν  χρειάζεται  τίποτα  περισσότερο.» 

Ο Κίριθος,  οργισμένος,  κοπάνησε  τη  γροθιά  του  στο  ξύλινο 
τραπέζι,  που  έτριξε. 

Ο Καμίρνος  αναστέναξε,  και  γύρισε  πάλι  μερικές  σελίδες  στο 
βιβλίο  του  ενώ,  συγχρόνως,  έλεγε:  «Υπάρχει  ένας  μύθος,  ότι 
όποιον  καταπιεί  ο Βαλκράθμω  δεν  πεθαίνει.  Ταξιδεύει.» 

«Ταξιδεύει;»  έκανε  ο Κίριθος,  μορφάζοντας. 

«Είναι,  δηλαδή,  ζωντανός;»  είπε  η Λίσβη,  καθώς  πεταγόταν 
όρθια,  παραμερίζοντας  τα  πορφυρά  της  μαλλιά  από  το  μέτωπό 

της- 

Ο Καμίρνος  πήρε  το  βλέμμα  του  από  το  παλιό  βιβλίο.  «Ί- 
σως.» 

«Μπορούμε  να  πάμε  να  τον  βρούμε;»  ρώτησε  ο Κίριθος.  «Υ- 
πάρχει κάποιο  μέρος  όπου  μπορούμε  να  πάμε  να  τον  βρούμε;» 

«Αν  αυτό  το  μέρος  υπάρχει,  δεν  είναι  εδώ,  στη  Σεργήλη  που 
ξέρετε!»  τους  είπε  ο Καμίρνος,  μοιάζοντας  θυμωμένος  με  την 
ανυπομονησία  τους.  «Και  μάλλον  ο μόνος  τρόπος  για  να  ταξι- 
δέψεις εκεί  είναι  αν  σε  καταπιεί  ο Βαλκράθμω.» 

«Θα  τον  αφήσω  να  με  καταπιεί,  τότε,  Πρόμαχε,»  δήλωσε  ο 
Κίριθος.  «Εγώ  φταίω  που  ο Βατράνος  χάθηκε,  εγώ  θα-» 

«Μη  λες  ανοησίες!»  τον  διέκοψε  ο Νάρφλης.  «Δε  μπορείς 
νάσαι  σίγουρος  ότι  έτσι  θα  τον  βρεις,  ούτε  ότι  θα  μπορέσετε 
και  να  επιστρέφετε  απ’αυτό  το  μέρος.» 

Ο Καμίρνος  ένευσε.  «Ο  Νάρφλης  μιλά  συνετά.» 

«Υπάρχει  τρόπος  να  βρούμε  τον  Βατράνο,  ή δεν  υπάρχει;» 
φώναξε  ο Κίριθος.  «Πες  μου!» 

«Μπορεί  και  να  υπάρχει.  Πρέπει  να  κοιτάξω,  όμως,  κάποιες 
παλιές  γραφές  πρώτα,  να  βεβαιωθώ.» 

Η Μοίρα  η Γοργοπόδαρη  ρώτησε:  «Γιατί  ήταν  λαξεμένο  αυτό 
το  σύμβολο  επάνω  στο  δέντρο,  Πρόμαχε;  Ποιος  θα  καλούσε 
ένα  τέτοιο  τέρας;» 

«Δεν  ξέρω,»  αποκρίθηκε  ο Καμίρνος·  «μπορεί  το  σύμβολο  να 
ήταν  παλιό.» 

Ο Κίριθος  κούνησε  το  κεφάλι.  «Δεν  ήταν  παλιό.  Ο Βατράνος, 
που  το  άγγιξε,  είπε  ότι  ήταν  πρόσφατο.  Επομένως,  κάποιος, 
για  κάποιον  λόγο,  ήθελε  να  επικαλεστεί  τον  Βαλκράθμω.» 

«Και,  μάλλον,  κατέληξε  στην  κοιλιά  του,»  είπε  ο Άβας. 

«Ή,»  πρόσθεσε  η Βιρίκα,  «όπου  καταλήγεις  όταν  σε  κατα- 
πιεί.» 

«Γιατί  μπορεί  να  ήθελε  να  τον  καλέσει,  Πρόμαχε;»  ρώτησε 
ξανά  η Μοίρα. 

«Για  πολλούς  λόγους,»  αποκρίθηκε  ο Καμίρνος’χοκ. 

«Ρωτάω,»  διευκρίνισε  η Μοίρα,  «επειδή  ίσως  αυτός  ο άν- 
θρωπος να  μπορεί  να  μας  πει  πώς  να  βοηθήσουμε  τον  Βατράνο 
- αν  είναι  δυνατόν  να  τον  βοηθήσουμε.» 

Ο Καμίρνος  είπε:  «Οι  περισσότεροι  ιερείς  του  Κάρτωλακ  που 
ξέρω  εγώ  δεν  επικαλούνται  τον  Βαλκράθμω·  τον  θεωρούν  επι- 
κίνδυνο. Επομένως,  υποθέτω  πως  πρέπει  να  ήταν  κάποιος  σα- 
μάνος  των  δασότοπων.»  Ο Πρόμαχος  κάθισε  στην  ψηλή  πολυ- 
θρόνα του  στην  κορυφή  του  τραπεζιού.  «Οι  επικλήσεις,  βέβαι- 
α, δεν  πιάνουν  πάντα.  Έχω,  για  παράδειγμα,  ακούσει  ότι  άν- 
θρωποι προσπάθησαν  να  καλέσουν  τον  Βαλκράθμω  και  δεν  το 
κατόρθωσαν.» 

«Και  το  κατόρθωσε  ο αδελφός  μου,  αγγίζοντας  μονάχα  εκεί- 
νο το  σύμβολο;»  απόρησε  ο Κίριθος. 

«Σου  είπα  ότι  ίσως  να  έγινε  έτσι-  δεν  μπορώ  να  είμαι  βέβαι- 
ος. Υπάρχει  και  η περίπτωση  ο Βαλκράθμω  να  βρισκόταν  ήδη 
κάπου  κοντά  σας  και  το  άγγιγμα  του  Βατράνου  απλά  να  τον 
ειδοποίησε  για  την  παρουσία  σας.  Αυτό,  μάλιστα,  θεωρώ  πως 
είναι  το  πιθανότερο. 

»Τέλος  πάντων.»  Έκλεισε  το  παλιό  βιβλίο.  «Πρέπει  να  δια- 
βάσω, για  να  δω  αν  υπάρχει  τρόπος  να  τον  φέρουμε  πίσω.» 

Και  η νυχτερινή  συγκέντρωση  των  Μασκοφόρων  έλαβε  τέ- 
λος. 


Σκοτάδι... 

...και  μετά,  πόνος  στο  κεφάλι. 

Βλεφαρίζει,  μουδιασμένα.  Τα  μάτια  του  ανοίγουν,  και  μένουν 
ανοιχτά. 

Από  πάνω  του,  κλαδιά,  φυλλωσιές.  Φως:  λυκόφως. 

Γυρίζει  στο  πλάι  και  ανασηκώνεται  στο  ένα  γόνατο.  Γύρω  του 
είναι  ένα  δάσος,  τυλιγμένο  σε  ομίχλες  που  κάνουν  ασυνήθι- 
στους χρωματισμούς  - κόκκινους,  μοβ,  πράσινους,  χρυσα- 
φιούς.  Στο  έδαφος,  σ’ορισμένα  σημεία,  υπάρχουν  νερά,  μικρές 
λίμνες,  ρηχές  μάλλον  αλλά  δε  βλέπει  πουθενά  ποταμό  ή ρυάκι. 

Σηκώνεται  όρθιος,  νιώθοντας  τον  πονοκέφαλο  να  του  περνά 
σταδιακά.  Αγγίζει  το  κεφάλι  του,  για  να  δει  μήπως  έχει  χτυπή- 
σει, μα  δε  βλέπει  αίμα  στην  παλάμη  του  όταν  την  ξανακοιτάζει. 

Πού  είμαι;  Ονειρεύομαι;  Ή τα  προηγούμενα  ήταν  όνειρο;  Αν 
είναι  έτσι,  όμως,  πώς  σκατά  βρέθηκα  εδώ; 

Κοιτάζει  τον  εαυτό  του.  Είναι  ακόμα  ντυμένος  με  τη  δερμάτι- 
νη στολή  κατάδυσης.  Δεν  ήταν  όνειρο  τα  προηγούμενα,  λοι- 
πόν! Παραδίπλα,  στο  έδαφος,  βλέπει  το  ξιφίδιό  του  και  τον  α- 
διάβροχο φακό  του,  ο οποίος  είναι  ακόμα  αναμμένος. 

«Πού  σκατά  είμαι,  όμως;»  μονολογεί,  κοιτάζοντας  ολόγυρα. 

Ο καιρός  τού  μοιάζει  ζεστός  - πολύ  ζεστότερος  από  όταν 
μπήκαμε  στο  Τέναγος  της  Κακίας  Στροφής  - και  η στολή  κα- 
τάδυσης τον  ενοχλεί.  Τη  βγάζει,  μένοντας  με  την  περισκελίδα 
του.  Και  δεν  κρυώνει.  Είναι  σαν  γλυκό  καλοκαιρινό  σούρουπο. 
Μα  έχουμε  φθινόπωρο,  γαμώ  τα  μαλλιά  τηςΛόρκης,  γαμώ... 

Ο Βατράνος  παίρνει  το  ξιφίδιο  και  τον  φακό  του  από  κάτω. 
Περνά  το  πρώτο  στην  περισκελίδα  του-  σβήνει  τον  δεύτερο 
(δεν  υπάρχει  λόγος  να  εξαντλεί  τη  μπαταρία-  ίσως  να  του 
χρειαστεί  αργότερα)  και  τον  κρεμά  από  τον  καρπό  του,  χρησι- 
μοποιώντας το  πέτσινο  λουράκι. 

«Κίριθε!»  φωνάζει,  κι  ακούει  τον  αντίλαλο  της  φωνής  του. 
«Κίριθε!» 

Ο αδελφός  του  δεν  του  απαντά. 


ΚΩΣΤΑΣ  ΒΟΥΛΑΖΕΡΗΣ  | 398 


«Πώς  βρέθηκα  εδώ;»  μουγκρίζει  ο Βατράνος,  και  βαδίζει  μέ- 
σα στο  δάσος,  που  του  μοιάζει  παράξενο.  Έχει  την  αίσθηση  ότι 
δεν  είναι  στα  Φέρνιλγκαν,  ότι  είναι...  κάπου  αλλού. 

Αλλ’αντό  δεν  είναι  δυνατόν! 

Το  τελευταίο  πράγμα  που  θυμάται  είναι  εκείνο  το  τέρας  να 
τον  κρατά  με  το  ένα  χέρι,  να  τον  πετά  μέσα  στο  στόμα  του, 
και...  σκοτάδι. 

Είμαι  νεκρός;  Είναι  αυτός  ο κόσμος  των  νεκρών;  Υπάρχει, 
όντως,  τέτοιο  πράγμα; 

Ο Βατράνος  αισθάνεται  έναν  τρόμο  να  τον  διαπερνά  πατό- 
κορφα.  Έναν  τρόμο  που  ποτέ  ξανά  δεν  έχει  αισθανθεί:  τον 
τρόμο  να  βρίσκεσαι  ξαφνικά  χαμένος  σ’ένα  τελείως  άγνωστο 
μέρος,  χωρίς  την  παραμικρή  ιδέα  πώς  να  επιστρέφεις  σε  γνω- 
στή περιοχή. 

Τουλάχιστον,  αν  είμαι  νεκρός,  δε  θα  έχω  ανάγκη  από  τροφή 
και  νερό.  Σωστά; 

Μικρή  παρηγοριά. 

Μέσα  από  την  ομίχλη  - μπλε  και  κόκκινη  σ’εκείνο  το  σημείο 
- βλέπει  ένα  ερείπιο  να  ξεπροβάλλει.  Μερικοί  μισογκρεμισμέ- 
νοι  τοίχοι.  Το  πέτρινο  πλαίσιο  μιας  αρχαίας  πόρτας.  Ο Βατρά- 
νος ψάχνει  να  βρει  κανένα  λάξευμα  που  ίσως  να  αναγνωρίζει. 
Δεν  βρίσκει  τίποτα.  Αλλά  πίσω  του  ακούει  έναν  ελαφρύ  ήχο. 

Στρέφεται  αμέσως,  και  βλέπει  κάποιον  να  πετάγεται  μέσα 
στο  λυκόφως  και  να  τρέχει.  Ένας  αρχαίος  τοίχος  τον  κρύβει. 

«Ε!»  φωνάζει  ο Βατράνος,  κι  ακολουθεί  τη  σκιά.  «Στάσου!» 
Πηγαίνει  κι  εκείνος  πίσω  από  τον  τοίχο,  μα  ο άγνωστος  έχει 
εξαφανιστεί.  «Πού  είσαι;  Μόνο  να  σου  μιλήσω  θέλω!»  Κανέ- 
νας, όμως,  δεν  παρουσιάζεται,  ούτε  αποκρίνεται. 

Ο Βατράνος,  αναστενάζοντας,  βγαίνει  από  τα  χαλάσματα  και 
περιφέρεται  στη  γύρω  περιοχή,  ψάχνοντας  με  το  βλέμμα  του 
μέσα  στις  ομίχλες  και  στο  λυκόφως. 

«Μ’ακούς;  Μόνο  να  σου  μιλήσω  θέλω!» 

Ο Βατράνος  ανάβει  τον  φακό  του  για  να  βοηθηθεί.  Αλλά, 
βλέποντας  ότι  αυτό  δεν  κάνει  και  καμία  μεγάλη  διαφορά,  τον 
ξανασβήνει. 

Μάλιστα,  σκέφτεται.  Δεν  πρόκειται  να  μας  μιλήσει  ούτε  για 
να  μας  πει  που  είμαστε. 

Απομακρύνεται  από  το  ερείπιο-  βαδίζει  μέσα  στα  δάση,  πα- 
τώντας σε  χώμα,  χόρτα,  και  μικρές  αβαθείς  λίμνες.  Ποτάμι  ή 
ρυάκι  δεν  βλέπει  πουθενά.  Υπάρχει  κάτι  το...  παράξενο  σε  τού- 
το το  μέρος.  Σαν  ν’αγνοεί  όλους  τους  φυσικούς  νόμους  που  ξέ- 
ρω. Από  την  άλλη,  βέβαια,  αν  είμαι  νεκρός.... 

Μετά  από  λίγο,  σκέφτεται:  Δεν  έχει  ενδιαφέρον  να  είσαι  νε- 
κρός. Μόνο  ένα  ατελείωτο  δάσος,  και  τίποτε  άλλο; 

Τότε,  μέσα  απ’την  ομίχλη,  διακρίνει  πάλι  το  ερείπιο.  Αδύνα- 
τον! Έκανα  κύκλο  τόσο  γρήγορα;  Μάλλον,  άλλο  ερείπιο  είναι. 
Το  πλησιάζει  θέλοντας  να  επιβεβαιώσει  την  υποψία  του.  Αλλά 
διαπιστώνει  ότι  έκανε  λάθος:  τελικά,  είναι  το  ίδιο  ερείπιο. 

«Αδύνατον...»  μουρμουρίζει,  βαδίζοντας  πάλι  ανάμεσα  στις 
αρχαίες  πέτρες. 

Ένας  ήχος,  από  πίσω  του. 

Στρέφεται- 

-και  μια  γυμνή  πατούσα  τον  κλοτσά  καταπρόσωπο,  δυνατά. 

Ο Βατράνος  παραπατά  και  πέφτει  ανάσκελα. 

Επάνω  σ’έναν  χαμηλό,  μισογκρεμισμένο  τοίχο  βλέπει  μια  γυ- 
ναίκα να  στέκεται  με  τα  γόνατα  λογισμένα.  Είναι  γυμνή,  αλλά 
το  σώμα  της  είναι  γεμάτο  φτερά,  σαν  αυτά  των  πουλιών.  Το 
δέρμα  της  είναι  λευκό  με  απόχρωση  του  ροζ,  τα  μαλλιά  της 
μαύρα,  πολύ  μακριά,  και  άγρια.  Τα  μάτια  της  γυαλίζουν  με  μια 
ζωώδη  λάμψη,  και  είναι  πιο  επιμήκη  και  μυτερά  από  ενός  κα- 
νονικού ανθρώπου. 

«...Τι  σκατά  είσαι;»  κρώζει  ο Βατράνος,  κάνοντας 
ν’ανασηκωθεί  και,  συγχρόνως,  να  τραβήξει  το  ξιφίδιο  από  την 
περισκελίδα  του. 

Η γυναίκα  τινάζεται  από  τη  θέση  της  απίστευτα  γρήγορα, 
πηγαίνοντας  καταπάνω  του.  Ο Βατράνος  από  θαύμα  προλα- 
βαίνει να  γυρίσει  στο  πλάι.  Αν  δεν  μετακινιόταν,  εκείνη  θα  είχε 
προσγειωθεί  επάνω  του:  και  τώρα  παρατηρεί  ότι  τα  πόδια  της 
έχουν  γαμψά  νύχια. 

Τα  χέρια  της  επίσης  - κι  έρχονται  προς  το  μέρος  του.  Τον 
γδέρνουν  στον  ώμο  και  στα  πλευρά  καθώς  ο Βατράνος  σηκώ- 
νεται όρθιος  τραβώντας  το  ξιφίδιό  του. 

«Γιατί;»  της  φωνάζει,  παίρνοντας  αμυντική  στάση,  με  τη  λε- 
πίδα του  προτεταμένη.  «Δεν  είμαι  εχθρός  σου!» 

Η γυναίκα  λυγίζει  τη  μέση  και  βηματίζει-  προσπαθεί  να  κάνει 
κύκλο  γύρω  του,  για  να  του  χιμήσει  από  εκεί  που  είναι  πιο  α- 
φύλαχτος. 

Ο Βατράνος  ακολουθεί  τις  κινήσεις  της,  παρατηρώντας  την. 
Δεν  ξέρει  να  μιλά.  Είναι  ζώο. 

«Είσαι  καινούργιος...»  λέει  η γυναίκα,  ξαφνιάζοντάς  τον:  κι  η 
φωνή  της  μοιάζει  με  κάτι  ανάμεσα  σε  φωνή  γυναίκας  και  κρώ- 
ξιμο  πουλιού.  «Καινούργιος...» 

«Δεν  είμαι  εχθρός  σου,»  της  λέει  ο Βατράνος,  βλέποντας  ότι 
ίσως  τελικά  να  μπορεί  να  συνεννοηθεί  μαζί  της. 

«Θα  σε  προλάβω  εγώ!»  Το  σχόλιό  της  δε  μοιάζει  να  βγάζει 
νόημα,  και  η γυναίκα  του  ορμά  ξανά. 

Ο Βατράνος  δεν  έχει  επιλογή-  προσπαθεί  να  την  καρφώσει 
με  το  ξιφίδιό  του.  Εκείνη,  γι’ακόμα  μια  φορά,  αποδεικνύεται 
απίστευτα  γρήγορη-  αποφεύγει  το  χτύπημα  κάνοντας  στο  πλά- 
ι. Σηκώνει  το  πόδι  της  και  η κνήμη  της  τον  βρίσκει  ανάμεσα 
στους  μηρούς,  συνθλίβοντας  τους  όρχεις  του  πάνω  στη  λεκάνη 
του.  Ο Βατράνος,  με  μια  κραυγή,  πετάγεται  πίσω  διπλωμένος, 
νιώθοντας  την  αναπνοή  του  κομμένη.  Η γυναίκα  τον  σπρώ- 
χνει, μπήγοντας  τα  γαμψά  νύχια  της  στην  κατάλευκη  σάρκα 
του.  Το  κεφάλι  του  κοπανά  πάνω  σε  μια  από  τις  αρχαίες  πέ- 
τρες, και  ο Βατράνος  βλέπει  χρώματα  να  χορεύουν  μπροστά 
του... 

Σκοτάδι... 


Ο Καμίρνος  καθόταν  στο  γραφείο  του,  μέσα  στο  μικρό  πέτρινο 
δωμάτιο.  Γύρω  του,  οι  τοίχοι  ήταν  πνιγμένοι  στις  βιβλιοθήκες· 
δεν  υπήρχε  χώρος  για  να  κρεμάσεις  ούτε  έναν  μικροσκοπικό 
πίνακα.  Διάβαζε  στο  φως  της  ενεργειακής  λάμπας  που  ήταν 
στερεωμένη  στην  άκρη  του  γραφείου  - ένα  λευκό,  καθαρό 
φως,  που  έμοιαζε  να  έρχεται  σε  αντίθεση  με  τις  παλιές,  κιτρι- 
νισμένες  σελίδες  που  κοίταζε  ο Πρόμαχος  της  Επανάστασης. 

Δεν  είχε  ξανασυναντήσει  περίπτωση  παρόμοια  με  του  Βα- 
τράνου:  μονάχα  σε  μύθους  είχε  ακούσει  κάποιον  να  τον  κατα- 
πίνει ο Βαλκράθμω  και  εκείνος  να  ταξιδεύει.  Τι  ακριβώς  σή- 
μαινε  αυτό  το  ταξιδεύει  δεν  ήταν  βέβαιος·  πάντως,  σίγουρα,  το 
θύμα  δεν  ήταν  πλέον  στη  Σεργήλη.  Οι  γνώσεις  του  Καμίρνου 
ως  μάγος  του  τάγματος  των  Διαλογιστών  τού  έλεγαν  ότι  ο Βα- 
τράνος  ίσως  τώρα  να  βρισκόταν  σε  κάποια  σπάνια  ενδοδιά- 
σταση,  μέσα  στον  ίδιο  τον  Βαλκράθμω.  Η πίστη  του  ως  Αρχιε- 
ρέας του  Κάρτωλακ  τού  έλεγε  ότι  ο Βατράνος  ανήκε  πια  στον 
Άγριο  Άρχοντα  των  Δασών,  και  αν  ο Πρόμαχος  τον  ήθελε  πίσω 
θα  έπρεπε  να  πείσει  τον  Κάρτωλακ,  ή ίσως  τον  δαίμονά  του, 
τον  Βαλκράθμω,  να  του  τον  επιστρέφει. 

Η λύση  - υποπτευόταν  ο Καμίρνος,  καθώς  διάβαζε  το  παλιό 
βιβλίο  - μάλλον  βρισκόταν  κάπου  ανάμεσα  στις  μαγικές  του 
γνώσεις  και  στην  ιερατική  του  πίστη,  ή πιθανώς  να  παρουσια- 
ζόταν ύστερα  από  μια  ανάμιξη  αυτών. 

Υπομονή.  Και  παρατήρηση. 

Η αναπνοή  του  ήταν  ρυθμική  καθώς  τα  μάτια  του  κινούνταν 
σταθερά,  διαβάζοντας  τις  σειρές  εμπρός  του,  που  ήταν  τυπω- 
μένες με  γράμματα  παλιά  τα  οποία  δεν  χρησιμοποιούνταν  στα 
πιο  σύγχρονα  βιβλία  που  έβρισκε  κανείς  στη  Σεργήλη.  Επίσης, 
το  συγκεκριμένο  βιβλίο  δεν  ήταν  γραμμένο  στη  Συμπαντική, 

που  είχε  εξαπλωθεί  απίστευτα  γρήγορα  μαζί  με  την  εξάπλωση 
της  Παντοκρατορίας  στις  διαστάσεις  του  Γνωστού  Σύμπαντος· 
ήταν  γραμμένο  στην  Παλιά  Σεργήλια,  που  λίγοι  χρησιμοποι- 
ούσαν πλέον  στη  Σεργήλη,  προτιμώντας  τη  Νέα  Σεργήλια,  αν 
όχι  τη  Συμπαντική. 

«Πατέρα;» 

Ο Καμίρνος  στράφηκε,  αργά,  για  ν’αντικρίσει  τον  γιο  του.  Το 
δεκαεφτάχρονο  αγόρι  ήταν  ψηλό  και  λιγνό.  Είχε  δέρμα  λευκό 
με  απόχρωση  του  ροζ,  όπως  οι  γονείς  του-  κι  επίσης  όπως  οι 
γονείς  του,  είχε  μαύρα  μαλλιά  και  μαύρα  μάτια.  Έμοιαζε,  συγ- 
χρόνως, και  στους  δύο-  αλλά  δεν  είχε  την  υπομονή  του  Καμίρ- 
νου,  πράγμα  που  ο Πρόμαχος  θεωρούσε  κακό. 

Ατένισε  τον  Αλέξανδρο  χωρίς  να  μιλά. 

Εκείνος  ρώτησε:  «Μπορείς  όντως  να  τον  φέρεις  πίσω,  ή τους 
το  είπες  μόνο  για  να  τους  ηρεμήσεις;» 

«Θεωρείς,  λοιπόν,  ότι  ο πατέρας  σου  είναι  ψεύτης,  ε;» 

«Καλοπροαίρετο  είναι  το  ψέμα  - αν  πράγματι  είναι  ψέμα,» 
αποκρίθηκε  σταθερά  ο Αλέξανδρος. 

Ο Καμίρνος  χαμογέλασε.  Τουλάχιστον,  δεν  τα  χάνει  εύκολα. 
«Δεν  είναι  ψέμα.  Υπάρχει  πιθανότητα  να  τον  φέρω  πίσω...  αν 
μ’αφήσεις  να  διαβάσω.» 

Ο Αλέξανδρος  ένευσε,  μοιάζοντας  ικανοποιημένος.  Ήταν  δε- 
μένος με  τους  επαναστάτες,  τόσα  χρόνια  που  είχε  περάσει  μαζί 
τους  εδώ,  σε  τούτα  τα  σπήλαια  των  δασών  Φέρνιλγκαν.  Τους 
θεωρούσε  προέκταση  της  οικογένειάς  του. 

Στρεφόμενος,  έφυγε  από  το  μικρό  πέτρινο  δωμάτιο. 

Και  ο Καμίρνος  συνέχισε  να  διαβάζει  τις  σελίδες  του  παλιού 
βιβλίου. 

Μετά  από  λίγο,  βρήκε  κάτι  ενδιαφέρον: 


και  όταν  από  το  Ταξίδιον  του  Δεινού  Βαλκράθμω  επανέφεραν  αυ- 
τόν, ο Λεπτόνυχος  δεν  ήτο  παρά  ένα  θηρίον·  ίχνος  της  παλαιάς  του 
φρονήσεως  δεν  απέμενε,  ωσάν  να  είχε  έλθει  εις  επαφήν  με  του 
Κάρτωλακ  το  Ιερόν  Δέος  και  να  είχε  γενεί  ένα  με  το  θείο'  εις  τας 

ερημιάς  και  τα  δάση  έτρεχεν,  και  μόνον  έπειτα  από  νύκτες  τριάκο- 
ντα και  οκτώ  επανήλθεν  και  εθυμήθη  το  ανθρώπινον  της  αυτού  ψυ- 

χής· 


Τον  είχαν  επαναφέρει.  Αλλά  πώς; 

Ο Καμίρνος,  γυρίζοντας  μερικές  σελίδες,  αναζήτησε  πληρο- 
φορίες στις  επικλήσεις  των  δαιμόνων  του  Κάρτωλακ,  εκεί  όπου 
είχε  δει  και  το  χάραγμα  που  είχε  αγγίξει  ο Βατράνος  στο  Τένα- 
γος της  Κακιάς  Στροφής.  Κοίταξε  τα  διαγράμματα  και  τα  σχή- 
ματα, τις  αναφορές  στις  εποχές,  στις  ώρες  της  ημέρας,  στις 
φάσεις  του  φεγγαριού,  και  στις  περιοχές  των  δασών- 

Βήματα  από  δίπλα. 

Η Οξιά  είχε  μπει  στο  δωμάτιο,  βαδίζοντας  ξυπόλυτη,  τραβώ- 
ντας πίσω  της  το  μακρύ  νυχτικό  της,  σαν  ουρά.  Δεν  μίλησε- 
ήταν  σιωπηλή,  ως  συνήθως.  Δεν  έλεγαν  πολλά  οι  δυο  τους,  ό- 
μως καταλαβαίνονταν  καλύτερα  από  άλλους  οι  οποίοι  μιλού- 
σαν πολύ  μεταξύ  τους  αλλά  δεν  ήξεραν,  στο  τέλος,  τίποτα  ο 
ένας  για  τον  άλλο. 

Μια  ματιά  τής  έριξε  μόνο,  τώρα,  ο Καμίρνος  και  γνώριζε  τι 
ήταν  στο  μυαλό  της:  η όψη  της,  το  ελαφρύ  σμίξιμο  των  φρυ- 
διών  και  των  χειλιών,  του  έλεγε  πως  αναρωτιόταν  αν  ο άντρας 
της  προσπαθούσε  απέλπιδα  να  σώσει  κάποιον  που  βρισκόταν 
πέραν  κάθε  σωτηρίας-  και  το  βάδισμά  της  μαρτυρούσε  ότι  θα 
προτιμούσε  καλύτερα  να  ήταν  στο  κρεβάτι,  αλλά  δεν  μπορού- 
σε να  κοιμηθεί  μέχρι  να  ικανοποιήσει  την  περιέργειά  της. 

Ο Καμίρνος  έστρεψε  πάλι  το  βλέμμα  του  στο  βιβλίο.  Διάβασε 
για  τους  διάφορους  τρόπους  επίκλησης  του  Βαλκράθμω,  ενώ  η 
Οξιά  καθόταν  σ’ένα  σκαμνί,  κάτω  από  μια  βιβλιοθήκη,  κι  έτρι- 
βε το  δαχτυλίδι  της,  που  ήταν  αφιερωμένο  στη  Λόρκη. 

Ο Καμίρνος  βρήκε  ξανά  κάτι  που  τον  ενδιέφερε  άμεσα: 


Ο γαρνάδιος  λίθος,  εις  το  πυρ  τεθειμμένος  έως  ότου  καταγάλανος 
γενεί,  και  με  το  αίμα  πέντε  κιρνίφων  πεπλυμένος,  και  ευλογημένος 
υπό  του  Ιερού  Άρχοντος  Αρχιερέαν  ή Αρχιέρειαν,  εάν  φαγωθεί 

από  τον  Δεινό  Δαίμονα,  έχει  διαπιστωθεί  ικανός  να  προκαλέσει  ε- 
παναφορά των  εκλιπόντων. 


Ακούμπησε  την  πλάτη  του  στην  πολυθρόνα  του  γραφείου 
του,  η οποία  έτριξε.  Γέμισε  την  πίπα  του  με  χόρτο,  την  άναψε 
μ’έναν  ενεργειακό  αναπτήρα,  ρούφηξε  καπνό,  και  τον  φύσηξε 
προς  τα  πάνω  σχηματίζοντας  ένα  μακρύ  φίδι. 

«Ανακάλυψες  κάτι,»  παρατήρησε  η Οξιά,  που  ήξερε  να  δια- 
βάζει το  πρόσωπό  του  και  το  σώμα  του  σχεδόν  όπως  κι  εκείνος 
ήξερε  να  διαβάζει  το  πρόσωπο  και  το  σώμα  της. 

«Ναι,»  αποκρίθηκε  ο Καμίρνος.  «Υπάρχει  ένας  τρόπος  να 
επαναφέρουμε  τον  Βατράνο,  αν  όσα  γράφει  το  βιβλίο  μου  α- 
ληθεύουν. Αλλά  χρειαζόμαστε  έναν  γαρνάδιο  λίθο  για  τη  δου- 
λειά - και  ξέρεις,  ασφαλώς,  πόσο  σπάνιοι  είναι  οι  γαρνάδιοι 
λίθοι.» 

Η Οξιά  συνοφρυώθηκε.  «Τα  πετράδια  που  έχουν  εκείνο  το 
γαλανό  χρώμα  με  τις  πορφυρές  ανταύγειες...» 

Ο Καμίρνος  κατένευσε  με  το  κεφάλι,  καπνίζοντας.  Ο καπνός 
της  πίπας  του  έβγαινε  από  μια  μικρή  τρύπα  εξαερισμού  στο 
ταβάνι  του  πέτρινου  δωματίου-  το  άντρο  των  Μασκοφόρων 
δεν  ήταν  πρόχειρα  φτιαγμένο,  παρότι  μέσα  στα  άγρια  Φέρνιλ- 
γκαν. 

«Στον  καινούργιο  Ναό  του  Κρόνου...»  άρχισε  η Οξιά,  διατα- 
κτικά. 

«Ναι,  το  ίδιο  σκεφτόμουν  κι  εγώ.» 

«Δε  θάναι  εύκολο.» 

«Προφανώς.» 

«Δεν  μπορούμε  να  βρούμε  γαρνάδιο  σε  άλλο  μέρος;»  ρώτησε 
η Οξιά. 

«Εσύ  θα  έπρεπε  να  ξέρεις.» 

«Ιέρεια  της  Λόρκης  είμαι,  όχι  γεωλόγος!» 

«Εννοούσα,»  διευκρίνισε  ο Καμίρνος,  «μήπως  ξέρεις  κάποιο 
άλλο  μέρος  απ’όπου  μπορούμε  να  κλέψουμε  έναν  γαρνάδιο  λί- 
θο.» 

Η Οξιά  σηκώθηκε  από  το  σκαμνί,  χωρίς  να  μιλήσει.  Προφα- 
νώς δεν  ήξερε. 

«Τότε,»  είπε  ο Καμίρνος,  «δεν  φαίνεται  να  μπορούμε  να  πά- 
ρουμε άλλον  δρόμο,  αν  θέλουμε  να  σώσουμε  τον  Βατράνο.  Και, 
μάλλον,  πρέπει  να  τον  σώσουμε  γρήγορα,  γιατί  αλλιώς  η μοίρα 
του  ίσως  να  είναι...  άσχημη.» 

«Τι  σημαίνει  αυτό;» 

Ο Καμίρνος  τής  έδειξε,  μέσα  στο  βιβλίο,  το  σημείο  που  μι- 
λούσε για  εκείνον  τον  Λεπτόνυχο,  ο οποίος  ήταν  παλιά  σοφός 
και  μετά  είχε  γίνει  σαν  ζώο  του  δάσους. 

«Δεν  ξέρω  όμως  αν  μιλάει  κυριολεκτικά  ή μεταφορικά,»  πα- 
ραδέχτηκε ο Καμίρνος,  και  δάγκωσε  σκεπτικά  την  άκρη  της 
πίπας  του. 


Σκοτάδι... 

...και  ήχος:  το  τρίξιμο  των  ξύλων,  από  τη  φωτιά. 

Βλεφαρίζει,  και  τα  μάτια  του  ανοίγουν.  Το  κεφάλι  του  πονά. 
Η όρασή  του  ξεθολώνει:  βλέπει  μια  φωτιά  να  είναι  αναμμένη, 
και  δίπλα  στη  φωτιά  κάθεται  μια  γυναίκα,  γυμνή  αλλά  με  φτε- 
ρά επάνω  σ’όλο  της  το  σώμα. 

Σκατά.  Δεν  ήταν  εφιάλτης. 

Ο Βατράνος  παρατηρεί  ότι  η γυναίκα  έχει  και  φτερά  κάτω 
από  τις  μασκάλες:  ανάμεσα  στο  μπράτσο  και  στα  πλευρά,  σαν 
σ’εκείνο  το  σημείο  φτερούγες  να  προσπαθούν  να  σχηματι- 
στούν. Είναι  ημιτελείς  ακόμα,  όμως·  αποκλείεται  να  μπορεί  να 
τις  χρησιμοποιήσει  για  να  πετάξει. 

Προσπαθούν  να  σχηματιστούν;  Πώς  του  ήρθε  αυτό;  Υπάρχει 
κάτι  που...  αλλάζει  επάνω  σ’αυτό  το  τέρας;  Συμβαίνει  κάποια 
μεταμόρφωση; 

Δε  μπορεί  να  είναι  σίγουρος,  αλλά,  κάπου  βαθιά  μέσα  του, 
νομίζει  ότι  αυτό  ακριβώς  συμβαίνει. 

Κάνει  να  κουνήσει  τα  χέρια  του,  και  συνειδητοποιεί  ότι,  κα- 
θώς βρίσκεται  ξαπλωμένος  στο  πλάι,  οι  καρποί  του  είναι  δεμέ- 
νοι πίσω  απ’την  πλάτη  του.  Στρέφει  το  κεφάλι  και  κοιτάζει 
προς  τα  κάτω:  τα  πόδια  του  είναι  επίσης  δεμένα.  Με  κληματί- 
δες. 

Το  ξιφίδιό  του  είναι  κοντά  στη  φωτιά,  το  ίδιο  και  ο φακός 
του. 

Η πτηνόμορφη  γυναίκα  γυρίζει  και  τον  ατενίζει,  καταλαβαί- 
νοντας μάλλον  ότι  έχει  ξυπνήσει.  Ένα  τρομαχτικό  χαμόγελο 
διαγράφεται  στο  πρόσωπό  της.  Τα  σάλια  της  τρέχουν  από  τις 
άκριες  των  χειλιών  της. 

Είναι  τρελή!  Ο Βατράνος  παλεύει  να  σπάσει  τα  δεσμά  του, 
τρίζοντας  τα  δόντια.  Αισθάνεται  τους  καρπούς  και  τους  α- 
στραγάλους του  να  πιέζονται  επώδυνα  επάνω  στις  κληματίδες 
που  κρατάνε  τα  χέρια  και  τα  πόδια  του  ενωμένα. 

Η γυναίκα,  μ’ένα  γρήγορο  πήδημα,  βρίσκεται  πάνω  του,  κα- 
βαλώντας  τον.  «Όχι!»  κρώζει  σαν  πτηνό.  «Είσαι  καινούργιος... 
και  για  μένα.»  Τον  κρατά  κάτω,  ανάσκελα,  πιέζοντας  τους  ώ- 
μους του-  τα  γαμψά  νύχια  της  τραυματίζουν  τη  σάρκα  του. 

«Λύσε  με!»  γρυλίζει  ο Βατράνος,  παλεύοντας.  «Λύσε  με!» 

Εκείνη  τον  αγνοεί.  Το  στόμα  της  ανοίγει-  τα  δόντια  της  είναι 
πιο  κοφτερά  από  του  ανθρώπου,  παρατηρεί  έντρομος  ο Βα- 
τράνος. Η γυναίκα  σκύβει  και,  με  μια  τραχιά,  μακριά  γλώσσα, 
γλείφει  το  στήθος  του. 

Ο Βατράνος  συνεχίζει  να  παλεύει  με  τα  δεσμά  του,  φωνάζο- 
ντας  άναρθρα  - οι  γαμημένες  κληματίδες  είναι  πολύ  σφιχτά 
δεμένες,  και  πολύ  σκληρές!  Μετά:  ουρλιάζει,  καθώς  η πτηνό- 
μορφη γυναίκα  τον  δαγκώνει  στα  πλευρά,  μπήγει  τα  δόντια 

της  μέσα  του,  ρουφά  το  αίμα  του.  Κόβοντας  ένα  μικρό  κομμάτι 
σάρκας,  κάνει  το  κεφάλι  πίσω  και  μασά. 

Ο Βατράνος,  αν  δεν  ήταν  τόσο  εξοργισμένος  και  αγριεμένος, 
θα  είχε  γυρίσει  και  θα  είχε  ξεράσει.  Αυτό  το  θηρίο  σκοπεύει  να 
τον  φάει  ζωντανό,  συνειδητοποιεί. 

Η πτηνόμορφη  γυναίκα  καταπίνει  το  κρέας  του.  Γλείφει  τα 
αιματοβαμμένα  χείλη  της,  ηδονικά.  Γελά  - κάτι  που  περισσό- 
τερο σαν  κρώξιμο  πουλιού  ακούγεται. 

Τα  νύχια  του  δεξιού  χεριού  της  αρπάζουν  την  περισκελίδα 
του  Βατράνου,  την  τραβάνε,  τη  σκίζουν:  κι  εκείνος  βλέπει,  έ- 
ντρομος, το  χέρι  της  να  πιάνει  τώρα  τον  φαλλό  του.  Για  στιγμή, 
νομίζει  ότι  θα  τον  ξεριζώσει  και  θα  τον  φάει-  αλλά  είναι  και 
γυναίκα,  δεν  είναι  τελείως  θηρίο.  Κινεί  τα  δάχτυλα  και  την  πα- 
λάμη της  επάνω  στο  πέος  και  στους  όρχεις  του,  προσπαθώντας 
να  τον  φέρει  σε  στύση.  Ο Βατράνος,  αηδιασμένος,  κάνει  να 
γυρίσει,  να  κυλήσει  στο  πλάι,  να  της  ξεφύγει,  όμως  το  άλλο  της 
χέρι  πιέζει  την  κοιλιά  του,  μπήγοντας  ελαφρά  τα  νύχια  της  - 
αλλά  επικίνδυνα:  λίγο  ακόμα  και  μπορεί  να  τον  ξεκοιλιάσει  αν 
θέλει. 

Ο Βατράνος  βλέπει  το  αίμα  που  γυαλίζει  επάνω  στο  κατάλευ- 
κο  δέρμα  του,  και,  για  να  μην  ξεράσει,  στρέφει  το  βλέμμα  του 
στον  ουρανό.  Σούρουπο  είναι  ακόμα.  Δεν  έχει  νυχτώσει.  Πώς 
είναι  δυνατόν  ακόμα  να  μην  έχει  νυχτώσει; 

Αισθάνεται  το  όργανό  του,  άθελά  του,  να  διογκώνεται  μέσα 
στο  τερατώδες  χέρι  της. 

Ίσως,  σκέφτεται,  να  την  πάρει  ο ύπνος  όταν  τελειώσει  μαζί 
μου,  και  ίσως  τότε  να  έχω  μια  ευκαιρία  να  λυθώ  και  να  φύγω. 
Ελπίζω  μόνο  να  μη  με  φάει  για  δείπνο  προτού  πλαγιάσει... 

Αισθάνεται  την  τραχιά  γλώσσα  της  να  γλείφει  τον  μισοορθω- 
μένο  φαλλό  του,  και  κλείνει  τα  μάτια  του  προσπαθώντας  να 
ξεχάσει  τι  είναι  αυτό  που  τον  πασπατεύει  - και  αποτυχαίνο- 
ντας. 

Τι  σκατό  γίνεται;  Πού  σκατό  είμαι;  Πού  σκατό  έχω  βρεθεί; 


ΚΩΣΤΑΣ  ΒΟΥΛΑΖΕΡΗΣ  | 408 


Η πτηνόμορφη  γυναίκα,  μετά  από  λίγο,  καθίζει  επάνω  του-  ο 
Βατράνος  νιώθει  το  όργανό  του  να  γλιστρά  μέσα  της.  Την  α- 
κούει να  κρώζει  ευχαριστημένα,  και  να  γελά.  Η φωνή  της  είναι 
φωνή  γυναίκας  και  πουλιού,  συγχρόνως. 

Ο Βατράνος  ανοίγει  τα  μάτια  του,  τη  βλέπει  από  πάνω  του, 
βλέπει  τα  άγρια  μαύρα  μαλλιά  της  να  χορεύουν  γύρω  απ’το 
κεφάλι  και  τους  ώμους  της.  Τα  στήθη  της  είναι  μυτερά,  οι  θη- 
λές ξαναμμένες.  Δεν  έχει  και  πολλά  πούπουλα  στη  μπροστινή 
μεριά  του  σώματός  της:  τα  περισσότερα  είναι  στο  κάτω  μέρος 
της  κοιλιάς  της·  τυλίγουν  τους  γοφούς  της  σαν  κοντή  φούστα. 

«Λύσε  με,»  της  λέει  ο Βατράνος.  «Λύσε  με,»  ελπίζοντας  ότι, 
τώρα  που  φαίνεται  να  τη  βρίσκει  μαζί  του,  θα  φανεί  απερίσκε- 
πτη. 

«Όχι,»  κρώζει  εκείνη,  σκύβοντας  για  να  φέρει  το  πρόσωπό 
της  κοντά  στο  δικό  του-  η ανάσα  της  έχει  μια  αλλόκοτα  διεγερ- 
τική οσμή  - θεοί,  είναι  ζώο,  τι  σκατά  σκέφτομαι ! «Είσαι  δικός 
μου.»  Και  μετά,  πετάγεται  πίσω,  γέρνοντας  το  κεφάλι  και 
κραυγάζοντας.  Τα  νύχια  της  γδέρνουν  τα  μπράτσα  του  για 
πολλοστή  φορά-  αίμα  τρέχει. 

Ο Βατράνος  εκσπερματώνει. 

Η πτηνόμορφη  γυναίκα  κάθεται  για  λίγο  ακόμα  επάνω  του 
και  μετά  σηκώνεται,  γελώντας.  Πηγαίνει  κοντά  στη  φωτιά.  Τα 
μάτια  της  γυαλίζουν  καθώς  τον  λοξοκοιτάζει.  Το  ένα  της  χέρι 
αγγίζει  τη  γυναικεία  φύσης  της  ανάμεσα  στους  μηρούς  της. 

Σκύβει  και  πιάνει  το  ξιφίδιό  του  από  κάτω.  «Είσαι  καλός,» 
λέει.  «Πεινάω,»  λέει. 

Ω θεοί...  ακόμα  σκοπεύει  να  με  φάει,  γαμώ  τα  πόδια  της 
Λόρκης,  γαμώ! 

Ο Βατράνος  παλεύει  πάλι  με  τα  δεσμά  του,  φρενήρης,  γρυλί- 
ζοντας, ουρλιάζοντας,  αγνοώντας  το  γεγονός  ότι  κι  εκείνος  τώ- 
ρα με  θηρίο  πρέπει  να  μοιάζει.  Αισθάνεται  τις  κληματίδες  να 
χαλαρώνουν  λίγο. 

Αλλά  η γυναίκα  έρχεται.  Και  το  ξιφίδιό  του  γυαλίζει  στο  χέρι 

της- 

«...ΧΧΧΡΡΡΡΧΧ...» 

Αυτή  η φωνή  δεν  είναι  δική  της.  Ο Βατράνος  γυρίζει,  ξαφ- 
νιασμένος, και  βλέπει  κάτω  από  το  πέτρινο  πλαίσιο  της  παλιάς 
πόρτας  του  ερειπίου  μια  μορφή  να  στέκεται.  Ακόμα  ένα  πλά- 
σμα που  μοιάζει  με  ανάμιξη  ζώου  και  ανθρώπου.  Ένας  γαλα- 
νόδερμος  άντρας,  όλο  πυκνές,  μαύρες  τρίχες  και  μεγάλους  μύ- 
ες.  Τα  χαρακτηριστικά  του  προσώπου  του  θυμίζουν  άγριο  γου- 
ρούνι. Από  το  στόμα  του  ανάποδοι  χαυλιόδοντες  προεξέχουν. 
Τα  μάτια  του  γυαλίζουν  δαιμονικά. 

Η πτηνόμορφη  γυναίκα  κρώζει  τρομαγμένα  και  πετάγεται 
πίσω. 

Ο άντρας  ορμά  καταπάνω  της,  γρυλίζοντας  και  κραδαίνοντας 
ένα  μεγάλο  κούτσουρο.  Εκείνη  τού  πετά  το  ξιφίδιο  του  Βατρά- 
νου-  η λεπίδα  τον  βρίσκει  στον  ώμο  και  εξοστρακίζεται  πάνω 
στο  σκληρό  του  τρίχωμα  και  στο  ακόμα  σκληρότερο  πετσί  του. 
Τον  τραυματίζει,  όμως·  αίμα  τινάζεται. 

Ο χοιρόμορφος  άντρας  κουτουλά  τη  γυναίκα,  τινάζοντάς  την 
πέρα. 

Το  ξιφίδιο  έχει  βρεθεί  πλάι  στον  Βατράνο-  κι  εκείνος  έχει  ήδη 
καταφέρει  να  χαλαρώσει  αρκετά  τα  δεσμά  των  χεριών  του. 
Μ’ένα  τελευταίο  τράβηγμα,  ελευθερώνει  τους  καρπού  του. 
Αρπάζει  το  ξιφίδιο  και  κόβει  τις  κληματίδες  στους  αστραγά- 
λους του.  Πετάγεται  όρθιος. 

Γυρίζει  και  βλέπει  τα  δύο  θηρία  να  παλεύουν,  χτυπώντας  α- 
νελέητα το  ένα  το  άλλο.  Όποιος  κι  αν  νικήσει,  εγώ  τροφή  είμαι, 
σκέφτεται  ο Βατράνος,  βέβαιος  γι’ αυτό.  Τρέχοντας,  αρπάζει 
τον  φακό  του  από  κάτω  και  φεύγει,  συνεχίζοντας  να  τρέχει. 

Το  δάσος  και  οι  ποικιλόχρωμες  ομίχλες  τον  καταπίνουν. 

Πίσω  του,  μετά  από  λίγο,  ακούει  έξαλλες  κραυγές. 

Το  κατάλαβαν  ότι  τους  ξέφνγα. 

Καθόταν  μόνος  του,  έξω  από  το  άντρο  των  επαναστατών,  μέσα 
στο  δάσος,  και  κάπνισε.  Η πλάτη  του  ακουμπούσε  στον  κορμό 
ενός  γέρικου  δέντρου.  Ήταν  τυλιγμένος  στην  κάπα  του,  και 
στις  πυκνές  σκιές  του  χαράματος.  Παραδίπλα,  επάνω  σ’ένα 
κλαρί,  μπορούσε  να  δει  τα  μάτια  μιας  κουκουβάγιας  να  φω- 
σφορίζουν, ατενίζοντάς  τον  παρατηρητικά.  Το  νυχτοπούλι  δε 
θ’αργούσε  να  πάει  για  ύπνο. 

Ένας  ήχος:  το  χορτάρι  τσακιζόταν  κάτω  από  τα  πόδια  κάποι- 
ου που  πλησίαζε. 

Το  χέρι  του  Κίριθου  πήγε,  ενστικτωδώς,  στο  πιστόλι  στη  ζώνη 
του  καθώς  γύριζε  να  κοιτάξει.  Η φιγούρα  που  είδε,  όμως,  ήταν 
γνώριμη,  και  κρατούσε  ενεργειακή  λάμπα.  Μια  γαλανόδερμη 
γυναίκα  μέτριου  αναστήματος,  με  πράσινα  μαλλιά  που  έπε- 
φταν πλούσια  γύρω  απ’το  κεφάλι  της  χωρίς  να  φτάνουν  στους 
ώμους.  Μια  χτένα  τα  κρατούσε  μακριά  από  το  μέτωπό  της. 

«Το  φανταζόμουν  ότι  θα  σ’έβρισκα  εδώ,»  είπε  η Βιρίκα. 

«Πού  να  ήμουν;...» 

«Να  καθίσω;» 

«Κάτσε.» 

Η Βιρίκα  κάθισε  πλάι  του,  οκλαδόν,  έτσι  ώστε  να  τον  αντι- 
κρίζει. 

Ο Κίριθος  τής  έδωσε  τσιγάρο  και,  μετά,  της  το  άναψε  με  τον 
ενεργειακό  αναπτήρα  του.  «Φοβήθηκες  ότι  μπορεί  να  έφευγα; 
Να  πήγαινα  πάλι  στο  Τέναγος;»  τη  ρώτησε. 

«Έλπιζα  ότι  δε  θα  ήσουν  τόσο  ανόητος...» 

«Στους  φρουρούς  είπα  ότι,  αν  ρωτήσει  κανείς  για  μένα,  έχω 
πάει  να  πάρω  λίγο  αέρα.» 

«Το  ξέρω-  τους  ρώτησα.» 

Ο Κίριθος  αναστέναξε,  κοιτάζοντας  τον  ουρανό.  Πήρε  μια 
τελευταία  τζούρα  απ’το  τσιγάρο  του  και,  χωρίς  να  κοιτάξει,  το 
έσβησε  στο  χώμα  πλάι  του. 

«Ο  Μεγάλος  Λύκος  θα  τον  βρει  αν  είναι  ζωντανός,»  είπε  η 
Βιρίκα.  «Δεν  εγκαταλείπει  ούτε  έναν  επαναστάτη,  ποτέ.» 

«Για  ορισμένα  πράγματα,  όμως,  δε  μπορείς  να  κάνεις  τίποτα, 
όσο  κι  αν  το  θέλεις.  Απλά...  χάνονται.»  Ο Κίριθος  είχε  το  χέρι 
του  ακουμπισμένο  στο  λογισμένο  γόνατό  του  κι  εξακολουθού- 
σε να  κοιτάζει  τον  ουρανό  ανάμεσα  από  τις  φυλλωσιές  του  δά- 
σους. Τ’αστέρια  μετά  βίας  διακρίνονταν  καθώς  ξημέρωνε. 
«Τους  χάνω  όλους  γύρω  μου,  τον  έναν  μετά  τον  άλλο...  Πρώτα, 
την  Ερμιόνη.  Τώρα,  τον  αδελφό  μου.» 

«Ναι...»  μουρμούρισε,  αμήχανα,  η Βιρίκα.  «Λυπάμαι...» 

Ο Κίριθος  την  ατένισε-  εκείνη  απέφυγε  το  βλέμμα  του.  Δεν 
έπρεπε  να  είχα  αναφέρει  την  Ερμιόνη.  Δεν  του  το  είχε  πει  ποτέ 
ανοιχτά,  αλλά  ήταν  φανερό  ότι  ερχόταν  σε  δύσκολη  θέση  όπο- 
τε  της  μιλούσε  για  την  Ερμιόνη,  που  είχε  πεθάνει  εξαιτίας  των 
τρισκατάρατων  πολεμιστών  της  Παντοκράτειρας. 

Ο Κίριθος,  ορισμένες  φορές,  αναρωτιόταν  γιατί  ενοχλούσε  τη 
Βιρίκα  το  όνομα  της  Ερμιόνης:  επειδή  η Ερμιόνη  ήταν  γυναίκα 
του  προτού  σκοτωθεί,  ή επειδή  η ίδια  η Βιρίκα  ήταν  κάποτε 
πολεμίστρια  στον  Στρατό  της  Παντοκράτειρας; 

Η Βιρίκα  πήρε  μια  τζούρα  απ’το  τσιγάρο  της  χωρίς  να  τον 
κοιτάζει. 

«Δε  φταις  εσύ,»  της  είπε  ο Κίριθος.  «Ούτε  για  τη  μία  περί- 
πτωση ούτε  για  την  άλλη.» 

Τώρα  η Βιρίκα  τον  ατένισε,  και  η απάντησή  της  ήταν  απότο- 
μη: «Δεν  είπα  ότι  φταίω.  Απλώς...  αα...  δεν  ξέρω  τι  να  πω  α- 
κριβώς.» 

Ο Κίριθος  ανασήκωσε  τους  ώμους.  «Ούτ’εγώ  ξέρω  τι  να  πω 
ακριβώς.»  Κούνησε  το  κεφάλι.  «Οι  θεοί  μ’έχουν  καταραστεί, 
γαμώ  τη  φάρα  τους...» 

«Μην  το  λες  αυτό.»  Η Βιρίκα  άγγιξε  το  χέρι  του.  «Εσύ  δεν 
είσαι  καταραμένος.  Είσαι...  καλά.» 

Ο αντίχειράς  του  τύλιξε  τον  αντίχειρά  της.  Η Βιρίκα  δεν  τα 
πήγαινε  και  πολύ  καλά  με  τα  λόγια-  πάντα  τα  μπέρδευε,  πάντα 

έμοιαζε  να  θέλει  να  πει  περισσότερα,  να  εκφραστεί  καλύτερα, 
αλλά  για  κάποιον  λόγο  να  μη  μπορεί.  Όμως  ο Κίριθος  ήξερε 
πως,  όταν  του  είπε  Εσύ  δεν  είσαι  καταραμένος,  εννοούσε  ότι 
εκείνη  ήταν  πιο  καταραμένη  απ’αυτόν.  Και  δεν  το  έλεγε  επειδή 
δεν  τα  πήγαινε  καλά  με  τα  λόγια... 

«Πάμε  στο  άντρο,»  πρότεινε  ο Κίριθος.  «Ίσως  ο Πρόμαχος 
να  έχει  βρει  κάποια  λύση.  Ή,  αν  δεν  την  έχει  βρει  ακόμα,  ίσως 
να  τη  βρει  πριν  από  το  μεσημέρι.  Κι  επιπλέον,  θέλω  να  κοιμη- 
θώ. Έχω  να  κοιμηθώ  από  χτες.» 

Σηκώθηκαν  από  το  έδαφος  και  βάδισαν  προς  το  άντρο  των 
Μασκοφόρων. 

Κεφάλαιο  Τρίτο 
Ο Λίθος  Στο  Πέτρινο  Χέρι 


Οι  Μασκοφόροι  των  Φέρνιλγκαν  δεν  είχαν  πάρει  τυχαία  την 
ονομασία  τους.  Φορούσαν  δερμάτινες  μάσκες  όποτε  δραστη- 
ριοποιούνταν: δηλαδή,  όποτε  συγκρούονταν  με  τις  δυνάμεις 
της  Παντοκράτειρας.  Αυτό  δεν  ήταν  μόνο  για  να  προκαλεί  φό- 
βο και  δέος·  είχε  και  μια  πιο  πρακτική  αξία:  οι  πράκτορες  της 
Παντοκράτειρας  δεν  μάθαιναν  τα  πρόσωπά  τους,  κι  επομένως 
οι  επαναστάτες  μπορούσαν  να  κινούνται  στις  πόλεις  άνετα, 
χωρίς  να  φοβούνται  ότι  κάποιος  από  στιγμή  σε  στιγμή  θα  τους 
κυνηγήσει. 

Έτσι,  καθώς  πλησίαζαν  τη  Νίρκωφ  - μια  πόλη  βορειοδυτικά 
των  δασότοπων  Φέρνιλγκαν  - κανένας  από  τους  πέντε  επανα- 
στάτες δεν  ανησυχούσε  ότι  θα  τους  αναγνώριζαν.  Το  μόνο  σχε- 
τικά επίφοβο  άτομο  της  ομάδας  τους  ήταν  η Βιρίκα·  αλλά  κι 
αυτή  δεν  ήταν  ακριβώς  καταζητούμενη.  Οι  πράκτορες  της  Πα- 
ντοκράτειρας  την  είχαν  για  νεκρή.  Η Βιρίκα,  όταν  υπηρετούσε 
ως  μισθοφόρος  στον  Παντοκρατορικό  Στρατό,  είχε  χτυπηθεί 
από  μια  έκρηξη  μαζί  μ’ένα  σωρό  άλλους  συναδέλφους  της.  Ό- 
λοι τους  είχαν  σκοτωθεί,  εκτός  από  εκείνη.  Και  ο διοικητής 
τους  ευθυνόταν  δεν  επρόκειτο  καν  για  λάθος:  είχε  αποφασίσει 
να  τους...  θυσιάσει  για  το  καλό  της  Συμπαντικής  Παντοκρατο- 
ρίας.  Μια  θυσία  χωρίς  τη  συγκατάθεση  των  θυσιαζόμενων, 
ασφαλώς... 

Η Βιρίκα  από  τύχη  είχε  γλιτώσει  τη  ζωή  της,  και  ολόκληρη  η 
αριστερή  της  μεριά  είχε  τραυματιστεί  άσχημα,  από  τον  ώμο  ώς 
το  γόνατο.  Ακόμα  είχε  αποκρουστικές  ουλές  επάνω  της,  σαν 
στριφτά  ποτάμια,  σπείρες,  και  λάκκους.  Πάντοτε  είχε  κρυμμέ- 
νη την  αριστερή  πλευρά  του  σώματός  της.  Όταν  ήταν  μόνη  με 

τον  Κίριθο  και  έκαναν  έρωτα,  προτιμούσε  τα  φώτα  να  είναι 
σβηστά. 

Και  μισούσε  τους  Παντοκρατορικούς  όσο  λίγοι  επαναστάτες. 
Ποτέ  δεν  άφηνε  ζωντανούς  τους  ανθρώπους  της  Παντοκράτει- 
ρας  αν  μπορούσε  να  τους  σκοτώσει. 

Στην  αποστολή  αυτή  είχε  έρθει  επειδή  γνώριζε  τις  μεθόδους 
του  εχθρού  - πράγμα  που  μπορεί  να  φαινόταν  χρήσιμο  στους 
υπόλοιπους.  Αντιστάθμιζε  και  με  το  παραπάνω  τη  μηδαμινή 
πιθανότητα  που  υπήρχε  κάποιος  να  την  αναγνωρίσει. 

Ο Κίριθος,  ασφαλώς,  ήταν  επίσης  στην  ομάδα,  αφού  η υπό- 
θεση αφορούσε  άμεσα  εκείνον  και  τον  αδελφό  του.  Πίστευε 
πως  εξαρχής  έπρεπε  να  είχε  αποτρέψει  τον  Βατράνο  από  την 
ανοησία  να  πάνε  στο  Τέναγος  της  Κακιάς  Στροφής,  και  τώρα 
όφειλε,  τουλάχιστον,  να  διορθώσει  το  λάθος  - αν  μπορούσε  να 
διορθωθεί. 

Η Λίσβη  ήταν  στην  αποστολή  γιατί,  εκτός  του  ότι  ήταν  γυ- 
ναίκα του  Βατράνου  και  δεν  θα  δεχόταν  να  μείνει  πίσω,  είχε 
ικανότητες  που  πιθανώς  να  τους  χρειάζονταν  για  να  κλέψουν 
εκείνο  που  ήθελαν. 

Τα  δύο  άλλα  μέλη  της  πενταμελούς  ομάδας  ήταν  ο Νιρμόδος 
- ένας  από  τους  παλιότερους  συντρόφους  του  Καμίρνου’χοκ, 
και  από  τους  πρώτους  ανθρώπους  που  είχαν  ξεκινήσει  την  ε- 
πανάσταση στα  Φέρνιλγκαν  - και  ο Καλλέργης’νιρ  - που,  ό- 
πως η κατάληξη  του  ονόματος  του  υποδήλωνε,  ήταν  μάγος  του 
τάγματος  των  Βιοσκόπων.  Καταγόταν  από  τη  Χαρπόβη,  στα 
νότια  Φέρνιλγκαν. 

Οι  πέντε  τους  κάθονταν  επάνω  σ’ένα  ανοιχτό  τετράκυκλο 
όχημα  και  πλησίαζαν  τη  Νίρκωφ  καθώς  ο ήλιος  έγερνε  προς  τη 
δύση.  Ο Κίριθος  ήταν  στο  τιμόνι,  οδηγώντας. 

Είχαν  προ  πολλού  βγει  από  τους  μεγάλους  δασότοπους,  ακο- 
λουθώντας ένα  μονοπάτι  βόρεια  του  άντρου  όπου  χωρούσε  να 
περάσει  το  όχημά  τους·  γιατί,  κατά  κανόνα,  τα  οχήματα  δεν 
μπορούσαν  να  περάσουν  μέσα  από  τα  πυκνά  Φέρνιλγκαν,  πα- 

ρά  μόνο  αν  ήταν  δίκυκλα  και  μικρά,  αλλά  με  μεγάλους  και  χο- 
ντρούς τροχούς  για  να  αντέχουν  σε  ανώμαλα  εδάφη. 

Βγαίνοντας  από  τα  δάση,  οι  επαναστάτες  είχαν  κινηθεί  σε 
πιο  βατές  περιοχές,  λοφώδεις  ή και  πεδινές,  με  βλάστηση  που 
δεν  εμπόδιζε  την  κίνηση  του  οχήματος  τους.  Αυτά  τα  μέρη  ε- 
ξακολουθούσαν να  θεωρούνται  Φέρνιλγκαν,  αν  και  δεν  αποτε- 
λούσαν μέρος  των  απέραντων  δασότοπων.  Μικρές  πόλεις  και 
χωριά  υπήρχαν  εδώ  κι  εκεί,  κάτω  από  λόφους  κι  ανάμεσα  σε 
αγρούς.  Οι  περιοχές  ήταν,  γενικώς,  ήσυχες,  αν  και  δεν  απο- 
κλειόταν να  συναντούσες  και  καμία  περιπολία  Παντοκρατορι- 
κών. 

Οι  επαναστάτες  είχαν  πάει  από  μονοπάτια  που  ήξεραν  ότι  οι 
Παντοκρατορικοί  δεν  περιπολούσαν  και,  ευτυχώς  (γιατί  πά- 
ντοτε έπρεπε  κανείς  να  υπολογίζει  και  τον  αστάθμητο  παρά- 
γοντα), δεν  είχαν  συναντήσει  κανέναν.  Αφήνοντας  πίσω  τους 
ένα  μονοπάτι  γεμάτο  πέτρες,  χώμα,  και  χόρτα,  είχαν  βάλει 
τους  τέσσερις  χοντρούς  τροχούς  του  οχήματος  τους  επάνω  στο 
Φίδι:  τη  μεγάλη  δημοσιά  που  ερχόταν  από  τη  Νίρβεκ,  διέσχιζε 
τα  Φέρνιλγκαν,  σπειροειδώς  σαν  φίδι,  και  έφτανε  ώς  τη  δια- 
στασιακή  δίοδο  που  έβγαζε  από  τη  Σεργήλη  στη  Σάρντλι. 

Ο Κίριθος  οδηγούσε  συνέχεια,  επί  τέσσερις  ώρες·  και,  όταν  η 
Βιρίκα  τού  είχε  προτείνει  να  πάρει  εκείνη  το  τιμόνι,  είχε  πει: 
«Καλύτερα  να  οδηγώ  και  να  έχω  την  προσοχή  μου  εδώ,  παρά 
να  κάθομαι  και  να  σκέφτομαι.» 

Τώρα,  ακολουθώντας  το  Φίδι  προς  τα  δυτικά,  έφταναν  στη 
Νίρκωφ,  που  ήταν  μια  από  τις  σημαντικότερες  πόλεις  στην  πε- 
ριοχή των  Φέρνιλγκαν,  και  όπου  οι  πράκτορες  της  Παντοκρά- 
τειρας  είχαν  αρκετή  επιρροή.  Ο ήλιος  έγερνε  πίσω  από  τις  ψη- 
λές πολυκατοικίες  της  πόλης  κάνοντάς  τα  σίδερα  και  τα  τζάμια 
τους  να  γυαλίζουν  πορτοκαλιά  και  κόκκινα. 

«Θα  οδηγήσω  εγώ  τώρα,»  δήλωσε  ο Καλλέργης. 

«Δε  χρειάζεται,»  είπε  ο Κίριθος. 

«Μην  ακούω  ανοησίες.  Οδηγείς  ήδη  πολλές  ώρες·  δε  χρειά- 
ζεται να  οδηγήσεις  και  μέσα  στους  δρόμους  της  πόλης.» 

«Τέλος  πάντων  άντε.»  Ο Κίριθος  σταμάτησε  το  όχημά  τους 
στο  πλάι  της  λιθόστρωτης  δημοσιάς  και  πήγε  στην  πίσω  μεριά 
του,  ενώ  ο Βιοσκόπος  πήγαινε  μπροστά  και  κάθιζε  στη  θέση 
του  οδηγού.  Το  φως  του  απογεύματος  έκανε  τα  μακριά  ξανθά 
του  μαλλιά  να  μοιάζουν  πυρρόξανθα  και  το  λευκό-ροζ  δέρμα 
του  να  έχει  μια  κόκκινη  χροιά. 

Πήρε  το  τιμόνι  στα  χέρια  του,  πάτησε  το  πετάλι,  και  συνέχι- 
σαν τον  δρόμο  τους,  ενώ  ο Κίριθος  καθόταν  ανάμεσα  στη  Βιρί- 
κα  και  στον  Νιρμόδο.  Η Λίσβη  ήταν  μπροστά,  πλάι  στον  Καλ- 
λέργη. 

Η δημοσιά  περνούσε  νότια  της  Νίρκωφ·  η πόλη  την  αγκάλια- 
ζε μόνο  από  τη  μια  μεριά.  Οι  επαναστάτες  προσπέρασαν  τον 
Παντοκρατορικό  Στρατώνα  στην  ανατολική  άκρη  της  Νίρκωφ, 
και  μπήκαν  στην  πόλη  από  την  πρώτη  είσοδο.  Δυτικά  τους  ή- 
ταν τώρα  το  Ύψωμα,  η συνοικία  που  βρισκόταν  ψηλότερα  από 
τις  υπόλοιπες  της  Νίρκωφ.  Τα  οικοδομήματά  της  ορθώνονταν 
επιβλητικά,  και  στη  βορειοανατολική  άκρη  της  ήταν  ο Ναός 
του  Κρόνου,  τον  οποίο  είδαν  οι  επαναστάτες  καθώς  πήγαιναν 
βαθύτερα  μέσα  στην  πόλη  και  χάνονταν  ανάμεσα  στις  πολυκα- 
τοικίες της. 

«Μέχρι  στιγμής,  όλα  καλά...»  παρατήρησε  η Λίσβη. 

«Αλίμονο  από  τώρα  να  παρουσιαζόταν  πρόβλημα,»  είπε  ο 
Καλλέργης. 

«Μπορούσαν  να  μας  είχαν  σταματήσει  στην  είσοδο  της  πό- 
λης.» 

«Σταματούν  μόνο  τα  φορτηγά,»  είπε  η Βιρίκα,  «για  την  πε- 
ρίπτωση που  μεταφέρουν  εμπορεύματα-  τ’άλλα  οχήματα  δεν 
τα  σταματούν.» 

Η Λίσβη  δεν  μίλησε.  Δεν  ήξερε  και  πολλά  από  μεγάλες  πό- 
λεις· είχε  μεγαλώσει  στην  ύπαιθρο  των  Φέρνιλγκαν.  Ήταν  ε- 
ξαιρετική στην  αναρρίχηση  και  στον  κλεφτοπόλεμο,  αλλά  μην 

της  έλεγες  να  βρει  το  δρόμο  της  μέσα  σε  μεγαλούπολη·  θα  έ- 
κανε κύκλους  για  ώρες. 

Ο Καλλέργης’νιρ  και  η Βιρίκα  ήταν  οι  κατεξοχήν  κοσμοπολί- 
τες της  ομάδας  τους,  σε  σύγκριση  με  τους  υπόλοιπους  τρεις. 


«Σελάφκι.  Σ’έψαχνα  από  το  πρωί,»  είπε  ο Καμίρνος,  κατεβαί- 
νοντας από  το  άλογό  του  και  παίρνοντάς  το  από  τα  γκέμια,  για 
να  πλησιάσει  τη  γυναίκα  που  ήταν  δίπλα  στη  φωτιά  μαζί 
μ’άλλους  τέσσερις  επαναστάτες. 

«Πρόμαχε,»  είπε  εκείνη,  καθώς  σηκωνόταν  όρθια  μαζί  με 
τους  υπόλοιπους.  Ήταν  κοντή  και  κοκκινόδερμη,  με  πυκνά, 
μαύρα  μαλλιά.  Δεν  καταγόταν  από  τη  Σεργήλη  αλλά  από  τη 
Σάρντλυ  είχε  έρθει  εδώ  ύστερα  από  αίτημα  του  Πρίγκιπα  Αν- 
δρόνικου, του  πρωτεργάτη  της  Επανάστασης,  επειδή  οι  Μα- 
σκοφόροι  χρειάζονταν  κάποιον  μάγο  του  τάγματος  των  Δε- 
σμοφυλάκων και  δεν  είχαν  κανέναν. 

«Καλησπέρα  σε  όλους,»  χαιρέτησε  ο Καμίρνος’χοκ  καθώς 
πήγαινε  να  σταθεί  εμπρός  τους.  «Οι  ανιχνευτές  μου  δυσκολεύ- 
τηκαν να  σας  βρουν,  οφείλω  να  ομολογήσω.  Κι  αυτό  πρέπει 
νάναι  καλό  σημάδι.» 

Η Σελάφκι’λι  μειδίασε,  και  το  πράσινο  πετράδι  που  κρεμόταν 
στο  στήθος  της  γυάλισε  παρότι  δεν  το  χτυπούσε  η φωτιά  εκεί 
όπου  η μάγισσα  στεκόταν.  Όπως  γνώριζε  ο Καμίρνος,  μέσα 
στο  πετράδι  ήταν  φυλακισμένο  ένα  δαιμονικό  πνεύμα  από  τη 
Σάρντλι  το  οποίο  υπηρετούσε  τη  Σελάφκι.  «Χτυπήσαμε  μια 
βάρκα  γεμάτη  στρατιώτες  της  Παντοκράτειρας,  Πρόμαχε.  Με- 
τέφεραν όπλα  επάνω  στον  ποταμό.  Δεν  ξέρουμε  για  ποιο  σκο- 
πό, αλλά  τώρα  είναι  δικά  μας.»  Η Σελάφκι  έδειξε  πίσω  από  τη 
φωτιά,  κοντά  σε  κάτι  θάμνους.  Ο Καμίρνος  νόμιζε  ότι  διέκρινε 
κιβώτια  κρυμμένα  εκεί. 

«Ωραία,»  είπε  νεύοντας.  «Να  τα  φέρετε  στο  άντρο.  Θα  τα 
χρειαστούμε,  δίχως  αμφιβολία.» 

«Γιατί,  όμως,  με  αναζητάς;»  ρώτησε  η Σελάφκι’λι. 

«Για  τις  γνώσεις  σου,  ασφαλώς.  Συνέβη  κάτι  σ’έναν  σύντρο- 
φό μας,  και  η γνώμη  μιας  Δεσμοφύλακα  ίσως  να  είναι  σημα- 
ντική.» 

Η Σελάφκι  τον  περίμενε  να  συνεχίσει. 

Ο Καμίρνος  τής  είπε  για  την  περίπτωση  του  Βατράνου,  χωρίς 
να  της  αναφέρει  ότι  ο δαίμονας  που  τον  είχε  καταπιεί  ονομα- 
ζόταν Βαλκράθμω,  ή ότι  είχε  ήδη  βρει  κάποιον  τρόπο  για  να 
επαναφέρει  (όπως  ήλπιζε)  τον  χαμένο  επαναστάτη.  «Ποια  εί- 
ναι η άποψή  σου,  Σελάφκι;  Τι  πρέπει  να  γίνει;» 

Η μάγισσα  κούνησε  το  κεφάλι.  «Δεν  ξέρω,  Πρόμαχε.  Μοιάζει 
τόσο...  παράξενο.  Είπες  ότι  ο Βατράνος  εξαφανίστηκε  μέσα 
στο  στόμα  του  τέρατος,  έτσι;  Το  τέρας  δεν  τον  μάσησε...» 

«Ακριβώς.» 

«Μήπως  ο Κίριθος  έκανε  λάθος;  Μήπως,  επειδή  ήταν  ταραγ- 
μένος-;» 

«Όχι,»  είπε  ο Καμίρνος.  «Ο  Κίριθος  είδε  καλά.» 

Η Σελάφκι  ανασήκωσε  τους  ώμους.  «Δεν  έχω  γνώμη,  τότε. 
Δεν  ξέρω  για  καμία  παρόμοια  περίπτωση.  Το  μόνο  που  σκέ- 
φτομαι είναι  ότι  ίσως  θα  μπορούσαμε  ν’αγγίξουμε  πάλι  εκείνο 
το  χάραγμα  στο  δέντρο,  ή να  ερευνήσουμε  το  Τέναγος  της  Κα- 
κιάς  Στροφής...»  Έμοιαζε  μπερδεμένη.  «Υπάρχει  κι  ένα  άλλο 
ενδεχόμενο,  βέβαια.  Το  έχω  ακούσει  αυτό  αλλά,  προσωπικά, 
δεν  το  έχω  δει.  Όπως  γνωρίζεις,  η έδρα  του  τάγματος  των  Δε- 
σμοφυλάκων, και  οι  περισσότεροι  Δεσμοφύλακες,  είναι  στη 
Φεηνάρκια.  Σ’αυτή  τη  διάσταση,  λοιπόν,  έχω  ακούσει  ότι,  σε 
σπάνιες  περιπτώσεις,  κάποιος  από  τους  γηγενείς  δαιμονικούς 
θεούς  μπορεί  να  σε  καταβροχθίσει  και  να  σε  μεταφέρει  σε  μια 
ενδοδιάσταση  στο  εσωτερικό  του  ενεργειακού  του  σώματος. 
Δεν  είσαι,  δηλαδή,  κανονικά  μέσα  στο  βιολογικό  του  σώμα-  θα 
μπορούσε  κανείς  να  πει  ότι  είσαι  χαμένος  μέσα  στην  ψυχή  του. 

Ο τρόπος  για  να  επαναφέρεις  έναν  τέτοιο  άνθρωπο...»  μόρφα- 
σε, «ποικίλλει.  Εξαρτάται  κάθε  φορά  από  τον  δαιμονικό  θεό. 
Αν  πρόκειται,  επομένως,  για  παρόμοια  περίπτωση,  πρέπει  να 
μάθουμε  περισσότερα  για  το  θηρίο  που  καταβρόχθισε  τον  Βα- 
τράνο.» 

«Στο  ίδιο  συμπέρασμα  φτάσαμε,»  κατέληξε  ο Καμίρνος,  και 
της  είπε  όλα  τα  υπόλοιπα  για  την  υπόθεση.  Τελειώνοντας, 
πρόσθεσε:  «Επίτηδες  δεν  σ’τα  ανέφερα  από  την  αρχή,  για  να 
δω  ποια  θα  ήταν  η ανεπηρέαστη  γνώμη  σου.  Πες  μου  τώρα:  τι 
νομίζεις  για  το  σχέδιό  μου;» 

«Δεν  έχω  κανένα  καλύτερο  σχέδιο  να  προτείνω,  άρα  το  σχέ- 
διό σου  πρέπει  να  λειτουργήσει,  Πρόμαχε,  αλλιώς  ο Βατράνος 
είναι  χαμένος.  Θα  πρότεινα,  όμως,  να  είμαι  κοντά  όταν  θα  επι- 
καλεστείς τον  δαίμονα.» 

«Το  ίδιο  θα  πρότεινα  κι  εγώ,»  ένευσε  ο Καμίρνος.  «Είμαι  βέ- 
βαιος πως  γνωρίζεις  ξόρκια  τα  οποία  μπορεί  να  μας  φανούν 
χρήσιμα  σε  μια  τέτοια  περίπτωση·  γιατί  φοβάμαι  πως  ίσως  ο 
Βαλκράθμω  να  μην  αποδειχτεί  φιλικός  προς  εμάς  όταν  τον  κα- 
λέσουμε.» 


Ο Βατράνος  περιπλανιέται  παραπατώντας  μέσα  στο  παράξενο 
δάσος  (τα  γυμνά  του  πόδια  τον  πονάνε,  και  είναι  και  εξουθε- 
νωμένος από  όσα  τού  έχουν  συμβεί),  ώσπου  βλέπει  τις  ομίχλες 
και  τη  βλάστηση  να  παρουσιάζουν  μπροστά  του  ένα  ερείπιο. 

Όχι!  σκέφτεται  τρομαγμένος,  νομίζοντας  ότι  έχει  φτάσει  στο 
ίδιο  μέρος  όπου  ήταν  και  πριν.  Ενστικτωδώς,  υψώνει  το  ξιφί- 
διό  του,  περιμένοντας  επίθεση  από  την  πτηνόμορφη  γυναίκα  ή 
τον  χοιρόμορφο  άντρα. 

Κανένας,  όμως,  δεν  φαίνεται  να  είναι  μέσα  στο  ερείπιο.  Τί- 
ποτα δεν  κινείται  πίσω  από  την  κουρτίνα  της  ποικιλόχρωμης 
ομίχλης. 

Δεν  είναι  το  ίδιο  μέρος;  Του  μοιάζει  αρκετά  ίδιο:  Αυτοί  οι  μι- 
σογκρεμισμένοι  τοίχοι...  Αυτό  το  πέτρινο  πλαίσιο  πόρτας... 

Ο Βατράνος  πλησιάζει,  προσεχτικά,  με  το  ξιφίδιό  του  υψω- 
μένο. Μπαίνει  στο  ερείπιο  αφουγκραζόμενος.  Δεν  ακούει  τίπο- 
τα το  ανησυχητικό.  Κοιτάζει  τριγύρω,  και,  παρότι  το  μέρος  εί- 
ναι ίδιο  με  πριν,  δεν  βλέπει  πουθενά  τη  φωτιά  που  είχε  ανάψει 
η πτηνόμορφη  γυναίκα.  Ούτε  απομεινάρια  της  φωτιάς.  Και  δε 
νομίζω  ότι  θα  μάζευε  τις  στάχτες  αφότον  την  είχε  σβήσει.  Επί- 
σης, παρατηρεί  ο Βατράνος,  δεν  υπάρχουν  πουθενά  ίχνη  στο 
έδαφος. 

Δεν  είναι  το  ίδιο  μέρος,  τελικά,  αλλά  η ομοιότητα  είναι  εξω- 
φρενική. Για  μια  στιγμή,  έχει  την  αίσθηση  ότι  βρίσκεται  στο 
θέατρο,  ότι  όλα  τούτα  είναι  σκηνικά,  στημένα  από  κάποιον 
αόρατο  σκηνοθέτη. 

Είναι  κουρασμένος,  εξουθενωμένος,  θέλει  απελπισμένα  να 
κουλουριαστεί  κάπου  και  να  κοιμηθεί,  αλλά  η περιέργειά  του 
νικά  την  κούραση  του  και  ερευνά  διεξοδικά  το  παράξενο  ερεί- 
πιο που  είναι  ολόιδιο  με  το  προηγούμενο.  Ψάχνει  να  βρει  αν 
υπάρχει  καμία  διαφορά. 

Τελικά,  επάνω  σε  μια  πέτρα  εντοπίζει  ένα  σχήμα. 


Μοιάζει  βιαστικά  χαραγμένο.  Και  πρέπει  νάναι  πρόσφατο: 
δηλαδή,  αφότου  τούτο  το  οικοδόμημα  έγινε  ερείπιο. 

Κάποιος  άλλος  χαμένος  εδώ  πέρα  πρέπει  να  το  χάραξε,  σκέ- 
φτεται ο Βατράνος.  Τι  συμβολίζει,  όμως; 

Και  μπορεί  να  είναι  σίγουρος  ότι  το  ίδιο  σύμβολο  δεν  υπάρχει 
και  στο  προηγούμενο  ερείπιο;  Όχι,  δεν  μπορεί  να  είναι  σίγου- 
ρος. Και  καλύτερα  να  φεύγω  από  δω,  τώρα. 

Βγαίνει  από  το  ερείπιο  και  μπαίνει  στο  δάσος.  Μετά  από  λί- 
γο, βρίσκει  ένα  μέρος  που  πιστεύει  ότι  είναι  σχετικά  ασφαλές: 
μια  ρηχή  σπηλιά,  κρυμμένη  κάτω  από  μερικά  δέντρα.  Πηγαίνει 
εκεί  και  κουλουριάζεται. 

Ο ύπνος  δεν  αργεί  να  τον  πάρει. 


Ο Καλλέργης’νιρ  οδήγησε  το  τετράκυκλο  όχημά  τους  στην  πε- 
ριοχή της  Νίρκωφ  που  ονομαζόταν  Αγορά.  Εδώ  βρίσκονταν  τα 
περισσότερα  καταστήματα  της  πόλης.  Καθώς  διέσχιζαν  τους 
δρόμους,  οι  επαναστάτες  έβλεπαν  δεξιά  κι  αριστερά  τους,  μέ- 
σα στο  σούρουπο,  τις  μεγάλες  βιτρίνες:  κούκλες  ντυμένες  με 
την  τελευταία  μόδα-  μηχανήματα  για  διάφορες  δουλειές,  από 
ενεργειακές  κουζίνες  μέχρι  συστήματα  ήχου-  βιβλία,  τοποθε- 
τημένα σε  στοίβες  και  ορισμένα  σηκωμένα  όρθια  ώστε  να  επι- 
δεικνύουν περήφανα  τα  εξώφυλλά  τους·  πίνακες  και  ταπετσα- 
ρίες, κρεμασμένα  το  ένα  δίπλα  στο  άλλο-  κοσμήματα,  χρυσά, 
αργυρά,  μπρούντζινα,  γυαλίζοντας  φανταχτερά  κάτω  από  τον 
ενεργειακό  φωτισμό. 

Η Λίσβη  κοίταζε  καλά-καλά,  δείχνοντας  να  έχει  σχεδόν  ξε- 
χάσει  τον  χαμό  του  Βατράνου.  Τα  βιολετιά  μάτια  της  ήταν  δια- 
σταλμένα. 

«Κλείσε  το  στόμα  σου,»  της  είπε  η Βιρίκα. 

Η Λίσβη  την  αγριοκοίταξε  πάνω  απ’τον  ώμο  της. 

Ο Καλλέργης  μειδίασε.  Τους  πήρε  από  την  Αγορά,  τους  πέ- 
ρασε από  το  Χώρισμα  - τη  λεωφόρο  που  λεγόταν  έτσι  επειδή 
χώριζε  τη  Νίρκωφ  σε  ανατολική  και  δυτική  μεριά  - και  τους 

έβαλε  στην  Παλιά  Πόλη:  η οποία  δεν  είχε  μόνο  το  όνομα  αλλά 
και  τη  χάρη.  Τα  οικοδομήματά  της,  πράγματι,  φαίνονταν  πα- 
λιότερα  από  τα  υπόλοιπα.  Ορισμένες  πολυκατοικίες  έμοιαζαν 
επίφοβες  να  γκρεμιστούν. 

«Ελπίζω  ο φίλος  μας  να  μην  έχει  νυχτερινή  βάρδια  απόψε,» 
είπε  ο Καλλέργης. 

«Είναι  ανάγκη  να  πάμε  να  τον  βρούμε;»  ρώτησε  η Λίσβη. 
«Σε  τι  θα  μπορεί  να  μας  βοηθήσει  ένας  οδηγός  επιβατηγού;» 

«Μαθαίνει  πολλά  τριγυρίζοντας  στους  δρόμους  της  Νίρ- 
κωφ,»  της  είπε  ο Νιρμόδος.  «Και  προτού  επιχειρήσουμε  να 
μπούμε  στον  Ναό  του  Κρόνου,  καλύτερα  να  έχουμε  όσο  το  δυ- 
νατόν περισσότερες  πληροφορίες.  Ποτέ  δεν  ξέρεις  τι  μπορεί 
νάχει  συμβεί-  αλλά  ό,τι  κι  αν  έχει  συμβεί  ο Νικόδημος  θα  τόχει 
ακούσει.  Είναι  παλιός  σύνδεσμός  μας,  και  τον  εμπιστεύομαι.» 

Κι  αφού  τον  εμπιστευόταν  ο Νιρμόδος  - ο οποίος  ήταν  επί- 
σης παλιός  επαναστάτης  - κανένας  από  τους  άλλους  δεν  μπο- 
ρούσε να  πει  τίποτα  πάνω  στο  θέμα. 

Ο Καλλέργης  σταμάτησε  το  όχημά  τους  σ’έναν  ήσυχο  δρόμο 
της  Παλιάς  Πόλης,  και  ο Νιρμόδος  κι  ο Κίριθος  κατέβηκαν.  Οι 
σκιές  είχαν  αρχίσει  να  πυκνώνουν  στην  Νίρκωφ,  καθώς  οι  δύο 
επαναστάτες  βάδισαν  προς  την  είσοδο  μιας  πολυκατοικίας  και, 
φτάνοντας  κοντά,  ο Νιρμόδος  πάτησε  ένα  κουδούνι. 

Κανείς  δεν  απάντησε. 

Ο Νιρμόδος  ξαναπάτησε  το  κουδούνι. 

Πάλι,  καμία  απάντηση. 

«Δεν  είναι  εδώ,»  είπε  ο Κίριθος. 

«Αν  έχει  νυχτερινή  βάρδια,  θα  πρέπει  ή να  χάσουμε  χρόνο 
περιμένοντας  ή να  τον  αναζητήσουμε  μες  στην  πόλη,»  είπε  ο 
Νιρμόδος. 

«Θα  τον  αναζητήσουμε.» 

«Το  περίμενα  ότι  θα  τόλεγες  αυτό.»  Καθώς  όμως  ο Κίριθος 
κοίταζε  το  πρασινόδερμο  πρόσωπο  του  Νιρμόδου  κάτω  απ’την 
κουκούλα  του,  μπορούσε  να  διακρίνει  ότι  η όψη  του  άλλου  ε- 

παναστάτη  φανέρωνε  πως  δεν  θεωρούσε  τη  συγκεκριμένη  ι- 
δέα και  τόσο  καλή. 

«Φοβάσαι  ότι  ίσως  να  τραβήξουμε  ανεπιθύμητη  προσοχή...» 

Ο Νιρμόδος  ένευσε.  «Ναι.  Αλλά  ας  βεβαιωθούμε  πρώτα  ότι, 
όντως,  έχει  νυχτερινή  βάρδια.  Είναι  ακόμα  νωρίς  για  να  φτά- 
σουμε σ’αυτό  το  συμπέρασμα.» 

Επέστρεψαν  στο  όχημά  τους  και  πήγαν  σ’ένα  μέτριο  ξενοδο- 
χείο της  Παλιάς  Πόλης,  όπου  έκλεισαν  δύο  δίκλινα  κι  ένα  μο- 
νόκλινο δωμάτιο  δείχνοντας  ψεύτικες  ταυτότητες.  Ο Κίριθος 
μαζί  με  τη  Βιρίκα-  ο Καλλέργης  μαζί  με  τον  Νιρμόδο-  και  η Λί- 
σβη  είπε  ότι  ήθελε  να  είναι  μόνη.  Δεν  έμειναν,  όμως,  πολύ  στο 
ξενοδοχείο:  αφού  τακτοποίησαν  πρόχειρα  τα  πράγματά  τους, 
έφυγαν  πηγαίνοντας  στο  γκαράζ  που  ο Νιρμόδος  ήξερε  ότι  ο 
Νικόδημος  άφηνε  το  επιβατηγό  του  μετά  τη  δουλειά. 

Βρισκόταν  στην  ανατολική  μεριά  της  Παλιάς  Πόλης,  έναν 
δρόμο  απόσταση  από  το  Χώρισμα,  και  ήταν  ένας  μεγάλος  σκε- 
παστός χώρος  με  ισόγειο,  όροφο,  και  υπόγειο.  Το  ισόγειο  ήταν 
στάβλος  για  άλογα-  στον  όροφο  και  στο  υπόγειο  σταματούσαν 
τροχοφόρα.  Το  γκαράζ  πουλούσε  και  ενεργειακές  φιάλες  των 
συνηθέστερων  τύπων. 

«Επιτρέπουν  να  μπαίνει  ο καθένας  και  να  κοιτάζει  ποιο  όχη- 
μα είναι  εδώ  και  ποιο  όχι;»  ρώτησε  ο Κίριθος  τον  Νιρμόδο. 

Αλλά  ο Καλλέργης  ήταν  που  απάντησε:  «Πρέπει  να  έχεις  πά- 
ρει κάρτα.  Εκτός  αν  είσαι  πράκτορας  της  Παντοκράτειρας, 
οπότε  μπορείς  να  μπαίνεις  όπου  σου  κατέβει.» 

Η Βιρίκα  μούγκρισε  συμφωνώντας. 

«Τι  νόημα  έχει  που  ήρθαμε  εδώ,  λοιπόν;»  είπε  ο Κίριθος. 

«Θα  πάρουμε  κάρτα,»  αποκρίθηκε  ο Καλλέργης,  ανασηκώ- 
νοντας  τους  ώμους  και  οδηγώντας  το  όχημά  τους,  με  μειωμένη 
ταχύτητα,  προς  την  είσοδο  του  γκαράζ.  «Πού  βάζει  συνήθως 
το  επιβατηγό  του  ο Νικόδημος;»  ρώτησε  τον  Νιρμόδο.  «Πάνω 
ή κάτω;» 

«Κάτω.» 

Το  ξεσκέπαστο  όχημα  των  επαναστατών  έφτασε  στην  είσοδο 
του  γκαράζ,  και  ο φύλακας  είπε  στον  Καλλέργη:  «Καλησπέρα, 
κύριε.» 

«Καλησπέρα.  Για  τη  νύχτα  θα  το  αφήσουμε.  Στο  υπόγειο,  θα 
ήθελα.» 

«Κανένα  πρόβλημα,  κύριε.»  Ο φύλακας  έδωσε  στον  Βιοσκό- 
πο  μια  κάρτα  και  ο Βιοσκόπος  τον  πλήρωσε.  «Τα  φώτα  σας 
ανοιχτά  καθώς  κατεβαίνετε,  παρακαλώ.» 

Ο Καλλέργης  οδήγησε  το  όχημα  στο  υπόγειο  γκαράζ  και  το 
στάθμευσε  ανάμεσα  σε  άλλα.  Ο χώρος  ήταν  μεγάλος  και  ψη- 
λός· χωρούσε  οχήματα  διαφόρων  μεγεθών. 

«Δεν  το  βλέπω  εδώ,»  είπε  ο Νιρμόδος  καθώς  κατέβαιναν  από 
το  τετράκυκλό  τους. 

«Σίγουρος;»  ρώτησε  ο Καλλέργης. 

Έκαναν  μια  βόλτα  στο  υπόγειο,  προσποιούμενοι  ότι  έψαχναν 
τη  σκάλα  για  ν’ανεβούν.  «Ναι,»  είπε  ο Νιρμόδος.  «Δεν  έχει  τε- 
λειώσει τη  δουλειά  του  ακόμα. 

»Θα  πάμε  να  τον  περιμένουμε  έξω  απ’το  σπίτι  του.» 


Η πτηνόμορφη  γυναίκα  τον  είχε  ξαναβρεί.  Περνώντας  μέσα 
από  τις  ομίχλες,  πλησίαζε  τη  σπηλιά  τον  καί  τέντωνε  τα  νυχάτα 
χέρια  της  προς  το  μέρος  τον.  Το  σώμα  της  ήταν  γεμάτο  τραύ- 
ματα καί  μελανιές. 

Εκείνος  άκουσε  τον  εαυτό  τον  να  βγάζει  ένα  γρύλισμα  που 
θύμιζε  θηρίου,  καί  ύψωσε  τα  δικά  τον  χέρια- 
Είδε  επάνω  τους  πυκνή  γκρίζα  τρίχα. 

Και  στο  πέρας  των  δαχτύλων  τον,  μεγύιλα  νύχια- 
Ο Βατράνος  ξυπνά  από  τον  εφιάλτη  και  βγαίνει  αμέσως 
απ’τη  σπηλιά.  Κανένας  δεν  τον  πλησιάζει,  διαπιστώνει  ανα- 
κουφισμένος, και  κατεβάζει  το  ξιφίδιό  του. 

Κοιτάζοντας  στον  ουρανό,  βλέπει  ότι  ακόμα  σούρουπο  είναι. 
Λυκόφως  παντού.  Τίποτα  δεν  αλλάζει  εδώ.  Ο χρόνος  δεν  περ- 
νά. Πρέπει  να  είμαι  νεκρός·  τι  όιλλη  εξήγηση  υπάρχει; 

Αν,  όμως,  είναι  νεκρός,  τότε  πώς  αιμορραγούσε  όταν  τα  νύ- 
χια της  πτηνόμορφης  γυναίκας  τον  έγδερναν  και  όταν  εκείνη 
τον  είχε  δαγκώσει; 

Αγγίζει  τα  τραύματά  του  και  μορφάζει  καθώς  τον  πονάνε. 
Παρατηρεί,  όμως,  ότι  εφελκίδες  έχουν  σχηματιστεί  επάνω 
τους,  κι  αυτό  είναι  σίγουρα  καλό. 

Επίσης,  παρατηρεί  και  κάτι  άλλο. 

Τρίχες,  σε  ορισμένα  τυχαία  σημεία  του  σώματός  του.  Μα- 
κριές, γκρίζες  τρίχες. 

Η αναπνοή  του  κόβεται.  «Θεοί!»  λέει.  «Τι...  τι  μου  συμβαί- 
νει;» Κοιτάζει  τον  εαυτό  του  προσεχτικά,  από  πάνω  ώς  κάτω. 
Τρίχες,  από  δω  κι  από  κει.  Γκρίζες,  όπως  αυτές  στο  όνειρό  του. 

Πλησιάζει  μια  από  τις  μικρές  λίμνες  που  βρίσκονται  διά- 
σπαρτες στο  μυστηριώδες  δάσος  και  ατενίζει  μέσα  της  την  α- 
ντανάκλασή του-  θέλει  οπωσδήποτε  να  δει  το  πρόσωπό  του. 
Φοβάται  ότι  αυτό  που  θα  αντικρίσει  θα  τον  τρομάξει,  ότι  δεν 
θα  είναι  ο ίδιος,  ότι  θα  έχει  αλλάξει-  αλλά  τίποτα  το  διαφορετι- 
κό δεν  βλέπει.  Εκτός  ίσως...  Είναι  λίγο  παράξενη  αυτή  η γυα- 
λάδα στα  μάτια  του,  ή νομίζει; 

Παίρνει  το  βλέμμα  του  από  τη  λίμνη. 

Αναρωτιέται  αν  μετατρέπεται  σε  θηρίο:  αν  γίνεται  όπως  την 
πτηνόμορφη  γυναίκα  και  τον  χοιρόμορφο  άντρα.  Αναρωτιέται 
αν  κι  αυτοί  ήταν  κάποτε  άνθρωποι  σαν  εκείνον,  μέχρι  που  κα- 
τέληξαν εδώ... 

Αν  μεταμορφωνόμαστε,  είναι  δυνατόν  αυτός  να  είναι  ο κό- 
σμος των  νεκρών;  Γιατί,  στον  κόσμο  των  νεκρών,  να  γινόμαστε 
θηρία;  Του  φαίνεται  τελείως,  μα  τελείως,  παράλογο. 

Βαδίζει  ξανά  μέσα  στο  δάσος.  Προσεχτικός.  Με  τ’αφτιά  του 
τεντωμένα. 

Και  νομίζει  πως  ακούει  μικρούς  ήχους  που  παλιά  δεν  τους 
άκουγε... 


Ο Κίριθος  και  ο Νιρμόδος,  κρυμμένοι  σ’έναν  πλευρικό  δρόμο, 
ατένιζαν  την  πολυκατοικία  αντίκρυ  τους.  Οι  υπόλοιποι  επανα- 
στάτες βρίσκονταν  στο  ξενοδοχείο-  ήταν  ασφαλέστερο  να  εί- 
ναι λιγότεροι  εδώ  παρά  περισσότεροι  - μικρότερη  η πιθανότη- 
τα έτσι  να  τραβήξουν  την  προσοχή  των  πρακτόρων  της  Πα- 
ντοκράτειρας. 

«Νομίζεις  ότι  ο Μεγάλος  Λύκος  θα  τα  καταφέρει;»  ρώτησε  ο 
Κίριθος. 

«Αν  τα  καταφέρουμε  εμείς,  τότε  υπάρχει  περίπτωση  να  τα 
καταφέρει  κι  αυτός.» 

«Σε  ρωτάω  επειδή  τον  ξέρεις  πιο  καλά  απ’ό,τι  εγώ.  Πιάνουν 
αυτά  τα...  μαγικά  του;» 

«Μας  έχει  απογοητεύσει  ποτέ,  Κίριθε;» 

«Δεν  είναι  απάντηση  τούτη!» 

«Το  βέβαιο  είναι  ότι  θα  προσπαθήσει,»  είπε  ο Νιρμόδος. 
«Για  το  αποτέλεσμα  δεν  μπορώ  να  γνωρίζω.  Ακόμα  κι  ο ίδιος 
είπε  ότι  πρόκειται  για  κάτι  που  δεν  έχει  ξανακάνει  ποτέ  - για 
κάτι  που  δεν  έχει  καν  δει  κανέναν  άλλο  να  κάνει.  Είναι  εξαιρε- 
τικά σπάνια  περίπτωση.» 

«Τα  κέρατα  του  Κάρτωλακ...!»  καταράστηκε  ο Κίριθος  κάτω 
απ’την  ανάσα  του.  «Εγώ  φταίω,  Νιρμόδε.  Την  έκανα  τη  χαζο- 
μάρα, και  τώρα  ο αδελφός  μου  χάθηκε-» 

«Ο  αδελφός  σου  χάθηκε  από  δική  του  απερισκεψία-  μην  κα- 
τηγορείς τον  εαυτό  σου.» 

«Μπορούσα  να  τον  είχα  αποτρέψει.» 

«Δεν  είναι  μικρό  παιδί.  Η πραγματική  ανοησία  ήταν  που  πή- 
γες μαζί  του,  και  που  δεν  ειδοποίησες  τον  Μεγάλο  Λύκο.» 

Ο Κίριθος  κούνησε  το  κεφάλι  χωρίς  να  πει  τίποτα.  Αν  δεν  κα- 
τόρθωναν να  φέρουν  πίσω  τον  Βατράνο,  ήξερε  ότι  ποτέ  δε  θα 
συγχωρούσε  τον  εαυτό  του. 

«Αυτός  είναι,»  είπε  ξαφνικά  ο Νιρμόδος,  καθώς  ο Κίριθος 
ήταν  ακόμα  χαμένος  στις  σκέψεις  του. 

Ένας  άντρας  στεκόταν  στην  είσοδο  της  πολυκατοικίας  και 
άνοιγε  την  πόρτα. 

«Πάμε,  τότε!»  είπε  ο Κίριθος. 

«Περίμενε-  δε  χρειάζεται  να  έχουμε  συναντήσεις  μες  στη  μέ- 
ση του  δρόμου.» 

Ο Νικόδημος  μπήκε  στην  πολυκατοικία  και  η πόρτα  έκλεισε 
αυτόματα  πίσω  του. 

Ο Κίριθος  κι  ο Νιρμόδος  έμειναν  ακίνητοι  στη  θέση  τους  για 
κάποια  ώρα-  μετά,  ο δεύτερος  έκανε  νόημα  στον  πρώτο  και 
πλησίασαν  την  είσοδο  της  πολυκατοικίας. 

Ο Νιρμόδος  πάτησε  το  κουδούνι  που  είχε  πατήσει  και  την 
προηγούμενη  φορά.  Και  τώρα  μια  φωνή  απάντησε: 

«Ναι; » 

«Νικόδημε,  καλησπέρα.  Τα  φώτα  μάς  τυφλώνουν  στους  δρό- 
μους απόψε...» 

«...Γί’αυτό  οδηγούμε  με  σύνεση  και  φρονιμάδα...» 

«...Για  να  γίνουν  οι  σκοτεινές  μορφές  ξεκάθαρες  στο  βλέμμα 
μας,»  τελείωσε  το  συνθηματικό  ο Νιρμόδος. 

« Ποιος  είσαι,  φίλε;» 

«Ο  Νιρμόδος.» 

«Έλα  πάνω.» 

Ο Νικόδημος  τούς  άνοιξε  την  είσοδο  της  πολυκατοικίας  και 
οι  δύο  επαναστάτες  μπήκαν.  Πήραν  τον  ανελκυστήρα  κι  ανέ- 
βηκαν στον  δεύτερο  όροφο. 

Ο οδηγός  τούς  περίμενε  στο  κατώφλι  του  διαμερίσματος  του. 
Ήταν  ένας  άντρας  λιγάκι  παχύς,  με  δέρμα  λευκό-ροζ  και  κο- 
ντοκουρεμένα καστανά  μαλλιά.  Φορούσε  ένα  ζευγάρι  οβάλ 

γυαλιά.  Το  πουκάμισό  του  ήταν  ξεκούμπωτο,  και  κρατούσε  ένα 
κουτάκι  μπίρα  στο  δεξί  χέρι. 

Χαμογέλασε  βλέποντας  τον  Νιρμόδο.  «Καλώς  τους.  Ελάτε.» 

Μπήκαν  στο  διαμέρισμα  του  Νικόδημου  κι  εκείνος  έκλεισε 
την  πόρτα  και  τους  οδήγησε  στο  καθιστικό.  «Θέλετε  τίποτα  να 
πιείτε; » 

«Ό,τι  έχεις,»  αποκρίθηκε  ο Νιρμόδος,  βγάζοντας  την  κάπα 
του  και  καθίζοντας  σε  μια  πολυθρόνα. 

Ο Κίριθος  κάθισε  σε  μια  καρέκλα  δίπλα  στη  μπαλκονόπορτα, 
αφού  κι  εκείνος  έβγαλε  την  κάπα  του. 

Ο Νικόδημος  τούς  έφερε  μπίρες  και  πήρε  θέση  στον  καναπέ, 
σταυρώνοντας  τα  πόδια  στο  γόνατο,  άνετα.  «Πώς  είναι  ο Με- 
γάλος Λύκος,  αδέλφια;» 

«Σε  χαιρετά,»  αποκρίθηκε  ο Νιρμόδος,  και  ήπιε  μια  γουλιά 
απ’τη  μπίρα  του. 

«Ποιος  είσαι  συ;»  ρώτησε  ο Νικόδημος  τον  Κίριθο. 

«Κίριθος,»  απάντησε  εκείνος. 

Ο Νικόδημος  άναψε  ένα  τσιγάρο.  «Τι  μπορώ,  λοιπόν,  να  κά- 
νω για  σας;  -Κι  ελπίζω  να  μην  έχει  σχέση  μ’οδήγηση,  τέτοια 
ώρα.  Οδηγώ  απ’το  πρωί  και  είμαι  ξεσκισμένος.  Δεν  ξαναπιάνω 
τιμόνι  απόψε  που  να  φέρετε  τη  Λόρκη  εδώ  για  να  μ’αρχίσει 
στις  κλοτσιές!» 

«Δε  θέλουμε  να  οδηγήσεις,»  τον  διαβεβαίωσε  ο Νιρμόδος. 
«Μερικές  πληροφορίες  θέλουμε.» 

«Αυτό  μάλιστα!  Για  λέγε.» 

Ο Νιρμόδος  έβγαλε  μια  συσκευή  από  την  τσέπη  της  τουνίκας 
του  και  πάτησε  ένα  κουμπί  επάνω  της.  Μερικά  φωτάκια  ανα- 
βόσβησαν. 

«Τι  κάνεις  εκεί,  ρε;»  είπε  ο Νικόδημος.  «Φοβάσαι  για  κο- 
ριούς στο  σπίτι  μου;  Δεν  έχω  ζωύφια  εγώ.» 

«Πράγματι,»  συμφώνησε  ο Νιρμόδος,  «δεν  έχεις»·  κι  έκρυψε 
πάλι  τη  συσκευή  στην  τσέπη  του.  «Σκοπεύουμε  να  κλέψουμε 
κάτι  απ’τον  Ναό  του  Κρόνου-» 

«Από  πού\  Έχετε  παλαβώσει  τελείως,  λοιπόν...» 

«Μας  είναι  απαραίτητο.  Και  μάντεψε  τι  ακριβώς  είναι.» 

Ο Νικόδημος  κούνησε  το  κεφάλι.  «Δε  μπορώ.  Είναι  πολύ 
τρελή  η σκέψη.» 

«Τον  γαρνάδιο  λίθο  θέλουμε.» 

«Αυτόν  που  έχουν  οι  ιερείς  μες  στη  μέση  του  σηκού;» 

«Δε  νομίζω  να  υπάρχει  άλλος.» 

«Εντάξει,  τα  έχετε  παίξει  τελείως,»  είπε  ο Νικόδημος.  «Τι 
θέλετε  να  κάνω  εγώ  γι’ αυτό;  Δεν  είμαι  γιατρός.» 

«Δεν  είναι  αστείο!»  μούγκρισε  ο Κίριθος,  αγριοκοιτάζοντάς 
τον.  «Η  ζωή  ενός  ανθρώπου  κρέμεται  από  την  επιχείρησή 
μας!» 

«Ήρεμα,»  αποκρίθηκε  ο Νικόδημος.  «Δεν  είπα  ότι  δεν  έχετε 
τους  λόγους  σας.  Και  θα  βοηθήσω  όσο  μπορώ,  εννοείται.  Αλλά 

- σας  το  λέω  από  τώρα,  ε!  - δεν  πρόκειται  εγώ  να  μπω  εκεί 
μέσα.  Δεν  είμαι  ούτε  διαρρήκτης  ούτε  από  τα  Φέρνιλγκαν!» 

Τώρα,  και  οι  δύο  Μασκοψόροι  τον  αγριοκοίταξαν.  Οι  άλλοι 
Σεργήλιοι  - κυρίως  αυτοί  που  κατοικούσαν  σε  μεγάλες  πόλεις 

- το  θεωρούσαν  βρισιά  να  πουν  σε  κάποιον  ότι  ήταν  από  τα 
Φέρνιλγκαν.  Είχαν  τους  γηγενείς  των  Φέρνιλγκαν  για  αγριάν- 
θρωπους. 

Ο Νικόδημος  μειδίασε  ψιλικά  και  ήπιε  μια  γουλιά  από  τη 
μπίρα  του,  χωρίς  να  μιλήσει. 

Ο Νιρμόδος  είπε:  «Θέλουμε  να  μάθουμε  ό,τι  πιστεύεις  πως 
μπορεί  να  μας  ενδιαφέρει.» 

Ο Νικόδημος  φάνηκε  σκεπτικός  για  μια  στιγμή.  Μετά  είπε: 
«Έχετε  ξαναπάει  στον  Ναό  του  Κρόνου;» 

Ο Νιρμόδος  κούνησε  το  κεφάλι.  «Όχι.» 

«Καλό  θα  ήταν,  λοιπόν,  να  σας  δείξω  πώς  είναι  η τριγυρινή 
περιοχή,  και  πώς  είναι  τα  μέρη  του  Ναού  που  ξέρω  καλά  - ο 
χώρος  στάθμευσης  οχημάτων  στο  πλάι  του,  για  παράδειγμα. 
Μισό  λεπτό.»  Ο Νικόδημος  σηκώθηκε  από  τον  καναπέ,  έφερε 

χαρτιά  κι  έναν  στιλογράφο,  τ’ακούμπησε  στο  μικρό  τραπέζι 
στο  κέντρο  του  καθιστικού,  κι  άρχισε  να  σχεδιάζει. 


Ο Βατράνος  ακούει  κάτι  να  ζυγώνει,  κι  αμέσως  κρύβεται  πίσω 
από  τον  χοντρό  κορμό  ενός  δέντρου  και  την  ομίχλη,  που 
σ’εκείνο  το  σημείο  είναι  πράσινη,  σαν  να  βγαίνει  μέσα  από  τις 
ίδιες  τις  φυλλωσιές,  σαν  να  είναι  προέκτασή  τους. 

Ο Βατράνος  βλέπει  μια  σκιά  να  έρχεται.  Ανθρωπόμορφη  αλ- 
λά κάμπου  ριαστή. 

Η σκιερή  φιγούρα  πλησιάζει  κι  άλλο,  διασχίζοντας  τις  ομί- 
χλες, και  ο Βατράνος  τη  διακρίνει  καλύτερα.  Θυμίζει  βουβάλι 
και  άντρα,  συγχρόνως.  Έχει  χοντρά  πόδια  και  χοντρά  χέρια. 
Το  κεφάλι  του  είναι  μεγάλο  και  κερασφόρο.  Κοντό  τρίχωμα 
καλύπτει  το  σώμα  του.  Μια  κοντή  ουρά  ξεπροβάλλει  πίσω  του. 

Ο βουβαλόμορφος  άντρας  στρίβει  και  απομακρύνεται-  δεν 
πηγαίνει  προς  τη  μεριά  του  Βατράνου.  Η αναπνοή  του  ακούγε- 
ται  βαριά.  Την  αναπνοή  τον  άκονσα  πριν. 

Ο Βατράνος  φεύγει,  συνεχίζοντας  την  περιπλάνησή  του.  Κι 
αρχίζει  να  πεινά.  Νερό  έχει  ήδη  πιει  από  τις  μικρές  λίμνες  στο 
έδαφος,  αλλά  τροφή  δεν  έχει  βρει  παρά  ελάχιστη.  Μονάχα  με- 
ρικούς καρπούς  στα  δέντρα  και  στους  θάμνους.  Δεν  είναι  αρ- 
κετοί για  να  γεμίσουν  την  κοιλιά  του. 

Καταλαβαίνει  τώρα  γιατί  η πτηνόμορφη  γυναίκα  ήθελε  να 
τον  φάει.  Αυτά  τα  θηρία  τρώνε  το  ένα  το  όιλλο  εδώ  πέρα.  Και 
νομίζω  πως  γίνομαι  κι  εγώ,  σταδιακά,  σαν  κι  αυτά,  σκέφτεται, 
νιώθοντας  ένα  ρίγος  να  τον  διατρέχει. 

Πρέπει  να  φύγω  από  δω.  Πρέπει,  κάπως,  να  βρω  τρόπο  να 
βγω! 

Πού  είναι,  όμως,  το  εδώ;  Τι  έγινε  αφότου  εκείνο  το  τέρας  τον 
έριξε  στο  στόμα  του;  Σίγουρα,  έχει  ξεχάσει  πολλά  πράγματα. 

Έχει  χάσει  τη  μνήμη  του.  Δεν  θυμάται  πώς  βρέθηκε  σε  τούτο 
το  καταραμένο  μέρος! 

Τα  δέντρα  αραιώνουν  λίγο,  και  μέσα  απ’την  ομίχλη  ο Βατρά- 
νος  διακρίνει  ακόμα  ένα  ερείπιο.  Μοιάζει  κι  αυτό  με  τα  προη- 
γούμενα. Το  πλησιάζει,  με  επιφύλαξη.  Αφουγκράζεταυ  έχει 
αρχίσει  να  εμπιστεύεται  την  ακοή  του  περισσότερο  από  την 
όρασή  του. 

Βλέπει  μισογκρεμισμένους  τοίχους.  Το  πέτρινο  πλαίσιο  μιας 
πόρτας.  Τα  ίδια,  πάλι.  Τα  ίδια... 

Κοιτάζει  εκεί  όπου,  πριν,  είχε  βρει  το  παράξενο  χάραγμα.  Δεν 
είναι  εδώ,  τούτη  τη  φορά.  Άρα  είχα  δίκιο:  δεν  είναι  παλιό,  κά- 
ποιος από  εμάς  το  χάραξε  εκεί.  Κάποιος  απ’αυτούς  που  κατα- 
λήγουν σε  τούτο  το  μέρος. 

Ο Βατράνος  ερευνά  το  ερείπιο,  και  τελικά  βρίσκει  ένα  άλλο 
χάραγμα. 


Μοιάζει  λίγο  με  το  άλλο,  αλλά  βέβαια  δεν  είναι  το  ίδιο.  Και 
φαίνεται  πιο  πρόχειρο.  Τι  προσπαθούσε  να  κάνει;  Να  σημειώ- 
σει τη  θέση  του,  κάθε  φορά;  Να  βρει  το  κέντρο  αυτού  του  τό- 
που σε  σχέση  με  τα  ερείπια; 

Μπορεί  στο  κέντρο  να  είναι  η έξοδος; 

Ο Βατράνος  αισθάνεται  μπερδεμένος.  Αλλά,  επίσης,  αρχίζει 
να  πιστεύει  ότι  ίσως  να  υπάρχει  κάποια  ελπίδα. 

«Αυτό  είναι  το  καλύτερο  σχέδιο  που  μπορούμε  να  σκεφτού- 
με;»  ρώτησε  η Βιρίκα,  όταν  ο Νιρμόδος  και  ο Κίριθος  είχαν  ε- 
πιστρέφει στο  ξενοδοχείο  και  ήταν  όλοι  τους  συγκεντρωμένοι 
στο  μονόκλινο  δωμάτιο  της  Λίσβης. 

«Ναι,  εκτός  αν  έχεις  εσύ  κάτι  καλύτερο  να  προτείνεις,»  απο- 
κρίθηκε  ο Νιρμόδος  στη  Βιρίκα. 

Εκείνη  ανασήκωσε  τους  ώμους.  «Δεν  γνωρίζω  το  εσωτερικό 
του  Ναού  του  Κρόνου...» 

«Επομένως,  θα  κάνουμε  όπως  είπε  ο Νικόδημος.» 

«Μας  καθυστερεί,  όμως,  αυτό,»  τόνισε  η Λίσβη. 

Ο Νιρμόδος  στράφηκε  να  την  κοιτάξει.  «Δεν  ήταν  δυνατόν, 
ούτως  ή άλλως,  να  εισβάλουμε  απόψε.» 

Εκείνη  ένευσε,  δείχνοντας  να  καταλαβαίνει  αλλά,  συγχρό- 
νως, να  ανησυχεί  για  τον  Βατράνο. 

«Το  μόνο  που  μένει  τώρα  είναι  να  ξεκουραστούμε,»  είπε  ο 
Νιρμόδος  σε  όλους,  «και  να  ετοιμαστούμε  για  την  επιχείρηση 
αύριο  βράδυ.» 

Κανένας  δεν  διαφώνησε.  Βγήκαν  απ’το  δωμάτιο  της  Λίσβης 
και  πήγαν  στα  δικά  τους  δωμάτια. 

«Σίγουρα  στον  Ναό  θα  υπάρχουν  συστήματα  ασφαλείας  για 
τα  οποία  ο Νικόδημος  δεν  ξέρει  τίποτα,»  είπε  η Βιρίκα  στον 
Κίριθο,  όταν  ήταν  μόνοι  οι  δυο  τους. 

«Έχεις  κάποια  ιδέα  τι  είδους  συστήματα;»  ρώτησε  εκείνος, 
βγάζοντας  τις  μπότες  και  την  κάπα  του  και  ξαπλώνοντας  στο 
ένα  κρεβάτι. 

Η Βιρίκα,  έχοντας  βγάλει  τη  δική  της  κάπα  και  τις  μπότες 
της,  μπήκε  για  λίγο  στην  τουαλέτα  και  μετά  επέστρεψε,  με  νε- 
ρό να  γυαλίζει  στο  γαλανό  πρόσωπό  της.  «Το  πιο  συνηθισμέ- 
νο,» είπε,  «είναι  να  έχουν  αισθητήρες  και  τηλεοπτικούς  πο- 
μπούς σε  κάποια  σημεία.» 

«Ο  Νικόδημος  μάς  είπε  για  τηλεοπτικούς  πομπούς-» 

«Γι’αυτούς  που  είναι  φανεροί  στον  χώρο  στάθμευσης  οχημά- 
των. Εντάξει.  Στο  εσωτερικό  του  Ναού,  όμως,  θα  υπάρχουν  κι 
άλλοι  δίχως  αμφιβολία.  Καλό  θα  ήταν  να  είχαμε  έναν  Τεχνο- 
μαθή  μάγο  μαζί  μας.  Ίσως  να  μπορούσε  να  τους  αδρανοποιή- 
σει.  Ο Καλλέργης  δε  νομίζω  ότι  έχει  τέτοιες  ικανότητες.» 

«Θα  φοράμε  τις  μάσκες  μας  ούτως  ή άλλως·  δε  θα  δουν  τα 
πρόσωπά  μας.» 

Η Βιρίκα  κάθισε  οκλαδόν  στο  αντικρινό  κρεβάτι.  «Δεν  είναι 
αυτό  το  μόνο  πρόβλημα.  Μόλις  μας  εντοπίσουν  - είτε  μέσω 
αισθητήρων  είτε  μέσω  τηλεοπτικών  πομπών  - θα  στείλουν  α- 
μέσως ενισχύσεις  στον  Ναό,  και  θα  δυσκολευτούμε  να  φύγου- 
με από  εκεί. » 

«Θα  πρέπει  να  είμαστε  προετοιμασμένοι,  λοιπόν.» 

Η Βιρίκα  μειδίασε,  μοιάζοντας  διασκεδασμένη.  «Δε 
σ’ανησυχεί  τίποτα,  ε;» 

«Η  απώλεια  του  Βατράνου  μ’έχει  ανησυχήσει  ήδη  αρκετά.» 

«...Εε,  ναι.  Δεν  ήθελα  να  πω  ότι...  Εννοούσα  σχετικά  με  την 
εισβολή  την  ίδια,  όχι  για...» 

«Το  ξέρω,»  είπε  ο Κίριθος.  Σηκώθηκε  απ’το  κρεβάτι,  κάθισε 
δίπλα  της,  και  φίλησε  το  μάγουλό  της. 

Η Βιρίκα  άναψε  ένα  τσιγάρο  κι  άρχισαν  να  το  καπνίζουν  μα- 
ζί. «Δε  νομίζω  να  μπορέσουμε  να  βγούμε  από  την  κεντρική  εί- 
σοδο του  Ναού.  Το  ότι,  όμως,  ο Ναός  βρίσκεται  στην  άκρη  του 
Υψώματος  θα  μας  βολέψει  ίσως.  Μπορούμε  να  κατεβούμε  με 
σχοινιά.» 

«Από  την  πλαγιά,  ε; » 

«Ναι.  Και  δε  νομίζω  οι  Παντοκρατορικοί  να  σκεφτούν  να  έρ- 
θουν πρώτα  από  εκεί.» 

«Ο  Νιρμόδος,  μάλλον,  θα  συμφωνήσει  μ’αυτή  την  πρόταση,» 
είπε  ο Κίριθος,  παίρνοντας  μια  τζούρα  από  το  τσιγάρο  και  δί- 
νοντάς  το  στη  Βιρίκα  γι’ακόμα  μια  φορά. 

«Έτσι  πιστεύω  κι  εγώ.» 

Μετά  από  λίγο,  το  τσιγάρο  τους  τελείωσε  κι  έπεσαν  για  να 
κοιμηθούν,  καθώς  ήταν  κι  οι  δυο  τους  κουρασμένοι  από  το  τα- 
ξίδι ώς  τη  Νίρκωφ  - ειδικά  ο Κίριθος  που  οδηγούσε  σ’όλη  τη 
διαδρομή. 


Σταματά  και,  γονατίζοντας,  πίνει  νερό  από  μια  ρηχή  λίμνη. 
Σηκώνεται  όρθιος  και  κοιτάζει  ολόγυρα,  αναζητώντας  τροφή. 
Βλέπει  έναν  καρπό  να  κρέμεται  από  τα  κλαδιά  ενός  δέντρου. 
Έναν  και  μοναδικό  καρπό.  Πλησιάζει  και  τον  κόβει.  Τον  τρώει 
πεινασμένα,  μπήγοντας  τα  δόντια  του  βαθιά  μέσα  στο  ζουμερό 
εσωτερικό  του.  Χυμός  τρέχει  στο  σαγόνι  του. 

Όταν  όμως  ο καρπός  τελειώνει,  ο Βατράνος  δεν  έχει  πάψει 
να  πεινά. 

Πρέπει  να  βρω  τρόπο  να  βγω.  Δε  θα  προσπαθήσω  να  φάω 
ανθρώπους,  παρότι  οι  άνθρωποι  εδώ  φαίνεται  να  έχουν  μετα- 
τραπεί σε  ζώα. 

Τα  ερείπια  πρέπει  να  είναι  το  κλειδί,  σκέφτεται  καθώς  βαδί- 
ζει, αφουγκραζόμενος,  περιμένοντας  κίνδυνο  από  παντού.  Τα 
ερείπια  πρέπει  να  είναι  το  κλειδί. 

Ακούει  κάποιους  να  τρέχουν  μέσα  στη  βλάστηση.  Ακούει  πό- 
δια να  πλατσουρίζουν  γρήγορα  σε  νερό. 

Κρύβεται  αμέσως,  ανάμεσα  σε  δύο  δέντρα  τα  οποία  βρίσκο- 
νται το  ένα  κοντά  στο  άλλο. 

Κοιτάζει. 

Βλέπει  μια  γυναίκα  να  έρχεται  τρέχοντας.  Στο  σώμα  της  κρέ- 
μονται τα  απομεινάρια  ενός  φορέματος.  Τα  πόδια  της  έχουν 
οπλές,  και  το  κεφάλι  της  θυμίζει...  δορκάδα.  Επάνω  στο  λευκό- 
ροζ  δέρμα  της  υπάρχει  κοντό  τρίχωμα. 

Ο Βατράνος  νιώθει  την  κοιλιά  του  να  γουργουρίζει  αντικρί- 
ζοντάς  την.  Θέλει  να  τη  φάει.  -Διώχνει  την  παρόρμηση  απ’το 
μυαλό  του,  αηδιασμένος. 

Πίσω  από  τη  γυναίκα  που  μοιάζει  με  δορκάδα  έρχεται  ένα 
άλλο  θηρίο.  Ένας  άντρας  που  έχει  την  όψη  αγριόχοιρου,  γαλα- 
νόδερμος  και  με  χαυλιόδοντες.  Στο  χέρι  του  βαστά  ένα  κού- 
τσουρο. Στο  σώμα  του  έχει  τραύματα  που  έχουν  βγάλει  εφελ- 
κίδες. 

Είναι  ο ίδιος  χοιρόμορφος  άντρας  που  επιτέθηκε  και  στην 
πτηνόμορφη  γυναίκα  η οποία  ήθελε  να  φάει  τον  Βατράνο. 

Η γυναίκα-δορκάδα  προσπαθεί  να  του  ξεφύγει,  αλλά  φαίνε- 
ται να  χάνει  έδαφος.  Ο Βατράνος  αφήνει  τον  φακό  του  να  πέ- 
σει στη  γη,  πιάνεται  σ’ένα  κλαδί,  και,  κρατώντας  το  ξιφίδιό  του 
υψωμένο,  πηδά  προς  τον  χοιρόμορφο  άντρα.  Προσγειώνεται 
μπροστά  του.  Όρθιος  - εκπλήσσοντας  κι  ο ίδιος  τον  εαυτό  του 
με  την  ευελιξία  και  τη  δύναμη  του  σώματός  του. 

Ο χοιρόμορφος  άντρας  σταματά  απότομα,  σαστισμένος. 
Ρουθουνίζει.  Τα  μάτια  του  στενεύουν.  «Εσύ...»  μουγκρίζει,  και 
κινεί  το  κούτσουρό  του  προς  τον  Βατράνο. 

Εκείνος  αποφεύγει  το  χτύπημα,  σκύβοντας. 

Ο χοιρόμορφος  άντρας,  γρυλίζοντας,  ορμά  καταπάνω  του,  με 
το  σώμα  του  λυγισμένο.  Προσπαθεί  να  τον  καρφώσει  με  τους 
μεγάλους  χαυλιόδοντές  του.  Ο Βατράνος  κάνει  στο  πλάι-  νιώ- 
θει το  ένα  από  τα  δύο  επικίνδυνα  κόκαλα  να  περνά  κοντά  από 
τα  γυμνά  πλευρά  του.  Χτυπά  τον  εχθρό  του  στον  ώμο  με  το  ξι- 
φίδιό του.  Η λεπίδα  μπήγεται  βαθιά.  Ο χοιρόμορφος  άντρας 
ουρλιάζει  και  τινάζεται  πίσω. 

Επιτίθεται  πάλι  με  το  κούτσουρό  του.  Βρίσκει  τον  Βατράνο 
στα  πόδια  και  τον  ρίχνει  στη  γη.  Στρέφεται  και  φεύγει,  μου- 
γκρίζοντας. Πρέπει  να  θεωρεί  τον  εαυτό  του  πολύ  τραυματι- 
σμένο για  να  μείνει  και  να  πολεμήσει. 

Ο Βατράνος  κοιτάζει  να  δει  πού  είναι  η γυναίκα-δορκάδα, 
και  βλέπει  πως  κι  αυτή  έχει  εξαφανιστεί.  Σηκώνεται  όρθιος, 
πηγαίνει  να  πάρει  τον  φακό  του  από  κάτω,  και  μετά  ακολουθεί 
τα  ίχνη  των  οπλών  της. 

Γιατί  την  ακολουθώ;  αναρωτιέται.  Μα  δεν  μπορεί 
ν’απαντήσει.  Την  ακολουθώ  για  να  τη  φάω;  -Όχι.  Σίγουρα  όχι. 

Τ’αχνάρια  των  οπλών  της  τον  οδηγούν  σ’άλλο  ένα  από  τα  μυ- 
στηριώδη ερείπια  που  είναι  ίδια  μεταξύ  τους.  Μαβιές  και  κί- 
τρινες ομίχλες  το  τυλίγουν,  και  ο Βατράνος  ζυγώνει  προσεχτι- 
κά, αφουγκραζόμενος.  Ακούει  βαριά  αναπνοή.  Δεν  είναι,  όμως, 
η αναπνοή  κάποιου  μεγάλου  ζώου.  Είναι...  Δορκάδα  είναι,  σί- 
γουρα. Σταμάτησε  για  να  ξεκουραστεί. 

Η κοιλιά  του  γουργουρίζει. 

Όχι!  Είναι  άνθρωπος-  Ήταν  άνθρωπος  προτού  γίνει  έτσι. 

Αλλά  η κοιλιά  του  συνεχίζει  να  γουργουρίζει. 

Περνά  κάτω  από  το  πέτρινο  πλαίσιο  της  κατεστραμμένης 
πόρτας,  βαδίζοντας  αθόρυβα.  Κοιτάζοντας  τα  πόδια  του  βλέπει 
ότι  έχουν  γεμίσει  μακριές  γκρίζες  τρίχες  οι  οποίες  αντικαθι- 
στούν σταδιακά  τις  κανονικές,  ανθρώπινες  τρίχες  του.  Κι  εγώ 
θηρίο  γίνομαι.  Θηρίο... 

Ακολουθεί  τον  ήχο  της  αναπνοής  της.  Την  ατενίζει,  μέσα 
απ’τις  ομίχλες,  να  είναι  καθισμένη  στη  γη,  με  την  πλάτη  ακου- 
μπισμένη σ’έναν  μισογκρεμισμένο  τοίχο.  Το  κεφάλι  της  είναι 
κατεβασμένο.  Τα  μάτια  της  γυαλίζουν  όπως  της  δορκάδας. 
Δάκρυα  κυλούν  από  τις  άκριές  τους. 

Ο Βατράνος  πεινάει,  και  η γυναίκα  τού  φαίνεται  νόστιμη. 
Αλλά  καταπνίγει  την  παρόρμηση  να  της  επιτεθεί.  Καλύτερα  να 
πεθάνω  απ’το  να  γίνω  ανθρωποφάγος  - ακόμα  κι  αν  αυτή  δεν 
είναι  απόλυτα  άνθρωπος  - ακόμα  κι  αν  εγώ  ο ίδιος  δεν  είμαι 
πλέον  απόλυτα  άνθρωπος. 

Κάνει  μερικά  βήματα  προς  το  μέρος  της. 

Το  κεφάλι  της  γυρίζει.  Τον  άκουσε. 

Πετάγεται  όρθια. 

«Δε  θα  σου  επιτεθώ,»  της  λέει  ο Βατράνος·  αλλά  η φωνή  του 
έρχεται  σαν  εχθρικό  γρύλισμα  στ’ αφτιά  του. 

Η γυναίκα-δορκάδα  στρέφεται  και  τρέχει,  φεύγοντας  από  το 
ερείπιο.  Εκείνος  δεν  την  κυνηγά,  παρότι  αισθάνεται  το  σώμα 

του  να  τον  ωθεί  να  την  κυνηγήσει  - να  την  κυνηγήσει  και  να 
την  καταβροχθίσει.  Είναι  τροφή.  Τροφή. 

Δεν  είναι  τροφή!  Δεν  είμαι  ζώο! 

Ο Βατράνος  χτυπά  τη  γροθιά  του  πάνω  σ’έναν  πέτρινο  τοίχο. 
Και,  για  να  πάρει  το  μυαλό  του  από  την  πείνα  του,  ερευνά  το 
ερείπιο.  Δεν  βρίσκει  κανένα  μυστηριώδες  χάραγμα  ετούτη  τη 
φορά. 

Δεν  είχε  φτάσει  εδώ;  αναρωτιέται.  Δεν  είχε  βρει  αυτό  το  ε- 
ρείπιο; Ή,  απλώς,  δεν  χάραξε  τίποτα  εδώ; 

Ο Βατράνος  κάθεται  πάνω  σε  μια  πέτρα,  κουρασμένος.  Τα 
προηγούμενα  σχήματα  τού  έδιναν  την  αίσθηση  ότι  όλα  τα  ε- 
ρείπια βρίσκονται  γύρω  από  κάποιο  κέντρο.  Πού  είναι,  όμως, 
αυτό  το  κέντρο;  Πώς  μπορεί  να  φτάσει  εκεί;  Και  γιατί  να  είναι 
σημαντικό;  Υπάρχει  όντως  η έξοδος  εκεί;  Ή είναι  κάτι  που  το 
μυαλό  του  έχει  φανταστεί,  επειδή  θέλει  τόσο  πολύ  να  φύγει 
από  τούτο  το  τρισκατάρατο  μέρος; 


Το  επιβατηγό  όχημα  του  Νικόδημου  ήταν  τετράκυκλο  και  μα- 
κρύ. Μπροστά,  είχε  μια  θέση  για  τον  οδηγό  κι  άλλη  μια  θέση 
για  έναν  συνοδηγό-  πίσω,  είχε  ένα  μεγάλο  κάθισμα,  και  μετά 
απ’αυτό,  ακόμα  ένα  μεγάλο  κάθισμα. 

Τώρα,  καθώς  σουρούπωνε,  ο Νικόδημος  μετέφερε  πέντε  επι- 
βάτες, τους  οποίους  είχε  πάρει,  φαινομενικά  τυχαία,  από  έναν 
δρόμο  της  Παλιάς  Πόλης.  Τους  πήγαινε  στο  Ύψωμα  ακολου- 
θώντας την  Ψηλή  Οδό,  που  ξεκινούσε  από  το  Χώρισμα  και  α- 
νέβαινε. Μετά  από  λίγο,  βρίσκονταν  στο  ψηλότερο  σημείο  της 
Νίρκωφ,  αλλά  δεν  μπορούσαν  να  δουν  την  υπόλοιπη  πόλη  από 
κάτω  γιατί  οικοδομήματα  ήταν  παντού  γύρω  τους.  Ο Νικόδη- 
μος οδήγησε  προς  τα  βορειοανατολικά  και  έφτασαν  σε  μια  από 
τις  άκριες  του  Υψώματος,  όπου  ήταν  χτισμένος  ο καινούργιος 
Ναός  του  Κρόνου.  Οι  Παντοκρατορικοί  είχαν  έρθει  σε  τούτα 

τα  μέρη  φέρνοντας  μαζί  τους  και  τη  θρησκεία  τους.  Γιατί,  φυ- 
σικά, ο Κρόνος  δεν  ήταν  θεός  της  Σεργήλης·  ήταν  ξένος.  Οι  ιέ- 
ρειες της  Αρτάλης  είχαν  κυνηγηθεί,  και  τη  θέση  τους  είχαν 
προσπαθήσει  να  πάρουν  οι  ιερείς  και  οι  ιέρειες  του  Κρόνου: 
κάτι  που  δεν  είχαν  κατορθώσει  και  πολύ  καλά,  διότι  ο κόσμος 
δεν  τους  εμπιστευόταν  το  ίδιο.  Οι  πράκτορες  της  Παντοκρά- 
τειρας,  βέβαια,  θεωρούσαν  ότι  δεν  ήταν  παρά  θέμα  χρόνου. 
Καθώς  τα  χρόνια  θα  περνούσαν,  οι  Σεργήλιοι  θα  στρέφονταν 
ολοένα  και  περισσότερο  στη  θρησκεία  του  Κρόνου,  και  στο  τέ- 
λος θα  λησμονούσαν  τελείως  την  Αρτάλη,  που  παλιά  ήταν  η 
ισχυρότερη  θεά  της  διάστασης. 

Από  εδώ  όπου  βρίσκονταν  τώρα,  ο Νικόδημος  και  οι  επιβάτες 
του  μπορούσαν  άνετα  να  δουν  την  υπόλοιπη  πόλη  κάτω  από  το 
Ύψωμα  να  απλώνεται  αντίκρυ  τους  σαν  μακέτα. 

Ο Ναός  του  Κρόνου  ήταν  μια  ψηλή  πυραμίδα  με  μια  μεγάλη, 
κατακόκκινη,  γυάλινη  σφαίρα  στην  κορυφή.  Οι  πλευρές  της 
πυραμίδας  ήταν  λείες  και  λευκές·  τριγωνικά  παράθυρα  υπήρ- 
χαν επάνω  τους,  σε  ίσες  αποστάσεις  το  ένα  από  το  άλλο.  Στις 
τέσσερις  γωνίες  της  πυραμίδας  ορθώνονταν  λιγνοί  πυργίσκοι 
με  αιχμηρή  οροφή. 

Ο Νικόδημος  δεν  οδήγησε  το  όχημά  του  στην  κεντρική  είσο- 
δο του  Ναού  (η  οποία,  άλλωστε,  δεν  ήταν  φτιαγμένη  για  να 
περνάνε  οχήματα)  αλλά  σε  μια  πλευρική  πύλη  που  έβγαζε  στον 
χώρο  στάθμευσης  οχημάτων:  μια  μεγάλη  αίθουσα  με  κολόνες. 

Ο Κίριθος,  που  καθόταν  στη  θέση  του  συνοδηγού,  παρατή- 
ρησε ότι  κάμποσα  οχήματα  ήταν  σταματημένα  εδώ.  Παρότι  οι 
Σεργήλιοι  έλεγαν  πως  δεν  αισθάνονταν  τη  θρησκεία  του  Κρό- 
νου όπως  της  Αρτάλης,  αρκετοί  απ’αυτούς  πήγαιναν  στις  ξένες 
ιεροτελεστίες  αντί  να  αντισταθούν  στον  προσηλυτισμό  των  κα- 
τακτητών  τους. 

Ο Νικόδημος  σταμάτησε  το  όχημά  του  σ’ένα  σημείο  του  χώ- 
ρου στάθμευσης  όπου  δεν  κοίταζε  κανένας  τηλεοπτικός  πο- 
μπός. Και  ούτε  κανένας  από  τους  δύο  φύλακες  έμοιαζε  να  δίνει 

σημασία.  Δεν  τους  τραβούσε  την  προσοχή  η άφιξη  ενός  επιβα- 
τηγού- ήξεραν  ότι  απλά  θα  άφηνε  τους  επιβάτες  του  και  θα 
έφευγε. 

«Είσαι  σίγουρος  ότι  αυτό  το  σημείο  είναι  ασφαλές;»  είπε  ο 
Καλλέργης’νιρ  στον  οδηγό. 

«Βεβαίως.» 

Η Βιρίκα  όμως  κοίταζε  δεξιά,  αριστερά,  και  πίσω,  για  να  δει 
πού  βρίσκονταν  οι  τηλεοπτικοί  πομποί.  «Πρέπει  νάχει  δίκιο,» 
είπε. 

«Ποιος;  Εγώ;»  είπε  ο Νικόδημος.  «Φυσικά  κι  έχω  δίκιο  - τό- 
σες φορές  έχω  φέρει  κόσμο  εδώ.  Δε  μας  βλέπει  κανένας,  σας 
λέω.» 

Ο Κίριθος  έκανε  ότι  τον  πλήρωνε,  για  καλό  και  για  κακό,  και 
μετά  οι  πέντε  επαναστάτες  βγήκαν  από  το  επιβατηγό  και  βά- 
δισαν προς  την  πόρτα  που  έβλεπαν  αντίκρυ  τους,  πίσω  από  μια 
μεγάλη  κολόνα. 

Ο Νικόδημος  οδήγησε  το  όχημα  του  όπισθεν,  κάνοντας  επί- 
τηδες τους  τροχούς  να  τρίξουν  και  τη  μηχανή  να  γρυλίσει  δυ- 
νατά, για  να  τραβήξει  την  προσοχή  των  φρουρών  προς  τη  λά- 
θος μεριά. 

Με  την  άκρια  του  ματιού  του  ο Κίριθος  είδε  ότι,  πράγματι,  οι 
δύο  φύλακες  κοίταζαν  το  επιβατηγό  κι  όχι  εκείνον  και  τους  συ- 
ντρόφους του  που  βάδιζαν  μέσα  στις  σκιές  της  μεγάλης  αίθου- 
σας. 

Η Λίσβη  έφτασε  πρώτη  στη  σιδερένια  πόρτα  και  την  έσπρω- 
ξε. Μέσα  ήταν  σκοτάδι,  αλλά  αυτό  δεν  τη  σταμάτησε-  μπήκε 
χωρίς  καθυστέρηση,  προσέχοντας  μόνο  τα  σκαλιά  για  τα  οποία 
είχε  πει  ο Νικόδημος.  Οι  άλλοι  επαναστάτες  την  ακολούθησαν, 
και  όταν  η πόρτα  έκλεισε  πίσω  τους  ο Νιρμόδος  άναψε  έναν 
φακό  και  φώτισε  γύρω-γύρω. 

Αποθήκη,  σκέφτηκε  ο Κίριθος  βλέποντας  ενεργειακές  φιά- 
λες, έναν  τροχό,  μια  παλιά  μηχανή,  ένα  κιβώτιο,  δύο  πυροσβε- 
στήρες, δύο  τσεκούρια. 

«Μέχρι  στιγμής,  καλά,»  παρατήρησε  ο Νιρμόδος.  «Όπως 
μας  τα  είχε  περιγράφει  ο Νικόδημος.» 

«Στην  αποθήκη  μπορείτε  να  μείνετε  όσο  θέλετε ■ σπάνια  πη- 
γαίνει κανένας,»  τους  είχε  πει  ο οδηγός,  όταν  ο Κίριθος  και  ο 
Νιρμόδος  ήταν  στο  διαμέρισμά  του.  «Τη  χρησιμοποιούν  μόνο 
σε  περιπτώσεις  ανάγκης.  Το  ξέρω  επειδή  μια  φορά  που  ήμουν 
εκεί  ένα  όχημα  έτνχε  ν’αρπάξει  φωτιά,  και  πήγαν  μέσα  οι 
φρουροί  για  να  φέρουν  πυροσβεστήρα.  Ο οδηγός  του  οχήμα- 
τος ζήτησε  επίσης  μήπως  είχαν  καμία  ενεργειακή  φιόιλη,  γιατί 
η δική  του  είχε  καταστραφεί  - έτσι  είχε  αρπάξει  φωτιά  το  όχη- 
μα. Οι  φύλακες  τού  έφεραν  μια  φιόιλη  από  την  αποθήκη  και 
του  την  πούλησαν.  Εν  τω  μεταξύ,  η σιδερένια  πόρτα  είχε  μείνει 
ανοιχτή  και  στάθηκα  στο  κατώφλι  να  ρίξω  μια  ματιά. 

»Αν  κρυφτείτε  στην  αποθήκη,  μπορείτε  να  περιμένετε  μέχρι 
να  βραδιάσει  και  να  ησυχάσουν  τα  πράγματα  στον  Ναό.  Μάλ- 
λον δε  θα  έχετε  πρόβλημα.» 

Οι  επαναστάτες  τώρα  δεν  είχαν,  λοιπόν,  παρά  να  περιμέ- 
νουν. 

Η Λίσβη,  όμως,  είπε:  «Καλύτερα  να  βρούμε  καμία  κρυψώνα 
εδώ  μέσα,  για  την  περίπτωση  που  κάποιος  ανοίξει  και  μπει.» 
Και  άναψε  κι  εκείνη  τον  φακό  της. 

Οι  άλλοι  δεν  διαφώνησαν,  και  η πρώτη  πιθανή  κρυψώνα  που 
εντόπισαν  ήταν  μια  κουρτίνα  πίσω  απ’την  οποία  βρίσκονταν 
κάτι  παλιατσαρίες:  ρούχα,  υποδήματα,  δύο  σπασμένες  καρέ- 
κλες, ένα  παλιό  μπρούντζινο  μαγκάλι,  μια  κατεστραμμένη  ε- 
νεργειακή λάμπα. 

«Δεν  είναι  και  πολύ  καλό,»  είπε  ο Καλλέργης,  «αλλά  δε  φαί- 
νεται να  υπάρχει  και  τίποτα  καλύτερο.» 

«Υπάρχει,»  είπε  ο Νιρμόδος,  κοιτάζοντας  πίσω  από  κάτι  κι- 
βώτια. 

Ο Κίριθος  πλησίασε  και  κοίταξε  κι  εκείνος.  «Μια  καταπα- 
κτή.» 

«Βοήθησέ  με  να  τα  σπρώξουμε  λίγο.» 

Ο Κίριθος  τον  βοήθησε  και  μαζί  παραμέρισαν  εύκολα  τα  κι- 
βώτια- δεν  ήταν  βαριά.  Η σιδερένια  καταπακτή  αποκαλύφθη- 
κε πλήρως,  και  ο Νιρμόδος  τράβηξε  τη  μικρή  βαλλίστρα  του 
(ένα  όπλο  που  δεν  έκανε  θόρυβο  όπως  τα  πυροβόλα  κι  επομέ- 
νως ήταν  καλό  για  αθόρυβες  επιχειρήσεις)  και  σήκωσε  την  κα- 
ταπακτή από  τη  χειρολαβή.  Ο Κίριθος  φώτισε  μέσα,  κρατώ- 
ντας κι  εκείνος  τη  βαλλίστρα  του. 

Από  κάτω  τους  είδαν  μια  μικρή  αποθήκη  όπλων. 

«Για  φαντάσου...»  είπε  ο Κίριθος.  «ΓΓαυτό  ήταν  μισοκρυμ- 
μένη  η καταπακτή . » 

Ο Νιρμόδος  ένευσε. 

«Τι  είναι;»  ρώτησε  η Βιρίκα,  πίσω  τους,  μη  μπορώντας  να 
δει. 

Ο Κίριθος  τής  είπε,  για  να  το  ακούσουν  και  εκείνη  και  οι  υπό- 
λοιποι. 

«Χωράμε  όλοι  εκεί  κάτω;»  ρώτησε  η Λίσβη. 

«Μετά  βίας,»  απάντησε  ο Νιρμόδος.  «Αλλά  υποθέτω  πως  θα 
είμαστε  πιο  ασφαλείς.  Μάλλον,  έχουν  τα  όπλα  για  κάποια  έ- 
κτακτη ανάγκη.»  Και  κατέβηκε  πρώτος,  μ’ένα  μικρό  πήδημα- 
το  ύψος  δεν  ήταν  πάνω  από  δύο  μέτρα,  και  σκάλα  δεν  υπήρχε. 

Οι  άλλοι  τον  ακολούθησαν. 

Ο χώρος  ήταν,  πράγματι,  στενός,  διαπίστωσαν  αμέσως. 

«Δεν  έχουν  και  πολλά  όπλα,»  παρατήρησε  η Βιρίκα. 

Ο Νιρμόδος  έκλεισε  την  καταπακτή  από  πάνω  τους.  «Περι- 
μένουμε τώρα,»  είπε,  και  κοίταξε  το  ρολόι  του. 

Η ώρα  πέρασε  ενώ  είχαν  όλοι  τ’αφτιά  τους  τεντωμένα  για 
τυχόν  ύποπτους  θορύβους  από  πάνω  - κι  ενώ  είχαν  όλοι  σιχα- 
θεί  τη  μυρωδιά  τους  μέσα  στον  μικρό,  κλειστό  χώρο. 

Κανένας  δεν  ακούστηκε  να  μπαίνει  στην  αποθήκη,  και  τελικά 
ο Νιρμόδος  είπε:  «Ήρθε  η ώρα  να  βγούμε.  Η τελετουργία 
πρέπει  να  έχει  τελειώσει  κι  οι  πόρτες  του  Ναού  πρέπει  να  έ- 
χουν κλείσει.» 

Οι  επαναστάτες,  που  είχαν  κατηφορίσει  σε  μια  μουδιασμένη 
κατάσταση,  σκαρφάλωσαν  αμέσως  σε  επίπεδο  εγρήγορσης. 

Ο Κίριθος  άνοιξε  προσεχτικά  την  καταπακτή  από  πάνω  τους. 
Πιάστηκε  από  την  άκρη  και  βγήκε,  φωτίζοντας  με  τον  φακό 
του.  Κανένας  δεν  ήταν  στη  μικρή  αποθήκη.  Έκανε  νόημα 
στους  άλλους  να  έρθουν,  κι  ο ίδιος  βάδισε  ώς  τη  σιδερένια 
πόρτα  και  αφουγκράστηκε.  Δεν  άκουσε  ομιλίες,  ούτε  βήματα, 
ούτε  κάποιον  άλλο  θόρυβο. 

Στράφηκε  στον  Νιρμόδο,  που  είχε  ανεβεί  μαζί  με  τους  υπό- 
λοιπους. «Ξεκινάμε;» 

Εκείνος  κατένευσε,  φόρεσε  τη  δερμάτινη  μάσκα  του,  και 
τράβηξε  τη  μικρή  βαλλίστρα  του.  Οι  άλλοι  τον  μιμήθηκαν,  φο- 
ρώντας επίσης  τις  μάσκες  τους  και  τραβώντας  τα  όπλα  τους:  η 
Λίσβη  δύο  ξιφίδια,  τα  οποία  μπορούσε  να  εκτοξεύσει  πολύ 
γρήγορα-  η Βιρίκα  ένα  πιστόλι  ρυθμισμένο  στα  ενεργειακά 
πυρά,  ώστε  να  αναισθητοποιεί,  όχι  να  σκοτώνει-  ο Καλλέργης 
μια  βαλλίστρα  χειρός,  όπως  ο Νιρμόδος. 

Ο Κίριθος  - που  κι  εκείνος  κρατούσε  μια  βαλλίστρα  χειρός  - 
άνοιξε  τη  σιδερένια  πόρτα  και  βγήκαν  στον  χώρο  στάθμευσης. 

Ο οποίος  ήταν  άδειος. 

Οι  φρουροί  είχαν  φύγει.  Η εξωτερική  πύλη  ήταν  κλειστή. 
Όπως  επίσης  και  η πόρτα  που  οδηγούσε  προς  το  εσωτερικό 
του  Ναού.  Μονάχα  τρία  οχήματα  ήταν  σταθμευμένα:  ένα  κλει- 
στό τετράκυκλο,  ένα  δίκυκλο  με  ψηλή  σέλα,  κι  ένα  τρίκυκλο  με 
γυάλινο  σκέπαστρο. 

«Μην  ξεχνάτε,»  τους  προειδοποίησε  η Βιρίκα,  «υπάρχουν  οι 
τηλεοπτικοί  πομποί.» 

«Δεν  το  ξεχνάμε,»  είπε  ο Νιρμόδος.  «Αλλά  δεν  μπορούμε  να 
τους  αποφύγουμε.  Ελπίζω  μόνο  η πόρτα  να  είναι  ξεκλείδωτη  κι 
αφρούρητη.» 

«Το  ένα  απ’τα  δύο  μπορούμε  να  το  μάθουμε,»  του  είπε  ο 
Καλλέργης’νιρ·  και  μετά,  στρεφόμενος  στην  πόρτα  που  οδη- 
γούσε στο  εσωτερικό  του  Ναού,  άρθρωσε  σειρές  από  παράξε- 

να  λόγια  ενώ  τα  μάτια  του  ήταν  μισόκλειστα  και  τα  φρύδια  του 
σμιγμένα.  Χαλαρώνοντας  και  πάλι,  είπε:  «Ένας  φρουρός  είναι 
απ’την  άλλη  μεριά.» 

«Για  νάχουν  φρουρό,  μάλλον  δε  θάναι  κλειδωμένα,»  συμπέ- 
ρανε  ο Νιρμόδος.  «Πάμε!» 

Και  βάδισαν  αποφασιστικά  προς  την  πόρτα,  γνωρίζοντας 
πως  ένα  από  τα  βασικότερα  πράγματα  σε  τούτη  την  επιχείρη- 
ση ήταν  να  είναι  γρήγοροι,  γιατί  αναπόφευκτα  οι  εχθροί  τους 
θα  τους  έβλεπαν:  ήταν  αδύνατον  να  περάσουν  τελείως  απαρα- 
τήρητοι. 

Ο Κίριθος  κλότσησε  την  πόρτα  ανοίγοντάς  την  απότομα. 

Η φρουρός  πίσω  της  στράφηκε  ξαφνιασμένη.  Το  χέρι  της 
πήγε  στο  πιστόλι  στη  ζώνη  της,  αλλά  ο Κίριθος  και  ο Νιρμόδος 
είχαν  ήδη  πατήσει  τις  σκανδάλες  των  βαλλιστρών  τους.  Ένα 
βέλος  καρφώθηκε  στο  στήθος  της,  ένα  στον  λαιμό  της,  και  η 
γυναίκα  κατέρρευσε  χωρίς  να  φωνάξει. 

Οι  επαναστάτες  βρίσκονταν  τώρα  σ’έναν  μικρό  διάδρομο  που 
οδηγούσε  στον  σηκό,  ακριβώς  όπως  τους  είχε  πει  ο Νικόδημος. 
Δεξιά  κι  αριστερά  ήταν  πόρτες,  αλλά  δεν  τις  πείραξαν  δεν 
τους  ενδιέφεραν.  Βάδισαν  ευθεία  μπροστά  και  βγήκαν  στη  με- 
γάλη αίθουσα  του  σηκού,  η οποία  ήταν  ψηλή  και  πυραμιδοει- 
δής - μια  πυραμίδα  μέσα  στη  μεγαλύτερη  πυραμίδα  του  Ναού. 
Στηριζόταν  σε  τέσσερις  χοντρούς  κίονες,  γεμάτους  χαράγματα 
σε  κάποια  μυστηριώδη  γλώσσα,  μάλλον  γνωστή  μόνο  στους 
ιερωμένους  του  Κρόνου.  Ψηλά  στους  τοίχους  της  υπήρχαν  μι- 
κρά παράθυρα,  ώστε  αυτοί  που  ήταν  στα  πάνω  πατώματα  του 
Ναού  να  μπορούν  να  δουν  κάτω. 

Στο  κέντρο  του  σηκού,  όμως,  ήταν  εκείνο  που  τραβούσε  αμέ- 
σως την  προσοχή. 

Ένα  ψηλό  πέτρινο  άγαλμα  που  είχε  τρεις  με  τέσσερις  φορές 
το  ανάστημα  ενός  ανθρώπου  - και  που  για  μια  στιγμή  έφερε 
στο  νου  του  Κίριθου  εκείνο  τον  γιγαντόσωμο  δαίμονα  στο  Τέ- 
ναγος της  Κακιάς  Στροφής,  τον  Βαλκράθμω.  Στο  ύψος,  όμως, 

τελείωνε  η ομοιότητά  τους.  Το  άγαλμα  δεν  ήταν  τερατόμορφο: 
απεικόνιζε  έναν  άντρα  ντυμένο  με  χιτώνα.  Αλλά  αυτός  ο ά- 
ντρας δεν  είχε  κεφάλι·  στη  θέση  του  κεφαλιού  του  βρισκόταν 
μια  γυάλινη  σφαίρα  που  φεγγοβολούσε  καθώς,  μάλλον,  της 
δινόταν  ενέργεια,  μέσω  καλωδίων,  από  το  εσωτερικό  του  α- 
γάλματος. Αυτή  η γυάλινη  σφαίρα,  αυτή  η πελώρια  λάμπα  που 
είχε  το  άγαλμα  αντί  για  κεφαλή,  ήταν  που  φώτιζε  τον  σηκό  του 
Ναού  του  Κρόνου. 

Το  άγαλμα  είχε  το  αριστερό  χέρι  του  κατεβασμένο,  και  κρα- 
τούσε μ’αυτό  ένα  μακρύ  ραβδί  το  οποίο  δεν  ήταν  καμωμένο 
από  πέτρα  αλλά  από  γυαλιστερό  έβενο,  και  σ’όλο  το  στέλεχος 
του  ήταν  περασμένοι  χρυσοί  κρίκοι.  Το  δεξί  χέρι  του  αγάλμα- 
τος ήταν  υψωμένο  πάνω  απ’το  κεφάλι  του,  και  βαστούσε  ένα 
γαλανό  πετράδι  που  έκανε  πορφυρές  ανταύγειες. 

Ένας  γαρνάδιος  λίθος. 

Ένα  από  τα  σπανιότερα  πετράδια  στη  Σεργήλη  - το  σπανιό- 
τερο, ίσως.  Και  το  συγκεκριμένο  ήταν  μεγάλο : ανεκτίμητο.  Οι 
ιερωμένοι  του  Κρόνου  το  είχαν  βάλει  στο  χέρι  του  θεού  τους 
για  να  εντυπωσιάσουν  τους  γηγενείς  της  διάστασης  με  τη  δύ- 
ναμή τους  και  τη  δύναμη  της  Συμπαντικής  Παντοκρατορίας. 

Στην  αίθουσα  ήταν  τέσσερις  φρουροί,  ένας  σε  κάθε  γωνία-  κι 
αμέσως  τράβηξαν  τα  πιστόλια  τους,  καταλαβαίνοντας  ότι  ε- 
πρόκειτο  για  εισβολή. 

Η Βιρίκα  πυροβόλησε  πρώτη,  στοχεύοντας  αυτόν  που  ήταν 
πιο  κοντά  της.  Η ενεργειακή  ριπή  του  όπλου  της  τον  χτύπησε 
στην  κοιλιά.  Ο άντρας  τραντάχτηκε  και  σωριάστηκε,  ακίνητος. 

Ο Κίριθος  και  ο Νιρμόδος,  που  είχαν  βάλει  καινούργια  βέλη 
στις  βαλλίστρες  τους,  σημάδεψαν  και  πάτησαν  τις  σκανδάλες. 
Τραυμάτισαν  έναν  φρουρό  στο  πόδι  - κάνοντάς  τον  να  γονα- 
τίσει με  μια  κραυγή  και  ν’αστοχήσει  καθώς  πυροβολούσε  - και 
χτύπησαν  έναν  άλλο  στο  στήθος,  σκοτώνοντάς  τον. 

Η Λίσβη  εκτόξευσε  τα  ξιφίδιά  της  καταπάνω  στον  τελευταίο 
φρουρό,  ο οποίος  συγχρόνως  πυροβολούσε.  Η μια  λεπίδα  της 

αστόχησε,  η άλλη  καρφώθηκε  στον  ώμο  του  άντρα.  Η δική  του 
ριπή  χτύπησε  τον  τοίχο  δίπλα  απ’το  κεφάλι  του  Καλλέργη  - με 
αποτέλεσμα  το  βέλος  από  τη  βαλλίστρα  του  μάγου  να  χάσει 
τελείως  τον  στόχο  του. 

Ο Νιρμόδος  τράβηξε  ένα  ξιφίδιο  απ’τη  μπότα  του  και  το  έ- 
στειλε, στροβιλιζόμενο,  προς  τον  φρουρό  που  ήταν  τραυματι- 
σμένος στο  πόδι.  Η λεπίδα  τον  βρήκε  στο  κεφάλι,  σωριάζοντάς 
τον. 

Η Βιρίκα,  γυρίζοντας  το  πιστόλι  της  στα  κανονικά  πυρά,  πυ- 
ροβόλησε στο  στήθος  τον  φρουρό  που  είχε  χτυπηθεί  στον  ώμο 
από  το  ξιφίδιο  της  Λίσβης. 

«Δε  χρειάζονται  κρότοι  εδώ  μέσα,»  της  είπε  ο Κίριθος. 

«Οι  φρουροί  έχουν  ήδη  πυροβολήσει  - μην  είσαι  ανόητος: 
ξέρουν  ότι  είμαστε  εδώ!» 

«Στο  άγαλμα,  γρήγορα!»  είπε  ο Νιρμόδος  στη  Λίσβη·  κι  εκεί- 
νη, τρέχοντας  σαν  δορκάδα  των  Φέρνιλγκαν,  ζύγωσε  το  ψηλό 
άγαλμα  στο  κέντρο  του  σηκού.  Έβγαλε  το  σχοινί  από  τον  ώμο 
της,  το  στριφογύρισε,  και  το  τίναξε.  Ο γάντζος  πιάστηκε  στο 
υψωμένο  χέρι  του  αγάλματος,  και  η μαυρόδερμη,  πορφυρο- 
μάλλα  επαναστάτρια  άρχισε  να  σκαρφαλώνει. 

« Συναγερμός ! Συναγερμός !»  ακούστηκε  κάποιος  να  στρι- 
γκλίζει από  τα  πάνω  παράθυρα. 

«Σκατά,»  μούγκρισε  ο Κίριθος  βγάζοντας  το  πιστόλι  του. 

«Προσέχετε  πάνω!»  προειδοποίησε  ο Νιρμόδος,  καθώς  η 
κάννη  ενός  τουφεκιού  ξεπρόβαλλε  από  ένα  παράθυρο. 

Οι  επαναστάτες  σκόρπισαν  για  να  γίνουν  πολλοί,  και  κινού- 
μενοι, στόχοι. 

Το  τουφέκι  πυροβόλησε,  αστοχώντας  για  λίγο  τα  πόδια  του 
Κίριθου. 

Η Βιρίκα  είχε  ήδη  θηκαρώσει  το  πιστόλι  της  και  τραβήξει  μια 
χειροβομβίδα  από  τη  ζώνη  της.  Έβγαλε  την  περόνη  και  εκτό- 
ξευσε τη  βόμβα  προς  το  παράθυρο.  Η κάννη  του  τουφεκιού, 

πάραυτα,  εξαφανίστηκε,  ένα  γυναικείο  ουρλιαχτό  ακούστηκε 
- και  μια  έκρηξη. 

«Κι  άλλος!»  φώναξε  ο Καλλέργης,  δείχνοντας  ψηλά. 

«Γαμώ  τους  θεούς  τους!»  γρύλισε  ο Κίριθος,  στρέφοντας  το 
πιστόλι  του  και  πυροβολώντας  το  τουφέκι  που  ξεπρόβαλλε  από 
το  μικρό  παράθυρο.  Τα  πυρά  του  αστόχησαν. 

Το  τουφέκι  πυροβόλησε.  Η Λίσβη  κρύφτηκε,  κραυγάζοντας, 
πίσω  από  το  υψωμένο  χέρι  του  αγάλματος,  γιατί  ο στόχος  ήταν 
εκείνη.  Οι  σφαίρες  εξοστρακίστηκαν,  μικρά  κομμάτια  πέτρας 
τινάχτηκαν. 

Ο Κίριθος,  η Βιρίκα,  κι  ο Νιρμόδος  πυροβόλησαν  συγχρονι- 
σμένα κι  από  διαφορετικές  μεριές  προς  το  παράθυρο.  Το  του- 
φέκι εξαφανίστηκε  καθώς  ο χειριστής  του  καλύφτηκε  για  να 
μη  χτυπηθεί  από  τον  καταιγισμό. 

Ο Κίριθος,  η Βιρίκα,  κι  ο Νιρμόδος  άλλαξαν  γεμιστήρες  στα 
πιστόλια  τους. 

Η Λίσβη  είχε  τώρα  φτάσει  στον  γαρνάδιο  λίθο.  Τράβηξε  ένα 
ξιφίδιο  από  τη  ζώνη  της  και  προσπάθησε  να  ξεκολλήσει  το  με- 
γάλο πετράδι  από  το  χέρι  του  αγάλματος.  Κι  αυτή  η δουλειά 
πρέπει  να  απαιτούσε  όλη  της  τη  δύναμη.  Φαινόταν  να  ζορίζε- 
ται. 

Ευτυχώς  κανένας  δεν  παρουσιάζεται  τώρα  στα  παράθυρα, 
παρατήρησε  ο Κίριθος  κοιτάζοντας  ολόγυρα.  Αναρωτιόταν, 
όμως,  μήπως  δεν  παρουσιάζονταν  επειδή  τους  ετοίμαζαν  κάτι 
άσχημο... 

«Γρήγορα!»  φώναξε  ο Νιρμόδος  στη  Λίσβη.  «Γρήγορα!» 

Εκείνη  γρύλισε,  ηχηρά,  πιέζοντας  τον  γαρνάδιο  λίθο  με  τη 
λεπίδα  του  ξιφιδίου  της  και  κρατώντας  το  μανίκι  του  όπλου  με 
τα  δύο  χέρια,  καθώς  είχε  τα  πόδια  της  τυλιγμένα  γύρω  από  τον 
πήχη  του  αγάλματος. 

Το  πετράδι  ξεκόλλησε  από  την  πέτρινη  γροθιά,  και  τινάχτη- 
κε. Πέφτοντας. 

Η Λίσβη  έχασε  για  λίγο  την  ισορροπία  της,  αλλά  πιάστηκε 
απ’το  σχοινί  προτού  πέσει.  Το  ξιφίδιο  τής  έφυγε  απ’το  χέρι. 

Ο γαρνάδιος  λίθος  βρέθηκε  στο  πάτωμα,  και  ο Καλλέργης’νιρ 
τον  μάζεψε  από  κάτω. 

Ένας  πυροβολισμός  αντήχησε,  και  η Λίσβη,  ουρλιάζοντας, 
έπεσε.  Ο Νιρμόδος  πρόλαβε  να  την  πιάσει  στα  χέρια  του,  ενώ  ο 
Κίριθος  φώναζε  «Ο  γαμημένος!»  πυροβολώντας  προς  το  πα- 
ράθυρο όπου  στεκόταν  ο σκοπευτής  που  είχε  χτυπήσει  τη  μαυ- 
ρόδερμη  επαναστάτρια.  Η Βιρίκα  πυροβολούσε  επίσης,  κρα- 
τώντας δύο  πιστόλια. 

Μια  κραυγή  αντήχησε  πίσω  απ’το  παράθυρο,  και  η κάννη 
του  τουφεκιού  αποτραβήχτηκε. 

«Αφήστε  με  - φύγετε!»  έκανε  πνιχτά  η Λίσβη,  στα  χέρια  του 
Νιρμόδου.  Εκείνος  την  αγνόησε,  φωνάζοντας  στους  άλλους: 
«Πάμε!» 

Οι  επαναστάτες  γύρισαν  για  να  τρέξουν  προς  την  πόρτα 
απ’την  οποία  είχαν  έρθει- 

-όταν,  ξαφνικά,  η διπλή  πύλη  που  οδηγούσε  στον  πρόναο 
άνοιξε  από  μόνη  της,  μέσω  κάποιου  αυτόματου  μηχανισμού- 
και  μετά  απ’αυτήν,  στο  πέρας  του  πρόναου,  άνοιξε  η κεντρική 
είσοδος  του  Ναού,  επίσης  μέσω  αυτόματου  μηχανισμού.  Πίσω 
της  αποκαλύφθηκαν  Παντοκρατορικοί  πολεμιστές,  οι  οποίοι 
αμέσως  όρμησαν  μέσα,  οπλισμένοι. 

Οι  ιερείς  είχαν  καλέσει  ενισχύσεις  έξω  απ’τον  Ναό. 

Οι  επαναστάτες  έτρεξαν  ενώ  εχθρικά  πυρά  γέμιζαν  τον  σηκό 
και  ήχοι  θραύσεις  ακούγονταν.  Διέσχισαν  τον  μικρό  διάδρομο 
και  μπήκαν  στον  χώρο  στάθμευσης  οχημάτων.  Η Βιρίκα  έκλει- 
σε την  πόρτα  πίσω  τους,  και  τη  μπλόκαρε  μ’ένα  ξιφίδιο  στη 
χειρολαβή-  δε  θα  κρατούσε  για  πολύ,  αλλά  θα  καθυστερούσε 
κάπως  τους  εχθρούς  τους. 

Ο Κίριθος  έτρεξε  πρώτος  στην  εξωτερική  πύλη  του  χώρου 
στάθμευσης  και  κατέβασε  τον  μοχλό  που  τη  σήκωνε. 

Η πύλη  άνοιξε. 

Οι  επαναστάτες  βγήκαν  μέσα  στη  νύχτα,  και  είδαν  ότι  έξω 
απ’τον  Ναό  ήταν  συγκεντρωμένα  οχήματα  και  στρατιώτες. 
Χωρίς  καθυστέρηση  - κι  ελπίζοντας  ότι  δεν  θα  τους  πρόσεχαν 
αμέσως  - πήγαν  στην  πλαγιά  παραδίπλα,  η οποία  ήταν  γεμάτη 
πέτρες,  χόρτα,  και  χαμόδεντρα.  Την  κατέβηκαν  όσο  τολμού- 
σαν, ενώ  από  κάτω  τους  φαίνονταν  τα  οικοδομήματα  της  Νίρ- 
κωφ,  κι  ένας  παγερός  νυχτερινός  άνεμος  φυσούσε.  Παρακάτω 
δεν  μπορούσαν  να  πάνε  χωρίς  να  βάλουν  σχοινιά.  Ξετύλιξαν, 
λοιπόν,  τα  σχοινιά  που  είχαν  πάρει  μαζί  τους,  τα  έδεσαν  εκεί 
όπου  πίστευαν  πως  ήταν  καλύτερα,  κι  άρχισαν  την  κατάβαση. 
Ο Νιρμόδος  εξακολουθούσε  να  κουβαλά  τη  Λίσβη,  αγκαλιάζο- 
ντας τη  μέση  της  με  το  ένα  χέρι,  ενώ  εκείνη  αιμορραγούσε  ε- 
πάνω του  μουλιάζοντας  τα  ρούχα  του  με  το  αίμα  της. 

Δεν  είχαν  ακόμα  φτάσει  κάτω  όταν  μια  δυνατή  φωνή  αντή- 
χησε: «Παραδώστε  τον  Ιερό  Λίθο!» 

«Αγνοήστε  τον  τον  καριόλη!»  γρύλισε  η Βιρίκα  στους  συ- 
ντρόφους της  και  πυροβόλησε,  περισσότερο  για  εκφοβισμό 
παρά  για  να  σκοτώσει  - ο Παντοκρατορικός  βρισκόταν  πολύ 
πιο  ψηλά  απ’αυτούς  και  ήταν  σκοτεινά. 

Τα  σχοινιά  άρχισαν  να  κόβονται,  το  ένα  μετά  το  άλλο. 

Ο Κίριθος  κουτρουβάλησε,  πιάστηκε  από  ένα  χαμόδεντρο,  το 
άφησε,  κουτρουβάλησε  κι  άλλο,  πιάστηκε  από  έναν  βράχο  - 
και  πήδησε.  Βρέθηκε  σ’έναν  στενό  δρόμο,  νιώθοντας  τα  γόνα- 
τά του  και  τον  γοφό  του  να  πονάνε.  Ήταν  γεμάτος  χώματα  και 
γρατσουνιές. 

Η Βιρίκα  είχε  πέσει  λίγο  παραδίπλα,  και  τώρα  σηκωνόταν 
όρθια,  βρίζοντας. 

Ο Καλλέργης  βογκούσε,  κρατώντας  το  χέρι  του.  Δεν  είχε  πια 
μαζί  του  τον  γαρνάδιο  λίθο. 

Ο Νιρμόδος  είχε  προσπαθήσει  να  προστατέψει  τη  Λίσβη  κα- 
θώς έπεφταν  και  ήταν  τώρα  μπουρδουκλωμένος  μαζί  της. 

Ο Κίριθος  δεν  ήξερε  ποιον  να  πρωτοβοηθήσει.  «Τον  λίθο!» 
είπε  στη  Βιρίκα.  «Βρες  τον  λίθο!»  Κι  ο ίδιος  πλησίασε  τον  Νιρ- 

μόδο.  «Είσαι  καλά;»  τον  ρώτησε,  πιάνοντας  την  κάπα  του  και 
τραβώντας  τον. 

Εκείνος  έβηξε,  έφτυσε  στο  πλάι. 

«Θα  την  πάρω  εγώ,»  είπε  ο Κίριθος,  κι  έπιασε  τη  Λίσβη,  ση- 
κώνοντάς  την  στα  χέρια.  Αναπνέει  ή δεν  αναπνέει;  Δεν  μπο- 
ρούσε να  είναι  σίγουρος  - και  τώρα,  αυτή  τη  στιγμή,  δεν  είχε 
σημασία.  Έπρεπε  να  φύγουν! 

Ο Νιρμόδος  σηκώθηκε  όρθιος  με  φανερή  δυσκολία. 

«Είσαι  καλά;»  τον  ρώτησε  πάλι  ο Κίριθος. 

«Το  γόνατό  μου  πονάει,  αλλά  δεν  πρέπει  νάναι  σπασμένο.» 

«Καλλέργη!»  φώναξε  ο Κίριθος.  «Σήκω!  Μπορείς;» 

«Ναι.»  Ο μάγος  ήταν  ήδη  στα  γόνατα,  και  τώρα  πάτησε  στα 
μποτοφορεμένα  πόδια  του.  «Πρέπει,  όμως,  να  έχω  βγάλει  τον 
ώμο  μου,»  πρόσθεσε  μουγκρίζοντας. 

«Τον  βρήκα!»  Η Βιρίκα  πλησίασε  κρατώντας  τον  μεγάλο 
γαρνάδιο  λίθο. 

«Ωραία,»  είπε  ο Νιρμόδος.  «Πάμε!  Πάμε!» 

Κι  έτρεξαν  - όσο  πιο  γρήγορα  μπορούσαν  στην  κατάστασή 
τους  - μέσα  στους  δρόμους  της  Νίρκωφ,  προτού  οι  Παντοκρα- 
τορικοί  τούς  φτάσουν  και  τους  περικυκλώσουν.  Το  όχημά  τους 
το  είχαν  από  πριν  αφήσει  εδώ  κοντά,  κάτω  από  τη  βορειοανα- 
τολική μεριά  του  Υψώματος,  γιατί  εξαρχής  το  ήξεραν  ότι  κά- 
πως έτσι  θα  έφευγαν  από  τον  Ναό  του  Κρόνου,  κυνηγημένοι 
και  κατεβαίνοντας  την  επικίνδυνη  πλαγιά. 

Το  ανοιχτό  τετράκυκλο  τούς  περίμενε  εκεί  όπου  το  είχαν 
σταματήσει.  Ο Κίριθος  κάθισε  στο  τιμόνι,  η Βιρίκα  κάθισε  δί- 
πλα του,  κι  οι  υπόλοιποι  κάθισαν  πίσω. 

Από  έναν  πλευρικό  δρόμο,  ένα  Παντοκρατορικό  τρίκυκλο 
φάνηκε:  ένα  όχημα  με  σκέπαστρο,  που  μέσα  του  βρίσκονταν 
τρεις  στρατιώτες. 

Τους  έψαχναν. 

Ο Κίριθος  είχε  ήδη  ενεργοποιήσει  το  όχημά  τους  και  ξεκίνη- 
σε, σανιδώνοντας  το  πετάλι.  Πέρασαν  σαν  άνεμος  δίπλα  απ’το 

τρίκυκλο,  το  οποίο  γύρισε  κι  άρχισε  αμέσως  να  τους  καταδιώ- 
κει. 

Η Βιρίκα,  έχοντας  αλλάξει  γεμιστήρες,  στράφηκε  και  το  πυ- 
ροβόλησε με  δύο  πιστόλια,  κάνοντας  τρύπες  στο  γυάλινο  σκέ- 
παστρό του  και  βγάζοντάς  το  απ’την  πορεία  του. 

Ο Κίριθος  οδήγησε  το  όχημά  τους  προς  τη  δημοσιά  έξω 
απ’την  πόλη. 


Οι  πέντε  επαναστάτες  δεν  είχαν  ακόμα  βγει  από  τη  Νίρκωφ, 
όταν  ένας  πράκτορας  της  Παντοκράτειρας  ο οποίος  είχε  ειδο- 
ποιηθεί για  την  παρουσία  τους  τους  είδε. 

Στεκόταν  σ’ένα  μπαλκόνι  και  κοίταζε  το  τετράκυκλο  όχημά 
τους  να  διασχίζει  τη  λεωφόρο  ολοταχώς. 

Από  τη  στιγμή  που  του  είχαν  αναφέρει  ότι  τους  είχαν  εντοπί- 
σει να  κατεβαίνουν  την  πλαγιά  του  Υψώματος  και  να  φεύγουν 
μ’ένα  όχημα,  το  ήξερε  πως  από  εδώ  θα  έρχονταν:  θα  προσπα- 
θούσαν να  φτάσουν  στη  δημοσιά  έξω  από  την  πόλη.  Δεν  πρέ- 
πει να  κρύβονταν  στη  Νίρκωφ.  Φορούσαν  δερμάτινες  μάσκες: 
ήταν,  μάλλον,  από  τους  Μασκοφόρους  των  Φέρνιλγκαν. 

Κι  αυτούς  τους  αναζητάμε  πολύ  καιρό. 

Ο πράκτορας,  κρατώντας  ένα  τουφέκι,  σημάδεψε  το  όχημα 
μέσα  από  το  μεγεθυντικό  στόχαστρο. 

Πάτησε  τη  σκανδάλη. 

Από  την  κάννη  δεν  εκτοξεύτηκαν  σφαίρες  αλλά  μια  μικρή 
συσκευή,  η οποία  κόλλησε  σαν  μαγνήτης  επάνω  στην  πίσω  με- 
ριά του  οχήματος  των  Μασκοφόρων. 

Τώρα  θα  μάθουμε  πού  λουφάζετε,  σκέφτηκε  ο Νέλβρωκ 
Νιρχ,  καθώς  κατέβαινε  από  το  μπαλκόνι  χρησιμοποιώντας  μια 
πλευρική  σιδερένια  σκάλα. 

Κεφάλαιο  Τέταρτο 
Σύντροφοί  σης  Ομίχλες 


Ακόμα  ένα  ερείπιο  μέσα  στις  ομίχλες  του  παράξενου  δάσους. 

Ο Βατράνος  σταματά  και  αφουγκράζεται.  Κάποιος  πρέπει  να 
κρύβεται  εκεί  μέσα.  Ακούει  την  αναπνοή  του. 

Και  η μυρωδιά  του,  επίσης,  έρχεται  στα  ρουθούνια  του  Βα- 
τράνου.  Πεινάω. 

Μπαίνει  στο  ερείπιο  - το  οποίο,  φυσικά,  είναι  ίδιο  με  τα 
προηγούμενα,  σαν  κάποιος  να  έχει  επίτηδες  στήσει  ετούτο  τον 
τόπο  όπως  ένα  θεατρικό  σκηνικό. 

Μια  σκιερή  φιγούρα  τινάζεται  όρθια-  ο Βατράνος  τη  βλέπει 
πίσω  από  τις  γαλανές  ομίχλες.  Ένας  άνθρωπος.  Γυρίζει  και  κά- 
νει να  φύγει,  τρέχοντας.  Ο Βατράνος  πηδά,  με  ταχύτητα  και 
δύναμη  που  τον  εκπλήσσουν,  και  φτάνει  τον  άγνωστο.  Τον  αρ- 
πάζει από  την  πλάτη  και  τον  σωριάζει  κάτω,  μπρούμυτα. 

«Περίμενε!»  του  λέει,  και  η φωνή  του  ακούγεται  σαν  γρύλι- 
σμα. «Να  μιλήσουμε.» 

Ο άγνωστος  είναι  άντρας,  τα  ρούχα  του  είναι  κουρελιασμένα- 
έχει  τραύματα  επάνω  του.  Το  δέρμα  του  είναι  χρυσό,  και  σε 
κάμποσα  σημεία  σκεπάζεται  από  πράσινες  φολίδες.  Ο Βατρά- 
νος σηκώνεται  κι  αφήνει  τον  άντρα  να  γυρίσει  ανάσκελα-  πα- 
ρατηρεί ότι  τα  μάτια  του  μοιάζουν  με  του  φιδιού.  Η όψη  του, 
όμως,  και  το  σώμα  του  δεν  φαίνονται  τόσο  ζωώδη  όσο  αυτά 
των  προηγούμενων  που  έχει  μέχρι  στιγμής  συναντήσει. 

«Ποιος  είσαι;»  ρωτά  ο Βατράνος. 

Ο άντρας  σηκώνεται  όρθιος,  ατενίζοντάς  τον  επιφυλακτικά. 
«Δεν  επιτίθεσαι...»  λέει,  και  η φωνή  του  θυμίζει  σφύριγμα  φι- 
διού. «Γιατί;» 

«Δεν  ξέρω  πώς  βρέθηκα  εδώ!»  γρυλίζει  ο Βατράνος.  «Εσύ 
ξέρεις  πώς  βρέθηκες  εδώ;» 

Ο φιδάνθρωπος  γελά.  «Ναι.  Ο Βαλκράθμω  με  κατάπιε.  Κι 
εσένα  το  ίδιο.  Κι  όλους  τους  υπόλοιπους.» 

«Ο  Βαλκράθμω;» 

«Δεν  τον  γνωρίζεις;» 

«Τι  είναι  ο Βαλκράθμω;»  ρωτά  ο Βατράνος. 

«Ένας  δαίμονας  του  Κάρτωλακ,»  λέει  ο άνθρωπος-φίδι. 
«Τον  επικαλέστηκα...  αλλά  ήμουν  ανόητος.  Δε  δέχτηκε  την 
προσφορά  μου  - με  καταβρόχθισε.  Και  τώρα  είμαι  εδώ,  στο 
βασίλειό  του,  για  το  οποίο  είχα  ακούσει  μόνο  φήμες  από  πα- 
λιούς σαμάνους,  και  είχα  διαβάσει  μόνο  αινιγματικά  αποσπά- 
σματα σε  παλιά  βιβλία.»  Τα  μάτια  του  στενεύουν  ίσα  που 
φαίνονται  πάνω  στο  πρόσωπό  του. 

«Πόσο  καιρό  είσαι  εδώ;»  τον  ρωτά  ο Βατράνος,  καταλαβαί- 
νοντας ότι  το  τέρας  που  συνάντησαν  εκείνος  και  ο Κίριθος  στο 
Τέναγος  της  Κακιάς  Στροφής  πρέπει  να  ήταν  αυτός  ο Βαλ- 
κράθμω - δεν  υπάρχει  άλλη  εξήγηση.  «Δεν  πεινάς;» 

«Πεινάω.  Αλλά  δεν  έχω  τη  δύναμη  να  πιάσω  θήραμα  ακόμα. 
Είμαι  καινούργιος.  Κι  εσύ  το  ίδιο,  μου  φαίνεται...» 

«Τι  εννοείς;  Μόνο  άνθρωποι  κυκλοφορούν  σ’αυτό  το  κατα- 
ραμένο δάσος-» 

«Άνθρωποι;»  Γελά.  «Δεν  είναι  πια  άνθρωποι.  Ούτε  εμείς  εί- 
μαστε. Και  πρέπει  να  επιβιώσουμε,  φίλε...» 

«Πρέπει  να  βγούμε  από  εδώ!»  φωνάζει  ο Βατράνος. 

Ο άνθρωπος-φίδι,  όμως,  κουνά  το  κεφάλι  και  σφυρίζει  - μια 
διχαλωτή  γλώσσα  ξεπροβάλλει  ανάμεσα  από  τα  χείλη  του. 
«Δεν  υπάρχει  έξοδος  από  το  βασίλειο  του  Βαλκράθμω.»  Και 
τείνει  το  χέρι  του.  «Με  λένε  Γέρακα.» 

Ο Βατράνος  ανταλλάσει  μια  σύντομη  χειραψία  μαζί  του.  «Δε 
μοιάζεις  με  γέρακας,  Γέρακα.  Με  φίδι  μοιάζεις.» 

«Κι  εσύ  με  λύκος.  Πώς  λέγεσαι;» 

«Βατράνος. 

»Άκουσέ  με,  Γέρακα.  Νομίζω  πως  υπάρχει  έξοδος  από  εδώ, 
και  σκοπεύω  να  φτάσω  εκεί.  Έχω  βρει  κάτι  λαξεύματα  στα  ε- 
ρείπια που  ίσως  να  μπορούν  να  μας  καθοδηγήσουν.» 

«Τι  λαξεύματα; » 

«Στάσου  να  δω  αν  υπάρχουν  κι  εδώ.» 

Ο Βατράνος  προχωρά  μέσα  στις  ομίχλες,  κοιτάζοντας  πάνω 
στις  αρχαίες  πέτρες,  ενώ  ο Γέρακας  τον  ακολουθεί  σφυρίζο- 
ντας φιδίσια  κάπου-κάπου.  Τελικά,  ο Βατράνος  βρίσκει  πάλι 
ένα  από  τα  λαξεύματα,  σε  διαφορετική  θέση  απ’ό,τι  τα  προη- 
γούμενα. 


«Εδώ,»  λέει,  δείχνοντας.  «Εδώ  είναι.  Βλέπεις;  Είναι  σαν  κά- 
ποιος να  προσπαθεί  να  βρει  το  κέντρο.  Παρόμοια  λαξεύματα 
υπάρχουν  και  σ’άλλα  ερείπια,  καλύτερα  ή χειρότερα  φτιαγμέ- 
να. Αυτός  που  τα  έφτιαξε,  όμως,  δε  νομίζω  ότι  ήταν  σίγουρος 
πόσα  ερείπια  υπάρχουν  - ο αριθμός  τους  στο  διάγραμμα  δεν 
είναι  πάντα  ίδιος.» 

«Καταλαβαίνω  τι  νομίζεις  πως  σημαίνει  αυτό  το  σχήμα...» 
σφυρίζει  ο Γέρακας. 

Ο Βατράνος  στρέφεται  να  τον  κοιτάξει.  «Εσύ  νομίζεις  ότι 
σημαίνει  κάτι  άλλο; » 

«Δεν  είμαι  βέβαιος,  Βατράνε.  Μπορεί  νάναι  αυτό  που  λες...» 

Ο Βατράνος  τον  ατενίζει  ερευνητικά.  «Πριν,  είπες  ότι  κάλε- 
σες  τον  Βαλκράθμω.  Τι  είσαι;  Και  πού  τον  κάλεσες;» 

«Σαμάνος  είμαι.  Αλλά  έχει  σημασία  εδώ;» 

«Μάλλον  όχι.  Πρέπει  να  βρούμε  τρόπο  να  φύγουμε-  Στά- 
σου!»  Ο Βατράνος  μιλά,  ξαφνικά,  έντονα  αλλά  χαμηλόφωνα. 
«Κάποιος  έρχεται.»  Ακούει  τα  βαριά  βήματά  του. 

Μαζί  με  τον  Γέρακα  κρύβονται  πίσω  από  έναν  βράχο,  και 
βλέπουν  τον  βουβαλόμορφο  άντρα  να  μπαίνει  στο  ερείπιο, 
σέρνοντας  πίσω  του  τον  χοιρόμορφο  άντρα,  ο οποίος  δεν  σα- 
λεύει και  είναι  γεμάτος  αίματα. 

Κάποιος  έχει  βρει  φαγητό. 

Ο Βατράνος  νιώθει  την  κοιλιά  του  να  γουργουλίζει  πάλι·  και 
νομίζει  πως  μπορεί  ν’ακούσει  και  την  κοιλιά  του  Γέρακα  να 
γουργουρίζει  επίσης... 


Βγήκαν  στη  δημοσιά  χωρίς  κανένας  να  τους  σταματήσει,  και 
την  ακολούθησαν  προς  τ’ανατολικά. 

Καθώς  ο Κίριθος  βρισκόταν  στο  τιμόνι,  μπορούσε  πίσω  του 
ν’ακούσει  τον  Καλλέργη’νιρ  να  υποτονθορύζει  παράξενα  λόγια 
στη  γλώσσα  της  μαγείας.  Χρησιμοποιούσε  κάποιο  ξόρκι,  μάλ- 
λον επάνω  στον  εαυτό  του  ή στη  Λίσβη. 

«Θα  ζήσει;»  ρώτησε  η φωνή  του  Νιρμόδου. 

Τη  Λίσβη  κοιτάζει,  επομένως,  σκέφτηκε  ο Κίριθος. 

«Ναι.  Δεν  κινδυνεύει  άμεσα  να  πεθάνει.  Αλλά  πρέπει  να  δέ- 
σεις το  τραύμα,  αμέσως,  γιατί  η αιμορραγία  μπορεί  να  τη  σκο- 
τώσει,» αποκρίθηκε  ο Καλλέργης.  «Θα  το  έκανα  εγώ,  αλλά  ο 
ώμος  μου  έχει  εξαρθρωθεί.»  Καθώς  μιλούσε,  ο πόνος  ακουγό- 
ταν  στη  φωνή  του. 

«Πρέπει  να  βγάλω  τη  σφαίρα  πρώτα!»  είπε  ο Νιρμόδος. 

«Θα  τη  βγάλουμε  μετά  τη  σφαίρα.  Σταμάτα  την  αιμορραγί- 
α!» 

Ο Κίριθος  ρώτησε  τη  Βιρίκα,  που  καθόταν  πλάι  του  αλλά  κοί- 
ταζε πίσω:  «Μας  ακολουθεί  κανένας;» 

«Απ’ό,τι  βλέπω,  όχι.» 

«Ωραία.»  Ο Κίριθος  έστριψε  το  όχημά  τους,  βγάζοντάς  το 
από  τη  δημοσιά  και  κατευθυνόμενος  νότια. 


Ο Νέλβρωκ  Νιρχ  άφησε  τους  αποστάτες  να  απομακρυνθούν 
όσο  τολμούσε,  ενώ  είχε  ενεργοποιημένη  τη  συσκευή  εντοπι- 
σμού στα  χέρια  του  και  κοίταζε  το  σήμα  τους.  Η κόκκινη  κου- 
κίδα  πλησίαζε  τώρα  τη  νοτιοανατολική  άκρη  της  οθόνης,  και  ο 
πράκτορας  της  Παντοκράτειρας  ήξερε  πως  δεν  μπορούσε  να 
περιμένει  άλλο.  Καβαλώντας  το  δίκυκλό  του,  έφυγε  από  το 
γκαράζ  και  επιτάχυνε.  Βγήκε  από  τη  Νίρκωφ,  και  είδε  το  σήμα 
επάνω  στη  συσκευή  του  να  έρχεται  πιο  κοντά-  δεν  ήταν  πλέον 
στην  άκρη  της  οθόνης. 

Ο Λοχαγός  Πλατύσωμος  ψάχνει  τόσο  καιρό  τους  καταραμέ- 
νους Μασκοφόρους  και  δεν  έχει  βρει  το  άντρο  τους  στα  δάση. 
Θέλω  να  δω  την  όψη  στο  πρόσωπό  τον  όταν  θα  τον  παρουσιά- 
σω αυτή  την  πληροφορία  και  θα  τον  προστάζω  να  στείλει  τους 
στρατιώτες  τον  για  να  ξεπαστρέψουν  τους  αποστάτες.  Σίγουρα 
θα  είναι  ευχαριστημένος,  αλλά  και  τσαντισμένος  που  δεν  τους 
βρήκε  ο ίδιος  παρά  τις  τόσες  προσπάθειές  τον. 

Ο Νέλβρωκ  βγήκε  από  τη  δημοσιά  γιατί  τώρα  το  σήμα  είχε 
πάρει  νότια  κατεύθυνση.  Την  ταχύτητα  του  δίκυκλού  του  τη 
μείωσε-  δεν  ήθελε  να  βρεθεί  τόσο  κοντά  στους  αποστάτες  ώστε 
να  τον  δουν. 


«Σταμάτα  εδώ  για  λίγο,  Κίριθε,»  είπε  ο Νιρμόδος.  «Σταμάτα.» 

Ο Κίριθος  σταμάτησε  το  όχημά  τους  πίσω  από  κάτι  λόφους, 
κάπου  τρία  χιλιόμετρα  απόσταση  από  ένα  χωριό  που  τα  φώτα 
του  φαίνονταν  μέσα  στη  νύχτα. 

Ο Νιρμόδος  και  ο Καλλέργης’νιρ  κατέβηκαν·  και  ο πρώτος, 
ακολουθώντας  τις  οδηγίες  του  μάγου,  τον  βοήθησε  να  βάλει 
πάλι  τον  εξαρθρωμένο  ώμο  του  στη  σωστή  θέση.  Ο Καλλέργης 
μούγκρισε  σαν  θηρίο,  και  μετά  ζήτησε  να  του  δώσουν  μια  ζώ- 
νη, κλειστή.  Ο Νιρμόδος  έβγαλε  τη  ζώνη  του,  την  έκλεισε,  και 
του  την  έδωσε.  Ο μάγος,  περνώντας  τη  γύρω  απ’το  λαιμό  του, 
τη  χρησιμοποίησε  για  να  κρεμάσει  το  χέρι  του  κοντά  στο  στή- 
θος του  και  ν’αφήσει  τον  χτυπημένο  ώμο  να  ξεκουραστεί. 

Ο Νιρμόδος  πλησίασε  τώρα  τη  Λίσβη  ξανά,  η οποία  ήταν  ξα- 
πλωμένη στην  πίσω  μεριά  του  τετράκυκλου  οχήματος,  αναί- 
σθητη. «Πρέπει  να  της  βγάλουμε  τη  σφαίρα.» 

Ο Καλλέργης  κατένευσε. 

Το  τραύμα  ήταν  στην  πλάτη  της  επαναστάτριας.  Ο Νιρμόδος 
είχε  βγάλει  το  πουκάμισό  της  και  είχε  τυλίξει,  σφιχτά,  έναν  ε- 
πίδεσμο γύρω  της.  Τώρα,  τον  ξετύλιξε  πάλι,  ενώ  ο Καλλέργης 
έπαιρνε  μερικά  χειρουργικά  σύνεργα  από  την  τσάντα  του.  «Θα 
πρέπει  να  με  βοηθήσεις  λίγο,»  είπε  στον  Νιρμόδο. 

«Εντάξει,»  αποκρίθηκε  εκείνος,  κοιτάζοντας  το  τραύμα,  που 
δεν  είχε  ακόμα  πάψει  τελείως  να  αιμορραγεί. 

Ο Καλλέργης,  με  τη  βοήθεια  του  Νιρμόδου,  έκανε  μια  τομή 
στην  πλάτη  της  Λίσβης  και,  με  μια  λεπτή  τσιμπίδα,  τράβηξε  τη 
σφαίρα  έξω.  Εν  τω  μεταξύ,  η μαυρόδερμη  επαναστάτρια  ξύ- 
πνησε, και  η Βιρίκα  τής  έδωσε  ένα  ξύλο  για  να  δαγκώσει  και 
της  είπε  να  μην  κάνει  φασαρία.  Εκείνη  υπάκουσε,  μπήγοντας 
δυνατά  τα  δόντια  της  επάνω  στο  ξύλο.  Ο Καλλέργης,  πετώντας 
την  αιματοβαμμένη  σφαίρα  στο  εσωτερικό  του  οχήματος,  πήρε 
ένα  μπουκαλάκι  με  αντισηπτικό  απ’την  τσάντα  του  και  έπλυνε 
το  τραύμα  της  Λίσβης.  Μετά,  είπε  στον  Νιρμόδο  να  το  δέσει  με 
καινούργιο  επίδεσμο.  Ο ώμος  του  έμοιαζε  να  τον  ταλαιπωρεί 
φανερά. 

Ο Κίριθος  περίμενε  καθώς  οι  άλλοι  περιποιούνταν  τη  Λίσβη, 
καπνίζοντας  ένα  τσιγάρο  και  κοιτάζοντας  μια  αυτούς  μια  τον 
γαρνάδιο  λίθο  που  η Βιρίκα  είχε  αφήσει  επάνω  στη  θέση  του 
συνοδηγού.  Προσευχόταν  σ’όλους  τους  θεούς  - στη  φωτεινή 
και  δίκαιη  Αρτάλη,  στην  πανούργα  και  παιχνιδιάρα  Λόρκη, 
στον  ανήμερο  και  δυνατό  Κάρτωλακ  - αυτό  το  πετράδι  να 
μπορούσε  όντως  να  φέρει  πίσω  τον  Βατράνο  όπως  είχε  υπο- 
σχεθεί  ο Μεγάλος  Λύκος. 

«Καλύτερα  θα  ήταν  να  πάμε  τη  Λίσβη  στο  άντρο,»  είπε  ο 
Καλλέργης  καθώς  σκούπιζε  τα  αιματοβαμμένα  χέρια  του  μ’ένα 
πανί. 

Η Βιρίκα  έδωσε  ένα  φλασκί  με  Σεργήλιο  κρασί  στη  Λίσβη, 
για  να  πιει  και  να  μουδιάσει  τον  πόνο  της.  Η μαυρόδερμη  επα- 
ναστάτρια  ήπιε,  βαθιά. 

Ο Νιρμόδος  είπε  στον  Καλλέργη:  «Έχεις  δίκιο,  αλλά  δεν 
μπορούμε  να  επιστρέφουμε  στο  άντρο.  Πρέπει  να  πάμε  στο 
συμφωνημένο  σημείο.  Ο Μεγάλος  Λύκος  θα  μας  περιμένει  ε- 
κεί. Και  δεν  ξέρουμε  πόσο  χρόνο  έχουμε  ακριβώς  για  να  σώ- 
σουμε τον  Βατράνο.» 

«Ναι,»  συμφώνησε  η Λίσβη.  «Πρέπει  να  πάμε  εκεί  που  είπε 
ο Μεγάλος  Λύκος.  Δεν  έχω  τίποτα.  Ζωντανή  είμαι,  δεν  είμαι;» 

Ο Καλλέργης’νιρ  δεν  αποκρίθηκε  αλλά  ήταν  προφανές  ότι, 
από  ιατρικής  άποψης,  διαφωνούσε. 

Ανέβηκαν  πάλι  στο  όχημά  τους  και  ο Κίριθος  οδήγησε  νοτιο- 
ανατολικά, διασχίζοντας  την  ύπαιθρο  και  πλησιάζοντας  τους 
μεγάλους  δασότοπους  των  Φέρνιλγκαν. 


Ο βουβαλόμορφος  άντρας  δαγκώνει  ένα  κομμάτι  από  τα  πλευ- 
ρά του  θηράματος  του  και  το  μασά  με  όρεξη.  Αίμα  κυλά  στο 
σαγόνι  του. 

«Νόμιζα  ότι  οι  βούβαλοι  ήταν  φυτοφάγοι...»  μουρμουρίζει  ο 
Βατράνος. 

«Δεν  είναι  μόνο  βούβαλος,»  του  λέει  ο Γέρακας,  κρυμμένος 
δίπλα  του,  πίσω  από  τη  μεγάλη  πέτρα.  «Είναι  και  άνθρωπος.» 

«Ναι,  πάντα  οι  άνθρωποι  φαίνεται  νάναι  το  πρόβλημα...» 

Ο βουβαλόμορφος  άντρας  συνεχίζει  να  δαγκώνει  κομμάτια 
από  το  σώμα  του  νεκρού  χοιρόμορφου  άντρα  και  να  τα  τρώει 
ωμά. 

«Είναι  σκοτωμένος  ούτως  ή άλλως,  Βατράνε.  Γιατί  να  τον 
αφήσουμε  σ’αυτόν;» 

«Δε  μπορεί  να  μιλάς  σοβαρά!» 

«Μα,  δε  θα  σκοτώσουμε  κανέναν.  Είναι  νε-» 

«Δεν  είναι  εκεί  το-» 

Το  κεφάλι  του  βούβαλου  στρέφεται  προς  το  μέρος  τους. 
Πρέπει  να  τους  άκουσε.  Ρουθουνίζει  αγριεμένα.  Βροντά  τα  χο- 
ντρά πόδια  του  στη  γη. 

Ο Γέρακας  τινάζεται  από  την  κρυψώνα  του  βράχου  με  τρόπο 
που  ο Βατράνος  έχει  δει  μόνο  τα  φίδια  να  τινάζονται.  Ο βού- 
βαλος τον  αντικρίζει.  Μουγκρίζει  (φαίνεται  να  έχει  ξεχάσει  την 
ανθρώπινη  λαλιά)  και  ορμά  καταπάνω  του,  με  το  κεφάλι  κατε- 
βασμένο. 

Ο Γέρακας  τινάζεται  πάλι,  αποφεύγοντας  το  χτύπημα. 

Ο Βατράνος  φεύγει,  πηγαίνοντας  πίσω  από  έναν  μισογκρεμι- 
σμένο  τοίχο. 

Ο βούβαλος  αρπάζει  μια  πέτρα  και  την  εκτοξεύει  με  δύναμη, 
χτυπώντας  τον  Γέρακα  στην  πλάτη  και  ρίχνοντάς  τον  κάτω. 
Γκαρίζει  νικητήρια.  Πλησιάζει  τον  φιδάνθρωπο  για  να  τον  αρ- 
πάξει απ’τα  πόδια  όσο  είναι  ακόμα  ζαλισμένος. 

Ο Βατράνος,  γρυλίζοντας  δυνατά,  πηδά  πάνω  στον  μισο- 
γκρεμισμένο  τοίχο  και,  μετά,  στους  ώμους  του  βουβαλόμορ- 
φου άντρα.  Κατεβάζει  το  ξιφίδιό  του,  μπήγοντάς  το  σε  σάρκα 
που  με  δυσκολία  σκίζεται  απ’την  κόψη  της  λεπίδας  του. 

Ο βούβαλος  φωνάζει  και  τινάζει  το  σώμα  του,  προσπαθώντας 
να  ξεκολλήσει  τον  Βατράνο  από  πάνω  του-  εκείνος,  όμως,  κρα- 
τιέται, έχοντας  τυλίξει  το  ένα  του  χέρι  γύρω  από  τον  λαιμό  του 
εχθρού  του. 

Καρφώνει  ξανά  με  το  ξιφίδιό  του.  Αίμα  τινάζεται. 

Ο Γέρακας  έχει  τώρα  σηκωθεί  στα  πόδια  του.  Ορμά  στον 
βούβαλο  και  τον  κοπανά  με  τις  γροθιές  του.  Τον  δαγκώνει  στον 
λαιμό,  μπήγοντας  εκεί  με  δύναμη  τα  δόντια  του. 

Το  θηρίο  βρυχάται.  Τραντάζεται  δυνατότερα  από  πριν.  Ο 
Βατράνος  εκτοξεύεται  από  τη  ράχη  του,  πέφτει  προς  το  έδα- 
φος, μα  δεν  κατρακυλά-  με  μια  ευέλικτη,  σχεδόν  υπεράνθρωπη 
τούμπα  ξαναβρίσκεται  στα  πόδια  του.  Ο Γέρακας,  όμως,  τινά- 
ζεται όπισθεν  και  καταλήγει  ανάσκελα. 

Ο βούβαλος  μουγκανίζει  πονεμένα,  αιμορραγώντας  από  τους 
ώμους  κι  από  τον  λαιμό.  Παραπατά,  κοιτάζοντας  μια  τον  Βα- 
τράνο μια  τον  Γέρακα.  Γυρίζει  και  τρέχει  να  φύγει. 

Ο Γέρακας  πετάγεται  πάνω.  «Πίσω  τον!» 

«Όχι!»  λέει  ο Βατράνος.  «Αστόν!» 

Ο Γέρακας  γυρίζει  απότομα  να  τον  κοιτάξει.  «Θα  μας  θυμά- 
ται!» 

«Δεν  έχει  σημασία.»  Ο Βατράνος  κάθεται  σε  μια  πέτρα  και 
καρφώνει  το  ξιφίδιό  του  στη  γη. 

Ο Γέρακας  δεν  φαίνεται  νάναι  πρόθυμος  να  καταδιώξει  τον 
βούβαλο  μόνος  του.  Πλησιάζει  τώρα  τον  νεκρό  χοιρόμορφο 
άντρα.  Και  ρωτά  τον  Βατράνο:  «Ν’ανάψουμε  φωτιά;» 

«Ναι,»  αποκρίνεται  μουντά  εκείνος,  νιώθοντας  σαν  εκφυλι- 
σμένος κανίβαλος. 

Ο Γέρακας,  μετά  από  λίγο,  ανάβει  φωτιά.  Τεμαχίζουν  τον 
χοιρόμορφο  άντρα,  με  το  ξιφίδιό  του  Βατράνου  και  με  κοφτε- 
ρές πέτρες,  κι  αρχίζουν  να  τον  ψήνουν  πάνω  από  τις  φλόγες. 
Τα  σάλια  του  Γέρακα  τρέχουν-  και  ο Βατράνος  διαπιστώνει  - 
αηδιασμένος  - ότι  και  τα  δικά  του  σάλια  τρέχουν. 

Για  να  πάρει  το  μυαλό  του  από  την  ανθρωποφαγία  που  θα 
ακολουθήσει,  ρωτά  τον  άνθρωπο-φίδι:  «Γιατί  συμβαίνει  αυτό; 
Γιατί...  γινόμαστε  ζώα;» 

«Είμαστε  μες  στην  ψυχή  του  Βαλκράθμω,  και  η ψυχή  του 
Βαλκράθμω,  που  είναι  υπηρέτης  του  Κάρτωλακ  - ή,  ίσως,  έκ- 
φανση του  Κάρτωλακ  - είναι  άγρια,  θηριώδης...  και  έχω  α- 
κούσει ότι  δέχεται  μόνο  έναν  κυρίαρχο.» 

«Έναν  κυρίαρχο;  Όταν  μείνει  μόνο  ένας  από  εμάς,  θα  είναι 
άρχοντας  αυτού  του  παράξενου  δάσους; » 

«Ίσως.  Ή ίσως  να  εννοεί  κάτι  άλλο...» 

«Τι  να  εννοεί  κάτι  άλλο;» 

«Αυτό  λέει  ο μύθος,  Βατράνε.  Ο μύθος  ίσως  να  εννοεί  κάτι 
άλλο.» 

«Δεν  έχω  ξανακούσει  για  τέτοιους  καταραμένους  μύθους...» 
Ο Βατράνος  κοιτάζει  τις  ποικιλόχρωμες  ομίχλες  γύρω  τους  κα- 
θώς μιλά. 

«Δεν  είναι  πολύ  γνωστός  ο Βαλκράθμω.  Πρέπει  νάσαι  μυη- 
μένος  στα  μυστήρια  του  Κάρτωλακ  για  να  τον  ξέρεις.» 

Ο Βατράνος  στρέφεται  να  τον  ατενίσει.  «Όταν  τον  επικαλέ- 
στηκες, ήσουν  στο  Τέναγος  της  Κακιάς  Στροφής;» 

Τα  μάτια  του  Γέρακα  στενεύουν  πάλι,  σχεδόν  εξαφανίζονται 
πάνω  στο  πρόσωπό  του.  «Γιατί  το  υποθέτεις  αυτό;» 

«Γιατί  κι  εγώ  εκεί  ήμουν  όταν  με  κατάπιε.» 

Ο Γέρακας  είναι  σιωπηλός·  δεν  φαίνεται  να  θέλει 
ν’απαντήσει. 

Όταν  το  κρέας  έχει  ξεροψηθεί,  το  παίρνουν  απ’τη  φωτιά  κι 
αρχίζουν  να  τρώνε-  και  ο Βατράνος  λέει,  εσωτερικά,  στον  εαυ- 
τό του  ότι  αυτό  δεν  είναι  κρέας  ανθρώπου,  είναι  κρέας  χοίρου, 
και  τόσες  φορές  στη  ζωή  του  δεν  έχει  φάει  κρέας  χοίρου; 

Καθώς  οι  δυο  τους  είναι  απορροφημένοι  από  το  φαγητό  τους 
μια  γρήγορη  σκιά  πετάγεται,  αρπάζει  ένα  ψημένο  κομμάτι,  και 
τρέχει. 

Ο Γέρακας  τινάζεται  σαν  φίδι  που  περιμένει  ώρες  κρυμμένο 
στα  χόρτα-  γραπώνει  το  πόδι  της  γυναίκας-δορκάδας  και  τη 
σωριάζει  στη  γη.  Εκείνη  ουρλιάζει.  Η άλλη  της  οπλή  χτυπά  τον 
Γέρακα  στο  κεφάλι,  κάνοντας  αίμα  να  πεταχτεί. 

Ο Βατράνος  είναι,  όμως,  τώρα  από  πάνω  της.  Την  πιάνει  από 
το  σβέρκο  και  κρατά  το  κεφάλι  της  κάτω,  ενώ  βάζει  το  ξιφίδιό 
του  στον  λαιμό  της. 

«Πήγε  να  μας  κλέψει!  Πήγε  να  μας  κλέψει!»  συρίζει  ο Γέρα- 
κας, καθώς  σηκώνεται  στα  πόδια  του  με  τα  γόνατα  λυγισμένα. 
Από  το  πλάι  του  κεφαλιού  του  αίμα  κυλά. 

«Πεινάς;»  γρυλίζει  ο Βατράνος  στη  γυναίκα-δορκάδα. 

Εκείνη  δεν  απαντά,  σκούζει  μόνο. 

«Πεινάς; » 

«...Ναι,»  αρθρώνει  τελικά,  σαν  η ανθρώπινη  λαλιά  να  της  έ- 
χει γίνει  δύσκολη. 

Ο Βατράνος  αφήνει  τον  αυχένα  της.  «Δε  χρειαζόταν  να  μας 
κλέψεις-  μπορούσες  να  μας  το  ζητήσεις.»  Παίρνει  το  ξιφίδιό 
του  απ’τον  λαιμό  της.  «Φάε  αν  θες.» 

Ο Γέρακας  δεν  μοιάζει  να  συμφωνεί  με  τον  Βατράνο,  μα  δεν 
φέρνει  αντίρρηση.  Πηγαίνει  και  κάθεται  στην  πέτρα  όπου  κα- 
θόταν και  πριν,  πλάι  στη  φωτιά. 

Ο Βατράνος  τον  ακολουθεί.  Κάθεται  κι  εκείνος.  Πιάνει  το 
κομμάτι  που  έτρωγε  προτού  εμφανιστεί  η δορκάδα  και  συνεχί- 
ζει το  γεύμα  του.  Η πείνα  του  έχει  ήδη  αρχίσει  να  ικανοποιεί- 
ται. 

Η γυναίκα  σηκώνεται  όρθια,  αργά.  Παίρνει  από  κάτω  το  ψη- 
μένο κομμάτι  που  άρπαξε  και  πηγαίνει  να  καθίσει  κοντά  τους. 

«Πώς  σε  λένε;»  τη  ρωτά  ο Βατράνος. 

«Χλόη.» 

«Βατράνος.  Κι  αυτός  είν’ο  Γέρακας.»  Ο Βατράνος  γλείφει  τα 
δάχτυλά  του. 

Η Χλόη  δαγκώνει  το  κρέας  της. 

«Πώς  κατέληξες  εδώ;»  τη  ρωτά  ο Βατράνος. 

«...Θυμάμαι  ένα  τέρας  να  με  καταπίνει.  Ψηλό  αλλά  σαν  άν- 
θρωπος. Με  τέσσερα  κέρατα  στο  κεφάλι.  Φωτεινά  μάτια.  Πυ- 
κνά γένια.  Το  στόμα  του...  ήταν  τεράστιο.» 

«Ο  Βαλκράθμω,  ναι,»  λέει  ο Γέρακας  μειδιώντας. 

Η γυναίκα-δορκάδα  τρώει,  και  δεν  μιλά  άλλο. 


Δύο  ώρες  είχαν  περάσει  από  τότε  που  έφυγαν  από  τη  Νίρκωφ, 
όταν  το  όχημά  τους  έφτασε  τελικά  στις  παρυφές  των  μεγάλων 
δασών  και  ο Κίριθος  το  οδήγησε  μέσα  σ’ένα  μονοπάτι  ανάμεσα 
στα  ψηλά  δέντρα.  Οι  προβολείς  του  ήταν  αναμμένοι  για  να  δι- 
αλύουν το  σκοτάδι,  και  οι  τροχοί  του  ήταν  μεγάλοι  και  φτιαγ- 
μένοι για  δύσβατα  εδάφη,  όμως  και  πάλι  δεν  μπορούσε  να  κι- 
νείται παρά  αργά  εδώ  πέρα.  Και  ο Κίριθος  ήξερε  ότι,  μετά  από 
κάποια  ώρα,  το  μονοπάτι  αυτό  θα  τελείωνε,  και  τότε  θα  έπρεπε 
να  εγκαταλείψουν  το  όχημα  και  να  οδοιπορήσουν.  Δεν  υπήρχε 
άλλος  τρόπος  για  να  διασχίσουν  τα  Φέρνιλγκαν. 

Ο Κίριθος  ρώτησε  τη  Βιρίκα,  που  καθόταν  δίπλα  του:  «Πώς 
είναι  η Λίσβη;» 

Η Βιρίκα  κοίταξε  στην  πίσω  μεριά  του  ανοιχτού  τους  οχήμα- 
τος. «Κοιμάται,  εδώ  και  ώρα.  Τυχερή  ήταν.» 

Ο Κίριθος  ένευσε.  Η επιχείρησή  μας  ήταν  παράτολμη,  σκύ- 
φτηκε. Όλοι  ήμασταν  τυχεροί.  Δεν  αμφέβαλε,  όμως,  ότι  το  ρί- 
σκο άξιζε.  Θα  έκανε  οτιδήποτε  για  να  βοηθήσει  τον  αδελφό 
του.  Αυτό  που  του  είχε  πει  ο Νιρμόδος  - και  όχι  μόνο  ο Νιρμό- 
δος  - ότι  δεν  ευθυνόταν  εκείνος  για  τον  χαμό  του  Βατράνου, 
δεν  τον  είχε  πείσει.  Βαθιά  μέσα  του,  πίστευε  ότι  εκείνος  έφται- 
γε- ότι  εκείνος  θα  έπρεπε  να  είχε  κάνει  κάτι  για  να  αποτρέψει 
τον  Βατράνο  απ’το  να  πάει  στο  Τέναγος  της  Κακιάς  Στροφής,  ή 
για  να  τον  γλιτώσει  από  το  στόμα  του  Βαλκράθμω. 

Τέλος  πάντων.  Τώρα  επιστρέφουμε  με  τον  γαρνάδιο  λίθο 
στην  κατοχή  μας·  ο Μεγέιλος  Λύκος  θα  φροντίσει  για  τα  υπό- 
λοιπα. Είναι  σοφός·  όλοι  το  λένε. 

Μετά  από  μιάμιση  ώρα  περίπου,  το  μονοπάτι  που  ακολου- 
θούσαν έγινε  τόσο  δύσβατο  - γεμάτο  πέτρες,  μεγάλες  ρίζες  οι 
οποίες  προεξείχαν  από  το  έδαφος,  και  δέντρα  το  ένα  κοντά  στο 
άλλο  - που  το  όχημά  τους  δεν  μπορούσε  να  συνεχίσει  άλλο. 

«Πρέπει  να  κατεβούμε,»  είπε  ο Κίριθος  στους  συντρόφους 
του. 

«Δε  χρειάζεται  να  κατεβούμε  απ’το  όχημα  για  να  διανυκτε- 
ρεύσουμε,»  αποκρίθηκε  ο Νιρμόδος. 

«Προτείνεις  να  σταματήσουμε  εδώ  γι’απόψε;» 

«Είναι  το  καλύτερο  μέρος  που  μπορώ  να  σκεφτώ  - και  δίχως 
αμφιβολία  χρειαζόμαστε  ξεκούραση.» 

Ο Κίριθος  δεν  μπορούσε  να  διαφωνήσει  με  τούτο.  Κι  επιπλέ- 
ον, το  ήξερε  πως  όσο  γρήγορα  κι  αν  οδοιπορούσαν  αποκλείεται 
να  έφταναν  απόψε  στο  σύμφωνη  μένο  μέρος.  Ήταν  πολύ  μα- 
κριά από  εδώ.  Θα  έπρεπε  να  ταξιδέψουν  κάποιες  ημέρες  μέσα 
στα  Φέρνιλγκαν  δεν  γινόταν  αλλιώς. 


Ο Νέλβρωκ  είχε  δει,  από  αρκετή  απόσταση,  το  όχημα  των  α- 
ποστατών να  μπαίνει  σ’ένα  μονοπάτι  στις  παρυφές  των  μεγά- 
λων δασότοπων.  Είχε  σταματήσει  το  δίκυκλό  του  και  είχε  πε- 
ριμένει για  λίγο.  Μετά,  είχε  ακολουθήσει  πάλι  τους  αποστάτες 
κοιτάζοντας  το  σήμα  τους  στην  οθόνη  της  συσκευής  του.  Τον 
προβολέα  του  οχήματος  του  τον  είχε  κλειστό,  παρότι  έβλεπε 
ότι  το  μονοπάτι  ήταν  επικίνδυνο-  δεν  μπορούσε  να  το  ρισκάρει 
να  τον  εντοπίσουν. 

Ευτυχώς,  το  δίκυκλό  του  δεν  ήταν  από  εκείνα  που  είναι 
φτιαγμένα  μόνο  για  τους  ομαλούς  δρόμους  πόλεων,  γιατί  πολ- 
λές φορές  τού  χρειαζόταν  να  ταξιδεύει  στην  ύπαιθρο  των  Φέρ- 

νιλγκαν.  Ωστόσο,  ποτέ  μέχρι  στιγμής  δεν  είχε  μπει  τόσο  βαθιά 
μέσα  στα  μεγάλα  δάση,  και  τα  σκοτάδια  γύρω  του  του  έμοια- 
ζαν απειλητικά. 

Δεν  μπορούσε,  όμως,  να  επιστρέφει  στη  Νίρκωφ.  Η ευκαιρία 
που  του  είχε  παρουσιαστεί  ήταν  πολύ  σημαντική.  Οι  Μασκο- 
φόροι  ήταν  επικίνδυνοι,  κι  αν  το  άντρο  τους,  επιτέλους,  εντο- 
πιζόταν, οι  δυνάμεις  της  Παντοκράτειρας  θα  μπορούσαν  να 
τους  ξεπαστρέψουν  μια  και  καλή. 

Μια  ολόκληρη  ώρα  πέρασε  μέσα  στα  δάση,  ενώ  ο Νέλβρωκ 
αισθανόταν  το  δίκυκλο  να  τραντάζεται,  κάπου-κάπου,  άγρια 
από  κάτω  του  (και  να  τραντάζει  άγρια  και  τη  μέση  του  μαζί)· 
και  το  σήμα  των  αποστατών  εξακολουθούσε  να  κινείται  με  α- 
νατολική κατεύθυνση  επάνω  στην  οθόνη  της  συσκευής  του. 
Απόμακρα,  μάλιστα,  ορισμένες  φορές  ο Νέλβρωκ  νόμιζε  ότι 
μπορούσε  να  δει  τα  φώτα  του  τετράκυκλου  οχήματος.  Ακόμα 
κί  οί  αποστάτες  έχουν  αναμμένους  τους  προβολείς  τους  εδώ 
πέρα,  κί  εγώ  προσπαθώ  να  διασχίσω  τούτο  το  καταραμένο  μέ- 
ρος μες  στο  σκοτάδι! 

Αλλά  δεν  σκόπευε  να  τα  παρατήσει.  Θα  τους  ακολουθούσε 
ώσπου  να  τον  οδηγήσουν  εκεί  που  ήθελε. 

Μισή  ώρα  περίπου  πέρασε  ακόμα,  και  το  σήμα  έπαψε  να  κι- 
νείται. Σταμάτησαν  επιτέλους.  Έφτασαν  στο  άντρο  τους; 

Ο Νέλβρωκ  σταμάτησε  το  δίκυκλό  του,  κατέβηκε  από  τη  σέ- 
λα, και,  τυλιγμένος  στην  κάπα  του,  κινήθηκε  αθόρυβα  μέσα 
στη  βλάστηση.  Αντίκρυ  του  δεν  άργησε  να  δει  μια  φωτιά  α- 
ναμμένη πλάι  στο  ανοιχτό  τετράκυκλο  όχημα  των  αποστατών 
και  γύρω  από  τη  φωτιά  ήταν  καθισμένοι  οι  Μασκοφόροι,  χω- 
ρίς τις  δερμάτινες  μάσκες  τους  τώρα.  Τα  πρόσωπά  τους,  όμως, 
δεν  φαίνονταν  καλά  μέσα  στις  σκιές  της  νύχτας  - και  δεν  είχαν 
σημασία,  εξάλλου.  Αν  έβρισκε  το  άντρο  τους,  όλα  θα  τελείω- 
ναν. Τι  να  τα  κάνει  μερικά  πρόσωπα; 

Για  να  έχουν  κατασκηνώσει,  όμως,  το  άντρο  τους  δεν  πρέπει 
να  είναι  κοντά.  Πρέπει  να  απέχουν  αρκετά  ακόμα. 

Ο Νέλβρωκ  συμπέρανε  ότι  καλύτερα  να  κατασκήνωνε  κι  ε- 
κείνος. 

Επίσης,  πρόσεξε  και  κάτι  ακόμα:  Το  μονοπάτι  που  ακολου- 
θούσαν, από  εδώ  και  πέρα,  γινόταν  πιο  δύσβατο,  και  τα  δέ- 
ντρα βρίσκονταν  πιο  κοντά  το  ένα  στο  άλλο.  Δεν  ήταν  τυχαίο, 
λοιπόν,  που  οι  αποστάτες  είχαν  σταματήσει.  Δεν  μπορούν  να 
προχωρήσουν  περισσότερο  με  το  όχημά  τους. 

Αλλά  τι  θα  κάνουν;  Θα  το  αψήσουν  μες  στη  μέση  του  δάσους; 
Του  Νέλβρωκ  τού  έμοιαζε  παράξενο  αυτό.  Ωστόσο,  δεν  είχε 
παρά  να  περιμένει  ώς  το  πρωί  για  ν’ανακαλύψει  τι  θα  γινόταν. 
Ίσως  να  υπήρχε  κάποιο  άνοιγμα  στο  μονοπάτι  που  μέσα  στη 
νύχτα  δεν  μπορούσε  να  διακρίνει. 

Ο Νέλβρωκ  επέστρεψε  κοντά  στο  δίκυκλό  του,  φρόντισε  να 
το  κρύψει  στις  φυλλωσιές,  και  κατασκήνωσε  κι  εκείνος,  χωρίς 
όμως  ν’ανάψει  φωτιά  παρά  το  κρύο  της  νύχτας.  Φόρεσε  τα  γά- 
ντια του  και  τυλίχτηκε  γερά  στην  κάπα  του. 

Μαζί  του  είχε  πάρει  φαγητό  και  νερό,  καθώς  υποψιαζόταν 
ότι  ίσως  χρειαζόταν  ν’ακολουθήσει  τους  αποστάτες  για  κά- 
μποσο. Έτσι,  τώρα  έφαγε  και  ήπιε  λίγο,  και  μετά  προσπάθησε 
να  κοιμηθεί. 

Ο ύπνος  που  έκανε,  όλη  τη  νύχτα,  ήταν  λίγος  και  διακοπτό- 
μενος, καθώς  ύποπτοι  ήχοι  ακούγονταν  κάθε  τόσο  μέσα  από 
τα  δάση,  και  παρότι  ο Νέλβρωκ  ήταν  εκπαιδευμένος  να  ζει 
στην  ύπαιθρο  αν  χρειαζόταν,  είχε  συνηθίσει  πολύ  περισσότερο 
τη  ζωή  στις  πόλεις·  το  περιβάλλον  εδώ  τον  αγρίευε. 

Με  την  αυγή,  σηκώθηκε  από  τη  θέση  του  και  πλησίασε  πάλι 
την  κατασκήνωση  των  αποστατών.  Τους  είδε  να  σβήνουν  τη 
φωτιά  τους,  να  μαζεύουν  τα  πράγματά  τους  από  το  τετράκυκλο 
όχημα,  και  να  φεύγουν  οδοιπορώντας,  ακολουθώντας  το  δύ- 
σβατο μονοπάτι.  Τη  μαυρόδερμη,  πορφυρομάλλα  γυναίκα  που 
ήταν  τραυματισμένη  ένας  απ’αυτούς  την  κρατούσε  στα  χέρια. 

Ο Νέλβρωκ  επέστρεψε  γρήγορα  στο  δίκυκλό  του.  Πήρε  από 
εκεί  ό,τι  πράγματα  είχε  και  πήγε  πάλι  στο  μέρος  όπου  ήταν 

αφημένο  το  τετράκυκλο  των  επαναστατών.  Παράξενο  που  το 
εγκατέλείψαν  εδώ,  μες  στη  μέση  τον  δάσους.  Δεν  καταλαβαί- 
νω το  σκεπτικό  τους.  Και  δε  νόμιζε  ότι  επρόκειτο  για  παγίδα. 
Δε  νόμιζε  ότι  τον  είχαν,  κάπως,  καταλάβει.  Αν  με  είχαν  κατα- 
λάβει, θα  είχαν  σίγουρα  κάνει  κάτι  μέσα  στη  νύχτα. 

Ο Νέλβρωκ  ξεκόλλησε  από  την  πίσω  μεριά  του  οχήματος  τον 
πομπό  παρακολούθησης,  κι  ύστερα  ακολούθησε  τους  αποστά- 
τες, πηγαίνοντας  προς  τα  εκεί  όπου  είχαν  πάει  κι  εκείνοι.  Τα 
ίχνη  τους  δεν  δυσκολευόταν  να  τα  βρίσκει-  ήταν  τέσσερις,  άλ- 
λωστε, κι  ο ένας  τους  κουβαλούσε  μια  τραυματισμένη  γυναίκα. 

Ο Νέλβρωκ  είχε  συνεχώς  το  πιστόλι  του  στο  χέρι,  για  κάθε 
ενδεχόμενο. 


«Χλόη,»  λέει  ο Βατράνος,  όταν  έχουν  όλοι  χορτάσει,  «πού  συ- 
νάντησες τον  Βαλκράθμω;» 

Η γυναίκα-δορκάδα  είναι  καθισμένη  στο  έδαφος,  με  την 
πλάτη  ακουμπισμένη  σ’έναν  απ’τους  μισογκρεμισμένους  τοί- 
χους. «Κοντά  στα  μεγάλα  δάση.  Είχαμε  συγκεντρωθεί  αρκετοί 
πολεμιστές  από  διάφορες  περιοχές  των  Φέρνιλγκαν  για  να  α- 
ντιμετωπίσουμε τους  στρατούς  της  Παντοκράτειρας  που  έρχο- 
νται από  τη  διαστασιακή  δίοδο  για  Σάρντλι.  Εγώ  δεν  είμαι  πο- 
λεμίστρια-  είμαι  μάγισσα  του  τάγματος  των  Τεχνομαθών.  Πή- 
γα μαζί  τους  γιατί  τους  είπα  ότι  μπορούσα  να  ρυθμίζω  τη  ροή 
της  ενέργειας  στα  ενεργειακά  κανόνια  που  είχαν  καταφέρει  να 
μαζέψουν-» 

«Στάσου  λίγο,»  τη  διακόπτει  ο Βατράνος,  παραξενεμένος. 
«Πότε  ακριβώς  έγιναν  αυτά;»  Είναι  δυνατόν  να  είχαν  γίνει 
πρόσφατα  και  οι  Μασκοφόροι  να  μην  το  είχαν  ακούσει;  Πλάκα 
τού  κάνει  η Χλόη; 


ΚΡΑΣΙ  ΤΗΣ  ΣΕΡΓΗΛΗΣ  | 467 


«Προτού  με  καταπιεί  ο...  Βαλκράθμω...»  Η γυναίκα-δορκάδα 
κοιτάζει  προς  στιγμή  τον  Γέρακα,  γιατί  από  εκείνον,  όπως  τους 
είπε,  άκουσε  για  πρώτη  φορά  αυτό  το  όνομα. 

«Ναι,  εντάξει,»  λέει  ο Βατράνος.  «Αλλά...  Τέλος  πάντων  πες 
μου  μετά  τι  έγινε.» 

«Πολλές  συγκρούσεις  με  τους  στρατούς  της  Παντοκράτει- 
ρας,  από  δω  κι  από  κει.  Νομίζαμε  ότι  μπορούσαμε  να  τους  α- 
ντιμετωπίσουμε, αλλά  κάναμε  λάθος.  Είχαν  μεγάλη  δύναμη· 
και  τα  όπλα  τους  κι  οι  μαγείες  τους  ήταν  ανώτερα  από  τα  δικά 
μας.  Μια  νύχτα,  οι  Παντοκρατορικοί  διέλυσαν  το  πρόχειρο 
φρούριο  στο  οποίο  βρισκόμουν  για  να  ρυθμίζω  την  ενεργειακή 
ροή  στο  κανόνι.  Αναγκαστήκαμε  όλοι  να  σκορπιστούμε  ενώ 
μας  καταδίωκαν  και  εκρήξεις  γίνονταν  γύρω  μας  και  καπνός 
είχε  παντού  σηκωθεί.  Μπερδεύτηκα  μέσα  στα  δέντρα  στις  πα- 
ρυφές των  μεγάλων  δασότοπων,  βρέθηκα  στις  όχθες  του  Τάρ- 
νοφ,  κι  εκεί  είδα  τον  δαίμονα  να  ξεπροβάλλει...  Κοκάλωσα 
απ’τον  τρόμο  μου...  Ίσως  έπρεπε  να  είχα  τρέξει,  αλλά  δεν  ξέρω 
αν  αυτό  τελικά  θα  με  βοηθούσε...  Ο δαίμονας  μ’άρπαξε  και  με 
πέταξε  μέσα  στο  στόμα  του-  και  μετά,  άνοιξα  τα  μάτια  μου  κι 
ήμουν  σ’αυτό  το  εφιαλτικό  μέρος.» 

«Τα  γεγονότα  που  περιγράφεις,»  λέει  ο Βατράνος,  «δε  μου 
μοιάζουν...  σύγχρονα.» 

Η Χλόη  τον  παρατηρεί  με  περιέργεια  στο  βλέμμα  της. 

«Ποια  χρονολογία  έγιναν;»  τη  ρωτά,  κι  εκείνη  τού  απαντά.  Ο 
Βατράνος  λέει:  «Πάνω  από  είκοσι  χρόνια  έχουν  περάσει  από 
τότε!» 

«Όχι!»  κάνει  η Χλόη.  «Δεν  είμαι  είκοσι  χρόνια  εδώ!  Είμαι... 
μέρες;» 

Ο Γέρακας  σιγογελά,  και  υπάρχει  κάτι  το  φιδίσιο  στο  γέλιο 
του,  σαν  σφύριγμα.  Ο Βατράνος  γυρίζει  να  τον  κοιτάξει,  κι  ε- 
κείνος τού  λέει:  «Ο  χρόνος  δεν  είναι  ευθύγραμμος  μέσα  στην 
ψυχή  του  Βαλκράθμω.  Ούτε  ομαλός  είναι.  Δεν  υπάρχει  χρόνος 
εδώ,  Βατράνε.» 

«Αδύνατον!»  μουγκρίζει  ο Βατράνος.  «Εσένα  πότε  σε  κατά- 
πιε αυτός  ο δαίμονας;  Ποια  χρονολογία; » 

Ο Γέρακας  τού  λέει,  κι  ο Βατράνος  γρυλίζει  σαν  λύκος.  «Μα, 
αυτό  είναι  μετά  από  μια  πενταετία!» 

«Για  σένα,»  αποκρίνεται  ο Γέρακας,  «όχι  για  μένα.  Σου  ξα- 
ναλέω:  δεν  υπάρχει  χρόνος  εδώ-  δεν  έχει  σημασία  από  πού,  ή 
από  πότε,  ήρθε  ο καθένας  μας.» 

«Σ’αυτό  έχεις  δίκιο:  το  μόνο  που  πρέπει  να  μας  ενδιαφέρει 
είναι  να  φύγουμε.» 

«Να  φύγουμε;»  ρωτά  η Χλόη. 

«Ναι,»  λέει  ο Βατράνος,  και  της  μιλά  για  τα  λαξεύματα  στα 
ερείπια. 

«Κάποιος  τρελός  τα  χάραξε,  Βατράνε,»  λέει  ο Γέρακας. 

«Δεν  το  ξέρεις  αυτό!  Ίσως  να  κατάφερε  να  φύγει  από  εδώ!» 

«Σκέψου,  Βατράνε:  Αν  βρούμε  μια  έξοδο,  όπως  νομίζεις,  πού 
- και  πότε  - θα  καταλήξουμε;  Είμαστε  από  διαφορετικά  μέρη, 
κι  από  διαφορετικούς  χρόνους.» 

Τα  λόγια  του  Γέρακα  τον  κάνουν  να  σωπάσει.  Νιώθει  την  ελ- 
πίδα μέσα  του  να  αργοσβήνει.  Μετά,  όμως,  λέει  επίμονα:  «Ό- 
χι! Εγώ  θα  προσπαθήσω.  Εξάλλου,  τι  άλλο  έχουμε  να  κάνουμε 
εδώ  πέρα;  Να  τρώμε  ο ένας  τον  άλλο;» 

«Στο  τέλος,»  του  λέει,  δυσοίωνα,  ο Γέρακας,  «θα  φάμε  ο ένας 
τον  άλλο,  Βατράνε.» 

Κι  ο Βατράνος  νιώθει  ένα  ρίγος  να  διατρέχει  την  πλάτη  του. 


Το  ταξίδι  θα  διαρκούσε  γύρω  στις  δέκα  ημέρες,  ακόμα  και  με 
τον  χάρτη  που  είχαν  μαζί  τους  - τον  χάρτη  που  τους  είχε  δώσει 
ο Μεγάλος  Λύκος  για  να  βρουν  τον  δρόμο  τους  προς  το  σημείο 
συνάντησης.  Του  Κίριθου  δεν  του  άρεσε  αυτό  - ανησυχούσε 
για  τον  Βατράνο  - αλλά  δεν  μπορούσε  να  κάνει  τίποτα  για  να 
επισπεύσει  τη  διαδρομή.  Δεν  υπήρχε  κάποιο  μέρος  εδώ  πέρα 

για  να  πάνε  και  να  πάρουν  άλογα,  και  σίγουρα  δεν  μπορούσαν 
να  χρησιμοποιήσουν  κανένα  όχημα  μέσα  στα  πυκνά  Φέρνιλ- 
γκαν. 

Έτσι,  οδοιπορούσαν. 

Η Λίσβη  δεν  μπορούσε,  τις  πρώτες  ημέρες,  να  βαδίσει  και 
την  κουβαλούσαν  ή ο Κίριθος  ή ο Νιρμόδος.  Ο Καλλέργης’νιρ 
είχε  εξαρθρώσει  τον  ώμο  του  και  δεν  ήταν  δυνατόν  να  τη  ση- 
κώσει- έπρεπε  να  ξεκουράζει  το  χέρι  του.  Η Βιρίκα  είχε  προ- 
σφερθεί  να  μεταφέρει  κι  εκείνη  τη  Λίσβη,  αλλά  ο Κίριθος  κι  ο 
Νιρμόδος  είχαν  αρνηθεί.  «Μόνο  αν  αποδειχτεί  απαραίτητο,» 
της  είχε  πει  ο δεύτερος.  «Γιατί,  όπως  σίγουρα  ξέρεις,  καλύτερα 
κάποιος  που  είναι  πιο  βαρύς  να  σηκώνει  κάποιον  που  είναι  πιο 
ελαφρύς.» 

Μαζί  τους  είχαν  κάμποσα  τρόφιμα  και  αρκετό  νερό,  αλλά 
υποπτεύονταν  ότι  δεν  θα  τους  έφταναν  μέχρι  να  βρεθούν  στο 
σημείο  συνάντησης:  οπότε,  ακολουθώντας  τον  χάρτη  τους, 
πλησίαζαν  πηγές  και  ρυάκια  και  γέμιζαν  τα  φλασκιά  και  τα 
παγούρια  τους-  και  ο Κίριθος  κι  ο Νιρμόδος  κυνήγησαν  τρεις 
φορές  για  να  πιάσουν  φαγητό  και  να  το  ψήσουν  πάνω  απ’τη 
φωτιά  τους. 

Τα  βράδια,  ο Καλλέργης’νιρ  ύφαινε  γύρω  από  την  κατασκή- 
νωσή τους  μια  Μαγγανεία  Υλικής  Διαισθήσεως-  «αν  κάποιο 
ζώο  ή άνθρωπος  μάς  πλησιάσει  περισσότερο  από  δέκα  μέτρα, 
θα  το  καταλάβω  αμέσως,  όσο  βαθιά  κι  αν  τυχαίνει  να  κοιμά- 
μαι,» τους  είπε. 

(Ο  Νέλβρωκ  Νιρχ,  που  ακολουθούσε  τους  Μασκοφόρους, 
σύντομα  κατάλαβε  ότι  είχε  βρεθεί  σε  δύσκολη  κατάσταση.  Δεν 
είχε  μαζί  του  αρκετό  φαγητό  και  νερό  για  ταξίδι  τόσων  ημε- 
ρών- και  οι  αποστάτες  φαινόταν  να  προχωρούν  και  να  προχω- 
ρούν και  να  προχωρούν  μέσα  στα  πυκνά  δάση  χωρίς  να  λένε 
να  σταματήσουν.  Ήταν,  άραγε,  τόσο  μακριά  η βάση  τους;  Τό- 
σο βαθιά  μέσα  στα  άγρια  Φέρνιλγκαν;  Ή,  μήπως,  πήγαιναν 
κάπου  άλλου; 

Το  βέβαιο  ήταν  ότι  ο Νέλβρωκ  δεν  μπορούσε  τώρα  να  κάνει 
πίσω.  Δεν  ήταν  σίγουρος  καν  ότι  θυμόταν  τον  δρόμο  για  να  ε- 
πιστρέφει εκεί  απ’όπου  είχε  έρθει.  Τα  δάση  έπαιζαν  παιχνίδια 
στις  ανθρώπινες  αισθήσεις. 

Ευτυχώς  για  εκείνον,  δεν  έχανε  εύκολα  την  ψυχραιμία  του 
και,  παρατηρώντας,  είδε  ότι  οι  αποστάτες  είχαν  τα  ίδια  ακρι- 
βώς προβλήματα  - και  τα  έλυναν.  Πήγαιναν  σε  ρυάκια  και  σε 
πηγές  και  έπαιρναν  νερό-  και  κυνηγούσαν.  Ο Νέλβρωκ,  ακο- 
λουθώντας τα  ίχνη  τους,  έβρισκε  τις  ίδιες  πηγές  και  τα  ίδια 
ρυάκια  και  γέμιζε  τα  παγούρια  του.  Δεν  μπορούσε,  όμως,  να 
πλησιάσει  για  να  τους  κλέψει  το  κυνήγι  τους.  Δεν  τολμούσε.  Το 
μόνο  που  μπορούσε  να  κάνει  ήταν  να  στήνει  δικές  του  παγίδες 
και  να  περιμένει  κάτι  να  πιαστεί.  Η εμπειρία  του  ήταν  μικρή· 
είχε  μόνο  κάποια  βασική  εκπαίδευση  στο  κυνήγι,  για  περιπτώ- 
σεις έκτακτης  ανάγκης·  αλλά  κατόρθωσε,  τελικά,  να  πιάσει 
έναν  τουρτούκη  - ένα  μαύρο  πουλί  με  μακρύ  ράμφος  και  ψα- 
λιδωτά φτερά,  γηγενές  των  Φέρνιλγκαν  - και  έναν  λαγό.  Φυ- 
σικά, δεν  χρησιμοποίησε  κανένα  πυροβόλο  όπλο  για  να  χτυπή- 
σει τα  θηράματά  του,  γιατί  δεν  ήθελε  ο κρότος  ν’ακουστεί  μες 
στα  δάση.) 

Την  τέταρτη  ημέρα  του  ταξιδιού  τους,  καθώς  το  δάσος  ντυ- 
νόταν με  τις  σκιές  του  απογεύματος,  τρεις  μαυροχαίτες  τούς 
ζύγωσαν  ξαφνικά.  Παρουσιάστηκαν  στην  κορυφή  ενός  λοφί- 
σκου πλάι  απ’τον  οποίο  περνούσαν  οι  πέντε  επαναστάτες,  και 
ο Νιρμόδος  ήταν  που  τους  είδε  πρώτος  και  φώναξε  στους  άλ- 
λους: Μαυροχαίτες! 

Τα  κυνοειδή  θηρία  ήταν,  στο  μέγεθος,  τρεις  φορές  όσο  ένας 
λύκος,  και  τα  μάτια  τους,  παρότι  μαύρα  ή γκρίζα  συνήθως,  εί- 
χαν την  ιδιότητα  στο  σκοτάδι  και  στο  μισοσκόταδο  να  γυαλί- 
ζουν μ’ένα  εφιαλτικό  κοκκινωπό  χρώμα.  Γύρω  από  τα  κεφάλια 
τους  είχαν  μεγάλες,  μαύρες  χαίτες  που  αναδεύονταν  καθώς 
κατέβαιναν  τρέχοντας  την  πλαγιά  του  λοφίσκου.  Το  τρίχωμα 
των  δύο  ήταν  λευκό-  το  τρίχωμα  του  τρίτου,  γκρίζο. 

Οι  Μασκοφόροι  είχαν  ήδη  βγάλει  τα  όπλα  τους·  ο Κίριθος  εί- 
χε τραβήξει  με  το  ένα  χέρι  το  πιστόλι  του  ενώ  συγχρόνως  σή- 
κωνε τη  Λίσβη. 

Πυροβόλησαν.  Οι  σφαίρες  έκαναν  τους  μαυροχαίτες  να  ανα- 
κόψουν τη  γρήγορη  πορεία  τους,  γρυλίζοντας  και  αλυχτώντας. 
Τα  μάτια  τους  στραφτάλιζαν  οργισμένα-  τα  δόντια  τους  κρο- 
τάλιζαν. 

Δεν  το  έβαλαν  κάτω,  όπως  θα  έκαναν  τρεις  λύκοι  που  δέχο- 
νταν πυρά.  Συνέχισαν  την  έφοδό  τους,  κι  αυτός  με  το  γκρίζο 
τρίχωμα  χίμησε  στη  Βιρίκα  ρίχνοντάς  την  κάτω  και  καβαλώ- 
ντας  την.  Ο Κίριθος  πάραυτα  πυροβόλησε  τον  γκριζότριχο 
μαυροχαίτη·  το  ίδιο  και  ο Καλλέργης-  το  ίδιο  και  η Βιρίκα,  εξ 
επαφής,  παρότι  είχε  χτυπήσει  την  πλάτη  της  και  είχε  νιώσει  το 
σώμα  της  να  μουδιάζει.  Ο μαυροχαίτης  κατέρρευσε,  πεθαίνο- 
ντας. 

Το  ένα  απ’τα  άλλα  δύο  θηρία  ζύγωνε  τον  Νιρμόδο,  αλλά  εκεί- 
νος το  πυροβόλησε,  όπως  επίσης  και  η Λίσβη,  που  παρότι 
τραυματισμένη  μπορούσε  να  κρατήσει  πιστόλι  και  να  σημαδέ- 
ψει όσο  ο Κίριθος  την  κουβαλούσε  στα  χέρια.  Ο μαυροχαίτης 
υποχώρησε,  τρέχοντας-  και  ο ακόμα  ζωντανός  σύντροφός  του 
τον  ακολούθησε.  Ήταν  κι  οι  δύο  γεμάτοι  αίματα,  και  σύντομα 
χάθηκαν  μες  στη  βλάστηση. 

(Ο  Νέλβρωκ  Νιρχ,  έχοντας  ακούσει  πυροβολισμούς,  είχε 
πλησιάσει  βιαστικά-  αλλά,  προτού  φτάσει  σε  τέτοιο  σημείο 
ώστε  να  μπορεί  να  δει  τους  αποστάτες,  αντίκρισε  απρόσμενα 
δύο  μεγάλα  θηρία  με  μαύρες  χαίτες  να  έρχονται  καταπάνω 
του,  αιμόφυρτα  και  μάλλον  σαστισμένα. 

Ο Νέλβρωκ  πετάχτηκε  στο  πλάι,  πήδησε,  πιάστηκε  από  ένα 
χοντρό  κλαδί.  Τα  θηρία  πέρασαν  από  κάτω  του. 

Πηδώντας  πάλι  στο  έδαφος,  σκέφτηκε  ότι  οι  Μασκοφόροι 
πρέπει  να  είχαν  μόλις  δεχτεί  επίθεση  από  αυτά  τα  άγρια  ζώα 
και  να  τα  είχαν  τρέψει  σε  φυγή.) 

Την  έκτη  ημέρα  του  ταξιδιού  τους  η Λίσβη  βάδιζε,  αν  και  έ- 
πρεπε να  στηρίζεται  σ’ένα  ραβδί  που  της  είχε  φτιάξει  ο Νιρμό- 
δος  από  γερό  ξύλο.  Δεν  ήθελε  πια  κανένας  να  την  κουβαλά. 

Ο Καλλέργης,  επίσης,  είχε  βγάλει  τον  νάρθηκα  από  το  χέρι 
του,  καθώς  τώρα  αισθανόταν  τον  ώμο  του  εντάξει. 

Όταν  συνάντησαν  μια  μικρή  λίμνη  στην  οποία  έπεφτε  ένας 
καταρράκτης,  πλύθηκαν  όλοι  τους  παρότι  το  φθινοπωρινό  ψύ- 
χος δεν  ήταν  αμελητέο.  Είχαν  μέρες  να  κάνουν  μπάνιο,  κι  αι- 
σθάνθηκαν  καλά  τώρα  που  έριχναν  νερό  επάνω  τους.  Ήταν 
μεσημέρι,  και  μετά  κάθισαν  στις  όχθες  της  λίμνης  για  να  ξε- 
κουραστούν. Ο Κίριθος  έμεινε  ξύπνιος  για  να  φυλάξει  σκοπιά 
ενώ  οι  άλλοι  έπεσαν  για  ύπνο.  Η Βιρίκα  δεν  άργησε  να  σηκω- 
θεί από  τον  υπνόσακο  της  και  να  έρθει  να  καθίσει  κοντά  του, 
για  να  τριφτεί  επάνω  του  όπως  τριβόταν  πάντα  όταν  ήθελε  να 
κάνουν  έρωτα.  Ο ίδιος  ο Κίριθος,  νιώθοντας  χαλαρωμένος  από 
το  νερό  της  λίμνης,  βρισκόταν  σε  παρόμοια  διάθεση,  έτσι  την 
οδήγησε  κοντά  στον  μικρό  καταρράκτη  και  σ’ένα  κοίλωμα  από 
πίσω  του. 

(Ο  Νέλβρωκ,  που  είχε  πλησιάσει  για  να  παρακολουθήσει 
τους  πέντε  Μασκοφόρους,  είδε  δύο  από  αυτούς  - τον  λευκό- 
δερμο,  ξανθομάλλη  άντρα  και  τη  γαλανόδερμη,  πρασινομάλλα 
γυναίκα  - να  απομακρύνονται  από  τους  συντρόφους  τους  και, 
αγκαλιασμένοι  και  βγάζοντας  τις  μπότες  τους  καθώς  βάδιζαν, 
να  πηγαίνουν  προς  τον  καταρράκτη.  Φτάνοντας  εκεί,  γλίστρη- 
σαν πίσω  του,  σε  κάποια  κοιλότητα  των  βράχων  που  ο Νέλ- 
βρωκ δεν  μπορούσε  από  εδώ  να  διακρίνει.  Ήταν  φανερό  τι 
πήγαιναν  να  κάνουν,  από  τα  φιλιά  που  έδιναν  ο ένας  στον  άλ- 
λο καθώς  πλησίαζαν.  Ο μικρός  καταυλισμός  των  αποστατών 
ήταν,  τώρα,  ουσιαστικά  αφύλακτος.  Οι  δύο  εραστές  πίσω  από 
τον  καταρράκτη  δεν  θ’άκουγαν,  σίγουρα,  κάποιον  που  μπορεί 
να  ερχόταν  κοντά,  και  μάλλον  ούτε  θα  τον  έβλεπαν. 

Ο Νέλβρωκ  μπήκε  στον  πειρασμό  να  ζυγώσει  για  να  πάρει 
τον  γαρνάδιο  λίθο  που  είχαν  κλέψει  οι  αποστάτες  από  τον  Ναό 

του  Κρόνου.  Το  πετράδι  ήταν  αφημένο  εκεί,  μέσα  στον  υπνό- 
σακο της  γαλανόδερμης  γυναίκας... 

Ο ένας  από  τους  Μασκοφόρους  ήταν  μάγος.  Ο Νέλβρωκ  τον 
είχε  δει,  τα  βράδια,  να  υφαίνει  κάποια  μαγγανεία  προτού  πέ- 
σουν για  ύπνο  - κατά  πάσα  πιθανότητα  τη  Μαγγανεία  Υλικής 
Διαισθήσεως,  η οποία  ειδοποιούσε  για  εισβολείς  μέσα  στην 
εμβέλειά  της.  Ο Νέλβρωκ  δεν  ήταν  μάγος  αλλά  γνώριζε,  θεω- 
ρητικά, τι  έκαναν  αρκετά  ξόρκια  και  μαγγανείες·  του  χρειαζό- 
ταν στη  δουλειά  του. 

Ο μάγος  των  Μασκοφόρων  δεν  είχε  τώρα  υφάνει  τη  μαγγα- 
νεία του  πριν  κοιμηθούν,  άρα  ο Νέλβρωκ  ίσως  μπορούσε  να 
πλησιάσει  χωρίς  εκείνος  να  τον  αντιληφτεί. 

Το  σκέφτηκε- 

Δεν  έχεις  χρόνο!  Αν  είναι  να  κάνεις  κάτι,  κάντο  τώρα!) 

Παρότι  το  μέρος  ήταν  σκιερό,  η Βιρίκα,  όπως  πάντα,  δεν  ή- 
θελε να  φανερώσει  την  αριστερή  μεριά  του  σώματός  της.  (Δε 
μεμπίστεύεσαι;  την  είχε  κάποτε,  παλιότερα,  ρωτήσει  ο Κίρι- 
θος·  αλλά  εκείνη  δεν  είχε  δώσει  απάντηση.)  Ήταν  μισοντυμένη 
καθώς  έκαναν  έρωτα  ακούγοντας  το  μουρμουρητό  του  καταρ- 
ράκτη και  νιώθοντάς  τον  να  τους  πιτσιλίζει  με  το  ψυχρό  νερό 
του. 

Δεν  είδαν  την  κουκουλωμένη  φιγούρα  που  ξετρύπωσε  μέσα 
από  τη  βλάστηση  πλησιάζοντας  την  όχθη  της  λίμνης  όπου  οι 
σύντροφοί  τους  κοιμόνταν. 

Αλλά  άκουσαν,  μετά,  την  απεγνωσμένη  φωνή  της  Λίσβης:  «Ο 
λίθος!» 

Ο Κίριθος  πετάχτηκε  έξω  από  την  κοιλότητα  των  βράχων,  με 
το  πιστόλι  του  στο  χέρι,  και  είδε  κάποιον  ντυμένο  με  κάπα  και 
κουκούλα  να  τρέχει  κρατώντας  τον  γαρνάδιο  λίθο  κάτω  απ’τη 
μασκάλη  του.  Τον  πυροβόλησε  - αστοχώντας.  Ήταν  μακριά,  ο 
δαιμονισμένος. 

Ο Νιρμόδος,  όμως,  βρισκόταν  πιο  κοντά  στον  κλέφτη,  και  εί- 
χε ξυπνήσει  αμέσως  μόλις  ούρλιαξε  η Λίσβη.  Είχε  πεταχτεί  όρ- 

θιος  και  τον  κυνηγούσε-  και  τώρα,  μ’ένα  μεγάλο  σάλτο,  άπλω- 
σε τα  χέρια  κι  έπιασε  την  κνήμη  του  αγνώστου,  ρίχνοντάς  τον 
στη  γη  ενώ  κι  ο ίδιος  ο Νιρμόδος  έπεφτε  μπρούμυτα. 

Ο άγνωστος  γύρισε  ανάσκελα.  Κλότσησε,  με  το  ελεύθερο  πό- 
δι του,  τον  πρασινόδερμο  επαναστάτη  στο  κεφάλι  και  σηκώ- 
θηκε όρθιος.  Άρπαξε  τον  γαρνάδιο  λίθο  από  κάτω  και,  ρίχνο- 
ντας ένα  βλέμμα  ολόγυρα- 

(ο  Κίριθος  πλησίαζε,  με  το  πιστόλι  του  υψωμένο-  η Βιρίκα, 
τραβώντας  τα  ρούχα  της  επάνω  της,  έτρεχε  να  φτάσει  στον 
υπνόσακο  της  και  στα  όπλα  της-  η Λίσβη  προσπαθούσε  να  ση- 
κωθεί με  τη  βοήθεια  του  ραβδιού  της-  ο Καλλέργης  σηκωνόταν 
στο  ένα  γόνατο  και  τραβούσε  το  πιστόλι  του) 

-πέταξε  το  μεγάλο  πετράδι  προς  μια  τυχαία  κατεύθυνση  μέ- 
σα στη  βλάστηση,  κι  έτρεξε  απ’την  άλλη. 

«Τον  λίθο!  Τον  λίθο!»  φώναξε  η Λίσβη,  και  ο Κίριθος  έτρεξε 
να  πάει  να  τον  βρει.  Ο Καλλέργης  πυροβόλησε  τον  άγνωστο 
αλλά  αστόχησε  καθώς  εκείνος  χανόταν  μέσα  στη  βλάστηση. 

«Ποιος  ήταν  αυτός  ο καριόλης;»  είπε  η Βιρίκα,  όταν  ο Κίρι- 
θος είχε  επιστρέφει  μαζί  με  τον  λίθο  και  ήταν  όλοι  συγκεντρω- 
μένοι γύρω  από  τον  καταυλισμό  τους,  με  τα  όπλα  τους  στα  χέ- 
ρια. 

«Από  τις  φυλές  των  δασότοπων,  ίσως...»  αποκρίθηκε  ο Καλ- 
λέργης. 

«Δε  νομίζω  ότι  αυτός  ήταν  από  φυλή,»  δήλωσε  ο Νιρμόδος. 
«Το  ντύσιμό  του  δεν  έμοιαζε.» 

«Εκτός  απ’το  ότι  φορούσε  κάπα  και  κουκούλα,  τι  άλλο  εί- 
δες;» ρώτησε  ο Κίριθος. 

«Τίποτα  περισσότερο,  αλλά  και  πάλι...  Δε  μου  έμοιαζε  για 
ένας  από  τους  ανθρώπους  των  δασών.» 

«Τι  ήταν,  τότε;»  είπε  ο Καλλέργης.  «Και  γιατί  ήρθε  ν’αρπάξει 
τον  λίθο;» 

«Κάποιος  κλέφτης  πρέπει  νάταν,»  υπέθεσε  ο Κίριθος,  θηκα- 
ρώνοντας το  πιστόλι  του.  «Του  γυάλισε  και  ήρθε  να  τον  βουτή- 
ξει.» 

«Εκτός  αν  ήταν  άνθρωπος  της  Παντοκράτειρας,»  είπε  η Βι- 
ρίκα. 

«Μην  είσαι  ανόητη.  Άνθρωπος  της  Παντοκράτειρας  εδώ; 
Τόσο  βαθιά  μέσα  στα  Φέρνιλγκαν;»  Ο Κίριθος  κούνησε  το  κε- 
φάλι. «Όχι,  δε  μπορεί...» 

Η Βιρίκα,  όμως,  ήταν  συνοφρυωμένη,  και  δεν  φαινόταν  κα- 
θησυχασμένη. 

«Πού  είχατε  πάει  εσείς  οι  δύο;»  ρώτησε  η Λίσβη,  θυμωμένα. 
«Πώς  μπόρεσε  και  μας  πλησίασε;» 

Ο Κίριθος  και  η Βιρίκα  άλλη λοκοιτάχτη καν.  «Λίγο  παραδί- 
πλα ήμασταν...»  είπε  η δεύτερη,  κάπως  αμήχανα. 

«Φανήκαμε  απρόσεχτοι,»  μούγκρισε  ο Κίριθος.  «Αυτό  δεν 
έπρεπε  να  είχε  συμβεί.» 

«Έπρεπε  να  είχα  υφάνει  τη  Μαγγανεία  Υλικής  Διαισθήσε- 
ως,»  είπε  ο Καλλέργης.  «Άλλη  φορά  θα  την  υφαίνω  πάντα,  είτε 
είναι  νύχτα  είτε  μεσημέρι.» 

Οι  άλλοι,  ασφαλώς,  συμφώνησαν. 

«Δεν  έχουμε  ακόμα  πολλές  μέρες  δρόμο,»  είπε  ο Νιρμόδος. 
«Αλλά  καλύτερα  να  φυλαγόμαστε,  σε  περίπτωση  που  αυτός  ο 
κλέφτης  ξαναφανεί.» 

«Μα,»  είπε  η Λίσβη,  «αν  ήταν  ένας  απλός  κλέφτης,  γιατί  να 
ξαναφανεί; » 

«Δεν  το  ξέρουμε  ότι  ήταν  ένας  απλός  κλέφτης.  Πιο  καλά  να 
προσέχουμε  για  λύκους  και  να  είναι,  τελικά,  σκύλοι,  παρά  να 
προσέχουμε  για  σκύλους  και  να  είναι  λύκοι.» 

Κεφάλαιο  Πέμπτο 
Το  Κάλεσμα  στον  Αψιδωτό  Τόπο 


Ο Καμίρνος’χοκ  δεν  άργησε  να  φύγει  από  το  άντρο  των  Μα- 
σκοφόρων  και  να  ταξιδέψει  προς  το  μέρος  όπου  θα  συναντού- 
σε τον  Κίριθο  και  τους  άλλους  όταν,  ήλπιζε,  επέστρεφαν  με  τον 
γαρνάδιο  λίθο  στην  κατοχή  τους.  Μαζί  με  τον  Πρόμαχο  ήρθε  η 
μάγισσα  Σελάφκι’λι  καθώς  και  αρκετοί  άλλοι  επαναστάτες  που 
εκείνος  θα  χρειαζόταν  τη  βοήθειά  τους.  Με  την  αυγή,  ανέβη- 
καν όλοι  σε  άλογα  και  ξεκίνησαν  να  ταξιδεύουν  βορειοανατο- 
λικά μέσα  στα  πυκνά  Φέρνιλγκαν,  διασχίζοντας  μονοπάτια  που 
δεν  τους  ήταν  άγνωστα,  γιατί  οι  περισσότεροι  είχαν  ζήσει  ολό- 
κληρη τη  ζωή  τους  σε  τούτα  τα  μέρη.  Και  ο Καμίρνος,  ασφα- 
λώς, γνώριζε  καλά  τους  απέραντους  δασότοπους·  είχε  κάνει 
πολλά  ιερά  ταξίδια  εδώ  στο  όνομα  του  Κάρτωλακ,  και  είχε  α- 
κούσει τη  φωνή  του  Άρχοντα  των  Δασών,  είχε  γνωρίσει  τις  εκ- 
φάνσεις του,  είχε  μιλήσει  μαζί  του  στα  όνειρά  του.  Αυτά  που 
είχε  μάθει  ως  ιερέας  του  Κάρτωλακ  αντικρούονταν  πολλές  φο- 
ρές μ’αυτά  που  είχε  διδαχθεί  ως  μάγος  του  τάγματος  των  Δια- 
λογιστούν αλλά,  βαθιά  μέσα  του,  ο Καμίρνος  αντιλαμβανόταν 
πως  υπήρχαν  πράγματα  που  μπορεί  να  έμοιαζαν  διαφορετικά 
χωρίς  ουσιαστικά  να  είναι:  είχαν  απλώς  διπλή  όψη.  Έτσι,  μπο- 
ρούσε να  ισορροπήσει  ανάμεσα  στις  δύο  αυτές  αντιλήψεις  του 
κόσμου. 

Η Οξιά  είχε  έρθει  μαζί  του  σε  τούτο  το  ταξίδι,  και  ο Καμίρνος 
χαιρόταν  που  την  είχε  κοντά  του.  Παρότι  ήταν  ιέρεια  της  Λόρ- 
κης  και  όχι  μυημένη  στα  μυστήρια  του  Κάρτωλακ,  ο Πρόμαχος 
ήταν  βέβαιος  πως  θα  χρειαζόταν  όση  βοήθεια  μπορούσε  να 
του  δοθεί,  διότι  δεν  ήταν  απόλυτα  σίγουρος  γι’αυτό  που  πήγαι- 
νε κάνει.  Δεν  είχε  ξανακαλέσει  ποτέ  τον  Βαλκράθμω,  και  ο 

Βαλκράθμω  ήταν  ένας  πολύ  επικίνδυνος  δαίμονας,  άγριος  και 
απρόβλεπτος. 

Ο Αλέξανδρος  ήταν  επίσης  μαζί  με  τον  Καμίρνο  στο  ταξίδι.  Ο 
Πρόμαχος  θα  προτιμούσε  ο γιος  του  να  μην  είχε  έρθει,  ωστόσο 
νόμιζε  ότι  ήταν  αρκετά  μεγάλος  για  να  μπορεί  να  παίρνει  τις 
δικές  του  αποφάσεις  και  να  είναι  υπεύθυνος  γι’ αυτές,  έτσι  δεν 
είχε  επιχειρήσει  να  τον  αποτρέψει.  Τον  είχε  προειδοποιήσει 
για  τους  κινδύνους,  αλλά  ο Αλέξανδρος  δεν  είχε  αλλάξει  γνώ- 
μη· ήθελε  να  βοηθήσει,  αν  μπορούσε,  στην  επαναφορά  του 
Βατράνου,  και  ήθελε  να  δει  και  τον  Βαλκράθμω  με  τα  ίδια  του 
τα  μάτια.  Τον  προσέλκυε  το  μυστήριο  όπως  θυμόταν  ο Καμίρ- 
νος  ότι  προσέλκυε  και  τον  ίδιο  όταν  ήταν  μικρός. 

Το  ταξίδι  τους  κράτησε  οκτώ  ημέρες,  γιατί  ο προορισμός 
τους  δεν  ήταν  κοντινός  και  τα  εδάφη  στα  Φέρνιλγκαν  ήταν  ά- 
γρια και  δύσβατα.  Το  μεσημέρι  της  ένατης  ημέρας  έφτασαν 
στο  ξέφωτο  που  είχε  ο Καμίρνος  στο  μυαλό  του:  ένα  κομμάτι 
γης  όπου  τα  δέντρα  άνοιγαν  και  όπου,  μέσα  απ’το  χόρτο,  ξε- 
πρόβαλλαν  βράχοι  που  σχημάτιζαν  αψίδες,  ορισμένες  τόσο 
ψηλές  όσο  ένας  καβαλάρης  πάνω  στο  άλογό  του,  αλλά  και  ορι- 
σμένες τόσο  χαμηλές  όσο  ένας  σκύλος.  Και  δεν  ήταν  καμωμέ- 
νες από  ανθρώπινο  χέρι,  όπως  ήξερε  ο Καμίρνος·  ήταν  όλες 
τους  φυσικές. 

Το  ξέφωτο  αυτό  όσοι  το  γνώριζαν  το  ονόμαζαν  ο Αψιδωτός 
Τόπος. 

Στη  βόρεια  άκρη  του  υπήρχε  μια  σπηλιά  με  μικρό  στόμιο, 
που  μέσα  της  κυλούσε  ένας  υπόγειος  ποταμός. 

Οι  επαναστάτες  ξεπέζεψαν  κι  άρχισαν  να  κατασκηνώνουν. 

Ο Καμίρνος’χοκ,  αφήνοντας  πίσω  του  το  άλογό  του,  βάδισε 
ανάμεσα  στις  πέτρινες  αψίδες  που  για  πολλούς  ανθρώπους 
των  δασών  και  σαμάνους  είχαν  ιδιαίτερη  σημασία.  Επάνω 
τους,  σε  ορισμένες  από  αυτές,  είδε  σύμβολα  χαραγμένα.  Κά- 
ποια τα  αναγνώριζε:  ήταν  των  μυστηρίων  του  Κάρτωλακ.  Κά- 
ποια άλλα  τού  ήταν  τελείως  άγνωστα. 

Κανένα  πρόσφατο  χάραγμα  δεν  είδε,  όμως.  Είχε  καιρό  να  γί- 
νει κάτι  στον  Αψιδωτό  Τόπο.  Το  ίδιο  μαρτυρούσε  και  το  έδα- 
φος, όχι  μόνο  οι  φυσικές  πέτρινες  αψίδες.  Είχαν  καιρό  να  πα- 
τήσουν ανθρώπινα  πόδια  εδώ. 

Επάνω  σε  μια  από  τις  ψηλότερες  καμάρες  καθόταν  ένας 
τουρτούκης,  και  φώναξε  τονρτονκ!  τονρτονκ!  καθώς  ο Καμίρ- 
νος  ζύγωνε-  μετά,  χτύπησε  τα  ψαλιδωτά  φτερά  του  κι  έφυγε, 
χάθηκε  μέσα  στο  δάσος. 

Ο Πρόμαχος  της  Επανάστασης  έκλεισε  τα  μάτια  του  και  άρ- 
θρωσε τα  λόγια  για  ένα  Ξόρκι  Πνευματικής  Ανιχνεύσεως,  για 
να  δει  αν  κάποια  πνευματική  οντότητα  βρισκόταν  στο  μέρος. 
Κάποια  οντότητα  που  ίσως  να  τους  προκαλούσε  πρόβλημα  ό- 
ταν θα  επικαλούνταν  τον  Βαλκράθμω.  Οι  οντότητες  που  εντό- 
πισε, όμως,  ήταν  οι  συνηθισμένες,  φευγαλέες  των  δασών:  τί- 
ποτα το  απειλητικό  ή επικίνδυνο. 

Διαλύοντας  το  Ξόρκι  Πνευματικής  Ανιχνεύσεως,  άφησε  το 
μυαλό  του  να  καθαρίσει  για  λίγο,  και  μετά  χρησιμοποίησε  ένα 
Ξόρκι  Εντοπισμού  Νοητικής  Δράστη  ριότητος,  απλώνοντας  τις 
αισθήσεις  του  γύρω  από  τον  Αψιδωτό  Τόπο,  για  να  διαισθαν- 
θεί αν  κάποιος  ή κάτι  παρακολουθούσε  εκείνον  και  τους  επα- 
ναστάτες του.  Και  πάλι,  όμως,  διαπίστωσε  ότι  δεν  υπήρχε  λό- 
γος ανησυχίας.  Ήταν  μόνοι.  Μονάχα  τα  συνηθισμένα  ζώα  του 
δάσους  ήταν  γύρω  τους.  Δε  θα  τους  ενοχλούσαν. 

Ο Καμίρνος,  έχοντας  τώρα  ανοίξει  τα  βλέφαρά  του,  κοίταξε 
τους  επαναστάτες  και  είδε  τη  Σελάφκι’λι  να  τον  ατενίζει  από 
απόσταση,  ενώ  οι  άλλοι  ασχολούνταν  ακόμα  με  το  στήσιμο  του 
καταυλισμού. 

Ο Καμίρνος  πλησίασε  τη  μάγισσα,  κι  εκείνη  τον  ρώτησε: 
«Βρήκες  τίποτα  κοντά  μας;» 

«Όχι,»  αποκρίθηκε  εκείνος.  «Εσύ;»  Γιατί  ήταν  βέβαιος  πως 
και  η Σελάφκι  θα  είχε  χρησιμοποιήσει  ξόρκια  ανίχνευσης. 

Η μάγισσα  κούνησε  το  κεφάλι.  «Ούτε  εγώ  ούτε  ο Οργισμένος 
Βρυχηθμός  του  Καταρράκτη.» 

Αναφερόταν  στο  πνεύμα  το  οποίο  ήταν  φυλακισμένο  στο 
πράσινο  πετράδι  που  κρεμόταν  επάνω  στο  στήθος  της.  Όλοι  οι 
Δεσμοφύλακες  είχαν  έναν  φυλακισμένο  δαίμονα,  κι  αυτοί  οι 
δαίμονες  ήταν  συνήθως  πνεύματα  της  Φεηνάρκια.  Η Σελάφκι, 
όμως,  είχε  υποτάξει  τον  δικό  της  δαίμονα  στη  διάσταση  - 
γενέτειρά  της,  τη  Σάρντλι. 

Ο Καμίρνος  ένευσε.  «Μπορούμε  ν’αρχίσουμε  τις  προετοιμα- 
σίες, λοιπόν,  αφού  ξεκουραστούμε.» 

Οι  επαναστάτες  έστησαν  τις  σκηνές  τους  και  άναψαν  μερικές 
φωτιές  για  να  μαγειρέψουν.  Ο Πρόμαχος  κάθισε  έξω  απ’τη  δι- 
κή του  σκηνή,  μαζί  με  την  Οξιά,  καπνίζοντας  την  πίπα  του.  Με- 
τά από  λίγο,  το  φαγητό  ετοιμάστηκε  και  πήραν  από  ένα  ξύλινο 
μπολ  για  να  φάνε.  Η Οξιά  ήταν  σιωπηλή·  δεν  έμοιαζε  να  θέλει 
να  σχολιάσει  κάτι  για  όσα  έβλεπε  μέχρι  στιγμής.  Ο Αψιδωτός 
Τόπος  δεν  πρέπει  να  της  είχε  κάνει  καμία  ιδιαίτερη  εντύπωση, 
παρατηρούσε  ο Καμίρνος,  παρότι  ήταν  η πρώτη  φορά  που  ερ- 
χόταν εδώ.  Ή,  τουλάχιστον,  αν  είχε  ξανάρθει  παλιότερα,  εκεί- 
νος δεν  το  γνώριζε. 

«Δεν  έχεις  ξανάρθει  εδώ,  έτσι  δεν  είναι;»  τη  ρώτησε,  τελικά, 
καθώς  έτρωγαν. 

«Όχι,»  αποκρίθηκε  η Οξιά.  «Το  μέρος  θεωρείται  ιερό;» 

«Ναι,  από  όσους  πιστεύουν  στον  Κάρτωλακ.» 

«Δε  με  εκπλήσσει.  Έχει  κάτι  το...  ακαθόριστα  άγριο.  Οι  αψί- 
δες είναι  φυσικές,  σωστά; » 

«Σωστά.» 

«Θα  μπορούσε  και  στη  Λόρκη  ν’αρέσει  ένα  τέτοιο  μέρος,» 
είπε  η Οξιά,  ατενίζοντας  τις  πέτρινες  καμάρες.  «Υπάρχει  μια... 
χαοτική  συμμετρία  εδώ.» 

Όταν  είχαν  φάει  και  είχαν  ξεκουραστεί  μέσα  στη  σκηνή  τους, 
ο Καμίρνος  βγήκε  για  να  ξεκινήσει  τις  προετοιμασίες  για  την 
τελετουργία  που  θα  καλούσε  τον  Βαλκράθμω. 

«Οι  κυνηγοί  δεν  έχουν  έρθει  ακόμα,»  του  είπε  η Οξιά,  από  το 
εσωτερικό  της  σκηνής,  μισοκρυμμένη  στο  σκοτάδι. 

«Θα  έρθουν  ώσπου  να  νυχτώσει,  ελπίζω,»  αποκρίθηκε  ο Κα- 
μίρνος.  «Δεν  είναι  λίγα  αυτά  που  τους  έχω  στείλει  να  κυνηγή- 
σουν.» Πέντε  κιρνίφους  χρειαζόταν,  όπως  είχε  διαβάσει  στο 
παλιό  βιβλίο  - κι  αυτά  τα  ψηλά  και  δυνατά  ελάφια  των  Φέρ- 
νιλγκαν  δεν  ήταν  ούτε  εύκολο  να  βρεθούν  ούτε  εύκολο  να  σκο- 
τωθούν. Επίσης,  ο Πρόμαχος  είχε  ζητήσει  από  τη  Μοίρα  και 
τον  Τζακ  έναν  βασιλικό  λύκο,  ο οποίος  θα  του  χρειαζόταν  για 
την  ίδια  την  επίκληση  - κι  αυτό  ήταν  ακόμα  ένα  σπάνιο  και 
επικίνδυνο  ζώο. 

«Ίσως  θα  έπρεπε  να  είχες  στείλει  περισσότερους  κυνηγούς,» 
είπε  η Οξιά. 

Ο Καμίρνος  κούνησε  το  κεφάλι.  «Αυτοί  οι  δύο  είναι  αρκετοί. 
Αν  δεν  μπορούν  να  τα  καταφέρουν,  τότε  κανένας  κυνηγός  στα 
Φέρνιλγκαν  δεν  μπορεί.»  Και  απομακρύνθηκε  από  τη  σκηνή 
του,  πηγαίνοντας  προς  τα  εκεί  όπου  μπορούσε  να  δει  τον  γιο 
του  να  μιλά  με  μερικούς  άλλους  επαναστάτες. 

«Αλέξανδρε!»  του  φώναξε,  κάνοντάς  του  νόημα  να  έρθει  κο- 
ντά του. 

Ο νεαρός  ήρθε,  και  ο Καμίρνος  τού  είπε:  «Θα  χρειαστώ  τη 
βοήθειά  σου.  Θυμάσαι  τα  σημάδια  των  μυστηρίων  του  Κάρτω- 
λακ;» 

«Τα  περισσότερα,  νομίζω,»  αποκρίθηκε  ο Αλέξανδρος. 

«Ωραία,»  αποκρίθηκε  ο Καμίρνος.  «Έλα.»  Κι  έδωσε  στον  γιο 
του  μια  σμίλη. 

Βάδισαν  ανάμεσα  στις  φυσικές  πέτρινες  αψίδες,  και  ο Αλέ- 
ξανδρος παρατήρησε:  «Ορισμένα  είναι  ήδη  χαραγμένα  εδώ.» 

«Δε  μας  ενδιαφέρουν  αυτά.  Είναι  παλιά,  έχουν  χάσει  τη  δύ- 
ναμή τους.  Δε  θυμάσαι  τι  σου  έχω  πει;  Η προσωπική  δύναμη 
κατά  την  πράξη  τον  χαράγματος  είναι  που  έχει  σημασία,  όχι  το 
ίδιο  το  σύμβολο.  Κι  επιπλέον,  πολλά  απ’αυτά  που  βλέπεις  δε 
μας  ενδιαφέρουν  καθόλου.  Εμείς  θα  κάνουμε  τα  έξι  σημάδια 
του  καλέσματος.  Κοίτα  λίγο  το  ξέφωτο:  από  πού  νομίζεις  ότι 
πρέπει  ν’αρχίζουν  και  πού  να  τελειώνουν; » 

Ο Αλέξανδρος  κοίταξε  ολόγυρα.  Έδειξε  μερικές  αψίδες. 

Ο Καμίρνος  ένευσε.  «Ναι,»  είπε.  «Το  σχήμα  θα  είναι  πλήρες 
έτσι,  και  η φωνή  μας  θα  φτάσει  στ’αφτιά  του  Κάρτωλακ.  Θυ- 
μάσαι τα  σημάδια  του  καλέσματος,  και  τα  λόγια  που  λες  από 
μέσα  σου  όσο  τα  χαράζεις;» 

Ο Αλέξανδρος  τού  τα  είπε.  Δεν  είχε  ξεχάσει  κανένα,  πράγμα 
που  εξέπληξε  λίγο  τον  Καμίρνο,  γιατί  ο γιος  του  ενθουσιαζόταν 
από  το  μυστήριο  αλλά  όχι  κι  από  τη  μεθοδολογία. 

«Καλώς.  Εσύ  ξεκινάς  από  εκεί.»  Ο Πρόμαχος  έδειξε.  «Εγώ 
από  εκεί.  Και  θα  συναντηθούμε  καθώς  ο σχηματισμός  θα  κλεί- 
νει. Είναι  πολύ  σημαντικό  να  συγχρονίσουμε  τις  ενέργειές 
μας.» 


Η Σελάφκι’λι  παρατηρούσε  τον  Μεγάλο  Λύκο  και  τον  γιο  του 
καθώς  σκάλιζαν  σύμβολα  επάνω  στις  πέτρινες  αψίδες  του  ξέ- 
φωτου.  Σύμβολα  που  για  εκείνη  ήταν  άγνωστα,  γιατί  δεν  είχε 
ασχοληθεί  με  τη  μύστη ριακή  θρησκεία  του  Κάρτωλακ.  Στη 
Σάρντλι,  συνήθως  προσευχόταν  στον  Βάσλεοθ  τον  Ταξιδευτή, 
αλλά  αυτός  ο θεός  δεν  είχε  δύναμη  εδώ,  στη  Σεργήλη.  Πράγμα 
που  δεν  ανησυχούσε  και  τόσο  τη  Σελάφκι.  Δεν  ήταν  ποτέ  της 
από  τους  ανθρώπους  που  βασίζονται  στη  θεϊκή  αρωγή.  Είχε 
μάθει  να  επιβάλλει  τη  θέλησή  της  επάνω  στο  σύμπαν  και  το 
σύμπαν  να  ανταποκρίνεται,  όπως  οι  περισσότεροι  του  τάγμα- 
τος των  Δεσμοφυλάκων. 

Ο μικρός,  πάντως,  σίγουρα  θα  γίνει  ιερέας  μεγαλώνοντας, 
σκέφτηκε  κοιτάζοντας  τον  Αλέξανδρο  να  χαράζει  τα  σύμβολα 
με  σχεδόν  την  ίδια  δεξιοτεχνία  όπως  και  ο πατέρας  του. 

Η επίκληση  του  Βαλκράθμω  ανησυχούσε  τη  Σελάφκι.  Ο Με- 
γάλος Λύκος  φαινόταν  να  ξέρει  ακριβώς  πώς  να  καλέσει  αυτόν 
τον  δαίμονα  του  Κάρτωλακ,  αλλά  δεν  της  είχε  πει  ότι  ήξερε 
κιόλας  πώς  να  τον  διώξει.  Της  είχε  τονίσει  μόνο  πως  ίσως  να  τη 

χρειαζόταν  σε  περίπτωση  που  ο Βαλκράθμω  αποδεικνυόταν 
εχθρικός.  Εν  ολίγοις,  της  ζητούσε  να  χρησιμοποιήσει  το  Ξόρκι 
Πνευματικής  Εκδιώξεως,  το  οποίο  πρέπει,  υπέθετε  η Σελάφκι, 
να  γνώριζε  κι  εκείνος·  αλλά  καλύτερα  δύο  δυνάμεις  ενωμένες 
παρά  μία  μόνη  της. 

Το  Ξόρκι  Πνευματικής  Εκδιώξεως,  όμως,  λειτουργούσε  κυ- 
ρίως εναντίον  πνευματικών  οντοτήτων,  κι  αυτός  ο Βαλκράθμω, 
έτσι  όπως  τον  είχε  περιγράφει  ο Πρόμαχος,  δεν  ήταν  πνευμα- 
τική οντότητα.  Είχε  μια  απόλυτα  υλική  υπόσταση,  ακόμα  κι  αν 
καταπίνοντας  κάποιον  τον  μετέφερε  μέσα  στο  ενεργειακό  του 
σώμα.  Επομένως,  το  Ξόρκι  Πνευματικής  Εκδιώξεως  ίσως  να 
μην  έπιανε.  Και  τότε  τι  θα  κάνουμε ; Δε  νομίζω  ο Οργισμένος 
Βρυχηθμός  του  Καταρράκτη  να  μπορεί  να  τον  αντιμετωπίσει. 
Και  ούτε  νομίζω  ότι  πυροβολώντας  τον  θα  καταφέρουμε  να  τον 
σκοτώσουμε  ή να  τον  τρομάξουμε  και  να  τον  τρέψουμε  σε  φυ- 
γή- 

Ο Πρόμαχος  ρισκάρει  πολλά  για  να  επαναφέρει  τον  Βατρά- 
νο.  Ελπίζω , στο  τέλος,  να  μην  το  μετανιώσουμε  όλοι  μας. 

Ο Οργισμένος  Βρυχηθμός  τής  είπε,  τότε,  ότι  αισθανόταν  ένα 
ενεργειακό  πλαίσιο  να  δημιουργείται,  προερχόμενο  από  τα 
χαράγματα  του  Καμίρνου’χοκ  και  του  γιου  του.  Το  αντιλαμβα- 
νόταν σαν  μια  φωνή  που  βρισκόταν  στα  πρόθυρα  να  ξεπηδή- 
σει  από  ένα  ακόμα  κλειστό  στόμα. 

Η Σελάφκι  σταύρωσε  τα  χέρια  της  εμπρός  της,  παρακολου- 
θώντας. 

Και  είδε  την  Οξιά  να  την  πλησιάζει.  «Συμβαίνει  κάτι,  μάγισ- 
σα;» 

«Γιατί  το  λες  αυτό;» 

«Σε  βλέπω  σκεπτική.» 

Η Σελάφκι  τής  είπε  ότι  την  ανησυχούσε  πως,  αν  ο Βαλκράθ- 
μω αποδεικνυόταν  εχθρικός,  ίσως  να  μην  μπορούσαν  να  τον 
διώξουν.  «Ο  Πρόμαχος  νομίζει  ότι  θα  μπορώ  να  κάνω  κάτι  το 
ιδιαίτερο  επειδή  είμαι  Δεσμοφύλακας,  μα  αυτό  δεν  αληθεύει 

ακριβώς.  Ίσως  να  μην  έχω  καμία  δύναμη  να  διώξω  τον  δαίμο- 
να.» 

«Καταλαβαίνω,»  είπε  η Οξιά,  ανάβοντας  ένα  τσιγάρο,  παίρ- 
νοντας μια  τζούρα,  και  φυσώντας  τον  καπνό  στο  πλάι. 

«Εσένα  δε  σ’ανησυχεί  το  θέμα;»  απόρησε  η Σελάφκι. 

«Γιατί  ο Βαλκράθμω  να  μας  επιτεθεί;» 

«Γιατί  επιτέθηκε  στον  Βατράνο  και  στον  Κίριθο  μέσα  στο  Τέ- 
ναγος της  Κακιάς  Στροφής;  Δεν  υπήρχε  φανερός  λόγος  - πέρα 
από  το  ότι  ο Βατράνος  άγγιξε  εκείνο  το  λάξευμα,  ίσως.» 

«Αυτά  όλα  γίνονται  ώστε  ο Βαλκράθμω  να  καταπιεί,  αυτή  τη 
φορά,  τον  γαρνάδιο  λίθο.  Και  υποθέτω  πως  αν  καταπιεί  τον 
λίθο  δεν  θα  καταπιεί  και  κάποιον  από  εμάς.» 

«Τι  ακριβώς  θα  συμβεί  όταν  καταπιεί  τον  λίθο,  όμως;» 

Η Οξιά  ανασήκωσε  τους  ώμους.  «Θα  επανέλθει  ο Βατράνος.» 

«Πώς  ακριβώς;  Θα  τον  ξεράσει  ο δαίμονας;» 

«Δεν  ξέρω.  Και  ούτε  κι  ο Καμίρνος  ξέρει.  Δεν  έχει  ξαναγίνει 
αυτό  το  πράγμα  εδώ  και  πολλά  χρόνια,  σύμφωνα  με  τα  βιβλία 
του.» 

«Εν  ολίγοις,  δε  μπορείς  να  είσαι  σίγουρη  ότι  ο Βαλκράθμω 
δεν  θα  μας  επιτεθεί  όταν  καταπιεί  τον  λίθο,»  είπε  η Σελάφκι. 
«Μπορεί  να  καταπιεί  τον  λίθο,  να  ξεράσει  τον  Βατράνο,  και, 
τσαντισμένος  μαζί  μας,  να  μας  ορμήσει  για  να  μας  σκοτώσει 
όλους.» 

Η Οξιά  μόρφασε.  «Για  κάποιο  λόγο,  το  αμφιβάλλω.» 

«Γιατί;» 

«Γιατί,  αν  αυτή  η διαδικασία  ήταν  τόσο  επικίνδυνη,  κάπου  δε 
θα  ήταν  γραμμένο;  Ο Καμίρνος  έχει  τα  πιο  σπάνια  βιβλία  για 
τη  λατρεία  του  Κάρτωλακ. » 

«Το  ρίσκο  είναι  μεγάλο,»  είπε  η Σελάφκι.  «Ούτε  ένας  Δε- 
σμοφύλακας γηγενής  της  Φεηνάρκια  δεν  θα  ενέκρινε  τις  ενέρ- 
γειές  σας.» 

«Ο  Βαλκράθμω,  πάντως,  νομίζω  ότι  είναι  πνεύμα,  Σελάφκι,» 
της  είπε  η Οξιά,  «επομένως  το  ξόρκι  σου  πρέπει  να  πιάνει  επά- 
νω του.» 

«Νομίζεις  ότι  είναι  πνεύμα;  Μα,  είχε  σάρκα  και  οστά  όταν  ο 
Κίριθος  κι  ο Βατράνος  τον  συνάντησαν!  Τα  πνεύματα  δεν  είναι 
έτσι. » 

«Ναι  αλλά,  επίσης,  τα  πλάσματα  που  έχουν  σάρκα  και  οστά 
πρέπει  να  μασούν  ό,τι  καταπίνουν!» 

Η Σελάφκι  συνοφρυώθηκε,  προβληματισμένη.  Σωστό  ήταν 
αυτό  που  έλεγε  η Οξιά,  βέβαια.  Αλλά,  και  πάλι... 

Στη  Φεηνάρκια,  τι  λένε  για  τους  δαιμονικούς  θεούς  που  κα- 
ταπίνουν κάποιον  και  τον  στέλνουν  στο  εσωτερικό  της  ψυχής 
τους;  Είναι  πνεύματα,  ή είναι  θηρία  με  σάρκα  και  οστά;  Ή κά- 
τι ενδιάμεσο; 

Δεν  θυμόταν.  Είχε  ακούσει  μονάχα  μερικές  αναφορές  και 
μύθους.  Αν  καταγόταν  από  την  ίδια  τη  Φεηνάρκια,  ίσως  να 
γνώριζε  περισσότερα.  Αλλά  είχε  διδαχθεί  την  τέχνη  των  Δε- 
σμοφυλάκων στη  Σάρντλι,  κι  εκεί  τα  πράγματα  ήταν  πολύ  δια- 
φορετικά. 


Η Μοίρα  η Γοργοπόδαρη  ήρθε  στον  Αψιδωτό  Τόπο  λίγο  προ- 
τού νυχτώσει.  Ήταν  επάνω  στο  άλογό  της  και  πίσω  της  τρα- 
βούσε τρεις  σκοτωμένους  κιρνίφους. 

Ο Καμίρνος,  που  είχε  πια  τελειώσει  με  το  χάραγμα  των  συμ- 
βόλων στις  πέτρινες  αψίδες,  σηκώθηκε  από  εκεί  όπου  καθόταν 
και  την  πλησίασε.  «Πού  είναι  ο Τζακ;» 

Η Μοίρα  αφιππέυσε,  κι  έκανε  πίσω  τα  μακριά  μαύρα  μαλλιά 
της.  «Δεν  έχει  επιστρέφει  ακόμα;» 

«Όχι.» 

«Πρέπει  να  κυνηγά  τον  βασιλικό  λύκο.  Δύο  κιρνίφους  τούς 
έχει  σκοτώσει  - τους  είδα-  μαζί  του  ήμουν.  Δε  νομίζω 
ν’αργήσει  πολύ,  Πρόμαχε.  Ώς  το  πρωί  εδώ  θάναι.» 

Ο Καμίρνος  έγνεψε  σε  τρεις  επαναστάτες  να  πάρουν  τους 
κιρνίφους  για  να  τους  κάνουν  αφαίμαξη,  κι  εκείνοι  πλησίασαν. 

«Τα  σώματα  τι  θα  τα  κάνουμε,  Πρόμαχε;»  ρώτησε  ο Άβας. 

«Ό,τι  θέλετε.  Δεν  τα  χρειάζομαι.» 

Ο Άβας  ένευσε,  κι  εκείνος  κι  οι  άλλοι  δύο  πήραν  τα  θηράματα 
μακριά  από  τον  Πρόμαχο  και  την  κυνηγό. 

«Ξεκουράσου,»  είπε  ο Καμίρνος  στη  Μοίρα.  «Υπάρχει  κι  ένα 
υπόγειο  ρέμα  μέσα  στη  σπηλιά»  - την  έδειξε  - «αν  θες  να 
πλυθείς.» 

Εκείνη  ένευσε.  «Το  ξέρω,  Πρόμαχε.» 

«Έχεις  ξανάρθει  εδώ;» 

«Έχω  πάει  στα  περισσότερα  μέρη  των  δασότοπων.  Το  υπο- 
πτευόμουν ότι  τούτο  δω  το  ξέφωτο  ίσως  νάχε  κάποια  ιδιαίτερη 
σημασία  για  τον  Κάρτωλακ,  αλλά  δεν  ήμουν  και  σίγουρη.» 

Μετά,  πήγε  το  κουρασμένο  άλογό  της  παραπέρα,  για  να  το 
ξεσελώσει,  να  βγάλει  τα  πετραδάκια  από  τις  οπλές  του,  να  το 
τα'ϊσει,  και  να  το  ποτίσει. 


Το  πρωί,  ο Τζακ  ο Ανοιχτομάτης  δεν  φάνηκε.  Κάποιοι  άλλοι, 
όμως,  ήρθαν  από  τα  δυτικά:  ο Κίριθος,  ο Νιρμόδος,  ο Καλλέρ- 
γης’νιρ,  η Λίσβη,  και  η Βιρίκα,  τους  οποίους  ο Μεγάλος  Λύκος 
είχε  στείλει  για  να  κλέψουν  τον  γαρνάδιο  λίθο  από  τον  Ναό 
του  Κρόνου  στη  Νίρκωφ. 

Και  τώρα,  είχαν  μαζί  τους  το  μεγάλο  πετράδι.  Τα  είχαν  κα- 
ταφέρει, κι  ο Καμίρνος  αισθάνθηκε  μια  κάποια  ανακούφιση, 
γιατί  γνώριζε  ότι  η επιχείρηση  αυτή  ήταν  επικίνδυνη.  Κανέναν 
δεν  είχε  προστάζει  να  πάει-  είχαν  κι  οι  πέντε  προσφερθεί,  για 
να  βοηθήσουν  τον  Βατράνο.  Επιπλέον,  ο Κίριθος  έδινε  την  ε- 

ντύπωση  στον  Καμίρνο  ότι  θα  έκανε  ακόμα  και  κάτι  αυτοκτο- 
νικό  για  να  σώσει  τον  αδελφό  του-  το  θεωρούσε  προσωπική 
του  αποτυχία  που  ο Βατράνος  είχε  χαθεί.  Αν  και  δεν  έπρεπε. 
Οι  άνθρωποι  είναι  υπεύθυνοι  για  τις  πράξεις  τους·  δεν  μπορείς 
να  σηκώνεις  το  βάρος  κάποιου  άλλου  συνεχώς,  ακόμα  κι  αν 
αυτός  είναι  ο αδελφός  σου.  Ο Βατράνος,  απ’ό,τι  είχε  καταλάβει 
ο Καμίρνος,  μάλλον  θα  πήγαινε  στο  Τέναγος  της  Κακιάς  Στρο- 
φής και  χωρίς  τον  Κίριθο-  δεν  περίμενε  τον  αδελφό  του  να  τον 
συνοδέψει  για  να  αναζητήσει  τον  θησαυρό  που  είχε  αναφέρει 
ο γέρο-Λεωνίδας  στα  παραμύθια  του.  Το  λάθος  του  Κίριθου 
ήταν  που  δεν  είχε  ειδοποιήσει  τον  Καμίρνο  για  το  ταξίδι  στον 
βάλτο-  αλλά  κι  αυτό,  πιθανότατα,  το  είχε  κάνει  για  να  μην  εκ- 
θέσει τον  αδελφό  του...  Υπευθυνότητα  των  πράξεων  μεγάλη 
υπόθεση. 

Επί  του  παρόντος,  όμως,  δεν  ήταν  ώρα  για  τέτοιες  σκέψεις.  Ο 
Καμίρνος’χοκ  - μαζί  με  τους  υπόλοιπους  επαναστάτες  που  ή- 
ταν συγκεντρωμένοι  στον  Αψιδωτό  Τόπο  - πλησίασε  τον  Κίρι- 
θο και  την  ομάδα  του  για  να  τους  καλωσορίσει  και  να  τους 
συγχαρεί. 

«Πρέπει  να  δυσκολευτήκατε...»  είπε  ο Πρόμαχος,  κρατώντας 
τον  γαρνάδιο  λίθο  στα  χέρια  του,  γιατί  μπορούσε  να  δει  ότι  η 
Λίσβη  ήταν  τραυματισμένη. 

«Παρουσιάστηκαν,  ομολογουμένως,  κάποιες  δυσκολίες, 
Πρόμαχε,»  αποκρίθηκε  ο Νιρμόδος.  «Αλλά  ξεπεράστηκαν  αι- 
σίως.» 

«Καλώς,»  είπε  ο Καμίρνος.  «Το  μόνο  που  μένει  τώρα  είναι  να 
περιμένουμε  την  επιστροφή  του  Τζακ.» 

«Δεν  έχει  έρθει  ακόμα;»  έκανε  ο Κίριθος. 

«Όχι.  Αλλά  μην  ανησυχείς·  η τελετή  πρέπει,  ούτως  ή άλλως, 
να  γίνει  νύχτα.  Δεν  μπορούμε  ν’αρχίσουμε  νωρίτερα.  Εν  τω  με- 
ταξύ, ξεκουραστείτε,  γιατί  μου  φαίνεται  ότι  όλοι  σας  το  έχετε 
ανάγκη.» 

Ο Νέλβρωκ  Νιρχ  πλησίασε,  προσεχτικά,  το  μέρος  στο  οποίο 
πήγαν  οι  πέντε  Μασκοφόροι.  Ήταν  κάποιο  ξέφωτο  απ’ό,τι 
φαινόταν,  και  τώρα,  παραμερίζοντας  λίγο  τις  φυλλωσιές,  ο 
πράκτορας  είδε  ότι  εδώ  βρίσκονταν  συγκεντρωμένοι  πολλοί 
αποστάτες.  Μπορεί  αυτό  να  ήταν  το  άντρο  τους;  Μάλλον  όχι. 
Ήταν  κατασκηνωμένοι  πρόχειρα. 

Και  τι  παράξενοι  που  ήταν  αυτοί  οι  λίθινοι  σχηματισμοί...  Αυ- 
τές οι  πέτρινες  καμάρες...  Ο Νέλβρωκ  αναρωτήθηκε  αν  ήταν 
φυσικές  ή τεχνητές. 

Γιατί  είναι,  όμως,  συγκεντρωμένοι  εδώ  οι  αποστάτες;  Τι  γίνε- 
ται; 

Ο Νέλβρωκ  είδε  τον  λευκόδερμο  ξανθομάλλη  να  δίνει  τον 
γαρνάδιο  λίθο  σ’έναν  αποστάτη  μεγαλύτερο  του  σε  ηλικία,  ο 
οποίος  είχε  δέρμα  λευκό  με  απόχρωση  του  ροζ  και  μαλλιά 
μαύρα  και  μακριά,  δεμένα  αλογοουρά  πίσω  απ’το  κεφάλι  του. 
Στο  σαγόνι  του  ήταν  ένα  μυτερό  γένι.  Ο Νέλβρωκ  δεν  τον  ήξε- 
ρε, αλλά  αυτός  ο άντρας  είχε  κάτι  το...  αξιοσημείωτο  στις  κινή- 
σεις του.  Ήταν  πολύ  άνετες  και,  συγχρόνως,  πολύ  συγκεκριμέ- 
νες. Τουλάχιστον,  αυτή  την  εντύπωση  έδιναν. 

Πρόμαχος  της  Επανάστασης,  ίσως;  Και  γιατί  θέλει  τον  γαρ- 
νάδιο λίθο;  Προφανώς,  δεν  είναι  ο σκοπός  τον  να  τον  πουλή- 
σει, αλλιώς  δεν  θα  ήταν  όλοι  τους  συγκεντρωμένοι  σ’ένα  τέτοιο 
μέρος. 

Ο Νέλβρωκ  Νιρχ  αποφάσισε  να  περιμένει,  και  να  κάνει  τον 
γύρο  του  ξέφωτου,  για  να  δει  τι  αδύνατα  σημεία  υπήρχαν  και 
τι  ευκαιρίες  μπορεί  να  του  παρουσιάζονταν... 


Ο Τζακ  ο Ανοιχτομάτης  επέστρεψε  το  μεσημέρι,  τραβώντας 
πίσω  του  δύο  σκοτωμένους  κιρνίφους  κι  έναν  βασιλικό  λύκο. 

«Γιατί  άργησες  τόσο;»  τον  ρώτησε  ο Κίριθος. 

«Νομίζεις  ότι  είναι  εύκολο  να  κυνηγήσεις  τα  ζώα  που  κυνή- 
γησα, μέσα  σε  τόσο  λίγο  χρόνο;»  αντιγύρισε  εκείνος. 

«Είμαστε  σχεδόν  έτοιμοι,  λοιπόν,»  είπε  ο Καμίρνος,  διακό- 
πτοντάς  τους.  «Πάρτε  το  αίμα  αυτών  των  κιρνίφων  και  ανα- 
μίξτε  το  με  το  αίμα  των  υπόλοιπων,»  πρόσταζε  δυο  άλλους  ε- 
παναστάτες. 

Το  αίμα  και  των  πέντε  κιρνίφων  ήταν,  σε  λίγο,  συγκεντρωμέ- 
νο σ’ένα  μεγάλο  μπρούντζινο  σκεύος,  κόκκινο  και  σκούρο  κά- 
τω από  το  φως  του  μεσημεριανού  ήλιου,  σαν  κρασί.  Ο Καμίρ- 
νος’χοκ  είχε,  εν  τω  μεταξύ,  ανάψει  μαζί  με  τον  γιο  του  μια  με- 
γάλη φωτιά,  την  οποία  είχαν  περιτριγυρίσει  με  πέτρες·  και  τώ- 
ρα έπιασε  τον  γαρνάδιο  λίθο  με  σιδερένιες  λαβίδες  και  τον  έ- 
βαλε μέσα  στις  φλόγες.  Περιμένοντας. 

{Τι  κάνουν ; απόρησε  ο Νέλβρωκ  Νιρχ,  παρακολουθώντας 
τους.  Προσπαθούν  να  χαλάσουν  το  πετράδι;  Ή μήπως  πρόκει- 
ται για  κάποια  αλλόκοτη  τελετουργία ;) 

Ο γαρνάδιος  λίθος  είχε  έντονο  γαλανό  χρώμα  με  πορφυρές 
ανταύγειες·  καθώς  όμως  έμενε  μέσα  στη  φωτιά,  αυτές  οι  πορ- 
φυρές ανταύγειες  έμοιαζαν  να  λιγοστεύουν,  να  μαζεύονται, 
ενώ  το  γαλανό  χρώμα  γινόταν  ολοένα  και  πιο  δυνατό,  ολοένα 
και  πιο  αστραφτερό. 

Ο Μεγάλος  Λύκος  περίμενε,  κρατώντας  τις  σιδερένιες  λαβί- 
δες με  χοντρά  πέτσινα  γάντια.  Η δυνατή  θερμότητα  έκανε  ι- 
δρώτα να  κυλά  στο  πρόσωπό  του,  αλλά  στην  έκφρασή  του  δεν 
φαινόταν  καμία  ενόχληση,  ούτε  τα  χέρια  του  έτρεμαν. 

Οι  πορφυρές  ανταύγειες,  σταδιακά,  διαλύθηκαν  τελείως,  και 
ο λίθος  τώρα  ήταν  γαλανός  και  μόνο.  Ο Καμίρνος’χοκ  περίμενε 
λίγο  ακόμα,  για  να  βεβαιωθεί  ότι  η δουλειά  είχε  γίνει  όπως  ο- 
φείλε, και  μετά  έβγαλε  τον  λίθο  από  τις  φλόγες,  και  τον  κρά- 
τησε υψωμένο  πάνω  από  το  έδαφος.  Τον  άφησε  ν’αστράψει 
καταγάλανος  στο  ηλιακό  φως,  και  είπε:  «Ναι...  Φέρτε  τώρα  το 
αίμα  των  κιρνίφων.  Φέρτε  το  εδώ,  κοντά  μου.» 

Τέσσερις  επαναστάτες  - ο Άβας,  ο Νιρμόδος,  ο Κίριθος,  και  ο 
Τζακ  ο Ανοιχτομάτης  - έφεραν  το  μεγάλο  μπρούντζινο  σκεύος 
με  το  αίμα.  Το  άφησαν  κάτω,  και  ο Καμίρνος  κατέβασε  μέσα 
του  τον  πυρωμένο  γαρνάδιο  λίθο.  Το  κατακόκκινο  υγρό  άφρι- 
σε δυνατά.  Ατμός  σηκώθηκε. 

Ο Πρόμαχος  ελευθέρωσε  τον  λίθο  από  τις  σιδερένιες  λαβίδες, 
και  τις  πέταξε  παραδίπλα.  Έβγαλε  τα  γάντια  του  και  περίμενε 
λίγο.  Ύστερα,  στεκόμενος  μπροστά  στο  μπρούντζινο  σκεύος 
όπου  ο γαρνάδιος  λίθος  ήταν  βυθισμένος  μέσα  στο  αίμα  των 
πέντε  κιρνίφων,  ο Καμίρνος’χοκ  ξεκούμπωσε  τα  κουμπιά  της 
τουνίκας  του  και  την  έβγαλε  αφήνοντάς  τη  να  πέσει  πίσω  του. 
Το  σώμα  του  ήταν  γεμάτο  με  δερματοστιξίες  σχετικές  με  τη 
λατρεία  του  Κάρτωλακ:  θηρία  που  αγκαλιάζονταν  θηρία  που 
δεν  φαινόταν  εύκολα  πού  τελείωνε  το  ένα  και  που  άρχιζε  το 
άλλο-  πολύπλοκα  κέρατα  που  μπλέκονταν  αναμεταξύ  τους· 
ερπετά  που  τυλίγονταν  γύρω  από  τους  πήχεις  του  Προμάχου. 

Ο Καμίρνος  έβαλε  τα  χέρια  του  μέσα  στο  αίμα  και  έπιασε  τον 
γαρνάδιο  λίθο,  σηκώνοντάς  τον,  και  μουρμουρίζοντας  για  να 
τον  ευλογήσει  στο  όνομα  του  Κάρτωλακ,  του  Δεινού  Άρχοντα 
των  Δασών. 

Οι  επαναστάτες  γύρω  του  ήταν  σιωπηλοί.  Και  υπήρχε  κάτι  το 
ιερό  στη  σιγαλιά  που  είχε  τώρα  απλωθεί  στον  Αψιδωτό  Τόπο- 
όλοι  τους  το  αισθάνονταν,  ακόμα  κι  οι  πιο  άθεοι  ανάμεσά  τους. 

(Τι  σκατά  κάνουν;  σκέφτηκε  ο Νέλβρωκ.  Κάποια  τελετουρ- 
γία του  Κάρτωλακ  πρέπει  να  είναι.  Πήγαν  να  κλέψουν  τον 
γαρνάδιο  λίθο  για  να  κάνουν  μια  τελετουργία  του  Κάρτωλακ! 
Είναι  τελείως  τρελοί!  Και  ίσως  άδικα  να  τους  ακολούθησα.  Θα 
με  οδηγήσουν,  άραγε,  στο  άντρο  τους;  Κι  αν  με  οδηγήσουν,  θα 
ξέρω  μετά  να  το  ξαναβρώ;  Θα  μπορώ  να  βρω  καν  τον  δρόμο 
μου  για  να  επιστρέφω  στη  Νίρκωφ;  Ο Νέλβρωκ  όφειλε  να  πα- 
ραδεχτεί ότι  φοβόταν,  αλλά  δεν  είχε  νόημα  να  μείνει  προσκολ- 
λη μένος  στον  φόβο  του:  το  μόνο  που  θα  κατόρθωνε  έτσι  θα 

ήταν  να  θολώσει  το  μυαλό  του  - κι  αυτό,  πραγματικά,  δεν  του 
χρειαζόταν  στην  κατάσταση  που  είχε  καταφέρει  να  μπλέξει!) 

Ο Καμίρνος  άφησε  τον  γαρνάδιο  λίθο  επάνω  σε  μια  πλατιά 
πέτρα. 

«Είναι  έτοιμος,»  είπε.  «Τώρα,  περιμένουμε  να  έρθει  το  βρά- 
δυ, για  να  καλέσουμε  τον  Βαλκράθμω.» 

Και  οι  επαναστάτες  διαλύθηκαν  γύρω  από  τον  Πρόμαχο.  Οι 
φωνές  τους,  παρότι  σιγανές,  έμοιαζαν  πολύ  δυνατές  ύστερα 
από  εκείνη  την  ιερή,  τελετουργική  σιγαλιά. 

Ο Καμίρνος  φόρεσε  πάλι  την  τουνίκα  του  και  κάθισε  έξω 
απ’τη  σκηνή  του.  Σκούπισε  τα  χέρια  του  από  το  αίμα  και  άνα- 
ψε την  πίπα  του. 

(Ο  Νέλβρωκ  Νιρχ  έβλεπε  ότι  ο γαρνάδιος  λίθος  ήταν  αφημέ- 
νος εκεί,  επάνω  στην  πέτρα,  μα  δεν  τολμούσε  να  τρέξει  και  να 
τον  αρπάξει.  Βρισκόταν  σε  σημείο  όπου  όλοι  οι  επαναστάτες 
μπορούσαν  άνετα  να  τον  δουν.  Δε  θα  έχω  ελπίδες  να  τους  ξε- 
φνγω.) 

Καθώς  οι  ώρες  περνούσαν,  η ανησυχία  του  Κίριθου  και  της 
Λίσβης  μεγάλωνε.  Πράγμα  που  φαινόταν  από  τον  τρόπο  με  τον 
οποίο  κινούνταν  ανάμεσα  στις  πέτρινες  αψίδες,  μη  μπορώντας 
να  βρουν  ησυχία.  Ακόμα  και  το  τραύμα  της  Λίσβης  δεν  έμοιαζε 
να  την  εμποδίζει. 

Η Σελάφκι’λι  πλησίασε  τον  Καμίρνο  και  την  Οξιά  έξω  απ’τη 
σκηνή  τους,  και  ρώτησε  τον  Πρόμαχο:  «Καμία  τελευταία  οδη- 
γία προτού  ξεκινήσουμε;»  Ήταν  απόγευμα  πλέον  ο ήλιος  έ- 
γερνε προς  τη  δύση,  και  οι  σκιές  ήταν  πολλές  και  πυκνές  στα 
δάση. 

«Αυτά  που  ήταν  να  πούμε  τα  είπαμε,»  αποκρίθηκε  ο Καμίρ- 
νος. «Δε  νομίζω  κάτι  άλλο  να  βοηθήσει.» 

Η Σελάφκι  τού  μίλησε  για  τις  ανησυχίες  της  σχετικά  με  το 
Ξόρκι  Πνευματικής  Εκδιώξεως,  ακριβώς  όπως  είχε  μιλήσει  και 
στην  Οξιά  χτες. 

«Δεν  έχω  απάντηση  να  σου  δώσω,»  της  είπε  ο Καμίρνος. 
«Είναι,  όντως,  ριψοκίνδυνο  αυτό  που  επιχειρούμε,  αλλά  είμα- 
στε επαναστάτες,  και  είμαστε  ακόμα  ζωντανοί  επειδή  βοηθάμε 
ο ένας  τον  άλλο.  Δεν  μπορούμε  ν’αφήσουμε  τον  Βατράνο  στη 
μοίρα  του  αν  υπάρχει  τρόπος  να  τον  βοηθήσουμε.» 

Η Σελάφκι  ένευσε.  «Δεν  διαφωνώ,  Πρόμαχε.  Αν  ωστόσο  ο 
Βαλκράθμω  αποδειχτεί  εχθρικός,  και  δεν  έχουμε  τη  δύναμη  να 
τον  διώξουμε,  ποιο  είναι  το  σχέδιό  σου;» 

«Θα  φύγουμε  από  δω  όσο  πιο  γρήγορα  μπορούμε.  Και  φρό- 
ντισε αυτό  να  το  πεις  και  στους  άλλους:  Κανένας  να  μη  μείνει 
να  τον  αντιμετωπίσει.  Ειδικά  ο Κίριθος,»  πρόσθεσε  στρέφο- 
ντας το  βλέμμα  του  στον  Κίριθο,  ο οποίος  τώρα  ήταν  καθισμέ- 
νος επάνω  σε  μια  χαμηλή  αψίδα  και  κάπνιζε  νευρικά. 

«Θα  τους  προειδοποιήσω,  Πρόμαχε,»  υποσχέθηκε  η Σελάφ- 
κι’λι.  «Να  αναφέρω  ότι  η συμβουλή  είναι  δική  σου;» 

«Ναι.» 

Η μάγισσα  απομακρύνθηκε. 

Η Οξιά  ρώτησε  τον  Καμίρνο:  «Πιστεύεις,  όντως,  ότι  θα  μας 
επιτεθεί;» 

«Ελπίζω  πως  όχι.» 

«Το  θεωρείς,  όμως,  πιθανό;» 

«Δεν  διάβασα  κάτι  τέτοιο,»  παραδέχτηκε  ο Καμίρνος.  «Το 
μόνο  που  διάβασα  είναι  πως,  όταν  εκείνος  ο Λεπτόνυχος  επέ- 
στρεψε, δεν  ήταν  όπως  παλιά.  Πάντως,  αλλού  έχω  διαβάσει  ότι 
η επίκληση  του  Βαλκράθμω  είναι  επικίνδυνη.  Δεν  είναι  βέβαιο 
ότι  θα  κατορθώσεις  να  συνεννοηθείς  με  τον  δαίμονα.» 

«Τότε,»  είπε  η Οξιά,  «ίσως  να  ήταν  ασύνετο  που  αποφάσισες 
να  πεις  στον  Κίριθο  ότι  μπορεί  να  επαναφέρει  τον  αδελφό 
του.» 

«Αν  δεν  έκανα  εγώ  κάτι,  θα  έκανε  εκείνος  κάτι  - και  ίσως  να 
ήταν  πολύ  χειρότερο.  Όταν  κατηγορείς  τον  εαυτό  σου,  ποτέ 
δεν  δρας  σωστά  και  ψύχραιμα. 

»Πάντως,»  άλλαξε  θέμα,  «ευελπιστώ  ότι  δεν  θα  αντιμετωπί- 
σουμε τον  Βαλκράθμω  ως  εχθρό.  Εξάλλου,  είμαι  Αρχιερέας  του 
Κάρτωλακ,  και  ο Βαλκράθμω  πρέπει  σίγουρα  να  μπορεί,  κά- 
πως, να  το  αντιληφτεί  αυτό.» 

Τα  λόγια  τούτα  φάνηκαν  να  καλμάρουν  την  Οξιά.  Το  βλέμμα 
της  μαλάκωσε-  τα  χείλη  της  δεν  ήταν  πια  σμιγμένα  όποτε  τα 
είχε  κλειστά-  η στάση  της,  καθώς  ήταν  καθισμένη  δίπλα  του, 
έγινε  πιο  άνετη.  Ο αντίχειράς  της,  ωστόσο,  έτριβε  κάπου- 
κάπου  το  ιερατικό  δαχτυλίδι  της-  και,  λίγο  προτού  σκοτεινιά- 
σει, η Οξιά  σηκώθηκε  και  πήγε  στο  εσωτερικό  της  σκηνής  για 
να  προσευχηθεί  στη  Λόρκη. 

Όταν  ο ήλιος  είχε  δύσει  για  τα  καλά  και  το  φεγγάρι  βρισκό- 
ταν στον  ουρανό  της  Σεργήλης,  ο Καμίρνος’χοκ,  ο Μεγάλος 
Λύκος,  φώναξε  στους  επαναστάτες  του  ότι  η τελετή  θα  ξεκι- 
νούσε κι  έπρεπε  όλοι  να  σηκωθούν  και  να  πάρουν  τις  θέσεις 
που  τους  είχε  πει. 

Ο Άβας  και  ο Κίριθος  έστησαν  στο  κέντρο  του  ξέφωτου  τον 
ξύλινο  βωμό  που  είχε  ετοιμαστεί  από  χτες,  και  ο Καμίρνος 
στάθηκε  πίσω  του.  Έβγαλε  την  τουνίκα  του  κι  άφησε  πάλι  τις 
ιερές  δερματοστιξίες  επάνω  στο  σώμα  του  να  φανούν.  Καθώς 
φωτίζονταν  από  τις  ασημιές  αχτίνες  του  φεγγαριού  έμοιαζαν 
να  κινούνται  και  να  ανασαλεύουν,  σαν  να  ήταν  ζωντανές. 

Οι  επαναστάτες  όλοι  - συμπεριλαμβανομένου  του  Καμίρνου 
- φόρεσαν  τις  δερμάτινες  μάσκες  τους.  Έξι  από  αυτούς  σχη- 
μάτισαν ημικύκλιο  αντίκρυ  στον  Αρχιερέα  του  Κάρτωλακ  και 
ύψωσαν  τους  αυλούς  τους,  βάζοντας  τις  άκριες  των  οργάνων 
στο  στόμα  τους  μέσα  από  τις  τρύπες  που  είχαν  ανοίξει  στις  μά- 
σκες τους.  Ξεκίνησαν  να  παίζουν  μια  μουσική  που,  στην  αρχή, 
ήταν  αργή  και  σχεδόν  υπόκωφη. 

(Ο  Νέλβρωκ  Νιρχ  αισθάνθηκε  τις  τρίχες  του  να  ορθώνονται 
ακούγοντας  αυτόν  τον  ήχο,  και  είχε  μια  ξαφνική  παρόρμηση 
να  τρέξει  και  να  φύγει,  φοβούμενος  ότι  κάτι  το  ασύλληπτα 
δαιμονικό  συνέβαινε.  Επέβαλε,  όμως,  ηρεμία  στον  εαυτό  του 

κι  έμεινε  στη  θέση  του.  Μέσα  στην  τελετή,  ίσως  να  του  δινόταν 
η ευκαιρία  ν’αρπάξει  τον  γαρνάδιο  λίθο.  Είχε  ακούσει  ότι 
σ’ορισμένες  τελετές  του  Κάρτωλακ  οι  παρευ ρισκό μενοι  έπιναν 
κρασιά  και  μεθούσαν.  Αν  γινόταν  αυτό,  τότε  εύκολα  θα  μπο- 
ρούσε να  τους  ξεγελάσει...) 

Ο Τζακ  και  η Μοίρα  έφεραν  τον  βασιλικό  λύκο  και  τον  από- 
θεσαν  επάνω  στον  ξύλινο  βωμό,  ενώ  η μουσική  των  αυλών  δυ- 
νάμωνε και  γινόταν  διαπεραστική,  αντηχώντας  στους  δασότο- 
πους ολόγυρα  του  Αψιδωτού  Τόπου. 

Ο Νιρμόδος  πλησίασε  τον  Καμίρνο  βαστώντας  έναν  αναμμέ- 
νο δαυλό.  Ο Αρχιερέας  τον  πήρε  και  τον  ύψωσε  πάνω  απ’το 
κεφάλι  του,  μιλώντας  μεγαλόφωνα  και  τελετουργικά: 

«Βαλκράθμω  Ιερέ,  τώρα  σε  φωνάζω 
μέσ’  από  αίμα  βασιλικό 
μέσ’  από  τη  γραφή  των  βράχων 
μέσ’  από  τη  φωνή  του  τραγουδιού 
και  με  χρυσό  κέρας  τελειώνω!» 

Κατεβάζοντας  τον  δαυλό  έβαλε  φωτιά  στα  ξύλα  του  βωμού, 
κάτω  από  τον  σκοτωμένο  βασιλικό  λύκο.  Οι  φλόγες  άρχισαν  να 
τρώνε  το  ξύλο,  ενώ  ο Καμίρνος  συνέχιζε: 

«Τούτη  τη  νυχτιά  καλώ  σε,  Βαλκράθμω  Ιερέ 
την  όψη  σου  ν’αντικρίσω  την  τρομερή 
τη  φωτιά  στα  μάτια  σου  να  δω  την  ανεξάλειπτη 
την  κραυγή  σου  ν’ακούσω  τη  δεινή!» 

Η φωτιά  έφτασε  στον  βασιλικό  λύκο,  τον  τύλιξε,  τρώγοντας 
λίγο-λίγο  το  σώμα  του,  στέλνοντας  καπνό  στον  ουρανό  πάνω 
από  το  ξέφωτο. 

(Είναι  τελείως  τρελοί , σκέφτηκε  ο Νέλβρωκ  Νιρχ.) 

Οι  φλόγες  φούντωσαν.  Ολόκληρος  ο βωμός  και  το  θήραμα 
μαζί  είχαν  γίνει  μια  μεγάλη  φωτιά,  και  ο Καμίρνος,  οπισθοχω- 
ρώντας, εξακολουθούσε  να  λέει  μεγαλόφωνα  και  τελετουργι- 
κά: 


«Βαλκράθμω  Ιερέ,  τώρα  σε  φωνάζω 
μέσ’  από  αίμα  βασιλικό 
μέσ’  από  τη  γραφή  των  βράχων 
μέσ’  από  τη  φωνή  του  τραγουδιού 
και  με  χρυσό  κέρας  τελειώνω! 

Τούτη  τη  νυχτιά  καλώ  σε,  Βαλκράθμω  Ιερέ 
την  όψη  σου  ν’αντικρίσω  την  τρομερή 
τη  φωτιά  στα  μάτια  σου  να  δω  την  ανεξάλειπτη 
την  κραυγή  σου  ν’ακούσω  τη  δεινή ! 

Βαλκράθμω  Ιερέ,  τώρα  σε  φωνάζω 
μέσ’  από  αίμα  βασιλικό 
μέσ’  από  τη  γραφή  των  βράχων 
μέσ’  από  τη  φωνή  του  τραγουδιού 
και  με  χρυσό  κέρας  τελειώνω!» 

Το  τραγούδι  των  αυλών  είχε  τώρα  γίνει  ξέφρενο.  Τρυπούσε 
τη  νύχτα  σαν  μυριάδες  σπαθιά.  Έμοιαζε  με  μια  ζωντανή,  υλική 
παρουσία.  Σκέπαζε  τα  πάντα. 

Ο Καμίρνος  δεν  μιλούσε  πια-  τα  λόγια  του  δεν  θ’ακούγονταν 
όσο  δυνατά  κι  αν  τα  φώναζε. 

Οι  φλόγες  καταβρόχθισαν  πεινασμένα  το  κουφάρι  του  βασι- 
λικού λύκου  και  τον  ξύλινο  βωμό  μαζί,  μέχρι  που,  στο  τέλος, 
δεν  έμειναν  παρά  μονάχα  στάχτες  και  κόκαλα,  και  η φωτιά  πέ- 
θανε,  δεν  εξαπλώθηκε  γύρω,  καθώς  οι  επαναστάτες  είχαν  από 
πριν  καθαρίσει  το  μέρος  από  χόρτα,  αφήνοντας  χώμα  μόνο. 

Ο Μεγάλος  Λύκος  ύψωσε  το  χέρι  του,  και  το  τραγούδι  των 
αυλών  έπαψε.  Σαν  ένας  οι  έξι  Μασκοφόροι  κατέβασαν  τα  όρ- 
γανά τους. 

Και  ο Νιρμόδος  σήκωσε  ένα  μεγάλο  επίχρυσο  βούκινο  από 
κέρας  ανεμοβούβαλου.  Το  έφερε  στο  στόμα  του,  πήρε  μια  βα- 
θιά ανάσα,  και  φύσηξε.  Δυνατά. 

Ο ήχος  πρέπει  ν’αντήχησε  ώς  τα  πέρατα  των  Φέρνιλγκαν. 

(Ο  Νέλβρωκ  αισθάνθηκε  να  κοκαλώνει  στη  θέση  του.  Κι  ύ- 
στερα από  λίγο,  τρομοκρατήθηκε  ακόμα  περισσότερο...) 

Ο Νιρμόδος  κατέβασε  το  επίχρυσο  βούκινο,  και  οι  Μασκο- 
φόροι  περίμεναν.  Ο Κίριθος  είχε  τις  γροθιές  του  σφιγμένες.  Η 
Λίσβη  κρατούσε  την  ανάσα  της.  Η Σελάφκι’λι  έφερνε  στο  νου 
της  ό,τι  ξόρκια  γνώριζε  και  ό,τι  τρόπους  αντιμετώπισης  εχθρι- 
κών οντοτήτων  είχε  διδαχθεί  ως  Δεσμοφύλακας. 

Μετά,  ένας  δυνατός  άνεμος  σηκώθηκε  απρόσμενα,  μοιάζο- 
ντας να  μην  έχει  κατεύθυνση,  μοιάζοντας  να  έρχεται  από  το 
πουθενά.  Οι  φυλλωσιές  θρόισαν  έντονα,  μερικοί  αδύναμοι 
κορμοί  λύγισαν.  Τα  αλυχτήματα  πολλών  λύκων  ακούστηκαν, 
συγχρονισμένα,  από  μακριά.  Δεκάδες  νυχτοπούλια  φτερούγι- 
σαν:  ολόκληρα  σμήνη  πέρασαν  πάνω  από  τον  Αψιδωτό  Τόπο, 
σαν  τα  πουλιά  να  φοβόνταν  ότι  καταιγίδα  ερχόταν. 

Οι  τρίχες  των  επαναστατών  είχαν  σηκωθεί.  Μονάχα  ο Κα- 
μίρνος’χοκ  έμοιαζε  ατάραχος. 

Οι  φυλλωσιές  παραμερίστηκαν,  κι  ένα  γιγαντιαίο  πλάσμα 
παρουσιάστηκε.  Ένα  πλάσμα  που  ήταν  ανθρωπόμορφο  αλλά 
πολύ  ψηλότερο  από  έναν  κανονικό  άνθρωπο.  Στο  κεφάλι  του 
είχε  τέσσερα  μεγάλα  διακλαδωτά  κέρατα.  Τα  μάτια  του  φω- 
σφόριζαν μ’ένα  τρομαχτικό  φως.  Επάνω  στο  δέρμα  του  υπήρ- 
χαν τρίχες  που  θύμιζαν  χόρτο. 

Ο Βαλκράθμω. 

Ο Κίριθος  αναφώνησε.  Ήταν  το  ίδιο  τέρας  που  είχε  αντικρί- 
σει και  στο  Τέναγος  της  Κακιάς  Στροφής.  Το  τέρας  που  είχε 
καταπιεί  τον  αδελφό  του. 

Ο Νέλβρωκ  Νιρχ  εκείνη  ακριβώς  τη  στιγμή  βρήκε  για  να  κινη- 
θεί. Βλέποντας  τους  αποστάτες  όλους  να  είναι  στραμμένοι 
στον  κερασφόρο  γίγαντα,  ήξερε  ότι  είχε  μία  και  μοναδική  ευ- 
καιρία να  κλέψει  τον  γαρνάδιο  λίθο  (που  ακόμα  δεν  μπορούσε 
να  καταλάβει  γιατί  τον  είχαν  πάρει  από  τον  Ναό  και  γιατί  τον 
είχαν  βουτήξει  μέσα  στο  αίμα). 

Τινάχτηκε  από  τη  βλάστηση,  τρέχοντας.  Πέρασε  ανάμεσα 
από  τρεις  Μασκοφόρους  χωρίς  εκείνοι  να  τον  σταματήσουν, 
σαστισμένοι  καθώς  ήταν.  Έφτασε  στην  πλατιά  πέτρα  και  άρ- 
παξε τον  γαρνάδιο  λίθο  στα  χέρια. 

«Ε!  - ο λίθος!»  φώναξε  κάποιος,  καθώς  ο Νέλβρωκ  έτρεχε 
προς  την  αντικρινή  μεριά  του  ξέφωτου  με  τις  παράξενες  πέτρι- 
νες καμάρες. 


«Ο  λίθος!» 

Ο Κίριθος,  ακούγοντας  την  κραυγή  του  Τζακ,  στράφηκε  και 
είδε  ότι  ο γαρνάδιος  λίθος  έλειπε.  Μετά,  το  βλέμμα  του  πήγε 
αμέσως  σ’έναν  άγνωστο  με  κάπα  και  κουκούλα,  ο οποίος  έτρε- 
χε με  το  καταγάλανο  πετράδι  παραμάσκαλα. 

Ο Κίριθος  τον  κυνήγησε  τραβώντας  το  πιστόλι  από  τη  ζώνη 
του- 

-ενώ,  συγχρόνως,  οι  επαναστάτες  φώναζαν  σαστισμένοι,  κι 
ένας  δυνατός  βρυχηθμός  έβγαινε  από  το  στόμα  του  Βαλκράθ- 
μω.  Ένας  βρυχηθμός  που  θύμιζε  το  ουρλιαχτό  του  ανέμου,  θύ- 
μιζε τον  αέρα  που  έρχεται  από  απύθμενα  βάραθρα. 

Και  ο δαίμονας  άπλωσε  οργισμένα  τα  πελώρια  χέρια  του- 

Ο Κίριθος  πυροβόλησε  καθώς  ο άγνωστος  περνούσε  πίσω  από 
μια  σκηνή. 

Αστόχησε,  πετυχαίνοντας  τη  σκηνή. 

Κραυγάζοντας  σαν  θηρίο,  ο Κίριθος  συνέχισε  να  καταδιώκει 
τον  κλέφτη,  μπαίνοντας  μέσα  στη  βλάστηση  των  δασών  - και 
ξαναπυροβολώντας.  Κομμάτια  από  φύλλα  και  ξύλο  τινάχτη- 
καν. 

Ο άγνωστος  καλύφτηκε  πίσω  από  έναν  χοντρό  κορμό.  Πυρο- 
βόλησε. Αστόχησε  κι  εκείνος  καθώς  ο Κίριθος  πεταγόταν  στο 
πλάι. 

«Τον  λίθο!»  φώναξε  ο επαναστάτης,  πέφτοντας  στη  γη  για 
να  μη  χτυπηθεί  από  τα  πυρά  του  εχθρού.  «Τον  λίθο  - αλλιώς, 
θα  μας  σκοτώσεις  όλους!» 


Η Σελάφκι  άρθρωσε  αμέσως  τα  λόγια  για  το  Ξόρκι  Πνευματι- 
κής Εκδιώξεως,  υψώνοντας  τα  χέρια  της  και  διαγράφοντας 
σύμβολα  στον  αέρα  εμπρός  της. 

Ο Καμίρνος,  καταλαβαίνοντας  τι  έκανε  η μάγισσα,  χρησιμο- 
ποίησε κι  εκείνος  το  ίδιο  ξόρκι,  ενώ  συγχρόνως  φώναζε  στην 
Οξιά:  «Το  ραβδί  μου!» 

Οι  επαναστάτες  υποχωρούσαν  καθώς  ο Βαλκράθμω  πλησία- 
ζε. Και  ο δαίμονας  δεν  έμοιαζε  να  εμποδίζεται  από  τα  ξόρκια 
του  Καμίρνου  και  της  Σελάφκι-  δεν  έμοιαζε  να  επηρεάζεται 
καθόλου  από  την  προσπάθειά  τους. 

Η Οξιά  πήρε  το  ραβδί  του  άντρα  της  από  τη  σκηνή  τους  - το 
ραβδί  που  είχε  ως  Διαλογιστής,  το  οποίο  ήταν  κοντό  αλλά  γε- 
μάτο κρυστάλλους,  κάτοπτρα,  και  κυκλώματα  - και  το  πέταξε 
προς  το  μέρος  του,  φωνάζοντας  το  όνομά  του. 

Για  μια  στιγμή,  η Οξιά  φοβήθηκε  ότι  ο Καμίρνος  δεν  θα  προ- 
λάβαινε να  το  πιάσει,  κι  αυτό  θα  έπεφτε  στη  γη . 

Αλλά  ο Πρόμαχος  στράφηκε  και,  με  το  ένα  χέρι,  άρπαξε  το 
ραβδί  του  από  τον  αέρα.  Οι  κρύσταλλοι  επάνω  του  πάραυτα 
φώτισαν,  και  τα  κυκλώματα  κοκκίνισαν,  καθώς  ο μάγος  α- 
ντλούσε ενέργεια  από  εκεί  και  την  εστίαζε  στο  Ξόρκι  Πνευμα- 
τικής Εκδιώξεως. 

Ο Βαλκράθμω  φάνηκε  να  επηρεάζεται  κάπως.  Και,  καθώς  οι 
περισσότεροι  επαναστάτες  είχαν  τρέξει  στην  περιφέρεια  του 
ξέφωτου,  ο δαίμονας  τώρα  ορθωνόταν  μπροστά  από  τον  Κα- 
μίρνο’χοκ  και  τη  Σελάφκι’λι,  τρεις  φορές  ψηλότερος  από  έναν 
κανονικό  άνθρωπο. 

«Στο  όνομα  του  Κάρτωλακ,  Βαλκράθμω,»  φώναξε  ο Μεγάλος 
Λύκος,  «τον  οποίο  κι  οι  δύο  υπηρετούμε,  εγώ,  που  σε  κάλεσα, 
σε  προστάζω  να  υποχωρήσεις!  Το  δώρο  μου  σ’εσένα  κλάπηκε, 
αλλά  σύντομα  θα  το  έχω  και  πάλι  στην  κατοχή  μου.  Αυτό,  ως 
Αρχιερέας  του Άρχοντά  μας,  στο  ορκίζομαι!» 

Ο Βαλκράθμω  δίστασε  να  κινηθεί.  Τα  απόκοσμα  μάτια  του 
ήταν  εστιασμένα  στον  Καμίρνο’χοκ. 


Η Βιρίκα  ήρθε  τρέχοντας,  και  πυροβολώντας  με  δύο  πιστόλια. 

Ο άγνωστος  καλύφτηκε  πάλι  πίσω  από  τον  κορμό  του  δέ- 
ντρου, και  ο Κίριθος  άδραξε  την  ευκαιρία  να  πεταχτεί  επάνω 
και  να  κάνει  τον  κύκλο,  ώστε  να  βρεθεί  σε  σημείο  όπου  μπο- 
ρούσε να  τον  σημαδέψει. 

Τον  είδε,  από  το  πλάι,  και  πάτησε  τη  σκανδάλη,  δύο  φορές.  Η 
μία  σφαίρα  χτύπησε  τον  κορμό  του  δέντρου,  η άλλη  βρήκε  τον 
άγνωστο  στον  ώμο,  κάνοντάς  τον  να  ουρλιάζει  και  να  τιναχτεί 
όπισθεν. 

Ο Κίριθος  ξαναπάτησε  την  σκανδάλη  και  διαπίστωσε  ότι  οι 
σφαίρες  του  είχαν  τελειώσει.  Καταράστηκε  κι  έκανε  ν’αλλάξει 
τον  γεμιστήρα.  Ο άγνωστος  πυροβόλησε,  και  ο Κίριθος  αι- 

σθάνθηκε  έναν  δυνατό  πόνο  στον  αριστερό  μηρό-  σωριάστηκε 
ακούσια,  γρυλίζοντας. 

Μετά,  όμως,  είδε  και  τον  άγνωστο  να  πέφτει,  αιμόφυρτος 
κάτω  από  τις  αχτίνες  του  φεγγαριού  που  γλιστρούσαν  ανάμε- 
σα από  τα  φυλλώματα. 

Η Βιρίκα  παρουσιάστηκε  πίσω  του,  και,  καθώς  εκείνος  γονά- 
τιζε, τον  πυροβόλησε  στο  κεφάλι  τινάζοντας  τα  μυαλά  του  έξω. 

«Πήγαινέ  τους  τον  λίθο!»  της  φώναξε  ο Κίριθος.  «Πήγαινέ 
τους  τον  λίθο!» 


Ο Βαλκράθμω  ατένιζε,  ακίνητος  για  την  ώρα,  τον  Καμίρνο,  αλ- 
λά ο Καμίρνος  δεν  ήταν  βέβαιος  ότι  ο δαίμονας  είχε  γαληνέ- 
ψει. Δεν  ήταν  βέβαιος  ότι  δεν  θα  του  επιτιθόταν,  ξαφνικά  και 
θανατηφόρα.  Και  το  Ξόρκι  Πνευματικής  Εκδιώξεως,  ακόμα 
και  με  την  επιπλέον  δύναμη  των  κρυστάλλων  του  ραβδιού  του 
μάγου,  ακόμα  και  με  τη  βοήθεια  της  Σελάφκι’λι,  δεν  μπορούσε 
να  τον  κρατήσει.  Ήταν  αδύνατο. 

Ο Καμίρνος  νόμιζε  πως  το  μόνο  που  τον  είχε  σώσει  μέχρι 
στιγμής  ήταν  το  γεγονός  πως  ήταν  Αρχιερέας  του  Κάρτωλακ. 

«Πρόμαχε!»  αντήχησε  ξαφνικά  η φωνή  της  Βιρίκα,  και  ο 
Καμίρνος  την  είδε  να  έρχεται  με  τον  γαρνάδιο  λίθο  στα  χέρια. 
«Πρόμαχε!» 

Ο Βαλκράθμω  έστρεψε  το  βλέμμα  του  στην  επαναστάτρια 
που  πλησίαζε  τρέχοντας. 

Ο Καμίρνος  άφησε  το  ραβδί  του  να  πέσει  - ήταν  άχρηστο, 
εξάλλου  - και  άπλωσε  τα  χέρια  του.  «Σ’εμένα!»  φώναξε. 

Η Βιρίκα,  αρκετά  κοντά  πλέον,  του  πέταξε  τον  γαρνάδιο  λί- 
θο, κι  εκείνος  τον  έπιασε. 

Ο Βαλκράθμω,  μοιάζοντας  να  οργίζεται  και  πάλι,  άνοιξε  το 
πελώριο  στόμα  του,  το  στόμα  που  δεν  φαινόταν  να  έχει  τέλος, 
και  στράφηκε  στον  Καμίρνο,  έτοιμος  να  τον  καταπιεί. 

Η Οξιά  φώναξε:  «Κάνε  πίσω!» 

Ο Αλέξανδρος  ούρλιαξε:  «Πατέρα!»  Και  πυροβόλησε  τον 
δαίμονα  με  μια  καραμπίνα  - οι  ριπές  δεν  φάνηκαν  να  ενο- 
χλούν καθόλου  τον  Βαλκράθμω·  ούτε  αίμα  φάνηκε  να  πετάγε- 
ται. 

Ο Καμίρνος  γύρισε  ν’αντικρίσει  τον  δαίμονα.  Ύψωσε  τον 
γαρνάδιο  λίθο  πάνω  απ’το  κεφάλι  του  και  τον  εκτόξευσε,  με 
δύναμη,  μέσα  στο  γιγάντιο  στόμα  του  Βαλκράθμω.  Ύστερα, 
αμέσως,  έπεσε  πίσω,  κύλησε  στη  γη. 

Ο Βαλκράθμω  τραντάχτηκε.  Βρυχήθηκε,  ξαφνιασμένος. 
Ύψωσε  το  ένα  του  χέρι  στον  αέρα,  ενώ  το  άλλο  κοπανούσε  στη 
γη,  κάνοντάς  την  να  ταρακουνηθεί  σαν  σεισμός  να  είχε  γίνει. 

«Απομακρυνθείτε!»  φώναξε  η Σελάφκι.  «Απομακρυνθείτε!» 

Ο δαίμονας  χτυπιόταν,  τώρα,  όπως  κάποιος  που  έχει  κατα- 
πιεί δηλητήριο  το  οποίο  κατατρώει  τα  σωθικά  του. 

Ο Καμίρνος  πετάχτηκε  όρθιος,  τρέχοντας.  Εκείνος  κι  οι  υπό- 
λοιποι επαναστάτες  συγκεντρώθηκαν  σε  μια  άκρη  του  ξέφω- 
του,  βλέποντας  τον  Βαλκράθμω  να  κυλιέται  και  να  χτυπιέται, 
γκρεμίζοντας  τις  πανάρχαιες  πέτρινες  αψίδες,  διαλύοντάς  τες 
σε  θραύσματα. 

Και  μετά,  μίκρυνε. 

Το  γιγάντιο  ανθρωποειδές  σώμα  του  έχασε  το  πάχος  και  το 
ύψος  του.  Τα  κέρατά  του  βυθίστηκαν  μέσα  στο  κεφάλι  του... 


Ο Βατράνος  βαδίζει  μέσα  στο  μυστηριώδες  δάσος  με  τις  ποικι- 
λόχρωμες ομίχλες.  Μαζί  του  είναι  η Χλόη  και  ο Γέρακας,  η 
πρώτη  αριστερά  του,  ο δεύτερος  δεξιά  του.  Είναι  σύντροφοί 
του  για  την  ώρα.  Μόνο  για  την  ώρα-  γιατί  το  ξέρει  πως  ο άν- 
θρωπος-φίδι  έχει  δίκιο:  αργά  ή γρήγορα  θ’αναγκαστούν  να 
φάνε  ο ένας  τον  άλλο.  Τι  θα  κάνουν;  Η άλλη  λύση  είναι  να  πε- 
θάνουν  της  πείνας  εδώ  πέρα. 

Και  ο Βατράνος  αναρωτιέται:  Τι  θα  γίνει  αν  πεθάνουμε  σ’ένα 
τέτοιο  μέρος;  Υπάρχει  η έννοια  του  θανάτου  εδώ;  Αφού  ήδη 
μας  έχει  καταπιεί  ο Βαλκράθμω,  πώς  είναι  δυνατόν  να  υπάρχει 
η έννοια  του  θανάτου; 

Κι  όμως,  ο χοιρόμορφος  άντρας  πέθανε,  δεν  πέθανε,  όταν 
τον  σκότωσε  εκείνος  ο βούβαλος;  Και  δεν  ήταν  απλά  ένα  κου- 
φάρι όταν  τον  φάγαμε; 

«Δε  μπορεί  να  μην  υπάρχει  διέξοδος,  Γέρακα,»  λέει  ο Βατρά- 
νος, μη  θέλοντας  να  πιστέψει  ότι  η μοίρα  όλων  τους  είναι  να 
φαγωθούν.  «Μην  είσαι  τόσο  σίγουρος  ότι  αυτός  που  έκανε  τα 
χαράγματα  ήταν  τρελός.  Μπορεί  να  είχε  ανακαλύψει  κάτι.» 

«Το  εύχομαι.  Λες  εγώ  να  μη  θέλω  να  φύγω;  Το  εύχομαι.» 

Και  ξαφνικά,  βλέπουν  ένα  από  τα  ερείπια  να  ξεπροβάλλει 
μέσα  από  ομίχλες  πράσινες  και  γαλανές.  Το  πέτρινο  πλαίσιο 
της  κατεστραμμένης  πόρτας...  οι  μισογκρεμισμένοι  τοίχοι...  Τα 
ίδια  όπως  πάντα... 

-Ένας  ισχυρός  άνεμος  φυσά. 

«Αέρας;»  συρίζει,  ξαφνιασμένος,  ο Γέρακας.  «Εδώ;» 

Η Χλόη  φωνάζει  φοβισμένα,  καθώς  ο άνεμος  τη  σπρώχνει 
πίσω.  Γλιστρά  και  πέφτει. 

Κλαδιά  σπάνε.  Κορμοί  λυγίζουν  επικίνδυνα. 

Ο Βατράνος,  γρυλίζοντας  σαν  λύκος,  πιάνεται  από  ένα  δέ- 
ντρο. «Τι  συμβαίνει;»  φωνάζει.  «Γέρακα,  τι  συμβαίνει;» 

«Δεν  ξέρω!»  απαντά  ο Γέρακας.  «Δεν  έχει  ξανασυμβεί  όσο 
είμαι  εδώ!» 

Ο Βατράνος  νιώθει  τον  άνεμο  να  δυναμώνει,  και  βλέπει 
πράγματα  απίστευτα  γύρω  του.  Τα  δέντρα  ξεριζώνονται,  πα- 
ρασέρνονται  μαζί  με  τις  φυλλωσιές  τους.  Οι  ποικιλόχρωμες  ο- 
μίχλες παρασέρνονται  επίσης,  γίνονται  ένας  στρόβιλος  που 
παρόμοιό  του  δεν  έχει  ξαναδεί  ποτέ.  Οι  πέτρες  του  ερειπίου 
τινάζονται,  φεύγουν  από  τη  θέση  τους.  Το  ερείπιο  δεν  υπάρχει 
πια. 

Ούτε  και  τίποτε  άλλο. 

Ο Βατράνος  βρίσκεται  στο  κέντρο  ενός  στροβίλου  που  κατα- 
στρέφει ολόκληρο  το  σόμπαν.  Έχει  χάσει  από  τα  μάτια  του  τον 
Γέρακα  και  τη  Χλόη·  δεν  ξέρει  πού  βρίσκονται. 

Φωνάζει  τα  ονόματά  τους  μα  δεν  παίρνει  απάντηση. 

Γιατί  συμβαίνει  αυτό;  Γιατί; 

Ο στρόβιλος  γίνεται  τόσο  δυνατός  και  τόσο  γρήγορος  που  τί- 
ποτα - απολύτως  τίποτα  - δεν  διακρίνεται  πλέον  μέσα  του. 
Είναι  μια  μάζα.  Μια  μάζα  που  αρπάζει  τον  Βατράνο  και  τον 
καταβροχθίζει 

και 

σκοτάδι 


Τα  κέρατα  του  Βαλκράθμω  χάνονταν.  Το  σώμα  του  μικραίνει. 
Οι  τρίχες  του  εξαφανίζονταν,  το  ίδιο  και  τα  πτερύγια  στους 
ώμους  του.  Δεν  έμεινε  τίποτα  από  τον  δαίμονα,  παρά  μονάχα 
ένα  ανθρωπόμορφο  σώμα,  ξαπλωμένο  ανάμεσα  στις  διαλυμέ- 
νες αψίδες  και  στις  αψίδες  που  ακόμα  στέκονταν  όρθιες. 

Ο Καμίρνος’χοκ  πλησίασε,  και  μαζί  του  ήρθαν  η Οξιά,  ο Αλέ- 
ξανδρος, η ΣελάφκΓλι,  ο Τζακ  ο Ανοιχτομάτης,  η Λίσβη,  ο Νιρ- 
μόδος,  και  η Βιρίκα. 

Πήγαν  κοντά,  κι  αυτό  που  αντίκρισαν  τους  ξάφνιασε  όλους. 
Ακόμα  και  τον  Μεγάλο  Λύκο. 


Ο Κίριθος  άκουγε  θορύβους  από  το  ξέφωτο  - κραυγές,  και  με- 
τά ήχους  θραύσεις  - καθώς  προσπαθούσε  να  σηκωθεί  όρθιος 
και  να  βαδίσει  προς  τα  εκεί,  κουτσαίνοντας.  Ο άγνωστος  που 
είχε  κλέψει  τον  γαρνάδιο  λίθο  ήταν  νεκρός,  αλλά  αυτό  δεν  σή- 
μαινε  πως  η τελετή  του  Μεγάλου  Λύκου  θα  ολοκληρωνόταν 
κανονικά  τώρα.  Κατά  πρώτον,  από  την  αρχή,  αυτό  δεν  ήταν 

βέβαιο-  κατά  δεύτερον,  ίσως  η παρεμβολή  του  κλεφτή  να  είχε 
χαλάσει  τα  πάντα...  κι  εξαιτίας  του,  ίσως  ο Κίριθος  να  μην  κα- 
τόρθωνε ποτέ  να  σώσει  τον  αδελφό  του.  Ίσως  ο Βατράνος  να 
έμενε  για  πάντα  μέσα  σ’αυτό  το  τέρας. 

Πλησιάζοντας  τον  Αψιδωτό  Τόπο,  παραμέρισε  τις  φυλλωσιές 
και  βγήκε  στο  ξέφωτο.  Για  να  δει  ότι  οι  πέτρινες  αψίδες  ήταν 
ρημαγμένες.  Όχι  όλες,  αλλά  πολλές  από  αυτές.  Είχαν  γίνει 
κομμάτια  και  θρύψαλα. 

Οι  επαναστάτες  ήταν  συγκεντρωμένοι  σε  μια  ακριανή  μεριά 
του  ξέφωτου,  ενώ  ο Πρόμαχος,  η Βιρίκα,  ο Νιρμόδος,  και  μερι- 
κοί άλλοι  βρίσκονταν  παραμέσα,  γύρω  από  κάτι. 

Η Βιρίκα  γύρισε  και  είδε  τον  Κίριθο.  Του  έκανε  νόημα  να  έρ- 
θει. Εκείνος,  κουτσαίνοντας,  πλησίασε. 

«Σε  πυροβόλησε;»  τον  ρώτησε  η Οξιά. 

Εκείνος  ένευσε.  «Αλλά  είμαι  εντάξει,»  είπε. 

«Δες,»  του  είπε  ο Καμίρνος,  καθώς  εκείνος  κι  οι  άλλοι  παρα- 
μέριζαν γύρω  από  αυτό  που  κοίταζαν. 

Στο  έδαφος,  μέσα  στα  πέτρινα  συντρίμμια  μιας  καμάρας,  ή- 
ταν ξαπλωμένος  και  ακίνητος  ένας  άντρας  ολόγυμνος.  Αλλά 
δεν  ήταν  ακριβώς  άνθρωπος.  Το  δέρμα  του  σκεπαζόταν  από 
μακριές,  γκρίζες  τρίχες,  και  η όψη  του  θύμιζε  όψη  λύκου.  Τα 
νύχια  στα  χέρια  και  στα  πόδια  του  ήταν  μακριά. 

Ωστόσο,  παρά  αυτές  τις  αλλαγές,  ο Κίριθος  μπορούσε  να  α- 
ναγνωρίσει τον  αδελφό  του. 

«Ο  Βατράνος;»  έκανε,  ξέπνοα.  «Πώς...;» 

«Ο  Βαλκράθμω,  όταν  κατάπιε  τον  γαρνάδιο  λίθο,  άρχισε  να 
χτυπιέται,»  του  εξήγησε  ο Καμίρνος,  «και  τελικά  μεταμορφώ- 
θηκε σ’αυτό  που  βλέπεις.» 

Ο Κίριθος  συνοφρυώθηκε.  «Δηλαδή...  αυτός  δεν  είναι  ο Βα- 
τράνος;» 

«Ο  Βατράνος  είναι.» 

«Μα...» 

«Ο  αδελφός  σου  άλλαξε  όσο  βρισκόταν  μέσα  στην  ψυχή  του 
Βαλκράθμω-» 

«Μεγάλε  Λύκε,  δεν  είναι  δυνατόν!  Αυτός...  αυτός  μοιάζει  με 
θηρίοΐ  Είναι  κόλπο!  Κόλπο  του  δαί-» 

Σταμάτησε  να  μιλά,  καθώς  εκείνη  τη  στιγμή  ο Βατράνος  σά- 
λεψε. Τα  μάτια  του  άνοιξαν,  κι  ανασηκώθηκε,  ατενίζοντάς 
τους  όλους  με  το  στόμα  μισάνοιχτο. 

«Βατράνε,»  είπε  ο Καμίρνος.  «Πώς  αισθάνεσαι;» 

Εκείνος  βλεφάρισε.  Σηκώθηκε  όρθιος.  «Πού  είμαι;  Τι  έγινε;» 

«Στη  Σεργήλη  είσαι,  πάλι,»  του  είπε  η Λίσβη.  «Μαζί  μας.» 
Και  πλησιάζοντάς  τον  τον  αγκάλιασε  σφιχτά,  μοιάζοντας  να 
μην  την  ενδιαφέρει  η αλλαγή  στην  εμφάνισή  του,  να  μη  βλέπει 
ότι  ο Βατράνος  είχε  χαρακτηριστικά  που  θύμιζαν  λύκο. 

Ο Κίριθος,  όμως,  κοίταζε  τον  αδελφό  του  με  δυσπιστία.  «Εί- 
σαι πράγματι  εσύ;» 

Ο Βατράνος,  καθώς  η Λίσβη  τον  άφηνε  από  την  αγκαλιά  της, 
ύψωσε  τα  χέρια  του  εμπρός  του  για  να  τα  δει.  «Δεν  είναι  δυνα- 
τόν...» γρύλισε  σαν  λύκος.  «Δεν  είναι  δυνατόν!» 

«Μη  φοβάσαι,»  του  είπε  ο Καμίρνος,  αγγίζοντας  τον  ώμο 
του.  «Η  μεταμόρφωση  δεν  είναι  μόνιμη,  νομίζω.  Έχω  διαβάσει 
πως,  ύστερα  από  κάποιες  ημέρες,  επανέρχεσαι.  Αρκεί  να  μην 
ξεχάσεις  ότι  είσαι  άνθρωπος,»  τόνισε. 

«Τι  εννοείς,  Πρόμαχε;»  ρώτησε  ο Βατράνος. 

«Θα  αισθανθείς,  ίσως,  την  παρόρμηση  να  φύγεις  μακριά  μας, 
να  τρέξεις  στους  δασότοπους  σαν  θηρίο.  Αν  ακολουθήσεις  αυ- 
τήν την  παρόρμηση,  δεν  θα  ξαναγυρίσεις  στην  παλιά  σου  μορ- 
φή·» ¥ 

«Τι  έγινε,  Βατράνε,  όταν  σε  κατάπιε  ο δαίμονας;»  ρώτησε  ο 
Κίριθος. 

«...Ξύπνησα  σ’ένα  άλλο  μέρος,»  αποκρίθηκε  εκείνος,  συνο- 
φρυωμένος. «Δεν  ξέρω  πού...  Δεν  έχω  ξαναπάει.  Ήταν  σαν  ό- 
νειρο...» 

«Ας  καθίσουμε,»  πρότεινε  ο Καμίρνος,  «και  θα  τα  συζητή- 
σουμε όλα.» 

Ακολουθώντας  την  προτροπή  του,  πλησίασαν  τις  σκηνές  τους 
και  κάθισαν.  Ο Καλλέργης’νιρ  περιποιήθηκε,  πρώτα,  το  τραύ- 
μα του  Κίριθου  και  μετά  ο Βατράνος  τούς  διηγήθηκε  την  ιστο- 
ρία του.  Όλα  όσα  είχε  ζήσει  μέσα  στην  ψυχή  του  δαίμονα. 

«Τι  ήταν  εκείνος  ο παράξενος  άνεμος,  δεν  κατάλαβα,»  τους 
είπε,  τελικά.  «Εσείς  τον  προκαλέσατε;» 

«Μάλλον,»  αποκρίθηκε  ο Καμίρνος·  και  του  διηγήθηκε  κι  ε- 
κείνος τι  είχαν  κάνει  για  να  τον  επαναφέρουν  από  το  βασίλειο 
του  Βαλκράθμω. 

«Σας  είμαι  υπόχρεος,  Πρόμαχε,»  είπε  ο Βατράνος.  «Σε  όλους 
σας.»  Και  ήπιε  μια  γουλιά  από  το  φλασκί  με  το  κρασί  που  του 
είχαν  δώσει. 

Τα  δόντια  του  ήταν  μυτερά  και  κοφτερά,  παρατήρησε  ο Κί- 
ριθος.  Θεοί,  πώς  έγινε  έτσι  ο αδελφός  μου;  Είναι  αλήθεια  αυτό 
που  λέει  ο Πρόμαχος,  ότι  θα  ξαναγίνει  άνθρωπος; 

«Ο  Βαλκράθμω  είναι  νεκρός  τώρα,  πατέρα;»  ρώτησε  ο Αλέ- 
ξανδρος. 

«Δεν  είναι  τόσο  απλό  να  σκοτώσεις  έναν  τόσο  ισχυρό  δαίμο- 
να του  Κάρτωλακ,»  αποκρίθηκε  ο Καμίρνος. 

«Μα,  εξαφανίστηκε.  Μεταμορφώθηκε  στον  Βατράνο.» 

«Επειδή  ο Βαλκράθμω  είναι,  ουσιαστικά,  μια  έκφανση  της 
δύναμης  του  Κάρτωλακ.  Μας  έδωσε  εκείνο  που  του  ζητήσαμε 
- τον  Βατράνο  - κι  ο ίδιος  έφυγε.» 

Ο Αλέξανδρος  ήταν  συνοφρυωμένος,  φανερά  παραξενεμέ- 
νος.  «Μα  κανένας  δεν  τον  είδε  να  φεύγει...» 

«Δε  μπορείς  να  βλέπεις  τα  πάντα,»  του  είπε  ο Καμίρνος.  «Ο 
Βαλκράθμω  είναι  ζωντανός·  να  είσαι  βέβαιος  γι’αυτό.» 

Ο Βατράνος  είπε:  «Να  σε  ρωτήσω  κάτι,  Πρόμαχε;» 

«Σε  ακούω,  Βατράνε.» 

«Οι  άλλοι  που  ήταν  μαζί  μου  τι  έγιναν;  Ο καθένας  ήταν  από 
άλλη  εποχή.» 


ΚΩΣΤΑΣ  ΒΟΥΛΑΖΕΡΗΣ  | 506 


«Μπορεί  να  επέστρεψαν  στις  εποχές  τους,  μπορεί  να  εξακο- 
λουθούν να  βρίσκονται  μέσα  στην  ψυχή  του  Βαλκράθμω.  Δεν 
είμαι  βέβαιος.» 

«Αποκλείεται,  δηλαδή,  να  έχουν  έρθει  κι  αυτοί  εδώ...» 

«Εδώ;  Μα,  δεν  είναι  από  εδώ.  Είναι  από  χρόνια  πριν  και 
χρόνια  μετά. 

»Και  τώρα,»  είπε  ο Καμίρνος,  «έχω  εγώ  να  κάνω  για  ερώτη- 
ση. Αλλά  όχι  σ’εσένα,  Βατράνε.»  Στράφηκε  στον  Νιρμόδο. 
«Ποιος  ήταν  αυτός  που  όρμησε  κι  έκλεψε  τον  γαρνάδιο  λίθο; 
Σας  είχε  ακολουθήσει  κάποιος;» 

«Προτού  φτάσουμε  στον  Αψιδωτό  Τόπο,  Πρόμαχε,  ενώ  ακό- 
μα ταξιδεύαμε  στους  δασότοπους,  ένας  άγνωστος  - ο ίδιος 
μάλλον  - προσπάθησε  πάλι  να  μας  κλέψει  τον  γαρνάδιο  λίθο,» 
αποκρίθηκε  ο Νιρμόδος,  και  μίλησε  για  το  περιστατικό  στις 
όχθες  της  λίμνης. 

«Δεν  μου  το  αναφέρατε  αυτό  όταν  ήρθατε...» 

«Η  αλήθεια  είναι  πως  δεν  το  θυμηθήκαμε.  Ο άγνωστος,  από 
τότε,  δεν  είχε  ξαναεμφανιστεί,  και  είχα  υποθέσει  ότι  πιθανώς 
να  ήταν  κανένας  τυχαίος  κλέφτης,  απ’αυτούς  που  περιφέρο- 
νται στα  δάση.» 

«Είναι  νεκρός  τώρα,»  είπε  η Βιρίκα. 

«Φέρτε  εδώ  το  κουφάρι,»  ζήτησε  ο Καμίρνος. 

Η Βιρίκα  και  ο Νιρμόδος  έφυγαν  από  κοντά  τους  και,  μετά, 
επέστρεψαν  τραβώντας  μαζί  τους  τον  νεκρό  άντρα,  που  το  κε- 
φάλι του  ήταν  σπασμένο  από  τη  σφαίρα  της  Βιρίκα.  Τον  από- 
θεσαν  στο  έδαφος  και  τον  έψαξαν.  Επάνω  του  βρήκαν  χρήμα- 
τα, όπλα,  και  μια  ταυτότητα  που  τον  αναγνώριζε  ως  πράκτορα 
της  Παντοκράτειρας.  Το  όνομά  του  ήταν  Νέλβρωκ  Νιρχ. 

«Πράκτορας  της  Παντοκράτειρας;»  έκανε  ο Κίριθος.  «Μας 
είχε  ακολουθήσει  από  τη  Νίρκωφ;» 

«Είναι  η μόνη  λογική  εξήγηση,»  είπε  ο Νιρμόδος.  «Πρέπει  να 
ήθελε  να  βρει  το  άντρο  μας.» 

«Ήμασταν  τυχεροί,  λοιπόν,  που  ερχόμασταν  εδώ  και  δεν  πη- 
γαίναμε στο  άντρο,»  τόνισε  ο Καλλέργης. 

Ο Νιρμόδος  ένευσε.  «Έτσι  φαίνεται.» 

«Θα  έπρεπε  να  τον  είχατε  καταλάβει  από  πιο  πριν,»  είπε  ο 
Καμίρνος,  επικριτικά. 

«Δε  μας  είχε  δώσει  κανένα  σημάδι,  Πρόμαχε,»  αποκρίθηκε  ο 
Νιρμόδος.  «Ήταν  πολύ  προσεχτικός.» 

«Πιο  προσεχτικός  από  εμάς,  σίγουρα,»  μουρμούρισε  ο Κίρι- 
θος,  καταλαβαίνοντας  ότι  λίγο  είχε  λείψει  να  βάλουν  σε  κίνδυ- 
νο όλους  τους  Μασκοφόρους  των  Φέρνιλγκαν. 

«Τέλος  πάντων,»  είπε  ο Καμίρνος.  «Ό,τι  έγινε  έγινε.  Σήμερα 
θα  ξεκουραστούμε  εδώ,  κι  αύριο  ξεκινάμε  για  το  άντρο.  Η δου- 
λειά μας  τελείωσε.» 

Κεφάλαιο  Έκτο 
Η Καρδιά  τον  Θηρίου 


Ο Κίριθος  κοίταζε,  κρυμμένος  πίσω  από  δύο  βράχια,  και  όσο 
κοίταζε  αισθανόταν  την  ψυχή  του  να  ραγίζει,  να  κομματιάζε- 
ται, και  να  βυθίζεται. 

Αντίκρυ  του,  μέσα  στο  δάσος,  ήταν  ο αδελφός  του,  ο Βατρά- 
νος.  Γονατισμένος  πάνω  από  ένα  σκοτωμένο  ελάφι.  Δαγκώνο- 
ντας τις  σάρκες  του.  Τρώγοντάς  το,  ώμο.  Το  αίμα  του  ζώου  είχε 
βάψει  κόκκινο  το  γκρίζο  τρίχωμα  του  Βατράνου. 

Τρώει  σαν  άγριο  θηρίο,  σκέφτηκε  ο Κίριθος.  Σαν  άγριο  θηρί- 
ο... 

Επίσης,  το  ελάφι  δεν  το  είχε  τοξέψει,  ούτε  το  είχε  πυροβολή- 
σει. Φαινόταν  να  το  είχε  σκοτώσει  με  τα  νύχια  και  τα  δόντια 
του.  Εξάλλου,  ήταν  γυμνός  εκτός  από  μια  περισκελίδα  πιασμέ- 
νη γύρω  από  τη  μέση  του.  Το  χειμερινό  ψύχος  δεν  έμοιαζε  να 
τον  ενοχλεί. 

Είναι  όντως  ο αδελφός  μου;  Είναι  όντως  ο Βατράνος;  Ο Κίρι- 
θος φοβόταν  πως  ίσως  ο Βαλκράθμω  να  τους  είχε  παίξει  κά- 
ποιο παιχνίδι.  Ίσως  να  τους  είχε  κάνει  να  νομίζουν  πως  τους 
είχε  δώσει  αυτό  που  ήθελαν.  Ίσως  το  θηρίο  που  τώρα  αντίκρι- 
ζε ο Κίριθος  να  ήταν,  στην  πραγματικότητα,  ο δαίμονας  μετα- 
μορφωμένος. 

Ένας  ολόκληρος  μήνας  είχε  περάσει,  και  ο Βατράνος  δεν  είχε 
ξαναγίνει  όπως  ήταν.  Ο Πρόμαχος  πιθανώς  να  είχε  κάνει  λά- 
θος. 

Ο Κίριθος  έφυγε.  Πήγε  μακριά.  Πήρε  το  άλογό  του  από  εκεί 
όπου  το  είχε  δέσει,  το  καβάλησε,  και,  καλπάζοντας,  επέστρεψε 
στο  άντρο  των  Μασκοφόρων.  Αφιππέυσε  και  ρώτησε  πού  βρι- 
σκόταν ο Πρόμαχος·  η Χρυσόχαρη,  η γυναίκα  του  Νάρφλη, 
του  απάντησε  ότι  πρέπει  να  ήταν  στον  Ναό  του  Κάρτωλακ.  Ο 

Κίριθος,  περνώντας  μέσα  από  πέτρινα  περάσματα,  πήγε  εκεί 
και  είδε  πως  ο Μεγάλος  Λύκος  ήταν  καθισμένος  οκλαδόν,  α- 
ντίκρυ στον  πέτρινο  λαξευτό  βωμό  του  Κάρτωλακ,  έχοντας  την 
πλάτη  του  στραμμένη  στην  είσοδο  της  αίθουσας.  Από  την  τρύ- 
πα στο  ταβάνι  ερχόταν  μια  δέσμη  πρωινού  φωτός.  Τριγύρω 
αρωματικά  χόρτα  καίγονταν  μέσα  σε  μικρά  μαγκάλια. 

«Πρόμαχε!»  είπε  ο Κίριθος. 

Ο Καμίρνος  σηκώθηκε  από  τη  θέση  του,  γυρίζοντας  για  να 
τον  αντικρίσει.  Η όψη  του  ήταν  γαλήνια  όπως  συνήθως. 

«Ο  αδελφός  μου  είναι  ακόμα  θηρίο!»  φώναξε  οργισμένα  ο 
Κίριθος.  «Τον  παρακολούθησα  αυτή  τη  φορά  όταν  έφυγε,  και 
τον  είδα  να  τρώει  ένα  σκοτωμένο  ελάφι.  Ωμό.  Μπορεί  ακόμα 
να  μην  έχει  τελειώσει  το  φαγητό  του.» 

Ο Καμίρνος  δεν  μίλησε. 

«Μου  είχες  υποσχεθεί  ότι  θα  επέστρεφε  στον  παλιό  του  εαυ- 
τό!» είπε  ο Κίριθος.  «Πρόμαχε,  αυτός  δεν  είναι  ο αδελφός μου\ 
Ίσως  να  είναι  ο δαίμονας,  ο Βαλκράθμω,  μεταμορφωμένος,  για 
να  μας  ξεγελάσει-» 

«Ο  Βαλκράθμω  δεν  έχει  καμία  πρόθεση  να  ξεγελάσει  εμάς,» 
είπε  ήρεμα  ο Καμίρνος. 

«Πώς  το  ξέρεις;»  Η φωνή  του  Κίριθου  αντήχησε  μέσα  στον 
Ναό  του  Κάρτωλακ.  «Αυτό  που  είδα  μόνο  ένα  ζώο  θα  το  έκα- 
νε!» 

«Τον  προειδοποίησα  τον  Βατράνο,»  είπε  ο Καμίρνος.  «Του 
είπα  να  μην  ανταποκριθεί  στο  κάλεσμα  που  θα  αισθανόταν,  αν 
ήθελε  να  ξαναγίνει  όπως  παλιά.  Αν  φέρεται  σαν  θηρίο,  στο  τέ- 
λος θα  γίνει  - για  πάντα  - θηρίο.  Αλλά  η επιλογή  είναι  δική 
του.» 

«Γιατί  δεν  του  το  ξαναλές;» 

«Δεν  ήρθε  να  ξαναζητήσει  τη  συμβουλή  μου.» 

«Πηγαίνω  να  τον  βρω,»  είπε  ο Κίριθος.  «Και  θα  τον  αλυσο- 
δέσω αν  χρειαστεί.»  Γυρίζοντας  απότομα,  έφυγε  από  τον  Ναό 
του  Κάρτωλακ. 

Ο Κίριθος  τράβηξε  τα  γκέμια  του  αλόγου  του  κάνοντάς  το  να 
σταματήσει.  Το  κουφάρι  του  ελαφιού  ήταν  στη  γη,  μισοφαγω- 
μένο,  με  τα  εντόσθιά  του  χυμένα  έξω  και  το  αίμα  του  να  έχει 
ποτίσει  το  χώμα  ολόγυρα. 

Ο Βατράνος  δεν  φαινόταν  πουθενά. 

Πού  είχε  πάει  τώρα;  Ο Κίριθος  δεν  αναγνώριζε  πια  τον  α- 
δελφό του.  Δεν  ήξερε  πού  μπορεί  να  πήγαινε,  τι  μπορεί  να  έ- 
κανε. Και  η Λίσβη  αισθανόταν  το  ίδιο,  όπως  του  είχε  πει.  Αι- 
σθανόταν ότι  δεν  γνώριζε  τον  Βατράνο,  ότι  ήταν  κάποιος  άλ- 
λος άνθρωπος,  διαφορετικός.  Μάλιστα,  τον  φοβόταν  λιγάκι. 
Θα  επανέλθει,  μην  ανησυχείς,  της  είχε  αποκριθεί  ο Κίριθος. 
Χρειάζεται  μονάχα  λίγο  χρόνο.  Μα  δεν  πίστευε  κι  ο ίδιος  τα 
λόγια  του. 

«Βατράνε;»  φώναξε,  κι  άκουσε  το  δάσος  να  τον  κοροϊδεύει: 
βατράνε...  βατράνε...  βατράνε... 

«Βατράααααανεεεεεε!» 

Η κραυγή  του  Κίριθου  πρέπει,  σίγουρα,  ν’ακούστηκε  μακριά, 
αλλά  ο Βατράνος  δεν  απάντησε,  ούτε  ήρθε  να  τον  συναντήσει. 

Ο Κίριθος,  οργισμένος,  έστρεψε  το  άλογό  του  και  έφυγε. 


«Πού  έχει  πάει  πάλι;»  ρώτησε  η Λίσβη  τον  Κίριθο,  την  επομέ- 
νη το  μεσημέρι. 

Ο Κίριθος  καθόταν  κοντά  στις  όχθες  του  Τάρνοφ,  ατενίζο- 
ντας τον  μεγάλο  ποταμό  να  κυλά  ανάμεσα  από  την  πυκνή  βλά- 
στηση των  Φέρνιλγκαν.  Αντίκρυ  του,  στην  αντίπερα  όχθη,  δια- 
κρινόταν  ένα  χωριό,  το  Φτεροκόπι,  όπου  έμενε  ο γέρο- 
Λεωνίδας:  και  όπου  τον  είχαν  ακούσει  να  τους  λέει  εκείνο  το 
παραμύθι  για  τον  θησαυρό  στο  Τέναγος  της  Κακιάς  Στροφής. 

Ο γαμημένος  μπάσταρδος!  σκεφτόταν  ο Κίριθος.  Με  τις  ανοη- 
σίες τον  έχασα  τον  αδελφό  μου. 

«Πού  έχει  πάει;»  ξαναρώτησε  η Λίσβη,  νομίζοντας  πως  δεν 
την  είχε  ακούσει  καθώς  τον  πλησίαζε. 

Ο Κίριθος  στράφηκε  να  την  κοιτάξει.  «Δεν  ξέρω.  Δε  μου  λέει 
πού  πηγαίνει.» 

Η Λίσβη,  βλέποντας  την  όψη  του,  αναστέναξε.  «Τι  του  έχει 
συμβεί,  Κίριθε;  Δεν  έχει  αλλάξει  μόνο  η μορφή  του.» 

Ο Κίριθος  κούνησε  το  κεφάλι.  «Όχι,»  είπε,  «δεν  έχει  αλλάξει 
μόνο  η μορφή  του.  Έχει  γίνει  ένα  με  τον  Βαλκράθμω.» 

«Δε  μπορεί  να  το  εννοείς  αυτό!  Σ’το  είπε  ο Πρόμαχος;» 

Ο Κίριθος  ρουθούνισε.  «Δε  χρειάζεται  να  μου  το  πει  ο Πρό- 
μαχος. Το  βλέπω.  Ο Βατράνος  δεν  είναι  ο παλιός  του  εαυτός, 
και  δεν  ξέρω  αν  ποτέ  θα  γίνει  ξανά  ο παλιός  του  εαυτός.» 

Η Λίσβη  κάθισε  πλάι  του. 

«Ο  Πρόμαχος  τού  είπε  να  αγνοήσει  το  κάλεσμα  του  δάσους,» 
συνέχισε  ο Κίριθος,  «αλλά  εκείνος  δεν  το  αγνοεί.  Πάει  και  τρέ- 
χει μέσα  στα  Φέρνιλγκαν.  Τρέχει  και...»  Το  πρόσωπό  του  σφί- 
χτηκε. «Τον  ακολούθησα  χτες,  Λίσβη,  και...  είδα...»  Να  της  το 
έλεγε;  Ήταν  φριχτό. 

«Τι  είδες; » 

Ο Κίριθος  ξεροκατάπιε.  Κι  αν  της  το  κρύψω,  τι  θα  καταφέ- 
ρω; Ίσως  η Λίσβη  να  μπορεί  να  τον  βοηθήσει.  Ίσως.  «Τον  είδα 
νάχει  σκοτώσει  ένα  ελάφι,  με  τα  νύχια  και  τα  δόντια  του.  Τον 
είδα  να  είναι  από  πάνω  του  και  να  το  τρώει,  ώμο,  σαν  κτήνος.» 

Τα  μάτια  της  Λίσβη ς είχαν  γουρλώσει.  Κούνησε  το  κεφάλι 
της.  «Όχι...  Λάθος  θα  έκανες.  Δε  θα  ήταν  ο Βατράνος!» 

Ο Κίριθος  γέλασε,  πικρά.  «Και  ποιος  ήταν;  Κανένας...  λύκος 
που  τον  μπέρδεψα  μες  στο  σούρουπο;» 

«Ναι,  μάλλον-» 

«Όχι,  Λίσβη,  αυτός  ήταν.  Και  δεν  ήταν  καν  απόγευμα.  Μέρα- 
μεσημέρι  τον  είδα.» 

Δάκρυα  κύλησαν  στα  κατάμαυρα  μάγουλά  της,  δάκρυα  που 
γυάλιζαν  σαν  ημιπολύτιμοι  λίθοι. 

Ο Κίριθος  τα  σκούπισε  με  τους  αντίχειρές  του.  «Μην  κλαις,» 
είπε.  «Κάναμε  ό,τι  μπορούσαμε.  Δεν  κάναμε  ό,τι  μπορούσα- 
με;»  _ 

Εκείνη  ένευσε,  θλιμμένα,  κι  ακούμπησε  το  κεφάλι  της  στον 
ώμο  του.  Ο Κίριθος  την  αγκάλιασε,  κρατώντας  την  κοντά  του, 
κι  έμειναν  πολλή  ώρα  εκεί,  αντίκρυ  στις  όχθες  του  ποταμού 
Τάρνοφ. 


Εκείνο  το  βράδυ  ο Βατράνος  δεν  φάνηκε  στο  άντρο  των  Μα- 
σκοφόρων. 

Ούτε  το  επόμενο. 

Ούτε  το  μεθεπόμενο. 

Τον  έχασα  τον  αδελφό  μου,  για  πάντα.  Όπως  καί  την  Ερμιό- 
νη,  πριν  από  τόσο  καιρό... 

Ο Κίριθος  έκλαψε,  μόνος,  μέσα  σ’ένα  σκοτεινό  δωμάτιο  του 
άντρου-  επειδή  ήξερε  πως  αυτή  τη  φορά  δεν  υπήρχε  τίποτα 
που  μπορούσε  να  κάνει  για  να  βοηθήσει  τον  αδελφό  του. 

«Μπορούμε  να  ψάξουμε  γι’αυτόν,»  του  είπε  η Βιρίκα,  την 
πέμπτη  ημέρα  που  ο Βατράνος  δεν  είχε  φανεί.  «Ίσως  να  έχει 
μπλέξει  κάπου  μέσα  στα  δάση...  Ίσως  καταφέρουμε  να  βρούμε 
τα  ίχνη  του...» 

Ανοησίες.  Μου  λέει  ανοησίες  για  να  με  ησυχάσει. 

Το  βλέμμα  του  Κίριθου  την  έκανε  να  στραφεί  από  την  άλλη, 
να  κοιτάξει  τον  τοίχο  του  δωματίου  όπου  ήταν  ξαπλωμένοι  οι 
δυο  τους,  μέσα  στο  άντρο. 

Ο Κίριθος  φίλησε  τον  ώμο  της.  «Δεν  έχει  νόημα,»  αποκρίθη- 
κε.  «Το  ξέρεις  ότι  δεν  μπορούμε  να  τον  βρούμε.  Δε  μπορείς  να 
ψάξεις  για  τα  ίχνη  ενός  και  μόνο...  ανθρώπου»  - αν  θεωρείται 
πια  άνθρωπος  - «μέσα  σ’όλα  τα  Φέρνιλγκαν.» 

Ο Τζακ  ο Ανοιχτομάτης  και  η Μοίρα  η Γοργοπόδαρη  είπαν 
στον  Κίριθο,  την  επόμενη  μέρα,  ότι  δεν  είχε  τύχει  να  δουν 
πουθενά  τον  Βατράνο  εκεί  όπου  πήγαιναν  και  κυνηγούσαν.  Ο 
Καμίρνος’χοκ  χρησιμοποίησε  ένα  ξόρκι  για  να  τον  βρει,  κρα- 
τώντας εμπρός  του  το  κοντό  ραβδί  του  και  κοιτάζοντας  μέσα 
στα  μικροσκοπικά  κάτοπτρα,  ενώ  οι  κρύσταλλοι  φώτιζαν  και 
τα  λεπτά  κυκλώματα  κοκκίνιζαν.  Τελικά,  όμως,  ο Πρόμαχος 
είπε  στον  Κίριθο  ότι  ο Βατράνος  πρέπει  ή να  ήταν  πολύ  μακριά 
για  να  τον  εντοπίσει  με  τη  μαγεία  του,  ή ίσως  κάτι  να  τον  κά- 
λυπτε. 

«Τι  να  τον  καλύπτει,  Μεγάλε  Λύκε;»  απόρησε  ο Κίριθος. 

«Ο  Βαλκράθμω  τον  κατάπιε  και,  μετά,  τον  φέραμε  πίσω.  Το 
σίγουρο  είναι  ότι  βρίσκεται  πιο  κοντά  στον  Κάρτωλακ  από  ο- 
ποιονδήποτε  από  εμάς.  Ίσως  ακόμα  κι  από  εμένα,  που  είμαι 
Αρχιερέας  του  Άρχοντα  των  Δασών.» 

«Θες  να  πεις  ότι  ο Κάρτωλακ  σού  τον  κρύβει;» 

«Δεν  θέλω  να  πω  τίποτα.  Μια  υπόθεση  είναι  μόνο,  Κίριθε.» 

Κανείς  δεν  μπορεί  να  με  βοηθήσει.  Κανείς  δεν  μπορεί  να  βο- 
ηθήσει τον  Βατράνο. 


Κι  άλλες  μέρες  πέρασαν.  Πολλές  μέρες. 

Ο Κίριθος  έχασε  το  μέτρημα,  και  δεν  ήλπιζε  πια  ότι  ο αδελ- 
φός του  θα  επέστρεφε.  Μπορεί,  σκεφτόταν,  να  είχε  μεταμορ- 
φωθεί τώρα  σε  κανονικό  λύκο,  και  να  μην  ήταν  καθόλου  μα 
καθόλου  άνθρωπος... 

Μετά,  όμως,  είδε  ένα  σημάδι. 

Ήταν  νύχτα,  στις  παρυφές  των  απέραντων  δασότοπων.  Οι 
Μασκοφόροι  είχαν  στήσει  ενέδρα  σ’ένα  μεγάλο  όχημα  των 
Παντοκρατορικών,  και  το  χτυπούσαν.  Με  μια  βόμβα  είχαν  κα- 
τορθώσει να  διαλύσουν  έναν  από  τους  ψηλούς  τροχούς  του  και 
να  το  καταστήσουν  ακίνητο.  Οι  πολεμιστές  της  Παντοκράτει- 

ρας,  τώρα,  πυροβολούσαν  από  το  εσωτερικό  του  με  τα  τουφέ- 
κια τους,  καθώς  και  με  το  μοναδικό  του  κανόνι.  Οι  Μασκοφό- 
ροι  τούς  είχαν  περικυκλώσει  και  ανταπέδιδαν  τα  πυρά. 

Το  κανόνι  στράφηκε  στον  Κίριθο  κι  αυτούς  που  ήταν  κοντά 
του,  και  έβαλε.  Η ριπή  έκανε  πέτρες  και  χώματα  να  τιναχτούν 
στον  αέρα,  καθώς  οι  επαναστάτες  έτρεχαν. 

«Από  κει,»  φώναξε  ο Νιρμόδος  δείχνοντας,  «από  κει,  κι  από 
κει!  Χωριστείτε,  και  καλυφτείτε!» 

Ο Κίριθος  πήγε  πίσω  από  έναν  πεσμένο  κορμό.  Γονάτισε  στο 
ένα  γόνατο,  ύψωσε  το  τουφέκι  του,  και  πυροβόλησε.  Η Βιρίκα 
ήρθε  πλάι  του,  πήρε  μια  χειροβομβίδα  από  τη  ζώνη  της,  τρά- 
βηξε την  περόνη,  και  την  εκτόξευσε  προς  το  θωρακισμένο  ό- 
χημα. Η έκρηξη  το  τράνταξε  από  τη  μια  μεριά,  μα  δεν  φάνηκε 
να  του  έκανε  καμία  σοβαρή  ζημιά. 

Αναπάντεχα,  ένα  γρύλισμα  ακούστηκε  πίσω  από  τον  Κίριθο 
και  τη  Βιρίκα,  και  στράφηκαν  κι  οι  δυο  τους,  ξαφνιασμένοι,  ο 
πρώτος  με  το  τουφέκι  του  υψωμένο,  η δεύτερη  τραβώντας  ένα 
πιστόλι  από  τον  γοφό  της. 

Μια  σκιά  έφυγε,  τρέχοντας  με  τα  τέσσερα.  Ήταν,  όμως,  πολύ 
μεγάλη  για  να  είναι  κανονικό  ζώο. 

Ο Κίριθος  αισθάνθηκε  ένα  ρίγος  να  τον  διατρέχει.  «Όχι...» 
έκρωξε. 

«Τι  σκατά  ήταν  αυτό;»  είπε  η Βιρίκα. 

«Δεν...  δεν  σου  θύμισε  άνθρωπο;» 

«Άνθρωπο;  Είσαι  σοβαρός;» 

«Ο  Βατράνος  ήταν.» 

«Δε  μπορεί,  Κίριθε.  Δεν  είναι  δυνατ-» 

Αλλά  εκείνος  είχε  ήδη  σηκωθεί  και  πήγαινε  προς  τη  μεριά 
όπου  είχε  τρέξει  κι  εξαφανιστεί  το  σκιερό  θηρίο.  Με  το  αρι- 
στερό του  χέρι  άναψε  τον  φακό  του,  φωτίζοντας·  και  φώναξε: 
«Βατράνε!  Βατράνε!» 

Η Βιρίκα  τον  ακολούθησε-  ο Κίριθος  άκουσε  τα  μποτοφορε- 
μένα  πόδια  της  πάνω  στο  χόρτο.  Δε  στράφηκε,  όμως,  να  την 

κοιτάξει  καθόλου  γιατί  το  βλέμμα  του  είχε  τραβήξει  κάτι  λίγο 
παρακάτω. 

Ένας  βράχος. 

Ο Κίριθος  πλησίασε,  και  διαπίστωσε  ότι  είχε  δίκιο:  κάτι  ήταν 
χαραγμένο  εκεί.  Λέξεις,  κακογραμμένες,  οι  οποίες  με  το  ζόρι 
φαίνονταν. 


ΔΕΝ  ΜΠΟΡΟ  ΝΑ  ΜΙΝΟ  ΑΔΕΛΦΕ 
ΑΝΤΙΟ 

ΠΕΣ  ΤΙΣ  ΟΤΙ  ΔΕΝ  ΤΙΝ  ΕΧΟ  ΞΕΧΑΣΙ 

«Αυτός  ήταν,»  μουρμούρισε  ο Κίριθος,  νιώθοντας  κάτι  να  έ- 
χει πιαστεί  στον  λαιμό  του.  «Αυτός  ήταν...» 

1. 


Η Έρση’μορ  Κάρινλωφ,  Ιπτάμενη  Επόπτρια  του  Σεργήλιου 
Χρη ματοφύλακα,  πήρε  το  βλέμμα  της  από  τα  χαρτιά  εμπρός 
της  και  στράφηκε  να  κοιτάξει  τον  Διευθυντή  του  Υποκαταστή- 
ματος Θακέρκοβ,  ο οποίος  ήταν  καθισμένος  στην  αντικρινή 
μεριά  του  μεγάλου,  γυαλιστερού  γραφείου. 

«Πώς  είναι  δυνατόν  να  συμβαίνει  αυτό;»  ρώτησε  η Επόπτρι- 
α. 

Ο κύριος  Μαρκ  Λαρνάμω  βλεφάρισε,  και  έφτιαξε  τα  μεγάλα 
γυαλιά  του.  «Θα  αναφέρεστε  στο  ζήτημα  του  δανείου  στην  ε- 
ταιρεία Αυτόματος  Στιλογράφος,  υποθέτω...» 

Η Έρση  ένευσε.  «Ναι,»  αποκρίθηκε.  «Είναι  η τέταρτη  δόση 
που  δεν  πληρώνουν,  κι  έχει  σημειωθεί  λίγο  πιο  κάτω  ί λάθος 
ενέχνρο’.  Τι  θα  πει  λάθος  ενέχυρο,  κύριε  Λαρνάμω;» 

Ο Διευθυντής  καθάρισε  τον  λαιμό  του.  «Ναι,  είναι,  ομολο- 
γουμένως,  παράξενη  υπόθεση...  Απ’όσο  ξέρω  - όσο  είμαι  εδώ, 
στη  θέση  μου,  δηλαδή  - δεν  έχει  ξαναπροκύψει.  Το  ενέχυρο, 
εμ,  δεν  είναι  δικό  τους.» 

Η Έρση  συνοφρυώθηκε,  βγάζοντας  τα  λεπτά  γυαλιά  της  κι 
ακουμπώντας  τα  στο  γραφείο,  δίπλα  στα  χαρτιά.  «Δεν  είναι 
δικό  τους...» 

«Ναι,»  απάντησε  ο κύριος  Λαρνάμω.  «Στην  αρχή,  όταν  προ- 
σπαθούσαμε να  τους  ειδοποιήσουμε  για  τις  καθυστερημένες 
πληρωμές,  δεν  ανταποκρίνονταν  στις  τηλεπικοινωνίες  μας·  έ- 
τσι, έβαλα  τον  δικηγόρο  μας  να  ξεκινήσει  τη  διαδικασία  σχετι- 
κά με  το  ενέχυρο,  για  να  τους  τρομάξουμε  λίγο  αν  μη  τι  άλλο. 
Αλλά  ο δικηγόρος  διαπίστωσε  ότι  το  χτίριο  δεν  είναι  δικό  τους, 

τελικά.  Κανονικά,  κυρία  Επόπτρια,  δεν  θα  έπρεπε  να  μπορούν 
να  το  βάλουν  ενέχυρο-» 

«Μισό  λεπτό,»  τον  διέκοψε  η Έρση.  «Θέλετε  να  μου  πείτε  ότι 
δεχτήκατε  ως  ενέχυρο  ένα  οίκημα  που  δεν  ανήκε,  με  τον  νόμο, 
στην  εταιρεία  Αυτόματος  Στιλογράφος;»  Είναι  τελείως  ηλίθιοι 
σ’αντό  το  υποκατάστημα;  αναρωτήθηκε  σιωπηλά  η Έρση. 
Γνώριζε,  ασφαλώς,  ότι  πολλά  γίνονταν  στο  υποκατάστημα  της 
Θακέρκοβ,  αλλά  όχι  και  τέτοια! 

Ο κύριος  Λαρνάμω  φάνηκε  να  βρίσκεται  σε  αμηχανία,  ανα- 
σαλεύοντας πάνω  στο  κάθισμά  του,  πλέκοντας  τα  δάχτυλά  του 
αναμεταξύ  τους.  «Δεν  ήμουν  εγώ  που  έκανα  τη  συμφωνία-» 

«Δεν  υπάρχει  η υπογραφή  σας  στη  συμφωνία;» 

«Ναι,  βεβαίως,  υπάρχει.  Αλλά  ένας  από  τους  υπαλλήλους  εί- 
χε αναλάβει  τη  διεκπεραίωση.  Εγώ,  εε,  απλά  έβαλα  την  υπο- 
γραφή. Υπέθεσα  ότι  όλα  ήταν  εντάξει.  Και,  πραγματικά,  αν 
δείτε  το  έγγραφο,  όλα  φαίνονται  εντάξει!» 

«Πού  είναι  αυτό  το  έγγραφο;» 

«Μισό  λεπτό.»  Ο κύριος  Λαρνάμω  σηκώθηκε  από  την  καρέ- 
κλα του  και  βάδισε  ώς  μία  αρχειοθήκη. 

Η Έρση,  αναστενάζοντας,  ακούμπησε  την  πλάτη  της  στην 
πολυθρόνα.  «Δεν  υπάρχει  η συναλλαγή  αποθηκευμένη  στο 
σύστημα;»  τον  ρώτησε  καθώς  εκείνος  έψαχνε. 

«Ναι,  ασφαλώς.» 

Η Έρση  έστρεψε  το  βλέμμα  της  στην  οθόνη  ενώ  τα  χέρια  της 
πήγαιναν  στο  πληκτρολόγιο.  Στην  ενότητα  που  αφορούσε  τα 
δάνεια,  πληκτρολόγησε  αυτόματός  στιλογράφος  α.ε.  και  πάτησε 
το  πλήκτρο  της  αναζήτησης.  Η μία  και  μοναδική  συναλλαγή 
της  τράπεζας  με  την  εν  λόγω  εταιρεία  παρουσιάστηκε  αμέσως 
στην  οθόνη.  Λήψη  δανείου  ύψους  500.000  ήλιων,  πριν  από 
τέσσερις  μήνες.  Κι  απ’ό,τι  φαινόταν,  η εταιρεία  δεν  είχε  πλη- 
ρώσει ούτε  μία  δόση . 

«Μάλιστα...»  μουρμούρισε  η Έρση. 

Ο κύριος  Λαρνάμω  επέστρεψε  μαζί  μ’έναν  φάκελο,  τον  οποίο 
της  έδωσε. 

Η Έρση  τον  άνοιξε  και  κοίταξε  μέσα,  το  συμβόλαιο.  «Εντά- 
ξει,» είπε.  «Και  μου  λέτε  ότι  αυτό  το  οίκημα  που  έχουν  βάλει 
ενέχυρο  δεν  είναι,  στην  πραγματικότητα,  δικό  τους;  Τα  στοι- 
χεία του  είναι  όλα...»  Μόρφασε  κοιτάζοντάς  τα  πάλι.  «Φαίνο- 
νται να  είναι  όλα  όπως  πρέπει  να  είναι.  Τυχαία  τα  έβαλαν;» 

Ο Λαρνάμω  κούνησε  το  κεφάλι.  «Τα  στοιχεία  είναι  σωστά, 
νομίζω-» 

«Έγινε  έλεγχος;» 

«Ναι,  όταν  είπα  στον  δικηγόρο  μας  να  λάβει  δράση.  Τα  στοι- 
χεία είναι  σωστά  αλλά  το  οίκημα  δεν  είναι  δικό  τους.  Ανήκει  σε 
άλλον.» 

«Ιδιώτη;» 

«Ναι.» 

«Και  δεν  μπορείτε  να  επικοινωνήσετε  καθόλου  με  τον  Αυτό- 
ματο Στιλογράφο;» 

«Δεν  απαντούν  στις  τηλεπικοινωνίες  μας-» 

«Πηγαίνετε  στα  γραφεία  τους!  Τι  εταιρεία  είναι  αυτή;  Πού 
βρίσκεται;» 

«Αναλαμβάνουν  δακτυλογραφήσεις,  επεξεργασίες  κειμένου, 
και  τα  σχετικά,  κυρία  Επόπτρια,»  αποκρίθηκε  ο Διευθυντής. 
«Η  έδρα  τους  είναι  στην  περιοχή  που  ονομάζεται  Λημέρι.  Ή, 
τουλάχιστον,  κανονικά  θα  έπρεπε  να  είναι  εκεί.» 

«Έχει  εξαφανιστεί  και  η έδρα!;» 

«Το  μέρος  είναι...  Σ’εκείνο  τον  όροφο  είναι  κάτι  τελείως  δια- 
φορετικό.» 

«Δηλαδή,  η εταιρεία  χρεοκόπησε;  Τα  πούλησαν  όλα;  Και  το 
ενέχυρο  και  την  έδρα  τους  και  τα  πάντα;» 

Ο κύριος  Λαρνάμω  έφτιαξε  πάλι  τα  γυαλιά  του,  νευρικά. 
«Δεν  είναι  ακριβώς  αυτό.  Βασικά...  η εταιρεία  Αυτόματος  Στι- 
λογράφος  δεν  πρέπει  να  υπάρχει.  Δεν  πρέπει  ποτέ  να  υπήρχε.» 

Πριν  από  μία  ημέρα... 

Σηκώθηκε  αμέσως  μόλις  το  ρολόι  χτύπησε,  και  δεν  είχε  ακόμα 
ξημερώσει.  Ο Νύσος,  που  κοιμόταν  στην  αντικρινή  άκρη  του 
κρεβατιού,  κουνήθηκε  μουρμουρίζοντας  κάτι-  εκείνη  τον  φί- 
λησε στο  μάγουλο  και  του  είπε  Κοιμήσου.  Μετά,  άρχισε  να  ε- 
τοιμάζεται για  την  πτήση  της,  γιατί  δεν  έπρεπε  να  αργήσει. 
Μέρος  της  δουλειάς  της  ήταν  να  είναι  πάντα  συνεπής. 

Το  χέρι  της  άνοιξε  το  ντους·  το  χλιαρό  νερό  έτρεξε  πάνω  στο 
χρυσόδερμο  σώμα  της  σαν  καταρράκτης.  Βγήκε  από  το  ντους, 
κλείνοντας  τον  διακόπτη·  το  νερό  είχε  σχηματίσει  ρυάκια  επά- 
νω της.  Σκουπίστηκε.  Πήγε  στον  καθρέφτη.  Πήρε  τη  χτένα  και 
χτένισε  τα  μακριά,  καστανά,  λεία  μαλλιά  της.  Κάθισε  στο  σκα- 
μνί και,  κοιτάζοντας  το  πρόσωπό  της  μέσα  στο  κρύσταλλο,  βά- 
φτηκε: λίγο  χρώμα  στα  μάγουλα,  γαλανό  κραγιόν  στα  χείλη, 
ελαφριά  σκιά  κάτω  από  τα  πράσινα  μάτια.  Τα  νύχια  της  ήταν 
βαμμένα  μαύρα  από  χτες. 

Σηκώθηκε  και  ντύθηκε  με  λευκό  πουκάμισο  και  μαύρο  ταγέρ 

- σακάκι  με  ουρά,  φούστα  ώς  το  γόνατο.  Μαύρες  κάλτσες, 
μαύρα  παπούτσια  με  κοντό  τακούνι  τα  οποία  δένονταν,  με  λε- 
πτό λουρί,  στις  κνήμες.  Στον  καρπό  της  φόρεσε  ένα  χρυσό,  α- 
λυσιδωτό ρολόι. 

Πήγε  στο  γραφείο  της,  μάζεψε  τα  πράγματα  που  είχε  ετοι- 
μάσει από  χτες  βράδυ,  τα  έβαλε  σε  μια  λεπτή  βαλίτσα,  τη  σή- 
κωσε από  το  χέρι,  και  βάδισε  ώς  το  καθιστικό  του  διαμερίσμα- 
τος της.  Από  τη  τζαμαρία  μπορούσε  να  δει  ότι  ο ήλιος  είχε  μό- 
λις αρχίσει  να  ανατέλλει  και  να  βάλλει  με  τις  αστραφτερές  α- 
χτίνες του  τους  ψηλούς  ουρανοξύστες  της  Άντχορκ.  Πλάι  στον 
καναπέ  την  περίμενε  ο σάκος  της,  που  ήταν  γεμάτος  με  ρούχα 
και  κάποια  άλλα  απαραίτητα  πράγματα.  Τον  σήκωσε  στον  ώμο 

- δεν  ήταν  και  πολύ  βαρύς  - και  βγήκε  από  το  διαμέρισμά  της. 

Χρησιμοποιώντας  τον  ανελκυστήρα  κατέβηκε  από  τον  πέ- 
μπτο όροφο  της  πολυκατοικίας  όπου  έμενε,  βρέθηκε  στο  υπό- 
γειο γκαράζ,  και  βάδισε  ώς  εκεί  όπου  είχε  παρκάρει  το  όχημά 
της  - ένα  χαμηλό,  μυτερό  τρίκυκλο  που  έκλεινε  με  γυάλινο 
σκέπαστρο  το  οποίο  σκεπαζόταν,  εν  μέρει  ή εξολοκλήρου,  με 
μεταλλικό  σπονδυλωτό  κάλυμμα. 

Η Έρση  ξεκλείδωσε  το  όχημα  και  το  σκέπαστρο  σηκώθηκε. 
Έριξε  μέσα  τον  σάκο  της  και  τη  βαλίτσα,  και  κάθισε  στη  θέση 
του  οδηγού.  Έκλεισε  το  σκέπαστρο  και  πάτησε  ένα  πλήκτρο 
στην  κονσόλα  εμπρός  της  για  ν’ανοίξει  το  σπονδυλωτό  κάλυμ- 
μα ώς  τη  μέση.  Ενεργοποίησε  τη  μηχανή,  και  οδήγησε  το  όχη- 
μα έξω  από  το  γκαράζ  της  πολυκατοικίας. 

Οι  δρόμοι  δεν  είχαν  πολλή  κίνηση  αυτή  την  ώρα,  παρότι  η 
Άντχορκ  ήταν  μία  από  τις  μεγαλύτερες  πόλεις  της  Σεργήλης.  Η 
Έρση  νόμιζε  πως  είδε  περισσότερους  καβαλάρηδες  και  πεζούς 
απ’ό,τι  ενεργειακά  οχήματα  όπως  το  δικό  της. 

Ο ήλιος  της  Σεργήλης  είχε  αρχίσει  να  ξεπροβάλλει  ανάμεσα 
από  τα  ψηλά  οικοδομήματα,  όταν  η Έρση  έφτασε  στον  Γενικό 
Αερολιμένα  της  Άντχορκ.  Στους  φρουρούς  στην  είσοδο,  έδειξε 
την  ταυτότητά  της  που  την  αναγνώριζε  ως  Ιπτάμενη  Επόπτρια 
της  τράπεζας  Σεργήλιος  Χρη ματοφύλακας,  η οποία  είχε  τα  κε- 
ντρικά της  εδώ,  στην  Άντχορκ. 

«Με  περιμένει  ένα  αεροσκάφος  της  τράπεζας,»  είπε  η Έρση 
στους  φρουρούς.  Εκείνοι  τής  επέστρεψαν  την  ταυτότητά  της 
και  της  είπαν  προς  τα  πού  να  πάει  το  όχημά  της.  Η Έρση  δεν 
χρειαζόταν  κατευθύνσεις,  τόσες  φορές  που  είχε  έρθει  εδώ.  Η 
δουλειά  της  ήταν  να  πετά,  κάθε  λίγο,  σε  όλες  τις  πόλεις  που  ο 
Σεργήλιος  Χρη  ματοφύλακας  είχε  υποκαταστήματα,  και  να  κά- 
νει ελέγχους. 

Το  όχημά  της  ακολούθησε  τους  ειδικά  φτιαγμένους  δρόμους 
του  αεροδρομίου,  και  σταμάτησε  μπροστά  σ’ένα  φυλάκιο,  ό- 
που η Έρση  έδειξε  πάλι  την  ταυτότητά  της.  Ο φύλακας  την 
άφησε  να  περάσει,  και  εκείνη  βρέθηκε  σ’ένα  τμήμα  του  αερο- 

διάδρομου  που  χρησιμοποιείτο  μόνο  από  τα  αεροσκάφη  του 
Σεργήλιου  Χρη ματοφύλακα  - η τράπεζα  το  είχε  αγοράσει. 

Η Έρση  πλησίασε  το  αεροπλάνο  που  την  περίμενε:  μέτριο 
στο  μέγεθος·  χωρίς  ρόδες  αλλά  με  μεταλλικά  πόδια  και  περι- 
στρεφόμενους προωθητήρες-  στο  πλάι  του  ήταν  γραμμένο,  με 
καλλιγραφικά  γράμματα,  η φωνή  του  ουρανου.  Η Έρση  σταμά- 
τησε το  όχημά  της  μπροστά  του,  και  σήκωσε  το  σκέπαστρο, 
καθώς  είδε  δύο  άντρες  και  μια  γυναίκα  να  βγαίνουν  από  το 
σκάφος.  Τους  ήξερε  και  τους  τρεις:  ο ένας  ήταν  ο πιλότος,  και 
οι  άλλοι  δύο  σωματοφύλακες. 

«Καλημέρα,  κύρια  Επόπτρια,»  χαιρέτησε  ο πιλότος,  που  ο- 
νομαζόταν Ευγένιος,  είχε  δέρμα  κατάμαυρο,  μαβιά  μάτια, 
πράσινα  κοντοκουρεμένα  μαλλιά,  και  φορούσε,  ασφαλώς,  τη 
χαρακτηριστική  στολή  του. 

«Καλημέρα,»  αποκρίθηκε  η Έρση.  «Να  το  ανεβάσω;» 

«Βεβαίως,»  ένευσε  ο πιλότος. 

Η Έρση  οδήγησε  το  όχημά  της  στην  πίσω  μεριά  του  σκά- 
φους, το  ανέβασε  στη  ράμπα,  και  το  σταμάτησε  μέσα.  Γύρω 
της  υπήρχε  χώρος  για  άλλο  ένα  όχημα  παρόμοιο  του  δικού  της 
- μόλις  και  μετά  βίας.  Η Έρση  βγήκε  και  έκλεισε  το  σκέπα- 
στρο. Πήγε  στο  μεσαίο  τμήμα  του  σκάφους  - που  ήταν  πιο  μι- 
κρό από  το  οπίσθιο  - και  πήρε  τη  θέση  που  την  περίμενε, 
μπροστά  σ’ένα  μικρό  τραπεζάκι.  Η σωματοφύλακας  που  ονο- 
μαζόταν Λυκία  τη  ρώτησε  αν  θα  ήθελε  καφέ  ή τσάι.  «Ναι,» 
αποκρίθηκε  η Έρση.  «Ένας  καφές  θα  ήταν  ό,τι  πρέπει-  δεν 
έχω  πιει  τίποτα  από  τότε  που  ξύπνησα.» 

Η Λυκία  τής  ετοίμασε  τον  καφέ  της  όσο  ο Ευγένιος,  έχοντας 
πάει  στο  πιλοτήριο,  ενεργοποιούσε  τα  συστήματα  της  Φωνής 
τον  Ουρανού.  Οι  πόρτες  έκλεισαν  αυτόματα.  «Έτοιμοι  για  α- 
ναχώρηση!» ανακοίνωσε  ο πιλότος,  και  απογείωσε  το  αερο- 
σκάφος. Δεν  χρειαζόταν  να  τρέξουν  στον  αεροδιάδρομο  για  να 
φύγουν  από  το  έδαφος·  με  τους  προωθητήρες  τους  στραμμέ- 
νους κάθετα,  υψώθηκαν  γρήγορα  πάνω  από  τον  αερολιμένα. 

Ο Ευγένιος  γύρισε,  μετά,  τους  προωθητήρες  οριζόντια  και, 
παίρνοντας  ανατολική  κατεύθυνση,  πέταξε  προς  Νίρβεκ,  πάνω 
από  τις  βόρειες  ακτές  της  Σεργήλης. 

Το  ταξίδι  κράτησε  καμία  ώρα,  και  η Έρση  δεν  βαρέθηκε  για- 
τί οι  δύο  σωματοφύλακες,  η Λυκία  και  ο Χρίστος,  της  μιλού- 
σαν. Τη  γνώριζαν  από  καιρό,  άλλωστε,  και  δεν  φαινόταν  να 
συζητούν  μαζί  της  μόνο  από  ευγένεια. 

Η Νίρβεκ  δεν  ήταν  τόσο  μεγάλη  πόλη  όσο  η Άντχορκ,  αλλά 
ήταν  αρκετά  μεγάλη.  Η Φωνή  τον  Ουρανού  προσγειώθηκε 
στον  αερολιμένα  της  και  η Έρση  σηκώθηκε  από  τη  θέση  της. 

«Θέλετε  να  σας  συνοδέψουμε,  κυρία  Επόπτρια;»  τη  ρώτησε 
ο Χρίστος.  Και  εκείνος  και  η Λυκία  πάντοτε  της  μιλούσαν  στον 
πληθυντικό  παρότι  την  ήξεραν  από  παλιά-  το  θεωρούσαν  μέ- 
ρος της  δουλειάς  τους.  Ο Χρίστος,  παρ’όλ’αυτά,  της  είχε  προ- 
τείνει παραπάνω  από  μία  φορά  να  βγουν  μαζί-  η Έρση  δεν  είχε 
ώς  τώρα  δώσει  θετική  απάντηση,  αλλά  είχε  μπει  στον  πειρα- 
σμό. Δεν  της  ήταν  απωθητικός:  ψηλός,  γυμνασμένος,  με  δέρμα 
λευκό- ροζ,  και  μαλλιά  μαύρα,  σγουρά  και  πυκνά. 

«Δε  χρειάζεται,»  απάντησε  τώρα  η Έρση.  «Το  δωμάτιό  μου 
είναι  το  ίδιο;  Στο  ίδιο  ξενοδοχείο;» 

«Βεβαίως.  Σουίτα  12,  στο  Ακρωτήρι.» 

Η Έρση  έβγαλε  το  όχημά  της  από  το  αεροσκάφος  και  έφυγε 
από  τον  αερολιμένα.  Πήγε  στο  ξενοδοχείο  που  άκουγε  στο  ό- 
νομα Ακρωτήρι  και  που  βρισκόταν  κοντά  στη  θάλασσα.  Ήταν 
από  τα  καλύτερα  της  πόλης,  και  η Έρση,  φυσικά,  δεν  θα  πλή- 
ρωνε ούτε  ακτίνιο'  ήταν  όλα  πληρωμένα  από  τον  Χρηματοφύ- 
λακα:  η τράπεζα  φερόταν  καλά  σε  όσους  ήθελε  να  είναι  από- 
λυτης εμπιστοσύνης. 

Το  τρίκυκλο  όχημά  της  το  στάθμευσε  στο  γκαράζ  του  ξενοδο- 
χείου. Ανέβηκε  στη  σουίτα  της,  στον  τελευταίο  όροφο,  και  ά- 
φησε τα  πράγματά  της  εκεί.  Στη  ντουλάπα  βρήκε  ρούχα  τα 
οποία  ήταν  στο  νούμερό  της.  Μπορούσε  να  πάρει  ό,τι  ήθελε, 
ασφαλώς,  και  να  μην  το  επιστρέφει-  θα  το  πλήρωνε  η τράπεζα. 

Επί  του  παρόντος,  όμως,  δε  νόμιζε  ότι  της  χρειαζόταν 
ν’αλλάξει. 

Παράγγειλε  να  της  φέρουν  πρόγευμα  στη  σουίτα  και,  όταν 
έφαγε,  πήρε  τη  βαλίτσα  της  και  κατέβηκε  πάλι  στο  γκαράζ. 

Όταν  επισκέφτηκε  το  υποκατάστημα  του  Σεργήλιου  Χρημα- 
τοφύλακα  δεν  ήταν  ακόμα  μεσημέρι,  και  η εμφάνισή  της  ξάφ- 
νιασε τους  υπαλλήλους.  Αυτό  ήταν  και  το  νόημα,  βέβαια-  δεν 
έπρεπε  να  περιμένουν  την  άφιξη  του  Ιπτάμενου  Επόπτη,  ώστε 
να  μη  μπορούν  να  κάνουν...  προετοιμασίες. 

Η Διευθύντρια  του  υποκαταστήματος  - η οποία  ήταν  και- 
νούργια- μόλις  δύο  χρόνια  είχε  κλείσει  σ’αυτή  τη  θέση  - έ- 
σπευσε  αμέσως  να  εξυπηρετήσει  την  Έρση,  και  εκείνη,  φορώ- 
ντας τα  λεπτά  γυαλιά  της,  έκανε  όλους  τους  τυπικούς  ελέγχους 
στα  μηχανικά  συστήματα  αποθήκευσης  δεδομένων  και  στο  έγ- 
γραφο αρχείο.  Τυπικός  έλεγχος,  βέβαια,  δεν  σήμαινε  μια  πρό- 
χειρη ματιά-  κάθε  άλλο:  η Επόπτρια  κοίταζε  τα  πάντα,  ακόμα 
και  το  παραμικρό.  Έκανε  και  μερικά  ξόρκια  που  τη  βοηθούσαν 
στη  δουλειά  της.  Ήταν  μάγισσα  του  τάγματος  των  Τεχνομα- 
θών:  αποτελούσε  προϋπόθεση  για  έναν  Ιπτάμενο  Επόπτη,  διό- 
τι όφειλε  να  μπορεί  να  ερευνήσει  πράγματα  που  άλλοι  δεν 
μπορούσαν. 

Η Έρση,  ανάμεσα  σε  άλλα,  παρατήρησε  και  ότι  μια  εταιρεία, 
η Αυτόματος  Στιλογράφος,  είχε  πάρει  δάνειο  αλλά  δεν  είχε 
πληρώσει  μέχρι  στιγμής  ούτε  μία  δόση.  Χρωστούσε  δύο  φορές. 

«Το  φροντίζετε  αυτό;»  ρώτησε  η Έρση  τη  Διευθύντρια  του 
Υποκαταστήματος  Νίρβεκ. 

«Ασφαλώς,»  αποκρίθηκε  εκείνη,  καπνίζοντας  καθώς  περίμε- 
νε  την  Επόπτρια  να  τελειώσει  τη  δουλειά  της. 

Λίγο  προτού  φύγει,  απόγευμα  πλέον,  η Έρση  ρώτησε  τη  Δι- 
ευθύντρια αν  ήθελε  να  της  αναφέρει  κάτι,  ή αν  χρειαζόταν  ο- 
τιδήποτε. «Αν  θέλεις  κάτι,  μη  διστάζεις  να  μου  το  πεις,»  της 
τόνισε.  «Δεν  είμαι  εδώ  για  να  σε  κρίνω.  Είμαι  εδώ  για  να  σε 
βοηθήσω.» 

«Ναι,  το  καταλαβαίνω,»  αποκρίθηκε  η Διευθύντρια,  με  τρό- 
πο που  υποδήλωνε  πως  δεν  το  καταλάβαινε-  ήταν  νευρική,  κι 
έμοιαζε  να  φοβάται  την  Έρση.  «Αλλά  δεν  χρειάζομαι  τίποτα.» 

Αυτό,  σκέφτηκε  η Έρση,  μπορεί  ν’αληθεύει,  μπορεί  καί  όχι, 
έτσι  όπως  μου  τα  λες.  «Εντάξει,  τότε.  Σε  χαιρετώ,»  της  είπε, 
και  της  έδωσε  το  χέρι. 

Φεύγοντας  από  το  υποκατάστημα  του  Χρη ματοφύλακα,  επέ- 
στρεψε στο  Ακρωτήρι,  περισσότερο  κουρασμένη  νοητικά  παρά 
σωματικά.  Η μικρή  πισίνα  που  υπήρχε  στη  σουίτα  της  ήταν 
ό,τι  έπρεπε  τώρα.  Η Έρση  γδύθηκε  και  βυθίστηκε  στο  χλιαρό 
σαπουνόνερο,  έχοντας  ένα  ποτήρι  με  τον  καλύτερο  Σεργήλιο 
οίνο  από  κοντά,  καθώς  και  το  τελευταίο  φύλλο  της 
ΠανΣεργήλιον:  της  εφημερίδας  που,  όπως  κι  η Έρση,  ταξίδευε 
αεροπορικώς  σ’όλη  σχεδόν  τη  διάσταση.  Τα  περισσότερα  άλλα 
έντυπα  που  έβρισκες  ήταν  τοπικά,  και  σπάνια  έδιναν  μια  γενι- 
κή εικόνα  τού  τι  γινόταν  στη  Σεργήλη. 

Τα  ξημερώματα  η Έρση  θα  πετούσε  ξανά.  Θα  έφευγε  από  τη 
Νίρβεκ  και  θα  πήγαινε  στη  Θακέρκοβ,  νότια  και  δυτικά,  κοντά 
στους  πρόποδες  της  Ραχοκοκαλιάς.  Είχε  τη  δυνατότητα,  αν 
ήθελε,  να  μείνει  ακόμα  μία  ημέρα  εδώ,  στη  Νίρβεκ,  για  να  ξε- 
κουραστεί, αλλά  η Έρση  δεν  το  θεωρούσε  απαραίτητο.  Δεν  εί- 
χε, άλλωστε,  και  τίποτα  συγκεκριμένο  να  κάνει. 

Κοιμήθηκε,  λοιπόν,  νωρίς  και,  προτού  ανατείλει  ο ήλιος,  ση- 
κώθηκε, ετοιμάστηκε,  και  πήγε  στον  αερολιμένα,  όπου  την  πε- 
ρίμεναν  η Φωνή  τον  Ουρανού  και  το  μικρό  πλήρωμά  της.  Το 
αεροσκάφος  έσχισε  γι’ ακόμα  μια  φορά  τα  σύννεφα,  ταξιδεύο- 
ντας προς  τη  Θακέρκοβ,  όπου  η Έρση  θα  συναντούσε  τον  κύ- 
ριο Μαρκ  Λαρνάμω,  τον  Διευθυντή  του  υποκαταστήματος  του 
Σεργήλιου  Χρη  ματοφύλακα. 

2. 


Φεύγοντας  τώρα  από  το  Υποκατάστημα  Θακέρκοβ,  η Έρση 
ήταν  πολύ  προβληματισμένη  με  την  υπόθεση  αυτής  της  παρά- 
ξενης εταιρείας-φάντασμα  που  άκουγε  στο  όνομα  Αυτόματος 
Στιλογράφος.  Έπρεπε  οπωσδήποτε  να  την  ερευνήσει-  γιατί, 
εκτός  του  ότι  το  δάνειο  από  το  Υποκατάστημα  Θακέρκοβ  ήταν 
μεγάλο,  ο Αυτόματος  Στιλογράφος  είχε  δανειστεί  χρήματα  κι 
από  το  Υποκατάστημα  Νίρβεκ  - και  ούτε  κι  εκεί  είχε  πληρώσει 
ακτίνιο  ακόμα! 

Καθώς  πήγαινε  προς  το  ξενοδοχείο  της,  αναρωτιόταν  αν  εί- 
χαν συμβεί  παρόμοιες  ιστορίες  και  σ’άλλα  υποκαταστήματα 
του  Χρη  ματοφύλακα.  Τι  μπορεί  να  σημαίνουν  όλα  τούτα;  Πώς 
στήθηκε  μια  τέτοια  απάτη;  Ψεύτικη  εταιρεία...  Ψεύτικα  χαρτιά 
για  την  ιδιοκτησία  οικημάτων... 

Για  μια  απλή  κλοπή; 

Σίγουρα,  πάντως,  απλοί  κλέφτες  δεν  μπορούσαν  να  στήσουν 
κάτι  τόσο  περίπλοκο. 

Χτύπημα  εναντίον  του  Σεργήλιου  Χρη  ματοφύλακα,  συγκε- 
κριμένα; Από  ποιους;  Από  κάποια  άλλη  τράπεζα;  Τη  Μεγάλη 
Βόρεια  Τράπεζα,  ίσως; 

Η Έρση  δεν  μπορούσε  να  βγάλει  συμπέρασμα  έτσι.  Έπρεπε 
να  κάνει  έρευνα,  και  όχι  μόνο  στη  Θακέρκοβ-  αλλά  από  εδώ  θα 
ξεκινούσε,  όπως  είχε  έρθει  το  πράγμα.  Από  αύριο,  όμως,  γιατί 
τώρα  ήταν  απόγευμα,  και  ήταν  κουρασμένη. 

Το  ξενοδοχείο  της  ονομαζόταν  Περίοικος,  και  βρισκόταν 
στον  Γαιοδόμο,  την  ίδια  συνοικία  της  Θακέρκοβ  όπου  ήταν  και 
το  υποκατάστημα  του  Σεργήλιου  Χρη  ματοφύλακα.  Στάθμευσε 
το  όχημά  της  στο  γκαράζ  δίπλα  στο  ξενοδοχείο  και  μετά  ανέ- 
βηκε στη  σουίτα  της  στον  τελευταίο  όροφο. 

Έβγαλε  τα  ρούχα  και  τα  παπούτσια  της,  φόρεσε  μια  ρόμπα, 
και  κάθισε  στον  καναπέ.  Άναψε  ένα  τσιγάρο  και  σκέφτηκε  αυ- 
τά που  της  είχε  πει  ο κύριος  Λαρνάμω.  Ο δικηγόρος  της  τράπε- 

ζας  είχε  αμέσως  διαπιστώσει  ότι  το  οίκημα  που  είχε  τεθεί  ως 
ενέχυρο  - μια  πολυκατοικία  στην  περιοχή  Παλαιοπώλη,  κοντά 
στην  Πολυκλινική  - δεν  ανήκε  στην  εταιρεία  Αυτόματος  Στι- 
λογράφος.  Ανήκε  σ’έναν  τύπο  που  έμενε  στη  Γραμμή  και  ήταν 
ευκατάστατος.  Τα  στοιχεία,  όμως,  του  οικήματος  ήταν  όλα 
σωστά.  Αυτοί  που  είχαν  κάνει  την  απάτη  γνώριζαν  τα  πάντα 
για  την  πολυκατοικία:  πότε  χτίστηκε,  πόσα  τετραγωνικά  μέτρα 
ήταν,  το  πολεοδομικό  σχέδιο,  τα  πάντα. 

Αναρωτιέμαι  αν  ο πραγματικός  ιδιοκτήτης  τους  τα  έδωσε  όλα 
αυτά  τα  στοιχεία... 

Και  η έδρα  του  Αυτόματου  Στιλογράφου  στη  Θακέρκοβ;  Αυ- 
τή βρισκόταν  στο  Λημέρι.  Ήταν  στον  τρίτο  όροφο  μιας  πολυ- 
κατοικίας, υποτίθεται.  Αλλά  όταν  ο δικηγόρος  της  τράπεζας 
είχε  πάει  εκεί  για  να  μιλήσει  με  τον  υπεύθυνο,  είχε  ανακαλύψει 
ότι  το  διαμέρισμα  δεν  ανήκε  στην  εταιρεία  Αυτόματος  Στιλο- 
γράφος.  Οδοντιατρείο  ήταν.  Κι  όταν  ρώτησε,  του  είπαν  ότι  ή- 
ταν οδοντιατρείο  εδώ  και  πολλά  χρονιά-  κανένας  Αυτόματος 
Στιλογράφος  δεν  είχε  ποτέ  το  συγκεκριμένο  διαμέρισμα. 

Αυτά  είχαν  συμβεί  λίγες  ημέρες  προτού  η Έρση  μιλήσει  με 
τον  κύριο  Μαρκ  Λαρνάμω. 

Εταιρεία-φάντασμα,  σκύφτηκε,  σβήνοντας  το  τσιγάρο  της 
στο  τασάκι. 

Τα  στοιχεία  της  έδρας  ήταν,  φυσικά,  όλα  άψογα  φτιαγμένα, 
τα  αληθινά  μπλεγμένα  αριστοτεχνικά  με  τα  ψευδή. 

Η Έρση  σταύρωσε  τα  χέρια  της  εμπρός  της.  Από  πού  ξεκινά- 
με, λοιπόν;  Ήθελε  να  μάθει  αν,  όντως,  υπήρχε  ποτέ  αυτή  η ε- 
ταιρεία Αυτόματος  Στιλογράφος.  Αν  όντως  είχε  ποτέ  πελάτες. 

Και  μετά,  μόιλλον  πρέπει  να  μιλήσουμε  με  τους  πραγματικούς 
ιδιοκτήτες  των  οικημάτων. 

Ανοίγοντας  τον  τηλεπικοινωνιακό  πομπό  της,  κάλεσε  τους 
αεροπορικούς  συνοδούς  της.  Ο Χρίστος  απάντησε. 

« Μόιλιστα , κυρία  Επόπτρια.» 

«Καλησπέρα,  Χρίστο.  Συνέβη  κάτι,  και  δεν  θα  φύγουμε  αύ- 
ριο από  την  πόλη.» 

«Κάτι  σημαντικό; » 

«Όχι  ακριβώς  κατάσταση  έκτακτης  ανάγκης,  αλλά  πλησιάζει. 
Θα  χρειαστώ  εσένα  και  τη  Λυκία  εδώ,  αύριο.» 


Το  πρωί,  ο επικοινωνιακός  δίαυλος  της  σουίτας  της  κουδούνι- 
σε, κι  όταν  η Έρση  τον  σήκωσε  της  είπαν  ότι  οι  δύο  μισθοφό- 
ροι είχαν  έρθει  και  την  περίμεναν. 

Ήταν  ντυμένη  και  έτοιμη.  Πήρε  την  τσάντα  της  και  κατέβηκε 
στον  προθάλαμο  του  ξενοδοχείου,  όπου  είδε  τον  Χρίστο  και  τη 
Λυκία  να  κάθονται  σ’έναν  από  τους  καναπέδες.  Μόλις  την  α- 
ντίκρισαν, σηκώθηκαν. 

«Καθίστε,»  τους  είπε  η Έρση,  καθίζοντας  κι  εκείνη.  «Έχετε 
πάρει  πρωινό;» 

Της  απάντησαν  πως  είχαν  πάρει.  «Εγώ  όμως  δεν  έχω  πάρει,» 
είπε  εκείνη,  και  μετά  ζήτησε  από  έναν  σερβιτόρο  να  της  φέρει 
καφέ  και  κρουασάν.  Ρώτησε  μήπως  ήθελαν  κάτι  και  οι  δύο  μι- 
σθοφόροι- η Λυκία  παράγγειλε  έναν  καφέ  για  τον  εαυτό  της. 

«Προτού  ξεκινήσουμε,»  είπε  η Έρση,  «καλό  θα  ήταν  να  ξέ- 
ρετε μερικά  πράγματα  για  την  υπόθεση.»  Και  τους  μίλησε  για 
την  εταιρεία-φάντασμα  και  για  το  δάνειο.  Εν  τω  μεταξύ,  ο 
σερβιτόρος  έφερε  αυτά  που  είχαν  παραγγείλει. 

«Σίγουρα  πρόκειται  για  κάποια  απάτη  που  δεν  γίνεται  εύκο- 
λα,» είπε  η Λυκία,  παραμερίζοντας  από  το  μέτωπό  της  μια 
τούφα  ξανθά  μαλλιά  μακριά  ώς  το  σαγόνι.  Η μισθοφόρος  ήταν 
στρογγυλοπρόσωπη,  με  πράσινα  μάτια  που  έμοιαζαν  πάντα  να 
κοιτάζουν  ερευνητικά,  και  δέρμα  λευκό  με  απόχρωση  του  ροζ. 

Η Έρση  ένευσε.  «Μιλάμε  για  κάτι  το  οργανωμένο.» 

«Ποιοι  μπορεί  να  το  έχουν  οργανώσει;»  ρώτησε  η Λυκία. 
«Έχετε  κάποιον  κατά  νου,  κυρία  Επόπτρια;» 

Η Έρση  κούνησε  το  κεφάλι  καθώς  έπινε  μια  γουλιά  απ’τον 
καφέ  της.  «Όχι  ακόμα.» 

«Υπάρχουν  ένα  σωρό  εγκληματικοί  οργανισμοί  που  θα  μπο- 
ρούσαν να  επιχειρήσουν  μια  τέτοια  απάτη,»  είπε  ο Χρίστος. 
«Εκείνο  που  με  τρομάζει  είναι  η ευκολία  με  την  οποία  φαίνεται 
να  αποκτούν  ό,τι  πληροφορίες  θέλουν  για  να  πλαστογραφούν 
έγγραφα.  Δείχνει  ότι  έχουν  εκτεταμένο  δίκτυο-  ή,  τουλάχιστον, 
ανθρώπους  σε  σημεία  κλειδιά.  Το  πρώτο  πράγμα  που  έρχεται 
στο  μυαλό  είναι»  - χαμήλωσε  τη  φωνή  του  ακόμα  περισσότε- 
ρο, γιατί  ήδη  χαμηλά  μιλούσαν  κι  οι  τρεις  τους  - «οι  πράκτο- 
ρες της  Παντοκράτειρας.» 

«Δεν  έχουν  λόγο  να  κάνουν  κλοπές  αυτοί,»  είπε  η Έρση. 

«Το  ίδιο  σκέφτομαι  κι  εγώ,»  συμφώνησε  ο Χρίστος.  «Εναλ- 
λακτικά, μπορεί  να  είναι  οι  εχθροί  τους,  οι  επαναστάτες  του 
Πρίγκιπα  Ανδρόνικου.» 

«Μη  λες  τέτοια  ονόματα,  καλύτερα,»  τον  προειδοποίησε  η 
Έρση.  «Μην  τα  χρησιμοποιείς  καθόλου.  Και  δεν  νομίζω  ότι  εί- 
ναι οι  επαναστάτες,  ούτως  ή άλλως. » 

«Γιατί;  Δε  θα  δίσταζαν  να  κλέψουν  για  να  προωθήσουν  τον 
πόλεμό  τους  εναντίον  των  Παντοκρατορικών.» 

«Πιθανώς,»  είπε  η Έρση-  «αλλά  θα  μπορούσαν  με  τόση  ευ- 
κολία να  αποκτήσουν  πληροφορίες  για  ό,τι  οικοδόμημα  θέ- 
λουν;» 

Ο Χρίστος  φάνηκε  σκεπτικός. 

«Ας  μη  βγάζουμε  βιαστικά  συμπεράσματα,»  πρότεινε  η Έρ- 
ση. «Θ’ακολουθήσουμε  αυτό  το  νήμα  σταδιακά  και  θα  δούμε 
πού  θα  μας  οδηγήσει.  Από  εσάς  το  μόνο  που  θέλω  είναι  να  φυ- 
λάτε τα  νώτα  μου-  γιατί  οι  άνθρωποι  που  στήνουν  τέτοιες  απά- 
τες δεν  το  αποκλείω  να  διαπράττουν  και  δολοφονίες.» 

Όταν  μπήκαν  στο  τρίκυκλο  όχημα,  ο Χρίστος  έδωσε  στην  Έρ- 
ση  ένα  μικρό  πιστόλι  και  της  είπε  να  το  κρύψει  επάνω  της.  Ε- 
κείνη δεν  διαφώνησε-  το  πήρε  και  το  έβαλε  μέσα  στο  σακάκι 
του  ταγέρ  της. 

Μετά,  οδήγησε  το  όχημά  της  στο  Εμπορικό  Επιμελητήριο  της 
Θακέρκοβ,  το  οποίο  βρισκόταν  στη  συνοικία  Μικρόπολης,  όχι 
και  πολύ  μακριά  από  τη  Μαγική  Ακαδημία  της  πόλης.  Η Έρση 
είπε  στους  σωματοφύλακές  της  να  μείνουν  έξω  και  μπήκε  μόνη 
της.  Στους  υπαλλήλους  του  Επιμελητηρίου  έδειξε  την  ταυτότη- 
τά της,  που  την  αναγνώριζε  ως  Ιπτάμενη  Επόπτρια  του  Σεργή- 
λιου  Χρη ματοφύλακα,  και  τους  εξήγησε  ότι  το  μόνο  που  ήθελε 
ήταν  να  της  απαντήσουν  αν  υπήρχε  η εταιρεία  Αυτόματος  Στι- 
λογράφος  Α.Ε. 

«Αν  υπάρχει,  είπατε;»  ρώτησε  ο υπάλληλος,  απορημένος. 

«Μάλιστα.  Αν  υπάρχει.» 

Ο υπάλληλος  έψαξε  μέσω  του  μηχανικού  αποθηκευτικού  συ- 
στήματος, αλλά  δεν  βρήκε  τίποτα.  «Δεν  φαίνεται  να  υπάρχει 
εταιρεία  με  τέτοια  επωνυμία.» 

«Υπήρχε  κάποτε,  μήπως,  και  μετά  έκλεισε;» 

Ο υπάλληλος  κοίταξε  πάλι  μέσα  στο  σύστημα,  κι  απάντησε 
πως,  όχι,  ποτέ  δεν  υπήρχε. 

«Ευχαριστώ.» 

Η Έρση  έφυγε  από  το  Εμπορικό  Επιμελητήριο  έχοντας  επι- 
βεβαιώσει την  υποψία  της.  Επρόκειτο,  όντως,  για  εταιρεία- 
φάντασμα. 

«Τι  έγινε;»  τη  ρώτησε  ο Χρίστος,  όταν  εκείνη  πλησίασε  το 
όχημά  της,  εκεί  όπου  ήταν  σταθμευμένο  στο  πλάι  του  δρόμου. 

«Δεν  υπάρχει  στο  αρχείο  τους,»  απάντησε  η Έρση. 

«Πού  πάμε  τώρα;»  ρώτησε  η Λυκία. 

«Να  μιλήσουμε  με  τον  ιδιοκτήτη  του  ενέχυρου.» 

Ο ιδιοκτήτης  του  ενέχυρου  ονομαζόταν  Κύριλλος  Νυχταστέ- 
ρης,  και  έμενε  στη  Γραμμή:  μια  συνοικία  όλο  μονοκατοικίες·  η 
πλουσιότερη,  ίσως,  περιοχή  της  Θακέρκοβ.  Η Έρση  οδηγούσε 
τώρα  το  όχημά  της  ανάμεσα  σε  βίλες  με  δέντρα,  γρασίδι,  και 
πισίνες.  Δεν  δυσκολεύτηκε  να  βρει  το  σπίτι  του  κύριου  Νυχτα- 
στέρη,  το  οποίο  ήταν,  φυσικά,  μονοκατοικία  και  είχε  μια  μεγά- 
λη αυλή  γύρω  του. 

Η Έρση  σταμάτησε  το  όχημά  της,  άνοιξε  το  σκέπαστρό  του, 
και  βγήκε.  Στους  σωματοφύλακές  της  είπε  να  περιμένουν,  και 
πλησίασε  το  κουδούνι  πλάι  στην  καγκελωτή  είσοδο.  Το  πάτησε 
και  περίμενε. 

Ένας  άντρας  βγήκε  από  ένα  πέτρινο  σπιτάκι  στο  εσωτερικό 
του  κήπου  και  ήρθε  κοντά  της,  κοιτάζοντάς  την  πίσω  από  τα 
κάγκελα.  Ήταν,  αναμφίβολα,  μισθοφόρος.  Φορούσε  στολή,  κι 
από  τη  μέση  του  κρέμονταν  ένα  πιστόλι  κι  ένα  ξιφίδιο. 

«Παρακαλώ,  κυρία,»  είπε. 

«Θα  ήθελα  να  μιλήσω  με  τον  κύριο  Νυχταστέρη.  Είμαι  από 
την  τράπεζα  Σεργήλιος  Χρη ματοφύλακας.» 

«Τον  κύριο  Κύριλλο  Νυχταστέρη;» 

«Μάλιστα.» 

«Θα  θέλατε  να  του  αναφέρω  κάτι  συγκεκριμένο;  Όπως  για 
ποιον  λόγο  βρίσκεστε  εδώ;» 

«Είναι  κάτι  εμπιστευτικό,  δυστυχώς.» 

Ο φύλακας  τράβηξε  έναν  τηλεπικοινωνιακό  πομπό  από  την 
πίσω  μεριά  της  ζώνης  του  και  τον  έφερε  στ’αφτί  του,  πατώντας 
ένα  κουμπί  και  περιμένοντας.  «Ναι,»  είπε  τελικά,  «ο  φύλακας 
είμαι.  Είναι  μια  κυρία  εδώ,  από  την  τράπεζα  Σεργήλιος  Χρη- 
ματοφύλακας.  Θέλει  να  μιλήσει  με  τον  κύριο  Κύριλλο.  Λέει 
πως  πρόκειται  για  κάτι  εμπιστευτικό.»  Ο άντρας  περίμενε  πάλι 
για  λίγο,  χωρίς  να  μιλά.  «Μάλιστα,»  είπε  μετά,  και  έκλεισε  τον 
πομπό. 

Προς  την  Έρση:  «Περάστε.»  Πάτησε  ένα  άλλο  κουμπί  επάνω 
στον  πομπό  και  η διπλή,  καγκελωτή  πύλη  άνοιξε.  «Ελάτε  μαζί 
μου.» 

Η Έρση  τον  ακολούθησε  μέσα  στον  κήπο  και  στο  εσωτερικό 
της  μονοκατοικίας,  καταλήγοντας  σε  μια  αίθουσα  στολισμένη 
με  πίνακες  και  φυτά  που  έφταναν  ώς  το  ταβάνι.  Μια  υπηρέ- 
τρια βρισκόταν  εδώ,  περιμένοντάς  την. 

«Καθίστε,  κυρία,»  είπε  καθώς  ο φύλακας  της  πύλης  έφευγε. 
«Ο  κύριος  θα  είναι  σε  λίγο  μαζί  σας.»  Η Έρση  κάθισε  σε  μια 
από  τις  καρέκλες  του  λαξευτού  τραπεζιού.  «Θα  θέλατε  να  σας 
προσφέρω  κάτι;  Τσάι;  Καφέ;  Λεμονάδα;  Κρασί;  Τάο  βις;» 

«Τάο  βις;  Κανονικό;  Από  τη  Σάρντλι;» 

«Μάλιστα,  κυρία.» 

« Τάο  βις,  τότε. » 

Η υπηρέτρια  τής  έφερε  ένα  ποτήρι  με  κατακόκκινο  ποτό.  Η 
Έρση  ήπιε  μια  γουλιά.  Γλυκό,  και  ακριβώς  όπως  έπρεπε  να  εί- 
ναι το  τάο  βις.  Μάλλον,  όχι  μπασταρδεμένο. 

Βήματα  ακούστηκαν,  κι  ένας  άντρας  παρουσιάστηκε  ανάμε- 
σα από  δύο  κίονες  όπου  φυτά  σκαρφάλωναν.  Πρέπει  να  ήταν 
στην  ηλικία  της  Έρσης,  γύρω  στα  τριάντα-πέντε.  Είχε  δέρμα 
γαλανό,  πυκνά  μαύρα  μαλλιά,  και  διαπεραστικά  μάτια.  Φο- 
ρούσε λευκό  πουκάμισο,  πορφυρό  γιλέκο,  και  μαύρο  παντελό- 
νι. Τα  παπούτσια  του,  επίσης  μαύρα,  γυάλιζαν,  όπως  και  η αρ- 
γυρή πόρπη  της  ζώνης  του.  Στο  λαιμό  είχε  φουλάρι,  μαύρο  με 
κόκκινα  νερά. 

«Καλημέρα,»  είπε.  «Μπορώ  να  σας  εξυπηρετήσω;» 

Η Έρση  σηκώθηκε  από  τη  θέση  της.  «Ο  κύριος  Νυχταστέρης, 
σωστά; » 

«Μάλιστα.»  Ο άντρας  πλησίασε,  δίνοντάς  της  το  χέρι  του. 
Ένα  λοξό,  λεπτό  μειδίαμα  υπήρχε  στο  φρεσκοξυρισμένο  πρό- 
σωπό του.  Τα  μάτια  του  γυάλιζαν  παιχνιδιάρικα. 

Η Έρση  πήρε  το  χέρι  του  κι  εκείνος  το  έσφιξε  θερμά.  «Θα 
ήθελα  να  σας  μιλήσω  για  την  υπόθεση  ενός  οικήματος  που  σας 
ανήκει.  Στον  Παλαιοπώλη.  Μια  πολυκατοικία.» 

« Πολυκατοικία; » 

«Δεν  τη  γνωρίζετε;» 

Ο άντρας  γέλασε  ευχάριστα.  «Ορισμένα  πράγμα  μού  δια- 
φεύγουν, αλλά  είμαι  βέβαιος  πως,  αφού  εσείς  λέτε  ότι  πρόκει- 
ται για  πολυκατοικία,  πολυκατοικία  θα  είναι!» 

Μου  κάνει  πλάκα;  Η Έρση  δεν  μπόρεσε  παρά  να  χαμογελά- 
σει. «Η  υπόθεση  είναι,  πάντως,  σοβαρή,  σας  διαβεβαιώνω.» 

«Ας  την  ακούσουμε,  λοιπόν!»  Ο άντρας  έδειξε  το  τραπέζι. 

Κάποιος  καθάρισε,  ξαφνικά,  τον  λαιμό  του,  και  η Έρση 
στράφηκε,  για  να  δει  έναν  πολύ  μεγαλύτερο  άντρα  να  έχει 
πλησιάσει.  Το  δέρμα  του  ήταν  λευκό-ροζ,  και  είχε  γκρίζα  μαλ- 
λιά και  μούσια.  Φορούσε  γκρίζο  κοστούμι.  Από  την  επάνω  τσέ- 
πη του  σακακιού  του  προεξείχε  ένα  πορφυρό  μαντήλι. 

«Βλέπω,  γνωρίσατε  τον  γιο  μου,  κυρία....» 

Η Έρση  ξαφνιάστηκε.  «Τον...»  Κοίταξε  τον  νεότερο  άντρα,  ο 
οποίος  ακόμα  χαμογελούσε  μ’αυτό  τον  επιτήδειο  τρόπο.  Έ- 
στρεψε το  βλέμμα  της  στον  μεγαλύτερο  άντρα.  «Έρση’μορ 
Κάρινλωφ,»  συστήθηκε,  τείνοντας  το  χέρι  της. 

Ο γκριζομάλλης  αντάλλαξε  μια  σύντομη  χειραψία  μαζί  της. 

«Εσείς  είστε  ο κύριος  Κύριλλος  Νυχταστέρης,  σωστά;» 

«Μάλιστα,»  της  αποκρίθηκε. 

Η Έρση  κοίταξε  πάλι  τον  νεότερο,  γαλανόδερμο  άντρα.  «Με 
ρωτήσατε  αν  είμαι  ο κύριος  Νυχταστέρης,»  είπε  εκείνος,  χωρίς 
ν’ακούγεται  ν’απολογείταυ  εξακολουθούσε  να  χαμογελά. 

«Μπορείς  να  μας  αφήσεις  μόνους,  Άρη;»  τον  ρώτησε  ο Κύ- 
ριλλος, κάπως  ενοχλημένα,  αν  και  η συμπεριφορά  του  γιου  του 
δεν  έμοιαζε  να  τον  εκπλήσσει. 

«Όπως  επιθυμείς,  πατέρα,»  αποκρίθηκε  εκείνος.  Και  προς 
την  Έρση,  προτού  αποχωρήσει:  «Μια  άλλη  φορά,  ίσως.» 

«Με  συγχωρείτε  γι’ αυτό,»  είπε  ο Κύριλλος.  «Παρακαλώ,  κα- 
θίστε.» 

Η Έρση  κάθισε,  και  εκείνος  κάθισε  αντίκρυ  της. 

«Μου  είπαν  ότι  είστε  εδώ  εκ  μέρους  της  τράπεζας  Σεργήλιος 
Χρη ματοφύλακας·  κι  αν  κρίνω  από  την  κατάληξη  του  ονόμα- 
τος σας,  είστε  επίσης  του  τάγματος  των  Τεχνομαθών.» 

Η Έρση  εσκεμμένα  είχε  προσθέσει  το  ’μορ  στο  τέλος  του  ο- 
νόματος της,  ελπίζοντας  ότι  έτσι  θα  αποκτούσε  περισσότερο 
κύρος  - πράγμα  που  φαινόταν  να  είχε  πετύχει.  «Μάλιστα,» 
αποκρίθηκε-  κι  αμέσως  μετά,  μπήκε  στο  θέμα:  «Υπάρχει  ένα 
πρόβλημα,  κύριε  Νυχταστέρη,  στην  τράπεζά  μας,  και  μέρος 
του  προβλήματος  είναι  κι  ένα  οικοδόμημα  που  σας  ανήκει.» 

«Σας  ακούω,»  είπε  ο Κύριλλος  ακουμπώντας  την  πλάτη  του 
στην  καρέκλα.  «Συνεχίστε.»  Την  ατένιζε  παρατηρητικά.  Δε 
φαινόταν  προδιατεθειμένος  ούτε  θετικά  ούτε  αρνητικά  απένα- 
ντι της.  Η στάση  ενός  επαγγελματία. 

Η Έρση  τού  μίλησε  για  την  υπόθεση.  Του  είπε  τα  πάντα,  για- 
τί, έτσι  κι  αλλιώς,  δεν  ήξερε  και  τόσα  πολλά.  Δεν  είχε  πληρο- 
φορίες που  ήθελε  να  αποκρέψει.  Μονάχα  εμπιστευτικές  λε- 
πτομέρειες απέφυγε  να  αναφέρει,  όπως  το  ακριβές  ποσό  του 
δανείου  και  τη  διεύθυνση  της  υποτιθέμενης  έδρας  του  Αυτό- 
ματου Στιλογράφου. 

«Γνωρίζατε,  κύριε  Νυχταστέρη,  ότι  η πολυκατοικία  σας  χρη- 
σιμοποιήθηκε για  μια  τέτοια  απάτη;» 

«Ασφαλώς  και  όχι,»  αποκρίθηκε  εκείνος,  χωρίς  να  μοιάζει 
σαστισμένος.  Δεν  πρέπει  να  είχε  ανησυχήσει  στο  ελάχιστο  από 
όσα  τού  είχε  πει  η Έρση. 

«Αυτοί  που  μας  έδωσαν  τα  ψεύτικα  στοιχεία  ήξεραν,  πάντως, 
πάρα  πολλές  λεπτομέρειες  για  το  οικοδόμημα.  Λεπτομέρειες 
που  δεν  είναι  εύκολο  να  αποκτήσει  κανείς,  εκτός  αν  έχει  τις 
κατάλληλες  διασυνδέσεις.» 

«Τότε,  μάλλον,  έχουν  τις  κατάλληλες  διασυνδέσεις,  κυρία 
Κάρινλωφ,»  είπε  ο Κύριλλος  Νυχταστέρης.  «Μπορώ  να  σας 
διαβεβαιώσω,  όμως,  ότι  δεν  τους  έδωσα  εγώ  τις  πληροφορίες.» 

«Ποιοι  θα  μπορούσαν  να  είναι;  Γνωρίζετε;» 

«Δεν  έχω  την  παραμικρή  ιδέα.  Θα  προσέχω,  όμως,  από  δω 
και  πέρα  σε  ποιον  δίνω  τα  στοιχεία  μου  - αυτό  είναι  το  βέβαι- 
ο.» 

Το  τελευταίο  σχόλιο  έμοιαζε  λιγάκι  προσποιητό  στην  Έρση, 
γιατί  ο Κύριλλος  Νυχταστέρης,  σίγουρα,  ήταν  από  τους  αν- 
θρώπους που  έτσι  κι  αλλιώς  πρόσεχαν  ιδιαιτέρως  σε  ποιον  έδι- 
ναν τα  στοιχεία  τους.  Το  βλέμμα  και  μόνο  αυτού  του  ανθρώπου 
υποδήλωνε  ότι  ήταν  πανούργος. 

Η Έρση  χαμογέλασε  τυπικά.  «Μάλιστα.  Αν  πάντως,  οποια- 
δήποτε στιγμή,  νομίζετε  ότι  μπορείτε  κάπως  να  μας  βοηθήσε- 
τε, θα  σας  προέτρεπα  να  απευθυνθείτε  στο  υποκατάστημά 
μας,  στον  Γαιοδόμο.» 

«Γνωρίζω  πού  είναι  το  υποκατάστημά  σας.  Έχω  και  λογα- 
ριασμούς εκεί.» 

Η Έρση  σηκώθηκε  από  την  καρέκλα  της.  «Σας  ευχαριστώ 
που  με  δεχτήκατε,  κύριε  Νυχταστέρη,»  είπε. 

Ο Κύριλλος  σηκώθηκε  επίσης,  κι  αντάλλαξαν  ακόμα  μια  χει- 
ραψία. «Δεν  έκανα  τίποτα  ιδιαίτερο.» 

Αυτό  είναι  αλήθεια , σκέφτηκε  η Έρση.  Αλλά  ίσως  και  να  μην 
ξέρεις  τίποτα  που  να  μπορεί  να  με  βοηθήσει. 

«Θα  σας  συνοδέψω  ώς  την  έξοδο,»  προθυμοποιήθηκε  ο Κύ- 
ριλλος, και  τη  συνόδεψε  μέχρι  την  καγκελόπορτα  του  κήπου. 


«Τζίφος,»  είπε  η Έρση,  καθώς  έμπαινε  στο  όχημά  της  και  κα- 
θόταν στη  θέση  του  οδηγού.  «Ο  τύπος  ή ήξερε  κάτι  και  δεν  εί- 
πε τίποτα,  ή δεν  ήξερε  τίποτα  και  δεν  είπε  τίποτα.»  Πατώντας 
ένα  κουμπί  στην  κονσόλα,  έκλεισε  το  σκέπαστρο  πάνω  από  ε- 

κείνη  και  τους  δύο  σωματοφύλακες  της.  «Και  ο γιος  του  ήταν 
περίεργος  - αλλά  αυτό  δεν  έχει  σχέση.» 

«Περίεργος;»  ρώτησε  η Λυκία. 

«Παρουσιάστηκε  πριν  από  τον  πατέρα  του,  κι  όταν  είπα  Ό 
κύριος  Νυχταστέρηςβ,  είπε  'Ναι’  κι  έκανε  να  μου  πιάσει  κου- 
βέντα- αλλά  ο πατέρας  του  παρουσιάστηκε  αμέσως  μετά,  κι 
έτσι  δεν  είπαμε  ουσιαστικά  τίποτα.» 

Η Λυκία  γέλασε.  «Βλαμμένος.» 

«Κατά  πάσα  πιθανότητα,»  συμφώνησε  η Έρση,  αν  και  ο Ά- 
ρης Νυχταστέρης  δεν  της  είχε  δώσει  την  εντύπωση  του  μαλα- 
κισμένου  πλουσιόπαιδου.  Υπήρχε  κάτι  το  πολύ  πιο  πονηρό  και 
υποψιασμένο  στο  βλέμμα  του  και  στο  χαμόγελό  του. 

«Πού  πηγαίνουμε  τώρα,  κύρια  Επόπτρια;»  ρώτησε  η Λυκία. 

«Στην  ιδιοκτήτρια  της  υποτιθέμενης  έδρας.» 

«Να  οδηγήσω  εγώ;»  πρότεινε  ο Χρίστος.  «Οδηγείτε  από  το 
πρωί,  κυρία  Επόπτρια.» 

«Εντάξει,»  συμφώνησε  η Έρση,  γιατί  ο προορισμός  τους  δεν 
ήταν  κοντά.  Άνοιξε  το  σκέπαστρο,  για  να  έχουν  χώρο,  και  βγή- 
κε από  το  όχημα.  Ο Χρίστος  σηκώθηκε  από  τις  πισινές  θέσεις 
και  πήγε  στη  μπροστινή. 

Και  η Έρση,  καθώς  στεκόταν  έξω  από  το  όχημά  της,  είδε  κά- 
ποιον να  την  κοιτάζει  από  ένα  απ’τα  παράθυρα  της  βίλας  του 
Νυχταστέρη,  και  νόμιζε  ότι  ήταν  ο γιος  του,  ο Άρης.  Απλή  πε- 
ριέργεια, ή κάτι  περισσότερο; 

«Κυρία  Επόπτρια;»  Η Λυκία. 

Η Έρση  πήρε  το  βλέμμα  της  από  τη  βίλα  και  κάθισε  πλάι  στη 
σωματοφύλακα,  στη  μία  από  τις  δύο  πίσω  θέσεις  του  οχήματος 
της· 

Ο Χρίστος  έκλεισε  το  σκέπαστρο,  άναψε  τη  μηχανή,  και  έφυ- 
γαν. 

Η ιδιοκτήτρια  του  οδοντιατρείου  κατοικούσε  στη  συνοικία  που 
ονομαζόταν  Ναός,  νότια  του  Λημεριού  και  αρκετά  μακριά  από 
τη  Γραμμή.  Ήταν  προχωρημένο  μεσημέρι  όταν  η Έρση  έφτασε 
στη  διεύθυνση  που  της  είχε  δώσει  ο κύριος  Μαρκ  Λαρνάμω  και 
είδε  μια  πολυκατοικία  να  ορθώνεται  αντίκρυ  της. 

«Περιμένετέ  με  εδώ,»  είπε  στους  σωματοφύλακες  και  πήγε 
στην  είσοδο  της  πολυκατοικίας.  Κοίταξε  τα  κουδούνια,  βρήκε 
το  όνομα  που  την  ενδιέφερε  - Ηλέννια  Νορένδρεφ  - και  χτύ- 
πησε, μία  φορά  αλλά  δυνατά. 

Μετά  από  λίγο  μια  φωνή  ακούστηκε  από  το  μεγάφωνο: 
«Μάλιστα;»  Γυναικεία-  κουρασμένη,  ίσως. 

«Χαίρετε,»  είπε  η Έρση,  «και  με  συγχωρείτε  για  την  ενόχλη- 
ση. Είστε  η κυρία  Ηλέννια  Νορένδρεφ;» 

«Μάλιστα...» 

«Θα  ήθελα  να  σας  μιλήσω  για  μια  υπόθεση  της  τράπεζας 
Σεργήλιος  Χρη ματοφύλακας.  Είναι  πολύ  σημαντικό,  και  σας 
αφορά  εν  μέρει.  Το  όνομά  μου  είναι  Έρση’μορ  Κάρινλωφ,  και 
έρχομαι  εκ  μέρους  της  τράπεζας.  Μπορώ  να  σας  δείξω  και  την 
ταυτότητά  μου.» 

Μια  στιγμή  σιωπής-  μετά:  « Περάστε . Στον  τρίτο  όροφο  εί- 
μαι.» 

Η εξώπορτα  της  πολυκατοικίας  άνοιξε  και  η Έρση  μπήκε. 
Πήρε  τον  ανελκυστήρα  και  ανέβηκε  στον  τρίτο  όροφο.  Εκεί, 
στο  κατώφλι  ενός  διαμερίσματος,  την  περίμενε  μια  γυναίκα  με 
μαύρο  δέρμα  και  πράσινα,  μακριά  μαλλιά.  Φορούσε  μελανή 
ρόμπα  με  αργυρά  κεντήματα  λουλουδιών. 

«Με  συγχωρείτε  που  ενοχλώ  αυτή  την  ώρα,»  είπε  η Έρση 
πλησιάζοντας. 

«Δεν  πειράζει,»  αποκρίθηκε  η γυναίκα,  ήπια. 

«Είστε  η κυρία  Ηλέννια  Νορένδρεφ,  σωστά;»  ρώτησε  η Έρ- 
ση, μη  θέλοντας  πάλι  να  γίνουν  λάθη  όπως  την  προηγούμενη 
φορά  με  τον  γιο  του  Νυχταστέρη. 

«Μάλιστα,»  αποκρίθηκε  η Ηλέννια.  «Ελάτε.  Περάστε.» 

Η Έρση  την  ακολούθησε  μέσα  σ’ένα  διαμέρισμα  που  ήταν 
κατά  το  ήμισυ  στούντιο.  Είδε  εργαλεία,  ένα  κρεβάτι... 

Η Ηλέννια  είπε:  «Κάνω  δερματοστιξία.» 

Η Έρση  κατάλαβε.  «Μάλιστα.»  Χαμογέλασε.  «Πάντα  το 
σκεφτόμουν  αλλά  δεν  το  έχω  ακόμα  τολμήσει.» 

«Δεν  είναι  τόσο  τρομερό  όσο  λένε,»  αποκρίθηκε  η Ηλέννια, 
οδηγώντας  την  σ’ένα  μικρό  καθιστικό. 

Η Έρση  είδε,  με  την  άκρια  του  ματιού  της,  μια  σκιά 
ν’ απομακρύνεται  από  το  κατώφλι  μιας  πόρτας  στα  δεξιά. 

«Ο  σύζυγός  μου,»  είπε  η Ηλέννια-  και,  δείχνοντας  τον  κανα- 
πέ με  μια  άνετη  χειρονομία:  «Καθίστε.» 

Η Έρση  κάθισε,  και  η Ηλέννια  κάθισε  αντίκρυ  της  σε  μια  μι- 
κρή πολυθρόνα.  «Οφείλω  να  ομολογήσω  ότι  μ’έχετε  ανησυχή- 
σει. Δεν  έχω  πάρε-δώσε  με  τον  Σεργήλιο  Χρη ματοφύλακα.» 

Η Έρση  τής  έδειξε  την  ταυτότητά  της.  «Σε  περίπτωση  που 
υπάρχει  αμφιβολία  ότι  όντως  έρχομαι  από  την  τράπεζα.» 

«Εντάξει,»  είπε  η Ηλέννια,  «δεν  είναι  εκεί  το  θέμα.  Πείτε 
μου,  περί  τίνος  πρόκειται;» 

Η Έρση  τής  εξήγησε,  και  την  είδε  να  συνοφρυώνεται,  ανή- 

συχη· 

«Δεν  είχα  καμία  ιδέα  γι’ αυτό,»  δήλωσε  τελικά  η Ηλέννια. 
«Απορώ,  μάλιστα,  πώς...  μπόρεσαν  να  το  κάνουν,  όποιοι  κι  αν 
είναι.» 

«Δώσατε  τα  στοιχεία  του  διαμερίσματος  που  νοικιάζετε  σε 
κάποιον  που  θα  μπορούσατε,  ίσως,  να  χαρακτηρίσετε  ύπο- 
πτο;» ρώτησε  η Έρση. 

Η Ηλέννια,  ακόμα  συνοφρυωμένη,  κούνησε  το  κεφάλι.  «Όχι, 
δεν  νομίζω...  Όχι...  Χρόνια  το  έχω  νοικιασμένο  ως  οδοντια- 
τρείο. Ποτέ  ξανά  δεν  είχε  συμβεί  κάτι  παρόμοιο.» 

«Δηλαδή,  δεν  μπορείτε  να  κάνετε  καμία  υπόθεση  απολύ- 
τως;» είπε  η Έρση. 

«Δυστυχώς  όχι.  Μου  μιλάτε  για  κακοποιούς,  αναμφίβολα, 
και  με  τέτοιους  ανθρώπους  δεν  σχετίζομαι.  Παλιότερα,  ίσως, 
να...  αλλά...»  Φάνηκε  σκεπτική. 

«Τι  είναι;»  ρώτησε  η Έρση.  «Πείτε  μου.»  Βρήκαμε  κάτι,  επι- 
τέλους; 

«Παλιότερα,  το  Λημέρι  το  είχε  υπό  την  κυριαρχία  της  μια 
συμμορία,  η Λεγεώνα.  Μάλλον  θα  το  γνωρίζετε,  σωστά;» 

«Έχω  ακούσει  για  τη  Λεγεώνα,  πράγματι,»  αποκρίθηκε  η 
Έρση,  «αν  και  δεν  διαμένω  στη  Θακέρκοβ.» 

«Η  Λεγεώνα,  πρόσφατα,  διαλύθηκε.  Οι  ίδιοι  οι  κάτοικοι  του 
Λημεριού  την  έδιωξαν  και  πολλοί  λένε  ότι  τους  βοήθησε  η Ε- 
πανάσταση να  το  κατορθώσουν  αυτό.  Δεν  ξέρω  αν  αληθεύει, 
ασφαλώς.  Όπως  σας  είπα,  δεν  έχω  επαφές  με...  ύποπτα  πρό- 
σωπα. » 

«Πού  ακριβώς  θέλετε  να  καταλήξετε;»  ρώτησε  η Έρση. 

«Η  Λεγεώνα,  όταν  είχε  τον  έλεγχο  του  Λημεριού,  είχε  τον 
πλήρη  έλεγχο.  Δηλαδή,  υπήρχαν  περιπτώσεις  που  είχαν  πάρει 
σπίτια  ανθρώπων  με  το  έτσι-θέλω.  Δε  θα  με  εξέπληττε,  λοιπόν, 
αν  πουλούσαν  και  πληροφορίες  σε  άλλους  κακοποιούς...»  Η 
Ηλέννια  ανασήκωσε  τους  ώμους. 

«Υποθέτετε,  λοιπόν,  ότι  ίσως  η Λεγεώνα  να  έδωσε  τα  στοι- 
χεία του  σπιτιού  που  νοικιάζετε  σε...  κάποιους  άλλους.» 

«Ναι,»  αποκρίθηκε  η Ηλέννια,  «δεν  θα  το  απέκλεια  καθό- 
λου.» 

Καί  πράγματι,  ακονγεται  λογικό,  σκέφτηκε  η Έρση.  «Υπάρ- 
χει τρόπος  για  να  επικοινωνήσει  κάποιος  με  τη  Λεγεώνα,  τώ- 
ρα;» 

«Αν  υπάρχει,  εγώ  δεν  τον  ξέρω.  Αλλά,  όπως  σας  είπα,  η Λε- 
γεώνα έχει  διαλυθεί.  Κάποια  μέλη  της,  βέβαια,  θα  έχουν  επι- 
ζήσει  ύστερα  από  την  εξέγερση,  αλλά...  εγώ  δεν  ξέρω  τίποτα.» 
Η Ηλέννια  έπλεξε  τα  δάχτυλά  της,  νευρικά. 

«Μάλιστα,»  είπε  η Έρση.  «Σας  ευχαριστώ  που  μου  μιλήσα- 
τε. » Σηκώθηκε  από  τον  καναπέ. 

Και  η Ηλέννια  σηκώθηκε  από  την  πολυθρόνα.  «Δεν  υπάρχει 
πρόβλημα.»  Αμέσως  μετά  ρώτησε:  «Υπάρχει  περίπτωση  να 
μπλέξω  εγώ  σ’αυτή  την  ιστορία;» 

«Δεν  το  νομίζω,»  αποκρίθηκε  η Έρση.  «Καταλαβαίνω  ότι  οι 
πληροφορίες  πάρθηκαν  χωρίς  τη  συγκατάθεσή  σου.»  Της  μί- 
λησε στον  ενικό  για  να  φανεί  φιλική  και  να  την  καθησυχάσει. 

Η Ηλέννια  ένευσε.  «Ακριβώς.» 

Η Έρση  τής  έδωσε  το  χέρι  της.  «Χαιρετώ.  Και  κάποια  στιγμή 
ίσως  να  σ’επισκεφτώ  για  εκείνη  τη  δερματοστιξία.» 

Η Ηλέννια  χαμογέλασε.  «Όποτε  θέλεις.» 

Ξεπροβόδισε  την  Έρση  ώς  την  έξοδο  του  διαμερίσματος  της, 
κι  εκείνη  πήρε  τον  ανελκυστήρα  και  κατέβηκε. 


Ο Χρίστος  οδήγησε  το  τρίκυκλο  ώς  τον  Περίοικο,  και  ρώτησε 
την  Έρση  αν  θα  ήθελε  να  τη  φρουρούν  μέσα  στο  ξενοδοχείο. 

Εκείνη  το  σκέφτηκε.  Ο Νυχταστέρης  και  ο γιος  του  την  είχαν 
κάπως  ανησυχήσει  με  τον  τρόπο  τους,  αλλά...  τι  θα  έκαναν;  Ας 
μη  γίνομαι  παρανοϊκή,  σκέφτηκε  παρότι  εντός  της  ένιωθε  κάτι 
να  την  ενοχλεί. 

Αναστέναξε.  «Το  νομίζεις  απαραίτητο;»  ρώτησε  τον  Χρίστο. 

«Δεν  ξέρω  αν...  τραβήξαμε  ανεπιθύμητη  προσοχή·  αλλά  δεν 
θα  το  απέκλεια  κιόλας.» 

Η Έρση  δεν  μίλησε  αμέσως,  κι  έτσι  η Λυκία  πρόλαβε  να  ρω- 
τήσει: «Θα  μείνουμε  κι  άλλο  στη  Θακέρκοβ,  τώρα;» 

Καλό  ερώτημα.  Αυτός  ο Αυτόματος  Στιλογράφος  δεν  έχει  ε- 
νεργήσει μόνο  εδώ.  Κι  επιπλέον,  τι  άλλο  μπορώ  να  κάνω  εδώ; 
Να  αναζητήσω  τη  Λεγεώνα;  Δεν  θα  είναι  εύκολο  πράγμα.  Κα- 
θόλου εύκολο,  και  έξω  από  την  ειδικότητά  μου.  Θα  χρειαστώ 
ανθρώπους  που  σχετίζονται  με  τον  υπόκοσμο...  και  ίσως  στο 
τέλος  να  μη  γίνει  και  τίποτα. 

«Θα  επιστρέφουμε  στη  Νίρβεκ,»  είπε.  «Θέλω  να  δω  αν  είναι 
αληθινό  το  ενέχυρο  και  η έδρα  που  έχει  δηλώσει  εκεί  ο Αυτό- 
ματος Στιλογράφος.» 

«Πιστεύετε  ότι  θα  είναι,  κυρία  Επόπτρια;»  έκανε  ο Χρίστος. 

«Είμαι  βέβαιη  πως  δεν  θα  είναι.  Ίσως,  όμως,  στη  Νίρβεκ  να 
καταφέρω  να  βρω  κάποιο  καλύτερο  στοιχείο  για  να  ακολου- 
θήσουμε.» 

«Τέλος  πάντων.  Θέλετε  φύλαξη  γι’ απόψε;» 

Η Έρση  κούνησε  το  κεφάλι.  «Όχι.  Αποκλείεται  να  επιχειρή- 
σουν τίποτα,  όποιοι  κι  αν  είναι.  Τι  να  φοβηθούν;  Δεν  έχω  κα- 
νένα ίχνος  τους,  ουσιαστικά.  Αυτά  που  έγιναν,  αναμφίβολα,  θα 
τα  περίμεναν  αμέσως  μόλις  η τράπεζα  εντόπιζε  ότι  κάτι  δεν 
πήγαινε  καλά. 

»Το  πρωί,  φεύγουμε  για  Νίρβεκ  πάλι.  Να  ενημερώσετε  τον 
Ευγένιο.» 


3· 


Αν  και  η Έρση  όφειλε  να  παραδεχτεί  ότι  είχε  μια  κάποια  ανη- 
συχία, η νύχτα  δεν  αποδείχτηκε  επεισοδιακή,  και  το  πρωί  πήγε 
στον  Αερολιμένα  της  Θακέρκοβ  για  να  πετάξει  για  Νίρβεκ  ξα- 
νά, μέσα  στη  Φωνή  του  Ουρανού. 

«Το  πράγμα  έμπλεξε,  κυρία  Επόπτρια;»  τη  ρώτησε  ο Ευγένι- 
ος προτού  ξεκινήσει  να  πιλοτάρει  το  σκάφος. 

«Ναι-  και  το  μπλέξιμο  μάλλον  δεν  είναι  μικρό,»  αποκρίθηκε 
η Έρση. 

«Μετά,  θα  επιστρέφουμε  πάλι  στη  Θακέρκοβ;» 

«Ανάλογα.  Μπορεί  να  πετάξουμε  και  κατευθείαν  για  Μέλβε- 
ρηθ.  Θέλω  να  δω  πρώτα  τι  θα  βρω  στη  Νίρβεκ.» 

Το  αεροπλάνο  απογειώθηκε  και  σε  καμία  ώρα  έφτασε  στον 
προορισμό  του.  Προσγειώθηκε  στον  Αερολιμένα  της  Νίρβεκ, 
και  η Έρση  σηκώθηκε  από  τη  θέση  της. 

«Να  σας  συνοδέψουμε,  κυρία  Επόπτρια;»  τη  ρώτησε  ο Χρί- 
στος. 

«Ναι,  ελάτε,»  αποκρίθηκε  εκείνη·  γιατί,  παρότι  δεν  είχε  συμ- 
βεί τίποτα  που  να  την  έχει  κάνει  να  φοβάται,  είχε  την  αίσθηση 
ότι  βρισκόταν  μπροστά  σε  κάτι  μεγάλο  και  αόρατο,  κι  επομέ- 
νως τρομαχτικό. 

Κάθισε  στο  τιμόνι  του  οχήματος  της  και  οι  δύο  σωματοφύλα- 
κες κάθισαν  στις  πισινές  θέσεις.  Η πόρτα  του  αεροσκάφους 
άνοιξε  και  η ράμπα  κατέβηκε,  και  η Έρση  οδήγησε  το  τρίκυκλο 
έξω  από  τη  Φωνή  τον  Ουρανού. 

Δεν  καθυστέρησε  καθόλου  με  το  να  πάει  στο  ξενοδοχείο-  πή- 
γε κατευθείαν  στο  υποκατάστημα  του  Σεργήλιου  Χρη ματοφύ- 
λακα, όπου  οι  υπάλληλοι  ξαφνιάστηκαν  που  την  ξαναείδαν. 
Δεν  ήταν  συνηθισμένο  η Ιπτάμενη  Επόπτρια  να  κάνει  δύο  τόσο 
κοντινές  επισκέψεις. 

Η Θεώνη  Ανεμόπνοη,  η Διευθύντρια  του  υποκαταστήματος, 
ταράχτηκε  από  την  εμφάνιση  της  Έρσης,  όταν  εκείνη  μπήκε 
στο  γραφείο  της.  «Κυρία  Επόπτρια!»  είπε  καθώς  σηκωνόταν 
όρθια  φτιάχνοντας  ασυναίσθητα  τη  φούστα  της.  Το  δέρμα  της 
ήταν  λευκό-ροζ,  και  τα  μαλλιά  της  ξανθά  και  δεμένα  κότσο, 
σφιχτά. 

«Συγνώμη  για  τη  δεύτερη  επίσκεψη,»  είπε  η Έρση  τυπικά, 
«αλλά  πρέπει  να  κοιτάξω  κάτι  στο  αρχείο  σας.» 

«Ασφαλώς.  Ασφαλώς.»  Η Θεώνη  τής  έκανε  χώρο  στο  γρα- 
φείο της,  για  να  καθίσει  αν  ήθελε  και  να  χρησιμοποιήσει  το 
σύστημα  αποθήκευσης  δεδομένων. 

Η Έρση  πλησίασε  και  κάθισε  στη  μαλακή  πολυθρόνα.  Πλη- 
κτρολόγησε, φέρνοντας  στην  οθόνη  τις  πληροφορίες  σχετικά 
με  το  δάνειο  στην  εταιρεία  Αυτόματος  Στιλογράφος  Α.Ε.  - 
300.000  ήλιοι:  ένα  διόλου  ευκαταφρόνητο  ποσό.  Μάλιστα... 

σκέφτηκε,  κοιτάζοντας  τα  στοιχεία  της  έδρας  στη  Νίρβεκ,  κα- 
θώς και  τα  στοιχεία  του  ενέχυρου. 

«Μπορώ  να  έχω  το  συμβόλαιο  του  δανείου;»  ρώτησε  τη 
Θεώνη. 

«Ναι,»  αποκρίθηκε  εκείνη.  Πήγε  σ’ένα  ντουλάπι,  το  άνοιξε, 
έψαξε  τους  φακέλους,  πήρε  έναν  απ’αυτούς- 

Ο επικοινωνιακός  δίαυλος  κουδούνισε.  Η Θεώνη,  αμέσως, 
τον  σήκωσε.  «Μάλιστα,»  είπε-  και  μετά:  «Δεν  μπορώ  τώρα- 
είμαι  απασχολημένη.  Η Ιπτάμενη  Επόπτρια  είναι  εδώ.»  Έ- 
κλεισε τον  δίαυλο  και  έδωσε  στην  Έρση  τον  φάκελο. 

Εκείνη  κοίταξε  όλα  τα  στοιχεία  της  συναλλαγής,  ακουμπώ- 
ντας  την  πλάτη  της  στην  πολυθρόνα.  Ρώτησε  τη  Διευθύντρια,  η 
οποία  στεκόταν  όρθια  αντίκρυ  της,  με  τα  χέρια  πλεγμένα 
μπροστά  από  τη  ζώνη  της:  «Αυτές  οι  πληροφορίες,  για  την  έ- 
δρα της  εταιρείας  και  για  το  ενέχυρο,  έχει  εξακριβωθεί  ότι  εί- 
ναι αληθινές;» 

«Ναι,  βεβαίως  και  είναι-  Θέλω  να  πω,  ναι,  πρέπει  να  είναι 
αληθινές.  Γιατί  ρωτάτε;» 

Η Έρση  την  ατένισε  παρατηρητικά.  Νομίζει  ότι  θα  τη  δα- 
γκώσω, για  όνομα  της  Λόρκης!  Τόσο  άγρια  είναι  η όψη  μου; 
Αναστέναξε.  «Δεν  κάθεσαι;»  πρότεινε,  αφήνοντας  τον  πληθυ- 
ντικό, μήπως  η Θεώνη  νιώσει  πιο  άνετα. 

Η Διευθύντρια  κάθισε  αντίκρυ  της. 

Καλύτερα,  τώρα.  Η Έρση  είπε:  «Ο  Αυτόματος  Στιλογράφος 
έχει  κάνει  ήδη  μία  απάτη  στο  Υποκατάστημα  Θακέρκοβ.»  Και 
εξήγησε,  συνοπτικά. 

Τα  μάτια  της  Θεώνης  γούρλωσαν.  «Και  μπορεί  να  συμβαίνει 
το  ίδιο  κι  εδώ;» 

«Δεν  θα  το  απέκλεια.  Γι’αυτό  ρωτάω  - έχουν  ελεγχθεί  τα 
στοιχεία; » 

Εκείνη  κούνησε  το  κεφάλι,  μοιάζοντας  πιο  χαλαρή  τώρα. 
«Όχι.  Αν  και  σκοπεύαμε  στο  εγγύς  μέλλον  να  επικοινωνήσουμε 

με  την  εταιρεία-  μας  χρωστά  ήδη  δύο  δόσεις.  Δεν  έχει  πληρώ- 
σει ούτε  μία  φορά.» 

«Ναι,  το  βλέπω  αυτό,»  είπε  η Έρση.  Και  πληκτρολόγησε. 
«Θα  πάω  να  ελέγξω  αν  τα  στοιχεία  είναι  αληθινά.»  Από  το  ε- 
κτυπωτικό  μηχάνημα  παραδίπλα  ένα  χαρτί  άρχισε  να  βγαίνει, 
επάνω  στο  οποίο  ήταν  όλες  οι  πληροφορίες  που  θα  χρειαζόταν 
η Επόπτρια  για  να  ερευνήσει  την  υπόθεση. 

«Να  με  ενημερώσετε  αν  διαπιστώσετε  ότι  κι  εδώ  έχει  γίνει  η 
ίδια  απάτη,»  ζήτησε  η Θεώνη. 

«Φυσικά  και  θα  σε  ενημερώσω,»  αποκρίθηκε  η Έρση.  Σηκώ- 
θηκε από  την  πολυθρόνα  και  πήγε  να  πάρει  το  εκτυπωμένο 
χαρτί. 


Πρώτα,  μια  απλή  κλήση. 

Η Έρση,  μέσα  στο  όχημά  της,  κάλεσε  μέσω  του  τηλεπικοινω- 
νιακού πομπού  της  την  έδρα  του  Αυτόματου  Στιλογράφου. 

Καμία  απάντηση. 

«Τα  ίδια  κι  εδώ...»  μουρμούρισε.  Έκλεισε  τον  πομπό  και  εί- 
πε: «Πάμε  να  δούμε  από  πιο  κοντά.» 

Ξεκίνησε  το  τρίκυκλο. 

Σ’έναν  σταθμό  ενέργειας  λίγο  παρακάτω,  σταμάτησε  κι  αγό- 
ρασε μια  ενεργειακή  φιάλη,  την  οποία  ο Χρίστος  προσάρμοσε 
στην  ειδική  θυρίδα  στην  πίσω  μεριά  του  οχήματος,  αντικαθι- 
στώντας την  προηγούμενη  φιάλη  η οποία  είχε  σχεδόν  τελειώ- 
σει. 

Η Έρση  είδε  την  ένδειξη  ποσότητα  ενεργειας  να  ανεβαίνει 
πάλι  στο  ιοο%,  και  οδήγησε  το  τρίκυκλο  στο  Χαμηλό  Λιμάνι, 
μια  περιοχή  της  Νίρβεκ  δίπλα  στον  ποταμό  Τάρνοφ,  η οποία 
είχε  πάρει  αυτό  το  όνομα  επειδή  βρισκόταν  πιο  χαμηλά  από 
άλλες  συνοικίες  και  ορισμένες  φορές,  όταν  ο ποταμός  φού- 
σκωνε, οι  δρόμοι  της  πλημμύριζαν. 

Η έδρα  του  Αυτόματου  Στιλογράφου  ήταν  κάπου  εδώ.  Η Έρ- 
ση  έψαξε  για  τη  διεύθυνση  μέσα  στη  μικρή  οθόνη  του  συστή- 
ματος του  οχήματος  της,  όπου  ήταν  αποθηκευμένοι  οι  χάρτες 
αρκετών  πόλεων  της  Σεργήλης.  Βρήκε  τον  δρόμο  που  ήθελε 
και  κατευθύνθηκε  προς  τα  εκεί.  Σταμάτησε,  τελικά,  μπροστά 
σε  μια  παλιά  πολυκατοικία  που  ο σοβάς  της  έμοιαζε  να  ξε- 
φλουδίζει. Κατέβηκε  από  το  όχημα  και  πήγε  να  κοιτάξει  τα 
κουδούνια.  Πουθενά  δεν  υπήρχε  η επωνυμία  του  Αυτόματου 
Στιλογράφου,  παρότι  στο  συμβόλαιο  η έδρα  ήταν  στον  πρώτο 
όροφο  αυτής  της  πολυκατοικίας. 

Η Έρση  επέστρεψε  στο  τρίκυκλό  της,  λέγοντας  στους  σωμα- 
τοφύλακες: «Πάμε  να  βρούμε  τον  ιδιοκτήτη.» 

Ο ιδιοκτήτης  ήταν  ένας  γέρος  που  είχε  μια  ταβέρνα  κοντά 
στις  αποβάθρες  του  ποταμού.  Το  δέρμα  του  ήταν  γαλανό  και 
ζαρωμένο,  τα  μούσια  του  γκρίζα  και  άγρια-  μαλλιά  δεν  είχε 
σχεδόν  καθόλου  στο  κεφάλι  του.  Η Έρση  μπήκε  στην  ταβέρνα, 
μαζί  με  τους  σωματοφύλακές  της,  και  τον  είδε  να  κάθεται 
σ’ένα  τραπέζι  με  μια  κούπα  μπίρα  από  κοντά.  Το  πάτωμα 
σφουγγάριζε  μια  κοπέλα.  Κανένας  πελάτης  δεν  ήταν  στο  μα- 
γαζί, εκτός  από  έναν  τύπο  που  κοιμόταν  σκυμμένος  πάνω 
σ’ένα  γωνιακό  τραπέζι,  προφανώς  τύφλα  στο  μεθύσι. 

Η Έρση,  αφού  ρώτησε  ποιος  ήταν  ο ιδιοκτήτης,  μίλησε  με 
τον  γέρο,  δηλώνοντάς  του  πως  δούλευε  για  τον  Σεργήλιο  Χρη- 
ματοφύλακα  και  εξηγώντας  του  τι  συνέβαινε  με  τον  Αυτόματο 
Στιλογράφο. 

«Κι  εγώ  τους  ψάχνω  τους  λεχρίτες.  Μου  χρωστάνε  νοίκια,» 
αποκρίθηκε  ο ταβερνιάρης.  «Είχαν  έρθει  και  μου  είχαν  ζητή- 
σει το  σπίτι  τότε  που  δεν  είχα  βάλει  κανέναν  μέσα  κι  έψαχνα, 
και  τους  τόδωσα.  Μου  είπαν  ότι  ήταν  απ’αυτή  την  εταιρεία 
πώς-την-είπες,  Αυτόματος  Στιλογράφος.  Δεν  ήθελα  να  μπλέξω 
δικηγόρους  και  τέτοιες  ιστορίες  - ξέρεις,  δε  μ’αρέσουν  τα 
μπουρδουκλώματα.  Μου  δώσαν  μια  διεύθυνση  για  να  μπορώ 
να  επικοινωνήσω  μαζί  τους  και  τους  νοίκιασα  το  σπίτι.  Στην 

αρχή  νόμιζα  ότι  όλα  θα  ήτανε  κανονικά,  αλλά  μετά  δεν  πληρώ- 
νανε τίποτα.  Τους  έψαξα  και  δεν  τους  βρήκα.  Άφαντοι  είχανε 
γίνει.  Ούτε  τον  καπνό  τους  να  δεις.» 

«Δηλαδή,  τώρα  δεν  έχετε  κανέναν  τρόπο  να  επικοινωνήσετε 
μαζί  τους;» 

«Τι  σου  λέω,  ρε  κούκλα;  Όχι.  Έχουν  γίνει  καπνός.  Το  σπίτι 
που  μου  είχαν  πει  έχει  εγκαταλειφτεί  εδώ  και  καιρό.  Κάποιοι 
κομπιναδόροι,  είπα,  θα  είναι-  και,  όπως  μου  λες  κι  εσύ,  τελικά 
είχα  δίκιο  ξανά!» 

«Το  σπίτι  σας  τώρα  δεν  το  νοικιάζετε;» 

«Ψάχνω  νοικάρη,»  αποκρίθηκε  ο γέρο-ταβερνιάρης.  «Κι  α- 
ναγκάστηκα να  μιλήσω  και  με  δικηγόρο  για  να  μη  μπλέξω  σε 
καμία  ιστορία,  να  πούμε  - και  με  το  αζημίωτο  ο τύπος,  μου  τα 
τσίμπησε  κανονικότατα.  Τέλος  πάντω.  Δεν  υπήρχε  πρόβλημα, 
μου  είπε,  γιατί  έψαξε  για  εταιρεία  Αυτόματος  Στιλογράφος  και 
βρήκε  ότι  δεν  υπάρχειΐ  Άκου  να  δεις,  ε!» 

«Αυτό  δε  σας  είπα  κι  εγώ;  Είναι  εταιρεία-φάντασμα. » 

«Τέλος  πάντω.  Θα  πιείτε  τίποτα,  εσύ  κι  οι  δυο  δικοί  σου;» 

«Ευχαριστούμε,  όχι,»  είπε  η Έρση.  «Έχουμε  δουλειά.» 

«Τέλος  πάντω.  Νάστε  καλά,  να  πούμε,»  αποκρίθηκε  ο γέρο- 
ταβερνιάρης  και  ρούφηξε  μια  γουλιά  απ’τη  μπίρα  του. 

«Δε  φαίνεται  να  βγαίνει  καμία  άκρη,»  είπε  ο Χρίστος,  καθώς 
βάδιζαν  προς  το  σταθμευμένο  όχημά  τους. 

«Θα  βγει,»  είπε  η Έρση  - «δεν  είναι  δυνατόν.» 

Κάθισε  πάλι  στη  θέση  του  οδηγού  και  οδήγησε  το  τρίκυκλο 
της  στο  μεγάλο  λιμάνι,  στη  βόρεια  μεριά  της  πόλης,  που  κοίτα- 
ζε τη  θάλασσα.  Το  ενέχυρο  ήταν  κάπου  εδώ,  και  η Έρση  δεν 
δυσκολεύτηκε  να  το  βρει.  Στο  συμβόλαιο  ήταν  γραμμένο  ως 
αποθήκη,  και  πράγματι  αποθήκη  ήταν,  όπως  φαινόταν.  Κλει- 
στή και  λουκετωμένη.  Η Έρση  θα  έπρεπε  να  ζητήσει  πληρο- 
φορίες στην  Πολεοδομία  για  να  μάθει  σε  ποιον  ανήκε,  γιατί 
έτσι  όπως  την  έβλεπε  δεν  υπήρχε  καμία  πινακίδα  ή κάτι  άλλο 
που  να  φανερώνει  την  ιδιοκτησία. 

Με  την  Πολεοδομία  της  Νίρβεκ  δεν  ξέμπλεξε  γρήγορα.  Πα- 
ρότι  δήλωσε  την  ιδιότητά  της  ως  Ιπτάμενη  Επόπτρια  του  Σερ- 
γήλιου  Χρη ματοφύλακα,  δεν  την  εξυπηρέτησαν  αμέσως.  Την 
άφησαν  να  περιμένει  κάμποση  ώρα  προτού  μια  υπάλληλος  πα- 
τήσει τελικά  μερικά  πλήκτρα  στην  κονσόλα  του  συστήματος 
της  για  να  δει  σε  ποιον  ανήκε  η αποθήκη.  Όπως  υποψιαζόταν 
η Έρση,  δεν  ανήκε  σε  καμία  εταιρεία  με  επωνυμία  Αυτόματος 
Στιλογράφος,  αλλά  σ’έναν  έμπορο  με  το  όνομα  Φιλοπολίτης 
Τασνικέφ. 

Ήταν  μεσημέρι  πλέον,  και  η Έρση  πεινούσε  και  ήταν  κουρα- 
σμένη. Μαζί  με  τον  Χρίστο  και  τη  Λυκία  πήγε  στο  Ακρωτήρί 
και  τους  φιλοξένησε  στη  σουίτα  της  (ήταν,  άνετα,  αρκετά  με- 
γάλη για  όλους),  παραγγέλνοντας  φαγητό  και  για  τους  τρεις 
τους. 

«Τι  εμπορεύεται  αυτός  ο Τασνικέφ;»  ρώτησε  ο Χρίστος  κα- 
θώς έτρωγαν. 

«Δεν  ξέρω,»  αποκρίθηκε  η Έρση.  «Ως  έμπορος  είναι  δηλω- 
μένος στην  Πολεοδομία-  τίποτα  περισσότερο.» 

«Θα  πρέπει  τώρα  να  ψάξουμε  και  γι’αυτόν;»  ρώτησε  η Λυκί- 
α, που  η ιδέα  δεν  έμοιαζε  να  την  ενθουσιάζει. 

«Τι  άλλη  επιλογή  έχουμε; » 

Μετά  το  φαγητό,  η Έρση  ξάπλωσε  και  έκανε  ανήσυχο  ύπνο, 
καθώς  το  μυαλό  της  ήταν  μπερδεμένο  από  την  έλλειψη  στοι- 
χείων. Τα  πάντα  έμοιαζαν  να  οδηγούν  ώς  ένα  σημείο  και  με- 
τά... δεν  υπήρχε,  ξαφνικά,  κανένας  δρόμος. 

Ξυπνώντας,  έκανε  ένα  γρήγορο  ντους.  Ελπίζω  ο Τασνικέφ  να 
έχει  κάτι  να  μας  πει,  σκέφτηκε  καθώς,  μετά,  στέγνωνε  τα  μαλ- 
λιά της.  Αλλά,  στην  πραγματικότητα,  πίστευε  πως  ούτε  κι  αυ- 
τός θα  είχε  να  δώσει  καμία  ουσιαστική  πληροφορία.  Όποιοι  κι 
αν  ήταν  που  είχαν  στήσει  την  απάτη,  δεν  ήταν  ερασιτέχνες - 
ήταν  πολύ,  πολύ  καλά  δικτυωμένοι,  και  ήξεραν  επίσης  καλά  να 
καλύπτουν  τα  ίχνη  τους. 

Η Έρση  ντύθηκε  με  δερμάτινο  παντελόνι,  μπότες,  πουκάμι- 
σο, και  κάπα  - τελείως  διαφορετικά  απ’ό,τι  συνήθιζε  όταν  πή- 
γαινε στη  δουλειά  της,  γιατί  τώρα  η αλήθεια  ήταν  πως  αυτή  η 
παράξενη  υπόθεση  ξέφευγε  από  τα  κανονικά  πλαίσια  της  δου- 
λειάς της. 

Ο Χρίστος  και  η Λυκία  ήταν  ήδη  έτοιμοι,  πάντοτε  τυπικοί  κι 
οι  δυο  τους. 

«Ξεκινάμε,»  είπε  η Έρση,  κι  έφυγαν  από  το  ξενοδοχείο. 

Ύστερα  από  μια  μικρή  περιπλάνηση  στο  λιμάνι  της  Νίρβεκ 
βρήκαν  πού  είχε  ο Φιλοπολίτης  Τασνικέφ  το  κατάστημά  του, 
απλώς  ρωτώντας  άλλους  εμπόρους  της  περιοχής.  Ήταν  αρκετά 
γνωστός  όπως  φαινόταν.  Πουλούσε  ανταλλακτικά  για  πλοία.  Η 
Έρση  επισκέφτηκε  το  μαγαζί  του  και  ζήτησε  να  τον  δει.  Της 
είπαν  ότι  το  αφεντικό  έλειπε,  και  δεν  ήταν  βέβαιοι  πότε  ακρι- 
βώς θα  επέστρεφε.  Ήθελε  η κυρία  να  του  πουν  κάτι; 

«Ευχαριστώ,  όχι,»  αποκρίθηκε  η Έρση.  «Θέλω  να  μιλήσω 
στον  ίδιο.»  Και,  περνώντας  ανάμεσα  από  κιβώτια,  μεγάλες 
προπέλες,  τυλιγμένα  ιστία,  και  κουπιά,  έφυγε  από  το  κατάστη- 
μα. 


«Σκατά...»  μούγκρισε  καθίζοντας  στον  καναπέ,  στη  σουίτα  της 
στο  Ακρωτήρι.  «Η  Κεντρική  Διοίκηση  θα  τσαντιστεί  άγρια 
μ’αυτή  την  ιστορία,  και  δεν  μπορώ  να  κάνω  τίποτα.  Απολύτως 
τίποτα...» 

«Καλύτερα  να  συνεχίσετε  τις  επισκέψεις  στα  υποκαταστήμα- 
τα, κανονικά,»  πρότεινε  η Λυκία,  καθισμένη  αντίκρυ  της,  κα- 
πνίζοντας ένα  τσιγάρο. 

«Δε  με  πληρώνουν  μόνο  γι’ αυτό,»  είπε  η Έρση.  «Αλλά...  μάλ- 
λον έχεις  δίκιο.  Αν  μη  τι  άλλο,  θα  δω  αν  ο Αυτόματος  Στιλο- 
γράφος  έχει  κάνει  τα  ίδια  κι  αλλού.  Πιο  καλά  να  έχουμε  μια 
γενική  εικόνα  προτού  κινηθούμε.» 

Η Λυκία  ένευσε.  «Ναι,  ακριβώς.» 

Ο Χρίστος,  που  βημάτιζε  μέσα  στο  σαλόνι  της  σουίτας  μ’ένα 
ποτήρι  Σεργήλιο  οίνο  στο  χέρι,  ήταν  σιωπηλός  και  σκεπτικός. 

Η Έρση  στράφηκε  να  τον  κοιτάξει.  «Τι  νομίζεις  εσύ,  Χρί- 
στο;» 

Εκείνος  κούνησε  το  κεφάλι,  σαν  να  μην  ήξερε  τι  ακριβώς 
ν’απαντήσει.  Μετά  είπε,  παύοντας  να  βηματίζει:  «Προτού  αρ- 
χίσω να  δουλεύω  σαν  σωματοφύλακας,  ήμουν  μισθοφόρος·  και 
για  λίγο,  ανάμεσα  στις  δουλειές  του  μισθοφόρου  και  του  σω- 
ματοφύλακα, ήμουν  ιδιωτικός  ερευνητής.  Και  έχω  δει...  κά- 
ποιες καταστάσεις.  Περιπτώσεις  με  κλοπές.  Μεγάλες  κλοπές, 
όπως  αυτή  τώρα,  περίπου...» 

«Μπορείς,  λοιπόν,  να  κάνεις  κάποια  υπόθεση;»  τον  ρώτησε 
ευθέως  η Λυκία. 

«Μέχρι  στιγμής,  βλέπουμε  ένα  δίκτυο  να  εκτείνεται,  τουλά- 
χιστον, από  τη  Νίρβεκ  ώς  τη  Θακέρκοβ.  Ένα  δίκτυο  που  δεν 
έχουμε  ιδέα  πώς  παίρνει  ό,τι  πληροφορίες  θέλει...»  Έμοιαζε 
περισσότερο  να  μιλά  στον  εαυτό  του-  είχε  πάλι  αρχίσει  να  βη- 
ματίζει. Αφήνοντας  το  μισοτελειωμένο  ποτήρι  του  στο  τραπέζι, 
είπε:  «Δεν  ξέρω...  Έχω  την  περιέργεια  να  μάθω  ώς  πού  φτάνει 
η επιρροή  του.  Αν  διαπιστώσουμε  ότι  φτάνει,  για  παράδειγμα, 
ώς  την  Ύγκρας,  ή ώς  την  Άκρη,  τότε  θα  πρέπει  ν’αρχίσουμε 
πραγματικά  ν’ανησυχούμε.» 

Η Έρση  αισθάνθηκε  μια  ψύχρα  να  τη  διατρέχει  από  πάνω  ώς 
κάτω.  «Τι  δίκτυο  μπορεί  να  είναι  αυτό;  Μόνο  οι  πράκτορες  της 
Παντοκράτειρας  έχουν  τέτοιο  δίκτυο!» 

Ο Χρίστος  κούνησε  το  κεφάλι  του.  «Υπάρχουν  κι  άλλοι.  Οι 
επαναστάτες,  σας  το  ξαναλέω,  έχουν  αρκετά  μεγάλη  επιρροή· 
δεν  είναι  κανείς  να  τους  υποτιμά-» 

«Μα,  γιατί  να  χτυπήσουν  εμάς;  Σκοπός  τους  είναι  να  διώξουν 
την  Παντοκράτειρα  από  τη  Σεργήλη.» 

«Ναι,  αλλά  ίσως  απλά  να  χρειάζονταν  τα  χρήματα  για  να 
χρηματοδοτήσουν  κάποια  επιχείρησή  τους.  Δεν  μπορείς  να  ξέ- 

ρεις  ακριβώς...  Κι  επίσης,  πιθανώς  να  είναι  άλλοι,  ούτε  Παντο- 
κρατορικοί  πράκτορες  ούτε  επαναστάτες.» 

Η Έρση  συνοφρυώθηκε. 

Ο Χρίστος  στράφηκε  να  την  ατενίσει  καταπρόσωπο.  «Υπάρ- 
χουν διάφορα  δίκτυα  στον  υπόκοσμο  της  Σεργήλης,  κυρία  Ε- 
πόπτρια.  Ορισμένα,  μάλιστα,  συνεργάζονται  με  τους  πράκτο- 
ρες της  Παντοκράτειρας  ή με  τους  επαναστάτες·  ορισμένα,  ό- 
χι. Σας  το  λέω  εκ  πείρας.  Αυτοί  που  είναι  έξυπνοι,  πάντως, 
προτιμούν  τη  συνεργασία  με  τους  Παντοκρατορικούς  - για  να 
επιβιώσουν.  Αυτοί  που  είναι,  έτσι  κι  αλλιώς,  καταδικασμένοι 
πάνε  με  τους  επαναστάτες.  Και  οι  ανόητοι  δεν  είναι  με  κανέ- 
ναν,  και  κινδυνεύουν  συνέχεια.» 

«Κι  εσύ,»  τον  ρώτησε  η Λυκία,  «με  ποιους  λες  ότι  έχουμε  να 
κάνουμε;» 

«Δεν  μπορώ  να  πω  τίποτα-  είναι  πολύ  νωρίς  ακόμα.»  Ο Χρί- 
στος δεν  έμοιαζε  να  θέλει  να  το  συζητήσει  άλλο.  Πήγε  και  κά- 
θισε σε  μια  καρέκλα  του  τραπεζιού.  Άναψε  ένα  τσιγάρο,  πήρε 
μια  τζούρα,  φύσηξε  καπνό  προς  το  ταβάνι. 


4· 


Ο Αερολιμένας  της  Μέλβερηθ  ήταν  σχετικά  μικρός.  Κυρίως  οι 
Παντοκρατορικοί  τον  χρησιμοποιούσαν  για  δικές  τους  δου- 
λειές, γι’ αυτό  κιόλας  βρισκόταν  μερικά  χιλιόμετρα  βόρεια  του 
Παντοκρατορικού  Στρατοπέδου,  έξω  από  την  πόλη.  Ωστόσο, 
υπήρχαν  και  σημεία  του  αεροδρομίου  όπου  προσγειώνονταν 
επιβατηγό  και  ιδιωτικά  αεροπλάνα. 

Σ’ένα  από  αυτά  τα  σημεία  ήταν  που  προσγειώθηκε  και  η Φω- 
νή του  Ουρανού,  ώστε  η Ιπτάμενη  Επόπτρια  Έρση’μορ  Κάριν- 
λωφ  να  επισκεφτεί  το  υποκατάστημα  του  Σεργήλιου  Χρη μα- 
τοφύλακα που  βρισκόταν  στη  Μέλβερηθ.  Το  ξενοδοχείο  που 

την  περίμενε  ονομαζόταν  Η Καρδιά  της  Πόλης,  και  ήταν  στο 
Σταυροδρόμι,  το  πιο  πολυσύχναστο  μέρος  της  Μέλβερηθ,  όπως 
έλεγαν.  Η Έρση  πήγε  εκεί  μαζί  με  τους  σωματοφυλακές  της, 
και  τους  φιλοξένησε  στη  σουίτα  της,  η οποία  ήταν  αρκετά  ψη- 
λά για  να  έχει  μια  πολύ  καλή  θέα  της  πόλης.  Από  εδώ  μπορού- 
σες να  δεις  ώς  τον  Σταθμό,  όπου  συναντιόνταν  τέσσερις  μεγά- 
λες σιδηροδρομικές  γραμμές,  μία  από  το  βορρά,  μία  από  το  νό- 
το, μία  από  την  ανατολή,  και  μία  από  τη  δύση.  Η Μέλβερηθ,  αν 
μη  τι  άλλο,  ήταν  κόμβος. 

Η Έρση  είπε  στον  Χρίστο  και  στη  Λυκία  να  μείνουν  στο  ξε- 
νοδοχείο, καθώς  έπαιρνε  τα  πράγματά  της  για  να  επισκεφτεί 
το  υποκατάστημα  του  Χρη ματοφύλακα. 

«Δε  μας  χρειάζεστε,  κυρία  Επόπτρια;»  ρώτησε  ο πρώτος. 

«Δε  νομίζω  ότι  κινδυνεύω  τώρα,  και  καλύτερα  να  μη  δίνω  την 
εντύπωση  πως  φοβάμαι  ότι  κάποιος  θα  μου  επιτεθεί,»  αποκρί- 
θηκε  η Έρση,  και  η όψη  στο  πρόσωπο  του  Χρίστου  τής  είπε 
σιωπηλά  ότι  ενέκρινε  την  απόφασή  της. 

Το  υποκατάστημα  δεν  ήταν  μακριά  από  την  Καρδιά  της  Πό- 
λης: κοντά  στο  Σταυροδρόμι  βρισκόταν,  στο  Κέντρο  της  Μέλ- 
βερηθ. Η Έρση  δεν  πήρε  το  όχημά  της·  πήγε  με  τα  πόδια.  Κά- 
τω από  το  σακάκι  του  ταγέρ  της  ήταν  κρυμμένο  το  μικρό  πι- 
στόλι που  της  είχε  δώσει  ο Χρίστος,  για  παν  ενδεχόμενο.  Ο 
σωματοφύλακας  επέμενε  να  το  πάρει  μαζί  της  προτού  φύγει 
από  το  ξενοδοχείο.  Και  μάλλον  είχε  δίκιο:  πάντα  πρέπει  κανείς 
να  είναι  προσεχτικός,  ειδικά  όταν  νομίζει  πως  έχει  αρχίσει  να 
μπλέκει  σε  μια  παράξενη  ιστορία.  Ωστόσο  δεν  χρειάζεται  να 
φτάνει  και  στα  όρια  της  παράνοιας.  Η Έρση  πραγματικά  αμ- 
φέβαλλε ότι  τώρα  την  παρακολουθούσαν  όποιοι  κι  αν  ήταν  αυ- 
τοί που  είχαν  στήσει  την  απάτη  με  τον  Αυτόματο  Στιλογράφο. 

Φτάνοντας  στο  υποκατάστημα  της  τράπεζας,  ζήτησε  να  δει 
τον  Διευθυντή,  κύριο  Τρύπα  Νίλκρενωφ.  Οι  υπάλληλοι  τής  εί- 
παν ότι  αυτή  την  ώρα  ο Διευθυντής  μιλούσε  μ’έναν  άλλο  κύριο, 
και  η Έρση  αποκρίθηκε  να  μην  τον  ενοχλήσουν,  θα  περίμενε. 

Όταν  ο πελάτης  έφυγε,  η Επόπτρια  πέρασε  στο  γραφείο  του 
Γρύπα  Νίλκρενωφ,  κι  εκείνος  σηκώθηκε  από  την  πολυθρόνα 
του  και  τη  χαιρέτησε  δια  χειραψίας,  μοιάζοντας,  όπως  πάντα, 
έτοιμος  να  σκάσει  από  το  πάχος.  Της  είπε  πόσο  χαιρόταν  που 
την  ξαναέβλεπε,  και  φαινόταν,  μάλιστα,  να  το  εννοεί.  Σίγουρα 
δεν  τη  φοβόταν,  όπως  η Διευθύντρια  του  Υποκαταστήματος 
Νίρβεκ. 

«Πώς  είστε,  κύριε  Νίλκρενωφ;  Καλά;» 

«Προσπαθούμε,»  αποκρίθηκε  εκείνος,  χαμογελώντας  και  ξα- 
νακαθίζοντας  στην  πολυθρόνα  του.  «Να  κεράσω  κάτι;» 

«Έναν  καφέ  αν  έχετε  την  καλοσύνη.  Μέτριο.  Σάρντλιο,  αν 
υπάρχει. » 

Ο Διευθυντής  άνοιξε  τον  επικοινωνιακό  δίαυλο  πλάι  του  και 
παράγγειλε  έναν  καφέ. 

Η Έρση  φόρεσε  τα  γυαλιά  της  και  έστρεψε  το  πληκτρολόγιο 
και  την  οθόνη  του  αποθηκευτικού  συστήματος  προς  το  μέρος 
της,  ξεκινώντας  να  κάνει  τους  τυπικούς  της  ελέγχους.  Ο καφές 
σύντομα  ήρθε,  κι  επίσης  ο Διευθυντής  τής  έφερε  μια  στοίβα 
χαρτιά  για  να  κοιτάξει. 

Η Έρση  δεν  άργησε  να  δει  ότι  ο Αυτόματος  Στιλογράφος  είχε 
πάρει  δάνειο  κι  από  εδώ,  ύψους  200.000  ήλιων.  Τα  κέρατα 
του  Κάρτωλακ!  300.000  στη  Νίρβεκ , 500.000  στη  Θακέρκοβ, 
200.000  εδώ  - σύνολο,  ένα  γαμημένο  εκατομμύριο  ήλιοι!  Πού 
πήγαν  όλα  αυτά  τα  χρήματα; 

Το  σύστημα  έγραφε  ότι  ο Αυτόματος  Στιλογράφος  χρωστού- 
σε τρεις  δόσεις.  Γιατί  δεν  εκπλήσσομαι;  Στρεφόμενη  στον  κύ- 
ριο Νίλκρενωφ,  ρώτησε:  «Αυτός  ο Αυτόματος  Στιλογράφος... 
τι  συμβαίνει  με  το  δάνειο  που  έχει  πάρει;» 

«Δεν  έχουν  πληρώσει  τίποτα  από  τότε  που  πήραν  τα  λεφτά. 
Τους  καλέσαμε  επανειλημμένως  μέσω  διαύλου,  αλλά  δεν  απα- 
ντούν. Τους  έχω  βάλει  πρόστιμο.  Κι  αν  συνεχίσουν  αυτή  την 
τακτική  σκοπεύω  να  τους  κυνηγήσω  νομικά.» 

«Άδικος  κόπος,  κύριε  Νίλκρενωφ.» 

Ο Διευθυντής  βλεφάρισε,  παραξενεμένος.  «Τι  εννοείτε;» 

Η Έρση  τού  μίλησε  για  την  υπόθεση. 

«Δεν  είναι  δυνατόν!»  έκανε  εκείνος,  κι  αμέσως  πήγε  κι  έβγα- 
λε τον  φάκελο  με  το  συμβόλαιο. 

«Θα  ερευνήσω  να  μάθω  τι  συμβαίνει  και  θα  σας  ενημερώ- 
σω,» του  είπε  η Έρση.  «Πρώτα,  όμως,  θα  ολοκληρώσω  τους 
ελέγχους  μου  εδώ.» 

Ο Τρύπας  Νίλκρενωφ  δεν  διαφώνησε,  αν  και  έμοιαζε  τσαντι- 
σμένος. Έμοιαζε  να  θέλει  να  κάνει  κάτι  τώρα  αμέσως. 

Μετά  από  λίγο,  τη  ρώτησε:  «Να  στείλω  ανθρώπους  να  δουν, 
τουλάχιστον,  σε  ποιον  ανήκει  η υποτιθέμενη  έδρα  και  το  ενέ- 
χυρο, όσο  εργάζεστε,  κυρία  Επόπτρια;» 

«Ναι,»  αποκρίθηκε  η Έρση,  «θα  με  βοηθούσε.»  Και  πράγμα- 
τι, θα  τη  γλίτωνε  από  μερικές  ώρες  αναζήτησης. 


Το  μεσημέρι,  κατά  τις  τέσσερις,  επέστρεψε  στο  ξενοδοχείο,  και 
ήταν  κουρασμένη.  Κλότσησε  τα  παπούτσια  της,  έβγαλε  το  σα- 
κάκι της,  και  κάθισε  στον  καναπέ,  ανάβοντας  ένα  τσιγάρο. 

Ο Χρίστος  και  η Λυκία  είχαν  φάει,  και  τη  ρώτησαν  τι  ήθελε 
να  της  παραγγείλουν.  «Κάτι  ελαφρύ,»  απάντησε  η Έρση,  φυ- 
σώντας καπνό  προς  το  ταβάνι  και  τρίβοντας  το  αριστερό  της 
μάτι  με  το  ελεύθερο  χέρι. 

Η Λυκία  πήγε  στον  επικοινωνιακό  δίαυλο.  Ο Χρίστος  ρώτησε 
την  Επόπτρια:  «Τα  ίδια  κι  εδώ;» 

«Ναι.  Κι  έχω  αυτά  τα  στοιχεία  για  τους  φίλους  μας.»  Άνοιξε 
την  τσάντα  της  κι  από  μέσα  έβγαλε  δύο  χαρτιά  με  τις  πληρο- 
φορίες για  την  έδρα  και  το  ενέχυρο  - που,  φυσικά,  ούτε  το  ένα 
ανήκε  στον  Αυτόματο  Στιλογράφο  ούτε  το  άλλο. 

Ο Χρίστος  πήρε  στα  χέρια  του  τα  χαρτιά  και  τα  κοίταξε,  συ- 
νοφρυωμένος. «Χμμμ...  Καλά,  η έδρα  ανήκει  σε  κάποιον  ιδιώ- 

τη.  Το  ενέχυρο  γράφει  ότι  είναι  Παντοκρατορική  Ιδιοκτησία, 
όμως!» 

Η Έρση  αναστέναξε.  «Ναι,  θα  τρελαθούμε  τελείως...» 

«Εν  ολίγοις,  κάποιοι  πήραν  άνετα  τα  στοιχεία  ενός  οικήμα- 
τος που  ανήκει  στην  Παντοκράτειρα  για  να  το  χρησιμοποιή- 
σουν σε  μια  κομπίνα.  Ή τρελοί  είναι,  ή πανίσχυροι,  ή δουλεύ- 
ουν για  την  Παντοκράτειρα.» 

«Και  τι  προτείνεις;  Να  το  αναφέρουμε  στους  Παντοκρατορι- 
κούς;» 

«Αν  είναι  μπλεγμένοι  στην  απάτη,  τι  νόημα  θα  έχει;»  Ο Χρί- 
στος τής  επέστρεψε  τα  χαρτιά. 

«Δεν  είναι  δυνατόν  αυτοί  να  κλέβουν  λεφτά  από  εμάς.  Γιατί 
να  το  κάνουν;» 

Ο Χρίστος  κούνησε  το  κεφάλι,  και  κάθισε  πλάι  της  στον  κα- 
ναπέ. Δεν  έδωσε  καμία  απάντηση. 

«Δεν  έχω  όρεξη  να  μπερδευτώ  με  τους  Παντοκρατορικούς 
τώρα,»  είπε  η 'Ερση,  τελικά,  καθώς  σηκωνόταν  για  να  σβήσει 
το  τσιγάρο  της  στο  τασάκι.  «Θα  πάμε,  το  απόγευμα,  να  ρίξου- 
με μια  ματιά  στο  ενέχυρο  κι  αυτό  είναι  όλο.  Στον  ιδιοκτήτη  της 
έδρας  θα  μιλήσω,  όμως.»  Γέλασε  κοφτά.  «Είναι  αστείο  το  γε- 
γονός ότι  αναφέρομαι  σ’αυτά  τα  οικήματα  ως  “έδρα’  και  £ενέ- 
χυρο’  - ούτε  το  ένα  είναι,  ούτε  το  άλλο!» 

Το  κουδούνι  της  εξώπορτας  χτύπησε-  το  φαγητό  είχε  έρθει. 

Η Λυκία  πήγε  ν’ανοίξει. 


Το  ενέχυρο  ήταν  ένα  διώροφο  οίκημα  στον  Λιθοξόο,  μια  περι- 
οχή όχι  και  τόσο  μακριά  από  το  Παντοκρατορικό  Στρατόπεδο. 
Τα  πατζούρια  στα  παράθυρά  του  ήταν  κλειστά,  κι  ένας  άντρας 
στεκόταν  σ’ένα  μπαλκόνι  του,  ακουμπώντας  τα  χέρια  στα  κά- 
γκελα. 

Με  οικία  έμοιαζε. 

Η Έρση  αποφάσισε  να  μην  πλησιάσει  περισσότερο.  Προφα- 
νώς, οι  Παντοκρατορικοί  το  είχαν  για  δικές  τους  δουλειές,  κι 
εκείνη  δεν  ήθελε  μπλεξίματα  μαζί  τους.  Μπήκε  πάλι  στο  τρίκυ- 
κλο  όχημά  της  και  οδήγησε  μέχρι  που  έφτασε  σ’έναν  δρόμο 
κοντά  στο  Σταυροδρόμι.  Σταμάτησε  και  βγήκε,  κάνοντας  νόη- 
μα στον  Χρίστο  και  στη  Λυκία  να  περιμένουν. 

Πλησίασε  ένα  μονώροφο  οίκημα  ανάμεσα  σε  δύο  πολυκατοι- 
κίες, το  οποίο  δεν  έμοιαζε  να  βρίσκεται  σε  καλή  κατάσταση.  Οι 
τοίχοι  του  ήταν  βρόμικοι,  και  οι  σοβάδες  ξεφλούδιζαν  από  ε- 
πάνω τους.  Ένα  ανοιχτό  πατζούρι  φαινόταν  έτοιμο  να  πέσει. 
Το  ξύλο  της  εξώπορτας  είχε  βαθιές  ρυτίδες  και  γκράφιτι.  Κα- 
θώς πήγαινε  κοντά,  η Έρση  διέκρινε  το  προφίλ  ενός  κρανίου 
αλόγου,  ένα  αντρικό  γεννητικό  όργανο,  και  μερικές  λέξεις: 

κοινή:  :γος 

κακιαΖμενη 

θανατος  και  πανούκλα  στους  έξω!! 

Αυτό  ήταν  το  σπίτι  του  Κρίνου  Καλόδρομου,  ιδιοκτήτη  της 
υποτιθέμενης  έδρας  του  Αυτόματου  Στιλογράφου. 

Δεν  πάει  να  μείνει,  καλύτερα,  στο  οίκημα  που  νοικιάζει; 

Η Έρση  είδε  ότι  το  κουδούνι  ήταν  σπασμένο,  έτσι  ύψωσε  τη 
γροθιά  της  και  χτύπησε  την  πόρτα.  Δυνατά,  γιατί  από  μέσα 
ακουγόταν  μουσική.  Κραυγαλέες  Αλεπούδες  ήταν  το  συγκρό- 
τημα, σίγουρα-  και  το  τραγούδι;...  ναι,  σωστά:  Με  τις  Ουρές 
στον  Αέρα  και  τα  Μάτια  στη  Γη. 

Κανένας  δεν  απάντησε  στο  χτύπημα  της  Έρσης,  κι  εκείνη  ξα- 
ναχτύπησε δυνατότερα. 

«Ποιοοοος;»  ακούστηκε  μια  αντρική  φωνή  από  μέσα. 

«Θέλω  να  σας  μιλήσω  για  λίγο!»  φώναξε  η Έρση.  «Ανοίξτε 
μου!»  Τι  περίμενε  ο τύπος;  Να  του  πει  ουρλιάζοντας  ποια  ή- 
ταν; 

Η πόρτα,  τελικά,  άνοιξε  κι  ένας  άντρας  παρουσιάστηκε,  γυ- 
μνός εκτός  από  μια  μαύρη  περισκελίδα,  και  φανερά  καυλωμέ- 
νος.  Το  δέρμα  του  ήταν  κατάλευκο  σαν  χαρτί,  και  γεμάτο  με 

δερματοστιξίες  που  απεικόνιζαν  φλόγες.  Είχε  μαύρα  μαλλιά, 
μακρύ  πρόσωπο,  και  γένι  στο  σαγόνι. 

Στηρίχτηκε  στο  πλαίσιο  της  πόρτας  με  το  ένα  χέρι.  «Πώς 
μπορώ  να  βοηθήσω;»  ρώτησε,  μιλώντας  με  τρόπο  που  έδειχνε 
ότι  ήταν  μαστουρωμένος. 

Κάτι  μου  λέει  ότι  θα  συνεννοηθονμε  υπέροχα...  σκέφτηκε  ει- 
ρωνικά η Έρση.  Καθάρισε  τον  λαιμό  της.  «Συγνώμη  που  ενο- 
χλώ,» είπε.  «Ονομάζομαι  Έρση’μορ  Κάρινλωφ,  κι  έρχομαι  εκ 
μέρους  της  τράπεζας  Σεργήλιος  Χρη ματοφύλακας,  για  μια  υ- 
πόθεση που  σας  αφορά  εν  μέρει.  Μπορώ  να  περάσω;» 

Ο άντρας  την  κοίταζε  από  πάνω  ώς  κάτω.  «Καλά,  πέρνα...» 
είπε,  σχεδόν  αδιάφορα,  και  στρέφοντάς  της  την  πλάτη  βάδισε 
μέσα  στο  σπίτι. 

Η Έρση  (σκεπτόμενη  Ο τύπος  είναι  πυροβολη μένος)  τον  α- 
κολούθησε κλείνοντας  την  πόρτα  πίσω  της.  Βρέθηκε  σ’ένα  κα- 
θιστικό που  ήταν  άνω-κάτω:  φαγητά  αφημένα  πάνω  σ’ένα 
τραπεζάκι-  τα  μαξιλάρια  από  δω  κι  από  κει  στις  καρέκλες  και 
στον  καναπέ-  ένας  μισοσπασμένος  καθρέφτης  στον  τοίχο-  ένας 
τηλεοπτικός  δέκτης  ανοιχτός,  προβάλλοντας  το  κανάλι  Διέξο- 
δος. Η μουσική  ερχόταν  από  κάποιο  άλλο  δωμάτιο. 

Μια  γυναίκα  βγήκε  από  μια  πόρτα.  Κοντή,  με  δέρμα  λευκό- 
ροζ,  και  μαλλιά  μαύρα,  σγουρά,  κομμένα  στον  ώμο.  Ήταν  ξυ- 
πόλυτη και  τυλιγμένη  με  μια  κίτρινη  ρόμπα  με  μαύρες  λωρίδες. 

«Κωλογαμιόλη!»  φώναξε.  «Έφερες  κι  άλλη  γυναίκα!» 

«Μόνη  της  ήρθε,  μωρό,»  αποκρίθηκε  ο λευκόδερμος  άντρας. 

«Από  την  τράπεζα  είμαι,»  είπε  η Έρση  στη  μελαχρινή  γυναί- 
κα. 

Εκείνη  την  αγνόησε,  φωνάζοντας  στον  άντρα:  «Αρκουδο- 
κουράδες, παλιομαλάκα!  Πόσο  καιρό  την  πηδάς,  ε;  Τη  φέρνεις 
εδώ  στη  ζούλα  όταν  είμ’αλλού;»  Φαινόταν  κι  αυτή  μαστουρω- 
μένη έτσι  όπως  μιλούσε  και  βάδιζε.  Επίσης,  το  βλέμμα  της  ή- 
ταν θολό.  Τι  είχαν  καπνίσει; 

«Ρε  μωρό,  δεν  την  ξέρω  την  τέτοια,  να  πούμε,  σου  λέω  αλή- 
θεια, γαμώ  το  μουνί  της  Λόρκης,  γαμώ!»  είπε  ο άντρας,  τεντώ- 
νοντας τα  χέρια  του  προς  τα  κάτω,  εκνευρισμένα. 

Η Έρση  έκανε  να  πλησιάσει  τη  γυναίκα,  λέγοντας:  «Από  την 
τράπεζα  είμαι.  Δεν  τον  ξέρω  τον  άντρα  σου.  Απλώς  κάτι  θέλω 
να  τον  ρω-»  Τινάχτηκε  πίσω  καθώς  η γυναίκα  προσπάθησε  να 
τη  χαστουκίσει  αδέξια. 

«Μη  μιλάς  εσύ!  Δε  σου  μιλάω  εσένα!  Τσονλί!  Γαμιόλα!» 
Στράφηκε  στον  άντρα  πάλι.  «Διώξ’την  έξω,  τώρα!  Για  να  μιλή- 
σουμε! Να  μου  πεις  ποια  είναι,  κι  από  πότε  μού  την  τραβάς 
εδώ  και  δεν  το  ξέρω!» 

Η όψη  του  άντρα  είχε  αγριέψει  τώρα.  «Δεν  την  ξέρω,  λέμε!» 
γκάριξε.  «Σκασμός  πια!» 

Η γυναίκα,  βρίζοντας  χυδαία,  όρμησε  καταπάνω  του  προ- 
σπαθώντας να  τον  χτυπήσει.  Εκείνος  την  άρπαξε  από  τον  ώμο, 
τη  στριφογύρισε  απότομα  (αξιοσημείωτο,  δεδομένου  ότι  ήταν 
μαστουρωμένος),  την  έριξε  στον  καναπέ  μπρούμυτα,  και  κρα- 
τώντας την  κάτω  άρχισε  να  την  ξυλοκοπά  στα  πισινά  ενώ  εκεί- 
νη ούρλιαζε  και  συνέχιζε  να  τον  βρίζει.  Η ρόμπα  της  είχε  ση- 
κωθεί, κουκουλώνοντας  το  κεφάλι  της,  κι  από  κάτω  η γυναίκα 
δεν  φορούσε  τίποτα. 

Αυτοί  είναι  τελείως  τρελοί,  γαμώ  τα  κέρατα  τον  Κάρτωλακ! 
«Εντάξει,»  είπε  η Έρση,  «αρκετά!  Αρκετά!  Αυτή  δεν  είναι  κα- 
λή στιγμή,  μάλλον.  Θα  περάσω  μια  άλλη  στιγμή.»  Προσπάθησε 
να  χαμογελάσει. 

«Στάσου,  ρε  τέτοια!»  της  είπε  ο άντρας,  δίνοντας  ένα  τελευ- 
ταίο χτύπημα  στα  πισινά  της  γυναίκας  του  και  αφήνοντάς  την 
πάνω  στον  καναπέ.  «Στάσου.  Κάτι  ήθελες  να  πεις.  Πες  το  να 
ξεμπερδεύουμε  εδώ...  Ποια  είπες  πως  είσαι,  κατ’αρχήν;» 

’Ντάξει...  λες  και  θα  συνεννοηθούμε.  «Το  όνομά  μου  είναι 
Έρση’μορ  Κάρινλωφ.  Είμαι  από  την  τράπεζα  Σεργήλιος  Χρη- 
ματοφύλακας.» 

Ο άντρας  έξυσε  τα  μαλλιά  του,  ενώ  η γυναίκα  έκλαιγε,  ακόμα 
πάνω  στον  καναπέ.  «Μάλιστα...» 

«Είστε  ο κύριος  Κρίνος  Καλόδρομος;» 

«Μάλιστα.» 

«Έχετε  νοικιάσει  ένα  διαμέρισμα  σε  μια  εταιρεία  με  επωνυ- 
μία Αυτόματος  Στιλογράφος,  σωστά;» 

«Εεεμμμ...  όχι,  δε  νομίζω.» 

Η Έρση  τού  είπε  τη  διεύθυνση  του  διαμερίσματος.  «Δικό  σας 
δεν  είναι; » 

«Εε,  ναι,  είναι,  βέβαια,  είναι.  Του  παππού  μου,  ξέρεις.  Μου 
τόχε  γράψει  ο γέρος.  Σε  κάποια  ήταν  εντάξει,  ο λεχρίτης-» 

«Διώξ’τη,  ρε  Κρίνε!»  ούρλιαξε  ξαφνικά  η μελαχρινή  γυναίκα, 
έχοντας  ανασηκωθεί  πάνω  στον  καναπέ.  «Θέλει  να  μας  κλέ- 
ψει! » 

«Ε  σκάσε  πια,  γαμώ  την  πουτάνα  μου,  γαμώ,  να  καταλαβη- 
θούμε!»  φώναξε  ο Κρίνος,  αγριοκοιτάζοντάς  την  κι  εκείνη  ζά- 
ρωσε πάνω  στον  καναπέ,  μαζεύοντας  την  κιτρινόμαυρη  ρόμπα 
γύρω  της. 

«Το  σπίτι  ήταν  του  παππού  σας  και  τώρα  είναι  δικό  σας,  σω- 
στά;» είπε  η Έρση. 

«Ναι,  όπως  τα  λες.» 

«Και  το  νοικιάζετε,  σωστά;» 

«...Όχι.  Το  δίνω  κάπου-κάπου  για  να  ξεπληρώνω  κάτι  χάρες 
και  τέτοια.  Εντάξει,  δεν  παίζει  χρήμα.»  Μειδίασε. 

Τι  ακριβώς  μου  λέει  ο τύπος;  «Την  εταιρεία  Αυτόματος  Στι- 
λογράφος  την  ξέρετε; » 

«Μπα,  δε  νομίζω.  Τι  πουλάνε;» 

Η Έρση  τού  εξήγησε  ότι  η εν  λόγω  εταιρεία  είχε  δηλώσει  ως 
έδρα  της  το  διαμέρισμά  του,  και  του  είπε  επίσης  ότι  είχε  πάρει 
ένα  μεγάλο  δάνειο  από  τον  Χρη ματοφύλακα  και  είχε,  μετά,  ε- 
ξαφανιστεί. Ελπίζω  να  τα  καταλαβαίνει  όλ’αντά  μέσα  από  τη 
θολούρα... 

«Μμμ...  ναι.»  Ο Κρίνος  είχε  τώρα  καθίσει  πάνω  στο  χαμηλό 
τραπεζάκι,  ακουμπώντας  τους  πήχεις  του  στα  γόνατά  του. 
«Κοίτα,  κούκλα,  δεν  τους  ξέρω.  Κάποιοι  είναι,  ’ντάξει...»  Σή- 
κωσε τους  ώμους  του,  μορφάζοντας. 

Τι  λέει , ο παλαβός!  μούγκρισε  εσωτερικά  η Έρση.  «Μέσα  στο 
σπίτι  σου  ήταν,»  του  είπε.  «Κάποιοι  χρησιμοποίησαν  το  σπίτι 
σου  για  να  κάνουν  κομπίνα!  Είναι  σοβαρό!»  Για  να  δούμε,  θα 
πάρει  πρέφα... 

«Σώπα,  ρε  κούκλα.  Σου  είπα,  για  κάτι  χάρες  το  δίνω  λιγάκι. 
Τους  χρωστάω  και  τους  λέω  πάρε  κι  εσύ  λίγο  το  σπίτι  να  κάνεις 
τη  δουλειά  σου  και  να  είμαστε  εντάξει,  να  πούμε.» 

«Τι  τους  χρωστάς;» 

«Τίποτα  διάφορα...  πράματα  που  μου  φέρνουν.  Διάφορα.» 

Ναρκωτικά.  «Σε  ποιους  το  είχες  δώσει  την  τελευταία  φορά;» 

Ο Κρίνος  συνοφρυώθηκε.  «Τι  σε  νοιάζει  εσένα;» 

«Την  τράπεζα  ενδιαφέρει.  Προσπαθούμε  να  βρούμε  εκείνους 
που  έκαναν  την  απάτη.»  Να  δούμε  πόσες  φορές  θα  το  πούμε 
αυτό!  «Εσύ  δεν  θα  μπλέξεις  πουθενά  - στο  εγγυώμαι.» 

«Τι  λε,  ρε  κούκλα;  Δεν  ξέρω  τίποτα.  Θες  να  με  μαχαιρώσουνε 
καμία  νύχτα; » 

«Ποιοι;  Αυτοί  που  σου  φέρνουν  τα  πράγματα  που  θέλεις;» 

«Εντάξει,  τέλος.»  Ο Κρίνος  σηκώθηκε  όρθιος.  «Αυτά  ήταν.» 

«Κάποιο  όνομα  θέλω  μόνο  να  μου  πεις.  Για  να  μιλήσω-» 

«Σου  είπα  να  τη  βγάλεις  έξω!»  φώναξε  η γυναίκα  στον  κανα- 
πέ. «Θέλει  να  μας  σκοτώσει!» 

«Σκασμός!»  γκάριξε  ο Κρίνος  προς  το  μέρος  της.  Και  προς 
την  Έρση:  «Αυτά  ήταν.  Δεν  έχω  άλλα  να  σου  πω.  Δεν  ξέρω  για 
δάνεια  και  τέτοια  και  τράπεζες.  Δεν  είναι  δική  μου  δουλειά.» 

«Μπορώ  να  σε  πληρώσω,»  του  είπε  η Έρση,  «αν  μου  δώσεις 
μερικά  ονόματα  - ανθρώπους  με  τους  οποίους  μπορώ  να  επι- 
κοινωνήσω.» 

Τα  μάτια  του  στένεψαν  δείχνοντας  ενδιαφέρον.  «Για  πόσους 
ήλιους  μιλάμε;» 

«Εκατό;»  Η Έρση  άνοιξε  την  τσάντα  της  και  έβγαλε  από  μέ- 
σα δύο  τραπεζογραμμάτια  που  ισοδυναμούσαν  με  εκατό  ήλι- 
ους. Τα  κράτησε  εμπρός  της,  με  το  ένα  χέρι  - και  τον  είδε  να 
δελεάζεται.  Η όψη  του  έγινε  πεινασμένη.  «Σ’ενδιαφέρουν;» 

Το  χέρι  του  τινάχτηκε  ξαφνικά,  σαν  φίδι,  και  της  άρπαξε  τα 
τραπεζογραμμάτια  πολύ  γρήγορα  - απίστευτα  γρήγορα  για 
άνθρωπο  μαστουρωμένο. 

«Ε!»  φώναξε  η Έρση.  «Τι-!» 

«Δίνε  του,  κούκλα,»  είπε  ο Κρίνος,  και  τώρα  η όψη  του  είχε 
γίνει  επικίνδυνη,  σχεδόν  δολοφονική.  «Την  κάνεις  από  δω  και 
τελειώσαμε. » 

«Δεν  τελειώσαμε  όσο  έχεις  τα  λεφτά  μου!»  Η Έρση  έπιασε 
το  μικρό  πιστόλι  μέσα  απ’το  σακάκι  της·  ο Κρίνος  είδε  την  κί- 
νηση και  της  άρπαξε  τον  πήχη,  έστρεψε  το  χέρι  της  προς  τα 
κάτω,  επώδυνα.  Η Έρση  κραύγασε,  και  με  το  άλλο  χέρι  πάτησε 
ένα  κουμπί  στον  πομπό  στην  τσέπη  της,  για  να  ειδοποιήσει 
τους  σωματοφύλακές  της. 

«Τι  πα  να  κάνεις  εκεί,  μαλακισμένη!»  φώναξε  ο Κρίνος, 
σπρώχνοντάς  την  και  πετώντας  την  στο  πάτωμα  ενώ  συγχρό- 
νως της  έπαιρνε  το  πιστόλι.  «Την  έχεις  δει  άγρια,  ε!» 

«Ναι,  πέταξέ  την  έξω,  πέταξέ  την  έξω!»  ούρλιαξε  η γυναίκα 
του  καθώς  σηκωνόταν  από  τον  καναπέ. 

Ο Κρίνος  άπλωσε  το  χέρι  του  για  να  πιάσει  την  Έρση  απ’τα 
μαλλιά- 

-όταν  η εξώπορτα  άνοιξε  από  μια  ξαφνική  κλοτσιά,  σπάζο- 
ντας, και  ο Χρίστος  κι  η Λυκία  όρμησαν  μέσα. 

«Έξω  ρε!»  γκάριξε  ο Κρίνος,  αλλά,  προτού  προλάβει  να  κά- 
νει τίποτα,  ο Χρίστος  τον  γρονθοκόπησε  καταπρόσωπο  στέλ- 
νοντάς  τον  πάνω  σε  μια  καρέκλα  η οποία  ανατράπηκε  μαζί 
του. 

Η μελαχρινή  γυναίκα  πήγε  να  πιάσει  ένα  μαχαίρι  από  το 
τραπεζάκι.  Η Λυκία  την  είδε  εγκαίρως  και  την  κλότσησε  στον 
καρπό.  Εκείνη  ούρλιαξε  κρατώντας  το  χέρι  της  κοντά  της.  Η 

Λυκία  τη  γρονθοκόπησε  ανάμεσα  στα  μάτια,  και  η γυναίκα  έ- 
πεσε, αναίσθητη,  στον  καναπέ. 

Ο Κρίνος  προσπαθούσε  να  σηκωθεί,  απλώνοντας  τα  χέρια 
του  για  να  πιαστεί  από  τον  τοίχο.  Ο Χρίστος  τον  κοπάνησε 
στην  κοιλιά,  κάνοντάς  τον  να  διπλωθεί.  Του  άρπαξε  το  δεξί  χέ- 
ρι και,  στρίβοντάς  το  πίσω  απ’την  πλάτη  του,  τον  έβαλε 
μπρούμυτα  πάνω  στο  χαμηλό  τραπέζι. 

«Δεν  της  είπα  τίποτα,  ρε!  Τίποτα  δεν  της  είπα!  Τίποτα!»  φώ- 
ναξε ο Κρίνος,  γρυλίζοντας  απ’τον  πόνο.  «Τ’ορκίζομαι!» 

«Τίποτα;»  γκάριξε  ο Χρίστος,  ενώ  η Έρση  σηκωνόταν  όρθια. 
«Τι  τίποτα;  Νομίζεις  ότι  δεν  ξέρουμε,  παλιομαλάκα; » 

«Όχι  ρε!  Σου  λέω,  δεν  της  είπα,  ρε!»  Ο Κρίνος,  σίγουρα,  τον 
είχε  περάσει  για  κάποιον  άλλο,  όχι  για  σωματοφύλακα  της 
Έρσης. 

«Πες  μου  ό,τι  της  είπες  - τώρα!» 

( Προσποιείται  πολύ  καλά,  παρατήρησε  η Έρση,  λιγάκι  έκ- 
πληκτη με  τον  Χρίστο.  Πολύ  καλά.) 

«Όχι  ρε,  δεν  ξέρει  τίποτα  για  τη  Δυναστεία.  Τ’ορκίζομαι.  Ού- 
τε ένα  όνομα.  Τίποτα.» 

«Τη  Δυναστεία·,»  Ο Χρίστος  τού  έστριψε  το  χέρι  δυνατότερα. 

«ΑΑΑΑααααρρρχχχ...!»  βόγκησεο  Κρίνος. 

«Ποια  Δυναστεία;  Ποια  Δυναστεία; » 

«Δεν...;  Δεν...;»  ψέλλισε  ο Κρίνος,  καταλαβαίνοντας  μάλλον 
ότι  τον  είχαν  ξεγελάσει.  «Τίποτα!  Δεν  ξέρω  τίποτα!  Πάρτε  τα 
λεφτά  της  και  φύγετε!  Δεν  ξέρω  τίποτα!» 

«Ποια  Δυναστεία!»  γρύλισε  ο Χρίστος.  «Αλλιώς  θα  σε  σκο- 
τώσω, πούστη.  Αργά.» 

Ο Κρίνος  ανέπνεε  βαριά,  έμοιαζε  στα  όρια  της  λιποθυμίας. 
«Μόνο  αυτό,  φίλε,  θα  σ’το  πω,  ’ντάξει;  Και  μετά  φεύγεις,  ’ντά- 
ξει;  Αλλιώς  θα  με  καθαρίσουν.» 

«Λέγε!» 

«Η  Σιδηρά  Δυναστεία.  Τέλος.  Πήγαινε  τώρα.» 

«Θα  μου  πεις  και  τα  υπόλοιπα  τώρα.» 


ΚΩΣΤΑΣ  ΒΟΥΛΑΖΕΡΗΣ  | 564 


«Δεν  έχω  να  σου  πω  κάτι,»  αποκρίθηκε  ο Κρίνος  αγκομαχώ- 
ντας.  «Θα  μας  σκοτώσουν...  όλους...  Σ’το  λέω.» 

«Πού  μπορώ  να  βρω  τη  Δυναστεία;  Ένα  όνομα  πες  μου,  και 
κανένας  δεν  θα  μάθει  ό,τι  το  πήρα  από  σένα.» 

«Ο  Νεογνός,  στο  Στενό  Καπηλειό.» 

«Πού  είναι  το  Στενό  Καπηλειό ;» 

«Στη  Χαραυγή,»  απάντησε  ο Κρίνος,  και  του  είπε  τη  διεύ- 
θυνση. 

Ο Χρίστος  τού  άφησε  το  χέρι.  «Τη  γλίτωσες  σήμερα.» 

Η Έρση  είχε  ήδη  πάρει  τα  τραπεζογραμμάτια  και  το  πιστόλι 
της  από  κάτω,  και  βγήκε  από  το  σπίτι,  νιώθοντας  την  αναπνοή 
της  γρήγορη  ακόμα  και  το  πουκάμισό  της  να  κολλάει  επάνω 
της  από  τον  ιδρώτα. 

Ο Χρίστος  και  η Λυκία  την  ακολούθησαν. 


5· 


Το  Στενό  Καπηλειό  ήταν  ένα  μπαρ  στη  Χαραυγή,  μια  γειτονιά 
στα  νότια  της  Μέλβερηθ.  Ήταν  υπόγειο.  Κατέβαινες  μερικά 
σκαλοπάτια  και  έφτανες  στην  είσοδό  του. 

Όταν  η Έρση  σταμάτησε  το  όχημά  της  σ’έναν  κοντινό  δρόμο, 
νύχτωνε. 

Ο Χρίστος  τής  είπε:  «Ίσως  θα  ήταν  καλύτερα  να  μείνετε  εδώ, 
κυρία  Επόπτρια,  και  εγώ  κι  η Λυκία  να  μπούμε  να  ζητήσουμε 
αυτόν  τον  Νεογνό.» 

Η Έρση  κούνησε  το  κεφάλι.  «Όχι.  Όταν  του  μιλήσουμε  θέλω 
να  είμαι  μπροστά.  Εξάλλου,  αυτή  είναι  δική  μου  δουλειά,  όχι 
δική  σας. 

»Δε  χρειάζεται,  όμως,  μπαίνοντας  να  φαίνεται  ότι  έρχομαι 
από  κάποια  εταιρεία,»  είπε  αλλάζοντας  θέμα.  Έβγαλε  το  σα- 
κάκι της,  άνοιξε  μερικά  κουμπιά  στον  λαιμό  του  πουκαμίσου 

της,  ξεκούμπωσε  τα  μανικετόκουμπα  και  γύρισε  τα  μανίκια, 
φτάνοντάς  τα  πάνω  απ’τον  αγκώνα.  «Πάμε,»  είπε,  και  άνοιξε 
το  σκέπαστρο  του  τρίκυκλου. 

Βγήκε  από  το  όχημα  και,  βλέποντας  και  τους  δύο  μισθοφό- 
ρους να  βγαίνουν,  παρατήρησε  ότι  ούτε  η δική  τους  εμφάνιση 
πρέπει  να  ήταν  κατάλληλη  για  το  Στενό  Καπηλειό. 

«Νομίζω  ότι  ξέρω  τι  σκέφτεστε,  κυρία  Επόπτρια,»  είπε  ο 
Χρίστος.  «Καλύτερα  ν’αλλάξουμε  κι  εμείς  την  αμφίεσή  μας.» 

Η Έρση  κατένευσε. 

Η Λυκία  και  ο Χρίστος  έκαναν  ό,τι  καλύτερο  μπορούσαν  για 
να  πάψουν  να  μοιάζουν  με  σωματοφύλακες.  Η πρώτη  έβγαλε 
το  πανωφόρι  της,  μένοντας  με  μια  μαύρη  φανέλα  που  φορούσε 
από  κάτω  και  ρίχνοντας  μια  κάπα  στους  ώμους  της,  για  να 
κρύβει  το  πιστόλι  στη  ζώνη  της  αλλά  κι  επειδή  είχε  ψύχρα  τέ- 
τοια ώρα.  Ο Χρίστος,  παρομοίως,  έβγαλε  το  πανωφόρι  του, 
κάτω  απ’το  οποίο  φορούσε  ένα  λευκό  πουκάμισο,  και  στους 
ώμους  του  έριξε  μια  κάπα. 

Πλησίασαν  τα  σκαλοπάτια  του  Στενού  Καπηλειού  και  τα  κα- 
τέβηκαν. Έσπρωξαν  την  είσοδο  και  μπήκαν  σ’ένα  χώρο  με  χα- 
μηλά τραπέζια,  χαμηλό  φωτισμό,  και  χαμηλή  μουσική·  η Έρση 
αναγνώριζε  το  τραγούδι:  Στις  Όχθες  Ξένων  Ποταμών,  του  συ- 
γκροτήματος Άκακοι  Τρύπες.  Στο  μαγαζί  δεν  κάθονταν  πολλοί 
πελάτες·  μάλλον,  ήταν  νωρίς  ακόμα.  Στον  πάγκο  του  μπαρ,  στο 
βάθος,  ήταν  μια  γαλανόδερμη  κοπέλα  με  κόκκινο  στηθόδεσμο, 
μπρούντζινα  περικάρπια,  και  τα  μαύρα  μαλλιά  της  δεμένα  σαν 
κώνο  πάνω  απ’το  κεφάλι  της. 

Η Έρση  και  οι  δύο  σωματοφύλακες  κάθισαν  σ’ένα  τραπέζι. 

«Πώς  προτείνεις  να  βρούμε  αυτόν  τον  Νεογνό;»  ρώτησε  τον 
Χρίστο. 

«Δεν  υπάρχει  άλλος  τρόπος  εκτός  απ’το  να  ρωτήσουμε  αν  εί- 
ναι εδώ,»  αποκρίθηκε  εκείνος. 

Ένας  σερβιτόρος  πλησίασε.  «Τι  θα  πάρετε;» 

«Ένα  ποτήρι  Σεργήλιο  κρασί,»  είπε  η Έρση.  «Λευκό.» 

«Έναν  Γλυκό  Κρόνο,»  ζήτησε  η Λυκία. 

«Μια  μπίρα,»  είπε  ο Χρίστος.  «Και,  δε  μου  λες,  είναι  ο Νεο- 
γνός  εδώ;» 

Ο σερβιτόρος  συνοφρυώθηκε.  «Ο  κύριος  Νεογνός;  Βεβαίως. 
Θέλετε  να  του  μιλήσετε; » 

«Ναι,  αν  είναι  δυνατόν.» 

«Σας  γνωρίζει;» 

Ο Χρίστος  μόρφασε.  «Μάλλον  όχι.  Αλλά,  υποθέτω,  θα  θέλει 
να  μας  μιλήσει.» 

«Θα  τον  ειδοποιήσω,»  είπε  ο σερβιτόρος  και  έφυγε. 

«Ό  κύριος  Νεογνός’...»  είπε  η Λυκία.  «Μάλλον  είναι  ο ιδιο- 
κτήτης του  μπαρ,  λοιπόν.» 

Ο Χρίστος  δεν  μίλησε-  άναψε  ένα  τσιγάρο. 

Η Έρση  έβγαλε  επίσης  ένα  τσιγάρο,  και  ο Χρίστος  πάτησε 
τον  ενεργειακό  αναπτήρα  του  και  της  το  άναψε.  «Ευχαριστώ,» 
είπε  εκείνη  μ’ένα  λεπτό  χαμόγελο.  Και  σκέφτηκε:  Γιατί  φέρο- 
μαι έτσι;  Όποτε  ο Χρίστος  έκανε  κάποια  κίνηση  η οποία  ήταν, 
δίχως  αμφιβολία,  κάτι  περισσότερο  από  ό,τι  οφείλει  να  κάνει 
ένας  απλός  σωματοφύλακας,  η Έρση  σχεδόν  πάντα  ανταπο- 
κρινόταν  με  τρόπο  που  έδειχνε  ότι  αυτό  την  ευχαριστούσε  και 
που  δεν  του  έλειπαν  κάποια  υπονοούμενα.  Αλλά  ποτέ  δεν  είχε 
πάρει  την  απόφαση  για  τίποτα  παραπάνω  μαζί  του.  Ήταν  ε- 
ξαιτίας  του  Νύσου;  Ή,  απλά,  δεν  πίστευε  ότι  έπρεπε  να  έχει 
ερωτική  σχέση  με  άτομο  από  τη  δουλειά  της;  Δεν  ήξερε  τι  από 
τα  δύο  ήταν. 

Η Λυκία,  παρατηρώντας  τη  συμπεριφορά  της  Ιπτάμενης  Ε- 
πόπτριας  και  του  συναδέλφου  της,  είχε  πάρει  μια  ξινισμένη 
έκφραση.  Πάντοτε  αυτό  γινόταν,  και  η Έρση  αναρωτιόταν  αν 
η Λυκία  γούσταρε  λιγάκι  τον  Χρίστο  χωρίς  να  το  δείχνει. 

Μια  σερβιτόρα  ήρθε  στο  τραπέζι  τους,  φέρνοντας  τα  ποτά 
τους.  Δεν  είπε  τίποτα  για  το  πότε  θα  τους  συναντούσε  ο Νεο- 
γνός-  ίσως  να  μην  ήξερε  καν  ότι  τον  είχαν  ζητήσει. 

Ο Χρίστος  παρατηρούσε  όλες  τις  μεριές  του  μπαρ  με  τις  ά- 
κριες των  ματιών  του.  Τι  ψάχνει;  αναρωτήθηκε  η Έρση.  Για 
ύποπτες  κινήσεις;  Ήπιε  μια  μικρή  γουλιά  από  το  λευκό  κρασί 
της· 

Μετά  από  λίγο,  ένας  ψηλός  άντρας  πλησίασε  το  τραπέζι 
τους.  Είχε  μακριά  μαύρα  μαλλιά,  δεμένα  αλογοουρά,  και  το 
δέρμα  του  ήταν  πράσινο  - σπάνιος  δερματικός  χρωματισμός 
στη  Σεργήλη,  και  σ’όλο  το  Γνωστό  Σύμπαν,  απ’ό,τι  ήξερε  η Έρ- 
ση. Από  το  δεξί  του  αφτί  κρεμόταν  ένα  ασημένιο  σκουλαρίκι. 
Φορούσε  μια  σκούρα  κόκκινη  μπλούζα  χωρίς  μανίκια,  και  δερ- 
μάτινο παντελόνι  με  λουριά  στο  πλάι. 

«Καλησπέρα,»  χαιρέτησε.  «Μου  είπαν  ότι  με  ζητήσατε.» 

«Είσαι  ο Νεογνός;»  είπε  ο Χρίστος. 

«Ναι.»  Ο πρασινόδερμος  άντρας  έπιασε  μια  καρέκλα,  την 
έφερε  κοντά  στο  τραπέζι,  και  κάθισε  ανάποδα,  με  τα  χέρια  α- 
κουμπισμένα στην  ξύλινη  πλάτη. 

«Θέλουμε  να  σας  μιλήσουμε  για  ένα  νομικό  θέμα,»  του  είπε  η 
Έρση. 

Ο Νεογνός  ύψωσε  ένα  φρύδι.  «Νομικό  θέμα;» 

«Γνωρίζετε  μια  εταιρεία  με  επωνυμία  Αυτόματος  Στιλογρά- 

φ°ς;» 

Ο Νεογνός  μόρφασε.  «Πρώτη  φορά  την  ακούω.» 

«Για  τη  Σιδηρά  Δυναστεία,  όμως,  υποθέτω,  θα  γνωρίζετε...» 

Ο Νεογνός  συνοφρυώθηκε.  «Ακουστά  μόνο.» 

«Ακουστά;»  είπε  η Έρση. 

«Κάποια  υπόγεια  οργάνωση...» 

«Παράξενο  αυτό  που  λες,»  παρατήρησε  δεικτικά  ο Χρίστος, 
«γιατί  έχουμε  την  πληροφορία  ότι  γνωρίζεις  περισσότερα 
γι’αυτή  τη  Σιδηρά  Δυναστεία.» 

Ο Νεογνός  γέλασε.  «Αν  είναι  δυνατόν!  Ποιος  σας  είπε  κάτι 
τέτοιο;» 

«Αυτό,»  αποκρίθηκε  ο Χρίστος,  «δεν  έχει  σημασία.» 

«Όπως  θέλετε.  Αλλά  δεν  καταλαβαίνω  ποια  σχέση  έχει  η ε- 
ταιρεία... πώς  την  είπατε;» 

«Αυτόματος  Στιλογράφος,»  είπε  η Έρση. 

«Ποια  σχέση  έχει  η εταιρεία  Αυτόματος  Στιλογράφος  με  τη 
Σιδηρά  Δυναστεία;» 

«Πιστεύουμε  ότι  ίσως  κάποια  άτομα  της  Σιδηράς  Δυναστείας 
να  έχουν  πληροφορίες  για  τη  συγκεκριμένη  εταιρεία- 
φάντασμα,»  απάντησε  η Έρση. 

«Τώρα  έγινε  εταιρεία -φάντασμα·,» 

«Εξαρχής  ήταν.  Μπορείς  να  μας  βοηθήσεις;» 

«Δε  νομίζω.  Όπως  σας  είπα,  μονάχα  ακουστά  έχω  τη  Σιδηρά 
Δυναστεία.  Ποιος  σας  έστειλε  εδώ,  σ’εμένα;» 

Η Έρση  ήταν  έτοιμη  να  πει  ότι  έρχονταν  εκ  μέρους  του  Σερ- 
γήλιου  Χρη  ματοφύλακα,  αλλά  ο Χρίστος  την  πρόλαβε.  «Αυ- 
τό,» είπε,  «είναι  δική  μας  δουλειά.» 

«Λάθος,  πάντως,  ήρθατε  εδώ.»  Ο Νεογνός  σηκώθηκε  από 
την  καρέκλα.  «Ελπίζω,  τουλάχιστον,  να  απολαύσετε  την  ατμό- 
σφαιρα του  καταστήματος.»  Και  έφυγε,  πηγαίνοντας  στο  βά- 
θος του  μπαρ,  όπου  και  χάθηκε  μέσα  στις  σκιές. 

«Δε  φάνηκε  και  πολύ  πρόθυμος,»  παρατήρησε  η Λυκία. 

«Και  ούτε  νομίζω  να  φανεί,»  είπε  η Έρση. 

«Σίγουρα,  όμως,  ξέρει  για  τη  Δυναστεία,»  τόνισε  ο Χρίστος. 
«Ο  φίλος  μας  ο Κρίνος  δεν  είπε  ψέματα  - ήταν  πολύ  φοβισμέ- 
νος. Ετούτος  εδώ  λέει  ψέματα.» 

«Για  την  ώρα  δεν  μπορούμε  να  τον  κάνουμε  να  μας  μιλήσει,» 
είπε  η Έρση.  «Θα  τον  έχουμε  όμως  υπόψη  μας.» 

«Αυτό  σημαίνει  ότι  αύριο  φεύγουμε  από  τη  Μέλβερηθ;»  ρώ- 
τησε ο Χρίστος. 

Η Έρση  ένευσε.  «Επομένως,  καλύτερα  να  μην  ξενυχτίσουμε 
εδώ,»  είπε,  και  ήπιε  ακόμα  μια  γουλιά  απ’το  κρασί  της. 

«Μην  κοιτάξετε  πίσω,  αλλά  μας  παρακολουθούν,»  είπε  ο Χρί- 
στος, καθώς  είχαν  βγει  από  το  Στενό  Καπηλειό  και  βάδιζαν 
προς  το  όχημά  τους.  «Ένας  τύπος  που  εμφανίστηκε  ύστερα 
από  την  κουβέντα  μας  με  τον  Νεογνό.» 

«Μάλλον  θέλουν  να  μάθουν  ποιοι  είμαστε,»  είπε  η Έρση. 

«Το  ίδιο  υποθέτω  κι  εγώ.» 

Έφτασαν  στο  όχημά  τους  και  μπήκαν,  με  τον  Χρίστο  στη  θέ- 
ση του  οδηγού.  Άρχισαν  να  κινούνται,  πηγαίνοντας  προς  μια 
γέφυρα  που  περνούσε  πάνω  από  τις  νότιες  ράγες  του  τρένου- 
και  η Λυκία  δεν  άργησε  να  πει:  «Ένα  δίκυκλο  είναι  πίσω  μας.» 

«Ναι,»  αποκρίθηκε  ο Χρίστος.  «Και  μάλλον  δεν  είναι  τυχαίο. 
Αλλά  ας  δούμε,  πρώτα,  ώς  πού  θα  μας  ακολουθήσει  προτού 
κρίνουμε.» 

Πέρασαν  τη  γέφυρα,  και  το  δίκυκλο  πέρασε  μαζί  τους.  Δια- 
σχίζοντας δρόμους  έφτασαν  στη  μεγάλη  διασταύρωση  της 
Μέλβερηθ  που  ονομαζόταν  Σταυροδρόμι:  και  το  δίκυκλο  ακό- 
μα πίσω  τους  ήταν. 

«Μη  δίνετε  σημασία,»  είπε  ο Χρίστος.  «Θα  κάνουμε  τα  πά- 
ντα κανονικά. » 

Πήγαν  στην  Καρδιά  της  Πόλης,  άφησαν  το  όχημά  τους  στο 
γκαράζ,  και  ανέβηκαν  στη  σουίτα  τους. 

«Δεν  είδα  κανέναν  να  μας  ακολουθεί  μέσα  στο  ξενοδοχείο,» 
είπε  η Έρση. 

«Επειδή  κανένας  δε  μας  ακολουθούσε,»  αποκρίθηκε  ο Χρί- 
στος. 

«Νομίζεις  ότι  ίσως  να  επιχειρήσουν  να  διαρρήξουν  τη  σουίτα 
μας  αργότερα;» 

«Το  ψιλο-αποκλείω.  Θα  φυλάμε  βάρδιες,  όμως,  εγώ  κι  η Λυ- 
κία όλη  τη  νύχτα.» 

Με  την  αυγή  συνάντησαν  τον  Ευγένιο  στον  μικρό  Αερολιμένα 
της  Μέλβερηθ  και  επιβιβάστηκαν  στη  Φωνή  τον  Ουρανού. 

«Όλα  καλά;»  τους  ρώτησε  ο πιλότος. 

«Τουλάχιστον  δε  νομίζω  ότι  μας  παρακολουθούσαν  καθώς 
ερχόμασταν  εδώ,»  είπε  ο Χρίστος. 

«Τι  πράγμα ;»  έκανε,  έκπληκτος,  ο Ευγένιος. 

«Θα  σου  εξηγήσουμε,»  του  είπε  η Έρση.  «Ας  ξεκινήσουμε 
τώρα.» 

«Για  Κάρντλας;  Κανονικά;» 

«Ναι.» 

Η Φωνή  τον  Ουρανού  βρισκόταν,  ύστερα  από  λίγο,  στον  αέ- 
ρα, πετώντας  δυτικά.  Η απόσταση  ήταν  πιο  μακρινή  από  τις 
προηγούμενες  φορές·  χρειάστηκαν  δύο  ώρες  μέχρι  να  φτά- 
σουν στον  προορισμό  τους,  περνώντας  πάνω  από  πεδιάδες, 
πάνω  από  τις  όχθες  του  μεγάλου  ποταμού  Σέρντιληθ,  και  πάνω 
από  μικρές  πόλεις  και  χωριά. 

Καθώς  πλησίαζαν  την  Κάρντλας,  είδαν  ότι,  κάμποσα  χιλιόμε- 
τρα έξω  από  την  πόλη,  κάποια  συμπλοκή  γινόταν.  Η Έρση  κοί- 
ταζε τις  εκρήξεις  από  το  παράθυρο  δίπλα  της,  και  αναρωτήθη- 
κε αν  κι  εδώ  θα  γίνονταν,  τελικά,  τα  ίδια  που  είχαν  γίνει  και 
στη  Νέσριβεκ,  όπου  οι  επαναστάτες  βρίσκονταν  σε  ανοιχτό 
πόλεμο  με  τον  Στρατό  της  Παντοκράτειρας  και  η πόλη  ήταν 
μισοδιαλυμένη.  Το  υποκατάστημα  του  Σεργήλιου  Χρηματοφύ- 
λακα  είχε  καταστραφεί  σ’εκείνα  τα  μέρη,  και  δεν  είχε  ξαναχτι- 
στεί- η Κεντρική  Διοίκηση  δεν  το  είχε  θεωρήσει  συνετό  δεδο- 
μένης της  κατάστασης. 

Η Φωνή  του  Ουρανού  έφτασε  στο  αεροδρόμιο  της  Κάρντλας, 
το  οποίο  δεν  ήταν  μεγαλύτερο  από  αυτό  της  Μέλβερηθ-  μάλ- 
λον, μικρότερο  ήταν.  Η Κάρντλας  δεν  ήταν  και  τόσο  μεγάλη 
πόλη,  παρά  μόνο  για  τα  δεδομένα  της  Δυτικής  Σεργήλης.  Ήταν 
οικοδομημένη  στις  νότιες  όχθες  του  ποταμού  Σέρντιληθ.  Στα 
βόρειά  της,  δάση  απλώνονταν.  Και  στα  νότια,  ύστερα  από  κά- 
ποια απόσταση,  άρχιζαν  σαβάνες,  μέσα  στις  οποίες  ήταν  χτι- 

σμένη  μια  άλλη  πόλη,  ακόμα  μικρότερη,  η Νούλρηβ.  Μετά  τις 
σαβάνες,  ήταν  η έρημος,  αμμώδης  και  ατελείωτη.  Κάπου  εκεί 
πέρα  υπήρχε  και  μια  δίοδος  για  τη  Διάσταση  του  Φωτός  - αν 
κάποιος  τρελός  ήθελε  να  ταξιδέψει  σ’αυτό  το  τελείως  αφιλόξε- 
νο και  επικίνδυνο  μέρος. 

Η Έρση  έβγαλε  το  όχημά  της  από  το  αεροπλάνο  του  Ευγένι- 
ου και,  μαζί  με  τον  Χρίστο  και  τη  Λυκία,  πήγε  προς  το  Δυτικό 
Άστρο,  το  ξενοδοχείο  όπου  ήταν  κλεισμένη  η σουίτα  της  Ιπτά- 
μενης Επόπτριας,  πληρωμένη  από  την  τράπεζα. 

Τα  οικοδομήματα  της  Κάρντλας  ήταν  πιο  χαμηλά  από  της 
Μέλβερηθ  ή της  Θακέρκοβ,  και  οι  δρόμοι  ήταν  χειρότερα 
φτιαγμένοι-  σ’ορισμένα  σημεία  δεν  ήταν  καν  στρωμένοι  με 
πλάκες.  Καθώς  η Έρση  οδηγούσε,  ο Χρίστος  και  η Λυκία  κοί- 
ταζαν από  τους  καθρέφτες  για  να  δουν  μήπως  κανείς  τούς  πα- 
ρακολουθούσε ξανά-  αλλά  δεν  είδαν  κανέναν,  και  το  είπαν 
στην  Επόπτρια. 

Σταμάτησαν  το  όχημά  τους  στο  γκαράζ  δίπλα  στο  ξενοδοχεί- 
ο, και  ανέβηκαν  στη  σουίτα  που  τους  περίμενε.  Η Έρση  ετοι- 
μάστηκε για  την  επίσκεψή  της  στο  υποκατάστημα  του  Χρημα- 
τοφύλακα,  και  ο Χρίστος  τής  είπε:  «Θα  έρθω  μαζί  αυτή  τη  φο- 
ρά.» 

«Δεν  είναι  ανάγκη-» 

«Δεν  το  ριψοκινδυνεύω.» 

«Αποκλείεται  να  μας  έχουν  ακολουθήσει  ώς  εδώ.  Απέχουμε 
χίλια  χιλιόμετρα  από  τη  Μέλβερηθ!» 

«Παρ’όλ’αυτά,  θα  έρθω,  και  θα  σας  περιμένω  έξω  από  την 
τράπεζα.» 

«Καλά,»  αποκρίθηκε  η Έρση,  «όπως  θέλεις.»  Στράφηκε  στη 
Λυκία.  «Εσύ  θα  μείνεις  εδώ.  Αφού  φυλαγόμαστε  σαν  να  μας 
κυνηγάνε,  ας  είναι  κάποιος  στη  σουίτα  μου  όσο  θα  λείπω.» 

Η Λυκία  ένευσε,  χωρίς  να  μιλήσει. 

Η Έρση  και  ο Χρίστος  κατέβηκαν  στο  γκαράζ,  πήραν  το  τρί- 
κυκλο  όχημα,  και  η πρώτη  οδήγησε  ώς  το  υποκατάστημα  του 

Σεργήλιου  Χρη ματοφύλακα,  που  δεν  ήταν  και  πολύ  μακριά, 
καθώς  βρισκόταν  στο  κέντρο  της  πόλης,  στην  Αγορά,  όπου  είχε 
αρκετή  κίνηση  από  εμπόρους  και  πραματευτάδες.  Εκτός  από 
τα  σταθερά  καταστήματα,  ήταν  στημένες  και  πολλές  σκηνές. 

Η Έρση  χαιρέτησε  τους  υπαλλήλους  της  τράπεζας  και  μετά 
συνάντησε  τον  Διευθυντή  του  υποκαταστήματος,  ο οποίος  δεν 
φάνηκε  να  χάρηκε  που  την  είδε  αλλά  ήταν,  τυπικά,  ευγενικός. 
Την  Έρση  δεν  την  ενδιέφερε  και  τόσο  η αντίδρασή  του-  έκανε 
τη  δουλειά  της  όπως  την  έκανε  πάντα,  ελέγχοντας  το  έγγραφο 
αρχείο  και  το  μηχανικό  σύστημα  αποθήκευσης  δεδομένων,  με 
τα  μάτια  της  αλλά  και  με  ξόρκια  που  ήξερε  ως  Τεχνομαθής  μά- 
γισσα. 

Παραξενεύτηκε  όταν  ανάμεσα  στους  δανειολήπτες  δεν  είδε 
την  επωνυμία  αυτόματός  ςτιλογραφος  α.ε.  Κοίτα  να  δεις,  σκέ- 
φτηκε.  Δεν  έχουν  φτάσει  ώς  εδώ.  Πράγμα  το  οποίο  δεν  την 
πείραζε  καθόλου,  όφειλε  να  ομολογήσει.  Δεν  είχε  όρεξη  πάλι 
να  τρέχει  κυνηγώντας  φαντάσματα.  Επιπλέον,  το  κλίμα  στην 
Κάρντλας  ήταν  πιο  ζεστό  απ’ό,τι  στη  Μέλβερηθ,  και  σίγουρα 
πιο  ζεστό  απ’ό,τι  στη  Θακέρκοβ  ή στη  Νίρβεκ:  και  την  ενο- 
χλούσε αυτή  η ζέστη  που  έμοιαζε  να  συνωμοτεί  με  την  υγρασί- 
α. 

Τελειώνοντας  τη  δουλειά  της,  ευχαρίστησε  τον  Διευθυντή  για 
τη  συνεργασία  του  και  επέστρεψε  στο  όχημά  της,  όπου,  καθι- 
σμένος έξω,  σ’ένα  ξύλινο  παγκάκι,  την  περίμενε  ο Χρίστος,  πί- 
νοντας ένα  αναψυκτικό. 

«Τι  νέα;»  τη  ρώτησε  καθώς  σηκωνόταν. 

«Ο  Αυτόματος  Στιλογράφος  δεν  έχει  πάρει  δάνειο  από  εδώ.» 

«Σώπα.» 

«Κι  όμως.  Για  μια  φορά,  μπορούμε  να  ξεκουραστούμε.» 

Άνοιξαν  το  σκέπαστρο  του  οχήματος  και  ο Χρίστος  κάθισε 
στο  τιμόνι.  «Πάμε  κάπου  για  φαγητό;»  πρότεινε. 

«Η  Λυκία  μάς  περιμένει  στο  ξενοδοχείο...» 

«Είμαι  σίγουρος  ότι  δεν  θα  έχει  πρόβλημα.  Μπορείς  να  την 
ειδοποιήσεις  και  με  τον  πομπό  σου,  αν  θέλεις.»  Ανασήκωσε 
τους  ώμους. 

Είχε  μιλήσει  στον  ενικό,  πράγμα  που  σήμαινε  ότι  η πρότασή 
του  ήταν  τελείως  ανεπίσημη  - δεν  μιλούσε  ως  σωματοφύλα- 
κας. Η Έρση  δεν  μπορούσε  να  μαντέψει  αν  το  είχε  κάνει  ε- 
σκεμμένα  ή ασυναίσθητα. 

«Εντάξει,»  του  είπε,  «πάμε.»  Και  κάθισε  σε  μια  από  τις  πίσω 
θέσεις  του  οχήματος.  «Έχεις  κανένα  μέρος  κατά  νου;» 

«Ναι.  Παλιά,  είχα  περάσει  κάποιον  καιρό  εδώ,  στην  Κάρ- 
ντλας.»  Ο Χρίστος  έκλεισε  το  σκέπαστρο  και  ενεργοποίησε  τη 
μηχανή. 

Το  εστιατόριο  ήταν  χτισμένο  πάνω  από  τον  μεγάλο  ποταμό, 
σε  μια  ξύλινη  πλατφόρμα.  Το  αεράκι  που  φυσούσε,  ερχόμενο 
από  τον  Σέρντιληθ,  ήταν  δροσιστικό.  Η Έρση  και  ο Χρίστος 
κάθισαν  σ’ένα  γωνιακό  τραπέζι,  κοντά  στην  κουπαστή  του 
μπαλκονιού,  ατενίζοντας  από  κάτω  τους  το  νερό  του  ποταμού 
και  τα  πλεούμενα  που  περνούσαν,  κάποια  ιστιοφόρα  ή κωπή- 
λατα,  κάποια  μηχανοκίνητα.  Παράγγειλαν  φαγητό  και  ποτό, 
και  ο Χρίστος  γέμισε  τα  ποτήρια  και  των  δυο  τους  με  κρασί 
Δυτικής  Σεργήλης,  το  οποίο  ήταν  αρκετά  διαφορετικό  απ’αυτό 
που  έβγαινε  στις  άλλες  περιοχές  της  διάστασης  και  πολύ  λιγό- 
τερο φημισμένο  στο  Γνωστό  Σύμπαν. 

«Καλό;»  ρώτησε  ο Χρίστος. 

«Το  έχω  ξαναδοκιμάσει,»  αποκρίθηκε  η Έρση  αφήνοντας  το 
ποτήρι  της  στο  πλάι  ύστερα  από  μια  γουλιά.  «Καλό  είναι,  αλλά 
ο γνωστός  Σεργήλιος  οίνος  μ’αρέσει  καλύτερα.  Εξάλλου,  η φή- 
μη του  μάλλον  δεν  είναι  τυχαία. » 

«Εμένα,»  είπε  ο Χρίστος,  πίνοντας  ακόμα  μια  γουλιά,  «αυτό 
το  κρασί  μ’αρέσει  καλύτερα.» 

Μετά,  άρχισαν  να  τρώνε  ενώ  συγχρόνως  μιλούσαν  για  την 
απάτη  του  Αυτόματου  Στιλογράφου  αλλά  και  για  πιο  ανάλα- 
φρα θέματα.  Η Έρση  παρατήρησε  ότι  ο Χρίστος  απέφευγε  να 

της  απευθύνεται  άμεσα,  για  να  μην  έχει  ν’αποφασίσει  ανάμεσα 
σε  πληθυντικό  ευγενείας  και  ενικό.  Κι  όταν  ήταν  αναγκασμέ- 
νος να  της  απευθυνθεί  άμεσα,  ορισμένες  φορές  χρησιμοποιού- 
σε πληθυντικό,  ορισμένες  φορές  ενικό  - αλλά  ενικό  κυρίως. 
Δεν  της  φαινόταν  και  πολύ  αμήχανος,  όμως·  ήξερε  ακριβώς  τι 
ήθελε,  και  δεν  το  έκρυβε. 

Σε  κάποια  στιγμή,  η Λυκία  κάλεσε  την  Έρση  στον  τηλεπικοι- 
νωνιακό πομπό  της  για  να  ρωτήσει  αν  όλα  ήταν  εντάξει.  « Έχε- 
τε αργήσει  περισσότερο  από, τι  συνήθως,  κυρία  Επόπτρια .» 

«Απλώς  πήγα  να  φάω  κάτι,»  αποκρίθηκε  εκείνη.  «Μην  ανη- 
συχείς· σε  λίγο  θα  επιστρέφω,  μαζί  με  τον  Χρίστο.» 

«Εντάξει,  κανένα  πρόβλημα.» 

Μετά  το  φαγητό,  κάθισαν  λίγο  ακόμα  στο  εστιατόριο  κι  ύ- 
στερα έφυγαν,  για  να  πάρουν  το  όχημά  τους  και  να  πάνε  στο 
ξενοδοχείο. 

«Θα  οδηγήσω  εγώ,»  είπε  η Έρση  καθώς  άνοιγε  το  σκέπα- 
στρο. 

«Δεν  είμαι  τόσο  πολύ  φαγωμένος!»  αποκρίθηκε  ο Χρίστος. 

Η Έρση  γέλασε.  «Απλώς  θέλω  να  οδηγήσω,»  είπε,  και  κάθισε 
στο  τιμόνι. 

Ο Χρίστος  κάθισε  στα  πίσω  καθίσματα,  και  η Έρση,  καθώς 
οδηγούσε  μέσα  στους  δρόμους  της  Κάρντλας,  σκεφτόταν  ότι 
καλύτερα  που  η Λυκία  ήταν  στη  σουίτα  της  τώρα-  γιατί  αν  δεν 
ήταν  ίσως  και  να  προχωρούσε  περισσότερο  με  τον  Χρίστο,  κι 
όποτε  αυτή  η σκέψη  ερχόταν  στο  μυαλό  της,  μια  άλλη  σκέψη 
την  ακολουθούσε:  ο Νύσος,  με  τον  οποίο  είχε  περάσει  αρκετά 
χρόνια  στην  Άντχορκ,  και  η αλήθεια  ήταν  πως  δεν  είχε  κανένα 
σπουδαίο  παράπονο  μαζί  του. 

6. 


Το  πρωί,  έφυγαν  από  την  Κάρντλας  πετώντας  προς  Ύγκρας· 
και  η Έρση  δεν  μπορούσε  παρά  να  αναρωτιέται  αν  εκεί  θα  συ- 
ναντούσε πάλι  κάποια  απάτη  της  εταιρίας-φάντασμα  Αυτόμα- 
τος Στιλογράφος  ή αν  τα  πράγματα  θα  ήταν  ήσυχα.  Αν  πάντως 
ήταν  όντως  ήσυχα,  αυτό  θα  σήμαινε  ότι  οι  απατεώνες  δραστη- 
ριοποιούνταν κυρίως  στα  βόρεια  και  κεντρικά  μέρη  της  Σεργή- 
λης,  από  τη  Μέλβερηθ  κι  επάνω. 

Το  αεροπορικό  ταξίδι  κράτησε  λίγο  περισσότερο  από  μιάμιση 
ώρα.  Πέρασαν  πάνω  από  τη  σαβάνα  με  τη  χαμηλή  βλάστηση, 
πάνω  από  τις  γραμμές  του  τρένου  (το  είδαν,  μάλιστα,  να  τρέχει 
από  κάτω  τους),  και  έφτασαν  τελικά  στις  παρυφές  της  απέρα- 
ντης ερήμου  και  στην  Ύγκρας.  Ο Ευγένιος  προσγείωσε  τη  Φω- 
νή τον  Ουρανού  στον  αερολιμένα  στη  βόρεια  μεριά  της  πόλης: 
έναν  ανοιχτό  χώρο,  όλο  άμμο  και  μικρά  χαλίκια.  Όχι  και  το  κα- 
λύτερο μέρος  για  να  προσγειωθεί  ένα  αεροπλάνο  με  ρόδες,  αλ- 
λά το  αεροπλάνο  του  Ευγένιου  δεν  είχε  ρόδες·  έστρεψε  κάθετα 
τους  προωθητήρες  του,  άνοιξε  τα  μεταλλικά  του  πόδια,  και  κα- 
τέβηκε στη  γη  μέσα  σ’ένα  μεγάλο  σύννεφο  σκόνης. 

Η Έρση  σηκώθηκε  από  τη  θέση  της,  ντυμένη  με  κοντομάνι- 
κο, λευκό  πουκάμισο  και  ανοιχτό-γκρι  υφασμάτινο  παντελόνι, 
γιατί  η ζέστη  ήταν  δυνατή  εδώ  και  δεν  μπορούσε  να  φορά  το 
ταγέρ  της.  Μαζί  με  τον  Χρίστο  και  τη  Λυκία  (οι  οποίοι  ήταν  ε- 
πίσης ντυμένοι  πιο  ελαφρά  απ’ό,τι  συνήθως),  μπήκε  στο  τρί- 
κυκλο  όχημά  της  και  το  κατέβασε  από  τη  ράμπα  του  αεροσκά- 
φους. 

Η Ύγκρας  ήταν  η μοναδική  πόλη  σε  τούτη  την  περιοχή  της 
Σεργήλης,  όπου  έρημος  απλωνόταν  παντού  και  ο καυτός  άνε- 
μος όταν  φυσούσε  έφερνε  μαζί  του  άμμο.  Τα  οικοδομήματά 
της  ήταν  ένα  αμάλγαμα  ψηλών  και  χαμηλών,  πλούσιων  και 
φτωχικών.  Παρομοίως  και  οι  δρόμοι  της:  άλλοι  πλακόστρωτοι 
και  ομαλοί,  άλλοι  γεμάτοι  χώμα  και  πέτρες.  Η Ύγκρας  ήταν 

σαν  κάποιος  να  είχε  πάρει  κομμάτια  από  διάφορες  πόλεις  και 
να  τα  είχε  κολλήσει  το  ένα  δίπλα  στο  άλλο,  δημιουργώντας  ένα 
ακανόνιστο  ψηφιδωτό  καθαρά  χαοτικής  φύσης. 

Στους  δρόμους,  που  σπάνια  χωρίζονταν  σε  λωρίδες  κυκλο- 
φορίας όπως  αλλού,  έβλεπες  να  περνούν  άνθρωποι  που  φο- 
ρούσαν κουκούλες  ή σαρίκια,  οδοιπορώντας,  ή καβαλώντας 
άλογα  ή,  πιο  συχνά,  καμήλες.  Ορισμένοι  οδηγούσαν  κάρα,  και 
ορισμένοι,  πολύ  πιο  λίγοι,  ενεργειακά  οχήματα  που  τα  μέταλλα 
και  τα  τζάμια  τους  άστραφταν  στον  δυνατό  ήλιο  - ψηλά  φορ- 
τηγά, ή τετράκυκλα  με  μεγάλους  τροχούς  ειδικούς  για  την  άμ- 
μο, ή γρήγορα  αλλά  γερά  δίκυκλα.  Το  τρίκυκλο  της  Έρσης  δεν 
έμοιαζε  καθόλου  με  κανένα  από  αυτά-  ήταν  ένα  πιο  πολιτισμέ- 
νο όχημα,  για  πιο  πολιτισμένες  περιοχές  της  Σεργήλης.  Κι  αμέ- 
σως τραβούσε  την  προσοχή  των  ντόπιων.  Την  Έρση  δεν  την 
πείραζε  αυτό·  εξάλλου,  δεν  ήταν  η πρώτη  φορά  που  είχε  έρθει 
εδώ,  στην  Ύγκρας.  Και  η πόλη  είχε  κάτι  το  τόσο  διαφορετικό 
από  τις  υπόλοιπες  της  διάστασης,  που  της  άρεσε.  Επιπλέον,  το 
κλίμα  μπορεί  να  ήταν  θερμό  αλλά,  τουλάχιστον,  δεν  ήταν  και 
υγρό  συγχρόνως,  όπως  στην  Κάρντλας. 

Η Έρση  αποφάσισε  να  μην  πάει  το  όχημά  της  πρώτα  στο  ξε- 
νοδοχείο Καταφύγιο  της  Άμμον  το  οδήγησε  κατευθείαν  στο 
υποκατάστημα  του  Σεργήλιου  Χρη ματοφύλακα,  και  οι  σωμα- 
τοφύλακές  της,  φυσικά,  δεν  έφεραν  καμία  αντίρρηση.  «Πη- 
γαίνετε να  πιείτε  τίποτα  δροσιστικό  μέχρι  να  τελειώσω,»  τους 
πρότεινε  η Έρση,  σταματώντας  το  όχημα  κάτω  από  την  τέντα 
ενός  γκαράζ. 

«Θα  είμαστε  στην  ταβέρνα  απέναντι  από  την  τράπεζα,»  είπε 
η Λυκία. 

Η Έρση  ένευσε.  Βγήκε  από  το  όχημα  και  βάδισε  προς  το  υ- 
ποκατάστημα- οι  σωματοφύλακες  την  ακολούθησαν  ώς  ένα 
σημείο  και  μετά  την  άφησαν  να  συνεχίσει  μόνη  της.  Φτάνο- 
ντας στην  τράπεζα,  μπήκε  και  χαιρέτησε  τους  υπαλλήλους,  που 
όλοι  την  αναγνώριζαν.  Διευθύντρια  του  υποκαταστήματος  ή- 

ταν  μια  καφετόδερμη,  ευτραφής  γυναίκα  με  μαύρα,  κοντοκου- 
ρεμένα μαλλιά  η οποία  ονομαζόταν  Σιρενέκα  Άλκμοθ.  Χαιρέ- 
τησε την  Έρση  και  την  οδήγησε  στο  γραφείο  της  για  να  γίνουν 
οι  τυπικοί  έλεγχοι. 

Η Έρση  έκανε,  γι’ακόμα  μια  φορά,  τα  συνηθισμένα...  και  συ- 
νάντησε εμπρός  της  την  επωνυμία  αυτόματός  ςτιλογραφος  α.ε. 
Παρουσιάστηκε  σαν  φάντασμα  μέσα  από  την  καθημερινή 
πραγματικότητα,  σαν  κάτι  που  φανερά  δεν  θα  έπρεπε  να  είναι 
εκεί.  Όπως  και  στις  προηγούμενες  περιπτώσεις,  η εταιρεία  εί- 
χε πάρει  δάνειο  και  χρωστούσε.  Εδώ,  στο  Υποκατάστημα  Ύ- 
γκρας,  το  δάνειο  ήταν  ύψους  200.000  ήλιων,  και  ούτε  μία  δό- 
ση δεν  είχε  πληρωθεί. 

«Τι  συμβαίνει  μ’αυτό;»  ρώτησε  η Έρση  την  κυρία  Άλκμοθ. 

Εκείνη  τής  εξήγησε  ότι  ο Αυτόματος  Στιλογράφος  είχε  πάρει 
δάνειο  πριν  από  τρεις  μήνες  και  είχε,  μετά,  εξαφανιστεί.  Δεν 
μπορούσαν  να  επικοινωνήσουν  μαζί  του.  Η έδρα  που  είχε  δη- 
λώσει αποδείχτηκε  πως  ήταν  ένα  ερείπιο  στη  νοτιοανατολική 
άκρη  της  πόλης,  και  ο πραγματικός  ιδιοκτήτης  του  είχε  πεθά- 
νει  πριν  από  δυο  μήνες  περίπου.  Το  ενέχυρο,  επίσης,  ήταν  ένα 
οικοδόμημα  που  δεν  ανήκε  στον  Στιλογράφο  αλλά  σε  μια  άλλη, 
μεταφορική  εταιρεία.  Συγκεκριμένα,  ο Αυτόματος  Στιλογρά- 
φος  δεν  ήταν  καν  δηλωμένος  στο  Εμπορικό  Επιμελητήριο  της 
Ύγκρας  - η εταιρεία  αυτή  δεν  νπήρχε\ 

Ναι,  ναι,  σκέφτηκε  η Έρση  ακούγοντας  τη  Διευθύντρια,  μία 
από  τα  ίδια...  Της  είπε  ότι  η περίπτωσή  της  δεν  ήταν  μοναδική. 
Είχαν  συμβεί  παρόμοια  πράγματα  και  σ’άλλα  υποκαταστήμα- 
τα του  Σεργήλιου  Χρη  ματοφύλακα. 

«Πρόκειται,  λοιπόν,  για  συγχρονισμένη  επίθεση  εναντίον 
μας!»  συμπέρανε  η Σιρενέκα  Άλκμοθ. 

«Μπορεί,»  αποκρίθηκε  η Έρση.  «Αλλά  δεν  είμαι  βέβαιη  α- 
κόμα.» 

«Θα  το  ερευνήσετε,  όμως,  υποθέτω...» 

«Έχω  ήδη  αρχίσει  να  το  ερευνώ.» 

«Και  προς  ποια  κατεύθυνση  πηγαίνει  το  πράγμα;»  θέλησε  να 
μάθει  η Σιρενέκα. 

«Καλύτερα  να  μην  πω  τίποτα  ακόμα.  Μέχρι,  τουλάχιστον, 
που  να  βεβαιωθώ.» 

«Είναι  μπλεγμένος  κάποιος  αντίπαλος  του  Χρη ματοφύλα- 
κα;» 

«Δεν  έχω  στοιχεία  που  να  με  οδηγούν  εκεί,»  της  είπε  η Έρση. 
«Μπορείτε  να  μου  δώσετε  το  συμβόλαιο  του  δανείου  του  Αυ- 
τόματου Στιλογράφου;» 

«Ναι,  βεβαίως.»  Η Σιρενέκα  σηκώθηκε  από  την  καρέκλα  της 
και,  κρατώντας  το  αναμμένο  τσιγάρο  της  στο  χέρι,  έψαξε  μέσα 
στους  φακέλους  σε  μια  ξύλινη  θήκη. 


Η Έρση  άνοιξε  το  ντους  και  άφησε  το  νερό  να  τη  λούσει  από 
το  κεφάλι  ώς  τα  πόδια,  σαν  βάλσαμο  ύστερα  από  τη  ζέστη  των 
μεσημεριανών  δρόμων  της  Ύγκρας.  Πλύθηκε,  σκουπίστηκε, 
τυλίχτηκε  σε  μια  ρόμπα,  και  βγήκε  στο  καθιστικό  της  σουίτας 
της,  όπου  την  περίμεναν  η Λυκία  και  ο Χρίστος. 

Όταν  η μεγάλη  τζαμαρία  ήταν  ανοιχτή,  από  κάτω  φαινόταν 
σχεδόν  ολόκληρη  η πόλη·  αλλά  τώρα  δεν  ήταν  ανοιχτή:  το  πα- 
τζούρι  ήταν  κατεβασμένο,  για  να  έχει  δροσιά,  αφήνοντας  μόνο 
στενές  ράβδους  φωτός  να  εισβάλλουν  στο  δωμάτιο.  Στο  ταβάνι 
στριφογύριζε  ένας  μεγάλος  ανεμιστήρας,  κάνοντας  ένα  χαμη- 
λό χρον  χρον  χρον  χρον  που  βούλιαζε  κι  έμοιαζε  σχεδόν  να 
μην  ακούγεται. 

«Αναζωογονημένη,»  είπε  ο Χρίστος,  κοιτάζοντας  την  Έρση. 

Εκείνη  μειδίασε,  ενώ  από  μέσα  της  ευχόταν  καλύτερα  ο Χρί- 
στος να  μην  της  έκανε  τέτοια  σχόλια. 

Στα  χέρια  του  ήταν  ο φάκελος  με  το  συμβόλαιο  του  δανείου 
και  κάποια  άλλα  χρήσιμα  χαρτιά,  και  η Έρση,  δείχνοντας  τον 
φάκελο  με  το  σαγόνι,  ρώτησε:  «Τι  νομίζεις;»  ενώ  πήγαινε  να 

βάλει  ένα  ποτό  για  τον  εαυτό  της  - ένα  ποτήρι  Κρύο  Ουρανό  - 
από  το  ψυγείο  στη  μικρή  κουζίνα  της  σουίτας. 

«Πρέπει  να  πάμε  να  δούμε  από  κοντά,»  άκουσε  τον  Χρίστο 
να  λέει  από  το  καθιστικό.  «Δε  θα  είναι  δύσκολο.  Η έδρα  αυτής 
της  μεταφορικής  εταιρείας  - Δρόμοι  από  την  Έρημο  - ξέρου- 
με πού  είναι.  Όπως  επίσης  και  το  σπίτι  του  ιδιοκτήτη  του  “ενέ- 
χυρου’.» 

«Με  τη  μικρή  λεπτομέρεια  ότι  ο ιδιοκτήτης  είναι  νεκρός,»  εί- 
πε η Έρση,  μπαίνοντας  πάλι  στο  καθιστικό  μ’ένα  ποτήρι  Κρύο 
Ουρανό  στο  χέρι  και  πίνοντας  μια  γουλιά  από  το  δροσιστικό 
ποτό. 

«Το  σπίτι,  όμως,  ίσως  να  μην  είναι  εγκαταλειμμένο.» 

Η Έρση  κάθισε  σε  μια  πολυθρόνα.  «Αναρωτιέμαι  πώς  πέθα- 
νε...» 

«Δε  νομίζω  νάναι  δύσκολο  να  το  μάθουμε.» 

«Κι  αναρωτιέμαι,  ακόμα,  αν  είχε  πάρε-δώσε  μ’αυτή  τη  Σιδη- 
ρά Δυναστεία  - όπως  επίσης  και  οι  Δρόμοι  από  την  Έρημο.» 

«Μια  σκέψη,»  παρενέβη  η Λυκία.  «Δεν  είμαστε  σίγουροι, 
κυρία  Επόπτρια,  ότι  η Σιδηρά  Δυναστεία  είναι  που  τα  έχει  κά- 
νει όλ’αυτά.  Δεν  ξέρουμε  καν  τι  είναι  η Σιδηρά  Δυναστεία.» 

«Κάποια  οργάνωση  του  υπόκοσμου  της  Σεργήλης,  προφα- 
νώς...» 

«Την  έχω  ξανακούσει,»  δήλωσε  ο Χρίστος. 

Η Έρση  στράφηκε  να  τον  κοιτάξει.  «Και  τώρα  μου  το  λες;» 

«Τι  νόημα  θα  είχε  να  το  πω  πιο  νωρίς;  Δεν  έχω  καμία  πληρο- 
φορία που  μπορεί  να  μας  βοηθήσει.  Όταν  δούλευα  ως  ιδιωτι- 
κός ερευνητής  έμαθα  για  τη  Δυναστεία.  Είναι  μια  οργάνωση 
με  παρακλάδια  από  δω  κι  από  κει,  σε  εταιρείες,  σε  ιδιώτες,  σε 
στρατούς.  Ορισμένοι  λένε  πως  μέσα  στη  Σιδηρά  Δυναστεία 
κάποια  πράγματα  είναι  κληρονομικά.  Δηλαδή,  πρέπει  να  είσαι 
συγγενής  κάποιου  που  είναι  ήδη  μέλος  για  να  γίνεις  κι  εσύ  μέ- 
λος· ή,  τουλάχιστον,  μέλος  που  έχει  κάποια  δύναμη,  όχι  ένας 
απλός  λακές.» 

«Αυτά  ξέρεις  μόνο;»  ρώτησε  η Έρση. 

Ο Χρίστος  ένευσε.  «Ναι.  Το  είπα:  δεν  είναι  τίποτα  σπουδαί- 
α.» 

«Η  Σιδηρά  Δυναστεία  έχει  παρακλάδια  και  μέσα  στο  Στρατό 
της  Παντοκράτειρας;»  θέλησε  να  μάθει  η Έρση.  «Ακόμα  και 
μέσα  στους  πράκτορες  της  Παντοκράτειρας,  ίσως;» 

«Δεν  γνωρίζω.» 

«Εκείνο  το  “ενέχυρο’  στη  Μέλβερηθ,  πάντως,  ήταν  Παντο- 
κρατορική  Ιδιοκτησία.  Αυτό  σημαίνει  πως  η Δυναστεία,  μάλ- 
λον, είναι  εξαπλωμένη  μέσα  στους  Παντοκρατορικούς.» 

«Δεν  ξέρουμε,  όμως,  ότι  όντως  η Δυναστεία  τα  έχει  κάνει  όλα 
αυτά,»  τόνισε  γι’ακόμα  μια  φορά  η Λυκία,  διακόπτοντάς  τους. 

«Ναι,  έχεις  δίκιο,»  παραδέχτηκε  η Έρση.  «Αλλά  αυτό  είναι 
το  μόνο  στοιχείο  που  έχουμε.  Ο Κρίνος  Καλόδρομος  είπε  ότι 
χρωστούσε  χάρες  στη  Σιδηρά  Δυναστεία  και  γι’αυτό  τούς  πα- 
ραχωρούσε το  σπίτι  του.  Επομένως,  ποιος  άλλος  θα  μπορούσε 
να  είχε  τα  στοιχεία  του  σπιτιού  και  να  τα  είχε  χρησιμοποιή- 
σει; » 

« Οποιοσδή  ποτέ. . . » 

«Η  Δυναστεία,  όμως,»  είπε  ο Χρίστος,  «είναι  ο πιθανότερος 
ύποπτος.  Η Έρση  μιλά  λογικά.» 

Η Λυκία  τού  έριξε  ένα  αυστηρό  βλέμμα,  το  οποίο  μάλλον  δεν 
είχε  σχέση  με  το  ότι  διαφωνούσε  μαζί  της  αλλά  με  το  ότι  είχε 
αποκαλέσει  την  Έρση  Έρση  αντί  για  κυρία  Επόπτρια. 

«Τέλος  πάντων,»  είπε  η Έρση,  «πώς  θα  προχωρήσουμε;  Αν 
πάμε  στους  Δρόμους  από  την  Έρημο,  δε  νομίζω  να  βγάλουμε 
καμία  άκρη.  Ο υπεύθυνος,  όποιος  κι  αν  είναι,  ακόμα  κι  αν  ξέρει 
κάτι,  θα  μας  πει  ότι  δεν  ξέρει  τίποτα,  ότι  πρώτη  φορά  ακούει 
για  τον  Αυτόματο  Στιλογράφο.  Και  το  ίδιο,  νομίζω,  θα  γίνει  και 
με  όποιον  κι  αν  μένει  τώρα  στο  σπίτι  του  νεκρού  ιδιοκτήτη  του 
ενέχυρου.» 

«Δένοντας  όμως  τα  χέρια  μας  και  μην  κάνοντας  τίποτα,  δεν 
θα  μάθουμε  και  τίποτα,»  τόνισε  ο Χρίστος.  «Εκτός  αν  προτεί- 

νετε,  κυρία  Επόπτρια,  να  μην  τους  μιλήσουμε  αλλά  να...»  Διέ- 
κοψε τα  λόγια  του  από  μόνος  του,  περιμένοντάς  την  να  συνε- 
χίσει εκείνη  τον  συλλογισμό. 

«Να  τους  παρακολουθήσουμε;»  είπε  η Έρση. 

Ο Χρίστος  δεν  μίλησε,  αλλά  η όψη  του  έλεγε  Ναι,  αυτό  εν- 
νοούσα. 

«Δε  θα  χρειαστεί  χρόνο,  όμως,  αυτό;» 

«Ανάλογα,»  είπε  ο Χρίστος.  «Το  πρώτο  πράγμα,  πάντως,  που 
πρέπει  να  κάνουμε  είναι  ν’αρχίσουμε  να  σκαλίζουμε.  Αν  δεν 
σκαλίσεις  λίγο,  ποτέ  δεν  βρίσκεις  τίποτα.  Όπως  πολύ  σωστά 
είπατε,  αν  απλά  τους  ρωτήσουμε  για  τον  Στιλογράφο,  λέγο- 
ντας πως  ερχόμαστε  από  την  τράπεζα,  δεν  θα  μας  αποκαλύ- 
ψουν  την  αλήθεια.  Θα  πουν  ότι  δεν  έχουν  ξανακούσει  γι’ αυτή 
την  εταιρεία.  Και  ίσως,  όντως,  να  μην  έχουν  ξανακούσει.  Ίσως 
η Δυναστεία  απλώς  να  χρησιμοποίησε  τα  στοιχεία  των  οικημά- 
των επειδή  τα  είχε  στην  κατοχή  της,  επειδή  της  τα  έχουν  δώσει 
τα  μέλη  της.  Μπορεί  να  μην  τους  ρώτησε  προτού  εκμεταλλευ- 
τεί τα  σπίτια  τους·  δεν  είναι  σπάνιο  αυτό  για  τέτοιες  υπόγειες 
οργανώσεις.  Στις  περισσότερες  περιπτώσεις,  εκβιάζουν  τα  μέ- 
λη τους  για  να  τα  κρατούν  υπό  έλεγχο:  δεν  είναι  σχέση  εργο- 
δότη-εργαζόμενου,  και  σίγουρα  δεν  πρόκειται  για  καμία  αδελ- 
φότητα που  τους  ενώνει  όλους  μια  κεντρική  ιδεολογία.» 

«Από  πού  προτείνεις,  λοιπόν,  ν’αρχίσουμε  να  σκαλίζουμε;» 
τον  ρώτησε  η Έρση,  έχοντας  ανεβάσει  τα  πόδια  της  στην  πο- 
λυθρόνα καθώς  έπινε  τον  Κρύο  Ουρανό  της. 

«Η  περίπτωση  του  ιδιοκτήτη-»  Άνοιξε  τον  φάκελο  για  να 
κοιτάξει.  «Του  Εφόριου  Νάλταρκ.  Η περίπτωσή  του  είναι  εν- 
διαφέρουσα. Ας  μάθουμε  πώς  πέθανε,  κι  ας  δούμε  πώς  είναι 
από  μέσα  το  ερείπιο  που  είχε  δηλωθεί  ως  έδρα.» 

Η Έρση  κατένευσε,  συμφωνώντας.  Μετά  είπε:  «Αν  η Σιδηρά 
Δυναστεία  έχει  παρακλάδια  παντού,  όπως  λες,  δεν  είναι  πιθα- 
νό να  έχει  ανθρώπους  της  και  μέσα  στον  Σεργήλιο  Χρηματο- 
φύλακα; » 

«Ναι,»  παραδέχτηκε  ο Χρίστος,  «είναι,  όντως,  πιθανό.» 

Δε  μ’αρέσεί  αυτό,  σκέφτηκε  η Έρση,  νιώθοντας  ότι  ξαφνικά 
βρισκόταν  γύρω  της  ένα  απίστευτα  μπλεγμένο  δίχτυ.  Δε 
μ’αρέσει  καθόλου. 


Περίμεναν  να  νυχτώσει,  η θερμοκρασία  να  πέσει  (και  η θερ- 
μοκρασία έπεφτε  πολύ  απότομα  σε  τούτα  τα  μέρη  της  Σεργή- 
λης  - από  δυνατή  ζέστη  σε  διαπεραστικό  ψύχος),  η κίνηση 
στους  δρόμους  να  κοπάσει. 

Η Έρση  - ακόμα  ντυμένη  με  τη  ρόμπα  της,  αλλά  φορώντας 
τώρα  κι  ένα  ζευγάρι  κάλτσες  γιατί  τα  πόδια  της  κρύωναν  πα- 
τώντας γυμνά  στο  πάτωμα  - άνοιξε  το  παντζούρι  της  τζαμαρί- 
ας και  κοίταξε  κάτω,  την  Ύγκρας.  Τα  φώτα  της  ήταν  κυρίως 
στα  σπίτια,  και  οι  δρόμοι  άλλοι  ήταν  καλύτερα  φωτισμένοι, 
άλλοι  χειρότερα,  κι  άλλοι  τελείως  τυλιγμένοι  στο  σκοτάδι.  Επί- 
σης, στους  δρόμους  δεν  υπήρχαν  ενεργειακές  λάμπες  αλλά  λά- 
μπες λαδιού-  ο Άρχοντας  της  Ύγκρας  (η  πόλη  είχε  κληρονομικό 
Άρχοντα,  όχι  εκλεγόμενο  Πολιτειάρχη  όπως  άλλες  πόλεις  της 
Σεργήλης)  μάλλον  δεν  είχε  αρκετά  χρήματα  για  να  αγοράζει 
μεγάλες  ποσότητες  ενέργειας. 

«Νομίζω,»  είπε  η Έρση  στους  σωματοφύλακές  της,  χωρίς  να 
στραφεί  για  να  τους  κοιτάξει,  «πως  είναι  ώρα  να  πηγαίνουμε. 
Τι  λέτε;» 

«Το  έχουμε  συμφωνήσει  ήδη,»  αποκρίθηκε  ο Χρίστος.  «Και 
τίποτα  δεν  έχει  αλλάξει. » 

«Καλώς.  Πάω  να  ετοιμαστώ.» 

Η Έρση  απομακρύνθηκε  από  τη  τζαμαρία  και  πήγε  στο  υ- 
πνοδωμάτιο, όπου  άνοιξε  τη  ντουλάπα  και  διάλεξε  τα  ρούχα 
που  πίστευε  ότι  θα  ταίριαζαν  καλύτερα  στη  δουλειά  που  θα 
έκανε  τώρα:  δερμάτινο  παντελόνι,  μπότες,  μακρυμάνικη 
μπλούζα,  κάπα  με  κουκούλα.  Σε  μια  από  τις  μπότες  θηκάρωσε 

ένα  ξιφίδιο  και  το  έκρυψε  κάτω  απ’το  μπατζάκι  του  παντελο- 
νιού. Το  μικρό  πιστόλι  που  της  είχε  δώσει  ο Χρίστος  το  έβαλε 
σε  μια  τσέπη  της  μπλούζας  της. 

Βγαίνοντας  στο  καθιστικό  είδε  ότι  οι  δύο  σωματοφύλακες 
ήταν  έτοιμοι  και  παρόμοια  ντυμένοι.  Δεν  φορούσαν  ρούχα  που 
να  τους  αναγνωρίζουν  με  κανέναν  τρόπο,  και  η Έρση  πρόσεξε 
επάνω  τους  περισσότερα  όπλα  απ’ό,τι  συνήθως.  Ξιφίδια,  πι- 
στόλια. Η Λυκία  είχε  στο  χέρι  και  μια  καραμπίνα. 

«Για  όνομα  των  θεών!  Τι  να  το  κάνεις  αυτό;»  της  είπε  η Έρ- 
ση. 

«Μπορεί  να  φανεί  χρήσιμο,  κυρία  Επόπτρια-  η Ύγκρας  είναι 
επικίνδυνη  τις  νύχτες,  κι  εμείς  πηγαίνουμε,  ίσως,  σε  επίφοβα 
μέρη.» 

Η Έρση  κούνησε  το  κεφάλι.  «Όχι.  Δεν  θα  κουβαλάμε  τόσο 
μεγάλα  όπλα  μαζί  μας.  Δίνουμε  στόχο.» 

«Καλώς,»  αποκρίθηκε  η Λυκία,  αναστενάζοντας.  «Όπως  θέ- 
λετε.» Κι  έριξε  την  καραμπίνα  στον  καναπέ. 

Έφυγαν  από  τη  σουίτα,  πήραν  τον  ανελκυστήρα  (δεν  είχαν 
όλα  τα  χτίρια  ανελκυστήρα  στην  Ύγκρας·  το  Καταφύγιο  της 
Άμμον  θεωρείτο  πλούσιο  ξενοδοχείο),  και  κατέβηκαν  στο  ισό- 
γειο, όπου  ήταν  συγκεντρωμένος  αρκετός  κόσμος.  Ορισμένοι 
φαίνονταν  για  νομάδες  από  την  έρημο.  Η Έρση  και  οι  σωμα- 
τοφύλακές  της  δεν  έδωσαν  σημασία·  διέσχισαν  το  ισόγειο  και 
βγήκαν  από  το  ξενοδοχείο,  χωρίς  να  πάνε  στο  γκαράζ  για  να 
πάρουν  το  όχημά  τους.  Το  τρίκυκλο  ήταν  κάτι  που  ξεχώριζε 
μέσα  στην  Ύγκρας,  κι  επομένως,  σε  τούτη  τη  δουλειά,  καλύτε- 
ρα να  το  άφηναν  πίσω.  Έτσι  είχε  προτείνει  ο Χρίστος,  και  η 
Έρση  είχε  αμέσως  συμφωνήσει. 

Οι  δρόμοι  της  πόλης  ήταν  τόσο  σκοτεινοί  όσο  φαίνονταν  από 
τη  τζαμαρία  της  σουίτας.  Η ατμόσφαιρα,  όμως,  ήταν  πολύ  πιο 
ψυχρή  απ’ό,τι  μέσα  στο  ξενοδοχείο.  Η Έρση  δεν  σκεφτόταν 
μόνο  πώς  να  κρύψει  το  πρόσωπό  της  όταν  σήκωσε  την  κου- 
κούλα της. 

Η κίνηση  στους  δρόμους  ήταν  λίγη,  και  όσους  η Έρση  έβλεπε 
να  περνάνε  της  έδιναν  την  εντύπωση  ότι  πήγαιναν  σε  κάποια 
πολύ  συγκεκριμένη  δουλειά.  Βιαστικοί,  της  έμοιαζαν  οι  περισ- 
σότεροι. 

Ή ίσως  να  το  νομίζω.  Ίσως  εγώ  να  είμαι  αγχωμένη.  Ναι , σί- 
γουρα είμαι  αγχωμένη.  -Ανοησία  μου!  Δεν  είναι  και  τόσο  επι- 
κίνδυνο αυτό  που  πάμε  να  κάνουμε! 

Η διεύθυνση  που  είχαν  για  το  υποτιθέμενο  ενέχυρο  τούς  ο- 
δήγησε μπροστά  σ’ένα  σπίτι  το  οποίο  ήταν,  φανερά,  εγκατα- 
λειμμένο. Κανένα  φως  δεν  φαινόταν  από  μέσα.  Κι  επιπλέον,  το 
οίκημα  δεν  βρισκόταν  σε  καλή  κατάσταση.  Ήταν,  αναμφίβο- 
λα, ερείπιο.  Όχι  από  εκείνα  τα  ερείπια  που  έχουν  τρύπες  στους 
τοίχους,  αλλά  από  εκείνα  τα  ερείπια  που  βρίσκονται  ένα  στά- 
διο πριν  από  αυτή  την  κατάσταση. 

Η Έρση  έκανε  να  πλησιάσει  την  είσοδο,  αλλά  ο Χρίστος  την 
έπιασε  από  τον  ώμο,  σταματώντας  την,  και  πήγε  εκείνος  πρώ- 
τος, έχοντας  το  ένα  του  χέρι  στο  πιστόλι  του  και  το  άλλο  χέρι 
τεντωμένο  εμπρός  του,  για  να  σπρώξει  την  πόρτα. 

Η Λυκία  άναψε  έναν  φακό. 

Η Έρση  σκέφτηκε  ότι  θα  ήταν  συνετό  να  δει  μήπως  κάποιος 
παρακολουθούσε  το  μέρος,  και  υποτονθόρυσε  τα  λόγια  για  το 
Ξόρκι  Τηλεοπτικής  Ανιχνεύσεως,  το  οποίο  εντόπιζε  τηλεοπτι- 
κούς πομπούς.  Παραδόξως,  αισθάνθηκε  να  δυσκολεύεται-  είχε 
καιρό  να  το  χρησιμοποιήσει:  δεν  της  χρειαζόταν  άμεσα  στις 
συνηθισμένες  δουλειές  της. 

Ο Χρίστος  έσπρωξε  την  πόρτα,  αλλά  αυτή  δεν  άνοιξε.  Την 
ξαναέσπρωξε,  πιο  δυνατά,  και  πάλι  τίποτα. 

Η Έρση,  ολοκληρώνοντας  το  ξόρκι  της,  διαπίστωσε  ότι  δεν 
υπήρχαν  τηλεοπτικοί  πομποί  κοντά  τους,  όπως  ήταν  και  ανα- 
μενόμενο άλλωστε.  Ποιος  θα  ήθελε  να  παρακολουθεί  τόσο 
στενά  τούτο  το  ερείπιο; 

Ρώτησε  τον  Χρίστο:  «Τι  συμβαίνει;» 

«Είναι  κλειδωμένα.  Να  τη  σπάσω;  Δε  μου  φαίνεται  γερή,  ού- 
τως ή άλλως.» 

Η Έρση  κούνησε  το  κεφάλι.  «Δε  χρειάζεται.»  Πλησίασε  την 
κλειδαριά  και  την  άγγιξε  με  το  δεξί  χέρι,  αρθρώνοντας  τα  λό- 
για για  ένα  Ξόρκι  Ξεκλειδώματος.  Αισθάνθηκε  τον  μηχανισμό 
της  κλειδαριάς  σαν  να  ήταν  ζωντανός  οργανισμός,  και  τον  αι- 
σθάνθηκε  επίσης  να  γυρίζει,  με  τις  διαταγές  της  στη  γλώσσα 
της  μαγείας. 

Η κλειδαριά  άνοιξε. 

Και  η Έρση  νόμιζε  πως  ήταν  καλύτερη  απ’ό,τι  κανονικά  θα 
έπρεπε.  Τόσο  καλή  κλειδαριά  σ’ένα  ερείπιο;  «Φώτισέ  μου  ε- 
δώ,» είπε  στη  Λυκία,  κι  εκείνη  φώτισε  την  κλειδαριά.  Η Έρση 
έσκυψε  και  την  κοίταξε.  Πράγματι,  είναι  καλή. 

«Ανοιχτά  είναι,  τώρα,»  είπε  κι  έκανε  ένα  βήμα  πίσω. 

Ο Χρίστος  άνοιξε  την  πόρτα,  και  ο φακός  της  Λυκίας  φώτισε 
μέσα  ένα  έρημο  δωμάτιο,  όλο  χώμα,  άμμο,  ξύλα,  και  πέτρες. 
Μερικές  κατσαρίδες  σκορπίστηκαν,  φεύγοντας  προς  τις  γωνί- 
ες. 

Η Έρση  παρατήρησε  κάτι  που,  ίσως,  θα  μπορούσε  να  χαρα- 
κτηριστεί περίεργο:  δεν  υπήρχαν  έπιπλα  πουθενά.  Κάποιος  τα 
είχε  μαζέψει-  το  σπίτι  δεν  είχε  εγκαταλειφθεί  όπως  ήταν. 

«Η  κλειδαριά  ήταν  πολύ  καλή,»  είπε.  «Δεν  το  περίμενα.» 

Ο Χρίστος  έσκυψε  για  να  την  κοιτάξει.  «Και  φαίνεται  και- 
νούργια κιόλας,»  παρατήρησε.  «Το  μέρος,  λοιπόν,  είναι  ερεί- 
πιο αλλά  μάλλον  όχι  κι  εγκαταλειμμένο.»  Με  το  πιστόλι  του 
υψωμένο,  βημάτισε  προσεχτικά,  αθόρυβα,  μέσα  στο  δωμάτιο. 

Η Λυκία  τον  ακολούθησε,  έχοντας  κι  εκείνη  ένα  πιστόλι  στο 

Χέρι· 

Η Έρση  δεν  το  θεώρησε  απαραίτητο  να  τραβήξει  και  το  δικό 
της  πιστόλι.  Έκλεισε  την  εξώπορτα  πίσω  τους  και  προχώρησαν 
όλοι  τους  προσεχτικά  μέσα  στο  παλιό  σπίτι. 

Μετά  από  λίγο,  έγινε  φανερό  ότι  κανείς  άλλος  δεν  ήταν  εδώ. 
Αν  ήταν,  θα  είχε  εμφανιστεί,  θορυβημένος  από  την  παρουσία 

τους.  Δεν  υπήρχε,  άλλωστε,  και  κανένα  μέρος  για  να  κρυφτεί- 
τα  έπιπλα  δεν  έλειπαν  μόνο  από  το  πρώτο  δωμάτιο  αλλά  κι 
απ’όλα  τα  υπόλοιπα. 

Σύντομα  συνάντησαν  τρία  κιβώτια,  το  καθένα  κλειδωμένο  με 
δύο  λουκέτα. 

«Τι  είναι  αυτά;»  είπε  η Λυκία. 

«Δε  βλέπω  τίποτα  νάναι  γραμμένο  επάνω  τους,»  παρατήρη- 
σε ο Χρίστος,  κοιτάζοντάς  τα  απ’όλες  τις  μεριές.  «Μοιάζει  σαν 
κάποιος  να  τ’άφησε  εδώ  για  να  τα  κρύψει,  ή για  να  τα  μεταφέ- 
ρει μετά  κάπου  αλλού.  Μάλλον  το  δεύτερο.  Ίσως  νάναι  εμπο- 
ρεύματα.» 

«Το  μέρος,  λοιπόν,  χρησιμοποιείται  για  εμπόριο;»  είπε  η Έρ- 
ση,  κάπως  παραξενεμένη . «Δε  μοιάζει  με  αποθήκη,  πάντως.» 

«Θ’ανοίξεις  τις  κλειδαριές  των  λουκέτων;»  τη  ρώτησε  ο Χρί- 
στος. 

Δύο  επί  τρία  έξι.  Έξι  φορές  το  Ξόρκι  Ξεκλειδώματος.  Θα  την 
κούραζε  κάμποσο,  γιατί  δεν  ήταν  κάτι  που  χρησιμοποιούσε 
κάθε  μέρα.  «Ας  ερευνήσουμε  πρώτα  όλο  το  οίκημα,»  πρότεινε, 
«και  μετά  βλέπουμε.» 

Ο Χρίστος  δεν  διαφώνησε.  Και  η Λυκία  δεν  φάνηκε  να  είχε 
προσέξει  το  γεγονός  ότι  ο συνάδελφός  της  είχε  μιλήσει  στον 
ενικό  στην  Επόπτρια-  ή,  αν  το  είχε  προσέξει,  δεν  είχε  δώσει 
σημασία. 

Το  σπίτι  είχε  μόνο  έναν  όροφο  πάνω  απ’το  ισόγειο,  έτσι  δεν 
ήταν  και  πολλά  τα  δωμάτια  που  έπρεπε  να  ερευνήσουν:  και 
μέσα  σε  κανένα  η Έρση  δεν  είδε  έπιπλα. 

Το  οίκημα  είχε  και  υπόγειο  και,  αφού  είχαν  ερευνήσει  όλους 
τους  υπόλοιπους  χώρους,  κατέβηκαν  εκεί.  Ο Χρίστος  και  η Λυ- 
κία είχαν  τους  φακούς  τους  αναμμένους.  Το  υπόγειο  ήταν  πε- 
τρόχτιστο  και  βρομούσε  κλεισούρα.  Κατσαρίδες  περιφέρονταν 
στο  πάτωμα:  μεγάλες  κατσαρίδες.  Η Έρση  τις  σιχαινόταν,  και 
μόρφασε  βλέποντάς  τες  να  σκορπίζονται  μπροστά  τους. 

Ο Χρίστος  βάδισε  γύρω-γύρω,  διαγράφοντας  την  περίμετρο 
του  υπογείου.  Η Έρση  και  η Λυκία  τον  ακολούθησαν. 

«Τι  κάνεις;»  τον  ρώτησε  η τελευταία,  συνοφρυωμένη,  και 
πάτησε  ξαφνικά  μια  κατσαρίδα  που  δεν  είχε  απομακρυνθεί. 

«Δεν  το  ακούτε;»  είπε  ο Χρίστος. 

«Ν’ακούμε  τι;» 

«Τον  αέρα.  Από  κάπου  ακούγεται  αέρας...»  Βημάτιζε  προσε- 
χτικά, κοιτάζοντας  τους  τοίχους. 

Η Έρση  προσπάθησε  ν’αφουγκραστεί.  Δε  νόμιζε  ότι  ακουγό- 
ταν  κανένας  αέρας.  Μετά,  όμως...  τι  είναι  αυτό  το  απόμακρο 
σφύριγμα;  Γι’ αυτό  μάς  λέει;  Και  γιατί  να  είναι  σημαντικό;  Νο- 
μίζει ότι-; 

Ξαφνικά  κατάλαβε.  Τα  μάτια  της  κοίταξαν  τους  τοίχους,  ό- 
πως τους  κοίταζαν  και  τα  μάτια  του  Χρίστου. 

Υπάρχει  κάποια  κρυμμένη  είσοδος  εδώ; 

Ο Χρίστος  πλησίασε,  τελικά,  το  τμήμα  ενός  τοίχου,  ακού- 
μπησε  τις  παλάμες  του  εκεί,  και  έσπρωξε,  δυνατά.  Οι  πέτρες 
γύρισαν,  αποκαλύπτοντας  μια  πόρτα. 

«Από  εδώ  έρχεται  ο αέρας,»  είπε,  και  φώτισε  στο  εσωτερικό 
μιας  σήραγγας. 

«Δε  θα  μπορούσαν  να  το  εντοπίσουν  πολλοί  αυτό,»  παρατή- 
ρησε η Λυκία.  «Είσαι  καλύτερος  απ’ό,τι  φαίνεσαι...» 

«Ευχαριστώ...  νομίζω,»  αποκρίθηκε  εκείνος,  υπομειδιώντας 
και  κοιτάζοντας  την  πάνω  απ’τον  ώμο  του. 

«Μια  στιγμή,»  είπε  η Έρση.  «Αν  εδώ  υπάρχει  σήραγγα,  τό- 
τε... τότε  αυτό  το  οίκημα...  Βρισκόμαστε  στη  νοτιοανατολική 
άκρη  της  πόλης.  Αυτό  το  οίκημα  μπορεί  να  το  χρησιμοποιούν 
κάποιοι  για  να  φέρνουν  λαθραία.» 

Ο Χρίστος  ένευσε.  «Θα  ελέγξουμε  τα  κιβώτια,  ή 
θ’ακολουθήσουμε  τη  σήραγγα;» 

«Δεν  ξέρω  αν  θα  ήταν  καλή  ιδέα  ούτε  το  ένα  ούτε  το  άλλο,» 
είπε  η Λυκία. 


ΚΩΣΤΑΣ  ΒΟΥΛΑΖΕΡΗΣ  | 588 


«Αν  θέλουμε  να  βρούμε  τη  Δυναστεία,  πρέπει  ν’αρχίσουμε  να 
σκαλίζουμε,»  της  θύμισε  ο Χρίστος. 

«Ναι  αλλά...»  Η Λυκία  έσμιξε  τα  χείλη.  «Είναι  επικίνδυνο, 
δεν  το  βλέπεις;» 

«Θα  ελέγξουμε  τα  κιβώτια,»  είπε  η Έρση.  «Θέλω  να  μάθω  τι 
γίνεται  εδώ.» 

Η Λυκία  αναστέναξε  αλλά  δεν  έφερε  αντίρρηση. 

Ανέβηκαν  στο  ισόγειο,  πήγαν  στο  δωμάτιο  με  τα  κιβώτια,  και 
η Έρση  άγγιξε  το  ένα  απ’τα  λουκέτα.  Έκλεισε  τα  μάτια  και  υ- 
ποτονθόρυσε  τα  λόγια  για  το  Ξόρκι  Ξεκλειδώματος.  Η μικρή 
κλειδαριά  άνοιξε.  Η μάγισσα  άγγιξε  το  δεύτερο  λουκέτο  του 
κιβώτιου  κι  επανέλαβε  το  ξόρκι,  νιώθοντας  ήδη  το  μυαλό  της 
να  πιέζεται  από  μια  διαδικασία  που  δεν  είχε  συνηθίσει. 

Το  λουκέτο  άνοιξε.  Η Έρση  τα  έβγαλε  και  τα  δύο  από  το  κι- 
βώτιο, έπιασε  τις  άκριες  του  σκεπάσματος  του,  και  το  σήκωσε. 
Μέσα  ήταν  μικροί  υφασμάτινοι  σάκοι  δεμένοι  με  σχοινί.  Η 
Έρση  έπιασε  έναν  και  τον  έλυσε.  Κοίταξε  μέσα  και  είδε  μια 
σκόνη  η οποία  μύριζε  περίεργα.  Μόρφασε,  σουφρώνοντας  τη 
μύτη. 

Στράφηκε  στους  σωματοφύλακές  της. 

Ο Χρίστος  έβαλε  δύο  δάχτυλα  μέσα  στον  σάκο,  πήρε  λίγη 
σκόνη,  και  την  έφερε  κοντά  στα  ρουθούνια  του.  «Ναι,»  ένευσε, 
«νίσβεν...» 

«Τι  πράγμα; » 

«Ναρκωτικό  που  καλλιεργείτε  μόνο  στις  οάσεις  της  ερήμου. 
Ο Άρχοντας  της  Ύγκρας  τού  ρίχνει  βαρύ  φόρο.» 

«Γι’αυτό  το  έφεραν  λαθραία  από  εδώ,»  είπε  η Έρση. 

Ο Χρίστος  ένευσε  πάλι.  «Ναι.» 

Η Έρση  έδεσε  τον  μικρό  σάκο  και  τον  έριξε  ξανά  μέσα  στο 
κιβώτιο.  Κατέβασε  το  καπάκι  και  έβαλε  τα  λουκέτα  στις  θέσεις 
τους,  κλείνοντάς  τα. 

«Στη  σήραγγα,  τώρα,»  είπε. 

«Κυρία  Επόπτρια,»  παρενέβη  η Λυκία.  «Μπορεί  απλά  να  ε- 
ντοπίσαμε κάποιους  που  φέρνουν  λαθραία  στην  πόλη  - και 
δεν  είναι  η δουλειά  μας  να  κυνηγάμε  λαθρέμπορους.» 

«Αυτοί  οι  λαθρέμποροι  μπορεί  να  μας  οδηγήσουν  στη  Σιδηρά 
Δυναστεία,»  διαφώνησε  η Έρση.  «Κι  αν  δεν  πιστεύεις  ότι  η 
Σιδηρά  Δυναστεία  είναι  που  ευθύνεται  για  την  απάτη,  τότε 
μπορεί  να  μας  οδηγήσουν  σε  όποιον  κι  αν  πραγματικά  ευθύνε- 
ται  για  την  απάτη . » 

Η Λυκία  δεν  έφερε  άλλη  αντίρρηση,  αλλά  από  την  έκφρασή 
της  ήταν  φανερό  ότι  διαφωνούσε. 

Η Έρση  δεν  μπορούσε  να  μαντέψει  - ούτε  ήθελε  να  κάνει 
υποθέσεις  - αν  η σωματοφύλακας  είχε  διαφορετική  άποψη  για 
το  θέμα  ή αν  απλά  δείλιαζε. 

Κατέβηκαν  ξανά  στο  υπόγειο,  άνοιξαν  την  κρυφή  είσοδο,  και 
μπήκαν  σ’ένα  πέρασμα  σκαμμένο  κάτω  από  το  έδαφος.  Ο Χρί- 
στος και  η Λυκία  κρατούσαν  φακούς,  και  όλοι  είχαν  τα  πιστό- 
λια τους  στο  χέρι,  ακόμα  και  η Έρση.  Η σήραγγα  δεν  ήταν 
στρωμένη  με  πλάκες  στο  πάτωμα,  ούτε  υπήρχαν  πλάκες  στους 
τοίχους.  Παρατηρώντας  δεξιά,  αριστερά,  κι  επάνω,  καθώς  βά- 
διζαν, η Έρση  διαπίστωσε  ότι  αυτοί  που  είχαν  φτιάξει  τη  σή- 
ραγγα το  μόνο  που  είχαν  κάνει  ήταν  να  σκάψουν  (μάλλον  με 
ενεργειακό  τρυπάνι)  και  να  βάλουν  κάποια  βασικά  στηρίγμα- 
τα, τα  οποία  δεν  έμοιαζαν  και  τόσο  δυνατά.  Ο υπόγειος  δρόμος 
ήταν  επίφοβος. 

Και  μακρύς,  απ’ό,τι  φαινόταν. 

Βάδιζαν  και  βάδιζαν  και  βάδιζαν,  για  κάμποση  ώρα  - κοιτά- 
ζοντας το  ρολόι  της,  η Έρση  είδε  ότι  είχαν  περάσει  τριάντα  λε- 
πτά - αλλά  δεν  μπορούσαν  να  φτάσουν  στο  τέλος  της  σήραγ- 
γας· 

Σε  κάποια  σημεία,  υπήρχαν  ανοίγματα  δεξιά  ή αριστερά, 
όμως  ο Χρίστος  πρότεινε  να  μην  τα  ακολουθήσουν.  «Πάμε  ευ- 
θεία,» είπε.  «Τουλάχιστον  έτσι  θα  ξέρουμε  πώς  να  επιστρέ- 
φουμε.» 

Και  είχε  δίκιο:  αν  το  μέρος  ήταν  λαβυρινθώδες,  αυτός  ήταν  ο 
μόνος  βέβαιος  τρόπος  για  να  μη  χαθούν. 

«Βαδίζουμε  σχεδόν  μια  ώρα,»  είπε,  τελικά,  η Λυκία. 

Και  τότε,  απότομα,  ο Χρίστος,  που  πήγαινε  πρώτος,  στράφη- 
κε κι  έβαλε  το  δάχτυλό  του  μπροστά  στα  χείλη  του,  κάνοντας 
νόημα  να  μη  μιλάνε. 

«Κάποιοι  έρχονται,»  ψιθύρισε. 

Τα  μάτια  της  Λυκίας  γούρλωσαν  προς  στιγμή.  Η Έρση  αι- 
σθάνθηκε  ένα  σφίξιμο  στην  κοιλιά. 

«Ένα  άνοιγμα  ήταν  λίγο  πιο  πίσω,»  είπε  ο Χρίστος.  «Βγάλτε 
τις  μπότες  σας  και  πάμε  - γρήγορα.»  Κι  άρχισε  αμέσως  να 
βγάζει  τα  δικά  του  υποδήματα. 

Την  Έρση  δεν  την  ξετρέλαινε  η ιδέα  να  περπατήσει  ξυπόλυτη 
εδώ  πέρα  - το  πέτρινο  πάτωμα  ήταν  γεμάτο  χαλίκια  και  άμμο 
- αλλά  ο Χρίστος  είχε  δίκιο  και  πάλι:  χωρίς  τις  μπότες  τους  θα 
έκαναν  πολύ  λιγότερο  θόρυβο.  Έτσι  δεν  καθυστέρησε  καθό- 
λου- έβγαλε  τις  μπότες  της  και,  παίρνοντάς  τες  στο  χέρι,  ακο- 
λούθησε τον  Χρίστο  και  τη  Λυκία  προς  τα  πίσω.  Έφτασαν  στο 
άνοιγμα  και  έστριψαν  μέσα  του,  σ’ένα  πέρασμα  που  ήταν  πολύ 
πιο  στενό  από  το  προηγούμενο.  Έπρεπε  να  έχουν  το  κεφάλι 
τους  σκυμμένο  εδώ.  Ο Χρίστος  έκλεισε  πρώτος  τον  φακό  του, 
και  η Λυκία  ακολούθησε  αμέσως  το  παράδειγμά  του. 

Κανένας  τους  δεν  μιλούσε  τώρα-  η Έρση,  όμως,  νόμιζε  ότι  οι 
αναπνοές  τους  ακούγονταν  πολύ  δυνατές:  νόμιζε  ότι  ίσως  να 
τους  πρόδιδαν,  αλλά  αυτό  ήταν,  αναμφίβολα,  η ιδέα  της.  Δεν 
είμαι  γεννημένη  για  τέτοιες  περιπέτειες. 

Βήματα  ήχησαν,  μετά.  Βήματα  που  σκέπασαν  αμέσως  τον 
μικρό  θόρυβο  που  έκανε  η αναπνοή  της  Έρσης  και  των  σωμα- 
τοφυλάκων της. 

Και  μια  φωνή:  «Το  παραγέμισαν  κι  αυτό...  Οι  γαμιόληδες!» 

«Σκάσε,  ρε  κόπανε.  Άμα  δεν  τα  είχαν  γεμίσει,  θα  κουβαλού- 
σαμε δέκα  κιβώτια  αντί  για  τέσσερα  στο  ερείπιο.» 

Η Έρση  είδε  φως  από  λάμπα  λαδιού.  Δύο  άντρες  έρχονταν, 
κουβαλώντας  ανάμεσά  τους  ένα  κιβώτιο  παρόμοιο  μ’αυτά  που 
είχε  δει  στο  εγκαταλειμμένο  σπίτι.  Πίσω  τους  έρχονταν  άλλοι 
δύο,  ο ένας  απτούς  οποίους  βαστούσε  τη  λάμπα. 

Καθώς  περνούσαν  μπροστά  από  το  άνοιγμα  όπου  ήταν 
κρυμμένοι  η Έρση  και  οι  σωματοφύλακές  της,  η Ιπτάμενη  Ε- 
πόπτρια  είδε  ότι  ο άντρας  με  τη  λάμπα  είχε  θηκαρωμένο  στην 
πλάτη  του  ένα  ίτρατ  - ένα  σπαθί  των  νομάδων  της  ερήμου  - 
ενώ  από  τη  ζώνη  του  κρεμόταν  ένα  πιστόλι.  Ο άλλος  άντρας 
είχε  στον  ώμο  ένα  τουφέκι,  κι  επίσης  ένα  πιστόλι  κρεμόταν 
από  τη  ζώνη  του. 

Δεν  πρόσεξαν  την  Έρση  και  τους  σωματοφύλακές  της.  Πέ- 
ρασαν και  απομακρύνθηκαν. 

«Σκατά,»  γρύλισε  σιγανά  η Λυκία.  «Δεν  είχαν  τελειώσει  με 
τη  μεταφορά  των  κιβωτίων  τους.  Πού  πάμε  τώρα;» 

«Μόνο  ένας  δρόμος  υπάρχει,»  αποκρίθηκε  ο Χρίστος:  «προς 
τα  εκεί  που  πηγαίναμε  και  πριν.» 

«Ίσως  νάναι  κι  άλλοι  από  κει!» 

«Μπορεί.  Μπορεί  και  όχι.  Αλλά,  αν  πάμε  πίσω,  το  ξέρουμε 
πως  θα  συναντήσουμε  αυτούς  τους  τέσσερις.»  Και  βγήκε  από 
το  άνοιγμα. 

Η Λυκία  τον  ακολούθησε-  το  ίδιο  και  η Έρση,  μορφάζοντας 
καθώς  πατούσε  σε  πράγματα  που  η αίσθησή  τους  δεν  άρεσε 
καθόλου  στα  πόδια  της,  τα  οποία  ήταν  τώρα  ντυμένα  μόνο  με 
λεπτές  κάλτσες.  Αλλά  ούτε  ο Χρίστος  ούτε  η Λυκία  είχαν  ξα- 
ναφορέσει  τις  μπότες  τους,  έτσι  θεώρησε  πως  καλύτερα  κι  ε- 
κείνη να  μην  τις  φορούσε.  Ξυπόλυτοι,  έκαναν  πολύ  λιγότερο 
θόρυβο. 

Η σήραγγα  συνεχιζόταν  για  κάμποσο  ακόμα.  Δεν  βρίσκονταν 
προς  το  τέλος  της  όταν  είχαν  συναντήσει  τους  τέσσερις  με  το 
κιβώτιο-  μάλλον  κάπου  στη  μέση  της  πρέπει  να  ήταν,  σκέφτη- 
κε  η Έρση  όταν  τελικά  βρέθηκαν  σ’ένα  μέρος  όπου  υπήρχε  ά- 
νοιγμα το  οποίο  κοίταζε  τον  νυχτερινό  ουρανό. 

Αισθανόταν  τα  πόδια  της  να  την  πονάνε  και  να  την  κόβουν, 
καθώς  σ’όλη  τη  διαδρομή  η άμμος  τριβόταν  επάνω  στο  δέρμα 
της  και  τα  χαλίκια  το  δάγκωναν.  Οι  λεπτές  κάλτσες  της  είχαν, 
προ  πολλού,  σκιστεί. 

Ο Χρίστος  έκλεισε  τον  φακό  του,  λέγοντας:  «Επάνω.» 

Η Λυκία  έκλεισε  και  τον  δικό  της  φακό.  «Με  προσοχή,  ό- 
μως.» 

«Θα  πάω  εγώ  πρώτος,  να  ανιχνεύσω.  Περιμένετε  εδώ.» 

«Όχι,»  παρενέβη  η Έρση.  «Θα  έρθουμε  κι  εμείς.» 

«Δεν  είναι  καλή  ιδέα,»  διαφώνησε  ο Χρίστος.  «Εκεί  πάνω 
ίσως  νάναι  επικίνδυνοι  άνθρωποι.  Θα  πάω  εγώ,  θα  δω  τι  συμ- 
βαίνει, και  μετά  θα  έρθω  και  θα  σας  πω  να  βγείτε,  ή να  φύγου- 
με, ανάλογα.» 

«Ο  Χρίστος  έχει  δίκιο,  κυρία  Επόπτρια,»  τόνισε  η Λυκία, 
συμφωνώντας  τώρα  μαζί  του,  σ’αντίθεση  με  πριν. 

«Καλώς,»  είπε  η Έρση.  «Θα  σε  περιμένουμε.» 

Ο Χρίστος  έφυγε,  ανεβαίνοντας  τη  μικρή  ανηφόρα  που  οδη- 
γούσε στο  άνοιγμα. 


«Πολύ  δεν  αργεί;»  είπε  η Έρση.  Δεν  μπορούσε  να  κοιτάξει  το 
ρολόι  της  μέσα  στο  σκοτάδι,  αλλά  νόμιζε  ότι  πρέπει  να  είχαν 
περάσει  πέντε  λεπτά. 

Δίπλα  της,  άκουσε  τη  Λυκία  να  αναστενάζει.  «Ναι,  ίσως.  Θα 
πάω  να  κοιτάξω-» 

Η Έρση  την  έπιασε  από  τον  ώμο.  «Θα  πάω  μαζί  σου.» 

«Καλύτερα  να  μειν-» 

Στο  άνοιγμα  φάνηκε  μια  σκιερή  φιγούρα.  Στο  ένα  της  χέρι 
είχε  πιστόλι·  στο  άλλο  χέρι  κρατούσε  φακό,  τον  οποίο  και  ά- 
ναψε φωτίζοντας  κάτω. 

Η Λυκία  ύψωσε  αμέσως  το  δικό  της  πιστόλι. 

Πίσω  από  τη  σκιερή  φιγούρα  ήρθε  άλλη  μία,  με  τουφέκι.  Κι 
άλλη  μία. 

«Κάτω  το  όπλο  σου!»  φώναξε  αυτός  που  κρατούσε  τον  φακό. 

«Κυρία  Επόπτρια,»  είπε  η Λυκία,  δίνοντας  στην  Έρση  τον 
φακό  της.  «Φύγετε.  Φύγετε.» 

«Μα,  εσύ-» 

«Φύγετε!»  είπε  η Λυκία,  και  πυροβόλησε  προς  τους  αγνώ- 
στους, στο  πάτωμα,  για  εκφοβισμό,  φωνάζοντάς  τους:  «Μα- 
κριά!» 

Η Έρση  έτρεξε  μέσα  στη  σήραγγα,  προς  τη  μεριά  απ’την  ο- 
ποία είχαν  έρθει.  Πίσω  της  άκουσε  πυροβολισμούς  καθώς  ά- 
ναβε τον  φακό  της  για  να  βλέπει  πού  πήγαινε. 

Η Λυκία! 

Θα  τη  σκοτώσουν! 

Σκότωσαν  καί  τον  Χρίστο; 

Η Λυκία  είχε  δίκιο:  δεν  έπρεπε  να  είχαμε  έρθει. 

Νομάδες  είναι;  Άνθρωποι  της  ερήμου; 

Έχει  η Δυναστεία  μέλη  κι  ανάμεσα  στους  νομάδες; 

Οι  σκέψεις  της  ήταν  σκόρπιες  καθώς  έτρεχε  μέσα  στη  σή- 
ραγγα, αγνοώντας  τώρα  τα  χαλίκια  και  την  άμμο  που  έτρωγαν 
τα  γυμνά  πόδια  της.  Τις  μπότες  της  τις  είχε  αφήσει  να  πέσουν 
όταν  είχε  πάρει  στο  χέρι  της  τον  φακό  της  Λυκίας,  ενώ  με  το 
άλλο  χέρι  κρατούσε  το  μικρό  πιστόλι  της. 

Η αναπνοή  της  ήταν  γρήγορη.  Είχε  λαχανιάσει.  Και  αισθανό- 
ταν άσχημα.  Αισθανόταν  δειλή  που  είχε  αφήσει  τη  Λυκία  και 
τον  Χρίστο  και  είχε  φύγει-  αλλά  αισθανόταν,  συγχρόνως,  και 
ότι  έπρεπε  να  φύγει,  έπρεπε  να  σώσει  τον  εαυτό  της.  Το  ένστι- 
κτο της  επιβίωσης.  Τόσο  πρωτόγονο,  τόσο  πρωταρχικό,  αμέ- 
σως είχε  καταλύσει  τη  λογική  σκέψη. 

Η Έρση  είδε,  σε  κάποια  στιγμή,  φως  αντίκρυ  της.  Λάμπα  λα- 
διού. Σταμάτησε  απότομα,  σκόνταψε,  πιάστηκε  από  το  τοίχω- 
μα πλάι  της  για  να  μην  πέσει.  Αγκομαχώντας,  αντίκρισε  τέσ- 
σερις άντρες. 

«Αυτή  είναι!»  φώναξε  ο ένας.  «Αυτή  είχε  μπει!» 

Μας  κατάλαβαν; 

Και  το  συνειδητοποίησε:  Όταν  μπήκαμε  στη  σήραγγα , αφή- 
σαμε την  κρυφή  είσοδο  ανοιχτή  πίσω  μας·  επομένως,  όταν  οι 
τέσσερις  έφτασαν  στο  υπόγειο  του  ερειπίου.... 

«Μακριά  μου!»  Η Έρση,  πανικόβλητη,  πυροβόλησε. 

Μια  κραυγή  αντήχησε  στη  σήραγγα,  και  βρισιές. 

Ένας  πυροβολισμός  από  πιστόλι.  Η Έρση  ένιωσε  ένα  δυνατό 
χτύπημα  στο  δεξί  πόδι  και  έπεσε,  ενώ  άντρες  μαζεύονταν  γύρω 
της.  Κάποιος  την  κλότσησε  στην  κοιλιά,  κάνοντάς  τη  να  δι- 
πλωθεί. 

Η κόψη  της  λεπίδας  ενός  ίτρατ  ακούμπησε  στον  λαιμό  της·  η 
Έρση  την  ένιωσε  να  σκίζει  ελαφρά  το  δέρμα  της. 

«Τι  κάνεις  εδώ;»  τη  ρώτησε  ο άντρας  με  το  σπαθί.  «Ποια  εί- 
σαι;» 

Η Έρση  λιποθύμησε. 


7· 


Ξύπνησε  νιώθοντας  έναν  έντονο  πόνο,  διαπεραστικό,  ο οποίος 
την  διέτρεχε  από  πάνω  ώς  κάτω,  αλλά  ξεκινούσε  από  κάπου 
στο  δεξί  της  πόδι. 

Είδε  έναν  άντρα  από  πάνω  της,  με  χρυσό  δέρμα  και  άγρια 
γένια-  κι  άλλον  έναν  άντρα.  Ο δεύτερος  κρατούσε  τους  αστρα- 
γάλους της,  ο πρώτος  κάτι  έκανε  στον  μηρό  της,  λίγο  πιο  πάνω 
απ’το  γόνατο·  το  χρυσό  δέρμα  της  ήταν  γεμάτο  αίμα. 

Η Έρση  ούρλιαξε.  Προσπάθησε  να  τους  ξεφύγει,  να  σηκωθεί, 
αλλά  τα  χέρια  του  άντρα  κρατούσαν  πολύ  σφιχτά  τους  αστρα- 
γάλους της,  και  τα  δικά  της  χέρια  ήταν  παγιδευμένα  κάπου 
ψηλά,  πάνω  απ’το  κεφάλι  της,  καθώς  ήταν  ξαπλωμένη  ανά- 
σκελα. 

Η Έρση  ούρλιαζε  ακόμα  δυνατότερα.  «Αφήστε  με!  Φύγετε! 
Φύγετε!» 

Ένας  τρίτος  άντρας  γονάτισε  πλάι  της.  Από  τον  ώμο  του  προ- 
εξείχε η λαβή  ενός  ξίφους.  Είχε  καφέ  δέρμα,  αξύριστο  πρόσω- 
πο, και  σγουρά,  μακριά  μαλλιά.  Κάτι  τής  θύμιζε. 

«Ησύχασε,»  της  είπε.  «Προσπαθούμε  να  βγάλουμε  τη  σφαί- 
ρα από  το  τραύμα  σου.» 

Τη  σφαίρα;  Η Έρση  θυμήθηκε  έναν  πυροβολισμό.  Θυμήθηκε 
τη  σκοτεινή  σήραγγα.  Θυμήθηκε  το  δυνατό  χτύπημα  στο  πόδι 

της·, 

Ο άντρας  που  σκάλιζε  την  πληγή  της  πήρε  μια  λαβίδα  και  τη 
βύθισε  μέσα  στο  αίμα. 

Ο πόνος  ήταν  πολύ  δυνατός·  η Έρση  ούρλιαζε,  κάνοντας  πί- 
σω, σπαρταρώντας.  Ο άντρας  με  το  σπαθί  έβαλε  κάτι  στο  στό- 
μα της,  κάτι  που  μύριζε  περίεργα,  κάτι  που 


Βλεφάρισε.  Τα  μάτια  της  άνοιξαν. 

Ήταν  νύχτα.  Δύο  φωτιές  έσχιζαν  το  σκοτάδι,  αρκετά  μεγά- 
λες· τα  ξύλα  που  τις  έτρεφαν  ακούγονταν  να  τρίζουν.  Γύρω 
τους,  άνθρωποι  ήταν  καθισμένοι. 

Δέντρα  ορθώνονταν  προς  τον  ουρανό,  απλώνοντας  μακριά 
κλαδιά  και  πλατιά,  μακριά  φύλλα.  Ένα  ψηλό  ζώο  βάδιζε  κά- 
που: μια  καμήλα. 

«Πώς  είσαι;» 

Η Έρση  έστρεψε,  ξαφνιασμένη,  το  κεφάλι.  Ένας  άντρας  ή- 
ταν καθισμένος  οκλαδόν  παραδίπλα.  Στα  γόνατά  του  ήταν  α- 
κουμπισμένο ένα  θηκαρωμένο  ίτρατ.  Ο ίδιος  άντρας  με  πριν.  Ο 
άντρας  που  ήταν  και  στη  σήραγγα. 

Η Έρση  έκανε  να  κινήσει  τα  χέρια  της.  Ήταν  ακόμα  ακινη- 
τοποιημένα  κάπου  πάνω  απ’το  κεφάλι  της.  Γύρισε  τον  λαιμό 
της  για  να  κοιτάξει.  Είδε  ότι  οι  καρποί  της  ήταν  δεμένοι  μαζί 
και  πάνω  στον  κορμό  ενός  δέντρου. 

Τα  πόδια  της,  όμως,  δεν  ήταν  δεμένα.  Ήταν  ελεύθερα,  και 
δεν  φορούσε  πια  το  παντελόνι  της.  Ένας  επίδεσμος  τυλιγόταν 
γύρω  από  τον  δεξή  μηρό  της. 

«...Ποιοι...»  - ο λαιμός  της  ήταν  ξερός  - «...είστε;» 

«Νομίζω  ότι  εσύ  θα  έπρεπε  πρώτα  να  μας  πεις  ποια  είσαι.  Ο 
φίλος  σου  δεν  αποδείχτηκε  και  πολύ  ομιλητικός  παρά  μόνο  για 
να  μας  βρίσει.  Ελπίζω  εσύ  να  αποδειχτείς  καλύτερη,  και  ο Με- 
χρέτ  ίσως  να  είναι  σπλαχνικός  μαζί  σας. » 

Μεχρέτ...  Ένας  θεός  που  λατρευόταν  μόνο  στις  ερήμους  της 
Σεργήλης,  αν  δεν  έκανε  λάθος  η Έρση.  Όχι  και  τόσο  γνωστός 
σε  άλλα  μέρη  της  διάστασης. 

«...Έγινε  λάθος...  Τριγυρίζαμε...»  Η Έρση  ήθελε  οπωσδήποτε 
κάτι  να  πιει-  ο λαιμός  της  και  το  στόμα  της  ήταν  τόσο  ξερά. 

Ο άντρας  πρέπει  να  το  κατάλαβε,  γιατί  την  πλησίασε  βγάζο- 
ντας ένα  φλασκί  και  βάζοντάς  το  στα  χείλη  της. 

Νερό.  Η Έρση  το  ρούφηξε  λαίμαργα. 

Τελικά,  ο άντρας  πήρε  το  φλασκί  από  το  στόμα  της  και  το  έ- 
κλεισε. «Την  αλήθεια,»  είπε,  καθώς  ήταν  γονατισμένος  δίπλα 
της- 

«Δεν  ξέραμε  τίποτα  για  εσάς.  Έγινε  λάθος-» 

«Πες  μου  την  αλήθεια!»  Ο άντρας  την  άρπαξε,  με  το  ένα  χέ- 
ρι, απ’το  λαιμό,  την  έσφιξε.  Η Έρση  αισθάνθηκε  την  αναπνοή 
της  να  κόβεται,  τα  μάτια  της  να  διαστέλλονται.  «Δεν  ανοίξατε 
τυχαία  την  κρυφή  είσοδο  στο  υπόγειο!  Ποιος  σας  έστειλε;  Εί- 
στε άνθρωποι  του  Άρχοντα  της  Ύγκρας;» 

«...Όχι,»  κατόρθωσε  να  πει  αδύναμα  η Έρση. 

Ο άντρας  άφησε  τον  λαιμό  της. 

Η Έρση  έβηξε,  γυρίζοντας  το  κεφάλι  στο  πλάι.  Πήρε  βαθιές 
αναπνοές. 

«Ποιος  σας  έστειλε;»  ρώτησε  πάλι  ο άντρας. 

«Δε  μας  έστειλε  κανένας.  Δε  μας  ενδιαφέρει  τι  κάνετε-» 

Τα  μάτια  του  αγρίεψαν. 

«Άκουσέ  με!»  είπε  η Έρση.  «Αλήθεια  σού  λέω!  Δεν  έχουμε 
σχέση  με  τον  Άρχοντα.  Ψάχνουμε  τα  ίχνη  μιας  εταιρείας.  Ονο- 
μάζεται Αυτόματος  Στιλογράφος.  Είχε  δώσει  τα  στοιχεία  του 
ερειπίου  στην  τράπεζα  Σεργήλιος  Χρη ματοφύλακας.  Είχε  δη- 
λώσει το  ερείπιο  ως  έδρα  της.  Αλλά  δεν  ήταν  εκεί  η έδρα  της. 
Είπε  ψέματα.  Είναι  απάτη,  και  γι’αυτό  αναζητάμε  την  εταιρεί- 
α. Χρωστά  λεφτά  στην  τράπεζα.» 

«Δεν  καταλαβαίνω,»  είπε  ο άντρας  ατενίζοντάς  την  καχύπο- 
πτα. 

«Σου  λέω  την  αλήθεια!  Αυτή  είναι  η αλήθεια!  Δουλεύω  για 
τον  Σεργήλιο  Χρη  ματοφύλακα.  Δεν  έχεις  ακούσει  για  την  εται- 
ρεία Αυτόματος  Στιλογράφος;» 

Ο άντρας  κούνησε  το  κεφάλι.  «Όχι.  Και  νομίζω  ότι  προσπα- 
θείς να  θολώσεις  το  μυαλό  μου  με  ανοησίες!» 

«Κάνεις  λάθος!  Το  ερείπιο  που  χρησιμοποιείτε,  το  ερείπιο 
αυτό  η εταιρεία  Αυτόματος  Στιλογράφος  - που  είναι  εταιρεία- 
φάντασμα,  δηλαδή  δεν  υπάρχει  κανονικά  - το  έχει  δηλώσει  ως 
έδρα  της  στην  Ύγκρας.» 

Τα  μάτια  του  άντρα  στένεψαν.  «Δεν  είναι  δυνατόν.  Γιατί  να 
χρησιμοποιήσει  ένα  ερείπιο  ως  έδρα;  Πες  μου  ποιος  σας  έστει- 
λε!» Την  άρπαξε  απ’τα  μαλλιά,  γυρίζοντας  το  κεφάλι  της  βίαια. 

Η Έρση  ούρλιαξε.  «Άφησέ  με!»  φώναξε  κλωτσώντας  την  άμ- 
μο. «Σου  λέω  την  αλήθεια!  Σου  είπα  γιατί  μπήκαμε  στο  ερείπι- 
ο!» 

«Και  πώς  βρήκαμε  την  κρυφή  είσοδο;» 

«Ψάξαμε  και  τη  βρήκαμε,  ανόητε!  Ο φίλος  μου  - ο άνθρω- 
πος που  πιάσατε  πριν  από  εμένα  - είναι  καλός  σ’αυτά.»  Και 
ρώτησε:  «Είναι  ακόμα  ζωντανός,  σωστά;  Δεν  τον  έχετε  σκοτώ- 
σει...» 

Ο άντρας  άφησε  τα  μαλλιά  της.  Ένευσε.  «Ο  Μεχρέτ  φάνηκε 
σπλαχνικός  μ’αυτόν.» 

«Ήταν  και  μια  άλλη  γυναίκα  μαζί  μου,»  είπε  η Έρση.  «Μια- 

» 

«Είναι  νεκρή.» 

«Τι!  Γιατί  τη  σκοτώσατε;» 

«Μας  πυροβόλησε.  Την  πυροβολήσαμε.  Μια  σφαίρα  τη  χτύ- 
πησε στον  λαιμό.  Δεν  ήμουν  εκεί,  αλλά  μου  το  είπαν.» 

Σκατά...  σκέφτηκε  η Έρση,  θλιμμένα.  Λνκία...  Ξεροκατάπιε, 
για  να  διαλύσει  τον  κόμπο  που  είχε  σχηματιστεί  στον  λαιμό 
της.  «Πρέπει  να  μας  αφή  σεις  να  φύγουμε.  Δεν  έχουμε  καμία 
σχέση  ούτε  μαζί  σας  ούτε  με  τον  Άρχοντα  της  Ύγκρας.  Αφού 
δεν  ξέρεις  για  τον  Αυτόματο  Στιλογράφο,  τελειώσαμε.  Δε 
χρειάζεται  να...  να...» 

«Δεν  πρόκειται  να  πάτε  πουθενά,»  δήλωσε  ο άντρας.  «Ξέρε- 
τε πολλά  που  δεν  πρέπει  να  ξέρετε.» 

«Δε  μας  ενδιαφέρει  τι  κάνετε  σ’αυτό  το  ερείπιο!»  είπε,  πανι- 
κόβλητα, η Έρση.  «Δε  μας  ενδιαφέρει!  Και  δεν  ξέρουμε!» 
Τράβηξε  τα  χέρια  της,  απότομα,  νιώθοντας  τα  σχοινιά  να  κό- 
βουν τους  καρπούς  της.  «Είμαστε  άνθρωποι  της  τράπεζας 
Σεργήλιος  Χρη  ματοφύλακας-» 

«Δεν  σε  πιστεύω,»  είπε  απλά  ο άντρας. 

Η Έρση  αναστέναξε,  χαλάρωσε  προσπαθώντας  να  σκεφτεί. 
«Τι  άλλο  μπορώ  να  κάνω  για  να  με  πιστέψεις;...  Σου  είπα:  ψά- 
χνουμε για  την  εταιρεία  Αυτόματος  Στιλογράφος.  Το  ερείπιό 
σας  το  έχει  δηλώσει  ως  έδρα  της.» 

«Αποκλείεται! » είπε  έντονα  ο άντρας. 

«Μπορεί  να  το  έχει  δηλώσει  χωρίς  να  το  ξέρετε-» 

«Δεν  ξέρεις  τι  λες!» 

«Η  εταιρεία  αυτή  είναι,  ίσως,  προκάλυμμα  για  μια  οργάνω- 
ση. Σιδηρά  Δυναστεία  τη  λένε.» 

Τα  μάτια  του  άντρα  στένεψαν  αμέσως. 

«Την  ξέρεις...»  παρατήρησε  η Έρση,  ψιθυριστά. 

«Εσύ,  όμως,  όποια  κι  αν  είσαι,  δεν  θα  έπρεπε  να  την  ξέρεις,» 
είπε  ο άντρας  και  σηκώθηκε  όρθιος. 

«Δεν  ξέρω  ουσιαστικά  και  τίποτα!» 

Ο άντρας  την  αγνόησε.  Πλησίασε  το  ίτρατ  του,  που  το  είχε 
αφήσει  την  άμμο,  το  ξεθηκάρωσε,  και  ήρθε  πάλι  κοντά  της,  με 
τη  μακριά,  κυρτή  λεπίδα  γυμνή  στο  χέρι  του. 

Η Έρση  ξεροκατάπιε.  Θα  με  σκοτώσει;  «Σου  λέω  αλήθεια  - 
δεν  ξέρω  τίποτα.  Έχω  ακούσει  μόνο  για  τη  Δυναστεία-» 

Η λεπίδα  βρέθηκε  στον  λαιμό  της.  «Πώς  έμαθες  για  τη  Σιδη- 
ρά Δυναστεία; » 

«Στη  Μέλβερηθ.  Ένας  τύπος  - ο Κρίνος  Καλόδρομος  - μου 
είπε  ότι  έχει  πάρε-δώσε  με  τη  Δυναστεία.  Του  φέρνουν  κάτι 
πράγματα,  είπε,  και  τους  παραχωρεί  το  σπίτι  του  κάπου- 
κάπου.  Στη  Μέλβερηθ  ο Αυτόματος  Στιλογράφος  είχε  δηλώσει 
το  σπίτι  του  Καλόδρομου  ως  έδρα.  Σου  είπα:  δουλεύω  για  τον 
Σεργήλιο  Χρη  ματοφύλακα...» 

Ο άντρας  πήρε  το  σπαθί  του  απ’τον  λαιμό  της.  «Θα  έρθεις 
μαζί  μας,»  δήλωσε. 

«Σε  παρακαλώ,  άφησέ  με  να  φύγω.» 

«Ποιο  είναι  τ’όνομά  σου;» 

«Έρση.»  Ξεροκατάπιε.  «Έρση  Κάρινλωφ.»  Απέφυγε  να  πει 
Έρση’μορ,  γιατί  φοβόταν  ότι  αν  ο άντρας  καταλάβαινε  πως 
ήταν  μάγισσα  ίσως  να  τη  θεωρούσε  επικίνδυνη  και  να  τη  σκό- 
τωνε. 

Ο άντρας  ένευσε.  «Θα  έρθεις  μαζί  μας.» 

«Πού;» 

«Στην  έρημο.» 

«Είστε  νομάδες;» 

«Ναι.» 

«Τι  να  με  κάνετε  μαζί  σας;  Αφήστε  εμένα  και  τον  Χρίστο  να 
φύγουμε,  κι  όλα  τελείωσαν.» 

«Χρίστο  τον  λένε,  λοιπόν...» 

«Θα  μας  αφήσεις  να  φύγουμε;»  ρώτησε  ξανά  η Έρση. 

«Δε  μπορώ  να  σ’αφήσω  να  πας  πουθενά,  όταν  γνωρίζεις  τό- 
σα για  εμάς  και  για  τη  Σιδηρά  Δυναστεία.» 

«Μα,  δεν  ξέρω  τίποτα  ουσιαστικά...» 

«Ξέρεις  αρκετά  για  να  σε  σκοτώσω.  Αλλά  αυτή  δεν  είναι  μια 
απόφαση  που  θα  ήθελα  να  πάρω  μόνος  μου.» 

«Ποιος  άλλος...;  Είσαι...  είσαι  μέλος  της  Δυναστείας;» 

«Ναι,»  είπε  ο άντρας.  Κι  έδειξε,  με  μια  ημικυκλική  χειρονο- 
μία, τους  υπόλοιπους  που  κάθονταν  ανάμεσα  στα  δέντρα,  κο- 
ντά στις  φωτιές.  «Κανένας  απ’αυτούς,  όμως,  δεν  ξέρει  τίποτα 
για  τη  Δυναστεία.  Έχε  το  υπόψη  σου.  Αν  σου  ξεφύγει  ανάμεσά 
τους  η παραμικρή  κουβέντα  για  τη  Σιδηρά  Δυναστεία,  θα  σε 
σκοτώσω-» 

«Δε  θα  πω  τίποτα.» 

«Το  μόνο  που  ξέρουν  αυτοί,»  συνέχισε  ο άντρας  σαν  η Έρση 
να  μην  είχε  μιλήσει  καθόλου,  «είναι  ότι  πηγαίνουμε  πράγματα 
μέσα  στην  Ύγκρας,  χρησιμοποιώντας  τη  σήραγγα  για 
ν’αποφύγουμε  τα  σκυλιά  του  Άρχοντα.» 

Η Έρση  ένευσε.  «Εντάξει.  Καταλαβαίνω.  Δε  θα  πω  τίποτα. 
Θα  με  λύσεις  τώρα,  σε  παρακαλώ;» 

«Θα  σε  λύσω  όταν  είναι  ώρα  να  φύγουμε,»  απάντησε  ο ά- 
ντρας και  κάθισε  παραδίπλα  ξανά,  οκλαδόν,  θηκαρώνοντας  το 
ίτρατ  του  κι  ακουμπώντας  το  στα  γόνατά  του.  Η κουβέντα  μαζί 
του  έμοιαζε  να  είχε  τελειώσει. 

Η Έρση  έκλεισε  τα  μάτια  για  λίγο  και  πήρε  μερικές  βαθιές 
ανάσες,  προσπαθώντας  να  καλμάρει  τα  νεύρα  της.  Αν  φερθώ 
όπως  θέλουν,  ίσως  να  μ’αφήσονν  να  φύγω  - καί  εμένα  και  τον 
Χρίστο. 

Τη  Λνκία,  όμως,  τη  σκότωσαν...  Δε  μπορώ  να  κάνω  τίποτα 
για  να  τη  βοηθήσω...  Αισθάνθηκε  ένα  δάκρυ  να  κυλά  από  την 
άκρη  του  ματιού  της. 

Και  περίμενε  να  περάσει  η ώρα,  για  να  δει  τι  θα  γινόταν. 

Εν  τω  μεταξύ,  αναρωτήθηκε  πού  βρισκόταν.  Κάπου  μέσα 
στην  έρημο  πρέπει  να  ήταν,  λογικά.  Το  ερείπιο  ήταν  στη  νοτι- 
οανατολική άκρη  της  Ύγκρας,  και  η σήραγγα  μάλλον  οδηγού- 
σε περισσότερο  νότια-  για  πόσα  χιλιόμετρα,  η Έρση  δεν  μπο- 
ρούσε να  γνωρίζει,  αλλά  υπέθετε  ότι  ήταν  αρκετά.  Στην  έρημο 

είμαι.  Σε  κάποια  όαση.  Η σήραγγα  δεν  μπορεί  νάναι  μακριά 
από  δω.  Κατά  πάσα  πιθανότητα,  βγάζει  μέσα  στην  όαση.  Αν 
μπορούσα,  κάπως,  να  δραπετεύσω  και  να  τρέξω  στο  εσωτερικό 
της  σήραγγας.... 

Κι  ο Χρίστος;  Θα  εγκατέλειπε  τον  Χρίστο  εδώ;  Δεν  μπορούσε 
να  τον  εγκαταλείψει,  ακόμα  κι  αν  όντως  έβρισκε  τρόπο  να 
δραπετεύσει  - που  κανένας  τρόπος  δεν  ερχόταν,  επί  του  πα- 
ρόντος, στο  μυαλό  της. 

Αν  με  πάρουν  μακριά  από  την  όαση,  μακριά  από  τη  σήραγγα, 
μετά  δεν  θα  μπορώ  με  τίποτα  να  τους  ξεφύγω.  Δεν  ξέρω  πώς 
να  διασχίσω  την  έρημο.  Θα  πεθάνω. 

Ηρέμησε!  είπε  στον  εαυτό  της.  Ηρέμησε.  Ψυχραιμία.  Θα 
βρεθεί  λύση.  Αν  αυτός  ο νομάδας  πειστεί  ότι  δεν  ξέρεις  τίποτα, 
ότι  είσαι  ακίνδυνη,  μπορεί  να  σ’αφήσει  να  φύγεις. 

Είχε,  όμως,  αναφέρει  και  κάποιον  άλλο.  Ποιος  μπορεί  να  ή- 
ταν αυτός  ο άλλος;  Μάλλον,  μέλος  της  Σιδηράς  Δυναστείας. 
Νομάδας  επίσης;  Άνθρωπος  της  ερήμου;  Ή από  αλλού; 

Αν  ήταν  από  αλλού,  η Έρση  νόμιζε  ότι  ίσως  να  είχε  καλύτε- 
ρες πιθανότητες  να  συνεννοηθεί  μαζί  του.  Οι  νομάδες  ήταν 
γι’αυτήν  σαν  εξωδιαστασιακοί. 

Υπομονή. 

Υπομονή. 

Η ώρα  περνούσε.  Η Έρση  άκουγε  τους  νομάδες  να  σιγοτρα- 
γουδούν  καθώς  ήταν  καθισμένοι  μέσα  στη  βλάστηση  της  όα- 
σης. Από  κάπου  πίσω  από  τις  φυλλωσιές  ακούγονταν,  επίσης, 
πλατσουρίσματα  στο  νερό. 

Ο άντρας  που  καθόταν  κοντά  της  είχε  ξεθηκαρώσει  πάλι  το 
σπαθί  του  και  το  ακόνιζε,  μουρμουρίζοντας  κάποια  λόγια  που 
δεν  πρέπει  να  ήταν  ούτε  στη  Συμπαντική  Γλώσσα  αλλά  ούτε 
και  στη  Νέα  Σεργήλια.  Σαν  ιεροτελεστικά  τής  έμοιαζαν. 

«Πώς  σε  λένε;»  τον  ρώτησε,  τελικά,  η Έρση. 

Τα  μάτια  του  γυάλισαν  μες  στο  μισοσκόταδο  καθώς  στρεφό- 
ταν να  την  ατενίσει. 


ΚΩΣΤΑΣ  ΒΟΥΛΑΖΕΡΗΣ  | 602 


«Τ’όνομά  σου,»  είπε  η Έρση. 

«Νεσράχ,»  απάντησε  εκείνος. 

«Πού  έχετε  τον  Χρίστο;  Θα  τον  πάρετε  κι  αυτόν  μαζί,  όπως 
εμένα; » 

«Εδώ  είναι  και,  ναι,  θα  τον  πάρουμε  μαζί  μας.  Διαφορετικά, 
θα  πρέπει  να  θανατωθεί.» 

«Είναι  τραυματισμένος;» 

«Ελαφρά.» 

Θόρυβος  ακούστηκε  τώρα  μέσα  από  τη  βλάστηση  της  όασης. 
Ένας  καινούργιος  θόρυβος.  Κάποιοι  είχαν  έρθει. 

«Νεσράχ!»  φώναξε  μια  γυναίκα,  και  ο άντρας  θηκάρωσε  το 
σπαθί  του,  σηκώθηκε  όρθιος,  κι  απομακρύνθηκε  από  την  Έρ- 
ση. Πλησιάζοντας  τη  γυναίκα,  της  είπε  κάτι  στη  γλώσσα  των 
νομάδων.  Εκείνη  ένευσε,  κι  έμεινε  στη  θέση  της  καθώς  ο Νεσ- 
ράχ έφευγε.  Τα  μάτια  της  ήταν  εστιασμένα  τώρα  στην  Έρση. 

Μάλλον,  της  είπε  να  με  προσέχει. 

Η Έρση  παρατήρησε  τη  γυναίκα.  Ήταν  ντυμένη  σαν  τον 
Νεσράχ  περίπου.  Φαρδιά  ρούχα  με  πολλές  πτυχώσεις.  Από  τη 
ζώνη  της  κρεμόταν  ένα  μακρύ,  κυρτό  ξιφίδιο.  Στα  πλάγια  της 
ενδυμασίας  της  υπήρχαν  ανοίγματα,  απ’όπου  διακρίνονταν  τα 
πόδια  της,  από  τη  μέση  του  μηρού  και  κάτω.  Το  δέρμα  της  ή- 
ταν καφέ,  τα  μαλλιά  της  σκούρα  μπλε.  Είχε  τα  χέρια  της  σταυ- 
ρωμένα εμπρός  της  καθώς  ατένιζε  την  Έρση. 

Μετά  από  λίγο,  ο Νεσράχ  επέστρεψε.  Τράβηξε  το  ίτρατ  από 
την  πλάτη  του  και  σπάθισε  προς  το  κεφάλι  της  Έρσης.  Εκείνη, 
προς  στιγμή,  τρομοκρατήθηκε  αλλά,  αμέσως  μετά,  άκουσε  τη 
λεπίδα  να  χτυπά  τον  κορμό  του  δέντρου  πίσω  της,  κι  αισθάν- 
θηκε  τα  χέρια  της  να  ελευθερώνονται. 

Τα  έφερε  εμπρός  της,  νιώθοντάς  τα  μουδιασμένα,  νιώθοντας 
τους  αγκώνες  της  να  πονούν,  και  τους  καρπούς  της  επίσης.  Τα 
έτριψε. 

«Σήκω,»  της  είπε  ο Νεσράχ.  «Μπορείς;» 

Η Έρση  έκανε  μια  προσπάθεια,  αλλά  το  τραυματισμένο  της 
πόδι  τη  δυσκόλευε.  Ο Νεσράχ  τη  βοήθησε,  τυλίγοντας  το  χέρι 
του  γύρω  από  τη  μέση  της.  Η Έρση  είδε  την  καφετόδερμη  γυ- 
ναίκα με  τα  μπλε  μαλλιά  να  της  ρίχνει  ένα  εχθρικό  βλέμμα.  Γυ- 
ναίκα του  είναι; 

«Ήρθε  η ώρα  να  φύγουμε,»  είπε  ο Νεσράχ,  και  βοήθησε  την 
Έρση  να  βαδίσει  μέσα  στην  όαση.  Περνώντας  μέσα  από  τη 
βλάστηση,  είδαν  μια  λίμνη  και  καμήλες  συγκεντρωμένες  γύρω 
της,  καθώς  και  νομάδες  με  φαρδιά  ρούχα,  κουκούλες,  και  σα- 
ρίκια. Ορισμένοι  είχαν  ίτρατ  στις  πλάτες.  Άλλοι  κουβαλούσαν 
τουφέκια  ή τόξα. 

Ο Χρίστος  στεκόταν  ανάμεσα  σε  δύο  γεροδεμένους  άντρες  με 
ίτρατ  στα  χέρια.  Τα  ρούχα  του  ήταν  κουρελιασμένα,  και  αίμα 
υπήρχε  επάνω  τους.  Το  πρόσωπό  του  ήταν  μελανιασμένο.  Τα 
μάτια  του,  όμως,  αμέσως  πρόσεξαν  την  Έρση,  κι  απ’τα  σπα- 
σμένα χείλη  του  βγήκε  το  όνομά  της. 

«Να  του  μιλήσω;»  είπε  η Έρση  στον  Νεσράχ.  «Σε  παρακα- 
λώ.» 

«Μίλα  του,»  αποκρίθηκε  εκείνος,  και  την  οδήγησε  κοντά 
στον  Χρίστο,  όπου  και  την  άφησε  να  σταθεί  μόνη  της. 

«Είσαι  καλά;»  τη  ρώτησε  ο Χρίστος,  αμέσως. 

«Ναι,»  αποκρίθηκε  η Έρση.  «Μια  σφαίρα  μόνο...  Τους  συνά- 
ντησα στη  σήραγγα.  Εγώ  πυροβόλησα  πρώτη.  Με  πυροβόλη- 
σαν, και...»  Κοίταξε  τον  τραυματισμένο  δεξή  μηρό  της,  που 
ήταν  τυλιγμένος  με  επίδεσμο.  Οι  νομάδες  ακόμα  δεν  της  είχαν 
δώσει  παντελόνι,  ή κάποιο  άλλο  ρούχο,  να  φορέσει.  Η Έρση 
αισθάνθηκε,  για  μια  στιγμή,  άσχημα  για  τη  γύμνια  της  - μόνο 
μια  περισκελίδα  φορούσε  από  τη  μέση  και  κάτω  - αλλά  γρή- 
γορα το  ξεπέρασε:  είχε  πολύ  σημαντικότερα  πράγματα  να  την 
απασχολούν. 

«Ευτυχώς  είσαι  ζωντανή,»  είπε  ο Χρίστος.  «Όταν  βγήκα  από 
τη  σήραγγα,  βρέθηκα  σε  τούτη  την  όαση.  Ακόυσα  κάποιους  να 
μιλάνε,  πλησίασα...  Αλλά  είχαν  φρουρούς.  Φρουρούς  που  δεν 

είχα  δει  μα  εκείνοι  είχαν  δει  εμένα-  μου  χίμησαν  από  πίσω  και 
με  ακινητοποίησαν.  Δεν  πρόλαβα  - δεν  μπορούσα  - να  σας 
ειδοποιήσω.  Η Λυκία  πού  είναι;» 

«Η  Λυκία  είναι  νεκρή,»  είπε  σιγανά  η Έρση. 

«Τα  καθίκια...!»  Ο Χρίστος  κοίταξε,  δεξιά  κι  αριστερά,  τους 
άντρες  που  τον  φρουρούσαν,  σαν  να  σκεφτόταν  να  τους  χιμή- 
σει  παρότι  έμοιαζε  να  έχει  τα  χάλια  του. 

«Η  φίλη  σας  ήταν  που  μας  επιτέθηκε  πρώτη,»  είπε  ξαφνικά  ο 
Νεσράχ.  «Μας  πυροβόλησε.» 

«Ελπίζω  να  σκότωσε  πολλούς  από  εσάς  προτού  την-  Α- 
αγκχ!»  Ο ένας  από  τους  δύο  φρουρούς  χτύπησε  τον  Χρίστο 
στα  πλευρά  με  το  μανίκι  του  ίτρατ  του. 

«Δεν  σκότωσε  κανέναν,»  τον  πληροφόρησε  ο Νεσράχ. 
«Πρέπει  να  έριχνε  για  εκφοβισμό.  Και  ούτε  ο δικός  μας  σκο- 
πός ήταν  να  τη  σκοτώσουμε-  μια  σφαίρα,  όμως,  τη  βρήκε  στον 
λαιμό.  Αυτά  τα  πράγματα  συμβαίνουν  όταν  κάποιος  αρχίζει  να 
πυροβολεί...» 

«Ναι,»  γρύλισε  ο Χρίστος,  τρίζοντας  τα  δόντια,  «μια  ατυχής 
συγκυρία...  είμαι  σίγουρος...» 

Ο Νεσράχ  τον  αγνόησε.  «Θέλεις  να  μιλήσεις  άλλο  μαζί  του;» 
ρώτησε  την  Έρση. 

«Δεν  θα  είμαι  κοντά  του  όσο  θα  ταξιδεύουμε;» 

«Όχι.» 

Ο Χρίστος  είπε:  «Θα  ταξιδέψουμε  κιόλας;  Πού  θα  μας  πάτε;» 

«Αν  η φίλη  σου  δεν  ήταν  πιο  συζητήσιμη  από  εσένα,»  του  εί- 
πε ο Νεσράχ,  «θα  ήσουν  νεκρός,  και  δε  θα  σε  πηγαίναμε  που- 
θενά. Τώρα,  νομίζω  ότι  τουλάχιστον  πρέπει  να  ρωτήσω  τη 
γνώμη  κάποιου  προτού  σας  στείλω  στους  θεούς.» 

Ο Χρίστος  δεν  αποκρίθηκε,  αλλά  το  βλέμμα  του  ήταν  άγριο. 

Ο Νεσράχ  τύλιξε  πάλι  το  χέρι  του  γύρω  από  τη  μέση  της  Έρ- 
σης  και  βάδισαν  προς  μια  καμήλα. 

«Θα  καβαλήσεις  μαζί  μου,»  είπε  ο Νεσράχ,  κι  ανέβηκε  στη 
σέλα  της  καμήλας.  Έσκυψε,  δίνοντας  το  χέρι  του  στην  Έρση. 

Εκείνη  το  έπιασε  και  σκαρφάλωσε  μπροστά  του. 

Ο Νεσράχ  τύλιξε  το  ένα  του  χέρι  γύρω  της  ενώ  με  το  άλλο  έ- 
πιασε τα  ηνία  της  καμήλας.  Έστρεψε  το  κεφάλι  και  μίλησε 
στους  υπόλοιπους  νομάδες,  φωναχτά,  στη  γλώσσα  τους.  Μερι- 
κές κοφτές  λέξεις,  τίποτα  περισσότερο. 

Βγήκαν  από  την  όαση,  ορισμένοι  καβαλώντας,  ορισμένοι  ο- 
δοιπορώντας. Κάμποσες  καμήλες  τής  είχαν  μόνο  για  να  μετα- 
φέρουν πράγματα,  είδε  η Έρση.  Ο Χρίστος  βάδιζε  με  τα  χέρια 
του  δεμένα  εμπρός  του-  το  σχοινί  ξεκινούσε  από  αυτά  και  κα- 
τέληγε στη  σέλα  μιας  καμήλας.  Ήταν  ξυπόλυτος·  τα  γυμνά  του 
πόδια  κλοτσούσαν  την  άμμο,  κι  αν  ήταν  πρωί  κι  όχι  βράδυ,  οι 
πατούσες  του  θα  ψήνονταν  από  τη  ζέστη. 

Στον  ουρανό,  το  μοναδικό  φεγγάρι  της  Σεργήλης  γυάλιζε, 
αργυρό.  Παντού  γύρω,  η Έρση  μπορούσε  να  δει  την  έρημο 
ν’απλώνεται  ατελείωτη  μέσα  στη  νύχτα.  Αλλά,  επίσης,  διέκρινε 
και  τα  φώτα  μιας  πόλης.  Μιας  αρκετά  μεγάλης  πόλης.  Η Ύ- 
γκρας.  Δεν  πρέπει  να  είμαστε  καί  τόσο  μακριά  της,  λοιπόν. 

Αν  κατορθώναμε  να  δραπετεύσουμε  εγώ  κι  ο Χριστός,  ίσως 
μπορούσαμε  να  τρέξονμε  ώς  εκεί- 

Αποκλείεται.  Ήταν  αδύνατον.  Εκτός  απ’το  ότι  ο Χρίστος  ή- 
ταν δεμένος  και  οι  νομάδες  τούς  φρουρούσαν  και  τους  δύο  με 
γερακίσια  βλέμματα,  η Έρση  ήταν  τραυματισμένη  στο  πόδι 
και  ο σωματοφύλακάς  της  φανερά  ταλαιπωρημένος. 

Υπομονή.  Μπορεί  να  παρουσιαστεί  ευκαιρία  αργότερα. 

«Πραγματικά  σού  λέω,  πάντως,  δεν  έχουμε  τίποτα  εναντίον 
σας,»  είπε  η Έρση  στον  Νεσράχ.  «Είχαμε  πάει  στο  ερείπιο  για 
μια  τελείως  διαφορετική  υπόθεση.» 

«Δεν  έχει  σημασία  αυτό  πια.» 

«Τι...  τι  εννοείς;» 

«Γνωρίζεις  για  τη  Σιδηρά  Δυναστεία,  και  για  τις  δράστη ριό- 
τητές  μας  στο  ερείπιο.  Δεν  μπορούμε  να  σ’αφήσουμε  να  φύ- 
γεις.» 


ΚΩΣΤΑΣ  ΒΟΥΛΑΖΕΡΗΣ  | 606 


Τα  λόγια  του  την  έκαναν  να  παγώσει:  ένα  επιπρόσθετο  ψύ- 
χος, γιατί  η έρημος  τη  νύχτα  ήταν  ήδη  παγερή.  Η Έρση  ένιωθε 
τα  γυμνά  πόδια  της  να  κρυώνουν. 

«Ο  Χρίστος,»  είπε  ο Νεσράχ.  «Γνωρίζει  κι  αυτός  για  τη  Δυ- 
ναστεία; » 

Η Έρση  δεν  μίλησε. 

«Πες  μου,»  επέμεινε  εκείνος,  και  η Έρση  αισθάνθηκε  το  χέρι 
του  να  σφίγγεται  δυνατότερα  επάνω  της. 

«Γνωρίζει.  Όσα  ξέρω  κι  εγώ,  δηλαδή.  Τίποτα  ιδιαίτερο,  όπως 
θάχεις  καταλάβει.» 

«Αναζητάτε  τη  Σιδηρά  Δυναστεία,  όμως.  Έτσι  δεν  είναι;» 

«Ναι...  περίπου...  αν  η Σιδηρά  Δυναστεία  είναι  που  κρύβεται 
πίσω  από  τον  Αυτόματο  Στιλογράφο.  Χρωστά  στην  τράπεζα. 
Δουλεύω  για  την  τράπεζα,  όπως  σου  είπα.  Δεν  είναι  προσωπι- 
κό το  θέμα.  Απλώς  ήθελα  να  βρω  κάποιον  άνθρωπο  της  Δυνα- 
στείας για  να  μιλήσω  μαζί  του.» 

«Βρήκες  έναν  άνθρωπο  της  Δυναστείας,»  της  αποκρίθηκε  ο 
Νεσράχ,  «και  δεν  ξέρω  τίποτα  γι’αυτόν  τον  Αυτόματο  Στιλο- 
γράφο.  Βέβαια,  τούτο  δε  σημαίνει  πως  η υπόθεσή  σου  είναι 
λάθος...» 

Η Σιδηρά  Δυναστεία  είναι  δίκτυο,  σκέφτηκε  η Έρση.  Κά- 
ποιος ξέρει  το  ένα,  κάποιος  ξέρει  το  άλλο.  Χάος.  Τι  είναι  εκείνο 
που  τους  ενώνει;  Ποιος  δίνει  διαταγές; 

«Σε  ποιον  μας  πηγαίνεις;»  ρώτησε  τον  Νεσράχ.  «Είπες  ότι 
μας  πηγαίνεις  σε  κάποιον  άλλο.» 

«Ναι.  Σε  κάποιον  που  θα  μου  πει  τι  να  κάνω  μαζί  σας.» 

«Άνθρωπος  της  Δυναστείας  κι  αυτός;» 

«Φυσικά.» 

«Κι  αν  σου  ζητήσει  να  μας  σκοτώσεις;» 

«Τότε  θα  πεθάνετε.»  Δεν  υπήρχε  τίποτα  παρά  βεβαιότητα 
στη  φωνή  του. 

8. 


Ταξίδευαν  μέσα  στην  αχανή  έρημο.  Ανεβαίνοντας  και  κατε- 
βαίνοντας θίνες  ψηλές  σαν  βουνά.  Ακολουθώντας  μονοπάτια 
που  σχηματίζονταν  ανάμεσα  σε  πελώριους  όγκους  άμμου.  Δι- 
ασχίζοντας ατέρμονες  αμμώδεις  εκτάσεις,  όπου,  κατά  περί- 
σταση, ξερός  άνεμος  φυσούσε  δημιουργώντας  μικρούς,  ή και 
μεγαλύτερους,  ανεμοστρόβιλους. 

Ταξίδευαν  τη  νύχτα,  και  το  πρωί  ξεκουράζονταν,  στήνοντας 
σκηνές  για  να  κοιμούνται  από  κάτω  τους. 

Ο Χρίστος  συνεχώς  οδοιπορούσε  ξυπόλυτος,  ακολουθώντας 
μια  καμήλα  που  τον  τραβούσε  από  τους  δεμένους  καρπούς 
του.  Κοντά  του  ήταν  φρουροί,  καχύποπτοι,  με  τα  όπλα  τους 
στα  χέρια.  Πρέπει  να  τον  θεωρούσαν  επικίνδυνο. 

Η Έρση  καβαλούσε  την  ίδια  καμήλα  με  τον  Νεσράχ,  πάντα 
καθισμένη  μπροστά  του-  γιατί  ούτε  κι  αυτήν  ο νομάδας  την 
εμπιστευόταν  αρκετά  για  να  τη  βάλει  να  καθίσει  πίσω  του. 

Η γυναίκα  που  η Έρση  είχε  δει  στην  όαση  - αυτή  με  το  καφέ 
δέρμα,  τα  σκούρα  μπλε  μαλλιά,  και  το  μακρύ,  κυρτό  ξιφίδιο 
στη  ζώνη  - τη  λοξοκοίταζε  κάθε  τόσο,  με  έχθρα  στα  μάτια.  Δεν 
πρέπει  να  της  άρεσε  καθόλου  που  η Έρση  καθόταν  κοντά  στον 
Νεσράχ.  Αλλά  δεν  του  ζήτησα  εγώ  να  καθίσω  κοντά  του,  για 
όνομα  των  θεών! 

Τη  δεύτερη  ημέρα,  καθώς  έστηναν  τις  σκηνές  τους  για  να  κα- 
λυφθούν από  τις  καυτές  λόγχες  του  ήλιου  και  να  ξεκουρα- 
στούν, η Έρση  είπε  στον  Νεσράχ:  «Αυτή  η γυναίκα  δε  με  συ- 
μπαθεί»· κι  έδειξε,  με  το  σαγόνι,  ποια  εννοούσε. 

Εκείνος  αποκρίθηκε:  «Νομίζει  ότι  προσπαθείς  να  με  ξελο- 
γιάσεις.»  Δεν  χαμογελούσε  αλλά  υπήρχε  μια  γυαλάδα  στα 
μαύρα  μάτια  του. 

«Πες  της  ότι  δε  μ’ενδιαφέρει  να  σε  ξελογιάσω,»  είπε  η Έρση, 
νιώθοντας  την  άμμο  να  καίει  τα  ξυπόλυτα  πόδια  της,  παρότι 

αυγή,  και  κάνοντας  πέρα-δώθε  για  να  μην  πατά  πολλή  ώρα 
σ’ένα  σημείο. 

«Δεν  θα  το  πιστέψει.» 

«Γυναίκα  σου  είναι;» 

Ο Νεσράχ γέλασε.  «Όχι.» 

«Τότε,  γιατί  τη  νοιάζει;» 

«Εσύ  πες  μου.  Εσύ  είσαι  γυναίκα,  όπως  αυτήν.» 

Η Έρση  δεν  μίλησε-  αναποδογύρισε  μόνο  τα  μάτια  της,  μορ- 
φάζοντας. 

Ο Νεσράχ  την  οδήγησε  στη  σκηνή  που  την  είχε  οδηγήσει  και 
χτες.  Ένα  κομμάτι  χοντρό  ύφασμα,  τρία  τέταρτα  του  μέτρου 
πάνω  απ’το  έδαφος.  Έπρεπε  να  μπαίνεις  με  τα  τέσσερα: 
πράγμα  που  δε  βόλευε  και  τόσο  την  Έρση,  με  το  τραυματισμέ- 
νο πόδι  της,  αλλά  τα  κατάφερνε. 

«Είμαστε  μακριά  ακόμα;»  ρώτησε  τον  Νεσράχ,  σήμερα,  προ- 
τού συρθεί  μέσα  στη  σκηνή  της. 

«Μην  κανείς  πολλές  ερωτήσεις,»  ήταν  η απάντησή  του. 

Η Έρση  έσκυψε  και  σύρθηκε  μέσα  στη  σκηνή  της. 

Ήταν  εξαντλημένη  από  τη  διαδρομή  πάνω  στην  καμπουρια- 
στή  ράχη  της  καμήλας,  κι  έτσι  γρήγορα  την  πήρε  ο ύπνος. 

Μέχρι  στιγμής,  δεν  είχε  σκαρφιστεί  κανέναν  τρόπο  για  να 
δραπετεύσει  μαζί  με  τον  Χρίστο-  μέσα  στο  αφιλόξενο  κλίμα 
της  ερήμου,  το  έβρισκε  δύσκολο  να  σκεφτεί  και  να  εκπονήσει 
κάποιο  σχέδιο.  Αλλά  ίσως  να  μην  ήταν  μόνο  αυτό.  Ίσως  να  ή- 
ταν ότι,  απλά,  δεν  υπήρχε  τρόπος  να  δραπετεύσουν  - όχι  ακό- 
μα, τουλάχιστον. 

Το  ταξίδι  κράτησε,  ουσιαστικά,  άλλη  μία  νύχτα.  Την  επόμενη 
ημέρα  ξεκουράστηκαν-  και  τη  νύχτα  που  ακολούθησε  δεν  τα- 
ξίδεψαν πολύ:  Ο Νεσράχ  μίλησε  στη  γλώσσα  των  νομάδων  και, 
ύστερα,  το  μικρό  καραβάνι  χώρισε.  Ο Νεσράχ  και  η Έρση  έ- 
στριψαν βόρεια.  Δύο  οπλισμένοι  καμηλιέρηδες  ήρθαν  μαζί 
τους,  καθώς  και  ο Χρίστος,  που  βάδιζε  πίσω  από  τη  μία  καμή- 
λα, με  τα  χέρια  του  δεμένα.  Το  ταξίδι  τον  είχε  καταπονήσει- 

ήταν  φανερό.  Παραπατούσε  κάπου-κάπου.  Η Έρση  το  θεω- 
ρούσε θαύμα  που  δεν  σωριαζόταν.  Έχει  πολλές  δυνάμεις  μέσα 
τον. 

«Πλησιάζουμε;»  ρώτησε  τον  Νεσράχ. 

«Ναι.» 

Δεν  άργησαν  να  ανεβούν  πάνω  σε  μια  ψηλή  θίνα  και 
ν’αντικρίσουν  φώτα  μέσα  στη  νύχτα.  Όχι  τα  πολλά  φώτα  πό- 
λης, αλλά  τα  φώτα  κάποιου  μικρού  οικισμού,  ίσως. 

Βρισκόμαστε  στις  παρυφές  της  ερήμου,  παρατήρησε  η Έρση. 

Διασχίζοντας  μια  αμμώδη  έκταση,  πλησίασαν  το  φωτισμένο 
μέρος,  το  οποίο  φανερώθηκε  πως  ήταν  κάποιο  οχυρό.  Γύρω 
του  υπήρχε  πέτρινο  τείχος,  και  η πύλη  του  ήταν  ψηλή  και  σι- 
δερένια. Από  πάνω  της,  σ’ένα  φυλάκιο,  καθόταν  ένας  φρουρός 
με  προβολέα  δίπλα  του. 

«Τι  θέλετε  εδώ;»  τους  φώναξε,  όταν  ήταν  κοντά.  Μιλούσε 
στη  Συμπαντική.  Δεν  πρέπει  να  ήταν  από  τους  ανθρώπους  της 
ερήμου  αλλά  μισθοφόρος. 

«Να  δούμε  τον  κύριο  Ξενοκράτη,»  αποκρίθηκε  ο Νεσράχ, 
σταματώντας  την  καμήλα  του.  «Με  γνωρίζει,  και  το  θέμα  είναι 
σημαντικό.  Επείγον.  Πες  του  πως  είναι  εδώ  ο Καφετής  Γέρα- 
κας.» 

Ο φύλακας  φάνηκε  να  φέρνει  στο  αφτί  του  κάποιον  τηλεπι- 
κοινωνιακό πομπό  και  να  μιλά.  Η Έρση  δεν  μπορούσε 
ν’ακούσει  τι  έλεγε.  Όταν  έκλεισε  τον  πομπό  του,  φώναξε  στον 
Νεσράχ:  «Περάστε.» 

Η πύλη  άνοιξε  αυτόματα.  Χώρισε  σε  δύο  φύλλα,  και  η ομάδα 
του  Νεσράχ  μπήκε  σ’έναν  μεγάλο  κήπο  γεμάτο  δέντρα  και  φυ- 
τά: έναν  μικρό  παράδεισο  μέσα  στην  καυτή,  άνυδρη  έρημο. 

Φρουροί  παρουσιάστηκαν  αμέσως  για  να  τους  προϋπαντή- 
σουν. Από  τις  όψεις  τους  και  το  ντύσιμό  τους,  η Έρση  έκρινε 
ότι  κι  αυτοί  μισθοφόροι  ήταν,  όχι  ντόπιοι. 

«Φέρνεις  αιχμαλώτους;»  ρώτησε  ένας  τον  Νεσράχ. 


ΚΩΣΤΑΣ  ΒΟΥΛΑΖΕΡΗΣ  | 610 


«Ναι.  Αιχμαλώτους  που  είμαι  βέβαιος  ότι  ενδιαφέρουν  τον 
κύριο  Ξενοκράτη.» 

«Θα  τους  βάλουμε  σ’ένα  δωμάτιο,  υπό  φρούρηση,»  είπε  ο μι- 
σθοφόρος, «ώσπου  ο κύριος  Ξενοκράτης  να  ζητήσει  να  τους 
δει.» 

Ο Νεσράχ  έγνεψε  καταφατικά,  και  κατέβασε  την  Έρση  από 
την  καμήλα  του,  προτού  κατεβεί  κι  ο ίδιος. 

«Θυμήσου,»  του  ψιθύρισε  η Έρση:  «δεν  έχουμε  τίποτα  ενα- 
ντίον σας.  Θέλω  μόνο  να  μιλήσω  μ’ένα  μέλος  της  Δυναστείας. 
Μόνο  να  μιλήσω.» 

Εκείνος  δεν  της  αποκρίθηκε,  και  τρεις  μισθοφόροι  πήραν  την 
Έρση  και  τον  Χρίστο  μακριά  απ’τον  Νεσράχ  και  τους  άλλους 
δύο  νομάδες.  Τους  οδήγησαν  επάνω  στα  λιθόστρωτα  μονοπά- 
τια του  όμορφου  κήπου.  Πέρασαν  δίπλα  από  μια  πηγή  που  α- 
νάβλυζε  - τεχνητά,  αναμφίβολα  - μέσα  από  μερικές  πέτρες. 
Λίγο  παρακάτω,  από  τα  δεξιά,  η Έρση  παρατήρησε  ότι  υπήρχε 
ένας  χώρος  στάθμευσης  οχημάτων.  Είδε  ένα  ανοιχτό  όχημα  με 
τέσσερις  ψηλούς,  χοντρούς  τροχούς. 

Οι  μισθοφόροι  πήγαν  εκείνη  και  τον  Χρίστο  μπροστά  σε  μια 
πόρτα.  Την  άνοιξαν  και  τους  έσπρωξαν  μέσα,  όχι  βίαια  - μια 
ελαφριά  πίεση  στην  πλάτη.  Έκλεισαν  την  πόρτα  πίσω  τους, 
αλλά  η Έρση  δεν  άκουσε  να  την  κλειδώνουν.  Μάλλον  θα  στέ- 
κονταν απέξω. 

Το  δωμάτιο  ήταν  μέτριου  μεγέθους,  και  περισσότερο  με  απο- 
θήκη έμοιαζε.  Είχε  ένα  παλιό  τραπέζι,  τρεις  παλιές  καρέκλες. 
Μερικοί  πίνακες  ήταν  ακουμπισμένοι  στον  τοίχο,  γέρνοντας  ο 
ένας  πάνω  στον  άλλο.  Δύο  χαλιά  ήταν  τυλιγμένα  και  ακουμπι- 
σμένα όρθια  στον  αντικρινό  τοίχο.  Επάνω  στο  τραπέζι  ήταν 
αφημένο  ένα  ενεργειακό  πολύφωτο. 

Δίπλα  από  την  πόρτα  υπήρχε  ένα  ανοιχτό  παράθυρο,  κι  από 
εκεί  έμπαινε  φως  στο  δωμάτιο  ώστε  να  μπορούν  να  βλέπουν. 
Έξω  από  την  πόρτα  ήταν  μια  αρκετά  μεγάλη  λάμπα,  αναμμέ- 
νη. 

Καμία  άλλη  πόρτα  δεν  υπήρχε  στο  δωμάτιο. 

Ο Χρίστος  είπε  στην  Έρση,  χαμηλόφωνα:  «Αυτή  ίσως  νάναι 
η μοναδική  μας  ευκαιρία  να  φύγουμε  από  δω.» 

«Ευκαιρία;» 

Ο Χρίστος  κοίταξε  από  το  παράθυρο,  χωρίς  να  της  μιλήσει.  Η 
Έρση  ακολούθησε  το  βλέμμα  του,  και  είδε  τον  έναν  από  τους 
τρεις  μισθοφόρους  να  φεύγει.  Μόνο  οι  άλλοι  δύο  είχαν  μείνει 
για  να  τους  φρουρούν. 

Ο Χρίστος  είπε:  «Υπάρχουν  οχήματα  παραδίπλα-» 

«Τα  είδα.» 

«Μπορούμε  να  πάρουμε  ένα-» 

«Η  πύλη  θάναι  κλειστή.» 

«Θα  την  ανοίξουμε.  Αν  δε  φύγουμε  από  δω  τώρα,  δεν  ξέρεις 
τι  μπορεί  να  γίνει.  Πραγματικά  πιστεύεις  ότι  θα  μας  αφήσουν 
να  ζήσουμε,  ύστερα  από  τόσα  που  ξέρουμε  γι’αυτούς;» 

«Μα  - μα,  τι  ξέρουμε;» 

«Ότι  κάνουν  λαθρεμπόριο,  ότι  υπάρχει  η Δυναστεία.  Είναι 
αρκετά.  Τώρα  βοήθησέ  με  να  λυθώ.  Σπάσε  μια  από  τις  λάμπες 
του  πολύφωτου  - σιγανά,  όμως  - και  κόψε  τα  σχοινιά  μου.» 

Η Έρση  ένευσε.  Ξεβίδωσε  μια  από  τις  λάμπες  και,  προσπα- 
θώντας να  μην  κάνει  θόρυβο,  την  έσπασε  πάνω  στην  άκρη  του 
τραπεζιού  ασκώντας  πίεση. 

Μια  όμορφη  κόψη  δημιουργήθηκε. 

Ο Χρίστος  τέντωσε  τα  χέρια  του  εμπρός  του.  Η Έρση  έτριψε, 
δυνατά,  το  σχοινί  με  τη  σπασμένη  λάμπα. 

Ο Χρίστος  μετά  από  λίγο  ήταν  ελεύθερος.  «Ωραία,»  είπε.  Και 
τη  ρώτησε:  «Αν  τα  οχήματα  είναι  κλειδωμένα,  μπορείς  να  τα 
κάνεις  να  λειτουργήσουν;» 

Η Έρση  κατένευσε.  Ξόρκι  Μηχανικής  Εκκινήσεως.  «Είναι, 
όμως,  δύο  φρουροί  απέξω,»  είπε  δείχνοντας  με  τον  αντίχειρά 
της  τη  μοναδική  πόρτα  του  δωματίου. 

Ο Χρίστος  έπιασε  έναν  πίνακα  που  απεικόνιζε  μια  ξαπλωμέ- 
νη ημίγυμνη  γυναίκα.  Τον  έσκισε,  βγάζοντάς  τον  από  το  ξύλινο 

πλαίσιο-  και  έσπασε  το  πλαίσιο  πάνω  στο  γόνατό  του.  Τώρα 
κρατούσε  δύο  κοντά  ρόπαλα,  κι  έδωσε  το  ένα  στην  Έρση. 

«Μια  ερώτηση  ακόμα,»  της  είπε.  «Η  πύλη  πρέπει  να  λει- 
τουργεί με  αυτόματο  μηχανισμό.  Μπορείς  να  την  ανοίξεις  κι 
αυτήν  με  τη  μαγεία  σου;» 

Ξόρκι  Ελάσσονος  Μηχανικού  Ελέγχου.  «Νομίζω.  Εκτός  αν  ο 
μηχανισμός  είναι  περίπλοκος  - που  μάλλον  δεν  θα  είναι.» 

Ο Χρίστος  ένευσε.  «Ωραία,»  είπε.  «Είσαι  έτοιμη  να  δείρεις;» 

Η 'Ερση  μειδίασε  αχνά,  άθελά  της.  «Αυτό  ήθελα  να  κάνω 
απ’το  πρωί,»  είπε  ειρωνικά. 

«Να  κινηθείς  γρήγορα.  Αμέσως.  Μην  κάτσεις  να  σκεφτείς.  Ο 
σκοπός  είναι  να  τους  ξαφνιάσουμε.  Αλλιώς,  σίγουρα,  θα  μας 
τσακίσουν.» 

Η Έρση  ένευσε. 

«Ξεκινάμε,  λοιπόν,»  είπε  ο Χρίστος. 

Πιάνοντας  το  πόμολο  της  πόρτας,  την  άνοιξε,  απότομα. 

Το  ξύλο  στο  χέρι  του  κινήθηκε  καθώς  οι  μισθοφόροι  απέξω 
στρέφονταν.  Χτύπησε  έναν  στο  μάτι,  βίαια,  κάνοντας  αίμα  να 
τιναχτεί  και  σωριάζοντάς  τον  κάτω  και  πίσω. 

Η Έρση,  συγχρόνως,  επιτιθόταν  στον  άλλο  με  το  αυτοσχέδιο 
ρόπαλό  της.  Το  χτύπημά  της,  όμως,  τον  βρήκε  στο  μπράτσο, 
και  δεν  ήταν  και  τόσο  δυνατό.  Εκείνος  απλά  φάνηκε  να  ξαφ- 
νιάστηκε, και  μετά  το  χέρι  του  πήγε  στο  πιστόλι  του- 

Το  ρόπαλο  του  Χρίστου  τον  χτύπησε  στο  σαγόνι,  τινάζοντάς 
τον  πίσω.  Ο μισθοφόρος  παραπάτησε  και  έπεσε.  Αλλά  δεν  ή- 
ταν αν  αισθητοποιημένος  όπως  ο προηγούμενος.  Έκανε  να  ση- 
κωθεί και  να  πιάσει  το  πιστόλι  του  που  βρισκόταν  τώρα  στο 
έδαφος.  Ο Χρίστος  έπεσε  πάνω  του,  αφήνοντας  το  ρόπαλό  του 
κι  αρχίζοντας  να  τον  γρονθοκοπεί  καταπρόσωπο,  συνεχόμενα. 
Ο άντρας  έχασε  τις  αισθήσεις  του,  με  το  πρόσωπό  του  ματωμέ- 
νο. 

Η Έρση  κοίταζε  τριγύρω,  ανήσυχα.  Φοβούμενη  ότι  κάποιος 
θα  ερχόταν.  Ότι  κάποιος  θα  τους  έβλεπε.  Μέσα  στη  βλάστηση 

του  κήπου,  όμως,  δεν  μπορούσε  να  διακρίνει  κανέναν  και  ούτε 
άκουσε  καμία  φωνή . 

«Πάρε  το  πιστόλι  του,»  της  είπε  ο Χρίστος,  καθώς  σηκωνό- 
ταν όρθιος  παίρνοντας  το  πιστόλι  του  μισθοφόρου  που  είχε 
μόλις  γρονθοκοπήσει. 

Η Έρση  πλησίασε  τον  άλλο  άντρα,  που  το  μάτι  του  ήταν  γε- 
μάτο αίμα  και  αποκρουστικό,  και  τράβηξε  το  πιστόλι  από  τη 
ζώνη  του. 

«Πάμε!»  είπε  ο Χρίστος,  και  βάδισε,  γρήγορα  αλλά  προσε- 
χτικά, προς  τον  χώρο  στάθμευσης  οχημάτων. 

Η Έρση  τον  ακολούθησε,  απασφαλίζοντας  το  πιστόλι  της. 

Πλησιάζοντας  τον  χώρο  στάθμευσης  δεν  συνάντησαν  κανέ- 
ναν άλλο  μισθοφόρο.  Ο ιδιοκτήτης  του  μέρους  δεν  το  θεωρού- 
σε σκόπιμο  να  έχει  ιδιαίτερη  φύλαξη  για  τα  οχήματα  του. 

Ο Χρίστος  είπε  στην  Έρση,  δείχνοντας  το  τετράκυκλο  με  τις 
μεγάλες  ρόδες:  «Εσύ  οδηγείς.» 

Εκείνη  δεν  διαφώνησε.  Μάλλον,  είχε  λόγο  που  το  έλεγε-  δεν 
βαριόταν  να  οδηγήσει. 

Η Έρση  κάθισε  πίσω  από  το  τιμόνι  και  έκανε  να  ενεργοποιή- 
σει το  όχημα,  αλλά  το  βρήκε  κλειδωμένο.  Αγγίζοντας  την  κον- 
σόλα του,  άρθρωσε  τα  λόγια  για  το  Ξόρκι  Μηχανικής  Εκκινή- 
σεως,  που  η δουλειά  του  ήταν  να  ξεκινά  ένα  απλό  μηχανικό 
σύστημα  παρακάμπτοντας  επίσης  απλά  συστήματα  ασφαλείας 
- όπως  το  κλειδί  ενός  οχήματος. 

Η μηχανή  πήρε  μπροστά. 

Ο Χρίστος  ήταν  ήδη  καθισμένος  στη  θέση  του  συνοδηγού, 
και  είχε  πάρει  το  πιστόλι  της  Έρσης,  το  οποίο  εκείνη  είχε  αφή- 
σει πλάι  της.  Της  είπε:  «Θα  οδηγήσεις  ώς  την  πύλη.  Θα  την  α- 
νοίξεις με  τη  μαγεία  σου.  Εγώ  θα  πυροβολήσω  τον  φύλακα,  αν 
προσπαθήσει  να  μας  σταματήσει.  Θα  τον  αναγκάσω  να  κρυ- 
φτεί μέσα  στο  φυλάκιό  του.  Καλώς;» 

Η Έρση  κατένευσε.  «Ναι,»  είπε,  και  πάτησε  το  πετάλι  ενώ 
συγχρόνως  γύριζε  το  τιμόνι,  για  να  βγάλει  το  όχημα  από  τον 
χώρο  στάθμευσης. 

Οδήγησε  μέσα  στον  κήπο,  πηγαίνοντας  προς  την  πύλη.  Δεν 
ήταν  δύσκολο  να  προσανατολιστεί-  ο κήπος  μπορεί  να  ήταν 
μεγάλος,  αλλά  δεν  ήταν  και  τόσο  μεγάλος  ώστε  να  χαθεί  στο 
εσωτερικό  του. 

Η σιδερένια  πύλη  ήταν  κλειστή,  όπως  το  περίμεναν. 

Η Έρση  σταμάτησε  απότομα,  κάνοντας  τους  μεγάλους  τρο- 
χούς να  τρίξουν  και  τη  μηχανή  να  μουγκρίσει,  και  πάραυτα 
άρχισε  το  Ξόρκι  Ελάσσονος  Μηχανικού  Ελέγχου,  το  οποίο 
μπορούσε  για  λίγο  να  πάρει  τον  έλεγχο  ενός  απλού  μηχανι- 
σμού. 

«Τι  γίνεται  εκεί;»  Ο φύλακας  πάνω  από  την  πύλη  έκανε  να 
βγει  από  την  πόρτα  του  φυλακίου  του- 

Ο Χρίστος  σηκώθηκε  όρθιος  υψώνοντας  και  τα  δύο  πιστόλια 
του. 

Ο φρουρός  πετάχτηκε  πάλι  μέσα  στο  φυλάκιο  καθώς  δεχόταν 
συνεχόμενα  πυρά. 

Η Έρση  έστειλε  τις  μαγικά  διευρυμένες  αισθήσεις  της  στην 
πύλη-  βρήκε  τον  μηχανισμό  που  την  κινούσε-  του  έδωσε,  με  το 
μυαλό  της,  ένα  σήμα  ενεργοποίησης. 

Τα  φύλλα  της  πύλης  άνοιξαν  ενώ  ο Χρίστος  εξακολουθούσε 
να  πυροβολεί  το  φυλάκιο.  Ο μισθοφόρος  ήταν  αναγκασμένος 
να  κρύβεται  μέσα-  σίγουρα,  όμως,  θα  είχε  ειδοποιήσει  να  έρ- 
θουν να  τον  βοηθήσουν. 

Δεν  υπήρχε  χρόνος  για  χάσιμο. 

Μόλις  η πύλη  είχε  ανοίξει  αρκετά  για  να  χωρέσει  το  τετρά- 
κυκλο,  η Έρση  πάτησε  τέρμα  το  πετάλι  και  το  όχημα  έφυγε 
τρέχοντας,  έξω  από  το  μικρό  οχυρό  και  πάνω  στις  άμμους  της 
ερήμου. 

Από  πίσω,  πυροβολισμοί  αντήχησαν.  Μα  δεν  μπορεί  κανένας 
να  ήταν  αρκετά  κοντά  για  να  πετύχει  εκείνη  και  τον  Χρίστο. 

Προτού  καν  ολοκληρωθεί  αυτή  η σκέψη  μέσα  στο  μυαλό  της, 
η Έρση  άκουσε  σφαίρες  να  εξοστρακίζονται  στην  οπίσθια  με- 
ριά του  οχήματος. 

«Γαμώ  τα  κωλομέρια  της  Λόρκης...»  έκανε  κάτω  απ’την  ανά- 
σα της. 

Κοίταξε  πάνω  απ’τον  ώμο  της.  Δεν  είδε  κανένα  όχημα  να 
τους  καταδιώκει.  Μάλλον  οι  μισθοφόροι  είχαν  απλώς  ρίξει  με 
κάποιο  όπλο  μακρινής  εμβέλειας. 

«Πού  πάμε  τώρα;»  ρώτησε  τον  Χρίστο. 

«Βόρεια,»  είπε  εκείνος.  «Έξω  από  την  έρημο.  Μακριά  από 
εδώ.» 

«Στην  Ύγκρας,»  είπε  η Έρση,  στρίβοντας  βόρεια,  «πρέπει 
λογικά  να  είμαστε  ασφαλείς.  Κι  επιπλέον,  έχω  αφήσει  εκεί  τα 
πράγματά  μου,  στο  ξενοδοχείο.  Τις  ταυτότητές  μου,  τα  λεφτά 
μου,  τα  πάντα.» 

Ο Χρίστος  κοίταζε  πίσω  καθώς  το  όχημά  τους  έτρεχε  πάνω 
στις  θίνες  σηκώνοντας  σύννεφα  άμμου  στο  πέρασμά  του. 

«Τι  βλέπεις;»  ρώτησε  η Έρση.  «Έρχονται;» 

«Ναι.» 

Η Έρση  γύρισε  το  κεφάλι  για  να  κοιτάξει  κι  εκείνη.  Είδε  ένα 
ζευγάρι  προβολείς  μέσα  στη  νύχτα,  καθώς  κι  έναν  μοναχικό 
προβολέα.  «Γαμώτο...»  σύριξε. 

«Ένα  τετράκυκλο  κι  ένα  δίκυκλο,»  είπε  ο Χρίστος.  Ακουγό- 
ταν  πιο  ήρεμος  απ’ό,τι  θάπρεπε  να  είναι,  δεδομένης  της  κατά- 
στασης. «Και  δε  νομίζω  ότι  έχουν  μείνει  πολλές  σφαίρες  μέσα 
σε  τούτα  τα  πιστόλια,»  πρόσθεσε  σηκώνοντας  λίγο  τα  όπλα 
που  κρατούσε.  Ύστερα,  γύρισε  να  κοιτάξει  την  κονσόλα  του 
οχήματος,  και  μούγκρισε:  «Σκατά.» 

«Τι;»  είπε  η Έρση. 

Ο Χρίστος  τής  έδειξε  την  ένδειξη  για  την  ποσότητα  ενέργει- 
ας. 

15%,  μόνο. 

Κί  αν  τώρα  μας  πιάσουν,  σκέφτηκε  η Έρση,  είμαστε  σίγουρα 
νεκροί...  «Όταν  βγούμε  από  την  έρημο,»  είπε,  «δε  θα  μας  ακο- 
λουθήσουν. Δεν  μπορεί  να  μας  ακολουθήσουν!» 


9· 


Το  πόδι  της  πατούσε  το  πετάλι  ώς  το  τέρμα,  κάνοντας  το  τε- 
τράκυκλο  να  τρέχει  ολοταχώς,  σηκώνοντας  σύννεφα  άμμου 
πίσω  του. 

Η ενέργεια  που  κινούσε  το  όχημα  δεν  ήταν  πολλή,  και,  με 
κάθε  χιλιόμετρο  που  διέσχιζαν,  τελείωνε.  Αλλά  η Έρση  δεν  θε- 
ωρούσε ότι  υπήρχε  άμεσος  κίνδυνος  παρά  μόνο  αν  οι  εχθροί 
τους  αποφάσιζαν  να  τους  καταδιώξουν  και  έξω  από  την  έρημο. 
Η Σεργήλη  δεν  ήταν  από  τις  διαστάσεις  όπου  η ενέργεια  κατα- 
ναλωνόταν με  ταχείς  ρυθμούς·  οι  ενεργειακές  φιάλες  διαρκού- 
σαν  αρκετά. 

Ο Χρίστος  κοίταζε  πίσω,  μέσα  από  τα  σύννεφα  της  άμμου, 
έχοντας  το  βλέμμα  του  εστιασμένο  στους  διώκτες  τους. 

«Ακόμα  στο  κατόπι  μας;»  ρώτησε  η Έρση,  που  είχε  τα  μάτια 
της  μπροστά. 

«Ναι.»  Η φωνή  του  ήταν  ουδέτερη.  Κουρασμένη.  Η Έρση 
υπέθετε  ότι  είχε  χρησιμοποιήσει  όλη  τη  δύναμη  που  του  απέ- 
μενε για  να  δραπετεύσουν  από  το  σπίτι  του  Ξενοκράτη·  ήταν, 
σίγουρα,  εξουθενωμένος  από  τόσες  ήμερες  που  οι  νομάδες  τον 
τραβούσαν,  δεμένο  και  ξυπόλυτο,  μες  στην  έρημο. 

Μετά  από  λίγο,  η Έρση  είδε  την  έρημο  να  τελειώνει  μπροστά 
της.  Αμμόλοφοι  δεν  υπήρχαν,  και  η πυκνή  άμμος  στο  έδαφος 
διαλυόταν,  ενώ  βλάστηση  φαινόταν  ολοένα  και  περισσότερη. 

Στην  κονσόλα  του  οχήματος  δεν  υπήρχε  καμία  οθόνη  με  χάρ- 
τη· επομένως,  σκέφτηκε  η Έρση,  δεν  μπορούμε  να  ξέρουμε 
πού  ακριβώς  είμαστε.  Θυμήθηκε,  όμως,  πως  βόρεια  της  ερή- 

μου  ήταν  οι  ράγες  του  τρένου.  Αν  έφταναν,  λοιπόν,  ώς  εκεί  και 
τις  ακολουθούσαν  προς  τα  ανατολικά,  θα  κατέληγαν  στην  Ύ- 
γκρας... 

«Είναι  πίσω  μας;»  ρώτησε  τον  Χρίστο. 

«Ναι.» 

«Βγαίνουν,  δηλαδή,  από  την  έρημο;» 

«Ναι.» 

«Γαμώτο...!»  γρύλισε  η Έρση,  και  πάτησε  πιο  δυνατά  το  πε- 
τάλι, σαν  να  ήταν  εφικτό  το  όχημα  ν’αποκτήσει  περισσότερη 
ταχύτητα. 

«Δε  μπορείς  να  χρησιμοποιήσεις  κάποιο  ξόρκι  εναντίον  τους; 
Για  να  κάνεις  προβλήματα  στα  σχήματά  τους;» 

«Όχι.» 

«Στρίψε  ανατολικά,  τότε.» 

«Να  μην  περάσουμε,  καλύτερα,  τις  ράγες  του  τρένου;  Να 
βγούμε  απ’την  άλλη  μεριά;» 

«Δεν  είναι  άσχημη  ιδέα,»  παραδέχτηκε  ο Χρίστος. 

Και  η Έρση  συνέχισε  να  οδηγεί  βόρεια. 

Δεν  άργησαν  να  δουν  τις  γραμμές  του  σιδηρόδρομου  αντίκρυ 
τους,  να  γυαλίζουν  ελαφρά  κάτω  από  τις  αχτίνες  του  φεγγα- 
ριού της  Σεργήλης. 

Η Έρση  κοίταξε  πάνω  απ’τον  ώμο  της,  προς  τα  νότια,  για  να 
διαπιστώσει  η ίδια  πού  βρίσκονταν  οι  διώκτες  τους.  «Δεν  τους 
βλέπω  πουθενά,»  είπε. 

Ο Χρίστος  ένευσε.  «Ναι,  φαίνεται  να  τα  παράτησαν.» 

Η Έρση  έστρεψε  πάλι  το  βλέμμα  της  μπροστά.  Το  τρένο  δεν 
ερχόταν  - αυτό  ήταν  σίγουρο  - έτσι  πέρασε  τις  ράγες  και  βγή- 
κε στη  βόρεια  μεριά  τους.  Δεν  είχε  πρόβλημα  να  τις  διασχίσει- 
οι  τροχοί  του  οχήματος  της  ήταν  χοντροί  και  ψηλοί,  ειδικοί  για 
κακοτράχαλα  μέρη. 

Η ποσότητα  ενέργειας  είχε  πέσει  στο  ιι%.  Η Έρση  είπε: 
«Μπορεί  και  να  καταφέρουμε  να  φτάσουμε  στην  Ύγκρας...  αν 
είμαστε  τυχεροί.» 

«Μέχρι  στιγμής  ήμασταν  αρκετά  τυχεροί,»  αποκρίθηκε  ο 
Χρίστος.  «Αλλά  καλά  θα  ήταν  να  βρούμε  ένα  μέρος  για  να  ξε- 
κουραστούμε προτού  συνεχίσουμε.» 

«Είσαι  σοβαρός;» 

«Και  εσύ  και  εγώ  είμαστε  κουρασμένοι,  Έρση.  Μπορείς  να 
συνεχίσεις  να  οδηγείς  για  πόσες  ώρες  ακόμα;  Δεν  ξέρουμε  πό- 
σο μακριά  από  την  Ύγκρας  ακριβώς  βρισκόμαστε.» 

«Θα  οδηγήσω  μέχρι  να  εξαντληθώ,»  είπε  εκείνη,  που  δεν  της 
φαινόταν  καλή  ιδέα  να  κοιμηθούν  μες  στις  ερημιές  όσο  αυτοί 
οι  παλαβοί  της  Σιδηράς  Δυναστείας  τούς  καταδίωκαν.  «Κι  ό- 
ταν εξαντληθώ,  ή όταν  τελειώσει  η ενέργεια  αυτού  του  οχήμα- 
τος, τότε  θα  σταματήσω.» 

«Όπως  νομίζεις,»  είπε  ο Χρίστος.  «Αλλά  εγώ  θα  κοιμηθώ.  Αν 
είναι  να  τους  ξανασυναντήσουμε,  θέλω  να  μπορώ  να  τους  πο- 
λεμήσω.» 

«Πιστεύεις  ότι  θα  τους  ξανασυναντήσουμε;»  Η Έρση,  έχο- 
ντας απομακρυνθεί  αρκετά  από  τις  ράγες,  έστριψε  το  όχημα 
ανατολικά,  διασχίζοντας  μια  χορταριασμένη  έκταση. 

«Τίποτα  δεν  αποκλείεται.»  Ο Χρίστος  πήγε  στην  πίσω  θέση 
του  οχήματος  και  ξάπλωσε.  «Ειδοποίησέ  με  αν  συμβεί  κάτι,» 
είπε. 

Η Έρση,  αν  και  η ίδια  αισθανόταν  κουρασμένη,  συνέχισε  να 
οδηγεί.  Βρισκόταν  σε  υπερένταση,  και  σκόπευε  να  το  εκμεταλ- 
λευτεί όσο  μπορούσε. 

Την  ταχύτητα  του  οχήματος  την  είχε  μειώσει  τώρα-  δεν  έτρε- 
χε ολοταχώς  γιατί  το  θεωρούσε  επικίνδυνο.  Υπήρχαν  δέντρα, 
ψηλότερα  και  χαμηλότερα,  στα  μέρη  που  διέσχιζε. 

Μια  μικρή  πόλη  φάνηκε  μέσα  στη  νύχτα,  σίγουρα  όχι  η Ύ- 
γκρας.  Αλλά  η Έρση  σκέφτηκε  ότι  ίσως  εδώ  μπορούσε  να  αγο- 
ράσει ενεργειακή  φιάλη,  για  να  μην  ανησυχεί  πια  για  τα  απο- 
θέματα ενέργειας,  τα  οποία  είχαν  πέσει  στο  ίο, 5%. 

Με  τι  λεφτά  θα  πληρώσω,  όμως; 

Πρόβλημα. 

Σταμάτησε  το  όχημα  και  γύρισε  να  κοιτάξει  τον  Χρίστο.  Κοι- 
μόταν του  καλού  καιρού,  κρατώντας  τα  δύο  πιστόλια  επάνω 
στο  στήθος  του,  όπως  ένα  παιδί  μπορεί  να  κρατούσε  τις  κού- 
κλες του.  Η Έρση,  θεωρώντας  το  κάπως  αστείο,  μειδίασε.  Ή- 
ταν πολύ  γλυκός,  δεν  ήταν,  έτσι  όπως  κοιμόταν;  Διώχνοντας 
αυτές  τις  σκέψεις  απ’το  μυαλό  της,  άπλωσε  το  χέρι  της  και  άγ- 
γιξε τον  ώμο  του,  κουνώντας  τον. 

Τα  μάτια  του  άνοιξαν  αμέσως.  «Τι  είναι;» 

«Μια  πόλη.» 

Ο Χρίστος  πήρε  καθιστή  θέση,  κοιτάζοντας  τα  φώτα  αντίκρυ 
τους,  μέσα  στη  νύχτα.  «Πόση  ώρα  έχει  περάσει;» 

«Κανένα  μισάωρο.  Μπορεί  να  υπάρχει  κάποιος  σταθμός  ε- 
νέργειας εδώ  πέρα-  και  χρειαζόμαστε  μια  ενεργειακή  φιάλη.» 

Ο Χρίστος  κοίταξε  την  ένδειξη  για  την  ποσότητα  ενέργειας 
στην  κονσόλα  του  οχήματος.  Μούγκρισε  καταφατικά. 

«Δεν  έχουμε  λεφτά,  όμως,»  είπε  η Έρση. 

«Προτείνεις  να  κλέψουμε;» 

«Δε  φαίνεται  να  υπάρχει  άλλη  λύση.» 

«Πάμε,»  είπε  ο Χρίστος.  «Αν  υπάρχει  σταθμός  ενέργειας,  θα 
είναι  στα  άκρα  της  πόλης,  κι  αυτή  την  ώρα  θα  είναι  κλειστός. 
Οδήγα  αργά  για  να  τον  δούμε.» 

Η Έρση  πάτησε  πάλι  το  πετάλι,  και  ζύγωσαν  τη  μικρή  πόλη. 
Υπήρχε,  πράγματι,  ένας  σταθμός  ενέργειας  στη  νότια  άκρη 
της,  διαπίστωσαν  ύστερα  από  λίγο,  και  ήταν  κλειστός. 

Η Έρση  σταμάτησε  το  όχημά  τους  σε  κάποια  απόσταση.  «Δε 
μπορώ  να  χρησιμοποιήσω  ξόρκια,»  είπε  καθώς  έβγαινε.  «Εί- 
μαι λιωμένη.» 

«Με  την  παλιά,  καλή  μέθοδο,  λοιπόν...»  αποκρίθηκε  ο Χρί- 
στος, βγαίνοντας  κι  εκείνος. 

Πλησίασαν  τον  σταθμό  ενέργειας  και  στάθηκαν  μπροστά  στη 
σιδερένια  πόρτα  του. 

«Δε  φαίνεται  κι  απ’τις  καλύτερες,»  παρατήρησε  ο Χρίστος. 
«Αλλά  δε  νομίζω  να  μπορώ  να  τη  ρίξω  με  κλοτσιές.  Σίγουρα  δε 
μπορείς  να  κάνεις  κάποιο  ξόρκι;» 

Η Έρση  αναστέναξε.  «Αν  χρησιμοποιήσω  μαγεία  τώρα,  θα 
πρέπει  εσύ  να  οδηγήσεις  μετά.  Συμφωνείς;  Και  μη  μου  πεις  ότι 
είναι  καλύτερα  να  σταματήσουμε  για  να  ξεκουραστούμε!» 

«Δε  χρειάζεται  πανικός,»  της  είπε  ο Χρίστος.  «Πολλές  φορές, 
όταν  κάποιοι  σε  κυνηγάνε,  η συνετότερη  λύση  δεν  είναι  να 
τρέχεις  όσο  πιο  γρήγορα  μπορείς.» 

«Και  ποια  είναι  η “συνετότερη  λύση’;» 

«Να  κινηθείς  με  στρατηγική.  Τώρα,  έτσι  όπως  είναι  τα  πράγ- 
ματα, χρειαζόμαστε  λίγη  ξεκούραση.  Και  εσύ  και  εγώ.  Επίσης, 
σκέψου  ότι  μπορεί  να  μην  είναι  πίσω  μας  επειδή  μας  περιμέ- 
νουν κάπου  μπροστά  μας.» 

Η Έρση  συνοφρυώθηκε.  «Τι  πάει  να  πει  αυτό;» 

«Εσύ  πού  λες  πως  θα  νομίζουν  ότι  πηγαίνουμε;» 

«Στην  Ύγκρας...»  έκανε,  αργά,  η Έρση.  «Πιστεύεις  ότι  ίσως 
να  μας  περιμένουν  κάπου  κοντά  στην  Ύγκρας;» 

«Είναι  το  πιο  πιθανό.  Το  αποκλείω  να  τα  παράτησαν  εντελώς 
όταν  βγήκαμε  από  την  έρημο.» 

Η Έρση  έμεινε  σιωπηλή,  συνειδητοποιώντας  ότι  ο Χρίστος 
πρέπει  να  είχε  δίκιο. 

«Αν  φτάσουμε  στην  Ύγκρας  εξουθενωμένοι,  θα  μας  σκοτώ- 
σουν πανεύκολα,»  τόνισε  ο Χρίστος. 

Η Έρση  ένευσε,  καταλαβαίνοντας.  Πλησίασε  τη  σιδερένια 
πόρτα  του  σταθμού  ενέργειας,  έβαλε  το  χέρι  της  επάνω  στην 
κλειδαριά,  έκλεισε  τα  βλέφαρα,  και  άρθρωσε  τα  λόγια  για  το 
Ξόρκι  Ξεκλειδώματος,  εστιάζοντας  το  μυαλό  της. 

Η κλειδαριά  ακούστηκε  να  γυρίζει.  Μία  στροφή...  Δεύτερη 
στροφή...  Τρίτη  στροφή... 

Η Έρση  αισθανόταν  ιδρώτα  να  κυλά  στο  πρόσωπό  της,  κα- 
θώς ξανάνοιξε  τα  μάτια  της.  Οι  κρόταφοί  της  χτυπούσαν.  Έ- 

πιασε  το  πόμολο  της  πόρτας  και  την  έσπρωξε,  ανοίγοντάς  την 
χωρίς  δυσκολία. 

Μαζί  με  τον  Χρίστο,  μπήκε  στον  ενεργειακό  σταθμό.  Το  χέρι 
της  Έρσης  έψαξε  στον  τοίχο  για  τον  διακόπτη  του  φωτός,  αλλά 
ο Χρίστος  τής  έπιασε  τον  καρπό.  «Δε  χρειάζεται,»  είπε.  «Μπο- 
ρεί κάποιος  να  μας  δει.  Καλύτερα  σκοτεινά. 

»Περίμενε  εδώ,»  της  είπε,  και  βάδισε  μέσα  στο  δωμάτιο,  με 
μονάχα  το  φεγγαρόφωτο  να  τον  βοηθά.  Από  κάπου  έπιασε  μια 
ενεργειακή  φιάλη  και  επέστρεψε  κοντά  στην  Έρση.  «Αυτόν 
εδώ  τον  τύπο  πρέπει  να  χρησιμοποιεί  το  όχημά  μας.» 

Η Έρση,  κοιτάζοντας  τη  φιάλη,  ένευσε.  «Ναι.  Μάλλον.» 

Βγήκαν,  και  ο Χρίστος  έκλεισε  την  πόρτα  πίσω  τους.  «Μπο- 
ρείς να  κλειδώσεις  κιόλας;»  ρώτησε. 

«Δεν  είναι  απαραίτητο.» 

Πήγαν  στο  όχημά  τους,  έβγαλαν  την  παλιά,  σχεδόν  τελειω- 
μένη  φιάλη,  και  έβαλαν  την  καινούργια.  Η ένδειξη  για  την  πο- 
σότητα ενέργειας  πήδησε  στο  ιοο%. 

Ο Χρίστος  καθόταν  τώρα  στο  τιμόνι,  και  ενεργοποιώντας  τη 
μηχανή  απομάκρυνε  το  όχημα  από  τη  μικρή  πόλη.  Το  οδήγησε 
μέσα  στις  ερημιές,  και  σ’ένα  σημείο  με  κάμποση  βλάστηση. 
Όπου  και  το  σταμάτησε. 

«Εδώ  ξεκουραζόμαστε,»  είπε. 

Η Έρση  δεν  διαφώνησε,  αλλά  τον  προειδοποίησε:  «Μη  νομί- 
ζεις ότι  ξέρω  καμία  από  εκείνες  τις  μαγγανείες  που  σε  ειδοποι- 
ούν όταν  κάποιος  σε  πλησιάζει.» 

«Το  φαντάστηκα  ότι  δεν  θα  ήξερες  κάτι  τέτοιο,»  αποκρίθηκε 
ο Χρίστος.  «Το  καλύτερο  που  μπορούμε  να  κάνουμε,  λοιπόν, 
είναι  να  φυλάμε  σκοπιές.  Θα  φυλάξω  εγώ  την  πρώτη  αφού 
κοιμήθηκα  πριν.  Πέσε  να  ξεκουραστείς.» 

Η Έρση  ξάπλωσε  στο  πίσω  κάθισμα.  Κοιτάζοντας  τον  σκο- 
τεινό ουρανό  ανάμεσα  από  τις  φυλλωσιές  των  δέντρων.  Μετά 
έκλεισε  τα  μάτια  της,  προσπαθώντας  να  κάνει  τον  εαυτό  της 
να  κοιμηθεί.  Παρά  την  κούρασή  της  δεν  το  βρήκε  εύκολο-  η 

υπερένταση  ήταν  ακόμα  πολλή.  Στο  τέλος,  όμως,  βουλίαξε 
σ’έναν  ύπνο  χωρίς  όνειρα. 

Ο Χρίστος  την  ξύπνησε  πιάνοντας  τον  αστράγαλό  της  και 
κουνώντας  την. 

Η Έρση  άνοιξε  τα  βλέφαρά  της  τεμπέλικα.  «Από  τώρα;»  πα- 
ραπονέθηκε,  νομίζοντας  ότι  δεν  μπορεί  να  είχε  περάσει  πάνω 
από  μισή  ώρα. 

«Δύο  ώρες  μέχρι  την  αυγή,»  την  πληροφόρησε  ο Χρίστος. 
«Θέλω  να  κοιμηθώ  κι  εγώ  λίγο.» 

Η Έρση  σηκώθηκε.  Πήγε  στη  θέση  του  συνοδηγού,  και  ο 
Χρίστος  στην  πίσω  θέση,  ξαπλώνοντας.  Το  ένα  απ’τα  πιστόλια 
του  τώρα  το  είχε  αφήσει  επάνω  στο  κάθισμα  του  οδηγού.  Η 
Έρση  το  πήρε  στα  χέρια.  Έβγαλε  τον  γεμιστήρα,  να  δει  πόσες 
σφαίρες  είχαν  απομείνει.  Τέσσερις.  Υπέροχα...  σκέφτηκε  ειρω- 
νικά, κι  έβαλε  πάλι  τον  γεμιστήρα  στο  πιστόλι,  οπλίζοντάς  το. 

Δεν  έχω  ούτε  ένα  τσιγάρο  να  καπνίσω,  συλλογίστηκε  μετά 
από  κάποια  ώρα,  καθώς  κοίταζε  ολόγυρα,  τα  σκοτάδια  της 
βλάστησης,  και  πιο  μακριά,  τη  χορταριασμένη  πεδιάδα,  τον 
ουρανό.  Κάποιο  ζώο  φάνηκε  να  τρέχει  μες  στη  νύχτα-  ύστερα 
εξαφανίστηκε. 

Η Έρση  έλυσε  τον  επίδεσμο  από  την  πληγή  στον  δεξή  της 
μηρό,  κοίταξε  το  τραύμα  στον  ασθενικό  φωτισμό  που  πρόσφε- 
ρε  η κονσόλα  του  οχήματος.  Είχε  κάνει  εφελκίδα-  φαινόταν  να 
πηγαίνει  καλά.  Και  δεν  την  ενοχλούσε  πια  τόσο  όταν  βάδιζε. 
Τουλάχιστον,  δε  θα  κουτσαθούμε  κιόλας  απ’ αυτή  την  παλιοϊ- 
στορία.  Έδεσε  ξανά  τον  επίδεσμο. 

Αναστέναξε.  Μπλέξαμε...  Πώς  θα  συνεχίσω  την  έρευνα,  όταν 
επιστρέφω  στην  Ύγκρας; 

Είναι,  τελικά,  η Σιδηρά  Δυναστεία  κρυμμένη  πίσω  από  τον 
Αυτόματο  Στιλογράφο  ή όχι; 

Είναι  δυνατόν  κανείς  να  συνεννοηθεί  μαζί  τους; 

Αυτός  ο Ξενοκράτης...  Πρέπει  να  ήταν  κάποιος  πλούσιος,  για 
να  έχει  ολόκληρη  οχυρωμένη  κατοικία  στις  παρυφές  της  ερή- 

μου,  και  μισθοφόρους  και  οχήματα.  Ίσως  να  ήταν  συζητήσιμος 
αν  μιλούσες  μαζί  του  επί  ίσοις  όροις  - δηλαδή,  αν  δεν  ήσουν 
αιχμάλωτος  των  νομάδων. 

Πρέπει  να  τον  έχω  υπόψη  μου.  Πιθανώς  να  καταφέρω  να 
μάθω  πράγματα  απαντάν. 

Το  βασικό  τώρα,  όμως,  ήταν  να  επιστρέφουν  στην  Ύγκρας 
ζωντανοί.  Η Έρση  ήλπιζε  οι  άνθρωποι  του  Ξενοκράτη  να  είχαν 
εγκαταλείψει  την  καταδίωξη,  αλλά  η λογική  της  της  έλεγε  ότι  ο 
Χρίστος  είχε,  μάλλον,  δίκιο.  Πρέπει  να  μας  έχουν  στήσει  παγί- 
δα σε  κάποιο  σημείο.  Ο Νεσράχ  θα  είπε  στον  Ξενοκράτη  ότι 
ήρθαμε  από  την  Ύγκρας.  Θα  του  είπε  ότι  δουλεύω  για  τον  Σερ- 
γήλιο  Χρηματοφνλακα.  Θα  του  είπε  το  όνομά  μου,  και  το  όνο- 
μα τον  Χρίστον.  Και  ο Ξενοκράτης,  σίγουρα,  θα  σνμπέρανε  ότι 
το  πρώτο  πράγμα  που  θα  κάνουμε  θα  είναι  να  επιστρέφουμε 
στην  Ύγκρας- 

Η Έρση  σκέφτηκε  για  μια  στιγμή  να  μην  επιστρέφουν  στην 
Ύγκρας.  Και  πού  να  πήγαιναν,  όμως;  Εκεί  είχαν  τα  λεφτά  τους, 
τις  ταυτότητές  τους,  τα  πράγματά  τους.  Στην  Ύγκρας  είχαν  τη 
δυνατότητα  να  βρουν  προστασία  και  να  κάνουν  ό,τι  συνεννόη- 
ση ήθελαν. 

Διαφορετικά,  πού  μπορούσαν  να  κατευθυνθούν;  Στη  Μέλβε- 
ρηθ,  βορειοανατολικά;  Η Μέλβερηθ  απείχε  πάνω  από  πεντα- 
κόσια χιλιόμετρα  από  εδώ.  Ίσως,  πάνω  από  εξακόσια.  Η Έρση 
δεν  ήταν  βέβαιη·  πάντως,  η απόσταση  ήταν  μεγάλη. 

Πρέπει  να  πάμε  στην  Ύγκρας,  παρότι  ξέρουμε  ότι  κάπου  εκεί 
κοντά  οι  άνθρωποι  της  Σιδηράς  Δυναστείας  μάς  περιμένουν 
για  να  μας  σκοτώσουν. 

Ο Χρίστος  ίσως  να  σκεφτεί  κάποιον  τρόπο  για  να  τους  απο- 
φνγονμε  τελείως.  Εξόιλλον,  ήταν  κάποτε  ιδιωτικός  ερευνητής. 
Είναι  ειδικευμένος  σ’αυτά. 

Όταν  η Έρση  είδε  το  πρώτο  φως  του  ήλιου  να  γλιστρά  πάνω 
στο  χορτάρι  της  πεδιάδας  κι  ανάμεσα  στη  βλάστηση,  στράφη- 
κε και  ξύπνησε  τον  Χρίστο. 

Εκείνος  σηκώθηκε  μοιάζοντας  αναζωογονημένος.  Κάθισε 
στη  θέση  του  συνοδηγού  και  ρώτησε:  «Θες  να  οδηγήσω;» 

«Θα  οδηγήσω  εγώ,»  είπε  η Έρση,  κι  έβαλε  μπροστά  τη  μη- 
χανή. Πάτησε  το  πετάλι  και  βγήκαν  από  την  περιοχή  με  την 
πυκνή  βλάστηση. 

Τον  ρώτησε  αν  είχε  σκεφτεί  κανέναν  τρόπο  για  ν’αποφύγουν 
τους  ανθρώπους  του  Ξενοκράτη  που  πιθανώς  να  τους  περίμε- 
ναν  έξω  από  την  Ύγκρας. 

«Κατ’αρχήν,»  είπε  ο Χρίστος,  «θ’αφήσουμε  τούτο  το  όχημα. 
Μας  προδίδει  αμέσως.» 

«Σωστά.»  Καθώς  οδηγούσε,  η Έρση  έβλεπε  μια  αγέλη  από 
αντιλόπες  να  τρέχει  μέσα  στο  ψηλό  χορτάρι. 

«Κατά  δεύτερον,  καλό  θα  ήταν  να  μεταμφιεστούμε  κάπως. 
Αλλά  δεν  ξέρω  πώς. 

»Κάτσε  να  δω  τι  υπάρχει  στην  αποθήκη  αυτού  του  οχήμα- 
τος.» Σηκώθηκε  από  τη  θέση  του  συνοδηγού,  πήγε  στο  πίσω 
κάθισμα,  και  άνοιξε  το  σκέπασμα  του  αποθηκευτικού  χώρου 
του  τετράκυκλου.  «Δύο  γάντια,»  είπε.  «Ένα  καπέλο.  Μια  πα- 
λιά μπότα. 

»Εκτός  από  την  παλιά  μπότα,  τ’άλλα  ίσως  να  φανούν  χρήσι- 
μα.» Τα  έφερε  μπροστά,  καθίζοντας  πάλι  στη  θέση  του  συνο- 
δηγού. 

«Γιατί  σνομπάρεις  την  παλιά  μπότα;»  ρώτησε  η Έρση,  υπο- 
μειδιώντας.  «Ύστερα  από  τόσα  χιλιόμετρα  που  έκανες  ξυπόλυ- 
τος, θα  έπρεπε  κανονικά  να  θέλεις  έστω  το  ένα  πόδι  σου  να 
φορά  κάτι!» 

Ο Χρίστος  γέλασε.  «Θα  φανεί,  όμως,  περίεργο  αν  δουν  έναν 
τύπο  να  πλησιάζει  την  πόλη  φορώντας  μόνο  μία  μπότα.  Και 
δεν  θέλουμε  να  φαινόμαστε  περίεργοι-  θέλουμε  να  φαινόμα- 
στε σαν  τον  οποιονδήποτε  άνθρωπο  που  δεν  παρουσιάζει  κα- 
νένα ενδιαφέρον  απολύτως.» 

«Δύσκολο  αυτό,»  είπε  η Έρση.  «Φοράω  μόνο  την  περισκελί- 
δα  μου  από  τη  μέση  και  κάτω,  και  έχω  έναν  επίδεσμο  τυλιγμέ- 
νο στο  δεξί  πόδι.» 

«Θα  πρέπει  κάπως  να  λύσουμε  αυτό  το  πρόβλημα,»  παραδέ- 
χτηκε ο Χρίστος,  και  φάνηκε  σκεπτικός.  Κοίταξε  τριγύρω.  Τε- 
λικά, είπε:  «Τα  καθίσματα  έχουν  δέρμα.  Αν  υπάρχει  και  κά- 
ποιο κοπτικό  εργαλείο  εδώ....»  Ανοίγοντας  το  ντουλάπι  κάτω 
από  την  κονσόλα  του  οχήματος,  έψαξε  μέσα  στα  μικροαντικεί- 
μενα  και  τράβηξε  έξω  ένα  μαχαίρι.  «Χάλια  είναι,  αλλά  μας  κά- 
νει.» 

«Τι  σκαρφίστηκες;» 

«Θα  σου  φτιάξω  μια  φούστα.  Με  το  δέρμα  από  τα  καθίσμα- 
τα.» 

Η Έρση  μειδίασε.  «Μου  κάνεις,  λοιπόν,  δώρα  τώρα;» 

«Για  να  είναι  κλειστή,  όμως,  θα  πρέπει  να  τη  διπλώσεις  επά- 
νω σου  σαν  πετσέτα,  γιατί  δεν  έχω  κλωστή  να  τη  ράψω.» 

Η Έρση  γέλασε.  «Θα  είναι  το  πιο  περίεργο  δώρο  που  μου  έ- 
χουν κάνει.» 

Ο Χρίστος  σηκώθηκε  κι  άρχισε  να  σκίζει,  με  δεξιοτεχνία,  το 
δέρμα  από  το  κάθισμα  του  συνοδηγού. 

Όταν  είχε  τελειώσει,  είδαν  από  απόσταση  τα  ψηλά  χτίρια  της 
Ύγκρας,  και  η Έρση  σταμάτησε  το  όχημά  τους. 

«Φτάσαμε,»  είπε.  «Να  μην  πλησιάσουμε  περισσότερο,  έτσι;» 

«Εννοείται.  Βγες  να  δοκιμάσουμε  τη  φούστα  σου.» 

Η Έρση  νόμιζε  ότι  αυτή  η κατάσταση  ήταν  αστεία.  Αλλά  α- 
ναγκαία. Κατέβηκε  από  το  όχημα,  και  ο Χρίστος  κατέβηκε  ε- 
πίσης και  τύλιξε  το  δέρμα  που  είχε  κόψει  από  το  κάθισμα  γύρω 
από  τους  γοφούς  της. 

«Νομίζω  ότι  είναι  εντάξει,»  είπε,  στεκόμενος  εμπρός  της,  με 
το  ένα  του  χέρι  να  κρατά  το  δέρμα  κλειστό  και  το  άλλο 
ν’ακουμπά  - ασυναίσθητα,  ίσως  (ή  ίσως  όχι)  - τον  δεξή  γοφό 
της.  «Αλλά  θα  πρέπει  να  το  κόψω  στα  μέτρα  σου  ακριβώς.» 

Η Έρση  τον  αντίκριζε  χαμογελώντας,  νιώθοντας  τα  μάγουλά 
της  να  κοκκινίζουν  λίγο.  «Είναι  η πρώτη  φορά  που  κάποιος 
μού  φτιάχνει  φούστα  από  το  κάθισμα  οχήματος...» 

«Αν  σ’αρέσει,  να  σου  φτιάξω  κι  άλλη,»  αστειεύτηκε  ο Χρί- 
στος. 

Η Έρση  τον  φίλησε,  αγγίζοντας  το  αξύριστο  μάγουλό  του. 

Ο Χρίστος,  λιγάκι  ξαφνιασμένος,  την  αγκάλιασε. 

Η φούστα  γλίστρησε  στο  έδαφος. 

«Φιλάς  καλύτερα  απ’ό,τι  φανταζόμουν,»  της  είπε  όταν  τα 
χείλη  τους  χώρισαν. 

Τα  μάτια  της  γούρλωσαν  επιτηδευμένα.  «Τι  πάει  να  πει  αυ- 
τό;» 

Ο Χρίστος  γέλασε.  «Ότι  ήθελα  να  σε  φιλήσω  εδώ  και  κάμπο- 
σο καιρό,  ίσως;» 

«Κατά  πάσα  πιθανότητα,»  είπε  η Έρση,  σουφρώνοντας  τα 
χείλη.  «Αλλά  θα  τελειώσουμε  τώρα  με  τη  φούστα;» 

Ο Χρίστος  ένευσε.  «Ναι,  καλύτερα,  προτού  το  ξεχάσουμε  τε- 
λείως.» Έσκυψε,  σήκωσε  το  δέρμα  από  κάτω,  το  τύλιξε  πάλι 
επάνω  της,  έκανε  μικρά  σκισίματα  με  το  μαχαίρι  στα  σημεία 
που  θα  έπρεπε  να  κοπεί,  και  μετά  το  ξετύλιξε  από  τους  γοφούς 
της· 

«Βοήθησέ  με,»  της  είπε,  δίνοντάς  της  μία  άκρη  για  να  την 
κρατήσει.  Εκείνη  υπάκουσε.  Ο Χρίστος  έκοψε  το  δέρμα  στα 
μέτρα  της  και,  ύστερα,  το  έτεινε  προς  τη  μεριά  της.  «Δοκίμασέ 
το.» 

Η Έρση  το  τύλιξε  γύρω  της  και  το  δίπλωσε  έτσι  ώστε  να  κρα- 
τιέται κλειστό.  Η φούστα  έφτανε  ώς  λίγο  πιο  κάτω  από  τα  γό- 
νατα, κρύβοντας  καλά  το  τραύμα  της. 

Η Έρση  γέλασε.  «Για  όνομα  της  Λόρκης...» 

Ο Χρίστος  πλησίασε  το  όχημα,  πήρε  από  μέσα  το  καπέλο  και 
τα  γάντια,  και  τα  φόρεσε.  Πήρε,  επίσης,  το  ένα  πιστόλι  και  το 
πέρασε  μέσα  στο  παντελόνι  του,  κάτω  από  το  πουκάμισό  του. 
Το  άλλο  πιστόλι  το  έδωσε  στην  Έρση. 

«Πού  να  το  κρύψω;» 

«Κάτω  από  τη  μπλούζα  σου.» 

Η Έρση  το  έβαλε  έτσι  ώστε  να  κρατιέται  από  τη  φούστα  και 
να  καλύπτεται  από  τη  μπλούζα.  «Αισθάνομαι  σαν  εκείνους 
τους  παλιάτσους  που  περιφέρονται  σε  κάτι  χωριά.» 

Ο Χρίστος  γέλασε.  «Κανονικά,  πρέπει  να  βρούμε  κάτι  για  να 
καλύψεις  και  το  κεφάλι  σου,»  είπε.  «Θα  θυμούνται  ότι  είσαι 
καστανή.» 

«Κι  άλλο  κομμάτι  δέρμα;» 

Ο Χρίστος  κούνησε  το  κεφάλι.  «Όχι,  δε  μας  κάνει.»  Και  ρώ- 
τησε: «Σε  πειράζει  να  φορέσεις  ένα  κομμάτι  από  το  πουκάμισό 
μου;» 

«Είσαι  σοβαρός;» 

«Υποθέτω  αυτό  σημαίνει  πως  δεν  σε  πειράζει.» 

Ο Χρίστος  έσκισε  ένα  κομμάτι  από  την  πλάτη  του  πουκαμί- 
σου του.  «Κάνε  τα  μαλλιά  σου  κότσο,»  είπε  στην  Έρση. 

«Με  τι;» 

«Σωστά...» 

Ο Χρίστος  πήρε  έναν  στιλογράφο  από  το  ντουλάπι  του  οχή- 
ματος και  της  τον  έδωσε.  Η Έρση  τον  χρησιμοποίησε  για  να 
κάνει  κότσο  τα  μαλλιά  της,  και  ο Χρίστος  έδεσε  στο  κεφάλι  της 
το  αυτοσχέδιο  μαντήλι  που  είχε  φτιάξει. 

«Ωραία,»  είπε.  «Τώρα  είναι  πιο  δύσκολο  να  σε  αναγνωρί- 
σουν.» 

Κοίταξε  γύρω.  Πλησίασε  ένα  δέντρο  με  μακριά  κλαδιά  κι  έ- 
σπασε δύο  από  αυτά.  Το  ένα  το  έδωσε  στην  Έρση,  ως  μπα- 
στούνι, και  το  άλλο  το  κράτησε  για  τον  εαυτό  του. 

«Δύο  οδοιπόροι  που  πηγαίνουν  στην  Ύγκρας,»  είπε,  «και  δε 
μοιάζουν  πλούσιοι.  Κανένας  δεν  θα  μας  σταματούσε,  ούτε  για 
να  μας  ληστέψει.» 

Και  ξεκίνησαν,  βαδίζοντας  προς  τη  μεγάλη  πόλη. 

Μετά  από  καμία  ώρα,  βρίσκονταν  αρκετά  κοντά  για  να  μπο- 
ρούν να  διακρίνουν  τα  παράθυρα  επάνω  στα  ψηλά  οικοδομή- 

ματά  της,  καθώς  και  τη  λιθόστρωτη  δημοσιά  που  πήγαινε  προς 
τα  βόρεια,  προς  τη  Μέλβερηθ.  Έξω  από  την  πόλη  περιφέρο- 
νταν δύο  οχήματα,  το  ένα  δίκυκλο,  το  άλλο  τετράκυκλο  και 
κλειστό.  Και  τα  δύο  είχαν  μεγάλους  τροχούς,  καλούς  για  να  δι- 
ασχίζουν αμμώδεις  εκτάσεις.  Επάνω  στο  δίκυκλο  ήταν  καθι- 
σμένη μια  γυναίκα  ντυμένη  σαν  μισθοφόρος·  στην  πλάτη  της 
κρεμόταν  ένα  τουφέκι.  Τα  παράθυρα  του  τετράκυκλου  ήταν 
ανοιχτά,  λόγω  της  ζέστης,  και  μέσα  φαίνονταν  τέσσερις  επιβά- 
τες. Περισσότερα  η Έρση  δεν  μπορούσε  να  διακρίνει 
γι’αυτούς. 

«Οι  φίλοι  μας,»  μουρμούρισε  ο Χρίστος,  καθώς  συνέχιζαν  να 
οδοιπορούν.  «Μην  τους  πολυκοιτάς.  Δε  μας  ενδιαφέρουν.» 

«Ναι,»  είπε  η Έρση,  στρέφοντας  τα  μάτια  της  στη  μεγάλη 
πόλη. 

Ο ήλιος  ήταν  δυνατός  τώρα,  και  την  έκανε  να  ιδρώνει.  Αι- 
σθανόταν τον  ιδρώτα  να  κυλά  στο  πρόσωπό  της  και  κάτω  από 
τα  ρούχα  της.  Το  δέρμα  της  αυτοσχέδιας  φούστας  την  ενο- 
χλούσε. 

Τα  δύο  οχήματα  - που  πρέπει  να  ήταν  του  Ξενοκράτη  - δεν 
τους  πλησίασαν,  γιατί,  αναμφίβολα,  αυτοί  δεν  ήταν  οι  πρώτοι 
οδοιπόροι  που  οι  επιβάτες  των  οχημάτων  είχαν  δει  να  πηγαί- 
νουν στην  Ύγκρας.  Μάλλον  περίμεναν  ν’ατενίσουν  το  ανοιχτό 
τετράκυκλο  να  ζυγώνει,  ή,  τουλάχιστον,  δύο  ανθρώπους  όπως 
τους  είχε  περιγράφει  ο Νεσράχ. 

Ο Χρίστος  και  η Έρση  μπήκαν  ανενόχλητοι  στην  Ύγκρας,  και 
κατευθύνθηκαν  αμέσως  προς  το  Καταφύγιο  της  Άμμον,  το  ξε- 
νοδοχείο όπου  είχαν  τα  πράγματά  τους. 

ΙΟ. 

Η Έρση  δεν  δυσκολεύτηκε  να  πείσει  τους  ανθρώπους  στο  ξε- 
νοδοχείο για  το  ποια  ήταν.  Εξάλλου,  δεν  ήταν  η πρώτη  φορά 
που  ερχόταν  εδώ-  την  ήξεραν.  Τους  είπε  ότι  είχε  μια  «ατυχή 
περιπέτεια»  και  ότι  είχε,  δυστυχώς,  χάσει  το  κλειδί  της.  Εκεί- 
νοι, χωρίς  δισταγμό,  της  έδωσαν  ένα  άλλο  κλειδί,  και  την  πλη- 
ροφόρησαν ότι  ένας  κύριος  είχε  έρθει  και  τη  ζητούσε,  ρωτώ- 
ντας πού  βρισκόταν  και  ζητώντας  να  επικοινωνήσει  μαζί  του 
αμέσως  μόλις  επέστρεφε  στο  ξενοδοχείο.  Φαινόταν  ν’ανησυχεί 
για  εκείνη . 

Αυτός  ο κύριος  ήταν,  ασφαλώς,  ο Ευγένιος,  ο πιλότος  της 
Φωνής  του  Ουρανού.  Η Έρση  τον  είχε  ξεχάσει  τελείως  όλες 
αυτές  τις  ημέρες.  Ευχαρίστησε  τους  ανθρώπους  του  ξενοδο- 
χείου, και  τους  είπε  ότι  θα  επικοινωνούσε  μαζί  του.  Μετά,  ε- 
κείνη κι  ο Χρίστος  ανέβηκαν  στη  σουίτα  της. 

Η Έρση  έκανε  ένα  ντους,  διώχνοντας  την  άμμο  και  τον  ιδρώ- 
τα ημερών  από  πάνω  της.  Όταν  τελείωσε,  βγήκε  από  το  μπάνιο 
και  ο Χρίστος  μπήκε.  Όσο  εκείνος  πλενόταν,  η Έρση  ντύθηκε 
και  κάλεσε  τον  Ευγένιο  με  τον  επικοινωνιακό  δίαυλο  του  ξενο- 
δοχείου, ελπίζοντας  ότι  ο πιλότος  δεν  θα  είχε  απογνωστεί  και 
φύγει  από  την  πόλη  με  το  αεροσκάφος  του. 

«Μάλιστα;»  ήρθε  η φωνή  του  από  το  ακουστικό. 

«Ευγένιε,»  είπε  η Έρση. 

«Θεοί! Πού  ήσασταν,  κυρία Επόπτρια;» 

«Μεγάλη  ιστορία.  Πρέπει  να  έρθεις  εδώ  για  να  σου  πούμε.» 

«Πού  είστε;  Στο  Καταφύγιο  της  Άμμου;» 

«Ναι.» 

«Να  έρθω  τώρα;» 

«Έλα.» 

Η επικοινωνία  τερματίστηκε,  και  η Έρση  πήγε  και  κάθισε  σε 
μια  πολυθρόνα,  ανάβοντας  τσιγάρο. 

Ο Χρίστος  βγήκε  από  το  μπάνιο  με  μια  πετσέτα  τυλιγμένη 
γύρω  του  και  τα  μαλλιά  του  να  στάζουν. 

«Επικοινώνησα  με  τον  Ευγένιο,»  του  είπε  η Έρση.  «Έρχε- 
ται.» 

Εκείνος  ένευσε,  και  πήγε  να  ντυθεί. 

Μετά  από  λίγο,  όταν  κι  οι  δυο  τους  ήταν  καθισμένοι  στο  κα- 
θιστικό πίνοντας  καφέ,  το  κουδούνι  της  εξώπορτας  χτύπησε.  Ο 
Χρίστος  σηκώθηκε  και  πήγε  ν’ανοίξει. 

Ο Ευγένιος  μπήκε,  ντυμένος  με  απλά  ρούχα,  όχι  με  τη  στολή 
του  πιλότου.  Το  κατάμαυρο  δέρμα  του  έκανε  έντονη  εντύπωση 
μέσα  στην  κατάλευκη  ενδυμασία  του  - λευκό  πουκάμισο,  λευ- 
κό παντελόνι.  «Γιατί  εξαφανιστήκατε  τόσες  μέρες;»  ρώτησε. 

«Κάθισε,»  του  είπε  η Έρση. 

Ο Ευγένιος  κάθισε  στον  καναπέ,  δίπλα  στον  Χρίστο,  και  η 
Έρση  τού  διηγήθηκε  όσα  είχαν  συμβεί. 

Ο πιλότος  φάνηκε  να  λυπάται  όταν  άκουσε  πως  η Λυκία  ήταν 
νεκρή.  «Αυτοί  οι  άνθρωποι  είναι  εγκληματίες,»  είπε  τελικά,  με 
άγρια  όψη  στο  πρόσωπό  του.  «Και  μπορούμε  εύκολα  να  τους 
καρφώσουμε  στον  Άρχοντα,  αφού  ξέρουμε  από  πού  φέρνουν 
τα  λαθραία  τους. » 

Η Έρση  ένευσε.  «Ναι.  Αλλά  εκείνο  που  θέλω  εγώ  να  μάθω 
είναι  τι  συμβαίνει  με  τη  Σιδηρά  Δυναστεία  και  τον  Αυτόματο 
Στιλογράφο.» 

«Επιπλέον,»  είπε  ο Χρίστος,  «τώρα  που  ξέρουν  ότι  ξέρουμε 
για  τη  σήραγγα  κάτω  απ’το  ερείπιο,  ίσως  να  πάψουν  να  φέρ- 
νουν πράγματα  από  εκεί.» 

«Όντως,  είναι  πιθανό,»  συμφώνησε  η Έρση. 

«Τι  προτείνετε  να  κάνουμε,  λοιπόν;»  ρώτησε  ο Ευγένιος. 
«Σκότωσαν  τη  Λυκία!» 

«Δε  μπορούμε  να  φέρουμε  πίσω  τη  Λυκία,  Ευγένιε.  Αλλά 
πρέπει  να  μάθω  περισσότερα  γι’αυτόν  τον  Ξενοκράτη,»  είπε  η 
Έρση,  «και  να  δω  πώς  μπορώ  να  μιλήσω  μαζί  του.» 

«Δεν  θα  είναι  αυτό  λιγάκι  επικίνδυνο;» 

«Θα  πάρω  τα  μέτρα  μου,  εννοείται.» 

«Τέλος  πάντων,»  είπε  ο Ευγένιος.  «Εγώ  είμαι  μόνο  ο πιλότος. 
Άλλη  φορά,  όμως,  αν  σκοπεύετε  να  εξαφανιστείτε  για  μέρες, 
να  με  ειδοποιήσετε  πρώτα.» 

«Δε  σκοπεύαμε  ακριβώς  να  εξαφανιστούμε,»  τόνισε  ο Χρί- 
στος. «Μας  αιχμαλώτισαν  άνθρωποι  της  ερήμου.» 

«Όπως  και  νάχει...»  είπε  ο Ευγένιος.  «Αν  λείπατε  περισσότε- 
ρο, θα  έφευγα,  πετώντας  για  Άντχορκ.»  Και  ρώτησε:  «Θα  κα- 
θίσουμε, λοιπόν,  κι  άλλο  στην  Ύγκρας;» 

«Ναι,»  απάντησε  η Έρση.  «Πρέπει  να  πάρω  πληροφορίες.» 

«Καλώς,»  είπε  ο Ευγένιος,  και  σηκώθηκε  από  τον  καναπέ. 
«Χαίρομαι,  τουλάχιστον,  που  εσείς  οι  δύο  είστε  ζωντανοί.  Για 
οτιδήποτε  άλλο,  ξέρετε  πού  να  με  βρείτε.» 

Η Έρση  τον  ξεπροβόδισε  ώς  την  εξώπορτα  και  έκλεισε  πίσω 
του. 

Επιστρέφοντας  στο  καθιστικό,  κάθισε  δίπλα  στον  Χρίστο, 
στον  καναπέ. 

«Από  πού  ν’αρχίσουμε;»  ρώτησε. 

Ο Χρίστος  πέρασε  το  χέρι  του  πίσω  απ’τον  λαιμό  της  και  τη 
φίλησε.  Το  φιλί  τους  κράτησε  κάμποσο  και,  μετά,  η Έρση  είπε 
χαμογελώντας:  «Αυτό  δεν  είναι  κι  άσχημο  σημείο  για 
ν’αρχίσουμε.»  Βγάζοντας  τα  ρούχα  τους,  ξάπλωσαν  στον  κα- 
ναπέ και  για  καμία  ώρα  δεν  τους  απασχολούσε  τίποτα  που  είχε 
σχέση  με  τον  έξω  κόσμο.  Τα  κορμιά  τους  ήταν  μπλεγμένα, 
χρυσό  και  λευκό  μαζί,  κάτω  από  τη  δροσιά  που  πρόσφερε  ο 
μεγάλος  ανεμιστήρας  στο  ταβάνι-  και  τις  γλώσσες  τους  δεν  τις 
χρησιμοποιούσαν  για  να  μιλάνε.  Η Έρση  κραύγασε  την  πρώτη 
φορά  γαντζώνοντας  το  ένα  της  χέρι  στην  πλάτη  του  καναπέ 
και  το  άλλο  στο  πλάι  του,  ενώ  τα  πόδια  της  κλοτσούσαν  τον 
αέρα  και  ο Χρίστος  μούγκριζε  από  πάνω  της  και  έγλειφε  τον 
λαιμό  της.  Και  τη  δεύτερη  φορά  που  κραύγασε,  η Έρση  έκανε 
το  κεφάλι  και  την  πλάτη  της  πίσω,  καθώς  καβαλούσε  τον  Χρί- 
στο και  τα  χέρια  του  ήταν,  σφιχτά,  επάνω  στα  στήθη  της.  Σχε- 

δόν  την  ίδια  στιγμή  τον  αισθάνθηκε  κι  εκείνον  να  εκρήγνυται 
μέσα  της,  και  λυγίζοντας  τον  είδε  να  κλείνει  τα  μάτια  και  να 
τρίζει  τα  δόντια. 

Η Έρση  έσκυψε  από  πάνω  του  καθώς  κι  οι  δυο  τους  ήταν  λα- 
χανιασμένοι. Τον  φίλησε  αργά  στα  χείλη  και  μετά  ακούμπησε 
το  κεφάλι  της  στον  ώμο  του. 

Για  αρκετή  ώρα  κανένας  τους  δεν  μιλούσε,  και  τελικά  τους 
πήρε  ο ύπνος. 

Όταν  ξύπνησαν  ήταν  απόγευμα-  κοκκινωπό  φως  γλιστρούσε 
μέσα  στο  δωμάτιο  από  τις  γρίλιες  του  παντζουριού  της  τζαμα- 
ρίας. 

Η Έρση  θυμήθηκε,  τότε,  τον  Νύσο,  πίσω  στην  Άντχορκ.  Ίσως 
δεν  έπρεπε  να  το  είχα  κάνει  αυτό,  σκέφτηκε,  καθώς  καθόταν 
στην  άκρη  του  καναπέ  κι  έβλεπε  τον  Χρίστο  να  βάζει  το  που- 
κάμισό του.  Το  είχε  απολαύσει,  βέβαια,  αλλά...  τι  θα  γινόταν 
μετά;  Δεν  ήθελε  να  βρεθεί  ανάμεσα  σε  δύο  άντρες.  Τέτοιες  κα- 
ταστάσεις τελείωναν,  συνήθως,  δυσάρεστα. 

Θα  δούμε.  Τώρα,  δεν  μπορεί  να  μ’απασχολήσει  αυτό. 

Πιάνοντας  την  κουβέντα  από  εκεί  όπου  την  είχαν  αφήσει, 
ξαναρώτησε  τον  Χρίστο:  «Από  πού  θα  ξεκινήσουμε;  Νομίζεις 
ότι  μπορείς  να  βρεις  στοιχεία  για  τον  Ξενοκράτη;» 

«Θα  έλεγα,  καλύτερα,  να  φάμε  τίποτα  πρώτα.» 

Δεν  είχε  άδικο.  Η Έρση  συνειδητοποίησε  ότι  η κοιλιά  της 
γουργούριζε.  Έγνεψε  καταφατικά.  Σηκώθηκε  από  τον  καναπέ 
ντυμένη  με  τα  εσώρουχά  της  και  πήγε  στον  δίαυλο,  για  να  ζη- 
τήσει φαγητό. 

Οι  άνθρωποι  του  ξενοδοχείου  σύντομα  το  έφεραν  στη  σουίτα 
της,  και  εκείνη  κι  ο Χρίστος  τού  όρμησαν  σαν  πεινασμένα  θη- 
ρία που  έχουν  μόλις  έρθει  από  την  έρημο. 

«Λοιπόν, » είπε  ο Χρίστος  μετά,  σκουπίζοντας  τα  χείλη  του  με 
μια  πετσέτα  και  πίνοντας  μια  μεγάλη  γουλιά  Σεργήλιο  οίνο. 
«Αποκλείεται  ο Ξενοκράτης  να  είναι  άγνωστος  στην  Ύγκρας. 
Αν  ρωτήσουμε  γι’ αυτόν,  θα  μάθουμε-  δεν  έχω  αμφιβολία.  Το 

μόνο  κακό  είναι  πως  δεν  ξέρουμε  το  μικρό  του  όνομα.  Αλλά  ξέ- 
ρουμε το  επώνυμό  του,  καθώς  και  ότι  έχει  μια  οχυρωμένη  οικία 
κάπου  εκατό  χιλιόμετρα  δυτικά  της  πόλης.  Αυτά  είναι  αρκετά 
για  να  τον  αναγνωρίσουν,  νομίζω.  Ο εμπορικός  κόσμος,  κατά 
πρώτον,  πρέπει  να  τον  γνωρίζει-  και  κατά  δεύτερον,  πιστεύω 
πως  και  οι  ευκατάστατοι  της  περιοχής  θα  τον  έχουν,  αν  μη  τι 
άλλο,  ακουστά.  Ο τύπος  διαμένει  στις  παρυφές  της  ερήμου  αλ- 
λά, σίγουρα,  δεν  κάθεται  συνέχεια  εκεί.  Στα  ακριβά  εστιατόρι- 
α, μπαρ,  και  καζίνο  ίσως  επίσης  να  τον  ξέρουν. 

»Αλλά  καλό  θα  ήταν  να  φανούμε  διακριτικοί,  όσο  είναι  δυνα- 
τόν, γιατί,  αφού  είναι  μέλος  της  Σιδηράς  Δυναστείας,  καταλα- 
βαίνεις ότι  πιθανώς  να  μας  κυνηγήσουν.» 

Η Έρση  είχε  ανάψει  τσιγάρο  καθώς  τον  άκουγε.  «Κι  όταν 
μάθουμε  αρκετά  γι’αυτόν;  Πώς  προτείνεις  τότε  να  επικοινω- 
νήσουμε μαζί  του;» 

«Εξαρτάται  από  τις  πληροφορίες  που  θα  έχουμε.  Νομίζω, 
όμως,  πως  θα  πρέπει  να  τον  συναντήσουμε  σε  ουδέτερο  έδα- 
φος - δηλαδή,  μέρος  που  να  μην  το  ελέγχει  - και  με  υποστήρι- 
ξη·» 

«Υποστήριξη;» 

«Μισθοφόροι.» 

«Προτείνεις  να  προσλάβουμε  μισθοφόρους;» 

«Ακριβώς,»  είπε  ο Χρίστος.  «Γι’αυτή  και  μόνο  την  περίπτω- 
ση. Γιατί,  να  είσαι  σίγουρη,  ο Ξενοκράτης  θα  φέρει  τους  δι- 
κούς τον  μισθοφόρους  στη  συνάντησή  μας.» 

Η Έρση  το  σκέφτηκε  και  κατέληξε  ότι  ο Χρίστος  είχε  δίκιο. 
Έχει  εμπειρία  από  τέτοιες  ιστορίες.  «Είσαι  παιδί  της  Λόρκης,» 
του  είπε. 

Ο Χρίστος  μειδίασε,  ήπιε  κι  άλλο  κρασί. 

Στο  πιάτο  της  σαλάτας  είχε  μείνει  ένα  τελευταίο  κομμάτι  α- 
βοκάντο. Η Έρση  το  κάρφωσε  με  το  πιρούνι  της  και  το  έφαγε. 

Πήγαν  στη  νυχτερινή  αγορά  της  Ύγκρας,  όπου  διακινείτο  ό,τι 
μπορούσε  κανείς  να  φανταστεί:  ακόμα  και  πράγματα  από  άλ- 
λες διαστάσεις  κατέληγαν,  κάπως,  εδώ.  Έμποροι  πουλούσαν 
ρούχα,  υποδήματα,  κοσμήματα,  φυτά,  καπνούς,  κρέατα,  καρ- 
πούς, ποτά-  ορισμένοι  έφερναν  και  όπλα,  κρυφά  από  τους  Πα- 
ντοκρατορικούς,  για  να  τα  πουλήσουν  σε  ανθρώπους  που  δεν 
είχαν  άδεια  να  οπλοφορούν.  Φανταχτερές  πινακίδες  αναβό- 
σβηναν πάνω  από  τις  εισόδους  κέντρων  διασκέδασης.  Κόσμος 
συγκεντρωνόταν  σε  εστιατόρια,  ταβέρνες,  και  μπαρ.  Ημίγυ- 
μνες χορεύτριες  και  ημίγυμνοι  χορευτές,  με  γυμνασμένα,  ερω- 
τικά σώματα,  χόρευαν  επάνω  σε  πίστες.  Πόρνες  στέκονταν 
μπροστά  από  πόρτες  και  στις  γωνίες  δρόμων,  επιδεικνύοντας 
τα  θέλγητρά  τους,  ψάχνοντας  για  πελάτη.  Θαυματοποιοί  και 
θεατρίνοι  έκαναν  περισσότερο  και  λιγότερο  εντυπωσιακά  νού- 
μερα. Καντίνες  πουλούσαν  φαγητά  και  ποτά  στους  περαστι- 
κούς. 

Υπήρχαν  φήμες  ότι  ακόμα  και  επαναστάτες  μαζεύονταν  εδώ, 
δολοπλοκώντας  εναντίον  των  πρακτόρων  της  Παντοκράτειρας 
και  του  Άρχοντα  της  Ύγκρας,  που  είχε  συμμαχήσει  μαζί  τους. 

Και  η νυχτερινή  αγορά  δεν  ήταν  και  κανένα  τεράστιο  μέρος. 
Το  πώς  όλα  τούτα  κατόρθωναν  να  είναι  συγκεντρωμένα  εδώ 
ήταν  ένα  μικρό  θαύμα. 

Η Έρση  και  ο Χρίστος  αναμίχθηκαν  με  το  πλήθος,  έχοντας 
διασχίσει  σχετικά  έρημους  δρόμους  μέχρι  να  φτάσουν  στη  νυ- 
χτερινή αγορά.  Αυτό  το  μέρος  ήταν  το  μοναδικό  στην  Ύγκρας 
που  είχε  τόση  κίνηση  τις  νύχτες. 

«Εγώ  θα  κάνω  τις  ερωτήσεις,»  είχε  πει  ο Χρίστος,  προτού 
φύγουν  απ’το  ξενοδοχείο.  «Και  μην  αναφέρεις  σε  κανέναν  ότι 
είσαι  από  την  τράπεζα.  Δεν  υπάρχει  λόγος  να  ξέρουν.» 

Σ’ένα  εστιατόριο,  ζήτησαν  να  μάθουν  για  τον  κύριο  Ξενοκρά- 
τη μιλώντας  στα  γκαρσόνια  - και  προσφέροντας  τους  χρήματα 
γενναιόδωρα.  (Η  Έρση  είχε  πάρει  λεφτά  από  το  υποκατάστη- 

μα  του  Σεργήλιου  Χρη ματοφύλακα  προτού  έρθουν  εδώ.)  Τα 
γκαρσόνια  είπαν  ότι  είχαν  ακουστά  για  κάποιον  κύριο  Τρύπα 
Ξενοκράτη,  μα  δεν  γνώριζαν  αν  αυτός  ήταν  που  είχε  οχυρωμέ- 
νη κατοικία  στις  παρυφές  της  ερήμου. 

Σ’ένα  άλλο  εστιατόριο,  έκαναν  τις  ίδιες  ερωτήσεις,  και  δεν 
έμαθαν  τίποτα  περισσότερο. 

Σε  τρία  μπαρ  που  ρώτησαν,  κανένας  δεν  γνώριζε  για  τον  Ξε- 
νοκράτη. 

Σ’έναν  καλό  οίκο  ανοχής,  δύο  πόρνες  τούς  είπαν  ότι  είχαν 
κάποτε  διασκεδάσει  μισθοφόρους  που  έλεγαν  πως  δούλευαν 
γι’αυτόν  τον  Ξενοκράτη,  φρουρώντας  το  σπίτι  του  κάπου 
στ’άκρα  της  ερήμου.  Πρέπει  να  ήταν  κάποιος  με  πολλούς  ήλι- 
ους στην  τσέπη! 

Γρύπας  Ξενοκράτης;  ρώτησε  ο Χρίστος  τις  πόρνες.  Γρύπας; 
Εκείνες  το  σκέφτηκαν  για  λίγο  και  μετά  ένευσαν.  Ναι,  αυτό 
πρέπει  να  είπαν  τα  παλικάρια.  Γρύπας  Ξενοκράτης.  Ο Χρίστος 
τις  ευχαρίστησε,  τους  έδωσε  ένα  φιλοδώρημα,  και  έφυγε  μαζί 
με  την'Ερση. 

Ρώτησαν  μερικούς  εμπόρους  - αυτούς  που  φαινόταν  να  που- 
λάνε ακριβά  πράγματα  - μήπως  είχαν  ακούσει  για  τον  Ξενο- 
κράτη, και  ένας,  ο οποίος  είχε  κοσμήματα,  τους  αποκρίθηκε 
ότι,  ναι,  βεβαίως  και  ήξερε  τον  κύριο  Ξενοκράτη.  Ερχόταν  τα- 
κτικά για  ν’αγοράζει  κοσμήματα  για  τη  σύζυγό  του  - πολύ  ό- 
μορφη γυναίκα!  Και  πολύ  καλός  πελάτης,  ο κύριος  Ξενοκρά- 
της. 

Τι  άλλο  ξέρεις  γι’αντόν;  ρώτησε  ο Χρίστος,  δίνοντας  στον  έ- 
μπορο ένα  τραπεζογραμμάτιο  που  ισοδυναμούσε  με  πενήντα 
ήλιους.  Ο έμπορος  γούρλωσε  τα  μάτια  βλέποντάς  το.  Το  κοίτα- 
ξε με  μεγεθυντικό  φακό,  μπροστά  από  μια  λάμπα,  για  να  βε- 
βαιωθεί για  τη  γνησιότητά  του-  και  μετά,  αφού  βεβαιώθηκε, 
είπε  ότι  ο κύριος  Ξενοκράτης  - εξαίρετος  άνθρωπος,  ασφαλώς 
- είχε  όντως  μια  οχυρωμένη  οικία  στις  παρυφές  της  ερήμου, 
στα  δυτικά.  Έτσι  έχω  ακούσει,  τουλάχιστον  δεν  την  έχω  δει  με 

τα  μάτια  μου.  Επίσης,  είπε  ότι  ο κύριος  Ξενοκράτης  είχε  πάρε- 
δώσε  με  τους  νομάδες,  και  αγόραζε  και  όπλα  κάπου-κάπου, 
από  έναν  άλλο  έμπορο. 

Ποιον  έμπορο;  ρώτησε  ο Χρίστος,  και  ως  απάντηση  έλαβε 
ένα  όνομα  και  μια  διεύθυνση.  Δεν  ξέρω  αν  είναι  παράνομα  ή 
όχι.  Δεν  ασχολούμαι  εγώ  μαντά  - καθόλου  δεν  ασχολούμαι 
μαντά.  Μπορεί  ο κύριος  Ξενοκράτης  νάχει  άδεια  - και  μόιλλον 
θα  έχει,  υποθέτω. 

Ο Χρίστος  ρώτησε:  Κάθε  πότε  έρχεται  στην  πόλη;  Ο έμπορος 
απάντησε  ότι  δεν  είχε  τακτικές  ημέρες.  Έρχονταν  πάντα  α- 
προειδοποίητα. Είχε  διάφορες  δουλειές  εδώ...  —Τι  δουλειές; 
ρώτησε  ο Χρίστος.  — Δεν  είμαι  βέβαιος,  απάντησε  ο έμπορος, 
αλλά  νομίζω  ότι  φέρνει  πράγματα  από  την  έρημο:  πράγματα 
που  του  δίνουν  οι  νομάδες. 

Τους  μισθοφόρους  του  από  πού  τους  προσλαμβάνει;  Ξέρεις; 
Αυτό,  όμως,  ο έμπορος  δεν  το  ήξερε.  Ούτε  και  κάποιες  άλλες 
λεπτομέρειες  που  τον  ρώτησε  ο Χρίστος.  Έτσι,  τελικά,  εκείνος 
κι  η Έρση  έφυγαν  ευχαριστώντας  τον  έμπορο  για  τη  συζήτηση 
μαζί  τους. 

«Αφού  έρχεται  στην  πόλη,»  είπε  ο Χρίστος,  όταν  κάθισαν 
σ’ένα  μπαρ  για  να  ξεκουραστούν,  «θα  κλείνει  δωμάτιο  σε  κά- 
ποιο ξενοδοχείο,  μάλλον.» 

Η Έρση  ένευσε.  «Το  πρωί,  θα  ρωτήσουμε  στα  ξενοδοχεία.» 
Ήπιε  μια  γουλιά  από  τον  Κρύο  Ουρανό  στο  ποτήρι  της. 

«Επίσης,»  είπε  ο Χρίστος,  «μπορείς  να  ψάξεις  στα  δεδομένα 
της  τράπεζας,  να  δεις  αν  έχει  καταθέσεις.  Τώρα  ξέρουμε  ότι 
τον  λένε  Τρύπα  Ξενοκράτη,  οπότε  δεν  θα  είναι  δύσκολο  να  τον 
βρεις.» 

«Ναι,»  αποκρίθηκε  η Έρση,  που  είχε  ήδη  κατά  νου  να  το  κά- 
νει. 

Το  πρωί,  πήγε  στο  υποκατάστημα  του  Σεργήλιου  Χρηματοφύ- 
λακα.  Οι  υπάλληλοι  ξαφνιάστηκαν  που  την  είδαν,  αλλά  η Έρση 
τούς  είπε  ότι  δεν  είχε  έρθει  για  να  κάνει  άλλο  έλεγχο-  ήθελε 
μόνο  κάποιες  πληροφορίες. 

Η Διευθύντρια,  Σιρενέκα  Άλκμοθ,  τη  ρώτησε  αν  είχε  βρει  τί- 
ποτα για  τον  Αυτόματο  Στιλογράφο.  «Αυτό  προσπαθώ,»  της 
απάντησε  η Έρση,  καθώς  καθόταν  μπροστά  σ’ένα  μηχανικό 
σύστημα,  φορώντας  τα  λεπτά  γυαλιά  της,  πληκτρολογώντας 
στην  κονσόλα,  και  κοιτάζοντας  την  οθόνη. 

Οι  πληροφορίες  παρουσιάστηκαν  μπροστά  στα  μάτια  της.  Ο 
Τρύπας  Ξενοκράτης  είχε,  πράγματι,  καταθέσεις  στον  Σεργήλιο 
Χρη ματοφύλακα,  και  αρκετές  μάλιστα.  Μεγάλα  ποσά.  Ήταν, 
αναμφίβολα,  πλούσιος. 

Δεν  υπήρχε  τίποτα  μεμπτό  στο  ιστορικό  του.  Δεν  χρωστούσε 
ποτέ,  ήταν  πάντα  εντάξει  σε  όλα  του. 

Η Έρση  έφυγε  από  την  τράπεζα  και  πήγε  να  συναντήσει  τον 
Χρίστο,  μέσα  στο  τρίκυκλο  όχημα  της.  Του  είπε  τι  είχε  ανακα- 
λύψει, κι  εκείνος,  που  καθόταν  στο  τιμόνι,  ένευσε.  «Το  περίμε- 
να,»  είπε.  «Κάτι  τύποι  σαν  αυτόν  έχουν  συνήθως  καταθέσεις 
σ’όλες  τις  τράπεζες  της  Σεργήλης. 

»Στα  ξενοδοχεία,  τώρα.»  Έβαλε  μπροστά  τη  μηχανή  του  τρί- 
κυκλου  και  έφυγαν. 

Η αναζήτησή  τους  δεν  ήταν  δύσκολη.  Ρώτησαν  σε  δύο  ξενο- 
δοχεία και  τους  είπαν  ότι  ο κύριος  Ξενοκράτης  δεν  ερχόταν 
εκεί-  αλλά  μετά  ρώτησαν  στο  Καταφύγιο  της  Άμμον  - το  δικό 
τους  ξενοδοχείο  - και  τους  απάντησαν  ότι,  βεβαίως,  ο κύριος 
Ξενοκράτης  ήταν  τακτικός  πελάτης. 

Φυσικά!  σκέφτηκε  η Έρση.  Πασιφανές.  Το  Καταφύγιο  είναι 
από  τα  καλύτερα  ξενοδοχεία  στην  πόλη · ίσως  το  καλύτερο. 
Πού  αλλού  θα  πήγαινε  ο Ξενοκράτης; 

«Μπορούμε  να  κανονίσουμε  μια  συνάντηση  μαζί  του  μέσα 
στο  ίδιο  το  ξενοδοχείο  μας,»  είπε  η Έρση  στον  Χρίστο,  όταν 
ανέβηκαν  στη  σουίτα  της. 

Εκείνος  φάνηκε  σκεπτικός,  καθώς  στεκόταν  μπροστά  στη 
τζαμαρία  και  κοίταζε  κάτω,  την  πόλη. 

«Νομίζεις  ότι  θα  είναι  επικίνδυνο;»  ρώτησε  η Έρση.  «Ότι  θα 
μας  επιτεθεί  μέσα  στο  ξενοδοχείο;  Δεν  το  θεωρώ  πιθανό,  Χρί- 
στο. Όση  δύναμη  κι  αν  έχει  η Σιδηρά  Δυναστεία.» 

«Ναι,»  συμφώνησε  ο Χρίστος,  «έτσι  πρέπει  να  είναι.  Αλλά, 
όπως  είπα  πριν,  καλύτερα  να  προσλάβουμε  μισθοφόρους,  για 
καλό  και  για  κακό.» 

«Δεν  είναι  ακραίο  αυτό;» 

Ο Χρίστος  μόρφασε.  «Δε  χρειάζεται  να  κάνουν  τίποτα.  Απλά 
θα  έχουν  τα  μάτια  τους  ανοιχτά,  μήπως  χρειαστεί  να  επέμ- 
βουν.» 

Η Έρση  το  σκέφτηκε  για  μια  στιγμή,  έχοντας  τα  χέρια  της 
σταυρωμένα  εμπρός  της  και  βηματίζοντας  μέσα  στο  καθιστικό 
της  σουίτας.  «Καλώς,»  είπε  τελικά.  «Έχεις  υπόψη  σου  από  πού 
να  τους  προσλάβουμε;» 

«Φυσικά.  Αρκεί  να  διαθέτεις  τα  λεφτά  για  να  τους  πληρώ- 
σεις.» 

«Ευτυχώς  που  δουλεύω  για  την  τράπεζα,»  είπε  εκείνη,  σιγο- 
γελώντας  και  βάζοντας  ένα  ποτήρι  κρύο  νερό  για  τον  εαυτό 
της  από  μια  κρυστάλλινη  καράφα.  «Ξέρεις  πόσα  χρήματα  έ- 
χουμε ξοδέψει  σε  φιλοδωρήματα  και  δωροδοκίες  από  χτες 
βράδυ;»  Ήπιε  μια  γουλιά 

«Ο  Χρη ματοφύλακας  θα  γλιτώσει  σίγουρα  πολύ  περισσότερα 
χρήματα  απ’ό,τι  θα  χάσει,  αν  καταφέρουμε  να  στριμώξουμε 
αυτούς  που  έκαναν  την  απάτη  με  τον  Αυτόματο  Στιλογράφο.» 

«Το  ελπίζω,»  είπε  η Έρση,  «αλλιώς  δεν  αποκλείεται  να  χάσω 
τη  δουλειά  μου.  Η Κεντρική  Διοίκηση  δεν  συγχωρεί  εύκολα 
τους  Ιπτάμενους  Επόπτες  που  αποτυχαίνουν  να  αποτρέψουν  ή 
να  ξεσκεπάσουν  απάτες  που  αφορούν  τόσο  μεγάλα  ποσά.» 

11. 


Βρήκαν  μια  ταχυδρομική  υπηρεσία  και  ζήτησαν  να  μεταφέρει 
ένα  μήνυμα  στον  κύριο  Γρύπα  Ξενοκράτη,  στις  παρυφές  της 
ερήμου,  περίπου  εκατό  χιλιόμετρα  δυτικά  της  Ύγκρας. 

Η υπηρεσία  τούς  χρέωσε  ένα  τρελό  ποσό  επειδή  η περιοχή 
θεωρείτο  επικίνδυνη  και  επειδή  ήταν  μακριά  από  την  πόλη.  Η 
Έρση,  όμως,  πλήρωσε  χωρίς  να  παζαρέψει-  τους  έδωσε,  μάλι- 
στα, και  λίγα  χρήματα  παραπάνω  απ’όσα  ζήτησαν,  για  να  βε- 
βαιωθεί ότι  θα  την  εξυπηρετούσαν  καλά.  Γνώριζε  ότι  όλο  της 
το  σχέδιο  κρεμόταν  από  αυτό  το  μήνυμα-  δεν  ήθελε  ούτε  να 
«χαθεί»,  ούτε  να  «ξεχαστεί»,  ούτε  να  «αργήσει»  - μέσα  σε  ει- 
σαγωγικά όλα,  επειδή,  αν  χανόταν,  ξεχνιόταν,  ή αργούσε,  σί- 
γουρα είτε  θα  ήταν  υπόγεια  δουλειά  της  Σιδηράς  Δυναστείας 
είτε  θα  οφειλόταν  στην  απροθυμία  των  υπαλλήλων  της  ταχυ- 
δρομικής υπηρεσίες  να  πάνε  σ’ένα  μέρος  πιθανώς  επικίνδυνο. 

Η Έρση  δεν  μπορούσε  να  το  ριψοκινδυνέψει  αυτό.  Ο Γρύπας 
Ξενοκράτης  έπρεπε  να  λάβει  το  μήνυμά  της...  και  έπρεπε  να 
ανταποκριθεί  στην  πρόσκλησή  της. 

Για  το  τελευταίο,  δεν  μπορούσε  να  κάνει  τίποτα  παρά  να  ελ- 
πίζει. 

Είχε  γράψει  το  μήνυμα  πολύ  προσεχτικά.  Είχε  αναφέρει  ότι 
ήθελε  να  του  μιλήσει  εκ  μέρους  του  Σεργήλιου  Χρηματοφύλα- 
κα.  Είχε  αναφέρει  ότι  είχε  βρεθεί  αιχμάλωτή  του  και  των  νο- 
μάδων της  ερήμου.  Είχε  αναφέρει  ότι  είχε  δραπετεύσει  αλλά 
δεν  κρατούσε  κακία,  δεν  έβλεπε  το  θέμα  προσωπικά.  Επιθυ- 
μούσε μόνο  να  μιλήσει  με  τον  κύριο  Ξενοκράτη  - δεν  επρόκει- 
το  για  παγίδα.  Έπρεπε  να  συζητήσουν  για  ένα  θέμα  που  αφο- 
ρούσε την  τράπεζα.  Η Έρση  ήθελε  κάποιες  πληροφορίες  που 
πίστευε  ότι  εκείνος  ίσως  να  είχε,  και  ήταν  πρόθυμη  να  τον 
πληρώσει  καλά. 

Αυτά  έλεγε  μέσα  στο  μήνυμά  της,  εν  συντομία.  Και  τώρα, 
μπορούσε  μόνο  να  περιμένει,  και  να  προετοιμάζεται  για  τη  συ- 
νάντηση που  ήλπιζε  να  γινόταν. 

Εν  τω  μεταξύ,  μαζί  με  τον  Χρίστο,  φρόντισε  να  επικοινωνή- 
σει με  μια  μισθοφορική  ομάδα,  να  τους  εξηγήσει  τι  ήθελε,  και 
να  τους  πληρώσει  ένα  αρχικό  πόσο.  Τα  υπόλοιπα  θα  τα  έπαιρ- 
ναν μετά  τη  δουλειά.  Εκείνοι  δέχτηκαν. 

Τουλάχιστον,  σκεφτόταν  η Έρση,  έχω  έναν  άνθρωπο  που 
μπορώ  να  εμπιστεύομαι.  Γιατί,  μ’αυτή  τη  Σιδηρά  Δυναστεία,  ο 
καθένας  μπορεί  θεωρητικά  να  ήταν  εχθρός  της  χωρίς  να  το  ξέ- 
ρει. Ο Χρίστος,  όμως,  αποκλείεται  να  ήταν  ένα  από  τα  μέλη  της 
Δυναστείας.  Αν  ήταν  δεν  θα  τον  τραβούσαν  δεμένο  και  ξυπό- 
λυτο μέσα  στην  έρημο.  Επιπλέον,  την  είχε  βοηθήσει  πολύ  για 
να  τους  ξεσκεπάσει.  Και  τώρα,  καθώς  περίμεναν  την  απάντη- 
ση του  Ξενοκράτη,  η Έρση  έβρισκε  ότι  η παρέα  του  την  έκανε 
να  ξεχνιέται,  διαλύοντας  το  άγχος  της.  Ήταν  καλός  εραστής·  ή 
ίσως  εκείνη  να  βρισκόταν  τώρα  σε  κατάσταση  που  χρειαζόταν 
έναν  καλό  εραστή,  κι  ο Χρίστος  πληρούσε  αυτό  τον  ρόλο.  Τα 
φιλιά  και  τα  χάδια  του  διέγειραν  το  σώμα  της,  την  έκαναν  να 
νομίζει  πως  πετούσε.  Ήθελε  να  είναι  ξαπλωμένη  συνέχεια  και 
να  τον  αφήνει  να  την  αγγίζει,  έχοντας  τα  μάτια  της  κλειστά 
ενώ  το  μυαλό  της  στριφογύριζε.  Την  ξετρέλαινε. 

Ήταν  απόγευμα,  και  οι  δυο  τους  ήταν  στο  κρεβάτι,  όταν  το 
κουδούνι  της  εξώπορτας  της  σουίτας  αντήχησε,  μαζί  με  δύο 
δυνατά  χτυπήματα. 

Δεν  είχαν  ζητήσει  από  τους  ανθρώπους  του  ξενοδοχείου  να 
τους  φέρουν  τίποτα.  Κι  αν  ο Ευγένιος  ήταν  να  έρθει,  σίγουρα 
θα  τους  είχε  ειδοποιήσει  πρώτα  μέσω  διαύλου. 

Μπορεί,  επομένως,  να  ήταν  αυτό  που  περίμεναν; 

Ο Χρίστος  σηκώθηκε  φορώντας  μόνο  την  περισκελίδα  του. 
Πήρε  ένα  πιστόλι  από  το  κομοδίνο  και  το  όπλισε.  Η Έρση,  τυ- 
λίγοντας γρήγορα  μια  ρόμπα  γύρω  της,  τον  ακολούθησε  έξω 
από  το  υπνοδωμάτιο  και  στο  καθιστικό  της  σουίτας. 

Πίσω  από  την  εξώπορτα  ήταν  ένα  κομμάτι  χαρτί.  Κάποιος  το 
είχε  περάσει  από  κάτω. 

Ο Χρίστος  το  σήκωσε  και  το  έδωσε  στην  Έρση·  ύστερα,  άνοι- 
ξε απότομα  την  πόρτα,  με  το  πιστόλι  του  υψωμένο.  Κανείς  δεν 
φαινόταν  στον  διάδρομο.  Ο μαντατοφόρος  είχε  εξαφανιστεί. 

Ο Χρίστος  έκλεισε  πάλι. 

Η Έρση  ένιωθε  τα  χέρια  της  να  τρέμουν  λίγο,  καθώς  κρατού- 
σε το  διπλωμένο  χαρτί.  Πήρε  μια  βαθιά  ανάσα  κάνοντας  τον 
εαυτό  της  να  ηρεμήσει.  Ξεδίπλωσε  το  χαρτί  και  διάβασε  το  σύ- 
ντομο μήνυμα. 

Προς  κυρία  Κάρινλωφ: 

Ο κύριος  Ξ.  δέχεται  να  σας  συναντήσει.  Να  τον  περιμέ- 
νετε αύριο  βράδυ,  στο  συμφωνημένο  μέρος. 

Η Έρση  έδειξε  το  μήνυμα  στον  Χρίστο. 

Εκείνος  είπε:  «Εκτός  αν  πρόκειται  για  απάτη  της  Δυναστεί- 
ας, είναι  αυτό  που  περιμέναμε.» 

«Ναι,»  αποκρίθηκε  η Έρση,  νιώθοντας  ξαφνικά  το  στόμα  της 
ξερό. 

Ο Χρίστος  μειδίασε.  «Μην  είσαι  τόσο  αγχωμένη.  Όλα  φαίνε- 
ται να  πηγαίνουν  σύμφωνα  με  το  σχέδιό  μας.» 

«Ναι,»  είπε  η Έρση,  μουδιασμένα,  και  πήγε  να  φτιάξει  μια 
κούπα  καφέ.  Δεν  είχε  διάθεση  να  πλαγιάσει  πάλι  στο  κρεβάτι 
μαζί  του. 


Την  επομένη,  επικοινώνησε  με  τον  Ευγένιο  και  του  είπε  για  τη 
συνάντηση  το  βράδυ.  «Αν  δεν  επικοινωνήσουμε  ξανά  μαζί  σου 
μέχρι  το  πρωί,  κάτι  κακό  θα  μας  έχει  συμβεί,»  τον  προειδο- 
ποιήσε. 

«Και  τι  πρέπει  να  κάνω  εγώ  σε  μια  τέτοια  περίπτωση ; » ρώ- 
τησε εκείνος  μέσα  από  τον  δίαυλο. 

«Δεν  ξέρω.  Αυτοσχέδιασε.» 

Η απάντηση  δεν  φάνηκε  να  του  άρεσε,  αλλά  η Έρση  δεν  είχε 
καμία  καλύτερη  να  του  δώσει. 

Οι  ώρες  ώσπου  να  νυχτώσει  πέρασαν  αργά.  Σαν  να  σέρνο- 
νταν πάνω  σε  καυτή  άμμο.  Η Έρση  σκεφτόταν,  ξανά  και  ξανά, 
το  σχέδιό  της.  Σκεφτόταν,  ξανά  και  ξανά,  τα  όσα  θα  έλεγε  στον 
Ξενοκράτη,  όπως  ένας  ηθοποιός  που  κάνει  πρόβες.  Ο Χρίστος 
προσπάθησε  να  την  αποσπάσει,  τυλίγοντας  τα  χέρια  του  γύρω 
της  και  φιλώντας  τον  λαιμό  της,  αλλά  η Έρση  δεν  ήθελε  να  α- 
ποσπαστεί, και  δεν  είχε  όρεξη  για  παιχνίδια  σήμερα.  «Πώς 
μπορείς  και  είσαι  τόσο  ήρεμος;»  τον  ρώτησε-  κι  εκείνος  τής 
απάντησε:  «Έχω  βρεθεί  αντιμέτωπος  και  με  χειρότερες  κατα- 
στάσεις - και  ως  μισθοφόρος  και  ως  ιδιωτικός  ερευνητής.»  Η 
Έρση  δεν  ήθελε  να  μάθει  λεπτομέρειες. 

Όταν  νύχτωσε,  οι  δυο  τους  πήγαν  στο  πίσω  σαλόνι  του  ξενο- 
δοχείου και  κάθισαν  σ’ένα  γωνιακό  τραπέζι.  Ακριβώς  εκεί  ό- 
που η Έρση  είχε  γράψει  στον  Ξενοκράτη  ότι  θα  καθόταν  περι- 
μένοντάς  τον. 

Οι  τέσσερις  μισθοφόροι  που  είχαν  προσλάβει  ήταν  καθισμέ- 
νοι σ’άλλα  σημεία  του  σαλονιού.  Οπλοφορούσαν  αλλά  τα  όπλα 
τους  δεν  φαίνονταν-  ήταν  κρυμμένα  κάτω  από  τα  ρούχα  τους. 

Η Έρση  παράγγειλε  ένα  ποτήρι  λεμονάδα  με  παγάκια,  για  να 
έχει  να  πίνει  όσο  περίμενε.  Δεν  ήθελε  κάτι  που  θα  τη  ζάλιζε, 
όπως  κρασί.  Ο Χρίστος  δεν  έμοιαζε  να  ενδιαφέρεται  για  το  ζά- 
λισμα- είχε  από  κοντά  έναν  Πορφυρό  Άνεμο,  και  κάπνιζε  κα- 
θώς έπινε  αργά.  Το  ηχοσύστημα  του  σαλονιού  έπαιζε,  όχι  πολύ 
δυνατά,  Άκακους  Τρύπες,  Ιαχές  της  Ερήμου. 

Μετά  από  καμία  ώρα,  τρεις  άντρες  και  μια  γυναίκα  μπήκαν 
στο  δωμάτιο.  Ο ένας  από  τους  άντρες  προπορευόταν,  κι  αν 
κάποιος  μπορούσε  να  θεωρηθεί  αρχηγός  ανάμεσά  τους,  αυτός 
ήταν.  Είχε  μαλλιά  λευκά  με  μαύρες  τούφες  στους  κροτάφους. 
Το  δέρμα  του  ήταν  κατάμαυρο  σαν  μελάνη,  και  όχι  νεανικό- 

πρέπει  να  ήταν  γύρω  στα  πενήντα.  Φορούσε  γκρίζο  κοστούμι 
και  γυαλιστερά  παπούτσια. 

Η γυναίκα,  που  βάδιζε  πλάι  του,  ήταν  χρυσόδερμη,  ψηλή,  και 
πολύ  όμορφη.  Τα  μαλλιά  της,  κατακόκκινα,  έπεφταν  σαν  χεί- 
μαρρος στην  πλάτη  της,  φτάνοντας  ώς  τη  μέση.  Ένα  πράσινο 
φόρεμα  την  έντυνε,  στενό  ώστε  να  τονίζει  τις  καμπύλες  του 
σώματός  της,  με  μυτερό  ντεκολτέ  και  χωρίς  μανίκια.  Στα  πόδια 
της  φορούσε  ψηλοτάκουνα  σανδάλια.  Ακριβά  κοσμήματα  γυά- 
λιζαν επάνω  της  - στο  λαιμό,  στα  χέρια  της,  στ’αφτιά  της. 

Οι  δύο  άλλοι  άντρες  προχωρούσαν  δεξιά  κι  αριστερά,  σαν 
σωματοφύλακες:  και,  μάλλον,  τέτοιοι  ήταν.  Ο ένας  είχε  δέρμα 
λευκό-ροζ  και  ξυρισμένο  κεφάλι.  Ο άλλος  είχε  δέρμα  καφέ  και 
ξανθά  μαλλιά  που  φαίνονταν  βαμμένα.  Κι  οι  δύο  ήταν  γεροδε- 
μένοι, και  ντυμένοι  παρόμοια,  με  μαύρα  πουκάμισα  με  σηκω- 
μένα μανίκια.  Από  τις  ζώνες  τους  πιστόλια  και  ξιφίδια  κρέμο- 
νταν. 

«Αυτός  είναι,»  ψιθύρισε  η Έρση·  τα  χείλη  της  μόλις  που  κι- 
νήθηκαν. Αισθάνθηκε  ένα  μούδιασμα  στα  πόδια,  ένα  σφίξιμο 
στην  κοιλιά.  Συγκεντρώσου!  Αυτή  δεν  είναι  η πρώτη  φορά  που 
συναντάς  πλούσιους  κί  επικίνδυνους  ανθρώπους!  Άναψε  τσι- 
γάρο. 

Ο μαυρόδερμος,  ασπρομάλλης  άντρας,  η γυναίκα,  και  οι  άλ- 
λοι δύο  πλησίασαν  το  γωνιακό  τραπέζι.  Και  ο πρώτος  είπε:  «Η 
κυρία Έρση’μορ  Κάρινλωφ;» 

Η Έρση  σηκώθηκε  όρθια  (όπως  επίσης  κι  ο Χρίστος)  προτεί- 
νοντας  το  χέρι  της.  «Μάλιστα.  Ο κύρος  Ξενοκράτης;» 

«Ο  ίδιος,»  αποκρίθηκε  ο άντρας  καθώς  αντάλλασσε  μια  σύ- 
ντομη χειραψία  μαζί  της·  το  χέρι  του  ήταν  σταθερό,  δυνατό. 

Η Έρση  κάθισε  πάλι,  και  οι  υπόλοιποι  κάθισαν  γύρω  της.  Ε- 
κτός από  τους  σωματοφύλακες  του  Ξενοκράτη,  οι  οποίοι  κάθι- 
σαν σ’ένα  άλλο  τραπέζι,  παραδίπλα,  αλλά  τα  μάτια  τους  κοίτα- 
ζαν όπως  τα  μάτια  επικίνδυνων  αιλουροειδών. 

«Από  εδώ,  η σύζυγός  μου  Ισμήνη,»  σύστησε  ο Γρύπας  Ξενο- 
κράτης  την  όμορφη,  κοκκινομάλλα,  χρυσόδερμη  γυναίκα  η 
οποία  πρέπει  να  ήταν  τουλάχιστον  δεκαπέντε  χρόνια  μικρότε- 
ρή  του. 

«Χαίρω  πολύ,»  είπε  η Έρση,  και  σύστησε  τον  Χρίστο  ως  σω- 
ματοφύλακά  της  που  εργαζόταν  για  τον  Σεργήλιο  Χρηματοφύ- 
λακα. 

«Η  πρόσκλησή  σας,  οφείλω  να  ομολογήσω,  με  εκπλήσσει,» 
δήλωσε  ο Γρύπας  Ξενοκράτης,  πλέκοντας  τα  χέρια  του  επάνω 
στο  τραπέζι.  «Εύχομαι  να  μην  πρόκειται  για  προσπάθεια  εκβι- 
ασμού...» 

Η Έρση  χαμογέλασε,  προσπαθώντας  να  φανεί  άνετη.  «Α- 
σφαλώς και  όχι,  κύριε  Ξενοκράτη.  Αυτό  που  συνέβη  με  τους 
νομάδες...  μπορούμε  να  το  θεωρήσουμε,  απλά,  μια  παρέξηγη- 
ση.» 

Ένας  σερβιτόρος  του  Καταφύγιου  της  Άμμον  πλησίασε,  τότε, 
ρωτώντας  αν  θα  έπαιρναν  κάτι.  Η Έρση  και  ο Χρίστος  δεν  πα- 
ράγγειλαν  τίποτα·  ο Ξενοκράτης  ζήτησε  ένα  ποτήρι  Σεργήλιο 
οίνο,  και  η Ισμήνη  ένα  ποτήρι  Γλυκό  Κρόνο.  Ο σερβιτόρος  έ- 
φυγε. 

«Ποιο  είναι,  λοιπόν,  το  θέμα  μας;»  ρώτησε  ο Γρύπας,  βγάζο- 
ντας ένα  πούρο  από  το  σακάκι  του  και  ανάβοντάς  το  μ’έναν 
ενεργειακό  αναπτήρα  που  ήταν  λαξεμένος  σαν  το  κεφάλι  γρύ- 
πα  - του  γνωστού  φτερωτού  αιλουροειδούς  της  Σεργήλης. 

Η Έρση  ήπιε  μια  γουλιά  από  τη  λεμονάδα  της.  «Γνωρίζετε 
την  εταιρεία  Αυτόματος  Στιλογράφος,  κύριε  Ξενοκράτη;»  Πή- 
ρε μια  τζούρα  απ’το  τσιγάρο  της. 

«Γιατί  ρωτάτε;» 

«Πρόκειται  για  μια  υπόθεση  που  αφορά  τον  Σεργήλιο  Χρη- 
ματοφύλακα,  όπως  σας  είπα.  Γνωρίζετε  την  εταιρεία; » 

«Θα  πρέπει  πρώτα  να  μάθω  περισσότερα  για  την  υπόθεση...» 

Η Έρση  έκρινε  πως  δεν  είχε  τίποτα  να  κερδίσει  αποκρύπτο- 
ντάς  του  πράγματα-  έτσι,  αφού  έσβησε  το  τσιγάρο  της  μέσα 

στο  τασάκι,  του  είπε  τι  είχε  συμβεί,  χωρίς  να  αναφέρει  λεπτο- 
μέρειες για  τις  ανακαλύψεις  της  ώς  τώρα.  «Σύμφωνα  με  τις 
πληροφορίες  μου,  ο Αυτόματος  Στιλογράφος  ίσως  να  σχετίζε- 
ται με  τη  Σιδηρά  Δυναστεία.»  Αυτό  ήταν  το  μόνο  που  ανέφερε 
- όχι  πώς  ή από  ποιον  είχε  πάρει  τις  πληροφορίες  της.  Αν  και 
σκεφτόταν  ότι  ίσως  να  μην  είχε  νόημα  που  το  έκρυβε-  άλλω- 
στε, είχε  ήδη  μιλήσει  στον  Νεσράχ  για  τον  Κρίνο  Καλόδρομο. 

Ο Γρύπας  Ξενοκράτης  την  άκουγε  καπνίζοντας  ήρεμος  το 
πούρο  του.  «Καταλαβαίνω,»  είπε  στο  τέλος.  «Η  τράπεζα  πρέ- 
πει να  έχει...  ανησυχήσει.  Και  με  το  δίκιο  της.»  Μόρφασε. 

«Μπορείτε  να  μας  βοηθήσετε  να  έρθουμε  σε  επαφή  με  τον 
Αυτόματο  Στιλογράφο;»  τον  ρώτησε  η Έρση. 

«Με  μια  εταιρεία-φάντασμα;»  Ο Γρύπας  γέλασε  κοφτά.  Ο 
σερβιτόρος  είχε,  εν  τω  μεταξύ,  φέρει  τα  ποτά  τους,  και  τώρα  ο 
Ξενοκράτης  ήπιε  μια  γουλιά  απ’το  μακρύποδο  ποτήρι  με  το 
κρασί  του. 

«Με  αυτούς  που  έστησαν  την  απάτη,  κύριε  Ξενοκράτη,»  είπε 
η Έρση,  σταθερά.  Γιατί  αυτός  ο άνθρωπος  την  έκανε  να  αι- 
σθάνεται νευρική;  Της  έδινε  την  αίσθηση  ότι  είχε  κάτι  το  περί- 
εργο επάνω  του.  Αναμφίβολα,  ψυχολογικό  ήταν.  Ο αέρας  του, 
ίσως... 

«Γιατί  εγώ  να  ξέρω  ποιοι  είναι;»  Ο Γρύπας  πήρε  μια  τζούρα 
από  το  πούρο  του-  το  μαύρο  πρόσωπό  του  ήταν  μισοκρυμμένο 
από  τον  καπνό. 

«Αν  είναι  μέλη  της  Σιδηράς  Δυναστείας....»  Η Έρση  άφησε 
εσκεμμένα  την  πρότασή  της  ανολοκλήρωτη. 

«Γνωρίζεις  ήδη  πολλά  για  τη  Δυναστεία,»  της  είπε  ο Γρύπας. 
«Άνθρωποι  έχουν  πεθάνει  γνωρίζοντας  λιγότερα.» 

Απειλή  ήταν  αυτό;  «Εργάζομαι  για  την  τράπεζα.  Δεν  με  ενδι- 
αφέρει προσωπικά  η Δυναστεία.»  Γιατί  ακουγόταν  φοβισμένη; 
Η Έρση  θύμωσε  με  τον  εαυτό  της. 

Ο Γρύπας  ρώτησε:  «Τι  έχω  να  κερδίσω,  αν  υποτεθεί  ότι  μπο- 
ρώ να  σε  βοηθήσω;» 


ΚΩΣΤΑΣ  ΒΟΥΛΑΖΕΡΗΣ  | 646 


Η Έρση  καθάρισε  τον  λαιμό  της.  «Κάποια  συμφέρουσα,  επι- 
κερδή συμφωνία  με  τον  Σεργήλιο  Χρη ματοφύλακα;» 

Ο Γρύπας  ύψωσε  ένα  λευκό  φρύδι.  «Όπως;» 

«Κάποιο  δάνειο,  ίσως;  Με  πολύ,  πολύ  χαμηλό  επιτόκιο.» 

«Ενδιαφέρον.  Τι  άλλο;» 

«Δεν  ξέρω  τι  ίσως  θα  σας  ενδέφερε,  κύριε  Ξενοκράτη...  Πείτε 
το,  και  θα  το  συζητήσουμε.» 

«Μπορεί,»  είπε  ο Γρύπας,  παρατηρώντας  την,  «να  ήθελα  ε- 
σένα. » 

Η Έρση  αισθάνθηκε  ένα  σφίξιμο  στον  λαιμό,  σαν  ένα  χέρι  να 
την  είχε  ξαφνικά  αρπάξει.  «Με...  με  συγχωρείτε;» 

Ο Γρύπας  μόρφασε.  «Γνωρίζεις  ήδη  για  εμάς.  Άρα  θα  μπο- 
ρούσες και  να  είσαι  μία  από  εμάς.» 

Η Έρης  βλεφάρισε,  μπερδεμένη.  «Εννοείτε  να...  να  είμαι  μέ- 
λος της  Δυναστείας;» 

Ο Γρύπας  δεν  απάντησε  ευθέως:  «Πρέπει  να  το  σκεφτούμε 
κι  αυτό,  έτσι  δεν  είναι;»  Και  συνέχισε,  χωρίς  να  της  δώσει  χρό- 
νο να  μιλήσει:  «Θα  μπορούσα,  ίσως,  να  μάθω  περισσότερα  για 
τον  Αυτόματο  Στιλογράφο.  Είσαι  πρόθυμη  να  ξανασυναντη- 
θούμε  εδώ,  στην  Ύγκρας,  στο  Καταφύγιο  της  Άμμον;» 

«Ναι,  βεβαίως,»  αποκρίθηκε  η Έρση.  «Βεβαίως.  Σε  πόσο 
καιρό;» 

«Σε  κάποιες  ημέρες.  Έχεις  κι  άλλες  δουλειές;  Πρέπει  να  φύ- 
γεις;» 

«Κανονικά,  ναι,  πρέπει  να  ταξιδέψει  στην  Άκρη,  αλλά-» 

«Τότε,»  είπε  ο Γρύπας,  «να  ταξιδέψεις  στην  Άκρη  και  να  ε- 
πιστρέψεις  πάλι  εδώ  για  να  μιλήσουμε.  Αεροπορικώς  ταξιδεύ- 
εις, σωστά; » 

«Ναι,»  αποκρίθηκε  η Έρση,  σαστισμένη  που  η συνάντηση  με 
τον  Ξενοκράτη  φαινόταν  να  πηγαίνει  τόσο  καλά. 

«Θα  ξανασυναντηθούμε,  λοιπόν,  όταν  είσαι  και  πάλι  στην 
Ύγκρας.  Καλώς;»  Ο Γρύπας  ήπιε  μια  γουλιά  από  το  κρασί  του. 

Η Έρση,  αμέσως,  συμφώνησε. 

«Επιτέλους!  Αρχίζουμε  να  πλησιάζουμε  στην  άκρη  αυτής  της 
υπόθεσης!  Και  ούτε  μισθοφόροι  χρειάστηκαν  ούτε  τίποτα  - 
ήταν  πολύ  συνεργάσιμος!» 

Η Έρση  ήταν  ενθουσιασμένη,  όταν  εκείνη  κι  ο Χρίστος  ανέ- 
βηκαν στη  σουίτα  της.  Επί  του  παρόντος  καθόταν  στον  καναπέ 
του  καθιστικού,  με  τα  πόδια  της  επάνω  και  κρατώντας  μια 
κούπα  κρασί  στο  χέρι. 

Ο Χρίστος  ήταν  σκεπτικός.  «Μην  τον  εμπιστεύεσαι  τόσο. 
Μοιάζει  επικίνδυνος.» 

«Το  ξέρω  πως  είναι  επικίνδυνος·  αλλά,  πες  μου,  ποιον  άλλο 
τόσο  συνεργάσιμο  έχουμε  συναντήσει;» 

«Ας  περιμένουμε  πρώτα  να  δούμε  τι  έχει  να  μας  αποκαλύψει 
αφότον  έρθουμε  πάλι  στην  Ύγκρας,»  είπε  ο Χρίστος.  «Είναι 
πολύ  πιθανό  απλά  να  παίζει  μαζί  σου,»  την  προειδοποίησε. 
«Δεν  τον  είδες  πώς  σε  κοίταζε;  Όπως  ένα  θηρίο-κυνηγός  ατε- 
νίζει τη  λεία  του.» 

Η Έρση  συνοφρυώθηκε.  Έδιωξε  την  άσχημη  εντύπωση  από 
το  μυαλό  της.  «Θα  επικοινωνήσω  με  τον  Ευγένιο,»  είπε,  αφή- 
νοντας το  κρασί  της  στο  πλάι  καθώς  σηκωνόταν  από  τον  κα- 
ναπέ. «Για  νάχει  έτοιμο  το  αεροπλάνο  για  απογείωση  αύριο.» 


12. 


Το  αεροπορικό  ταξίδι  από  Ύγκρας  προς  Άκρη  ήταν  μεγάλο: 
διαρκούσε  περισσότερο  από  δύο  ώρες,  κι  έπρεπε  να  περάσεις 
από  τη  Ραχοκοκαλιά,  την  οροσειρά  που  ξεκινούσε  από  τις  α- 
κτές του  Πορφυρού  Κενού  στα  νότια  και  έφτανε  ώς  τη  Θακέρ- 
κοβ  στα  βόρεια.  Καθώς  πετούσαν  πάνω  από  αυτή  την  ορεινή 

περιοχή,  συνάντησαν  μια  δυνατή  καταιγίδα.  Ισχυρός  άνεμος 
και  χαλάζι,  που  έκαναν  τη  Φωνή  τον  Ουρανού  να  τραντάζεται- 
ο Ευγένιος  κρατούσε  με  δυσκολία  μια  σταθερή  πορεία. 

Η Έρση  ζαλιζόταν  καθώς  κοίταζε  έξω  από  το  παράθυρο  πλάι 
της.  Κοντά  σε  μια  από  τις  πλαγιές  των  βουνών  είδε  άγριους 
γρύπες  να  πετάνε  μέσα  στη  θύελλα,  βρίσκοντας  κι  αυτοί  την 
πτήση  δύσκολη.  Χτυπούσαν  φρενήρεις  τις  μεγάλες  τους  φτε- 
ρούγες,  και  τα  ράμφη  τους  ανοιγόκλειναν  καθώς  έκρωζαν.  Τα 
αιλουροειδή  πόδια  τους  γαντζώνονταν  κάπου-κάπου  σε  βρά- 
χους, προτού  οι  γρύπες  πηδήσουν  πάλι  στον  αέρα  και  συνεχί- 
σουν  να  πετάνε. 

Όταν  η Φωνή  του  Ουρανού  βγήκε  από  την  καταιγίδα,  είχε 
πλέον  αφήσει  τη  Ραχοκοκαλιά  πίσω  της,  και  από  κάτω  η Έρση 
έβλεπε  λοφίσκους  και  μια  πεδιάδα,  όπου  δέντρα  φύτρωναν. 
Αραιή  βλάστηση.  Μετά,  καθώς  η πτήση  συνεχιζόταν,  η Έρση 
βρέθηκε  μπροστά  σ’ένα  θέαμα  που  δε  νόμιζε  ότι  ποτέ  θα  κα- 
τόρθωνε να  συνηθίσει  και  να  θεωρήσει  κοινότοπο,  όπως  όταν 
κοιτάζεις  τον  ουρανό,  ή τη  θάλασσα,  ή ένα  απέραντο  δάσος. 

Είδε  το  Πορφυρό  Κενό. 

Η Σεργήλη  τελείωνε  όπως  ένα  κομμάτι  χαρτί  που  σκίζεται, 
και  μετά  απλωνόταν  μια  κόκκινη  απεραντοσύνη . Η γη  διαλυό- 
ταν, ο ουρανός  διαλυόταν.  Ήλιος  δεν  υπήρχε,  ούτε  καμία  άλλη 
πηγή  φωτός.  Το  φως  του  Κενού  ερχόταν  από  παντού  γύρω,  και 
ήταν  πορφυρό  και  παράξενο. 

Ο Ευγένιος  δεν  πλησίασε  καθόλου  εκεί-  κράτησε  τη  Φωνή 
τον  Ουρανού  σε  μεγάλη  απόσταση  από  το  Πορφυρό  Κενό-  για- 
τί κανένα  αεροσκάφος  δεν  μπορούσε  να  πετάξει  σ’αυτή  την 
αχανή  και  αλλόκοτη  διάσταση.  Οι  μηχανές  του  αδυνατούσαν 
να  το  κινήσουν,  και  γινόταν  απλά  ένα  κομμάτι  που  το  παρέ- 
σερναν οι  επικίνδυνοι  Άνεμοι  του  Κενού,  που  η δύναμή  τους 
δεν  επηρέαζε  μονάχα  την  ύλη  αλλά  και  το  πνεύμα.  Η Έρση 
γνώριζε  ότι  υπήρχαν  άνθρωποι  που  είχαν  ταξιδέψει  στο  Πορ- 
φυρό Κενό  και  είχαν  τρελαθεί  από  την  επιρροή  των  Ανέμων. 

Κοιτάζοντας  τώρα  από  το  παράθυρό  της,  ατένισε  ένα  πλοίο 
Κενού  να  αρμενίζει  στην  κατακόκκινη  απεραντοσύνη,  έχοντας 
πανιά  και  από  πάνω  και  από  κάτω,  φουσκωμένα  από  τους  Α- 
νέμους. Υπήρχαν  νησιά  μέσα  στο  Πορφυρό  Κενό,  τα  οποία  αι- 
ωρούνταν  εκεί  και  μπορούσες  να  τα  επισκεφτείς·  η Έρση  είχε 
ακούσει  ιστορίες  γι’ αυτά,  αλλά  η ίδια  ποτέ  δεν  τα  είχε  γνωρίσει 
από  κοντά.  Ούτε  και  ήθελε. 

Η Φωνή  τον  Ουρανού,  πετώντας  πάνω  από  ακατοίκητες  πε- 
ριοχές, έφτασε  τελικά  στην  Άκρη,  η οποία  δεν  είχε  πάρει  τυ- 
χαία την  ονομασία  της.  Βρισκόταν  στο  πέρας  ενός  κομματιού 
Σεργήλιας  γης  που  έμπαινε  σαν  μακρύ  δάχτυλο  μέσα  στο 
Πορφυρό  Κενό.  Η Άκρη  ήταν  μια  πόλη  που,  πραγματικά,  θα 
μπορούσε  κανείς  να  πει  ότι  βρισκόταν  στην  άκρη  της  διάστα- 
σης της  Σεργήλης. 

Δύο  πράγματα  πρόσεχε  κανείς  αμέσως  καθώς  την  πλησίαζε: 
τον  Πύργο  Κεντρικού  Ελέγχου,  που  ορθωνόταν  πάνω  απ’όλα 
τα  υπόλοιπα  χτίρια  της  πόλης,  στο  κέντρο  της·  και  τον  Ανεμο- 
θραύστη,  το  ημιορατό  φράγμα  στα  νότια  της  Άκρης,  μπροστά 
από  το  Πορφυρό  Κενό.  Ο Ανεμοθραύστης  ήταν  ένα  ενεργειακό 
πεδίο  ειδικά  φτιαγμένο  για  να  προστατεύει  την  πόλη  από  τις 
θύελλες  Ανέμων  που  έρχονταν  από  το  Κενό.  Οι  μάγοι  που  ερ- 
γάζονταν στον  Πύργο  Κεντρικού  Ελέγχου  το  διατηρούσαν  νυ- 
χθημερόν σε  λειτουργία.  Η ύπαρξή  του  ήταν  απαραίτητη  για 
την  επιβίωση  μιας  πόλης  στις  ακτές  του  Πορφυρού  Κενού.  Μια 
άλλη  πόλη,  η Αλαργινή  - εκατοντάδες  χιλιόμετρα  απόσταση 
προς  τα  ανατολικά  - είχε  προ  πολλού  διαλυθεί  από  τους  Ανέ- 
μους του  Κενού.  Οι  κάτοικοί  της  είχαν  παραφρονήσει  από  την 
επιρροή  τους  και  την  είχαν  καταστρέφει. 

Η Φωνή  του  Ουρανού  προσγειώθηκε  στον  Αερολιμένα  της 
Άκρης,  που  βρισκόταν  λίγο  πιο  έξω  από  την  πόλη. 

Η Έρση  είχε  φτάσει  στο  μέρος  όπου  ήταν  το  τελευταίο  υπο- 
κατάστημα που  έπρεπε  να  ελέγξει. 

Στο  ξενοδοχείο  Απάνεμος  Οίκος,  οι  υπάλληλοι  παραξενεύτη- 
καν που  η Ιπτάμενη  Επόπτρια  του  Σεργήλιου  Χρη  ματοφύλακα 
είχε  καθυστερήσει  τόσο  να  έρθει.  Σας  περιμέναμε  πριν  από 
μέρες,  της  είπαν.  Η Έρση  τούς  αποκρίθηκε  ότι  είχαν  παρουσι- 
αστεί κάποιες  υποχρεώσεις  οι  οποίες  την  ανάγκασαν  να  καθυ- 
στερήσει. Κι  εκείνοι,  φυσικά,  δεν  είχαν  κανένα  πρόβλημα  απο- 
λύτως· η τράπεζα  τούς  πλήρωνε  καλά,  και  η σουίτα  της  την  πε- 
ρίμενε  όπως  πάντα. 

Η Έρση  πήρε,  μαζί  με  τον  Χρίστο,  τον  ανελκυστήρα  και  ανέ- 
βηκε. Η σουίτα  ήταν  στον  τελευταίο  όροφο  του  ξενοδοχείου, 
και  από  εδώ  μπορούσες  να  δεις  την  πόλη  πανοραμικά,  καθώς 
επίσης  και  το  Πορφυρό  Κενό,  και  το  λιμάνι  όπου  άραζαν  τα 
σκάφη  τα  οποία  ταξίδευαν  σ’αυτή  την  επικίνδυνη  απεραντο- 
σύνη. 

«Πλησιάζει  μεσημέρι,»  είπε  η Έρση.  «Λέω  να  πάω  αύριο  στο 
υποκατάστη  μα. » 

«Όπως  θέλεις,»  αποκρίθηκε  ο Χρίστος. 

Ο μόνος  λόγος  που  καθυστερούσε,  όμως,  δεν  ήταν  επειδή 
πλησίαζε  μεσημέρι.  Σκεφτόταν  πως  αν  τελείωνε  γρήγορα  εδώ, 
στην  Άκρη,  θα  επέστρεφε  στην  Ύγκρας  και  θ’αναγκαζόταν  να 
περιμένει  τον  Ξενοκράτη  να  της  απαντήσει.  Επομένως,  καλύ- 
τερα ν’αργούσε  λιγάκι  για  να  μειώσει,  μετά,  την  αναμονή  της. 

Η υπόλοιπη  ημέρα  πέρασε  χωρίς  τίποτα  απρόοπτο.  Η Έρση 
έφαγε  μεσημεριανό  μαζί  με  τον  Χρίστο-  συζήτησαν  λιγάκι  για 
τη  Σιδηρά  Δυναστεία-  κοιμήθηκαν  μερικές  ώρες-  έκαναν  έρω- 
τα όταν  ξύπνησαν-  πήγαν  στον  κινηματογράφο,  το  βράδυ-  ε- 
πέστρεψαν στον  Απάνεμο  Οίκο  και  κοιμήθηκαν. 

Με  την  αυγή,  η Έρση  σηκώθηκε  και  ετοιμάστηκε  για  την  ε- 
πίσκεψή της  στο  Υποκατάστημα  Άκρης.  Ο Χρίστος  πρότεινε  να 
τη  συνοδέψει-  εκείνη  τού  είπε  ότι  δεν  χρειαζόταν,  δεν  πίστευε 
ότι  κινδύνευε.  Τελικά,  έφυγε  μόνη  της  από  το  ξενοδοχείο  και, 

οδηγώντας  το  τρίκυκλο  όχημά  της  μέσα  στους  δρόμους  της 
Άκρης,  πήγε  στο  υποκατάστημα  του  Σεργήλιου  Χρη ματοφύλα- 
κα, το  οποίο  βρισκόταν  κοντά  στην  πλατεία  που  ονομαζόταν 
Καρδιά  και  στον  Πύργο  Κεντρικού  Ελέγχου. 

Ο Διευθυντής  του  υποκαταστήματος,  κύριος  Σερφάντης  Με- 
τάλλιος,  τη  χαιρέτησε  επίσημα  και  την  καλωσόρισε  στην  Άκρη. 
Ήταν  ένας  κοντός  άντρας  με  λευκό-ροζ  δέρμα  ο οποίος  της 
έφτανε  ώς  τον  ώμο.  Άίγο  πιο  κοντός  αν  ήταν,  θα  μπορούσε  ά- 
νετα να  τον  αποκαλέσει  κανείς  νάνο.  Φορούσε  στρογγυλά  γυα- 
λιά, και  είχε  κοντοκουρεμένα  μαύρα  μαλλιά  και  μουστάκι. 

Η Έρση  έκανε  τους  τυπικούς  ελέγχους,  όπως  σ’όλα  τα  υπο- 
καταστήματα του  Σεργήλιου  Χρη  ματοφύλακα,  κοιτάζοντας  το 
έγγραφο  αρχείο  και  το  μηχανικό  σύστημα  αποθήκευσης  δεδο- 
μένων. Δεν  άργησε  να  διαπιστώσει  ότι  κι  εδώ  ο Αυτόματος 
Στιλογράφος  είχε  χτυπήσει  πριν  από  δύο  μήνες.  Είχε  πάρει  δά- 
νειο ύψους  150.000  ήλιων  και  δεν  είχε  πληρώσει  ακτίνιο  ώς 
τώρα. 

Το  ανέφερε  στον  κύριο  Μετάλλιο,  κι  εκείνος  είπε  ότι  είχαν 
προσπαθήσει  να  επικοινωνήσουν  με  την  εταιρεία  μα  κανένας 
δεν  απαντούσε.  Η Έρση  τού  εξήγησε,  εν  συντομία,  τι  συνέβαι- 
νε,  και  τα  μάτια  του  γούρλωσαν  πίσω  από  τα  στρογγυλά  γυα- 
λιά του. 

«Μα  τους  θεούς!  Δεν  μπορεί  να  σοβαρολογείτε,  κυρία  Επό- 
πτρια! » 

«Φαίνεται  να  αστειεύομαι;» 

«Θα  φροντίσω  να...»  άρχισε  αμήχανα  ο Διευθυντής. 

«Εκείνο  που  θέλω  μόνο  από  εσάς  είναι  να  μου  δώσετε  ό,τι 
πληροφορίες  έχετε  - και  ό,τι  πληροφορίες  μπορείτε  εύκολα  να 
συλλέξετε  - για  την  έδρα  του  Αυτόματου  Στιλογράφου  και  για 
το  ενέχυρο  του  δανείου.» 

«Μάλιστα,»  αποκρίθηκε  αμέσως  ο κύριος  Μετάλλιος.  «Α- 
σφαλώς.» 

Το  μεσημέρι,  η Έρση  είχε  επιστρέφει  στο  ξενοδοχείο,  μαζί  με 
τις  πρώτες  βασικές  πληροφορίες,  τις  οποίες  έδειξε  στον  Χρί- 
στο. Η υποτιθέμενη  έδρα  της  εταιρείας-φάντασμα  ήταν  ένα 
διαμέρισμα  στο  ισόγειο  μιας  πολυκατοικίας  κοντά  στην  Πορ- 
φυρή Οδό,  το  οποίο  ανήκε  σε  κάποια  Ξανθίππη  Τερβάνη.  Το 
υποτιθέμενο  ενέχυρο  ήταν  ένα  παλιό  κατάστημα  στο  λιμάνι, 
που  τώρα  ήταν  άδειο  και  που  ανήκε  σ’έναν  καπετάνιο  ο οποίος 
ονομαζόταν  Αλλάνδρης  Πεντάφωνος  και  ταξίδευε  στο  Πορφυ- 
ρό Κενό. 

«Μια  από  τα  ίδια,»  παρατήρησε  ο Χρίστος.  «Σκέφτεσαι  να 
ερευνήσουμε  περισσότερο;» 

«Αφού  είμαστε  εδώ,  γιατί  όχι;  Και  να  επιστρέφουμε  στην 
Ύγκρας,  θα  περιμένουμε.» 

«Έτσι  νομίζω  κι  εγώ,»  συμφώνησε  ο Χρίστος. 

Και  το  απόγευμα,  αφού  είχαν  φάει  και  ξεκουραστεί,  πήγαν 
να  συναντήσουν  την  Ξανθίππη  Τερβάνη,  η οποία  ήταν  τρα- 
γουδίστρια και,  όταν  δεν  ηχογραφούσε  μαζί  με  το  συγκρότημά 
της,  τραγουδούσε  στο  νυχτερινό  κέντρο  Πορφυρή  Νύχτα.  Το 
κατάστημα  βρισκόταν  στη  δυτική  μεριά  της  Άκρης,  και  η Έρ- 
ση, χρησιμοποιώντας  τον  χάρτη  της,  δεν  δυσκολεύτηκε  να  το 
βρει.  Στάθμευσε  το  τρίκυκλό  της  σ’ένα  γκαράζ  εκεί  κοντά  και, 
μαζί  με  τον  Χρίστο,  βάδισε  ώς  το  κέντρο,  το  οποίο  πρέπει  τώρα 
να  άνοιγε. 

Κι  οι  δυο  τους  ήταν  καλοντυμένοι,  αλλά  σαν  να  πήγαιναν  σε 
διασκέδαση,  όχι  σε  δουλειά.  Η Έρση  φορούσε  ένα  μακρύ, 
μαύρο  έξωμο  φόρεμα,  και  ο Χρίστος  γκρίζο  παντελόνι  και  λευ- 
κό πουκάμισο  με  αστραφτερά  μανικετόκουμπα. 

Στην  Πορφυρή  Νύχτα  δεν  είχε  κόσμο  ακόμα.  Το  μέρος  ήταν, 
κατά  κύριο  λόγο,  άδειο.  Στα  τραπέζια  του  κάθονταν  λιγότεροι 
από  δέκα  πελάτες,  και  στην  πίστα  του  δεν  ήταν  κανένας.  Η 
Έρση  πλησίασε  ένα  γκαρσόνι  και  ζήτησε  να  μιλήσει  με  την  κυ- 
ρία Ξανθίππη  Τερβάνη,  λέγοντας  ότι  επρόκειτο  για  κάτι  σημα- 
ντικό το  οποίο  την  αφορούσε  άμεσα.  Το  γκαρσόνι  αποκρίθηκε 

ότι  θα  την  ειδοποιούσε,  και  είπε  στην  Έρση  και  στον  Χρίστο 
ότι  μπορούσαν  εν  τω  μεταξύ  να  καθίσουν.  Εκείνοι  κάθισαν 
σ’ένα  τραπέζι  κοντά  στην  πίστα,  και  περίμεναν. 

Η Ξανθίππη  δεν  άργησε  να  έρθει  να  τους  συναντήσει.  Ήταν 
μια  ψηλή  γυναίκα  με  κατάλευκο  δέρμα  και  μαύρα,  μακριά, 
σγουρά  μαλλιά.  Φορούσε  ένα  φαρδύ  μελανό  παντελόνι  και  ένα 
λευκό,  ριχτό  πουκάμισο  - προφανώς,  όχι  η ενδυμασία  με  την 
οποία  έβγαινε  στην  πίστα.  Τα  μαλλιά  της  ήταν  πιασμένα  με  μια 
χτένα. 

«Καλησπέρα,»  είπε,  και  αφού  αντάλλαξε  μια  χειραψία  μαζί 
τους  κάθισε  αντίκρυ  τους.  «Μου  είπαν  ότι  πρόκειται  για  κάτι 
σημαντικό...»  Έμοιαζε  παραξενεμένη. 

Η Έρση  συστήθηκε,  χωρίς  να  συστήσει  τον  Χρίστο,  και  εξή- 
γησε στην  Ξανθίππη  πως  ερχόταν  εκ  μέρους  του  Σεργήλιου 
Χρη ματοφύλακα.  Της  είπε  ότι  ερευνούσε  την  υπόθεση  μιας 
εταιρείας-φάντασμα  που  είχε  κλέψει  λεφτά  από  την  τράπεζα, 
και  ότι  το  διαμέρισμα  που  ανήκε  στην  Ξανθίππη  ήταν  δηλωμέ- 
νο ως  έδρα  αυτής  της  εταιρίας,  του  Αυτόματου  Στιλογράφου. 

Η τραγουδίστρια  γούρλωσε,  μάλλον  θεατρικά,  τα  όμορφα 
γαλανά  μάτια  της.  «Για  όνομα  της  Λόρκης!  Δεν  είχα  ιδέα...» 

Κάτι,  όμως,  στον  τρόπο  της  φανέρωνε  στην  Έρση  ότι  η Ξαν- 
θίππη έλεγε  ψέματα.  Η έκφρασή  της,  μάλλον,  παραήταν  επι- 
τηδευμένη. «Καμία  ιδέα  απολύτως;» 

«Ασφαλώς...» 

«Οι  απατεώνες  είχαν  όλα  τα  στοιχεία  του  διαμερίσματος 
σας,»  είπε  η Έρση.  «Τα  είχατε  δώσει  σε  κάποιον,  πρόσφατα;» 

«Το  νοικιάζω  το  συγκεκριμένο  διαμέρισμα,»  αποκρίθηκε  η 
Ξανθίππη. 

«Σε  ποιον;» 

«Σ’ένα  ζευγάρι,»  είπε  αδιάφορα  η Ξανθίππη,  ανάβοντας  ένα 
μακρύ  τσιγάρο.  «Ίσως  θα  έπρεπε  να  ρωτήσεις  αυτούς.» 

Η Έρση  παρατήρησε  πως,  παρότι  εκείνη  μιλούσε  στον  πλη- 
θυντικό στην  Ξανθίππη,  η τραγουδίστρια  δεν  έκανε  το  ίδιο. 

Είχε  ένα  υπεροπτικό  ύφος  που  δεν  άρεσε  στην  Έρση.  «Θεω- 
ρείτε ότι  μπορεί  να  γνωρίζουν  κάτι;» 

«Δεν  ξέρω.  Ίσως·  ίσως  και  όχι.» 

«Σίγουρα  δεν  δώσατε  σε  κανέναν  τα  στοιχεία  του  διαμερί- 
σματος σας;  Σε  κάποιον  ύποπτο;» 

Η Ξανθίππη  κούνησε  το  κεφάλι.  «Όχι,  σε  κανέναν  απολύτως 
που  να  θεωρώ  ύποπτο.» 

«Δεν  μπορείτε,  δηλαδή,  να  μας  βοηθήσετε  με  κάποιον  τρό- 
πο...» 

«Μάλλον  όχι.» 

«Πολύ  καλά.  Σας  ευχαριστώ  για  το  χρόνο  σας,»  είπε  η Έρση. 
Τη  χαιρέτησε,  και  εκείνη  κι  ο Χρίστος  έφυγαν  από  το  μαγαζί. 

«Δε  μας  λέει  αλήθεια,»  είπε  η Έρση  καθώς  βάδιζαν  προς  το 
γκαράζ  όπου  είχαν  αφήσει  το  όχημά  τους. 

«Κι  εγώ  την  ίδια  εντύπωση  έχω.» 

«Πιστεύεις  ότι  είναι  μπλεγμένη  με  τη  Δυναστεία;» 

«Πιθανώς.» 

«Νομίζεις  ότι  θα  ωφελούσε  να  την  παρακολουθήσουμε;» 

«Θα  χρειαστεί  χρόνο  αυτό.  Μέρες.» 

Η Έρση  δεν  ήταν  πρόθυμη  να  αφιερώσει  μέρες  εδώ.  Όχι  όσο 
περίμενε  την  απάντηση  του  Τρύπα  Ξενοκράτη. 

Την  επομένη,  πήγε  μαζί  με  τον  Χρίστο  να  βρει  τον  Καπετάνιο 
Αλλάνδρη  Πεντάφωνο,  στο  λιμάνι  της  Άκρης.  Εκεί,  όμως,  κάτι 
λιμενεργάτες  τής  είπαν  ότι  ο Καπετάνιος  δεν  ήταν  στην  πόλη· 
ταξίδευε  στο  Πορφυρό  Κενό.  Πότε  θα  επιστρέφει;  ρώτησε  η 
Έρση.  Σε  δέκα,  δεκαπέντε  μέρες,  της  απάντησαν.  Πολύς  και- 
ρός, δηλαδή. 

Η Έρση  έφυγε  από  το  λιμάνι  και  πήγε  στο  διαμέρισμα  που 
είχε  δηλωθεί  ως  έδρα  του  Αυτόματου  Στιλογράφου,  για  να  μι- 
λήσει με  το  ζευγάρι  που  το  νοίκιαζε.  Χτυπώντας  το  κουδούνι, 
όμως,  διαπίστωσε  ότι  κανένας  δεν  ήταν  εκεί-  πρέπει  κι  οι  δύο 
να  δούλευαν  αυτή  την  ώρα. 

Επέστρεψε  το  απόγευμα,  μαζί  με  τον  Χρίστο.  Χτύπησε  πάλι, 
και  τώρα  μια  γυναίκα  τη  ρώτησε,  μέσα  από  το  μεγάφωνο  των 
κουδουνιών  της  πολυκατοικίας:  «Ποιος  είναι;» 

«Καλησπέρα,»  είπε  η Έρση.  «Ονομάζομαι  Έρση’μορ  Κάριν- 
λωφ.  Έρχομαι  εκ  μέρους  της  τράπεζας  Σεργήλιος  Χρηματοφύ- 
λα-» 

«Δε  μ’ενδιαφέρει  ό,τι  κι  αν  δίνετε.» 

«Δεν  δίνω  τίποτα.  Συμβαίνει  κάτι  με  το  διαμέρισμα  που  νοι- 
κιάζετε, και  γι’ αυτό  πρέπει  να  σας  μιλήσω.  Είναι  σημαντικό.» 

«Τι  συμβαίνει;» 

«Πρέπει  να  σας  μιλήσω  από  κοντά.» 

Η γυναίκα  τής  άνοιξε  την  εξώπορτα,  και  η Έρση  μπήκε  στην 
πολυκατοικία  ακολουθούμενη  από  τον  Χρίστο.  Βαδίζοντας  μέ- 
σα στον  διάδρομο  του  ισογείου,  είδαν  μια  πόρτα  ν’ανοίγει  και 
μια  γυναίκα  με  λευκό-ροζ  δέρμα  να  παρουσιάζεται.  Τα  μαλλιά 
της  ήταν  ξανθά  και  φορούσε  πράσινη  μπλούζα,  γαλανό  παντε- 
λόνι, και  παντόφλες. 

«Εσείς  χτυπήσατε;»  ρώτησε,  κάπως  επιφυλακτικά. 

«Ναι,»  είπε  η Έρση.  «Να  περάσουμε;» 

«Πείτε  μου  τι  θέλετε  ακριβώς.»  Δεν  έμοιαζε  πρόθυμη  να  τους 
αφήσει  να  μπουν,  λες  και  είχαν  σκοπό  να  τη  ληστέψουν. 

Η Έρση,  με  χαμηλωμένη  φωνή  (ποτέ  δεν  ξέρεις  ποιος  μπορεί 
να  ακούει  μέσα  στον  διάδρομο  μιας  πολυκατοικίας),  της  εξή- 
γησε πολύ  γενικά  τι  συνέβαινε  με  το  διαμέρισμα  στο  οποίο  έ- 
μενε. 

«Και  γιατί  ήρθατε  σ’εμένα;  Να  μιλήσετε  με  τη  σπιτονοικοκυ- 
ρά  μου.  Είναι  η τραγουδίστρια-» 

«Ξανθίππη  Τερβάνη.  Το  ξέρω-  της  έχω  μιλήσει  ήδη.» 

«Γιατί,  τότε,  είστε  εδώ;» 

«Επειδή  ήθελα  να  μιλήσω  και  σ’εσάς.  Μήπως  γνωρίζετε  κάτι 
και  μπορείτε  να  με  βοηθήσετε.  Το  ποσό  που  κλάπηκε  δεν  είναι 
μικρό.» 

«Με  κοροϊδεύετε;»  είπε  κουρασμένα  η γυναίκα.  «Σχεδόν  ό- 
λος μου  ο μισθός  πηγαίνει  σ’ετούτο  το  σπίτι.  Δεν  έχω  σχέση  με 
τράπεζες,  ούτε  με  κομπίνες.» 

«Δεν  είπα  ότι  έχετε,  εσείς  προσωπικά,  σχέση  με  την  κλοπή. 
Ρωτάω  απλώς  μήπως  έχετε  ακούσει  κάτι  - οτιδήποτε  - που  θα 
μπορούσε  να  με  βοηθήσει.» 

Η γυναίκα  κούνησε  το  κεφάλι.  «Λυπάμαι,  δεν  ξέρω  τίποτα.» 

«Εντάξει,»  είπε  η Έρση.  «Συγνώμη  που  σας  ενόχλησα.» 

«Δεν  πειράζει,»  αποκρίθηκε  η γυναίκα,  και  μπήκε  πάλι  στο 
σπίτι  κλείνοντας  την  πόρτα  πίσω  της. 

«Δε  μας  κέρασε  ούτε  έναν  καφέ...»  είπε  ο Χρίστος,  με  τα  χέ- 
ρια σταυρωμένα  μπροστά  του. 

Η Έρση  μειδίασε.  «Πάμε,»  είπε.  «Δε  νομίζω  ότι  αυτή  ξέρει 
τίποτα.  Τα  μάτια  της  έκλειναν,  έτσι  κι  αλλιώς.» 

Ο Χρίστος  κατένευσε,  και  βάδισαν  προς  την  έξοδο  της  πολυ- 
κατοικίας, με  τα  βήματά  τους  ν’αντηχούν  μέσα  στον  άδειο  διά- 
δρομο. 

Όταν  επέστρεψαν  στον  Απάνεμο  Οίκο,  η Έρση  κάλεσε  τον 
Ευγένιο  μέσω  του  επικοινωνιακού  διαύλου  και  του  είπε  να  έχει 
το  αεροπλάνο  έτοιμο  για  αύριο. 

«Για  που;»  ρώτησε  εκείνος. 

«ΓιαΎγκρας.» 


13· 


Το  αεροπορικό  ταξίδι  ήταν,  γι’ακόμα  μια  φορά,  μακρύ-  αλλά, 
τουλάχιστον,  τώρα  δεν  χρειάστηκε  να  περάσουν  μέσα  από  θύ- 
ελλα. Πέταξαν  πάνω  από  τη  Ραχοκοκαλιά  χωρίς  κανένα  δυσά- 
ρεστο επεισόδιο  και,  τελικά,  προσγειώθηκαν  στον  Αερολιμένα 
της  Ύγκρας. 

Ο Ευγένιος  είπε,  προτού  η Έρση  κι  ο Χρίστος  βγουν  από  το 
αεροπλάνο:  «Καλό  θα  ήταν  να  ειδοποιηθεί  η Κεντρική  Διοίκη- 
ση για  το  τι  συμβαίνει,  κυρία  Επόπτρια.  Ο έλεγχός  σας  έχει 
ήδη  διαρκέσει  περισσότερο  από  τους  συνηθισμένους.» 

Η Έρση  σκέφτηκε  ότι  ο Ευγένιος,  μάλλον,  είχε  δίκιο.  «Θα 
μεταφέρεις  ένα  μήνυμα  στην  Άντχορκ;»  τον  ρώτησε. 

«Ασφαλώς,»  αποκρίθηκε  ο πιλότος. 

Η Έρση  έγραψε  μια  συνοπτική  αναφορά  των  ενεργειών  της 
τις  τελευταίες  ημέρες  και,  αφού  τη  σφράγισε,  την  υπέγραψε, 
και  την  έκλεισε  σ’έναν  φάκελο,  την  έδωσε  στον  Ευγένιο.  «Θα 
σε  περιμένουμε,»  του  είπε.  «Μόλις  επιστρέφεις,  να  μας  ειδο- 
ποιήσεις.» 

«Μάλιστα.  Να  προσέχετε,  κυρία  Επόπτρια.  Κι  εσύ,  Χρίστο.» 

«Να  προσέχεις  τον  εαυτό  σου,  πουλί  της  Λόρκης,»  του  είπε  ο 
Χρίστος  μειδιώντας.  Και  μετά,  έφυγε  από  τη  Φωνή  του  Ουρα- 
νού, συνοδεύοντας  την  Έρση  μέσα  στο  τρίκυκλο  όχημά  της. 

Διέσχισαν  τους  δρόμους  της  Ύγκρας  και  έφτασαν  στο  Κατα- 
φύγιο της  Άμμου,  όπου  άφησαν  το  όχημα  στο  γκαράζ  και  πή- 
γαν να  ζητήσουν  τη  σουίτα  που  η τράπεζα  κρατούσε  πάντα  για 
την  Ιπτάμενη  Επόπτρια.  Προτού  φύγει  από  την  πόλη,  η Έρση 
είχε  πει  στους  υπαλλήλους  του  ξενοδοχείου  ότι  θα  επέστρεφε 
σύντομα,  έτσι  δεν  ξαφνιάστηκαν  που  την  ξαναείδαν.  Και  τα 
πάντα  στη  σουίτα  της  ήταν  έτοιμα. 

Πριν  όμως  ανεβεί  ρώτησε  μήπως  είχε  έρθει  κανένα  μήνυμα 
για  εκείνη  - ελπίζοντας  ότι  θα  ήταν  από  τον  Γρύπα  Ξενοκρά- 
τη, φυσικά.  Αλλά  οι  άνθρωποι  του  ξενοδοχείου  τής  έδωσαν  αρ- 
νητική απάντηση.  Πράγμα  το  οποίο  δεν  την  απογοήτευσε,  για- 
τί, αν  είχε  καταλάβει  καλά,  ο Ξενοκράτης  σκόπευε  να  κάνει 
κάποια  έρευνα  προκειμένου  να  βρει  τις  πληροφορίες  που  ήθε- 
λαν: κι  ο ίδιος  δεν  γνώριζε  ποιοι  ακριβώς  είχαν  στήσει  την  α- 
πάτη με  τον  Αυτόματο  Στιλογράφο. 

Εκτός  αν  σε  κοροΐδευε  από  την  αρχή.  Αλλά  δεν  ήθελε  να 
σκέφτεται  έτσι  τώρα.  Προτού  βγάλει  αρνητικό  συμπέρασμα 
για  τον  Ξενοκράτη,  έπρεπε  να  έχει  λίγη  υπομονή. 

Περίμενε,  λοιπόν,  στο  Καταφύγιο  της  Άμμου.  Μαζί  με  τον 
Χρίστο.  Χωρίς  να  έχει  τίποτα  ιδιαίτερο  να  κάνει.  Φέρνοντας 
στο  μυαλό  της,  ξανά  και  ξανά,  τις  συζητήσεις  της  με  τα  διάφο- 
ρα πρόσωπο  που  ήταν  μπλεγμένα  στην  υπόθεση  του  δανείου- 
ελπίζοντας,  μάταια,  ότι  ίσως  έτσι,  μέσω  των  αναμνήσεων,  να 
ανακάλυπτε  κάτι  που  είχε  παραβλέψει... 

Ο Ευγένιος  πήγε  στην  Άντχορκ  και  επέστρεψε,  έχοντας  μαζί 
του  έναν  φάκελο  για  την  Έρση.  Εκείνη  τον  άνοιξε  και  διάβασε 
την  απάντηση  της  Κεντρικής  Διοίκησης  του  Σεργήλιου  Χρημα- 
τοφύλακα.  Επιδοκίμαζαν  τις  προσπάθειες  που  είχε  κάνει  μέχρι 
στιγμής  και  δήλωναν  πως  ήταν  πρόθυμοι  να  της  προσφέρουν 
ό,τι  βοήθεια  πιθανώς  να  χρειαζόταν  - οχήματα,  για  παράδειγ- 
μα, ή σωματοφύλακες-  ακόμα  και  πληρωμένους  μάγους.  Επί- 
σης, της  ζητούσαν  να  συντάξει,  όταν  είχε  χρόνο,  μια  πιο  λε- 
πτομερή αναφορά  των  ερευνών  της. 

Η Έρση,  στην  αναφορά  που  τους  είχε  στείλει,  δεν  είχε  γρά- 
ψει παρά  ελάχιστες  λεπτομέρειες.  Ούτε  είχε  πει  ότι  τώρα  περί- 
μενε την  απάντηση  του  Γρύπα  Ξενοκράτη.  Είχε  αποφύγει  να 
αναφέρει  ονόματα,  γενικά.  Είχε  γράψει  μόνο  ότι  συνέχιζε  να 
ερευνά  στην  Ύγκρας. 

Και  δεν  το  είχε  κάνει  τυχαία  αυτό.  Ο Χρίστος  κάποτε  την  είχε 
προειδοποιήσει  ότι  η Σιδηρά  Δυναστεία  ίσως  να  είχε  μέλη  της 
και  μέσα  στην  τράπεζα.  Επομένως,  όσο  πιο  λίγες  συγκεκριμέ- 
νες πληροφορίες  έδινε  η Έρση,  τόσο  το  καλύτερο.  Όταν  η υ- 
πόθεση είχε  λυθεί,  τότε  η Κεντρική  Διοίκηση  θα  μάθαινε  τα 
πάντα,  ασφαλώς  - και  θα  ήταν  πια  πολύ  αργά  για  να  δράσει 
οποιοσδήποτε  επιτήδειος  και  να  παρακωλύσει  την  Έρση  στις 
προσπάθειές  της. 

«Σου  έδωσαν  άδεια  να  περιμένεις  μαζί  μου,  στην  Ύγκρας;» 
ρώτησε  τον  Ευγένιο. 

«Μάλιστα,  κυρία  Επόπτρια, » αποκρίθηκε  εκείνος.  «Είμαι 
στη  διάθεσή  σας.» 

Η αναμονή  δεν  κράτησε  πολύ  ακόμα.  Ο Ξενοκράτης  επικοι- 
νώνησε μετά  από  μερικές  ημέρες  με  την  Έρση  μέσω  του  διαύ- 
λου του  ξενοδοχείου. 

«Στο  Καταφύγιο  της  Άμμου  βρίσκομαι , κυρία  Κάρινλωφ,» 
την  πληροφόρησε,  «και  είμαι  έτοιμος  να  συζητήσουμε.  Πού 
προτείνετε  να  συναντηθούμε;» 

Τελικά,  δεν  σκόπευε  να  την  κοροϊδέψει!  Παρότι,  όπως  είχε 
πει  ο Χρίστος,  έμοιαζε  επικίνδυνος,  δεν  ήταν  εχθρός  της.  «Ό- 
που θέλετε,  κύριε  Ξενοκράτη,»  αποκρίθηκε  η Έρση.  «Εδώ,  στο 
ξενοδοχείο,  ίσως;» 

«Στη  σουίτα  μου,  σε  μισή  ώρα.  Συμφωνείτε;» 

«Ασφαλώς,»  είπε  η Έρση  χωρίς  ούτε  καν  να  κοιτάξει  το  ρο- 
λόι της. 

Η επικοινωνία  τους  τερματίστηκε,  και  η Έρση  άρχισε  αμέ- 
σως να  ετοιμάζεται. 

«Πού  θα  τον  συναντήσεις;»  τη  ρώτησε  ο Χρίστος. 

«Στη  σουίτα  του.» 

«Θα  έρθω  μαζί  σου,  φυσικά.» 

«Όπως  θέλεις.  Αλλά  μη  μου  πεις  ότι  ακόμα  υποπτεύεσαι  πως 
ίσως...  ίσως  να  συμβαίνει  κάτι  ύποπτο  μαζί  του.» 

«Εννοείται  πως  ακόμα  το  υποπτεύομαι.» 

Ήταν  απόγευμα,  ο ήλιος  είχε  πάρει  τροχιά  προς  τη  δύση,  και 
η Έρση  κι  ο Χρίστος  δεν  άργησαν  να  ετοιμαστούν,  να  βγουν 
από  τη  σουίτα  τους,  και  να  πάνε  στη  ρεσεψιόν  για  να  ρωτή- 
σουν πού  ήταν  η σουίτα  του  κυρίου  Ξενοκράτη. 

«Ο  κύριος  Ξενοκράτης  σάς  περιμένει,»  είπε  ο υπάλληλος. 
«Παρακαλώ,  ακολουθήστε  με.» 

Τον  ακολούθησαν,  μπαίνοντας  σ’έναν  ανελκυστήρα  και  φτά- 
νοντας στον  τελευταίο  όροφο  του  ξενοδοχείου.  Βάδισαν  μέσα 
στον  διάδρομο,  έστριψαν,  και  έφτασαν  μπροστά  σε  μια  πόρτα. 
Ο υπάλληλος  πάτησε  το  κουδούνι. 

«Μάλιστα;»  ακούστηκε  μια  φωνή  από  το  μεγάφωνο. 

«Η  κυρία  Κάρινλωφ  είναι  εδώ,  κύριε  Ξενοκράτη,  μαζί  με  τον 
συνοδό  της.» 

«Να  περάσουν. » 

Η πόρτα  άνοιξε  αυτόματα,  και  η Έρση  κι  ο Χρίστος  μπήκαν 
σ’ένα  πλούσια  στολισμένο  χολ.  Ο υπάλληλος  δεν  τους  ακολού- 
θησε- απλώς  έκλεισε  την  πόρτα  πίσω  τους. 

Ο Γρύπας  Ξενοκράτης  παρουσιάστηκε  μέσα  από  μια  άλλη 
πόρτα,  παραμερίζοντας  μια  πορφυρή  κουρτίνα  με  κεντήματα. 
Δεν  ήταν  ντυμένος  με  κοστούμι  αυτή  τη  φορά,  αλλά  με  μια 
λευκή  τουνίκα  και  μαύρο  παντελόνι.  Επάνω  στο  στήθος  της 
τουνίκας  υπήρχε  κεντημένος  ένας  μαύρος  γρύπας  με  κόκκινα 
μάτια  και  χρυσά  φτερά. 

«Καλωσήρθατε,»  είπε  ο Ξενοκράτης,  πλησιάζοντας  για 
ν’ανταλλάξει  μια  χειραψία  με  την  Έρση  και  τον  Χριστό.  «Ελά- 
τε, να  καθίσουμε.» 

Τους  οδήγησε  σ’ένα  άλλο  δωμάτιο:  ένα  αρκετά  μεγάλο  σαλό- 
νι με  τζαμαρία  η οποία  έβλεπε  την  πόλη  της  Ύγκρας.  Στο  πά- 
τωμα υπήρχε  γυαλιστερό  ξύλο  που  έτριζε  κάτω  από  τα  πόδια 
τους.  Ένας  ολόκληρος  τοίχος  ήταν  καλυμμένος  από  μια  πελώ- 
ρια ταπετσαρία  που  απεικόνιζε  ένα  καραβάνι  νομάδων  καθώς 
διασχίζει  την  έρημο. 

Κανένας  άλλος  άνθρωπος  δεν  ήταν  στο  δωμάτιο.  Ούτε  καν  η 
Ισμήνη,  η γυναίκα  του  Τρύπα.  Η Έρση,  όμως,  δεν  πίστευε  ότι  ο 
Ξενοκράτης  ήταν  αφύλαχτος-  μάλλον,  κάποιος  μισθοφόρος 
τούς  παρακολουθούσε  πίσω  από  τον  τοίχο.  Ή ίσως  να  γίνομαι 
αδικαιολόγητα  παρανοϊκή.  Μαζί  της,  κάτω  από  το  φόρεμά  της, 
δεμένο  στον  δεξή  μηρό,  είχε  ένα  μικρό  πιστόλι-  και  ο Χρίστος 
είχε  δύο  πιστόλια  κρυμμένα  μέσα  στο  πουκάμισό  του,  κι  ένα 
ξιφίδιο  στην  κνήμη,  κάτω  από  το  μπατζάκι  του  παντελονιού 
του.  Σαν  δολοφόνοι  έχουμε  έρθει , σκέφτηκε  η Έρση,  βλέπο- 
ντας πόσο  αφύλαχτος  έμοιαζε  να  είναι  ο Ξενοκράτης. 

Έμοιαζε  να  είναι.  Έπρεπε  να  το  θυμάται  αυτό.  Τα  φαινόμε- 
να, πολλές  φορές,  απατούν. 

Ο Τρύπας  τούς  πρότεινε  να  καθίσουν  στον  καναπέ,  κι  εκείνοι 
κάθισαν.  Τους  ρώτησε  τι  θα  έπιναν. 

«Ό,τι  πιείτε  κι  εσείς,»  αποκρίθηκε  η Έρση,  και  ο Τρύπας 
τούς  έβαλε  από  ένα  ποτήρι  Σεργήλιο  οίνο.  Μετά,  γέμισε  ένα 
ποτήρι  και  για  τον  εαυτό  του,  και  κάθισε  αντίκρυ  τους,  σε  μια 
πολυθρόνα. 

Ήπιε  μια  γουλιά  και  είπε:  «Έχω  στη  διάθεσή  μου  τις  πληρο- 
φορίες που  θέλετε,  κυρία  Κάρινλωφ.  Αλλά  θα  επιθυμούσα, 
πρώτα,  να  μάθω  τι  έχει  να  μου  προσφέρει  ο Σεργήλιος  Χρη  μα- 
τοφύλακας γι’αυτές.  Δεν  πρόκειται  να  τις  πουλήσω  φτηνά.  Βά- 
ζω τον  εαυτό  μου  σε  σχετικό  κίνδυνο,  όπως  πρέπει  να  καταλα- 
βαίνετε.» 

Αυτό,  σκέφτηκε  η Έρση,  μάλλον  δεν  ήταν  υπερβολή.  Ο Ξε- 
νοκράτης  θα  πρόδιδε  κάποια  μέλη  της  Σιδηράς  Δυναστείας, 
ενώ  κι  αυτός  ήταν  μέλος  της  ίδιας  υπόγειας  οργάνωσης.  Εκτός 
αν  έχω  κάνει  τελείως  λάθος,  και  οι  απατεώνες  τον  Αυτόματον 
Στιλογράψον  δεν  σχετίζονται  με  τη  Δυναστεία...  Αλλά  η Έρση 
δεν  το  νόμιζε  αυτό. 

«Σας  μίλησα  για  κάποιο  δάνειο,»  είπε,  νιώθοντας  κάπως  α- 
βέβαιη, γιατί  δεν  ήταν  σίγουρη  τι  μπορεί  να  ήθελε  ένας  άν- 
θρωπος σαν  τον  Τρύπα  Ξενοκράτη.  «Με  πολύ  ευνοϊκούς  ό- 
ρους.» 

«Για  τι  ποσό  μιλάμε;» 

«Μέχρι  πεντακόσιες  χιλιάδες  ήλιους.  Με  επιτόκιο  πέντε  τοις 
εκατό.  Οι  όροι  μπορούν  να  είναι  ακόμα  πιο  ευνοϊκοί  για  χαμη- 
λότερα ποσά.» 

«Ενδιαφέρον,»  είπε  ο Τρύπας.  «Τι  άλλο  θα  ήταν  πρόθυμη  να 
προσφέρει  η τράπεζά  σας;» 

«Θέλετε,  ίσως,  να  επιδιώξετε  κάποια  συνεργασία;  Δεν  έχω 
κάτι  συγκεκριμένο  υπόψη  μου,  αλλά  είμαι  βέβαιη  πως,  ανάλο- 
γα με  τις  επιθυμίες  σας,  κάτι  θα  μπορούσε  να  κανονιστεί.» 

Ο Γρύπας  έμεινε  σιωπηλός  καθώς  έπινε  μια  γουλιά  κρασί. 
Ήταν  συνοφρυωμένος.  Σκεπτικός. 

«Αν  θέλετε  να  αγοράσετε  κάτι  που  η τράπεζά  μας  έχει  προς 
πώληση,  θα  σας  γίνουν  κι  εκεί  καλές  τιμές,»  του  είπε  η Έρση. 

«Τι  έχετε  προς  πώληση;  Υπάρχει  κάτι  στην  Άκρη;» 

Στην  Άκρη;  Τόσο  μακριά;  Της  φάνηκε  παράξενο  που  ο Ξενο- 
κράτης  ενδιαφερόταν  για  την  Άκρη.  «Θα  πρέπει  να  το  κοιτά- 
ξω, κύριε  Ξενοκράτη·  δεν  μπορώ  να  σας  απαντήσω  αμέσως.» 

«Ασφαλώς,»  αποκρίθηκε  ο Γρύπας.  «Να  ξέρετε,  όμως,  ότι  τις 
πληροφορίες  που  έχω  στη  διάθεσή  μου  θα  σας  τις  δώσω  μόνο 
όταν  είμαστε  έτοιμοι  να  υπογράψουμε.  Δεν  θα  το  ρισκάρω, 
όπως  καταλαβαίνετε.» 

Η Έρση  το  καταλάβαινε  αυτό·  δεν  την  παραξένευε  στο  ελά- 
χιστο. Αποκρίθηκε  στον  Τρύπα  Ξενοκράτη  ότι  θα  έβλεπε  τι 
υπήρχε  προς  πώληση  στην  Άκρη  και  θα  τον  ξανασυναντούσε. 

«Θα  είστε  εδώ,  στο  ξενοδοχείο;»  τον  ρώτησε. 

«Ναι.  Για  αρκετές  ημέρες.» 


Η Έρση  πέταξε  πάλι  στην  Άκρη,  όπου  επισκέφτηκε  το  υποκα- 
τάστημα του  Σεργήλιου  Χρη ματοφύλακα  και  μίλησε  με  τον  Δι- 
ευθυντή, Σερφάντη  Μετάλλιο,  ζητώντας  να  μάθει  τι  τραπεζική 
περιουσία  υπήρχε  προς  πώληση  στην  περιοχή.  Ο Μετάλλιος 
τής  έδωσε  όλα  τα  στοιχεία  που  χρειαζόταν,  μαζί  με  τις  τιμές. 
Και  η Έρση  τον  ρώτησε  τι  εκπτώσεις  μπορούσαν  να  γίνουν. 

«Εκπτώσεις;  Δεν  είναι  πολλά  τα  περιθώρια  που  έχουμε  εδώ 
για  εκπτώσεις,  κυρία  Επόπτρια.  Στην  Άκρη  δεν  είναι  τα  πράγ- 
ματα όπως  σε  άλλες  πόλης  της  Σεργήλης.» 

«Σίγουρα,  όμως,  κάποιες  εκπτώσεις  μπορούν  να  γίνουν  σε 
ειδικές  περιπτώσεις.  Και  μιλάμε  τώρα  για  μια  πολύ  ειδική  πε- 
ρίπτωση. Ο πιθανός  αγοραστής  είναι  άνθρωπος...  χρήσιμος  για 
την  τράπεζα.»  Δεν  είχε  πει,  φυσικά,  στον  Διευθυντή  ότι  επρό- 

κειτο  για  τον  Γρύπα  Ξενοκράτη,  ούτε  είχε  εξηγήσει  ότι  όλα 
τούτα  σχετίζονταν  με  την  υπόθεση  του  Αυτόματου  Στιλογρά- 
φου. 

Ο Σερφάντης  Μετάλλιος,  αφού  κοίταξε  κάποια  νούμερα  στην 
οθόνη  του  μηχανικού  του  συστήματος,  εκτύπωσε  μια  λίστα  με 
τις  μειωμένες  τιμές.  «Αυτό  είναι  το  καλύτερο  που  μπορούμε  να 
κάνουμε,  διατηρώντας,  συγχρόνως,  κάποια  ασφάλεια  για  την 
τράπεζα.» 

«Σας  ευχαριστώ,  κύριε  Διευθυντά,»  αποκρίθηκε  η Έρση, 
παίρνοντας  το  χαρτί  με  τη  λίστα,  καθώς  και  τα  χαρτιά  με  τις 
περιγραφές  των  ακινήτων  προς  πώληση. 

Μετά  από  αυτό,  το  επόμενο  πρωί,  πέταξε  για  Ύγκρας,  όπου 
πήγε  στο  Καταφύγιο  της  Άμμον,  και  το  μεσημέρι  συνάντησε 
τον  Γρύπα  Ξενοκράτη  στη  σουίτα  του.  Αυτή  τη  φορά  ήταν  μαζί 
του  και  η σύζυγός  του,  Ισμήνη,  ντυμένη  μάλλον  προκλητικά, 
μ’έναν  στηθόδεσμο  με  χάντρες  και  μια  φούστα  που  είχε  μα- 
κριά σκισίματα  κι  από  τις  δυο  μεριές.  Δεν  μιλούσε  καθόλου 
σ’όλη  τη  διάρκεια  της  συνάντησης·  καθόταν  μόνο  σε  μια  καρέ- 
κλα, με  τα  πόδια  σταυρωμένα  στο  γόνατο,  και  κοίταζε,  καπνί- 
ζοντας.^ 

Ο Γρύπας  έριξε  μια  διεξοδική  ματιά  στα  ακίνητα  που  που- 
λούσε ο Σεργήλιος  Χρη ματοφύλακας  στην  Άκρη,  και  τελικά 
δήλωσε  ότι  ένα  από  αυτά  ίσως  τον  ενδιέφερε...  με  κάπως  πιο 
μειωμένη  τιμή.  Θα  ήθελε,  όμως,  συγχρόνως  και  κάποιο  δάνειο 
- με  τους  ευνοϊκούς  όρους  που  είχε  αναφέρει  η Ιπτάμενη  Επό- 
πτρια,  ασφαλώς. 

Θα  μας  αρμέξει  τελείως,  παρατήρησε  η Έρση.  Το  ξέρει  ότι 
έχει  το  πάνω  χέρι.  Δεν  μπορώ  να  πάρω  από  αλλού  τις  πληρο- 
φορίες που  προσφέρει.  Με  τραβά  από  τις  ρώγες  μου  και  μου 
ζητά  να  τρέξω. 

«Τι  ύψους;»  τον  ρώτησε,  και  ήπιε  μια  γουλιά  από  τον  Κρύο 
Ουρανό  στο  μακρύ  ποτήρι  της. 

«Διακόσιες-πενήντα  χιλιάδες.  Και  το  επιτόκιο...;» 

Του  είχε  πει  πέντε  τοις  εκατό  για  πεντακόσιες  χιλιάδες  ήλι- 
ους, και  του  είχε  πει  επίσης  πως  το  επιτόκιο  θα  ήταν  χαμηλό- 
τερο αν  και  το  ποσό  ήταν  χαμηλότερο.  Δεν  μπορούσε  να  το  αλ- 
λάξει τώρα.  Ελπίζω  οι  πληροφορίες  τον  ν’ αξίζουν,  αλλιώς  θα 
χάσω  τη  δουλειά  μου,  το  διαισθάνομαι.  Ήπιε  ακόμα  μια  γουλιά 
Κρύο  Ουρανό. 

«Τέσσερα  τοις  εκατό.» 

Ο Τρύπας  συνοφρυώθηκε,  κάπως  απογοητευμένα  (προσποι- 
ητό, αναμφίβολα).  «Πίστευα  ότι  θα  ήταν  ακόμα  χαμηλότερο. 
Μιλάμε  για  το  μισό  ποσό...» 

«Τρία  τοις  εκατό  είναι  το  καλύτερο  που  μπορώ  να  κάνω,  κύ- 
ριε Ξενοκράτη,»  δήλωσε  η Έρση,  νιώθοντας  αβοήθητη  - και 
εξοργισμένη  επειδή  ένιωθε  αβοήθητη. 

«Καλώς,»  είπε  ο Τρύπας  Ξενοκράτης,  ανάβοντας  ένα  πούρο. 
«Δεκτό.»  Φύσηξε  καπνό.  «Τώρα,  για  την  τιμή  του  ακινήτου...» 

«Κύριε  Ξενοκράτη,  μίλησα  με  τον  Διευθυντή  του  Υποκατα- 
στήματος Άκρης.  Αυτή  είναι  η καλύτερη  τιμή  που  μπορεί  να 
κάνει,  μου  είπε.  Κανονικά,  ήταν  δεκαπέντε  τοις  εκατό  πιο  πά- 
νω.» 

«Δε  μπορεί  να  μας  κάνει  ακόμα  ένα  πέντε  τοις  εκατό;  Δε  νο- 
μίζω ότι  ζητάω  πολλά...» 

Γαμώ  το  μυαλό  της  Λόρκης!  Δεν  είναι  αρκετά  όσα  τον  έδωσα 
ήδη;  «Δεν  ξέρω  αν  θα  μπορέσω  να...»  κόμπιασε. 

«Είμαι  σίγουρος  ότι  θα  τα  καταφέρεις,»  είπε  ο Τρύπας  χαμο- 
γελώντας ενθαρρυντικά. 

Ο καταραμένος ! Το  ξέρει  ότι  μου  είναι  σχεδόν  αδύνατο  να  δι- 
αφωνήσω! «Εντάξει,»  είπε  η Έρση.  «Θα  κάνω  ό,τι  καλύτερο 
μπορώ.» 

«Τότε,  είμαστε  σύμφωνοι,»  αποκρίθηκε  ο Τρύπας.  «Μόλις 
έχουμε  τα  χαρτιά  μπροστά  μας,  θα  μάθεις  ποιοι  κρύβονται  πί- 
σω από  τον  Αυτόματο  Στιλογράφο.» 

Το  εύχομαι  - αλλιώς,  μα  τους  θεούς,  θα  πληρώσεις  γι’αντό! 
Δεν  της  άρεσε  καθόλου  να  τη  μεταχειρίζονται  έτσι.  Ήταν  I- 

πτάμενη  Επόπτρια  του  Σεργήλιου  Χρη  ματοφύλακα,  όχι  καμία 
λαθρέμπορος  της  μαύρης  αγοράς! 


Η Έρση  πέταξε  στην  Άκρη  και  μίλησε  στον  Σερφάντη  Μετάλ- 
λιο, λέγοντάς  του  πως  έπρεπε  οπωσδήποτε  να  της  κάνει  έκ- 
πτωση πέντε  τοις  εκατό  ακόμα. 

«Μα...  μα  είναι  πάρα  πολύ  δύσκολο!»  αποκρίθηκε  εκείνος. 
«Το  πόσο  είναι  ήδη...  είναι...» 

«Κοίταξε,»  είπε  η Έρση.  «Είναι  απαραίτητο  να  πουληθεί  αυ- 
τό το  ακίνητο.  Τώρα.  Πρέπει  να  μου  κάνεις  την  έκπτωση.» 

Ο Μετάλλιος  μάλλον  φοβήθηκε  μην  μπλέξει  - επειδή  η Έρση 
ήταν  Ιπτάμενη  Επόπτρια  και,  αν  ήθελε,  μπορούσε  να  τον  κα- 
τηγορήσει ακόμα  και  για  το  παραμικρό  στην  Κεντρική  Διοίκη- 
ση της  τράπεζας  - έτσι  της  είπε:  «Δυόμιση  τα  εκατό  ακόμα. 
Δεν  είναι  αρκετό;» 

Η Έρση  τον  αγριοκοίταξε,  πιεσμένη  καθώς  αισθανόταν.  Το 
ελπίζω  να  είναι!  σκέφτηκε.  «Καλώς,»  συμφώνησε.  «Δυόμιση.» 

Ο Μετάλλιος  ετοίμασε  τα  απαραίτητα  χαρτιά.  Η Έρση  τα 
πήρε  και  έφυγε  από  το  Υποκατάστημα  Άκρης.  Επιβιβάστηκε 
ξανά  στη  Φωνή  του  Ουρανού  και  πέταξε  για  Ύγκρας. 

Την  ίδια  ημέρα  κιόλας,  αφού  έκανε  ντους,  συνάντησε  τον 
Τρύπα  Ξενοκράτη  στη  σουίτα  του,  έχοντας  τα  πάντα  έτοιμα  - 
και  τα  χαρτιά  για  το  δάνειο  και  τα  χαρτιά  για  την  πώληση  του 
ακινήτου.  Μόνο  οι  υπογραφές  έλειπαν. 

Αυτή  τη  φορά,  μαζί  με  τον  Ξενοκράτη  δεν  ήταν  η Ισμήνη  αλ- 
λά ένας  άντρας  που  ο Τρύπας  σύστησε  μόνο  ως  «ο  δικηγόρος 
μου.  Θα  ρίξει  μια  ματιά,  για  να  δει  ότι  όλα  είναι  όπως  οφείλουν 
να  είναι.» 

Η Έρση  δεν  διαφώνησε.  Εξάλλου,  δεν  είχε  επιχειρήσει  καμία 
απάτη.  Καπνίζοντας,  καθισμένη  δίπλα  στον  Χρίστο  στον  κα- 
ναπέ του  σαλονιού  του  Ξενοκράτη,  περίμενε  τον  δικηγόρο  να 

κοιτάξει  τα  έγγραφα.  Εκείνος  έσκυψε,  τελικά,  κοντά  στον 
Τρύπα  και  ψιθύρισε  κάτι  στ’αφτί  του.  Ο Τρύπας  ένευσε,  δεί- 
χνοντας ικανοποιημένος. 

Στην  Έρση  είπε:  «Εντάξει.  Είμαστε  σύμφωνοι.»  Κι  έκανε  νό- 
ημα στον  δικηγόρο  να  φύγει-  εκείνος  αμέσως  αποχώρησε. 

Η Έρση  περίμενε  τον  Τρύπα  να  συνεχίσει  να  μιλά,  λέγοντάς 
της  αυτά  που  ήθελε  να  μάθει-  αλλά  ο Ξενοκράτης  την  προέ- 
τρεψε  να  υπογράψουν  πρώτα  το  έγγραφο  για  την  αγορά  του 
ακινήτου. 

Αν  είναι  δυνατόν... 

Η Έρση  - τι  να  κάνει;  - συμφώνησε.  Έβαλε  την  υπογραφή 
της,  και  ο Τρύπας  Ξενοκράτης  έβαλε  τη  δική  του. 

Μετά,  της  είπε:  «Η  απάτη  έγινε  από  τέσσερα  μέλη  της  Σιδη- 
ράς Δυναστείας  τα  οποία  έχουν  αξιοσημείωτη  επιρροή  εντός 
της  οργάνωσης.  Αυτά  τα  μέλη  έβαλαν  άλλα  μέλη  - κατώτερα 
μέλη  της  Δυναστείας  - να  έρθουν  σε  επαφή  με  τον  Σεργήλιο 
Χρηματοφύλακα  στις  πόλεις  Νίρβεκ,  Θακέρκοβ,  Μέλβερηθ, 
Ύγκρας,  και  Άκρη  ώστε  να  πάρουν  δάνεια.  Έπειτα  τα  κατώτε- 
ρα μέλη,  που  είχαν  ασφαλώς  χρησιμοποιήσει  πλαστές  ταυτό- 
τητες, εξαφανίστηκαν.  Τα  στοιχεία  για  τις  ψεύτικες  έδρες  και 
τα  ενέχυρα,  όπως  ήδη  θα  έχεις  συμπεράνει,  πάρθηκαν  μέσω 
του  δικτύου  μας. 

»Τα  χρήματα  που  συγκεντρώθηκαν  από  τα  δάνεια  έχουν  αρ- 
χίσει ήδη  να  χρησιμοποιούνται  για  την  οικοδόμηση  ενός  θέρε- 
τρου στην  Αλβέρια-» 

«Στην  Αλβέρια;»  εξεπλάγη  η Έρση.  «Σε  άλλη  διάσταση;» 

«Μάλιστα.  Οι  Σεργήλιοι  ήλιοι  έχουν  μεγάλη  αξία  εκεί.» 

«Ποιοι  είναι,  όμως,  αυτοί  που  έστησαν  την  απάτη;»  Δεν  πι- 
στεύω να  σκέφτεσαι  να  μου  τους  κρύψεις,  ύστερα  από  τόσο 
που  με  ταλαιπώρησες! 

«Τα  εξής  άτομα,»  αποκρίθηκε  ο Τρύπας  Ξενοκράτης,  ακου- 
μπώντας  την  πλάτη  του  αναπαυτικά  στην  πολυθρόνα  του:  «Ο 

Κύριλλος  Νυχταστέρης,  ένα  ευκατάστατο  μέλος  της  Δυναστεί- 
ας, ο οποίος  μένει  στη  Θακέρκοβ-» 

Το  καθίκι!  Η Έρση  τον  θυμόταν.  Τον  είχε  επισκεφτεί. 

«—ο  Φιλοπολίτης  Τασνικέφ,  ένας  έμπορος  με  έδρα  τη  Νίρ- 
βεκ-» 

Κι  αυτόν  η Έρση  είχε  προσπαθήσει  να  τον  επισκεφτεί,  αλλά 
έλειπε. 

«-ο  Φρανκ  Νιράκβω,  ένας  συνταγματάρχης  του  Παντοκρα- 
τορικού  Στρατεύματος,  ο οποίος  διαμένει  στη  Μέλβερηθ'  και  η 
Ξανθίππη  Τερβάνη,  μια  τραγουδίστρια  της  Άκρης.» 

Το  είχα  καταλάβει  ότι  αυτή  κάτι  έκρυβε! 

Η Έρση  βλεφάρισε,  προβληματισμένη.  Και  τι  κάνουμε  τώρα; 

«Η  ιδέα  για  την  απάτη  ήταν  του  Νυχταστέρη,  απ’ό,τι  κατά- 
λαβα,» είπε  ο Τρύπας.  «Αλλά  δεν  μπορούσε  να  τα  κάνει  όλα 
μόνος  του.  Έπρεπε  να  αναζητήσει...  συνεργούς.»  Μόρφασε, 
σαν  να  ήταν  θυμωμένος  για  κάτι. 

Η Έρση  παραξενεύτηκε.  Ήθελε  κι  αυτός  να  είναι  ένας  από 
τους  «συνεργούς»; 

«Αυτά  είναι,»  είπε  ο Τρύπας.  «Έμαθες  ποιοι  έστησαν  την 
απάτη.» 

«Και  οι  αποδείξεις;» 

«Ποιες  αποδείξεις;» 

«Η  τράπεζα  δεν  μπορεί  να  τους  κατηγορήσει  χωρίς  αποδεί- 
ξεις, κύριε  Ξενοκράτη,»  τόνισε  η Έρση,  ενώ  συγχρόνως  ένιωθε 
τις  τρίχες  της  να  ορθώνονται,  έχοντας  ξαφνικά  ένα  πολύ  ά- 
σχημο προαίσθημα. 

Το  οποίο  ο Τρύπας  επιβεβαίωσε: 

«Δεν  υποσχέθηκα  να  σας  φέρω  αποδείξεις.  Υποσχέθηκα  μό- 
νο να  αποκαλύψω  τους  απατεώνες.» 

«Μα,  σ’αυτή  την  περίπτωση,  πώς  ξέρω  ότι  λέτε  αλήθεια,  κύ- 
ριε Ξενοκράτη;»  Η Έρση  είχε  αρχίσει  να  θυμώνει  με  τούτο  το 
κάθαρμα! 

«Εμπιστοσύνη.  Κι  εγώ  εμπιστεύομαι  εσένα,»  της  είπε  ο Τρύ- 
πας, σταθερά. 

«Με  εμπιστεύεστε;»  Με  έκλεψες,  λωποδύτη  της  Λόρκης! 
Μπορεί  να  χάσω  τη  δουλειά  μου  γι’αυτό! 

«Πιστεύω  ότι  δεν  θα  αποκαλύψεις  σε  κανέναν  ότι  εγώ  σού 
είπα  για  τους  συνωμότες.  Έτσι  δεν  είναι;  Διαφορετικά,  κι  οι 
δύο  θα  κινδυνέψουμε,»  τόνισε  ο Τρύπας. 

Με  απειλεί  κιόλας...  Η Έρση  ήπιε  μια  γουλιά  από  το  κρασί 
της,  για  να  κερδίσει  χρόνο  να  σκεφτεί. 

«Μας  μένει  μια  υπογραφή  ακόμα,»  είπε  ο Τρύπας,  κι  έβαλε 
την  υπογραφή  του  στα  χαρτιά  του  δανείου.  Ύστερα  τα  έσπρω- 
ξε προς  τη  μεριά  της,  επάνω  στο  χαμηλό  τραπεζάκι. 

Για  μια  στιγμή,  η Έρση  δίστασε.  Με  έκλεψε  κανονικότατα. 
Θα  τον  αφήσω  να  με  κλέψει  κι  ύιλλο;  Μετά,  όμως,  σκέφτηκε 
ότι  ίσως  να  μην  έφευγε  ζωντανή  από  εδώ  αν  δεν  έβαζε  την  υ- 
πογραφή της.  Ή,  ακόμα  κι  αν  έφευγε  ζωντανή,  ύστερα  ίσως 
να-  Τελείωσε  τώρα!  Και  πρέπει  να  ολοκληρωθεί  όπως  άρχισε. 

Έπιασε  τον  στιλογράφο. 

Αλλά,  προτού  υπογράψει,  είπε:  «Κύριε  Ξενοκράτη,  θα  μπο- 
ρούσατε να  μου  δώσετε  εγγράφως  τις  πληροφορίες  σας;» 

«Ποιος  ο λόγος;»  Τον  είδε  να  σμίγει  τα  λευκά  του  φρύδια 
επάνω  στο  κατάμαυρο  πρόσωπό  του. 

«Απλώς  θα  το  προτιμούσα.» 

«Πολύ  καλά.  Επιστρέφω.»  Ο Τρύπας  Ξενοκράτη ς σηκώθηκε 
από  την  πολυθρόνα  του  κι  έφυγε  από  το  δωμάτιο. 

Η Έρση  ακούμπησε  την  πλάτη  της  στον  καναπέ,  ξεφυσώ- 
ντας. 

Ο Χρίστος  έστρεψε  τα  μάτια  του  επάνω  της.  Το  βλέμμα  του 
έλεγε:  Σε  είχα  προειδοποιήσει. 

«Τι  άλλη  επιλογή  είχα;»  του  ψιθύρισε  η Έρση.  «Τώρα,  του- 
λάχιστον, ξέρουμε  ποιοι  έστησαν  την  απάτη  - αν  μας  είπε  α- 
λήθεια.» 

Ο Χρίστος  έμεινε  σιωπηλός. 

Ο Γρύπας  δεν  άργησε  να  επιστρέφει,  έχοντας  στο  χέρι  του 
δύο  φύλλα  χαρτί,  τα  οποία  άφησε  επάνω  στο  τραπεζάκι,  ανά- 
μεσα στα  υπόλοιπα  έγγραφα.  Ήταν  δακτυλογραφημένα  και 
εκτυπωμένα-  δεν  υπήρχε  πουθενά  ο γραφικός  χαρακτήρας 
του. 

Η Έρση,  μην  έχοντας  ακόμα  βάλει  την  υπογραφή  της  - Ας 
τον  ταλαιπωρήσω  κι  εγώ  λίγο!  - είπε:  «Αφού  δεν  έχουμε  απο- 
δείξεις για  να  κινηθούμε  εναντίον  τους,  τι  θα  προτείνατε  να 
κάνουμε,  κύριε  Ξενοκράτη;  Πώς  θα  μπορούσαμε  να  τους  απο- 
καλύψουμε;  Εσείς,  αναμφίβολα,  τους  γνωρίζετε  καλύτερα  από 
εμένα.»  Καί  νομίζω  πως  πρέπει  να  έχεις  κάποια  αντιπαλότητα 
μαζί  τους,  αλλιώς  γιατί  να  τους  προδώσεις;  Μάλλον  ήταν  δυ- 
σάρεστη μένος  που  δεν  τον  είχαν  βάλει  κι  αυτόν  στο  κόλπο, 
που  δεν  του  είχαν  πει  τίποτα  για  την  όλη  απάτη . 

Ο Γρύπας  φάνηκε  σκεπτικός  για  λίγο.  Έπειτα  είπε:  «Ώθησέ 
τους  να  στραφούν  ο ένας  εναντίον  του  άλλου.» 

Η Έρση  χαμογέλασε  ευγενικά.  «Αυτό,  μάλλον,  δεν  είναι  εύ- 
κολο...» 

«Αν  ένας  από  τους  συνωμότες  συμμαχήσει  μαζί  σου,»  συνέ- 
χισε ο Γρύπας,  «θα  μπορεί  να  συλλέξει  αποδεικτικά  στοιχεία 
για  εσένα.» 

«Πώς,  όμως,  θα  τον  κάνω  να  συμμαχήσει  μαζί  μου;» 

«Προσφέροντάς  του  κάτι  που  θέλει.  Για  παράδειγμα-»  Στα- 
μάτησε να  μιλά,  ακουμπώντας  το  σαγόνι  στο  χέρι  του,  σκεπτι- 
κός πάλι.  Μετά  συνέχισε:  «Για  παράδειγμα,  η Ξανθίππη  πά- 
ντοτε ήθελε  να  γίνει  διάσημη  σ’όλη  τη  Σεργήλη.  Το  ξέρω.  Είμαι 
βέβαιος  γι’αυτό.  Θέλει  να  γίνει  τραγουδίστρια  πασίγνωστη 
σ’ολόκληρη  τη  διάσταση.  Αυτός  είναι  ο λόγος  που  μπλέχτηκε 
και  με  τη  Σιδηρά  Δυναστεία:  επειδή  της  δίνει  προσβάσεις.  Μέ- 
χρι στιγμής,  όμως,  είναι  διάσημη  μόνο  στην  Άκρη  - πράγμα 
που  δεν  της  πολυαρέσει.  Αν  μπορούσες  να  της  υποσχεθείς  πως 
θα  την  κάνεις  γνωστή  σ’όλη  τη  Σεργήλη,  δεν  έχω  αμφιβολία  ότι 
θα  πρόδιδε  τον  Νυχταστέρη  και  τους  άλλους.» 

Η Έρση  τον  ατένιζε  επιφυλακτικά. 

«Με  υποπτεύεσαι,  ε;»  παρατήρησε  ο Γρύπας. 

«Όχι,»  βιάστηκε  να  πει  η Έρση. 

«Σκέφτεσαι  ότι  ίσως  να  προσπαθώ  να  σε  παγιδέψω.  Αλλά  τι 
λόγο  μπορεί  να  έχω  για  να  το  κάνω  αυτό;  Μου  έχεις  προσφέρει 
τόσα...»  Έδειξε,  με  μια  απλή  χειρονομία,  το  τραπεζάκι  όπου 
βρίσκονταν  τα  συμβόλαια.  «Αυτοί  δε  μου  έχουν  προσφέρει  τί- 
ποτα. Θα  μπορούσαν  να  με  είχαν  βάλει  κι  εμένα  μέσα  στο  κόλ- 
πο τους,  αλλά  δεν  το  έκαναν.» 

Τελικά  είχα  δίκιο,  σκέφτηκε  η Έρση.  Γι’ αυτό  είναι  εναντίον 
τους.  «Μάλιστα,»  είπε,  νεύοντας.  «Θα  έχω  υπόψη  μου  την 
Ξανθίππη  Τερβάνη.» 

«Είναι  το  πιο  εύκολο  άτομο  να  επηρεάσεις,  κατά  τη  γνώμη 
μου.  Τον  Νυχταστέρη  δεν  πρόκειται  να  τον  κάνεις  σύμμαχός 
σου:  είναι  πολύ  πλούσιος,  και  εκείνος  ξεκίνησε  την  απάτη.  Ο 
Νιράκβω  είναι  στρατιωτικός  - και  ξέρεις  τι...  δύσκαμπτοι  είναι 
οι  στρατιωτικοί.  Αν  πας  να  του  μιλήσεις,  μάλλον  θα  μπλέξεις 
κατευθείαν  με  τους  πράκτορες  της  Παντοκράτειρας·  κι  αυτό 
είμαι  βέβαιος  ότι  δεν  το  θέλεις.  Ο Τασνικέφ...  δεν  ξέρω  αν  θα 
μπορούσες  να  επηρεάσεις  τον  Τασνικέφ.  Δεν  τον  γνωρίζω  κα- 
λά. Όμως  νομίζω  ότι  είναι  φίλος  του  Νυχταστέρη  και,  ως  εκ 
τούτου,  δεν  θα  τον  πρόδιδε.» 

«Ευχαριστώ  για  τις  συμβουλές,  κύριε  Ξενοκράτη,»  αποκρί- 
θηκε  η Έρση  - και  το  εννοούσε.  Όσο  πιο  πολύ  της  μιλούσε  για 
τους  συνωμότες,  τόσο  λιγότερο  εκείνη  νόμιζε  ότι  της  είχε  πει 
ψέματα  για  την  όλη  ιστορία. 

«Πλήρωσες  για  τις  συμβουλές  μου,»  της  υπενθύμισε  ο Γρύ- 
πας. Και  κοίταξε,  δεικτικά,  τα  συμβόλαια  στο  τραπεζάκι. 

Η Έρση  ακόμα  δεν  είχε  βάλει  την  υπογραφή.  Τώρα,  έσκυψε 
και  την  έβαλε. 

Η δοσοληψία  είχε  τελειώσει. 


ΚΡΑΣΙ  ΤΗΣ  ΣΕΡΓΗΛΗΣ  | 671 


«Υπάρχει  άλλο  ένα  θέμα  που  θα  ήθελα  να  συζητήσουμε,»  της 
είπε  ο Γρύπας  Ξενοκράτης,  πάνω  που  ήταν  έτοιμη  να  σηκωθεί 
από  τον  καναπέ. 

Η Έρση  παραξενεύτηκε.  «Τι  θέμα;» 

«Το  άφησα  για  το  τέλος,  για  να  μη  νομίσεις  ότι  προσπαθώ  να 
σε  εκβιάσω.» 

Λες  και  δεν  το  έχεις  κάνει  ήδη! 

«Γνωρίζεις  για  την  ύπαρξη  της  Σιδηράς  Δυναστείας,»  συνέ- 
χισε ο Γρύπας.  «Γνωρίζεις  αρκετά  μέλη  της,  έστω  και  ονομα- 
στικά. Ασφαλώς,  αν  πας  και  το  πεις  σε  οποιονδήποτε,  κανένας 
δεν  θα  το  παραδεχτεί  και  κανένας  δεν  θα  σε  πιστέψει.  Η Δυ- 
ναστεία είναι  αόρατη.  Ανύπαρκτη,  θα  μπορούσες  ίσως  να  πεις. 

»Παρ’όλ’αυτά,  ξέρεις.  Κι  επομένως,  θα  μπορούσες  να  είσαι 
μία  από  εμάς.» 

Η Έρση  δεν  μίλησε. 

«Σε  ενδιαφέρει;»  ρώτησε  ο Γρύπας. 

«Τι  έχω  να  κερδίσω;» 

«Καταλαβαίνεις  τι  έχεις  να  κερδίσεις·  δεν  είσαι  ανόητη.» 

Ναι.  Αλλά,  επίσης,  θα  ελέγχομαι  από  την  οργάνωσή  σας.  Με 
θέλετε  επειδή  σας  δίνω  πρόσβαση  στον  Σεργήλιο  Χρηματοφν- 
λακα  - ακόμα  μία  πρόσβαση,  μάλλον,  γιατί  σίγουρα  έχετε  κι 
άλλους  μέσα  στην  τράπεζα. 

Η Έρση  καθάρισε  τον  λαιμό  της.  «Θα  το  σκεφτώ.  Πρέπει 
κάποιος  να  με  προτείνει  για  να  μπω  στη  Σιδηρά  Δυναστεία;» 

«Ναι.» 

«Και  θα  με  προτείνετε  εσείς;» 

«Ακριβώς.  Αφότου  τελειώσει  αυτή  η υπόθεση  με  τον  Αυτό- 
ματο Στιλογράφο,  βεβαίως.» 

Δεν  είσαι  σίγουρος  ότι  θα  είμαι  ζωντανή  ώς  τότε,  ε;  «Επομέ- 
νως,» είπε  η Έρση,  «έχω  χρόνο  να  το  σκεφτώ.» 

Ο Γρύπας  Ξενοκράτης  κατένευσε. 

Και  μετά,  τη  χαιρέτησε  και  την  ξεπροβόδισε  - εκείνη  και  τον 
Χρίστο  - μέχρι  την  εξώπορτα  της  σουίτας  του. 

Καθώς  βάδιζαν  προς  τη  δική  τους  σουίτα,  ο Χρίστος  είπε 
στην  Έρση:  «Μας  περιμένει  δουλειά,  αν  σκοπεύεις  να  συνεχί- 
σεις.» 

«Φυσικά  και  σκοπεύω  να  συνεχίσω.  Αν  δεν  συνεχίσω,  τότε 
σίγουρα  θα  χάσω  τη  θέση  μου.  Ουσιαστικά,  τον  άφησα  να  λη- 
στέψει τον  Σεργήλιο  Χρη  ματοφύλακα!» 


14. 


Η Φωνή  τον  Ουρανού  προσγειώθηκε  ξανά  στον  Αερολιμένα 
της  Άκρης.  Η Έρση  βγήκε  από  το  αεροσκάφος  μέσα  στο  τρί- 
κυκλο  όχημά  της.  Μαζί  της  ήταν  ο Χρίστος,  αλλά  εκείνη  καθό- 
ταν στο  τιμόνι,  και  οδήγησε  προς  το  ξενοδοχείο  Απάνεμος  Οί- 
κος. Εκεί,  η σουίτα  της  ήταν  έτοιμη. 

Αφού  τακτοποίησαν  τα  λιγοστά  πράγματά  τους,  η Έρση,  κα- 
θίζοντας σε  μια  πολυθρόνα,  ρώτησε  τον  Χρίστο:  «Πώς  λες  να 
την  πλησιάσουμε;» 

«Αυτό,»  αποκρίθηκε  εκείνος,  καθίζοντας  αντίκρυ  της,  «δεν 
είναι  εύκολο  να  απαντηθεί.  Μπορεί  οποιοσδήποτε  τρόπος 
προσέγγισης  να  είναι  εντάξει.  Ή,»  μόρφασε,  «μπορεί  να  την 
κάνουμε  να  τρομάξει  ή να  τσαντιστεί  και  να  μη  θέλει  πλέον  να 
έχει  καμία  συναναστροφή  μαζί  μας.» 

«Ο  Ξενοκράτης  είπε  πως,  αν  προθυμοποιηθούμε  να  την  κά- 
νουμε διάσημη  σ’όλη  τη  Σεργήλη,  θα  πετάξει  απ’τη  χαρά  της.» 

«Μπορούμε,  όμως,  να  της  το  υποσχεθούμε  αυτό;» 

Η Έρση  ανασήκωσε  τον  έναν  ώμο.  «Η  τράπεζα  έχει  τη  δυνα- 
τότητα να  χρηματοδοτήσει  μια  περιοδεία  σ’ολόκληρη  τη  διά- 
σταση, καθώς  και  να  αναλάβει  μια  εκτενή  διαφημιστική  εκ- 
στρατεία σ’όλες  τις  μεγάλες  πόλεις  της  Σεργήλης. 

»Το  βασικό  πρόβλημα,  όπως  το  βλέπω  εγώ,  είναι  πώς  θα  της 
πούμε  ότι  ξέρουμε  για  την  απάτη  στην  οποία  είναι  μπλεγμένη, 

χωρίς  να  τη  στρέψουμε  εναντίον  μας  αλλά,  τελικά,  εναντίον 
των  υπόλοιπων  συνωμοτών.» 

«Ο  καλύτερος  τρόπος,  πολλές  φορές,  είναι  ο ευθύς,»  είπε  ο 
Χρίστος.  «Ωστόσο,  αν  θέλεις,  μπορώ  να  κάνω  μια  έρευνα.  Να 
μάθουμε  περισσότερα  για  την  Ξανθίππη  Τερβάνη.» 

Η Έρση  το  σκέφτηκε  για  μια  στιγμή,  κι  αμέσως  διέκρινε  τον 
κίνδυνο.  «Η  Σιδηρά  Δυναστεία  είναι  γύρω  της.  Καλύτερα,  ό- 
χι.» 

«Πιστεύεις  ότι  θα  με  καταλάβουν;  Ότι  θα  με  κυνηγήσουν;» 

«Διόλου  απίθανο.  Και  δεν  θέλω  να  βρεθούμε  σε  αντιπαλότη- 
τα μ’αυτούς  γι’ ακόμα  μια  φορά.  Είδες  τι  έγινε  όταν  πήγαμε  να 
ερευνήσουμε  εκείνο  το  ερείπιο  όπου  έφερναν  λαθραία  - κατα- 
λήξαμε να  μας  τραβάνε  μες  στην  έρημο.  Εδώ,  στην  Άκρη,  ίσως 
να  καταλήξουμε  να  μας  τραβάνε  μέσα  στο  Πορφυρό  Κενό!» 
πρόσθεσε  μεταξύ  αστείου  και  σοβαρού-  αλλά  δεν  χαμογελού- 
σε. 

«Αν  λοιπόν  δεν  κάνουμε  έρευνα,  τότε  ο μόνος  τρόπος  είναι 
να  την  πλησιάσουμε  ευθέως,  όπως  είπα  εξαρχής.» 

Η Έρση  κοίταξε  το  ρολόι  της.  Είχαν  ακόμα  αρκετές  ώρες  μέ- 
χρι το  βράδυ. 


Η Πορφυρή  Νύχτα  ήταν  γεμάτη  κόσμο. 

Σερβιτόροι  περιφέρονταν  ανάμεσα  στα  τραπέζια  της  μεγά- 
λης αίθουσας  του  μαγαζιού,  δίνοντας  ποτά  και  φαγητά.  Η μυ- 
ρωδιά του  καπνού  πλανιόταν  στον  χώρο,  καθώς  άλλοι  από 
τους  πελάτες  κάπνιζαν  πούρα,  άλλοι  τσιγάρα  διαφόρων  ειδών, 
και  μερικοί  πίπες.  Ο φωτισμός  ήταν  χαμηλός  και  κόκκινος-  τα 
πάντα  είχαν  μια  πορφυρή  απόχρωση  μέσα  στο  νυχτερινό  κέ- 
ντρο - εκτός  από  την  πίστα.  Εκεί,  ο φωτισμός  ήταν  δυνατός 
και  άχρωμος,  και  η Ξανθίππη  Τερβάνη  έμοιαζε  με  θεά  καθώς 
τραγουδούσε,  κρατώντας  ένα  μικρόφωνο  κοντά  στα  χείλη  της 

και  κάνοντας  χειρονομίες  με  το  άλλο  χέρι:  χειρονομίες  που  α- 
κολουθούσαν τον  ρυθμό  και  τα  λόγια  του  τραγουδιού  της.  Ή- 
ταν ντυμένη  μ’ένα  μακρύ,  κόκκινο,  έξωμο  φόρεμα  που  η φού- 
στα του  ήταν  διχτυωτή  στα  πλάγια.  Στα  χέρια  της  φορούσε 
μακριά  κόκκινα  γάντια,  τα  οποία  τελείωναν  πιο  ψηλά  από  τον 
αγκώνα.  Δαχτυλίδια  γυάλιζαν  στα  δάχτυλα  της  Ξανθίππης, 
πάνω  από  τα  γάντια.  Στον  κατάλευκο  λαιμό  της  άστραφτε  ένα 
αργυρό  περιδέραιο  με  πράσινους  λίθους.  Τα  μαύρα  μαλλιά  της 
ήταν  δεμένα  κωνοειδώς  στην  κορυφή  του  κεφαλιού  της,  σαν 
στέμμα,  και  μέσα  τους  στραφτάλιζαν  διάφορα  μικρά  πετράδια. 
Τα  καταγάλανα  μάτια  της  φώτιζαν  σαν  αστέρια.  Τα  χείλη  της 
ήταν  βαμμένα  κόκκινα,  έντονα. 

Κόκκινο  και  άσπρο  και  μαύρο  ήταν  η Ξανθίππη  Τερβάνη, 
καθώς  λικνιζόταν  στον  ρυθμό  του  τραγουδιού  της. 

Οι  άνθρωποι  που  κάθονταν  στα  τραπέζια  του  νυχτερινού  κέ- 
ντρου και  που  στέκονταν  όρθιοι  φώναζαν,  σφύριζαν,  και  χει- 
ρονομούσαν ενθουσιασμένα. 

Την  αγαπάνε , παρατήρησε  η Έρση,  καθώς  εκείνη  κι  ο Χρί- 
στος έμπαιναν  στην  Πορφυρή  Νύχτα  ντυμένοι  όπως  το  νυχτε- 
ρινό κέντρο  απαιτούσε. 

«Δε  νομίζω  ότι  υπάρχει  κανένα  τραπέζι  άδειο  κοντά  στην  πί- 
στα,» είπε  ο Χρίστος  στ’αφτί  της. 

Η Έρση  ένευσε,  και  του  έδειξε  ένα  τραπέζι  στο  πλάι,  όπου 
δεν  φαινόταν  να  κάθεται  κανένας.  Ο Χρίστος  δεν  διαφώνησε, 
έτσι  πήγαν  προς  τα  εκεί. 

Ένας  σερβιτόρος  ήρθε  κοντά  τους  και  ρώτησε  τι  να  τους  φέ- 
ρει. Ο Χρίστος  παράγγειλε  έναν  Πορφυρό  Άνεμο  - ένα  ποτό 
που  περισσότερο  στην  Άκρη  το  έπιναν  και  που  από  εκεί  είχε 
εξαπλωθεί  και  στην  υπόλοιπη  Σεργήλη.  Η σύνδεση  με  το  Πορ- 
φυρό Κενό  και  τους  Ανέμους  του  Κενού  δεν  ήταν  τυχαία,  προ- 
φανώς. Η Έρση  παράγγειλε  έναν  Κρύο  Ουρανό  και  μια  μερίδα 
ψητά  κομμάτια  χοιρινού,  για  να  έχουν  κάτι  να  τσιμπάνε  μαζί 
με  το  ποτό. 

Μετά,  απλά  παρακολουθούσαν  την  παράσταση  της  Ξανθίπ- 
πης. 

Η Έρση  δεν  είχε  έρθει  τυχαία  αυτή  την  ώρα  στην  Πορφυρή 
Νύχτα.  Θα  μπορούσε  να  ερχόταν  και  νωρίτερα,  για  να  συνα- 
ντήσει αμέσως  την  τραγουδίστρια.  Όμως  δεν  το  είχε  κάνει  για- 
τί ήθελε  να  της  μιλήσει  ύστερα  από  την  παράστασή  της,  όχι 
πριν.  Η Έρση  πίστευε  ότι  μετά  την  παράσταση  θα  είχε  καλύ- 
τερες πιθανότητες  να  πείσει  την  Ξανθίππη  να  συνεργαστεί  μα- 
ζί της.  Κατά  πρώτον,  η τραγουδίστρια  θα  ήταν  κουρασμένη  κι 
επομένως  ευκολότερος  στόχος  σε  οποιαδήποτε  προσπάθεια 
πειθούς.  Κατά  δεύτερον,  το  μυαλό  της  Ξανθίππης  θα  είχε  πά- 
ρει αέρα,  αν  την  είχε  καταλάβει  καλά  η Έρση·  θα  έβλεπε  τον 
εαυτό  της  σαν  θεά-  κι  όταν  δεχόταν  μια  πρόταση  να  κάνει  το 
όνειρό  της  πραγματικότητα  - να  γίνει  γνωστή  σ’ολόκληρη  τη 
Σεργήλη  - μάλλον  θα  έλεγε  ναι. 

Ή,  τουλάχιστον,  έτσι  ευχόταν  η Έρση. 

Πρέπει  να  ρισκάρω.  Αν  δε  ρισκάρω,  δε  θα  κερδίσω  τίποτα. 

Και  με  τον  Ξενοκράτη  είχε  ρισκάρει,  εξάλλου  - και  είχε  κερ- 
δίσει. Ήλπιζε  μόνο  η τύχη  της  να  μην  την  εγκατέλειπε  τώρα... 
Έκανε  μια  σιωπηλή  προσευχή  στη  Λόρκη,  συνειδητοποιώντας 
ότι  ποτέ  άλλοτε  δεν  είχε  προσευχηθεί  στην  Κυρά  της  Απάτης. 
Βασικά,  συνήθως,  δεν  προσευχόταν  σε  κανέναν  θεό.  Όπως  και 
πολλοί  άλλοι  Σεργήλιοι,  έτσι  κι  η Έρση  δεν  έδινε  μεγάλη  ση- 
μασία στους  θεούς  από  τότε  που  οι  Παντοκρατορικοί  είχαν  α- 
ντικαταστήσει, δια  της  βίας,  τη  θρησκεία  της  Αρτάλης  με  τη 
θρησκεία  του  Κρόνου,  ο οποίος  ήταν,  ουσιαστικά,  ένας  εξωδι- 
αστασιακός  θεός. 

Η παράσταση  της  Ξανθίππης  Τερβάνης  τελείωσε  καμία  ώρα 
μετά  τα  μεσάνυχτα,  και  ο φωτισμός  στο  κέντρο  άλλαξε.  Η πί- 
στα σκοτείνιασε  τελείως,  και  το  φως  στον  υπόλοιπο  χώρο  δυ- 
νάμωσε κάπως,  αν  και  παρέμεινε  πορφυρό,  κάνοντας  τα  πάντα 
να  είναι  αποχρώσεις  του  κόκκινου. 

Η Έρση  και  ο Χρίστος,  έχοντας  τελειώσει  τα  ποτά  τους  και 
τα  κομμάτια  κρέατος  στο  πιάτο  ανάμεσά  τους,  σηκώθηκαν  με- 
τά από  λίγο  και  πλησίασαν  ένα  γκαρσόνι,  για  να  του  πουν  ότι 
ήθελαν  να  μιλήσουν  με  την  κυρία  Τερβάνη.  Ήταν  σημαντικό. 
Επρόκειτο  για  μια  προσφορά  που,  μάλλον,  θα  την  ενδιέφερε. 
Το  γκαρσόνι  υποσχέθηκε  πως  θα  ρωτούσε  και  θα  επέστρεφε 
αμέσως. 

Η Έρση  και  ο Χρίστος  περίμεναν.  Το  γκαρσόνι  δεν  άργησε 
να  έρθει  και  να  τους  ζητήσει  να  το  ακολουθήσουν.  Εκείνοι  υ- 
πάκουσαν, και  οδηγήθηκαν  στο  καμαρίνι  της  Ξανθίππης  Τερ- 
βάνης,  όπου  εκείνη  είχε  βγάλει  το  κόκκινο  φόρεμά  της  και  ή- 
ταν τυλιγμένη  μέσα  στις  πτυχές  μιας  φαρδιάς  πράσινης  ρό- 
μπας. Τα  μαλλιά  της  ήταν  τώρα  λυτά-  χύνονταν  ελεύθερα  στην 
πλάτη  της. 

«Εσύ,  πάλι;»  είπε,  βλέποντας  την  Έρση  - και  μη  μοιάζοντας 
να  της  αρέσει  που  την  ξανάβλεπε. 

«Ναι,  εγώ,»  αποκρίθηκε  εκείνη  προσπαθώντας  να  χαμογε- 
λάσει - και  καταφέρνοντάς  το  καλύτερα  απ’ό,τι  νόμιζε  ότι  θα 
μπορούσε-  γιατί  ο τρόπος  της  τραγουδίστριας,  όπως  και  την 
προηγούμενη  φορά,  δεν  της  άρεσε  καθόλου. 

«Αν  ήρθες  πάλι  να  ρωτήσεις  για  το  διαμέρισμα  που  νοικιά- 
ζω-» 

«Δεν  είμαι  εδώ  γι’ αυτό.  Μπορούμε  να  μιλήσουμε  μόνες;»  Η 
Έρση  κοίταξε  τις  δύο  βοηθούς  που  ήταν  μέσα  στο  καμαρίνι 
μαζί  με  την  Ξανθίππη. 

Εκείνη  ύψωσε  ένα  φρύδι.  «Υπάρχει  καλός  λόγος;» 

«Είμαι  βέβαιη  ότι  θα  σ’ενδιαφέρει  πολύ  αυτό  που  θα  ακού- 
σεις.» Η Έρση  σκέφτηκε  πως  δεν  χρειαζόταν  να  της  μιλά  στον 
πληθυντικό  αφού  κι  εκείνη  στον  ενικό  μιλούσε  έτσι  κι  αλλιώς. 

Η Ξανθίππη  έκανε  νόημα  στις  βοηθούς  της  να  φύγουν.  Και 
μετά  κοίταξε  τον  Χρίστο.  «Ο  κύριος  θα  μείνει;» 

«Αν  δεν  υπάρχει  πρόβλημα...»  είπε  η Έρση. 

«Καλώς.  Ας  μείνει.»  Η Ξανθίππη  άναψε  τσιγάρο  καθώς  οι 
βοηθοί  της  έφευγαν.  Καθισμένη,  σταύρωσε  τα  πόδια  της  στο 
γόνατο-  το  ένα  φύλλο  της  πράσινης  ρόμπας  της  γλίστρησε  στο 
πλάι,  αποκαλύπτοντας  έναν  όμορφο  κατάλευκο  μηρό.  «Καθί- 
στε. Παρακαλώ,»  είπε  η τραγουδίστρια  δείχνοντας,  με  μια  α- 
διάφορη χειρονομία,  κάτι  σκαμνιά. 

Η Έρση  και  ο Χρίστος  κάθισαν.  Η πρώτη  είπε:  «Θα  σε  εκ- 
πλήξει  αυτό  που  θα  ακούσεις,  αλλά  μη  βιαστείς  να  βγάλεις  συ- 
μπέρασμα. Δεν  είμαστε  εναντίον  σου-» 

«Τι  ακριβώς  πάει  να  πει  αυτό;»  Τα  γαλανά  μάτια  της  Ξαν- 
θίππης είχαν  ξαφνικά  στενέψει,  παρατηρώντας  έντονα  το 
πρόσωπο  της  Έρσης. 

«Γνωρίζουμε  ότι  είσαι  μπλεγμένη  στην  απάτη  του  Κύριλλου 
Νυχταστέρη.  Γνωρίζουμε  ότι  κλέψατε  χρήματα  από  τον  Σερ- 
γήλιο  Χρηματοφύλακα  για  να  φτιάξετε  ένα  θέρετρο  στην  Αλ- 
βέρια  και  να  επωφεληθείτε  από  αυτό-» 

Η Ξανθίππη,  απρόσμενα,  γέλασε-  αλλά  το  γέλιο  της  ήταν 
προσποιητό,  δεν  υπήρχε  αμφιβολία.  «Ποιος  σας  είπε  τέτοιες 
σαχλαμάρες;» 

«Δεν  είναι  ψέματα,  και  το  ξέρεις,»  αποκρίθηκε  σταθερά  η 
Έρση.  «Όπως  σου  είπα  και  στην  προηγούμενη  συζήτησή  μας, 
εργάζομαι  για  τον  Σεργήλιο  Χρηματοφύλακα  και-» 

«Δε  νομίζω  ότι  έχουμε  τίποτ’άλλο  να  πούμε.»  Η Ξανθίππη 
σηκώθηκε  από  την  καρέκλα  της. 

«Περίμενε!»  Η Έρση  σηκώθηκε  επίσης.  «Δεν  είμαστε  ενα- 
ντίον σου,  σου  είπα.» 

«Με  κατηγορείς  για  ένα  έγκλημα  που  έχεις  βγάλει  απ’το 
μυαλό  σου,  και  μου  λες  ότι  δεν  είσαι  εναντίον  μου!;»  σύριξε  η 
Ξανθίππη. 

«Δεν  έχω  αποδείξεις  ούτως  ή άλλως,»  της  είπε  η Έρση. 
«Πράγμα  που  σημαίνει  ότι  τα  χέρια  της  τράπεζας  είναι  δεμέ- 
να. Και  γι’αυτό  χρειαζόμαστε  εσένα. » 

«Εμένα...»  Η Ξανθίππη  μόρφασε,  φανερά  παραξενεμένη. 


ΚΩΣΤΑΣ  ΒΟΥΛΑΖΕΡΗΣ  | 678 


Η Έρση  ένευσε.  «Θα  ήθελα  να  σου  ζητήσω  να  συνεργαστείς 
μαζί  μας  προκειμένου  να  παγιδέψουμε  τους  υπόλοιπους  που 
έστησαν  την  απάτη.  Γνωρίζουμε  ότι  η αρχική  ιδέα  ήταν  του 
Κύριλλου  Νυχταστέρη.  Γνωρίζουμε  ότι  οι  συνεργοί  του  είναι  ο 
Φιλοπολίτης  Τασνικέφ,  ο Φρανκ  Νιράκβω,  και...  εσύ.» 

Το  χέρι  που  κρατούσε  το  τσιγάρο  της  Ξανθίππης  φάνηκε  τώ- 
ρα να  τρέμει  λίγο.  Η τραγουδίστρια  έσβησε  το  τσιγάρο  μέσα 
στο  τασάκι.  «Σαχλαμάρες!  Δεν  ξέρω  τίποτα.  Πρώτη  φορά  α- 
κούω για  τους  ανθρώπους  που  αναφέρεις.» 

«Η  τράπεζα  είναι  πρόθυμη  να  σου  κάνει  μια  πρόταση,  αν  τη 
βοηθήσεις.» 

Η Ξανθίππη  ατένισε  τώρα  την  Έρση  συνοφρυωμένη.  «Τι 
πρόταση;» 

«Ο  Σεργήλιος  Χρη ματοφύλακας  μπορεί  να  χρηματοδοτήσει 
μια  περιοδεία  σου  σε  όλη  τη  Σεργήλη,  καθώς  και  μια  μεγάλη 
διαφημιστή  εκστρατεία.  Ολόκληρη  η διάσταση  θ’ακούσει  το 
όνομά  σου,  Ξανθίππη.  Θα  γίνεις  πασίγνωστη.» 

Η Ξανθίππη  εξακολουθούσε  να  είναι  καχύποπτη.  «Και  γιατί 
να  το  κάνει  αυτό  η τράπεζα  για  μένα;» 

«Για  να  συγκεντρώσεις  αποδείξεις  που  μπορούμε  να  χρησι- 
μοποιήσουμε εναντίον  των  υπόλοιπων  ατόμων  που  έστησαν 
την  απάτη  με  τα  δάνεια  της  εταιρείας  Αυτόματος  Στιλογρά- 
φος.» 

Η Ξανθίππη  γέλασε  - και  τούτη  τη  φορά  το  γέλιο  της  ήταν 
πιο  αληθινό.  «Όταν  έχετε  στα  χέρια  σας  αποδείξεις  γι’αυτή 
την...  φανταστική  απάτη,  γιατί  να  μην  κατηγορήσετε  κι  εμένα 
μαζί;  Γιατί  να  μου  δώσετε  όσα  μού  είπες;» 

«Επειδή  θα  έχει  υπογράφει  ανάλογο  συμφωνητικό,»  εξήγησε 
η Έρση.  «Μόλις  η τράπεζα  έχει  τις  αποδείξεις,  θα  σου  δώσει  - 
άνευ  όρων,  όχι  ως  δάνειο  - τα  χρήματα  για  να  κάνεις  την  εκ- 
στρατεία σου  σ’όλη  τη  Σεργήλη.  Εκείνο  που  ενδιαφέρει  τον 
Σεργήλιο  Χρη  ματοφύλακα,  Ξανθίππη,  δεν  είναι  να  τιμωρήσει 
εσένα,  ή οποιονδήποτε  άλλο,  αλλά  να  πάρει  πίσω  τα  λεφτά  που 

έχασε.  Μιλάμε  για  ένα  εκατομμύριο  τριακόσιες-πενήντα  χι- 
λιάδες ήλιους!  Η τράπεζα,  μόλις  έχει  τις  αποδείξεις,  θα  απαι- 
τήσει από  τους  απατεώνες  να  της  επιστρέφουν  τα  χρήματα, 
αλλιώς  θα  υπάρξουν  οικονομικές  συνέπειες  γι’ αυτούς.  Από  ε- 
σένα, όμως,  δεν  θα  ζητηθεί  τίποτα,»  της  τόνισε  η Έρση.  «Αν 
φυσικά  δεχτείς  να  μας  βοηθήσεις.  Γιατί,  αν  δεν  μας  βοηθήσεις, 
τότε,  στο  τέλος,  θα  κατηγορηθείς  κι  εσύ  μαζί  με  τους  υπόλοι- 
πους.» 

Η Ξανθίππη  ήταν  τώρα  σκεπτική·  μασούσε  το  κάτω  της  χεί- 
λος, χαλώντας  την  κόκκινη  βαφή. 

«Τι  λες,  λοιπόν;  Θέλεις  να  το  σκεφτείς  και  να  επικοινωνήσεις 
μαζί  μου;»  Η Έρση  πήρε  μια  κάρτα  από  τη  μικρή  δερμάτινη 
τσάντα  της  και  την  πρότεινε  προς  την  τραγουδίστρια. 

Εκείνη  τη  δέχτηκε.  «Θα  το  έχω  υπόψη  μου,»  είπε,  εσκεμμένα 
αινιγματικά. 

«Δε  θα  περιμένω  πολύ,»  την  προειδοποίησε  η Έρση.  «Ο  χρό- 
νος που  έχεις  είναι  μέχρι  αύριο  βράδυ.  Θέλω  να  με  καλέσεις, 
να  μου  πεις  αν  τελικά  σ’ενδιαφέρει  να  γίνεις  διάσημη 
σ’ολόκληρη  τη  Σεργήλη  ή όχι.» 

Η Ξανθίππη  έμεινε  σιωπηλή. 

«Καληνύχτα,»  τη  χαιρέτησε  η Έρση,  χαμογελώντας·  και  ε- 
κείνη κι  ο Χρίστος  βγήκαν  από  το  καμαρίνι  της. 


Η αναμονή  της  δεν  ήταν  μεγάλη.  Λίγες  ώρες  μετά  το  επόμενο 
μεσημέρι,  αφού  εκείνη  κι  ο Χρίστος  είχαν  φάει  και  ήταν  στον 
καναπέ,  ο επικοινωνιακός  δίαυλος  του  ξενοδοχείου  κουδούνι- 
σε. 

«Αυτή  είναι.  Είμαι  σίγουρη.»  Η Έρση  ήταν  ξαπλωμένη  ανά- 
σκελα επάνω  στο  μαλακό  κάθισμα,  και  τα  γυμνά  της  πόδια 
βρίσκονταν  στα  χέρια  του  Χρίστου,  ο οποίος  καθόταν  στην  άλ- 
λη άκρη,  παίζοντας  με  τα  δάχτυλά  της.  Τα  νύχια  της  ήταν  βαμ- 

μένα  με  μια  σκούρα  μπλε  βαφή  που  όταν  δεν  τη  χτυπούσε  ά- 
μεσα το  φως  έμοιαζε  μαύρη. 

«Θα  της  μιλήσεις,  λοιπόν;» 

«Βαριέμαι  να  σηκωθώ,»  είπε  η Έρση  μειδιώντας·  αλλά  μετά 
πήρε  τα  πόδια  της  από  τα  χέρια  του  Χρίστου  και  σηκώθηκε 
από  τον  καναπέ,  πηγαίνοντας  στον  δίαυλο. 

Τον  άνοιξε,  φέρνοντας  το  ακουστικό  στ’αφτί  της.  «Μάλι- 
στα; » 

«Η  κυρία  Κάρινλωφ;»  Η φωνή  της  Ξανθίππης,  σίγουρα. 

«Μάλιστα.» 

«Η  Ξανθίππη  Τερβάνη  είμαι.  Θα  ήθελα  να  μιλήσουμε.  Στην 
Πορφυρή  Νύχτα,  στο  καμαρίνι  μου.» 

Έπιασε  το  αγκίστρι!  «Ασφαλώς.  Σε  πόση  ώρα;» 

«Σε  καμία  ώρα  θα  ήταν  καλά;» 

«Βεβαίως.  Θα  είμαι  εκεί.» 

«Θα  έχεις  και  το  συμφωνητικό  μαζί  σου;» 

«Ναι.  Θα  το  ετοιμάσω  τώρα.  Αυτό  σημαίνει,  όμως,  ότι  ίσως 
να  αργήσω  λίγο.  Μιάμιση  ώρα,  ας  πούμε.» 

«Όπως  θέλεις.» 

Η Έρση  τη  χαιρέτησε  και  έκλεισε  τον  δίαυλο. 

Στράφηκε  στον  Χρίστο,  μειδιώντας.  «Την  έχουμε!»  είπε.  «Ο 
Ξενοκράτης  είχε  δίκιο.» 

Ο Χρίστος,  ως  συνήθως,  φαινόταν  καχύποπτος. 

Η Έρση  γέλασε,  και  πήγε  προς  το  γραφείο  της. 


Η Ξανθίππη  δεν  ήταν  μόνη  στο  καμαρίνι.  Ούτε  ήταν  ντυμένη, 
τώρα,  με  τη  ρόμπα  της.  Φορούσε  ένα  αμάνικο  μαύρο  φόρεμα 
με  μυτερό  ντεκολτέ,  ψηλό  γιακά,  και  γυαλιστερά  ασημένια 
κουμπιά.  Τα  μαλλιά  της  ήταν  χτενισμένα  προς  τα  κάτω,  και 
από  τ’αφτιά  της  κρέμονταν  μακριά  σκουλαρίκια.  Μαζί  της  ή- 
ταν μια  άλλη  γυναίκα  που  φορούσε  ταγέρ  και  κρατούσε  έναν 

χαρτοφύλακα.  Το  δέρμα  της  ήταν  λευκό-ροζ  και  τα  μαλλιά  της 
καστανά.  Τα  είχε  δεμένα  κότσο  πίσω  απ’το  κεφάλι. 

«Η  δικηγόρος  μου,»  είπε  η Ξανθίππη.  «Θα  κοιτάξει  το  συμ- 
φωνητικό προτού  αποφασίσω  να  υπογράψω.» 

«Κανένα  πρόβλημα,»  αποκρίθηκε  η Έρση,  και  έδωσε  στη  δι- 
κηγόρο τα  χαρτιά.  Η Ξανθίππη  Τερβάνη,  λοιπόν,  δεν  ήταν  λι- 
γότερο επιφυλακτική  από  τον  Τρύπα  Ξενοκράτη·  και  ίσως  να 
ήταν  και  το  ίδιο  επικίνδυνη  παρότι  δεν  της  φαινόταν  με  την 
πρώτη  ματιά. 

Η δικηγόρος  διάβασε  το  συμφωνητικό  όσο  όλοι  τους  κάθο- 
νταν σε  καρέκλες  και  μια  βοηθός  πρόσφερε  στον  καθένα  ό,τι 
ποτό  ήθελε.  Η Έρση  ήταν  σιωπηλή,  περιμένοντας  να  δει  τι  θα 
έλεγε  η δικηγόρος.  Εκείνη  τής  επέστρεψε,  τελικά,  τα  φύλλα 
του  συμφωνητικού  και  της  έκανε  μερικές  ερωτήσεις  που  η Έρ- 
ση θεώρησε  μάλλον  διαδικαστικές.  Χωρίς  δισταγμό,  απάντησε. 
Άλλωστε,  δεν  είχε  τίποτα  να  κρύψει  ή να  συγκαλύψει,  εκτός 
από  το  όνομα  του  Ξενοκράτη. 

«Ποιος  σας  έδωσε  τις  πληροφορίες  για  την  υποτιθέμενη  α- 
πάτη;» ρώτησε  η δικηγόρος  - προσεχτικά.  Ανέφερε  την  απάτη 
ως  υποτιθέμενη  διότι,  αναμφίβολα,  γνώριζε  ότι  μπορεί  η Έρση 
να  ηχογραφούσε  τη  συζήτηση  με  κάποια  κρυφή  συσκευή  μέσα 
στα  ρούχα  της. 

«Αυτό  δεν  μπορώ  να  σας  το  αποκαλύψω,  δυστυχώς.  Πρόκει- 
ται για  στοιχεία  που  συλλέξαμε  από  διάφορες  πηγές.» 

Η Ξανθίππη  ρώτησε:  «Η  χρηματοδότηση  θα  ξεκινήσει  αμέ- 
σως μόλις  βάλω  την  υπογραφή  μου;» 

Γιατί  δεν  διαβάζεις  κι  εσύ  το  συμφωνητικό  όπως  η δικηγόρος 
σου;  «Η  χρηματοδότηση  θα  ξεκινήσει  μόνο  αφότου  έχεις  συλ- 
λέξει  για  την  τράπεζα  τις  αποδείξεις  που  χρειάζεται.» 

Η Ξανθίππη  συνοφρυώθηκε,  φανερά  δυσάρεστη  μένη. 

«Ποια  άλλη  εγγύηση  έχει  η τράπεζα  ότι  δεν  θα  την  προδώ- 
σεις;»  της  είπε  η Έρση. 

«Δεν  θα  έκανα  ποτέ  κάτι  τέτοιο  αφού  έχω  συμφωνήσει.» 

Ναι,  είμαι  σίγουρη...  «Όπως  και  νάχει,  η τράπεζα  οφείλει  να 
πάρει  τα  μέτρα  της.  Έτσι  γίνονται  όλες  οι  συναλλαγές  της.» 

Η Έρση  έβαλε  την  υπογραφή  της  στο  συμφωνητικό,  και  το 
έδωσε  στην  Ξανθίππη,  η οποία  υπέγραψε  επίσης. 

«Τώρα,»  είπε  η Έρση,  «μπορούμε  να  μιλήσουμε  ανεπίση- 
μα;» 

«Ασφαλώς,»  αποκρίθηκεη  Ξανθίππη. 

«Η  δικηγόρος  σου  θα  μείνει;» 

«Θα  το  προτιμούσα.» 

Δεν  είχε  σημασία,  ούτως  ή άλλως.  «Πες  μου  πώς  σκέφτεσαι 
να  πάρεις  τις  αποδείξεις  από  τους  υπόλοιπους.» 

Η Ξανθίππη  δεν  απάντησε  αμέσως.  Άναψε  τσιγάρο. 

«Ο  σωματοφύλακάς  μου,»  είπε  η Έρση,  δείχνοντας  τον  Χρί- 
στο με  μια  ελαφριά  κίνηση  του  κεφαλιού,  «ήταν  κάποτε  ιδιω- 
τικός ερευνητής.  Μπορεί  να  έχει  κάποιες  προτάσεις  να  κάνει, 
αν  θέλεις  να  τις  ακούσεις...» 

Η Ξανθίππη  έστρεψε  το  βλέμμα  της  στον  Χρίστο. 

«Το  πιο  απλό  είναι  να  τους  ηχογραφήσεις  με  κάποια  μικρή 
συσκευή  που  θα  έχεις  κρυμμένη  επάνω  σου,»  της  είπε  εκείνος. 

«Γιατί  να  θέλουν  να  συζητήσουν  για  την  υπόθεση  των  δανεί- 
ων μαζί  μου;»  ρώτησε  η Ξανθίππη.  «Δεν  είναι  κάτι  το  οποίο 
συζητάμε  χωρίς  λόγο.  Όταν  συναντιόμαστε.  Και,  μη  νομίζεις, 
δε  συναντιόμαστε  τόσο  συχνά.» 

«Θα  πρέπει,  τότε,  να  τους  κάνεις  να  συζητήσουν  για  την  α- 
πάτη. Χωρίς,  βέβαια,  να  καταλάβουν  ότι  τους  πιέζεις  έχοντας 
κατά  νου  κάτι  το  ύποπτο.» 

Η Ξανθίππη  φύσηξε  καπνό  προς  το  ταβάνι.  «Για  να  γίνει  αυ- 
τό, θα  πρέπει  να  παραπονεθώ  για  κάτι.  Αλλιώς  δεν  πρόκειται 
ποτέ  να  αναφέρουν  το  θέμα.» 

«Ζήτα  τους  μεγαλύτερο  μερίδιο,»  πρότεινε  ο Χρίστος. 

«Από  τα  κέρδη  του  θέρετρου;» 

Ο Χρίστος  μόρφασε.  «Ναι.  Μια  αφορμή  χρειαζόμαστε  μόνο, 
ώστε  να  τους  βάλεις  να  μιλήσουν  για  την  απάτη  με  τρόπο  που 
θα  τους  εκθέτει  αν  τους  ηχογραφήσεις.» 

Η Ξανθίππη  τίναξε  στάχτη  μέσα  στο  τασάκι  πλάι  της,  κάτω 
από  τον  καθρέφτη.  «Η  αλήθεια  είναι  ότι  δεν  μου  έχουν  δώσει 
όσα  θα  έπρεπε,»  ομολόγησε.  «Το  δικό  μου  μερίδιο  είναι  το  μι- 
κρότερο.» 

Η δικηγόρος  τής  έριξε  ένα  έντονο  βλέμμα,  σαν  να  ήθελε  να 
την  προειδοποιήσει  να  μη  λέει  τόσα  πολλά.  Η Ξανθίππη  κατά- 
λαβε αμέσως  το  υπονοούμενο  και  έπαψε  να  μιλά,  απότομα. 
Πήρε  μια  τζούρα  από  το  τσιγάρο  της.  Χαμογέλασε. 

«Θα  βρω  τρόπο,»  υποσχέθηκε.  «Θα  έχετε  τις  αποδείξεις 
σας.» 

«Σε  πόσο  καιρό,  το  υπολογίζεις;»  τη  ρώτησε  η Έρση. 

«Σύντομα,»  αποκρίθηκε  εκείνη.  «Θα  εξακολουθείς  να  είσαι 
στην  Άκρη;» 

«Εσύ  στην  Άκρη  θα  τους  συναντήσεις  τους  άλλους;» 

«Δε  νομίζω,»  είπε  η Ξανθίππη,  συνοφρυωμένη  σκεπτικά. 
«Μάλλον  όχι.» 

«Επομένως,  μπορούμε  να  συναντηθούμε  και  σε  κάποια  άλλη 
πόλη.  Σωστά;» 

«Ναι,  υποθέτω...»  Η Ξανθίππη  έσβησε  το  τσιγάρο  της. 

«Στη  Μέλβερηθ,  ας  πούμε;  Στη  Θακέρκοβ;» 

Η Ξανθίππη  ένευσε.  «Ναι,  κάπου  εκεί.» 

«Πρέπει  να  ξέρω  σε  ποια  πόλη  συγκεκριμένα,»  της  είπε  η 
Έρση.  «Για  να  σε  περιμένω.  Για  να  σου  πω  πώς  να  επικοινω- 
νήσεις μαζί  μου.» 

Η Ξανθίππη  σταύρωσε  τα  χέρια  της  εμπρός  της,  σούφρωσε 
τα  χείλη  κοιτάζοντας  το  πάτωμα.  Μετά,  ύψωσε  το  βλέμμα  στην 
Έρση  και  αποκρίθηκε:  «Στη  Μέλβερηθ.» 

«Καλώς.»  Η Έρση  έβγαλε  μια  κάρτα  από  την  τσάντα  της  και 
την  έδωσε  στην  τραγουδίστρια. 

Εκείνη  την  πήρε  στο  χέρι  και  τη  διάβασε.  Μειδιώντας  είπε: 
«Έχεις  μια  κάρτα  για  κάθε  πόλη;» 

«Περισσότερες,»  παραδέχτηκε  η Έρση,  επιστρέφοντάς  της 
το  μειδίαμα.  Και  πρόσθεσε:  «Σε  λίγο  καιρό,  κι  εσύ  θα  έχεις.» 

Τα  μάτια  της  Ξανθίππης  γυάλισαν  και  η Έρση  ήξερε  ότι  από 
το  μυαλό  της,  σίγουρα,  περνούσαν  σκέψεις  μεγάλης  φήμης  και 
διασημότητας  από  τη  μια  άκρη  της  διάστασης  της  Σεργήλης  ώς 
την  άλλη. 


15· 

Απόσπασμα  από  ηχογραψημένη  συζήτηση. 

ΚΥΡΙΛΛΟΣ  ΝΥΧΤΑΣΤΕΡΗΣ:  Κι  αυτός  είναι  ο λόγος  που  μας 

συγκέντρωσες  όλους  εδώ; 

ΞΑΝΘΙΠΠΗ  ΤΕΡΒΑΝΗ:  (απότομα)  Δεν  είναι  αρκετός; 

ΦΙΛΟΠΟΛΙΤΗΣ  ΤΑΣΝΙΚΕΦ:  Δεν  καταλαβαίνω  το  πρόβλημα.  Αυτά 
συμφωνήθηκαν  στην  αρχή·  δεν  μπορούν  ν' αλλάξουν  τώρα. 
Ξ.Τ.:  Μιλάτε  σα  να  πρόκειται,  ούτως  ή άλλως,  για  νόμιμη 
συμφωνία,  ενώ  όλοι  ξέρουμε  πως  είναι  παράνομη! 

Κ.Ν.:  Τι  σημασία  έχει  αυτό;  Δεν  υπάρχει  λόγος  που  ζητάς 
μεγαλύτερο  μερίδιο  από  τα  κέρδη  του  θέρετρου! 

ΦΡΑΝΚ  ΝΙΡΑΚΒΩ:  (ειρωνικά)  Ξύπνησες  ένα  πρωί  και  σκέφτη- 

κες  ότι  θα  ήταν  καλά  να  παίρνεις  περισσότερα  λεφτά  από 
τη  συλλογική  μας  επιχείρηση; 

Φ . Τ . : (γελά) 

Ξ.Τ.:  Δεν  αστειεύομαι!  Όλοι  σας  έχετε  μεγαλύτερο  μερί- 

διο από  εμένα! 

Φ.Ν.:  Επειδή,  ίσως,  έχουμε  όλοι  προσφέρει  κάτι  περισσό- 
τ ερο- 

Ξ . Τ . : Σαν  τ ι ; 

Κ.Ν.:  Είναι  εκτός  συζήτησης  τώρα  να  αυξηθεί  το  μερίδιό 

σου.  Κακώς  μας  συγκέντρωσες  άρον-άρον.  Νόμιζα  ότι  επρό- 
κειτο  για  κάτι  αληθινά  σημαντικό! 

Ξ.Τ.:  Μισό  λεπτό!  Απαντήστε  μου  σ'αυτό:  Τι  περισσότερο 

έχετε  προσφέρει;  0 καθένας  από  εσάς! 

Φ.Ν.:  Βλέπεις  κανένας  να  παραπονιέται,  για  παράδειγμα, 

που  ο κύριος  Νυχταστέρης  έχει  το  μεγαλύτερο  μερίδιο  από 
όλους  μας; 

Ξ.Τ.:  Δεν  είναι  το  ίδιο  πράγμα! 

Φ . Ν . : Σοβαρά... 

Ξ.Τ.:  Μη  με  ειρωνεύεσαι,  στρατόχαρο  σκυλί! 

Φ.Ν.:  Πρόσεχε  τα  λόγια  σου! 

Κ.Ν.:  Η συνάντηση  αυτή  νομίζω  ότι  μπορεί  να  τελειώσει 

εδώ . 

(Κάποιοι  ακούγονται  να  σηκώνονται  από  τις  καρέκλες 
τους . ) 

Ξ.Τ.:  Δεν  τελείωσα!  Θέλω  να  με  ακούσετε. 

Φ.Τ.:  (αναστενάζοντας)  Εντάξει·  ας  την  ακούσουμε  για  να 

λήξε  ι... 

(Κάποιοι  ακούγονται  να  καθίζουν.) 

Κ.Ν.:  Πες  μας,  λοιπόν,  Ξανθίππη... 

Ξ.Τ.:  Η όλη  ιδέα  ήταν  δική  σου,  Κύριλλε.  Το  παραδέχομαι 
αυτό.  Εσύ  σκέφτηκες  να  κάνουμε  το  θέρετρο  στην  Αλβέρια 
ζητώντας  δάνεια  από  διάφορα  υποκαταστήματα  του  Σεργήλι- 
ου  Χρηματοφύλακα,  ως  Αυτόματος  Στ  ιλογράφος  - μια  εταί- 
ρε ία-φάντασμα . Κι  επομένως,  δεν  αρνούμαι  ότι  σου  αναλο- 
γεί μεγαλύτερο  μερίδιο  από  τα  έσοδα  του  θέρετρου... 

(Σιωπή  ακολουθεί  για  8 δευτερόλεπτα.) 

Κ.Ν.:  Ναι,  συνέχισε. 

Ξ.Τ.:  0 Φιλοπολίτης  φρόντισε  να  στήσει  την  απάτη  με  τον 
Αυτόματο  Στ ιλογράφο  στη  Νίρβεκ  ώστε  να  πάρει  δάνειο  από 
το  υποκατάστημα  του  Σεργήλιου  Χρηματοφύλακα  σ' εκείνη 
την  περιοχή.  0 Φρανκ  φρόντισε  να  στήσει  παρόμοια  απάτη 
στη  Μέλβερηθ.  Εσύ,  Κύριλλε,  έστησες  παρόμοια  απάτη  στη 
Θακέρκοβ.  Το  αρνείστε  αυτό; 

Φ.Ν.:  Δεν  καταλαβαίνω  ποιο  είναι  το  νόημα  τούτης  της 
συζήτησης... 

Φ.Τ.:  Κανείς  δεν  τα  αρνείται  αυτά,  Ξανθίππη.  Πού  θες  να 
καταλήξε ις; 

Ξ.Τ.:  Την  ίδια  απάτη  μ' εσάς  έστησα  κι  εγώ  στην  Άκρη, 
προκειμένου  να  πάρω  δάνειο  από  το  υποκατάστημα  του  Σερ- 
γήλιου Χρηματοφύλακα  και  να  προστεθούν  τα  χρήματα  στο 
κεφάλαιο  για  το  θέρετρό  μας  στην  Αλβέρια.  Δεν  καταλα- 

βαίνω,  επομένως,  για  ποιο  λόγο  το  δικό  μου  μερίδιο  να 
είναι  το  μικρότερο! 

Φ.Ν.:  Είσαι  πιο  χαζή,  λοιπόν,  απ' ό, τι  φαίνεσαι- 
Ξ.Τ.:  Να  πας  να  γα- 

Κ.Ν.:  (χτυπώντας  το  χέρι  του,  μάλλον,  πάνω  σε  κάποιο 

έπιπλο)  Να  λείπουν  οι  ευγενικές  προσφωνήσεις  όσο  είστε 
στο  σπίτι  μου . 

Φ.Τ.:  (μιλώντας  στην  Ξ.Τ.  μάλλον)  Νομίζω  πως  ξεχνάς  ότι 

εμείς  δεν  στήσαμε  μόνο  την  απάτη.  0 Κύριλλος  είχε  την 
ιδέα·  εγώ  θα  φροντίσω  να  φέρω  υλικά  για  το  θέρετρο·  ο 
Φρανκ  θα  φροντίσει  να  μην  έχουμε...  Παντοκρατορ  ικά  μπλε- 
ξ ίματα . 

Ξ.Τ.:  Το  ξέρετε  ότι  μπορώ  να  προσελκύσω  κόσμο  στο  θέρε- 
τρο με  τις  παραστάσεις  μου. 

Φ . Ν . : (γελά) 

(Βρισιές  ακούγονται,  και  πολλές  φωνές  μαζί.) 


ιό. 

Ο επικοινωνιακός  δίαυλος  κουδούνισε. 

Η Έρση,  που  είχε  ξυπνήσει  πριν  από  λίγο,  πλησίασε  και  τον 
άνοιξε,  φέρνοντας  το  ακουστικό  στο  αφτί  της. 

«Παρακαλώ.» 

«Η  κυρία  Έρση  Κάρινλωφ;» 

«Η  ίδια.» 

«Η Ξανθίππη  Τερβάνη  είμαι.  Θέλω  να  συναντηθούμε.» 
«Μπορείς  να  είσαι  στο  ξενοδοχείο  μου  σε  καμία  ώρα;»  τη 
ρώτησε  η Έρση. 

«Ναι.» 

Η Έρση  έκλεισε  τον  δίαυλο.  Τον  άνοιξε  πάλι  και  παράγγειλε 
πρωινό.  Μετά,  άρχισε  να  ντύνεται. 

Ήταν  μόνη  της  στη  σουίτα-  ο Χρίστος  δεν  ήταν  εδώ.  Είχαν 
περάσει  αρκετές  μέρες  ύστερα  από  την  τελευταία  της  συνά- 
ντηση με  την  Ξανθίππη  Τερβάνη.  Η Έρση  είχε  επιστρέφει 

στην  Άντχορκ,  είχε  δώσει  μια  συνοπτική  (και  γενική)  αναφορά 
στην  Κεντρική  Διοίκηση  του  Σεργήλιου  Χρη ματοφύλακα,  και 
είχε  δηλώσει  πως  η έρευνά  της  συνεχιζόταν  και,  σύντομα,  ήλ- 
πιζε  να  είχε  αποτελέσματα. 

Στην  Άντχορκ  είχε,  βέβαια,  συναντήσει  και  τον  Νύσο,  και  του 
είχε  πει  τις  τελευταίες  της  περιπέτειες  - παραλείποντας,  εν- 
νοείται, να  αναφέρει  την  ερωτική  της  σχέση  με  τον  Χρίστο. 
Δεν  ήθελε  να  τα  χαλάσει  με  τον  Νύσο-  της  άρεσε  ακόμα.  Της 
άρεσαν  κι  οι  δυο  τους,  αν  ήθελε  να  είναι  ειλικρινής  με  τον  εαυ- 
τό της·  και  δεν  ήξερε  τι  να  κάνει. 

Δεν  συνάντησε  καθόλου  τον  Χρίστο,  όσο  βρισκόταν  στην  Ά- 
ντχορκ, κι  εκείνος  φάνηκε  να  κατανοεί  τον  λόγο  που  η Έρση  το 
έκανε  αυτό.  Την  ίδια  την  Έρση,  όμως,  την  πείραξε  λίγο  η αντί- 
δρασή του-  νόμιζε  ότι  θα  ήταν  πιο...  ένθερμος.  Νόμιζε  ότι  θα 
την  αναζητούσε  για  να  τη  συναντήσει,  ακόμα  κι  αν  εκείνη  τού 
το  αρνιόταν.  Τόσο  καιρό,  άλλωστε,  που  δεν  ήταν  τίποτα  πε- 
ρισσότερο από  ένας  σωματοφύλακάς  της,  της  έκανε  υπαινιγ- 
μούς· τα  είχε  τώρα  ξεχάσει  όλα; 

Μια  νύχτα,  αργά  μετά  τα  μεσάνυχτα,  ενώ  ήταν  ξαπλωμένη 
πλάι  στον  Νύσο  και  κοίταζε  το  ταβάνι,  δεν  μπορούσε  να  κοι- 
μηθεί. Σκεφτόταν  τον  Χρίστο.  Και  ήταν  τσαντισμένη,  αν  και 
ήξερε  πως  δεν  θα  έπρεπε  να  είναι.  Ούτε  θα  έπρεπε  να  σκέφτε- 
ται τον  Χρίστο,  τώρα  που  βρισκόταν  μαζί  με  τον  «κανονικό  της 
άντρα»,  ό,τι  κι  αν  σήμαινε  αυτό. 

Γαμώτο,  είχε  συλλογιστεί  εκείνη  τη  νύχτα.  Η έρημος  νότια 
της  Ύγκρας  φαίνεται  πως  έψησε  τελείως  τον  εγκέφαλό  μου! 
Αλλά  δεν  ήταν  μόνο  ο εγκέφαλός  της  που  διεγειρόταν  όποτε 
σκεφτόταν  τις  στιγμές  που  είχε  περάσει  μαζί  με  τον  Χρίστο. 

Τώρα,  που  η Έρση  βρισκόταν  στη  Μέλβερηθ  προκειμένου  να 
έρθει  σε  επαφή  με  την  Ξανθίππη  Τερβάνη,  είχε  πάλι  δύο  σω- 
ματοφύλακες κοντά  της.  Τον  Χρίστο  και  έναν  καινούργιο  που 
της  είχε  δώσει  η τράπεζα  για  να  αντικαταστήσει  τη  Άυκία.  Ο- 
νομαζόταν Νικόδημος,  και  ήταν  κατάμαυρος  στο  δέρμα,  με 

πράσινα,  κοντοκουρεμένα  μαλλιά  και  μυώδες  σώμα  που  θύμιζε 
αθλητή.  Ο Χρίστος  τον  γνώριζε  από  παλιά,  όσο  δούλευαν  κι  οι 
δυο  τους  για  τον  Σεργήλιο  Χρη ματοφύλακα.  Η Έρση  πρώτη 
φορά  τον  έβλεπε.  Εντάξει  τής  φαινόταν,  πάντως:  ένας  συνηθι- 
σμένος τύπος  που  έμοιαζε  να  ξέρει  τη  δουλειά  του. 

Κανένας  από  τους  δύο  σωματοφύλακες  δεν  έμενε  μαζί  της 
στη  σουίτα  της.  Δεν  υπήρχε  ανάγκη  για  άμεση  προστασία  αυτή 
τη  στιγμή.  Τουλάχιστον,  έτσι  τους  είχε  πει  η Έρση,  και  παρότι 
ο Χρίστος  είχε  διαφωνήσει  ήταν  υποχρεωμένος  να  σεβαστεί 
την  επιθυμία  της,  αφού  εκείνη  ήταν  η Ιπτάμενη  Επόπτρια. 

Η Έρση  αισθανόταν  μπερδεμένη.  Κατά  πρώτον,  σκεφτόταν 
πως  θα  ήταν  καλύτερα,  ίσως,  να  απομακρυνθεί  από  τον  Χρί- 
στο. Κατά  δεύτερον,  δεν  ήθελε,  σε  καμία  περίπτωση,  ο Νικό- 
δημος να  υποψιαστεί  ότι  εκείνη  είχε  ερωτική  σχέση  με  τον  συ- 
νάδελφό του-  γι’αυτό  κιόλας  δεν  μπορούσε  να  πει  μόνο  στον 
Χρίστο  να  μένει  μαζί  της  στο  ξενοδοχείο.  Συγχρόνως,  όμως, 
δεν  τους  ήθελε  και  τους  δύο  στη  σουίτα  της  επειδή  ήταν  σίγου- 
ρη πως  θα  ένιωθε  άσχημα  έχοντας  τον  Χρίστο  τόσο  κοντά  της 
αλλά  όχι  και  στο  κρεβάτι  της. 

Ήταν  μπερδεμένη. 

Αλλά  τώρα  δεν  σκεφτόταν  ούτε  τον  Χρίστο,  ούτε  τον  Νικό- 
δημο, ούτε  τον  Νύσο,  καθώς  σε  λίγο  θα  συναντούσε  την  Ξαν- 
θίππη. Προετοιμαζόταν  ν’ακούσει  τι  θα  της  έλεγε  τελικά  η 
τραγουδίστρια.  Προετοιμαζόταν  για  οτιδήποτε.  Γιατί  δεν  μπο- 
ρούσε να  είναι  βέβαιη  ότι  η Ξανθίππη  θα  είχε  κατορθώσει  να 
συγκεντρώσει  τις  αποδείξεις.  Ίσως  να  είχε  αποτύχει,  ή ίσως  να 
είχε  αλλάξει  γνώμη.  Και  τότε,  η Έρση  θα  είχε  να  αντιμετωπίσει 
την  οργή  της  Κεντρικής  Διοίκησης·  ήταν  σίγουρη  γι’αυτό.  Πι- 
θανώς να  έχανε  τη  δουλειά  της.  Είχε  ξοδέψει  πολλά  χρήματα 
άσκοπα,  αν  αυτά  τα  χρήματα  δεν  βοηθούσαν  τελικά  να  παγι- 
δευτούν οι  απατεώνες  του  Αυτόματου  Στιλογράφου. 

Καθώς  ντυνόταν,  η Έρση  σκέφτηκε  πως  τώρα  ήταν  καιρός 
ν’αφήσει  τις  ανοησίες  και  να  καλέσει  τους  σωματοφύλακές 

της.  Δεν  αποκλείεται  να  τους  χρειαζόταν.  Εξάλλου,  η Ξανθίπ- 
πη ήταν  μέλος  της  Σιδηράς  Δυναστείας:  μιας  πολύ,  πολύ  επι- 
κίνδυνης οργάνωσης  του  υπόκοσμου  της  Σεργήλης. 

Η Έρση  άνοιξε  τον  τηλεπικοινωνιακό  πομπό  της  και  κάλεσε 
τον  Χρίστο.  Του  ζήτησε  να  έρθει  αμέσως  στη  σουίτα  της  μαζί 
με  τον  Νικόδημο,  εξηγώντας  του  τι  θα  συνέβαινε. 

Ο Χρίστος  και  ο Νικόδημος  ήρθαν  και  μπήκαν  στη  σουίτα 
(διέθεταν  κλειδιά,  για  λόγους  ασφαλείας)  προτού  καν  εκείνη 
τελειώσει  με  το  ντύσιμο  και  το  βάψιμό  της. 

Μετά,  κάθισαν  όλοι  τους  στο  καθιστικό  της  σουίτας  περιμέ- 
νοντας  την  άφιξη  της  Ξανθίππης  Τερβάνης. 

«Θα  έπρεπε,  πάντως,  να  είμαστε  συνέχεια  εδώ,»  είπε  ο Χρί- 
στος καθώς  έπινε  μια  γουλιά  από  τον  καφέ  του.  «Μπορεί  η Σι- 
δηρά Δυναστεία  να  έχει  καταλάβει  την  απάτη  της  Τερβάνης, 
και  μπορεί  να  επιχειρούσε  κάτι  εναντίον  σου.  Να  σε  απαγάγει 
ή να  σε  σκοτώσει.  Ίσως  να  έχουν  ανθρώπους  τους  ακόμα  και 
μέσα  στο  ξενοδοχείο.» 

«Έχετε  βάλει  κοριούς,  δεν  έχετε  βάλει;»  αποκρίθηκε  η Έρση, 
κοιτάζοντας  προς  τα  σημεία  του  δωματίου  όπου  ήξερε  πως  ή- 
ταν τοποθετημένες  οι  συσκευές  παρακολούθησης.  «Μπορού- 
σατε να  επέμβετε  αν  χρειαζόταν.» 

«Ναι,  μπορούσαμε,»  είπε  ο Χρίστος,  «αλλά  δεν  είναι  το  ίδιο. 
Ίσως  να  μην  προλαβαίναμε.» 

«Επιπλέον,»  πρόσθεσε  ο Νικόδημος,  «είμαι  διακριτικός.  Δεν 
θα  ενοχλούσα  σε  τίποτα  αν  ήμουν  εδώ,  κυρία  Επόπτρια.» 

Η Έρση  βλεφάρισε,  παραξενεμένη  για  λίγο  από  τα  λόγια  του. 
Μετά  κατάλαβε,  και  νόμισε  πως  κάτι  τη  χτύπησε  κατακέφαλα. 
Τον  το  είπε;  Τον  το  είπε!  Αγριοκοίταξε  τον  Χρίστο.  Τον  είπες 
για  εμάς;  Είσαι  ηλίθιος; 

Εκείνη  τη  στιγμή  βρήκε  να  ηχήσει  το  κουδούνι  της  εισόδου, 
κάνοντάς  τους  όλους  να  στραφούν  προς  την  εξώπορτα  της 
σουίτας. 

Η Έρση  προσπάθησε  να  παραμερίσει  τον  θυμό  της,  καθώς 
σηκωνόταν  όρθια. 

Ο Χρίστος  και  ο Νικόδημος  τής  έκαναν  νόημα  να  μην  κινη- 
θεί, και  ο πρώτος  πήγε  ν’ανοίξει  την  πόρτα.  Η Έρση  νόμισε  ότι 
πήγε  αυτός  επειδή  δεν  ήθελε  να  μείνει  πίσω  μαζί  της,  τώρα 
που  εκείνη  είχε  καταλάβει  ότι  την  είχε  προδώσει  έτσι  σ’έναν 
άγνωστο,  το  ελεεινό  κάθαρμα! 

Ο Χρίστος  άνοιξε  την  πόρτα. 

«Καλημέρα,»  είπε  η φωνή  της  Ξανθίππης.  «Να  περάσω;» 

«Ασφαλώς.  Η κυρία  Επόπτρια  σάς  περιμένει.»  Ο Χρίστος 
παραμέρισε  και  η τραγουδίστρια  μπήκε,  ντυμένη  φανταχτερά 
όπως  συνήθως,  παρότι  ήταν  πρωί  και  παρότι  εδώ  δεν  ήταν  νυ- 
χτερινό κέντρο. 

«Καλημέρα,»  τη  χαιρέτησε  η Έρση,  δίνοντάς  της  το  χέρι. 

Αντάλλαξαν  μια  σύντομη  χειραψία,  ενώ  η Ξανθίππη  επέ- 
στρεφε την  καλημέρα.  Η Έρση  πρότεινε  να  καθίσουν,  και  κά- 
θισαν. 

«Έχεις,  λοιπόν,  αυτό  που  χρειαζόμαστε;»  ρώτησε,  χωρίς  να 
δείχνει  ανυπομονησία  ή αγωνία.  Προσπάθησε,  επίσης,  να  διώ- 
ξει, γι’ ακόμα  μια  φορά,  από  το  μυαλό  της  τις  οργισμένες  σκέ- 
ψεις σχετικά  με  τον  Χρίστο. 

«Το  έχω.»  Η Ξανθίππη  έβγαλε  από  την  κομψή  τσάντα  της 
μια  μικροσκοπική  συσκευή  αποθήκευσης  δεδομένων  και  την 
έδωσε  στην  Έρση. 

Η Έρση  την  πήρε  στο  χέρι,  πλησίασε  ένα  μικρό  σύστημα  α- 
ναπαραγωγής ήχου  επάνω  στο  τραπέζι,  και  την  έβαλε  στην  ει- 
δική θυρίδα.  Πάτησε  ένα  πλήκτρο  και  η συζήτηση  της  Ξανθίπ- 
πης με  τους  άλλους  τρεις  απατεώνες  άρχισε  ν’ακούγεται. 

Μετά  από  λίγο,  ο Χρίστος  είπε:  «Αυτές,  νομίζω,  είναι  αρκετές 
αποδείξεις  για  την  τράπεζα.» 

Η Έρση,  παρότι  έξαλλη  μαζί  του,  τον  κοίταξε  ανέκφραστα 
και  κατένευσε.  «Ναι.»  Πατώντας  ένα  πλήκτρο  σταμάτησε  την 
αναπαραγωγή  του  ήχου. 

Στράφηκε  στην  Ξανθίππη.  «Ο  Σεργήλιος  Χρη ματοφύλακας 
σ’ευχαριστεί.» 

Η τραγουδίστρια  είχε  σηκωθεί  από  την  καρέκλα  της.  «Ελπί- 
ζω να  κρατήσετε  την  υπόσχεσή  σας.» 

«Φυσικά  και  θα  την  κρατήσουμε.  Εξάλλου,  έχεις  το  αντίγρα- 
φο του  συμφωνητικού,  δεν  το  έχεις;  Αν  αρνηθούμε  μπορείς  να 
μας  παραπέμψεις  στο  Δικαστήριο.» 

Η Ξανθίππη  συνοφρυώθηκε. 

«Μην  ανησυχείς,»  της  είπε  η Έρση·  «η  τράπεζα  δεν  θα  σε 
εξαπατήσει.  Την  εξυπηρέτησες  καλά.» 

Η Ξανθίππη  χαμογέλασε,  και  τα  γαλανά  της  μάτια  γυάλισαν. 

Φήμη  και  διασημότητα.  Ορισμένοι,  σκέφτηκε  η Έρση,  ξεπου- 
λιούνται καί  για χεφότερα  πράγματα... 


Αφού  η Ξανθίππη  Τερβάνη  έφυγε,  η Έρση  είπε  ότι  ήθελε  να 
μιλήσει  για  λίγο  ιδιαιτέρως  με  τον  Χρίστο. 

«Όπως  επιθυμείτε,  κυρία  Επόπτρια,»  αποκρίθηκε  ο Νικόδη- 
μος, και  βγήκε  από  τη  σουίτα. 

Όταν  ήταν  μόνοι,  η Έρση  στράφηκε  ν’αντικρίσει  τον  Χρίστο 
εξαγριωμένη  μαζί  του.  «Του  το  είπες! » φώναξε.  «Σου  ζήτησα 
να  μην  ακουστεί  πουθενά  κι  εσύ  πήγες  καί  τον  το  είπες!» 

«Δεν  είναι  όπως  νομίζεις-» 

«Τι  θα  μου  πεις  τώρα  - ότι  το  σχόλιό  του  ήταν  τυχαίο;» 

«Δεν  είπα  ότι  το  σχόλιό  του  ήταν  τυχαίο-» 

«Τι  είπες,  τότε;  Να  υποθέσω  ότι  ξέρουν  για  εμάς  κι  όλοι  οι 
υπόλοιποι  μισθοφόροι  του  Χρη  ματοφύλακα;  “Κοιτάξτε!  εγώ 
πηδιέμαι  με  την  Ιπτάμενη  Επόπτρια  και  πληρώνομαι  επίσης, 
ενώ  εσείς  οι  μαλάκες  απλώς  πληρώνεστε  για  να  φυλάτε  εισό- 
δους!1» Η Έρση  ήταν  εκτός  εαυτού.  Αισθανόταν  δάκρυα  να 
έχουν  αρχίσει  να  μαζεύονται  στα  μάτια  της,  αλλά  δεν  θα  έ- 
κλαιγε  μπροστά  σ’αυτό  το  καθίκι! 

«Για  όνομα  των  θεών,  τι  σκατά  λες!»  φώναξε  ο Χρίστος.  «Το 
κατάλαβε  από  μόνος  του!» 

«Ναι,  είναι  γαμημένος  μάντης!»  Η Έρση  έκανε  να  τον  χα- 
στουκίσει, εκείνος  έπιασε  τον  καρπό  της. 

«Το  υπέθεσε,  δεν  το  μάντεψε.  Δεν  ήταν  και  δύσκολο,  έτσι 
όπως  μας  έδιωχνες  από  τη  σουίτα  σου.  Το  λογικό  ήταν  να  εί- 
μαστε κοντά  σου,  γιατί,  όντως,  υπήρχε  κίνδυνος.  Τελικά  δεν 
έγινε  τίποτα,  βέβαια,  αλλά  υπήρχε  κίνδυνος!  Κι  εσύ  δεν  ήθελες 
ούτε  να  το  ακούσεις  να  είναι  οι  σωματοφύλακές  σου  πλάι  σου. 
Κι  ο ένας  σωματοφύλακας  ήταν  παλιός,  ο άλλος  ήταν  καινούρ- 
γιος. Με  ποιον,  λοιπόν,  λες  εσύ  ότι  θα  υπέθετε  κανείς  πως  έχεις 
πρόβλημα;  Μ’αυτόν  που  δεν  ήξερες;» 

Η Έρση  τράβηξε,  απότομα,  το  χέρι  της  από  τη  λαβή  του. 
«Μην  το  ψάχνεις,  δεν  θα  πιάσει,»  είπε  παρότι  αισθανόταν  τον 
θυμό  της  να  έχει  αρχίσει  να  καταλαγιάζει-  τα  λόγια  του  της  α- 
κούγονταν  λογικά. 

«Δεν  προσπαθώ  να  σε  τουμπάρω.  Έτσι  ακριβώς  το  κατάλαβε 
ο Νικόδημος:  από  την  αντίδρασή  σου.  Με  ρώτησε  τι  συνέβαινε 
μ’εμένα  και  την  Επόπτρια.  Ήμασταν  τσακωμένοι;  Δε  φαινό- 
μασταν τσακωμένοι,  είπε,  κι  άλλωστε  είχαμε  περάσει  από  τόσα 
μαζί.  Επομένως,  μήπως  τα  έχετε;  με  ρώτησε.  Του  είπα  όχι,  αλ- 
λά δε  με  πίστεψε.  Και  τις  επόμενες  μέρες,  η συμπεριφορά  σου 
απλά  το  επιβεβαίωσε.  Ο Νικόδημος  ήταν  πια  σίγουρος.» 

Η Έρση  αναστέναξε.  «Μου  λες  αλήθεια;» 

Ο Χρίστος  ύψωσε  τα  χέρια.  «Τι  άλλο  να  σου  πω;  Αν  θες 
πρόσλαβε  άνθρωπο  να  ερευνήσει  και  να  μάθει  αν  έχω  πάει  κι 
έχω  πει  σ’όλους  τους  εργαζόμενους  στον  Χρη  ματοφύλακα  πως 
κοιμάμαι  με  την  Ιπτάμενη  Επόπτρια...» 

Η Έρση  έμεινε  σιωπηλή  για  μερικές  στιγμές.  Μετά  τον  αγκά- 
λιασε, σφιχτά.  Και  του  ψιθύρισε:  «Δε  μπορώ  πια  να  είμαι  μαζί 
σου,  Χρίστο...  Δε  μπορώ...» 

Εκείνος,  χαϊδεύοντας  τα  μαλλιά  της,  τη  φίλησε  στον  κρότα- 
φο. 

Η Έρση  ύψωσε  το  βλέμμα  της  για  να  ατενίσει  το  πρόσωπό. 
«Δε  σε  νοιάζει;»  ρώτησε  μαλακά. 

Ο Χρίστος  φίλησε  τα  χείλη  της.  «Αυτή  δεν  είναι  η απόφασή 
σου;  Τι  μπορώ  να  κάνω;  Μπορώ  να  την  αλλάξω;» 

«Όχι,»  αποκρίθηκε  η Έρση,  «δε  νομίζω  ότι  μπορείς.» 

Και  φιλήθηκαν  ξανά. 

Και  ξανά,  και  ξανά,  και  ξανά... 


17· 


Ο Σεργήλιος  Χρη ματοφύλακας  έστειλε  ανθρώπους  του  να  μι- 
λήσουν με  τους  τρεις  απατεώνες  που  είχαν  στήσει  την  κομπίνα 
με  τον  Αόρατο  Στιλογράφο.  Οι  απεσταλμένοι  της  τράπεζας  συ- 
νάντησαν τον  καθέναν  απ’αυτούς  ξεχωριστά,  στη  Νίρβεκ,  στη 
Θακέρκοβ,  και  στη  Μέλβερηθ'  εξήγησαν,  όμως,  σε  όλους  το 
ίδιο  πράγμα. 

Υπήρχαν  αποδείξεις  για  την  απάτη  τους:  μια  ηχογραφημένη 
συνομιλία,  την  οποία  τους  έβαλαν  ν’ακούσουν.  Ήταν  φανερό 
ότι  είχαν  κλέψει  την  τράπεζα,  εξαπατώντας  την  με  δόλιο  τρό- 
πο. Είχαν,  λοιπόν,  τώρα  δύο  επιλογές:  να  επιστρέφουν  τα  χρή- 
ματα που  είχαν  κλέψει,  με  ποινή  ιο%,  ή να  δεχτούν  τις  συνέ- 
πειες. Οι  συνέπειες  ήταν  να  μην  μπορούν  να  ξαναπάρουν  δά- 
νειο από  τον  Σεργήλιο  Χρη  ματοφύλακα,  να  κλειδωθούν  όλοι  οι 
λογαριασμοί  τους  στον  Σεργήλιο  Χρη  ματοφύλακα,  και  να  δο- 
θούν οι  αποδείξεις  της  απάτης  τους  και  στις  υπόλοιπες  τράπε- 
ζες της  Σεργήλης.  Υπήρχε,  ασφαλώς,  και  η εναλλακτική  λύση  ο 
Σεργήλιος  Χρη  ματοφύλακας  να  τους  παραπέμψει  στο  Δικα- 
στήριο, αλλά  τούτη  δεν  ήταν  μια  οδός  που  επιθυμούσε  να  ακο- 
λουθήσει (λόγω  της  συμφωνίας  της  τράπεζας  με  την  Ξανθίππη 
Τερβάνη·  όμως  αυτό  δεν  το  ανέφεραν  φυσικά  στους  τρεις  α- 
πατεώνες. Αν  οι  αποδείξεις  δίνονταν  στο  Δικαστήριο,  τότε  και 

η τραγουδίστρια  θα  έπρεπε  να  υποστεί  συνέπειες,  αφού  κατα- 
φανώς κι  εκείνη  ήταν  μπλεγμένη  στην  κομπίνα.  Αλλά  ο Σεργή- 
λιος  Χρη ματοφύλακας  είχε  κάνει  συμφωνία  μαζί  της  ώστε  να 
τη  χρηματοδοτήσει,  όχι  να  την  τιμωρήσει). 

Οι  συνωμότες  ήταν  παγιδευμένοι  και  το  ήξεραν.  Έπρεπε  να 
υποκύψουν  στις  απαιτήσεις  της  τράπεζας,  αλλιώς  θα  δυσφημί- 
ζονταν πολύ  άσχημα,  και  ήταν  κι  οι  τρεις  τους  άνθρωποι  που 
δεν  ήθελαν  να  δυσφημιστούν  - ο Κύριλλος  Νυχταστέρης,  ευ- 
κατάστατος και  επιχειρηματίας·  ο Φιλοπολίτης  Τασνικέφ,  έ- 
μπορος που  πήγαινε  ακόμα  και  έξω  από  τη  Σεργήλη,  στην  Υ- 
περυδάτια-  ο Φρανκ  Νιράκβω,  συνταγματάρχης  στον  Παντο- 
κρατορικό  Στρατό. 

Πουλώντας  ό,τι  μπορούσε  να  πουληθεί  από  το  υπό  οικοδό- 
μηση θέρετρο,  και  συγκεντρώνοντας  και  κάμποσα  λεφτά  από 
την  τσέπη  τους,  ξεπλήρωσαν  τον  Σεργήλιο  Χρη  ματοφύλακα 
χωρίς  να  διαμαρτυρηθούν. 

Η Ξανθίππη  Τερβάνη,  εν  τω  μεταξύ,  δεν  μιλούσε  με  κανέναν 
τους,  κι  όταν  έκαναν  προσπάθειες  να  επικοινωνήσουν  μαζί  της 
εκείνη  αρνιόταν  να  τους  συναντήσει,  ακόμα  και  στο  καμαρίνι 
της.  Μπορούσε  κανείς  να  υποθέσει  ότι  η τραγουδίστρια  φοβό- 
ταν μην  μπλέξει  κι  εκείνη  με  την  τράπεζα-  ή μπορούσε  να  υπο- 
πτευθεί  χειρότερα,  πολύ  χειρότερα,  πράγματα  για  το  άτομό 
της... 

Η ξαφνική  περιοδεία  της  σ’όλες  τις  μεγάλες  πόλεις  της  Σερ- 
γήλης,  και  η τεράστια  διαφημιστική  εκστρατεία  που  έγινε 
γι’ αυτήν,  έκαναν  τις  υποψίες  για  την  Ξανθίππη  να  διογκω- 
θούν. Μήπως  η τραγουδίστρια  ήταν  που  τους  είχε  προδώσει 
στον  Σεργήλιο  Χρη  ματοφύλακα; 

Εκείνη,  πάντως,  δεν  έδειχνε  τώρα  να  ενδιαφέρεται  για  τις  δι- 
κές τους  υποψίες.  Ήταν  μεθυσμένη  από  τη  μουσική,  από  τα 
πλήθη,  από  τα  έντονα  φώτα,  τις  φωνές,  και  τα  ταξίδια. 

Η Έρση  παρακολούθησε,  μαζί  με  τον  Νύσο,  την  παράσταση 
της  Ξανθίππης  από  τον  τηλεοπτικό  δέκτη,  όταν  η τραγουδί- 
στρια βρισκόταν  στην  Άντχορκ. 

Και  την  είδε  να  σωριάζεται  πάνω  στη  σκηνή,  ξαφνικά  και 
απότομα. 

«Θεοί!...»  έκανε  η Έρση. 

Ο Νύσος  συνοφρυώθηκε,  καθώς  η οθόνη  έδειχνε  ανθρώπους 
ν’ανεβαίνουν  βιαστικά  στην  πίστα  όπου  πριν  από  λίγο  τραγου- 
δούσε και  λικνιζόταν  η Ξανθίππη.  «Αυτό  δεν  μπορεί  να  είναι 
κανονικό  μέρος  της  παράστασης...» 

Φυσικά  και  δεν  ήταν.  Κάποιος,  ακροβολισμένος  επάνω  σε 
κοντινό  οίκημα,  όπως  ανέφεραν  μετά  οι  ειδήσεις,  είχε  πυροβο- 
λήσει την  Ξανθίππη  Τερβάνη  για  άγνωστο  λόγο. 

Άγνωστο  λόγο...  αλλά  η Έρση,  βέβαια,  ήξερε  γιατί  την  είχαν 
πυροβολήσει.  Τα  μέλη  της  Σιδηράς  Δυναστείας  πρέπει  να  το 
είχαν  κάνει,  ως  αντίποινα,  επειδή  είχε  προδώσει  τους  τρεις  συ- 
νωμότες. 

Οι  ειδήσεις  ανέφεραν  ότι  η Ξανθίππη  Τερβάνη  μεταφέρθηκε 
στο  νοσοκομείο  αλλά  σύντομα  υπέκυψε  από  τον  τραυματισμό 
της.  Η σφαίρα  την  είχε  βρει  λίγο  πιο  κάτω  από  τον  λαιμό. 

Η Έρση  άρχισε  να  φοβάται  ότι  ίσως  να  τη  σκότωναν  κι  εκεί- 
νη, αν  κάπως  μάθαιναν  ότι  είχε  επηρεάσει  την  τραγουδίστρια 
ώστε  να  τους  προδώσει.  Σκέφτηκε  την  πρόταση  που  της  είχε 
κάνει  ο Τρύπας  Ξενοκράτης,  να  γίνει  μέλος  της  Σιδηράς  Δυνα- 
στείας· και  την  επόμενη  φορά  που  βρισκόταν  στην  Ύγκρας  για 
τη  δουλειά  της,  τον  αναζήτησε.  Τον  συνάντησε,  τελικά,  στο 
Καταφύγιο  της  Άμμον  και  τον  ρώτησε  αν  είχε  αναφέρει  σε  κα- 
νέναν  τίποτα  για  το  άτομό  της.  Ο Τρύπας  αποκρίθηκε  πως  η 
συμφωνία  τους  είχε  μείνει  μεταξύ  τους.  «Αν  δεν  είχε  μείνει  με- 
ταξύ μας,  τότε  κι  εγώ  θα  είχα  τώρα  προβλήματα,»  τη  διαβε- 
βαίωσε. Και  ζήτησε  να  μάθει  - προτού  εκείνη  του  πει  τίποτα 
γι’αυτό  το  θέμα  - αν  η Έρση  επιθυμούσε  να  μπει  στη  Σιδηρά 
Δυναστεία. 

Η Έρση  δεν  απάντησε  αμέσως. 

Να  μπω  στη  Σιδηρά  Δυναστεία... 

Σε  μια  οργάνωση  του  υπόκοσμου  της  Σεργήλης. 

Σ’ένα  αναμφίβολα  επικίνδυνο  δίκτυο. 

Μετέφεραν  λαθραία,  πουλούσαν  δηλητήρια,  όπλα,  παράξε- 
νες ουσίες,  έκαναν  κομπίνες,  εκβίαζαν  και  εκμεταλλεύονταν 
κόσμο. 

Τα  μέλη  τους,  ομολογουμένως,  τα  πρόσεχαν.  Μέχρι  να  γίνει 
κάποια  στραβή.  Όπως  η ιστορία  με  την  Ξανθίππη  Τερβάνη. 
Τότε,  τα  άλλα  μέλη  θα  φρόντιζαν  να  καθαρίσουν  το  μέλος  που 
είχε,  με  τις  πράξεις  του,  προσβάλει  την  οργάνωση  - δηλαδή, 
είχε  δράσει  αντίθετα  προς  τα  συμφέροντά  της. 

«Ευχαριστώ,  αλλά  όχι,»  αποκρίθηκε  η Έρση. 

Προτιμούσε  να  παραμείνει  Ιπτάμενη  Επόπτρια  του  Σεργήλι- 
ου  Χρη ματοφύλακα,  χωρίς  να  έχει  πάνω  από  το  κεφάλι  της 
μυστηριώδη  πρόσωπα  που  θα  της  ζητούσαν  εξίσου  μυστηριώ- 
δεις και  επικίνδυνες  υπηρεσίες.  Γιατί,  σίγουρα,  στην  αρχή  δεν 
θα  ξεκινούσε  ως  αφεντικό  μέσα  στη  Σιδηρά  Δυναστεία,  αλλά 
ως  στρατιώτης  που  θα  έπρεπε  να  ανελιχθεί. 

Και  δεν  τα  ήθελε  όλα  αυτά.  Απλά  θα  μπέρδευαν  τη  ζωή  της. 

«Όπως  επιθυμείς,»  της  είπε  ο Τρύπας  Ξενοκράτης  δίχως  να 
φαίνεται  να  της  κρατά  κακία.  «Αφού,  πάντως,  αυτή  είναι  η 
απόφασή  σου,  θα  ήθελα  να  μην  επιδιώξεις  να  με  ξανασυνα- 
ντήσεις.  Θα  είναι  πιο  ασφαλές  και  για  τους  δυο  μας.» 

Η Έρση  δεν  διαφωνούσε  καθόλου  μ’αυτό. 


